MAT 1:1 ઈ ઈસુ ખ્રિસ્તા આગલ્યા ડાયહા નાંવહા યાદી હેય જીં આબ્રાહામા એને દાઉદ રાજા પીડી હેય.
MAT 1:2 આબ્રાહામા પોહો ઈસાક, ઈસાકા પોહો યાકૂબ, યાકૂબા પોહા યહૂદા એને ચ્યા બાહા આતા.
MAT 1:3 યહૂદા પોહા પેરેસ એને ઝેરાહ આતા, એને ચ્યાહા આયહો તામાર આતી, એને પેરેસા પોહો હેસ્રોન, એને હેસ્રોના પોહો એરામ આતો.
MAT 1:4 એને એરામા પોહો અમીનાદાબ, એને અમીનાદાબા પોહો નાહશોન, એને નહશોના પોહો સલમોન આતો.
MAT 1:5 સલમોન એને રાહાબા પોહો બોઆજ આતો, બોઆજ એને રૂથે પોહો ઓબેદ આતો, રૂથ ઓબેદા આયહો આતી, ઓબેદા પોહો યિશૈ આતો.
MAT 1:6 એને યિશૈ પોહો દાઉદ રાજા, એને દાઉદા પોહો સુલેમાન આતો, ચ્યે થેએયેથી પોહો જાયો જીં પેલ્લી ઉરીયા થેએ આતી.
MAT 1:7 સુલેમાના પોહો રહાબામ, એને રહાબામા પોહો અબીયા, એને અબીયા પોહો આસા આતો.
MAT 1:8 આસા પોહો યહોશાફાટ આતો, એને યહોશાફાટા પોહો યોરામ, એને યોરામા પોહો ઉજીયા આતો.
MAT 1:9 ઉજીયા પોહો યોથામ, યોથામા પોહો આહાઝ, એને આહાઝા પોહો હિઝકીયા આતો.
MAT 1:10 હિઝકીયા પોહો મનશ્શે, મનશ્શે પોહો આમોન, એને આમોના પોહો યોશિયા આતો.
MAT 1:11 એને યોશિયા યખોન્યા એને ચ્યા બાહાહા આબહા આબહો આતો, યા ઈસરાયેલી લોક બાબેલા ગુલામગીરી માય જાં પેલ્લા જન્માલ યેના.
MAT 1:12 ગુલામ બોનીન બાબેલ માય જાયના સોમાયાથી લેઈને ઈસુવા જન્મા લોગુ, યા ઈસુ આગલ્યાડાયા આતા, યખોન્યા પોહો શાલતીયેલ, એને શાલતીયેલા પોહો ઝરુબાબેલ આતો.
MAT 1:13 ઝરુબાબેલા પોહો અબીહુદ, એને અબીહુદા પોહો એલ્યાકીમ, એને એલ્યાકીમા પોહો અઝોર આતો.
MAT 1:14 અઝોરા પોહો સાદોક, એને સાદોકા પોહો અખીમ, એને અખીમા પોહો એલીહુદ આતો.
MAT 1:15 એલીહુદા પોહો એલીયાજર, એલીયાજરા પોહો મથ્થાન, એને મથ્થાના પોહો યાકૂબ આતો.
MAT 1:16 યાકૂબા પોહો યોસેફ, જો મરિયમે માટડો આતો, એને મરિયમે પોહો ઈસુ, જ્યાલ ખ્રિસ્ત આખતેહે.
MAT 1:17 યા પરમાણે આબ્રાહામાથી રાજા દાઉદ લોગુ ચૌવુદ પેડયો આત્યો, એને દાઉદ રાજાથી બાબેલા ગુલામગીરી માય જાઅના પેલ્લા ચૌવુદ પેડયો, એને બાબેલા ગુલામગીરી માય જાયના સમયાથી ખ્રિસ્ત લોગુ ચૌવુદ પેડયો આત્યો.
MAT 1:18 ઈસુ ખ્રિસ્તા જન્મો ઓઅના પેલ્લા એહેકેન ઓઅયા, કા જોવે ચ્યા આયહે મરિયમે માગણી યોસેફ આરે ઓઅયી, તોવે ચ્યે વોરાડ ઓઅના ચ્યા પેલ્લા જોવે તી કુંવારી આતી, તોવે ચ્યે પવિત્ર આત્મા સામર્થ્યા થી. મોયના રિયા.
MAT 1:19 યોસેફ જો મરિયમે આરે માગણી ઓઅલી આતી, તો યોક ન્યાયી માઅહું આતો એને ચ્યેલ બોદહા હોમ્મે અપમાન કોઅરા નાંય માગતો આતો, યાહાટી ઠાવકાજ ચ્યાય ચ્યે આરે ઓઅલી માગણી તોડી દેઅના વિચાર કોઅયા (કાહાકા ચ્યે વોરાડા પેલ્લા મોયના રીયલા આતા જીં નિયમા વિરુદ આતા).
MAT 1:20 જોવે તો યે વાતે વિચારમાય આતો તોવે પ્રભુ દૂત હોપનામાય યેઇન આખા લાગ્યો કા, “ઓ યોસેફ! દાઉદ રાજા કુળા, તું મરિયમેલ તો થેએ બોનાડા મા બીયહે, કાહાકા જીં ચ્યે બુકામાય હેય, તી પવિત્ર આત્મા સામર્થ્યા થી હેતાં.
MAT 1:21 તી યોકા વાહના પોહાલ જન્મો દી એને તું ચ્યા નાંવ ઈસુ થોવજે, કાહાકા તો ચ્યા લોકહા પાપહા પાયને તારણ કોઅરી!”
MAT 1:22 ઈ બોદા યાહાટી ઓઅયા કા તીં પુરાં ઓએ જીં પોરમેહેરાય યશાયા ભવિષ્યવક્તા દ્વારા ઈસુ જન્મા બારામાય આખલા આતા, યશાયા ભવિષ્યવક્તાય એહેકેન લોખ્યાં,
MAT 1:23 “એઆ, યોક કુંવારી મોયના ઓઅરી એને યોકા વાહના પોહાલ જન્મો દી ચ્યા નાંવ ઈમ્માનુએલ થોવજા,” જ્યા નાંવા મોતલાબ હેય “પોરમેહેર આપહેઆરે હેય”.
MAT 1:24 તોવે યોસેફ નિંદે માઅને જાગીન પ્રભુ દૂતા આગના ઇસાબે ચ્યાય મરિયમે આરે વોરાડ કોઅઇ લેદા એને ચ્યેલ ચ્યા ગોઓ લેય યેનો.
MAT 1:25 જાવ લોગુ ચ્યે પાહાલ જન્મો નાંય દેનો તાંઉલોગુ ચ્યાહા બેનહયા શારીરિક સબંધ નાંય જાયો: એને યુસુફાય ચ્યા પોહા નાંવ ઈસુ થોવ્યા.
MAT 2:1 જોવે હેરોદ રાજા યહૂદીયાવોય રાજ કોઅતો આતો, તોવે ઈસુવા જન્મો યહૂદા ભાગા બેથલેહેમ ગાવામાય જાયો, તોવે દિહી ઉદતા એહેરે માગી લોક યેઇન યેરૂસાલેમ શેહેરમાય પુછા લાગ્યા.
MAT 2:2 “તો પોહો કેસ હેય જ્યા યહૂદીયા રાજા બોનાહાટી જન્મો જાયોહો? કાહાકા આમાહાય દિહી ઉદતા એછે ચ્યા જન્મા તારો દેખ્યો એને આમા ચ્યા ભક્તિ કોઅરા યેનહા.”
MAT 2:3 યહૂદીયા રાજા જન્મા બારામાય વોનાઈન, હેરોદ રાજા એને યેરૂસાલેમ શેહેરામાઅને બોજ લોક ગાબરાય ગીયા.
MAT 2:4 તોવે હેરોદ રાજાય, લોકહા મુખ્ય યાજકાલ એને મૂસા નિયમ હિકાડનારા ગુરુહુલ યોકઠા કોઇન પુછ્યાં, “ખ્રિસ્તા જન્મા જાગા બારામાય ભવિષ્યવક્તા કાય આખતાહા?”
MAT 2:5 ચ્યાહાય ચ્યાલ જોવાબ દેનો, ખ્રિસ્તા જન્મો યહૂદીયા વિસ્તારા બેથલેહેમ ગાવામાય ઓઅરી, કાહાકા ભવિષ્યવક્તા મીખાથી બોજ પેલ્લા લોખવામાય યેનલા આતા જીં પોરમેહેરાય આખલા આતા.
MAT 2:6 “ઓ યહૂદા ભાગા બેથલેહેમ ગાવા લોકહાય, તુમા યહૂદીયા આગેવાનાહામાય બોદહામાય વાહના નાંય હેતા; કાહાકા તુમહેમાય યોક માઅહું યી જો અધિપતિ બોની, જો મા ઈસરાયેલ દેશા લોકહાહાટી રાખવાળી કોઅરી.”
MAT 2:7 હેરોદ રાજાય ચ્યા જન્મો ઓઅલા વાહના પોહા વોરહે જાંઅરા હાટી માગી લોકહાન દોબીન હાદિન ચ્યાહાન પુછ્યાં કા, તારો નોક્કી કોઅહા સમાયામાય દેખાયો,
MAT 2:8 એને ચ્યાય ઈ આખીન માગી લોકહાન બેથલેહેમ ગાવામાય દોવાડયા, “જાં, ચ્યા વાહના પોહા બારામાય નોક્કી રીતે ખોબાર કાડા, એને જોવે તો મિળી જાય તોવે માપાય યા એને પાછે જીં કાય તુમાહાય દેખ્યા તીં માન આખા કા આંયબી જાયને ચ્યા ભક્તિ કોઉ.”
MAT 2:9 માગી લોક રાજા વાત વોનાઈન જાતા રિયા, એને વાટે ચાલતા ચ્યાહાય તોજ તારો દેખ્યો જો તારો ચ્યાહાય દિહી ઉદ્યા એછે દેખ્યેલ, તો તારો ચ્યાહા આગલા-આગલા હોરક્યો એને ચ્યા જાગાવોય જાયને ઉબો રોય ગીયો જાં વાહનો પોહો આતો.
MAT 2:10 ચ્યા તારાલ એઇન બોજ ખુશ ઓઅયા.
MAT 2:11 ચ્યાહાય ચ્યા ગોઆમાય જાયન ચ્યા વાહના પોહાલ ચ્યા આયહે મરિયમે આરે દેખ્યાં, એને ઉંબડા પોડીન ચ્યા પોહા પાગે પોડ્યા, એને પોતે ઠેલ્યો ખોલીન ચ્યાલ હોના, એને લોબાન, એને બોળ બેટ દેના.
MAT 2:12 તોવે હોપનામાય ઈ ચેતાવણી વોનાઈન હેરોદ રાજાપાય પાછા ફિરી નાંય જાયના, ચ્યાહાય રાજાલ નાંય આખ્યાં એને બિજ્યે વાટયેથી ચ્યા ચ્યાહા દેશામાય જાતા રિયા.
MAT 2:13 ચ્યા જાતા રિયા ચ્યા પાછે, પ્રભુ યોક દૂતાય હોપનામાય યોસેફાલ દેખાઈન આખ્યાં, “ઉઠ! ચ્યા વાહના પોહાલ એને ચ્યા આયહેલ લેઈને મિસર દેશામાય નાહી જો, એને જાવ લોગુ આંય તુલ નાંય આખું, તાંવ લોગુ તાંજ રોજે, કાહાકા હેરોદ રાજા યા વાહના પોહાલ હોદી રિયહો કા તો ચ્યાલ માઆઇ ટાકે.”
MAT 2:14 તોવે તો રાતીજ ઉઠીન વાહના પોહાલ એને ચ્યા આયહેલ લેઈને મિસરમાય ચાલ પોડયો.
MAT 2:15 એને હેરોદ રાજા મોએ તાંવ લોગુ મિસરમાય રિયો યાહાટી કા જીં વચન પ્રભુય ભવિષ્યવક્તા હોશેથી બોજ પેલ્લા આખ્યેલ તીં પુરાં ઓઈ: “માયે મા પાહાલ મિસર માઅને હાદ્યા.” હોશે 11:1
MAT 2:16 હેરોદ રાજા ખિજવાય ગીયો જોવે ચ્યાલ લાગ્યા કા માગી લોકહાય ચ્યાઆરે દોગો કોઅયો, ચ્યાય સૈનિકાહાલ દોવાડયા બેથલેહેમ ગાવા એને ચ્યા પાહી-પાહીના ઠીકાણાહામાયને બોદા વાહના પોહાહાલ માઆઇ દેય, જ્યેં બેન વોરહા એને ચ્યા કોઅતા વાહને આતેં, ઈ માગી લોકહાન પેલ્લા તારો દેખાના આધારાવોય આતા.
MAT 2:17 તોવે જીં વચન યિર્મયા ભવિષ્યવક્તાથી પોરમેહેરાય આખલા આતા તીં પુરાં ઓઅયા.
MAT 2:18 “રામાહામાય તાં યોક બાયે આવાજ વોનાયા યેનો જીં રોડી રિઅલી આતી, રોડના એને મોઠો આવાજ, રાહેલ પોતાના પોહહાહાટી રોડી રિઅલી આતી, એને તી ઠાવકી નાંય રા આતી કાહાકા ચ્યે આમી મોઇ ગીઇલે આતેં.”
MAT 2:19 યોસેફ, મરિયમ એને ચ્યાહા પોહો ઈસુ આજુ મિસરમાયજ આતેં, તોવે હેરોદ રાજા મોરણા પાછે, પ્રભુવા દૂતાય મિસરમાય યોસેફાલ હોપનામાય દેખાડયાં એને આખ્યાં,
MAT 2:20 “ઉઠ, પાહા એને ચ્યા આયહેલ લેઈને ઈસરાયેલ દેશ માય જાતો રો, કાહાકા હેરોદ રાજા એને ચ્યા લોક જ્યા વાહના પાહાલ માઆઇ ટાકાં આતા, ચ્યા મોઅઇ ગીયહા”.
MAT 2:21 તો ઉઠયો, એને પોહાલ એને ચ્યા આયહેલ આરે લેઈને મિસર દેશ છોડીન એને ઈસરાયેલ દેશ માય યેનો.
MAT 2:22 બાકી જોવે યોસેફ વોનાઈન અરખિલાઉસ પોતાના આબહાલ હેરોદ રાજા જાગાવોય યહૂદીયા વિસ્તારાવોય રાજ કોઅઇ રિયહો, તાં જાવાથી તો બિઅયો; પાછે હોપનામાય પોરમેહેરથી ચેતાવણી લેઈને ગાલીલ ભાગામાય જાતો રિયો,
MAT 2:23 એને તો નાસરેત ગાવામાય જાયને રિયો, કાહાકા તીં વચન પુરાં ઓઅઇ, જીં ભવિષ્યવક્તાહાથી ઈસુ બારામાય આખવામાય યેનલા “તો નાજરેત ગાવા આખાયી.”
MAT 3:1 એને ચ્યા દિહીહયામાય યોહાન બાપતિસ્મા દેનારો યેયન યહૂદીયા વિસ્તારા ઉજાડ જાગામાય જાયને ઈ પ્રચાર કોઅરા લાગ્યો,
MAT 3:2 “પાપ કોઅના છોડી દા, કાહાકા હોરગા રાજ્ય પાહી યેય ગીયહા.”
MAT 3:3 તો ઓજ હેય જો યશાયા ભવિષ્યવક્તાયેબી જ્યા બારામાય આખલા આતા “ઉજાડ જાગામાય યોહાન બોંબલીન આખહે કા પ્રભુ યેયના વાટ તિયાર કોઆ, ચ્યો વાટયો હિદ્યો કોઆ જયેહવોયને તો યેનારો હેય.”
MAT 3:4 ઓ યોહાન ઉટડા બુરા બોનાડલે ફાડકે પોવે, એને કંબરા આરે ચામડા પોટો બાંદે, એને ચ્યા ખાઅના ટોડે એને રાનીમોદ આતા.
MAT 3:5 તોવે યહૂદીયા વિસ્તારામાઅને, એને યેરૂસાલેમ શેહેરામાઅને, એને યારદેન નોયે ચોમખી રોનારા લોક નિંગીન ઉજાડ જાગામાય બાપતિસ્મા દેનારા યોહાના સંદેશ વોનાયા ગીયા.
MAT 3:6 જેહેકોય ચ્યાહાય પાપહાલ માની લેદા તોવે યોહાને લોકહાન યારદેન નોયેમાય બાપતિસ્મા દેના.
MAT 3:7 જોવે યોહાને દેખ્યા પોરૂષી એને સાદૂકી લોક ચ્યાપાય બાપતિસ્મા લાંહાટી યેય રીયહા, તે ચ્યાય આખ્યાં, તુમા જેરીવાળા હાપડા હારખા ખારાબ હેય, તુમહાન કુંયે પોરમેહેરા ન્યાયામાઅને નાહના ચેતાવણી દેની જો યેનારો હેય?
MAT 3:8 યાહાટી એહેકેન જીવા કા લોકહાન ખોબાર પોડે કા તુમાહાય પાપ કોઅના બંદ કોઅઇ દેનહા.
MAT 3:9 એને પોતે મોનામાય એહેકોય નાંય વિચાર કોઅના કા આબ્રાહામ આપહે આબહો હેય, બાકી આંય તુમહાન એહેકોય આખતાહાવ કા, પોરમેહેર આબ્રાહામાહાટી યા દોગડાહા પાયને બી પોહેં પૈદા કોઅઇ હોકહે.
MAT 3:10 જેહેકોય યોક કુરાડાવાળો હારેં ફળે નાંય દેનારા હર યોક મુળથી જાડાહાલ ખાંડીન આગડામાય ટાકી દાંહાટી તિયાર હેય, તેહેકોયનુજ આમી પોરમેહેર ચ્યાહા ન્યાય કોઅરાહાટી તિયાર હેય, જો પાપ કોઅના બંદ નાંય કોએ.
MAT 3:11 “આંય તે પાઆયાકોય તુમહાન પાપ કોઅના બંદ કોઅરાહાટી બાપતિસ્મા દેતહાવ, બાકી જો મા પાછે યેનારો હેય, તો મા કોઅતો મહાન ગોત્યેવાળો હેય: આંય તે ચ્યા ચાકાર બોનીન ચ્યા ખાઅડા હુતળી છોડાબી લાયક્યે નાંય હેય, એને તો તે તુમહાન પવિત્ર આત્મા એને આગડાકોય બાપતિસ્મા દી.
MAT 3:12 ચ્યા હૂપડાં ચ્યા આથામાય હેય, એને તો ચ્યા ખોળાં હારેકોય ચોખ્ખાં કોઅરી, એને ચ્યા ગોંવ તો કોઠારામાય બેગા કોઅરી, બાકી બુહટા નાંય ઉલાય ઓહડા આગડામાય ટાકીન હોલગાડી દી.”
MAT 3:13 તોવે ચ્યે સમયે ઈસુ ગાલીલ ભાગામાઅને નિંગ્યો એને યારદેન નોયે મેરાવોય યોહાનાથી બાપતિસ્મા લાંહાટી યેનો.
MAT 3:14 બાકી યોહાન એહેકેન આખીન ચ્યાલ ઉબો રાખાં લાગ્યો કા, “માન તે તો આથેકોય બાપતિસ્મા લેઅના ગોરાજ હેય, એને તું તે માપાય યેનહો?”
MAT 3:15 ઈસુવે ચ્યાલ ઓ જાવાબ દેનો કા, “એહેકેન ઓઅરા દે, કાહાકા યે રીતે આમા તીં બોદા કોઅઇ રીયહા જીં પોરમેહેરાલ આમહે થી જોજહે” તોવે, યોહાન ઈસુવાલ બાપતિસ્મા દાંહાટી તિયાર ઓઈ ગીયો.
MAT 3:16 ઈસુ બાપતિસ્મા લેયને તારાતુજ પાઅયામાયને બાઆ નિંગ્યો, ચ્યેજ ગેડીયે ચ્યે આકાશ ઉગડાં દેખ્યા એને પોરમેહેરા આત્મા કબુતરા રોકા ચ્યાવોય ઉતતા દેખ્યા.
MAT 3:17 હોરગામાઅને પોરમેહેરાય ઈસુ બારામાય આખ્યાં કા, “ઓ મા પ્રિય પોહો હેય, યાથી આંય ખુશ હેતાંવ.”
MAT 4:1 તોવે સૈતાનાકોય ઈસુ પરીક્ષા ઓએ યાહાટી પવિત્ર આત્મા ઈસુલ ઉજાડ જાગામાય લેય ગીયો.
MAT 4:2 એને તાં ચાળહી દિહી એને ચાળહી રાત ખાઅના નાંય ખાદાં, ચ્યા પાછે ચ્યાલ બુખ લાગી.
MAT 4:3 તોવે સૈતાનાય ચ્યાપાય યેયન ચ્યાલ આખ્યાં કા, “જો તું પોરમેહેરા પોહો ઓરી, તે આગના દેયને સાબિત કોઅઇ દે કા યા દોગડા બાખ્યો બોની જાય કા તું ચ્યેહેલ ખાય હોકે.”
MAT 4:4 ઈસુય જાવાબ દેનો કા, “પવિત્રશાસ્ત્રમાય લોખલાં હેય, કા માઅહું માત્ર બાખ્યે કોયજ નાંય, બાકી તો પોરમેહેરા આખલા વચનાલ માનીન જીવતો રોય.”
MAT 4:5 તોવે સૈતાન ચ્યાલ પવિત્ર શેહેર યેરૂસાલેમમાય લેય ગીયો એને દેવાળા ઉચે મેરાવોય ઉબો કોઅયો.
MAT 4:6 એને ચ્યાલ આખ્યાં, “જો તું પોરમેહેરા પોહો ઓરી, તે તું પોતે નિચે કુદી પોડ એને સાબિત કોઅઇ દે કા તુલ જખમ નાંય ઓઅરી, કાહાકા પવિત્રશાસ્ત્રમાય એહેકેન લોખલાં હેય કા, હોરગા દૂતહાલ તોહાટી આગના કોઅરી, એને તો પાગ દોગડાવોય આફળાય નાંય ચ્યાહાટી ચ્યા આથાવોય જેલી લેઅરી.”
MAT 4:7 ઈસુવે ચ્યાલ આખ્યાં કા, “પવિત્રશાસ્ત્રમાય એહેકેનબી લોખલાં હેય, લોકહાય ચ્યાહા પ્રભુ પોરમેહેરા પરીક્ષા નાંય કોઅરા જોજે.”
MAT 4:8 તોવે સૈતાન ચ્યાલ યોક બોજ મોઠા ઉચા ડોગાવોય લેય ગીયો એને દુનિયામાયને બોદે રાજ્યે એને ચ્યા સુંદરતા ચ્યાલ દેખાડયે.
MAT 4:9 એને સૈતાનાય ઈસુલ આખ્યાં કા, “જો તું મા પાગે પોડીન ભક્તિ કોઅહે તે આંય ઈ બોદાજ તુલ દેય દિહીં.”
MAT 4:10 તોવે ઈસુવે સૈતાનાલ આખ્યાં, ઓ સૈતાન દુર ઓઅઇ જો, કાહાકા પવિત્રશાસ્ત્રમાય લોખલાં હેય: તું પ્રભુ તો પોરમેહેર ચ્યા પાગે પોડ એને યોખલા ચ્યાજ ભક્તિ કોઓ.
MAT 4:11 તોવે સૈતાન ઈસુવાલ છોડીન જાતો રિયો, એને હોરગા દૂત યેયન ચ્યા ચાકરી કોએત.
MAT 4:12 જોવે તો વોનાયોકા યોહાન બાપતિસ્મા દેનારાલ જેલેમાય કોંડી દેનહો, તોવે તો યહૂદીયા ભાગામાઅને ગાલીલ ભાગામાય જાતો રિયો.
MAT 4:13 એને તો નાજરેત ગાવાલ છોડીન તો કાપરનાહુમ ગાવામાય જો દોરિયા મેરાવોય જબુલુન એને નાફતાલી ભાગામાય જાયને રા લાગ્યો.
MAT 4:14 ઈ યાહાટી જાયા કા યશાયા ભવિષ્યવક્તાથી આખલા આતા તીં પુરાં ઓએ.
MAT 4:15 તુમા લોક જ્યા જબુલુન એને નાફતાલી ભાગામાય રોતહા, એને જ્યા ગાલીલ દોરિયા પાહીના એને યારદેન નોયે દિહી ઉદ્યા મેરાવોય હેય, ઈ ગાલીલ ભાગા ઓહડો ભાગ હેય તાં અમુક ગેર યહૂદી લોક રોતાહા.
MAT 4:16 જ્યા લોક પોરમેહેરાલ વોળખ્યા વોગાર આંદારામાય બોઠલા આતા, ચ્યાહાય મોઠો ઉજવાડો દેખ્યો, એને મોરણા છાવડયેમાય બોઠલેં આતેં, ચ્યાહાવોય ઉજવાડો ચોમક્યો.
MAT 4:17 ચ્યા સોમાયથી ઈસુય પ્રચાર કોઅના શુરવાત કોઅયા, “પાપ કોઅના છોડી દા કાહાકા હોરગા રાજ્ય પાહી યેય ગીયહા.”
MAT 4:18 પાછે તો ગાલીલ દોરિયા મેરે રોયન જાં આતો તોવે, ચ્યેય પિત્તર આખતેહે તો સિમોન એને ચ્યા બાહા આંદ્રિયા યા બેની બાહાહાલ દોરિયામાય જાળ ટાકતા દેખ્યા; કાહાકા ચ્યા માછલે દોઅનારા આતા.
MAT 4:19 ઈસુવે ચ્યાહાન આખ્યાં, યા તુમા મા શિષ્ય બોના, આમી લોગુ તુમા માછલે દોઅનારા આતા, બાકી આંય તુમહાન હિકાડીહી કા લોકહાન કેહેકેન મા શિષ્ય બોનાડના હેય.
MAT 4:20 તોવે તારાતુજ ચ્યાહાય માછલે દોઅના છોડીન ઈસુવા શિષ્ય બોની ગીયા.
MAT 4:21 ઈસુ એને ચ્યા બેન શિષ્ય દોરિયા મેરે વાહાયોક આગલા ગીયા, ઈસુવે બિજા બેન બાહાહાલ એટલે ચ્યા તે જબદયા પોહા યાકૂબ એને યોહાનાલ ઉડીમાય બોહીન જાળ હાંદતા દેખ્યા, એને ચ્યાય ચ્યાહાલબી હાદ્યા.
MAT 4:22 પાછે ચ્યા તારાત ઉડીલ એને ચ્યા આબહો જબદયાલ છોડીન ગીયા એને ચ્યા ઈસુવા શિષ્ય બોન્યા.
MAT 4:23 પાછે ઈસુ બોદા ગાલીલ ભાગામાય ફિરીન એને યહૂદી લોકહા સોબાયે ઠિકાણામાય હિકાડે એને પોરમેહેરા રાજ્યા હારી ખોબાર આખતો એને માઅહામાયને બોદે જાત્યા બિમારી એને ચ્યાહામાઅને નોબળાય દુઉ કોઅતો રિયો.
MAT 4:24 એને બોદા સિરીયા વિસ્તારામાય ચ્યા ખોબાર ફેલાય ગીયી, તોવે જ્યા બિમાર આતા, જ્યાહાલ જુદા-જુદા જાત્યા રોગ એને દુ:ખામાય પીડાલા આતા, એને જ્યાહાલ બુત લાગલા એને મિરગ્યે લોખવાવાળે આતેં, એને ચ્યા બોદહાન ચ્યાહાય ચ્યાપાય લેય યેને એને ચ્યાય ચ્યા બોદા દુખ્યાહાલ હારેં કોઅયે.
MAT 4:25 પાછે ગાલીલ ભાગા દકોપોલીસ, યેરૂસાલેમ શેહેર, યહૂદીયા વિસ્તારા એને યારદેન નોયે ચ્યે મેરેને લોકહા ટોળા-ટોળા ઈસુ પાહાલારે ચાલતા લાગ્યા.
MAT 5:1 ઈસુ ચ્યા લોકહા ટોળાલ એઇન ડોગાવોય ચોડી ગીયો, એને જોવે તો હિકાડાંહાટી બોહી ગીયો તોવે ચ્યા શિષ્ય ચ્યા પાહી યેના.
MAT 5:2 તોવે ઈસુ ઈ આખીન ચ્યાહાન હિકાડાં લાગ્યો કા:
MAT 5:3 “ધન્ય હેય જ્યા લોક આત્મિક રીતે ગરીબ હેતા, હોરગા રાજ્ય ચ્યાહા હાટીજ હેય.
MAT 5:4 ધન્ય હેય જ્યેં, શોક કોઅતેહે, કાહાકા પોરમેહેર ચ્યાહાન ઈંમાત દેઅરી.
MAT 5:5 ધન્ય હેતેં ચ્યે, જ્યેં નમ્ર હેતેં, કાહાકા દોરતી ચ્યાહા ઓઅરી.
MAT 5:6 ધન્ય હેય ચ્યે, જ્યાહાન ન્યાયપણા જીવન જીવાહાટી મોઠી ઇચ્છા હેય, કાહાકા પોરમેહેર ચ્યાહાન તૃપ્ત કોઅરી.
MAT 5:7 ધન્ય હેતેં ચ્યે, જ્યેં દયાળુ હેતેં, કાહાકા પોરમેહેર ચ્યાહાવોય દયા કોઅરી.
MAT 5:8 ધન્ય હેય ચ્યે, જ્યાહા મોન ચોખ્ખેં હેતેં, કાહાકા ચ્યે પોરમેહેરાલ એઅરી.
MAT 5:9 ધન્ય હેય ચ્યે, જ્યેં યોકબિજાલ મેળાવનારેં હેય, કાહાકા ચ્યે પોરમેહેરા પોહેં આખાયી.
MAT 5:10 ધન્ય હેય ચ્યે, જ્યેં ન્યાયપણા જીવન જીવના લેદે સતાવણી પામતેહેં, કાહાકા હોરગા રાજ્ય ચ્યાહા હેતાં.
MAT 5:11 ધન્ય હેય તુમા, જોવે લોક તુમહાન મા શિષ્ય હેય, યા લેદે અપમાન કોઅરી, એને સતાવણી કોઅરી એને જુઠા બોલી બોલીન તુમહે વિરુદમાય બોદી રીતે ખારાબ વાતો આખરી.
MAT 5:12 તોવે આનંદિત એને મગન ઓઅજા, કાહાકા તુમહેહાટી હોરગામાય મોઠો ઇનામ હેય, ચ્યાહાટી કા ચ્યાહાય ચ્યા ભવિષ્યવક્તાહાન જ્યા તુમહેથી બોજ પેલ્લા આતા ચ્યાહાન ચ્ચેજ પરમાણે સતાવણી કોઅયી.”
MAT 5:13 “તુમા યા દુનિયા લોકહાહાટી મીઠાં રોકે હેય, બાકી જોવે મીઠાં હોવાદવોગાર ઓઅઇ જાય, તોવે ચ્યાલ કોઅહી વસ્તુકોય ખારાં કોઅવામાય યેય? પાછે તીં કાંઇજ કામ નાંય લાગે, સિવાય યા કા ચ્યાલ બાઆ ટાકી દેયના એને માઅહા પાગા તોળે છુંદી દેઅના.
MAT 5:14 તુમા બોદા દુનિયા હાટી ઉજવાડા રોકે હેય, જીં શેહેર ડોગાવોય વસલાં હેય તીં દુબી નાંય હોકે.
MAT 5:15 એને લોક દિવો લાવીન ચ્યાલ ટોપલ્યે તોળે નાંય થોવે, બાકી ચ્યાલ દીવત્યાવોય થોવતેહે, તોવે ચ્યા કોઇન બોદા માઅહા લોગુ ઉજવાડો પોઅચી હોકહે.
MAT 5:16 ચ્યાજ પરમાણે તુમહે ઉજવાડો માઅહા હોમ્મે ચોમકે કા ચ્યે તુમહે હારેં કામે એઇન તુમહે પોરમેહેર આબહો, જો હોરગામાય હેય, ચ્યા સ્તુતિ કોઅય.”
MAT 5:17 “ઈ મા હોમજાહા, કા આંય મૂસા નિયમશાસ્ત્રાલ એને ભવિષ્યવક્તાહા લેખાલ નાશ કોઅરા યેનહો, આંય નાશ કોઅરા નાંય યેનહો, બાકી પુરાં કોઅરા યેનહો.
MAT 5:18 કાહાકા આંય તુમહાન હાચ્ચાં આખતાહાવ કા, જાંઉ લોગુ આકાશ એને દોરતી જાતા નાંય રોય એને બોદ્યો ભવિષ્યવાણ્યો પુર્યો નાંઈ ઓઅરી, તાંઉલોગુ નિયમશાસ્ત્રા માઅને યોક કાનો કા યોક બિંદુ બી નાંય ઓટી.
MAT 5:19 યાહાટી કા જીં કાદાં ચ્યા વાહની સે વાહની આગનામાયને યોકબી નાંય પાળે, એને તેહેકોયન ચ્યો લોકહાન હિકાડે, તો હોરગા રાજમાય બોદહા કોઅતો વાહનો ગોણાયી, બાકી જો કાદો ચ્યા પાલન કોઅરી એને ચ્યાલ હિકાડી, તો હોરગા રાજ્યામાય મોઠો ગોણાયી.
MAT 5:20 કાહાકા આંય તુમહાન આખતાહાવ કા, જોવે તુમા મૂસા નિયમ હિકાડનારા ગુરુ એને પોરૂષી લોકહા ન્યાયપણા જીવન કોઅતા, તુમહે વોદારી ન્યાયપણા જીવન નાંય ઓઅરી, તે તુમા હોરગા રાજ્યામાય કોવેજ નાંય જાય હોકાહા.”
MAT 5:21 “તુમા વોનાય ચુકલેં હેય, કા પોરમેહેરાય આમે આગલા ડાયા લોકહાન આખલા આતા કા ‘માઆઇ નાંય ટાકના,’ ‘એને જો કાદો માઆઇ ટાકી ચ્યાલ કોચર્યેમાય દોષ પાત્ર ગોણવામાય યી’.
MAT 5:22 બાકી આંય તુમહાન આખતાહાવ કા જો ચ્યા બાહાવોય ગુસ્સો કોઅરી, ચ્યાલ પોરમેહેર સજા કોઅરી એને કાદો ચ્યા બાહાલ નોકામ્યા આખરી ચ્યાલ યહૂદીયાહા મોઠી સોબાયેમાય સજા કોઅરી; એને જો કાદો આખે ‘ઓ મૂર્ખ’ ચ્યાલ નરકા આગડા સજા દેવામાય યી.
MAT 5:23 યાહાટી કા જોવે તું પોતાના દાન દેવાળામાય વેદ્યેવોય લેય યેનો, એને તાં તુલ યાદ યેય, કા કાદા માઅહા તુમહેકોય નુકસાન ઓઅયા.
MAT 5:24 તોવે તું તીં દાન દેવાળામાય થોવી દે, એને જાયને પેલ્લા ચ્યા માઅહા આરે હોમજી લાં જો એને તોવે યેઇન તીં બેટ ચોડાવ.
MAT 5:25 જો તું ફીરાદીવાળા આરે વાટે માંયજ હેય, ચ્યાઆરે જલદી હોમજી લે, એહેકેન નાંય બોના જોજે, કા તુલ તો ફીરાદ્યો ન્યાય કોઅનારાલ હોઅપી દેય, એને ન્યાય કોઅનારો તુલ સીપાડાલ હોઅપી દેય, એને સીપાડા તુલ જેલેમાય કોંડી દેય.
MAT 5:26 આંય તુમહાન હાચ્ચાં આખતાહાવ કા, જાંઉ લોગુ બોદા પોયહા બોઅઇ નાંય દેય, તાંવ લોગુ તું જેલેમાઅને છુટી નાંય હોકહે.”
MAT 5:27 તુમા જીં આગના આખલી હેય તી વોનાય ચુકલેં હેય કા, વ્યબિચાર મા કોઅહા.
MAT 5:28 બાકી આંય તુમહાન આખતાહાવ કા જો કાદ્યે થેઅયેવોય ખારાબ નોજાર ટાકહે તો ચ્યે આરે પોતાના મોનામાય વ્યબિચાર કોઅઇ ચુકયોહો.
MAT 5:29 જો તો જમણો ડોળો પાપા કારણ બોને, તોવે તું ચ્યાલ કાડીન ટાકી દે, કાહાકા તોહાટી ઈ હારાં હેય કા તો શરીરમાઅને યોક અવયવ નાશ ઓઅઇ જાય એને તો આખા શરીરાલ બોસામકોળીમાય નાંય ટાકલાં જાય.
MAT 5:30 એને જો તો જમણો આથ પાપા કારણ બોને, તે ચ્યાલ કાપી ટાકીન ટાકી દે, કાહાકા તોહાટી ઈ હારાં હેય કા તો શરીરમાઅને યોક અવયવ નાશ ઓઅઇ જાય એને તો આખા શરીરાલ બોસામકોળીમાય નાંય ટાકલાં જાય.
MAT 5:31 “ઇબી આખવામાય યેનેલ કા જો કાદો પોતે થેઅયેલ ફારગાતી દાં માગહે ચ્યેલ ફારગાતી દેય.
MAT 5:32 બાકી આંય તુમહાન ઈ આખતાહાવ કા જો કાદો પોતા થેઅયેલ વ્યબિચાર સિવાય કાદા બિજા કારણથી ફારગાતી દેય, તે તો ચ્યેલ વ્યબિચાર કોઆડેહે, એને જો કાદો ફારગાતી દેનલ્યે આરે વોરાડ કોએ તે તો પોતે વ્યબિચાર કોઅહે.”
MAT 5:33 પાછે તુમા વોનાઈ ગીઅલે હેય કા પોરમેહેરેય આગલા ડાયા લોકહાન આખલા આતા કા, જુઠી કોસામ નાંય ખાઅના, બાકી પ્રભુહાટી કોસામ પુરી કોઅના.
MAT 5:34 બાકી આંય તુમહાન ઈ આખતાહાવ કા, કોયદિહી કોસામ નાંય ખાઅના, નાંય હોરગા, કાહાકા તીં પોરમેહેરા સિંહાસન હેય.
MAT 5:35 નાંય દોરત્યે, કાહાકા તીં ચ્યા પાગ થોવના જાગો હેય, નાંય યેરૂસાલેમ શેહેર કાહાકા તીં મોઠા રાજા શેહેર હેય.
MAT 5:36 પોતાના ટોલપ્યે બી કોસામ નાંય ખાઅના કાહાકા તું યોક કીહ્યાલ બી ઉજળો નાંય કોઅઇ હોકે, કા નાંય કાળો કોઅઇ હોકતોહો.
MAT 5:37 બાકી તુમહે વાત હાં તે હાં નાંય તે નાંય રા જોજે; કાહાકા જીં કાય ચ્યાથી વોદારે ઓઅરી તીં જુઠા કામહાથી એટલે સૈતાનથી ઓઅહે.
MAT 5:38 “તુમા વોનાઈ ગીઇલે હેતેં કા નિયમશાસ્ત્ર માય કાય લોખલાં હેય કા ડોળા બદલે ડોળો, એને દાતા બોદલે દાત.
MAT 5:39 બાકી આંય તુમહાન ઈંજ આખતાહાવ કા, દુષ્ટા બોદલો નાંય લેઅના, બાકી જો કાદો તો જમણા ગાલાવોય થાપડે કોઇન ઠોકે, તે બિજો ગાલ બી ચ્યાએછે ફીરવી દે.
MAT 5:40 એને જોવે કાદો તોવોય ન્યાયાલયામાય વિરુદ કોઇન તો ડોગલી માગે તોવે, ચ્યાલ કોટ બી દેય દેઅના.
MAT 5:41 જો કાદો તુલ યોક કિ. મી. લેય જાંહાટી મજબુર બનાડે, તોવે ચ્યાઆરે તું બેન કિ. મી. દુઉ ચાલી જાજે.
MAT 5:42 જો કાદો તોપાય માગે ચ્યાલ તું દે, એને જો કાદો તોપાય ઉસના માગે ચ્યાલ મુંય મા ફેરાવતો.”
MAT 5:43 તુમા વોનાય ગીઇલે હેય કા, નિયમશાસ્ત્ર માય કાય લોખલાં હેય, તુમા બીજહા આરે પ્રેમ કોઅજા, એને તુમહે દુશ્માન વોય દુશ્માની કોઅજા.
MAT 5:44 બાકી આંય તુમહાન આખતાહાવ કા, પોતાના દુશ્માનાહાવોય પ્રેમ કોઅજા એને આપહાલ સતાવણી કોએ ચ્યાહાહાટી પ્રાર્થના કોઅજા,
MAT 5:45 ચ્યાથી તુમા તુમહે હોરગ્યા આબહા પોહા બોનહા કાહાકા પોરમેહેર હારાં એને માઠાં લોકહાવોય દિહી દેહે, એને ન્યાયી એને અન્યાયી લોકહાહાટી પાઆઈ પાડહે.
MAT 5:46 કાહાકા જોવે તુમા તુમહે પ્રેમ રાખનારાહાવોય પ્રેમ રાખહા, તોવે પોરમેહેર ચ્યા પ્રતિફળ નાંય દેય, કાહાકા કર લેનારા બી એહેકેનુજ કોઅતાહા.
MAT 5:47 એને તુમા તુમહે બાહાહાલુજ સલામ કોઅતાહા, તે કોઅહા મોઠા કામ કોઅતાહા? કાહાકા ગેર યહૂદી બી, જ્યા પોરમેહેરા નિયમા પાલન નાંય કોએ, ચ્યા એહેકેનુજ કોઅતાહા.
MAT 5:48 યાહાટી તુમા કાયામ તીંજ કોઆ જીં હારાં હેય, જેહેકોય તુમહે હોરગામાઅને આબહો જીં હારાં હેય તીંજ કોઅહે.
MAT 6:1 “હાચવીન રા! તુમા લોકહાન દેખાડાહાટી હારેં કામે મા કોઅહા, નાંય તે હોરગામાઅને પોરમેહેરા પાયને કાયબી પ્રતિફળ નાંય મિળી.”
MAT 6:2 “યાહાટી જોવે તુમા દાન દેય, તોવે મોઠો દેખાવો મા કોઅહા, જેહેકોય ડોંગ્યા સોબાયેહે ઠિકાણાહામાય એને ગલ્યેહેમાય કોઅતાહા, જેથી લોક ચ્યાહા વાહાવા કોએ, બાકી તુમહાન આંય હાચ્ચાં આખતાહાવ કા ચ્યા ચ્યાહા પ્રતિફળ પામી ચુક્યાહા.
MAT 6:3 બાકી તુમા જોવે દાન દાહા તીં એહેકેન દેયના કા કાદાલ ખોબાર નાંય પોડે કા તુયે કાય દેનહા.
MAT 6:4 યાહાટી કા તો જીં દેનલા દાન દુબલાં રોય, તોવે પોરમેહેર તો આબહો જો ગુપ્તમાય એઅહે તો તુલ પ્રતિફળ દી.”
MAT 6:5 “જોવે તુમા પ્રાર્થના કોઅહા, તોવે તુમા ડોંગ્યાહા રોકા નાંય કોઅના, કાહાકા લોકહાન દેખાડાહાટી ચ્યા લોક સોબાયેહે ઠિકાણામાય એને સોડકેહે ચોકડયેવોય ઉબા રોયન પ્રાર્થના કોઅના ચ્યાહાન હારાં ગોમહે. આંય તુમહાન હાચ્ચાંજ આખહુ કા ચ્યા લોક તે ચ્યાહા ઇનામ પામી ચુક્યાહા તી લોકહા વાહવા હેય.
MAT 6:6 બાકી તું જોવે પ્રાર્થના કોએ, તોવે તો ખોલ્યેમાય જો, એને બાઅણા બંદ કોઇન તો આબહો જો ગુપ્તમાય હેય ચ્યાલ પ્રાર્થના કોઓ, તોવે તો આબહો તુલ ગુપ્તમાયને એઅહે, તુલ પ્રતિફળ દેઅરી.”
MAT 6:7 પ્રાર્થના કોઅતી સમયે ગેર યહૂદી લોકહા રોકા શબ્દાહાલ પાછી-પાછી નાંય બોલના, કાહાકા ચ્યા હુમાજતાહા કા આમા વદારે બોલહુ તોવે તો વોનાઈ.
MAT 6:8 ચ્યાહાટી તુમા ચ્યાહા રોકા મા બોનહા, કાહાકા તુમહાન કોહડા ગોરાજ હેય ઈ તુમહે પોરમેહેર આબહો, તુમા ચ્યાપાય માગા પેલ્લાજ જાંઆઈ લેહે.
MAT 6:9 યાહાટી તુમા યા પરમાણે પ્રાર્થના કોઆ: ઓ આમે પોરમેહેર આબા, તું જો હોરગામાય હેય, તો નાંવ પવિત્ર માનલા જાય.
MAT 6:10 “તો રાજ્ય યેય, તો મોરજી જેહેકોય હોરગામાય પુરી ઓઅહે તેહેકોય દોરત્યેવોય બી ઓઅય.
MAT 6:11 આમહાન રોજ દિહી ખાઅના દે જીં આમહાન ચ્ચા દિહા હાટી જોજહે.
MAT 6:12 જેહેકોય જ્યાહાય આમે વિરુદ પાપ કોઅલા આતાં, ચ્યા વિરુદયાહાલ આમાહાય માફ કોઅયા, તેહેકોય તુંબી આમહે પાપહા માફ કોઓ.
MAT 6:13 આમહાન પરીક્ષામાય મા ટાકહે, બાકી સૈતાના કામહાથી બોચાડ, (કાહાકા રાજ્ય એને પરાક્રમ એને મહિમા ઈ કાયામ તોજ હેય. આમેન.)”
MAT 6:14 “યાહાટી જોવે તુમા માઅહા પાપ માફ કોઅહા, તોવે પોરમેહેર, તુમહે આબહો જો હોરગામાય હેય, તુમાહાલ માફ કોઅરી.
MAT 6:15 બાકી જોવે તુમા બિજા લોકહાન માફ નાંય કોઅહા, તો તુમહે હોરગામાઅને આબહો બી તુમહે પાપ માફ નાંય કોઅરી.”
MAT 6:16 “જોવે તુમા ઉપહા કોએ તે ડોંગ્યાહા રોકા તુમહે ચેહેરા નિરાશ મા રાખહા, કાહાકા ચ્યા લોક આમા ઉપહા હેજે એહેકેન આખાડાહાટી ચ્યાહા ચેહેરા ઉતાડતાહા. આંય તુમહાન હાચ્ચાં આખહુ કા ચ્યાહાન ચ્યા ઇનામ મિળી ગીયહા.
MAT 6:17 બાકી જોવે તુમા ઉપહા રાખે તોવે તુમહે ટોલપીલ તેલ લાવા એને તુમહે મું દોવજા.
MAT 6:18 યાહાટી કા લોક તુમહે ઉપહા નાંય જાંએ, બાકી તુમહે આબહો જો ગુપ્તમાય હેય, તુમહાન ઉપહા કોઅનારો જાંએ, તોવે તો આબહો જો ગુપ્તમાય એઅહે, તો તુમહાન પ્રતિફળ દેઅરી.”
MAT 6:19 “આપહેહાટી દોરત્યેવોય મિલકાત મા બોઈ થોવહા, કાહાકા જાં કિડે એને કાટ બોગડાવતેહે, એને જાં બાંડ ગુઉ તોડીન ચોરી કોઅઇ લેય જાતાહા.
MAT 6:20 બાકી આપહેહાટી હોરગામાય મિલકાત યોકઠી કોઆ, જાં ચ્યાલ ઉદાડા નાંય બોગડાવે, એને કાટ નાંય લાગે, એને બાંડ યેયન ચોરી બી નાંય કોએ.
MAT 6:21 કાહાકા તો મોન કાયામ તાંજ લાગલા રોય જાં મિલકાત હેય.”
MAT 6:22 “ડોળો શરીરાહાટી દિવા રોકો હેય: જોવે તો ડોળો ચોખ્ખો રોય, તોવે તો બોદા શરીર ઉજવાડામાય ઓરી.
MAT 6:23 બાકી તો ડોળો ચોખ્ખો નાંય રોય, તે તો બોદા શરીરમાય આંદારાં ઓરી, યાહાટી જોવે તુમા બુલથી ઈ હુમાજતાહા કા તુમહે મોન ઉજવાડામાય હેય બાકી આસલીમાય આંદારામાય હેય, તે તુમહે આંદારને આંદારાં આસલીમાય બોજ કાળાં હેય.”
MAT 6:24 કાદાબી માઅહું યોકાજ સમયે બેન દોણહ્યા ચાકરી નાંય કોએ, કાહાકા તો યોકા વિરુદ કોઅરી ને બિજાલ પ્રેમ કોઅરી, નાયતે યોકા આરે હારો ચાલી, એને બિજા આરે નાંય હારો ચાલી, તુમા પોરમેહેરા એને મિલકાત યા બેન્યાહા ચાકરી આરેજ નાંય કોઅઇ હોકે.
MAT 6:25 યાહાટી આંય તુમહાન આખહુ કા, શારીરિક જીવના ચિંતા મા કોઅહા કા આમા કાય ખાઉં, એને કાય પિયહું, એને નાંય તે આપહે શરીરા ચિંતા કોઅના, કા આમા કાય પોવહું. કાહાકા જીવન ખાઅનાથી, એને શરીર ફાડકાહા કોઅતા વોદારે કિમત્યા નાંય હેય કા?
MAT 6:26 આકાશામાઅને ચિડહા એછે નોજાર કોઅયા ચ્યે વોએત નાંય, એને વાડેત નાંય, એને નાયતે કોઠયેમાય થોવેત તેરુંબી તુમહે હોરગામાઅને આબહો ચ્યાહાન ખાવાડેહે, તુમા તે ચ્યાહા કોઅતા બોજ કિમત્યા હેય.
MAT 6:27 કાય તુમહેમાઅને કાદોબી જીવના બારામાય ચિંતા કોઅવાથી પોતે જીવન લાંબાવી હોકહે?
MAT 6:28 “એને ફાડકાહાહાટી કાહા ચિંતા કોઅતાહા? જાડયેમાયને ફૂલજાડવાલ તુમા દિયાન કોઆ, ચ્યે કેહેકેન વોદતેહે, ચ્યે કાય મેહનાત નાંય કોએત, એને ચ્યે ફાડકે બી નાંય બોનાડે.”
MAT 6:29 તેરુંબી આંય તુમહાન આખહુ કા, સુલેમાન રાજાબી ચ્યા ઓલીબોદી મિલકાત આતી તેરુંબી ચ્યાય ચ્યાહા હારકે સુંદર ફાડકે પોવલે નાંય.
MAT 6:30 જો પોરમેહેર રાનામાઅને ગાહીયા તીં આજે હેય એને કાલે વાડીન આગડામાય ટાકી દી, ઓહડાલ તો હારાં બોનાડેહે તે ઓ વોછો બોરહો થોવનારાહાય, તો હાચ્ચોજ તુમહે દેખભાલ કોઅરી.
MAT 6:31 “યાહાટી તુમા ચિંતા કોઇન ઈ મા આખહા, કા આમા કાય ખાહું, એને કાય પિયહું, એને કાય પોવહું?
MAT 6:32 કાહાકા ગેર યહૂદી લોક યો બોદ્યો વાતો હોદતાહા, બાકી તુમહે હોરગામાઅને આબહો જાંઅહે કા તુમહાન ઈ બોદા જોજહે.
MAT 6:33 યાહાટી તુમહેહાટી પેલ્લા ઈ મોહત્વા હેય કા, પોરમેહેરા રાજ્યા હોદ કોઅરા જોજે એને ન્યાયપણા જીવન જીવા જોજે, તોવે તુમહાન દોરત્યેવોયને બોદા વાના મિળી જાય.
MAT 6:34 યાહાટી હાકાળ્યા દિહયા બારામાય ચિંતા મા કોઅહા, કાહાકા હાકાળ્યો દિહી આપેજ ચિંતા લી યી, આજ્યા દિહા હાટી આજ્યા દુઃખ બો હેય.”
MAT 7:1 “તુમા બિજા લોકહાવોય દોષ મા લાવહા, તે તુમાહાવોય બી બિજા લોક દોષ નાંય લાવી.
MAT 7:2 કાહાકા જ્યે પરમાણે તુમા દોષ લાવતેહે, ચ્યેજ પરમાણે પોરમેહેર તુમાહાવોય બી દોષ લાવી, એને જ્યે રીતે, તુમા બીજહા ન્યાય કોઅતાહા, તેહેકોયજ પોરમેહેર તુમહે બી ન્યાય કોઅરી.”
MAT 7:3 તું તો બાહા વાહની-વાહની બુલહે ન્યાય કાહા કોઅતોહો, જીં ચ્યા ડોળામાઅને કોચરા રોકા હેય, તુલ તો મોઠયો-મોઠયો બુલ્યો નાંય દેખાય?
MAT 7:4 જોવે તો પોતાનાજ જીવનમાય મોઠયો-મોઠયો બુલ્યો હેય, તે તુલ વાહની બુલ કોઅનારા કાદાબી માઅહા ન્યાય નાંય કોઅરા જોજે.
MAT 7:5 ઓ ડોંગી, પેલ્લો તો મોઠયો-મોઠયો બુલ્યો હુદરાવી લે, પાછે તું હારેં રીતે તો બાહા બુલ હુદરાવાહાટી ચ્યા મોદાત કોઅય હોકહે.
MAT 7:6 “ચ્યા લોકહાન પોરમેહેરા વચન મા આખહા જ્યા ચ્યાલ વોનાયા નાંય માગે, જોવે તુમા એહેકેન કોઅહા, તે એહેકેન ઓઅરી જેહેકોય ચોખ્ખી વસ્તુ કુત્રહા આગલા ટાકી દેયના, એને ડુકરાહા આગલા મોતી ટાકના કાહાકા ચ્યે પાગહાતોળે ચ્યાહાન છુંદી ટાકી એને પાછે તુમહેવોય હમલો કોઅરી.”
MAT 7:7 “તુમહાન જીં જોજે તીં પોરમેહેરાપાય માગા એને તો તુમહાન દી; હોદહા તે તુમહાન જોડી, ઠોકહા, તે તુમહેહાટી ઉગાડવામાય યી.”
MAT 7:8 કાહાકા જો કાદો માગહે, ચ્યાલ મિળહે, એને જો કાદો હોદહે, ચ્યાલ જોડહે, એને જો કાદો ઠોકહે, ચ્યાહાટી ઉગાડી દેવામ યેહે.
MAT 7:9 “જોવે પોહેં બાખે માગે, તોવે તુમહામાયને કાદો આબહો પોતે પોહાલ દોગડો નાંય દેય.
MAT 7:10 યેજ રીતે, જોવે તુમહે પોહેં માછલા માગે, તોવે ચ્યાલ જેરીવાળા હાપડાં નાંય દેય.
MAT 7:11 એને જોવે તુમા ખારાબ હેય, તેરી તુમા તુમહે પોહાહાન તુમા હાર્યો વસ્તુ દાં જાંઅતેહે, તે તુમહે હોરગામાઅને આબહો બી ચ્યાપાઅને જ્યેં માગતેહે ચ્યાહાન હારી વસ્તુ દેઅના જાંઅહે.”
MAT 7:12 યાહાટી જીં કાય તુમા કોઆડાં માગતેહે કા લોક તુમહેઆરે કોએ, તુમાબી ચ્યાહાઆરે એહેકેનુજ કોઆ, કાહાકા મૂસા નિયમશાસ્ત્ર એને ભવિષ્યવક્તાહા શિક્ષણ બી ઈંજ હેય.
MAT 7:13 “પોરમેહેરા રાજ્યામાય જાઅના વાટ હાકડા બાઅણા માઅને જાહે, કાહાકા નાશ એછે જાનારા બાઆં પોઅળા હેય, એને ચ્યા વાટ હેલ્લી હેય, એને ચ્યામાઅને માજા જાનારા લોક બોજ હેય.
MAT 7:14 કાહાકા અનંતજીવનામાય જાયના બાઆં હાકડા એને વાટ કોઠણ હેય, એને જ્યાહાન તી વાટ જોડહે ચ્યા વોછાજ હેય.”
MAT 7:15 જુઠા ભવિષ્યવક્તાહાથી હાચવીન રોયા, જ્યા ગેટાહા વેહે લેઈને તુમહેપાય યેતાહા, બાકી હકીકત માય ચ્યા ફાડી ખાનારા જોનાવરા હારકા હેય.
MAT 7:16 ચ્યાહા કામહાકોય તુમા ચ્યાહાન વોળખી લાહા, લોક જાડહા માઅને દારાખેં, એને કાટાહા જાડાહા પાયરે અંજીર નાંય તોડે.
MAT 7:17 એને યેજપરમાણે હારાં જાડ હારાં ફળ દેહે એને નોકામા જાડ ખારાબ ફળ દેહે.
MAT 7:18 હારાં જાડાલ ખારાબ ફળ નાંય લાગે, એને નોકામા જાડાલ હારાં ફળ નાંય લાગે.
MAT 7:19 જીં-જીં જાડ હારાં ફળ નાંય દેય, તીં ખાંડીન આગડામાય ટાકી દેવામાય યી, જુઠા ભવિષ્યવક્તાહાલ બી યેજપરમાણે ડોંડ દી.
MAT 7:20 યેજપરમાણે તુમા ચ્યાહા કામહાકોય વોળખી લાહા.
MAT 7:21 “જ્યેં માન, ‘ઓ પ્રભુ! ઓ પ્રભુ!’ એહેકેન આખતેહે, ચ્યાહામાઅને બોદાંજ લોક હોરગા રાજ્યમાય નાંય જાય હોકી, બાકી તોજ જાય હોકી જો મા હોરગ્યા આબહા મોરજી પરમાણે જીવન જીવહે.
MAT 7:22 એને ન્યાય કોઅના દિહી બોજ લોક માન એહેકેન આખરી, ઓ પ્રભુ, ઓ પ્રભુ, કાય આમહાય તો નાવાકોય ભવિષ્યવાણ્યો કોઅલ્યો, એને તો નાવાકોય બુતાહાલ આમાહાય કાડલા, એને તો નાંવે આમહાય બોજ મોઠે ચમત્કારા કામે કોઅલે.
MAT 7:23 તોવે આંય ચ્યાહાન ચોખ્ખાં-ચોખ્ખાં આખહી, કા માયે તુમહાન કોવેજ નાંય જાંઅયા, ઓ ખારાબ કામ કોઅનારાહાય, મા પાહીને જાતા રોયા.”
MAT 7:24 “યાહાટી કા જો કાદો મા યો વાતો વોનાયને માનહે, તો ચ્યા બુદ્ધિવાળા માઅહા રોકો હેય, જ્યાંય પોતાના ગોઉ ખોલકડાવોય બાંદ્યા.
MAT 7:25 પાછે પાંઈ પોડયો, નયાડો યેનો એને વેડાં યેના, એને તીં ચ્યા ગોઆલ જાય ઠોકાઈ, તેરુંબી તીં ગોઉ નાંય પોડ્યા, કાહાકા ચ્યા ગોઆ પાયો ખોલકડાવોય બાંદલો આતો.
MAT 7:26 બાકી જો કાદો મા યો વાતો વોનાયેહે એને નાંય પાળે, તો ચ્યા મૂર્ખ માઅહા રોકો હેય જ્યેય ચ્યા ગોઉ રેટાવોય બાંદ્યા.
MAT 7:27 પાછે પાંઈ પોડયો, નયાડો યેનો, એને વેડાં યેના, એને ચ્યા ગોઆલ જાય ઠોકાઈ, એને તીં ટુટી પોડીન આતા નાંય આતા એહેકોય ઓઅઇ ગીયા.”
MAT 7:28 જોવે ઈસુવે હિકાડના બંદ કોઅયા, તોવે એહેકેન જાયા કા ચ્યા હિકાડના બારામાય લોકહાન નોવાય લાગી.
MAT 7:29 કાહાકા તો મૂસા નિયમ હિકાડનારા ગુરુહુ રોકો નાંય, બાકી પુરાં ઓદિકારવાળા હારકો હિકાડે.
MAT 8:1 જોવે ઈસુ ચ્યા ડોગાવોયને ઉત્યો તોવે યોક મોઠી ગીરદી ચ્યા પાહલા ગીયી.
MAT 8:2 એને એઅયા યોક કોઢી માઅહું ઈસુવાપાય યેયન માંડયે પોડ્યા, એને આખ્યાં કા, “ઓ પ્રભુ, આંય જાંઅતાહાંવ કા તું તો ઇચ્છાકોય તું માન ચોખ્ખો કોઅઇ હોકતોહો.”
MAT 8:3 ઈસુવે આથ લાંબો કોઇન ચ્યા આથ દોઅયો, એને આખ્યાં, મા મોરજી હેય કા તું ચોખ્ખો ઓઅઇ જો “એને તો તારાતુજ કોઢમાયને ચોખ્ખો ઓઅઇ ગીયો.
MAT 8:4 ઈસુવે ચ્યાલ આખ્યાં એએ, તો કાદાલ એહેકેન આખના નાંય, કા માયે તુલ હારો કોઅયો બાકી જો એને યાજકાલ દેખાડ એને તું ચોખ્ખો ઓઅઇ ગીયો, ચ્યા બારામાય મૂસાય આગના કોઇન આખહી તી બેટ આઈન દે, ચ્યા લોકહા સાબિત્યે હાટી.”
MAT 8:5 જોવે ઈસુ કાપરનાહુમ ગાવામાય યેનો તોવે યોક મુખ્ય જોમાદાર ઈસુપાય યેયન ચ્યાલ રાવ્યાં કોઅહે કા,
MAT 8:6 ઓ પ્રભુ, મા ચાકાર ગોઅમે લોકવાકોય બિમાર હેય તો ગોઅમે પાથાર્યેવોય પોડલો હેય.
MAT 8:7 ઈસુવે ચ્યાલ આખ્યાં, “આંય યેયન ચ્યાલ હારો કોઅહી.”
MAT 8:8 મુખ્ય જોમાદારાય જવાબ દેનો, “ઓ પ્રભુ, આંય યા લાયકે નાંય હેય કા તું મા ગોઅમે યેય, બાકી ઓલહાંજ આખી દે તે મા ચાકાર હારો ઓઅઇ જાઅરી.
MAT 8:9 કાહાકા આંયબી બિજા ઓદિકારા તાબામાઅને માઅહું હેતાંવ, એને મા તાબામાંય સિપાડાહા યોક ટુકડી હેય, જોવે આંય યોકાલ આખતાહાવ જો તોવે તો જાહાય, એને બિજાલ આખતાહાવ યે તોવે તો યેહે, એને જોવે મા ચાકારાલ આખતાહાવ ઈ કોઓ, તોવે તો કોઅહે.”
MAT 8:10 ઈ વોનાઈન ઈસુવાલ નોવાય લાગી, એને જ્યેં ચ્યા પાહલા યી રીઅલે આતેં, આંય તુમહાન “હાચ્ચાંજ આખતાહાવ કા માયે ઈસરાયેલ દેશામાય બી યોક ઓહડા માઅહું નાંય દેખ્યહા, જો યા ગેર યહૂદ્યા હારકા માયેવોય બોરહો કોઅહે.
MAT 8:11 એને આંય તુમહાન આખતાહાવ કા પૂર્વ એને પચ્છીમ એસને બોજ ગેર યહૂદી લોક યેઇન આબ્રાહામા એને ઈસાકા એને યાકૂબા આરે હોરગા રાજ્યામાય બોહરી.”
MAT 8:12 બાકી રાજ્યા પાહાહાન એટલે યહૂદી લોકહાન બાઆ આંદારામાય ટાકલા જાય. તાં રોડના એને દાત કોકડાવના હેય.
MAT 8:13 તોવે ઈસુવે જોમાદારાલ આખ્યાં, “ગોઓ જો, જેહેકોય તો બોરહો હેય તેહેકોયજ તોહાટી ઓઅરી” એને ચ્યેજ ગેડી ચ્યા ચાકાર હારો જાયો.
MAT 8:14 જોવે ઈસુ સિમોન પિત્તરા ગોઓ ગીયો તોવે સિમોન પિત્તરા હાહુ બોજ જોરાવલી આતી.
MAT 8:15 ઈસુવે ચ્યે આથ દોઅયો એને ચ્યેમાઅને જોરાં તારાતુજ ઉતી ગીયા, એને ઉઠીન તી ઈસુ એને ચ્યા શિષ્યહા ગાવાર ચાકરી કોઅતી લાગી.
MAT 8:16 જોવે જુંજડા પોડી ગીયા તોવે માઅહે ઈસુવાપાય બોજ જાત-જાત્યા દુખ્યાહાન એને જ્યાહામાય બુત વોળાગલા આતા ચ્યાહાન લેય યેને એને ઈસુવે ચ્યા બુતહાન ચ્યા વચના કોયન કાડી ટાક્યા, એને બોદા દુખ્યાહાન હારાં કોઅયા.
MAT 8:17 યાહાટી કા જીં વચન યશાયા ભવિષ્યવક્તાથી આખલા આતા તીં પુરાં ઓઅઈ: “ચ્યાય પોતે આમે નોબળાયો પોતા ઉપે લેય લેદ્યો એને આમે રોગ ઉપે લેય લેદા.”
MAT 8:18 લોકહા બોજ ગીરદી એઇન ઈસુય શિષ્યહાન આખ્યાં આપા દોરિયા ચ્યેમેરે જાતા.
MAT 8:19 એને જેહેકેન તો જાંહાટી તિયાર જાયો યોક મૂસા નિયમ હિકાડનારો ગુરુ યેઇન ઈસુલ આખ્યાં, “ઓ ગુરુ, તું જાં કેછ જાહે, તાં આંય તોઆરે યીહીં.”
MAT 8:20 ઈસુય ચ્યાલ આખ્યાં “કોલાહા દોર હેતા એને આકાશામાય ઉડતા ચિડહા ગોરા હેતા, બાકી આંય, માઅહા પોહાપાય યોક ગુઉ બી નાંય હેય કા જાં આંય હૂવી હોકુ.”
MAT 8:21 બિજો યોક શિષ્ય આખહે, “પ્રભુ, માન પેલ્લા મા ગોઓ જાં દે, મા આબહાલ, આંય ડાટી દેયન યીહીં, પાછે આંય યેયન તો શિષ્ય બોનહી.”
MAT 8:22 બાકી ઈસુવે આખ્યાં, “તું મા શિષ્ય બોનાહાટી મા આરે યે, ચ્યાહાલ ચ્યાહા લોકહા મોઅના વાટ જોવાં દે.”
MAT 8:23 પાછો ઈસુ ઉડીમાય ચોડયો એને ચ્યા શિષ્યબી ચ્યાઆરે ચોડયા.
MAT 8:24 એને દોરિયામાય મોઠા વાવાઝોડા યેના, ઓલા બોદા કા ઉડી લાફાહા કોઇન બુડી જાં કોઅહે બાકી ઈસુ હુતલો આતો.
MAT 8:25 તોવે ચ્યાપાય યેઇન ચ્યાલ જાગાડયો એને આખ્યાં, “ઓ પ્રભુ, આમહાન બોચાવ, આપા બુડી જાં કોઅજેહે.”
MAT 8:26 ઈસુવે ચ્યાહાન આખ્યાં, “ઓ વોછો બોરહો કોઅનારાહાય, તુમા કાહા ગાબરાતાહા?” તોવે ચ્ચાય ઉઠીન વારાલ એને લાફાહાન દોમકાડયા, એને બોદા શાંત ઓઅઇ ગીયા.
MAT 8:27 એને ચ્યા નોવાય પામીન આખા લાગ્યા કા, ઈ કોહડા માઅહું હેય કા વારો એને પાઆય બી ચ્યા આગના માનતેહેં.
MAT 8:28 જોવે ઈસુ એને ચ્યા શિષ્ય દોરિયા ચ્યેમેરે ગીરાસિયા ભાગામાય જાય પોઅચ્યા તોવે બેન માઅહે જ્યાહામાય બુત વોળાગલા આતા ચ્યે માહાણા માઅને નિંગીન ચ્યાલ મીળ્યે ચ્યા ઓલા કોઠણ આતા કા, ચ્યે વાટયેમાઅને કાદો નાંય જાય હોકે.
MAT 8:29 ચ્યાહાય બોંબલીન આખ્યાં ઓ પોરમેહેરા પોહા તો આમહે આરે કાય કામ હેય? કાય તું સોમાયા પેલ્લા આમહાન આબદા દાં યેનહો?
MAT 8:30 ચ્યાહાથી વાહાયોક દુઉ યોક ડુકરાહા ટોળો ચોઅયા કોએ.
MAT 8:31 તોવે બુતાહાય ઈસુલ એહેકેન રાવ્યાં કોઇન આખ્યાં, “આમહાન ડુકરાહામાય દોવાડ ચ્યાહામાય નિંગી જાહું.”
MAT 8:32 ઈસુવે ચ્યાહાન આગના દેની, તોવે બુત નિંગીન ડુકરાહામાય ઉરાય ગીયા, એને ડુકરાહા બોદો ટોળો કોરાડા ઉપને દોરિયામાય જાયન ટુટી પોડયો, એને બુડી મોઅયો, લગભગ બેન ઓજાર ડુકરાહા ટોળો આતો.
MAT 8:33 એને ડુકરાહા ગોવાળ નાહી પોડ્યા, એને શેહેરામાય જાયને યે બોદયે વાતહેબારામાય એને જ્યાહામાય બુત આતા ચ્યા બારામાય બોદહાન ખોબાર દેની.
MAT 8:34 તોવે શેહેરામાઅને બોજ લોક ઈસુવાલ મિળાહાટી બાઆ નિંગી યેના, એને ચ્યાલ એઇન વિનાંતી કોઅયી કા આમહે હોદ માઅને જાતો રો.
MAT 9:1 પાછો ઈસુ ઉડીમાય બોહીન દોરિયો પાર કોઇન પોતાના ગાવામાય યેનો.
MAT 9:2 એને કોલહાક લોક યોક લખવાવાળા માઅહાન ખાટલાવોય હુવાડીન ઈસુવાપાય લેય યેના, ઈસુવે જાંઅયા કા ચ્યા માયેવોય બોરહો થોવતાહા, ચ્યે લખવાવાળા માઅહાન આખ્યાં, “ઓ બાહા, ઈંમાત રાખ, તો પાપહાલ આંય માફ કોઅતાહાંવ.”
MAT 9:3 એને કોલાહાક મૂસા નિયમ હિકાડનારા ગુરુ આતા ચ્યાહાય વિચાર કોઅયો, “એલો તે પોરમેહેરા નિંદા કોઅહે”
MAT 9:4 ઈસુવે ચ્યાહા મોના વિચાર જાંઆઈન આખ્યાં, “તુમા તુમહે મોનામાય કાહા ખારાબ વિચાર કોઅતાહા?
MAT 9:5 કાય આખના હેલ્લા હેય? તો પાપ માફ ઓઅઇ ગીયા ઈ આખના હેલ્લા હેય, કા ઉઠ ચાલા લાગ, ઈ આખના હેલ્લા હેય?
MAT 9:6 બાકી તુમહાન ખોબાર પોડા જોજે કા માન એટલે માઅહા પોહાલ દોરત્યેવોય લોકહા પાપ માફ કોઅના ઓદિકાર દેનલો હેય.” ચ્યાહાટી ઈસુ લખવાવાળા માઅહાન આખહે. “તુલ આંય આખતાહાવ, ઉઠ, તો ખાટલા લેઈને ગોઓ જો.”
MAT 9:7 તો ઉઠીન ચ્યા ગોઓ ગીયો.
MAT 9:8 લોક ઈ દેખીન બિઇ ગીયા એને પોરમેહેરા મહિમા કોઅરા લાગ્યા જ્યેં માઅહાન ઓહડો ઓદિકાર દેનહો.
MAT 9:9 જોવે ઈસુ તાઅને આગલા ગીયો, માથ્થી નાંવા યોક માઅહાન કર લેઅના નાકાવોય બોઠલો દેખ્યો, એને ચ્યાલ આખ્યાં, “મા આરે ચાલ, આંય તુલ મા શિષ્ય બોનાવીહી.” તો કામ છોડીન ઈસુવાઆરે ગીયો.
MAT 9:10 જોવે ઈસુ એને ચ્યા શિષ્ય ગોઅમે રાતી ખાઅના ખાં બોઠલા આતા, તોવે બો બોદા કર લેનારા એને પાપી લોક ઈસુ એને ચ્યા શિષ્યહાઆરે ખાં બોઠા.
MAT 9:11 ઈ એઇન પોરૂષી લોકહાય ઈસુવા શિષ્યહાન આખ્યાં, “તુમહે ગુરુ કર લેનારાહા એને પાપી લોકહાઆરે કાહા ખાહે?”
MAT 9:12 ઈસુ ઈ વાત વોનાયો, એને મૂસા નિયમ હિકાડનારા ગુરુ એને પોરૂષી લોકહાન આખ્યાં, “જ્યેં હારેં હેતેં ચ્યાહાન ડાકટારા ગોરાજ નાંય રોય, બાકી જ્યેં દુખ્યેં હેતેં ચ્યાહાન ગોરાજ હેય.
MAT 9:13 યાહાટી તુમા જાયને યા મોતલાબ હિકી લા, માન તુમહે બલિદાન નાંય જોજે, બાકી માન દયા ગોમહે, કાહાકા આંય ન્યાયી લોકહાન નાંય, બાકી પાપ્યાહાન બોચાવાં યેનોહો.”
MAT 9:14 તોવે યોહાના શિષ્ય ઈસુપાય યેના એને ચ્યાહાય આખ્યાં કા “કાય કારણ હેય કા આમા એને પોરૂષી લોક ઉપહા કોઅતાહા, બાકી તો શિષ્ય ઉપહા નાંય કોએત.”
MAT 9:15 ઈસુવે ચ્યાહાન આખ્યાં, મા શિષ્ય એને આંય, વોવડા એને ચ્યા દોસ્તારા રોકા હેતા, “જાવ લોગુ વોવડો ચ્યાહા હાતે રોય, તાંવ લોગુ ઉપહા કોઅઇ હોકતાહા? બાકી ચ્યાહા પાયને વોવડો લેવાય જાય, ઓહડા દિહી યી તોદિહી ચ્યા ઉપહા કોઅરી.”
MAT 9:16 માઅહે જુના ફાડકા આરે નોવા ફાડકા ઠિગળા નાંય હિવેત, કાહાકા દોવ્યા પાછે નોવા ફાડકા ચંડળાય જાય એને જુના આજુ ચિઆઈ જાહે, એહેકેન તીં ફાડકા કામ નાંય લાગે. એહેકેન મા શિક્ષા જુની રીતીરીવાજાહા આરે જોડે, તે મા શિક્ષા યા ફાડકા હારકી કાયજ કામ નાંય લાગે.
MAT 9:17 એને માઅહે નોવો દારાખા રોહો જુના ચાંબડા ઠેલ્યેમાય નાંય બોએત, કાહાકા ઠેલી ફાટી જાય, એને દારાખા રોહો વેરાય જાય બાકી નોવો દારાખા રોહો નોવ્યે ઠેલ્યેમાયજ બોઅતેહેં, એને બેની હારેં હાચવાય રોતેહેં.
MAT 9:18 તો ચ્યાહાન ઈ વાત આખહે, તોવે યાઈર નાંવા સોબાયે ઠિકાણા આગેવાનાહા માઅને યોક યેનો એને ઈસુવા પાગે પોડયો. એને યાઈર બોજ રાવ્યો કોઅતો લાગ્યો, “મા વાહની પોહી આમી મોઓઈ ગીયહી, બાકી તું યેઇન ચ્યેલ આથ લાવહે, તોવે તીં જીવતી ઓઅઇ જાય”
MAT 9:19 ઈસુ ઉઠયો એને ચ્યા શિષ્યહાઆરે ચાલ પોડયો.
MAT 9:20 એને યોક બાઈ ચ્યે બારા વોરહાથી લોય પોડના બિમારી આતી, તી ચ્યા પાહલા યેની એને ફાડકા છેડાલ આથ લાવ્યો.
MAT 9:21 કાહાકા તી પોતે મોનામાય આખતી આતી, કા જોવે એલા ફાડકાલુજ આથ લાવહી તોવે મા બોચાવ ઓઅઇ જાય.
MAT 9:22 ઈસુવે ચ્યે એછે ફિરીન ચ્યેલ આખ્યાં, બોઅહી ઈંમાત રાખ, માયે તો બોચાવ કોઅલો હેય કાહાકા તુયે માયેવોય બોરોહો કોઅલો હેય, આમી તુલ એલી બિમારી નાંય લાગે તોવે તી બાય તારાત હારી ઓઅઇ ગીયી.
MAT 9:23 ઈસુ સોબાયે ઠિકાણા આગેવાના ગોઓ યેનો, તાં થાળી તુર વાજાડનારાહાલ એને લોકહાન કાકાહા કોઅતા દેખ્યા,
MAT 9:24 તોવે ચ્યે આખ્યાં, “હોરકી જાં, પોહી મોઅયીહી નાંય, બાકી હુતહી” તોવે ચ્યા ઓહરા લાગ્યા.
MAT 9:25 બાકી જોવે ચ્યે લોકહા ટોળાલ બાઆ કાડી દેના, એને ચ્યે ગોઅમે જાયન પોહયે આથ દોઅયો એને તી જીવી ઉઠી.
MAT 9:26 એને યે વાતે ખોબાર ચ્યા બોદા ગાવહામાય ફેલાય ગિઇ.
MAT 9:27 તાઅને ઈસુ આગલા ગીયો તોવે બેન આંદળા ચ્યા પાહાલાને બોંબાલતા લાગ્યા કા, “ઓ દાઉદ રાજા કુળા પોહા, આમહાવોય દયા કોઓ.”
MAT 9:28 જોવે તો ગોઅમે ગીયો, તોવે ચ્યા બેની આંદળા ચ્યાપાય યેના ઈસુવે ચ્યાહાન પુછ્યાં, “કાય તુમહાન બોરહો હેય, કા આંય હારાં કોઓઇ હોકહુ?” ચ્યાહાય આખ્યાં “આમા બોરહો કોઅજેહે કા તું હારો કોઅઇ હોકતોહો.”
MAT 9:29 તોવે ઈસુવે ચ્યાહા ડોળાહાલ દોઇન આખ્યાં કા “તુમા બોરહા કોઅતાહા યાહાટી તુમહાન હારાં કોઅતાહાંવ.”
MAT 9:30 તોવે ચ્યાહા ડોળા હારાં ઓઅઇ ગીયા, એને ઈસુવે ચ્યાહાન આખ્યાં, “હાચવીન રા, ઈ કાદાલ નાંય ખોબાર પોડા જોજે કા માયે કોઅયા.”
MAT 9:31 બાકી ચ્યાહાય જાયને ચ્યા કામહા બારામાય બોદા ભાગામાય આખ્યાં.
MAT 9:32 જોવે ચ્યા બેની આંદળા વાટે જાય રીઅલા આતા, તોવે લોક યોક મુકા માઅહાલ, જ્યાલ બુત વોળાગલો આતો ઈસુપાય લેય યેને.
MAT 9:33 એને જોવે બુતાલ કાડયા પાછે, મૂકો બોલતો લાગ્યો. ચ્ચાથી ગીરદીય નોવાય પામીન આખ્યાં, “ઈસરાયેલ દેશામાય ઓહડા કોવેજ નાંય દેખહયા”
MAT 9:34 બાકી પોરૂષી લોકહાય આખ્યાં કા, “તો સૈતાન બુતાહા મુખ્ય હેય ચ્યા મોદાત લેઈને બુતાહાન તાંગાડેહે.”
MAT 9:35 એને ઈસુ ગાલીલ વિસ્તારમાય એને બોજ શેહેરાહામાય એને ગાવહામાય ફિરીન, ચ્યાહા સોબાયે ઠિકાણામાય હિકાડે, એને પોરમેહેરા રાજ્યા હારી ખોબાર આખતો એને માઅહામાયને બોદે જાત્યા બિમારી એને ચ્યાહામાઅને નોબળાય દુઉ કોઅતો રિયો.
MAT 9:36 લોકહા ટોળા એઇન, ચ્યાહાવોય ચ્યાલ દયા યેની, ચ્યે ચ્યા ગેટાહા રોકે આતેં જ્યાહા ગોવાળ નાંય હેય, લાચાર એને ટાકાલાહા રોકે આતેં.
MAT 9:37 તોવે ઈસુય ચ્યા શિષ્યહાન આખ્યાં, “જેહેકોય રાનહા માય બોજ પાક રોહે, તેહેકોય બોજ લોક હેય, જ્યા પોરમેહેરા હારી ખોબારેવોય બોરહો કોઅરાહાટી તિયાર હેય, બાકી પોરમેહેરા રાજ્યા બારામાય આખનારા લોક વોછા હેતા.
MAT 9:38 યાહાટી તુમા પાક વાળા માલિકાલ વિનાંતી કોઆ કા તો રાનામાય કામ કોઅનારા લોકહાન દોવાડે.”
MAT 10:1 પાછે ઈસુવે ચ્યા બાર શિષ્યહાન હાદિન, બુતાલ લોકહામાઅને કાડના ઓદિકાર દેનો એને બોદયે જાત્યા રોગ એને દુઃખ હારાં કોઅના ચ્યાહાન ઓદિકાર દેનો.
MAT 10:2 એને બાર પ્રેષિતાહા નાંવે યેં હેતેં: પેલ્લો, સિમોન જ્યાલ પિત્તર આખવામાય યેહે એને ચ્યા બાહા આંદ્રિયાસ, જબદયા પોહો યાકૂબ, એને ચ્યા બાહા યોહાન.
MAT 10:3 ફિલિપ, એને બારતોલોમી, થોમા, એને જકાતદાર માથ્થી, અલફિયા પોહો યાકૂબ, એને તદે.
MAT 10:4 સિમોન કનાની, એને યહૂદા ઇસ્કારીયોત જ્યેં ચ્યાલ દોઅવાડી દેનેલ.
MAT 10:5 યા બાર શિષ્યહાન ઈસુવે એહેકેન આખીન દોવાડયા કા: “ગેર યહૂદી લોકહામાય જાતા મા, એને સમરૂના કોઅહાબી શેહેરામાય ઉરાયાહા મા.
MAT 10:6 બાકી તુમા ઈસરાયેલ દેશા કુટુંબમાય ટાકાલા ગેટાહા એછે જાજા.
MAT 10:7 એને જાતા-જાતા તુમા એહેકેન હારી ખોબાર આખજા: કા હોરગા રાજ્ય પાહી યેય ગીઅલાં હેય.
MAT 10:8 દુખ્યાહાન હારેં કોઅયા, મોઅલાહાન જીવતે કોઅરા, કોડળ્યાહાન હારેં કોઅયા, એને બુતાહાન કાડી ટાકજા, તુમાહાય મોફાત મેળવ્યાહાં તે મોફાત દા.
MAT 10:9 તુમા તુમહે પાકીટ માય હોના, રુપાં નાયતે તાંબા લાહા મા.
MAT 10:10 વાટેહાટી ઠેલી મા લાહા, નાંય બેન જોડ ફાડકે લેતા, નાંય બેન જોડ વાઅણે એને બેન લાકડયોબી મા લેતા. કાહાકા કામ કોઅનારાલ ચ્યા ખાઅના મિળાં જોજે.”
MAT 10:11 “એને જ્યા કોઅહાબી શેહેરામાય નાયતે ગાવહામાય જાહા, તે ચ્યે માન એહેકેન પુછ્યાં કા ઈહીં કું હારો હેય એને જાંઉ લોગુ તાંઅરે નાંય જાહા, તાંઉલોગુ ચ્યાજ ગોઅમે રોજા.
MAT 10:12 ગાઆમાય જાતાંજ ચ્યાહાલ બોરકાત દેજા.
MAT 10:13 એને તીં ગુઉ બોરકાતે લાયક્યે ઓઅરી તે તુમહે સુખ શાંતી ચ્યાહાવોય જાય, બાકી તીં લાયક્યે નાંય ઓઅરી તે તુમહે સુખ શાંતી તુમહેપાય વોળી યેઅરી.
MAT 10:14 એને જાં તુમહાન લોક નાંય હાદેત એને તુમહે નાંય હાંબળેત, તાંઅરે નિંગી જાયા, એને ચ્યાહાન નિશાણી દાંહાટી, તુમહે પાગહા આરેને ઉદળાં તાંજ ખેખરી ટાકજા, ચ્યાહાન ઈ ચેતાવણી દાંહાટી કા પોરમેહેરા એહેરે મિળનારી સજા ચ્યા પોતેજ જાબાવદાર હેય.”
MAT 10:15 આંય તુમહાન હાચ્ચાં આખતાહાવ, ન્યાયા દિહી ચ્યા શેહેરા દશા સદોમ એને ગમોરા શેહેરા કોઅતા વોદારી સાજા મિળી એને યાહા હાલાત બોજ ખારાબ ઓઅઇ જાઅરી.
MAT 10:16 “એઆ, આંય તુમહાન ગેટાહા હારખો તોઅસાહા વોચમાય દોવાડતાહું, ચ્યાહાટી હાપડાહા હારખા બોજ ઉશારી રોજા એને કબુતરાહા હારખા બોળા બોના.
MAT 10:17 બાકી તુમા લોકહાપાઅને હાચવીન રા, કાહાકા લોક તુમહાન કોચર્યેમાય લી જાય એને સોબાયે ઠિકાણાહામાય માર દી.
MAT 10:18 તુમા માંહાટી સરકારા, એને રાજહા આગલા એને ગેર યહૂદી લોકહાવોય સાક્ષી બોનાહાટી ઉબા કોઅલા જાહા.
MAT 10:19 જોવે તુમહાન ચ્યે કોચર્યેમાય દોઅવાડી દેય, તોવે કેહેકેન બોલના એને કાય આખના ચ્યા ચિંતા મા કોઅહા, કાહાકા જીં કાય તુમહાન આખના હેય તીં ચ્યે સમયે આખાડી.”
MAT 10:20 કાહાકા આખનારે તુમા નાંય હેય, બાકી તુમહે પવિત્ર આત્મા તુમહેકોય બોલી.
MAT 10:21 ચ્યે સમયે, જ્યા લોક માયેવોય બોરહો નાંય કોએત, “ચ્યા ચ્યાહા બાહાહાલ દોઇન કોંડાડી દી, જ્યા માયેવોય બોરહો કોઅતાહા ચ્યાહાન માઆઇ ટાકી, આબહો પોતે પાહાહા આરે એહેકેન કોઅરી એને પોહેં પોતે આયહે આબહા વિરુદ કોઅરી એને ચ્યાહાન માઆઇ ટાકી.”
MAT 10:22 કાહાકા તુમા મા શિષ્ય હેય યા લેદે, બોદે માઅહે તુમહેઆરે દુશ્માની કોઅરી; બાકી જ્યા લોક માયેવોય બોરહો કોઅનામાય લાગી રોય, એને દોરત્યેવોય ચ્યા જીવના છેલ્લે હુદી મા પાહલા ચાલતો રોય, ચ્યાલ પાપહા ડોંડ બોગાવનાથી તારણ ઓઅઇ જાઅરી.
MAT 10:23 જોવે તુમહાન ચ્યે યોકા શેહેરામાય સતાવે, તોવે બિજા શેહેરામાય નાહી પોડજા, આંય તુમહાન હાચ્ચાંજ આખતાહાવ કા, તુમા આંય, માઅહા પોહા યેઅના પેલ્લા ઈસરાયેલ દેશા બોદા ગાવાહામાય ગીયા બી નાંય ઓરી.
MAT 10:24 “શિષ્ય ચ્યા ગુરુઆ કોઅતા મોઠો નાંય રોય, એને દોણ્યા કોઅતા મોઠો ચાકાર નાંય રોય.
MAT 10:25 ગુરુઆ હારખા શિષ્ય, એને ચાકાર દોણ્યા હારખો બોનના તીંજ બો હેય; જોવે ચ્યાહાય ગોઆ દોણ્યાલ સૈતાન જો બુતાહા મુખ્ય આખ્યાં, જો ચ્યે દોણ્યા આરે ખારાબ વ્યવહાર કોઅતેહે, તે ચ્યે ચ્યા ચાકારાહા આરેબી ખારાબ વ્યવહાર કોઅરી.”
MAT 10:26 “ચ્યાહાટી માઅહાન ગાબરાના નાંય; કાહાકા કોઅહીજ વસ્તુ ઓહડી નાંય હેય કા તી ડાકલી રોય એને યોકતી વસ્તુ ઓહડી નાંય હેય કા તી દુબાડી હોકાય બાકી બોદાજ ખુલ્લાં પોડી જાય.”
MAT 10:27 આંય જીં તુમહાન આંદારામાય આખતાહાવ, તીં તુમા ઉજવાડામાય આખી દિયા; એને જો આંય કાનામાય દુંદરીન આખતાહાવ, તીં તુમા બોદે જાગે આખા.
MAT 10:28 જ્યેં શરીરાલ માઆઇ ટાકી હોકતેહેં, બાકી ચ્યે આત્માલ નાશ નાંય કોઅઇ હોકે, ચ્યાહાન મા ગાબરાયાહા, બાકી જો શરીર એને આત્મા બેન્યાહાન બોસામકોળીમાય ટાકી હોકહે ચ્યા પોરમેહેરાલ ગાબરાજા.
MAT 10:29 હાકરીયેં ચિડેં બોજ હોયતે વેચાતેહે, તેરુંબી તુમહે હોરગ્યા આબહા મોરજી વોગાર ચ્યાહામાઅને યોકબી દોરતીવોય નાંય ટુટી પોડે.
MAT 10:30 પોરમેહેર તુમહે જીવના બોદી ચિંતા કોઅહે, તો ઇબી જાંઅહે કા તુમહે ટોલપીવોય કોલહા કીહીં હેય.
MAT 10:31 યાહાટી તુમા મા બીયહા, તુમા બોજ ચિડહા કોઅતાબી કિમત્યા હેતા.
MAT 10:32 “જીં માઅહું લોકહા હોમ્મે માની લેહે, તો મા શિષ્ય હેય, આંયબી મા હોરગામાઅને આબહાલ આખી દિહીં કા ઓ મા શિષ્ય હેય.
MAT 10:33 બાકી જીં માઅહું માન માઅહા હોમ્મે નાંય માને, તે ચ્યાલ આંયબી મા હોરગામાઅને આબહાલ આખી દિહીં કા ઓ મા શિષ્ય નાંય હેય.”
MAT 10:34 “ઈ મા હુમાજતા કા આંય દોરત્યેવોય લોકહાવોચમાય શાંતી દાં યેનોહો, આંય દોરત્યેવોય લોકહાવોચમાય શાંતી નાંય બાકી જગડો કોઆડાં યેનહો.
MAT 10:35 આંય યાહાટી યેનોહો કા: પોહાલ ચ્યા આબહા આરે, એને પોહયેલ આયહે આરે, એને વોવલ્યેહેન હાઅવેહે આરે, વિરુદ કોઅઇ દાવ.”
MAT 10:36 “માઅહા વિરુદયે ચ્યા પોતે ગોઅને માઅહેજ રોય.”
MAT 10:37 જીં માઅહું આબહાલ યા આયહેલ મા કોઅતો બોજ પ્રેમ કોઅહે, તીં માઅહું મા શિષ્ય બોના લાયકે નાંય હેય, એને જીં માઅહું પોહા યા પોહયેલ મા કોઅતો બોજ પ્રેમ કોઅહે, તીં મા શિષ્ય બોના લાયકે નાંય હેય.
MAT 10:38 જીં માઅહું મા શિષ્ય ઓઅના લીદે દુઃખ નાંય વેઠે એને મોઅરાંહાટી તિયાર નાંય ઓએ, તીં મા શિષ્ય બોના લાયકે નાંય હેય.
MAT 10:39 જીં માઅહું પોતે જીવ બોચાડેહે, તો ચ્યાલ ગુમાવી દી, એને જો મા લીદે ચ્યા જીવ દેહે, તો ચ્યાલ મેળવી.
MAT 10:40 “જો કાદોબી મા લીદે એહેકેન યોકા પોહાલ દોયા દેખાડેહે, તો હાચ્ચાંજ મા માની લેહે, જો કાદો મા માની લેહે, તો હાચ્ચાંજ પોરમેહેરાબી માની લેહે જ્યાંય માન દોવાડયોહો.”
MAT 10:41 જીં માઅહું ભવિષ્યવક્તાલ ભવિષ્યવક્તા જાંઆઈન માનહે, ચ્યાલ ભવિષ્યવક્તા હારખો ઇનામ મિળી; જીં હારાં માઅહું હોમજીન હારાં માઅહાન માનહે, ચ્યાલ હારાં માઅહા હારખા ઇનામ મિળી.
MAT 10:42 જો કાદો યોક ગોલાસ પાઆઈ તુમહાન યાહાટી પાજી કા તુમા મા શિષ્ય આખાતાહા, આંય તુમહાન હાચ્ચાંજ આખતાહાવ કા પોરમેહેર નોક્કીજ ચ્યા માઅહાન ઇનામ દેઅરી.
MAT 11:1 જોવે ઈસુવાય ચ્યા બારા શિષ્યહાન આગના દેની, તોવે તો ચ્યાહા ગાવહામાય હિકાડાં એને હારી ખોબાર આખાહાટી જાતો રિયો.
MAT 11:2 યોહાન બાપતિસ્મા દેનારાય જેલેમાય રોયન ખ્રિસ્તા કામહા બારામાય વોનાયો એને ચ્યાય ચ્યા શિષ્યહાન ઈ પુછા હાટી દોવાડયા.
MAT 11:3 ચ્યાહાય ઈસુલ પુછ્યાં, “કાય તો તુંજ ખ્રિસ્ત હેય, જ્યાલ દોવાડના વાયદો પોરમેહેરાય કોઅલો આતો, કા આમા યોકતા બિજા વાટ જોવજે?”
MAT 11:4 ઈસુવાય જાવાબ દેનો, “જીં તુમા વોનાતાહા એને એઅતાહા, તીં બોદા જાયને યોહાનાલ આખી દા.”
MAT 11:5 કા આંદળે દેખતેહે એને લેંગડે ચાલતે ફીરતેહે, કોડળેં હારાં કોઅવામાય યેતહે એને બોઅરે વોનાતેહે, મોઅલે જીવતે ઊઠતેહે એને ગરીબાહાલ હારી ખોબાર આખવામાય યેહે.
MAT 11:6 એને ધન્ય હેય જીં, માયેવોય શંકા નાંય કોએત.
MAT 11:7 જોવે યોહાના શિષ્ય તાઅને જાતા લાગ્યા, તોવે ઈસુ યોહાના બારામાય લોકહાન આખતો લાગ્યો કા, તુમા ઉજાડ જાગામાય કાય એરાહાટી ગીઇલે? કાય વારાકોય આલનારા બુરળ્યા?
MAT 11:8 પાછી તુમા કાય એરા ગીઇલે? મોઅગેં ફાડકે પોવલા લોકહાન કા? એઆ મોઅગેં ફાડકે પોવતેહે ચ્યે રાજમેહેલામાય રોતેહેં.
MAT 11:9 તોવે તુમા કાય એરા ગીઇલે? ભવિષ્યવક્તાહાલ એરા કા? હાં, આંય તુમહાન આખતાહાવ, બાકી ભવિષ્યવક્તાહા કોઅતાબી મોઠો હેય.
MAT 11:10 યોહાન બાપતિસ્મા દેનારો, તો માઅહું હેય, જ્યા બારામાય પવિત્રશાસ્ત્રામાય પોરમેહેર આખહે: એએ, આંય તો પેલ્લા મા સંદેશ લેય યેનારાલ દોવાડતાહાવ, જો તો પેલ્લા તોહાટી વાટ તિયાર કોઅરી.
MAT 11:11 તુમહાન આંય હાચ્ચાં આખતાહાવ, કા જ્યા થેએયેથી જોન્માલ યેનલા હેય, ચ્યાહામાઅને યોહાન બાપતિસ્મા દેનારા કોઅતા કાદો મોઠો નાંય, તેરુંબી હોરગા રાજ્યામાય વાહનો ચ્યા કોઅતો મોઠો હેય.
MAT 11:12 જોવેને યોહાન બાપતિસ્મા દેનારાય સંદેશ દેયના સુરુ કોઅયા, ચ્યા દિહા પાયને આમી લોગુ હોરગા રાજ્યા હારી ખોબાર આખલી જાહે, એને બોદેજ યામાય ભાગીદાર ઓઅતેહે, યા દુનિયા ખારાબ લોક ચ્યાહાન નાશ કોઅરા કોશિશ કોઅતાહા.
MAT 11:13 ભવિષ્યવક્તાહા બોદ્યો ચોપડયો એને મૂસા નિયમશાસ્ત્રામાય યોહાન બાપતિસ્મા દેનારા યેયના લોગુ રાજ્યા બારામાય ભવિષ્યવાણી કોઅલી આતી.
MAT 11:14 જો તુમા હાચ્ચાં યે વાતેહેવોય બોરહો કોઅતેહે તે વોનાયા, ઓ યોહાનુજ એલીયા હેય, જ્યા યેઅના બારામાય ભવિષ્યવક્તાહાય આખલા આતા.
MAT 11:15 જો વોનાયાંહાટી તિયાર હેય તો વોનાય લેય એને ચ્યા બારામાય હુમજે.
MAT 11:16 બાકી ઈ પીડી કોહડી હેય? ઈ પીડી ચ્યા પાહહા રોકી હેય જ્યા આટામાય બોહીન હાંગાત્યાહાન હાત કોઇન આખતાહા.
MAT 11:17 આમાહાય તુમહેહાટી વોરાડા ગીતે લાવ્યે એને તુમા નાચ્યા નાંય, આમાહાય રોડના ગીતે આખ્યે, બાકી તુમા નાંય રોડયા.
MAT 11:18 કાહાકા જોવે યોહાન બાપતિસ્મા દેનારો યેનો તોવે તો બોજ ઉપહા કોઅતો આતો, એને દારાખા રોહો નાંય પિતો આતો, એને તુમાહાય આખ્યાં, ચ્યામાય બુત હેય.
MAT 11:19 બાકી જોવે આંય, માઅહા પોહો સાદા ખાઅના ખાતો એને પાઆય એને દારાખા રોહો પિતો આતો, તોવે તુમા આખતા લાગ્યા “એઆ તો ખાદાડ એને સાકાટ માઅહું, કર લેનારાહા એને પાપહયા હાંગાત્યો હેય, તેરુ માઅહા કામહાકોય સાબિત ઓઅહે કા જ્ઞાની કું હેય.”
MAT 11:20 પાછે જ્યા શેહેરામાય ઈસુય બોજ મોઠે ચમત્કારા કામે કોઅલે તાઅને લોકહાન તો ઠોપકાડતો લાગ્યો, કાહાકા ચ્યાહાય પાપ કોઅના બંદ નાંય કોઅયેલ.
MAT 11:21 “હાય ચ્યા લોક જ્યા ખુરાજીઈન શેહેરામાય રોતહા, હાય ચ્યા લોક જ્યા બેતસાદા ગાવામાય રોતહા, કાહાકા તુમહેમાય જ્યેં કામે કોઅલે તોહડે ચમત્કારા કામે જોવે સુર એને સિદોના શેહેરામાય ઓઅતે તોવે ચ્યા લોક બોજ પેલ્લા ઉપહા કોઇન, ટોલપાવોય બુંબર્યા ખેખરી લેતા, ચ્યા ઈ દેખાડાં હાટી કા પાપ કોઅના બંદ કોઅયા.
MAT 11:22 બાકી આંય તુમહાન આખતાહાવ, ન્યાયા દિહી, જીં સાજા સુર એને સિદોનાલ દી, તી સાજા બોજ વોછી હેય જીં સાજા તુમહાન દી.
MAT 11:23 એને કાપરનાહુમ ગાવા લોકહાય, કાય તુમા હોરગા લોગુ ઉચા ઓઅના આશા કોઅઇ રીઅલા હેય? તુમા નિચે અધોલોકમાય પાડી ટાકલા જાહા, કાહાકા તુમહેમાય જ્યેં મોઠે ચમત્કારા કામે કોઅલે તોહડે સદોમ શેહેરમાય કોઅલે રોતે તોવે તો આજેલોગુ રોતો”
MAT 11:24 બાકી તુમહાન આંય આખતાહાવ કા, ન્યાયા દિહી, જીં સાજા સુર એને સદોમ શેહેરાલ દી, તી સાજા બોજ વોછી હેય જીં સાજા તુમહાન દી.
MAT 11:25 ચ્યે સમયે ઈસુવે આખ્યાં, ઓ આબા, હોરગા એને દોરતી પ્રભુ, તો આભાર માનતાહાવ કાહાકા તુયે યો બોદ્યો વાતો ઓકલ્યેવાળા લોકહાન એને હોમાજદાર લોકહાન નાંય, બાકી જ્યા લોક સાદા સુદા હેય ચ્યાહાન દેખાડયોહો.
MAT 11:26 હાં, ઓ આબા, કાહાકા તુલ ઈંજ ગોમ્યા.
MAT 11:27 મા આબહે માન બોદો ઓદિકાર દેય દેનહો, એને આબા સિવાય કાદો પાહાલ નાંય જાંઆય, તેહેકોયજ પાહા સિવાય કાદો આબહાલ નાંય જાંઆય, એને જ્યા લોકહાન આંય, પોહો નિવાડતાહાવ, ચ્યા લોક આબહાલ જાઅરી.
MAT 11:28 ઓ બોદા મેહનાત કોઅનારાહાય, એને વોજાકોય દાબાલા લોકહાય તુમા મા પાહાય યા તુમહાન આંય દિલાસો દિહી.
MAT 11:29 તુમા મા શિષ્ય બોના, માયે પાયને હીખી લીયા કાહાકા આંય નમ્ર એને દિન હેતાઉ એને તુમહે જીવાલ દિલાસો મિળી.
MAT 11:30 જીં આંય આખતાહાવ કા તીં તુમા કોઆ, તીં કોઅના કઠીણ નાંય હેય.
MAT 12:1 યોક આરામા દિહી, ઈસુ એને ચ્યા શિષ્ય રાનામાઅને જાતા આતા, એને ચ્યા શિષ્યહાન બુખ લાગી તોવે શિષ્ય કોઅહે પેંદી ખાં લાગ્યા.
MAT 12:2 તોવે પોરૂષી લોક ઈ એઇન ઈસુલ આખ્યાં, “એએ, તો શિષ્ય જીં કામ આરામા દિહી કોઅઇ રીઅલા હેય, તીં આમે નિયમા વિરુદ હેય, તુયે ચ્યાહાન એહેકેન નાંય કોઅરાહાટી આખા જોજે.”
MAT 12:3 ઈસુવે ચ્યાહાન આખ્યાં, “કાય તુમાહાય નાંય વાચ્યાહાં, કા દાઉદ રાજાય, જોવે ચ્યા હાંગાત્યાહાન બુખ લાગી તોવે કાય કોઅયેલ?
MAT 12:4 તોવે તો કેહેકેન પોરમેહેરા માંડવામાય ગીયો, એને બેટ ચોડાવલ્યો બાખ્યો લેઈને ખાદ્યો, જ્યો યોખલા યાજકથી ખાવાય ચ્યો ચ્યે ખાદ્યો, એને હાંગાત્યાહાન બી દેન્યો?
MAT 12:5 કાય તુમાહાય નિયમશાસ્ત્રામાય નાંય વાચ્યાહાં, કા યાજક આરામા દિહી દેવાળામાય આરામા દિહયા નિયમાલ તોડી તેબી નિર્દોષ રોઅરી?
MAT 12:6 બાકી આંય તુમહાન આખહુ કા ઈહીં જો હેય તો દેવાળા કોઅતો મહાન હેય.
MAT 12:7 તુમા નાંય જાંએ કા પવિત્રશાસ્ત્રમાય યા શબ્દાહા કાય મોતલાબ હેય, જો તુમા જાઅતા તે મા નિર્દોષ શિષ્યહા નિંદા નાંય કોઅતા. મા હાટી બેટ ચોડાવના કોઅતા, મા ઇચ્છા હેય કા તુમા બીજહાવોય દયા કોઆ.
MAT 12:8 કાહાકા આંય, માઅહા પોહાલ આરામા દિહાવોય બી ઓદિકાર હેય.”
MAT 12:9 તાઅને ચાલીન યોક પોરમેહેરા પવિત્ર દિહી ઈસુ સોબાયે ઠિકાણે ગીયો.
MAT 12:10 તાં યોક માઅહું આતા, ચ્યા આથ ઉખાલો આતો, પોરૂષી લોક ઈસુવાવોય દોષ લાવાહાટી પુછ્યાં, “કાય આરામા દિહી હારાં કોઅના ઠીક હેય?”
MAT 12:11 ચ્યાય ચ્યાહાન આખ્યાં, માની લા તુમહેમાઅને કાદા યોક ગેટા હેય, જોવે તીં આરામા દિહી ખાડામાય પોડી જાય તે, તુમા ચ્યાલ નોક્કીજ બોચાવી લાહા.
MAT 12:12 હારાં, માઅહા કિંમાત ગેટા કોઅતા કોલાં વોદારી હેય, ચ્યાહાટી આરામા દિહી લોકહાન હારાં કોઅના યોગ્ય હેય.
MAT 12:13 તોવે ઈસુવે આથ ઉખાલા માઅહાન આખ્યાં, “તું તો આથ લાંબો કોઓ” એને ચ્યેય આથ લાંબાવ્યો, એને બિજા આથા હારખો હારો ઓઅઇ ગીયો.
MAT 12:14 તોવે પોરૂષી લોક બાઆ જાયને ઈસુલ માઅરાં હાટી યોજના બોનાડી કા, ચ્યાલ કેહેકેન આપા માઆઇ ટાકાડજે.
MAT 12:15 ઈ જાઇન ઈસુ તાઅને જાતો રિયો, એને બોજ લોક ચ્યા પાહલા ગીયા એને ચ્યાય બોદહાન હારેં કોઅયે.
MAT 12:16 ઈસુવે ચ્યાહાન કડાક ચેતાવણી દેની એને આખ્યાં લોકહાન ખોબાર નાંય કોઅના કા આંય કું હેય.
MAT 12:17 કા જીં વચન યશાયા ભવિષ્યવક્તાથી પોરમેહેરાય આખવામાય યેનલા, તીં પુરાં ઓએ:
MAT 12:18 “એઆ, ઓ મા સેવાક હેય, જ્યાલ માયે નિવડયોહો, મા પ્રિય, જ્યાથી મા મોન ખુશ હેય: આંય મા આત્મા ચ્યામાય ટાકહી, એને તો ગેર યહૂદી લોકહાન ન્યાયા ખોબાર કોઅરી
MAT 12:19 તો નાંય જગડો કોઅરી, એને નાંય તો બોંબલ્યા કોઅરી, એને નાંય તો લોકહાવોચમાય ઘમંડાકોય બોઆયને સંદેશ હિકાડી.
MAT 12:20 એને તો કાદાબી નુકસાન નાંય કોઅરી, જો યોકા સુંદાલા બુરળ્યા રોકો નોબળો ઓરી, એને દુમાડા વાળો દિવો નાંય ઉલવી, બાકી છેલ્લે તો ન્યાયામાય જીતી જાયના કારણ બોની.
MAT 12:21 એને ગેર યહૂદી લોક ચ્યાવોય આશા રાખરી.”
MAT 12:22 તોવે લોક યોક આંદળો-મૂકો જ્યાલ બુત વોળાગલો આતો, ઈસુપાય લેય યેને, એને ઈસુય ચ્યાલ હારાં કોઅયા, એને તો બોલા એને એઅરા લાગ્યો.
MAT 12:23 ચ્યાથી બોદે નોવાય થી આખા લાગ્યેં, “ઓ કા દાઉદ રાજા કુળામાઅને હેય?”
MAT 12:24 બાકી પોરૂષી લોકહાય ઈ વોનાઈન આખ્યાં, “ઈ તો સૈતાન જો બુતાહા મુખ્ય હેય ચ્યા મોદાત લેયા વોગાર બુતહાન નાંય તાંગાડે.”
MAT 12:25 તો ચ્યાહા વિચાર જાંઆઈ ગીયો એને આખ્યાં કા, જ્યા બી કાદા યોક દેશા લોક ચ્યાહામાયજ ફુટ પોડે તે તીં ઉજડી જાહે, એને કાદા શેહેર કા ગોઅમે ફુટ પોડહે, તીં નાંય ટોકી હોકે.
MAT 12:26 એને જોવે સૈતાન પોતાનાજ બુતહા આરે લોડે, તે પોતાનાજ વિરુદી ઓઅઇ જાય; પાછે ચ્યા રાજ્ય કેહેકેન ટોકી રોય?
MAT 12:27 જોવે, આંય સૈતાન જો બુતાહા મુખ્ય હેય ચ્યા મોદાત કોઅઇ બુતહાન કાડહુ, તોવે તુમહે પીડી કા મોદાતકોય કાડતેહે? ચ્યાહાટી તો તુમહે ન્યાય કોઅરી.
MAT 12:28 જોવે આંય પોરમેહેરા આત્મા મોદાતકોય બુત કાડહુ, તોવે પોરમેહેરા રાજ્ય તુમહે પાહી યી ચુકલા હેય.
MAT 12:29 કાદોબી સૈતાના હારકા તાકાતવાળા માઅહા ગુઉ લુટી નાંય હોકે, જાવ લોગુ ચ્યા તાકાતવાળા માઅહાન આરવાહાટી એને બાંદાહાટી તાકાતવાળો નાંય રોય, તોવે તો ચ્યા ગોઅમેને બોદાંજ લુટી લેય હોકહે.
MAT 12:30 જીં માઅહું મા આરે નાંય હેય, તો મા વિરુદમાય હેય, એને જીં માઅહું મા આરે ગોળો નાંય કોએ તો વેરેહે.
MAT 12:31 ચ્યાહાટી આંય તુમહાન આખહુ કા માઅહા બોદા જાત્યા પાપ એને નિંદા માફી મિળી જાય, બાકી પવિત્ર આત્મા નિંદા માફ નાંય કોઅવામાય યી.
MAT 12:32 જીં કાદાં માઅહા પોહા વિરુદમાય વાત આખી, ચ્યા ઓ પાપ માફ કોઅવામાય યી, બાકી જીં પવિત્ર આત્મા વિરુદમાય બોલી, ચ્યા પાપ નાંય તે યા લોકહામાય એને નાંય તે પરલોક માય માફ કોઅવામાય યી.
MAT 12:33 “જોવે જાડ હારાં હેય, તોવે ચ્યા ફળબી હારાં હેય, એને જાડ નોકામ્યા હેય, તોવે ફળબી નોકામ્યા હેય; કાહાકા જાડ ચ્યા ફળ કોય વોળખાયેહે.
MAT 12:34 ઓ જેરીવાળા હાપડા રોકહાય, તુમા જુઠા ઓઇન કેહેકેન હારી વાત આખી હોકતાહા? કાહાકા જીં મોનામાય બોઅલાં હેય, તીં મુયામાય યેહે.
MAT 12:35 યોક હારાં માઅહું મોના હારાં ભંડારા માઅને હાર્યો વાતો કાડહે, એને જુઠા માઅહું જુઠા ભંડારામાયને જુઠયો વાતો કાડહે.
MAT 12:36 એને આંય તુમહાન આખતાહાવ કા, જ્યો-જ્યો નોકામ્યો વાતો માઅહું આખી, ન્યાયા દિહીહયામાય ચ્યે બોદયે વાતહે ઇસાબ લેવામાય યી.
MAT 12:37 કાહાકા તું પોતા આખલી વાતહે કોઅઇ નિર્દોષ, એને પોતા આખલી વાતહે કોઅઇ દોષી ઠોરવામાય યી.”
MAT 12:38 પાછે મૂસા નિયમ હિકાડનારા ગુરુ એને પોરૂષી લોક ઈસુવાપાય યેના ચ્યાઆરે ચર્ચા કોઅતા લાગ્યા, એને ચ્યાહાય માગણી કોઅયી કા, “ઓ ગુરુ, આકાશા એહેરે મોઠે ચમત્કાર દેખાડ, ચ્યા ઈસુલ ફોસવા હાટી ઈ માગણી કોઅઇ રીયલા આતા.”
MAT 12:39 ચ્યાય ચ્યાહાન જાવાબ દેનો, “ઈ પીડી ખારાબ એને વ્યબિચારી લોક ચમત્કાર હોદતેહેં, બાકી યોના ભવિષ્યવક્તા આરે જીં જાયા ચ્યાલ છોડીન બિજાં કાય ચિન્હ નાંય દેવાય.
MAT 12:40 યોનો તીન રાત-દિહી માછલ્યે બુકામાય રિયો, તેહેકોયજ આંય, માઅહા પોહો તીન રાત-દિહી દોરત્યેમાય રિયો.
MAT 12:41 નીનવે શેહેરા લોક ન્યાયા દિહી યા પીડી લોકહાઆરે ચ્યા દોષી ઠોરવી, કાહાકા ચ્યાહાય યોના આખલ્યા વોનાયને પાપ છોડયા, એને એરા, ઓ તો હેય જો યોના કોઅતો મોઠો હેય, બાકી તુમા પાપ છોડાહાટી મોનાઈ કોઅતેહે.
MAT 12:42 દક્ષીણ રાણી ન્યાયા દિહી યે પીડી લોકહાઆરે ઉઠીન ચ્યાહાન દોષી ઠોરવી, કાહાકા તી સુલેમાના જ્ઞાન વોનાયા હાટી બોજ દુરથી યેનેલ, એને એઆ, ઈહીં તો હેય, જો સુલેમાના કોઅતો મોઠો હેય, બાકી તુમા પાપ છોડાહાટી મોનાઈ કોઅતેહે.”
MAT 12:43 “જોવે બુત માઅહા માઅને નિંગી જાહે, તોવે ઉજાડ જાગામાય આરામ હોદતા ફિરહે, બાકી મીળે નાંય.
MAT 12:44 તોવે પોતે પોતાલુજ આખહે, આંય જ્યા માઅહા માઅને યેનેલ, તાંજ ફિરી જાહીં, એને ફિરી યેઇન ચ્યાલ ચ્યા માઅહા જીવન ગાઆ રોકા દેખાયેહે જીં ચોખ્ખાં, સોબાડલા, એને રીકામા હેય.
MAT 12:45 તોવે તીં જાયને ચ્યે કોઅતા વોદારે હાંત બુતાહાલ લી યેહે, એને ચ્યે ચ્યા માઅહામાય ઉરાય જાતહેં, એને તાંજ રોતેહેં, ચ્યા માઅહા પાછલી દશા પેલ્લા કોઅતાબી ખારાબ બોની જાહે, યા પીડી ખારાબ લોકહા બી દશા એહેકેનુજ ખારાબ ઓઅરી.”
MAT 12:46 જોવે ઈસુ ચ્યે ગીરદ્યે આરે વાતો કોઅતોજ આતો તોવે ચ્યા આયહો એને બાહા યેના, એને બાઆ ઉબે રિયે એને ચ્યાઆરે વાતો કોઅરા માગતે આતેં.
MAT 12:47 કાદાય ચ્યાલ આખ્યાં, એએ તો આયહો એને બાહા બાઆ ઉબે રીઅલે હેતેં, એને તોઆરે વાતો કોઅરા માગતેહે.
MAT 12:48 ઈ બોદા વોનાઈન આખનારાલ જાવાબ દેનો, “કું હેય મા આયહો? એને કું મા બાહા?”
MAT 12:49 એને ચ્યા શિષ્યહા એછે ચ્યા આથ લાંબો કોઇન આખ્યાં, “એઆ, યે મા આયહો એને મા બાહા હેય.
MAT 12:50 કાહાકા જીં કાદાં હોરગ્યા આબહા ઇચ્છા પુરી કોઅહે, તીંજ મા બાહા, એને મા બોઅહી એને મા આયહો હેય.”
MAT 13:1 તોદિહી ઈસુ ગોઅરે નિંગીન દોરિયા મેરે જાયને બોઠો.
MAT 13:2 તોવે ચ્યાપાય બોજ મોઠી ગીરદી બેગી ઓઈ ગીયી, કા તો ઉડીમાય ચોડી ગીયો, એને બોદે માઅહે મેરાવોય ઉબે રિયે.
MAT 13:3 એને ઈસુવે ચ્યાહાન દાખલો દેયન બોજ વાતો હિકાડયો: “યોક ખેડુત, બિયારો પોઆ રાનામાય ગીયો
MAT 13:4 એને પોએ તોવે કોલોહોખાન બિયારો વાટે મેરે પોડયો, એને ચિડેં પોડીન તીં ખાય ગીયે.
MAT 13:5 એને કોલોહોખાન બિયારો ખડકાવાળી જમીનમાય પોડયો, તાં કાદુ ઓછો આતો, ચ્યાહાટી બિઇ તારાતુજ ઉદી નિંગ્યા, કાહાકા તાં કાદુ ઉંડે લોગુ નાંય આતો.
MAT 13:6 બાકી બોપરેહે દિહી ચોડયો એને તીડકો લાગ્યો તોવે તારાત તીં કોમાઈ ગીયા, એને મુળે નાંય બોઠે ચ્યાહાટી તીં ઉખાઈ ગીયા.
MAT 13:7 એને કોલોહોખાન બિયારો કાટાહા જેખરાહામાય પોડયો, એને કાટેં વોદી ગીયે એને દાબાઈ ગીયો.
MAT 13:8 કોલોહોખાન બિયારો હારી જમીનમાય પોડયો, એને હારાં પાક્યા, કોલાહાક તીહી ગોણા, કોલાહાક હાંઈટ ગોણા, કોલાહાક હોવ ગોણા.
MAT 13:9 જ્યા વોનાયા હાટી તિયાર હેય ચ્યા વોનાય લેય.”
MAT 13:10 તોવે શિષ્યહાય ઈસુવા પાહાય યેઇન ચ્યાલ આખ્યાં, “એલહાન તું કાહા દાખલાહામાય નોકીજ હોમજાડતોહો?”
MAT 13:11 ઈસુવે જાવાબ દેનો, “તુમા તે પોરમેહેરા રાજ્યા દોબલી વાતો જાંઅતાહા, બાકી જ્યા માયેવોય બોરહો નાંય કોએત ચ્યા નાંય જાંએ.”
MAT 13:12 કાહાકા જ્યા પાય હોમાજ હેય, તો વોદારી હોમાજ મેળવી, બાકી જ્યા પાય કાય હોમાજ નાંય મીળે, ચ્યાપાય જીં વોછીબી હોમાજ ઓરી તીં બી ચ્યાપાઅને ખોવાય જાય.
MAT 13:13 આંય ચ્યાહાન દાખલાહા માંયજ હોમજાડતાહાવ, કાહાકા ચ્યા એએયા કોઅતાહા બાકી જાંએ નાંય, એને વોનાતાહા બાકી હોમજેત નાંય.
MAT 13:14 ચ્યાહા બારામાય યશાયા ભવિષ્યવક્તા આખલી ઈ ભવિષ્યવાણી પુરી ઓઅહોય: તુમા કાનાહાકોય તે વોનાયા, બાકી હોમજાહા નાંય; ડોળાહાકોય એએહા, બાકી તુમહાન હુજ નાંય પોડી.
MAT 13:15 કાહાકા યા લોકહા મોન કોઠાણ બોની ગીયહા, એને ચ્યે કાનાહાકોય વોછા વોનાતેહે, એને ચ્યાહાય પોતે ડોળા મીચી લેદહા, કા એહેકેન નાંય ઓએ કા ડોળાકોય એઅતા લાગે, કાનાકોય વોનાતા લાગે, મોનાકોય હોમજે, એને મા એછે વોળી યેય કા આંય ચ્યાહાન હારાં કોઅહુ.
MAT 13:16 બાકી તુમહે ડોળા ધન્ય હેય, કાહાકા ચ્યા એઅતાહા; એને તુમહે કાન ધન્ય કાહાકા ચ્યા વોનાતાહા.
MAT 13:17 કાહાકા આંય હાચ્ચાં આખતાહાવ, બોજ ભવિષ્યવક્તા એને ન્યાયી લોકહાય તુમા જીં એઅતાહા તીં એરા ઇચ્છા રાખી, બાકી નાંય એએઈ હોક્યા એને તુમા વોનાતાહા તીં વોનાયા બોજ ઇચ્છા આતી, બાકી નાંય વોનાય હોક્યા.
MAT 13:18 “આમી તુમા પોઅનારા દાખલો વોનાયા.
MAT 13:19 વાટેમાય પોડલો બિયારો ચ્યા હારખા હેતા, જીં માઅહું વચન વોનાયે બાકી તારાતુજ સૈતાન યેઇન ચ્યાહા મોનામાઅને વચન વિહરાવી દેહે.
MAT 13:20 બિજા લોક ખડકાવાળી જાગા હારકા હેય જાં વોછોજ બિયારો પોડહે, યાહાટી ચ્યે વચન વોનાયને તારાતુજ આનંદથી માની લેતહેં,
MAT 13:21 બાકી પોરમેહેરા વચન ચ્યાહા મોનામાય ઉંડે નાંય ઉત્યા, ચ્યાહાટી ચ્યે વોછા દિહાપુરતે રોતેહેં, ચ્યા પાછે પોરમેહેરા વચના લેદે જોવે ઓડચણ કા દુઃખ યેહે તોવે ચ્યે તારાતુજ ટાકી પોડતેહે.
MAT 13:22 બિજા લોક કાટાહા જેખરાહા હારકા હેય, ચ્યાહાય તે વચન વોનાય લેદા, એને જીવના બારામાય ચિંતા, પોયહા લોબ, એને બીજી લાલચ યેઇન પોરમેહેરા વચનાલ દાબી દેના, એને ચ્યે નોકામ્યા જીવન જીવતેહે.
MAT 13:23 બિજા લોક હારી જમીની હારકા હેય, પોરમેહેરા વચન વોનાઈન હોમજેહે, એને ફળબી દેહે; કાદા હોવ ગોણા દેય, કાદા હાંઈટ ગોણા, એને કાદા તીહી ગોણા દેય.”
MAT 13:24 ઈસુવાય ચ્યાહાન બિજો દાખલો દેનો કા, “હોરગા રાજ્ય ચ્યા બિયારો પોઅનારા ખેડુતા હારકા હેય જ્યાંય ચ્યા પોતાના રાનામાય હારો બિયારો ટાક્યો.
MAT 13:25 બાકી બોદા લોક હૂવી રીઅલા આતા, તોવે ચ્યા દુશ્માન રાતી યેઇન જાં ગોંવ પોઅલા આતા ચ્યાહામાય ટોળ્યા બિયારો પોઓઈ નાઠો.
MAT 13:26 તે જોવે બિયારો ઉદ્યો એને નીહીવાય પોડ્યા, તોવે ટોળ્યા દેખાયાં.
MAT 13:27 તોવે માલિકાપાય જાયને આવત્યાહાય આખ્યાં કા, માલિક, આમહાય તે રાનામાય હારો બિયારો પોઓયેલ, તે આમી ટોળ્યા કેછને યેના?
MAT 13:28 ચ્યે આખ્યાં, ઈ તે યોકતા દુશ્માના કામ ઓરી આવત્યાહાય પુછ્યાં, તોવે આમા કાય કોઅજે? આમા જાયને ઉદલા ટોળ્યાલ ઉપડાવી ટાકજે કા?
MAT 13:29 ચ્યે જાવાબ દેનો, નાંય, એહેકેન નાંય કોઅતા, કાય ઉદલા ટોળ્યા ઉપડાવત્યે વેળે ગોંવ બી ઉપડી ટાકે.
MAT 13:30 ચ્યાહાટી પાકે તાંવ લોગુ બેન્યાહાલ આરેજ વોદા દિયા, એને વાડત્યે વેળાયે વાડનારાહાન આંય આખહી, કા ટોળ્યાલ પેલ્લા બેગા કોઆ એને બાળી ટાકાંહાટી પૂળા બાંદા બાકી ગોંવ મા વોખારમાય બેગા કોઆ.”
MAT 13:31 આજુ યોક દાખલો આખ્યો, “હોરગા રાજ્ય યોક રાયે દાણા હારકા હેય, રાયે દાણો લેઈને કાદે પોતાના રાનામાય પોઅયા.
MAT 13:32 બોદા બીયારાહામાય વાહાનો બિયારો હેય, બાકી ઉદહે તોવે તીં બોદા જાડવાહામાય મોઠા જાડ બોની જાહાય, એને આકાશામાય ઉડનારે ચિડેં યેઇન ચ્યા ડાળખ્યેહેવોય ગોરો કોઅતેહે.”
MAT 13:33 આજુ બિજો દાખલો ચ્યાહાન દેનો, “હોરગા રાજ્ય ખમીરા હારકા હેય જ્યાલ યોક થેએયે લેઈને તીન માપ (તીન ચોપે) કુટામાય મોગલી દેના, એને બોદા ખમીર ઓઅઇ ગીયા.”
MAT 13:34 એને જોવેબી ઈસુ પોરમેહેરાબારામાય વાત આખે, તોવે દાખલા દેયન આખે.
MAT 13:35 જ્યેથી ભવિષ્યવક્તાથી આખલા વચન પુરાં ઓએ, ચ્યાહાટી કા, “આંય દાખલા દેયન વાત આખહી, જોવેને આકાશ એને દોરતી ઉસબાડી તોદરીહી દુબાડલી વાત આંય દેખાડીહી.”
MAT 13:36 જોવે ઈસુ લોકહાન છોડીન ગોઅમે ગીયો, તોવે ચ્યા શિષ્ય ચ્યાપાય યેના એને ચ્યાહાય ચ્યાલ આખ્યાં, “ટોળ્યાવાળો દાખલો આમહાન હોમજાડી દે.”
MAT 13:37 ઈસુવે આખ્યાં, “હારો બિયારો પોઅનારો ખેડુત માઅહા પોહો એટલે આંય હેય.
MAT 13:38 રાન દુનિયા લોક હેય, હારો બિયારો પોરમેહેરા રાજ્યા લોક હેય. ટોળ્યા એટલે ચ્ચા સૈતાના લોક હેય.
MAT 13:39 એને જ્યા દુશ્માનાય ટોળ્યા પોઅયા તો સૈતાન હેય, વાડણી ઈ દુનિયા છેવાટ હેય, એને વાડનારા હોરગા દૂત હેતા.
MAT 13:40 જેહેકોય ટોળ્યાલ વાડીન બેગો કોઇન આગડામાય હોલગાડી દેતહેં, તેહેકોય દુનિયા છેલ્લા દિહીહયામાય ઓઅરી.
MAT 13:41 આંય, માઅહા પોહો મા હોરગા દૂતહાન દોવાડીહી, એને ચ્યા રાજ્યમાઅને બોદા ઠોકારાહા કારણાહાલ એને પાપ કોઅનારાહાન ઓટાડી દી.
MAT 13:42 એને હોરગા દૂત આગડા બાઠયેમાય ટાકી દેઅરી, તાં રોડના એને દાત કોકડાવના હેય.
MAT 13:43 બાકી પોરમેહેરા લોક ચ્યાહા આબહા રાજ્યામાય દિહા હારકા ચોમકી, જ્યા વોનાયા હાટી તિયાર હેય ચ્યા વોનાય લેય.”
MAT 13:44 હોરગા રાજ્યા રાનામાય દોબાડલ્યે મિલકાતે હારકા હેય, જોવે યોકા માઅહાન તીં મિળ્યાં, તે ચ્યા માઅહાય પાછા દોબાડી દેના, એને આનાંદથી જાયને ચ્યા બોદાંજ કાય વેચિન, ચ્યા રાનાલ વેચાતાં લેદા જ્યામાય ચ્યાય મિલકાત દોબાડલી આતી.
MAT 13:45 આજુ હોરગા રાજ્ય યોક વેપાર્યા હારકા હેય તો જ્યા હારાં હિરા હોદના માય આતો.
MAT 13:46 જોવે ચ્યાલ બોજ કિમતી હિરો જોડયો તોવે તો ગીયો એને બોદી માલમિલકાત વેચી દેયન, તો હિરો વેચાતો લેદો.
MAT 13:47 પાછી હોરગા રાજ્ય માછે દોઅના જાળે હારકા હેય, જીં દોરિયામાય ટાકી, એને જાળ્યેમાય બોદી જાત્યે માછલે યેય ગીયે.
MAT 13:48 એને જોવે જાળ બાઆય જાય તોવે માછે દોઅનારા જાળ મેરે તાણી લેય યેના, એને બોહીન હારેં-હારેં માછલે ટોપલાહામાય બોઅરા લાગ્યા, એને નાંય હારેં માછલે ટાકી દેને.
MAT 13:49 દુનિયા છેલ્લે એહેંજકોય બોની, હોરગા દૂત યેઇન હારાં માઅહાન પાપી લોકહામાઅને જુદા કોઅરી.
MAT 13:50 એને પાપી લોકહાન આગડા બાઠયેમાય ટાકી દી, તાં રોડના એને દાત કોકડાવના હેય.
MAT 13:51 “કાય તુમા ઈ બોદા હોમજી ગીયા?” ચ્યાહાય આખ્યાં, “હોમાજજેહે.”
MAT 13:52 તોવે ઈસુવે ચ્યાહાન આખ્યાં, “દરેક યોક જો મૂસા નિયમ હિકાડનારા ગુરુ જો હોરગા રાજ્યા શિષ્ય બોન્યો, તોવે તો ચ્યા ગોઆ માલિકા હારકો હેય, જ્યા બેની નોવી એને જુની શિક્ષા ચ્યે જાગાવોયને બાઆ કાડહે, જાં તો બીજહાન મોદાત કોઅરાહાટી ચ્યાહાન યોક્ઠી કોઅહે.”
MAT 13:53 જોવે ઈસુવે બોદા દાખલા પુરાં કોઅયા, તોવે તો કાપરનાહુમ શેહેરામાઅને ચાલ પોડયો.
MAT 13:54 એને પોતાના ગાવામાય ગીયા, એને ચ્યાહા સોબાયે ઠિકાણે હિકાડતો લાગ્યો, ચ્યા હિકાડના બારામાય ચ્યાહાન બોજ નોવાય લાગી એને ચ્યા આખતા લાગ્યા કા, “એલાલ ઓલા જ્ઞાન એને ઓલા ચમત્કાર કોઅરા ગોતી કેછને મિળી?
MAT 13:55 કાય એલો હુતાર્યા પોહો હેય કા નાંય? એલા આયહે નાંવ મરિયમ હેય કા નાંય? એને એલા બાહા યાકૂબ એને યોસેસ એને સિમોન એને યહૂદા હેય કા નાંય?
MAT 13:56 એને એલા બોઅયોહો આમહે આરે હેત્યો કા નાંય? ચ્યાલ ઈ બોદા કેછને મિળ્યાં?”
MAT 13:57 એને ચ્યા બારામાય ચ્યાહાય ઠોકાર ખાદી, બાકી ઈસુવે ચ્યાહાન આખ્યાં, “ભવિષ્યવક્તાલ બોદે માન દેત, ચ્યા ગાંવ એને પોતાના ગોઆશિવાય કેસુજ માનાવોગાર્યા નાંય રોત.”
MAT 13:58 એને ચ્યાહા વોછા બોરહા લેદે, ચ્યે તાં વોછે ચમત્કારા કામે કોઅયે.
MAT 14:1 ચ્યે દિહી ચૌથાઈ દેશા હેરોદ રાજા ઈસુ મોઠા કામહા બારામાય વોનાયો,
MAT 14:2 એને ચ્યે ચ્યા ચાકારાલ આખ્યાં, “ઓ યોહાન બાપતિસ્મા દેનારો હેય, જો મોઅલા માઅને પાછો ઉઠયોહો યાહાટી ચ્યા આથે મોઠે ચિન્હે ઓઅતેહે.”
MAT 14:3 ઓ તો હેરોદ રાજા આતો જ્યાંય ચ્યા બાહા ફિલિપા થેએ હેરોદિયાસ રાણ્યેલ પોતાની થેએ બોનાવી લેદેલ, ચ્યાહાટી હેરોદે યોહાન બાપતિસ્મા દેનારાલ દોઓયેલ એને બાંદિન જેલેમાય કોંડાડી દેનેલ.
MAT 14:4 કાહાકા યોહાન બાપતિસ્મા દેનારાય હેરોદ રાજાલ આખ્યેલ, તો પોતે બાહા થેએ તો રાખના ઠીક નાંય.
MAT 14:5 એને ચ્યાલ માઆઇ ટાકાં માગતો આતો, બાકી ચ્યાલ લોકહા બિક આતી, કાહાકા લોક ચ્યાલ ભવિષ્યવક્તા હેય એહેકેન માનેત.
MAT 14:6 પાછે જોવે હેરોદા જન્મા દિહી યેનો તોવે હેરોદિયાસ રાણ્યે પોહયે બોદા ટોળા આગલા નાચી દેખાડયાં એને ચ્યે હેરોદ રાજાલ ખુશ કોઅયો.
MAT 14:7 યાહાટી હેરોદ રાજાય કોસામ ખાયન આખ્યાં કા, “તું જીં કાય માગહે, તીં આંય દિહી.”
MAT 14:8 ચ્યે આયહે ચ્યેલ હિકાડયાં ચ્યાપરમાણે યેઇન ચ્યેય આખ્યાં, “યોહાન બાપતિસ્મા દેનારા ટોલપા વાડીન થાળ્યેમાય ઈહીંજ લેય યેય દે.”
MAT 14:9 રાજાલ દુઃખ લાગ્યા, બાકી જ્યાહાલ ચ્યે હાદલા ચ્યાહા હામ્મે ચ્યે કોસામ ખાદેલ, ચ્યાહાટી આગના કોઅયી, કા દેય દે.
MAT 14:10 એને સીપાડાલ દોવાડીન યોહાન બાપતિસ્મા દેનારા ટોલપી વાડીન લાંહાટી રાજાય જેલેમાય દોવાડયો.
MAT 14:11 એને ચ્યા ટોલપા થાળ્યેમાય થોવિન પોહયેલ દેય દેની, એને તી ટોલપી ચ્યે આયેહેપાય લેય ગીયી.
MAT 14:12 પાછે યોહાના શિષ્યહાન ખોબાર પોડી, કા યોહાનાલ માઆઇ ટાક્યોહો તોવે ચ્યા યેના, એને ચ્યા કુડી લેઈને ચ્યાહાય તી માહણામાય દાટી દેની, પાછે ઈસુવાપાય જાયને ખોબાર દેની.
MAT 14:13 જોવે ઈસુવાલ ઈ ખોબાર મિળી તોવે તાઅને તો ઉડીમાય બોહીન, યોક ઉજાડ જાગામાય માઅહા પાયને આલાગ નિંગી ગીયો, બાકી લોકહાન ચ્યા ખોબાર પોડી, એને ચ્યાહા શેહેરામાઅને ચ્યા પાગે ચાલીન ચ્યા પાહલા યેના.
MAT 14:14 જોવે તો મેરાવોય પોઅચ્યો, તોવે બોજ માઅહા ટોળો એઅયો, એને ચ્યાહાવોય ચ્યાલ દયા યેની એને જ્યેં દુ:ખ્યે આતેં, ચ્યે ચ્યાહા દુખાહાન હારાં કોઅયા.
MAT 14:15 એને જોવે દિહી બુડા લાગલો તોવે ચ્યા શિષ્યહાય ઈસુવાપાય યેઇન આખ્યાં “ઉજાડ જાગો હેય, એને દિહી બુડા વાય રિયહો. લોકહાન જાં દે કા ચોમખી ગાવહામાય એને ફોળ્યે-ફોળહયે માય જાયન ખાઅના વેચાતાં લેય યેય હોકે.”
MAT 14:16 બાકી ઈસુવે ચ્યાહાન આખ્યાં, “ચ્યાહા જાઅના જરુર નાંય હેય, તુમાંજ ચ્યાહાન ખાઅના દિયા,”
MAT 14:17 બાકી ચ્યાહાય ચ્યાલ આખ્યાં, “ઈહીં આમહાપાય પાંચુજ બાખ્યો એને બેન માછલે હેતેં.”
MAT 14:18 ઈસુય ચ્યાહાન આખ્યાં, “ચ્યાહાન માયેપાંય લેય યા.”
MAT 14:19 પાછે ચ્યાય માઅહાન ગાહીયાવોય બોહતેં કોય દેને, એને પાચ બાખે એને બેન માછલે લેદે, એને હોરગા એછે એઇન પોરમેહેરા આભાર માન્યા એને કુટકા કોઇન શિષ્યહાન દેના, એને શિષ્યહાય લોકહાન વાટી દેના.
MAT 14:20 બોદહાય ખાદાં એને દારાઈ ગીયે, એને ચ્યાહાય ઉગારલા ટુકડાહાન બેગા કોઅયા, તે બારા ટોપલ્યો બોઆય ગીયો.
MAT 14:21 એને ખાનારે થેઅયો એને પાહાહાન છોડતા માટડા લગભગ પાચ ઓજાર આતા.
MAT 14:22 એને તારાતુજ ચ્યે શિષ્યહાન ઉડીમાય બોહાડીન દોરિયા ચ્યેમેરે દોવાડયા, કા ચ્ચા ચ્ચાથી પેલ્લા ચ્ચે મેરે જાતા રોય, જાવ હુદુ કા તો લોકહાન દોવાડી દેય.
MAT 14:23 એને લોકહાન જાં દેયન તો યોખલોજ યોકા ડોગાવોય પ્રાર્થના કોઅરાહાટી ચોડી ગીયો, એને રુવાળા પોડ્યા તોવે તો તાં યોખલોજ આતો.
MAT 14:24 ઉડી તે મેરાવોયને દુઉ આતા એને વારો હામ્મે આતો, તે ઉડી લાફાહા કોઇન આફળાતા જાય.
MAT 14:25 એને ઈસુ રાતી લગભગ ચાર વાગા ઓલહામાય તો દોરીયાવોય ચાલીન ચ્યાહાપાય યેનો.
MAT 14:26 બાકી જોવે શિષ્યહાય ઈસુલ દોરિયા ઉપે ચાલતા દેખીન, ચ્યા બોંબલી ઉઠયા કાહાકા ચ્યાહાય ચ્યાલ બુત જાંઆયો, એને ચ્યા ગાબરાય ગીયા.
MAT 14:27 કાહાકા બોદાજ ચ્યાલ દેખીન ગાબરાઈ ગીઅલા આતા, બાકી તારાતુજ ઈસુવે ચ્યાહાન હાત કોઇન આખ્યાં, “ઈંમાત રાખા, આંય ઈસુ હેતાઉ ગાબરાયાહા મા.”
MAT 14:28 પિત્તરે જાવાબ દેનો કા, “ઓ પ્રભુ, જોવે તુંજ હેય તે, માન તોપાય યાહાટી પાઅયા ઉપને ચાલા આગના કોઓ.”
MAT 14:29 ચ્યેય આખ્યાં, “યે,” તોવે પિત્તર ઉડીમાઅને ઉત્યો એને પાઅયા ઉપે ચાલતો ઈસુવા એછે જાં લાગ્યો.
MAT 14:30 બાકી જોરમાય વારો યેતો દેખીન તો બિઇ ગીયો, એને જોવે તો બુડતો લાગ્યો તોવે બોંબલીન આખ્યાં, “ઓ પ્રભુ, માન બોચાવ.”
MAT 14:31 ઈસુવે તારાત આથ લાંબો કોઅઈન ચ્યાલ દોઅયો એને ચ્યાલ આખ્યાં, “ઓ ઓછા બોરહાવાળા, તુયે કાહા સંદેહ કોઅયો?”
MAT 14:32 એને જોવે ચ્યા ઉડીમાય ચોડી ગીયા, તોવે વારો બોંદ ઓઅઇ ગીયો.
MAT 14:33 જ્યા ઉડીમાય આતા, ચ્યાહાય યેયન ભક્તિ કોઇન આખ્યાં, “હાચ્ચોજ, તું પોરમેહેરા પોહો હેય.”
MAT 14:34 જોવે ઈસુ એને ચ્યા શિષ્ય યોક્યે ઉડીમાય ગાલીલા દોરિયામાય આજુ આગલા ગીયા એને ચ્યા ગેનેસારેત ભાગામાય યેય પોઅચ્યા.
MAT 14:35 તાઅને લોકહાય ચ્યાલ વોળખીન, એને બોદા વિસ્તારામાય ખોબાર દોવાડી, એને બોદા દુ:ખ્યાહાન ચ્યાપાય લેય યેના.
MAT 14:36 એને ચ્યા રાવ્યો કોઅતા લાગ્યા કા તો ફાડકા છેડાલ આથ લાવાં દે; એને જોલે ચ્યા ફાડકાલ આથ લાવેત ચ્યા બોદહા બોચાવ ઓઅઇ ગીયો.
MAT 15:1 યોક દિહી કોલહાક મૂસા નિયમ હિકાડનારા ગુરુ એને પોરૂષી લોક યેરૂસાલેમ શેહેરમાઅને યેનલા આતા, ઈસુપાય બેગો જાયા, યાહાટી પોરૂષી લોક એને મૂસા નિયમ હિકાડનારા ગુરુવાહાય ઈસુલ પુછ્યાં.
MAT 15:2 “તો શિષ્ય આમે વડીલાહા પરમ્પરા કાહાનાય માનેત? ચ્યા હારેકોય આથ દોવ્યા વોગાર મેલા આથહા કોય બાખે ખાતહા”
MAT 15:3 ઈસુવે ચ્યાહાન જાવાબ દેનો, તુમા પોરમેહેરા આગના પાળના છોડી દેતહા કા “તુમા તુમહે રીવાજેકોય કામ કોઅઇ હોકે.
MAT 15:4 કાહાકા પોરમેહેરાય આખ્યેલ તો આયહે આબહાલ માન દે, જીં માઅહું આયહે આબહાલ ગાળી દેય, ચ્યાલ હાચ્ચાંજ માઆઇ ટાકવામાય યી.
MAT 15:5 બાકી તુમા આખતાહા કા જીં માઅહું આપહે આબહાલ એહેકેન આખહે, તુમહાન માયે પાયને જીં કાય મિળી હોકતા આતા, તી પોરમેહેરાલ બેટ ચોડવી હોકહ્યા.
MAT 15:6 તે તો ચ્યા આબહા આદર નાંય કોએ, એહેકેન તુમહે વડીલાહા રુડી પાળાહાટી તુમા પોરમેહેરા નિયમશાસ્ત્ર પાળના છોડી દેતહા.
MAT 15:7 ઓ ડોંગી લોકહાય યશાયા ભવિષ્યવક્તાય તુમહે બારામાય હાચ્ચાં આખ્યેલ કા.
MAT 15:8 ચ્યા લોક મા બારામાય બોજ હારાં બોલતાહા બાકી ચ્યા માયેવોય હાચ્ચાં પ્રેમ નાંય કોએત.
MAT 15:9 એને ચ્યાહા ભક્તિ માંહાટી નકામી હેય, કાહાકા ચ્યા માઅહાથી બોનાડલા નિયામાહાન પોરમેહેરા નિયમા રુપામાય લોકહાન હિકાડતાહા.”
MAT 15:10 એને ઈસુવે લોકહાન પાહાય હાદિન ચ્યાહાન આખ્યાં, વોનાયા એને હોમજા.
MAT 15:11 જીં કાય માઅહા મુયામાય જાય ચ્યા લેદે તીં મેલાં નાંય કોઅઇ હોકે, બાકી ચ્યા મુયામાયને જીં નિંગહે, તીંજ માઅહાન મેલાં કોઅહે.
MAT 15:12 તોવે શિષ્યહાય ઈસુવાપાય યેયન ચ્યાલ પુછ્યાં, “કાય તુમહાન ખોબાર હેય કા ઈ વાત વોનાઈન પોરૂષી લોકહાન જુઠા લાગ્યહાં?”
MAT 15:13 બાકી ચ્યે જાવાબ દેનો જીં જાડ મા હોરગા આબહે નાંય રોપહ્યા ચ્યાલ ઉપડી ટાકી.
MAT 15:14 પોરૂષી લોકહા પાયને દુઉ રા, એલા આંદળા વાટ દેખાડનારા હેતા, જોવે આંદળા આંદળાલ લેય જાય તોવે બેની ખાડામાય પોડી.
MAT 15:15 ઈ વોનાયને પિત્તરાય ઈસુલ આખ્યાં, “આમહાન ઓ દાખલો હોમજાડી દે.”
MAT 15:16 ઈસુવે શિષ્યહાન આખ્યાં, “કાય એહેકેન તુમહાનબી નાંય હોમજાય?
MAT 15:17 કાહાકા તીં ચ્યાહા મોનામાય નાંય જાય, બાકી ચ્યા બુકામાય જાહે, એને પાછે તીં ઝાડાવાટે બાઆ નિંગી જાહે.”
MAT 15:18 માઅહું જીં વિચાર કોઅહે, આખહે એને કોઅહે, તીંજ માઅહાન પોરમેહેરા હામ્મે મેલાં કોઅહે.
MAT 15:19 કાહાકા ચ્યા મોનામાઅરે ખારાબ વિચાર, ખૂન, વ્યબિચાર, લુચ્ચાઈ, ચોરી, જુઠી સાક્ષી, નિંદા ઓહડે બોદે પાપે નિંગતેહે.
MAT 15:20 ઓહડે બોદે પાપ માઅહાન મેલાં કોઅતેહે, બાકી આથ દોવ્યા વોગાર ખાઅના ખાયનાં માઅહાન મેલાં નાંય કોએ.
MAT 15:21 એને ઈસુ તાઅને નિંગીન સુર એને સિદોન નાંવા શેહેરા આજુ-બાજુ વિસ્તારામાય ગીયો.
MAT 15:22 એને એઆ, ચ્યા દેશા યોક કનાની બાય યેની એને બોંબલીન આખા લાગી, “ઓ પ્રભુ દાઉદ રાજા કુળા પોહા, માયે ઉપે દયા કોઓ, મા પોહયેલ બુત બોજ દુ:ખ દેહે.”
MAT 15:23 બાકી ઈસુ ઠાવકોજ રિયો એને કાયજ નાંય બોલ્યો, તોવે ચ્યા શિષ્યહાય ચ્યા પાહાય યેયન વિનાંતી કોઇન આખ્યાં, “એલ્યે થેએયેલ દોવાડી દે, આમે પાહલા બોંબાલતી યેહે.”
MAT 15:24 ઈસુવે જાવાબ દેનો, “પોરમેહેરે માન ઈસરાયેલ દેશા ચ્યા લોકહા પાય દોવાડયો જ્યા ટાકાલા ગેટાહા રોકા હેય.”
MAT 15:25 બાકી તી બાઈ યેની, ચ્યા પાગે પોડીન આખ્યાં ઓ પ્રભુ, માન મોદાત કોઓ.
MAT 15:26 ચ્યાય જાવાબ દેનો કા, “પાહાહા પાયને ખાઅના માગના એને કુતરાહાલ ખાવાડના ઠીક નાંય હેય.”
MAT 15:27 ચ્યે બાઈય આખ્યાં, “હાચ્ચી વાત હેય પ્રભુ, બાકી પાહાહા આથામાયને પોડલા ટુકડાહા ચૂરો કુત્રે ખાતહેં. જીં ચ્યા માલિકા ટેબાલા ઉપેથી પોડલાં રોહે.”
MAT 15:28 તોવે ઈસુવે ચ્યેલ આખ્યાં, “બાઈ તો હાચ્ચો બોરહો હેય, તો માગણી પરમાણે ઓઅઇ જાય.” એને ચ્યે પોહી ચ્યેજ સમયે હારી ઓઅઇ ગીયી.
MAT 15:29 એને તાઅને નિંગીન ઈસુ ગાલીલ દોરિયા પાય યેનો, એને ડોગાવોય ચોડીન તાં બોહોઈ ગીયો.
MAT 15:30 બોજ માઅહે લેંગડાહાન, પાંગળ્યાહાલ, આંદળાહાન, મુકાહાન એને બીજે બોજ દુખ્યાહાન ચ્યાપાય લેય યેના, એને ચ્યા પાગહા પાહી થોવ્યા એને ઈસુવે ચ્યા બોદહાન હારાં કોઅયા.
MAT 15:31 આમીં: જોવે માઅહાય મુકાહાન બોલતા દેખ્યા, પાંગળ્યાહાલ ચાલતા એને આંદળા દેખતા ઓઅયા, તોવે ચ્યાહાન નોવાય લાગી, એને ચ્યા ઈસરાયેલ દેશા પોરમેહેરા સ્તુતિ આખતા લાગ્યા.
MAT 15:32 ચ્યા દિહહામાય, બોજ લોક ઈસુ પાહી યેના એને ચોમખી યોક મોઠો ટોળો બેગો જાયો, એને ચ્યાહાપાય ખાઅના નાંય આતા, તોવે ઈસુવે ચ્યા શિષ્યહાન હાદિન આખ્યાં. “માન યા લોકહાવોય દયા યેહે, આમી તીન દિહી જાયહાં, ચ્યા માયેપાંય હેતા, એને ચ્યાહાપાય ખાઅના કાયજ નાંય આતા. ઈહીમાઅને કોલાહાક જાંઆ બોજ દુઉરે યેનહા, જોવે આંય ચ્યાહાન બુખા ગોઓ દોવાડી દાંઉ, તોવે વાટેમાય ચ્યા થાકીન તાંજ ટુટી પોડી.”
MAT 15:33 શિષ્યહાય ઈસુવાલ આખ્યાં કા, “યા ઉજાડ જાગામાય ઓલા બોદા લોકહાન ખાવાડા હાટી કેછને ખાઅના મીળે?”
MAT 15:34 ઈસુવે શિષ્યહાન પુછ્યાં, “તુમહેપાય કોલ્યો બાખ્યો હેત્યો?” ચ્યાહાય આખ્યાં, “આમહાપાય હાંત બાખ્યો હેય એને વોછે વાહને માછલે હેય.”
MAT 15:35 તોવે ઈસુય બોદા લોકહાન દોરત્યેવોય બોહરા આગના દેની.
MAT 15:36 પાછે હાંત બાખે એને માછલે લેદે એને પોરમેહેરા આભાર માનીન બાખ્યેહે ટુકડા કોઇન શિષ્યહાન વાટી દાં આખ્યાં, એને ચ્યાહાય લોકહાન વાટી દેના.
MAT 15:37 લોકહાય ખાદાં એને દારાઈ ગીયે, તોવે શિષ્યહાય હાંત ટોપલ્યો બોઆઈન વોદલા ખાઅના બેગા કોઅયા.
MAT 15:38 ખાનારે પોહેં એને બાયો નાંય ગોણતા, ચાર ઓજાર માટડા આતા.
MAT 15:39 એને લોકહાન છોડીન ઈસુ ઉડીમાય બોહી ગીયો એને માગાદા દેશા વિસ્તારામાય યેનો.
MAT 16:1 એને પોરૂષી લોક એને સાદૂકી લોક ઈસુવા પાહી યેયન ચ્યાલ ફોસવા હાટી આખ્યાં, આમહાન હોરગા એહેરે મોઠે ચમત્કાર દેખાડ.
MAT 16:2 ઈસુવે જાવાબ દેનો, “વોખાતેહે તુમા આખતાહા, ‘વાતાવરણ હારાં ઓઅરી, કાહાકા આકાશ લાલ હેતાં’,
MAT 16:3 એને હાકાળ્યે સમયે આખતાહા, આજુ તોફાન યી, કાહાકા આકાશ લાલ એને દુકાળા હેય, તુમા આકાશા યે ચિન્હ એઇન ભેદ આખતાહા, બાકી સમાયા ચિન્હહા ભેદ કાહાનાય આખી હોકે?
MAT 16:4 યે પિડયે ખારાબ એને વ્યબિચારી લોક ચમત્કાર હોદતાહા, બાકી યોના ભવિષ્યવક્તા ચિન્હ છોડીન બિજાં કાય ચિન્હ નાંય દેવાય” પાછે ઈસુ ચ્યાહાપાઅને જાતો રિયો.
MAT 16:5 શિષ્ય નોયે ચ્યેમેરે જાત્યે સમાયે બાખે લેઅના વિહરાય ગીયા.
MAT 16:6 ઈસુવે ચ્યાહાન આખ્યાં, “એઆ પોરૂષી લોકહા એને સાદૂકીયા ખમીરથી બોચાંહાટી હાચવીન રોજા.”
MAT 16:7 ચ્યા ચ્યાહા વોચમાય વિચાર કોઅતા એને આખા લાગ્યા, “તો એહેકેન યાહાટી આખી રીયલો હેય કાહાકા આમેપાય પુરત્યો બાખે નાંય હેય.”
MAT 16:8 ઈ બોદા જાંઆઈન, ઈસુવે ચ્યાહાન આખ્યાં, “ઓ વોછા બોરહા વાળહાય, તુમા યોક-બિજા આરે કાહા વિચાર કોઅતાહા કા આપહેવોય બાખે નાંય હેય?
MAT 16:9 કાય તુમા આજુ લોગુ નાંય હોમજ્યાહા કા? કાય તુમહાન ચ્યા પાચ ઓજારાહા પાચ બાખ્યો નાંય ઇત હેય કા, એને નાંય કા તુમાહાય કોલ્યોહો ટોપલ્યો બોઅલ્યો?
MAT 16:10 એને ચ્યા ચાર ઓજાર લોકહાહાટી હાંત બાખ્યો મુડયો, એને નાંય કા તુમાહાય કોલ્યોહો ટોપલ્યો બોઅલ્યો?
MAT 16:11 તુમા કાહાનાય હોમજ્યા કા માયે તુમહાન બાખ્યે બારામાય નાંય આખલા કા, બાકી એહેકેન કા પોરૂષી લોકહા એને સાદૂકી લોકહા પાયને હાચવીન રોજા.”
MAT 16:12 તોવે ચ્યાહાન હોમાજ પોડ્યા કા, ચ્યે બાખે ખમીરા આરે નાંય, બાકી પોરૂષી લોકહા એને સાદૂકી લોકહા શિક્ષણાથી હાચવીન રા આખલા આતા.
MAT 16:13 ઈસુ કૈસરીયા ફિલીપીયા ભાગામાય યેયન પોતે શિષ્યહાન પુછા લાગ્યો, “માઅહે માન, માઅહા પોહાલ કાય આખતેહે?”
MAT 16:14 શિષ્યહાય આખ્યાં, કાંયક લોક યોહાન બાપતિસ્મા દેનારો આખતેહે, એને કાંયક એલીયો, એને કોલહાક યિર્મયા ભવિષ્યવક્તા હેય ભવિષ્યવક્તામાંઅને યોક આખતેહે.
MAT 16:15 ઈસુવે શિષ્યહાન આખ્યાં, “બાકી તુમા માન કાય આખતાહા?”
MAT 16:16 તોવે સિમોન પિત્તરે જાવાબ દેનો, “તું પોરમેહેરા પોહો ખ્રિસ્ત હેય.”
MAT 16:17 ઈસુવે ચ્યાલ જાવાબ દેનો, “ઓ સિમોન, યોના પાહા, તું ધન્ય હેય, કાહાકા કાદે માઅહા લોય થી નાંય, બાકી મા આબહો જો હોરગામાય હેય, ઈ વાત તુલ જાણાવિહી.
MAT 16:18 એને આંયબી તુલ આખતાહાવ કા તું પિત્તર હેય, (યુનાની ભાષામાય પિત્તર એટલે દોગડા ટુકડો હેય) એને આંય યા દોગાડાવોય મા મંડળી બોનાડીહી, એને અધોલોકા ફાટાક ચ્યાવોય જોર નાંય કોઅરી.
MAT 16:19 આંય તુલ હોરગા રાજ્યા ચાવ્યો દિહી: એને જીં કાય તું દોરત્યેવોય બાંદહે, તીં હોરગામાય બાંદહે, એને જીં કાય તું દોરત્યેવોય ખોલહે, તીં હોરગામાય ખોલાઈ.”
MAT 16:20 તોવે ચ્યાય શિષ્યહાન ચેતાવણી દેની કા, કાદાલ નાંય આખના કા આંય ખ્રિસ્ત હેય.
MAT 16:21 ચ્યે સમયે ઈસુ ચ્યા શિષ્યહાન આખા લાગ્યો, “જરુર હેય કા આંય યેરૂસાલેમ શેહેરમાય જાંઉ, એને આગેવાન, એને મુખ્ય યાજક, એને મૂસા નિયમ હિકાડનારા ગુરુ આથાથી બોજ દુઃખ ઊઠાવીહી, એને માઆઇ ટાકલો જાહીં, એને તીજે દિહી પાછો જીવી ઉઠહી.”
MAT 16:22 તોવે પિત્તરે ચ્યાલ આલાગ લેય જાયન પીડા એને માઆઇ ટાકના બારામાય વાત કોઅયી યાહાટી ખિજવાયા લાગ્યો. “ઓ પ્રભુ પોરમેહેર એહેકેન કોઇન મા કોઅહે, તોઆરે એહેકેન કોદહી નાંય ઓઅરી.”
MAT 16:23 ચ્યાય પાહલા એઇન પિત્તરાલ આખ્યાં, “ઓ સૈતાન, મા હામ્મેથી દુર ઓઅઇ જો, તું મા હાટી ઠોકરે કારણ હેય, કાહાકા તો વિચાર પોરમેહેરા એછને નાંય, બાકી માઅહા એછને હેય.”
MAT 16:24 એને શિષ્યહાઆરે લોકહાન હાદિન ઈસુવે આખ્યાં “જો કાદાં મા શિષ્ય બોના માગહે, ચ્યાલ પોતાલ નાકાર કોઅરા જોજે એને પોતાનો હુળીખાંબ ઉચકીન મા શિષ્ય બોને.
MAT 16:25 કાહાકા જીં માઅહું દોરતીવોય પોતે જીવ બોચાવાં માગહે, તો હાચ્ચાં જીવન ગુમાવી દી, બાકી તુમા જ્યા મા લીદે એને પોરમેહેરા હારી ખોબારે લીદે ચ્યા જીવ દેહે, તો હાચ્ચાં જીવન મેળવી.
MAT 16:26 યોક માઅહાલ કાય લાભ જોવે ચ્યાલ બોજ મિલકાત મીળે બાકી પોરમેહેરાઆરે હાચ્ચાં જીવન ગુમાવી દેય? યોક માઅહું પોરમેહેરાલ કાય દી હોકહે, જીં ચ્યા અનંતજીવન વેચાતાં લેય?”
MAT 16:27 આંય, માઅહા પોહો, મા હોરગા દૂતહા આરે મા આબહા મહિમામાય યીહીં, એને ચ્યે સમયે આંય બોદહાલુજ ચ્યાહા કામહા ઇસાબે ઇનામ દિહી.
MAT 16:28 “આંય તુમહાન હાચ્ચાંજ આખતાહાવ કા ઈહીં ઉબલા કોલહાક લોક તોવેબી જીવતા રોય, જાવ હુદુ માઅહા પોહાલ પોરમેહેરા રાજ્યા સામર્થકોય ચ્યાહા વોચ્ચે યેતા દેખી.”
MAT 17:1 છ દિહા પાછે ઈસુવે પિત્તર, યાકૂબ એને ચ્યા બાહા યોહાનાલ લેયને ચ્યા ઉચા ડોગાવોય ગીયા.
MAT 17:2 તાં ચ્યાહા આગલા ઈસુવા રુપ બોદલાય ગીયા. એને ચ્યા મુંય દિહા રોહણ્યે રોકા ચોમકા લાગ્યા એને ચ્યા ફાડકે ઉજવાડા રોકે ઉજળેંફુલ ઓઅઇ ગીયે.
MAT 17:3 એને ભવિષ્યવક્તા મૂસા એને એલીયા ઈસુવાઆરે વાતો કોઅતા દેખ્યા.
MAT 17:4 તોવે પિત્તરાય ઈસુવાલ આખ્યાં, “ઓ પ્રભુ, આપહે ઈહીં રોઅના હારાં હેય એને તું આખતો ઓરીતે ઈહીં આંય તીન માંડવા બોનાડુ, યોક તોહાટી, યોક મૂસા હાટી, એને યોક એલીયા હાટી.”
MAT 17:5 તો આજુ બોલીજ રીયેલ ઓલાહામાયજ યોક ઉજળા વાદળાં યેના એને ચ્યાહાન ચ્યા સાવલ્યેકોય ડાકી લેદા, એને ચ્યાહાય વાદળામાઅરે પોરમેહેરાલ બોલતા વોનાયા, “ઓ મા પ્રિય પોહો હેય, ચ્યા આખલા માનજા”.
MAT 17:6 શિષ્ય ઈ વોનાયા તોવે ઉંબડા પોડી ગીયા એને બોજ બિઇ ગીયા.
MAT 17:7 ઈસુવે પાહી યેયન ચ્યાહાલ આથલ્યા એને આખ્યાં, “ઉઠા, બીયહા મા.”
MAT 17:8 તોવે તારાતુજ ચ્યાહાય ચોમખી એઅયા, એને ઈસુ યોખલોજ દેખાયો, બિજો કાદોજ નાંય દેખાયો.
MAT 17:9 જોવે ઈસુ એને ચ્યા તીન શિષ્ય ડોગાવોયને ઉતતાજ ચ્યાય ચ્યાહાન યોક આગના દેની કા, કાદાલબી ઈ મા આખહા કા તુમાહાય કાય એઅયા જાવ લોગુ આંય, માઅહા પોહો મોઅલા માઅને પાછો જીવતો નાંય ઓઅઇ જાવ.
MAT 17:10 એને પાછા શિષ્યહાય ઈસુવાલ પુછ્યાં, “મૂસા નિયમ હિકાડનારા ગુરુ એહેકેન કાહા આખતાહા કા, એલીયાલ ખ્રિસ્તા યેયના પેલ્લા યાં જોજે?”.
MAT 17:11 ઈસુવે ચ્યાહાન આખ્યાં કા, ઈ હાચ્ચાં હેય કા પોરમેહેરાય “એલીયાલ દોવાડના વાયદો કોઅલો આતો કા તો બોદા કાય હુદારાવાંહાટી પેલ્લો યેય જાય,
MAT 17:12 બાકી આંય તુમહાન આખહુ કા એલીયા તે યેય ગીયહો, બાકી લોકહાય ચ્યાલ નાંય વોળખ્યોહો, બાકી જેહેકોય ચ્યાહા મોરજી જાયી તેહેકોય ચ્યાહાઆરે કોઅયા, યેજપરમાણે માઅહા પોહોબી ચ્યાહા આથે દુઃખ વેઠી.”
MAT 17:13 તોવે શિષ્ય હોમજી ગીયા કા ચ્યે આમહાન યોહાન બાપતિસ્મા દેનારા બારામાય આખ્યાહા.
MAT 17:14 જોવે ચ્યા માઅહા ટોળા પાય જાય પોઅચ્ચા તોવે યોક માઅહું ચ્યા પાહી યેયન પાગે પોડીન આખા લાગ્યા.
MAT 17:15 “ઓ પ્રભુ, મા પોહાવોય દયા કોઓ, કાહાકા ચ્યાલ મીર્ગ્યા ચોળી યેહે, તોવે તો બોજ દુઃખ વેઠેહે, બોજદા તો આગડામાય પોડહયો ને બોજદા તો પાઅયામાય પોડયોહો.
MAT 17:16 આંય ચ્યાલ તો શિષ્યહાપાય લેય ગીયેલ બાકી ચ્યા ચ્યાલ હારાં નાંય કોઅય હોક્યા.”
MAT 17:17 ઈસુવે ચ્યાહાન જાવાબ દેનો કા “ઓ બોરહો નાંય થોવનારા લોકહાય એને લુચ્ચી પીડી, તુમહેઆરે કોલાહા લોગુ રોઉં? કોલાહા લોગુ તુમહાન વેઠું? ચ્યાલ તુમા માયેપાંય લેય યા.”
MAT 17:18 તોવે ઈસુવે ચ્યાલ દોમકાડયો, એને બુત ચ્યામાઅને નિંગી ગીયો, એને પોહો ચ્યેજ સમયે હારો જાયો.
MAT 17:19 જોવે ઈસુ યોખલો આતો તોવે શિષ્ય ચ્યાપાય યેના એને ચ્યાહાય આખ્યાં, “બુતાલ આમા કાહાનાય કાડી હોક્યા?”
MAT 17:20 ઈસુવે ચ્યાહાન આખ્યાં, તુમહે બોરહો વોછો હેય, આંય તુમહાન હાચ્ચાંજ આખતાહાવ, તુમહે બોરહો યોક રાયે દાણા ઓલહો રોય, તોવે તુમા યા ડોગાલ આખી હોકતાહા, ઈહીંરે પાછો ઓટીજો, તોવે તો પાછો ઓટી જાઅરી, એને તુમહેહાટી કાયજ અસંભવ નાંય હેય.
MAT 17:21 બાકી ઓ બુત ઉપહા કા પ્રાર્થના કોઅયા વોગાર નાંય નિંગે.
MAT 17:22 જોવે ચ્યા ગાલીલ ભાગામાય આતા, તોવે ઈસુવે ચ્યાહાન આખ્યાં, “માઅહા પોહો મા દુશ્માનાહા ઓદિકારામાય હોઅપાઈ જાય.
MAT 17:23 એને ચ્યા ચ્યાલ માઆઇ ટાકી બાકી તો તીજે દિહી મોઅલા માઅને પાછો જીવતો ઉઠી” શિષ્ય તે બોજ નારાજ ઓઅઇ ગીયા.
MAT 17:24 જોવે ચ્યા કાપરનાહુમ ગાવામાય યેય લાગ્યા, તોવે દેવાળા કર લેનારાહાય પિત્તરાપાંય યેઇન પુછ્યાં, “કાય તુમહે ગુરુ દેવાળા કર નાંય દેય?”
MAT 17:25 પિત્તરે આખ્યાં, “હાં, તો દેહે.” જોવે પિત્તરા ગોઅમે યેનો, તોવે ચ્યા આખના પેલ્લાજ ઈસુય પિત્તરાલ પુછ્યાં, “ઓ સિમોન, તુલ કાય લાગહે? દુનિયા રાજા કોઅહા લોકહા પાયને કર લેતહા? ચ્યાહા પાહાહા પાયને કા બીજહા પાયને?”
MAT 17:26 પિત્તરાય આખ્યાં, “બીજહા પાયને, તોવે ઈસુવે આખ્યાં, તોવે પોહો વાચાય ગીયો.
MAT 17:27 બાકી આમા નાંય ઇચ્છા રાખજે કા યા લોક આમે લીદે હેરાન ઓએ, યાહાટી તું દોરિયા એછે જો એને ગોળાય ટાક એને પેલ્લા જીં માછલા ગોળાય માય લાગે ચ્યા મુંય ઉગાડ, એને ચ્યામાય યોક સિક્કો (ચાર દિહાહા મજરી) મિળી તો લેઈને આપહે કર બોઅઇ દેજે.”
MAT 18:1 તોવે શિષ્યહાય ઈસુવાપાય યેઇન પુછ્યાં કા, “પોરમેહેરા રાજ્યામાય કું મોઠો રોય.”
MAT 18:2 તોવે ઈસુય યોકા પાહાલ ચ્યાહા પાહી હાદિન વોચમાય ઉબો કોઅયો,
MAT 18:3 એને ઈસુવે આખ્યાં, આંય તુમહાન હાચ્ચાં આખતાહાવ, જાંઉ લોગુ તુમા બદલાયન એને પાહા રોકા નાંય ઓઈ જાહા, તુમા હોરગા રાજ્યામાય જાય નાંય હોકહા.
MAT 18:4 જો કાદો પોતાલ પાહાહા હારકો નમ્ર કોઅરી, તોજ હોરગા રાજ્યમાય મોઠો ઓઅરી.
MAT 18:5 એને જો કાદો મા નાવામાય યોક ઓહડા પાહાલ માનહે, તો માન માની લેહે.
MAT 18:6 કાદાહાટીબી, પોતે ગોગ્યેમાય ગોઅટયે પુડ બાંદિન દોરિયામાય બુડવી દેયના ખારાબ સાજા હેય, બાકી જોવે કાદોબી યા વાહનાહામાઅને માયેવોય બોરહો રાખતેહેં, ચ્યાહા પાપ કોઅના કારણ બોને તે ચ્યાલ યા કોઅતીબી ખારાબ સાજા મિળી.
MAT 18:7 પાપ કોઅનારા લેદે દુનિયા હારાપી હેય, પાપ કોઅના ઓઅઇ હોકહે, બાકી જ્યા માઅહા લીદે પાપ કોઅહે ચ્યાલ ખારાબ સાજા મિળી.
MAT 18:8 પાપ કોઅના બોદે કારણે બોંદ કોઆ ચ્યાલ પુરીરીતે મોનાઈ કોઆ જેહેકોય કા પોતે પાગ કાપી રીઅલા હેય, જો તુમહે પાપ કોઅના કારણ બોનહે, જોવે તુમા હોરગામાય જાતહેં, ભલે તુમહેપાય યોક પાગ હેય તીં હારાં હેય, બાકી તુમહેપાય બેન આથ એને બેન પાગ હેય એને તુમા નરકા કોળ્યેમાય જાહા, તે તી ખારાબ હેય.
MAT 18:9 પાપ કોઅના બોદે કારણે દુઉ કોઆ ચ્યાલ પુરીરીતે મોનાઈ કોઆ જેહેકોય કા પોતે ડોળો બાઆ કાડી દે, જો તુમહે પાપ કોઅના કારણ બોનહે, જોવે તુમા પોરમેહેરા રાજ્યામાય જાતહેં, ભલે તુમહેપાય યોક ડોળો હેય તી હારાં હેય, બાકી તુમહેપાય બેન ડોળા હેય એને તુમા નરકા કોળી જાહા, તે તી ખારાબ હેય.
MAT 18:10 “હાચવીન રા, કા યા વાહાનાહા માઅને કાદાલ નોકામ્યા મા ગોણતા, કાહાકા તુમહાન આંય હાચ્ચાં આખતાહાવ, હોરગામાય ચ્યા હોરગા દૂત મા આબહા આરે કાયામ રોતહા.
MAT 18:11 કાહાકા આંય, માઅહા પોહો ટાકાઇ ગીઈલાહાન બોચાવાં યેનહો.”
MAT 18:12 તુમહાન કાય લાગહે? યોકતા પાય હોવ ગેટેં રોય, એને ચ્યાહામાઅને યોક ટાકાઇ જાય, તોવે નોવાણુ ગેટેં છોડીન, ડોગાવોય ટાકાલા ગેટાલ નાંય હોદા જાય કા?
MAT 18:13 “જોવે એહેકેન ઓએ કા તો ચ્યા ગેટાલ મેળવે, તે આંય તુમહાન હાચ્ચાં આખતાહાવ, કા તો નોવાણુ ગેટહા કોય ઓલો ખુશ નાંય ઓઅરી, જોલી ખુશી ચ્યા યોકા ગેટાહાટી ઓઅરી.
MAT 18:14 યાહાટી તુમહે હોરગ્યા આબહા એહેકેન મોરજી નાંય હેય, કા યા વાહાનાહા માઅને યોકબી નાશ ઓઅઇ જાય.”
MAT 18:15 જોવે તુમહેઆરે કાદો હાંગાત્યો વિસ્વાસી તો વિરુદ પાપ કોઅહે, તોવે જાયન યોખલામાંય ચ્યા બુલ હોમજાડી દે, જોવે તો તુમહે આખલ્યા પાળે, તો તુયે ચ્યાલ જીતી લેદહો.
MAT 18:16 બાકી જોવે તો નાંય પાળે, તોવે યોક બેન માઅહાન આરે લેતો જો, યાહાટી કા બોદી વાત બેન તીન સાક્ષીયાહા વાતહે કોઇન સાબિત ઓઅઇ.
MAT 18:17 જોવે તો ચ્યાહાબી નાંય પાળે, તોવે મંડળ્યેલ આખી દે, બાકી જોવે તો મંડળીબી નાંય પાળે, તોવે તુમા ચ્યાઆરે એહેકેન વેવહાર કોઅજા જેહેકોય ગેર યહૂદી એને કર લેનારા આરે કોઅહા.
MAT 18:18 “આંય તુમહાન હાચ્ચાં આખતાહાવ, જીં કાય તુમા દોરત્યેવોય બેગા કોઅહા, તીંજ હોરગામાય બેગા કોઅહા એને જીં કાય તુમા દોરત્યેવોય ખોલાહા, તી હોરગામાય ખુલી.
MAT 18:19 આંય પાછો તુમહાન આખતાહાવ, જોવે તુમહેમાઅને બેન માઅહે દોરતીવોય યોકદયે જરુરી વાતેહાટી યોકા મોનાકોય પ્રાર્થના કોઇન માગે, ચ્યાહાન હોરગામાઅને આબહો દી.
MAT 18:20 ઈ યાહાટી કા જાં બેન કા તીન મા શિષ્ય ઓઅના લીદે બેગા ઓઅતાહા તાં આંય ચ્યાહા વોચમાય રોતાહાંવ.”
MAT 18:21 તોવે પિત્તરાય પાહી યેયન ઈસુલ આખ્યાં, “ઓ પ્રભુ, મા હામ્મે મા હાંગાત્યો વિસ્વાસી પાપ કોઅહે, તોવે ચ્યાલ આંય કોલાદા માફ કોઉ? હાંત દા કા?”
MAT 18:22 ઈસુવે ચ્યાલ આખ્યાં, “આંય તુલ એહેકેન નાંય આખું કા હાંત દા માફ કોઓ બાકી હાતા હિત્તેર ગોણા ચ્યાલ માફ કોઓ.”
MAT 18:23 “આંય તુલ ઈ આખતાહાવ યાહાટી હોરગા રાજ્યા ચ્યા રાજા હારકા હેય, જ્યેય આપહે ચાકારાહા ઇસાબ લાં માગહે.
MAT 18:24 એને જોવે ઇસાબ કોઅતો લાગ્યો તોવે યોકા જાંઆલ લેય યેનલા, ચ્યા દસ ઓજાર તાલાંત એટલે યોક તાલાંત પંદર વોરહા મોજર્યે કોરજામાય આતો.
MAT 18:25 બાકી જોવે ચ્યાપાય કોરજાં ચુકાડાં કાયજ નાંય આતા, તોવે રાજાય આખ્યાં, કા યાલ, યા થેએયેલ એને યા પાહાહાન, એને યા બોદી માલ-મિલકાત વેચિન કોરજાં વોસુલ કોઅરા કોઅયો.”
MAT 18:26 “તોવે ચ્યે ચાકારે ચ્યા રાજા પાગે પોડીન આખ્યાં, ઓ રાજા વાહાયોક ધીરજ રાખ, આંય તુલ બોદાંજ ચુકતાં કોઅઇ દિહી.”
MAT 18:27 તોવે ચ્યા ચાકારાવોય રાજાલ દયા યેની, તોવે ચ્યા બોદાંજ કોરજાં માફ કોઅયા એને ચ્યાલ જાં દેનો.
MAT 18:28 “બાકી જોવે તો ચાકાર બાઆ ગીયો, તોવે ચ્યા હાંગાત્યા ચાકાર માઅને યોક બિજો ચાકાર મિળ્યો તો ચ્યા (૧૦૦ દીનાર) હોવ દિહાહા મોજર્યે પોયહા કોર્જદાર આતો, તોવે ચ્યે ચ્યાલ ગોગ્યેમાય દોઇન આખ્યાં, ‘જીં કાય તોપાય કોરજાં હેય ચ્યાલ તું ચુકાડી દે.’”
MAT 18:29 તોવે ચ્યા હાંગાત્યો ચાકાર ચ્યા પાગે પોડીન વિનાંતી કોઅરા લાગ્યો, વાહાયોક ધીર દોઓ આંય તુલ બોદા કોરજાં ચુકતાં કોઅઇ દિહી.
MAT 18:30 બાકી તો નાંય માન્યો, ચ્યે જાયને ચ્યાલ જેલેમાય ટાકી દેનો, કા જાંઉ લોગુ તું કોરજાં ચુકાડી નાંય દેય, તાંઉલોગુ તું ઈહીંજ રો.
MAT 18:31 ચ્યા હાંગાત્યા ચાકારાહાય ઈ દેખ્યાં તોવે ચ્યા બોજ નિરાશ ઓઅઇ ગીયા, એને આપહે રાજાપાય જાયને જીં બોન્યાં તીં બોદાંજ આખી દેખાડયાં.
MAT 18:32 તોવે ચ્યા રાજાય ચ્યાલ હાદિન આખ્યાં, ઓ લુચ્યા ચાકાર, તુયે જીં માન રાવ્યાં કોઅયેલ, તોવે માયે તો બોદા કોરજાં માફ કોઅઇ દેનેલ.
MAT 18:33 તે જેહેકોય માયે તોવોય દયા કોઇન તો કોરજાં માફ કોઅયા, તેહેકોયન કાય તુલબી તો હાંગાત્યા ચાકારાવોય દોયા કોઇન ચ્યા કોરજાં માફ કોઆ નાંય જોજે કા?
MAT 18:34 એને ચ્યા રાજાય બોજ ખિજવાઈન ચ્યાલ ડોંડ દેનારાહા આથામાય હોંપી દેનો, કા તો બોદા કોરજાં જાંઉ લોગુ બોઅઇ નાંય પાડે, તાંઉલોગુ ચ્યાલ ઈહીંજ રાખા.
MAT 18:35 “યેજપરમાણે તુમહેમાઅને જો કાદો પોતે હાંગાત્યા વિસવાશ્યાલ હાચ્ચે મોને પાપ માફ નાંય કોઅઇ, તે મા આબો જો હોરગામાય હેય, તોબી તુમહેઆરે એહેકેનુજ કોઅરી.”
MAT 19:1 એને એહેકેન જાયા કા યો બોદ્યો વાતો આખ્યો, તોવે ઈસુ એને ચ્યા શિષ્ય ગાલીલ ભાગ છોડીન, યારદેન નોયે ચ્યેમેરે યહૂદીયા શેહેરામાય ગીયા.
MAT 19:2 એને લોકહા મોઠી ગીરદી ચ્યા પાહલા યેની એને ઈસુય ચ્યાહામાઅને દુઃખહ્યાન હારાં કોઅયા.
MAT 19:3 તોવે પોરૂષી લોકહાય ચ્યાપાય યેઇન ચ્યા પરીક્ષા લાંહાટી ચ્યાલ પુછ્યાં કા, “ગોમે ચ્યે કારણે થેઅયેલ ફારગાતી દેઅના ઈ પરવાનગી હેય કા?”
MAT 19:4 ઈસુવે જાવાબ દેનો કા, “કાય તુમાહાય નાંય વાચ્યાહાં કા જ્યાંય ચ્યાહાન બોનાડયાહા, ચ્યાય પેલ્લેથી ચ્યાહાન માટડો એને થેએ બોનાડ્યા એને આખ્યાં,
MAT 19:5 ચ્યાહાટી યોક માટડો ચ્યા આયહે આબહાલ છોડીન ચ્યા થેઅયેઆરે રોય. એને ચ્યે બેની જાંએ યોકા શરીરા બોની.
MAT 19:6 એને ચ્યે બેની જાંએ યોકા શરીરા બોની, યાહાટી કા ચ્યે આમીને બેન માઅહા રોકે નાંય, બાકી ચ્યે યોકાજ માઅહા હારકે હેય. યાહાટી કા જ્યાલ પોરમેહેરાય યોકઠા જોડલા હેય, ચ્યાલ કાદાબી માઅહું આલાગ નાંય કોઆ જોજે”.
MAT 19:7 ચ્યાહાય ઈસુલ આખ્યાં, “મૂસા નિયમશાસ્ત્રામાય કાહા એહેકેન ઠોરવ્યાહાં, કા લેખપાત્રી કોઇન ચ્યેલ છોડી દેયના?”
MAT 19:8 ઈસુય ચ્યાહાન આખ્યાં, “તુમા જિદ્દી આતા, ચ્યાહાટી મૂસાય તુમહાન થેએયેલ છોડી દેયના પોરવાનગી દેની, બાકી પેલ્લા એહેકેન નાંય આતા.
MAT 19:9 બાકી આંય તુમહાન હાચ્ચાં આખતાહાવ કા જો કાદો પોતા થેઅયેલ વ્યબિચાર સિવાય કોઅઇ બિજા કારણથી ફારગાતી દેય, એને જો યાકોય છોડી દેનલ્યે આરે વોરાડ કોએ, તે તો વ્યબિચાર કોઅહે.”
MAT 19:10 તોવે ચ્યા શિષ્યહાય ચ્યાલ આખ્યાં, “જોવે માટડા થેએયે આરે ઓહડો સબંધ હેય, તોવે વોરાડ કોઅના હારાં નાંય.”
MAT 19:11 યેયન ચ્યે ચ્યાહાન આખ્યાં, “ઈ વાત બોદે નાંય માની હોકે, માત્ર ચ્યાજ એહેકેન કોય હોકતાહા જ્યાહાન પોરમેહેરાય ચ્યા રીતે જીવાહાટી તાકાત દેનહી.
MAT 19:12 કાહાકા કોલાહાક નપુસક ઓહડા હેતા, જ્યા જન્માથીજ એહેકેન હેતા, એને કોલાહાક નપુસક ઓહડા હેતા, જ્યાહાલ માઅહાય નપુસક બોનાડયાહા, એને કોલાહાક ઓહડા નપુસક હેતા, જ્યા પોતેજ હોરગા રાજ્યાહાટી નપુસક બોનહ્યા, જ્યા યાલ હોમજી હોકતાહા ચ્યા હોમજી જાય.”
MAT 19:13 પાછે માઅહે પોહાહાન ઈસુપાય લેય યેને, યાહાટી કા તો ચ્યાહાવોય આથ થોવે એને ચ્યાહા પ્રાર્થના કોએ, બાકી શિષ્ય માઅહાન દોમકાડે.
MAT 19:14 બાકી ઈસુવે આખ્યાં, “પોહાહાન માયેપાંય યાં દા, ચ્યાહાન ઓટકાડાહા મા, કાહાકા ચ્યાજ લોક જ્યા યા પોહાહા રોકા બોરહાલાયક હેય, હોરગા રાજ્યામાય રોય.”
MAT 19:15 એને ઈસુય ચ્યાહાવોય આથ થોવિન બોરકાત દેની, પાછે તાઅને ચાલ પોડ્યા.
MAT 19:16 એને યોક માઅહું યેના એને ચ્યાલ ચ્યે પુછ્યાં, “ઓ ગુરુ, કાય કામ કોઉ કા પોરમેહેર માન અનંતજીવન દી?”
MAT 19:17 ઈસુવાય ચ્યાલ જાવાબ દેનો કા, “હારાં કા મા બારામાય તું માન કાહા પૂછતોહો? હારો તે યોકુજ હેય, બાકી તું અનંતજીવનામાય જાં માગે, તોવે આગનાયો પાળ.”
MAT 19:18 ચ્યે પુછ્યાં કોઅયોહો આગનાયો? ઈસુવે આખ્યાં, “તું ખૂન કોઅહે મા, વ્યબિચાર કોઅહે મા, ચોરી કોઅહે મા, જુઠી સાક્ષી દેહે મા.
MAT 19:19 તો આબહા એને આયહેલ માન દે, જેહેકોય પ્રેમ પોતાવોય રાખતોહો તેહેકોય બીજહાવોય રાખ.”
MAT 19:20 જુવાન્યાય ઈસુવાલ આખ્યાં, “ઈ બોદા આંય વાહનેરે પાળતો યેનોહો, આજુ મા કાય બાકી રિયા?”
MAT 19:21 ઈસુવાય ચ્યાએછે પ્રેમથી એઅયા એને ચ્યાલ આખ્યાં, “આજુ યોક વાત હેય જીં તુલ કોઅના જરુરી હેય, જો, જીં કાય તો હેય તીં બોદા વેચિન ગોર-ગોરીબાહાન દેય દે, જોવે એહેકેન કોઅહે, તોવે તોપાય હોરગામાય મિલકાત રોઅરી એને યેયન મા શિષ્ય બોની જો.”
MAT 19:22 ઈ વાત વોનાઈન જુવાન્યો નિરાશ ઓઇન જાતો રિયો કાહાકા તો બોજ માલદાર આતો.
MAT 19:23 બાકી ઈસુવે ચ્યા શિષ્યહાન આખ્યાં, “તુમહાન હાચ્ચી વાત આખહુ, માલદાર માઅહાન હોરગા રાજ્યમાય જાયના બોજ કોઠાણ હેય?
MAT 19:24 આંય તુમહાન આખતાહાવ, કા ઉટડાલ હુવ્યે નાકલામાંઅરે જાઅના કોઠાણ હેય, તેહેકોય માલદાર માઅહાન પોરમેહેરા રાજ્યામાય જાઅના બોજ કોઠાણ હેય.”
MAT 19:25 જોવે શિષ્ય ઈ વાત વોનાયા, ચ્યા આજુ બોજ નોવાય પામી ગીયા, એને યોકા બિજાલ આખતા લાગ્યા કા, “તે પાછે કાહાટી પોરમેહેરા રાજ્યામાય બોચાવ ઓઈ જાઅના કેહેકેન સંભવ હેય?”
MAT 19:26 ઈસુય ચ્યાહા એછે એઇન આખ્યાં, “ઈ માઅહાન તે નાંય ઓઅઇ હોકે, બાકી પોરમેહેરાકોય ઓઅઇ હોકી, કાહાકા પોરમેહેર બોદાંજ કોઅઇ હોકહે.”
MAT 19:27 પિત્તર ચ્યાલ આખા લાગ્યો, આમે કાય ઓઅરી? “આમાહાય તે તો શિષ્ય બોનાહાટી બોદાંજ છોડી દેનલા હેય તે આમહાન કાય મિળી?”
MAT 19:28 ઈસુવે શિષ્યહાન આખ્યાં, “ચ્યે સમયે જોવે માઅહા પોહો ચ્યા સુંદરતામાય ચ્યા રાજગાદ્યેવોય બોહોરી, તોવે તુમા જ્યા મા શિષ્ય બોન્યાહા, તુમા હોગા બાર રાજગાદ્યેવોય બોહીન ઈસરાયેલ દેશા બાર જાત્યેહે ઉપે ન્યાય કોઅહા.”
MAT 19:29 ઈસુય શિષ્યહાન આખ્યાં, “તુમહાન આંય હાચ્ચાં આખતાહાવ, મા શિષ્ય બોનાહાટી એને પોરમેહેરા હારી ખોબાર આખાહાટી, જ્યા કાદાંયબી ચ્યા ગુઉ છોડી દેનલા હેય, એને બાહા બોઅહી એને આયહો એને આબહો એને પાહાહાન કા ચ્યા ખેતાર છોડયા ઓરી, તો નોક્કીજ યે પેડ્યેમાય સતાવણી આરે-આરે બોજ વસ્તુ મેળવી, એને યેનારા સમયામાય અનંતજીવન મેળવી.”
MAT 19:30 બાકી બોજ લોક જ્યેં આમી પેલ્લે હેતેં, ચ્યે પાછલા ઓઅરી, એને જ્યેં આમી પાછલા હેય, ચ્યે પેલ્લે ઓઅરી.
MAT 20:1 “હોરગા રાજ્ય યા દાખલા હારકા હેય, યોક દારાખાહા વાડયે માલિક હાકાળેહે નિંગ્યો, કા પોતાની દારાખાહા વાડયેમાય કામાવાળા માઅહાલ કામે લાવે.
MAT 20:2 ચ્યાય કામાવાળાહાન દિનેરોજ યોક દીનાર ઠોરવી, એને ચ્યાહાન દારાખા વાડયેમાય કામ કોઅરા દોવાડયા.
MAT 20:3 પાછે નવ વાગે ચ્યાય નિંગીન બિજા લોકહાન રીકામા ઉબા રોતા દેખ્યા,
MAT 20:4 એને ચ્યાહાન વાડયે માલિકાય આખ્યાં, તુમા હોગા મા દારાખાહા વાડયેમાય જાયને કામ કોઆ, એને જીં કાય ઠીક હેય, તીં તુમહાન દિહી તોવે ચ્યાબી કામ કોઅરા ગીયા.
MAT 20:5 પાછે ચ્યે લગભગ બોપરેહે એને ત્રણ વાગેબી નિંગીન તેહેંજ કોઅયા.
MAT 20:6 આસરે પાચ વાગા પાછે વાડયે માલિક પાછો તાં ગીયો, એને બીજહાન પાછા ઉબલા દેખ્યા, એને ચ્યાહાન વાડયે માલિકાય આખ્યાં, તુમા કાહા રીકામાજ બોદો દિહી ઉમથાજ ઉબા રીયહા? ચ્યાહાય ચ્યાલ આખ્યાં, કાહાકા આમહાન કાદેંજ કામાવોય નાંય લાવ્યાહા.
MAT 20:7 ચ્યાય ચ્યાહાન આખ્યાં” તુમાબી દારાખાહા વાડયેમાય જાં, એને કામ કોઆ.
MAT 20:8 “વોખાતેહે દારાખાહા વાડયે માલિકાય પોતાના કારબાર્યાલ આખ્યાં, કામાવાળાહાન હાદિન જ્યા બોદહાથી છેલ્લે કામ કોઅરાહાટી યેનલા આતા, ચ્યાહાન પાહલા થી લેઈને પેલ્લા લોગુ ચ્યાહા મજરી દેય દે.
MAT 20:9 જોવે ચ્યે યેને તોવે યોક પારગોજ દિહી રોય ગીઈલો, તોવે ચ્યાહાન યોક-યોક દીનાર એટલે પુરાં દિહા મજરી મિળી.
MAT 20:10 જ્યેં પેલ્લે યેને ચ્યાહાન ઈ હોમજાયાકા, આમહાન વોદી મિળી, બાકી ચ્યાહાનબી યોક-યોક દીનાર એટલે પુરાં દિહા મજરી મિળી.
MAT 20:11 જોવે મિળ્યો, તોવે ચ્યા વાડયે માલિકાલ ટુટરીન આખા લાગ્યા,
MAT 20:12 ‘ચ્યા પેલ્લાંહાય યોકુજ કલાક કામ કોઅયા, એને તુયે ચ્યાહાન આમહે બોરાબર કાંબારાં દેના જ્યાહાય દિહી બોઇન કામ કોઅયા તીડકો સહન કોઅયો?’
MAT 20:13 વાડયે માલિકાય ચ્યાહામાઅને યોકાલ જાવાબ દેનો, ‘ઓ હાંગાત્યા, તોઆરે આંય અન્યાય નાંય કોઅઇ રીયોહો, કાય પુરાં દિહા કામ કોઅરાહાટી તુયેજ યોક દીનાર બોલી નાંય કોઅયેલ?
MAT 20:14 જીં તો કાંબારાં હેય, લેય લે એને જાતો રો, મા મોરજી હેય કા જોલાહાં તુલ દાંઉ તોલાહાંજ પાહાલાર્યાહાન બી દાવ.
MAT 20:15 કાય ઈ ઠીક નાંય હેય કા મા પોયહા મા ઇચ્છા કોઅઇ ખોરચુ? કાય તું ભોલાં ઓરી ચ્યાલ તું તો ખારાબ નોજારે કોઅઇ એઅતહો? બાકી તુલ અદેખાય નાંય લાગા જોજે કાહાકા આંય બીજહાહાટી ઉદાર હેતાંવ?’
MAT 20:16 બાકી બોજ લોક જ્યેં આમી પેલ્લે હેતેં, ચ્યે પાછલા ઓઅરી એને જ્યેં આમી પાછલા હેય, ચ્યે પેલ્લે ઓઅરી.”
MAT 20:17 ઈસુ યેરૂસાલેમ શેહેરમાય જાત્યે વોખાત ચ્યા બાર શિષ્યહાન એકાંતમાય લેય ગીયો, એને વાટેમાય ચ્યાહાન આખા લાગ્યો,
MAT 20:18 “એઆ, આપા યેરૂસાલેમ શેહેરમાય જાતહા તાં, એને માન, માઅહા પોહાલ મુખ્ય યાજકાહા એને મૂસા નિયમ હિકાડનારા ગુરુ આથામાય દોઅવાય જાય, ચ્યા માન માઆઇ ટાકરી.
MAT 20:19 એને ગેર યહૂદી લોકહા આથામાય હોઅપી દેઅરી, ચ્યા લોક માન ગાળી દી, મા ઉપે થૂપી, માન ચાપકાહાકોય માર ઠોકી, એને હુળીખાંબાવોય ચોડવી, એને તીજે દિહી પાછો જીવતો ઓઅઇ જાહીં.”
MAT 20:20 તોવે જબદયા પાહા આયહયે આરે જાયને ઈસુવાપાય યેયન પાગે પોડયેં, એને ઈસુલ રાવ્યાં કોઅરા લાગી.
MAT 20:21 ઈસુવે ચ્યેલ આખ્યાં, “તું કાય માગતીહી?” ચ્યેય ચ્યાલ આખ્યાં, “ઈ વચન દે કા મા યા બેન પાહા તો રાજ્યામાય યોક જાંઆ જમણે આથે એને યોક ડાબે આથે બોહે.”
MAT 20:22 ઈસુવે ચ્યાહાન આખ્યાં, “તુમા ઈ નાંય જાંએ કા તુમા કાય માગતેહે? કાય તુમા બોગવાં હાટી તિયાર હેય, જેહેકોય આંય બોગાવનારો હેય, મોઅરાંહાટી જેહેકોય આંય મોઅહી?” ચ્યાહાય ઈસુલ આખ્યાં, “આમહે કોય ઓઅઇ હોકી.”
MAT 20:23 ઈસુય ચ્યાહાન આખ્યાં, “જેહેકોય આંય બોગવીહીં, તેહેકોયજ તુમા બોગવાહા, તુમા મોઅઇ જાહા, જેહેકોય આંય મોઅઇ જાહીં, બાકી માન નોક્કી કોઅના ઓદિકાર નાંય હેય કા મા જમણે એને ડાબે આથે, કું તો માનાપાના જાગો મેળવી, પોરમેહેરાય ચ્યા જાગાલ તિયાર કોઅલા હેય, જ્યાહાન ચ્યાય નિવડયાહા ચ્યાહાહાટી.”
MAT 20:24 ઈ વોનાઈન દોહો શિષ્ય યાકૂબ એને યોહાનાલ ખિજવાયા લાગ્યા.
MAT 20:25 તોવે ઈસુય ચ્યાહાન પાહી હાદિન આખ્યાં કા, “તુમહાન ખોબાર હેય, કા જ્યા લોક યા દુનિયામાય જ્યા ઓદિકારી ગોણાતાહા, ચ્યે ચ્યાહા ઓદિકારા ઉપયોગ ચ્યાહા તાબામાઅને લોકહાઉપે ઓદિકાર ચાલાડાહાટી કોઅતાહા.
MAT 20:26 બાકી તુમહામાય ઓહડા નાંય ઓરી, બાકી તુમહેમાય જો કાદો મોઠો બોના માગહે, તો તુમહે ચાકાર બોને,
MAT 20:27 એને જો કાદો તુમહામાય મુખ્ય ઓરા માગે, તો તુમહે દાસ બોને.
MAT 20:28 જેહેકોય કા આંય, માઅહા પોહો, બીજહા સેવા કોઅરાહાટી યા દુનિયામાય યેનો, યાહાટી નાંય યેનો કા બીજે મા સેવા કોએ, આંય ઘોણા લોકહાન ચ્યાહા પાપાહામાને છોડાવાહાટી પોતાનો જીવ દાં યેનો.”
MAT 20:29 જોવે ચ્યા યેરીખો શેહેરામાઅને નિંગે તોવે, યોક મોઠો ટોળો ચ્યા પાહલા યાં લાગ્યો.
MAT 20:30 એને બેન આંદળા, જ્યેં વાટયે મેરાવોય બોઠલા આતા, તો ચ્યા ઈ વાત વોનાયા કા ઈસુ ઇહિને જાય રિયહો, તોવે ચ્યા એહેકેન બોંબલીન આખા લાગ્યા કા, “ઓ પ્રભુ દાઉદ રાજા કુળા પોહા, આમહાવોય દયા કોઓ,”
MAT 20:31 લોક ચ્યાહાલ દોમકાડા લાગ્યા એને ઠાવકાજ રા આખ્યાં, બાકી ચ્યા આજુ મોઠેરે બોંબાલતા લાગ્યા કા, “ઓ પ્રભુ, દાઉદ રાજા કુળા, આમહાવોય દયા કોઓ.”
MAT 20:32 તોવે ઈસુ ઉબો રોઇન, ચ્યાહાન હાદિન આખ્યાં, તુમા કાય માગતાહા કા આંય તુમહેહાટી કાય કોઉ?
MAT 20:33 ચ્યાહાય ચ્યાલ આખ્યાં, “ઓ પ્રભુ, ઈંજ કા આમા દેખતા ઓઅજે.”
MAT 20:34 ઈસુવે ચ્યાહાવોય દયા કોઇન ચ્યાહા ડોળાહાન આથ લાવ્યાં, એને ચ્યા તારાતુજ દેખતા જાયા, એને ચ્યા પાહલા વાટ દોઇન ચાલા લાગ્યા.
MAT 21:1 જોવે ઈસુ એને ચ્યા શિષ્ય યેરૂસાલેમ શેહેરા પાહી યેય પોઅચ્યા, એને જૈતુન ડોગાવોય બેતફાગે પાહી યેના, તોવે ઈસુવાય ચ્યા બેન શિષ્યહાન એહેકેન આખીન દોવાડયા.
MAT 21:2 “હામ્મેને ગાવામાય જાં, એને તાં જાતાંજ તુમહાન યોક ફુરક્યા વાછડાં હેય ચ્યાવોય આજુ લોગુ કાદોજ નાંય બોઠહો, તીં બાંદલા નોજરે પોડી, ચ્યાલ છોડીન માયેપાંય લેય યા.
MAT 21:3 જો કાદાં તુમહાન કાય પુછે, તોવે એહેકેન આખજા,? ઈસુ આમે પ્રભુલ યા ઉપયોગ કોઅના ગોરાજ હેય, એને તો ચ્યાલ તારાતુજ લેય દોવાડી.”
MAT 21:4 ઈ યાહાટી જાયા, કા જીં વચન પોરમેહેરાય ભવિષ્યવક્તાહાથી આખલા આતા, તી પુરાં ઓએ.
MAT 21:5 “યેરૂસાલેમ શેહેરા લોકહાન આખા, એઆ, તુમહે રાજા તુમહેપાય યેય રિઅલો હેય, તો નમ્ર હેય, એને વોજો ઉચાકનારા ફુરક્યા વાછડા ઉપે બોહીન યેહે.”
MAT 21:6 શિષ્યહાય જાયને, જેહેકોય ઈસુવા આખલ્યે પરમાણેજ જાવાબ દેનો,
MAT 21:7 એને ચ્યા બેન શિષ્ય ફુરક્યા વાછડાલ ઈસુપાય લેય યેના, એને ચ્યાવોય ચ્યાલ બોહાંહાટી ફુરક્યા વાછડા બોઅડા વોય પોતાને ફાડકે પાથ્યેં એને તો વાસડાવોય બોહી ગીયો, એને યેરૂસાલેમ શેહેરા એછે જાં લાગ્યો.
MAT 21:8 બોજ લોકહાય ઈસુ હામ્મે વાટેઊપે પોતાના ફાડકે પાથ્યેં, એને લોકહાય ચ્યાલ માનપાન દાંહાટી વાટેવોય જાડાહા પાલાવાળ્યો ડાળખ્યો પાથ્યો, જ્યો ચ્યા લોક રાનહામાઅને વાડીન લિયેનલા આતા.
MAT 21:9 એને કાંયક લોકહા ટોળો ઈસુવા આગલા-આગલા ચાલતો આતો, એને કાંયક પાહલા ચાલતો આતો, ચ્યા બોદા ખુશ્યેકોય બોંબલી રીયલા આતા, “દાઉદ રાજા પોહા હોસાન્ના, ધન્ય હેય તો જો પ્રભુ નાંવા કોય યેહે, હોરગામાય હોસાન્ના.”
MAT 21:10 જોવે ઈસુ યેરૂસાલેમ શેહેરમાય ગીયો, તોવે બોદા શેહેરામાય દાવ દોડ ઓઅઇ ગિઇ એને પૂછતેં લાગ્યેં, “એલો કું હેય?”
MAT 21:11 લોકહાય જાવાબ દેનો કા, “એલો ગાલીલ ભાગામાઅને નાજરેત ગાવા ભવિષ્યવક્તા ઈસુ હેય.”
MAT 21:12 ઈસુ એને ચ્યા શિષ્ય યેરૂસાલેમ શેહેરામાય પોઅચ્યા, એને પોરમેહેરા દેવાળા બાઆપુર ગીયા, ઈસુ ચ્યા લોકહાન તાઅને બાઆ કાડના સુરુ કોઅયા, જ્યા બલિદાનાહાટી ઉપયોગ ઓઅનારે જોનાવારે એને બાકી વસ્તુ વેચાતાં લાંહાટી એને વેચાંહાટી કામ કોઅઇ રીયલા આતા, ચ્યાય પોયહા બોદાલનારાહા બાકડાહાન ડેકલી દેના, એને ચ્યાય કબુતર વેચનારાહાપાંય જાયન વેચનારાહા ખુરચ્યેહેલ કોથલાડી દેને.
MAT 21:13 ચ્યાહાન ઈસુવે હિકાડીન એહેકેન આખ્યાં કા, “કાય પવિત્રશાસ્ત્ર ઈ નાંય આખે, કા મા દેવાળાલ બોદયે જાત્યે લોકહાહાટી પ્રાર્થના ગુઉ આખલા જાય? બાકી તુમાહાય તીં બાંડાહા ગુઉ બોનાવી રાખ્યાહાં.”
MAT 21:14 આંદળા એને લેંગડા દેવાળામાય ચ્યાપાય યેના, એને ચ્યે ચ્યાહાન હારાં કોઅયા.
MAT 21:15 બાકી જોવે મુખ્ય યાજકાહા એને મૂસા નિયમ હિકાડનારા ગુરુ ઈસુ મોઠે કામે, જ્યેં ચ્યાય કોઅલે, એને પોહાહાન દેવાળામાય “દાઉદ રાજા પાહા હોસાન્ના” એહેકેન બોંબલીન આખતા વોનાયા, તોવે ચ્યા ખિજવાય ગીયા.
MAT 21:16 એને ચ્યાહાય ચ્યાલ પુછ્યાં, “યેં કાય આખતેહે તીં તું વોનાય રિયહો કા?” ઈસુવે જાવાબ દેનો, “હાં, એને કાય તુમાહાય પવિત્રશાસ્ત્રામાય ઈ કોદહી નાંય વાચ્યાહાં: કા પોહાહા એને દુદ પિતા પાહાહા મુયેથી, તુયે મહિમા કોઆડી?”
MAT 21:17 તોવે ચ્યાહાન છોડીન તો શેહેરા બારે બેથાનીયા ગાવામાય ગીયો, એને રાત તાં રિયો.
MAT 21:18 હાકાળેહે પાછો શેહેરામાય યેહે, તોવે ચ્યાલ બુખ લાગી.
MAT 21:19 વાટે મેરાવોય ચ્યે યોક અંજીરા જાડ દેખ્યાં એને ચ્યા પાહી ગીયો, બાકી પાલાંજ દેખાયાં, તોવે ઈસુવે જાડાલ આખ્યાં, “આમી પાછે તુલ કોઅઇ દિહી, ફળ નાંય લાગરી” અંજીરા જાડ તારાતુજ ઉખાય ગીયા.
MAT 21:20 ઈ એઇન શિષ્યહાન બોજ નોવાય લાગી ચ્યાહાય આખ્યાં, “ઈ અંજીરા જાડ કેહેકેન તારાતુજ ઉખાય ગીયા?”
MAT 21:21 બાકી ઈસુવે ચ્યાહાન જાવાબ દેનો, “આંય તુમહાન હાચ્ચાં આખતાહાવ, જોવે તુમા બોરહો કોઅહા એને મોનામાય શંકા નાંય કોઅહા, તોવે યા અંજીરા જાડાલ ઓલાહાંજ નાંય, બાકી એલા ડોગાલ તુમા આખહા, જો, એને દોરિયામાય જાય પોડ, તોવે ઈ ઓઅઇ જાઅરી.
MAT 21:22 એને જીં કાય તુમા પ્રાર્થનામાય માગતાહા, ઓહડો બોરહો રાખા કા તી તુમહાન મિળી જાય, તોવે પોરમેહેર ચ્યાહાટી ઈ કોય દી.”
MAT 21:23 ઈસુ એને ચ્યા શિષ્ય પાછા યેરૂસાલેમ યેય ફૂગ્યા, એને જોવે તો દેવાળામાય હિકાડે તોવે મુખ્ય યાજક, મૂસા નિયમ હિકાડનારા ગુરુ એને આગેવાન ચ્યા ચ્યાપાય યેયન પુછા લાગ્યા. “તુલ યેં કામે કોઆહાટી તોપાય કાય ઓદિકાર હેય? કુંયે તુલ ઓહડા ઓદિકારાહાતે દોવાડયોહો?”
MAT 21:24 તોવે ઈસુય ચ્યાહાન આખ્યાં, “આંયબી તુમહાન યોક સાવાલ પૂછતાહાવ, જોવે ચ્યા તુમા માન જાવાબ દાહા, પાછે આંય કા ઓદિકારાકોય કામ કોઅતાહાંવ તીં તુમહાન આખતાહાવ.
MAT 21:25 જોવે યોહાનાય લોકહાન બાપતિસ્મા દેના, તે કાય ચ્યા ઓદિકાર હોરગામાઅને પોરમેહેરા એહેરે કા માઅહા એહેરે આતો? માન આખા.” તોવે ચ્યા જાતેજ વિચાર કોઆ લાગ્યા કા હોરગામાઅને આખહુ તોવે, તો આમહાન આખરી કા, તોવે તુમાહાય ચ્યાવોય કાહાનાય બોરહો થોવ્યો?
MAT 21:26 એને જોવે આમા માઅહા એહેરે આખહુ તોવે કાય ઓઅઇ? ચ્યા યા હારકો જાવાબ નાંય દેય કાહાકા ચ્યા લોકહાથી બિઅતા આતા, જ્યા ઈ માનતા આતા કા, યોહાન પોરમેહેરા પાયને યોક હાચ્ચો ભવિષ્યવક્તા આતો.
MAT 21:27 એને ચ્યાહાય ઈસુવાલ જાવાબ દેનો કા, “આમા નાંય જાંઆજે કા યોહાનાલ લોકહાન બાપતિસ્મા દાંહાટી કુંયે દોવાડલો” તોવે ઈસુય ચ્યાહાન આખ્યાં, તે “આંયબી તુમહાન નાંય જાવાબ દાંઉ કા, ઈ કામ આંય કોઅહા ઓદિકારાકોય કોઅહુ.”
MAT 21:28 “તુમા યા દાખલા કોય કાય હોમાજતાહા? યોક માઅહા બેન પોહા આતા ચ્યે મોઠા પોહાલ જાયને આખ્યાં, ‘મા પોહા આજે દારાખા વાડયેમાય કામ કોઅજે.’
MAT 21:29 ચ્યે જાવાબ દેનો, ‘આંય નાંય જાવ,’ બાકી પાછે ચ્યાલ ચ્યા જાવાબાવોય પોસ્તાવો યેનો એને વાડયેમાય કામ કોઅરા જાતો રિયો.
MAT 21:30 તોવે ચ્યે બિજા પોહાપાય જાયને તેહેંજ આખ્યાં, ચ્યે જાવાબ દેનો, ‘ઠીક આંય જાહાંવ,’ બાકી તો નાંય ગીયો.
MAT 21:31 યા બેની પોહામાઅને આબહા મોરજી પરમાણે કુંયે કોઅયા?” ચ્યાહાય આખ્યાં, “પેલ્લાય” ઈસુવે ચ્યાહાન આખ્યાં, “આંય તુમહાન હાચ્ચી વાત આખતાહાવ, કા જકાતદાર એને વેશા કામ કોઅનારે પોરમેહેરા રાજ્યામાય તુમહે કોઅતા પેલ્લા જાય.
MAT 21:32 આંય તુમહાન એહેકેન યાહાટી આખહુ કાહાકા યોહાન બાપતિસ્મા દેનારાય જોવે તુમહાન આખ્યાં, કેહેકેન હારાં જીવન જીવા જોજે, તોવે તુમાહાય ચ્યાવોય બોરહો નાંય કોઅયો: બાકી જાકાતદારે એને વેશા કામ કોઅનારે પાપ કોઅના બોંદ કોઅઇ દેના એને ચ્યા બોરહો કોઅયો, ઈ બોદા એઇન બી તુમાહાય પાપ કોઅના બોંદ નાંય કોઅયા એને ચ્યા બોરહો નાંય કોઅયો.”
MAT 21:33 “પાછો ઈસુ બિજા દાખલા દેયન યહૂદીયાહા આગેવાનાહાઆરે વાત કોઆ સુરુ કોઅયા યોક માઅહાય ચ્યા રાનામાય દારાખા વાડી લાવી, ચ્યાય રાના ચોમખી દોગડાહા યોક બીતડા બોનાવ્યાં, એને યોક રોહયા ખાડો ખોદયો, ચ્યાય બાંડાહા એને જોનાવરહા ઇહિને રાના હાંબાળ કોઅરાહાટી યોક માળો પાડ્યો, પાછે ચ્યાય ચ્યા રાનાલ કોલહાક ખેડુતાહાન બાગે દેય દેના એને બિજા દેશા એછે લાંબી મુસાફીર્યેલ નિંગી ગીયો.
MAT 21:34 જોવે દારાખેં પાકી ગીયે, તે ચ્યા ચાકારાહામાઅને યોકાલ બાગ્યા ખેડુતાપાય દોવાડયો, કા ચ્યાલ દારાખાહા વાડયેમાઅને ભાગ લી યેય.
MAT 21:35 બાકી ખેડુતાહાય ચ્યાલ દોઇન માર દેનો, એને ચ્યાલ કાયજ નાંય દેના એને પાછો દોવાડી દેનો.
MAT 21:36 પાછો વાડયે માલિકાય બિજા ચાકારાહાન દોવાડયા, જ્યા પેલ્લા કોઅતા વોદારી આતા, બાકી ચ્યા ખેડુતાહાય ચ્યાહાનબી તેહેંજ કોઅયા.
MAT 21:37 સેવાટ ચ્યે ચ્યા પોહાલ દોવાડયો, કાહાકા ચ્યે એહેકેન જાંઅયા કા, મા પોહા ચ્યા દાક રાખી.
MAT 21:38 બાકી જોવે ખેડુતાહાય ચ્યા પોહાલ યેતા દેખ્યા, તે ચ્યાહાય યોક બીજહાન આખ્યાં, ‘એલો તે વારસદાર હેય, ચાલા, એલાલ આપા માઆઇ ટાકતા, તોવે વારસો આપહે ઓઅઇ જાઅરી.’
MAT 21:39 એને ખેડુતાહાય ચ્યાલ દોઇન, દારાખા વાડયે બાઆ લેય જાયને માઆઇ ટાક્યો.
MAT 21:40 જોવે તો દારાખા વાડયે માલિક યી તોવે તુમહાન કાય લાગહે કા દારાખાહા વાડયે માલિક કાય કોઅરી?”
MAT 21:41 તો યેયન ચ્યા ખેડુતાહાન માઆઇ ટાકી, એને દારાખાહા વાડી બીજહાન દેય દી.
MAT 21:42 ઈસુવે ચ્યાહાન આખ્યાં, “પવિત્રશાસ્ત્રામાય લોખલાં હેય તીં તુમાહાય કાદે દિહે નાંય વાચ્યાહાં: ‘જ્યા દોગાડાલ કોડયાહાય નોકામ્યો હોમજ્યેલ, તોજ ખૂણા પાયા મુખ્ય દોગાડ બોની ગીયો, એલા પ્રભુ એસને ઓઅયા, એને આમે નોજાર માય તીં અદભુત હેય?’”
MAT 21:43 “ચ્યાહાટી આંય તુમહાન આખહુ, કા પોરમેહેરા રાજ્ય તુમહે પાયરે લેય લેવામાય યી, એને ચ્યાહાન દેનલા જાય, જીં પોરમેહેરા આગનાયો માની.
MAT 21:44 જીં કાદાં માઅહું યા દોગડા ઉપે પોડી, ચ્યા ટુકડા-ટુકડા ઓઅઇ જાય, બાકી જ્યા ઉપે ઓ દોગાડ પોડી, ચ્યાલ બુપટા બોનાડી દી.”
MAT 21:45 મુખ્ય યાજક એને પોરૂષી લોક દાખલા વોનાઈન હોમજી ગીયા કા ઈસુ આમહે વિરુદમાય આખહે.
MAT 21:46 ચ્યા ઈસુવાલ દોઈ દાં માગેત બાકી ચ્યા લોકહાન બીયેત કાહાકા લોક ઈસુવાલ ભવિષ્યવક્તા માનેત.
MAT 22:1 આજુ ઈસુ ચ્યાહાન દાખલા દેયન આખા લાગ્યો,
MAT 22:2 “હોરગા રાજ્ય યા દાખલા હારખા હેય, યોક રાજા આતો, ચ્યા પોહા વોરાડ કોઅયા,
MAT 22:3 એને ચ્યાય ચ્યા ચાકારાહાન વોરાડામાય આમંત્રિત લોકહાન હાદાં દોવાડયા, બાકી ચ્યા નાંય યાં માગેત.
MAT 22:4 આજુ યોકદા ચ્યે બિજા ચાકારાહાન દોવાડયા, એને ચ્યાહાન આખ્યાં, ‘જ્યાહાન હાદહ્યા ચ્યાહાન આખા કા એએયા, માયે જેવાણ તિયારી કોઅયા, એને મા બોયલ એને પાળલે વાછડેં ખાંહાટી માઅલે હેતેં, એને બોદા તિયારીજ હેય, વોરાડા જેવણામાય યા.’
MAT 22:5 બાકી ચ્યાહાય નોજાર અંદાજ કોઅયી બાકી ચ્યા પોત-પોતેહે કામે નિંગી ગીયા, કોલાહાક જાંઆ રાન ગીયા એને કોલાહાક જાંઆ વેપાર કોઅરા ગીયા.
MAT 22:6 એને બીજહાંય ચ્યા ચાકારાહાન દોઓઈન નકાર કોઅયા એને માઆઇ ટાક્યા.
MAT 22:7 જોવે રાજા ઈ વોનાયો, તોવે રાજા ખિજવાઈ ગીયો, એને ચ્યા સીપાડાહાલ દોવાડીન ચ્યા ખૂન્યાહાન માઆઇ ટાક્યા, એને ચ્યાહા શેહેરેં બાળી ટાક્યેં.
MAT 22:8 પાછે ચાકારાહાન આખ્યાં, ‘વોરાડા જેવાણ તે તિયારીજ હેય બાકી હાદલા લોક લાયકે નાંય બોન્યા.
MAT 22:9 યાહાટી આમી તુમા બારે બોદે જાગે જાયા, એને જોલાબી લોક તુમહાન મીળે, ચ્યા બોદહાન વરાડામાય ખાં હાદી લીયા.’
MAT 22:10 ચાકાર બારે ગીયા, એને બોદહાન ટોળો કોઅયા, હારાં માઠાં જીં મિળ્યાં તીં, એને વોરાડયો માંડવો વોરાડયાહા કોય બાઆઈ ગીયો.”
MAT 22:11 “જોવે રાજા વોરાડયાહાન એરા માજા યેનો, તોવે ચ્યે તાં યોક માઅહાલ દેખ્યો, તો વોરાડા ફાડકે પોવ્યા વોગાર યેનેલ.
MAT 22:12 તોવે રાજાય ચ્યાલ પુછ્યાં, ‘ઓ મા દોસ્તાર, વોરાડા ડોગલેં પોવ્યા વોગાર તું ઈહીં કાહા યેનો?’ બાકી તી માઅહું ઠાવકાજ રિયા.
MAT 22:13 તોવે રાજાય ચાકારાહાન આખ્યાં, ‘એલાલ આથ પાગ બાંદિન બાર્યા આંદારામાય ટાકી દિયા, તાં એલા રોડના એને દાત કોકડાવના રોય.’
MAT 22:14 કાહાકા બોજ લોક હાદલા હેતા બાકી નિવાડલા વોછાજ હેતા.”
MAT 22:15 તોવે પોરૂષી લોકહાન જાયને આંદાર-આંદાર વિચાર કોઅયા, કા ચ્યાલ કેહેકેન વાત્યેહેમાય ફસાવજે.
MAT 22:16 ચ્યાહાય પોતાના શિષ્યહાન હેરોદ લોકહા ટોળા આરે ઈસુવાપાય ઈ આખા દોવાડયા, “ઓ ગુરુ, આમા જાંઅજેહે કા, તું સાદા હાચ્ચાં આખતોહો એને તું યા બારામાય ચિંતા નાંય કોએ કા લોક તો બારામાય કાય વિચાર કોઅતાહા, કાહાકા તું બોદહાઆરે હારકો વેવાહાર કોઅતોહો, બાકી પોરમેહેરા વાટ હાચ્ચાયે પરમાણે હિકાડતોહો. તે પાછે આમી આમહાન આખ, કાય કૈસરાલ કર દેઅના આમે નિયમા વિરુદ હેય?
MAT 22:17 તે પાછે આમી આમહાન આખ, કાય કૈસરાલ કર દેઅના આમે નિયમા વિરુદ હેય?”
MAT 22:18 ઈસુવાય ચ્યાહા ખારાબી એઇન આખ્યાં, “ઓ ડોંગી તુમા માન જુઠા આખવાકોય ફસવા કોશિશ કાહા કોઅય રીઅલા હેય?”
MAT 22:19 માન યોક દીનાર (૧ દીનાર એટલે યોકા દિહા કાંબારાં ઓઅહે) આંઆઈ દિયા, માન એરા દિયા.
MAT 22:20 તોવે ચ્યે ચ્યાહાન આખ્યાં, “ઓ ફોટો એને નાંવ કા હેય?”
MAT 22:21 ચ્યાહાય આખ્યાં, “કૈસરા” તોવે ચ્યે ચ્યાહાન આખ્યાં, “જીં કૈસર રાજા હેય, તીં કૈસરાલ દિયા, એને જીં પોરમેહેરા હેય, તીં પોરમેહેરાલ દિયા.”
MAT 22:22 ઈ વોનાઈન, ચ્યાહાન નોવાય લાગી, એને ચ્યાલ છોડીન ચ્યા ચાલ પોડ્યા.
MAT 22:23 ચ્યેજ દિહી સાદૂકી ટોળા કોલહાક લોક ઈસુવાપાય યેના, સાદૂકી ટોળો ઈ માનેત કા મોઅલા માઅને પાછા જીવતા નાંય ઓઅઇ હોકે.
MAT 22:24 ચ્યાહાય ચ્યાલ પુછ્યાં. “ઓ ગુરુ, મૂસાય આખલા આતા, કા જોવે કાદો પોહાલ પૈદા કોઅયા વોગાર મોઅઇ જાય, તો ચ્યા બાહા ચ્યા થેઅયેઆરે વોરાડ કોઇન ચ્યા બાહાહાટી પોહેં પૈદા કોએ.
MAT 22:25 આમી આમહે ઈહીં હાંત બાહા આતા, બોદહા મોઠા બાહાય વોરાડ કોય લેદા બાકી વોગાર પોહાહા તો મોઅઇ ગીયો. ચ્યાહાટી ચ્યે થેએયેલ બિજા બાહે રાખી.
MAT 22:26 યેજપરમાણે બિજા બાહે ચ્યે વિધવાયેલ રાખી લેદી, બાકી તોબી વોગાર પાહાહા મોઓઈ ગીયો, એને તીજ વાત તીજા બાહા આરે જાઈ. એને બોદા હાંતી બાહાહા આરે જાઈ,
MAT 22:27 છેલ્લે, તી થેએબી મોઓઈ ગિઇ.
MAT 22:28 એને આમી આમહાન આખ, આમી યે થેએયે વોરાડ હાંત માટડાઆરે ઓઅયા, તે જોવે મોઅલા માઅને પાછા જીવતા ઓઈ, તોવે તી કા થેએ રોય? કાહાકા તી હાંતહ્યા થેએ આતી.”
MAT 22:29 ઈસુવે ચ્યાહાન આખ્યાં, “તુમા જુઠા હેય કાહાકા તુમા નાંય જાંએતકા પવિત્રશાસ્ત્ર કાય આખહે, એને તુમા પોરમેહેરા સામર્થ્યા બારામાય નાંય જાંએત.
MAT 22:30 કાહાકા જોવે મોઅલા માઅને પાછા જીવી ઉઠી, તોવે તે નાંય માટડા એને નાંય થેઅયો વોરાડ કોઅરી, બાકી હોરગામાય રોનારા પોરમેહેરા દૂતહા રોકે રોય.
MAT 22:31 એને મોઅલા માઅને પાછા જીવી ઉઠી ચ્યા બારામાય તુમાહાય નાંય વાચ્યાહાં કા તુમહાન પોરમેહેર આખહે.
MAT 22:32 ‘આંય આબ્રાહામા પોરમેહેર, એને ઈસાકા પોરમેહેર, એને યાકૂબા પોરમેહેર હેતાઉ?’ તો મોઅલાહા પોરમેહેર નાંય, બાકી જીવતાહા પોરમેહેર હેય.”
MAT 22:33 જોવે ચ્યા ઈ વોનાયા, તોવે ચ્યા, ચ્યા હિકાડનાથી બોજ નોવાય પામ્યા.
MAT 22:34 જોવે પોરૂષી લોક વોનાયા કા ઈસુવે સાદૂકીયાહાન ઠાવકાજ રાખ્યા, તોવે ચ્યા ટોળો વોળ્યા,
MAT 22:35 એને ચ્યાહામાઅને યોક મૂસા નિયમ હિકાડનારો ગુરુ, ઈસુવા પારાખ કોઅરાહાટી ચ્યાલ પુછ્યાં કા.
MAT 22:36 “જોલ્યો આગના નિયમશાસ્ત્રામાય દેનહ્યો, ચ્યાહામાઅને બોદયેહેમાય મોહત્વા આગના કોઅહી?”
MAT 22:37 ઈસુય ચ્યાલ આખ્યાં, “પ્રભુ પોરમેહેરાવોય તો પુરાં મોનથી, એને બોદા જીવા કોઇન, એને આખી બુદયે કોઅઈન, એને આખ્યે ગોત્યે કોઇન પ્રેમ રાખજે.
MAT 22:38 ઈજ પેલ્લી એને મુખ્ય આગના હેય.
MAT 22:39 એને બીજી યા રોકીજ હેય કા, તો પોતાવોય જોલો પ્રેમ રાખતોહો તોલોજ તું તો પોડોશાવોય તો રોકો પ્રેમ રાખ.
MAT 22:40 યોજ બેની આગના બોદા નિયમશાસ્ત્રા એને ભવિષ્યવક્તાહા આધાર હેય.”
MAT 22:41 જોવે પોરૂષી લોક યોખઠા આતા, તોવે ઈસુવે ચ્યાહાન પૂછ્યાં:
MAT 22:42 “ખ્રિસ્તા બારામાય તુમહાન કાય લાગહે? તો કા પોહો હેય?” ચ્યાહાય જાવાબ દેનો, “દાઉદ રાજા.”
MAT 22:43 તોવે ઈસુવે ચ્યાહાન આખ્યાં, “તોવે દાઉદ રાજા આત્મામાય રીન ચ્યાલ કેહેકેન પ્રભુ આખી હોકહે?”
MAT 22:44 પ્રભુ પોરમેહેરાય મા પ્રભુવાલ આખ્યાં, “તું મા જમણે આથે બોહો, જાવ લોગુ આંય તો દુશ્માનાહાન આરવી નાંય દાંઉ તાંઉલોગુ.”
MAT 22:45 દાઉદ રાજા પોતેજ ચ્યાલ પ્રભુ આખહે, પાછે તો ચ્યા પોહો કેહેકેન ઓઅહે?
MAT 22:46 કાદો ચ્યાલ યોકબી વાત આખી નાંય હોક્યા, એને તોદહિને ચ્યાહાન સાવાલ પૂછના કાદા ઈંમાત નાંય ચાલી.
MAT 23:1 પાછે ઈસુવે લોકહા ટોળાહાન એને ચ્યા શિષ્યહાન આખ્યાં.
MAT 23:2 “મૂસા નિયમ હિકાડનારા ગુરુ એને પોરૂષી લોકહાપાંય મૂસા નિયમાહાલ ઉંડેથી હમજાડના ઓદિકાર હેય.
MAT 23:3 ચ્યાહાટી તુમહાન ચ્યા જીં કાય આખે તી બોદા કોઆ એને પાળા, બાકી ચ્યાહા હારકા કામે તુમા મા કોઅહા, કાહાકા ચ્યા હિકાડતાહા બાકી ચ્યા પાળેત નાંય.
MAT 23:4 ચ્યા બોજ બાઆય વોજો બોઇન માઅહા ખોવાહાવોય થોવતાહા, બાકી તી ઉસલાં હાટી યોક આંગળી બી નાંય લાવેત.”
MAT 23:5 ચ્યા બોદા કામ માઅહાલ દેખાડાં હાટી કોઅતાહા જ્યેહેવોય ચ્યા પવિત્રશાસ્ત્રા વચન લોખીન માથાવોય એને આથા આરે બાંદતા આતા, એને પોતાના ફાડકાહા છેડા પોઅળા કોઅતાહા.
MAT 23:6 જેવાણેહેમાય માનાપાના જાગો ચ્યાહાન ગોમહે, એને સોબાયે ઠિકાણે મુખ્ય જાગો જોજે.
MAT 23:7 આટામાય સલામ લેઅના એને લોક ચ્યાહાન ગુરુ આખતાહા ઈ ચ્યાહાન બોજ ગોમહે.
MAT 23:8 તુમા ગુરુજી નાંય આખાડના, કાહાકા તુમહે યોકુજ ગુરુ હેય: એને તુમા બોદા બાહા બોઅહી રોકા હેતા.
MAT 23:9 આપહે શારીરિક આબહાલ છોડીન કાદાલબી દોરત્યેવોય આબહા માન નાંય દેયના કાહાકા પોરમેહેર તુમહે યોકુજ આબહો હેય, જો હોરગામાય હેય.
MAT 23:10 એને તુમા કાદાલ “માલિક” મા આખહા કાહાકા તુમહે માલિક યોકુજ હેય, એટલે ખ્રિસ્ત.
MAT 23:11 તુમહેમાય જો મોઠો ઓરા માગહે તો તુમહે ચાકાર રા જોજે.
MAT 23:12 જીં માઅહું ચ્યા પોતેજ મોઠા બોના માગહે, તો વાહનો બોનાડલો જાય, એને જીં માઅહું પોતેજ વાહના બનેહે, ચ્યાલ મોઠો બોનાડલો જાય.
MAT 23:13 ઓ ડોંગ્યાહાય મૂસા નિયમ હિકાડનારા ગુરુ એને પોરૂષી લોકહાય તુમહાવોય હાય, તુમા મુશીબાતમાય હેય, તુમા માઅહા વિરુદ હોરગા રાજ્યા બાઅણે બંદ કોઅઇ દેતહા, તુમા પોતે ચ્યામાય નાંય જાત, એને ચ્યામાય જાનારાહાલ બી નાંય જાં દેત.
MAT 23:14 ઓ ડોંગ્યા મૂસા નિયમ હિકાડનારા ગુરુવાહાય એને પોરૂષીહાય તુમા મુશીબાતમાય હેય, તુમા વિઘવા બાયહે ગોએ લુટી લેતહા, એને બીજહાન દેખાડાહાટી લાંબી વાઆ પ્રાર્થના કોઅતાહા, પોરમેહેર હાચ્ચાંજ ચ્યાહાન કોઠાણ સાજા દી.
MAT 23:15 ઓ ડોંગ્યા મૂસા નિયમ હિકાડનારા ગુરુવાહાય એને પોરૂષી લોકહાય તુમા મુશીબાતમાય હેય, તુમા યોકા જાંઆલ તુમહે શિષ્ય બોનાડાહાટી બોદેજ જાગે જાતાહા, એને જોવે તો તુમહે શિષ્ય ઓઅઇ જાહાય તોવે ડાબાલ નરકા કોળી લાયકે બોનાડતાહા.
MAT 23:16 ઓ આંદળા આગેવાનાહાય તુમા મુશીબાતમાય હેય, તુમા એહેકેન આખતાહા કા દેવાળા કોસામ ખાય તોવે કાય ફેર નાંય, બાકી દેવાળા હોના કોઇન કોસામ ખાય તો બાંદાય જાય.
MAT 23:17 ઓ મુર્ખાહાય, ઓ આંદળાહાય, કું મોઠો હેય, હોના કા દેવાળ જ્યાકોય હોના પવિત્ર ઓઅહે?
MAT 23:18 એને આખતાહા વેદ્યે કોસામ ખાય તે તોવે કાય ફેર નાંય, બાકી વેદ્યેવોય ચોડાવલી બેટે કોઇન કોસામ ખાય તોવે બાંદાય જાય.
MAT 23:19 ઓ આંદળાહાય, કું મોઠા હેય, બેટ મોઠી કા વેદી જ્યેકોય બેટ પવિત્ર બોનહે?
MAT 23:20 યાહાટી જો વેદ્યે કોસામ ખાહે, તો ચ્યે, એને જીં કાય ચ્યાવોય હેય, ચ્યે બેટે બી કોસામ ખાહે.
MAT 23:21 એને જીં માઅહું દેવાળા કોસામ ખાય તો દેવાળા એને દેવાળામાય વોહતી કોઅનારા પોરમેહેરા કસમ ખાય.
MAT 23:22 જીં માઅહું હોરગા કોસામ ખાય તી પોરમેહેરા સિંહાસન એને ચ્યાવોય બોહનારા કોસામ ખાહે.
MAT 23:23 ઓ ડોંગ્યા મૂસા નિયમ હિકાડનારા ગુરુવાહાય, એને પોરૂષી લોકહાય તુમહાવોય હાય, તુમા ફુદીના, એને સોફ, એને જીરા દોસમો ભાગ દેતહા, બાકી તુમાહાય નિયમશાસ્ત્રા ગંભીર વાતો એટલે ન્યાય, એને દયા, એને બોરહાલ છોડી દેનહા, ગોમે તે તુમા યાલ બી કોઅતા રોતા, એને યાલ બી નાંય છોડતા.
MAT 23:24 ઓ આંદળા ગુરુવાહાય, તુમા મોગાહાલ કાડી ટાકતાહા બાકી ઉટડાલ ગીળી જાતાહા.
MAT 23:25 ઓ ડોંગ્યા મૂસા નિયમ હિકાડનારા ગુરુવાહાય એને પોરૂષી લોકહાય તુમહાવોય હાય, તુમા થાળી ઉપે-ઉપે ચોળતાહા, માજે લોબ એને વ્યબિચાર બોઆલા હેય.
MAT 23:26 ઓ આંદળા પોરૂષી લોકહાય, પેલ્લા વાટકા એને થાળી માજેરે ચોળા તોવે બાઆરે બી ચોખ્ખાં ઓઅરી.
MAT 23:27 ઓ ડોંગ્યા મૂસા નિયમ હિકાડનારા ગુરુવાહાય એને પોરૂષી લોકહાય તુમહાવોય હાય, તુમા ચુના લાવલા માહણા હારકા હેતા બાઆરે હારેં ઉજળેં દેખાતેહે, બાકી માજે મોઅલા માઅહા આડકે એને બોદા હોડલા બાઆલા હેય.
MAT 23:28 તેહેંજ કોઇન તુમા ઉપેરે બોદહાન હારાં ન્યાયી દેખાતાહા, બાકી માજે ડોંગ એને પાપાહા કોઇન બોઆલા હેતા.
MAT 23:29 ઓ ડોંગ્યા મૂસા નિયમ હિકાડનારા ગુરુવાહાય એને પોરૂષી લોકહાય તુમહાવોય હાય, તુમા ભવિષ્યવક્તાહા માહણે હુદરાવતાહા એને ન્યાયી લોકહા માહણે બોનાવતાહા.
MAT 23:30 એને એહેકેન આખતાહા, જોવે આમા આમે આગલા ડાયહા સમાયામાય રોતા તે ભવિષ્યવક્તાહાલ માઆઇ ટાકાડનામાય ભાગી નાંય રોતા.
MAT 23:31 યાકોય તુમા પોતાવોય સાબિતી કોઅતાહા, કા તુમા ભવિષ્યવક્તાહાલ માઆઇ ટાકનારા પાહા તુમાંજ હેતા.
MAT 23:32 માન માલુમ હેય, કા પોતાના ચ્યા પાપહાલ પુરાં કોઅનારા હેય, જ્યાહાન આપહે આગલા ડાયહાય સુરુ કોઅલા આતા.
MAT 23:33 ઓ હાપડા હારખા જેરીવાળા લોક એને ચ્યાહા પોહાહાય તુમા નરકા કોળી ડોંડા કોય નાંય બોચહા.
MAT 23:34 યાહાટી મા આખલ્યા વોનાયા, આંય તુમહાપાય ભવિષ્યવક્તા, બુદ્યેવાળા એને મૂસા નિયમ હિકાડનારા ગુરુહુલ દોવાડુહુ, એને તુમા ચ્યાહામાઅને કોલાહાલ યોક માઆઇ ટાકહા, એને કોલહાક હુળીખાંબાવોય ચોડવાહા, એને કોલહાક તુમહે સોબાયે ઠિકાણે ચોપકાહા માર ઠોકહા, એને કોલહાક યોકા ગાવામાઅને બિજા ગાવામાય તાંગાડતા ફીરહા.
MAT 23:35 ન્યાયી હાબેલાથી લેઈને બીરીક્યા પોહો જખરિયા લોગુ, જ્યાલ તુમાહાય દેવાળા એને બેટ ચોડાવના વેદ્યે વોચમાય માઆઇ ટાક્યો, જોલા ન્યાયી લોકહા ખૂન જાયા, બોદા તુમહેવોય યેય પોડી.
MAT 23:36 આંય તુમહાન હાચ્ચાં આખતાહાવ, યા બોદહા ખૂન કોઅના સાજા યે પેડયે લોકહાવોય યી પોડી.
MAT 23:37 ઓ યેરૂસાલેમ શેહેરા લોકહાય, ઓ યેરૂસાલેમ શેહેરા લોકહાય, તુમા ભવિષ્યવક્તાહાલ માઆઇ ટાકતાહા, જ્યાહાલ તુમહેપાય દોવાડયેલ, ચ્યાહાન તુમા દોગડાકોય ઠોકતાહા. કોલાદા માયે યોકઠા કોઅરા ઇચ્છા કોઅયી, કા જેહેકોય કુકડી પિચલાહાલ પાખડા તોળે બોચાવ કોઅહે, તેહેકોય આંયબી તો પાહાહાન રાખવાળી કોઉ, બાકી તુમહે ઇચ્છા નાંય આતી.
MAT 23:38 યાહાટી આમી હોમજી લા કા તુમહે ગોઅ તુમહેહાટી ઉજાડ કોઅવામાય યી.
MAT 23:39 કાહાકા આંય તુમહાન આખતાહાવ, કા આમીને લેઈને જાવ લોગુ તુમા નાંય આખહા, બોરકાત વાળો હેય જો, પ્રભુ ઓદિકારાકોય યેહે, તાંવ લોગુ તુમા માન પાછા કોદહી નાંય એઅહા.
MAT 24:1 જોવે ઈસુ દેવાળામાઅને નિંગીન જાં આતો, તોવે ચ્યા શિષ્ય દેવાળા રચના દેખાડાં હાટી ચ્યાપાય યેના.
MAT 24:2 ઈસુવે ચ્યાહાન આખ્યાં, “તુમા ઈ બોદા એએતાહા બાકી, આંય તુમહાન આખહુ, યોકબી દોગાડ પોતે જાગાવોય નાંય છોડી, ચ્યા બોદા નાશ કોઅઇ દી.”
MAT 24:3 જોવે તો જૈતુના ડોગાવોય બોઠલો આતો, તોવે એકાંતમાય શિષ્યહાય યેયન પુછ્યાં, “આમહાન આખ કા યો વાતો કોવે ઓઅરી? તો યેયના એને દુનિયા છેવાટે કાય નિશાણી રોય?”
MAT 24:4 ઈસુવે ચ્યાહાન આખ્યાં, “હાચવીન રોજા કા તુમહાન કાદો નાંય છેતરે.
MAT 24:5 બોજ લોક મા નાંવા કોઇન યી, ચ્યે આખી, આંય ખ્રિસ્ત હેતાઉ, એને બોજ લોકહાન ચ્યાહા માનાડાંહાટી છેતરી.
MAT 24:6 બાકી જોવે તુમા લોડાઈ, એને લોડાયેહે વાતો વોનાયાહા, તોવે મા ગાબરાયાહા, કાહાકા ઈ ઓઅનારાંજ હેય, બાકી દુનિયા છેવાટ તારાત નાંય ઓઅરી.
MAT 24:7 યોક જાતી લોક ગેર યહૂદી લોકહાવોય હમલો કોઅરી એને યોક દેશા લોક બિજા દેશા લોકહા વિરુદ લોડી, બોદેજ દોરતીકંપ ઓઅરી.
MAT 24:8 એને કાળ પોડી એને ઈ દુઃખ પોહાહા જન્મા પેલ્લા ઓઅનારી પીડાયે હારકા હેય.
MAT 24:9 તોવે જ્યા લોક તુમહે વિરુદ કોઅતાહા ચ્યા આબદા દાંહાટી તુમહાન દોઅવાડી દી, એને તુમહાન માઆઇ ટાકવામાય યી, કાહાકા તુમા મા શિષ્ય હેય યા લેદે, બોદી જાત્યા લોક તુમહેઆરે દુશ્માની કોઅરી.
MAT 24:10 તોવે બોજ લોક માયેવોય બોરહો કોઅના બંદ કોઅઇ દી, એને યોકબિજાલ દોઅવાડી, એને યોકબીજાઆરે આડાઇ કોઅરી.
MAT 24:11 એને બોજ જુઠા ભવિષ્યવક્તા નિંગી, એને બોજ લોકહાન દોગો દી.
MAT 24:12 એને પાપહાલીદે બોજ લોક યોકા બિજાવોય પ્રેમ નાંય કોઅરી.
MAT 24:13 બાકી જ્યા લોક માયેવોય બોરહો કોઅનામાય લાગી રોય, એને દોરત્યેવોય ચ્યા જીવના છેલ્લે લોગુ મા પાહલા ચાલતો રોય, ચ્યા પાપહા ડોંડ બોગાવનાથી તારણ ઓઅઇ જાઅરી.
MAT 24:14 એને પોરમેહેરા રાજ્યા ઈ હારી ખોબાર બોદા દુનિયામાય પોઅચાડવામાય યી, કા બોદી જાત્યે લોકહાન પોરમેહેરાવોય બોરહો કોઆ મોકો મીળે, તોવે દુનિયા છેવાટ ઓઅરી.”
MAT 24:15 યોક દિહી તુમા ખારાબ વાના દેખહા જ્યા વાત દાનિએલ ભવિષ્યવક્તાથી ઓઅયેલ, દેવાળાલ છોડી દેવામાય યી, તો ચ્યા જાગાવોય ઉબો રોય જાં ચ્યાલ ઉબો રોઅના કાયજ ઓદિકાર નાંય હેય. જો કાદો વાચહે તો યાલ હોમજાંહાટી કોશિશ કોએ, જોવે તો સમય યી.
MAT 24:16 જ્યા લોક યહૂદીયા વિસ્તારામાય હેય ચ્યાહાન બોચાંહાટી ડોગહાવોય નાહી જાં પોડી.
MAT 24:17 જો ગોઆ ઉપે ચોડયો ઓરી, તો કાયબી લાંહાટી પાછા નિચે ગોઆમાય નાંય ઉરાય;
MAT 24:18 એને જો રાનામાય ગીયો ઓરી તો, ડોગલાં લાંહાટી પાછો ગોઓ નાંય વોળી યેય.
MAT 24:19 ઈ ચ્યે બાયહેહાટી યોક નોવાય લાગે ઓહડો સમય ઓઅરી જ્યો મોયનાવાળ્યો હેય, એને ચ્યો બાયો જ્યો પોહાહાન દુદ પાજી રિઅલ્યો હેય, ચ્યેહેલ નાહરાં બોજ કોઠાણ પોડી.
MAT 24:20 યાહાટી પ્રાર્થના કોઅયા કોઆ કા ઈ બોદા હીયાળામાય નાંય બોને, જોવે મુસાફીર કોઅરા કોઠાણ પોડે, પાછે આરામા દિહી એહે તેહે નાહરાં નાંય પોડે.
MAT 24:21 ચ્યા દિહહામાય લોક બોજ ગંભીર રીતે પીડિત ઓઅરી, જેહેકોય લોકહાય કોદહી ઓહડો સામનો નાંય કોઅલો હેય જોવે પોરમેહેર પેલ્લા દુનિયા બોનાવલા આતા, લોક પાછા એહેકેન પીડિત નાંય ઓઅરી.
MAT 24:22 બાકી પોરમેહેરાય ચ્યા દુ:ખા દિહી ઓછા કોઅઇ દેઅના નિર્ણય લેદલો હેય, નેતે, કાદાબી જીવા બોચાવ નાંય ઓઅતો, બાકી ચ્યા નિવડી લેદલાહા લીદે જ્યાલ ચ્યાય નિવડયાહા, ચ્યા દિહહાલ ઓછા કોઅરી.
MAT 24:23 ચ્યે સમયે તુમહાન યોકતા એહેકેન આખે કા, એઆ, ખ્રિસ્ત ઈહીં હેય, કા એઆ તાં હેય, તોવે તુમા બોરહો મા થોવતા.
MAT 24:24 “કાહાકા જુઠા ખ્રિસ્ત્યા એને જુઠા ભવિષ્યવક્તા યી, એને ઓહડે મોઠે ચમત્કારાહા ખોટેં કામે કોઅનારા બોની, કા ચ્યા લોકહાન દોગો દાંહાટી જ્યાહાલ પોરમેહેરાય નિવડી લેદલા હેય.
MAT 24:25 એઆ, માયે તુમહાન પેલ્લાજ ઈ બોદા ઓઅરી ચ્યા બારામાય આખી દેનહા.
MAT 24:26 યાહાટી જોવે ચ્યે તુમહાન એહેકેન આખરી, ‘એઆ, તો ઉજાડ જાગામાય હેય,’ તે બારે નાંય નિંગી જાઅના, યા ‘એઆ, તો ખોલ્યેમાય હેય’, તે ચ્યાહાવોય બોરહો નાંય કોઅના.”
MAT 24:27 કાહાકા જેહેકોય વીજળી દિહી ઉદ્યા પાયને નિંગીન દિહી બુડતા લોગુ ચમકેહે, તેહેકોયજ માઅહા પોહા બી યેયના ઓઅરી.
MAT 24:28 જાં મુરદાં હેય તાંજ ગીદ બેગા ઓઅતાહા.
MAT 24:29 “ચ્યા દિહાહામાય, બોજ પીડા સમય બંદ ઓઅરા પાછે” દિહી એને ચાંદ ઉજવાડો દેઅના બંદ કોઅય દી, એને આકાશામાઅને ચાંદાલેં ટુટી પોડી, એને આકાશામાઅને પરાક્રમ આલી જાય.
MAT 24:30 તોવે માઅહા પાહા ચિન્હે આકાશામાય દેખાડી દી, એને તોવે આખી દોરત્યેવોયને બોદા લોક છાતી ઠોકી, એને માઅહા પોહાલ મોઠા સામર્થ્યમાંય એને મહિમા ને હાતે આકાશા વાદળાઊપે યેતા દેખી.
MAT 24:31 તો રણસીંગડા મોઠા આવાજા આરે પોતાના દૂતહાન દોવાડી, એને તો આકાશા યા છેડાપાયને તે ચ્યા છેડા લોગુ, ચારી ચોમખીને ચ્યા નિવાડલા લોકહાન બેગા કોઅરી.
MAT 24:32 “અંજીરા જાડાવોયને ઓ દાખલો હિકાં, જોવે ચ્યા કોવળ્યો ડાળખ્યો ફૂટત્યોહો એને ડાહાગ્યો પીલવાત્યો લાગે, તોવે તુમહાન ખોબાર પોડહે કા ચોમહા સમય પાહાય યેય ગીયહો.
MAT 24:33 તેહેંજ કોઇન, જોવે ઈ બોદા તુમહાન બોનતાં દેખાય, તોવે તુમહાન ખોબાર પોડી જાં જોજે કા દુનિયા છેલ્લો સમય યેય ગીયહો એને તો દુઉ નાંય હેય.
MAT 24:34 આંય તુમહાન હાચ્ચાં આખતાહાવ, કા ઈ બોદા યે પેડયે લોક તોવેબી જીવતા રોય જોવે ઓહડા બોનાવ બોની.
MAT 24:35 આકાશ એને દોરતી નાશ ઓઅઇ જાય, સાદામાટે નાંય રોય, બાકી માયે જીં આખ્યાહા તી સાદામાટે હાચ્ચાં રોય.”
MAT 24:36 યો વાતો કોઅયેહે ગેડયે એને કોઅહે દિહયે ઓઅરી કાદાજ નાંય જાંએ, નાંય હોરગા દૂત જાંએ, નાંય પોરમેહેરા પોહો જાંએ, બાકી આબહોજ ઓ દિહી એને ઈ ગેડી જાંએ.
MAT 24:37 જેહેકોય નોહા દિહી આતા, તેહેકેન માઅહા પોહા યેયના બી ઓઅઇ.
MAT 24:38 કાહાકા જેહેકોય રેલ યેઅના પેલ્લા દિહીહયામાય, જોદીહી લોગુ નોહો ઉડીમાય નાંય ચોડયેલ, ચ્યા દિહયા લોગુ લોક ખાં-પિયાં આતા, એને ચ્યા વોરાડે બી કોઅતા આતા.
MAT 24:39 એને જાંઉ લોગુ રેલ યેઇન ચ્યાહાન વોવાડી નાંય લી ગીયી, તાંઉલોગુ ચ્યાહાન કાંઇજ ખોબાર નાંય પોડ્યા, તેહેકોયજ માઅહા પોહા બી યેઅના ઓરી.
MAT 24:40 ચ્યા સોમાયામાય બેન માઅહે રાનામાય રોય, યોક લેય લેવામાય યી એને બિજાં છોડી દેવામાય યી.
MAT 24:41 બેન થેએયો ગોઅટયે બોહીન દોળી, ચ્યેહેમાઅને યોક લેય લેવામાય યી એને બીજી છોડી દેવામાય યી.
MAT 24:42 યાહાટી ઈસુય શિષ્યહાન આખ્યાં કા, તુમા નાંય જાંએ કા પ્રભુ કોવે પાછો યી.
MAT 24:43 બાકી ઈ જાંઆય લીયા કા જો ગાઆ માલિકાલ એહેકોય માલુમ રોતા કા બાંડ કોઅહે વેળાયે યી, તે તો જાગતો રોતો, એને પોતે ગોઆમાય ચોરી નાંય ઓઅરા દેતો.
MAT 24:44 યાહાટી તુમાબી તિયાર રા, કાહાકા જ્યેં વેળાયે બારામાય તુમા જાંએબી નાંય, ચ્યે વેળાયે માઅહા પોહો યેય જાય.
MAT 24:45 “આમીં: બોરહાવાળો એને બુદ્ધિમાન ચાકાર કું હેય, જ્યાલ માલિકાય પોતાના નોકાર-ચાકારાવોય કારબારી બોનાડયોહો, કા તો વેળાયે વોય ચ્યાહાન ખાઅના દેય?
MAT 24:46 ધન્ય હેય, તો ચાકાર, જ્યાલ માલિક યેઇન એહેંજ કોઅતો એએ.
MAT 24:47 આંય તુમહાન હાચ્ચાંજ આખતાહાવ કા, તો ચ્યાલ ચ્યા પોતાની બોદી મિલકાત્યે ઓદિકારી બોનાડી દી.
MAT 24:48 બાકી જોવે મૂર્ખ ચાકાર એહેકેન વિચાર કોઆ લાગે કા, મા માલિકા યેયના આજુ વાઆ હેય.
MAT 24:49 એને પોતાના ચાકારાહાન માર ઠોકાં લાગે, એને પીનારાહા આરે ખાય-પિયે.
MAT 24:50 તોવે તો ચ્યા ચાકારા માલિક પાછો યી, જોવે તો ચ્યા વાટ નાંય જોવે, એને ઓહડા સોમાયા જ્યા બારામાય તો જાંઆય બી નાંય.
MAT 24:51 તોવે તો ચ્યાલ બોજ કોઠાણ સાજા દેયન, એને ચ્યા ભાગ ડોંગ્યા લોકહાઆરે ગોણવામાય યી: જાં રોડના એને દાત કોકડાવના હેય.”
MAT 25:1 “પાછે ઈસુય ચ્યાજ શિષ્યહાન આખ્યાં, જોવે આંય, માઅહા પોહો પાછો યીહીં, તોવે હોરગા રાજ્ય ચ્યે દોહો કુંવારીયેહે પરમાણે ઓઅરી; જ્યો પોતાના દિવા લેઈને વોવડાલ મિળાં નિંગ્યહો.
MAT 25:2 ચ્યેહેમાય પાચ મૂર્ખ એને પાચ હોમાજદાર આત્યો.
MAT 25:3 મૂર્ખ કુંવારીહેય ચ્યેહે દિવા તે લેદા, બાકી ચ્યેહેય જૈતુના તેલ નાંય લેદા.
MAT 25:4 બાકી જ્યો હોમાજદાર આત્યો ચ્યેહેય દિવા આરે સીચહયેમાય જૈતુના તેલ બી બોઅઇ લેદા.
MAT 25:5 જોવે વોવડાલ યાં વાઆ લાગી ગીયી, તોવે ચ્યે બોદહયેન નિંદ યા લાગી, એને ચ્યો હૂવી ગીયો.”
MAT 25:6 “આરદ્યે રાતી બોંબલા લાગ્યે: એઅયા, વોવડો યેય રિયહો, ચ્યાલ મિળાં ચાલા.”
MAT 25:7 તોવે બોદ્યો કુંવારીયો ઉઠીન ચ્યેહે દિવા હારાં કોઅરા લાગ્યો.
MAT 25:8 એને ચ્યે મૂરખ્યેંહેય હોમાજદારહયેલ આખ્યાં, તુમહે જૈતુના તેલામાંઅને વાયજ આમહાનબી દિયા, કાહાકા આમહે દિવા ઉલાય જાં કોઅતાહા.
MAT 25:9 બાકી હોમાજદારહ્યેય જાવાબ દેનો કા ઈ તેલ આમે એને તુમહેહાટી પુરાં નાંય ઓઅરી, હારાં તે ઈ હેય કા તુમા વેચનારાહાપાંય જાયને પોતાહાટી વેચાતાં લીયા.
MAT 25:10 જોવે ચ્યો વેચાતાં લાં જાત, તોવે વોવડો યેય પોઅચ્યેલ, એને જ્યો તિયારી આત્યો, ચ્યો ચ્યાઆરે વોરાડા ગોઆમાય જાત્યો રિયો એને બાઅણા લાવી લેદા.
MAT 25:11 યા પાછે બીજ્યો કુંવારીયોબી યેયન વોવડાલ આખા લાગ્યો, ઓ માલિક, આમહેહાટી બાઆં ઉગાડી દે.
MAT 25:12 ચ્યાય જાવાબ દેનો, કા આંય તુમહાન હાચ્ચાંજ આખતાહાવ, કા આંય તુમહાન નાંય વોળખું.
MAT 25:13 યાહાટી જાગતા રિયા, કાહાકા તુમહાન નાંય ખોબાર મા પાછા યેયના બારામાય, એને ચ્યા સોમાયા બારામાય.
MAT 25:14 “હોરગા રાજ્ય ચ્યા માઅહા હારકા હેય, જ્યાંય પારદેશ જાતી વેળાયે પોતાના ચાકારાહાન હાદિન ચ્યાહાન ચ્યા મિલકાત્યે માઅને કોલહાક પોયહા હોઅપી દેના.
MAT 25:15 ચ્યે યોકાલ પાચ ઓજાર દેના, બિજાલ બેન, એને તીજાલ યોક, એટલે બોદહાન ચ્યાહા લાયકાત પરમાણે દેના, તોવે તો પારદેશ ચાલ્યો ગીયો.
MAT 25:16 તોવે જ્યાલ પાચ તાલાંત મિળ્યાં એટલે યોક તાલાંત પંદર વોરહા મોજરી ઓઅહે, ચ્યાય તારાતુજ જાયને વેપાર કોઅયો એને પાચ બિજા પાછા કામાવ્યા.
MAT 25:17 ચ્યેજ રીતેકોય જ્યાલ બેન તાલાંત મિળ્યાં, ચ્યાય બી પાછા બેન તાલાંત કામાવ્યા.
MAT 25:18 બાકી જ્યાલ યોક તાલાંત મિળ્યો, ચ્યાય જાયને દોરતી ખોદી એને ચ્યા માલિકા દેનલા તાલાંત દોબાડી દેના.”
MAT 25:19 “બોજ દિહયા પાછે ચ્યા ચાકારાહા માલિક યેનો એને ચ્યાહાપાઅને ઇસાબ લેતો લાગ્યો.
MAT 25:20 જ્યાલ પાચ ઓજાર મિળ્યેલ, તો પાચ ઓજાર પાછા લેય યેયન આખા લાગ્યો, ‘ઓ માલિક, તુયે માન પાચ ઓજાર હોપલા, એએ માયે બિજા પાચ ઓજાર કામાવ્યાહા.’
MAT 25:21 ચ્યા માલિકાય ચ્યાલ આખ્યાં, ધન્ય હેય મા લાયક્યે એને ઈમાનદાર ચાકાર, તું વોછામાય ઈમાનદાર રિયો, આંય તુલ બોજ વસ્તુહુ ઓદિકારી બોનાડહી, તો માલિકા આનંદામાય ભાગીદાર બોન.”
MAT 25:22 “એને જ્યાલ બેન ઓજાર મિળ્યેલ, ચ્યાય બી યેયન આખ્યાં, ‘ઓ માલિક, તુયે માન બેન ઓજાર હોપલા, એએ, માયે બેન ઓજાર પાછા કામાવ્યાહા.’
MAT 25:23 ચ્યા માલિકાય ચ્યાલ આખ્યાં, ધન્ય હેય મા લાયક્યે એને ઈમાનદાર ચાકાર, તું વોછામાય ઈમાનદાર રિયો, આંય તુલ બોજ વસ્તુહુ ઓદિકારી બોનાડહી, તો માલિકા આનંદામાય ભાગીદાર બોન.”
MAT 25:24 “તોવે જ્યાલ યોક ઓજાર મિળલા આતા, ચ્યાય યેયન આખ્યાં, ‘ઓ માલિક, આંય તુલ જાંઅતો આતો કા, તું બોજ કોડાક માઅહું હેય: તું ઓહડા માઅહા રોકો હેય જો નાંય બિયારો પોઅય બાકી પાક યોખઠા કોઅના આશા રાખહે.’
MAT 25:25 યાહાટી જોવે આંય તો પોયહા ટાકી દાંઉ તે તું માન સાજા દેહે, એને જાયન તો પોયહા દોરત્યેમાય દાટી દેના, એએ જીં તો હેય, તી ઈ હેય.
MAT 25:26 ચ્યા માલિકાય ચ્યાલ જાવાબ દેનો, ઓ નોકામ્યા એને આળહ્યા ચાકાર, જોવે તું જાંઅતો આતો કા આંય ઓહડા માઅહા રોકો હેય, જો નાંય બિયારો પોઅય બાકી પાક યોખઠા કોઅના આશા રાખહે.
MAT 25:27 તે તુયે જાંઆ જોજતાં કા, મા પોયહા સાવકારાપાય થોવી દેતો, તોવે આંય યેયન મા પોયહા વિયાજ હાતે લી લેતો.
MAT 25:28 તોવે ચ્યા માલિકાય બિજા ચાકારાહાન આખ્યાં, ચ્યા વોઅરે પોયહા લીયા એને જ્યાવોય દસ ઓજાર હેય ચ્યાલ દેય દા.
MAT 25:29 કાહાકા જ્યા પાય હોમાજ હેય, તો વોદારી હોમાજ મેળવી, બાકી જ્યા પાય કાય હોમાજ નાંય મીળે, ચ્યાપાય જીં વોછીબી હોમાજ ઓરી તીં બી ચ્યાપાઅને ખોવાય જાય.”
MAT 25:30 ચ્યા નોકામ્યા ચાકારાલ બારે આંદારામાય ટાકી દા, જાં રોડના એને જાં દાત કોકડાવના ઓરી.
MAT 25:31 “જોવે આંય, માઅહા પોહો પાછો યીહીં, તોવે આંય મા મહિમામાય યીહીં એને બોદા હોરગા દૂતહાન મા આરે લેય યીહીં, તોવે આંય બોદા લોકહા ન્યાય કોઅરાહાટી પોતે મહિમામય રાજ્યાસનાવોય બોહહી.
MAT 25:32 એને બોદી જાત્યો મા હામ્મે યોક્ઠી કોઅવામાય યી, એને જેહેકોય યોક ગોવાળ ગેટાહાલ એને બોકડાહાલ આલાગ કોઅઇ દેહે, તેહેકોય આંય ચ્યાહાન યોકબિજાથી આલાગ કોઅઇ દિહી.
MAT 25:33 આંય ગેટાહાલ એટલે જ્યા ન્યાયી લોકહાન ચ્યા જમણી એછે એને બોકડાહાલ એટલે ખારાબ લોકહાન મા ડાબી એછે ઉબે કોઅહી.
MAT 25:34 તોવે, રાજા ચ્યા જમણી વાળાહાલ આખરી, ‘ઓ મા આબહા બોરકાતવાળા લોક, યા, એને મા એને ચ્યા રાજ્યા ઓદિકારી ઓઅઇ જાય, જીં દુનિયા શુરવાતથી તુમહેહાટી તિયારી કોઅલા હેય.
MAT 25:35 કાહાકા આંય બુખો આતો, એને તુમાહાય માન ખાઅના દેના, આંય તરસ્યો આતો તોવે તુમાહાય માન પાઆઈ દેના, આંય પારકો આતો, બાકી તુમાહાય માન તુમહે ગોઆમાય જાગો દેનો.
MAT 25:36 આંય ઉગાડો આતો, એને તુમાહાય માન ડોગલેં પોવાડયે, આંય માંદગી માય આતો, તોવે તુમાહાય મા ચાકરી કોઅયી, આંય જેલેમાય આતો તોવે તુમા માન મિળાં યેના.’”
MAT 25:37 “તોવે ન્યાયી માન જાવાબ દેઅરી, ‘ઓ પ્રભુ, આમાહાય તુલ કોવે બુખો દેખ્યો, એને ખાઅના ખાવાડ્યા? કા તરસ્યો આતો તોવે પાઆઈ પાજ્યાં?
MAT 25:38 આમાહાય તુલ કોવે પારકો દેખ્યો એને આમે ગોઅમે રાખ્યો કા ઉગાડો દેખ્યો, એને ડોગલેં પોવાડયે?
MAT 25:39 આમાહાય કોવે તુલ બિમાર કા જેલેમાય દેખ્યો, એને તુલ મિળાં યેના?’
MAT 25:40 તોવે રાજા ચ્યાહાન જાવાબ દી, આંય તુમહાન હાચ્ચાં આખતાહાવ કા, તુમાહાય મા યા વાહનામાય વાહના શિષ્ય માઅને યોકા આરેબી કોઅયા, તી માંજ આરે કોઅયા?”
MAT 25:41 “તોવે તો ડાબી બાજુ વાળાહાલ આખરી, ઓ હારાપી લોક, મા હામ્મેથી ચ્યે નરકા કોળ્યેમાય જાતે રા, જો સૈતાન એને ચ્યા દૂતહાહાટી પોરમેહેરાય તિયાર કોઅયીહી.
MAT 25:42 કાહાકા આંય બુખો આતો, એને તુયે માન ખાઅના નાંય દેના: આંય તરસ્યો આતો, એને તુયે માન પાઆઈ નાંય પાજ્યાં.
MAT 25:43 આંય પારકો આતો, એને તુમાહાય માન તુમહે ગોઅ નાંય રાખ્યો, આંય ઉગાડો આતો એને તુમાહાય માન ડોગલેં નાંય પોવાડયે, આંય બિમાર એને જેલેમાય આતો, એને તુમાહાય મા હાંબાળ નાંય લેદી.”
MAT 25:44 “તોવે ચ્યા જાવાબ દેઅરી, ‘ઓ પ્રભુ આમાહાય તુલ કોવે બુખો, એને તરસ્યો, કા પારકો, કા ઉગાડો, કા બિમાર, કા જેલેમાય દેખ્યો, એને તો સેવા નાંય કોઅયી?’
MAT 25:45 તોવે આંય જાવાબ દિહી, આંય તુમહાન હાચ્ચાં આખહુ કા તુમાહાય યા વાહનામાય વાહના યોકા બી શિષ્યા આરે નાંય કોઅયા, તી મા આરેબી નાંય કોઅયા.
MAT 25:46 એને જ્યેં ડાબી બાજુ હેતેં ચ્યે સાદામાટે અનંત નાશમાય જાય, બાકી ન્યાયી લોક અનંતજીવનામાય પ્રવેશ કોઅરી.”
MAT 26:1 જોવે ઈસુય યો બોદ્યો વાતો આખ્યો પાછે, પોતાના શિષ્યહાન આખતો લાગ્યો,
MAT 26:2 આમી પાસ્કા સણ એને બેખમીર બાખ્યે સણ બેન દિહયા પાછે સુરુ ઓઅનારો હેય, એને માન, માઅહા પોહાલ હુળીખાંબાવોય ચોડવાહાટી દોઆડી દી.
MAT 26:3 તોવે મુખ્ય યાજક એને લોકહા આગેવાન કાયફા નાંવા મહાયાજકા ગોઆ બાઆપુર યોખઠા જાયા.
MAT 26:4 એને ચ્યાહાય મિળીન ઈસુલ અપમાનિત રીતે દોઇન ચ્યાલ માઆઇ ટાકાડના વિચાર કોઅયો.
MAT 26:5 બાકી ચ્યા આખે કા, “આપહાન પાસ્કા સણા દિહે એહેકેન નાંય કોઅરા જોજે, કાહાકા લોકહામાય દામાલ ઉસબી જાય.”
MAT 26:6 ચ્યે સમયે ઈસુ બેથાનીયા શેહેરામાય સિમોના ગોઅમે, જ્યાલ ઈસુય કોડા બીમાર્યે માઅને હારો કોઅલો આતો ખાં બોઠેલ.
MAT 26:7 ઓલહામાય યોક બાય સંગેમરમર દોગડા બોનાવલી યોક બાટલી લેય યેની, જ્યેમાય અત્તાર તેલ બોઅલાં આતા, જીં ચોખ્ખાં જાટામાસીથી બોનાડલા અત્તાર તેલથી બોઅલાં આતા, એને બાટલ્યે મુયાઈહને તોડી દેના, એને તી ઈસુલ સન્માન દાંહાટી ઈસુ માથાવોય બોદા અત્તાર તેલ રેડી દેના.
MAT 26:8 શિષ્યહાય ઈ દેખ્યાં તોવે ખિજવાઈન બોદા આખા લાગ્યા, અત્તાર કાહા બોગાડયા?
MAT 26:9 ઈ બોજ મોઅગાં વેચાતાં એને ચ્યા પોયહા ગોરીબાહાન વાટી દેવાતા.
MAT 26:10 ઈસુવે ઈ જાઇન આખ્યાં, “તુમા બાયેલ કાય કોઅરા ખીજવાતાહા? ચ્યે તે મા હાટી હારાં કામ કોઅયા.
MAT 26:11 કાહાકા ગોરીબ લોક તુમહેપાય કાયામ રોઅનારાજ હેતા બાકી આંય તુમહેઆરે કાયામ નાંય હેતાઉ.
MAT 26:12 ચ્યે મા શરીરાવોય જીં અત્તાર તેલ રેચવ્યાહા, તી માન દાટાહાટી તિયારી કોઅયી.
MAT 26:13 આંય તુમહાન હાચ્ચાં આખતાહાવ કા આખા દુનિયામાય જાં કેસ હારી ખોબાર આખવામાય યી, તાં એલ્યેય માંહાટી જીં કોઅયાહાં, તીં ચ્યે યાદગીર્યેહાટી આખવામાય યી.”
MAT 26:14 તોવે યહૂદા ઇસ્કારીયોત જો બાર શિષ્યહા માઅને યોક શિષ્ય આતો, તો મુખ્ય યાજકાહાપાય ગીયો એને આખ્યાં.
MAT 26:15 એને ચ્યે આખ્યાં ચ્યાલ આંય તુમહે કોબજે કોઅઇ દિહી, તુમા માન કાય દાહા? ચ્યાહાય ચ્યાલ તીહી ચાંદ્યે સિક્કા તોલીન દેય દેના.
MAT 26:16 પાછે તો ઈસુવાલ ચ્યાહા આથામાય દોઆડી દેઅના મોકો હોદતો લાગ્યો.
MAT 26:17 “બેન દિહયા પાછે, બેખમીર પાસ્કા સણા પેલ્લે દિહે શિષ્યહાય ઈસુવાપાય જાયને આખ્યાં તું આમહાન કેછ દોવાડા માગતોહો કા આમા પાસ્કા ખુશ્યે હાટી ખાઅના તિયાર કોઅજે કા આપા ખાજે?”
MAT 26:18 ચ્યે આખ્યાં શેહેરામાય ફલાણા પાય જાયા એને ચ્યાલ આખી દેજા કા ગુરુ આખહે કા, મા દિહી પાહાય યેય પોઅચ્યોહો, તો ગોઆમાય આંય મા શિષ્યહાઆરે પાસ્કા સણા જેવાણ કોઅહી.
MAT 26:19 ઈસુવે આખ્યાં તેહે શિષ્યહાય કોઅયા એને તાં ચ્યાહાય પાસ્કા સણા જેવાણા તિયારી કોઅયી.
MAT 26:20 રુવાળી પોડી, તોવે તો બાર શિષ્યહાઆરે ખાઅના ખાં બોઠો.
MAT 26:21 જોવે ચ્યા ખાત તોવે ચ્યાય આખ્યાં કા આંય તુમહાન હાચ્ચી વાત આખતાહાવ તુમહેમાઅનો યોક જાંઆ માન દોઈ દી.
MAT 26:22 જોવે ચ્યા ઈ વાત વોનાયા, ચ્યાહાન બોજ દુઃખ લાગ્યા, એને ચ્યા પાછા-પાછા સાવાલ પુછા લાગ્યા કા, “કાય તો આંય હેતાઉ કા?”
MAT 26:23 ચ્યે ચ્યાહાન આખ્યાં જ્યાંય મા થાળ્યેમાય આથ ટાક્યોહો તોજ માન દોઅય દી.
MAT 26:24 આંય, માઅહા પોહો મોઅઇ જાહીં કાહાકા પવિત્રશાસ્ત્રમાય લોખલાં હેય, બાકી ચ્યા માઅહાન બોજ કોઠાણ શિક્ષા ઓરી જો માન દોઅય દાંહાટી મોદાત કોઅહે ચ્યા માઅહાહાટી, જો કાદાં ચ્યાલ જન્મોજ નાંય દેતા તીં હારાં ઓઅતા.
MAT 26:25 તોવે ચ્યાલ દોઅય દેનારો યહૂદાય આખ્યાં, “ઓ ગુરુ, તો આંય હેતાઉ કા?” ઈસુય ચ્યાલ આખ્યાં “તુયે પોતેજ આખી દેના.”
MAT 26:26 જોવે ચ્યા ખાત તોવે, ઈસુવે બાખ્યે ટુકડો લેદો, એને બાખ્યેહાટી પોરમેહેરા આભાર માન્યા એને, મુડીન શિષ્યહાન દેની, એને ચ્યે આખ્યાં, “લા એને ખાં, ઈ મા શરીર હેય.”
MAT 26:27 પાછે ઈસુવે દારાખા રોહા પિયાલો લેદો, એને પોરમેહેરા આભાર માનીન તીં ચ્યા શિષ્યહાન દેના, એને ચ્યા બોદહાય ચ્યામાઅને પિદાં.
MAT 26:28 એને ઈસુવે ચ્યાહાન આખ્યાં, “ઓ દારાખા રોહો મા લોય હેય, મા લોય ઘોણા લોકહા પાપહા માફ્યે હાટી વોવાડલાં જાહે, ઓ ચ્યા વાયદા સાબિત કોઅરી જો પોરમેહેર પોતે લોકહાઆરે બોનાવી રિઅલો હેય.
MAT 26:29 આંય તુમહાન હાચ્ચાંજ આખતાહાવ કા, ચ્યા પાછે, આંય ચ્યા દિહયા લોગુ પાછે કોવેજ દારાખા રોહો નાંય પિયું, જાંઉ લોગુ આંય પોરમેહેરા રાજ્યામાય નોવો દારાખા રોહો નાંય પીયહીં”.
MAT 26:30 તોવે ઈસુ એને ચ્યા શિષ્યહાય પાસ્કા ગીતે આખ્યે એને પોરમેહેરા સ્તુતિ કોઅયી, એને યેરૂસાલેમ શેહેરા બાઆ જાતા રિયા એને જૈતુન ડોગા ઉપે ચાલ પોડ્યા જો પાહાય આતો.
MAT 26:31 તોવે ઈસુવે ચ્યાહાન આખ્યાં, તુમા બોદા માન છોડીન નાહી જાહા, જેહેકોય લોખલાં હેય કા, આંય મેંડવાળ્યાહાલ ઠોકીહી એને, ગેટેં ટોળામાઅને વેરગાઈ જાઅરી.
MAT 26:32 બાકી મા મોઅલાહામાઅને જીવી ઉઠના પાછે, આંય તુમહે પેલ્લા ગાલીલ ભાગામાય જાહીં, એને તાં મીળહી.
MAT 26:33 બાકી પિત્તરે ઈસુવાલ આખ્યાં કા, “જેરુ બોદાજ છોડીન નાહી જાય, બાકી આંય તુલ છોડીન નાંય જાંઉ.”
MAT 26:34 ઈસુવે ચ્યાલ આખ્યાં કા આંય તુલ હાચ્ચી વાત આખહુ કા આજે રાતી કુકાડ વાહાય ચ્યા પેલ્લા તું તીનદા એહેકેન આખહે કા આંય ચ્યાલ નાંય વોળખું.
MAT 26:35 પિત્તરે આખ્યાં, “એને તોઆરે માન મોરાં બી પોડી, તેરુંબી આંય કોવેજ નાંય આખું કા આંય નાંય વોળખું,” એને યેજપરમાણે બોદા શિષ્યહાય એહેંજ આખ્યાં.
MAT 26:36 ચ્યા પાછે ઈસુ ચ્યાહાઆરે ગેતસેમાને નાંવા જાગાવોય યેનો એને ચ્યે શિષ્યહાન આખ્યાં કા તુમા ઈહીં બોહીજા “આંય જાયન પોરમેહેરાલ પ્રાર્થના કોઅહુ.”
MAT 26:37 એને ચ્યે પિત્તર જબદી પોહો યાકૂબ એને યોહાન ચ્યાઆરે ગીયા એને આજુ વાયજ દુર લેઈને ગીયો, એને પાછે તો બોજ દુઃખી એને નિરાશ ઓઅઇ રીયલો આતો.
MAT 26:38 તોવે ચ્યે શિષ્યહાન આખ્યાં, “મા જીવ બોજ દુઃખી હેય, ઓહડા લાગહે કા મા જીવ નિંગી જાય: તુમા ઈહીં રિયા એને જાગતા રોજા.”
MAT 26:39 પાછો ઈસુ વાહાયોક દુઉ ગીયો એને મેંડયે પોડયો એને પોતે ચેહેરો દોરત્યેવોય ટેકાડી દેનો એને પ્રાર્થના કોઅરા લાગ્યો, “ઓ પિતા, નોકીજ બોની હોકેત યા દુઃખા પિયાલો માથી દુઉ ઓઅઇ જાય, તેરુંબી જેહેકોય આંય વિચારતાહાવ તેહેકેન નાંય, બાકી જેહેકોય તું વિચારતો તેહેકોયનુજ ઓએ.”
MAT 26:40 તો પાછો શિષ્યહાપાય યેનો તોવે ચ્યે ચ્યાહાન હુતલા દેખ્યા એને પિત્તરાલ આખ્યાં, “કાય તુમહાન યોક કલાક બી નાંય જાગતા રોવાયાં?
MAT 26:41 જાગતા એને પ્રાર્થના કોઅતા રા, કા તુમા પરીક્ષામાય નાંય પોડે, તુમહે આત્મા તે હાચ્ચાં કોઅરા તિયારી હેય, બાકી શરીર નોબળાં હેય.”
MAT 26:42 આજુ યોકદા પાછા જાયને ચ્યે ઓહડી પ્રાર્થના કોઅયી કા, ઓ મા આબા જોવે વાટકો પિયા વોગાર માયેપાઅને નાંય ઓટી હોકે, તે તું તો મોરજયેકોય ઓઅરા દે.
MAT 26:43 પાછા યેઇન ઈસુય ચ્યાહાન હુતલા દેખ્યા, કાહાકા ચ્યાહા ડોળા નિંદે કોઇન બાઆય ગીઅલા આતા.
MAT 26:44 ચ્યાહાન છોડીન તો પાછો ગીયો, એને તીજ વાત પાછી આખીન, તીજેદા પ્રાર્થના કોઅયી.
MAT 26:45 પાછા શિષ્યહાપાય યેયન ચ્યે ચ્યાહાન આખ્યાં, આજુબી તુમા હુતલાજ રા એને આરામ કોઅતાજ રા, ઓલહાંજ આમી, “એઆ આમી મા સમય યેય ગીઅલો હેય માન, માઅહા પોહાલ પાપી લોકહા આથામાય દેય દી.
MAT 26:46 ઉઠા, ચાલા, એઆ, જો માન દોઅવાડી દાંહાટી મોદાત કોઅઇ રિઅલો હેય, તો આમી યેય રિઅલો હેય.”
MAT 26:47 એને તો આજુ બોલહે ઓલાહામાયજ, યહૂદા ઇસ્કારીયોત જો બાર શિષ્યહા માઅને યોક જાંઆ આતો તાં યેનો, ચ્યા હાતે બોજ લોક આતા, યા લોક મુખ્ય યાજક એને યહૂદી આગેવાનાહાથી દોવાડલા આતા, યહૂદા હાતે આતા ચ્યા લોકહાપાંય તારવાયો એને ડેંગારા લેયને યેના.
MAT 26:48 યહૂદા ઇસ્કારીયોત, જો ચ્યાલ દોઅવાડી દાંહાટી નિશાણી દેનેલ કા, જ્યાલ આંય પ્રેમ કોય ગુળા દાવ તોજ હેય, ચ્યાલ દોઓઈ લેજા.
MAT 26:49 યહૂદા ઇસ્કારીયોત યેનો, એને તારાતુજ ઈસુવાપાય જાયને આખ્યાં, “ઓ ગુરુ, સલામ” એને ચ્યે ચ્યાલ બોજ ગુળા દેના.
MAT 26:50 ઈસુવે ચ્યાલ આખ્યાં, “ઓ હાંગાત્યા, જીં કામ કોઅરાહાટી તું ઈહીં યેનો, તી કોઅઇ લે” તોવે ચ્યા લોકહાય ઈસુવાપાય યેયન ચ્યાલ દોઅય લેદો.
MAT 26:51 એને એએ ઈસુવા હાંગાત્યા માઅને યોક શિષ્યે આથ લાંબો કોઇન તારવાય કાડી એને મહાયાજકા ચાકારા ઉપે ચાલાડી એને ચ્યા કાન કાપી ટાક્યો.
MAT 26:52 તોવે ઈસુવે ચ્યાલ આખ્યાં, તો તારવાય ચ્યા જાગે પાછી થોવી લે, કાહાકા તારવાય ચાલાડનારા હેય, ચ્યા બોદા તારાવાયે કોઇન મોઅઇ જાય.
MAT 26:53 કાય તું નાંય હોમજે, તો જોવે આંય મા આબાપાય માગુ તોવે તારાત તો હોરગા દૂતા બાર સૈન્યા કોઅતા વોદારે સૈન્યા ટોળો નાંય દોવાડે કા?
MAT 26:54 બાકી જોવે પવિત્રશાસ્ત્રા વાતો કેહેકેન પુરાં ઓઅઇ, જ્યામાય લોખલાં હેય કા ઈ બોદા યેજપરમાણે તી પુરાં ઓરા જોજે?
MAT 26:55 ઈસુવે ચ્યાહાન આખ્યાં, “કાય તુમા માન ડાખૂ હોમજીન દોઓરાં હાટી તારવાય એને ડેંગારા લેઈને યેનાહા કા? એને આયતે દિને દેવાળામાય તુમહેઆરે રોઇન હિકાડૂ, તેરુ તુમાહાય માન નાંય દોઅયેલ.
MAT 26:56 બાકી ઈ યાહાટી ઓઅયા કા, ભવિષ્યવક્તાહા લોખલાં હેય તી પુરાં ઓઅઇ જાય.” એને તોવે બોદા શિષ્ય ચ્યાલ છોડીન નાહી ગીયા.
MAT 26:57 બાકી ઈસુવાલ દોઇન ચ્યા ચ્યાલ કાયફા નાંવા મહાયાજકાપાય લેય ગીયા, તાં મૂસા નિયમ હિકાડનારા ગુરુ એને આગેવાન યોખઠા ઓઅલા આતા.
MAT 26:58 પિત્તર દુઉ લોગુ ચ્યા પાહલા-પાહલા મહાયાજકા ગોઆ બાઆપુર લોગુ ગીયો, એને માજા જાયન કાય ઉસબે તી એરા ચાકારા આરે બોહી ગીયો.
MAT 26:59 મુખ્ય યાજક એને બોદયે સોબા યેય ઈસુવાલ માઆઇ ટાકાડાંહાટી ઈસુવા વિરુદમાય સાબિતી હોદેત,
MAT 26:60 બાકી બોજ જુઠા સાક્ષી યેના તેરુ યોકબી નાંય જોડી, સેલ્લે બેન સાક્ષી યેના.
MAT 26:61 “ચ્યાહાન આખ્યાં કા એલે એહેકેન આખ્યેલ કા પોરમેહેરા દેવાળાલ તોડી પાડહીં એને તીન દિહીહયામાય આંય તી બાંદી હોકીહી.”
MAT 26:62 તોવે મહાયાજકે બોદહા વોચમાય ઉબા રોઇન ઈસુવાલ પુછ્યાં, “કાહા તું જાવાબ નાંય દેય? યા લોક તો વિરુદમાય કાય સાક્ષી દેતાહા?”
MAT 26:63 બાકી ઈસુ ઠાવકોજ રિયો, તોવે મહાયાજકાય ચ્યાલ આખ્યાં “આંય તુલ જીવતા પોરમેહેરા નાંવે કોસામ આખતાહાવ, આમહાન જાવાબ દે તું પોરમેહેરા પોહો ખ્રિસ્ત હેતો કા?”
MAT 26:64 ઈસુવે ચ્યાહાન આખ્યાં, “તુયે હાચ્ચાં આખ્યાં, બાકી આંય આખતાહાવ કા આમી પાછે તુમા માઅહા પોહાલ બોજ સામર્થ હાતે પોરમેહેરા જમણી એછે બોઠલો એઅહા એને આકાશા વાદળામાઅરે યેતો એઅહા.”
MAT 26:65 તોવે મહાયાજક વોનાયોકા ઈસુય કાય આખ્યાં, તોવે મુખ્ય યાજક ચ્યા પોતેજ ફાડકે ફાડી ટાક્યેં એને બોજ ખિજવાય ગીયો એને આખ્યાં કા, “આમી આપહાન બિજા સાક્ષીદારા જરુર નાંય હેય, તુમા ચ્યાલ પોરમેહેરા નિંદા કોઅતા વોનાયાહા.”
MAT 26:66 આમી તુમહે કાય આખના હેય? ચ્યા બોદા યે વાતે સહમત આતા કા ઈસુ ગુનેગાર હેય એને મોઅરા લાયકે હેય.
MAT 26:67 તોવે ચ્ચાહાય ચ્યા મુંયા ઉપે થુપ્યાં, એને ચ્યા મુંય ડાકીન ઠોકાં લાગ્યા.
MAT 26:68 એને એહેકેન આખીન ચ્યા મશ્કરી કોઅયી, “ઓ ખ્રિસ્ત, જોવે તું યોક ભવિષ્યવક્તો હેય તે આમહાન આખ કા તુલ કુંયે ઠોક્યાં?” એને ચાકારાહાય ચ્યાલ દોઇન થાપડાહાકોંય ઠોક્યાં.
MAT 26:69 પિત્તર બાઆપુર બોઠલો આતો તોવે યોક દાસી ચ્યા પાહાય યેયન આખ્યાં તુંબી ગાલીલ ભાગા માઅહું ઈસુવાઆરે આતો.
MAT 26:70 બાકી તો બોદહા દેખતા નાંય માના લાગ્યો એને ચ્યે આખ્યાં તું કાય આખતીહી તી આંય નાંય જાઅઉ.
MAT 26:71 એને જોવે તો દોરવાજા એછે જાં લાગ્યો તોવે યોક બીજી દાસીય ચ્યાલ દેખ્યો એને તાં ઉબા રિઅલાહામાઅને આખ્યાં “એલો નાજરેત ગાવા ઈસુવાઆરે આતો.”
MAT 26:72 એને તો પાછો નાંય માનતો લાગ્યો એને કોસામ ખાયન આખ્યાં, “આંય ચ્યા માઅહાન બિલકુલ નાંય વોળખું.
MAT 26:73 થોડી વાઆમાય તાં ઉબા રીઅલા માઅહાય યેયન પિત્તરાલ આખ્યાં નોક્કી તું હોગો ચ્યા માઅનોજ હેતો, તો બોલી હોગી તુલ દેખાડી દેહે.”
MAT 26:74 તોવે પિત્તર હારાપ દાં લાગ્યો એને કોસામ ખાયન આખતો લાગ્યો કા, “આંય એલા માઅહાન નાંય વોળખું, જ્યા માઅહા બારામાય તુમા વાત કોઅતાહા.” તોવે ચ્યેજ ગેડયે કુકાડ વાહાયો.
MAT 26:75 તોવે ચ્યેજ ગેડયે કુકાડ બીજાદા વાહાયો એને પિત્તરાલ ઈસુવા આખલી વાત યાદ યેની, “કુકાડ વાહાયી ચ્યા પેલ્લા તું માન તીનદા નાકાર કોઅઇ દેહે કા તું માન નાંય વોળખે” એને તોવે પિત્તર ચ્યા પોતે દુ:ખાલ તાબામાંય નાંય કોઅઇ હોક્યો એને તો હુંઅકા ટાકીન રોડાં લાગ્યો.
MAT 27:1 જોવે ઉજાળાં ઓઅઇ ગીયા, તોવે મુખ્ય યાજકેં એને આગેવાન લોકહાય ઈસુવાલ માઆઇ ટાકના નોક્કી કોઅયા.
MAT 27:2 એને ચ્યાહાય ચ્યાલ બાંદ્યો એને ચ્યાલ પારખાંહાટી રાજ્યપાલ પિલાતા મેહેલામાય લેય ગીયા.
MAT 27:3 જોવે ચ્યાલ દોઅય દેવાડનારા યહૂદા ઈસ્કારિયોતાલ માલુમ જાયા કા ઈસુ મોઅરાંહાટી ગુનેગાર હેય, તો ચ્યાલ પોસ્તાવો જાયો એને તીહી ચાંદ્યે સીક્કાહાન મુખ્ય યાજકાપાંય એને આગેવાનાહાપાયને ફેરવી લેય યેનો.
MAT 27:4 એને એહેકેન આખ્યાં, કા “માયેતે ગુના વોગાર માઅહાન માઆહાટી દોઓવાડીન પાપ કોઅયાહાં” ચ્યાહાય આખ્યાં, આમહાન ચ્યા પારવા નાંય હેય, યા તું જાવાબદાર હેય.
MAT 27:5 તોવે તો ચ્યા સીક્કાહાન દેવાળા બાઆમાય ટાકી દેયન જાતો રિયો, એને પાછે બાઆ જાયને ચ્યે પોતે ફાસી લાવી લેદી.
MAT 27:6 મુખ્ય યાજકાંય ચ્યા સિક્કા લેઈને આખ્યાં, “યાહાન, ભંડાર માય થોવના નિયમશાસ્ત્ર આપહાન પોરવાનગી નાંય દેય, કાહાકા યા કાદાલ માઆઇ ટાકના કાંબારાં હેય.”
MAT 27:7 તોવે ચ્યાહાય વિચાર કોઇન ચ્યા પોયહા યોક કુંબાડા રાન વેચાતાં લેદા, તીં પારદેશીયાહા માહણા હાટી.
MAT 27:8 યાહાટી આજુ લોગુ ચ્યા રાનાલ “લોયા રાન” આખતેહે.
MAT 27:9 તોવે યિર્મયા ભવિષ્યવક્તા આખલા તી વચન પુરાં ઓઅઇ ગીયા: ચ્યે ચ્યા તીહી સીક્કાહાન ચ્યે નોક્કી કોઅયેલ તી કિંમાત લેય લેદી, જ્યાહાય ઈસરાયેલ દેશા પોહાહાય એને આજુ બોજ જાઅહાય કિંમાત નોક્કી કોઅયી.
MAT 27:10 એને જેહેકોય પ્રભુવે માન આગના કોઅયેલ, ચ્યે પરમાણે ચ્યાહાય ચ્યા કુંબાડા રાનાહાટી ચ્યા પોયહા દેય દેના.
MAT 27:11 જોવે ઈસુ પિલાત રાજા હામ્મે ઉબો આતો, તોવે ચ્યા રાજાય ચ્યાલ એહેકેન પુછ્યાં, કા “કાય તું યહૂદીયાહા રાજા હેતો કા?” ઈસુવે ચ્યાલ આખ્યાં, “તું પોતેજ ઈ આખી રિયહો.”
MAT 27:12 જોવે મુખ્ય યાજક એને આગેવાન ચ્યાવોય દોષ લાવી રીઅલા આતા, તોવે ચ્યે કાંઇજ જાવાબ નાંય દેનો.
MAT 27:13 તોવે પિલાતેં ચ્યાલ આખ્યાં, “એલા તો વિરુદમાય ઈ બોદા આખી રીયહા, તી તું નાંય વોનાયે કા?”
MAT 27:14 બાકી ચ્યે ચ્યાલ યોકબી વાતે જાવાબ નાંય દેનો, યે વાતે વોય પિલાત રાજાલ મોઠી નોવાય લાગી.
MAT 27:15 પિલાત રાજા ઓહડી રીત આતી કા ચ્યા પાસ્કા સણામાય લોક જ્યા કૈદ્યાલ માગતે આતેં, ચ્યાલ ચ્યાહાહાટી છોડી દેતા આતા.
MAT 27:16 ચ્યે સમયે બારાબ્બાસ નાંવા યોક માઅહું આતા, તો બિજા કૈદ્યાહા આરે જેલેમાય આતો,.
MAT 27:17 જોવે લોક ટોળો જાયા, તોવે પિલાતેં ચ્યાહાન આખ્યાં, “તુમા કાય આખતાહા તીં આંય તુમહેહાટી કાલ છોડી દાવ? બારાબ્બાસાલ, કા પાછે ઈસુવાલ જો ખ્રિસ્ત આખાયેહે?”
MAT 27:18 કાહાકા પિલાત રાજાલ ખોબાર આતી કા મુખ્ય યાજકાહાય ઈસુલ ઓદ્રાયેકોય દોઅવાડી દેનેલ.
MAT 27:19 જોવે તો ન્યાય કોઆહાટી ખુરચ્યેવોય બોઠો, તોવે ઓલહામાય ચ્યા થેઅયે ચ્યાલ આખા દોવાડયા કા, “તું એલા ન્યાયી વોચમાય કાય મા કોઅતો, કાહાકા માયે આજે હોપનામાય એલા બારામાય બોજ દુઃખ વેઠયાહા.”
MAT 27:20 મુખ્ય યાજક એને આગેવાન લોકહાન એહેકેન હોમજાડ્યા કા બારાબ્બાસાલ માગી લેઅના, એને ઈસુવાલ માઆઇ ટાકાડના.
MAT 27:21 પિલાત રાજાય ચ્યાહાન પુછ્યાં કા, “યા બેન્યાહા માઅને તુમા કાલ માગતાહા કા ચ્યાલ આંય તુમહેહાટી છોડી દાંઉ?” તોવે ચ્યાહાય આખ્યાં, “બારાબ્બાસાલ.”
MAT 27:22 પિલાત રાજાય ચ્યાહાન પુછ્યાં, “તોવે જ્યાલ તુમા ખ્રિસ્ત આખતેહે ચ્યા ઈસુવાલ કાય કોઅઉ?” ચ્યા બોદહાય આખ્યાં, “ચ્યાલ હુળીખાંબે ચોડવી દિયા.”
MAT 27:23 પિલાત રાજાય આખ્યાં, કા “કોહડા હાટી, એલે કાય ગુનો કોઅયોહો?” બાકી ચ્યા પાછા જોરમાય બોંબાલતા લાગ્યા કા, “એલાલ હુળીખાંબે ચોડવી દિયા.”
MAT 27:24 પિલાતેં એઅયા કા, ચ્યાથી કાયજ નાંય ઓઈ હોક્યા, ઉલટાં વિરુદ વોદતાંજ જાય, તોવે ચ્યે પાઆય લેઈને લોકહા દેખતે આથ દોવ્યા, એને આખ્યાં, “આંય એલા ન્યાયી માઅહાલ માઆઇ ટાકનાથી નિર્દોષ હેતાઉ, તુમાંજ ચ્યા જિમ્મેદાર હેય.”
MAT 27:25 બોદા લોકહાય જાવાબ દેનો, “એલા લોય આમહેવોય એને આમહે પાહાહાવોય ઓઅઇ.”
MAT 27:26 તોવે પિલાતેં લોકહાન રાજી કોઅરાહાટી, બારાબ્બાસાલ ચ્યાહાહાટી છોડી દેનો, એને ઈસુવાલ ચાપકાહા માર દેવાડીન રોમી સીપાડાહાલ હોઅપી દેનો, કા ચ્યે ચ્યાલ હુળીખાંબાવોય ચોડવી દેય.
MAT 27:27 તોવે પિલાત રાજા સીપાડા ઈસુવાલ મેહેલા આંદાર બાઅવામાય લેય ગીયા તીં ઠિકાણ પ્રીટોરિયુમ નાંવે કોઇન વોળખાયેહે, એને બોદયે ટુકડયેલ હાદી લેય યેના, લગભગ છ:છો સીપાડા આતા.
MAT 27:28 ચ્યાહાય ચ્યા ફાડકે કાડી લેદે એને યોક લાલ ડોગલાં પોવાડયા.
MAT 27:29 એને કાટાહા ટોપી વીંઈન ચ્યા ટોલપીવોય થોવી, એને ચ્યા જમણા આથામાય યોક લાકડી દેની પાછે માંડયે પોડીન, ચ્યા મશ્કરી કોઇન આખતા લાગ્યા કા, “ઓ યહૂદીયાહા રાજા, સલામ.”
MAT 27:30 એને ચ્યા ઉપે થુપ્યાં, એને લાકડી લેઈને ચ્યાલ ઠોકતા લાગ્યા.
MAT 27:31 જોવે ચ્યાહાય ચ્યા મશ્કરી પુરી કોઅયા પાછે, ચ્યા ઉપને ચ્યાહાય ડોગલાં કાડી લેદા એને ચ્યાજ ફાડકે ચ્યાલ પોવાડયે, એને પાછે ચ્યાલ હુળીખાંબા ઉપે ચોડવાહાટી શેહેરા બાઆ લેય ગીયા.
MAT 27:32 જોવે ચ્યા શેહેરા બાઆ જાય રીયલા આતા, તે સિમોન નાંવા યોક માટડો ગાવા ભાગામાઅને યેરૂસાલેમ શેહેરામાય યી રિઅલો આતો. સિમોન કુરેની ગાવામાઅનો આતો, એને તો સિકંદર એને રૂફસા આબહો આતો, સીપાડાહાય ચ્યાલ આખ્યાં કા તો હુળીખાંબલીન ચ્યા જાગા હુદુ લેય જાય જાં ચ્યા ઈસુલ હુળીખાંબાવોય ચોડાવનારા આતા.
MAT 27:33 જોવે ચ્યા ગુલગથા નાંવ્યા (મોતલાબ-ખોપરીયે જાગો) એહેકેન આખાયેહે તાં યેનો,
MAT 27:34 ચ્યાહાય ચ્યાલ માણા બેખાળલો દારાખા રોહો પિયાં દેનો, બાકી ચ્યેય ચ્યાલ વાહાયોક ચાખ્યાં પાછે નાંય પિદાં.
MAT 27:35 તોવે ચ્યાહાય ચ્યાલ હુળીખાંબાવોય ચોડવી દેનો, એને ચ્યા ફાડકે ચીઠયો ટાકીન વાટી લેદે.
MAT 27:36 એને તાં બોહીન ચ્યા રાખવાળી કોઆ લાગ્યા.
MAT 27:37 સીપાડાહાય ઈસુ ટોલપા વાહાયોક ઉચે યોક દોષા પાટી લાવી દેની, ચ્યામાય એહેકેન લિખલાં આતા, “યહૂદીયાહા રાજા ઈસુ હેય.”
MAT 27:38 તોવે ચ્યાઆરે બેન બાંડ હુળીખાંબે ચોડવી દેના, યોકાલ ચ્ચા જમણે એછે એને બિજાલ ચ્ચા ડાબે એછે.
MAT 27:39 એને વાટે જાતે માઅહે ટોલપા આલવી-આલવીન એહેકેન આખીન ચ્યા નિંદા કોએત કા,
MAT 27:40 “એરે, દેવાળાલ પાડી ટાકનારા, એને તીન દિહાહામાય ચ્યાલ પાછા બોનાવનારા, તો પોતાનેજ બોચાવ કોઅઇ લે જોવે તું પોરમેહેરા પોહો ઓરીતે, હુળીખાંબા ઉપને ઉતી પોડ.”
MAT 27:41 યેજપરમાણે મુખ્ય યાજકબી, મૂસા નિયમ હિકાડનારા ગુરુ એને આગેવાનાહાઆરે મશ્કરી કોઅઈન આખે કા,
MAT 27:42 એલે બીજહાન બોચાવ્યા, બાકી પોતેજ પોતાલ બોચાવી નાંય હોકે. ઓ માઅહું જો ઈસરાયેલ દેશા ખ્રિસ્ત એને રાજા, ઓઅરા માગતો આતો આમી હુળીખાંબાવોયને ઉતી યે, કા આમા એઇ હોકજે એને તોવોય બોરહો કોઅઇ હોકજે કા ઓજ આમે રાજા હેય.
MAT 27:43 એલે પોરમેહેરા બોરહો રાખ્યોહો, જોવે પોરમેહેર ચ્ચાલ માગહે, તોવે ચ્યાલ આમી બોચાવી લેય, કાહાકા એલોજ આખે કા, “આંય પોરમેહેરા પોહો હેતાઉ.”
MAT 27:44 યેજપરમાણે ચ્યાઆરે જ્યા બાંડ હુળીખાંબાવોય ચોડાવલા આતા ચ્યાહાય બી ચ્યા નિંદા કોઅયી.
MAT 27:45 બોપરેહે પાછે બોદા દેશામાય આંદારાં ઓઅઇ ગીયા, એને તીં તીન વાગ્યા લોગુ રિયા.
MAT 27:46 તીન વાગે લગભગ, ઈસુવે મોઠેરે બોંબલીન આખ્યાં કા, “એલોઈ, એલોઈ, લમા શબકથની?” એટલે, “ઓ મા પોરમેહેર, ઓ મા પોરમેહેર, તુયે માન કાહા છોડી દેનોહો?”
MAT 27:47 યા લોકહામાંઅરે કોલહાક લોક જ્યા તાં ઉબા આતા, ચ્યા વોનાયા બાકી ચ્યા જુઠી રીતે હોમજ્યા એને યોકાબીજાલ આખ્યાં, “વોનાયા, તો ભવિષ્યવક્તા એલીયાલ હોરગામાઅને પોતે મોદાત કોઅરાહાટી હાદી રિઅલો હેય.”
MAT 27:48 એને ચ્યા માઅહા માઅને યોક માઅહું દાંહાદી ગીયા, યોક પોંચ લેદો, એને ચ્યાલ ખાટામાય બુડવી દેના, એને વાતડયે લાકડયેઉપે બાંદિન ચ્યાલ ચુહૂરાં દેના.
MAT 27:49 બાકી બીજહાંય આખ્યાં, કા “રુકાય જો, આપા એઅતા, એલીયો ચ્યાલ બોચાવાં હાટી યેહે કા નાંય.”
MAT 27:50 તોવે ઈસુ મોઠેરે બોંબલ્યો એને મોઅઇ ગીયો.
MAT 27:51 એને તો મોઠો પોડદો જો દેવાળામાય લોટકાડલો આતો, જો બોદહાલ પોરમેહેરા હજર્યેમાય જાંહાટી રોકતો આતો, ઉપેરે તે નિચે લોગુ બેન ભાગ ઓઅઇન ફાટી ગીયો.
MAT 27:52 માહાણેં ઉગડી ગીયે, એને મોઓઈ ગીઅલા પવિત્ર લોકહા બોજ કુડયો પાછયો જીવત્યો ઉઠયો.
MAT 27:53 ઈસુ મોઅલા માઅને પાછા જીવી ઉઠના પાછે ચ્યા માહાણા માઅને નિંગીન પવિત્ર નગરામાય ગીયા, એને બોજ લોકહાન દેખાયાં.
MAT 27:54 બાકી જોમાદાર એને ચ્યાઆરે જ્યેં ઈસુવા રાખવાળી કોએત, ચ્યે દોરત્યેવોય એને જીં બોન્યાં તીં એઇન આખતે લાગ્યેં, “હાચ્ચાં હેય કા ઓ માઅહું પોરમેહેરા પોહો આતો.”
MAT 27:55 બોજ થેએયો, જ્યો ઈસુવા ચાકરી કોઅરાહાટી ગાલીલ ભાગામાઅને ચ્યા પાહલા ચાલત્યો યેનલ્યો, ચ્યો દુઉ રોયન ઈ એઅયા કોએત.
MAT 27:56 યા ટોળામાય મરિયાબી આતી જીં મગદલા નાંવા શેહેરામાઅને આતી, એને યાકૂબ એને યોસેસા આયહો મરિયમ એને જબદયા પાહાહા આયહો આતી.
MAT 27:57 દિહી બુડી ગીયો પાછે યોસેફ નાંવ્યો અરીમતિયા શેહેરા યોક માલદાર માઅહું યેના, તો હોગો ઈસુવા શિષ્ય આતો, યેનો.
MAT 27:58 તો પિલાતાપાંય ગીયો, એને ઈસુવા કુડી માગી એને તી પિલાતેં દેય દેઅના આગના કોઅયી,
MAT 27:59 એને યોસેફ કુડી લેઈને ચ્યેલ હારાં ફાડકામાય ચોંડાળી લેદા.
MAT 27:60 એને ખોલકડામાય ખોદલા ચ્યા પોતા નાંવા યોક નોવા માહાણા આતા ચ્યામાય ડાટી દેના, એને માહાણા મુંયાવોય ચ્યે યોક મોઠો દોગાડ કોથલાડીન જાતો રિયો.
MAT 27:61 એને મરિયાબી આતી જીં મગદલા નાંવા શેહેરામાઅને આતી એને તી બીજી મરિયમ તાં કોબારે હુમ્મે બોહી ગીયી.
MAT 27:62 બીજે દિહી, તો જો તિયારી દિહયે, મુખ્ય યાજક એને પોરૂષી લોક પિલાત રાજાલ મિળાં ગીયા.
MAT 27:63 ચ્યાહાય આખ્યાં “ઓ માલિક, આમહાન યાદ હેય, કા એલો ઠોગ આજુ જીવતો આતો તોવેજ ચ્યે એહેકેન આખ્યેલ કા આંય મા મોઅના તીન દિહા પાછે, પાછો જીવી ઉઠહી.
MAT 27:64 ચ્યાહાટી તીજા દિહી લોગુ તું માહાણા રાખવાળી કોઅના આગના કોઓ, કાહાકા એહેકેન કા ચ્યા શિષ્ય યેઇન મુરદાં લેઈને નાહી પોડે, એને લોકહાન આખા લાગી કા, ‘તો તે મોઅલા માઅને જીવી ઉઠયોહો,’ નેતે પેલ્લા દોંગા કોઅતો આમી વોદારી દોંગો ઓઅરી.”
MAT 27:65 પિલાત રાજાય ચ્યાહાન એહેકેન આખ્યાં, “તુમહેપાય તે રાખવાળ્યા હેય તે જાયા, તુમહાન ફાવે તેહે રાખવાળી કોઅયા.”
MAT 27:66 તોવે ચ્યા રાખવાળ્યાહાન આરે લેઈને કોબારેપાય લી ગીયા, એને કોબારેવોય થોવલા દોગાડાવોય નિશાણી લાવી દેની કા દોગડાલ કાદો નાંય ઓટાડે, પાછે ચ્યા સિપાડાહાન રાખવાળી કોઅરા છોડી ગીયા.
MAT 28:1 વોખાતેહે જોવે આરામા દિહી પુરો ઓઅઇ ગીયો તોવે આઠવાડ્યા પેલ્લે દિહી ઉજાળાં ઓઅતાંજ, મરિયમ જીં મગદલા નાંવા શેહેરામાઅને આતી, એને બીજી મરિયમ માહણાલ એરા યેન્યો.
MAT 28:2 તોવે યોક મોઠો દોરતીકંપ ઓઅયો, કાહાકા પ્રભુ યોક દૂત હોરગામાઅને ઉત્યો, એને પાહી યેઇન દોગડાલ હોરકાવી દેનો, એને તો ચ્યાવોય બોઠો.
MAT 28:3 ચ્યા રુપ વીજે હારખા એને ચ્યા ફાડકે બરફા હારકે ઉજળેં આતેં.
MAT 28:4 એને ચ્યા ધાકા કોઅઇ રાખવાળ્યા કાપી ઉઠયા, એને મોઅલા માઅહા રોકા ઓઅઇ ગીયા.
MAT 28:5 હોરગા દૂતહાય બાઈહેલ આખ્યાં, “બીયહા મા, આંય જાંઅહું કા તુમા ઈસુવાલ જો હુળીખાંબાવોય ચોડાવામાય યેનેલ ચ્યાલ હોદત્યોહો.
MAT 28:6 તો ઈહીં નાંય હેય, બાકી પોતાના વચના ઇસાબે પાછો જીવી ઉઠયોહો, એને તો જાગો એઆ, જાં પ્રભુલ થોવ્યેલ.
MAT 28:7 એને જલદી જાયન ચ્યા શિષ્યહાન આખા કા તો મોઅલા માઅને પાછો જીવી ઉઠયોહો, એને તો તુમહે પેલ્લા ગાલીલ ભાગામાય જાહે, તાં તુમા ચ્યાલ એઅહા, એઆ, માયે તુમહાન આખી દેનહા.”
MAT 28:8 ચ્યો બીઈન મોઠા આનંદા હાતે કોબારથી જલદીથી જાયને ચ્યા શિષ્યહાન ખોબાર દાંહાટી દાંહાદી ગીયો.
MAT 28:9 તોવે, ઈસુ ચ્યેહેન મિળ્યો એને આખ્યાં, “સુખી રા” એને ચ્યેહેય ચ્યા પાહી જાયને એને ચ્યા પાગ દોઇન ચ્યા પાગે પોડયો.
MAT 28:10 તોવે ઈસુવે ચ્યેહેન આખ્યાં, “મા બીયહા, મા શિષ્યહાન જાયન આખા કા ગાલીલ ભાગામાય જાય તાં માન દેખી.”
MAT 28:11 ચ્યો શિષ્યહાન ખોબાર કોઅરાહાટી જાઈજ રિઅલ્યો આત્યો, કા જ્યા સીપાડા કોબારે ઈહીં રાખવાળી કોએત ચ્યાહામાઅને વોછાહાય શેહેરમાય યેઇન બોદ્યો વાતો મુખ્ય યાજકાહાલ આખ્યો.
MAT 28:12 મુખ્ય યાજકાહાય આગેવાનાહાઆરે યોકઠા ઓઇન યુક્તિ કોઅયી એને રાખવાળ્યાહાન બોજ પોયહા દેયને આખ્યાં.
MAT 28:13 “લોકહાન એહેકેન આખજા કા ઈસુ મોઅલા માઅને જીવતો નાંય જાયહો, બાકી રાતી જોવે આમા હૂવી ગીયલા, તોવે ચ્યા શિષ્ય યેયન ચ્યા શરીર ચોરી લેય ગીયા.
MAT 28:14 એને તુમા હૂવી ગીયલા આતા, એહેકેન રાજ્યપાલાલ માલુમ ઓઅઇ જાય, તોવે આમા ચ્યાલ હાંબાળી લાહુ, આમા તુમહાલ વાચાડી લાહુ.”
MAT 28:15 એને ચ્યાહાય પોયહા લેયને જેહેકોય હિકાડવામાય યેનેલ, તેહેંજ કોઅયેલ, એને ઈ વાત આજેલોગુ યહૂદી લોક એહેકેન માનતાહા કા ઈસુ મોઅલા માઅને જીવતો નાંય જાયલો હેય.
MAT 28:16 ઓગ્યાર શિષ્ય ગાલીલ ભાગામાય ચ્યા ડોગાવોય ગીયા, જાં જાંહાટી ઈસુ ચ્યાહાન આખલા.
MAT 28:17 ચ્યાહાય ચ્યા દર્શન કોઇન ચ્યાલ ભક્તિ કોઅયી, બાકી કાદા કાદાલ શંકા ઓઅયી કા તો હાચ્ચોજ જીવતો ઓઅઇ ગીયહો.
MAT 28:18 ઈસુય ચ્યાહા પાહી યેયન આખ્યાં, “હોરગા એને દોરતી બોદો ઓદિકાર માન દેવામાય યેનહો.”
MAT 28:19 યાહાટી તુમા જાં, બોદી જાત્યે લોકહાન શિષ્ય બોનાડા, એને પિતા, એને પુત્ર, એને પવિત્ર આત્મા નાવાકોય ચ્યાહાન બાપતિસ્મા દા,
MAT 28:20 એને ચ્યાહાન બોદ્યો વાતો જ્યો માયે તુમાહાલ આગના દેનહી, ચ્યો માનના હીકાડા: એને યાદ રાખા, આંય દુનિયા છેલ્લે લોગુ તુમહેઆરે હેય.
MAR 1:1 પોરમેહેરા પોહો ઈસુ ખ્રિસ્તા બારામાય હારી ખોબાર ઇહિને યા પરમાણે ચાલુ ઓઅહે.
MAR 1:2 જેહેકોય બોજ સોમાયા પેલ્લા માલાખી ભવિષ્યવક્તાય લોખલ્યે ચોપડયેમાય, “પોરમેહેરાય ચ્યા પોહો, ખ્રિસ્તાલ આખ્યાં ‘એએ, આંય તો આગલા મા સંદેશ લેય યેનારાલ દોવાડુહુ, તો તોહાટી વાટ તિયાર કોઅરી.’
MAR 1:3 એહેકેનુજ યશાયા ભવિષ્યવક્તાયબી લોખ્યાહાં ‘ઉજાડ જાગામાય યોહાન બોંબલીન આખહે કા પ્રભુ યેયના વાટ તિયાર કોઆ, ચ્યો વાટયો હિદ્યો કોઆ જયેહવોયને તો યેનારો હેય.’”
MAR 1:4 જ્યા બારામાય ભવિષ્યવક્તાહાયબી લોખલાં હેય, ઓ યોહાન બાપતિસ્મા દેનારો આતો, ને તો ઉજાડ જાગામાય રોતો આતો, ચ્યાય ચ્યાપાય યેનારા લોકહાન ઓ પ્રચાર કોઅતો આતો, “પાપ કોઅના છોડી દા એને બાપતિસ્મા લા, કા પોરમેહેર તુમહે પાપહાલ માફ કોઅઇ દી.”
MAR 1:5 યહૂદીયા વિસ્તારામાઅને, એને યેરૂસાલેમ શેહેરામાઅને બો બોદા લોક નિંગીન ઉજાડ જાગામાય બાપતિસ્મા દેનારા યોહાના સંદેશ વોનાયા ગીયા. જેહેકોય ચ્યાહાય પાપહાલ માની લેદા તોવે યોહાને લોકહાન યારદેન નોયેમાય બાપતિસ્મા દેના.
MAR 1:6 યોહાન ઉટડા બુરા બોનાડલે ફાડકે પોવે એને કંબરા આરે ચામડા પોટો બાંદે એને ટોડે એને રાનીમોદ ખાતો આતો.
MAR 1:7 જોવે યોહાન પ્રચાર કોઅરા લાગ્યો, ચ્યાય લોકહાન આખ્યાં, “મા પાછે જો યેનારો હેય, તો મા કોઅતો મહાન ગોત્યેવાળો હેય, આંય તે ચ્યા ચાકાર બોનીન ચ્યા ખાઅડા હુતળી છોડાબી લાયક્યે નાંય હેય.
MAR 1:8 માયેતે તુમહાન પાઅયા કોઇન બાપતિસ્મા દેનહા બાકી તો તુમહાન પવિત્ર આત્મા કોઅઇ બાપતિસ્મા દેઅરી.”
MAR 1:9 ચ્યા દિહીહયામાય ઈસુ ગાલીલ ભાગા નાજરેત ગાવામાઅને યેઇન, યારદેન નોયેમાય યોહાનથી બાપતિસ્મા લેદા.
MAR 1:10 જોવે તો પાંઅયામાંઅને બાઆ નિંગ્યો, ચ્યેજ ગેડયે ચ્યે આકાશ ઉગડાં દેખ્યા એને પવિત્ર આત્માલ કબુતરા હારખા ચ્યાવોય ઉતતા દેખ્યા.
MAR 1:11 હોરગામાઅને પોરમેહેરાય ઈસુલ આખ્યાં કા, “તું મા પ્રિય પોહો હેતો, તોથી આંય ખુશ હેય.”
MAR 1:12 તોવે તારાત પવિત્ર આત્માય ચ્યાલ ઉજાડ જાગામાય દોવાડયા.
MAR 1:13 ચાળહી દિહીહુદુ તો ઉજાડ જાગામાય આતો, એને સૈતાન ચ્યા પરીક્ષા કોઅહે, તાં જંગલી જોનાવરેબી આતેં, એને હોરગા દૂત ચ્યા ચાકરી કોએત.
MAR 1:14 બોજ સોમાયા પાછે જોવે હેરોદ રાજાય યોહાનાલ દોઇન જેલેમાય ટાકી દેનો, પાછે ઈસુ ગાલીલ ભાગામાય યેઇન, એને ચ્યે પોરમેહેરા રાજ્યા હારી ખોબાર જાહેર કોઅયી.
MAR 1:15 ચ્યાય આખ્યાં કા, “પોરમેહેરા રાજ્યા નોક્કી કોઅલો સમય યેય ગીયોહો, એને પોરમેહેરા રાજ્ય પાહી યેય ગીયહા, પાપ કોઅના છોડી દા એને હારી ખોબારેવોય બોરહો કોઆ.”
MAR 1:16 યોક દિહી ઈસુ ગાલીલ દોરિયા મેરે-મેરે ચાલતો આતો, તોવે ચ્યેય સિમોન એને ચ્યા બાહા આંદ્રિયાસાલ દોરિયામાય જાળ ટાકતા દેખ્યાં, કાહાકા ચ્યા માછડા આતા.
MAR 1:17 તોવે ઈસુવે ચ્યાહાન આખ્યાં, “યા તુમા મા શિષ્ય બોના, આમી લોગુ તુમા માછે માઅતા આતા બાકી આમી આંય તુમહાન હિકાડીહી કા લોકહાન કેહેકેન મા શિષ્ય બોનાડના હેય.”
MAR 1:18 એને તારાતુજ ચ્યાહાય માછે દોઓના છોડીન ઈસુવા શિષ્ય બોની ગીયા.
MAR 1:19 ઈસુ એને ચ્યા બેન શિષ્ય દોરિયા મેરે વાહાયોક આગલા ગીયા, ઈસુવે જબદયા પોહા યાકૂબ એને યોહાનાલ દેખ્યાં, ચ્યાબી ઉડીમાય બોહીન જાળ હાંદતા દેખ્યા.
MAR 1:20 ઈસુવે ચ્યાહાન તારાત આખ્યાં, “યા તુમા મા શિષ્ય બોના” ચ્યાય ચ્યા આબહો જબદયાલ મજુરીયાહાઆરે ઉડીમાય છોડીન ચ્યા ઈસુવા શિષ્ય બોન્યા.
MAR 1:21 પાછે ઈસુ એને ચ્યા શિષ્ય કાપરનાહુમ ગાવામાય ગીયા, એને જોવે પોરમેહેરા આરામા દિહી યેનો તોવે ઈસુ સોબાયે ઠિકાણે જાયને હિકાડતો લાગ્યો.
MAR 1:22 ચ્યા હિકાડના બારામાય લોકહાન બોજ નોવાય લાગી, કાહાકા તો મૂસા નિયમ હિકાડનારા ગુરુહુ હારકો નાંય, બાકી પુરાં ઓદિકારવાળા હારકો હિકાડે.
MAR 1:23 જોવે ઈસુ હિકાડતો આતો ચ્યેજ વેળાયે, ચ્યાહા સોબાયે ઠિકાણે યોક માઅહું આતા, ચ્યાલ બુત લાગલો આતો.
MAR 1:24 ચ્યે બોજ જોરથી બોંબલીન આખ્યાં, “ઓ નાજરેત ગાવા ઈસુ, તુલ આમેપાયને કાય જોજે? કાય તું આમહે નાશ કોઅરાહાટી યેનોહો? આંય તુલ વોળખુહુ, તું તે પોરમેહેરા પવિત્ર માઅહું હેતો.
MAR 1:25 તોવે ઈસુવે ચ્યા બુતાલ દોમકાડયો એને ચ્યાલ આખ્યાં, ઠાવકોજ રો, એને એલામાઅને બાઆ નિંગ.”
MAR 1:26 તોવે બુત ચ્યાલ પાડી ટાકીન, મોઠે બોંબાલતો નિંગી નાઠો.
MAR 1:27 યાવોય બોદહાન બોજ નોવાય લાગી, એને ચ્યા યોકબીજાહાન આખતા લાગ્યા, “ઈ કાય વાત હેય? તો પુરાં ઓદિકાર કોઇન હિકાડેહે, એને બુતાલબી દોમકાડેહે, એને ચ્યા ચ્યાલ માનતાહા”
MAR 1:28 એને લોકહાય ચ્યા બારામાય બિજા લોકહાન આખ્યાં. એહેકેન ઈસુવા બારામાય બોદા ગાલીલ ભાગા આજુબાજુ શેહેરામાય લોકહાન ખોબાર પોડી ગિઇ.
MAR 1:29 જોવે ઈસુ એને ચ્યા શિષ્ય ચ્યાહાય સોબાયે ઠિકાણ છોડયા તોવે સિમોન એને ચ્યા બાહા આંદ્રિયાસા ગોઓ ગીયા એને ચ્યાહાઆરે યાકૂબ એને ચ્યા બાહા યોહાનબી ચ્યાહાઆરે ગીયો.
MAR 1:30 ચ્યે સમયે સિમોના હાહુ બોજ જોરાવલી આતી, ચ્યા લીદે તી હુતલી આતી જોવે ઈસુ તાં ગીયો તોવે ચ્યાહાય તારાતુજ ઈસુલ ચ્યે બારામાય આખ્યાં કા સિમોના હાહુ જોરાવલી હેય.
MAR 1:31 તોવે ઈસુવે ચ્યેપાય જાયને, ચ્યે આથ દોઇન ચ્યેલ ઉઠાડયા, ચ્યેમાઅને જોરાં તારાતુજ ઉતી ગીયા, એને તી ઈસુ એને ચ્યા શિષ્યહા ગાવાર ચાકરી કોઅતી લાગી.
MAR 1:32 દિહી બુડયા પાછે, રુવાળા પોડી ગીયા તોવે માઅહે ઈસુવાપાય બોજ જાત-જાત્યા દુખ્યાહાન એને બુત લાગલાહાન લેઈને યેને.
MAR 1:33 એને બોજ માઅહે બાઆપુર ટોળો ઓઅલે.
MAR 1:34 તોવે ઈસુય બોજ જાત-જાત્યા દુખ્યાહાન હારાં કોઅયા એને બોજ બુતાહાન માઅહા માઅને તાંગાડી કાડયા બુતાહાન ચ્યાય બોલા નાંય દેના કાહાકા ચ્યા ઈસુવાલ વોળખેત કા ઓ ખ્રિસ્ત હેય.
MAR 1:35 હાકાળેહે આજુ આંદારાંજ આતા તોવે ઈસુ ઉઠયો એને યોક એકાંત જાગામાય ગીયો એને પ્રાર્થના કોઅરા લાગ્યો.
MAR 1:36 તોવે સિમોન એને ચ્યા હાંગાત્યાહાય દેખ્યાકા ઈસુ નાંય હેય ચ્યાહાટી ચ્યા ચ્યાલ હોદા ગીયા.
MAR 1:37 જોવે તો મિળ્યો, તોવે ચ્યાલ આખ્યાં, “બોજ લોક તુલ હોદી રીયહા.”
MAR 1:38 તોવે ઈસુવે ચ્યાહાન આખ્યાં, “આપા ઓમથે જાતા આહેપાહેના ગાવાહામાય, કાહાકા આંય ચ્યા લોકહાનબી પ્રચાર કોઉ, કાહાકા આંય યાજહાટી યેનોહો.”
MAR 1:39 એને ઈસુ, બોદા ગાલીલ ભાગામાય સોબાયે ઠિકાણે જાયને પ્રચાર કોઅતો, એને બુતાલ માઅહા માઅને તાંગાડી કાડતો રિયો.
MAR 1:40 યોક કોડવાળા માઅહું ઈસુવાપાય યેના એને માંડયે પોડીન ચ્યે ચ્યાલ માગણી કોઅયી, “આંય જાંઅતાહાંવ કા તું તો મોરજયેકોય તું માન ચોખ્ખો કોઅઇ હોકતોહો.”
MAR 1:41 તોવે ઈસુવાલ દયા યેની એને આથ લાંબો કોઇન ચ્યાલ લાવ્યો એને આખ્યાં, “મા ઇચ્છા હેય તું ચોખ્ખો ઓઅઇ જો, ચોખ્ખો ઓઅઇ જો.”
MAR 1:42 તારાતુજ ચ્યા કોડ હારાં ઓઅઇ ગીયા એને તો ચોખ્ખો ઓઅઇ ગીયો.
MAR 1:43 તોવે ઈસુવે ચ્યા માઅહાન કડાક ચેતાવણી દેયન દોવાડી દેનો.
MAR 1:44 એને ઈસુય ચ્યાલ આખ્યાં, “એએ તો કાદાલ એહેકેન આખના નાંય, કા માયે તુલ હારો કોઅયો બાકી જો એને યાજકાલ દેખાડ કા આમી તું ચોખ્ખો ઓઅઇ ગીયહો તી બેટ આઈન દે, જીં મૂસાય આગના કોઇન આખહી કા, ચ્યા લોકહા સાબિત્યે હાટી રોય.”
MAR 1:45 બાકી તો જાયન ઈ વાત આખા એને ફેલાવાં લાગ્યો, કા ઈસુવે માન હારો કોઅયો ઓલા હુદુ કા ઈસુ કોઅહાબી ગાવામાય ખુલી રીતે નાંય જાય હોક્યો, બાકી બારેજ એકાંત જાગામાય રિયો, તેરુંબી ચોમખીને માઅહે ચ્યાપાય યેતે આતેં.
MAR 2:1 વાયજ દિહાહા પાછે ઈસુ પાછો ફિરીન કાપરનાહુમ ગાવામાય યેનો એને તાઅને લોકહાન ઓહડી ખોબાર જાયી, કા ઈસુ પાછો ફિરીન ગાવામાય યેનલો હેય.
MAR 2:2 તોવે બોજ લોક ટોળો જાયા એને યા લીદે ઓલે બોદે કા તી ગુઉ લોકહાકોય બોરાય ગીયા, ઓલે લોગુ કા બાઆપુર ને જાગો બી લોકહાકોય બોરાય ગીઅલો આતો. ઈસુ ચ્યા લોકહાન પોરમેહેરા હારી ખોબાર આખતો આતો.
MAR 2:3 એને ઓલહામાય લોક યોક લખવાવાળા માઅહાન ચાર માઅહાકોય ઉચકીન ઈસુવાપાય લેય યેના.
MAR 2:4 બાકી ગીરદ્યે લેદે ઈસુવાપાય નાંય લેય જાય હોક્યા, ચ્યાહાટી ગાઆ ઉચે ચોડીન, ચ્યાહાય સિવલાં ગુઉ ખોળી ટાક્યા, એને લખવાવાળા માઅહાન ખાટલાહાતે જ્યાવોય તો હુતલો આતો ચ્યાલ બોગારામાઅને ઈસુ આતો તાં ઉતાડી દેનો.
MAR 2:5 ઈસુવે, જાંઅયા કા ચ્યા માયેવોય બોરહો થોવતાહા, લખવાવાળા માઅહાન આખ્યાં, “ઓ બાહા, તો પાપહાલ આંય માફ કોઅતાહાંવ.”
MAR 2:6 તોવે ચ્યા ગાઆમાય કોલાહાક મૂસા નિયમ હિકાડનારા ગુરુ બોઠલા આતા, જીં કાય ઈસુવે આખ્યાં ચ્યા બારામાય ચ્યા મોનામાય વિચાર કોઅતા લાગ્યા,
MAR 2:7 “ઈ માઅહું એહેકેન કાહા આખહે? એલો તે પોરમેહેરા નિંદા કોઅહે, કાય એલાલ નાંય ખોબાર હેય કા પોરમેહેરુજ પાપ માફ કોઅઇ હોકહે?”
MAR 2:8 તારાતુજ ઈસુ જાંઆઈ ગીયો, કા ચ્યા કાય વિચાર કોઅઇ રીયહા, તોવે ઈસુવે ચ્યાહાન આખ્યાં, “તુમહે મોનામાય તુમા કાહા એહેકેન વિચાર કોઅતાહા?
MAR 2:9 કાય આખના હેલ્લા હેય? તો પાપ માફ ઓઅઇ ગીયા ઈ લખવાવાળાલ આખના હેલ્લા હેય, કા ઉઠ તો ખાટલા ઉચકીન ચાલા લાગ, ઈ આખના હેલ્લા?
MAR 2:10 બાકી તુમહાન ખોબાર પોડા જોજે કા માન એટલે માઅહા પોહાલ દોરત્યેવોય લોકહા પાપ માફ કોઅના ઓદિકાર દેનલો હેય.” ચ્યાહાટી ઈસુ લખવાવાળા માઅહાન આખહે.
MAR 2:11 “તુલ આંય આખતાહાવ, ઉઠ, તો ખાટલા લેઈને ગોઓ જો.”
MAR 2:12 તો ઉઠયો, એને તારાત ખાટલા ઉચકીન બોદહા દેખતા ચ્યે ગોઅને જાતો રિયો. બોદહાન બોજ નોવાય લાગી, એને ચ્યા પોરમેહેરા મહિમા આખતા લાગ્યા, “ઓહડા તે આપહાય કાદે દિહે દેખ્યાંજ નાંય.”
MAR 2:13 આજુ યોકદા ઈસુ ગાલીલા દોરિયા મેરે ગીયો, એને બોજ માઅહે ચ્યાપાય યેને, એને ઈસુ ચ્યા લોકહાન પોરમેહેરા વચન હિકાડાં લાગ્યો.
MAR 2:14 આજુ વાયજ આગલા જાતા ઈસુવે આલફેયા પોહો લેવી જો જકાતદાર આતો ચ્યાલ કર લેઅના નાકાવોય બોઠલો દેખ્યો એને ચ્યાય લેવીયાલ આખ્યાં, “મા શિષ્ય બોન.” એને તો કામ છોડીન ઈસુવા શિષ્ય બોની ગીયો.
MAR 2:15 એને બોજ સોમાયા પાછે, જોવે ઈસુ એને ચ્યા શિષ્ય લેવીયા ગોઅમે રાતી ખાઅના ખાં બોઠલા આતા, તોવે બોજ કર લેનારા એને પાપી આખાતાહા, ચ્યા શિષ્યહાઆરે ખાં બોઠા, કાહાકા ઓહડે બોજ માઅહે આતેં ચ્યે ચ્યા ઈસુઆરે રોત.
MAR 2:16 એને મૂસા નિયમ હિકાડનારા ગુરુ એને પોરૂષી લોકહાન ખોબાર જાયી કા તો જ્યા પાપી આખાતાહા ઓહડા લોકહાઆરે ખાહે, તોવે ચ્યાહાય ઈસુ શિષ્યહાન આખ્યાં, “તો તે કાહા જકાતદારાહા આરે એને પાપી લોકહાઆરે ખાહે?”
MAR 2:17 ઈસુ ઈ વાત વોનાયો, એને મૂસા નિયમ હિકાડનારા ગુરુ એને પોરૂષી લોકહાન આખ્યાં, “જ્યેં હારેં હેતેં ચ્યાહાન ડાકટારા ગોરાજ નાંય રોય, બાકી જ્યેં દુખ્યેં હેતેં ચ્યાહાન ગોરાજ હેય: બાકી આંય જ્યા પોતે ન્યાયી માનતાહા ચ્યાહાહાટી નાંય, બાકી પાપ્યાહાન બોચાવાં યેનોહો.”
MAR 2:18 યોહાના શિષ્ય એને પોરૂષી લોક ઉપહા કોએત, એને યોક દિહી વાયજ લોક યેઇન ઈસુવાલ આખે; “યોહાના શિષ્ય એને પોરૂષી લોકહા શિષ્ય ઉપહા કોઅતાહા, બાકી તો શિષ્ય નાંય કા?”
MAR 2:19 તોવે ઈસુવે જાવાબ દેનો, “મા શિષ્ય એને આંય વોવડા એને ચ્યા દોસ્તારા હારકા હેતા, જાવ લોગુ ચ્યા વોરાડામાય હેતા તાંવ લોગુ કાય વોવડા દોસ્તાર ઉપહા કોઅઇ હોકતાહા? નાંય ચ્યા ઉપહા નાંય કોઅઇ હોકે.
MAR 2:20 બાકી ચ્યાહા પાયને વોવડો લેવાય જાય ઓહડા દિહી યી, તોદહી ચ્યા ઉપહા કોઅરી.
MAR 2:21 માઅહે જુના ફાડકા આરે નોવા ફાડકા ઠિગળા નાંય હિવેત, કાહાકા દોવ્યા પાછે નોવા ફાડકા ચંડળાય જાય એને જુના આજુ ચીઈ ટાકહે, એહેકેન તી ફાડકા કામ નાંય લાગે. એહેકેન મા શિક્ષા જુની રીતીરીવાજાહા આરે જોડે, તે મા શિક્ષા યા ફાડકા હારકી કાયજ કામ નાંય લાગે.
MAR 2:22 યેજ રીતે માઅહે નોવો દારાખા રોહો જુના ચાંબડા ઠેલ્યેમાય નાંય બોએત, એહેકોયન દારાખા રોહો થોવે તે તી ઠેલી ફૂલીન ફાટી જાય, એને દારાખા રોહો વેરાય જાય, યાહાટી નોવો દારાખા રોહો નોવ્યે ઠેલ્યેમાયજ બોઅતેહેં.”
MAR 2:23 પોરમેહેરા આરામા દિહી, ઈસુ એને ચ્યા શિષ્ય રાનામાઅને જાતા આતા, તોવે ઈસુવા શિષ્ય કોઅહે પેંદી ખાત.
MAR 2:24 તોવે પોરૂષી લોક ઈસુવાલ આખે, “એએ, તો શિષ્ય જીં કામ આરામા દિહી કોઅઇ રીઅલા હેય, તી આમે નિયમા વિરુદ હેય તુયે ચ્યાહાન એહેકેન નાંય કોઅરાહાટી આખા જોજે.”
MAR 2:25 ઈસુવે ચ્યાહાન આખ્યાં, “કાય, તુમાહાય નાંય વાચ્યાહાં કા દાઉદ રાજા એને ચ્યા હાંગાતિયાહાન બુખ લાગી, એને જરુર પોડી, તોવે કાય કોઅયેલ?
MAR 2:26 જોવે આબીયાતાર મહાયાજક આતો, તોવે દાઉદ રાજા પોરમેહેરા માંડવામાય જાયન બેટ ચોડાવલ્યો બાખ્યો, જ્યો યોખલા યાજકથી ખાવાય, ચ્યો ચ્યે ખાદ્યો, એને હાંગાતિયાહાન બી દેન્યો.”
MAR 2:27 એને ઈસુવે ચ્યાહાન આખ્યાં, “પોરમેહેરાય માઅહાન પોરમેહેરા આરામા દિહયા હાટી નાંય બોનાડ્યા, બાકી પોરમેહેરાય માઅહાહાટી પોરમેહેરા આરામા દિહી બોનાડલો હેય.
MAR 2:28 ચ્યાહાટી આંય, માઅહા પોહાલ પોરમેહેરા આરામા દિહાવોય બી ઓદિકાર હેય.”
MAR 3:1 પાછો પોરમેહેરા પવિત્ર દિહી ઈસુ સોબાયે ઠિકાણે ગીયો, તાં યોક માઅહું આતા, ચ્યા આથ ઉખાય ગીઅલો આતો.
MAR 3:2 પોરૂષી લોક ઈસુવાવોય દોષ લાવાહાટી યોક કારણ હોદતા આતા, યાહાટી ચ્યા ચ્યાલ દિયાનથી એઅતા લાગ્યા, કા એએ કા ચ્યાલ ઈસુ પોરમેહેરા આરામા દિહી હારો કોઅહે કા નાંય.
MAR 3:3 તોવે આથ ઉખાય ગીઅલા માઅહાન ઈસુવે આખ્યાં, “ઉઠ એને બોદા માઅહા વોચમાય ઉબો રો.”
MAR 3:4 પાછે ઈસુવે ચ્યાહાન પુછ્યાં, “પોરમેહેરા આરામા દિહી હારાં કામ કોઅના તી હાચ્ચાં હેય કા જુઠા કોઅના, કાદા જીવ બોચાવના તી હારાં હેય કા માઆઇ ટાકના?” બાકી ચ્યા ઠાવકાજ રિયા.
MAR 3:5 તોવે તો ખિજવાલો ચારીચોમખી એઇ રિયો, એને ચ્યાહા મોના કઠાણતા લેદે દુ:ખી જાયો, ઈસુવે આથ ઉખાય ગીઅલા માઅહાન આખ્યાં “તું તો આથ લાંબો કોઓ” ચ્યે આથ લાંબાવ્યો, ચ્યા આથ હારો ઓઅઇ ગીયો.
MAR 3:6 તોવે પોરૂષી લોક બાઆ જાયને રાજા હેરોદ લોકહા ટોળામાઅને આરે ચ્યાલ કેહેકેન આપા માઆઇ ટાકાડજે ચ્ચો વાત કોઅતા લાગ્યા.
MAR 3:7 ઈસુ ચ્યા શિષ્યહાઆરે દોરિયા એછે પાછો ગીયો, એને ગાલીલ ભાગ ને યહૂદીયા વિસ્તારામાઅને બોજ માઅહે ચ્યાપાય ટોળો વોળીન જાં લાગ્યેં,
MAR 3:8 એને યહૂદીયા ભાગા, યેરૂસાલેમ શેહેરા, ઈદુમેયા ભાગાથી, યારદેન નોયે ચ્યે મેરેને, એને સુર એને સિદોન શેહેરા યા બોદા વિસ્તારામાઅને લોક યેના, યા યાહાટી યેના કા જ્યેં નોવાયે કામે ઈસુવે કોઅલે તી વોનાલા આતા.
MAR 3:9 માઅહા બોજ ગીરદ્યે લેદે, ઈસુવે ચ્યા શિષ્યહાન આખ્યાં, “માન બોહરાહાટી યોક વાહની ઉડી લીયા, એટલે માઅહે માન ડેકલી નાંય હોકે.”
MAR 3:10 ચ્યા દિહયા દિહી ઈસુવે બોજ જાંઅહાન હારાં કોઅલા, ચ્યાહાટી ચ્યા બિમાર લોક ચ્યાપાય ગીરદી કોઅતા આતા.
MAR 3:11 જોવે બુત લાગલાબી, ચ્યાલ એએ તોવે, ચ્યા, ચ્યા આગલા ચ્યાલ માન દાંહાટી ચ્યા પાગે પોડીન એને બોંબલીન આખે કા “તું પોરમેહેરા પોહો હેતો.”
MAR 3:12 ઈસુવે ચ્યાહાન કડાક ચેતાવણી દેની એને આખ્યાં “લોકહાન ખોબાર નાંય કોઅના કા આંય કું હેય.”
MAR 3:13 પાછે ઈસુ ડોગાવોય ચોડી ગીયો, એને ચ્યા માઅહાન હાદ્યા, જ્યાહાન ચ્યાય ચ્યા શિષ્ય બોનાહાટી નિવાડલા આતા, એને ચ્યા ગીરદ્યેમાઅને ચ્યા પાહી યેના.
MAR 3:14 તોવે ચ્યે બાર જાંઆહાન નિવડી કાડયા, એને ચ્યાહાન પ્રેષિત નોક્કી કોઅયા, યાહાટી કા ચ્યા ઈસુઆરે રોય હોકે એને ચ્યાહાન પોરમેહેરા સંદેશ આખા દોવાડયા,
MAR 3:15 એને ચ્યાહાન બુતાલ કાડના ઓદિકાર દેનો.
MAR 3:16 એને ચ્યાય નિવાડલા બારા જાણહા નાંવે યે હેય, સિમોન જ્યાલ ઈસુવે પિત્તર નાંવ દેના.
MAR 3:17 જબદયા પોહા યાકૂબ એને યોહાન, યોહાનાલ ઈસુવે બોઆનેરગીસ આખ્યાં, જ્યા મોતલાબ હેય બોંબાલનારાહા હારકા માઅહું.
MAR 3:18 આંદ્રિયાસ, ફિલિપ, બારતોલોમી, માથ્થી, થોમા, એને અલફિયા પોહો યાકૂબ, તદે, એને સિમોન કનાની,
MAR 3:19 એને ચ્યાલ દોગો દેનારો યહૂદા ઇસ્કારીયોત.
MAR 3:20 ઈસુ ગોઓ ગીયો એને પાછી લોકહા બોજ ગીરદી જાયી, કા તો એને ચ્યા શિષ્ય ખાઅનાબી નાંય ખાય હોક્યા.
MAR 3:21 ઈ વોનાઈન ચ્યા કુટુંબવાળે ચ્યાલ લાંહાટી ગોઅરે યેને, કાહાકા લોક આખે કા તો ગાંડવાય ગીયો ઓરી.
MAR 3:22 એને, જ્યા યેરૂસાલેમ શેહેરામાઅને યેનલા મૂસા નિયમ હિકાડનારા ગુરુબી આખા આતા કા, “ચ્યામાય સૈતાન જો બુતાહા મુખ્ય હેય” એને ઇબી આખે કા, “તો સૈતાન હેય ચ્યા મોદાત લેઈને ચ્યાહાન તાંગાડેહે.”
MAR 3:23 તોવે ઈસુવે ચ્યાહાન હાદિન દાખલો આખ્યો, “ઓ સૈતાન કેહેકેન ઓઅઇ હોકે જો ચ્યાજ બુતાહાન લોકહામાઅને બાઆ કાડહે? નાંય, તો એહેકેન નાંય કોઅઇ હોકે.”
MAR 3:24 જોવે યોક દેશા લોક ચ્યાહામાયજ ફુટ પોડે તો ચ્યા વદારી સમય નાંય ટોકી હોકે.
MAR 3:25 જોવે યોકાજ ગાઆમાઅને લોક ચ્યાહાજ આરે જુલાતા લાગે તોવે તી ગુઉ નાંય ટોકી હોકે.
MAR 3:26 જોવે સૈતાન પોતાનાજ બુતહા આરે વિરુદી ઓઅરી, તે તો પોતાનાજ નાશ કોઅરી.
MAR 3:27 “કાદોબી સૈતાના રોકા તાકાતવાળા માઅહા ગુઉ લુટી નાંય હોકે, જાવ લોગુ ચ્યા તાકાતવાળા માઅહાન આરવાહાટી એને બાંદાહાટી તાકાતવાળો નાંય રોય, તોવે તો ચ્યા ગોઆમાઅને બોદાંજ લુટી લેય હોકહે.
MAR 3:28 આંય તુમહાન હાચ્ચાંજ આખહુ, કા માઅહા બોદા પાપાહાલ એને નિંદાયેલ પોરમેહેર માફ કોઅઇ દેઅરી,
MAR 3:29 બાકી જો પવિત્ર આત્મા નિંદા કોઅરી, પોરમેહેર ચ્યાલ યાહાટી કોદહીજ માફ નાંય કોઅરી બાકી કાયામ તો પાપહા ગુનેગાર ઠરી.”
MAR 3:30 ઈસુવે ચ્યાહાન ઈ યાહાટી આખ્યાં કાહાકા ચ્યે ઈ આખે કા, એલામાય બુત હેય.
MAR 3:31 પાછે ઈસુ આયહો એને ચ્યા બાહા યેને, એને બાઆ ઉબે રિયે એને ચ્યાલ ચ્યાહાય હાદાડયો.
MAR 3:32 એને ઈસુવા ચોમખી બોજ જાંએ બોઠલેં આતેં, તોવે ચ્યાહાય ચ્યાલ આખ્યાં, “એએ, તો આયહો એને બાહા બાઆ ઉબે રીઅલે હેતેં તુલ હાદતેહેં.”
MAR 3:33 બાકી ચ્યે ચ્યાહાન જાવાબ દેનો, “મા આયહો એને મા બાહા કું હેતેં?”
MAR 3:34 એને જ્યેં ચોમખી બોઠલેં આતેં, ચ્યાહા એછે એઇન ચ્યાય આખ્યાં, “એઆ, ઈ મા આયહો એને યા મા બાહા હેતા.
MAR 3:35 કાહાકા જીં માઅહું પોરમેહેરા મોરજી પુરી કોઅહે, તીંજ મા બાહા, એને બોઅહી એને આયહો હેય.”
MAR 4:1 ઈસુ પાછો ગાલીલા દોરિયા મેરે હિકાડે, તોવે ચ્યાપાય બોજ મોઠી ગીરદી બેગી ઓઈ ગીયી, યાહાટી તો દોરિયામાય ઉડી આતી ચ્યેમાય ચોડીન બોહી ગીયો, એને માઅહા બોદો ટોળો દોરિયા મેરે ઉબો આતો.
MAR 4:2 ચ્યે ચ્યાહાન દાખલા દેયન બોજ હિકાડયાં ચ્યાહાન હિકાડતા ચ્યે એહેકેન આખ્યાં,
MAR 4:3 “વોનાયા, યોક ખેડુત, બિયારો પોઆ રાનામાય ગીયો.
MAR 4:4 એને પોએ તોવે કોલોહોખાન બિયારો વાટે મેરે પોડયો, એને ચિડેં પોડીન તીં ખાય ગીયે.
MAR 4:5 એને કોલોહોખાન બિયારો ખડકાવાળી જમીનમાય પોડ્યા, તાં કાદુ ઓછો આતો, ચ્યાહાટી બિઇ તારાતુજ ઉદી નિંગ્યા, કાહાકા તાં કાદુ ઉંડે લોગુ નાંય આતો.
MAR 4:6 બાકી બોપરેહે દિહી ચોડયો એને તીડકો લાગ્યો તોવે તારાત તી કોમાઈ ગીયા, એને મુળે નાંય બોઠે ચ્યાહાટી તી ઉખાઈ ગીયા.
MAR 4:7 એને કોલોહોખાન બિયારો કાટાહા જેખરાહામાય પોડયો, એને કાટેં વોદીન ચ્યાથી દાબાઈ ગીયા, એને કાયજ અનાજ નાંય પાક્યા.
MAR 4:8 એને કોલોહોખાન બિયારો હારી જમીનમાય પોડયો, ઓ બિયારો ઉદીન પાહાય ગીયો એને હારાં અનાજ પાક્યા, કોલાહાક તીહી ગોણા, કોલાહાક હાંઈટ ગોણા, કોલાહાક હોવ ગોણા અનાજ પાક્યા.”
MAR 4:9 એને ઈસુય આખ્યાં “જો વોનાયાંહાટી તિયાર હેય તીં વોનાય લેય એને ચ્યા બારામાય હુમજે.”
MAR 4:10 જોવે ઈસુ એને બાર શિષ્યહાઆરે બિજા હાંગાત્યા આતા, ચ્યાહાય ઈસુલ દાખલો હોમજાડા આખ્યાં.
MAR 4:11 ઈસુવે ચ્યાહાન આખ્યાં “તુમા તે પોરમેહેરા રાજ્યા દોબલી હાચ્ચી વાત જાંઅતાહા, બાકી જ્યા માયેવોય બોરહો નાંય કોએત ચ્યાહાન તે બોદા દાખલા દેયન હોમજાડના જરુરી હેય.
MAR 4:12 જેહેકોય પવિત્રશાસ્ત્ર આખહે કા, ચ્યા એએયા કોઅતાહા બાકી ચ્યાહાન દેખાય નાંય, વોનાયા કોઅતાહા બાકી હોમજે નાંય, એહેકેન નાંય ઓએ ચ્યા વોળી યેત, એને ચ્યાહાન માફી મિળી જાય.”
MAR 4:13 પાછા ઈસુવે ચ્યાહાન આખ્યાં, “જોવે તુમા ઓ દાખલો નાંય હુમજે, તોવે તુમા બિજા દાખલા બી નાંય હોમજાહા, જીં આંય તુમહાન આખનારો હેય.
MAR 4:14 ખેડુત પોરમેહેરા વચન પોઅહે.
MAR 4:15 વોછા લોક ચ્યે વાટયે રોકા હેય જીં વાટેમાય બિયારો પોડયો, ચ્યે પોરમેહેરા વચન નોક્કીજ વોનાતેહે, બાકી તારાત સૈતાન યેઇન ચ્યાહા વોનાલા વચન વિહરાવી દેહે.
MAR 4:16 એને ચ્યાજ પરમાણે, વોછા લોક તી ખડકાવાળી જાગા રોકા હેય જાં વોછોજ બિયારો પોડહે, યાહાટી ચ્યે વચન વોનાયને તારાતુજ આનંદથી માની લેતહેં,
MAR 4:17 બાકી પોરમેહેરા વચન ચ્યાહા મોનામાય ઉંડે નાંય ઉત્યે, ચ્યાહાટી ચ્યે વોછા દિહાહાપુરતે માનતેહેં, ચ્યા પાછે પોરમેહેરા વચના લીદે જોવે ઓડચાણ કા દુ:ખ યેહે તોવે ચ્યે તારાતુજ ટાકી પોડતેહે.
MAR 4:18 એને વોછા લોક કાટાહા જેખરાહામાય પોડલા બિયારા હારકા હેય, ચ્યાહાય તે પોરમેહેરા વચન વોનાય લેદા,
MAR 4:19 એને જીવના બારામાય ચિંતા, પોયહા લોબ, એને બીજી લાલચ યેઇન પોરમેહેરા વચનાલ દાબી દેહે, એને તી નોકામ્યા જીવન જીવતેહે.
MAR 4:20 એને વોછા લોક હાર્યે જમીન્યે હારકા હેય ચ્યે યે હેતેં પોરમેહેરા વચન વોનાઈન માની લેતહેં, એને ચ્યાહાટી હારાં ફળ દેતહેં, કાદા તીહી ગોણા, કાદા હાંઈટ ગોણા એને કાદા હોવ ગોણા.”
MAR 4:21 ઈસુવે ચ્યાહાન આખ્યાં, “કાદોબી દિવો લાવીન ચ્યાલ ટોપલ્યે કા ચાપાળા તોળે નાંય થોવેત, બાકી ચ્યાલ દીવત્યાવોય થોવતેહે કા ચ્યા ઉજવાડો બોદહાન મિળી હોકે.
MAR 4:22 કાહાકા કોઅહીજ વસ્તુ ઓહડી નાંય હેય કા તી ડાકલી રોય એને યોકતી વસ્તુ ઓહડી નાંય હેય કા તી દુબાડી હોકાય બાકી બોદાંજ ખુલ્લાં પોડી જાય.
MAR 4:23 જો વોનાયાંહાટી તિયાર હેય તો વોનાય લેય એને ચ્યા બારામાય હુમજે.”
MAR 4:24 ઈસુવે ચ્યાહાન આખ્યાં, “દિયાન દા કા તુમા કાય વોનાતાહા, તુમા જોલા વોદારી દિયાન દેયન વોનાયાહા તોલા વોદારે પોરમેહેર તુમહાન હોમાજ દી.
MAR 4:25 કાહાકા જ્યા પાય હોમાજ હેય, તો વોદારી હોમાજ મેળવી, બાકી જ્યા પાય કાય હોમાજ નાંય મીળે, ચ્યાપાય જીં વોછીબી હોમાજ ઓરી તીં બી ચ્યાપાઅને ખોવાય જાય.”
MAR 4:26 પાછી ઈસુવે આખ્યાં, “પોરમેહેરા રાજ્ય ઓહડા હેય કા જેહેકોય યોકતો ખેડુત રાનામાય બિયારો પોઅહે.
MAR 4:27 એને તો ખેડુત રાતી-રાતી હુવેહે ને દિહા-દિહા કામ કોઅહે, તાંઉ બિયારો ઉદીન વોદી જાહે, બાકી ચ્યાલ ખોબાર નાંય કા ઈ કેહેકેન વોદ્યાં.
MAR 4:28 તો કાદુજ બીયારાલ ઉદાડેહે એને અનાજ પાકાડેહે, પેલ્લો ડીયો નિંગીન ઉદહે, પાછે ડોડે યેહે, પાછે કોન્ટયેહેમાય દાણા પાકતાહા.
MAR 4:29 બાકી જોવે દાણા પાકી જાતાહા, તોવે તારાત ખેડુત ઓસ્યેકોય વાડી લેહે, કાહાકા દાણા પાકી ગીઅલા હેય.”
MAR 4:30 પાછે ઈસુવે આખ્યાં, “આંય તુમહાન આજુ યોક દાખલો આખતાહાવ, ઈ હુમજાડા હાટી કા પોરમેહેરા રાજ્ય કોહડા હેય.
MAR 4:31 તીં રાયે દાણા હારકા હેય, રાયે બિયારો ટાક્યો તોવે દોરત્યેમાય બોદા બીયારાહામાય વાહાનો બિયારો હેય.
MAR 4:32 બાકી ટાક્યા પાછે, ઉદહે એને બોદયે હાકબાજયે કોઅતો મોઠો ઓઅહે એને મોઠયો ડાળખ્યો કાડહે ઓલાકા ઉચે આકાશામાય ઉડનારે ચિડેં ચ્યા છાવાડામાય યેયન ગોરો બોનાડતેહે.”
MAR 4:33 એને ઈસુવે ચ્યાહાન યે પરમાણે બોજ દાખલા દેય દેયન પોરમેહેરા વચન જોલહા ચ્યા હોમાજતા આતા તોલહાજ તો ચ્યાહાન હોમજાડતો આતો.
MAR 4:34 એને જોવેબી ઈસુ પોરમેહેરાબારામાય વાત આખે, તોવે દાખલા દેયન આખે, બાકી જોવે તો ચ્યા શિષ્યહાઆરે યોખલો રોય તોવે ચ્યાહાન બોદા દાખલાહા મોતલાબ હોમજાડે.
MAR 4:35 ચ્યે દિહયે જોવે રુવાળા પોડતાજ, તોવે ચ્યે શિષ્યહાન આખ્યાં “આપા ગાલીલા દોરિયા ચ્યેમેરે જાતા.”
MAR 4:36 એને શિષ્યહાય લોકહા ટોળાલ તાંજ રા દેના, એને ચ્યા ઉડીમાય બોઠા, જ્યેં ઉડીમાય ઈસુ આતો, એને ઈસુલબી ચ્યાહાઆરે લેય ગીયા, એને બીજે ઉડયે બી ચ્યાઆરે આતેં.
MAR 4:37 જોવે ચ્યા દોરિયા ચ્યેમેરે જાતા આતા, તોવે મોઠો તોફાન યેનો એને પાઅયા લાફા ઉડીવોય આફળાતા લાગ્યા, ઓલાકા ઉડી પાઅયા કોઇન બાઆઈ જાતી આતી.
MAR 4:38 એને ઈસુ ઉડી પાછલા ભાગામાય યોક હુઉત્યાવોય ટોલપા થોવિન હુતલો આતો, તોવે ચ્યાહાય ચ્યાલ જાગાડીન આખ્યાં, “ગુરુ આપા બોદા બુડી જાનારા હેય એને ચ્યા તુલ કાય ફિકાર નાંય હેય”
MAR 4:39 તોવે શિષ્યહાય ઈસુલ જાગાડીન આખ્યાં. તોવે ચ્ચાય ઉઠીન વારાલ દોમકાડયા, એને લાફાહાન આખ્યાં “ઠાવકો રો એને શાંત ઓઅઇ જો” તોવે વારો બોંદ પોડયો એને દોરિયામાય મોઠી શાંતી ઓઅઇ ગિઇ.
MAR 4:40 એને શિષ્યહાન ઈસુવે આખ્યાં, “તુમા કાહા બિઅતાહા? તુમહાન આજુબી બોરહો નાંય કા?”
MAR 4:41 એને ચ્યા બોજ બિઇ ગીયા એને યોકબિજાલ આખા લાગ્યા, “ઈ કોહડા માઅહું હેય? તે તોફાન એને દોરિયો એને લાફાબી ચ્યા આગના માનતેહેં?”
MAR 5:1 પાછે ઈસુ એને ચ્યા શિષ્ય દોરિયા ચ્યેમેરે ગીરાસેનિયા લોકહા ભાગામાય જાય પોઅચ્યા.
MAR 5:2 જોવે ઈસુ ઉડીમાઅને ઉત્યો, તોવે યોક માઅહાન બુત વોળાગલા આતો તો તારાતુજ માહણાહા માઅને નિંગીન ચ્યાલ મિળ્યો.
MAR 5:3 તો માહણામાય રોતો આતો, કાદાં માઅહું ચ્યાલ બાંદી નાંય હોકે, ઓલાકા હાકળે કોઅઇ બી નાંય બાંદાય.
MAR 5:4 કાહાકા ચ્યાલ ગેડી-ગેડી બેડયેહે એને હાંકળેહેકોય બાંદેત બાકી તો હાંકળા તોડી ટાકે એને બેડયે ટુકડા-ટુકડા કોઅઇ દેય એને કાદાં માઅહું ચ્યાલ બાંદી નાંય હોકે.
MAR 5:5 એને કાયામ રાતદીહી તો માહણામાય ફીએ એને ડોગાહામાય બોંબલ્યા કોએ, એને તો દોગડાહા કોઇન ચ્યા શરીરાલ વાડી લેતો આતો.
MAR 5:6 જોવે ચ્ચાય દુઉરે ઈસુલ દેખ્યો, તોવે તો દાંહાદી યેનો એને ચ્યા પાગે પોડયો,
MAR 5:7 એને બોજ જોરખે બોંબલીન આખ્યાં, “ઓ ઈસુ, પરમપ્રધાના પોરમેહેરા પોહા, તુલ માયેપાઅને કાય જોજે? પોરમેહેરા નાંવા કોસામ લેતહાવ કા તું માન આબદા મા દેહે.”
MAR 5:8 કાહાકા ઈસુવે ચ્યાલ પેલ્લાજ આખ્યેલ, “ઓ બુતડાહાય યામાઅને નિંગી જાં.”
MAR 5:9 તોવે ઈસુવે ચ્યાલ પુછ્યાં, “તો નાંવ કાય હેય?” ચ્યેય આખ્યાં, “આમે નાંવ સેના હેય, કાહાકા આમા બોજ જાંએ હેજે.”
MAR 5:10 એને ચ્યાહાય ચ્યાલ બોજ રાવ્યાં કોઅયી કા “આમહાન યા ભાગામાઅને મા દોવાડેહે.”
MAR 5:11 આમી તાં ડોગાવોય ડુકરાહા યોક મોઠો ટોળો ચોઅયા કોએ.
MAR 5:12 તોવે બુતડાહાય ઈસુલ ઓહડી રાવ્યાં કોઇન આખ્યાં, “આમહાન ડુકરાહામાય દોવાડ ચ્યાહામાય નિંગી જાહું.”
MAR 5:13 ઈસુવે ચ્યાહાન પરવાનગી દેની, તોવે બુતડે નિંગીન ડુકરાહામાય ઉરાય ગીયે, એને બોદો ટોળો કોરાડા ઉપને દોરિયામાય જાયન ટુટી પોડયો, એને બુડી મોઅયે, લગભગ બેન ઓજાર ડુકરાહા ટોળો આતો.
MAR 5:14 એને ડુકરાહા ગોવાળ નાહી પોડ્યા એને શેહેરામાય એને ગાવામાય કાય જાયા ચ્યા ખોબાર દેની કા લોક તી એઅરા યેના.
MAR 5:15 તોવે કાય જાયા તી એરાહાટી માઅહે ઈસુવાપાય યેને, તોવે જીં બુતડે લાગલા માઅહું ઠાવકાજ બોઠલા દેખ્યો, એને ફાડકે પોવલે એને હારો ઓઇન ભાનમાય દેખ્યો, તીં એઇન ચ્યા બિઇ ગીયા.
MAR 5:16 એને એએનારા માઅહાય, બુતડે લાગલા માઅહા આરે કાય જાયેલ તી વાત એને ડુકરાહા બારામાય જાયલી વાત, લોકહાન આખી દેખાડી.
MAR 5:17 તોવે ચ્યાહાય ઈસુલ વિનાંતી કોઅયી એને આખ્યાં કા તું આમહે હોદ માઅને જાતો રો.
MAR 5:18 તોવે ઈસુ જાંહાટી ઉડીમાય બોહી ગીયો, એને બુત લાગલા માઅહું ઈસુલ રાવ્યાં કોઇન આખા લાગ્યા “માન તોઆરે રા દે.”
MAR 5:19 બાકી ઈસુવે ચ્યાલ મોનાઈ કોઅઇ દેની, એને ચ્યાલ આખ્યાં. “ગોઓ જો એને તો જાતલાહાપાય જાયન ઈસુવે તો કોરે કોલાં હારાં કામ કોઅયા એને કોલી દયા કોઅયી તી ચ્યાહાન આખ.”
MAR 5:20 તોવે તીં માઅહું, એને ઈસુવે ચ્યાહાટી કોલાં હારાં કામ કોઅયા, દોહો શેહેરાહા પાહિલ્યા ભાગામાય જાતો રિયો, જ્યાલ દકોપોલીસ આખવામાય યેહે, એને જાયન જાહેર કોઅયા, એને બોદહાન ચ્યા નોવાય લાગી.
MAR 5:21 યોકદા પાછો ઈસુ ઉડીમાય બોહીન ગાલીલા દોરિયા ચ્યેમેરે ગીયો, જોવે ઈસુ દોરિયા મેરાવોય પોઅચીન ઉબલો આતો, તોવે માઅહા મોઠો ટોળો ઈસુવાપાય બેગો જાયો.
MAR 5:22 તોવે યાઈર નાંવા સોબાયે ઠિકાણા આગેવાનાહા માઅને યોક યેનો એને તો યેઇન ઈસુવા પાગે પોડયો.
MAR 5:23 એને યાઈર બોજ રાવ્યો કોઅતો લાગ્યો, “મા વાહની પોહી મોરાં તિયારી હેય તું મા ગોઓ યે એને ચ્યેલ આથ લાવી દે, તોવે ચ્યે બોચાવ ઓઅઇ જાય એને તી જીવતી રોય.”
MAR 5:24 તોવે ઈસુ ચ્યાઆરે ચાલ પોડયો, એને ચ્યા પાહલા બોજ મોઠો ટોળો ચાલતો આતો, એને ચ્યા ચોમખી બોજ ગીરદી કોએત આતેં.
MAR 5:25 એને યોક બાઈ આતી ચ્યે બારા વોરહાથી લોય પોડના બિમારી આતી.
MAR 5:26 ચ્યે બોજ વૈદયાહા પાયને બોજ દુઃખ ઉઠાવ્યા, એને ચ્યે બોદી માલમિલકાત ખોરચી ટાકી તેરુ ચ્યે બિમારી હારી નાંય જાઈ, બાકી આજુ વદારે માંદી ઓઅતી ગિઇ.
MAR 5:27 જોવે તી ઈસુવા કોઅલા કામહા બારામાય વોનાયેલ, યાહાટી તી ટોળામાઅને ઈસુવા પાહલા યેની, એને ઈસુવા ફાડકાલ આથ લાવ્યો.
MAR 5:28 કાહાકા ચ્યે વિચાર્યા, “જોવે એલા ફાડકાલુજ આંય આથ લાવહી તોવે મા બોચાવ ઓઅઇ જાય.”
MAR 5:29 એને તારાત ચ્યે લોય પોડતા બોંદ ઓઅઇ ગીયા, એને ચ્યેલ શરીરામાય લાગ્યા કા આમી આંય હારી ઓઅઇ ગિઇ.
MAR 5:30 ઈસુય પોતે લોકહા એછે ફિરીન પુછ્યાં, “કુંયે મા ફાડકાલ આથ લાવ્યો?” ચ્યાય જાંઅયા કા માયેમાઅને કામ કોઅના સામર્થ નિંગ્યહા.
MAR 5:31 ઈસુવા શિષ્યહાય ચ્યાલ આખ્યાં કા, “તું એઅતોહોકા ચોમખીને માઅહે ગીરદી તુલ બિચડેહે એને પોડાપોડી કોઅતેહે, તેરુ પૂછતોહો કા માન કુંયે આથ લાવ્યો?”
MAR 5:32 બાકી ઈસુ ઈ કુંયે કોઅયા તી એરા ચોમખી એએહે.
MAR 5:33 તોવે ચ્યે બાયે જાંઅયા કા તી હારી ઓઅઇ ગિઇ, તોવે તી કાપતી એને બીઅતી યેની, એને ચ્યા પાગે પોડીન, એને બોદી હાચ્ચી-હાચ્ચી વાત આખી દેની.
MAR 5:34 ઈસુવે ચ્યે બાયેલ આખ્યાં, “મા બોઅહી, માયે તો બોચાવ કોઅલા હેય કાહાકા તુયે માયેવોય બોરોહો કોઅલો હેય, આમી તુલ એલી બિમારી નાંય લાગે, શાંત્યે કોઅઇ જો.”
MAR 5:35 આજુ ઈસુ ચ્યેલ આખીજ રિયહો તોવે સોબાયે ઠિકાણા આગેવાના ગાઆ એછને બિજા લોકહાય યેયન યાઈરાલ આખ્યાં, “ગુરૂવાલ આબદા મા દેહે, કાહાકા તો પોહી મોઅઇ ગિઇ.”
MAR 5:36 જીં વાત ચ્યા આખતા આતા તી જાણે ઈસુ તી વોનાયોહજ નાંય એને એહેકેન સોબાયે ઠિકાણા આગેવાનાલ આખ્યાં, “બીયહે મા, માયેવોય બોરહો રાખ.”
MAR 5:37 એને ઈસુય પિત્તર, યાકૂબ એને યાકૂબા બાહા યોહાન, યાહા સિવાય ચ્યા એને યાઈરાહાતે ચ્યાહાઆરે ટોળામાઅને કાદાલ નાંય યા દેના.
MAR 5:38 એને ચ્યા સોબાયે ઠિકાણા આગેવાના ગોઓ જાય પોઅચ્યા, તોવે ચ્યે ચ્યાહાન હુંઅકા ટાકી-ટાકીન રોડતા દેખ્યા.
MAR 5:39 તોવે ઈસુવે ગોઅમે જાયન, ચ્યાહાન આખ્યાં, “તુમહાન હુંઅકા ટાકી-ટાકીન રોડના ગોરાજ નાંય હેય પોહી મોઅઇ નાંય ગીયહી બાકી, હૂવી રિઅલી હેય.”
MAR 5:40 બાકી લોક ચ્યાલ ઓહાં લાગ્યા, ચ્યાહાટી ચ્યે બોદહાન બાઆ દોવાડી દેના, એને આયહે આબહાલ એને પિત્તર, યાકૂબ એને યાકૂબા બાહા યોહાન યાહાન આરે લેઈને, પોહી જ્યેં ગોઅમે હુતલી આતી તાં ગીયો.
MAR 5:41 પોહયે આથ દોઇન ઈસુવે પોહયેલ આખ્યાં, “તાલીતા કુમ” યા મોતલાબ હેય, “ઓ પોહી, આંય તુલ આખહુ, ઉઠ”
MAR 5:42 તી પોહી તારાતુજ ઉઠીન ચાલાફિરા લાગી તી બારા વોરહા આતી લોક બોજ નોવાય પામ્યા.
MAR 5:43 તોવે ઈસુવે ચ્યાહાન ચેતવીન આગના દેની કા ઈ વાત કાદાલ ખોબાર નાંય પોડે, એને પોહયે આયહે આબહાલ આખ્યાં કા, પોહયેલ કાય ખાઅના દા.
MAR 6:1 તોવે ઈસુ કાપરનાહુમ શેહેરામાઅને નિંગીન ચ્યા વોતની-ગાંવ નાસરેતમાય યેનો, એને ચ્યા શિષ્યબી ચ્યાઆરે ગીયા.
MAR 6:2 પોરમેહેરા આરામા દિહી ઈસુ સોબાયે ઠિકાણે લોકહાન પોરમેહેરા વચન હિકાડે, તોવે બોજ જાંએ ચ્યા વાત વોનાત, એને નોવાય પામીન આખે કા, “યા માઅહાય ઈ બોદા કેછને હિક્યાહા? એલાલ ઈ બોદા જ્ઞાન કેછને મિળ્યાં? એહેકેન મોઠે ચમત્કાર કોઅરા ચ્યાલ ગોતી કેહેકેન મિળી?
MAR 6:3 કાય ઓ તોજ હુતાર્યો નાંય કા? કાય ઓ મરિયમે પોહો, એને યાકૂબ, એને યોસેસા, એને યહૂદા એને સિમોના બાહા હેય? એને કાય ચ્યા બોઅયોહો ઈહીં નાંય રોય કા?” યાહાટી ચ્યાહાય ચ્યા બારામાય ઠોકાર ખાદી.
MAR 6:4 ઈસુવે ચ્યાહાન આખ્યાં, “ભવિષ્યવક્તા પોતાના વોતાનમાય એને પોતાના હોગહામાય એને પોતાના ગાઆશિવાય કેસુજ માનાવોગાર્યા નાંય રોત.”
MAR 6:5 એને ઈસુ ચ્યાહા વચ્ચે કોઅહેજ મોઠે ચમત્કાર નાંય કોઅઇ હોક્યો, બોજ વોછા દુખ્યાહાવોય આથ થોવિન હારેં કોઅયે, એને કાયજ ચમત્કાર નાંય કોઅયો, કાહાકા ચ્યા ચ્યાહાય નાકાર કોઅયેલ.
MAR 6:6 એને ઈસુ ચ્યાહા વોછા બોરહા લીદે નોવાય પામીન, ચ્યા પાછે ચ્યાય ચારીચોમખી ગાવહામાય ફિરીન પોરમેહેરા હારી ખોબાર હિકાડતો રિયો.
MAR 6:7 એને ચ્યા પાછે ઈસુ ચ્યા બાર શિષ્યહાન હાદ્યા એને ચ્યાહાન બેન-બેન જાઅહાલ બિજા-બિજા ગાવહામાય દોવાડા લાગ્યો, એને બુતાલ લોકહામાઅને કાડા ચ્યાહાન પુરો ઓદિકાર દેનો.
MAR 6:8 ઈસુવે ચ્યાહાન આગના દેની, “વાટેહાટી લાકડયે સિવાય કાયજ નાંય લેતા નાંય બાખે, નાંય ઠેલી, નાંય પાકીટામાય પોયહા.”
MAR 6:9 વાઅણે પોવજા બાકી બેન જોડ ડોગલેં નાંય લેતા.
MAR 6:10 એને ઈસુવે ચ્યાહાન આખ્યાં, જોવે તુમા કાદા ગોઓ રાંહાટી જાહા, તાંજ રોજા, તાંઅરે તુમા નિંગી જાહા તાંઉલોગુ ચ્યાજ ગોઅમે રોજા.
MAR 6:11 એને જાં તુમહાન લોક નાંય હાદેત એને તુમહાન નાંય હાંબળેત, તાંઅરે નિંગી જાયા, એને ચ્યાહાન નિશાણી દાંહાટી, તુમહે પાગહા આરેને ઉદળાં તાંજ ખેખરી ટાકજા, ચ્યાહાન ઈ ચેતાવણી દાંહાટી કા પોરમેહેરા એહેરે મિળનારી સાજા ચ્યા પોતેજ જાબાવદાર હેય.
MAR 6:12 તોવે શિષ્ય ગીયા એને જાયને લોકહાન આખ્યાં, તુમા પાપહાલ માનીન, તુમહે પાપ કોઅના છોડી દા જોજે, એને પોરમેહેરાએછે ફિરી યા જોજે.
MAR 6:13 એને બોજ બુતડાહાન કાડયા, એને બોજ દુખ્યાહાન જૈતુના તેલ ચોપડીન હારાં કોઅયા.
MAR 6:14 તોવે હેરોદ રાજાબી ઈસુ મોઠા કામહા બારામાય વોનાયો, કાહાકા બોજ લોક ઈસુ બારામાય આખતા આતા, વોછા લોક ઈ આખે કા, “ઓ યોહાન બાપતિસ્મા દેનારો ઓઅરા જોજે જો મોઅલા માઅને પાછો ઉઠયોહો, યાહાટી ચ્યા આથે મોઠે ચિન્હે ઓઅતેહે.”
MAR 6:15 એને બિજા લોક આખે, “ઓ તે એલીયા ભવિષ્યવક્તો હેય” એને આજુ બિજા આખે કા, “તો યોક ભવિષ્યવક્તો હેય, ચ્યા ભવિષ્યવક્તાહા હારકો જ્યા બોજ સોમાયા પેલ્લા રોતા આતા.”
MAR 6:16 ઈ વોનાઈન હેરોદ રાજાય આખ્યાં, “ઓ યોહાન બાપતિસ્મા દેનારો હેય, માયે પોતે જ્યા ટોલપા વાડાવી ટાક્યેલ, બાકી તો મોઅલા માઅને પાછો જીવતો ઓઇન યેનહો.”
MAR 6:17 હેરોદ રાજાય કોલહાક સોમાયા પેલ્લા ચ્યા બાહા ફિલિપા થેએ હેરોદિયાસ રાણ્યેલ રાખી લેદેલ, બાકી યોહાને ચ્યાલ આખ્યાં, “તુલ તો બાહા થેએયેલ રાખના નિયમા ઇસાબે ઠીક નાંય હેય.” તોવે હેરોદિયાસ રાણ્યેલ ખુશ કોઅરાહાટી, રાજા હેરોદાય યોહાનાલ દોઆડીન ચ્યાલ જેલેમાય કોંડાડી દેનો.
MAR 6:19 ચ્યાહાટી હેરોદિયાસ રાણી યોહાના આરે આડાઇ કોએ, એને માઆઇ ટાકાડાં માગે, બાકી માઆઇ નાંય હોક્યા,
MAR 6:20 કાહાકા હેરોદ રાજા યોહાનાલ ન્યાયી એને પોરમેહેરા પવિત્ર માઅહું જાંઅતો આતો. યાહાટી તો ચ્યાથી બિઇ ગીયો એને ચ્યાલ હેરોદિયાસ રાણ્યે પાયને બોચાવી રાખાંહાટી જેલેમાય હારેરીતે રાખ્યો, એને જોવે ચ્યાઆરે બોલે તોવે ચ્યા હાંબળીન ગાબરાય જાતો આતો બાકી ખુશ્યેથી વોનાતો આતો.
MAR 6:21 બાકી યોક દિહી, હેરોદ રાજા જન્મા દિહી મનાવ્યો તોવે ચ્યાય ચ્યા અમલદારાહાલ, મોંતર્યાયાહાન, એને ગાલીલ ભાગા, મોઠા આગેવાનાહાન હારાં યોક જેવાણ કોઅરા હાદ્યા, તોવે હેરોદિયાસ રાણ્યેલ યોહાનાલ માઆઇ ટાકાડના મોકો આતો.
MAR 6:22 તાં હેરોદિયાસ રાણ્યે પોહી આંદાર યેની, એને ચ્યે નાચ નાચી દેખાડી ચ્યેય હેરોદ રાજા એને ચ્યા ગાવારાહાન ખુશ કોઅયા, તોવે રાજાય પોહોયેલ આખ્યાં, માગ, “જીં જોજે તી માયેપાઅને માગ, એને તી તુલ આંય દિહી.”
MAR 6:23 એને હેરોદ રાજાય, કોસામ ખાયન આખ્યાં, માયેપાઅને તું જીં માગે તી આંય દિહી, “મા રાજ્યા આરદો ભાગ તું માગે તેરુ તો તુલ દિહી.”
MAR 6:24 પોહયે બારે જાયન ચ્યે આયહેલ પુછ્યાં, “આંય કાય માગુ?” ચ્યે આખ્યાં, યોહાન બાપતિસ્મા દેનારા ટોલપા દાં આખ.
MAR 6:25 ચ્યે તારાત આંદાર રાજાપાય જાયન આખ્યાં, “મા માગણી હેય કા તું માન આમીંજ યોહાન બાપતિસ્મા દેનારા ટોલપા વાડીન થાળ્યેમાય દે.”
MAR 6:26 રાજાલ જુઠા લાગ્યા, બાકી જ્યાહાલ ચ્યે હાદલા ચ્યાહા હામ્મે ચ્યે કોસામ ખાદેલ, ચ્યાહાટી નાંય આખના ઈંમાત નાંય ચાલી.
MAR 6:27 એને તારાત યોહાન બાપતિસ્મા દેનારા ટોલપા વાડીન લાંહાટી રાજાય યોક આગના દેયને સીપાડાલ જેલેમાય દોવાડયો.
MAR 6:28 તો જેલેમાય ગીયો એને ચ્યા ટોલપી વાડીન થાળ્યેમાય થોવિન પોહોયેલ દેની, એને પોહયે આયહેલ દેની.
MAR 6:29 ઈ વોનાયને યોહાના શિષ્યહાન ખોબાર પોડી, કા યોહાનાલ માઆઇ ટાક્યોહો તોવે ચ્યા યેના, એને ચ્યા કુડી લેઈને ચ્યાહાય તી માહણામાય દાટી દેની.
MAR 6:30 જોવે ચ્યા બાર પ્રેષિત જ્યાહાન ઈસુવે દોવાડલા આતા ચ્યા ફિરી યેના એને યેયન ચોમખી યોકઠા જાયા, એને ચ્યાહાય જીં કાય કોઅયા એને હિકાડયાં તીં બોદા ચ્યાલ આખી દેખાડયાં.
MAR 6:31 બાકી બોજ જાંએ યાઉ જાવ કોઅતે આતેં એને યાહાન ખાઅનાબી સમય નાંય મિળતો આતો, તોવે ઈસુવે શિષ્યહાન આખ્યાં, ચાલા આપા બોદા, યોક આલાગ એકાંત જાગામાય જાતા, જાં યોખલા રોય હોકજે એને વાહાયોક આરામ કોઅઇ હોકજે.
MAR 6:32 યાહાટી ચ્યા ઉડીમાય બોહીન યોક એકાંત જાગામાય નિંગી ગીયા જાં ચ્યા યોખલાજ રોય હોકે.
MAR 6:33 એને લોકહાય ચ્યાહાન નિંગતા દેખીન જાઈ લેદા, કા કેછ જાઈ રીઅલા હેય, યાહાટી ચ્યા ભાગા આજુબાજુ ગાવહામાઅને માઅહે દાંહાદી જાયન, એને ચ્યાહા આગલા તાં યી ફૂગ્યેં.
MAR 6:34 જોવે ઈસુ ઉડીમાઅને ઉત્યો, એને માઅહા બોજ મોઠો ટોળો દેખીન, ચ્યાહાવોય ચ્યાલ દયા યેની, કાહાકા ચ્યાહાઆરે કાદો નાંય આતો જો હારેકોય ચ્યાહા આગેવાની કોઅઇ હોકે એને ચ્યાહાન હાંબાળ કોઅઇ હોકે, જેહેકોય મેંડવાળ્યાહા વોગાર ગેટેં, એને ઈસુ ચ્યાહાન પોરમેહેરા રાજ્યા બારામાય બોજ વાતો હિકાડાં લાગ્યો.
MAR 6:35 એને જોવે દિહી બુડા આતો તોવે ચ્યા શિષ્યહાય ઈસુવાપાય યેઇન આખ્યાં “એકાંત જાગો હેય, એને દિહી બુડા વાય રિયહો.
MAR 6:36 લોકહાન જાં દે કા ચોમખી ગાવહામાય એને ફોળ્યે-ફોળ્યેહે માય જાયન ખાઅના વેચાતાં લેય યેય હોકે.”
MAR 6:37 બાકી ઈસુવે શિષ્યહાન આખ્યાં, “તુમા એલહાન ખાઅના દિયા” તોવે ચ્યાહાય ચ્યાલ આખ્યાં, “કાય, આમા જાયન હોવ દિનારાહા (૧ દીનાર યોક ચાંદ્યે સિક્કો એટલે યોકા દિહા કાંબારાં ઓઅહે) બાખે લેઈને ખાવાડજે કા?”
MAR 6:38 ઈસુવે શિષ્યહાન પુછ્યાં, “તુમહેપાય કોલ્યો બાખ્યો હેત્યો એરા જાયા?” ચ્યાહાય ખોબાર કાડીન આખ્યાં, “પાચ બાખે એને બેન માછલ્યો.”
MAR 6:39 તોવે ઈસુવે શિષ્યહાન આખ્યાં, “ટોળ્યો-ટોળ્યો પાડીન ચ્યાહાન નીળા ગાહીયાવોય બોહતા કોઅઇ દા.”
MAR 6:40 ચ્યા પોચાહા-પોચાહા એને હોવા-હોવા ટોળા પાડીન બોહી ગીયા.
MAR 6:41 તોવે ઈસુય પાચ બાખે એને બેન માછલ્યો લેદ્યો, એને હોરગા એછે એઇન પોરમેહેરા આભાર માન્યા, એને બાખે મૂડી-મુડીન લોકહાન દાંહાટી શિષ્યહાન દેન્યો એને બેન માછલ્યો બી બોદહાન વાટી દેન્યો.
MAR 6:42 બોદહાય ખાદાં એને દારાઈ ગીયે,
MAR 6:43 એને ચ્યાહાય ઉગારલા ખાઅના યોખઠા કોઅયા, તે બાખે એને માછલ્યેહે કોય બારા ટોપલ્યો બોઅયો.
MAR 6:44 જ્યાહાય બાખ્યો ખાદ્યો, ચ્યા પાચ ઓજાર બાહા આતા, ચ્યાહાય બાયહે એને પોહાહા ગોણત્રી નાંય કોઅયી.
MAR 6:45 તોવે ઈસુવે તારાત ચ્યા શિષ્યહાન આખ્યાં કા ઉડીમાય બોહીન ચ્યેમેરે બેતસાદા નગરા એછે ઉપડી જાયા, તાંઉલોગુ તો પોતે લોકહાન દોવાડી દેય.
MAR 6:46 એને લોકહાન દોવાડી દેયન પાછે તો પ્રાર્થના કોઅરાહાટી ડોગાવોય ગીયો.
MAR 6:47 એને હાંજે રુવાળા ઓઅતા લાગ્યા તોવે ઉડી દોરિયા વોચ્ચે આતી એને મેરાઈહીને ઘોણે દુર આતી, એને ઈસુ યોખલો બુઈયે ઉપે આતો.
MAR 6:48 એને જોવે ઈસુવે શિષ્યહાન દેખ્યા, કા ચ્યા ઉડી ચાલાડતા-ચાલાડતા બોજ ગાબરાય ગીયહા, કાહાકા વારો હામ્મેજ યેહે તો રાતી આસરે ચાર વાગે ઓહોડેહે ઈસુ દોરિયા ઉપે ચાલીન ચ્યાહાપાય યેનો એને તો ચ્યાહા આગલા નિંગી જાં વિચારતો આતો.
MAR 6:49 બાકી જોવે ચ્યાહાય ઈસુલ દોરિયા ઉપે ચાલતા દેખીન, ચ્યા બોંબલી ઉઠયા કાહાકા ચ્યાહાય ચ્યાલ બુત જાંઆયો, એને ચ્યા ગાબરાય ગીયા.
MAR 6:50 કાહાકા બોદાજ ચ્યાલ દેખીન ગાબરાઈ ગીઅલા આતા બાકી તારાતુજ ઈસુવે ચ્યાહાન હાત કોઇન આખ્યાં, “ઈંમાત રાખા, આંય ઈસુ હેતાઉ ગાબરાયાહા મા.”
MAR 6:51 પાછે ઈસુ ચ્યાહાપાય યેનો એને ઉડીમાય ચોડી ગીયો એને વારો ઠાવકો રિયો, તોવે ચ્યાહાન બોજ નોવાય લાગી.
MAR 6:52 ચ્યાહાય દેખ્યાકા પાછલે દિહી ઈસુવે બાખ્યેહે આરે કાય કોઅલા આતા, બાકી ચ્યાહાન આજુબી હારી હોમાજ નાંય પોડયેલ, ઈહીં લોગુ કા ઈસુ હાચ્ચો કું આતો, ચ્યાહા મોનામાય આજુબી બોરહો નાંય ઓએ.
MAR 6:53 જોવે ઈસુ એને ચ્યા શિષ્ય યોકે ઉડીમાય ગાલીલા દોરિયામાય આજુ આગલા ગીયા એને ચ્યા ગેનેસારેત ભાગામાય યેય ફૂગ્યા, એને ચ્યાહાય ઉડી મેરે બાંદી.
MAR 6:54 ચ્યા ઉડીમાઅને ઉત્યા, તોવે લોકહાય ઈસુવાલ તારાતુજ વોળખીન.
MAR 6:55 ચ્યા બોદા શેહેરામાય માહારી દાહુદી ગીયા એને ખાટલાહાવોય દુખ્યાહાન હુવાડીન, જાં વોનાયા કા ઈસુ તાં હેય, તાં લેય યેના:
MAR 6:56 જાં કેસ ઈસુ ગાવહામાય, કા શેહેરાહામાય ગીયો, તોવે દુખ્યાહાન બાજારામાય થોવિન ચ્યા રાવ્યો કોએત, કા ઈસુ ફાડકા મેરાલ આથ લાવાં દેય. એને જોલે ચ્યાલ આથ લાવેત, ચ્યા બોદહાજ બોચાવ ઓઅઇ જાય.
MAR 7:1 યોક દિહી કોલહાક મૂસા નિયમ હિકાડનારા ગુરુ એને પોરૂષી લોક યેરૂસાલેમ શેહેરામાઅને યેનલા આતા, ઈસુપાય ટોળો જાયા,
MAR 7:2 ચ્યાહાય દેખ્યાકા, ઈસુવા આરદા શિષ્ય ઓહડા આથે ખાઅના ખાત કા ચ્યાહા આથ અશુદ્ધ આતા, એટલે ચ્યાહાય ચ્યાહા આથ યહૂદી રીતી ઇસાબે દોવલાં નાંય આતા.
MAR 7:3 કાહાકા પોરૂષી લોક એને બોદા યહૂદી ખાઅના ખાં પેલ્લા કાયામ વાડવડીલાહા રીતી ઇસાબે આથ દોવતા આતા.
MAR 7:4 આટામાઅને ગોઓ યેઇન પાછે જાવ લોગુ ચ્યા પોતાલ હારેકોય નાંય દોવી લેય, તાંઉલોગુ ખાઅનાબી નાંય ખાત; એને બીજ્યોબી બોજ રીત્યો હેત્યો, જ્યો ચ્યાહાન પાળાહાટી દેનલ્યો હેય, જેહેકોય બાંગારા વાહાણે, કોળ્યાહા-લોટાહા, એને તોપલેં દોવના-ચોળના.
MAR 7:5 યાહાટી પોરૂષી લોક એને મૂસા નિયમ હિકાડનારા ગુરુવાહાય ઈસુલ પુછ્યાં કા, “તો શિષ્ય આમે વડીલાહા રીવાજ કાહાનાય માનેત? ચ્યા હારેકોય આથ દોવ્યા વોગાર મેલા આથહા કોઅઇ બાખે ખાતહા.”
MAR 7:6 બાકી ઈસુવે ચ્યાહાન જાવાબ દેનો કા, તુમા ડોંગી લોકહા બારામાય યશાયા ભવિષ્યવક્તાય હાચ્ચાં આખ્યેલ; કા જેહેકોય લોખલાં હેય ચ્યા લોક મા બારામાય બોજ હારાં બોલતાહા, બાકી ચ્યા માયેવોય હાચ્ચાં પ્રેમ નાંય કોએત.
MAR 7:7 ચ્યાહા ભક્તિ માંહાટી નકામી હેય, કાહાકા ચ્યા લોકહાન માઅહા બોનાડલા રીવાજ પાળા હિકાડતાહા, જેહેકોય ચ્યા મા હુકુમ હેય.
MAR 7:8 તુમાહાય પોરમેહેરા આગના પાળના બોંદ કોઅઇ દેનાહાં એને માઅહા રીવાજ પાળતાહા.
MAR 7:9 ઈસુવે ચ્યાહાન આખ્યાં, “તુમા પોરમેહેરા આગના પાળના છોડી દેતહા કા તુમા તુમહે રીવાજેકોય કામ કોઅઇ હોકે.
MAR 7:10 મૂસાયે આખ્યેલ કા, તો આયહે આબહાલ માન દે; જીં માઅહું આયહે આબહાલ ગાળી દેય, ચ્યાલ નોકીજ માઆઇ ટાકવામાય યી.”
MAR 7:11 બાકી તુમા આખતાહા કા જોવે કાદો ચ્યા આબહાલ એને આયહેલ આખે, “આંય તો મોદાત નાંય કોઅઇ હોકુ, કાહાકા જીં આંય તુલ દેતહાવ તી માયે પોરમેહેરાલ દેયના કોસામ ખાદહી, યાહાટી ઈ બેટ પોરમેહેરાહાટી હેય,” એને પાછી તોવેને, તુમા ચ્યા માઅહાન આયહો કા આબહા મોદાત કોઅના રાજા નાંય દેત (જેહેકોય પોરમેહેરા આગના હિકાડેહે).
MAR 7:13 એહેકેન કોઇન, તુમા પોરમેહેરા આગના પાળેત નાંય જો તુમહાન દેનલો હેય, કા તુમા વડીલાહા પાયને લેદલા રીવાજ પાળી હોકે, એહેકેન તુમા બોજ ખારાબ કામે કોઅતાહા.
MAR 7:14 એને ઈસુવે લોકહાન પાહાય હાદિન આખ્યાં, “તુમા બોદા મા વોનાયા, એને હોમજાં.
MAR 7:15 માઅહે જીં બી ચ્યાહા શરીરામાય લેતહેં ચ્યામાય ઓહડા કાયજ નાંય હેય કા તી ચ્યાહાન મેલાં કોઅઇ હોકે, માઅહે ચ્યે વસ્તુ કોઅઇ મેલેં ઓઅતેહે, જીં માઅહા માજેરે નિંગહે.
MAR 7:16 જો વોનાયાંહાટી તિયાર હેય તો વોનાય લેય, એને ચ્યા બારામાય હુમજે.”
MAR 7:17 પાછે તો ટોળાલ છોડીન ગોઅમે યેનો, તોવે ચ્યા શિષ્યહાય ચ્યાય જીં કાય દાખલા દેયને આખ્યેલ ચ્યા મોતલાબ પુછ્યાં.
MAR 7:18 ઈસુવે શિષ્યહાન આખ્યાં, “કાય એહેકેન તુમહાનબી નાંય હોમજાય કા? તુમા નાંય હોમજેત કા, જીં ખાઅના માઅહું ખાહે તી માઅહાન મેલાં નાંય બોનાવી હોકે?
MAR 7:19 કાહાકા તી ચ્યાહા મોનામાય નાંય જાય, બાકી ચ્યા બુકામાય જાહે, એને પાછે તો ઝાડાવાટે બાઆ નિંગી જાહે” એહેકેન આખીન, ઈસુવા મોતલાબ આતો કા બોદીજ ખાઅના વસ્તુ ખાંહાટી લાયક્યે હેય.
MAR 7:20 એને ઈસુવે આખ્યાં, “માઅહું જીં વિચાર કોઅહે, આખહે એને કોઅહે, તીંજ માઅહાન પોરમેહેરા હામ્મે મેલાં કોઅહે.
MAR 7:21 ચ્યા મોનામાઅને, ખારાબ વિચાર, વ્યબિચાર, ચોરી, ખૂન, પારકી થેએ,
MAR 7:22 લોબ, લુચ્ચાઈ, છેતારના, જુઠા કામ, નિંદા, અભિમાન, ઓકાલ વગારન્યો વાતો,
MAR 7:23 ઓહડે બોદે પાપ મોનામાઅને બાઆ નિંગતેહે એને માઅહાન મેલાં માઅહું કોઅહે.”
MAR 7:24 ચ્યા પાછે ઈસુ એને ચ્યા શિષ્ય તાંઅરે જાતા રિયા, એને પાછે સુર એને સિદોન નાંવા શેહેરા આજુ-બાજુ વિસ્તારામાય ગીયા, તાં યોક ગોઅમે ગીયા એને ચ્યા ઇચ્છા આતી કા કાદાલ ખોબાર નાંય પોડે કા તો તાં રિઅલો હેય. બાકી લોકહાન તારાત ખોબાર પોડી કા તો તાં હેય.
MAR 7:25 એને તારાત ચ્યા બારામાય વોનાઈન યોક બાય યેની એને ચ્યા પાગે પોડી ચ્યે પોહોયીલ બુત લાગલો આતો.
MAR 7:26 તી બાય યુનાની આતી, તી સિરીયા ભાગા એને સુરુફિની નાંવા ભાગામાય જોન્માલ યેનલી આતી; એને ચ્યે ઈસુલ વિનાંતી કોઅયી, કા ચ્યે પોહયે માઅને બુતાલ કાડી ટાકે.
MAR 7:27 તોવે ઈસુવે ચ્યેલ આખ્યાં, “પેલ્લા માન મા કુટુંબ યહૂદીયાહાલ મોદાત કોઅના હેય, પાહાહા પાયને ખાઅના માગના એને કુતરાહાલ ખાવાડના ઠીક નાંય હેય.”
MAR 7:28 તી બાય હુમજી ગિઇ કા ઈસુ ગેર યહૂદીયાહાલ કુત્રે એને યહૂદીયાહાલ પોહેં એહેકેન આખહે. યાહાટી ચ્યેય ઈસુવાલ જાવાબ દેનો, “હાચ્ચાં હેય પ્રભુ, બાકી પાહાહા આથામાયને પોડલા ટુકડાહા ચૂરો કુત્રે ખાતહેં.”
MAR 7:29 તોવે ઈસુવે ચ્યેલ આખ્યાં, “કાહાકા તુયે બોરહો કોઇન આખ્યાં, યાહાટી ગોઓ જો બુત તો પોહયે માઅને નિંગી ગીયોહો.”
MAR 7:30 તી ગોઓ ગિઇ, એને પોહી ખાટલાવોય હુતલી દેખી, એને બુત તે નિંગી ગીઅલો હેય.
MAR 7:31 ઈસુ એને ચ્યા શિષ્ય સુર શેહેરા આજુ-બાજુ ભાગ છોડીન સિદોન શેહેરામાઅને નિંગ્યા, દોહો શેહેરાહા આહી-પાહિલ્યા ભાગામાઅને ગીયા, જ્યાલ દકોપોલીસ આખતેહે તેહે રોઇન ચ્યા પાછા ગાલીલ દોરિયા એછે યેના.
MAR 7:32 એને માઅહે યોક બોઓરા એને બોબડયા માઅહાન ચ્યાપાય લેય યેને, એને માઅહાય ઈસુલ આથ લાવાહાટી રાવ્યાં કોઅયા કા તો હારો ઓઅઇ જાય.
MAR 7:33 તો ચ્યાલ ટોળામાઅને કાન્યે લેય ગીયો, ચ્યા કાનામાય આંગળી ગાલી, એને ચ્યાય યોક આંગળીયેવોય થુપીન ચ્યા માઅહા જીબ્યેલ લાવ્યાં.
MAR 7:34 એને હોરગા એછે એઇન એને મોઠેથી હાઆ લેદી, ઈસુવે ચ્યાલ આખ્યાં, “એફેતા” મોતલાબ કા “ઉગડી જો.”
MAR 7:35 એને તારાત તી માઅહું વોનાયા લાગ્યા એને જીબ્યે કોઅઇ તકલીફ વોગાર બોલા લાગ્યો.
MAR 7:36 એને ઈસુવે લોકહાન આખ્યાં, કા “ઈ કાદાલ નાંય આખના કા માયે કાય કોઅલા હેય” બાકી જોલો વોદારે આખે કા નાંય આખના, તોલા વોદારે ચ્યા બીજહાન આખતા લાગ્યા.
MAR 7:37 એને ચ્યા બોજ નોવાય પામીન આખા લાગ્યા, “ચ્યે બોદા હારાં કોઅયાહાં, બોઓરાહાલ વોનાતા કોઅયા, એને બોબડયાહાલ બોલતા કોઅહે.”
MAR 8:1 ચ્યા દિહહામાય, બોજ લોક ઈસુ પાહી યેના એને ચોમખી યોક મોઠો ટોળો બેગો જાયો. જોવે ચ્યાહાપાય ખાઅના નાંય આતા, તોવે ઈસુવે ચ્યા શિષ્યહાન હાદિન આખ્યાં.
MAR 8:2 “માન યા લોકહાવોય દયા યેહે, આમી તીન દિહી જાયાહા, ચ્યા માયેપાંય હેતા, એને ચ્યાહાપાય ખાઅના કાયજ નાંય આતા.
MAR 8:3 ઈહીમાઅને કોલાહાક જાંઆ બોજ દુઉરે યેનહા, જોવે આંય ચ્યાહાન બુખા ગોઓ દોવાડી દાંઉ, તોવે વાટેમાય ચ્યા થાકીન તાંજ રોય પોડી.”
MAR 8:4 શિષ્યહાય ઈસુવાલ આખ્યાં કા, “યા ઉજાડ જાગામાય ઓલા બોદા લોકહાન ખાવાડા હાટી કેછને ખાઅના મીળે?”
MAR 8:5 ઈસુવે શિષ્યહાન પુછ્યાં, “તુમહેપાય કોલ્યો બાખ્યો હેત્યો?” ચ્યાહાય આખ્યાં, “આમહાપાય હાંત બાખ્યો હેય.”
MAR 8:6 તોવે ઈસુય બોદા લોકહાન દોરત્યેવોય બોહના આખ્યાં, તોવે ચ્યે બોહી ગીયે, પાછે હાંત બાખે લેદ્યો એને પોરમેહેરા આભાર માનીન બાખ્યે ટુકડા કોઇન શિષ્યહાન વાટી દાં આખ્યાં, એને ચ્યાહાય લોકહાન વાટી દેના.
MAR 8:7 ચ્યાહાપાય વોછે વાહને માછલે બી આતેં, ચ્યાહાવોય પોરમેહેરાલ આભાર માનીન એને લોકહાન વાટાં શિષ્યહાન દેના.
MAR 8:8 લોકહાય ખાદાં એને દારાઈ ગીયે, તોવે શિષ્યહાય હાંત ટોપલ્યો બોઇન વોદલા ખાઅના બેગા કોઅયા.
MAR 8:9 એને માઅહે આસરે ચાર ઓજાર આતેં, ઈસુવે લોકહાન દોવાડી દેના.
MAR 8:10 એને તોવે ઈસુ તારાત શિષ્યહાઆરે ઉડીમાય બોહી ગીયો એને દાલમનૂતા વિસ્તારામાય યેનો.
MAR 8:11 પાછે વોછા પોરૂષી લોક ઈસુવાપાય યેના ચ્યાઆરે ચર્ચા કોઅતા લાગ્યા, એને ચ્યાહાય માગણી કોઅયી કા આમહાન હોરગા એછને મોઠે ચમત્કાર દેખાડ, ચ્યા ઈસુલ ફોસવા હાટી ઈ માગણી કોઅઇ રીયલા આતા.
MAR 8:12 બાકી ઈસુવે મોઠે હાઆ ટાકીન આખ્યાં, “યે પેડયે લોક કાહા મોઠે ચમત્કાર માગતાહા? હાચ્ચાંજ આખહુ યે પેડયેલ મોઠે ચિન્હ કાદે દિહી નાંય દેવાયી.”
MAR 8:13 એને ઈસુવે પોરૂષી લોકહાન છોડી દેના, તો ચ્યા ચેલાહાઆરે પાછા ઉડીમાય બોહી ગીયા એને ગાલીલ દોરિયા બિજ્યે બાજુ ગીયા.
MAR 8:14 તોવે શિષ્ય બાખે લેઅના વિહરાય ગીયા, એને ચ્યાહાપાય યોક બાખે સિવાય ઉડીમાય બીજ્યો બાખ્યો નાંય આત્યો.
MAR 8:15 ઈસુવે શિષ્યહાન ચેતાવણી દેયન આખ્યાં, “એઆ પોરૂષી લોકહા એને હેરોદ રાજા ખમીરથી બોચાંહાટી હાચવીન રોજા.”
MAR 8:16 ચ્યા ચ્યાહા વોચમાય યોકબીજાઆરે વાતો કોઅરા લાગ્યા, “તો એહેકેન યાહાટી આખી રીયલો હેય કાહાકા આમેપાય પુરત્યો બાખે નાંય હેય.”
MAR 8:17 ઈસુ જાંઆઈ ગીયો ચ્યા કાય વાતો કોઅતાહા તોવે શિષ્યહાન આખ્યાં કા, “આમેપાય બાખે નાંય હેય ઓહડા તુમા કાહા વિચાર કોઅતાહા? કાય તુમાહાય તુમહે મોનાલ ઓલા કોઠાણ બોનાવી લેદહા કા તુમા આજુબી હોમજી નાંય હોક્યાહા?
MAR 8:18 કાય તુમહે ડોળા આંદળા હેય તેન તુમહાન નાંય દેખાય? કાય તુમહે કાન બોઅર્યા હેય તેન તુમા નાંય વોનાત? એને તુમહાન યાદ નાંય રિયા?
MAR 8:19 તોવે તુમહાય ઉગારલા ટુકડાહા કોલ્યો ટોપલ્યો બોઅલ્યો” જોવે માયે પાચ ઓજારાહાહાટી કેવળ પાચ બાખ્યેહેકોય ખાવાડલા આતા? ચ્યાહાય ચ્યાલ જાવાબ દેનો, “બાર ટોપલ્યો.”
MAR 8:20 “એને ચાર ઓજાર લોકહાહાટી માયે હાંત બાખ્યો મુડયો, તોવે કોલ્યો ટોપલ્યો બોઅલ્યો?” ચ્યાહાય ચ્યાલ આખ્યાં “હાંત ટોપલ્યો.”
MAR 8:21 એને ઈસુવે શિષ્યહાન આખ્યાં, “આજુબી તુમા નાંય હોમજેત કા આંય કું હેય.”
MAR 8:22 તોવે ઈસુ એને ચ્યા શિષ્ય બેતસાદા ગાવામાય યેય પોઅચ્યા, તાં માઅહે યોક આંદળાલ ચ્યાપાય લેય યેને, એને ચ્યાલ વિનાંતી કોઅયી કા ચ્યાલ આથ લાવીન હારો કોએ.
MAR 8:23 ઈસુ આંદળાલ આથ દોઇન ગાવા બાઆ લેય ગીયો, પાછે, ચ્યા ડોળા વોય થુપ લાવ્યાં એને ઈસુવે ચ્યાવોય આથ થોવ્યો એને પુછ્યાં, કા “તુલ કાય દેખહાય?”
MAR 8:24 ચ્યે નોજાર કોઇન આખ્યાં, “માઅહે દેખાતેહે, બાકી માન જાખાં દેખાયેહે કાહાકા ચ્યા જાડાહા હારકા કાય ફીઅતા એઅતાહાવ.”
MAR 8:25 તોવે ઈસુય પાછા બિજ્યે વોખાત ચ્યા ડોળાહા ઉપે આથ થોવ્યો, તોવે ચ્યે ડોળા ઉગાડયા એને તો પુરીરીતે કોઅઇ હારો ઓઅઇ ગીયો, એને તો બોદા ચોખ્ખાં એઇ રીયલો આતો.
MAR 8:26 “પાછે ઈસુવે ચ્યાલ આખ્યાં ગોઓ ફિરી જો, બાકી ગાવા વાળહાન કાય આખાહાટી મા જાહે કા ઈહીં કાય જાયલા આતા.”
MAR 8:27 ઈસુ એને ચ્યા શિષ્ય બેથસદા ગાવામાઅને કૈસરીયા ફિલીપીયા શેહેરા આહી-પાહિલ્યા ગાંવાહા જાગે ગીયા, તોવે વાટેમાય ઈસુવે ચ્યા શિષ્યહાન પુછ્યાં કા, “માઅહે માન કાય આખતેહે?”
MAR 8:28 શિષ્યહાય જાવાબ દેનો, “કોલહાક લોક આખતાહા કા તું યોહાન બાપતિસ્મા દેનારો હેય, બીજહા આખના હેય કા તું એલીયા હેય, એને બિજા-બિજા લોક આખતાહા કા તું ભવિષ્યવક્તાહા માઅને યોકતો હેય.”
MAR 8:29 તોવે ઈસુવે શિષ્યહાન પુછ્યાં કા, “બાકી તુમા તુમહે વચ્ચે કાય વિચાર કોઅતાહા કા આંય કું હેય?” તોવે પિત્તરે જાવાબ દેનો, “પોરમેહેરા ઇહિને દોવાડલો ખ્રિસ્ત હેય.”
MAR 8:30 તોવે ઈસુવે શિષ્યહાન ચેતાવણી દેયન આખ્યાં કા, “મા બારામાય કાદાલ આખના નાંય.”
MAR 8:31 ઈસુય શિષ્યહાન હિકાડના સુરુ કોઅયા, “માન જીં માઅહા પોહાહાટી ઈ જરુરી હેય, કા બોજ દુ:ખ વેઠાં પોડી, એને આગેવાન માઅહે, મુખ્ય યાજક એને મૂસા નિયમ હિકાડનારા ગુરુ ચ્યાલ નાકારી દી એને માઆઇ ટાકી, એને તીન દિહી પાછે તો મોઅલાહામાઅને પાછો જીવતો ઉઠી.”
MAR 8:32 ઈસુય ઈ વાત ખુલ્લી-ખુલ્લી રીતે આખી દેની, તોવે પિત્તરે ચ્યાલ આલાગ લેય જાયન પીડા એને માઆઇ ટાકના બારામાય વાત કોઅયી યાહાટી ખિજવાયા લાગ્યો.
MAR 8:33 બાકી ઈસુ પાછો વોળીન એને શિષ્યહા એછે એઅયા એને પાછે પિત્તરાલ ખિજવાયો, “ઓ સૈતાન, મા હામ્મેથી દુર ઓઅઇ જો; કાહાકા તો વિચાર પોરમેહેરા એછને નાંય, બાકી માઅહા એછને હેય.”
MAR 8:34 એને શિષ્યહાઆરે લોકહાન હાદિન ચ્યે આખ્યાં, “જો કાદાં મા શિષ્ય બોના માગહે, ચ્યાલ પોતાલ નાકાર કોઅરા જોજે એને પોતાનો હુળીખાંબ ઉચકીન મા શિષ્ય બોને.
MAR 8:35 કાહાકા જીં માઅહું દોરત્યેવોય પોતે જીવ બોચાવાં માગહે, તો હાચ્ચાં જીવન ગુમાવી દી, બાકી તુમા જ્યા મા લીદે એને પોરમેહેરા હારી ખોબારે લીદે ચ્યા જીવ દેહે, તો હાચ્ચાં જીવન મેળવી.
MAR 8:36 યોક માઅહાન કાય લાભ જોવે ચ્યાલ બોજ મિલકાત મીળે બાકી પોરમેહેરાઆરે હાચ્ચાં જીવન ગુમાવી દેય?
MAR 8:37 યોક માઅહું પોરમેહેરાલ કાય દી હોકહે, જીં ચ્યા અનંતજીવન વેચાતાં લેય?” કાય નાંય.
MAR 8:38 જોવે તુમહેમાઅને કાદો માન ચ્યા પોરમેહેરા હારકો એને મા વાતહે પાળાહાટી મોનાઈ કોઅહે કાહાકા પોતે બિઅતાહા કા યા સોમાયા પાપી લોક તુમહે નુકસાન કોઅરી, પાછે આંય, માઅહા પોહાલ મોનાઈ કોઅઇ દિહી કા તુમા મા શિષ્ય હેય, જોવે આંય પવિત્ર દૂતહા આરે દોરતીવોય પાછો યીહીં, તોવે બોદા મા મહિમા પ્રતાપ દેખી જો મા આબહા હારકો હેય.
MAR 9:1 પાછે ઈસુવે શિષ્યહાન એને લોકહાન આખ્યાં, “આંય તુમહાન હાચ્ચાંજ આખતાહાવ કા ઈહીં ઉબલા કોલહાક લોક તોવેબી જીવતા રોય, જોવે ચ્યા પોરમેહેરા રાજ્યા સામર્થ્યા કોઅઇ ચ્યાહા વોચ્ચે યેતા દેખી.”
MAR 9:2 છ દિહી પાછે ઈસુ પિત્તર, યાકૂબ એને યોહાનાલ આરે લેયને યોકા ઉચા ડોગાવોય ગીયો યે ઠિકાણે ચ્યાજ યોખલા આતા ચ્યાહા હામ્મે ઈસુવા રુપ બોદલાઈ ગીયા.
MAR 9:3 એને ચ્યા ફાડકે બોજ ઉજળેંફુલ ઓઅઇ ગીયે, તોહડે દોરત્યેવોય કાદોબી ઉજળાવી નાંય હોકે.
MAR 9:4 તોવે ચ્યા તીન શિષ્યહાય બિજા બેન ભવિષ્યવક્તા મૂસાલ એને એલીયાલ દેખ્યાં એને ચ્યા ઈસુવાઆરે વાતો કોઅતા આતા.
MAR 9:5 તોવે પિત્તરાય ઈસુવાલ આખ્યાં, “ઓ ગુરુ આમે રોઅના ઈહીં હારાં હેય: આમા તીની જાઅહાલ તીન માંડવા પાડા દે, યોક તોહાટી, યોક મૂસા હાટી, એને યોક એલીયા હાટી.”
MAR 9:6 ચ્યાય એહેકેન યાહાટી આખ્યાં કાહાકા પિત્તર એને બિજા બેન શિષ્ય બિઇ ગીઅલા આતા, એને નાંય જાઅતા આતા કા કાય આખના હેય,
MAR 9:7 તોવે યોક વાદળાં યેના એને ચ્યાહાન ચ્યા સાવલ્યેકોય ડાકી લેદા, એને ચ્યાહાય વાદળામાઅને પોરમેહેરાલ બોલતા વોનાયા, “ઓ મા પ્રિય પોહો હેય, ચ્યા આખલા માનજા”.
MAR 9:8 તોવે તારાતુજ ચ્યાહાય ચોમખી એઅયા, એને ઈસુ યોખલોજ દેખાયો, બિજો કાદોજ નાંય દેખાયો.
MAR 9:9 ઈસુ એને ચ્યા તીન શિષ્ય ડોગાવોયને ઉતતાજ ચ્યાય ચ્યાહાન યોક આગના દેની કા, કાદાલબી ઈ મા આખહા કા તુમહાય કાય એઅયા જાવ લોગુ આંય, માઅહા પોહો મોઅલા માઅને પાછો જીવતો નાંય ઓઅઇ જાવ.
MAR 9:10 ડોગાવોય જીં જાયા ચ્યા બારામાય ચ્યાહાય કાદાલુજ નાંય આખ્યાં, બાકી યે વાતે બારામાય વાત કોઅતા આતા કા, “મોઅલામાયને પાછા જીવી ઉઠના યા કાય મોતલાબ ઓરી?”
MAR 9:11 એને પાછા શિષ્યહાય ઈસુવાલ પુછ્યાં, “મૂસા નિયમ હિકાડનારા ગુરુ એહેકેન કાહા આખતાહા કા, એલીયાલ ખ્રિસ્તા યેયના પેલ્લા યાં જોજે?”.
MAR 9:12 ઈસુવે શિષ્યહાન આખ્યાં કા, ઈ હાચ્ચાંજ હેય કા પોરમેહેરાય “એલીયાલ દોવાડના વાયદો કોઅલો આતો કા તો બોદા કાય હુદરાવાહાટી પેલ્લો યેય જાય, બાકી માન માઅહા પોહા બારામાય એહેકેન કાહા લોખલાં હેય, કા તો બોજ દુઃખ ઉઠાવી, એને નોકામ્યો ગોણવામાય યી?
MAR 9:13 બાકી આંય તુલ આખતાહાવ કા એલીયા તે યેય ગીયહો, એને આગેવાનાહાય ચ્યાઆરે બોજ ખારાબ વેવહાર કોઅયો લિખલાં હેય, ચ્યાજ પરમાણે ચ્યાલ ચ્યાહાય ચ્યાહા મોન આખે તેહેંજ કોઅયા.”
MAR 9:14 જોવે ઈસુ ચ્યા તીન શિષ્ય બિજા શિષ્યહાપાય પાછા યેના, તોવે ચ્યાય બોજ જાંઆહાન ચ્યાહા ચોમખી ઉબા રીઅલા એઅયા, એને ચ્યાહાઆરે મૂસા નિયમ હિકાડનારા ગુરુ બોલા-બોલી કોઅતા દેખ્યા.
MAR 9:15 જેહેકોય બોદા લોકહાય ઈસુવાલ દેખ્યા બોદહાન બોજ નોવાય લાગી, એને ચ્યાએછે દાંહાદી જાયને ચ્યાલ સલામ કોઅયા.
MAR 9:16 એને ઈસુવે ચ્યાહાન પુછ્યાં, “તુમા ચ્યાહાઆરે કોઅહી વાતે બારામાય બોલા-બોલી કોઅતાહા?”
MAR 9:17 ટોળામાઅને યોક માઅહાય એહેકેન જવાબ દેનો કા, “ઓ ગુરુજી, આંય મા પાહાલ લેય યેનહો, જ્યામાય યોક બુત લાગલો હેય, જીં ચ્યાલ બોલાહાટી રોકહે.
MAR 9:18 જોવેબી બુત ચ્યાવોય હમલો કોઅહે તે તો ચ્યાલ તાંજ આફળી દેહે, એને ચ્યા મુયામાઅને ગોંડો કાડહે, એને ચ્યા દાત કોકડાવેહે, એને કઠાણ બોની જાહાય. માયે તો શિષ્યહાન એહેકેન આખ્યાં કા ચ્યામાઅને બુતાલ કાડી ટાકાં, બાકી ચ્યા ચ્યાલ કાડી નાંય હોક્યા.”
MAR 9:19 ઈ વોનાઈન ઈસુવે જાવાબ દેનો, “ઓ બોરહો નાંય થોવનારા લોકહાય, માન તુમહેહાતે કોલહાલોગુ રા જોજે? એને આંય તુમહે કોલહા વેઠું? ચ્યા પોહાલ માયેપાંય લેય યા.”
MAR 9:20 “ચ્યા પોહાલ ચ્યા ઈસુવાપાય લેય યેના, એને જોવે બુતે ઈસુલ દેખ્યાં, તોવે બુતે ચ્યા પાહાલ આફળી ટાક્યા એને તો દોરત્યેવોય પોડીન કોથાલતો લાગ્યો તોવે ચ્યા મુયામાઅને ગોંડો નિંગા લાગ્યો.
MAR 9:21 ઈસુવે પોહા આબહાલ એહેકેન પુછ્યાં, ઈ બોદા ચ્યાલ કોવેપાયને ઓઅઇ રીયલા હેય?” ચ્યાય આખ્યાં, વાહનેરેજ હેય.
MAR 9:22 કોલાદા બુતાય ચ્યાલ આગડામાય એને પાઅયામાય પાડ્યા બાકી ચ્યાલ માઆઇ ટાકાંહાટી કોશિશ કોઅયી, બાકી જોવે તું કાય કોઅઇ હોકે, તે આમહે ઉપે દયા કોઓ એને આમહાન મોદાત કોઓ.
MAR 9:23 ઈસુવે પાહા આબહાલ આખ્યાં, “તુમહાન સંદેહ નાંય ઓરા જોજે આંય એહેકેન કોઅઇ હોકતાહાવ જો કાદાં માઅહું માયેવોય બોરહો થોવહે તી બોદાંજ કાય કોઅઇ હોકહે”.
MAR 9:24 તારાતુજ પાહા આબહે મોઠેથી આખ્યાં, “માન બોરહો હેય, માન સંદેહ નાંય કોઅરાહાટી તું માન મોદાત કોઓ.”
MAR 9:25 જોવે ઈસુય દેખ્યાકા, આજુબી બોજ ગીરદી ઓઅઇ રિઅલી હેય, તોવે ચ્યા બુતાલ દોમકાડીન આખ્યાં કા, “ઓ બુત, જીં યા પોહાલ બોઅરો બોનાવી રોયહો એને બોલાહાટી રોકી રોયહો, આંય તુલ એહેકેન આગના કોઅતાહાંવ, કા એલામાઅને નિંગી જો, એને પાછો વોળી યેયના નાંય.”
MAR 9:26 તોવે બુત બોંબલીન, એને ચ્યાલ બોજ મોહળીન ચ્યામાઅને નિંગી ગીયો, તો પોહો આલ્યોબી નાંય એને તો મોઅલા હારકો પોડી રિયો, એને બોજ માઅહે આખા લાગ્યેં, કા તો મોઅઇ ગીયોહો.
MAR 9:27 બાકી ઈસુય ચ્યા પાહા આથ દોઓઈન ચ્યાલ ઉબા રાંહાટી મોદાત કોઅયી.
MAR 9:28 પાછે, જોવે ઈસુ ચ્યા શિષ્યહાઆરે ગોઅમે યોખલો આતો, તોવે શિષ્યહાય ઈસુલ પુછ્યાં કા, “આમા બુતાલ કાહાનાય કાડી હોક્યા?”
MAR 9:29 પાછે ઈસુવાય ચ્યાહાન જાવાબ દેનો, “એલા બુત પ્રાર્થના એને ઉપહા કોઅયા વોગાર માઅહા માઅને બાઆ નાંય યેય.”
MAR 9:30 પાછે ઈસુ એને ચ્યા શિષ્યહાય તો જાગો છોડી દેનો, એને ચ્યા ગાલીલ ભાગામાઅને જાં લાગ્યા, એને ચ્યાલ એહેકેન લાગ્યા કા કાદાલુજ ખોબાર નાંય પોડા જોજે કા આમા ઈહીં હેય,
MAR 9:31 કાહાકા ઈસુ ચ્યા શિષ્યહાઆરે બોજ સમય વિતાવા એને ચ્યાહાન હિકાડાં માગતો આતો. ચ્યેય ચ્યાહાન આખ્યાં, “વેલ્લાજ કાદો માન, માઅહા પોહાલ, મા દુશ્માનાહા ઓદિકારામાય દેય દી, એને ચ્યા લોક માન માઆઇ ટાકી, બાકી તીજે દિહયે આંય પાછો મોઅલા માઅને જીવતો ઓઅઇ જાહીં.”
MAR 9:32 બાકી ઈ વાત ચ્યાહાન હોમાજ નાંય પોડી, એને ચ્યા ચ્યાલ પૂછાહાટી બિઈતા આતા.
MAR 9:33 પાછે ઈસુ એને ચ્યા શિષ્ય કાપરનાહુમ ગાવામાય ચ્યાહા ગોઓ ગીયા; જોવે ચ્યા ગોઅમે આતા, ઈસુવે ચ્યાહાન પુછ્યાં કા, “વાટે ચાલતા તુમા કોઅયેહે વાતે બારામાય યોક-બિજા આરે બોલેત?”
MAR 9:34 ચ્યા ઠાવકાજ રિયા કાહાકા વાટે યેતા ચ્યા યોકા-બિજા આરે યા બારામાય બોલા-બોલી કોઅતા આતા, કા આપહે માઅને મોઠો કું હેય?
MAR 9:35 તોવે ઈસુ બોહી ગીયો, એને ચ્યા બારા શિષ્યહાન પાહાય હાદ્યા, એને એહેકેન આખ્યાં કા, “જો કાદો મોઠો બોના માગહે, તો પોતે બોદહાથી વાહનો બોને એને સેવા કોઅનારો ચાકાર બોના જોજે.”
MAR 9:36 તોવે ઈસુવે યોકા પાહાલ ચ્યાહા વોચમાય ઉબા રાખ્યાં, તો પાહાલ ગોળે મિળ્યો એને શિષ્યહાન આખ્યાં,
MAR 9:37 “જો કાદોબી મા લીદે એહેકેન યોકા પોહાલ દોયા દેખાડેહે, તો હાચ્ચાંજ મા માની લેહે, જો કાદો મા માની લેહે, તો હાચ્ચાંજ પોરમેહેરાબી માની લેહે જ્યાંય માન દોવાડયોહો.”
MAR 9:38 તોવે યોહાને ઈસુવાલ આખ્યાં, “ઓ ગુરુ, આમાહાય યોકા માઅહાન તો નાંવા ઓદિકારા ઉપયોગ કોઇન બુતડાહાન કાડતા દેખ્યાં, એને આમા ચ્યાલ ઓટકાડા લાગ્યા, કાહાકા તો શિષ્યહા માઅને નાંય આતો.”
MAR 9:39 ઈસુવે આખ્યાં, “ચ્યાલ ઓટકાડાહા મા,” કાહાકા ઓહડો કાદોબી, જો મા નાંવા ઓદિકારાકોય મોઠે ચિન્હે કોઅહે, તો તારાત મા નિંદા નાંય કોઅઇ હોકે.
MAR 9:40 કાહાકા જો આંય દુશ્માન નાંય, તો આપહે આર્યો હેય.
MAR 9:41 આંય તુમહાન હાચ્ચાંજ આખહુ જો કાદો યોક ગોલાસ પાઆઈ તુમહાન યાહાટી પાજી કા તુમા ખ્રિસ્તા શિષ્ય આખાતાહા, આંય તુમહાન હાચ્ચાંજ આખતાહાવ કા પોરમેહેર નોક્કીજ ચ્યા માઅહાન ઇનામ દેઅરી.
MAR 9:42 “કાદાહાટીબી, પોતે ગોગ્યેમાય ગોઅટયે પુડ બાંદિન દોરિયામાય બુડવી દેયના ખારાબ સાજા હેય, બાકી જોવે કાદોબી યા વાહનાહામાઅને માયેવોય બોરહો રાખતેહેં, ચ્યાહા પાપ કોઅના કારણ બોને તે ચ્યાલ યા કોઅતીબી ખારાબ સાજા મિળી.
MAR 9:43 પાપ કોઅના બોદે કારણે બંદ કોઆ ચ્યાલ પુરીરીતે મોનાઈ કોઆ જેહેકોય કા પોતે આથ કાપી રીઅલા હેય, જો તુમહે પાપ કોઅના કારણ બોનહે. જોવે તુમા હોરગામાય જાતહેં, ભલે તુમહેપાય યોક આથ હેય તી હારાં હેય, બાકી તુમહેપાય બેન આથ હેય એને તુમા નરકા કોળીમાય જાહા, તે તી ખારાબ હેય.
MAR 9:44 નરકા કોળીમાય, બોદહા શરીરાલ ખાનારા કીડા કોવેજ નાંય મોએ એને આગ બોળના બોંદ નાંય ઓએ.
MAR 9:45 પાપ કોઅના બોદે કારણે બોંદ કોઆ ચ્યાલ પુરીરીતે મોનાઈ કોઆ જેહેકોય કા પોતે પાગ કાપી રીઅલા હેય, તો તુમહે પાપ કોઅના કારણ બોનહે, જોવે તુમા હોરગામાય જાતહેં, ભલે તુમહેપાય યોક પાગ હેય તી હારાં હેય, બાકી તુમહેપાય બેન પાગ હેય એને તુમા નરકા કોળીમાય જાહા, તે તી ખારાબ હેય.
MAR 9:46 નરકા કોળીમાય, બોદહા શરીરાલ ખાનારા કીડા કોવેજ નાંય મોએ એને આગ બોળના બોંદ નાંય ઓએ.
MAR 9:47 પાપ કોઅના બોદે કારણે દુઉ કોઆ ચ્યાલ પુરીરીતે મોનાઈ કોઆ જેહેકોય કા પોતે ડોળો બાઆ કાડી દે, જો તુમહે પાપ કોઅના કારણ બોનહે, જોવે તુમા પોરમેહેરા રાજ્યામાય જાતહેં, ભલે તુમહેપાય યોક ડોળો હેય તી હારાં હેય, બાકી તુમહેપાય બેન ડોળા હેય એને તુમા નરકા કોળીમાય જાહા, તે તી ખારાબ હેય.
MAR 9:48 નરકા કોળીમાય, બોદહા શરીરાલ ખાનારા કીડા કોવેજ નાંય મોએ એને આગ બોળના બોંદ નાંય ઓએ.
MAR 9:49 કાહાકા બોદહાન આગડાકોય ચોખ્ખેં કોઅવામાય યીઈ, જેહેકોય મીઠાકોય યોક બલિદાન ચોખ્ખાં ઓઅહે.
MAR 9:50 મીઠાં યોક જરુરી વસ્તુ હેય, જોવે મીઠાં ચોવવોગાર ઓઅઇ જાય, તે તી પાછી કોવેજ ખારાં નાંય બોની હોકે, તુમા યોક-બીજાહાતે ઇળીમીળીન એને યોક બીજાહાતે શાંતીમાય રા જોજે.”
MAR 10:1 ઈસુવે ચ્યા શિષ્યહાઆરે કાપરનાહુમ શેહેર છોડી દેના, એને ચ્યા યહૂદીયા વિસ્તારામાઅને યારદેન નોયે ચ્યેમેરે ગીયા. એને પાછી યોકદા ચ્યાપાય લોકહા મોઠી ગીરદી ઓઅઇ ગિઇ, એને તો ચ્યાપરમાણે ચ્યાહાન પાછો હિકાડતો લાગ્યો.
MAR 10:2 તોવે પોરૂષી લોકહાય ચ્યાપાય યેઇન ચ્યા પરીક્ષા લાંહાટી ચ્યાલ પુછ્યાં, “કાય મૂસા નિયમામાય યોકા માટડાલ ચ્યા થેઅયેલ ફારગાતી દેયના ઈ પરવાનગી હેય કા?”
MAR 10:3 ઈસુવે ચ્યાહાન એહેકેન જાવાબ દેનો, “મૂસાય તુમહાન ફારગાત્યે બારામાય કાય આગના દેનહી?”
MAR 10:4 ચ્યાહાય આખ્યાં, “મૂસાય તે યોકા માટડાલ ચ્યા થેઅયેલ ફારગાત્યે લેખપાત્રી લોખીન થેઅયેલ છોડી દેયના પરવાનગી દેનલી હેય”.
MAR 10:5 ઈસુય ચ્યાહાન આખ્યાં, “મૂસાય ઈ આગના તુમહાન નિયમા રુપામાય દેની, કાહાકા તુમા જિદ્દી આતા.
MAR 10:6 બાકી શુરવાતમાય જોવે પોરમેહેરાય બોદા કાય બોનાવ્યાં, ચ્યાય માટડો એને થેએ આખીન બોનાડયેલ.
MAR 10:7 ચ્યાહાટી યોક માટડો ચ્યા આયહે આબહાલ છોડીન ચ્યા થેઅયેઆરે રોઅરી.
MAR 10:8 એને ચ્યે બેની જાંએ યોકા શરીરા બોની; યાહાટી કા ચ્યે આમીને બેન માઅહા હારકે નાંય, બાકી ચ્યે યોકાજ માઅહા હારકે હેય.
MAR 10:9 યાહાટી કા જ્યાલ પોરમેહેરાય યોકઠા જોડલા હેય, ચ્યાલ કાદાબી માઅહું આલાગ નાંય કોઆ જોજે”.
MAR 10:10 પાછે, જોવે ઈસુ ચ્યા શિષ્યહાઆરે ચ્યે ગોઅમે યોખલો આતો, તોવે શિષ્યહાય ચ્યાલ પાછા ચ્યેજ વાતે બારામાય પુછ્યાં.
MAR 10:11 ઈસુવે ચ્યાહાન એહેકેન જાવાબ દેનો, “જો કાદો માટડો ચ્યા થેઅયેલ ફારગાતી દેયન બિજ્યે આરે વોરાડ કોએ તો ચ્યા પેલ્લી થેઅયે વિરુદ વ્યબિચાર કોઅહે.
MAR 10:12 એને જીં થેએ ચ્યે માટડાલ ફારગાતી દેયન બીજાઆરે વોરાડ કોએ તે તી વ્યબિચાર કોઅહે.”
MAR 10:13 પાછે માઅહે પાહાહાન ઈસુપાય લેયા લાગ્યેં, યાહાટી કા તો ચ્યાહાવોય આથ થોવિન ચ્યાહાન બોરકાત દેય, બાકી શિષ્ય માઅહાન દોમકાડે.
MAR 10:14 ઈસુય ઈ એઇન ખિજવાયન આખ્યાં, “પાહાહાન માયેપાંય યાં દા, ચ્યાહાન ઓટકાડાહા મા, કાહાકા ચ્યાજ લોક જ્યા યા પાહાહા હારકા બોરહાલાયક હેય પોરમેહેરા રાજ્યામાય ચ્યાજ રોય.
MAR 10:15 આંય તુમહાન હાચ્ચાંજ આખતાહાવ કા, જ્યેં માઅહે પાહાહા હારકા પોરમેહેરાલ નાંય હોઅપે, ચ્યે પોરમેહેરા રાજ્યામાય ચ્યા માઅહે નાંય બોની.”
MAR 10:16 તોવે ઈસુ પાહાહાન ગોળે મિળ્યો એને ચ્યાહાવોય આથ થોવિન બોરકાત દેની.
MAR 10:17 એને જેહોકોય ઈસુ એને ચ્યા શિષ્ય તાંઅરે નિંગા તિયાર ઓઅઇ ગીયા, તોવે યોક માઅહું દાંહદીન ઈસુવાપાય યેના, એને ચ્યા આગલા પાગે પોડીન ચ્યાલ પુછ્યાં કા, “ઓ ગુરુ, કાય કામ કોઉ કા પોરમેહેર માન અનંતજીવન દેય?”
MAR 10:18 ઈસુવાય ચ્યાલ જાવાબ દેનો કા, “તો આખના મોતલાબ કાય હેય કા આંય હારો હેય? પોરમેહેરા સિવાય કાદોજ હારો નાંય હેય.
MAR 10:19 તું પોરમેહેરા આગનાયો તે જાંઅતોહો કા, ખૂન નાંય કોઅના, વ્યબિચાર નાંય કોઅના, ચોરી નાંય કોઅના, જુઠી સાક્ષી નાંય દેયના, કાદાલ દોગો નાંય દેયના, એને આપહે આયહે આબહા માન રાખના.”
MAR 10:20 બાકી ચ્યે ઈસુલ એહેકેન આખ્યાં કા, “ઓ ગુરુ, યો બોદ્યો આગના આંય હાનેરેજ માનતો યેનહો.”
MAR 10:21 ઈસુવાય ચ્યાએછે પ્રેમથી એઅયા એને ચ્યે ચ્યાલ આખ્યાં, “આજુ યોક વાત હેય જીં તુલ કોઅના જરુરી હેય, જો, જીં કાય તોપાય હેય તીં બોદા વેચિન ગોર-ગોરીબાહાન દેય દે, જોવે એહેકેન કોઅહે, તે તોપાય હોરગામાય મિલકાત રોઅરી એને યેયન મા શિષ્ય બોની જો.”
MAR 10:22 જોવે ચ્યાય ઈસુલ ઈ વાત આખતા વોનાયો તોવે તો નિરાશ ઓઅઇ ગીયો, એને તો દુ:ખી ઓઇન જાતો રિયો, કાહાકા તો બોજ માલદાર આતો.
MAR 10:23 ઈસુવાય ચોમખી એઇન શિષ્યહાન આખ્યાં, “માલદાર માઅહાન પોરમેહેરા રાજ્યામાય જાઅના બોજ કોઠાણ હેય!”
MAR 10:24 શિષ્યહાન ચ્યા વાત વોનાઈન નોવાય લાગી એને ઈસુવાય પાછા ચ્યાહાન આખ્યાં, “ઓ મા બાહાહાય, જ્યા મિલકાતેવોય બોરહો થોવતાહા, ચ્યાહાહાટી પોરમેહેરા રાજ્યામાય જાયના બોજ કોઠાણ હેય.
MAR 10:25 ઉટડાલ હુવ્યે નાકલામાઅને જાયના કોઠાણ હેય, બાકી માલદાર માઅહાન પોરમેહેરા રાજ્યામાય જાયના બોજ કોઠાણ હેય.”
MAR 10:26 જોવે શિષ્ય ઈ વાત વોનાયા, ચ્યા આજુ બોજ નોવાય પામી ગીયા, એને યોકા બિજાલ આખતા લાગ્યા કા, “તે પાછે કાહાટી પોરમેહેરા રાજ્યામાય જાંહાટી બોચાવ ઓઅઇ જાયના કેહેકેન સંભવ હેય?”
MAR 10:27 ઈસુય ચ્યાહા એછે એઇન આખ્યાં, “ઈ માઅહાન તે નાંય ઓઅઇ હોકે, બાકી પોરમેહેરાથી ઓઅઇ હોકી; કાહાકા પોરમેહેર બોદાંજ કોઅઇ હોકહે.
MAR 10:28 પિત્તર ચ્યાલ આખા લાગ્યો, આમે કાય ઓઅરી? આમાહાય તે તો શિષ્ય બોનાહાટી બોદાંજ છોડી દેનલા હેય.”
MAR 10:29 ઈસુય શિષ્યહાન આખ્યાં, “તુમહાન આંય હાચ્ચાંજ આખતાહાવ, મા શિષ્ય બોનાહાટી એને પોરમેહેરા હારી ખોબાર આખાહાટી, જ્યા કાદાંયબી ચ્યા ગુઉ છોડી દેનલા હેય, એને બાહા બોઅહી એને આયહો એને આબહો એને પાહાહાન કા ચ્યા ખેતાર છોડયા ઓરી, તો હાચ્ચોજ યે પેડ્યેમાય સતાવણી આરે-આરે બોજ વસ્તુ મેળવી, એને યેનારા સમયામાય અનંતજીવન મિળી.”
MAR 10:30 આમી યા કાળામાય, ચ્યાલ હોવ ગોણા નાંય મિળી, ગોએ એને બાહા એને બોઅયોહો એને આયહો એને પોહેં એને ખેતારાહાલ, બાકી દુખાઆરે એને યેનારા સોમાયામાય અનંતજીવન મેળવી.
MAR 10:31 બાકી બોજ લોક જ્યેં આમી પેલ્લે હેતેં, ચ્યે પાછલા ઓઅરી; એને જ્યેં આમી પાછલા હેતેં, ચ્યે પેલ્લે ઓઅરી.
MAR 10:32 એને ઈસુ એને ચ્યા શિષ્ય યેરૂસાલેમ શેહેરા એછે જાનાર્યે વાટયેલ જાય, એને ઈસુ ચ્યાહા આગલા-આગલા જાં આતો: એને શિષ્યહાન બોજ નોવાય લાગી એને જ્યેં ચ્યાહા પાછલા-પાછલા ચાલતે આતેં ચ્યે બિઇ ગીએલે આતેં, તોવે તો ચ્યા બારા શિષ્યહાન લેયને ચ્યાહાન ઈ વાત આખા લાગ્યો જીં ચ્યાવોય યેનારી હેય.
MAR 10:33 “એઆ, આપા યેરૂસાલેમ શેહેરામાય જાતહા તાં, એને માન માઅહા પોહાલ મુખ્ય યાજકાહા એને મૂસા નિયમ હિકાડનારા ગુરુહુ આથામાય દોઅવાય જાયના. ચ્યા માન ગેર યહૂદી લોકહા આથામાય હોઅપી દેઅરી એને ચ્યા માન માઆઇ ટાકરી.
MAR 10:34 ચ્યા લોક મા મશ્કરી કોઅરી, મા ઉપે થૂપી, માન ચાપકાહાકોય માર ઠોકી એને માન માઆઇ ટાકી એને તીજે દિહી પાછો જીવતો ઓઅઇ જાહીં.”
MAR 10:35 તોવે જબદયા પાહા યાકૂબ એને યોહાન ઈસુવાપાય યેયન એહેકેન આખા લાગ્યા, “ઓ ગુરુ, આમહે માગણી હેય કા, આમા જીં કાય માગજે તીં તું આમેહાટી કોઓ.”
MAR 10:36 ઈસુવે ચ્યાહાન આખ્યાં, “તુમા કાય માગતાહા તીં આંય તુમહેહાટી કોઉ?”
MAR 10:37 તોવે ચ્યાહાય ઈસુવાલ આખ્યાં, “જોવે તું મહિમામય રાજ્ય કોઅના સુરુ કોઅહે, તે આમહાન તોઆરે રાજ્ય કોઅરા પરવાનગી દેજે, આમે માઅને યોક જાંઆ જમણે આથે એને યોક ડાબે આથે બોહોહું.”
MAR 10:38 ઈસુવે ચ્યાહાન આખ્યાં, “તુમા ઈ નાંય જાંએ કા તુમા કાય માગતાહા? કાય તુમા બોગવાં હાટી તિયાર હેય, જેહેકોય આંય બોગાવનારો હેય; મોઅરાંહાટી જેહેકોય આંય મોઅહી?”
MAR 10:39 ચ્યાહાય ઈસુલ આખ્યાં, “આમે કોઅઇ ઓઅઇ હોકી” ઈસુય ચ્યાહાન આખ્યાં, “જેહેકોય આંય બોગવીહીં, તેહેકોયજ તુમા બોગવાહા; તુમા મોઅઇ જાહા, જેહેકોય આંય મોઅઇ જાહીં.
MAR 10:40 બાકી માન નોક્કી કોઅના ઓદિકાર નાંય હેય કા મા જમણે એને ડાબે આથે, કું તો માનાપાના જાગો મેળવી, પોરમેહેરાય ચ્યા જાગાલ તિયાર કોઅલા હેય, જ્યાહાન ચ્યાય નિવડયાહા ચ્યાહાહાટી.”
MAR 10:41 ઈ વોનાઈન દોહો શિષ્ય યાકૂબ એને યોહાના ઉપે ખિજવાયા લાગ્યા.
MAR 10:42 તોવે ઈસુય ચ્યાહાન પાહી હાદિન આખ્યાં કા, “તુમહાન ખોબાર હેય, કા જ્યા લોક યા દુનિયામાય જ્યા ઓદિકારી ગોણાતાહા, ચ્યા ચ્યાહા ઓદિકારા ઉપયોગ ચ્યાહા તાબામાઅને લોકહાઉપે ઓદિકાર ચાલાડાહાટી કોઅતાહા.
MAR 10:43 બાકી તુમહામાય ઓહડા નાંય હેય, બાકી તુમહેમાય જો કાદો મોઠો બોના માગહે, તો તુમહે ચાકાર બોને.
MAR 10:44 એને જો કાદો તુમહેમાય પ્રધાન ઓરા માગે, તો બોદહા ચાકાર બોને.
MAR 10:45 આંય એહેકેન યાહાટી આખહુ કા આંય, માઅહા પોહો, બીજહા સેવા કોઅરાહાટી યા દુનિયામાય યેનો, આંય યાહાટી નાંય યેનો કા બીજે મા સેવા કોએ, આંય બોજ લોકહાન ચ્યાહા પાપાહામાઅને છોડાવાહાટી પોતાનો જીવ દાં યેનો.”
MAR 10:46 યેરૂસાલેમ જાત્યે સમયે, ઈસુ એને શિષ્ય યેરીખો શેહેરામાય યેના, જેહેકોય ચ્યા એને બિજા લોકહા ટોળા શેહેર છોડી રીઅલા આતા, યોક બારતીમાય નાંવા આંદળો માગનારો વાટે મેરે બોહી રિઅલો આતો, તો તીમાયા પોહો આતો.
MAR 10:47 જોવે તો લોકહાકોય વોનાયોકા ઈસુ જો નાજરેત ગાવા હેય, તો યે વાટે જાય રિઅલો હેય, તોવે આંદળો એહેકેન બોંબાલતો લાગ્યો કા, “ઓ ઈસુ, દાઉદ રાજા કુળા, માયેવોય દયા કોઓ!
MAR 10:48 બોજ જાંઆ ચ્યાલ દોમકાડા લાગ્યા એને ઠાવકાજ રા આખ્યાં, બાકી તો આજુ મોઠેરે બોંબાલતો લાગ્યો કા, ઓ ઈસુ, દાઉદ રાજા કુળા, માયેવોય દયા કોઓ.”
MAR 10:49 જોવે ઈસુ ચ્યા વોનાયો તોવે ઈસુ ઉબો રોય ગીયો એને આજુ બાજુને લોકહાન ચ્યાલ લિયાહાટી આખ્યાં, એને લોકહાય ચ્યા આંદળાલ હાદિન આખ્યાં, “ઈંમાત રાખ, ઉઠ, ઈસુ તુલ હાદહે.”
MAR 10:50 પાછે આંદળા માઅહાય ચ્યા બાર્યે ફાડકે ટાકી દેયને તારાત ઉઠયો, એને ઈસુ પાહી ગીયો.
MAR 10:51 એને ઈસુય ચ્યાલ પુછ્યાં, “તું કાય માગતોહો એને તોહાટી આંય કાય કોઉ?” આંદળાય ચ્યાલ આખ્યાં, “ઓ ગુરુ, ઈંજ કા આંય દેખતો ઓઉં.”
MAR 10:52 એને ઈસુય ચ્યાલ આખ્યાં, “જો, આંય તો બોચાવ કોઅતાહાંવ કાહાકા તું માયેવોય બોરોહો કોઅતોહો, તે આમી તું તો ગોઅ જાય હોકતોહો” એને તો તારાતુજ દેખતો જાયો, પાછે તો ચ્યા પાહલા વાટ દોઇન ચાલા લાગ્યો.
MAR 11:1 જેહેકોય ઈસુ એને ચ્યા શિષ્ય યેરૂસાલેમ શેહેરા પાહી યેના, તોવે ચ્યા બેતફાગે એને બેથાનીયા બાઆને ગાવહામાય પોઅચ્યા, યે ગાંવે જૈતુન ડોગાપાય આતેં, તોવે ઈસુય ચ્યા શિષ્યહા માઅને બેન શિષ્યહાન એહેકેન આખીન ચ્યા આગલા દોવાડયા કા,
MAR 11:2 “હામ્મેના ગાવામાય જાં, એને તાં જાતાંજ તુમહાન યોક ફુરક્યા વાછડાં હેય ચ્યાવોય આજુ લોગુ કાદોજ નાંય બોઠહો, તી બાંદલા નોજરે પોડી, ચ્યાલ છોડીન માયેપાંય લેય યા.
MAR 11:3 જોવે કાદા તુમહાન પુછે, ઈ કાય કોઅતાહા, તોવે એહેકેન આખજા, ઈસુ આમે પ્રભુલ યા ઉપયોગ કોઅના ગોરાજ હેય, એને તો ચ્યાલ તારાતુજ લેય દોવાડી.”
MAR 11:4 શિષ્ય ગાવામાય ગીયા એને ફુરક્યા વાછડાલ હેરીમાય યોકા ગાઆ બાઆપૂરૂજ યોકા ખુટાઆરે બાંદલા મિળ્યાં, એને ચ્યા ચ્યાલ છોડા લાગ્યા.
MAR 11:5 ચ્યાહામાઅને તાં ઉબે રીઅલે માઅહાય, ચ્યાહાન એહેકેન આખ્યાં કા, “ઈ તુમા કાય કોઅતાહા, એલા ફુરક્યા વાછડાલ કાહા છોડતાહા?”
MAR 11:6 શિષ્યહાય ઈસુ આખલ્યે પરમાણેજ જાવાબ દેનો, એને યાહાટી ચ્યા માઅહાય ચ્યાહાન ફુરક્યા વાછડાલ લેય જાં દેના.
MAR 11:7 એને ચ્યા બેન શિષ્ય ફુરક્યા વાછડાલ ઈસુપાય લેય યેના, એને ચ્યાવોય ચ્યાલ બોહાંહાટી ફુરક્યા વાછડા બોઅડા વોય પોતાને ફાડકે પાથ્યેં એને ઈસુ ચ્યાવોય બોહી ગીયો, એને યેરૂસાલેમ શેહેરા એછે જાં લાગ્યો.
MAR 11:8 બોજ લોકહાય ઈસુ હામ્મે વાટેઊપે પોતાના ફાડકે પાથ્યેં, એને બિજા લોકહાય ચ્યાલ માનપાન દાંહાટી વાટેવોય પાલાવાળ્યો ડાહગ્યો પાથ્યો, જ્યો ચ્યા લોક રાનહામાઅને વાડીન લિયેનલા આતા.
MAR 11:9 એને કાંયક લોક ઈસુ આગલા-આગલા ચાલે એને કાંયક પાહલા ચાલે, ચ્યા બોદા ખુશ્યેકોય બોંબલી રીયલા આતા, “હોસાન્ના જો પ્રભુ નાવાકોય યેહે, ચ્યાવોય પોરમેહેરા બોરકાત હેય.
MAR 11:10 આંય વડીલ દાઉદ રાજા હારકો યોક રાજા પોરમેહેરા બોરકાતે કોઅઇ રાજ્ય કોઅરા યી રીયલો હેય, પોરમેહેરા હોસાન્ના કોઆ જો હોરગામાય રોહે.”
MAR 11:11 જોવે ઈસુ યેરૂસાલેમ શેહેરામાય ગીયો ચ્યા પાછે, તો દેવાળામાય ગીયો, એને ચ્યાય ચોમખી બોદયે વસ્તુહુલ દિયાન દેયન એઅયા એને પાછે ચ્યાય શેહેર છોડી દેના કાહાકા બોપરેહે પેલ્લાજ વાઆ લાગી ગીઅલી આતી, પાછે તો બાર શિષ્યહાઆરે બેથાનીયા ગાવામાય જાતો રિયો.
MAR 11:12 બીજે દિહે બેથાનીયા ગાવામાઅને નિંગ્યા તોવે ઈસુલ બુખ લાગી.
MAR 11:13 ઈસુવે દુઉરે યોક અંજીરા નીળા જાડ દેખ્યાં, એને ચ્યાવોઅને અંજીર મિળી યાહાટી તો ચ્યા પાહી ગીયો, પાહાય જાયન એઅયા તે ચ્યાલ પાલાંજ દેખાયાં, કાહાકા અંજીર લાગના સમય નાંય આતો.
MAR 11:14 તોવે ઈસુય ચ્યા જાડાલ આખ્યાં, “આમીને તું પાછી કોવેજ ફળ નાંય દેહે” એને ચ્યા શિષ્ય ઈ વોનાયા કોઅઇ.
MAR 11:15 ચ્યા પાછે, ઈસુ એને ચ્યા શિષ્ય યેરૂસાલેમ શેહેરામાય પોઅચ્યા, એને દેવાળા બાઆપુર ગીયા, ઈસુય ચ્યા લોકહાન તાઅને બાઆ કાડના સુરુ કોઅયા, જ્યા બોલીદાનાહાટી ઉપયોગ ઓઅનારે જોનાવારે એને બાકી વસ્તુ વેચાતાં લાંહાટી એને વેચાંહાટી કામ કોઅઇ રીયલા આતા, ચ્યાય પોયહા બોદાલનારાહા બાકડાહાન ડેકલી દેના, એને ચ્યાય કબુતર વેચનારાહાપાંય જાયને વેચનારાહા ખુરચ્યેહેલ કોથલાડી દેને.
MAR 11:16 એને ઈસુવે લોકહાન આગના કોઅયી કા ચ્યા દેવાળા આજુ-બાજુને વસ્તુ લેય જાઅના બોંદ કોએ.
MAR 11:17 ચ્યાહાન ઈસુવે હિકાડીન એહેકેન આખ્યાં કા, “કાય પવિત્રશાસ્ત્ર ઈ નાંય આખે, કા મા દેવાળાલ ગેર યહૂદી લોકહાહાટી પ્રાર્થના ગુઉ આખલા જાય? બાકી તુમાહાય તીં બાંડાહા ગુઉ બોનાવી રાખ્યહાં.”
MAR 11:18 જોવે મુખ્ય યાજક એને મૂસા નિયમ હિકાડનારા ગુરુવાહાય, ઈસુવે જીં આખ્યાં એને કોઅયા ચ્યા બારામાય વોનાયા, તોવે ચ્યા ચ્યાલ માઆઇ ટાકના આવાડ હોદતા લાગ્યા. બાકી ચ્યા ચ્યાથી બિઅતા આતા, કાહાકા લોકહા ટોળો ચ્યા હિકાડનાથી પૂર્યે રીત્યેકોય નોવાય પામલા.
MAR 11:19 જોવે વેળ પોડી ગિઇ, તોવે ઈસુ એને ચ્યા શિષ્ય શેહેર છોડીન બેથાનીયા ગાવા એછે જાતા રિયા.
MAR 11:20 આગલે દિહી હાકાળેહે, જોવે ઈસુ એને ચ્યા શિષ્ય પાછા યેરૂસાલેમ શેહેરા એછે જાં આતા, તોવે ચ્યાહાય તી અંજીરા જાડ પાછી દેખ્યા, તી મુળાહા લોગુ ઉખાઈ ગીઅલા આતા.
MAR 11:21 પિત્તરાલ તી વાત યાદ યેની એને ચ્યે ઈસુલ આખ્યાં, “ઓ ગુરુ એએ, ઈ તી અંજીરા જાડ તુયે હારાપ દેનલા તી જાડ ઉખાય ગીયા.”
MAR 11:22 ઈસુય ચ્યાલ જાવાબ દેનો, “પોરમેહેરા ઉપે બોરહો રાખા કા જીં તુમાહાય માગલા હેય પોરમેહેર તી કોઅરી.
MAR 11:23 આંય તુમહાન હાચ્ચાંજ આખતાહાવ કા, જો કાદો એલા ડોગાલ એહેકેન આખે કા, ઉઠ એને દોરિયામાય જાય પોડ, એને મોનામાય શંકા નાંય રાખે તોવે, બાકી બોરહો કોએ કા જીં ચ્યાય માગલા હેય પોરમેહેર ચ્યાલ કોઅરી, તોવે પોરમેહેર ચ્યાહાટી ઈ કોઅઇ દી.
MAR 11:24 ચ્યાહાટી તુમહાન આંય આખતાહાવ કા, જીં કાય તુમા પ્રાર્થનામાય માગતાહા, ઓહડો બોરહો રાખા કા તી તુમહાન મિળી જાય, તોવે પોરમેહેર ચ્યાહાટી ઈ કોઅઇ દી.
MAR 11:25 એહેકેન જોવે તુમા ઉબા રોઇન પ્રાર્થના કોઅતાહા, તોવે પેલ્લા ચ્યાહાન માફ કોઅરા જ્યાંય તુમહે વિરુદમાય બુલ કોઅયી ઓરી. યાહાટી કા તુમહે પોરમેહેર જો હોરગામાય રોહે તેરુંબી તુમહાન તુમહે પાપ માફ કોઅય.
MAR 11:26 બાકી જોવે તુમા માફ નાંય કોએત તે તુમહે પોરમેહેર આબહો, જો હોરગામાય હેય તો તુમહે બુલબી માફ નાંય કોઅરી.”
MAR 11:27 ઈસુ એને ચ્યા શિષ્ય પાછા યેરૂસાલેમ શેહેરામાય યેય ફૂગ્યા, એને જોવે તો દેવાળામાય ફિરે તોવે મુખ્ય યાજક, મૂસા નિયમ હિકાડનારા ગુરુ એને આગેવાન ચ્યા ચ્યાપાય યેયન પુછા લાગ્યા.
MAR 11:28 “તુલ યે કામે કોઆહાટી તોપાય કાય ઓદિકાર હેય? કુંયે તુલ ઓહડા ઓદિકારાહાતે દોવાડયોહો?”
MAR 11:29 તોવે ઈસુય ચ્યાહાન આખ્યાં, “આંયબી તુમહાન યોક સાવાલ પૂછતાહાવ, જોવે ચ્યા તુમા માન જાવાબ દાહા, પાછે આંય કા ઓદિકારાકોય કામ કોઅતાહાંવ તીં તુમહાન આખતાહાવ.
MAR 11:30 જોવે યોહાનાય લોકહાન બાપતિસ્મા દેના, તે કાય ચ્યા ઓદિકાર હોરગામાઅને પોરમેહેરા એછને કા માઅહા એછને? માન આખા.”
MAR 11:31 તોવે ચ્યા જાતેજ વિચાર કોઆ લાગ્યા કા હોરગામાઅને આખહુ તોવે, તો આમહાન આખરી કા, તોવે તુમાહાય ચ્યાવોય કાહાનાય બોરહો થોવ્યો?
MAR 11:32 એને જોવે આમા માઅહા એછને તોવે કાય ઓઅઇ? ચ્યા યા હારકો જાવાબ નાંય દેય કાહાકા ચ્યા લોકહાથી બિઅતા આતા, જ્યા ઈ માનતા આતા કા, યોહાન પોરમેહેરા પાયને યોક હાચ્ચો ભવિષ્યવક્તા આતો.
MAR 11:33 એને ચ્યાહાય ઈસુવાલ જાવાબ દેનો કા, “આમા નાંય જાંઆજે કા યોહાનાલ લોકહાન બાપતિસ્મા દાંહાટી કુંયે દોવાડયેલ” તોવે ઈસુય ચ્યાહાન આખ્યાં, તે “આંયબી તુમહાન નાંય જાવાબ દાંઉ કા, ઈ કામ આંય કોઅહા ઓદિકારાકોય કોઅહુ.”
MAR 12:1 પાછો, ઈસુ બિજા દાખલા દેયન યહૂદીયાહા આગેવાનાહાઆરે વાત કોઆ સુરુ કોઅયા, “યોક માઅહાય ચ્યા રાનામાય દારાખા વાડી લાવી, ચ્યાય રાના ચોમખી દોગડાહા યોક બીતડા બોનાવ્યાં, એને દારાખા રોહયા યોકઠો કોઅરાહાટી ખાડો ખોદયો, ચ્યાય બાંડાહા એને જોનાવરહા ઇહિને રાના હાંબાળ કોઅરાહાટી યોક માળો પાડ્યો, પાછે ચ્યાય ચ્યા રાનાલ કોલહાક ખેડુતાહાન બાગે દેય દેના એને બિજા દેશા એછે લાંબી મુસાફીર્યેલ નિંગી ગીયો.
MAR 12:2 જોવે દારાખેં પાકી ગીયે, તે ચ્યા ચાકારાહામાઅને યોકાલ બાગ્યા ખેડુતાપાય દોવાડયો, કા ચ્યા દારાખાહા વાડયેમાઅને ચ્યા ભાગ લી યેય.
MAR 12:3 બાકી ખેડુતાહાય ચ્યાલ દોઇન માર દેનો, એને ચ્યાલ કાયજ નાંય દેના એને પાછો દોવાડી દેનો.
MAR 12:4 પાછો વાડયે માલિકાય યોકબીજા ચાકરાલ ખેડુતાહાપાય દોવાડયો, એને ચ્યાહાય ચ્યા ટોલપા ફોડી ટાક્યા એને ચ્યાઆરે જુઠા કોઅયા.
MAR 12:5 પાછો વાડયે માલિકાય બિજા ચાકરાલ દોવાડયો, ચ્યાલ ચ્યાહાય માઆઇ ટાક્યો પાછો ચ્યે બોજ જાંણહાન દોવાડયા, ચ્યાહામાઅને બાકહ્યાન ઠોક્યાં, એને બાકી જાંઆહાન માઆઇ ટાકવામાય યેના.
MAR 12:6 આમી, વાડયે માલિકાપાય દોવાડાહાટી કેવળ યોકુજ માઅહું આતા, તો ચ્યા પોતે વાહલો પોહો આતો સેવાટ ચ્યે ચ્યા પાહાલ દોવાડયો કાહાકા, ચ્યે એહેકેન જાંઅયા કા, મા પોહા ચ્યા દાક રાખી.
MAR 12:7 બાકી જોવે ખેડુતાહાય ચ્યા પાહાલ યેતા દેખ્યા, તે ચ્યાહાય યોક બીજહાન આખ્યાં, ‘એલો તે વારસદાર હેય; ચાલા, એલાલ આપા માઆઇ ટાકતા, તોવે વારસો આપહે ઓઅઇ જાઅરી.’
MAR 12:8 એને ખેડુતાહાય ચ્યાલ દોઇન માઆઇ ટાક્યો, એને ચ્યા કુડી દારાખાહા વાડયે બાઆ ટાકી દેની.”
MAR 12:9 “તુમહાન કાય લાગહે કા દારાખાહા વાડયે દોનારો કાય કોઅરી? તો યેયન ચ્યા ખેડુતાહાન માઆઇ ટાકી, એને દારાખાહા વાડી બીજહાન દેય દી.
MAR 12:10 કાય તુમાહાય પવિત્રશાસ્ત્રા માઅને લોખલાં નાંય વાચ્યાહાં કા જ્યા ખ્રિસ્તા બરાબરી યોકા મહત્વા દોગડા હાતે કોઅહે? તો આખહે જ્યા દોગડાલ કોડયાહાય ટાકી દેનેલ, ઓ તોજ દોગાડ હેય જો ગોઆ મુખ્ય દોગાડ બોની ગીયો.
MAR 12:11 ઈ પોરમેહેરાય એહેકેન કોઅયા, એને ઈ આમહેહાટી બોજ નોવાય હેય ઈસુલ દોઇન કોંડી દા માગતા આતા.”
MAR 12:12 યહૂદી આગેવાન ચ્યાલ દોઈ દા માગેત, કાહાકા ચ્યા હુમજી ગીઅલા કા, ચ્યાય આમે વિરુદમાય ઓ દાખલો આખ્યોહો ચ્યા ઈસુવાલ દોઅરાં આતા બાકી ચ્યાહાન લોકહા બિક આતી, યાહાટી ચ્યા ચ્યાલ યોખલો છોડીન જાતા રિયા.
MAR 12:13 પાછે ઈસુલ કાય આખવાકોય ફસાવના કોશિશ કોઅરાહાટી જ્યા આધારે ચ્યાલ દોઇન કોંડી દેવાય યાહાટી કોલહાક પોરૂષી લોક એને રાજા હેરોદ લોકહા ટોળાલ ચ્યાહાપાય દોવાડયા.
MAR 12:14 ચ્યાહાય યેયન ઈસુલ આખ્યાં, “ઓ ગુરુ, આમા જાંઅજેહે કા, તું સાદા હાચ્ચાં આખતોહો એને તું યા બારામાય ચિંતા નાંય કોએ કા લોક તો બારામાય કાય વિચાર કોઅતાહા, કાહાકા તું બોદહાઆરે હારકો વેવાહાર કોઅતોહો, બાકી પોરમેહેરા વાટ હાચ્ચાયે પરમાણે હિકાડતોહો તે પાછે આમી આમહાન આખ, કાય કૈસરાલ કર દેઅના આમે નિયમા વિરુદ હેય?
MAR 12:15 કાય આમાહાય કર દાં જોજે, કા આમાહાય કર નાંય દાં જોજે?” ચ્યાય ચ્યાહા ડોંગ જાઇન આખ્યાં, તુમા માન જુઠા આખવા કોઅઇ ફસવા કોશિશ કાહા કોઅઇ રીઅલા હેય? માન યોક દીનારા સિક્કો (૧ દીનાર એટલે યોકા દિહા કાંબારાં ઓઅહે) આંઆઈ દિયા, માન એરા દિયા.
MAR 12:16 ચ્યા લેય યેના, એને ઈસુય ચ્યાહાન આખ્યાં, “માન આખા યા ચાંદ્યે સિક્કા ઉપે કા ચિત્રા એને કા નાંવ હેય? યાવોય કા છાપ એને કા નાંવ હેય?” ચ્યાહાય આખ્યાં, “કૈસરા હેય.”
MAR 12:17 ઈસુવે ચ્યાહાન આખ્યાં, “જીં કૈસરા હેય, તી કૈસરાલ દેય દિયા, એને જીં પોરમેહેરા હેય તી પોરમેહેરાલ દેય દિયા” એને તોવે ચ્યાહાન બોજ નોવાય લાગી.
MAR 12:18 તોવે સાદૂકી ટોળા કોલહાક લોક ઈસુવાપાય યેના, સાદૂકી ટોળો ઈ નાંય માનેત કા મોઅલા માઅને પાછા જીવતા નાંય ઓઅઇ હોકે, ચ્યા ઈસુવા પાહી યેના એને ચ્યાલ પુછ્યાં.
MAR 12:19 “ઓ ગુરુ, મૂસાય શાસ્ત્રામાય આમહે કોરે યોક નિયમ લોખલો આતો કા, જોવે યોકતા વોરાડ ઓઅલો માટડો મોઅઇ જાય, એને તો વોગાર પાહાહા થેએયેલ છોડી જાહે, તોવે ચ્યા માટડા બાહા વિધવાયે આરે વોરાડ કોઅઇ લા જોજે એને યોક પોહા પૈદા કોઅરા જોજે જો ચ્યા બાહા વારસદાર બોને.
MAR 12:20 યોકા કુટુંબમાય હાંત બાહા આતા, બોદહા મોઠા બાહાય વોરાડ કોઅઇ લેદા બાકી વોગાર પાહાહા તો મોઅઇ ગીયો.
MAR 12:21 તોવે બિજા બાહે ચ્યે વિધવાયેલ રાખી લેદી, બાકી તો હોગો વોગાર પાહાહા મોઅઇ ગીયો, એને તીજ વાત તીજા બાહા આરે જાઈ.
MAR 12:22 એને ઈ વાત બોદા હાંતી બાહાહા આરે જાઈ, ચ્યે થેઅયેય ચ્યાહામાઅને કાદાહાટીબી યોક પાહાલ જન્મો નાંય દેનો, છેલ્લે, તી થેએબી મોઅઇ ગિઇ.”
MAR 12:23 એને આમી આમહાન આખ, “આમી યે થેએયે વોરાડ હાંત માટડાઆરે ઓઅયા, તે જોવે મોઅલા માઅને પાછા જીવતા ઓઅઇ, તોવે તી કા થેએ રોય? કાહાકા તી હાંતહ્યા થેએ આતી.”
MAR 12:24 ઈસુવે ચ્યાહાન આખ્યાં, “તુમા બુલમાય પોડયાહા કાહાકા તુમા નાંય જાંએતકા પવિત્રશાસ્ત્ર કાય આખહે, એને તુમા પોરમેહેરા સામર્થ્યા બારામાય નાંય જાંએત.
MAR 12:25 કાહાકા જોવે મોઅલા માઅને જીવી ઉઠી, તોવે તે નાંય માટડા એને નાંય થેઅયો વોરાડ કોઅરી, બાકી હોરગામાય રોનારા હોરગા દૂતહા હારકે રોય.
MAR 12:26 એને મોઅલા જીવતા ઉઠી ચ્યા બારામાય તુમાહાય મૂસા ચોપડયેમાય નાંય વાચ્યાહાં કા બોળત્યે જાડયેમાય કાય જાયા, પોરમેહેરાય મૂસાલ આખ્યાં, આંય તો ડાયહા આબ્રાહામા, ઈસાકા, એને યાકૂબા પોરમેહેર આમીબી હેતાઉ,?
MAR 12:27 યાહાટી તો મોઅલાહા પોરમેહેર નાંય હેય બાકી જીવતાહા પોરમેહેર હેય, તુમા બોજ બુલમાય પોડયાહા.”
MAR 12:28 મૂસા નિયમ હિકાડનારા ગુરુહુ માઅને યોકેજાઆ યેયન વોનાયો, કા ઈસુ એને સાદૂકી ચ્યાહામાય ચર્ચા કોઅઇ રીઅલા આતા, એને ઈ દેખીન ચ્યાય ચ્યાહાન હાચ્ચો જાવાબ દેનો, ચ્યે ઈસુલ પુછ્યાં, “પોરમેહેરાય જોલ્યો આગના દેનહ્યો, ચ્યાહામાઅને બોદયેહેમાય મહત્વા આગના કોઅહી?”
MAR 12:29 ઈસુવે ચ્યાલ જાવાબ દેનો, “બોદી આગનાહા માઅને મહત્વા ઈંજ હેય કા: ‘ઓ ઈસરાયેલા લોક વોનાયા, પ્રભુ આપહે પોરમેહેર યોકુજ પ્રભુ હેય.
MAR 12:30 તું આપહે પ્રભુ પોરમેહેરાવોય તો બોદા રુદાયા કોયન, એને જીવા કોઇન, એને બોદા મોના કોઇન, એને આખી ગોત્યે કોઇન પ્રેમ રાખજે’
MAR 12:31 એને બીજી બોદહા કોઅતી મહત્વા આગના ઈ હેય, ‘તું પોતાવોય જોહોડો પ્રેમ રાખતોહો, તોહોડોજ પ્રેમ બીજહાવોયબી રાખ’ પોરમેહેરાય યે બેન આગનાયેહે કોઅતી મહત્વા બીજી આગના નાંય દેનહી.”
MAR 12:32 તોવે મૂસા નિયમ હિકાડનારા ગુરુવાહાય ચ્યાલ આખ્યાં, “ઓ ગુરુ, બોજ હારાં, તુયે હાચ્ચી વાત આખી કા તો પોરમેહેરુજ યોકુજ પોરમેહેર હેય, એને ચ્યા સિવાય બિજો કાદો પોરમેહેર નાંય હેય.
MAR 12:33 એને ચ્યાલ બોદા રુદાયા કોઇન, એને બોદે મોના કોઅઈન, બોદા જીવા કોઇન, એને બોદયે ગોત્યે કોઇન પ્રેમ રાખના, એને પોતાવોય જેહે પ્રેમ કોઅતાહા તેહેકોય બીજહાવોય પ્રેમ રાખના, એને બોદા જોનાવરહા બલિદાનહા એને બિજા બલિદાનહા જ્યેં આપા પોરમેહેરા વેદ્યેવોય ચોડાવજેહે ચ્યાહા કોઅતા હારાં હેય.”
MAR 12:34 જોવે ઈસુવે એઅયા કા ચ્યે હારાં હોમજીન જાવાબ દેનો, ઈસુય ચ્યાલ આખ્યાં, “તું પોરમેહેરા રાજ્યામાય જાઅનાથી દુઉ નાંય હેતો” એને પાછે ચ્યાલ સાવાલ પૂછના કાદા ઈંમાત નાંય ચાલી.
MAR 12:35 પાછે ઈસુવે દેવાળામાય હિકાડતા એહેકેન આખ્યાં કા, મૂસા નિયમ હિકાડનારા ગુરુ એહેકેન કાહા આખતાહા કા ખ્રિસ્ત દાઉદ રાજા કુળા ઓઅરી?
MAR 12:36 કાહાકા બોજ પેલ્લા જોવે દાઉદ રાજા પવિત્ર આત્મા અગુવાઈ કોઇન, ચ્યાય આખ્યાં, “પ્રભુ પોરમેહેરાય મા પ્રભુવાલ આખ્યાં તું મા જમણે આથે બોહો, જાવ લોગુ આંય તો દુશ્માનાહાન આરવી નાંય દાંઉ તાંઉલોગુ.”
MAR 12:37 જોવે દાઉદ રાજા પોતેજ ચ્યાલ પ્રભુ આખહે, પાછે તો ચ્યા કુળા કેહેકેન ઓઅહે? એને લોકહા ટોળો ચ્યા ખુશ્યેકોય વોનાત.
MAR 12:38 ઈસુવે હીકાડતામાય ચ્યાહાન આખ્યાં, મૂસા નિયમ હિકાડનારા ગુરુપાયને હાચવીન રોજા, જ્યા યે વાતેલ પોસાન કોઅતાહા કા સાર્વજનિક ઠિકાણા વોય લોક ચ્યાહાન લાંબા એને મોઅગેં ડોગલેં પોવીન ફીઅતા એએ, એને આટામાય લોક ચ્યાહાન માનેપાને કોઅઇ સલામ કોએ.
MAR 12:39 એને સોબાયે ઠિકાણાહામાય માનાપાના જાગાવોય-સીટેવોય બોહના પોસાન કોઅતાહા, એને જેવણામાય માનાપાના જાગો-સીટ ચ્યાહાન ગોમહે.
MAR 12:40 ચ્યા વિઘવા બાયહે ગોએ લુટી લેતહા, એને બીજહાન દેખાડાહાટી લાંબી વાઆ પ્રાર્થના કોઅતાહા, પોરમેહેર હાચ્ચોજ ચ્યાહાન કોઠાણ સાજા દી.
MAR 12:41 તો દેવાળા દાનપેટી હામ્મે બોહીન એએયા કોએ કા ચ્યે માઅહે દેવાળા તીજોર્યેમાય કેહેકેન પોયહા ટાકેત; એને બોજ મિલકાતવાળા લોકહાય બોજ પોયહા ટાક્યા.
MAR 12:42 એને ચ્યેજ વેળાયે યોક ગોરીબ વિધવા બાયે યેયન બેન દોમડયો, જ્યો બેન સિક્કા હેય, (૨ વાહના તાંબા સિક્કા જ્યાહા બોજ વોછી કિંમાત હેય) ચ્યા ટાક્યા.
MAR 12:43 તોવે ચ્યે ચ્યા શિષ્યહાન પાહાય હાદિન આખ્યાં કા, “આંય તુમહાન હાચ્ચી વાત આખતાહાવ કા દેવાળા તીજોર્યેમાય ટાકનારાહા માઅને ચ્યે ગોરીબ વિધવા બાયે બિજા બોદહા કોઅતા વોદારે ટાક્યા;
MAR 12:44 જ્યા મિલકાતવાળા હેય ચ્યાહાય તે ચ્યામાઅને જીં કાય દેનલા હેય જ્યાલ ચ્યાહાન જરુરી નાંય આતા, બાકી ઈ વિધવા ગોરીબ હેય એને યેય જીં બોદા કાય દેના જીં ચ્યેપાય આતા, ચ્યા બોદા પોયહા ટાકી દેના જ્યાહાલ તી પોતે જરૂર્યે હાટી ઉપયોગ કોઅઇ હોકતી.”
MAR 13:1 ઈસુ દેવાળામાઅને નિંગતાંજ, ચ્યા શિષ્યહા માઅને યોકેજાએ ચ્યાલ આખ્યાં, “ઓ ગુરુ, કાય બારી બોંગલેં હેય! ચ્યા કોઅહા મોઠા દોગાડાકોય બોનલે હેય!”
MAR 13:2 ઈસુવે ચ્યાહાલ આખ્યાં, “તુમા યે મોઠે બોંગલેં જ્યેં આમી એઅતાહા, બાકી, આંય તુમહાન આખહુ, દુશ્માન યોકબી દોગાડ પોતે જાગાવોય નાંય છોડી, ચ્યા બોદા નાશ કોઅઇ દી.”
MAR 13:3 તોવે ઈસુ દેવાળા હામ્મે જૈતુના ડોગાવોય જાતો રિયો, એને ઉતરાત્યેવોય બોહી ગીયો, તે પિત્તર, યાકૂબ, યોહાન, એને આંદ્રિયાસ ચ્યાહાય ચ્યા યોખલાલ આલાગ જાયને પુછ્યાં,
MAR 13:4 “આમહાન આખ કા યો વાતો કોવે ઓઅરી? એને જોવે ઈ બોદા ઓઅઇ જાઈ ચ્યે વેળાયે કાય નિશાણી ઓઅઇ?”
MAR 13:5 ઈસુવે ચ્યાહાન આખ્યાં, “હાચવીન રોજા કા તુમહાન કાદો નાંય છેતરે.
MAR 13:6 બોજ લોક મા નાંવા કોઇન યી, ચ્યે આખી, આંય ખ્રિસ્ત હેતાઉ, એને બોજ લોકહાન ચ્યાહા માનાડાંહાટી છેતરી.
MAR 13:7 બાકી જોવે તુમા લોડાઈ, એને લોડાયેહે વાતો વોનાયાહા, તોવે મા ગાબરાયાહા, કાહાકા ઈ ઓઅનારાંજ હેય, બાકી દુનિયા છેવાટ તારાત નાંય ઓઅરી.”
MAR 13:8 યોક જાતી લોક બિજ્યે બોદયે જાત્યે લોકહાવોય હમલો કોઅરી એને યોક દેશા લોક બિજા દેશા લોકહા વિરુદ લોડી, બોદેજ દોરતીકંપ ઓઅરી, એને કાળ પોડી એને ઈ દુઃખ પાહાહા જન્મા પેલ્લા ઓઅનારી પીડાયે હારકા હેય.
MAR 13:9 “બાકી તુમા પોતેજ હાચવીન રા, કાહાકા લોક તુમહાન કોચર્યેમાય લેય જાય એને સોબાયે ઠિકાણામાય માર દી, કાહાકા તુમા મા શિષ્ય હેય, એને તુમહાન મા લીદે સરકારા, એને રાજહા આગલા ઉબા કોઅરી કા તુમહે ન્યાય કોએ. બાકી ચ્યા પરિણામ, તુમા ચ્યાહાન મા બારામાય હારી ખોબાર આખી હોકાહા.
MAR 13:10 બાકી એહેકેન હેય કા દુનિયા છેવાટ ઓઅરા પેલ્લા તે બિજ્યે બોદયે જાત્યે લોકહાન હારી ખોબારે વાત આખાય જાં જોજે.
MAR 13:11 જોવે તુમહાન દોઓઈ લેઅરી એને કોચર્યેમાય લેય જાઅરી, તોવે પેલ્લા કાય આખના ચ્યા ચિંતા તુમા મા કોઅહા, બાકી જીં કાય ચ્યે વેળાયે પોરમેહેર તુમહાન આખાડી, તીંજ આખના, કાહાકા તુમા તોજ શબ્દ બોલહા, જો પવિત્ર આત્મા તુમહાન દી, શબ્દ તુમહેમાઅને નાંય યી.
MAR 13:12 ચ્યે સમયે, જ્યા લોક માયેવોય બોરહો નાંય કોએત, ચ્યા ચ્યાહા બાહાહાલ દોઇન કોંડાડી દી, જ્યા માયેવોય બોરહો કોઅતાહા ચ્યાહાન માઆઇ ટાકી. આબહો પોતે પાહાહા આરે એહેકેન કોઅરી એને પોહેં પોતે આયહે આબહા વિરુદ કોઅરી એને ચ્યાહાન માઆઇ ટાકી.”
MAR 13:13 કાહાકા તુમા મા શિષ્ય હેય યા લેદે, બોદે માઅહે તુમહેઆરે દુશ્માની કોઅરી, બાકી જ્યા લોક માયેવોય બોરહો કોઅનામાય લાગી રોય, એને દોરત્યેવોય ચ્યા જીવના છેલ્લે હુદી મા પાહલા ચાલતો રોય, ચ્યાલ પાપહા ડોંડ બોગાવનાથી બોચાવ ઓઅઇ જાઅરી.
MAR 13:14 યોક દિહી તુમા ખારાબ વાના દેખહા જ્યા લેદે દેવાળાલ છોડી દેવામાય યી, તો ચ્યા જાગાવોય ઉબો રોય, જાં ચ્યાલ ઉબો રોઅના કાયજ ઓદિકાર નાંય હેય. જો કાદો વાચહે તો યાલ હોમજાંહાટી કોશિશ કોએ જોવે તો સમય યી, જ્યા લોક યહૂદીયા વિસ્તારામાય હેય ચ્યાહાન બોચાંહાટી ડોગહાવોય નાહી જાં પોડી.
MAR 13:15 જો ગોઆ ઉપે ચોડયો ઓરી, તો કાયબી લાંહાટી પાછા નિચે ગોઆમાય નાંય ઉરાય, તુમહાન નાહી જાં પોડી.
MAR 13:16 એને જો રાનામાય ગીયો ઓરી તો, ડોગલાં લાંહાટી પાછો ગોઓ નાંય વોળી યેય.
MAR 13:17 ઈ ચ્યે બાયહેહાટી યોક નોવાય લાગે ઓહડો સમય ઓઅરી જ્યો મોયનાવાળ્યો હેય, એને ચ્યો બાયો જ્યો પાહાહાન દુદ પાજી રિઅલ્યો હેય, ચ્યેહેલ નાહરાં બોજ કોઠાણ પોડી.
MAR 13:18 ચ્યા દિહહામાય લોક બોજ ગંભીર રીતે પીડિત ઓઅરી, લોકહાય કોદહી ઓહડો સામનો નાંય કોઅલો હેય જોવે પોરમેહેરે પેલ્લા દુનિયા બોનાવલા આતા, લોક પાછા એહેકેન પીડિત નાંય ઓઅરી, યાહાટી પ્રાર્થના કોઅતા રા કા ઈ બોદા હીયાળામાય નાંય બોને, જોવે મુસાફીર કોઅરા કોઠાણ પોડે.
MAR 13:20 પોરમેહેરાય ચ્યા દુ:ખા દિહી ઓછા કોઅઇ દેઅના નિર્ણય લેદલો હેય, નેતે, કાદાબી જીવા બોચાવ નાંય ઓઅતો, બાકી ચ્યા દિહાહા આકડો વોછો કોઅઇ દેઅરી, ચ્યા નિવાડલાહા મોદાતેહાટી.
MAR 13:21 ચ્યે સમયે તુમહાન યોકતા એહેકેન આખે કા, એઆ, ખ્રિસ્ત ઈહીં હેય, કા એઆ તાં હેય, તોવે તુમા બોરહો મા થોવતા,
MAR 13:22 કાહાકા જુઠા ખ્રિસ્ત્યા એને જુઠા ભવિષ્યવક્તા યી, એને ઓહડે મોઠે ચમત્કારા, એને ખોટેં કામે કોઅનારા બોની, કા ચ્યા લોકહાન દોગો દાંહાટી જ્યાહાલ પોરમેહેરાય નિવડી લેદલા હેય.
MAR 13:23 બાકી તુમા હાચવીન રોજા, કાહાકા તુમહાન માયે પેલ્લાજ બોદા આખી દેનહા.
MAR 13:24 “ચ્યા દિહીહામાય, બોજ પીડા સમય બોંદ ઓઅરા પાછે, દિહી એને ચાંદ ઉજવાડો દેઅના બોંદ કોઅઇ દી.
MAR 13:25 એને આકાશામાઅને ચાંદાલેં ટુટી પોડી, એને આકાશામાઅને પરાક્રમ આલી જાય.
MAR 13:26 ચ્યે સમયે લોક માન દેખી, માઅહા પોહો દોરતી એછે વાદળામાય યી રીયલો હેય, ચ્યે મા સામર્થ એને મહિમા એઅરી.
MAR 13:27 ચ્યે સમયે તો પોતાના હોરગા દૂતહાન દોવાડીન, બોદયે આકાશથી, એને દોરત્યે ચારી છેડાપાયને, ચારી ચોમખીને મા નિવાડલા લોકહાન બેગા કોઅહી.”
MAR 13:28 “અંજીરા જાડવાથી ઓ દાખલો હિકાં, જોવે ચ્યા કોવળ્યો ડાળખ્યો ફૂટત્યોહો એને ડાહાગ્યો પીલવાત્યો લાગે, તોવે તુમહાન ખોબાર પોડહે કા ચોમહા સમય પાહાય યેય ગીયહો.
MAR 13:29 તેહેંજ કોઇન, જોવે ઈ બોદા તુમહાન બોનતાં દેખાય, તોવે તુમહાન ખોબાર પોડી જાં જોજે કા દુનિયા છેલ્લો સમય યેય ગીયહો એને તો દુઉ નાંય હેય.
MAR 13:30 આંય તુમહાન હાચ્ચાં આખતાહાવ, કા ઈ બોદા યે પેડયે લોક તોવેબી જીવતા રોય જોવે ઓહડા બોનાવ બોની.
MAR 13:31 આકાશ એને દોરતી નાશ ઓઅઇ જાય, સાદામાટે નાંય રોય, બાકી માયે જીં આખ્યાહા તી સાદામાટે હાચ્ચાં રોય.”
MAR 13:32 “યો વાતો કોઅયેહે ગેડયે એને કોઅહે દિહયે ઓઅરી કાદાજ નાંય જાંએ, નાંય હોરગા દૂત જાંએ, નાંય પોરમેહેરા પોહો જાંએ, બાકી આબહો ઓ દિહી એને ઈ ગેડી જાંએ.
MAR 13:33 એઆ, જાગતા રોજા એને પ્રાર્થના કોઅતા રોજા, કાહાકા તુમહાન નાંય ખોબાર હેય કા તો દિહી કોવે યી.
MAR 13:34 મા પાછા ફિરીન યેઅના, ચ્યા માઅહા હારકા હેય, જીં માઅહું પારદેશ જાત્યે વેળાયે ચ્યા ગુઉ ચાકારાહા આથે છોડીન જાહાય, એને ચ્યા ચાકારાહાન ચ્યાહા કામ હોઅપી દેહે, એને ચોકીદારાન આખહે કા ચ્યા પાછા યેઅના લોગુ રાખવાળી કોઅજે.
MAR 13:35 યાહાટી ઈસુય શિષ્યહાન આખ્યાં કા, તુમા નાંય જાંએ કા ગોઆ માલિક કોવે પાછી યી, યાહાટી તુમહાન એઅતા રા પોડી. વોખાતેહે કા, આરદી રાતે, કા કુકડા વાહાતે, કા ઉજાળાહાવોય યી.
MAR 13:36 એહેકેન નાંય બોને કા તો અચાનક યેઇન તુમહાન હુતલા એએ.
MAR 13:37 એને જીં આંય તુમહાન આખતાહાવ, તીંજ બોદહાન આખતાહાવ: સાદામાટે જાગતા રા.”
MAR 14:1 આમી પાસ્કા સણ એને બેખમીર બાખ્યે સણા બેન દિહયા પાછે સુરુ ઓઅનારો આતો. મુખ્ય યાજક એને મૂસા નિયમ હિકાડનારા ગુરુ યે વાતે પાહલા પોડલા કા ઈસુવાલ કેહેકેન દોગો દેયન માઆઇ ટાકજે.
MAR 14:2 બાકી ચ્યા આખે કા, “આપહાન પાસ્કા સણા દિહે એહેકેન નાંય કોઅરા જોજે, કાહાકા લોકહામાય દામાલ ઉસબી જાય.”
MAR 14:3 ચ્યે સમયે ઈસુ બેથાનીયા શેહેરામાય સિમોના ગાઅમે, જ્યાલ ઈસુય કોડા બીમાર્યે માઅને હારો કોઅલો આતો ખાં બોઠેલ. ઓલહામાય યોક બાય સંગેમરમર દોગડા બોનાવલી યોક બાટલી લેય યેની, જ્યેમાય અત્તાર તેલ બોઅલાં આતા, જીં ચોખ્ખાં જાટામાસીથી બોનાડલા અત્તાર તેલથી બોઅલાં આતા, એને બાટલ્યે મુયાઈહને તોડી દેના, એને તી ઈસુલ સન્માન દાંહાટી ઈસુ ટોલપાવોય બોદા અત્તાર તેલ રેડી દેના.
MAR 14:4 બાકી વોછા જાંઆ પોતે મોનામાય ઓદ્રાયેકોય આખતા લાગ્યા, “ચ્યે એહેકેન યા મોઅગા અત્તાર તેલ ઓહોડાજ કાહા બગાડ કોઅયા?
MAR 14:5 કાહાકા યા અત્તાર તેલાલ વેચી દેતા તોવે તોણસો દીનારા (૩૦૦ ચાંદ્યે રોમન સિક્કા એટલે યોકા વોરહા કામાણ્યેથી વદારે પોયહા હેય) કોઅતા વદારે પોયહા યેતા એને ચ્યા ગોરીબાહાન દેવાતા” એને ચ્યા ચ્યેલ ખિજવાયા.
MAR 14:6 ઈસુવે આખ્યાં, “ચ્યેલ ખિજવાના બોંદ કોઆ, એલ્યેલ કાહા આબદા પાડતાહા? એલ્યેય તે અત્તાર તેલ રેચવીન યોક હારાં કામ કોઅયાહાં.
MAR 14:7 ગોરીબ લોક તે તુમહેઆરે કાયામ રોનારા હેતા, એને તુમહાન ફાવે તોવે તુમા ચ્યાહાન હારાં કોઓઇ હોકતાહા, બાકી આંય તુમહેઆરે કાયામ નાંય રોનારો.
MAR 14:8 જીં કાય તી કોઅઇ હોકી ચ્યેય કોઅયા, ચ્યે થેઅયેય મા મોઅરા પેલ્લા મા ટોલપાવોય અત્તાર તેલ રેડયા, કા મા શરીરાલ કોબારેમાય થોવાંહાટી તિયાર કોઅલા જાય હોકહે.
MAR 14:9 આંય તુમહાન હાચ્ચાં આખતાહાવ કા આખા દુનિયામાય જાં કેસ હારી ખોબાર આખવામાય યી, તાં એલ્યેય માંહાટી જીં કોઅયાહાં, તીં ચ્યે યાદગીર્યેહાટી આખવામાય યી.”
MAR 14:10 તોવે યહૂદા ઇસ્કારીયોત જો બાર શિષ્યહા માઅનો યોક જાંઆ આતો, તો મુખ્ય યાજકાહાપાય ગીયો એને આખ્યાં કા, “આંય ઈસુવાલ દોઆડાહાટી તુમહાન મોદાત કોઅહી.”
MAR 14:11 ચ્યા ઈ વાત વોનાઈન ખુશ ઓઅઇ ગીયા, એને ચ્યાલ પોયહા દાંહાટી વાયદો કોઅયો, પાછે તો ઈસુવાલ ચ્યાહા આથામાય દોઆડી દેઅના મોકો હોદતો લાગ્યો.
MAR 14:12 બેન દિહયા પાછે, બેખમીર પાસ્કા સણા પેલ્લે દિહે, જોવે ચ્યાહાય સણાહાટી ગેટા બલિદાન કોઆ, એને ઈસુવા શિષ્યહાય ચ્યાલ પુછ્યાં, “તું આમહાન કેછ દોવાડા માગતોહો કાય આમા પાસ્કા ખુશ્યે હાટી ખાઅના તિયાર કોઅજે કા આપા ખાજે?”
MAR 14:13 ચ્યે ચ્યા શિષ્યહા માઅને બેન શિષ્યહાન એહેકેન આખીન દોવાડયા, કા “યેરૂસાલેમ શેહેરામાય જાયા, તાં તુમહાન પાઅયા વેંડલા લેઈને જાતા યોક માઅહું મિળી, ચ્યા પાહલા જાજા.
MAR 14:14 એને તો જ્યા ગોઆમાય જાય, તાંઅના ગોઆ માલિકાલ આખજા, કા ‘ગુરુય આખ્યાહા કા મા શિષ્યહાઆરે આંય પાસ્કા સણા જેવાણ ખાઅના ખાઉં ચ્યાહાટી માંહાટી ખોલી કેછ હેય?’
MAR 14:15 તોવે તો તુમહાન માળાંડયેવોય યોક મોઠી સોજાવીન તિયાર કોઅલી ખોલી દેખાડી દી, તાં આપેહાટી તિયારી કોઅજા.”
MAR 14:16 બેન શિષ્ય ચાલ પોડ્યા એને શેહેરામાય યેના, એને જેહે ચ્યે ચ્યાહાન આખ્યેલ, તેહેંજ ચ્યાહાન એરા મિળ્યાં, એને તાં ચ્યાહાય પાસ્કા સણા જેવાણા તિયારી કોઅયા.
MAR 14:17 જોવે વોખાત જાયી ઈસુ બાર ચેલાહાઆરે ચ્યે ગોઅમે યેનો.
MAR 14:18 જોવે ચ્યા બોહીન ખાઅના ખાત તોવે, ઈસુવે આખ્યાં, “આંય તુમહાન હાચ્ચાં આખતાહાવ કા તુમહામાઅને યોક જાંઆ મા આરેજ ખાહાય, માન દોઆડી દાંહાટી મા દુશ્માનાહાલ મોદાત કોઅરી.”
MAR 14:19 જોવે ચ્યા ઈ વાત વોનાયા, ચ્યાહાન બોજ દુઃખ લાગ્યા, એને ચ્યા ઈસુવાલ પાછા-પાછા સાવાલ પુછા લાગ્યા કા, “કાય તો આંય હેતાઉ કા?”
MAR 14:20 ઈસુવે ચ્યાહાન આખ્યાં, “બાર શિષ્યહા માઅને યોક જાંઆ હેય, ચ્યા બાખે માંજ ખાઅનામાય બુડવેહે.
MAR 14:21 આંય, માઅહા પોહો મોઅઇ જાહીં કાહાકા પવિત્રશાસ્ત્રમાય લોખલાં હેય, બાકી ચ્યા માઅહાન બોજ કોઠાણ શિક્ષા ઓરી જો માન દોઅઇ દાંહાટી મોદાત કોઅહે ચ્યા માઅહાહાટી, જો કાદાં ચ્યાલ જન્મોજ નાંય દેતા તીં હારાં ઓઅતા.”
MAR 14:22 જોવે ચ્યા ખાત તોવે, ઈસુવે બાખ્યે ટુકડો લેદો, એને બાખ્યેહાટી પોરમેહેરા આભાર માન્યા એને, મુડીન શિષ્યહાન દેની, એને ચ્યે આખ્યાં, “લા એને ખા, ઈ મા શરીર હેય.”
MAR 14:23 પાછે ઈસુવે દારાખા રોહા પિયાલો લેદો, એને પોરમેહેરા આભાર માનીન તીં ચ્યા શિષ્યહાન દેના, એને ચ્યા બોદહાય ચ્યામાઅને પિદાં.
MAR 14:24 એને ઈસુવે ચ્યાહાન આખ્યાં, “ઓ દારાખા રોહો મા લોય હેય, મા લોય ઘોણા લોકહા એહેરે બોલીદાના રુપામાય વોવાડલાં જાહે, ઓ ચ્યા વાયદા સાબિત કોઅરી જો પોરમેહેર પોતે લોકહાઆરે બોનાવી રિઅલો હેય.
MAR 14:25 આંય તુમહાન હાચ્ચાંજ આખતાહાવ કા, ચ્યા પાછે, આંય ચ્યા દિહી યા લોગુ પાછે કોવેજ દારાખા રોહો નાંય પિયું, જાંઉ લોગુ આંય પોરમેહેરા રાજ્યામાય નોવો દારાખા રોહો નાંય પીયહીં.”
MAR 14:26 તોવે ઈસુ એને ચ્યા શિષ્ય પાસ્કા ગીતે આખ્યે એને પોરમેહેરા સ્તુતિ કોઅયી, એને યેરૂસાલેમ શેહેરા બાઆ જાતા રિયા એને જૈતુન ડોગા ઉપે ચાલ પોડયો જો પાહાય આતો.
MAR 14:27 જોવે ચ્યા ડોગા એછે જાં આતા તોવે ઈસુવે ચ્યાહાન આખ્યાં, તુમા બોદા માન છોડીન નાહી જાહા, જેહેકોય પવિત્રશાસ્ત્રમાય લોખલાં હેય: પોરમેહેર એહેકેન આખહે કા, આંય ચ્યા માઅહાન માઆઇ ટાકહી જો મા લોકહાન મેંડવાળ્યાહા હારકો હાંબાળ કોઅહે, એને ગેટેં વેરગાઈ જાઅરી.
MAR 14:28 બાકી મા મોઅલાહામાઅને જીવી ઉઠના પાછે, આંય તુમહે પેલ્લા ગાલીલ ભાગામાય જાહીં, એને તાં મીળહી.
MAR 14:29 પિત્તરે ઈસુવાલ આખ્યાં કા, “જેરુ બોદાજ છોડીન નાહી જાય, બાકી આંય તુલ છોડીન નાંય જાંઉ.”
MAR 14:30 ઈસુવે ચ્યાલ આખ્યાં, “આંય તુલ હાચ્ચાં આખતાહાવ કા આજે રાતી કુકાડ બેનદા વાહાયી ચ્યા પેલ્લાજ, તું માન તીનદા નાકાર કોઅઇ દેહે કા તું માન નાંય વોળખે.”
MAR 14:31 બાકી ચ્યે આજુ બોજ ઈંમાતે કોઅઈન આખ્યાં કા, “એને તોઆરે માન મોરાં બી પોડી, તેરુંબી આંય કોવેજ નાંય આખું કા આંય નાંય વોળખું,” એને યેજપરમાણે બોદહાય એહેંજ આખ્યાં.
MAR 14:32 પાછે ઈસુ એને શિષ્ય ગેતસેમાને બાગમાય યેના એને ઈસુવે શિષ્યહાન આખ્યાં કા, “તુમા ઈહીં બોહીજા આંય જાયન પોરમેહેરાલ પ્રાર્થના કોઅહુ.”
MAR 14:33 એને ચ્યે પિત્તર યાકૂબ એને યોહાનાલ ચ્યાઆરે આજુ વાયજ દુર લેઈને ગીયો, એને પાછે તો બોજ દુઃખી એને નિરાશ ઓઅઇ રીયલો આતો.
MAR 14:34 એને ચ્યે શિષ્યહાન આખ્યાં, “મા જીવ બોજ દુઃખી હેય, ઓહડા લાગહે કા મા જીવ નિંગી જાય: તુમા ઈહીં રિયા એને જાગતા રોજા.”
MAR 14:35 પાછો ઈસુ વાહાયોક દુઉ ગીયો એને મેંડયે પોડયો એને પોતે ચેહેરો દોરત્યેવોય ટેકાડી દેનો એને પોરમેહેરાલ પ્રાર્થના કોઅયી, જોવે તો યોજનામાય શક્ય ઓરીતે માન યા દુઃખામાઅને બોચાડ જીં માયેવોય યેનારાં હેય,
MAR 14:36 એને ઈસુવે આખ્યાં, “ઓ આબા, ઓ પિતા, તોથી બોદાંજ બોની હોકહે, માન યા દુઃખા પાયને દુઉ કોઅઇ દે, તેરુ આંય આખું તેહેંજ નાંય, બાકી તું જીં આખે તેહેંજ બોને.”
MAR 14:37 જોવે ઈસુ પાછે યેનો એને ચ્યાય તીની શિષ્યહાન હુતલા દેખ્યા ને પિત્તરાલ આખ્યાં, “ઓ સિમોન, કાય તું હુવીજ રિયહો? કાય તુમહાન યોક કલાક બી નાંય જાગતા રોવાયાં?
MAR 14:38 જાગતા એને પ્રાર્થના કોઅતા રા કા, તુમા બોદા પરીક્ષામાય માયેવોય બોરહો કોઅના બોંદ નાંય કોઅઇ દેતા, તુમહે જીવ તે હાચ્ચાં કોઅરા તિયારી હેય, બાકી શરીર નોબળાં હેય.”
MAR 14:39 એને તો પાછે યોકદા પ્રાર્થના કોઅરા ગીયો એને જાયન ચ્યે તેહેકોયજ પ્રાર્થના કોઅયી જેહેકોય પેલ્લી કોઅયેલ.
MAR 14:40 પાછા યેઇન ઈસુય ચ્યાહાન હુતલા દેખ્યા, કાહાકા ચ્યાહા ડોળા નિંદે કોઇન બાઆઈ ગીઅલા આતા, એને જોવે ઈસુય ચ્યાહાન ઉઠાડયા તોવે ઈસુવાલ કાય જાવાબ દેઅના તીં ચ્યાહાન હુજ નાંય પોડ્યા.
MAR 14:41 પાછો તીજેદા યેઇન ઈસુવે ચ્યાહાન આખ્યાં, આજુબી તુમા હુતલાજ રા એને આરામ કોઅતાજ રા, બાસ આમી બો ઓઅઇ ગીયા, “એઆ આમી મા સમય યેય ગીઅલો હેય માન માઅહા પોહાલ પાપી લોકહા આથામાય દેય દી.
MAR 14:42 ઉઠા, ચાલા, એઆ, જો માન દોઅવાડી દાંહાટી મોદાત કોઅઇ રિઅલો હેય, તો આમી યેય રિઅલો હેય.”
MAR 14:43 એને તો આજુ બોલહે ઓલાહામાયજ, યહૂદા ઇસ્કારીયોત જો બાર શિષ્યહા માઅનો યોક જાંઆ આતો તાં યેનો, ચ્યા હાતે બોજ લોક આતા, યા લોક મુખ્ય યાજક એને મૂસા નિયમ હિકાડનારા ગુરુ ને યહૂદી આગેવાનાહાથી દોવાડલા આતા, યહૂદા હાતે આતા ચ્યા લોકહાપાંય તારવાયો એને ડેંગારા આતા.
MAR 14:44 યહૂદા ઇસ્કારીયોત, જો ચ્યાલ દોઅવાડી દાંહાટી મોદાત કોઅઇ રિઅલો આતો લોકહા ટોળાલ પેલ્લાજ ઓહડી નિશાણી દેનેલ કા, જ્યાલ આંય પ્રેમ કોય ગુળા દાવ તીંજ માઅહું હેય, ચ્યાલ દોઅઇ લેજા એને હાચવીન લેય જાજા.
MAR 14:45 યહૂદા ઇસ્કારીયોત યેનો, એને તારાતુજ ઈસુવાપાય જાયને આખ્યાં, “ઓ ગુરુ” એને ચ્યે ચ્યાલ ગુળા દેના.
MAR 14:46 તોવે ચ્યા લોકહાય ચ્યાવોય આથ ટાકીન ચ્યાલ દોઅઇ લેદો.
MAR 14:47 ઈસુવા પાહાય ઉબા રીઅલા આતા, ચ્યાહામાઅને યોકે જાંએ ચ્યા તારવાય કાડીન મહાયાજકા ચાકારા ઉપે ચાલાડી, એને ચ્યા કાન કાપી ટાક્યો.
MAR 14:48 ઈસુવે ચ્યાહાન આખ્યાં, “કાય તુમા માન ડાખૂ હોમજીન દોઓરાં હાટી તારવાય એને ડેંગારા લેઈને યેનાહા કા?
MAR 14:49 એને આયતે દિને દેવાળામાય તુમહેઆરે રોઇન હિકાડૂ, તેરુ તુમાહાય માન નાંય દોઅયેલ: બાકી ઈ યાહાટી ઓઅયા કા, પવિત્રશાસ્ત્રમાય લોખલાં હેય તીં પુરાં ઓઅઇ.”
MAR 14:50 એને તોવે બોદા શિષ્ય ચ્યાલ છોડીન નાહી ગીયા.
MAR 14:51 યોક જુવાનિયો ચ્યા ઉગાડા શરીરાઉપે મોઅગા બોનતાં ફાંગીન ચ્યા પાહલા ચાલ પોડયો, એને ચ્યાલ ચ્યા લોકહાય દોઅયો.
MAR 14:52 બાકી તો બોનતાં ટાકી દેયન, ઉગાડોજ ચ્યાહા પાયને નાહી ગીયો.
MAR 14:53 પાછે ચ્યા ઈસુવાલ મહાયાજકા ગોઓ લેય ગીયા, એને બોદહા મુખ્ય યાજક, આગેવાન એને મૂસા નિયમ હિકાડનારા ગુરુ તાં ટોળો વળ્યા.
MAR 14:54 પિત્તર દુઉ લોગુ ચ્યા પાહલા-પાહલા મહાયાજકા બાઆપુર લોગુ ગીયો, એને રાખવાળ્યાહા આરે આગડા પાય તાપાયા બોઠો.
MAR 14:55 મુખ્ય યાજક એને બોદયે સોબા યેય ઈસુવાલ માઆઇ ટાકાડાંહાટી ઈસુવા વિરુદમાય સાબિતી હોદેત, બાકી ચ્યાહાન કાયજ સાબિતી મિળી નાંય.
MAR 14:56 કાહાકા બોજ લોક ઈસુવા વિરુદમાય જુઠી સાક્ષી દેત, બાકી ચ્યાહા સાક્ષી યોકબીજાઆરે ઈળે-મીળે નાંય.
MAR 14:57 તોવે કોલાહાક લોકહાય ઉબા રોઇન ચ્યા વિરુદમાય ઓહડી જુઠી સાક્ષી દેની કા,
MAR 14:58 “આમાહાય એલાલ એહેકેન આખતો વોનાયાહા કા, આંય માઅહા આથે બાંદલા દેવાળાલ તોડી પાડહીં, એને તીન દિહીહયામાય આંય યોક બીજાં દેવાળ તિયાર કોઅહી, જો આથેકોય નાંય બાંદલો રોઈ.”
MAR 14:59 બાકી ચ્યાહા સાક્ષી યોકબીજાઆરે ઈળે-મીળે નાંય.
MAR 14:60 તોવે મહાયાજકે બોદહા વોચમાય ઉબા રોઇન ઈસુવાલ પુછ્યાં, “કાહા તું જાવાબ નાંય દેય? તું કાય આખતોહો કા યા લોકહાય તો વિરુદમાય કાય આખ્યાહા?”
MAR 14:61 બાકી તો ઠાવકોજ રિયો, એને જાવાબ નાંય દેનો, એને આજુ મહાયાજકે ઈસુવાલ એહેકેન પુછ્યાં કા, “કાય તું ખ્રિસ્ત હેતો, ચ્યા મહિમામય પોરમેહેરા પોહો જ્યા આમા ભક્તિ કોઅતાહા?”
MAR 14:62 ઈસુવે જાવાબ દેનો, “આંય હેતાઉ એને તુમા માન માઅહા પોહાલ બોજ સામર્થ હાતે પોરમેહેરા જમણી એછે બોઠલો એઅહા એને માન આકાશામાઅને વાદળામાઅને યેતો એઅહા.”
MAR 14:63 જોવે મહાયાજક વોનાયોકા ઈસુય કાય આખ્યાં, તોવે ચ્યાય ચ્યા પોતેજ ફાડકે ફાડી ટાક્યેં કાહાકા તો બોજ ખિજવાલો આતો એને આખ્યાં કા, “આમી આપહાન બિજા સાક્ષીદારા જરુર નાંય હેય.
MAR 14:64 તુમા ચ્યાલ પોરમેહેરા નિંદા કોઅતા વોનાયાહા. આમી તુમહે કાય આખના હેય?” ચ્યા બોદા યે વાતે સહમત આતા કા ઈસુ ગુનેગાર હેય એને મોઅરા લાયકે હેય.
MAR 14:65 તોવે કાદે ચ્યા મુંયા ઉપે થુપ્યાં, એને ચ્યા મુંય ડાકીન ઠોકાં લાગ્યા, એને એહેકેન આખીન ચ્યા મશ્કરી કોઅયી, “જોવે તું યોક ભવિષ્યવક્તો હેય તે આમહાન આખ કા તુલ કુંયે ઠોક્યાં” એને ચાકારાહાય ચ્યાલ દોઇન થાપડાહાકોંય ઠોક્યાં.
MAR 14:66 જોવે પિત્તર બાઅવામાય આગડા ઈહીં તાપતોજ આતો, ઓલહામાય મહાયાજકા ચાકરાણી માઅને યોક તાં યેની,
MAR 14:67 એને પિત્તરાલ તાપતો દેખીન ચ્યાએછે યોકદીઠ એઇન એહેકેન આખા લાગી, “તું હોગો નાજરેત ગાવામાઅને ઈસુવાઆરે આતો.”
MAR 14:68 બાકી તો નાંય માન્યો એને ચ્યે આખ્યાં, “તું કાય આખતીહી તીં આંય જાંઉ નાંય એને હોમજુ બી નાંય” પાછો તો દરવાજા બાઆ ગીયો ઓલહામાય કુકાડ વાહાયો.
MAR 14:69 તી ચાકરાણી પાછી ચ્યાલ એઇન, તાં ઉબા રીયલાહાન આખતી લાગી કા, “ઓ હોગો ઈસુ શિષ્યહા માઅનો યોક શિષ્ય હેય.”
MAR 14:70 બાકી તો પાછો નાંય માનતો લાગ્યો, એને વોછયેજ વાઆયેમાય પાહાય ઉબા રીઅલા માઅહાય પિત્તરાલ આખ્યાં, “કાહાકા જેહેકોય તું બોલી રિઅલો હેય ચ્યાથી ખોબાર પોડહે કા તું ગાલીલ ભાગા માઅહું હેતો, યાહાટી ઈ નોક્કી હેય કા તુંબી ઈસુવા શિષ્યહા માઅને યોક હેતો.”
MAR 14:71 તોવે પિત્તર હારાપ દાં લાગ્યો એને કોસામ ખાયન આખતો લાગ્યો કા, “આંય એલા માઅહાન નાંય વોળખું, જ્યા માઅહા બારામાય તુમા વાત કોઅતાહા.”
MAR 14:72 તોવે ચ્યેજ ગેડયે કુકાડ બીજાદા વાહાયો એને પિત્તરાલ ઈસુવા આખલી વાત યાદ યેની, “કુકાડ બેનદા વાહાયી ચ્યા પેલ્લા તું માન તીનદા નાકાર કોઅઇ દેહે કા તું માન નાંય વોળખે” એને તોવે પિત્તર ચ્યા પોતે દુ:ખાલ તાબામાંય નાંય કોઅઇ હોક્યો એને તો હુંઅકા ટાકીન રોડાં લાગ્યો.
MAR 15:1 હાકાળેહે ઉજાળાં ઓઅતાંજ તારાત મુખ્ય યાજક, આગેવાન એને મૂસા નિયમ હિકાડનારા ગુરુ એને બોદે મહાસોબાયે વિચાર કોઇન નોક્કી કોઅયા, ચ્યા પાછે ચ્યાહાય ઈસુવાલ બાંદ્યો, એને ચ્યાલ પારખાંહાટી રાજા પિલાતા મેહેલામાય લેય ગીયા.
MAR 15:2 પિલાતેં ચ્યાલ પુછ્યાં, “કાય તું યહૂદી લોકહા રાજા હેતો કા?” ઈસુવે ચ્યાલ જાવાબ દેનો, “તું હાચ્ચાં આખી રિયહો કા આંય હેય.”
MAR 15:3 તોવે મુખ્ય યાજક ચ્યા ઉપે બોજ વાતહે દોષ લાવી રિઅલો આતો.
MAR 15:4 તોવે પિલાતેં પાછા ચ્યાલ પુછ્યાં, “કાહા તું કાંઇજ જાવાબ નાંય દેય, એએ યેં તો ઉપે કોલ્યે બોદયે વાતહે દોષ થોવતેહે?”
MAR 15:5 ઈસુ પાછી ઠાવકોજ રિયો ચ્યાહાટી પિલાતાલ બોજ નોવાય લાગી.
MAR 15:6 દોર વોરહી પાસ્કા સણામાય, પિલાત યોકા કૈદ્યાલ છોડી દાંઉ આતો, જ્યાલ લોક માગતા આતા કા તો છોડી દેય.
MAR 15:7 ચ્યે સમયે બારાબ્બાસ નાંવા યોક માઅહું આતા, બિજા કૈદ્યાહા આરે જેલેમાય આતો, જ્યાંય રોમી સરકારા વિરુદમાય ગુનો કોઇન કાંયક લોકહાન માઆઇ ટાક્યેલ.
MAR 15:8 એને ગીરદી પિલાતાપાંય યેઇન ચ્યાલ યોકા કૈદ્યાલ છોડી દાંહાટી આખા લાગ્યા, જેહેકોય તો સાદા કોઅતો યેનલો આતો.
MAR 15:9 પિલાતેં ચ્યાહાન જાવાબ દેનો, કા “કાય તુમા માગતેહે કા આંય તુમહેહાટી યહૂદીયાહા રાજાલ છોડી દાંઉ?”
MAR 15:10 કાહાકા પિલાતાલ ખોબાર આતી કા મુખ્ય યાજકાહાય ઈસુલ ઓદ્રાયેકોય દોઓવાડી દેનેલ.
MAR 15:11 બાકી મુખ્ય યાજકાહાય લોકહાન ઉસરાવ્યા કા પિલાતાલ ઈસુલ છોડી દાં બોદલે બારાબ્બાસાલ છોડી દાંહાટી માંગ કોએ.
MAR 15:12 ઈ વોનાઈન પિલાતેં ચ્યાહાન પાછા પુછ્યાં કા, “તોવે તુમા જ્યાલ યહૂદીયાહા રાજા આખતાહા, ચ્યાલ આંય કાય કોઉ?”
MAR 15:13 લોકહા ટોળો પાછો બોંબલી ઉઠયો, “ચ્યાલ હુળીખાંબાવોય માઆઇ ટાકાં.”
MAR 15:14 પિલાતેં ચ્યાહાન પુછ્યાં, “કાહા, એલે કાય ગુનો કોઅયોહો?” બાકી લોકહા ટોળો પાછો જોરમાય બોંબલા લાગ્યા કા, “એલાલ હુળીખાંબાવોય માઆઇ ટાકાં.”
MAR 15:15 તોવે પિલાતેં લોકહાન રાજી કોઅરાહાટી, બારાબ્બાસાલ ચ્યાહાહાટી છોડી દેનો, એને ઈસુવાલ ચાપકાહા માર દેવાડીન રોમી સીપાડાહાલ હોઅપી દેનો, કા ચ્યે ચ્યાલ હુળીખાંબાવોય ચોડવી દેય.
MAR 15:16 સીપાડા ચ્યાલ મેહેલા આંદાર બાઅવામાય લેય ગીયા તીં ઠિકાણ પ્રીટોરિયુમ નાંવે કોઇન વોળખાયેહે, એને બોદયે ટુકડયેહેન હાદી લેય યેના, લગભગ છસો સીપાડા આતા.
MAR 15:17 તોવે ચ્યાહાય ચ્યાલ જાંબળ્યા રોંગા ડોગલાં રાજા રુપામાય મશ્કરી કોઅરાહાટી પોવાડયા, જેહેકોય તો રાજા હેય, એને ચ્યાહાય કાટાળ્યે ડાહાગ્યે મુગુટ બોનાડીન ચ્યા મશ્કરી કોઅરાહાટી ટોલપાવોય પોવાડયા,
MAR 15:18 એને એહેકેન આખીન ચ્યા ચ્યાલ સલામ કોઆ લાગ્યા કા, “ઓ યહૂદીયાહા રાજા, સલામ.”
MAR 15:19 ચ્યા પાછી ટોલપાવોય વાતડયે લાકડયે કોઅઈન ઠોકેત, એને ચ્યા અપમાન કોઅરાહાટી ચ્યા ઉપે થુપ્યાં, એને ચ્યા ચ્યાલ માન દાંહાટી પાગે પોડતા આતા.
MAR 15:20 જોવે ચ્યાહાય ચ્યા મશ્કરી પુરી કોઅયા પાછે, ચ્યા ઉપને ચ્યાહાય ડોગલાં કાડી લેદા એને ચ્યાજ ફાડકે ચ્યાલ પોવાડયે; એને પાછે ચ્યાલ હુળીખાંબાવોય ચોડવાહાટી શેહેરા બાઆ લેય ગીયા.
MAR 15:21 જોવે ચ્યા શેહેરા બાઆ જાય રીયલા આતા, તે સિમોન નાંવા યોક માઅહું ગાવા ભાગામાઅને યેરૂસાલેમ શેહેરામાય યી રિઅલો આતો. સિમોન કુરેની ગાવામાઅનો આતો, એને તો સિકંદર એને રૂફસા આબહો આતો, સીપાડાહાય ચ્યાલ આખ્યાં કા તો હુળીખાંબ લેઈને ચ્યા જાગા લોગુ લેય જાય જાં ચ્યા ઈસુલ હુળીખાંબાવોય ચોડાવનારા આતા.
MAR 15:22 સીપાડા ઈસુવાલ ગુલગથા નાંવા જાગાવોય લેય ગીયા, જ્યા મોતલાબ આરામી ભાષામાય “ખોપર્યે જાગો” ઓઅહે.
MAR 15:23 તોવે સીપાડાહાય ઈસુલ ગન્ધરસ નાંવા દવા બેખાળલો દારાખા રોહો પિયાં દેનો કા ચ્યાલ પીડા નાંય હાચવાયાહાટી મોદાત કોએ, બાકી ચ્યે પીયાંહાટી મોનાઈ કોઅઇ દેના.
MAR 15:24 પાછે ચ્યાહાય ચ્યાલ હુળીખાંબાવોય ચોડવી દેનો એને ચ્યાહાય ચ્યા ડોગલાહા હાટી ચીઠયો ટાક્યો, એને કાલ કાય મીળે યાહાય વાટી લેદે.
MAR 15:25 ચ્યે સમયે હાકાળેહે નોઉં વાજલે આતેં જોવે ઈસુવાલ હુળીખાંબાવોય ચોડવી દેનેલ.
MAR 15:26 સીપાડાહાય ઈસુ ટોલપા ઉચે યોક પાટી લાવી દેની, ચ્યામાય એહેકેન લોખલાં આતા, “યહૂદીયાહા રાજા.”
MAR 15:27 ચ્યાહાય ચ્યાઆરે બેન બાંડાહાલ હોગા હુળીખાંબાવોય ચોડવી દેના, યોકાલ જમણે આથે એને યોકાલ ડાબે આથે.
MAR 15:28 એહેકેન, પવિત્રશાસ્ત્ર હાચ્ચો ઓઅઇ ગીયો જો ખ્રિસ્તા બારામાય આખતો હેય, “તો યોક ગુનેગારા હારકો ગોણલો જાય.”
MAR 15:29 એને વાટે જાતે માઅહે ટોલપા આલવી-આલવીન એહેકેન આખીન ચ્યા નિંદા કોએત કા, “એરે, દેવાળાલ પાડી ટાકનારા, એને તીન દિહીહયામાય ચ્યાલ પાછા બોનાવનારા.
MAR 15:30 હુળીખાંબાવોયને ઉતી પોડ એને પોતાનેજ બોચાવ કોઅઇ લે.”
MAR 15:31 યેજપરમાણે મુખ્ય યાજકબી, મૂસા નિયમ હિકાડનારા ગુરુ આરે મશ્કરી કોઅઈન આખે કા, “એલે બીજહાન બોચાવ્યા, બાકી પોતેજ પોતાલ બોચાવી નાંય હોકે.
MAR 15:32 ઈ માઅહું જો ઈસરાયેલા ખ્રિસ્ત એને રાજા, ઓઅરા માગતો આતો આમી હુળીખાંબાવોયને ઉતી યે, કા આમા દેખી હોકજે એને તોવોય બોરહો કોઅઇ હોકજે કા ઓજ આમે રાજા હેય.” એને ચ્યાઆરે જ્યા બાંડ હુળીખાંબાવોય ચોડાવલા આતા ચ્યાહાય હોગી ચ્યા મશ્કરી કોઅયી.
MAR 15:33 બોપરેહે પાછે બોદા દેશામાય આંદારાં ઓઅઇ ગીયા, એને તીં તીન વાગ્યા લોગુ રિયા.
MAR 15:34 તીન વાગે લગભગ, ઈસુવે મોઠેરે બોંબલીન આખ્યાં કા, “એલોઈ, એલોઈ, લમા શબકથની?” એટલે, “ઓ મા પોરમેહેર, ઓ મા પોરમેહેર, તુયે માન કાહા છોડી દેનોહો?”
MAR 15:35 ચ્યા લોકહામાઅને કાંયક લોક જ્યા તાં ઉબા આતા, ચ્યા વોનાયા બાકી જુઠી રીતે હોમજ્યા એને યોકાબીજાલ આખ્યાં, “વોનાયા, તો ભવિષ્યવક્તા એલીયાલ હોરગામાઅને પોતે મોદાત કોઅરાહાટી હાદી રિઅલો હેય.”
MAR 15:36 એને ચ્યા માઅહા માઅને યોક માઅહું દાંહાદી ગીયા, યોક પોંચ લેદો, એને ચ્યાલ ખાટામાય બુડવી દેના, એને વાતડયે લાકડયેઉપે બાંદિન ચ્યાલ ચુહૂરાં દેની, એને આખ્યાં, “ઉબા રિયા એને કાયજ મા કોઅહા, એલીયા ચ્યાલ હુળીખાંબાવોય ઉતાડાં યેહે કા નાંય.”
MAR 15:37 તોવે ઈસુવે મોઠેરે બોંબલ્યો એને મોઅઇ ગીયો.
MAR 15:38 એને તો મોઠો પોડદો જો દેવાળામાય લોટકાડલો આતો, જો બોદહાલ પોરમેહેરા હજર્યેમાય જાંહાટી રોકતો આતો, ઉપેરે તે નિચે લોગુ બેન ભાગ ઓઇન ફાટી ગીયો.
MAR 15:39 જો સિપાડાહા જોમાદાર ઈસુવા હામ્મે ઉબો રિઅલો આતો, ચ્યા આવાજ વોનાયો એને દેખ્યાકા કેહેકેન મોઅઇ ગીયો, ચ્યાય આખ્યાં, “હાચ્ચાં હેય કા ઈ માઅહું પોરમેહેરા પોહો આતો.”
MAR 15:40 કોલ્યોહોક બાયો દુઉ રોઇન એઅયા કોએત: યા ટોળામાય મરિયમબી આતી જીં મગદલા નાંવા શેહેરામાઅને આતી, સાલોમી, વાહાનો યાકૂબ એને યોસેસા આયહો મરિયાબી આતી.
MAR 15:41 યા પેલ્લા, જોવે ઈસુ ગાલીલ ભાગામાય ચારીચોમખી મુસાફરી કોઅયી, તોવે ચ્યો તીન બાયો ચ્યા શિષ્ય હારક્યો પાછાડી ચાલેત એને ચ્યા જીં ગોરાજ આતી તી પુરાં કોઅત્યો આત્યો. એને કોલહ્યોક બીજ્યો બાયોબી ગાલીલ ભાગામાઅને ચ્યાઆરે-આરે આત્યો એને ચ્યાઆરે યેરૂસાલેમ શેહેરામાય યેનલ્યો આત્યો, ચ્યોબી દુઉને એઇ રીયલ્યો આત્યો.
MAR 15:42 જોવે વેળ પોડી ગીયેલ, કાહાકા તિયાર્યે દિહી આતો, જ્યા મોતલાબ હેય આરામા પેલ્લો દિહી.
MAR 15:43 યોસેફ નાંવા યોક માટડો આતો, તો અરીમતિયા શેહેરા રોનારો આતો, તો યોક યહૂદી મહાસોબાયે બોજ માનાપાના માઅહું આતો. તો ચ્યા લોકહામાઅને આતો જ્યેં ઈ ઇચ્છા કોઅતે આતેં કા પોરમેહેરા રાજ્ય માહારુજ યેનારાં હેય, તો બિક વોગાર પિલાતાપાંય ગીયો એને ઈસુ શરીર હુળીખાંબાવોયને નિચે ઉતાડાંહાટી એને કોબારેમાય થોવાંહાટી માગ્યાં.
MAR 15:44 પિલાત બોરહો નાંય કોઅઇ હોક્યો, ઈસુ ઓલે માહારી મોઅઇ ગીયો, એને ચ્યેય જોમાદારાલ હાદ્યો, એને ચ્યાલ પુછ્યાં, “કાય ઈસુ પેલ્લોજ મોઅઇ ચુકલો હેય?”
MAR 15:45 જોવે ચ્યે જોમાદારા પાયને ખોબાર જાંઅયા પાછે, પિલાતાય આખ્યાં કા યોસેફાલ ઈસુ શરીરાલ કોબારેમાય થોવાંહાટી લેય જાય.
MAR 15:46 તોવે યોસેફાય યોક મલમલા મોઅગા ફાડકા વેચાતાં લેય લેદા, એને ચ્યાય ઈસુ શરીર હુળીખાંબાવોઅને ઉતાડી લેદા, એને ચ્યાલ (યહૂદી રીતીકોય) ફાડકામાય ચોંડાળી લેદા, એને ખોલકડામાય કાતરાવલી કોબારેમાય થોવી દેના, પાછે ચ્યાય યોક મોઠો દોગડો કોથલાડયો એને ચ્યાલ કોબારે બાઅણા ઉગાડના જાગાવોય ચ્યાલ બોંદ કોઅરાહાટી થોવી દેનો.
MAR 15:47 મરિયાબી આતી જીં મગદલા નાંવા શેહેરામાઅને આતી, વાહાનો યાકૂબ એને યોસેસા આયહો મરિયમ ઈ એએય રિઅલી કા ચ્યાલ કેછ માહણામાય થોવતેહે.
MAR 16:1 વોખાતેહે જોવે પોરમેહેરા આરામા દિહી પુરો ઓઅય ગીયો તોવે, મરિયમ જીં મગદલા નાંવા શેહેરામાઅને આતી, વાહાનો યાકૂબ એને યોસેસા આયહો મરિયમ એને સાલોમી યો તીન બાયો ઈસુવા શરીરાલ લાવાં હાટી સુગંદી વસ્તુ વેચાતાં લેય યેન્યો.
MAR 16:2 રવિવારા દિહી હાકાળેહે દિહી નિંગતાંજ, ચ્યો કોબારેપાય યેય પોઅચ્યો,
MAR 16:3 એને ચ્યો ચ્યેહેમાય એહેકેન આખત્યો આત્યો કા, “આપહેહાટી કોબારે મુંયા ઉપને મોઠો દોગડો કું ઓટાડી?”
MAR 16:4 જોવે ચ્યેહેય નોજાર કોઇન કોબારે એછે એએયા, તોવે દેખ્યાકા કોબારે મુયાઈહને મોઠો દોગાડ પેલ્લોજ ઓટાડલો આતો.
MAR 16:5 જોવે ચ્યો બાયો કોબારે પાહી યેન્યો એને માજા ગીયો, તે ચ્યેહેય દેખ્યાકા યોક જુવાન્યાલ ઉજળેં ફાડકે પોવીન જમણી બાજુ બોઠલો દેખ્યો, તોવે ચ્યો બોજ બિઇ ગીયો.
MAR 16:6 ચ્યે જુવાન્યે બાયહેલ આખ્યાં કા, “બીયહા મા, તુમા નાજરેત ગાવા ઈસુવાલ, જ્યાલ હુળીખાંબાવોય ચોડવ્યેલ ચ્યાલ હોદત્યોહો તો પાછો જીવતો ઉઠયોહો, ઈહીં નાંય હેય, એએયા, ઈ તીજ જાગા હેય, જ્યેં જાગે ચ્યાલ થોવ્યેલ.
MAR 16:7 આમી તુમા જાયા, એને પિત્તર એને ઈસુવા બિજા શિષ્યહાન જાયને એહેકેન આખા કા, ઈસુ જીવતો હેય, તો ગાલીલ ભાગામાય જાય રીયલો હેય, એને તુમા બોદહાલ બી તાં જાં પોડી, તુમા ચ્યાલ તાં એઅહા, જેહેકોય ચ્યાય મોઅરા પેલ્લા તુમહાન આખલા આતા.”
MAR 16:8 એહેકેન વોનાયો પાછે, ચ્યો કોબારેઈહીને બાઆ નિંગ્યો એને દાંહાદી ગીયો, કાહાકા હેરાણા લીદે ચ્યો કાપત્યો આત્યો એને વાટેમાય, ચ્યેહેય કાદાલ કાય આખ્યાં નાંય, કાહાકા ચ્યો બિઇ ગીઅલ્યો.
MAR 16:9 રવિવારા ઉજાળાં ઓઅતાંજ ઈસુ મોઅલા માઅને જીવી ઉઠયો પાછે, બોદહા પેલ્લા જ્યેં બાયેલ દેખાયો, તી મગદલા ગાવામાય રોનારી મરિયમ આતી, જયેમાઅને ઈસુય હાંત બુતડે કાડલે.
MAR 16:10 તી ઈસુવા શિષ્યહાપાય ગિઇ એને શિષ્યહાન આખ્યાં કા કાય જાયલા હેય, શિષ્ય ઈસુવાહાટી રોડતા એને કોકાળતા આતા.
MAR 16:11 બાકી જોવે મરિયમે શિષ્યહાન આખ્યાં, “ઈસુ જીવતો હેય, એને માયે આમી ચ્યાલ દેખ્યો” પાછે શિષ્યહાય વિચાર કોઅયો ઈ હાચ્ચાં નાંય ઓઅઇ હોકે.
MAR 16:12 ચ્યા પાછે ઈસુ બેન શિષ્યહાન દેખાયો જ્યા યેરૂસાલેમ શેહેરામાઅને ગામડે જાત, બાકી ચ્યાહાય ચ્યાલ પેલ્લેદા નાંય વોળખ્યો કાહાકા ચ્યાય પોતે રુપ બોદલી લેદલા આતા.
MAR 16:13 જોવે ચ્યાહાય ઈસુલ વોળખ્યો, તોવે ચ્યા બેની શિષ્ય પાછી યેરૂસાલેમ વોળી ગીયા, ચ્યાહાય ચ્યાહા બિજા શિષ્યહાન આખ્યાં કા કાય જાયલા આતા, બાકી ચ્યા યાવોય બોરહો નાંય કોઅતા આતા.
MAR 16:14 પાછે, ઈસુ અગ્યાર શિષ્યહાન બી દેખાયો, જોવે ચ્યા ખાં બોઠલા આતા. ઈસુ ચ્યાહાન ખિજવાયો કાહાકા ચ્યા લોકહા સાક્ષ્યે વોય બોરહો નાંય થોવના લેદે બોજ જિદ્દી બોની ગીઅલા, જ્યાહાય ચ્યાલ પાછી જીવી ઉઠનામાઅને દેખલો આતો.
MAR 16:15 એને ઈસુવે ચ્યાહાન આખ્યાં, “તુમા આખા દુનિયામાય જાં, એને બોદી જાત્યે લોકહાન હારી ખોબાર જાહેર કોઆ.
MAR 16:16 જો કાદો માયેવોય બોરહો થોવે એને બાપતિસ્મા લેય ચ્યાજ તારણ ઓઅઇ, બાકી જો કાદો બોરહો નાંય થોવે, પોરમેહેર ચ્યાહાન પાપહાલીદે ડોંડ દી.
MAR 16:17 જ્યા લોક માયેવોય બોરહો થોવતાહા ચ્યા યા મોઠે ચિન્હે કોઅરાહાટી સફળ ઓઅરી કા: મા નાંવ લેઈને બુતહાલ તાંગાડી કાડી, નોવી ભાષામાય બોલી,
MAR 16:18 જોવે ચ્યા જેરીવાળા હાપડાહાંલ દોઅરી, તે હાપડેં ચ્યાહાન નુકસાન નાંય કોઅરી એને જેરબી પીઈ જાય તેરુ ચ્યાહાન કાય નુકસાન નાંય ઓઅરી, ચ્યા દુ:ખ્યાહાવોય આથ થોવિન ચ્યાહાન હારાં કોઅરી.”
MAR 16:19 પ્રભુ ઈસુ શિષ્યહાઆરે વાત કોઅયા પાછે, એને પોરમેહેરાય ઈસુલ હોરગામાય લેય લેદો, એને પોરમેહેરા જમણા આથા એછે માનાપાનાહાતે બોહી ગીયો.
MAR 16:20 તોવે શિષ્યહાય બોદી જગ્યે જાયન લોકહાન હારી ખોબાર આખી, પોરમેહેરાય ચ્યાહાન મોદાત કોઅયી એને મોઠે ચમત્કાર કોઇન દેખાડયાં કા ચ્યા વાત હાચ્ચી હેય. આમેન.
LUK 1:1 માનનીય થેયોફીલુસ, બોજ લોકહાય આપે વોચમાય ઓઅલી ઘટનાહા બારામાય વર્ણન લોખાહાટી કોશિશ કોઅલી હેય.
LUK 1:2 ચ્યાહાય બરાબર તીંજ લોખ્યાં જીં આમહાન ચ્યા લોકહાકોય આખલા ગીઅલાં આતા, જ્યાહાય ઈસુ સેવા સુરુવાતપાઅને પોતે નોજરેકોય એઅયા એને પાછે પોરમેહેરા વચન આખનારા સેવાક બોની ગીયા.
LUK 1:3 યાહાટી ઓ માનનીય થીયોફિલુસ માયે બી યે ઘટનાહા બારામાય દિયાન દેયન અભ્યાસ કોઅયો એને માન ઈ હારાં ગોમ્યા કા આંય તોહાટી યો ઘટના સુરુવાતપાઅને લેયને ક્રમવારી લોખું.
LUK 1:4 આંય ઈ યાહાટી કોઇ રિઅલો હેય, કા તુલ બોદી વાતહેબારામાય બોદા હાચ્ચાં ખોબાર પોડે, જીં લોકહાકોય તુલ આખલા ગીઅલાં હેય.
LUK 1:5 જોવે હેરોદ રાજા યહૂદીયા વિસ્તારમાય રાજ્ય કોઇ રિઅલો આતો, ચ્યે સમાયે અબીયા યાજાકા ટોળામાઅને જખરિયા નાંવા યોક યાજક આતો, એને ચ્યા થેઅયે નાંવ એલીસાબેત આતી, તી બી ઈસરાયેલા પેલ્લો યાજક હારૂના કુળામાઅની આતી.
LUK 1:6 ચ્યે બેની જાંએ પોરમેહેરા નોજરેમાય ન્યાયી આતેં, એને પોરમેહેરા બોદી આગના એને નિયમાહાન દોષવોગાર પાળા આતેં.
LUK 1:7 બાકી ચ્યાહા પોહેં નાંય આતેં, કાહાકા એલીસાબેત વાંયટી આતી, એને ચ્યે બેની ડાયેં ઓઈ ગીઅલે આતેં.
LUK 1:8 યોક દિહી જોવે જખરિયા યેરૂસાલેમ શેહેરા દેવાળામાય પોરમેહેરા હામ્મે યાજકા રુપામાય સેવા કોઇ રિઅલો આતો, કાહાકા ચ્યા આઠવડયા ચ્યા ટોળા યાજકા સેવા કોઅના પાળી આતી.
LUK 1:9 તોવે યાજકાહા રીતી ઇસાબે જખરિયા નાંવા ચિઠ્ઠી નિંગી, કા પ્રભુ દેવાળામાય જાયને ધુપ હોલગાડે.
LUK 1:10 એને ધુપ હોલગાડના સમયે લોકહા બોદો ટોળો બાઆ દેવાળા બાઆમાય પ્રાર્થના કોઅતે આતેં.
LUK 1:11 ઓલહામાયજ પ્રભુ યોક હોરગા દૂત દુપવેદી જમણી એછે ઉબો રિઅલો જખરિયાલ દેખાયો.
LUK 1:12 જખરિયા હોરગા દૂતાલ એઇન ગાબરાઈ ગીયો એને તો બોજ બિઇ ગીયો.
LUK 1:13 બાકી હોરગા દૂતાય ચ્યાલ આખ્યાં, “ઓ જખરિયા, ગાબરાયેહે મા કાહાકા પોરમેહેર તો પ્રાર્થના વોનાયોહો, એને તો થેએ એલીસાબેત તુમહેહાટી યોક પોહાલ જન્મો દેઅરી, એને ચ્યા નાંવ તું યોહાન થોવજે.
LUK 1:14 તુલ આનંદ મિળી એને તું ખુશ ઓઈ જાહે, એને બોજ માઅહે ચ્યા જન્મા લેદે ખુશ ઓઈ જાય.
LUK 1:15 કાહાકા તો પ્રભુ નોજરેમાય મહાન ગોણાયી, તો નશા વાળો રોહો કા દારવા કોદહી નાંય પીયી, એને ચ્યા જન્મો ઓઅરા પેલ્લાજ તો પવિત્ર આત્માકોય બોઆલા રોય.
LUK 1:16 તો ઈસરાયેલા બો બોદા લોકહાન ચ્યાહા પ્રભુ પોરમેહેરાએછે વાળી લેય યી.
LUK 1:17 યોહાન યોક ઓહડો માઅહું રોય, જો ભવિષ્યવક્તા એલીયા આત્મા એને સામર્થ્ય ચ્યા આરે રોય, કા આબહા મોન પાહહા એછે ફેરાવી દી; એને તો પોરમેહેરા આગના નાંય માનનારા લોકહાન પોરમેહેરા જ્ઞાન કબુલ કોઆડી, એને લોકહાન પ્રભુહાટી તિયાર કોઅરી.”
LUK 1:18 જખરિયાય હોરગા દૂતાલ પુછ્યાં, “માન કેહેકેન યે વાતે ખાત્રી રોય? કાહાકા આંય ડાયો ઓઅઇ ગીયહો, એને મા થેએબી ડાયી ઓઅઇ ગીયહી.”
LUK 1:19 હોરગા દૂતાય ચ્યાલ જોવાબ દેનો, “આંય ગાબરીયેલ દૂત હેતાંવ, આંય પોરમેહેરા આગલા ઉબો રોનારો હેતાઉ, તુલ ઈ વાત આખા એને ઈ હારી ખોબાર દાંહાટી ચ્યાય માન દોવાડયોહો.
LUK 1:20 બાકી એએ, જ્યા દિહા લોગુ યો વાતો પુર્યો નાંય ઓઈ જાય, ચ્યા દિહા લોગુ તું ચુપ રોહે, એને બોલી નાંય હોકહે, કાહાકા તુયે મા વાતેહેવોય બોરહો નાંય કોઅયો જ્યો ચ્યે સમય પુર્યો ઓઅરી.”
LUK 1:21 તાંઉ માઅહે જખરિયા વાટ એએઈ રોઅલે તો ઓલીબોદી વાઆ દેવાળામાય કાહા રિયો ચ્યા ચ્યાહાન નોવાય લાગી.
LUK 1:22 જોવે તો બાઆ યેનો, તોવે તો ચ્યાહાઆરે બોલી નાંય હોક્યો સેલ્લે ચ્યે માઅહે હોમજી ગીયે, કા દેવાળામાય ચ્યાલ દર્શાન દેનહા, એને તો ચ્યાહાન ઈશારો કોઇ રિઅલો આતો, બાકી મૂકો નોકીજ રિયો.
LUK 1:23 જોવે દેવાળામાય યોક યાજકા રુપામાય ચ્યા સેવા કોઅના આઠવડયા પારવાયા, તોવે યેરૂસાલેમ માઅને જખરિયા ચ્યા ગોઓ જાતો રિયો.
LUK 1:24 કોલહાક દિહહા પાછે ચ્યા થેએ એલીસાબેતે મોયના રિયા, એને ચ્યે કાદાલ નાંય આખ્યાં કા ચ્યે મોયના હેય, એને તી પાચ મોયના લોગુ ગોઅજ રોયી.
LUK 1:25 ચ્યે આખ્યાં, “પ્રભુય મા મોયના રા હાટી મોદાત કોઅયીહી, ચ્યાય માયેવોય દયા કોઅયી, એને લોકહામાય મા વાંયટી રોઅના લાજ આતી તી દુઉ કોઅયી.”
LUK 1:26 જોવે એલીસાબેત છ: મોયના મોયનાવાળી ઓઈ ગીયી, તોવે પોરમેહેરાય ગાબરીયેલ હોરગા દૂતાલ ગાલીલ ભાગા નાજરેત ગાવામાય,
LUK 1:27 યોક કુંવારીયેપાય દોવાડયો, ચ્યે માગણી દાઉદ રાજા કુળા યોસેફ નાંવા માટડાઆરે ઓઅલી આતી, ચ્યે કુંવારીયે નાંવ મરિયમ આતા.
LUK 1:28 એને હોરગા દૂતાય ચ્યે પાહાય યેયન આખ્યાં, “ખુશી એને જય ઓએ તો, પોરમેહેરાય તુલ બોજ બોરકાત દેનલો હેય! પ્રભુ તોઆરે હેય.”
LUK 1:29 ચ્યા વાત વોનાઈન તી બોજ ગાબરાઈ ગિઇ, એને વિચાર કોઅરા લાગી કા ઈ કોહડી જાતી સલામ ઓરી?
LUK 1:30 તોવે હોરગા દૂતાય ચ્યેલ આખ્યાં, “ઓ મરિયમ ગાબરાયેહે મા, કાહાકા પોરમેહેરા બોરકાત તોવોય જાયલી હેય.
LUK 1:31 એએ, તું મોયનાવાળી રોહે એને તું યોક પોહાલ જન્મો દેહે, ચ્યા નાંવ તું ઈસુ થોવજે.
LUK 1:32 તો મહાન માઅહું બોની, એને પરમપ્રધાન પોરમેહેરા પોહો આખાયી, પ્રભુ પોરમેહેર ચ્યા આગલ્યો ડાયો દાઉદ રાજા હારકો બોની.
LUK 1:33 એને તો ઈસરાયેલ લોકહાવોય સાદા રાજ કોઅરી, તો સાદામાટે રાજા રુપામાય રાજ્ય કોઅરી.”
LUK 1:34 મરિયમે હોરગા દૂતાલ આખ્યાં, “ઈ કેહેકેન ઓઅરી? મા તે કાદા માટડાઆરે વોરાડ બી નાંય જાયહાં.”
LUK 1:35 હોરગા દૂતાય જાવાબ દેનો કા, “પોરમેહેરા પવિત્ર આત્મા તો ઉપે ઉતી, પરમપ્રધાન પોરમેહેરા સામર્થ્ય તો ઉપે છાવાડો કોઅરી, ચ્યાહાટી તોપાઅને જન્મો લેનારો પોહો પવિત્ર ઓઅરી, તો પોરમેહેરા પોહો આખાયી.
LUK 1:36 એને વોનાય, તો હોગવાડયાહા માઅની એલીસાબેતેલ બી ચ્યે ડાઆયાપોણામાય મોયના રીઅલા હેતા, એને જ્યેલ વાંયટી આખે, ચ્યે આમી ઓ છઠો મોયનો ચાલહે.
LUK 1:37 કાહાકા પોરમેહેરાકોય બોદાંજ બોની હોકહે.”
LUK 1:38 મરિયમે આખ્યાં, “એએ, આંય પ્રભુ દાસી હેત્યાંવ, જેહેકેન તુયે આખ્યાં તેહેકેન મા આરે ઓઅય” પાછે હોરગા દૂત ચ્યે પાયને જાતો રિયો.
LUK 1:39 કોલહાક દિહાહા મરિયમ તિયાર ઓઇન ઉતવાળે કોઅઈન યહૂદીયા વિસ્તારા ડોગાલાવાળા ભાગામાય યોકા ગાવામાય ગીયી.
LUK 1:40 એને જખરિયા ગોઅમે જાયન ચ્યે એલીસાબેતેલ સલામ આખી.
LUK 1:41 જોવે એલીસાબેતેલ મરિયમે સલામ આખ્યાં, તોવે ચ્યે બુકામાય ચ્યે પોહો ઉસળ્યો એને એલીસાબેત પવિત્ર આત્માકોય બોઆય ગીયી.
LUK 1:42 એને મોઠેરે આખતી લાગી કા, “બોદયે થેએયેહેમાય તું ધન્ય હેય, એને તું જ્યા પોહાલ જન્મો દેહે તો ધન્ય હેય!
LUK 1:43 આંય તુલ ઈહીં એઇન પોતાલ બોરકાતવાળી હોમજુહું, કા મા પ્રભુ આયહો માન મિળાં યેનહી.
LUK 1:44 કાહાકા એએ, જોવે માયે તો સલામે આવાજ વોનાયી, તોવે તારાત મા પોહો મા બુકામાય આનંદમાય જાયો.
LUK 1:45 તું ધન્ય હેય કાહાકા તુયે બોરહો કોઅયો કા પ્રભુવાય જીં તુલ આખ્યાં તી તો પુરાં કોઅરી.”
LUK 1:46 તોવે મરિયમે આખ્યાં, મા જીવ પોરમેહેરા સ્તુતિ કોઅતો હેય.
LUK 1:47 એને મા આત્મા પોરમેહેર, મા તારણારામાય આનંદિત જાયા.
LUK 1:48 કાહાકા ચ્યે માયેવોય, ચ્યા દાસી ગોરીબી વોય નોજાર કોઅયી, યાહાટી એએજા, આમીને બોદ્યો પીડ્યો માન બોરકાતવાળી આખરી.
LUK 1:49 કાહાકા ચ્યા બળવાન પોરમેહેરાય માંહાટી મોઠે કામે કોઅયેહે; એને ચ્યા નાંવ પવિત્ર હેય.
LUK 1:50 ચ્યા દયા ચ્યા બિખ રાખનારા લોકહાવોય પેડયે પાઠી પેડી બોની રોહે.
LUK 1:51 તો ચ્યા મહાન સામર્થ્યા ઉપયોગ મોઠે કામે કોઅરાહાટી કોઅલા હેય, એને ચ્યાય અભિમાન્યાહાન તીતર-ભીતર કોઅયા.
LUK 1:52 ચ્યાય શાસન કોઅનારાહા શાસન કોઅના ઓદિકાર લેય લેદો, એને ગોરીબાહાન ઉચા કોઅલા હેય.
LUK 1:53 ચ્યાય બુખ્યહાન હારી વસ્તુકોય દારાયે તાંવ લોગુ ખાવાડ્યા એને મિલકાતવાળહાન રીતે આથે કાડી દેના.
LUK 1:54 ચ્યાય પોતાના આગલ્યા ડાયહા પ્રતિ ચ્યા વાયદાલ યાદ કોઅયા એને ચ્યા સેવક, ઈસરાયેલા લોકહા મોદાત કોઅરાહાટી યેનહો.
LUK 1:55 ચ્યાય આબ્રાહામાલ એને ચ્યા પીડીલ સાદામાટે દયા કોઅરાહાટી વાયદાલ પુરાં કોઅયાહાં!
LUK 1:56 મરિયમ લગભગ એલીસાબેત આરે તીનખાન મોયના રોઇન ગોઓ પાછી વોળી ગીયી.
LUK 1:57 તોવે એલીસાબેત પોહાલ જન્મો દેયના સમય યેનો, એને ચ્યેય પોહાલ જન્મો દેનો.
LUK 1:58 એલીસાબેતે આહીપાહીને એને હોગવાડ્યે ઈ એઇન, કા પ્રભુય ચ્યેવોય મોઠી દયા કોઅયીહી, તોવે ચ્યે બી આનંદિત જાયે.
LUK 1:59 આઠમે દિહી ચ્યે પોહા સુન્નત કોઅરા યેને, ચ્યે ચ્યા નાંવ ચ્યા આબહા નાવાહારકા જખરિયા થોવા આતેં.
LUK 1:60 તોવે ચ્યા આયહો એલીસાબેતેય જવાબ દેનો, “નાંય; બાકી યા નાંવ યોહાન થોવલાં જાય.”
LUK 1:61 એને લોકહાય ચ્ચેલ આખ્યાં, “તુમહે કુટુંબમાય ઓહડા નાંવ કાદા નાંય હેય.”
LUK 1:62 પાછે ચ્યાહાય ચ્યા આબહાલ ઈશારો કોઇન પુછ્યાં કા તું યા નાંવ કાય થોવા માગતોહો?
LUK 1:63 તોવે ચ્યે યોક લોખના પાટી લેય હાદાડી એને લોખ્યાં, “ચ્યા નાંવ યોહાન હેય” એને બોદા લોક નોવાય પામ્યા.
LUK 1:64 એને જખરિયા જીબે બંધન ખુલી ગીયા, એને તો પોરમેહેરા સ્તુતિ કોઅતો લાગ્યો.
LUK 1:65 આહી પાહી વાળે બોજ લોક બિઇ ગીયે, એને યહૂદીયા વિસ્તારા બોદા ડોગાલાવાળા ભાગામાય બોદયે વાતહે ખોબાર પોડી ગીયી.
LUK 1:66 જ્યેં માઅહે વોનાયે ચ્યે વિચાર કોઅરા લાગ્યેં, “ઓ પોહો કોહડો ઓઅરી?” કાહાકા હાચ્ચાંજ ચ્યાઆરે પ્રભુ સામર્થ્ય હેય.
LUK 1:67 ચ્યા આબહો જખરિયા પવિત્ર આત્માકોય બોઆય ગીયો, એને ભવિષ્યવાણી કોઅરા લાગ્યો.
LUK 1:68 “પ્રભુ ઈસરાયેલા પોરમેહેરા સ્તુતિ કોઅરા, કાહાકા ચ્યે ચ્યાહા લોકહાન મોદાત કોઅરા એને ચ્યાહાન બોચાવી લેદહા.
LUK 1:69 એને ચ્યા સેવક, દાઉદ રાજા કુળામાંય આપેહાટી યોક ગોતીવાળો તારણારો દોવાડલો હેય.
LUK 1:70 બોજ પેલ્લા, પોરમેહેરાય ચ્યા ભવિષ્યવક્તાકોય આખલા આતા. તો આપહાન આપહે દુશ્માનાહા એને ચ્યે બોદયે ગોત્યેથી બોચાવી જ્યેં આપહે આરી આડાઇ કોઅતેહે.
LUK 1:72 આગલ્યા ડાયહાવોય દયા કોઇન ચ્યા પવિત્ર કરાર પુરો કોઅરી.
LUK 1:73 એને તો વાયદા જો ચ્યાય આપહે આગલ્યો ડાયો આબ્રાહામાઆરે કોઅલો આતો.
LUK 1:74 કા તો આપહાન આપહે દુશ્માનાહા આથામાયને બોચાવીન.
LUK 1:75 કા ચ્યા હોમ્મે પવિત્રતા એને ન્યાયપણામાય દાક વોગાર રોયન બોદી જીંદગી ચ્યા સેવા કોઇ હોકજે.
LUK 1:76 એને તું મા પાહા, તું પરમપ્રધાન પોરમેહેરા ભવિષ્યવક્તા આખાયેહે, કાહાકા તું પ્રભુવા વાટ તિયાર કોઅરાહાટી પ્રભુવા આગલા-આગલા ચાલહે.
LUK 1:77 કા તો ચ્યા લોકહા પાપહા માફ કોઅનાકોય ચ્યાહા તારણા બારામાય જ્ઞાન દી.
LUK 1:78 ઈ આપહે પોરમેહેરા મોઠી દયાકોય ઓઅરી, એને ચ્યાહાટી જેહેકોય દિહી આપહાન ઉજવાડો દાંહાટી ચોમકેહે, તેહેકોય ખ્રિસ્તબી આપહેપાય હોરગામાઅને યી.
LUK 1:79 આંદારામાય (પાપમાય જીવનારા)એને મોઅના તકમાય બોહનારાહાલ ઉજવાડો દે, ઓ ઉજવાડો આપહાન ચ્યા જીવનામાય સલહા દી, જો આપહાન પોરમેહેરાઆરે શાંતી દેહે.”
LUK 1:80 એને તો બાળાક યોહાન, મોઠો ઓઅતો ગીયો એને આત્મામાય બળવાન ઓઅતો ગીયો એને તો ઈસરાયેલ લોકહાવોચમાય હિકાડના દિહા લોગુ ઉજાડ જાગામાય રિયો.
LUK 2:1 ચ્યા દિહયા માય કૈસર ઓગુસ્તુસાય આગના દેની કા રોમી સામ્રાજ્યા રોનારા બોદા લોકહા નાવનોંદણી કોઅલી જાય.
LUK 2:2 ઈ પેલ્લી નાવનોંદણી આતી, જોવે ક્વીરીનીયુસ સિરીયા વિસ્તારા રાજા આતો.
LUK 2:3 બોદે માઅહે પોતપોતાના વોતની ગાવહામાય નાંવ લોખાડા હાટી ગીયે.
LUK 2:4 યોસેફ દાઉદા કુળામાઅને એને કુટુંબમાઅને આતો ચ્યાહાટી ગાલીલ ભાગા નાજરેત ગાવામાઅને યહૂદીયા વિસ્તારમાય દાઉદ રાજા શેહેર બેથલેહેમમાય ગીયો.
LUK 2:5 યોસેફ પવિત્ર આત્માકોય મોયના રિઅલી ચ્યા થેએ મરિયમે આરે નાંવ લોખાડા ગીયો.
LUK 2:6 જોવે ચ્યે બેથલેહેમમાય આતેં, તે ચ્યાહાન ચ્યા જાગે રા હાટી જાગો નાંય મિળ્યો જાં મુસાફીર રોતે આતેં, યાહાટી ચ્યે યોકા ડોગરાહા ગોઠામાય રિયે. જોવે મરિયમે પોહાલ જન્મો દેયના સમય યેનો, તોવે ચ્યેય તાં ચ્યાહા પેલ્લા પોહાલ જન્મો દેનો, ચ્યાહાય ચ્યાલ ફાડકામાય ચોંડાળીન ગોવાંયીમાય થોવ્યો, જાં ડોગરાહાલ ચારો ટાકતેહેં.
LUK 2:8 ચ્યા ભાગામાય કોલહાક મેંડવાળ્યા લોક આતા, જ્યા રાતી દાદરામાય ચ્યાહા ગેટેં ટોવેત.
LUK 2:9 તોવે અચાનક પ્રભુ યોક હોરગા દૂત ચ્યાહાન દેખાયો, એને ચ્યાહા ચોમખી પ્રભુ ઉજવાડો ચોમકા લાગ્યો, એને ચ્યા ઈ એઇન બોજ બિઇ ગીયા.
LUK 2:10 તોવે હોરગા દૂતાય ચ્યાહાન આખ્યાં, “બીયહા મા વોનાયા આંય તુમહાન બોજ આનંદા હારી ખોબાર આખતાહાવ, જીં બોદા લોકહાહાટી ઓઅરી.
LUK 2:11 કા આજે બેથલેહેમ ગાવામાય મતલબ દાઉદ રાજા ગાવામાય તુમહાન તારણારો જોનમ્યોહો, તોજ ખ્રિસ્ત પ્રભુ હેય.
LUK 2:12 યે વાતે સાબિતી ઈ હેય કા ઓ તોજ પોહો હેય એહેકેન વોળખાં હાટી તુમહાન ઈ નિશાણી હેય, કા તુમા યોક પાહાલ ફાડકામાય ચોંડાળીન ગોવાંયેમાય હુવાડલાં એઅહા.”
LUK 2:13 અચાનક ચ્યા હોરગા દૂતા આરે હોરગ્યા દૂતહા ટોળો પોરમેહેરા સ્તુતિ કોઅતા એને ઈ આખતા દેખાયાં,
LUK 2:14 “હોરગામાય પોરમેહેરા મહિમા, એને દોરત્યેવોય ચ્ચા માઅહાવોય પ્રસન્ન હેય ચ્ચા લોકહાન શાંતી આખા.”
LUK 2:15 જોવે હોરગા દૂત ચ્યાહા દેખાતા હોરગામાય પાછા જાતા રિયા, તોવે મેંડવાળ્યા લોક યોકબિજાલ આખતા લાગ્યા કા, “ચાલા, આપા બેથલેહેમ જાતા, એને ઈ જીં વાત બોની ગીયી, એને ચ્ચાહાન પ્રભુ આપહાન આખીહી, તી એરા જાતા.”
LUK 2:16 ચ્યાહાય તારાત જાયને મરિયમ એને યોસેફાલ એને ગોવાંયીમાય ચ્યા પાહાલ હુવાડલો દેખ્યો.
LUK 2:17 ચ્યાલ એઅયા પાછે, ચ્યાહાય તી વાત, જીં હોરગા દૂતહાય પાહા બારામાય આખ્યેલ તી આખી દેના.
LUK 2:18 ચ્ચે બોદે જ્યાહાય મેંડવાળ્યાહા વાત વોનાયે ચ્ચે નોવાય પામ્યે.
LUK 2:19 બાકી મરિયમ યો બોદ્યો વાતો પોતે મોનામાય રાખીન ચ્યાહા ઉપે વિચાર કોઅતી રોયી.
LUK 2:20 પાછે મેંડવાળ્યા લોક પોતે જીં કાય હોરગ્યા દૂતહાય આખલા આતા, તેહેકોયજ બોદા વોનાયને એને એઇન પોરમેહેરા મહિમા એને ગીતે આખતા પાછા વોળી ગીયા.
LUK 2:21 બાળાક ઈસુ જન્મા આઠ દિહી પાછે, પોહા સુન્નત કોઅના દિહી યેના તોવે ચ્યા નાંવ ઈસુ થોવ્યો, ઈ નાંવ ચ્યા આયહે બુકામાય યા પેલ્લાજ હોરગા દૂતાય આખ્યેલ.
LUK 2:22 જોવે મૂસા નિયમશાસ્ત્ર પરમાણે મરિયમે એને યોસેફા ચોખ્ખાં ઓઅના દિહી પુરાં ઓઅઇ ગીઅલા આતા, તોવે ચ્ચે યેરૂસાલેમ શેહેરા દેવાળામાય બેન કબુતરા પીલકે બલિદાન ચોડવા ગીયે. ઈ પ્રભુવા નિયમ પાળાહાટી આતા. ચ્ચે ઈસુવા આરી યેરૂસાલેમમાય બી ગીયે કા ચ્ચાલ પ્રભુવા હામ્મે રજુ કોએ કાહાકા પ્રભુવા નિયામ ઇબી આખહે કા, બોદહા પેલ્લો જોન્મુલો પોહો પ્રભુહાટી પવિત્ર ઓઅરાહાટી આલાગ કોઅરા જોજે.
LUK 2:25 ચ્યે સમાયે યેરૂસાલેમ શેહેરામાય સિમોન નાંવા યોક માટડો આતો, તો ન્યાયી એને પોરમેહેરા દાક રાખે, એને ખ્રિસ્ત કોવે યેયન ઈસરાયેલા લોકહાન શાંતી દી તો વાટ એઅતો રિયો, એને ચ્યાઆરે પવિત્ર આત્મા આતા.
LUK 2:26 એને પવિત્ર આત્માય ચ્યાલ આખ્યાં કા, “પ્રભુ ખ્રિસ્તાલ એઅયા વોગાર તું નાંય મોઅહે.”
LUK 2:27 ચ્યે દિહી પવિત્ર આત્મા સલહા કોય તો દેવાળામાય યેનો જોવે ઈસુવા આયહો આબહો નિયમશાસ્ત્ર પરમાણે ચ્યા વિદ્યેહેલ પુરાં કોઅરાહાટી ઈસુવાલ દેવાળામાય લેય યેને.
LUK 2:28 તોવે સિમોનાય ઈસુ બાળાકાલ આથામાય લેઈને પોરમેહેરા આભાર માનતા ચ્યે આખ્યાં.
LUK 2:29 “ઓ પ્રભુ, આમી તું તો સેવકાલ તો કોઅલા વાયદાનુસાર શાંતીકોય મોરાં દે.
LUK 2:30 કાહાકા માયે ચ્યા તારણારાલ એઅઇ લેદલો હેય.
LUK 2:31 જ્યાલ તુયે બોદા લોકહાન તારણાહાટી દોવાડલો હેય.
LUK 2:32 ચ્યા ગેર યહૂદી લોકહાન પોરમેહેરાબારામાય આખનારો ઉજવાડો ઓઅરી, એને તો નિવાડલા લોક ઈસરાયેલા મહિમા ઓએ.”
LUK 2:33 ઈસુ આયહો એને આબહાલ પોહા બારામાય સિમોનાય જીં આખ્યાં, તી વોનાઈન બોજ નોવાય લાગી.
LUK 2:34 તોવે સિમોનાય ચ્યાહાન બોરકાત દેની એને મરિયમેલ આખ્યાં, “એએ, ઈસરાયેલા લોકહામાય બોજ માઅહે નાશ ઓઅઇ જાય, એને બોજ બોચી જાય, ચ્યાહાટી ઓ પોહો ચેતાવણી નિશાણી રોય કા, ચ્યા બોજ લોક વિરુદ કોઅરી, એહેકોયન બોજ લોકહા મોના વિચાર ઉગાડા પોડી જાય.
LUK 2:35 એને બોજ મોઠા દુઃખ, યોક તારવાય હારકા તો જીવામાય બી આર-પાર વિંદાય જાય.”
LUK 2:36 એને આશેરા કુળામાઅને હાન્ના નાંવા ફનુએલા પોહી યોક ભવિષ્યવક્તીન આતી, તી બોજ ડાયી આતી, એને વોરાડ ઓઇન હાંત વોરહે લોગુ માટડાઆરે રોઅલી આતી.
LUK 2:37 એને તી ચોર્યાશી વોરહે લોગુ વિધવા આતી, દેવાળામાય બોજ સમય લોગુ રોઇન રાતદીહી ઉપહા એને પ્રાર્થના કોઈકોઈન પોરમેહેરા ભક્તિ કોઅતી આતી.
LUK 2:38 એને તી ચ્યેજ સમયે તાં યેયન પોરમેહેરા આભાર માન્યા, ચ્યા બોદહા આરી જ્યેં યેરૂસાલેમ શેહેરા લોકહાન તારણાહાટી ખ્રિસ્તાલ દોવાડાહાટી પોરમેહેરા વાટ એએઈ રીઅલે આતેં, તી ચ્યા પોહા બારામાય વાતો કોઅરા લાગી.
LUK 2:39 જોવે યોસેફ એને મરિયમ નિયમશાસ્ત્રા પરમાણે જીં કાય કોઅના આતા તી બોદા પુરાં કોઇન પાછે ચ્યા ગાલીલ ભાગામાય ચ્યાહા વોતની ગાંવ નાજરેત પાય વોળી ગીયે.
LUK 2:40 એને બાળાક મોઠો ઓઅતો, એને બળવાન ઓઅતો, એને બુદ્ધિકોય બોઆતો ગીયો, એને પોરમેહેરા સદા મોયા ચ્યાવોય આતી.
LUK 2:41 ઈસુવા આયહો આબહો દર વોરહે પાસ્કા સણામાય યેરૂસાલેમ શેહેરામાય જાયા કોએત.
LUK 2:42 જોવે ઈસુ બાર વોરહા જાયો, તોવે સણા રીતી પરમાણે યેરૂસાલેમ ગીયે.
LUK 2:43 એને જોવે યોસેફ એને મરિયમ સણ વાળીન ચ્યે પાછે ગોઓ જાં ચાલ પોડયે, તોવે બાળાક ઈસુ યેરૂસાલેમ શેહેરામાય રોઈ ગીયો, એને ચ્યા આયહે આબહાલ ઈ ખોબાર નાંય આતી.
LUK 2:44 ચ્યે ઈ હોમજીન, ઈસુ હાંગાત્યાહામાય ઓરી, ચ્યે યોક દિહા વાટ ચાલી યેને, એને ચ્ચાલ હોગવાડયાહા એને વોળખાત્યાહામાય હોદતે લાગ્યેં.
LUK 2:45 જોવે ઈસુ નાંય મિળ્યો તોવે ચ્યાલ હોદતે-હોદતે યેરૂસાલેમ શેહેરામાય પાછે વોળી ગીયે.
LUK 2:46 એને તીન દિહહયા પાછે તો ચ્યાહાન દેવાળા બાઆપુર મૂસા નિયમ હિકાડનારા ગુરુહુ આરે બોહીન, ચ્યાહા તો વોનાય એને સવાલ પુછતા મિળ્યો,
LUK 2:47 એને જોલા લોક ઈસુ વોનાતા આતા, ચ્યા બોદા ચ્યા હોમાજ એને જવાબાહા કોય નોવાય પામી ગીયા.
LUK 2:48 ચ્યાલ એઇન ચ્યા આયહે આબહાલ બોજ નોવાય લાગી ચ્યા આયહે ચ્યાલ પુછ્યાં, “ઓ પાહા, તુયે આમહે આરે એહેકોય કાહા કોઅયા? તો આબહો એને આંય તુલ હોદતે હેરાન ઓઈ ગીયહેં.”
LUK 2:49 ચ્યે ચ્યાહાન આખ્યાં, “તુમા માન કાય કોઅરા હોદેત? તુમહાન માલુમ નાંય આતા, કા આંય મા આબહા ગોઅમેજ ઓરા જોજે?”
LUK 2:50 બાકી જીં વાત ઈસુવાય ચ્યાહાન આખી ચ્યા મતલબ ચ્યે નાંય હુમજી હોક્યે.
LUK 2:51 ચ્યાહાઆરે ઉતીન તો નાજરેત યેનો એને ચ્યાહા તાબે રિયો ચ્યા આયહે યો બોદ્યો વાતો મોનામાય રાખ્યો.
LUK 2:52 એને ઈસુ બુદ્દિ માય એને શરીરમાય એને પોરમેહેરા એને માઅહા સદા મોયામાય મોઠો ઓઅતો ગીયો.
LUK 3:1 રોમી કૈસર તીબીરીયુસ રાજ્યા પંદરમાં વોરહામાય, જોવે પંતય પિલાત યહૂદીયા વિસ્તારા રાજા આતો, હેરોદ રાજા ગાલીલ ભાગા રાજા આતો, તોવે ચ્યા બાહા ફિલિપ, ઈતૂરેયા એને ત્રખોનીતિસ વિસ્તારા રાજા આતો, એને લિસાનિયાસ, અબીલેને વિસ્તારા રાજા આતો.
LUK 3:2 એને જોવે હન્ના એને કાયફાસ મહાયાજક આતા, ચ્યે સમાયે પોરમેહેરા વચન ઉજાડ જાગામાય જખરિયા પોહો યોહાનાલ મિળ્યાં.
LUK 3:3 એને તો યારદેન નોયે આહેપાહેને બોદા વિસ્તારામાય ફિરીન ઈ પ્રચાર કોઆ લાગ્યો, પાપ કોઅના છોડી દા એને બાપતિસ્મા લા, કા પોરમેહેર તુમહે પાપહા માફ કોઇ દી.
LUK 3:4 જેહેકોય યશાયા ભવિષ્યવક્તા ચોપડયેમાય લોખલાં હેય: “ઉજાડ જાગામાય કાદો તેરી બોંબલીન એહેકોય આખહે કા, પ્રભુ યેયના વાટ તિયાર કોઆ, ચ્યો વાટયો હિદ્યો કોઆ.
LUK 3:5 યોકા-યોક ખાડા બોઈ દેવામાય યી, એને યોકા-યોકા ડોગા એને ડોગાલ્યો નિચ્ચો કોઅલ્યો જાય, એને જીં વાકડા હેય તી હિદા, એને જીં ખાડા ટેકરા વાળી વાટ હેય તી હારકી વાટ બોની.
LUK 3:6 એને બોદે માઅહે પોરમેહેરા પાયને દોવાડલો તારણ કોઅનારાલ એઅરી.”
LUK 3:7 જીં ગીરદી યોહાનાપાય બાપતિસ્મા લાંહાટી યેની, યોહાને ચ્યાહાન આખ્યાં, ઓ હાપડા હારકા જેરીવાળા લોકહાય, તુમહાન કુંયે ચેતાવણી દેની કા યેનારા ન્યાય માય તુમા બોચી જાં?
LUK 3:8 યાહાટી એહેકેન જીવા કા લોકહાન ખોબાર પોડે તુમાહાય પાપ કોઅના બંદ કોઅઇ દેનહા. એને પોતે મોનામાય એહેકોય નાંય વિચાર કોઅના કા આબ્રાહામ આપહે આબહો હેય; બાકી આંય તુમહાન એહેકોય આખતાહાવ કા, પોરમેહેર આબ્રાહામાહાટી યા દોગડાહા પાયને બી પોહેં પૈદાહા કોઅઇ હોકહે.
LUK 3:9 જેહેકોય યોક કુરાડાવાળો હારેં ફળે નાંય દેનારા હર યોક મુળથી જાડાહાલ ખાંડીન આગડામાય ટાકી દાંહાટી તિયાર હેય, તેહેકોયનુજ આમી પોરમેહેર ચ્યાહા ન્યાય કોઅરાહાટી તિયાર હેય, જો પાપ કોઅના બંદ નાંય કોએ.
LUK 3:10 તોવે લોકહાય ચ્યાલ પુછ્યાં કા, “પોરમેહેરા ડોંડ પાયને બોચાંહાટી આમા કાય કોઅજે?”
LUK 3:11 તોવે ચ્યે ચ્યાહાન જાવાબ દેનો કા, “જ્યા પાય બેન ડોગલેં હેતેં, તો જ્યા પાય કાય નાંય મીળે ચ્યાલ યોક ડોગલાં દેય, એને જ્યાપાંય ખાઅના હેય તોબી એહકોયજ કોએ.”
LUK 3:12 કર લેનારા બી ચ્યા આથે બાપતિસ્મા લાંહાટી ચ્યાપાય યેના, એને ચ્યાહાય ચ્યાલ પુછ્યાં કા, “ઓ ગુરુ, આમા કાય કોઅજે?”
LUK 3:13 ચ્યે ચ્યાહાન આખ્યાં, “સરકારે જીં નોક્કી કોઅલા હેય ચ્ચા કોઅતા વોદારે કર નાંય લેઅના.”
LUK 3:14 સીપાડાહાય બી ચ્યાલ પુછ્યાં, “આમા કાય કોઅજે?” ચ્યાહાન ચ્યે આખ્યાં, “કાદાપાઅને બોળ જબરી થી પોયહા નાંય લેયના, એને કાદાલબી જુઠો દોષ નાંય લાવના, એને પોતાના પાગારમાય ખુશ રોઅના.”
LUK 3:15 લોકહામાય ખ્રિસ્તા વેલ્લા યેયના મોઠી આશા પૈદાહા ઓઅઇ ગિઇ, એને યોહાના બારામાય મોનામાય ચ્યા વિચાર કોઅતા લાગ્યા કા, “કાય ઓજ ખ્રિસ્ત નાંય ઓરી?”
LUK 3:16 તોવે યોહાને ચ્યા બોદહાન જાવાબ દેનો કા “આંય તે પાઆયાકોય તુમહાન બાપતિસ્મા દેતહાવ, બાકી જો યેનારો હેય, તો મા કોઅતો મહાન હેય, આંય તે ચ્યા ચાકાર બોનીન ચ્યા ખાઅડા હુતળી છોડાબી લાયક્યે નાંય હેય, એને તો તુમહાન પવિત્ર આત્મા એને આગડાકોય બાપતિસ્મા દેઅરી.
LUK 3:17 ચ્યા હૂપડાં, ચ્યા આથામાય હેય, એને તો ચ્યા ખોળાં હારેકોય ચોખ્ખાં કોઅરી, એને ચ્યા ગોંવ તો કોઠારામાય બેગા કોઅરી, બાકી બુહટા નાંય ઉલાય ઓહડા આગડામાય ટાકીન હોલગાડી દી.”
LUK 3:18 એને તો બોજ જાત્યા હિકાડના હિકાડી-હિકાડીન લોકહાન હારી ખોબાર દેતો રિયો.
LUK 3:19 હેરોદ રાજાલ ચ્યા બાહા થેએ હેરોદિયાસ રાણ્યે બારામાય જ્યેલ હેરોદ રાજે પોતાની થેએ બોનાવી લેદેલ એને બોદા જુઠા કામહા બારામાય યોહાન બાપતિસ્મા દેનારાય ચ્યા બુલ ચ્યાલ દેખાડી,
LUK 3:20 ચ્યાહાટી હેરોદે બોદા ગુનાહા થી ઓ ગુનો બી કોઅયો, કા ચ્યે યોહાન બાપતિસ્મા દેનારાલ દોઇન જેલેમાય કોંડાડી દેનો.
LUK 3:21 જોવે બોદા લોકહાય બાપતિસ્મા લેદા, એને ઈસુ બી બાપતિસ્મા લેયને પ્રાર્થના કોઅતો આતો, તોવે આકાશ ઉગડી ગીયા.
LUK 3:22 એને પવિત્ર આત્મા શરીરા રુપ લેઈને કબુતરા હારખા ચ્યાવોય ઉત્યા, એને હોરગામાઅને પોરમેહેરાય ઈસુલ આખ્યાં કા, “તું મા પ્રિય પોહો હેતો, તોથી આંય ખુશ હેતાંવ.”
LUK 3:23 જોવે ઈસુ હિકાડાં લાગ્યો તોવે તો આસરે તીહી વોરહા આતો, માઅહે ચ્યાલ યોસેફા પોહો આખે, યોસેફ એલી પોહો આતો.
LUK 3:24 એલી મત્તાતા પોહો આતો, મત્તાત લેવીયા પોહો આતો, લેવી મલકી પોહો આતો, મલકી યન્નાયા પોહો આતો, યન્ના યોસેફા પોહો આતો.
LUK 3:25 યુસુફ મત્તીયા પોહો આતો, મત્તીયા આમોસા પોહો આતો, આમોસ નાહુમા પોહો આતો, નાહુમ અસલ્યા પોહો આતો, અસલ્યા નગ્ગયા પોહો આતો.
LUK 3:26 નગ્ગયા માત પોહો આતો, માત મત્તીયા પોહો આતો, મત્તીયા શિમી પોહો આતો, શિમી યોસેખા પોહો આતો, યોસેખ યોદા પોહો આતો.
LUK 3:27 યોદા યોહાના પોહો આતો, યોહાન રેસા પોહો આતો, રેસા ઝરુબાબેલા પોહો આતો, ઝરુબાબેલ શાલતીયેલા પોહો આતો, શાલતીયેલ નેરી પોહો આતો.
LUK 3:28 નેરી મલકી પોહો આતો, મલકી અદ્દી પોહો આતો, અદ્દી કોસામા પોહો આતો, કોસામ એલ્માદામા પોહો આતો, એલ્માદામા એરા પોહો આતો.
LUK 3:29 એર યેશુ પોહો આતો, યેશુ એલીએજારા પોહો આતો, એલીએજાર યોરીમા પોહો આતો, યોરીમ મત્તાતા પોહો આતો, મત્તાત લેવીયા પોહો આતો.
LUK 3:30 લેવી સિમોના પોહો આતો, સિમોન યહૂદા પોહો આતો, યહૂદા યોસેફા પોહો આતો, યોસેફ યોનાના પોહો આતો, યોનાન એલ્યાકીમા પોહો આતો.
LUK 3:31 એલ્યાકીમ મલેયા પોહો આતો, મલેયા મિન્ના પોહો આતો, મિન્ના મત્તાતા પોહો આતો, મત્તાત નાતાના પોહો આતો, નાતાન દાઉદ રાજા પોહો આતો.
LUK 3:32 દાઉદ યિશૈ પોહો આતો, યિશૈ ઓબેદા પોહો આતો, ઓબેદ બોઆજા પોહો આતો, બોજ સલમોના પોહો આતો, સલમોન નહશોના પોહો આતો.
LUK 3:33 નહાશોન અમીનાદાબા પોહો આતો, અમીનાદાબ અરનીયા પોહો આતો, અરનીયા હેસ્રોના પોહો આતો, હેસ્રોન પેરેસા પોહો આતો, પેરેસ યહૂદા પોહો આતો.
LUK 3:34 યહૂદા યાકૂબા પોહો આતો, યાકૂબ ઈસાકા પોહો આતો, ઈસાક આબ્રાહામા પોહો આતો, આબ્રાહામ તેરા પોહો આતો, તેર નાહોરા પોહો આતો.
LUK 3:35 નાહોર સરૂગા પોહો આતો, સરુગ રઉં પોહો આતો, રઉં પેલેગા પોહો આતો, પેલેગ એબેરા પોહો આતો, એબેર તો શેલા પોહો આતો.
LUK 3:36 શેલા કેનાના પોહો આતો, કેનાન અરફક્ષદા પોહો આતો, અરફક્ષદ શેમા પોહો આતો, શેમ નોહા પોહો આતો, નોહો લામેખા પોહો આતો.
LUK 3:37 લામેખ મથુશેલા પોહો આતો, મથુશેલ હનોખા પોહો આતો, હનોખ યારેદા પોહો આતો, યારેદ મહાલાલેલા પોહો આતો, મહાલાલેલ કેનાના પોહો આતો.
LUK 3:38 કેનાન અનોસા પોહો આતો, અનોસ શેથા પોહો આતો, શેથ આદામા પોહો આતો, આદામ પોરમેહેરા પોહો આતો.
LUK 4:1 પાછા ઈસુ પવિત્ર આત્માકોય બોઆયને, યારદેન નોયે પાયને ફિરી યેનો, એને પવિત્ર આત્માકોય ચાળહી દિહી લોગુ ઉજાડ જાગામાય ફિરતો રિયો.
LUK 4:2 એને ચાળહી દિહી સૈતાનાય ઈસુ પરીક્ષા કોઅયી, ચ્યા દિહાહામાય ઈસુય કાય નાંય ખાદાં એને જોવે દિહી પુરાં ઓઅયા, તોવે ઈસુલ બુખ લાગી.
LUK 4:3 એને સૈતાનાય ચ્યાપાય યેયન ચ્યાલ આખ્યાં, “જો તું પોરમેહેરા પોહો ઓરી, તોવે આગના દેયને સાબિત કોઅઇ દે કા યા દોગડા બાખે બોની જાય કા તું ચ્યેહેલ ખાય હોકે.”
LUK 4:4 ઈસુય ચ્ચાલ જાવાબ દેનો કા, “પવિત્રશાસ્ત્રમાય લોખલાં હેય, કા માઅહું કેવળ બાખ્યે કોયજ નાંય જીવે.”
LUK 4:5 તોવે સૈતાન ચ્યાલ લેય ગીયો એને યોક ગેડીમાય ચ્યાલ દુનિયામાયને બોદે રાજ્યે દેખાડયે.
LUK 4:6 એને સૈતાનાય ઈસુલ આખ્યાં, “આંય ઓ બોદો ઓદિકાર એને ઈ બોદી સુંદરતા તુલ દિહી, કાહાકા ઈ બોદા માન હોપલા હેય, એને જ્યાલ દાં માગુ ચ્યાલ દેય હોકહુ.
LUK 4:7 યાહાટી, જો તું મા પાગે પોડીન ભક્તિ કોઅહે તે ઈ બોદાંજ તોજ ઓઅઇ જાય.”
LUK 4:8 ઈસુવે જાવાબ દેનો કા, “પવિત્રશાસ્ત્રમાય લોખલાં હેય: તું પ્રભુ આપહે પોરમેહેરા પાગે પોડ એને કેવળ ચ્યાજ સેવા કોઓ.”
LUK 4:9 પાછે સૈતાન ચ્યાલ યેરૂસાલેમ શેહેરામાય લેય જાયને દેવાળા ઉચે મેરાવોય ઉબો કોઅયો, એને ચ્યાલ આખ્યાં, “જો તું પોરમેહેરા પોહો ઓરી, તે તું પોતે નિચે કુદી પોડ.
LUK 4:10 કાહાકા પવિત્રશાસ્ત્રમાય લોખલાં હેય કા, પોરમેહેર ચ્યા હોરગા દૂતહાલ તોહાટી આગના કોઅરી કા તુલ બોચાવી લેય.
LUK 4:11 એને તો પાગ દોગડાવોય આફળાય નાંય ચ્યાહાટી ચ્યા આથાવોય જેલી લેઅરી.”
LUK 4:12 ઈસુવે જાવાબ દેનો કા, “પવિત્રશાસ્ત્રમાય ઇબી લોખલાં હેય લોકહાન આપહે પ્રભુ પોરમેહેરા પરીક્ષા નાંય કોઅરા જોજે.”
LUK 4:13 જોવે સૈતાન બોદી પરીક્ષા પુરી કોઅયી, તોવે તો વાયજ સોમયાહાટી ચ્ચાલ છોડીન જાતો રિયો.
LUK 4:14 એને પવિત્ર આત્મા સામર્થ્યાકોય બોઆયને ઈસુ પાછો ગાલીલ ભાગામાય ફિરી યેનો, એને આહીપાહીને બોદાજ શેહેરામાય ઈસુ બારામાય વાત ફેલાઈ ગીયી.
LUK 4:15 ઈસુ ચ્યાહા સોબાયે ઠિકાણે હિકાડે એને બોદે માઅહે ચ્યા બારામાય વાહવા કોઅતે આતેં.
LUK 4:16 એને ઈસુ નાજરેતમાય પાછો યેનો, જાં ચ્યા પાલન-પોષણ જાયા, એને ચ્યા રીતી પરમાણે તો આરામા દિહી સોબાયે ઠિકાણે જાયને પવિત્રશાસ્ત્ર વાચાહાટી ઉબો જાયો.
LUK 4:17 તોવે ચ્યાહાય યશાયા ભવિષ્યવક્તા ચોપડી ચ્ચાલ દેની, એને ચ્ચાય ચોપડી ઉગાડીન ચ્ચા જાગો યેનો ચ્ચામાય કાડી એહેકોય ઈ લોખલાં હેય.
LUK 4:18 પોરમેહેરા આત્મા માયેવોય ઉત્યહો, યાહાટી કા ચ્ચાય ગરીબાહાન હારી ખોબાર આખાહાટી અભિષેક કોઅયોહો. બંધનમાય પોડલાહાન છુટકા દાંહાટી, બોદા આંદળાહાન દેખતા કોઅરાહાટી એને બોદા દાબાય રોઅલાહાન છોડાવાહાટી ચ્ચાય માન દોવાડયોહો.
LUK 4:19 એને પ્રભુવા પ્રસન્ન રોઅના વોરહા ખોબાર કોઉ.
LUK 4:20 તોવે ચ્ચાય ચોપડી બંદ કોઇન સેવકા આથામાય દેય દેની, એને બોહોય ગીયો એને સોબાયે ઠિકાણામાય બોદા ચ્યાએછે એક દીઠ એઅઇ રીઅલા આતા.
LUK 4:21 એને તો ચ્યાહાન આખતો લાગ્યો કા જેહેકોય તુમા વોનાયે ઈ પવિત્રશાસ્ત્ર આજેજ પુરાં ઓઅયા.
LUK 4:22 બોદહાલ બોજ હારાં ગોમ્યા એને ચ્યાય જીં મોયાની વાત આખી ચ્યાવોય ચ્યાહાન નોવાય પામીન આખ્યાં, “કાય ઓ યોસેફા પોહો નાંય હેય?”
LUK 4:23 ચ્યે ચ્યાહાન આખ્યાં, હાચ્ચાં “તુમા માન એહેકોય આખલા, કા ઓ ડાકટાર, તું પોતાલ હારો કોઓ! કાપરનાહુમ ગાવામાય ઓલા બોદા કોઅયા આમા વોનાજે, તી તું ઈહીં આપહે ગાવામાય કોઓ.”
LUK 4:24 એને ચ્યે ચ્યાહાન આખ્યાં, “તુમહાન આંય હાચ્ચાં આખતાહાવ કા, ભવિષ્યવક્તાલ પોતા વોતનામાય કાદો નાંય આદર કોએ.
LUK 4:25 મા વાત વોનાયા, ઈ હાચ્ચાં હેય કા એલીયા ભવિષ્યવક્તા દિહામાય જોવે હાડાતીન વોરહે લોગુ આકાશામાઅને પાઆય નાંય યેનો, એને બોદા ઈસરાયેલ દેશામાય મોઠો દુકાળ પોડયો, તોવે ઈસરાયેલ દેશામાય બોજ વિધવા બાયો આત્યો.
LUK 4:26 તેરુંબી પોરમેહેરાય એલીયાલ ચ્ચેહે પાઅને કાદ્યે પાય નાંય દોવાડયો, બાકી સિદોન શેહેરા સારફત ગાવા યોક ગેર યહૂદી વિધવા પાય દોવાડયો.
LUK 4:27 એને એલિશા ભવિષ્યવક્તા દિહહામાય ઈસરાયેલ દેશામાય બોજ કોડળેં આતેં, બાકી ચ્યાહામાઅને નામાન, જો સિરીયા દેશા યોક ગેર યહૂદી માટડાલ છોડીન કાદો નાંય હારો જાયો.”
LUK 4:28 ઈ વોનાઈન જોલા સોબાયે ઠિકાણામાય આતા, બોદા બોજ ખિજવાય ગીયા.
LUK 4:29 એને ઉઠીન ચ્યાલ શેહેરા બાઆ ડેકાલતા લેય ગીયા, એને જ્યા ડોગાવોય ચ્યાહા શેહેર બાંદલા હેય, ચ્યા ડોગા ઉપે લેય ગીયા, ચ્યાહાટી ચ્યાલ ડેકલી દેયન માઆઇ ટાકાંહાટી.
LUK 4:30 બાકી ઈસુ ચ્યાહા વોચમાઅને નિંગીન જાતો રિયો.
LUK 4:31 પાછે ઈસુ ગાલીલ ભાગા કાપરનાહુમ ગાવામાય ગીયો, એને આરામા દિહે લોકહાન તો હિકાડતો આતો.
LUK 4:32 ચ્યા હિકાડના બારામાય ચ્યાહાન નોવાય લાગી કાહાકા તો પુરાં ઓદિકારવાળા હારકો હિકાડે.
LUK 4:33 સોબાયે ઠિકાણે યોક માઅહું આતા, ચ્યાલ બુત લાગલો આતો. ચ્યે બોજ જોરથી બોંબલીન આખ્યાં કા,
LUK 4:34 “ઓ નાજરેત ગાવા ઈસુ, તુલ આમેપાયને કાય જોજે? કાય તું આમહે નાશ કોઅરાહાટી યેનોહો? આંય તુલ વોળખુહુ તું તે પોરમેહેરા પવિત્ર માઅહું હેતો.”
LUK 4:35 તોવે ઈસુવે ચ્યા બુતાલ દોમકાડીન આખ્યાં, ઠાવકોજ રો, એને ચ્યામાઅને બાઆ નિંગી જો, તોવે બુત ચ્યાલ વોચમાય પાડી ટાકીન ચ્યા નુકસાન કોઅયા વોગાર ચ્યામાઅને નિંગી ગીયો.
LUK 4:36 યાવોય બોદહાન બોજ નોવાય લાગી, એને ચ્ચા યોકબીજાહાન વાતો કોઅન આખા લાગ્યેં, “ઈ કાય વાત હેય? કા તો પુરાં ઓદિકારા એને સામર્થ્યાકોય બુતાલ દોમકાડેહે, એને ચ્યે નિંગી જાતહેં.”
LUK 4:37 એને ચ્યા બારામાય આજુબાજુ શેહેરામાય લોકહાન ખોબાર પોડી ગીયી.
LUK 4:38 ઈસુ સોબાયે ઠિકાણા માઅને નિંગીન સિમોના હાહુ બોજ જોરાવલી આતી તાં ગીયો એને ચ્યેહાટી ચ્યાહાય ચ્યાલ વિનાંતી કોઅયી.
LUK 4:39 ઈસુવે ચ્યે પાહે ઉબો રોયન જોરાલ દોમકાડયા એને ચ્ચે જોરાં તારાતુજ ઉતી ગીયા એને તી તારાત ઉઠીન ઈસુ એને ચ્યા શિષ્યહા ગાવાર ચાકરી કોઅતી લાગી.
LUK 4:40 દિહી બુડતા સમયે માઅહે બોજ જાત-જાત્યા દુખ્યાહાન ઈસુવાપાય લેય યેને એને યોકા-યોકાલ આથ લાવીન ચ્યે ચ્યાહાન હારાં કોઅયા.
LUK 4:41 એને બોજ માઅહા માઅને બુત નિંગી ગીયા એને બોંબલા લાગ્યા કા તું પોરમેહેરા પોહો હેય, બાકી ઈસુવે ચ્યાહાન દોમકાડયા એને આખા નાંય દેના, કાહાકા ચ્યાહાન ખોબાર આતી કા તો ખ્રિસ્ત હેય.
LUK 4:42 ઉજાળાં ઓઅઇ ગીયા તોવે ઈસુ ગોઅરે નિંગીન યોક એકાંત જાગામાય ગીયો, લોકહા ગીરદી ચ્યાલ હોદતા યેની એને જોવે મિળ્યો તોવે ચ્યા ચ્યાલ આખા લાગ્યા, કા તો ચ્યાહાન છોડીન નાંય જાય.
LUK 4:43 બાકી ઈસુવે ચ્યાહાન આખ્યાં માન તે બિજા શેહેરાહામાય પોરમેહેરા રાજ્યા હારી ખોબાર આખના જરુરી હેય, કાહાકા આંય યાજહાટી પોરમેહેરાપાઅને દોવાડલો ગીઅલો હેય.
LUK 4:44 એને ઈસુ યહૂદીયા વિસ્તારા યહૂદી સોબાયે ઠિકાણે હારી ખોબાર આખતો આતો.
LUK 5:1 યોક દિહી ઈસુ ગેનેસારેત દોરિયા મેરાવોય ઉબો રિઅલો આતો, એને માઅહે પોરમેહેરા વચન વોનાયાંહાટી ગીરદી કોએત એને ચ્યાલ બીચડી રીઅલા આતા, તોવે એહેકોય જાયા,
LUK 5:2 ઈસુય દોરિયા મેરે બેન ઉડયે દેખ્યે, એને માછલે દોઅનારા ઉડીવોયને ઉતીન માછલે દોઅના જાળ દોવતા આતા.
LUK 5:3 ચ્યેહેમાઅને યોક ઉડી સિમોના આતી, ચ્યામાય તો ચોડી ગીયો, એને ઉડીલ મેરાવોઅને થોડહે લોગુ પાઅયામાય લેય જા ચ્ચાહાન આખ્યાં પાછે ઉડીમાય બોહીન લોકહાન હિકાડતો લાગ્યો.
LUK 5:4 જોવે ઈસુ લોકહાઆરે વાત પુરી જાયી તોવે ચ્યે સિમોનાલ આખ્યાં, “ઉડીલ ઉંડા પાઅયામાય લેય જાં દે, એને માછલે દોઅરાંહાટી તો જાળ ટાક.”
LUK 5:5 સિમોનાય ચ્ચાલ આખ્યાં, “ઓ ગુરુજી, આમહાય આખી રાત મેહનાત કોઅયીહી બાકી કાયજ નાંય દોઅયા; તેબી તું આખતોહો તે આંય જાળ ટાકહી”.
LUK 5:6 જોવે સિમોન એને ચ્યા હાંગાત્યાહાય માછલે દોઅના જાળ ટાકી, તોવે બોજ માછલે ગેરી લેય યેના, એને ઓલે માછલે દોઅયે કા ચ્યાહા જાળ ફાટી જાંઆ કોએ.
LUK 5:7 ચ્યાહાટી ચ્યાહાય ચ્યાહા હાંગાત્યાહાન જ્યા બિજા ઉડીમાય આતા, ઈશારો કોઅયો, કા યેયન આમે મોદાત કોઆ, એને ચ્યાહાય યેયન, બેની ઉડયે ઓલે લોગુ બોઅઇ લેદે કા ચ્યે બુડી જાં કોએત.
LUK 5:8 ઈ એઇન સિમોન પિત્તર ઈસુવાલ પાગે પોડીન બોલ્યો, “પ્રભુ માયેપાઅને જાતો રો, કાહાકા આંય તે પાપી માઅહું હેતાઉ.”
LUK 5:9 કાહાકા તો એને ચ્યા બોદા હાંગાત્યા દોઅલા માછલાહા ડીગલા એઇન નોવાય પામી ગીઅલા,
LUK 5:10 એને તેહેકોયજ જબદયા પાહા યાકૂબ એને યોહાનાલ બી, જ્યા સિમોના ભાગીદાર આતા, ચ્યાહાન નોવાય લાગી તોવે ઈસુવે સિમોનાલ આખ્યાં, “ગાબારાતો મા, આમી પાછે તું લોકહાન મા શિષ્ય બોનાડેહે.”
LUK 5:11 એને ચ્યા ઉડયેહેન મેરે લેય યેના પાછે ચ્યા માછલે દોઅના છોડીન ઈસુવા શિષ્ય બોની ગીયા.
LUK 5:12 જોવે ઈસુ તાંઅના યોક શેહેરામાય આતો, એને યોક કોડવાળા માઅહું યેના એને તો ઈસુવાલ એઇન ડોંગો પોડીન પાગે પોડયો, એને માગણી કોઅયી કા “ઓ પ્રભુ આંય જાંઅતાહાંવ કા તું તો ઇચ્છાકોય તું માન ચોખ્ખો કોઇ હોકતોહો.”
LUK 5:13 ઈસુવે આથ લાંબો કોઅયો, એને ચ્યાલ આથ લાવીન ચ્યે આખ્યાં, “મા ઇચ્છા હેય કા, તું ચોખ્ખો ઓઅઇ જો” એને તારાતુજ તો ચોખ્ખો ઓઅઇ ગીયો.
LUK 5:14 તોવે ઈસુવે ચ્યાલ ચેતાવણી દેની, “તો કાદાલ એહેકેન આખના નાંય, કા માયે તુલ હારો કોઅયો બાકી જો એને યાજકાલ દેખાડ એને તું ચોખ્ખો ઓઅઇ ગીયો, ચ્યા બારામાય મૂસાય આગના કોઇન આખહી તી બેટ આઈન દે, ચ્યા લોકહા સાબિત્યે હાટી.”
LUK 5:15 બાકી ઈસુવા બારામાય વાત આજુ બોજ જાગે ખોબાર પોડી ગીયી, એને મોઠી ગીરદી ચ્યાપાઅને વોનાયા હાટી એને પોતાના દુઃખહામાઅને હારાં ઓઅઇ જાંહાટી ચ્યાપાય બેગે જાયે.
LUK 5:16 બાકી તો ઉજાડ જાગામાય એકાંતમાય જાયન પ્રાર્થના કોઅતો આતો.
LUK 5:17 એને યોક દિહી ઈસુ હિકાડે તોવે પોરૂષી લોક એને મૂસા નિયમ હિકાડનારા ગુરુ બોઠલા આતા, જ્યા ગાલીલ ભાગા એને યહૂદીયા વિસ્તારા બોદા ગાવહામાઅને એને યેરૂસાલેમ શેહેરામાઅને તાં યેનલે આતેં એને હારાં કોઅરાહાટી પ્રભુવા સામર્થ્ય ઈસુવાઆરે આતાં.
LUK 5:18 એને એરા, કોલહાક લોક યોક લખવાવાળા માઅહું આતા, ચ્યાલ ખાટલાવોય હુવાડીન લેય યેના, એને ચ્યા ચ્યાલ ઈસુ આતો ચ્યા ગોઅમે ઈસુ હોમ્મે લેય જાંહાટી યુક્તિ કોઅતા આતા.
LUK 5:19 બાકી ગીરદી લેદે ચ્યાલ ગોઅમે નાંય લેય જાય હોક્યા, ચ્યાહાટી ચ્યાહાય ગોઆ ઉચે ચોડીન સિવલાં ગુઉ ખોળી ટાક્યા એને બોગારામાયને લખવાવાળાલ ખાટલાહાતે ઈસુવા હામ્મે ઉતાડી દેનો.
LUK 5:20 ઈસુવે, જાંઅયા કા ચ્યા માયેવોય બોરહો થોવતાહા, તોવે ઈસુવે ચ્યાલ આખ્યાં, “ઓ બાહા, તો પાપહાલ આંય માફ કોઅતાહાંવ.”
LUK 5:21 તોવે પોરૂષી લોક એને મૂસા નિયમ હિકાડનારા ગુરુ વિચાર કોઅતા લાગ્યા, “ઓ કું હેય જો પોરમેહેરા નિંદા કોઅહે, કાય એલાલ નાંય ખોબાર હેય કા પોરમેહેરુજ પાપ માફ કોઅઇ હોકહે?”
LUK 5:22 બાકી ઈસુવે ચ્યાહા મોના વિચાર જાંઆઈન આખ્યાં, “તુમહે મોનામાય કાહા ખારાબ વિચાર કોઅતાહા?
LUK 5:23 કાય ઈ આખના હેલ્લા હેય? ‘તો પાપ માફ ઓઈ ગીયા’ કા ઈ આખના હેલ્લા હેય ઉઠ ચાલા લાગ?
LUK 5:24 બાકી તુમહાન માલુમ ઓઅરા જોજે કા માન એટલે માઅહા પોહાલ દોરત્યેવોય લોકહા પાપ માફ કોઅના બી ઓદિકાર હેય.” ચ્યાહાટી ઈસુય લખવાવાળા માઅહાન આખ્યાં. “તુલ આંય આખતાહાવ, ઉઠ, તો ખાટલા લેઈને ગોઓ જો.”
LUK 5:25 તારાત તો બોદહા દેખતા ઉબો ઓઈ ગીયો, એને જીં ખાટલાવોય હૂવી રોઅલો આતો તી લેઈને, પોરમેહેરા સ્તુતિ કોઅતો પોતાના ગોઓ ગીયો.
LUK 5:26 તોવે બોદહાન બોજ નોવાય લાગી, એને પોરમેહેરા સ્તુતિ આખતા લાગ્યા ચ્યા બોદા બી ગીયા એને આખ્યાં, “આજે આમહાય અજાબ વાતો દેખી.”
LUK 5:27 એને પાછે ઈસુ તાઅને બાઆ ગીયો, એને લેવી નાંવા કર લેનારાલ જકાત નાકાવોય બોઠલો દેખ્યો, એને ચ્યાલ આખ્યાં, “મા શિષ્ય બોન.”
LUK 5:28 તોવે તો કર લેઅના છોડીન, ઈસુવા શિષ્ય બોની ગીયો.
LUK 5:29 એને લેવીય ચ્યા ગોઅમે યોક મોઠા જેવાણ થોવ્યા; એને કર લેનારા એને બિજા લોક જ્યા ચ્યાહા હાતે ખાં બોઠલા આતા યોક મોઠી ગીરદી આતી.
LUK 5:30 તોવે પોરૂષી લોક એને મૂસા નિયમ હિકાડનારા ગુરુ ઈસુ શિષ્યહાન ઈ આખીન ટુટારતા લાગ્યા કા, “તુમા કર લેનારાહા આરે એને પાપી લોકહાઆરે કાહા ખાતહા?”
LUK 5:31 તોવે ઈસુવે જાવાબ દેનો કા, “જ્યેં હારેં હેતેં ચ્યાહાન ડાકટારા ગોરાજ નાંય રોય, બાકી જ્યેં દુખ્યેં હેતેં ચ્યાહાન ગોરાજ હેય.
LUK 5:32 આંય પોતે ન્યાયી માનતાહા ચ્યા લોકહાન નાંય, બાકી પાપ્યાહાન બોચાવાં યેનોહો.”
LUK 5:33 બાકી ચ્યાહાય ચ્યાલ આખ્યાં, “યોહાના શિષ્ય બોજદા ઉપહા એને પ્રાર્થના કોઅતાહા, એને પોરૂષી લોકબી, બાકી તો શિષ્ય ઉપહા નાંય કોએ.”
LUK 5:34 તોવે ઈસુવે જાવાબ દેનો, “મા શિષ્ય એને આંય વોવડા એને દોસ્તારા હારકા હેતા, જાવ લોગુ વોવડો ચ્યાહા હાતે રોય, તાંવ લોગુ ચ્યા ઉપહા કોઇ હોકતાહા?
LUK 5:35 બાકી ચ્યાહા પાયને વોવડો લેવાય જાય, ઓહડા દિહી યી તોદિહી ઉપહા કોઅરી.”
LUK 5:36 ઈસુવે ચ્યાહાન આજુ યોક દાખલો આખ્યો કા; “માઅહે નોવા ફાડકા માઅને ઠિગળા કાતરીન જુના ફાડકા આરે નાંય હિવેત એહેકોય તે નોવા ફાડકા ચંડળાય જાય, એને જુના ફાડકામાય નોવા ઠિગળા મેળ નાંય બોહે.
LUK 5:37 એને માઅહે નોવો દારાખા રોહો જુના ચાંબડા ઠેલ્યેમાય નાંય બોએત એહેકેન કોઇન દારાખા રોહો થોવે તે તી ઠેલી ફાટી જાય, એને દારાખા રોહો વેરાય જાય.
LUK 5:38 બાકી નોવો દારાખા રોહો નોવ્યે ઠેલ્યેમાયજ બોઅતેહેં.
LUK 5:39 એને માઅહે જુનો દારાખા રોહો પીયને પાછે નોવો દારાખા રોહો કાદો નાંય માગે, કાહાકા જૂનોજ હારો હેય, એહેકોય આખતેહે.”
LUK 6:1 યોક આરામા દિહી ઈસુ એને ચ્યા શિષ્ય રાનામાઅને જાતા આતા, તોવે શિષ્ય કોઅહે પેંદીન આથામાય ચોળીન ખાતા આતા.
LUK 6:2 તોવે પોરૂષી લોકહામાઅને કોલહાક આખા લાગ્યા, “તુમા તી કામ કાહા કોઅતાહા જીં આરામા દિહી કોઅના આમે નિયમા વિરુદ હેય.”
LUK 6:3 ઈસુવે ચ્યાહાન જવાબ દેનો, “કાય તુમહાય નાંય વાચ્યાહાં, કા દાઉદ રાજાય, જોવે ચ્યા હાંગાત્યાહાન બુખ લાગી તોવે કાય કોઅયા?
LUK 6:4 તોવે તો કેહેકેન પોરમેહેરા માંડવામાય ગીયો, એને બેટ ચોડાવલ્યો બાખ્યો લેઈને ખાદ્યો, જ્યો યોખલા યાજકથી ખાવાય ચ્યો ચ્યે ખાદ્યો, એને હાંગાતિયાહાન બી દેન્યો?”
LUK 6:5 એને ઈસુવે ચ્યાહાન આખ્યાં, “માન, માઅહા પોહાલ આરામા દિહાવોય બી ઓદિકાર હેય.”
LUK 6:6 એહેકોય જાયા કા બિજા આરામા દિહી તો, સોબાયે ઠિકાણે જાયને હિકાડાં લાગ્યો; તાં યોક માઅહું આતા, ચ્યા જમણો આથ ઉખાય ગીઅલો આતો.
LUK 6:7 મૂસા નિયમ હિકાડનારા ગુરુ એને પોરૂષી લોક ઈસુવાવોય દોષ લાવાહાટી ટુંગી રીઅલા આતા, કા ઈસુ આરામા દિહી હારો કોઅહે કા નાંય.
LUK 6:8 બાકી ઈસુ ચ્યાહા વિચાર જાંઅતો આતો ચ્યાહાટી આથ ઉખાય ગીઅલા માઅહાલ ઈસુવે આખ્યાં, “ઉઠ એને વોચમાય ઉબો રો” તો ઉઠીન ઉબો રિયો.
LUK 6:9 ઈસુવે ચ્યાહાન આખ્યાં કા, “કાય આરામા દિહી હારાં કામ કોઅના હારાં હેય કા ખારાબ કામ કોઅના, કાદા જીવ બોચાવના હારાં હેય કા માઆઇ ટાકના?”
LUK 6:10 તોવે ઈસુવે ચારીચોમખી ચ્યા બોદહાન ફિરી એઇન આથ ઉખાય ગીઅલા માઅહાલ આખ્યાં “તો આથ લાંબો કોઓ” ચ્યે તેહેકોય કોઅયા તોવે ચ્યા આથ હારો ઓઈ ગીયો.
LUK 6:11 બાકી ચ્યા વાયજ દુઉ જાયને યોકબીજાઆરે વાત કોઅતા લાગ્યા કા આમી આપા ઈસુઆરે કાય કોઅતા?
LUK 6:12 ચ્યા દિહાહામાય ઈસુ પ્રાર્થના કોઅરાહાટી યોકા ડોગાવોય ચોડી ગીયો, એને આખી રાત પોરમેહેરાલ પ્રાર્થના કોઅનામાય કાડી.
LUK 6:13 જોવે દિહી નિંગ્યો, તોવે યેનો એને શિષ્યહાન પાહી હાદ્યા એને ચ્યાહામાઅને બાર જાંઆહાન નિવડયા એને ચ્યાહાન ચ્યે “પ્રેષિત” આખ્યાં.
LUK 6:14 એને ચ્યા યા હેતા: સિમોન જ્યા નાંવ પિત્તર થોવ્યા ચ્યા બાહા આંદ્રિયાસ, એને યાકૂબ, યોહાન એને ફિલિપ એને બારતોલોમી,
LUK 6:15 એને માથ્થી એને થોમા એને અલફિયા પોહો યાકૂબ એને સિમોન જ્યાલ જેલોતોસ આખે.
LUK 6:16 એને યાકૂબા પોહો યહૂદા એને યહૂદા ઇસ્કારીયોત જો ઈસુવાલ દોઈ દેનારો બોન્યો.
LUK 6:17 તોવે તો ચ્યાઆરે ડોગાવોયને નિચે ઉત્યો, એને યોક હારકા દાદરામાય ઉબો રિયો એને ચ્યાઆરે શિષ્યહા મોઠો ટોળો આતો, એને બોદા યહૂદીયા વિસ્તારા, યેરૂસાલેમ શેહેરા સુર એને સિદોન શેહેરા એને દોરિયા મેરાવોય રોનારા લોકહા મોઠો ટોળો,
LUK 6:18 જ્યા ચ્યાપાય વોનાયા એને દુઃખામાઅને હારેં ઓઅરાહાટી યેનલા, એને બુત લાગલે માઅહેબી હારેં ઓઅઇ જાતે આતેં.
LUK 6:19 બોદાજ લોક ચ્યાલ આથ લાવાં હોદે, કાહાકા ચ્યામાઅને ઓહડા સામર્થ્ય નિંગતા આતા કા બોદહાન હારેં કોઅતા આતા.
LUK 6:20 તોવે ચ્યે શિષ્યહા એછે એઇન આખ્યાં, “ધન્ય હેય તુમા, જ્યેં ગોરીબ હેય, કાહાકા પોરમેહેરા રાજ્ય તુમહે હેય.
LUK 6:21 ધન્ય હેય તુમા, જ્યેં બુખે હેય, કાહાકા તુમા દારાયન મોરસાય જાહા. ધન્ય હેય તુમા, જ્યા આમી રોડતાહા, કાહાકા તુમા ઓહાહા.
LUK 6:22 ધન્ય હેય તુમા, માઅહા પોહા લેદે તુમહેઆરે દુશ્માની કોઅરી, એને સોબાયે ઠિકાણા માઅને બાઆ કાડી દેઅરી, એને નિંદા કોઅરી, એને તુમહાન ખારાબ જુઠા હોમજીન નાંવ ખોડી ટાકી.”
LUK 6:23 “ચ્ચે દિહી તુમા આનંદામાય કુદજા, કાહાકા એઆ, તુમહે કોરે હોરગામાય મોઠો ઇનામ હેય; કાહાકા ચ્યાહા આગલ્યાડાયા બી ભવિષ્યવક્તા આરે એહેંજ કોઅયા કોએત.”
LUK 6:24 “બાકી જ્યા માલદાર હેતા તુમહેવોય હાય, કાહાકા તુમાહાલ પેલ્લાજ પુરો આરામ મિળી ગીયો.”
LUK 6:25 “હાય તુમહાવોય, જ્યા આમી ભરપુરીકોય ખાતહા, કાહાકા તુમા બુખા રાહા. હાય તુમહાવોય, જ્યા આમી ઓહતાહા, કાહાકા તુમા રોડહા એને કોકળાહા.”
LUK 6:26 “હાય તુમહાવોય, જોવે બોદે માઅહે તુમહાન હારેં બોલી, કાહાકા તુમહે આગલ્યા ડાયહાય બી જુઠા ભવિષ્યવક્તાહા વાહવા કોઅયી.”
LUK 6:27 “બાકી આંય વોનાનારાહાલ આખહુ, કા તુમા દુશ્માનાહાવોય પ્રેમ કોઆ; જો તુમહેઆરે દુશ્માની કોઅરી, ચ્યાહા હારાં કોઆ.
LUK 6:28 જો તુમહાન હારાપ દેય, ચ્યાલ બોરકાત દા, જો તુમહે નિંદા કોઅરી, ચ્યાહાહાટી પ્રાર્થના કોઆ.
LUK 6:29 જો તો યોકા ગાલાવોય થાપડે કોઇન ઠોકે, તે બિજો ગાલ બી ફીરવી દે; જીં માઅહું તો ડોગલેં લેય તોવે તો ફાડકે બાકી મા રાખતો.
LUK 6:30 જો કાદો તોપાય માગે, ચ્યાલ દે, એને જીં વસ્તુ તો પાયને પેચકી લેય જાય, તી પાછા નાંય માગતો.
LUK 6:31 એને બિજા લોક તુમહેઆરે જેહેકોય રા જોજે ઓહડી તુમહે ઇચ્છા ઓરીતે, તુમાબી ચ્યાહાઆરે તેહેંજ કોઆ.
LUK 6:32 કાહાકા જો તું તો પ્રેમ રાખનારાવોય પ્રેમ રાખહે તોવે તુમહાય કાય હારાં કોઅયા? પાપી માઅહું બી પ્રેમ રાખનારાવોય પ્રેમ રાખહે.
LUK 6:33 એને તુમા જોવે તુમહાન હારાં કોઅનારાહાન તુમા હારાં કોઅતાહા, તોવે કાય હારાં કોઅયા? પાપી માઅહેબી એહકોયજ કોઅતેહે.
LUK 6:34 એને જ્યાહા પાયને પાછા મિળના આશા રાખતાહા ચ્યાહાનુજ તુમા ઉછના દેતાહા, તોવે કાય તુમહે હારાં ઓએ? કાહાકા પાપી માઅહેબી પાપ્યાહાન ઉછના દેતહેં ચ્યાહાટી તોલાંજ પાછા લાંહાટી.
LUK 6:35 બાકી તુમહે દુશ્મનાહા વોય પ્રેમ કોઆ, એને ભલા કોઆ, એને બોદલે એને પાછા મિળના આશા રાખ્યા વોગાર ઉછના દિયા, એને તુમહેહાટી મોઠા ફળ ઓઅરી, એને તુમા પરમપ્રધાન પોરમેહેરા પાહા બોનહા, કાહાકા તો જ્યા લોક ધન્યવાદ નાંય કોએ એને ખારાબ લોકહાવોય બી દયાળુ હેય.
LUK 6:36 જેહેકોય તુમહે આબો દયા કોઅહે, તેહેકોય તુમાબી દયા કોઆ.
LUK 6:37 તુમા બીજહાવોય દોષ મા થોવહા, યાહાટી કા તુમાહાવોય બી કાદો દોષ નાંય થોવે. કાદાલ દોષી મા ઠોરવાહા તે પોરમેહેર તુમહાનબી દોષી નાંય ઠોરવી. માફ કોઆ, તે પોરમેહેર તુમહાનબી માફ કોઅરી.
LUK 6:38 તુમા દા, તે પોરમેહેર તુમહાનબી બોઓઈન એને ઠેસીન એને દાબીન એને ઉબરાઈન દી; કાહાકા જ્યા પરમાણે, તુમા બીજહા ન્યાય કોઅતાહા, તેહેકોયજ પોરમેહેર બી તુમહે ન્યાય કોઅરી.”
LUK 6:39 પાછી ઈસુય ચ્યાહાલ યોક દાખલો હોમજાડયો; એલા આંદળા વાટ દેખાડનારા હેતા, જોવે આંદળા આંદળાલ લેય જાય તોવે બેની ખાડામાય પોડી.
LUK 6:40 શિષ્ય પોતાના ગુરુઆ કોઅતા મોઠા નાંય બોને; બાકી જ્યા બોણના પુરાં ઓઅચ, તો ગુરુવા હારકો રોય.
LUK 6:41 તું તો બાહા પાપ કાહા એઅતોહો, જોવે તો જીવનમાય યોક મોઠા પાપ હેય જો તો ડોળામાય હુકળા હારકો હેય.
LUK 6:42 એને તોજ માય મોઠા પાપ હેય તે તુલ બિજા પાપ કોઅનારા માઅહાલ દોષ લાવાં નાંય જોજે. ઓ ડોંગ્યા, પેલ્લા તો મોઠા પાપ હુદરાવી લે, તોવે તું તો બાહા પાપ હુદરાવા મોદાત કોઇ હોકતોહો.
LUK 6:43 હારાં જાડાલ નોકામ્યે ફળે નાંય લાગેત, નાંય નોકામ્યા જાડાલ હારેં ફળે લાગેત.
LUK 6:44 કાહાકા જાડ ચ્યા ફળ કોય વોળખાયેહે, કાટાહા જાડાહા પાયને અંજીર નાંય તોડેત, એને જેખરાહામાયને દારાખેં નાંય મીળેત.
LUK 6:45 હારાં માઅહું મોના હારાં ભંડારા માઅને હાર્યો વાતો કાડહે, એને જુઠા માઅહું જુઠા ભંડારામાયને જુઠયો વાતો કાડહે. કાહાકા જીં મોનામાય બોઅલાં હેય, તીંજ વાત માઅહું બોલહે.
LUK 6:46 “જોવે તુમા મા આખલ્યા નાંય માનેત, તો માન ‘ઓ પ્રભુ, ઓ પ્રભુ’ કાહા આખ્યાં કોઅતાહા?
LUK 6:47 જો કાદો માપાય યેહે, એને મા વાત વોનાયને માની લેહે, આંય તુમહાન આખતાહાવ કા તો કા હારકો હેય.
LUK 6:48 તો યા માઅહા હારકો હેય, જ્યાંય ગુઉ બાંદતી સમયે ઉંડે પાયો ખોદીન ખોલકાડાવોય પાયો બાંદ્યો, એને જોવે નોયાડો યેનો તોવે ચ્યા ગોઆ આરે લાગ્યો, બાકી ચ્યાલ આલવી નાંય હોક્યા, કાહાકા ચ્યા પાયો પાક્કો આતો.
LUK 6:49 બાકી જો કાદો મા વોનાયને નાંય પાળે, તો ચ્યા માઅહા હારકો હેય, જ્યાંય દોરતીવોય વોગાર પાયા ગુઉ બાંદ્યા. પાછે પાંઈ પોડયો, નોયાડો યેનો, એને ચ્યા ગોઆલ જાઈ ઠોકાઈયે, તોવે તી તારાત ટુટી પોડીન બોદા નાશ ઓઅઇ ગીયા.”
LUK 7:1 જોવે ઈસુ લોકહાન ચ્યો બોદ્યો વાતો આખી ચુક્યો, પાછે કાપરનાહુમ ગાવામાય ગીયો.
LUK 7:2 તોવે યોક જોમાદાર આતો, ચ્યા યોક વાહલો ચાકાર બોજ બિમાર પોડી ગીયેલ તો મોઅના અણ્યેવોય આતો.
LUK 7:3 ચ્યે ઈસુવા બારામાય વોનાયને યહૂદીયા કોલહાક આગેવાન ઈસુવાલ ઈ વિનાંતી કોઅરાહાટી ઈસુવાપાય દોવાડયા, કા તો યેયન મા ચાકરાલ બોચાવ કોએ.
LUK 7:4 ચ્યા ઈસુવાપાય યેના, એને ચ્યાલ બોજ રાવ્યાં કોઇન આખા લાગ્યા, ચ્યાહાટી તો ઓલહાં કામ કોએ, કા તું ચ્ચાહાટી ઈ કામ કોઓ.
LUK 7:5 કાહાકા તો આપહે જાત્યેવોય પ્રેમ રાખહે, એને ચ્યાયજ આપહેહાટી સોબાયે ઠિકાણાલ બી બોનાડલા હેય.
LUK 7:6 ઈસુ ચ્યાહાઆરે-આરે ગીયો, જોવે ચ્યા ગોઆપાય યેના, તોવે જોમાદારાય ચ્યાલ કોલહાક હાંગાત્યાકોય આખી દોવાડયા, ઓ પ્રભુ, તું આબદા મા કોઅહે, આંય યા લાયકે નાંય હેય, કા તુમા ગોઅમે યેય.
LUK 7:7 યા લીદે પોતાલ આંય લાયકે બી નાંય હોમજ્યો કા, તો પાહે યા, બાકી શબ્દ આખી દે, તે મા ચાકાર હારો ઓઅઇ જાઅરી.
LUK 7:8 કાહાકા આંયબી બિજા ઓદિકારા તાબામાઅને માઅહું હેતાંવ, એને મા તાબામાંય સિપાડાહા યોક ટુકડી હેય, એને જોવે આંય યોકાલ આખતાહાવ, જો, તોવે તો જાહાય, એને બિજાલ આખતાહાવ, યે, તોવે તો યેહે, એને જોવે મા ચાકારાલ આખતાહાવ, ઈ કોઓ, તોવે તો ચ્ચાલ કોઅહે.
LUK 7:9 ઈ વોનાઈન ઈસુવાલ નોવાય લાગી, એને જીં ઈસુ પાહલા ગીરદી યેય રિઅલી આતી ચ્યાહાન આખ્યાં કા, “આંય તુમહાન હાચ્ચાંજ આખતાહાવ, કા માયે ઈસરાયેલ દેશામાય બી યોક ઓહડો માઅહું નાંય મિળ્યો, જો યહૂદ્યા હારકો માયેવોય બોરહો કોઅતો હેય.”
LUK 7:10 જ્યાહાલ દોવાડલા ચ્યા લોકહાય ગોઓ યેયન દેખ્યાકા તો ચાકાર હારો ઓઈ ગીયહો.
LUK 7:11 વોછા દિહાહા પાછે ઈસુ નાઈન નાંવા યોક ગાવામાય ગીયો ચ્યા શિષ્ય એને બોજ મોઠો ટોળો ચ્યા પાછલા જાતો આતો.
LUK 7:12 જોવે તો ચ્યા ગાવા ફાટકેપાય યેય પોઅચ્યો, તોવે માઅહે યોક મોઅલા મુરદાલ બાઆ લેય જાતે આતેં, જો પોતાના આયહે યોકનેયોક પોહો આતો એને તી વિધવા બાય આતી, એને ગાવા બોજ લોક ચ્યાહાઆરે આતા.
LUK 7:13 ચ્યેલ દેખીન પ્રભુલ દયા યેની, એને ચ્ચાય આખ્યાં, “રોડહે મા.”
LUK 7:14 તોવે ઈસુય પાહાય જાયને મુરદાં ખાટલાલ આથ લાવ્યો, એને ખાંદિયા ઉબા રોય ગીયા તોવે ચ્યે આખ્યાં, “ઓ જુવાન, આંય તુલ આખહુ, ઉઠ!”
LUK 7:15 તારાત તો મોઅલો જુવાન ઉઠીન બોઠો, ને બોલતો લાગ્યો એને ચ્યે ચ્યા આયહેલ દેય દેનો.
LUK 7:16 તોવે બોદા લોક નોવાય પામી ગીયા, એને પોરમેહેરા સ્તુતિ કોઇન આખતા લાગ્યા, “આપહે વોચમાય યોક મોઠો ભવિષ્યવક્તા ઉબો જાયહો, એને પોરમેહેર ચ્યા લોકહાન દેખભાલ કોઅરા યેનહો.”
LUK 7:17 એને ઈસુવા બારામાય ઈ વાત યહૂદીયા વિસ્તારામાય એને ચ્યા આહીપાહીને બોદા દેશામાય ખોબાર પોડી ગીયી.
LUK 7:18 બાપતિસ્મા દેનારા યોહાનાલ શિષ્યહાય યે બોદી વાતહે ખોબાર દેની.
LUK 7:19 તોવે યોહાન બાપતિસ્મા દેનારાય ચ્યા બેન શિષ્યહાન હાદિન ઈસુવાપાય પુછા દોવાડયા કા, “કાય તુંજ ખ્રિસ્ત હેય, જ્યાલ દોવાડના વાયદો પોરમેહેરાય કોઅલો આતો, કા આમા યોકતા બિજા વાટ જોવજે?”
LUK 7:20 ચ્યા શિષ્ય ઈસુવાપાય યેના તોવે ચ્યાહાય આખ્યાં, “આમહાન યોહાન બાપતિસ્મા દેનારાય તુલ પુછા દોવાડયાહા, કા કાય તુંજ ખ્રિસ્ત હેય, જ્યાલ દોવાડના વાયદો પોરમેહેરાય કોઅલો આતો, કા આમા યોકતા બિજા વાટ જોવજે?”
LUK 7:21 ચ્યેજ ગેડીયે ઈસુવે બોજ લોકહાન બિમારીમાઅને એને દુઃખહામાઅને એને બુતા તાબામાઅને છોડાવ્યા એને બોજ આંદળાહાન દેખતા કોઅયા.
LUK 7:22 ઈસુય ચ્યાહાન આખ્યાં, “જીં કાય તુમહાય દેખ્યાં એને વોનાયાહા, જાયને યોહાનાલ આખજા; કા આંદળે દેખતેહે એને લેંગડે ચાલતેહે ફીરતેહે, કોડળેં ચોખ્ખેં કોઅવામાય યેતહે એને બોઅરે વોનાતેહે, મોઅલે જીવતે કોઅલે જાતહેં, એને ગોરીબાહાલ હારી ખોબાર આખવામાય યેહે.
LUK 7:23 એને ધન્ય હેય જીં, માયેવોય શંકા નાંય કોએ.”
LUK 7:24 જોવે યોહાના પાયને દોવાડલા લોક તાઅને જાતા રિયા, તોવે ઈસુ યોહાના બારામાય લોકહાન આખતો લાગ્યો કા, તુમા ઉજાડ જાગામાય કાય એરાહાટી ગીઅલે? કાય વારાકોય આલનારા બુરળ્યા?
LUK 7:25 તે તુમા કાય એરા ગીઅલે? કાય મોઅગેં ફાડકે પોવલા લોકહાન કા? એઆ, એને સુખમાય જીવનારા, ચ્યા રાજમેહેલામાય રોતહા.
LUK 7:26 તે તુમા કાય એરા ગીઅલે? કાય ભવિષ્યવક્તાલ કા? હાં, આંય તુમહાન આખહુ, જો ભવિષ્યવક્તા કોઅતો મોઠો હેય.
LUK 7:27 એને તો હેય, જ્યા બારામાય લોખલાં હેય, “એએ તો પેલ્લા આંય આપહે સંદેશ લેય યેનારા દૂતાન દોવાડતાહાવ, તો, તો પેલ્લા તોહાટી વાટ તિયાર કોઅરી.”
LUK 7:28 તુમહાન આંય આખતાહાવ, કા જ્યા થેએયેથી જોન્માલ યેનલા હેય, ચ્યાહામાઅને યોહાન બાપતિસ્મા દેનારા કોઅતા કાદો મોઠો નાંય, તેરુંબી પોરમેહેરા રાજ્યામાય જો વાહનામાય વાહનો રોય, તો ચ્યા કોઅતો મોઠો હેય.
LUK 7:29 જોવે ચ્યાહાય ઈસુ આખલ્યા વોનાયા, તોવે બોદા લોકહાય એને કર લેનારાહાય બી યોહાના પાયને બાપતિસ્મા લેયને પોરમેહેરાલ હાચ્ચો માની લેદો.
LUK 7:30 બાકી પોરૂષી લોક એને મૂસા નિયમ હિકાડનારા ગુરુહુય યોહાના પાયને બાપતિસ્મા નાંય લેદા, એને પોરમેહેરા ઇચ્છાલ, ગોણત્રી નાંય કોઅઇ.
LUK 7:31 બાકી ઈ પીડી કોહડી હેય?
LUK 7:32 ઈ પીડી ચ્યા પાહહા હારકી હેય જ્યા આટામાય બોહીન હાંગાતિયાન હાત કોઇન આખતાહા. આમહાય તુમહેહાટી વોરાડા ગીતે આખ્યે એને તુમા નાચ્યા નાંય, આમહાય રોડના ગીતે આખ્યે, બાકી તુમા નાંય રોડયા.
LUK 7:33 કાહાકા જોવે યોહાન બાપતિસ્મા દેનારો યેનો તોવે તો બોજ ઉપહા કોઅતો આતો, એને દારવા નાંય પિતો આતો, એને તુમહાય આખ્યાં, ચ્યામાય બુતા આત્મા હેય.
LUK 7:34 બાકી જોવે આંય, માઅહા પોહો ખાતો પિતો યેનો, તો તુમા આખતા લાગ્યા “એઆ, તો ખાદાડ એને પિદાડ માઅહું, કર લેનારાહા એને પાપી લોકહા હાંગાત્યો હેય.
LUK 7:35 તેરુંબી માઅહા કામહાકોય સાબિત ઓઅહે કા જ્ઞાની કું હેય?”
LUK 7:36 પાછે કાદા પોરૂષીય ચ્યાલ વિનાંતી કોઅઇ કા મા આરે ખાજે; ઈસુ ચ્યા પોરૂષીયા ગોઓ જાયને ખાં બોઠો.
LUK 7:37 ચ્યા ગાવામાઅને યોક પાપી બાઈ ઈ જાઇન કા ઈસુ યોક પોરૂષીયાહી ખાં બોઠો, ઓલહામાય તી બાય સંગેમરમર દોગડા બોનાવલી યોક બાટલીમાય મોઅગાં અત્તાર લેય યેની.
LUK 7:38 એને ચ્યા પાગહાપાય, પાછાડી ઉબી રોયન રોડતી ઈસુ પાગહાલ આહાંવાહાં કોય બીજવી કાડયા, એને ચ્યે ટોલપ્યે કિહહા કોઇન નુંહરા લાગી એને ચ્યા પાગહાલ પાછા-પાછા ચૂમીને ઈસુ પાગહાવોય અત્તાર લાવ્યાં.
LUK 7:39 ઈ દેખીન, જ્યેં પોરૂષીય ઈસુલ ખાં હાદ્યેલ, તો મોનામાય વિચાર કોઅરા લાગ્યો, “જો ઓ ભવિષ્યવક્તો રોતો તે જાંઆઈ જાતો કા ઈ જીં ચ્યાલ આથ લાવી, રીયહી તી કું એને કોહડી બાય હેય, કાહાકા તી તે પાપી બાય આતી.”
LUK 7:40 ઈસુવે ચ્યા વિચાર હોમજીન જાવાબ દેના, “ઓ સિમોન, માન તુલ કાય આખના હેતા” તો બોલ્યો, “ઓ ગુરુજી, આખ.”
LUK 7:41 ઈસુય ઓ દાખલો દેનો, “યોકા દોણ્યા બેન કર્જદાર આતા યોકા પાય પાચહોવ (૫ હોવ દીનાર એટલે ૫૦૦ દિહાહા કામાણી ઓઅહે) એને બિજા પાય પોચહા દીનાર આતા.
LUK 7:42 જોવે ચ્યાહાવોય કર્જા ચૂકવા હાટી નાંય રોયા, યાહાટી દોણ્યાય ચ્યાહા બેનહયા કર્જા માફ કોઇ દેના, તોવે ચ્યા બેન જાઅહામાઅને કું ચ્યાવોય વોદારે પ્રેમ રાખરી?”
LUK 7:43 સિમોનાય જાવાબ દેનો, “મા રીતે, જ્યા વોદારે કર્જા માફ કોઅયા.” તોજ, ઈસુવે ચ્ચાહાન આખ્યાં, “તુયે હાચ્ચો જાવાબ દેનો.”
LUK 7:44 પાછે ચ્યે બાયે એછે ફિરીન ઈસુય સિમોનાલ આખ્યાં, “યે બાઈલ તુયે દેખી કા? આંય તો ગોઓ યેનો, તેરુ તુયે પોતાના રીતે નુસાર માન પાગ દોવાં પાઆઈ નાંય દેના, બાકી યે બાયે આહાંવાહાં કોઇન મા પાગ બીજવી દેના, એને ચ્યે કિહીહયાકોય નુંહયા.
LUK 7:45 તુયે માન નાંય ચૂમ્યા બાકી આંય જોવાળ્યો યેનો તોવાળ્યો ચ્યે મા પાગહાલ ચુમના નાંય છોડયા.
LUK 7:46 તુયે મા ટોલપાલ તેલ બી નાંય લાવ્યાં, બાકી યે બાયે મા પાગહાલ અત્તાર લાવ્યહા.
LUK 7:47 યાહાટી આંય તુલ આખતાહાવ કા, યે બોજ પાપ કોઅલા આતા, તી માફ જાયા, કાહાકા ચ્યે બોજ પ્રેમ કોઅયા; બાકી જ્યા ઓછા માફ ઓઅયાહા, તીં ઓછીજ દયા રાખી.”
LUK 7:48 “એને ચ્યેય બાયેલ આખ્યાં, તો પાપ માફ જાયા.”
LUK 7:49 તોવે જ્યા લોક ચ્યાઆરે ખાં બોઠલા, ચ્યા ચ્યાહા ચ્યાહાજ મોનામાય વિચાર કોઅરા લાગ્યા, “ઓ કું હેય, કા જો પાપહા બી માફી દેહે?”
LUK 7:50 બાકી ચ્યેય ચ્યે બાયેલ આખ્યાં કા, “પોરમેહેરાય તુલ બોચાવી લેદલી હેય કાહાકા તુયે માયેવોય બોરહો કોઅયો. તું આમી શાંતીકોય જાતી રો.”
LUK 8:1 ચ્યા પાછે તો શેહેરામાય એને ગાવહામાય હિકાડતો એને પોરમેહેરા રાજ્યા બારામાય હારી ખોબાર આખતો ફિરે, એને ચ્યા બારા શિષ્યબી ચ્યાઆરે આતા.
LUK 8:2 એને કોલ્યોહોક બાયોબી આત્યો જ્યો બુતા આત્મા એને જાત જાત્યા દુ:ખામાઅને હાર્યો જાયલ્યો, ચ્યેહેમાઅને યોક જયેમાઅને હાંત બુત કાડલા તી મરિયમ જીં મગદલા ગાવા આતી.
LUK 8:3 એને હેરોદ રાજા કારબારી ખુજા થેએયો યોઅન્ના એને સુસન્ના એને આજુ બોજ બાયો, યો બાયો ચ્યેહે મિલકાત માઅને ઈસુ એને ચ્યા શિષ્યહા સેવા કોઅત્યો આત્યો.
LUK 8:4 જોવે મોઠી ગીરદી બેગી ઓઈ ગીયી, એને શેહેરામાઅને લોક ચ્યાપાય યેતા આતા, તોવે ઈસુય ચ્યાહાન દાખલો દેયને આખ્યાં.
LUK 8:5 “યોક ખેડુત, બિયારો પોઆ રાનામાય ગીયો. એને પોએ તોવે કોલહોખાન બિયારો વાટે મેરે પોડયો, એને આકાશામાઅને ચિડેં પોડીન તી ટોચી ખાય ગીયે.
LUK 8:6 કોલહોખાન ખડકાવાળી જમીનમાય પોડ્યા, એને ઉદ્યો, બાકી પુરતો કાદુ નાંય મિળ્યો ચ્યાહાટી ઉખાય ગીયા.
LUK 8:7 થોડહો બિયારો તે કાટાહા જેખરાહામાય પોડયો, બાકી ઉદ્યો પાછે જેખરાહાકોય દાબાય ગીયા.”
LUK 8:8 “કોલહોખાન બિયારો હારી જમીનીમાય પોડયો, એને ઉદ્યો પાછે ચ્યા હોવ ગોણા ફળ યેના,” ઈ આખીન ઈસુય મોઠેરે બોંબલીન આખ્યાં, “જો વોનાયાંહાટી તિયાર હેય તો વોનાય લેય.”
LUK 8:9 ઈસુવા શિષ્યહાય ચ્યાલ પુછ્યાં, “યા દાખલા મોતલાબ કાય હેય?”
LUK 8:10 ઈસુવે આખ્યાં, “તુમા તે પોરમેહેરા રાજ્યા દોબલી વાતો જાંઅતાહા, બાકી જ્યા માયેવોય બોરહો નાંય કોએત ચ્યાહાન તે દાખલાજ દેયને હિકાડાં પોડહે, કાહાકા ચ્યા એએયા કોઅતાહા બાકી જાઅએ નાંય, એને વોનાતાહા બાકી હોમજેત નાંય.”
LUK 8:11 “દાખલા મોતલાબ ઓ હેય, બિયારો પોરમેહેરા વચન હેય.
LUK 8:12 વાટે મેરાવોયને ચ્યેહેય, જોવે ચ્યા વચન વોનાયા, તોવે ચ્યાહા મોનામાઅને સૈતાન વચન વિહરાવી દેહે, યાહાટી કા એહેકેન નાંય ઓએ પોરમેહેરાવોય બોરહો કોઇન તારણ મિળવે.
LUK 8:13 ખોલકાડાવાળા જમીનીવોઅને ચ્યા લોક હેય, જોવે વચન વોનાતેહે, તોવે આનંદાકોય માની લેતહેં, બાકી પોરમેહેરા વચન ચ્યાહા મોનામાય ઉંડે મુળે નાંય ઉત્યા, ચ્યાહાટી ચ્યે વોછા દિહાપુરતે બોરહો કોઅતેહે, એને પરીક્ષા સમયે ઈસુલ છોડી દેતહેં.
LUK 8:14 જો કાટાહા જેખરાહામાય પોડયો, ચ્યે યે હેય, જ્યેં વચન વોનાતેહે, બાકી આગાડ્યા જીવનામાય ચિંતા, પોયહા લોબ, એને મોજ્યા કોઅનામાય ફસાય જાતહેં, એને નોકામ્યા જીવન જીવતેહે.
LUK 8:15 બાકી હારી જમીનીમાય તે યે હેતેં, કા પોરમેહેરા વચન વોનાયને હારાં એને ચોખ્ખાં મોનાકોઈન માની લેતહેં, એને ચ્યે ધીરજથી ફળ દેતહેં.”
LUK 8:16 “કાદોબી દિવો લાવીન ટોપલી તોળે નાંય થોવેત, નાંય ચ્યાલ ખાટલા તોળે થોવે, બાકી ચ્યાલ ઉચે દિવત્યા વોય થોવતેહે કાહાકા તોવે ચ્યા ઉજવાડો ગાઆમાય યેનારાહાલ મીળે.
LUK 8:17 કાહાકા કોઅહીજ વસ્તુ ઓહડી નાંય હેય કા તી ડાકલી રોય એને યોકતી વસ્તુ ઓહડી નાંય હેય કા તી દુબાડી હોકાય બાકી બોદાંજ ખુલ્લાં પોડી જાય.
LUK 8:18 ચ્યાહાટી તુમા હાચવીન રા, કા તુમા કાય વોનાતેહે? કાહાકા જ્યા પાય હોમાજ હેય, તો વોદારી હોમાજ મેળવી, બાકી જ્યા પાય કાય હોમાજ નાંય મીળે, ચ્યાપાય જીં વોછીબી હોમાજ ઓરી તીં બી ચ્યાપાઅને ખોવાય જાય.”
LUK 8:19 ઈસુવા આયહો એને ચ્યા બાહા ચ્યાપાય યેના, બાકી ગીરદી લેદે ચ્યે ઈસુલ નાંય મિળી હોક્યે.
LUK 8:20 તોવે ઈસુવાલ આખ્યાં, “તો આયહો એને બાહા બાઆ ઉબે રીઅલે હેતેં, ચ્યે તુલ મિળાં માગતેહે.”
LUK 8:21 તોવે ઈસુય ચ્યાહાન એહેકોય જાવાબ દેનો કા, “જ્યેં પોરમેહેરા વચન વોનાતેહે એને પાળતેહે ચ્યેજ મા આયહો એને બાહા હેય.”
LUK 8:22 પાછે યોક દિહી ઈસુ, એને ચ્યા શિષ્ય ઉડીમાય ચોડયા, તોવે ઈસુવે શિષ્યહાન આખ્યાં, “ચાલા, આપા દોરિયા ચ્યેમેરે જાતા” પાછે ચ્યાહાય ઉડી છોડી.
LUK 8:23 જોવે ઉડી જાય રિઅલી આતી, તોવે તો હૂવી ગીયો; તોવે દોરિયામાય તોફાન યેના એને પાઅયા કોઇન ઉડી બોઆયા લાગી ચ્યા આબદામાય પોડ્યા.
LUK 8:24 તોવે શિષ્યહાય ચ્યાપાય જાયને જાગાડયો, એને આખ્યાં, “પ્રભુ! પ્રભુ! આપા બુડી જાનારા હેય” તોવે ઉઠીન ચ્યા તોફાની વારાલ એને પાઅયા લાફહાલ દોમકાડયા તોવે તી બોદા થોબી ગીયા, એને શાંત ઓઈ ગીયા.
LUK 8:25 તોવે ઈસુવે શિષ્યહાન આખ્યાં, “તુમહે બોરહો કેછ આતો?” બાકી ચ્યા ગાબરાય ગીયા એને નોવાય પામીન યોકબિજાલ આખા લાગ્યા, “ઓ કું હેય, જો તોફાન એને દોરિયા પાઅયાલ બી તો આગના કોઅહે, એને તી ચ્યા માનતેહેં?”
LUK 8:26 પાછે ઈસુ એને ચ્યા શિષ્ય ગીરાસેનિયા ભાગામાય ગીયા, જીં દોરિયા ચ્યેમેરે ગાલીલ ભાગા હામ્મે હેય.
LUK 8:27 જોવે ચ્યા દોરિયા ચ્યેમેરે પોઅચ્યા, તોવે ચ્યા શેહેરા ચ્યાલ યોક માઅહું મિળ્યાં, જ્યાલ બુત વોળાગલો આતો, એને બોજ દિહહાથી તો ફાડકે નાંય પોવે એને ગોઓ નાંય રોય, બાકી તો માહણામાય રોયા કોઅતો આતો.
LUK 8:28 ચ્યાય ઈસુલ દેખ્યો તોવે બોંબલ્યો, એને ચ્યા આગલા ઉંબડો પોડીન આખ્યાં, “ઓ પરમપ્રધાન પોરમેહેરા પોહા ઈસુ! માન તું કાહા હેરાન કોઅતોહો? આંય તુલ વિનાંતી કોઅતાહાંવ, કા માન પીડા મા દેહે.”
LUK 8:29 કાહાકા ઈસુ ચ્યામાઅને ચ્યા બુતાલ નિંગી જાઅના આગના દી રિઅલો આતો, યાહાટી કા બુત ચ્યા માઅહાલ વારે ગેડી તકલીફ દેતો આતો, જોવે લોક ચ્યાલ હાકળે કોઇન એને બેડયો ટાકીન બાંદેત, તેરુંબી તો તોડી ટાકતો આતો, એને બુત ચ્યાલ ઉજાડ જાગામાય તાંગાડતા ફિરતા આતા.
LUK 8:30 તોવે ઈસુવે ચ્યાલ પુછ્યાં, “તો નાંવ કાય હેય?” ચ્યેય આખ્યાં “સેના” કાહાકા બોજ બુત ચ્યામાય વોળાગલા આતા.
LUK 8:31 ચ્યાહાય ચ્યાલ વિનાંતી કોઅયી કા, “આમહાન બોજ ઉંડા ખાડામાય જાઅના આગના મા કોઅહે.”
LUK 8:32 તોવે તાં ડોગાવોય ડુકરાહા યોક મોઠો ટોળો ચોઅયા કોએ, તોવે બુતે ઈસુલ વિનાંતી કોઅયી, “આમહાન ડુકરાહામાય દોવાડ ચ્યાહામાય નિંગી જાહું.”
LUK 8:33 ઈસુવે ચ્યાહાન પરવાનગી દેની, તોવે બુત નિંગીન ડુકરાહામાય ઉરાય ગીયે, એને બોદો ટોળો કોરાડા ઉપને દોરિયામાય જાયન ટુટી પોડયો, એને બુડી મોઅયો, તો લગભગ બેન ઓજાર ડુકરાહા ટોળો આતો.
LUK 8:34 ચ્યા ટોળા ગોવાળ ઈ દેખીન નાહી પોડ્યા એને શેહેરામાય એને ગાવામાય જાયને ચ્યાહાય ઈ વાત આખી.
LUK 8:35 એને લોક જીં જાયેલ તી એરાહાટી ગીયા, તોવે ચ્યાહાય જ્યામાઅને બુત નિંગલા ચ્યા માઅહાલ ઈસુવાપાય ફાડકે પોવલે એને હારો ઓઇન ભાનમાય દેખ્યો તોવે ચ્યા બિઇ ગીયા.
LUK 8:36 એને એએનારા માઅહાય આખ્યાં કા જ્યાલ બુત વોળાગલો માઅહું આતા ચ્યા કેહેકેન બોચાવ જાયો.
LUK 8:37 તોવે ગીરાસેનિયા ભાગા આહીપાહીલ્યા લોકહાય ઈસુવાલ વિનાંતી કોઅયી કા, આમહે પાયરે જાતો રો; કાહાકા ચ્યા બોજ બિઇ ગીઅલા આતા, તોવે ચ્યા ઉડીમાય બોહીન જાતા રિયા.
LUK 8:38 જ્યા માઅહામાયને બુત કાડયો તો, ઈસુલ રાવ્યાં કોઇન આખા લાગ્યા, કા માન તોઆરે રા દે, બાકી ઈસુવે ચ્યાલ દોવાડીન આખ્યાં.
LUK 8:39 “તો ગોઓ જો એને તો જાતલાહાન આખી દે, કા તોહાટી પોરમેહેરે કોહડે હારેં કામ કોઅલે હેય” તોવે તી માઅહું, ઈસુવે ચ્યાહાટી કોલાં હારાં કામહા બારામાય ગાલીલ વિસ્તારા દોહો શેહેરામાય જ્યાલ દોકાપલીસ આખતેહે ચ્યાહામાય જાયન પ્રચાર કોઅયા.
LUK 8:40 જોવે ઈસુ પાછો ફિરી યેનો, તોવે લોક ચ્યાલ આનંદથી મિળ્યાં, કાહાકા લોક ઈસુવા વાટ જોવેત.
LUK 8:41 તોવે યાઈર નાંવા યોક માઅહું જો સોબાયે ઠિકાણા આગેવાન આતો, તો યેનો, એને ઈસુવા પાગે પોડીન વિનાંતી કોઅરા લાગ્યો, “મા ગોઓ ચાલ.”
LUK 8:42 કાહાકા ચ્યા બાર વોરહા યોખલી પોહી આતી, એને તી મોઅઇ જાયના અણ્યેવોય આતી, જોવે ઈસુ જાય રિઅલો આતો, તોવે લોક ચ્યા આગલા ગીરદી કોએત આતેં.
LUK 8:43 તાં યોક બાઈય જ્યેં બાર વોરહાથી લોય પોડના બિમારી આતી, એને ચ્યેય ચ્યે બોદી મિલકાત વૈદયાહા પાય ખોરચી કાડયેલ, તેરુંબી ચ્યે બિમારી હારી નાંય જાયેલ.
LUK 8:44 ચ્યેય પાસાડીને યેયન ઈસુવા ફાડકાલ આથ લાવ્યો, એને તારાતુજ ચ્યે લોય પોડના થોબી ગીયા.
LUK 8:45 યાહાટી ઈસુય આખ્યાં, “માન કુંયે આથ લાવ્યો?” તોવે બોદે નાકારા લાગ્યેં, તોવે પિત્તર એને ચ્યા શિષ્યહાય આખ્યાં, “ઓ પ્રભુ, તુલ તે લોકહા ગીરદી બિચડેહે એને પોડાપોડી કોઅતેહે.”
LUK 8:46 બાકી ઈસુવે આખ્યાં કા, “માન કુંયે આથ લાવ્યો, કાહાકા માયે જાંઅયા કા માયેમાઅને કામ કોઅના સામર્થ્ય નિંગ્યહા.”
LUK 8:47 જોવે ચ્યે બાઈ જાંઅયા, કા આંય દોબી નાંય હોકુ, તોવે તી કાપતી-કાપતી યેની એને ઈસુ પાગે પોડીન બોદા લોકહા હામ્મે આખ્યાં, કા માયે કોઅહા કારણા લીદે ફાડકાલ આથ લાવ્યેલ, એને કેહેકેન તારાતુજ હારી ઓઈ ગીયી.
LUK 8:48 ઈસુવે ચ્યેલ આખ્યાં “બોઅહી ઈંમાત રાખ; માયે તો બોચાવ કોઅલા હેય, કાહાકા તુયે માયેવોય બોરોહો કોઅલો હેય, આમી તુલ એલી બિમારી નાંય લાગે, તું શાંતીકોય જો.”
LUK 8:49 ઈસુ ચ્યેલ આખીજ રિઅલો આતો, તોવે સોબાયે ઠિકાણા આગેવાના ગોઆ એહેરે બિજા લોકહાય યેયન યાઈરાલ આખ્યાં, “તો પોહી મોઅઇ ગિઇ, ગુરૂવાલ આબદા મા દેહે.”
LUK 8:50 ઈસુય ઈ વોનાઈન ચ્યાલ આખ્યાં, “બીયહે મા; માયેવોય બોરહો રાખ, તોવે તો પોહી બોચી જાઅરી.”
LUK 8:51 એને ઈસુય ગોઅમે પિત્તર, યાકૂબ એને યાકૂબા બાહા યોહાન, એને યાઈર એને ચ્યા થેએ ચ્યાહા સિવાય ચ્યાઆરે બિજા કાદાલ નાંય યા દેના.
LUK 8:52 તોવે ચ્યે ચ્યાહાન રોડતા એને કાકાહા કોઅતા દેખ્યા. તોવે ઈસુવે ગોઅમે જાયન, ચ્યાહાન આખ્યાં કા, “તુમહાન કાકાહા કોઅના એને રોડના ગોરાજ નાંય હેય, પોહી મોઓઈ નાંઈ ગીયહી બાકી, હૂવી રીયલી હેય.”
LUK 8:53 બાકી લોક ચ્યા મશ્કરી કોઅરા લાગ્યા, ચ્યાહાટી ચ્યે બોદહાન બાઆ દોવાડી દેના, એને આયહે આબહાલ એને પિત્તર, યાકૂબ એને યાકૂબા બાહા યોહાન યાહાન આરે લેઈને, પોહી હુતલી આતી તાં ગીયો.
LUK 8:54 પોહયી આથ દોઓઈન ઈસુવે પોહોયીલ આખ્યાં, “તાલીતા કુમ” યા મોતલાબ હેય, “ઓ પોહી, આંય તુલ આખહુ, ઉઠ.”
LUK 8:55 તોવે તી પોહી તારાતુજ ઉઠીન ચાલા-ફિરા લાગી, પાછે ઈસુય ચ્યાહાન આખ્યાં, કા ચ્યેલ કાય ખાંહાટી દા.
LUK 8:56 ચ્યે આયહો આબહો બોજ નોવાય પામ્યે, બાકી ઈસુવે ચ્યાહાન ચેતાવણી દેયન આખ્યાં, કા ઈ વાત કાદાલ નાંય આખના.
LUK 9:1 પાછે ઈસુવે બાર શિષ્યહાન હાદ્યા એને ચ્યાહાન બોદા બુતાહાલ લોકહામાઅને કાડના પુરો સામર્થ્ય દેનો, એને દુઃખહ્યાન હારેં કોઅરાહાટી ઓદિકાર દેનો.
LUK 9:2 એને ચ્ચાહાન પોરમેહેરા રાજ્યા હારી ખોબાર દાં એને દુખ્યાહાન હારેં કોઅરા ચ્યાહાન દોવાડયા.
LUK 9:3 ચ્યે ચ્યાહાન આખ્યાં, “વાટેહાટી કાય નાંય લેઅના, લાકડી નાંય, કા ઠેલી નાંય, કા બાખે નાંય, પોયહા નાંય, એને બેન-બેન ઝોબા નાંય રાખના.
LUK 9:4 એને જ્યા ગોઆમાય જાહા, તાંજ રા; એને તાઅનેજ રાજા લેઈને જાયા.”
LUK 9:5 એને જાં તુમહાન લોક નાંય હાદેત, તાંઅરે નિંગી જાયા, એને ચ્યાહાન નિશાણી દાંહાટી, તુમહે પાગહા આરેને ઉદળાં તાંજ ખેખરી ટાકજા, ચ્યાહાન ઈ ચેતાવણી દાંહાટી કા પોરમેહેરા એહેરે મિળનારી સાજા ચ્યા પોતેજ જાબાવદાર હેય.
LUK 9:6 ચ્યા નિંગીન ગાંવે-ગાંવે હારી ખોબાર આખતા, એને બોદી જાગે દુ:ખ્યાહાન હારેં કોઅતા ફિરતા રિયા.
LUK 9:7 એને ઈ બોદા જીં બોન્યાં તી હેરોદ રાજા વોનાયો, એને વિચારમાય પોડયો, કાહાકા કોલહાખાન જાંએ આખે કા, “યોહાન મોઅલા માઅને પાછો જીવતો ઉઠયહો.”
LUK 9:8 બોજ લોક આખે કા, “એલીયો ભવિષ્યવોકતો હેય” એને બિજા લોક આખે કા, “પેલ્લા ભવિષ્યવક્તાહા માઅને કાદો પાછો જીવતો ઉઠયહો.”
LUK 9:9 બાકી હેરોદ રાજાય આખ્યાં, “યોહાન બાપતિસ્મા દેનારા તે માયે ટોલપી વાડી ટાકાડયેલ, જ્યા બારામાય આંય ઓહડી વાત વોનાતાહાવ, તો ઓ કું ઓરી?” એને ચ્યાય ચ્યાલ એઅરા ઇચ્છા કોઅયી.
LUK 9:10 જોવે ચ્યા બાર પ્રેષિત, જ્યાહાન ઈસુવે દોવાડલા આતા ચ્યા ફિરી યેના, એને યેયન ચોમખી યોકઠા જાયા, એને ચ્યાહાય જીં કાય કોઅયા એને હિકાડયાં તીં બોદા ઈસુલ આખી દેખાડયાં. પાછે ચ્યાહાન આલાગ કોઇન બેતસાદા નાંવા શેહેરામાય લેય ગીયો.
LUK 9:11 બાકી લોકહાન ખોબાર પોડી ગિઇ, એને લોક ઈસુઇહી યેના, તોવે ઈસુય ચ્યાહાઆરે ખુશીને હાતે મિળ્યો, એને ચ્યાહાઆરે પોરમેહેરા રાજ્યા વાત કોઅરા લાગ્યો, એને જ્યેં હારેં ઓઅરા માગતે આતેં, ચ્યાહાન હારાં કોઅયા.
LUK 9:12 એને જોવે દિહી બુડા લાગ્યો, તોવે ચ્યા બાર શિષ્યહાય ઈસુવાપાય યેઇન આખ્યાં, “લોકહાન જાં દે કા ચોમખી ગાવહામાય એને ફોળી-ફોળહી માય જાયન ચ્યાહાહાટી રોઅના એને ખાઅના વ્યવસ્થા કોએ, કાહાકા આપા ઈહીં એકાંત જાગામાય હેજે.”
LUK 9:13 બાકી ઈસુવે ચ્યાહાન આખ્યાં, “તુમા ચ્યાહાન ખાઅના દા” ચ્યાહાય આખ્યાં, આમહાપાય પાચ બાખે એને બેન માછલાહા સિવાય બિજા કાયજ નાંય હેય; બાકી હાં, જો આમા જાયન બોદા લોકહાહાટી ખાઅના વેચાતાં લેય યેજે, તોવે ઓઈ હોકહે.
LUK 9:14 તાં લગભગ પાચ ઓજાર માટડા આતા, તોવે ઈસુવાય ચ્યા શિષ્યાહાન આખ્યાં, “પોચહા-પોચહા લોકહા પાંગાત કોઇન ચ્યાહાન બોહાડા.”
LUK 9:15 ચ્ચાહાય એહકોયજ કોઅયા, એને બોદા લોકહાન બોહતેં કોઅયે.
LUK 9:16 ઈસુય પાચ બાખે એને બેન માછલે લેદા, એને હોરગા એછે એઇન બોરકાત માગી, એને બાખે મૂડી-મુડીન લોકહાન વાટી દાંહાટી શિષ્યહાન દેન્યો.
LUK 9:17 બોદહાય દારાયે તાંઉલોગુ ખાદાં એને ચ્યાહાપાઅને વોદ્યાં તી બેગા કોઅયા, તોવે ચ્યા બાર ટોપલેં બોઆયે.
LUK 9:18 જોવે તો એકાંતમાય જાયન પ્રાર્થના કોઅહે, તોવે ચ્યાઆરે શિષ્યબી આતા તોવે ઈસુવે ચ્યાહાન પુછ્યાં કા માઅહે માન કાય આખતેહે.?
LUK 9:19 શિષ્યહાય જાવાબ દેનો, “કોલહાક યોહાન બાપતિસ્મા દેનારો, કોલહાક એલીયા, એને આજુ બિજા એહેકોય માનતાહા કા પેલ્લા ભવિષ્યવક્તાહા માઅને કાદો ભવિષ્યવક્તા પાછો જીવી ઉઠયહો.”
LUK 9:20 તોવે ઈસુવે શિષ્યહાન પુછ્યાં કા, “બાકી તુમા મા બારામાય કાય વિચાર કોઅતાહા કા આંય કું હેય?” તોવે પિત્તરે જાવાબ દેનો, “પોરમેહેરા ઇહિને દોવાડલો ખ્રિસ્ત હેય.”
LUK 9:21 તોવે ઈસુવે શિષ્યહાન ચેતાવણી દેયન આખ્યાં કા, “મા બારામાય કાદાલ આખના નાંય કા આંય ખ્રિસ્ત હેય.”
LUK 9:22 એને ઈસુવે આખ્યાં, “માન માઅહા પોહાહાટી ઈ જરુરી હેય, કા બોજ દુ:ખ વેઠાં પોડી, એને યહૂદી આગેવાન, મુખ્ય યાજક એને મૂસા નિયમ હિકાડનારા ગુરુ માન નાકારી દી એને માઆઇ ટાકી, એને તીન દિહી પાછે તો પાછો જીવતો ઉઠી.”
LUK 9:23 એને શિષ્યહાઆરે લોકહાન હાદિન ચ્યે આખ્યાં, “જો કાદાં મા શિષ્ય બોના માગહે, ચ્યાલ પોતાલ નાકાર કોઅરા જોજે એને પોતાનો હુળીખાંબ ઉચકીન મા શિષ્ય બોને.
LUK 9:24 કાહાકા જીં માઅહું દોરતીવોય પોતે જીવ બોચાવાં માગહે, તો હાચ્ચાં જીવન ગુમાવી દી, બાકી જો મા લીદે ચ્યા જીવ દેહે, તો અનંતજીવન મેળવી.
LUK 9:25 યોક માઅહાલ કાય ફાયદો ઓઅરી, જોવે ચ્યાલ બોજ મિલકાત મીળે બાકી પોરમેહેરાઆરે અનંતજીવન ગુમાવી દેય?
LUK 9:26 જો તુમહેમાઅને કાદો માન પોરમેહેરા હારકો માના એને મા વાતો પાળાહાટી મોનાઈ કોઅહે, કાહાકા પોતે ગાબરાતાહા કા યા સોમાયા પાપી લોક તુમહે નુકસાન કોઅરી, પાછે આંય, માઅહા પોહો મોનાઈ કોઅય દિહીં કા તુમા મા શિષ્ય હેય, જોવે આંય પવિત્ર હોરગા દૂતહા આરે દોરતીવોય પાછો યીહીં, તોવે બોદા મા મહિમા પ્રતાપ દેખી, જો મા આબહા હારકો હેય.
LUK 9:27 આંય તુમહાન હાચ્ચાંજ આખતાહાવ કા, ઈહીં ઉબલા કોલહાક લોક તોવેબી જીવતા રોય, જોવે ચ્યા પોરમેહેરા રાજ્ય સામર્થ્યાકોય ચ્યાહા વોચ્ચે યેતા દેખી.”
LUK 9:28 યો બોદ્યો વાતો પુર્યો જાયો, ચ્યા પાછે આઠખાન દિહી જાયા, તોવે ઈસુ પિત્તર, યાકૂબ એને યોહાનાલ લેઈને પ્રાર્થના કોઅરાહાટી ડોગાવોય ગીયો.
LUK 9:29 એને પ્રાર્થના કોઅહે તોવે ચ્યા રુપ બોદલાઈ ગીયા એને ચ્યા ફાડકે ઉજળેં ઓઇન ચોમાકતે લાગ્યેં.
LUK 9:30 એને એએ, બેન ભવિષ્યવક્તા મૂસા એને એલીયા, ઈસુવાઆરે વાતો કોઅતા દેખ્યા.
LUK 9:31 ઈ મહિમાહાતે દેખાયો, એને ઈસુ મોઅના બારામાય બોલેત જીં યેરૂસાલેમ શેહેરામાય ઓઅનારા આતા.
LUK 9:32 બાકી પિત્તર એને ચ્યા હાંગાત્યા ચ્ચાઆરે નિંદેમાય આતા, બાકી જોવે ચ્યા પુરાં રીતે કોઅય જાગી ઉઠયા, તોવે ચ્યાહાય ઈસુ મહિમા એને ઈસુઆરે ઉબા રીઅલા બેન માટડાહાલ દેખ્યા.
LUK 9:33 એને જોવે ચ્યા જાતા લાગ્યા તોવે પિત્તરાય ઈસુવાલ આખ્યાં, “ઓ ગુરુજી, આપા ઈહીં રોજે તીં હારાં હેય, આમા તીન માંડવા બોનાડુહુ, યોક તોહાટી, યોક મૂસા હાટી એને યોક એલીયા હાટી” તો જાંઅતો નાંય આતો, કા કાય આખી રિઅલો હેય.
LUK 9:34 તો ઈ આખતોજ આતો તાંઉ યોક વાદળાં યેઇન ચ્ચાહાલ ડાકી લેદા, તોવે ચ્યાહાન બિયાં યેના.
LUK 9:35 એને વાદળાં માઅને આવાજ જાયો કા, “ઓ મા પોહો મા પોસાન કોઅલો હેય, ચ્યા આખલા વોનાયા.”
LUK 9:36 આવાજ જાયો તોવે એહેકોય જાયા કા ઈસુ યોખલોજ આતો એને ચ્યા ઠાવકાજ રિયા, એને ચ્યાહાય જીં દેખ્યા તીં ચ્યા દિહીહામાય ચ્યાહાય કાદાલ આખ્યાં નાંય.
LUK 9:37 બીજે દિહી જોવે ચ્યા ડોગા ઉપને ઉત્યા, તોવે યોક મોઠી ગીરદી ચ્યાલ મિળી.
LUK 9:38 તોવે, ટોળામાઅને યોક માઅહે મોઠેરે બોંબલીન આખ્યાં, “ગુરુજી તુલ આથ જોડું, મા પાહાવોય દયા કોઓ, કાહાકા ઓ યોકુજ પોહો હેય.
LUK 9:39 એને એએ યોક બુત ચ્યાલ દોઅહે, એને તો અચાનક ચીચાઈ ઉઠહે પાછે ચ્યાલ આફળી પાડહે, એને ચ્યા મુયામાઅને ગોંડો નિંગહે એને ચ્યાલ બોજ આબદા પાડીન છોડહે.
LUK 9:40 તો શિષ્યહાન માયે બુતાલ કાડના વિનાંતી કોઅયી, બાકી ચ્યા કાડી નાંય હોક્યા.”
LUK 9:41 ઈસુવે ચ્યાહાન જાવાબ દેનો કા “ઓ બોરહો નાંય થોવનારા લોકહાય એને લુચ્ચી પીડી, તુમહેઆરે કોલાહા લોગુ રોઉં? કોલાહા લોગુ તુમહાન વેઠું? ચ્યાલ તુમા માયેપાંય લેય યા.”
LUK 9:42 તો આજુ યેય તોલાહામાય બુતે ચ્યાલ આફળી પાડ્યો બાકી ઈસુવે બુતાલ દોમકાડયો, એને પાહાલ હારો કોઇન ચ્યા આબહાલ પાછો હોંપી દેનો.
LUK 9:43 એને બોદા લોકહાન પોરમેહેરા મહાસામર્થ્યા ઉપે બોજ નોવાય લાગી, બાકી જોવે બોજ લોક ચ્ચા બોદા કામહા જીં ઈસુ કોઅતો આતો ચ્યા બારામાય નોવાય પામી રીઅલા આતા, તોવે પોતાના શિષ્યહાન ઈસુવે આખ્યાં.
LUK 9:44 “ઈ વાત તુમા દિયાન દેયન વોનાયા, આંય, માઅહા પોહો, મા દુશ્માનાહા આથામાય દોરાય જાનારો હેય.”
LUK 9:45 બાકી ઈ વાત ચ્યાહાન હોમાજ નાંય પોડી, એને ચ્યાહાહાટી ઈ વાત ગુપ્ત રોયી, એને તી ચ્યાહાન નાંય હોમજ્યા, તેરુંબી ચ્યાલ ઈ વાત પૂછાહાટી બિઅતા આતા.
LUK 9:46 પાછે શિષ્યહામાય ઓહડી બોલા-બોલી ચાલી, કા આપહામાય કું મોઠો હેય.
LUK 9:47 બાકી ઈસુ શિષ્યહા મોના વિચાર જાંઆય ગીયો, એને યોકા પાહાલ લેયને ચ્યા પાહે ઉબો કોઅયો.
LUK 9:48 ચ્ચાય ચ્ચાહાન આખ્યાં, “જો કાદોબી મા લીદે યા પોહાલ માની લેહે, તો હાચ્ચાંજ મા માની લેહે, જો કાદો મા માની લેહે, તો હાચ્ચાંજ પોરમેહેરાબી માની લેહે, જ્યાંય માન દોવાડયોહો. કાહાકા તુમહેમાઅનો જો બોદહા કોઅતો વાહાનો હેય, તોજ મોઠો હેય.”
LUK 9:49 તોવે યોહાને ઈસુવાલ આખ્યાં, “ઓ ગુરુ, આમહાય યોકા માઅહાલ તો નાંવા ઓદિકાર ઉપયોગ કોઇન બુતાલ કાડતા દેખ્યાં, એને આમા ચ્યાલ ઓટકાડા લાગ્યા, કાહાકા તો આપહે શિષ્યહા માઅને નાંય આતો.”
LUK 9:50 ઈસુવે ચ્યાહાન આખ્યાં, “ચ્યાલ ઓટકાડાહા મા, જો માઅહું તુમહે દુશ્માન નાંય હેય, તો તુમહે હાંગાત્યો હેય.”
LUK 9:51 જોવે ઈસુ ઉપે લેવાય જાઅના દિહી પુરાં ઓઅતા ગીયા, તોવે ચ્યે યેરૂસાલેમ શેહેરા એછે જાંહાટી નોક્કી કોઅયા.
LUK 9:52 એને આગલાને ખોબાર દાંહાટી ચ્યે સંદેશ લેય યેનારા દોવાડીયા, ચ્યા સમરૂની યોકા ગાવામાય ગીયા, કા ઈસુહાટી જાગો તિયારી કોએ.
LUK 9:53 બાકી ચ્યા લોકહાય ઈસુલ તાં રા નાંય દેના કાહાકા તો યેરૂસાલેમ શેહેરામાય જાય રિઅલો આતો.
LUK 9:54 ઈ એઇન ચ્યા શિષ્ય યાકૂબ એને યોહાને ચ્યાલ આખ્યાં, “ગુરુજી તું આખે તોવે આકાશામાઅને આગ પોડીન ચ્યાહાન નાશ કોઅરાહાટી આમા પ્રાર્થના કોઅજે.”
LUK 9:55 બાકી ઈસુવે ફિરીન ચ્યાહાન ખિજવાયો એને આખ્યાં, “તુમા કોહડા મોનવાળા હેતા તીં તુમહાન ખોબાર નાંય હેય. કાહાકા માઅહા પોહો માઅહા જીવ માઆઇ ટાકાંહાટી નાંય, બાકી બોચાવાં હાટી યેનો.”
LUK 9:56 એને ચ્યા બિજા દુઉ ગાવામાય નિંગી ગીયા.
LUK 9:57 વાટે ચાલતા યોક જાંએ ઈસુલ આખ્યાં, “તું જાં જાહાય, તાં આંય તોઆરે યીહીં.”
LUK 9:58 ઈસુવે ચ્યાલ આખ્યાં “કોલાહા દોર હેતા, એને આકાશામાય ઉડતા ચિડહા ગોરા હેતા; બાકી આંય, માઅહા પોહાપાય યોક ગુઉ બી નાંય હેય કા જાં આંય હૂવી હોકુ.”
LUK 9:59 ઈસુય બિજા યોકાલ આખ્યાં, મા શિષ્ય બોની જો, ચ્યાય આખ્યાં, “પ્રભુ, માન પેલ્લા મા ગોઓ જાં દે, મા આબહાલ આંય ડાટી દેયન યાંવ, પાછે આંય તો.”
LUK 9:60 ચ્યાલ ચ્યે આખ્યાં, “જ્યા લોક આત્મિક રીતે મોઅલા હેય, ચ્યાહાન ચ્યા લોકહા મોઅના વાટ જોવાં દે, બાકી તું જાયને પોરમેહેરા રાજ્યા વાત આખ.”
LUK 9:61 એને આજુ યોકા બીજાય આખ્યાં, “ઓ પ્રભુ, તો પાહલા આંય ચાલહીં; બાકી પેલ્લા માન ગોઅને બોદહા રજા લાં દે.”
LUK 9:62 બાકી ઈસુવે આખ્યાં, “જીં કાદો ઓળાલ દોઇન પાછલા એએહે, તો પોરમેહેરા રાજ્યાહાટી લાયકે નાંય હેય.”
LUK 10:1 યે વાતહે પાછે પ્રભુ ઈસુય સીત્તેર શિષ્યહાન નિવડયા, એને જ્યા શેહેરાહામાય એને ગાવહામાય પ્રભુ પોતે જાં આતો, તાં ચ્યાહાન બેબુન-બેબુન કોઇન પોતાના આગાડી દોવાડયા.
LUK 10:2 તોવે ઈસુવે શિષ્યહાન આખ્યાં, “જેહેકોય રાનહા માય બોજ પાક રોહે, તેહેકોય બોજ લોક હેય, જ્યા પોરમેહેરાવોય બોરહો કોઅરાહાટી તિયાર હેય, બાકી પોરમેહેરા રાજ્ય બારામાય આખનારા લોક વોછા હેતા. ચ્યાહાટી તુમા રાનાવાળા માલિકાલ વિનાંતી કોઆ કા તો રાનામાય કામ કોઅરા લોક દોવાડે.”
LUK 10:3 જાયા, આંય તુમહાન ગેટહા હારકા વરુહુ વોચમાય દોવાડતાહાવ.
LUK 10:4 યાહાટી નાંય પાકીટ માય પોયહા, નાંય ઠેલી, નાંય વાઅણે લેઅના, એને વાટેમાય કાદાલ સલામ નાંય આખના.
LUK 10:5 જોવે તુમા કાદા ગોઆમાય ગીયા તોવે પેલ્લા એહેકોય આખા, યા ગોઅમે બોરકાત રોય.
LUK 10:6 એને જોવે ચ્યા ગોઆમાય બોરકાતે લાયક્યે ઓરી, તોવે તુમહે બોરકાત ચ્યા ઉપે રોય એને નાંય તોવે તુમહે બોરકાત તુમહેપાય વોળી યેઅરી.
LUK 10:7 યોકુજ ગોઆમાય રોજા તુમહાન જીં દેત તીં ખાઅના ને પિઅના, કાહાકા કામ કોઅનારાલ ચ્યાહા કાંબારાં મિળાં જોજે, એને ગોઅહે-ગોઅહે મા જાતા.
LUK 10:8 જોવે તુમા યોક શેહેરામાય જાહા, એને લોક તુમહે સ્વાગત કોઅઇ, તોવે જીં કાય દેય તીં ખાજા.
LUK 10:9 તાઅને દુખ્યાહાન હારેં કોઅયા, એને ચ્યાહાન આખા કા પોરમેહેરા રાજ્ય તુમહે પાહે યેય પોઅચ્યાહા.
LUK 10:10 એને જોવે તુમા યોક શેહેરામાય જાહા એને લોક તુમહે સ્વાગત નાંય કોઅઇ, તોવે શેહેરા આટામાય જાયને આખા.
LUK 10:11 “આમહે પાગહા આરે લાગલો તુમહે શેહેરા ઉદળાં બી તાં ખેકરી ટાકજેહે, બાકી તુમા જાંઆઈ લીયા, કા પોરમેહેરા રાજ્ય તુમહે પાહે યેય પોઅચ્યાહા.”
LUK 10:12 તુમહાન આંય આખતાહાવ, ન્યાયા દિહી, જીં સજા સુર એને સદોમ શેહેરાલ દી, તી સજા બોજ વોછી હેય જીં સજા તુમહાન દી.
LUK 10:13 “હાય ચ્યા લોક જ્યા ખુરાજીઈન શેહેરામાય રોતહા, હાય ચ્યા લોક જ્યા બેતસાદા ગાવામાય રોતહા, કાહાકા તુમહેમાય જ્યેં ચમત્કારા કામે કોઅલે, તોહડે કામે જોવે સુર એને સિદોના શેહેરામાય ઓઅતે, તોવે ચ્યા લોક બોજ પેલ્લા ઉપહા કોઇન, ટોલપાવોય બુમંર્યા ખેખરી લેતા, ચ્યા ઈ દેખાડાં હાટી કા પાપ કોઅના બંદ કોઅયા.
LUK 10:14 બાકી ન્યાયા દિહી, જીં સજા સુર એને સિદોનાલ દી, તી સજા બોજ વોછી હેય જીં સજા તુમહાન દી.
LUK 10:15 એને કાપરનાહુમ ગાવા લોકહાય, કાય તુમા હોરગા લોગુ ઉચા ઓઅના આશા કોઅઇ રીઅલા હેય? તુમા નિચે અધોલોકમાય પાડી ટાકલા જાહા.”
LUK 10:16 “ઈસુય પોતાના શિષ્યહાન આખ્યાં, જો તુમહે વોનાયેહે, તો મા વોનાયેહે, જો તુમહાન નાંય ગોણે, તો માન નાંય ગોણે, એને માન નાંય ગોણે, તો માન દોવાડનારા પોરમેહેરાલ બી નાંય ગોણે.”
LUK 10:17 પાછે હિત્તેર શિષ્ય બોજ ખુશ ઓઇન પાછા વોળી યેયન આખ્યાં, “ઓ પ્રભુ, બુત બી આમે આખલ્યા માન્યા જોવે આમહાય તો નાવાકોય આગના કોઅયી.”
LUK 10:18 બાકી ચ્યે ચ્યાહાન આખ્યાં, “માયે સૈતાનાલ હોરગામાઅને વીજ પોડહે તેહેકોય પોડતો દેખ્યો.
LUK 10:19 માયે તુમહાન, હાપડા એને મીછડા ઉપે ચાલા એને દુશ્માના (સૈતાન) બોદા સામર્થ્યા ઉપે તુમહાન માયે ઓદિકાર દેનહો, એને કોઅહીજ વસ્તુકોય તુમહાન નુકસાન નાંય ઓઅરી.
LUK 10:20 બાકી ચ્યાહાટી ખુશ મા ઓઅતા કા બુતડે તુમહે આગના માનતેહેં, બાકી તુમહે નાંવે હોરગામાય લોખલે હેતેં, ચ્યાહાટી આનંદ કોઆ.”
LUK 10:21 ચ્યેજ સમયે ઈસુ પવિત્ર આત્મામાય આનંદાકોય બાઆય ગીયો, એને આખ્યાં, “ઓ આબા, હોરગા એને દોરતી માલિક, આંય તો આભાર માનતાહાવ કાહાકા તુયે યો બોદ્યો વાતો ઓકલ્યેવાળા લોકહાન એને હોમાજદાર લોકહાન નાંય, બાકી જ્યા લોક સાદા સુદા હેય ચ્યાહાન દેખાડયોહો, હાં, ઓ આબા, કાહાકા તુલ ઈંજ ગોમ્યા.
LUK 10:22 મા આબહે માન બોદો ઓદિકાર દેય દેનહો, એને આબા સિવાય કાદો પાહાલ નાંય જાંએ, તેહેકેન પાહા સિવાય કાદો આબહાલ નાંય જાંએ, એને જ્યા લોકહાન આંય, પોહો નિવડે, ચ્યા લોક આબહાલ જાઅરી.”
LUK 10:23 એને પાછા ફિરી એઇન યોખલા શિષ્યહાન ચ્યે આખ્યાં, “તુમહે ડોળા ધન્ય હેય, કાહાકા યો વાતો ચ્યા એઅતાહા
LUK 10:24 કાહાકા આંય તુમહાન હાચ્ચાં આખતાહાવ, બોજ ભવિષ્યવક્તા એને રાજહાય તુમા જીં એઅતાહા તી એરા ઇચ્છા રાખી, બાકી નાંય એએઈ હોક્યા એને તુમા વોનાતાહા તી વોનાયા બોજ ઇચ્છા આતી, બાકી નાંય વોનાય હોક્યા.”
LUK 10:25 યોક દિહી ઈસુ ચ્યા શિષ્યહાન હિકાડી રિઅલો આતો તોવે યોક મૂસા નિયમ હિકાડનારો ગુરુ, ઈસુવા પારાખ કોઅરાહાટી યેઇન પુછ્યાં, “ઓ ગુરુ, કાય કામ કું કા પોરમેહેર માન અનંતજીવન દેય?”
LUK 10:26 ઈસુવે ચ્યાલ આખ્યાં, “મૂસા નિયમશાસ્ત્રામાય લોખલાં હેય, તું કેહેકેન હોમાજતોહો?”
LUK 10:27 ચ્યાય જોવાબ દેનો, “તું પ્રભુ આપહે પોરમેહેરાલ આપહે બોદા મોના કોઇન, આપહે બોદા બુદયે કોઇન, આપહે બોદા જીવા કોઇન, એને આપહે આખી ગોતીયે કોઇન પ્રેમ રાખના; એને પોતાવોય જેહે પ્રેમ કોઅતાહા તેહેકોય પોડુસીવોય પ્રેમ કોઅના.”
LUK 10:28 ઈસુવે ચ્યાલ આખ્યાં, “તો જોવાબ હાચ્ચો હેય, એહકોયજ કોઓ તોવે તુલ ઈ અનંતજીવન મિળી.”
LUK 10:29 બાકી તો ચ્યા કામાલ હાચ્ચો ઠોરવાહાટી ઈસુવાલ પુછ્યાં, “તો મા પોડુસી કું હેય?”
LUK 10:30 ઈસુવે યોક કહાની આખી, યોક માટડો યેરૂસાલેમ શેહેરામાઅને યેરીખો શેહેરામાય જાંઆહાટી ચાલ પોડયો, ઓલહામાય તો બાંડાહા આથામાય સાપડાઈ ગીયો, ચ્યા લોકહાય ચ્યા ફાડકે એને બોદી વસ્તુ ચ્યાપાઅને લુટી લેદા, એને ચ્યાલ ઠોક્યો એને મોઅઇ જાય ઓહડો કોઇન છોડી દેનો, તોવે ચ્યાલ રા દેયન જાતા રિયા.
LUK 10:31 ઓલહામાય એહેકોય જાયા યોક યહૂદી યાજક ચ્યે વાટેરે જાતો આતો, બાકી તો એઅઇન ચ્યા મોદાત કોઅયા વોગાર જાતો રિયો.
LUK 10:32 એહેંજ કોઇન યોક લેવી કુળા માઅહું બી તાં યેનો, બાકી તો એઅઇન ચ્યા મોદાત કોઅયા વોગાર જાતો રિયો.
LUK 10:33 બાકી યોક સમરૂન ભાગા માઅહું વાટે જાતા એલો આતો ચ્યા માઅહા પાય યેય પોઅચ્યો, એને ચ્યાલ એઇન ચ્યાલ દયા યેની.
LUK 10:34 ચ્યે ચ્યા પાહાય યેયન ચ્યા જોખમા ઉપે તેલ એને દારાખા રોહો રેડીન પાટા બાંદ્યા, એને પોતા ફૂરક્યાવોય બોહાડીન ચ્યાલ યોક મુસાફરી રોનારા જાગે લેય ગીયો એને તાં ચ્યા સેવાચાકરી કોઅયી.
LUK 10:35 બીજે દિહે ચ્યે ચ્યા જાગા માલિકાલ બેન દીનાર (દીનાર એટલે બેન દિહા કામાણી ઓઅહે) કાડીન દેના, એને આખ્યાં, “તું ચ્યા સેવાચાકરી કોઅજે, એને તુલ જીં કાય વોદારે ખોરચો લાગી, તીં આંય પાછો વોળી યીહીં, તોવે તુલ દેય દિહી.”
LUK 10:36 આમી તુલ કાય લાગહે, ચ્યા બાંડાહા આથામાય પોડલા માઅહા પોડુસી યા તીન્યાહા માઅને કું બોન્યો?
LUK 10:37 ચ્યે જાવાબ દેનો “ચ્યાવોય જ્યેં દયા કોઅયી તો બાહા” ઈસુવે ચ્યાલ આખ્યાં, “તોવે જો, તું હોગો યેજપરમાણે કોઅજે.”
LUK 10:38 પાછે ઈસુ એને ચ્યા શિષ્ય મુસાફરી કોઇન યોકા ગાવામાય યેય પોઅચ્યા. એને તાં માર્થા નાંવી યોક થેઅયે ચ્યાલ ગાંવારો યાં આખ્યાં.
LUK 10:39 ચ્યેલ મરિયમ નાંવી બોઅહી આતી, તી પ્રભુવા પાગહાપાય બોહીન ચ્યા વાતો વોનાયા કોઅહે.
LUK 10:40 બાકી માર્થા ખાઅના રાંદતા-રાંદતા ગાબરાય ગીયી, એને તી ઈસુવાપાય યેયન આખા લાગી, “ઓ પ્રભુ, મા બોઅયેહે બોદા કામ મા યોખલી ઉપેજ છોડ્યહા? યાહાટી ચ્યેલ આખ કા મા મોદાત કોએ.”
LUK 10:41 બાકી પ્રભુ ઈસુય જાવાબ દેનો, કા “માર્થા, ઓ માર્થા; તું બોજ વાતહે ફિકાર કોઅતીહી, એને ગાબરાતીહી.
LUK 10:42 બાકી યોકુજ વસ્તુ જરુર હેય મરિયમે હારો વાટો નિવડી લેદહો, એને તો ચ્યે પાયને નાંય લેવાય.”
LUK 11:1 પાછે ઈસુ યોકે જાગે પ્રાર્થના કોઇ રિઅલો આતો, જોવે પ્રાર્થના કોઇ પાડી, તોવે ચ્યા શિષ્યહા માઅને યોકે ચ્યાલ આખ્યાં, “પ્રભુ આમહાન પ્રાર્થના કોઅરા હિકાડ, જેહે કોઇન યોહાન બાપતિસ્મા દેનારાય ચ્યા શિષ્યહાન હિકાડયાં.”
LUK 11:2 તોવે ઈસુવે ચ્યાહાન આખ્યાં, “જોવે તુમા પ્રાર્થના કોઅહા તોવે એહેકોય આખા: ‘ઓ આબા’ તો આગના માનલી જાય, તો રાજ્ય યેય.
LUK 11:3 આમહાન બોદા દિહા ખાઅના દે, જીં ચ્યા દિહા હાટી જોજહે.
LUK 11:4 ‘એને આમહાન આમહે પાપહા માફી દે’ કાહાકા આમા આમહે દુશ્માનાહાન માફી દેજહે ‘આમહાન પરીક્ષામાય મા ટાકહે’ બાકી સૈતાનાથી બોચાડ.”
LUK 11:5 એને ઈસુવે ચ્યાહાન આખ્યાં, તુમહામાય કોઅહો ઓહડો દોસ્તાર ઓરી, તો ચ્યાપાય આરદી રાતે યેઇન આખે, ઓ દોસ્તાર માન તીન બાખે દે.
LUK 11:6 કાહાકા યોક મુસાફીર દોસ્તાર મા ઈહીં યેનહો, એને ચ્યાલ ખાવાડુ ઓહડા માયેપાંય કાય નાંય હેય.
LUK 11:7 એને તો ગોઅમેરે જાવાબ દેહે, માન આબદા મા દેહે, આમી બાઅણા બંદ હેય, એને મા પોહેં માપાય હુતલે હેતેં, યાહાટી આંય તુલ ઉઠીન નાંય દી હોકુ.
LUK 11:8 બાકી આંય તુમહાન હાચ્ચાં આખતાહાવ, જો તો ચ્યા દોસ્તાર ઓઇન બી ચ્યાલ ઉઠીન નાંય દેય, બાકી ચ્યા લાજ છોડીન માગના લેદે ચ્યાલ જોલા જરુરી હેય તોલા ઉઠીન દી.
LUK 11:9 એને આંય તુમહાન આખતાહાવ, તુમહાન જીં જોજે તી પોરમેહેરાપાય માગા એને તો તુમહાન દી હોદાહા તે તુમહાન જોડી ઠોકાહા, તે તુમહેહાટી ઉગાડવામાય યી.
LUK 11:10 કાહાકા જો કાદો માગહે, ચ્યાલ મિળહે; એને જો કાદો હોદહે, ચ્યાલ જોડહે; એને જો કાદો ઠોકહે, ચ્યાહાટી ઉગાડી દેવામાય યેહે.
LUK 11:11 જો પોહો બાખે માગે તે તુમહામાયને કાદો આબહો પોતે પોહાલ દોગડો નાંય દેય. યેજપરમાણે, જો તુમહે પોહેં માછલા માગે તે ચ્યાલ જેરીવાળા હાપડા નાંય દેય.
LUK 11:12 કા હાકૂ માગે તોવે ચ્યાલ વીછડા નાંય દેય.
LUK 11:13 એને જોવે તુમા ખારાબ હેય, તેરુંબી તુમહે પોહાહાન તુમા હાર્યો વસ્તુ દાં માગતેહે, તે તુમહે હોરગામાઅને આબહો ચ્યાપાય જ્યેં માગતેહે ચ્યાહાન પવિત્ર આત્મા દેઅના જાંઅહે.
LUK 11:14 પાછે ઈસુવે યોક મુકા બુતાલ કાડયો, જોવે બુત નિંગી ગીયો, તોવે મૂકો બોલતો લાગ્યો, એને લોકહાન બોજ નોવાય લાગી.
LUK 11:15 બાકી કોલહાયોક લોકહાય આખ્યાં કા, “તો સૈતાન જો બુતાહા મુખ્ય હેય ચ્યા મોદાત લેઈને બુતાહાન તાંગાડેહે.”
LUK 11:16 એને ચ્યા ઈસુલ ફોસવા હાટી ઈ માગણી કોઇ રીયલા આતા, કા આમહાન હોરગા એહેરે મોઠે ચિન્હ દેખાડ.
LUK 11:17 બાકી ચ્ચાય ચ્યાહા વિચાર જાંઆઈ ગીયો, એને ઈસુવે ચ્યાહાન આખ્યાં, “જ્યા-જ્યા દેશામાય ફુટ પોડહે, તી રાજ્ય નાંય ટોકે; એને જ્યા ગાઆમાય ફુટ પોડહે, તી ગુઉ નાંય ટોકી હોકે.
LUK 11:18 એને જોવે સૈતાન જો બુતાહા મુખ્ય પોતાનાજ બુતાહા આરે વિરુદી ઓઅઇ જાય, તે ચ્યા રાજ્ય કેહેકેન ટોકી હોકી? કાહાકા તુમા આખતાહા કા સૈતાના મોદાતે કોય આંય બુત કાડતાહાવ.
LUK 11:19 જો, આંય સૈતાન જો બુતાહા મુખ્ય હેય ચ્યા મોદાતે કોઇ બુતહાલ કાડહુ, તોવે તુમહે પીડી કા મોદાતકોય કાડતેહે? ચ્યાહાટી તો તુમહે ન્યાય કોઅરી.
LUK 11:20 બાકી જોવે આંય પોરમેહેરા સામર્થ્યા કોઇન બુત કાડહુ, તોવે પોરમેહેરા રાજ્ય તુમહે પાહી યી ચુકલા હેય.
LUK 11:21 તાકાતવાળા માઅહું આથીયાર લેઈને ગોઆ રાખવાળી કોએ, તોવે ચ્યા મિલકાત બોચી રોય.
LUK 11:22 બાકી જોવે ચ્યા કોઅતો મોઠી તાકાતવાળા માઅહું લોડીન જીતે, તોવે ચ્યા આથીયાર જ્યાવોય તો બોરહો થોવા આતો, તી બોદા તો લેય લેહે, એને ચ્યા મિલકાત લુટીન વાટી દેહે.
LUK 11:23 જીં માઅહું મા આરે નાંય હેય, તો મા વિરુદમાય હેય, એને જીં માઅહું મા આરે ગોળો નાંય કોએ તો વેરેહે.”
LUK 11:24 “જોવે બુત માઅહા માઅને નિંગી જાહે, તોવે ઉખાલા જાગામાય આરામ હોદતો ફિરહે, બાકી મીળે નાંય તોવે પોતાલ આખહે, આંય જ્યા માઅહા માઅને યેનેલ તાંજ ફિરી જાહીં.
LUK 11:25 એને ફિરી યેઇન ચ્યાલ ચ્યા માઅહા જીવન ગોઆ હારકા દેખાયેહે જીં ચોખ્ખાં સોબાડલા બાકી રીકામા હેય.
LUK 11:26 તોવે તીં જાયને ચ્યે કોઅતા વોદારે હાંત બુતાહાલ લી યેહે, એને ચ્યે ચ્યા માઅહામાય ઉરાય જાતહેં એને તાંજ રોતેહેં, એને ચ્યા માઅહા પાછલી દશા પેલ્લા કોઅતાબી ખારાબ બોની જાહે.”
LUK 11:27 જોવે ઈસુ યો વાતો આખી રિઅલો આતો, તોવે ગીરદીમાઅને યોક થેઅયે મોઠેરે બોંબલીન આખ્યાં, ધન્ય હેય તી થેએ, જ્યેય તુલ જન્મો દેનહો એને તુલ દુદ પાજહયા.
LUK 11:28 ઈસુવે આખ્યાં, “હાં, બાકી ધન્ય હેય જ્યેં પોરમેહેરા વચન વોનાયને પાળતેહે.”
LUK 11:29 જોવે લોકહા મોઠી ગીરદી બેગી ઓઅતી જાતી આતી તોવે તો ચ્યાહાન આખતો લાગ્યો, “યે પીડી લોક ખારાબ હેય, ચ્યે ચિન્હ હોદતેહેં, બાકી યોના ભવિષ્યવક્તા ચિન્હ છોડીન બીજી કાય ચિન્હ નાંય દેવાય.
LUK 11:30 જેહેકેન યોના નીનવે શેહેરા લોકહાહાટી ચિન્હ ઠોર્યો, તેહેકેન યે પેડયે હાટી માઅહા પોહોબી ચિન્હ ઠોરી.
LUK 11:31 દક્ષીણ રાણી ન્યાયા દિહી યી પીડી લોકહાઆરે ઉઠીન, ચ્યાલ દોષી ઠોરવી, કાહાકા તી સુલેમાના જ્ઞાન વોનાયા હાટી બોજ દુઉને યેનેલ; એને એઆ, ઈહીં તો હેય, જો સુલેમાના કોઅતો મોઠો હેય, બાકી તુમા પાપ છોડાહાટી મોનાઈ કોઅતેહે.
LUK 11:32 નીનવે શેહેરા લોક ન્યાયા દિહી યા પીડી લોકહાઆરે ચ્યા દોષી ઠોરવી, કાહાકા ચ્યાહાય યોના આખલ્યા વોનાયને પાપ છોડયા; એને એઆ, ઈહીં તો હેય, જો યોના કોઅતો મોઠો હેય, બાકી તુમા પાપ છોડાહાટી મોનાઈ કોઅતેહે.”
LUK 11:33 કાદો દિવો લાવીન ચ્યાલ ટોપલ્યે તોળે કા ચોપા કોઇન નાંય ડાકેત બાકી ઉચે દીવત્યાવો થોવતેહે કાહાકા તોવે ચ્યા ઉજવાડો ગોઆમાય યેનારાહાલ મીળે.
LUK 11:34 ડોળો શરીરાહાટી દિવા હારકો હેય: યાહાટી તો ડોળા નોજાર ચોખ્ખી રોય, તોવે તો બોદા શરીર ઉજવાડા ઓરી, બાકી જોવે તો ખારાબ હેય, તે તો બોદા શરીર આંદારાવાળા રોય.
LUK 11:35 યાહાટી હાચવીન રા, તુમહેમાય જીં ઉજાળાં હેય તી આંદારાં નાંય બોને.
LUK 11:36 યાહાટી તો બોદા શરીર ઉજાળાં ઓરી, એને ચ્યામાય કોઅહોજ ભાગ આંદારાં નાંય રોય, તોવે બોદેજ એહેકોય ઉજાળાં રોય, જોવે દિવો પોતાના ઉજવાડા કોય તુલ ઉજવાડા દેહે.
LUK 11:37 જોવે ઈસુ વાતો આખી રિઅલો આતો તોવે યોક પોરૂષીય ચ્યાલ વિનાંતી કોઅયી કા, મા ગોઓ ખાં યે, એને ઈસુ ચ્યા ગોઓ જાયન ખાં બોઠો.
LUK 11:38 પોરૂષી લોક ઈસુલ એઇન નોવાય લાગી કા ખાં પેલ્લા ચ્યાય આથ-પાગ નાંય દોવ્યા.
LUK 11:39 બાકી પ્રભુવે ચ્યાહાન આખ્યાં, ઓ પોરૂષીહાય તુમા થાળી એને વાટકે ઉપે ચોળતાહા, બાકી માજે લોબ એને લુચ્ચાઈ બોઅલાજ હેય.
LUK 11:40 ઓ મુર્ખાહાય, જ્યેય ઉપેરે ભાગ બોનાવ્યો, કાય ચ્યેજ માજેરે ભાગ બી નાંય બોનાવ્યો?
LUK 11:41 બાકી હાં, જીં માજે હેય તી ગોરીબાહાન દે, એને બોદા તુમહેહાટી ચોખ્ખાં રોય.
LUK 11:42 ઓ પોરૂષીહાય તુમહાવોય હાય, તુમા ફુદીના, એને સોફ, એને જીરા દોસમો ભાગ દેતહા, બાકી ન્યાયાલ એને પોરમેહેરા પ્રેમ ટાળી દેતહા, ઓરા જોજે કા તુમા યાલ બી કોઅતા રોતા એને યાલ બી નાંય છોડતા.
LUK 11:43 ઓ પોરૂષીહાય તુમહાવોય હાય, તુમહાન સોબાયે ઠિકાણે પેલ્લો જાગો ગોમહે એને આટામાય સલામ કોઆડના.
LUK 11:44 હાય તુમહેવોય, કાહાકા તુમા ચ્યા ડાકાલ્યે કબારે હારકા હેતા, જ્યાહા ઉપને માઅહે ચાલીન જાતહેં, બાકી ચ્યાહાન ખોબારૂજ નાંય પોડે.
LUK 11:45 તોવે યોકા મૂસા નિયમ હિકાડનારા ગુરુય જોવાબ દેનો, ઓ ગુરુ, યો વાતો કોઇન તું આમે નિંદા કોઇ રિઅલો હેય.
LUK 11:46 બાકી ઈસુય ચ્યાલ આખ્યાં, ઓ મૂસા નિયમ હિકાડનારા ગુરુ તુમહાવોય હાય, તુમા ઓહડો બાઆય વોજો જ્યાલ ઉસાલના કોઠાણ હેય, માઅહા ઉપે થોવતાહા બાકી તુમા ચ્યા વોજાલ યોક આંગળી બી નાંય લાવેત.
LUK 11:47 હાય તુમહાવોય, તુમા ભવિષ્યવક્તાહા કોબાર્યો હુદરાવતાહા, જ્યાહાલ તુમહે આગલ્યા ડાયહાય માઆઇ ટાક્યેલ.
LUK 11:48 તુમા યે વાતહે સાબિતી હેતા, એને તુમહે આગલ્યા ડાયહા કામહાથી રાજી હેતા, કાહાકા ચ્યાહાય તે ચ્યાહાન માઆઇ ટાક્યા એને તુમા ચ્યાહા કોબાર બોનાડતાહા.
LUK 11:49 યાહાટી પોરમેહેરે આખ્યાં, આંય ચ્યાહાપાય ભવિષ્યવક્તા એને પ્રેષિત દોવાડીહી, એને ચ્યાહામાઅને કોલહાખાનહાન માઆઇ ટાકી એને કોલહાખાનહાન સતાવણી કોઅરી.
LUK 11:50 યાહાટી આકાશ દોરતી બોનાવીહી ચ્યાપાઅને જોલા ભવિષ્યવક્તાહાન માઆઇ ટાકહયા, ચ્યાહા બોદો ઇસાબ, યે પીડી લોકહાપાઅને લેદલો જાય.
LUK 11:51 હાબેલાલ માઆઇ ટાકના પાઅને લેયને જખરિયા માઆઇ ટાકના લોગુ જો વેદ્યે એને દેવાળા વોચમાય માઆઇ ટાક્યેલ, આંય તુમહાન હાચ્ચાં આખતાહાવ, ચ્યાહા ઇસાબ યે પીડી લોકહાપાઅને લેદલો જાય.
LUK 11:52 ઓ મૂસા નિયમ હિકાડનારા ગુરુ તુમહાવોય હાય! તુમહાય જ્ઞાન તે મેળવી લેદહા, બાકી તુમા પોતે ચ્યામાય નાંય જાત, એને ચ્યામાય જાનારાહાલ બી નાંય જાં દેત.
LUK 11:53 જોવે ઈસુ તાઅને ચાલ પોડયો તોવે પોરૂષી લોક એને મૂસા નિયમ હિકાડનારા ગુરુ ચ્યા પાહલા પોડ્યા એને ખિજવાડા લાગ્યા, કા ચ્યા ઈસુલ બોજ વાતહે સાવાલ કોઅરા ગીઅલા.
LUK 11:54 એને ચ્યાહાટી ટુંગી રિયા, કા ચ્યા યોકદી વાતમાય દોઈ પાડે.
LUK 12:1 જોવે હજારો લોક ટોળો વોળીન ઈસુવાપાય યેને, ઓલે બોદે કા યોકબિજાલ બીચડી દેત, તોવે ઈસુ પેલ્લા ચ્યા શિષ્યહાન આખતો લાગ્યો, “પોરૂષી લોકહા ડોંગ્યા હારકા ખમીરથી હાચવીન રોજા.
LUK 12:2 કાહાકા કોઅહીજ વસ્તુ ઓહડી નાંય હેય કા તી ડાકલી રોય એને યોકતી વસ્તુ ઓહડી નાંય હેય કા તી દુબાડી હોકાય બાકી બોદાંજ ખુલ્લાં પોડી જાય.
LUK 12:3 તો આંદારામાય તુમહાય જીં આખ્યાં તી દિહા ઉજવાડામાય વોનાયી, એને તુમહાય બાઆં ડાકીન કાનામાય દુંદરીન આખ્યાં, તી બોદે જાગે બોંબલીન આખરી.”
LUK 12:4 બાકી આંય તુમહાન જ્યા મા હાંગાત્યા હેતા આખતાહાવ, કા જ્યેં શરીરાલ માઆઇ ટાકી હોકતેહેં બાકી ચ્યે આત્માલ નાશ નાંય કોઇ હોકે, ચ્યાહાન મા બીયહા.
LUK 12:5 આંય તુમહાન ચેતાવણી દેયન આખતાહાવ કા કાદાલ બીયના નાંય, બાકી જો માઆઇ ટાકી હોકે એને ચ્યા પાછે નરકા કોળીમાય ટાકી હોકહે, ચ્યા પોરમેહેરાલ બીયજા, આંય હાચ્ચાં આખતાહાવ ચ્યા પોરમેહેરાલ બીયજા.
LUK 12:6 કાય બેન પોયહામાય પાચ હાકરીયેં ચિડેં વેચાતેહે કા નાંય? તેરુંબી ચ્યામાઅને યોકાલબી પોરમેહેર વિહરાય નાંય જાય.
LUK 12:7 તુમહે ટોલપીવોઅને કીહીં કોલહા હેય તી બી તો જાંઅહે. ચ્યાહાટી તુમા બીયહા મા, તુમા બોજ ચિડહા કોઅતાબી કિમત્યા હેતા.
LUK 12:8 આંય તુમહાન આખતાહાવ, “જીં માઅહું લોકહા હોમ્મે માની લેહે તો મા શિષ્ય હેય, ચ્યાલ આંય, માઅહા પોહોબી પોરમેહેરા હોરગા દૂતહા હોમ્મે માની લિહીં.
LUK 12:9 બાકી જીં માઅહું માન માઅહા હોમ્મે નાંય માને, ચ્યાલ આંયબી મા પોરમેહેરા હોરગા દૂતહા હોમ્મે આખી દિહીં કા ઓ મા શિષ્ય નાંય હેય.”
LUK 12:10 જીં કાદાં માઅહા પોહા વિરુદમાય વાત આખી, ચ્યા ઓ પાપ માફ કોઅવામાય યી, બાકી જીં પવિત્ર આત્મા વિરુદમાય નિંદા કોએ, ચ્યા પાપ નાંય માફ કોઅવામાય યી.
LUK 12:11 જોવે માઅહે તુમહાન ચ્યા સોબાયે ઠિકાણે એને આગેવાન એને ઓદિકાર્યાપાય દોયન લેય જાય, તોવે કાય જાવાબ દેઅના, કા કાય આખના, ચ્યા ચિંતા નાંય કોઅના.
LUK 12:12 “કાહાકા કાય આખના, તી ચ્યેજ સમયે પવિત્ર આત્મા તુમહાન હિકાડી, કા કાય આખના હેય.”
LUK 12:13 પાછે ટોળામાઅને યોક જાંએ ઈસુલ આખ્યાં, “ગુરુજી, મા બાહાલ તું આખી દે, કા આબહા મિલકાત માન વાટી દેય.”
LUK 12:14 બાકી ઈસુય ચ્યાલ આખ્યાં, “ઓ બાહા, માન કુંયે તુમહે ન્યાય કોઅરા કા મિલકાત વાટાં નિવડયોહો?”
LUK 12:15 પાછે ઈસુય ચ્યાહાન આખ્યાં, “હાચવીન રા, એને બોદા લોબથી બોચી રોજા, કાહાકા જીવન કિમત્યા હેય તુમહે વોદારી મિલકાતે લેદે નાંય હેય.”
LUK 12:16 પાછે ઈસુવે ચ્યાહાન યોક દાખલો આખ્યો કા, “યોકતા માલદાર માઅહા જમીનમાય બોજ હારાં પાક્યા.
LUK 12:17 તોવે તો મોનામાય વિચાર કોઅતો લાગ્યો, માન નાંય ખોબાર કા આંય કાય કું? કાહાકા મા બોદો પાક થોવા હાટી મોઠો જાગો નાંય હેય.
LUK 12:18 તોવે ચ્યાય એહેકોય આખ્યાં, માન ખોબાર હેય કા માન કાય કોઅરા જોજે: આંય પોતાના કોઠીલ તોડીન મોઠી બોનાડીહી, એને તાં પોતાનો બોદો પાક એને માલમિલકાત થોવહી,
LUK 12:19 તોવે પોતાલ આખીહી કા ઓ મા જીવ, તુયેપાય બોજ વોરહા લોગુ બોજ મિલકાત થોવલી હેય, યાહાટી તું આરામ કોઓ, ખાય-પીન મોજ્યા કોઓ.
LUK 12:20 બાકી પોરમેહેરે ચ્યાલ આખ્યાં? ‘ઓ મૂર્ખા, આજે રાતી તું મોઅઇ જાહે, તોવે જીં તુયે પોતાનાહાટી યોખઠા કોઅલા હેય ચ્યાલ કું લી?’
LUK 12:21 એહકોયજ ચ્યા માઅહા આરે ઓઈ જીં બોદા કાય પોતાહાટી યોખઠા કોઅહે, બાકી પોરમેહેરા સેવા કોઅરાહાટી પોતે મિલકાતે એને શક્તિ ઉપયોગ નાંય કોએ.”
LUK 12:22 પાછે ઈસુય ચ્યા શિષ્યહાન આખ્યાં, ચ્યાહાટી આમા તુમહાન આખતાહાવ, કા શારીરિક જીવના ચિંતા મા કોઅહા આમા કાય ખાઉં એને કાય પિયહું; પાછા આમા શરીરામાય કાય પોવહું.
LUK 12:23 કાય જીવન ખાઅનાથી, એને શરીર ફાડકાહા કોઅતા વોદારે કિમત્યા હેય.
LUK 12:24 નેંડાડાહાલ એઅયા, ચ્યે પોએત નાંય, એને વાડેત નાંય, એને નાયતે કોઠયેમાય થોવેત, તેરુંબી પોરમેહેર ચ્યાહાન ખાવાડેહે, તુમહે કિંમાત ચિડહા કોઅતી વોદારે હેય.
LUK 12:25 તુમહામાયને ઓહડો કું હેય, જો પોતે જીવના બારામાય ચિંતા કોઅવાથી પોતે જીવન લાંબાવી હોકહે?
LUK 12:26 યાહાટી જો તુમા બોદહાથી વાહના કામબી નાંય કોઇ હોકે, તો જીવનામાય બિજ્યે વાતહે બારામાય કાહા ચિંતા કોઅતાહા?
LUK 12:27 “એને ફાડકાહાટી કાહા ચિંતા કોઅતાહા? જાડયેમાયને ફૂલજાડવા તુમા દિયાન કોઆ, ચ્યે કેહેકેન વોદતેહે; ચ્યે કાય મેહનાત નાંય કોએત, એને ચ્યે ફાડકે બી નાંય બોનાડે. તેરુંબી આંય તુમહાન આખહુ કા, સુલેમાન રાજાબી ચ્યા ઓલીબોદી સુંદરતા આતી તેરુંબી ચ્યાય ચ્યાહા હારકે ફાડકે નાંય પોવલે.
LUK 12:28 ચ્યાહાટી પોરમેહેર રાનામાઅને ગાહીયાલ, જીં આજે હેય એને હાકાળ વાડીન આગડામાય ટાકી દી, ઓહડાલ તો ફાડકે પોવાડેહે, તે ઓ વોછો બોરહો થોવનારાહાય, તુમહાન તો યા કોઅતા વોદારે દેખભાલ કોઅરી.
LUK 12:29 તે તુમા યા બારામાય ચિંતા મા કોઅહા, કા કાય ખાહું એને કાય પિયહું, એને શંકા મા કોઅહા.
LUK 12:30 કાહાકા દુનિયામાઅન્યા ગેર યહૂદી લોક યે બોદ્યો વાતો હોદતાહા, બાકી તુમહે હોરગામાઅને આબહો જાંઅહે, કા તુમહાન યે વસ્તુહુ ગોરાજ હેય.”
LUK 12:31 બાકી હોરગ્યા રાજ્યામાઅને વાના હોદ કોઆ, તોવે તુમહાન દોરત્યેવોયને બોદા વાના મિળી જાય.
LUK 12:32 “તોવે ઈસુવે આખ્યાં, તુમા ગેટહા યોક હાના ટોળા હારકે હેય, યાહાટી કોઅયેહેબી વાતે તુમા બીયહા મા, કાહાકા પોરમેહેર આબાલ ઈ ગોમ્યા, કા તુમહાન રાજ્ય દી.
LUK 12:33 તુમહે મિલકાત વેચી દિયા, એને ગોરીબાહાન દાન દિયા; એને મોજરાય નાંય જાય ઓહડી ઠેલી રાખા, બાકી આપહેહાટી હોરગામાય મિલકાત બેગા કોઅયા, તાં ઘોટી નાંય જાય, જ્યા પાહાય બાંડ નાંય યેય, એને ઉદાડા નાંય ખાય.
LUK 12:34 કાહાકા જાં તો મિલકાત હેય, તો મોન સાદા તાંજ લાગલા રોય.”
LUK 12:35 તુમા સાદા કામ કોઅરાહાટી તિયારી રા એને મા યેયનાહાટી પુરી રાત દિવા હોલગાડી રાખા.
LUK 12:36 એને તુમા ચ્યા લોકહા હારકે બોના, જ્યા પોતે માલિકા વાટ એઅઇ રિયહો, કા તો વોરાડયાહા ઇહિને ફિરી યેયન દરવાજો ખોકડાવી તે તારાતુજ ચ્યાહાટી ખોલી દેય.
LUK 12:37 ધન્ય હેય ચ્યા ચાકાર, જ્યાહાન માલિક પાછો યેયનાહાટી વાટ એઅતા દેખે, આંય તુમહાન હાચ્ચાં આખતાહાવ કા ચ્યાહા માલિક યોકા ચાકારા હારકે ફાડકે પોવીન ચ્યાહાન ખાઅના ખાં બોહતાડી, એને ચ્યાહાપાય યેયન ચ્યાહા સેવા કોઅરી.
LUK 12:38 જો તો આરદ્યે રાતી, કા ઉજાળાં ઓઅતા યેયન ચ્યાહાન વાટ જોવતા એએ, તોવે ચ્યા ચાકાર ધન્ય હેય.
LUK 12:39 બાકી ઈ જાંઆઈ લીયા, કા જો ગાઆ માલિકાલ એહેકોય માલુમ રોતા, કા બાંડ કોઅહે વેળાઈયે યી, તે તો જાગતો રોતો; એને પોતે ગોઆમાય ચોરી નાંય ઓઅરા દેતો.
LUK 12:40 તુમાબી તિયાર રા, કાહાકા જ્યેં વેળાઈયે તુમા જાંએબી નાંય, ચ્યે વેળાયે માઅહા પોહો યેઅઈ જાય.
LUK 12:41 તોવે પિત્તરે આખ્યાં, “ઓ પ્રભુ, કાય ઓ દાખલો તું આમહાલુજ આખતોહો, કા બોદહાન?”
LUK 12:42 એને પ્રભુવે આખ્યાં, “ઈમાનદાર એને બુદ્ધિમાન કારબારી કું હેય? જ્યાલ માલિકાય પોતાના નોકાર-ચાકારાવોય કારબારી બોનાડયોહો, કા તો સોમયાવોય ચ્યાહાન ખાઅના વસ્તુ દેય.
LUK 12:43 ધન્ય હેય, તો ચાકાર, જ્યાલ માલિક યેઇન એહેંજ કોઅતો એએય.
LUK 12:44 આંય તુમહાન હાચ્ચાંજ આખતાહાવ કા; તો ચ્યાલ ચ્યા પોતાની બોદી મિલકાત્યે ઓદિકારી બોનાડી દી.
LUK 12:45 બાકી જોવે ચાકાર એહેકેન વિચાર કોઆ લાગે કા, મા માલિકા યેયના આજુ વાઆ હેય, એને એહેકોય આખીન બિજા ચાકાર એને ચાકારીહીન ઠોકાં લાગે, એને ખાતો પિતો લાગે, સાકાટ બોની જાય.
LUK 12:46 તોવે તો ચ્યા કારબારી માલિક પાછો યી, જોવે તો ચ્યા વાટ નાંય જોવે, એને ઓહડા સોમાયા જ્યા બારામાય તો જાંઆય બી નાંય. તોવે તો ચ્યાલ બોજ કોઠાણ સાજા દેયન એને ચ્યા ભાગ ડોંગ્યા લોકહાઆરે ઠોરવી.
LUK 12:47 બાકી જો ચાકાર ચ્યા દોણ્યા ઇચ્છા જાંઅતો આતો, એને તિયારી નાંય રિયો, એને ચ્યા ઇચ્છા પરમાણે નાંય ચાલ્યો, ચ્યાલ બોજ માર પોડી.
LUK 12:48 બાકી જો ચાકાર નાંય જાંઆય, એને માર જોડે ઓહડો કામ કોઅહે, ચ્યાલ વોછો માર પોડી, યાહાટી જ્યાલ બોજ દેનલા હેય, ચ્યાપાઅને બોજ માગવામાય યી, એને જ્યાલ બોજ હોપ્યહા, ચ્યાપાઅને બોજ લેવામાય યી.”
LUK 12:49 આંય દોરત્યેવોય આગ લાવાં યેનોહો, એને આમી હોલગી જાતા તી માન કોલાં હારાં!
LUK 12:50 માન માહારુજ યોક ભયંકર આબદા બોગાવના હેય, જાવ લોગુ તી આબદા નાંય બોગવું, તાંઉલોગુ મા જીવ કોલો નિરાશ હેય!
LUK 12:51 “ઈ મા હુમાજતા કા આંય દોરત્યેવોય લોકહાવોચમાય શાંતી દાં યેનહો, આંય દોરત્યેવોય લોકહાવોચમાય શાંતી નાંય બાકી આલાગ કોઆડાં યેનહો.
LUK 12:52 કાહાકા આમી પાછે યોકા ગોઆમાય પાચ જાંઆ રોતા ઓરી, ચ્યાહામાય ફુટ પોડી, તીન લોક જ્યા માયેવોય બોરહો નાંય કોએ, ચ્યા બેન જાંઅહા વિરુદ કોઅરી જ્યા માયેવોય બોરહો કોઅતાહા, એને એહકોયજ બેન જાંઆ તીનહયા આરે કોઅરી.
LUK 12:53 આબહો પોહાઆરે, એને પોહો આબહા આરે વિરુદ કોઅરી, એને આયહો પોહયે આરે, એને પોહી આયહે વિરુદ કોઅરી, હાહુ વોવલ્યેહે આરે એને વોવલીહી હાહુ આરે વિરુદ કોઅરી.”
LUK 12:54 એને ઈસુવે લોકહાન આખ્યાં, “જોવે દિહી બુડતા એછરે વાદળાં ચોડતા દેખાય, તોવે તુમા તારાત આખતાહા કા, પાઆઈ યી, એને હાચ્ચાંજ પાઆઈ યેહે;
LUK 12:55 એને બોખરો યેતો દેખીન, તુમા આખતાહા, કા તીડકા લાગી ઉઠી, એને એહેકોય હાચ્ચાંજ બોનહે.
LUK 12:56 ઓ ડોંગ્યાહાય, આકાશ એને દોરત્યે બારામાય પારાખતા તુમહાન આવડેહે, બાકી આમી યા સમાયામાય પોરમેહેર કાય કોઅરા માગહે ચ્યા બારામાય તુમા નાંય હોમજે?
LUK 12:57 તુમહાય પોતે નોક્કી કોઅરા જોજે કા તુમહેહાટી કાય કોઅના ઠીક હેય?
LUK 12:58 કાહાકા જોવે તું ફીરાદીવાળા આરે કોચર્યે વાટે જાહે, તાંઉ ચ્યાપાઅને છુટા હાટી કોશિશ કોઓ નાંય તે તો તુલ ન્યાય કોઅનારા પાય દોઇન લેય જાય, ન્યાય કોઅનારો તુલ સીપાડાલ હોઅપી દી, એને સીપાડા તુલ જેલેમાય કોંડી દી.
LUK 12:59 આંય તુલ હાચ્ચાં આખતાહાવ કા જાંઉ લોગુ બોદા પોયહા બોઅઇ નાંય દેય, તાંવ લોગુ તું જેલેમાઅને છુટી નાંય હોકહે.”
LUK 13:1 ચ્ચે સોમાયામાય કોલાક લોક યેના, એને ઈસુવાલ ચ્ચા ગાલીલ ભાગા માઅહા બારામાય આખતા લાગ્યા, જ્યા લોકહાન પિલાત રાજાય દેવાળામાય બલિદાન ચોડાવના સમયે માઆઇ ટાક્યા.
LUK 13:2 ઈ વોનાયને ઈસુય ચ્યાહાન આખ્યાં, “કાય તુમા હોમાજતેહે કા ઈ ગાલીલ ભાગા માઅહું બિજા ગાલીલ વિસ્તારા માઅહા કોઅતા બોજ પાપી આતા કા ચ્યાહાવોય ઓહડી આબદા પોડી?”
LUK 13:3 “આંય તુમહાન આખહુ, કા નાંય; જો તુમાબી પાપ નાંય છોડહા તે તુમાબી યેજ રીતેકોય નાશ ઓઅહા.
LUK 13:4 નાયતે કાય તુમા હોમાજતાહા, જ્યા અડાર જાંઅહા બારામાય જ્યાહાવોય યેરૂસાલેમ શેહેરા પાહીને શિલોહ બુરુજ ટુટી પોડીન, દાબાઈન મોઅઇ ગીયા, કાય ચ્યા યેરૂસાલેમ શેહેરા લોકહા એને યેરૂસાલેમમાય રોનારે બોદહા કોઅતે વોદી પાપી આતેં?
LUK 13:5 આંય તુમહાન આખહુ કા; તુમા પાપ નાંય છોડહા તે તુમહે નાશ યેજ રીત્યેકોય ઓઅરી.”
LUK 13:6 પાછે ઈસુય દાખલો બી આખ્યો, “કાદા તેરી દારાખાહા વાડીમાય અંજીરા જાડ આતા, દર વોરહે તો ચ્યામાય ફળ હોદા યેય, બાકી નાંય જોડયા.
LUK 13:7 તોવે ચ્યાય વાડી રાખવાળ્યાલ આખ્યાં, ‘એએ, તીન વોરહા કોય આંય યા અંજીરા જાડાવોય ફળ હોદા યાહુ, બાકી નાંય મીળે, યાલ ખાંડી ટાક કા તીં હાર્યે જમીનીલ બી બોગડાવી રીયહા.’
LUK 13:8 વાડી રાખવાળ્યાય માલિકાલ જોવાબ દેના, ઓ માલિક, યાલ યે વોરહી આજુ રા દે, કા યા જાડા ચારી ખૂણહામાય ખોદીન ખોત ટાકું.
LUK 13:9 જો યેતે વોરહી ફળ દેય તોવે હારાં, નાંય તે ચ્યાલ ખાંડી કાડહુ.”
LUK 13:10 આરામા દિહે ઈસુ યોક સોબાયે ઠિકાણે હિકાડતો આતો.
LUK 13:11 તાં યોક બાઈ આતી, એને જ્યેં કૉબરામાયને ડોંગી વોળી ગીઅલી આતી, એને કોઅયેહેજ રીતે તી હિદી ઓઈ નાંય હોકતી આતી.
LUK 13:12 ઈસુય ચ્યેલ એઇન હાદ્યા, એને આખ્યાં, “ઓ બાઈ, તું તો નોબળાયે માઅને હારી ઓઈ ગીયી.”
LUK 13:13 તોવે ઈસુય ચ્યેવોય આથ થોવ્યો, એને તી તારાત હિદી ઓઈ ગીયી, એને પોરમેહેરા મહિમા કોઅરા લાગી.
LUK 13:14 યાહાટી કા ઈસુય ચ્યેલ આરામા દિહી હારી કોઅયેલ, સોબાયે ઠિકાણે જો આગેવાન ખિજવાઈન લોકહાન આખા લાગ્યો, “યોકા આઠવાડયામાય છ: દિહી હેતા આમહાન કામ કોઅરાહાટી, ચ્ચાહાટી ચ્યાજ દિહામાય યેયન હારેં ઓરા, બાકી આરામા દિહે નાંય.”
LUK 13:15 ઈ વોનાઈન પ્રભુય જોવાબ દેનો, “ઓ ડોંગ્યાહાય, કાય આરામા દિહે તુમહે ડોબહાલ એને ફૂરક્યાહાલ છોડીન પાંઈ પાજા નાંય લી જાત?
LUK 13:16 તો કાય ઈ હારાં નાંય હેતા, કા ઈ બાઈ જીં આબ્રાહામા કુળામાઅને હેય, જ્યેલ સૈતાનાય અડાર વોરહા લોગુ બાંદી રાખલી આતી, આરામા દિહી ચ્યેલ બંધનામાઅને છોડવામાય યેહે?”
LUK 13:17 જોવે ઈસુય યો વાતો આખ્યો, ચ્યા બોદે વિરુદી લાજવાઈ ગીયા, એને લોકહા બોદો ટોળો તીં મહાન કામે તો કોઅતો આતો, ચ્યાહાથી ચ્યે આનંદિત ઓઅયે.
LUK 13:18 પાછે ચ્યાય આખ્યાં, “પોરમેહેરા રાજ્ય કા હારકા હેય? એને આંય ચ્યા ઉપમા કોહડા કોય દાવ?
LUK 13:19 તીં રાયે દાણા હારકા હેય, જ્યાલ કાદા માઅહાય લેઈને પોતાના રાનામાય પોઅયા એને તી વોદીન જાડ ઓઈ ગીયા; એને આકાશામાય ઉડનારે ચિડેં યેઇન ચ્યા ડાહાગીવોય ગોરો કોઅયો.”
LUK 13:20 ચ્યાય પાછે આખ્યાં, “આંય પોરમેહેરા રાજ્યા ઉપમા કોહડા કોય દાવ?
LUK 13:21 તી ખમીરા હારકા હેય, જ્યાલ કાદ્યે થેએયે લેયને તીન માપ કુટામાય મોગલી દેના, એને દિરે-દિરે બોદો કુટ ખમીર ઓઈ ગીયો.”
LUK 13:22 ઈસુ શિષ્યહાઆરે શેહેર-શેહેર એને ગાવહે-ગાવહે જાયન હિકાડતો યેરૂસાલેમ શેહેરા એછે જાય રિઅલો આતો,
LUK 13:23 એને કાદાય ચ્યાલ પુછ્યાં, “ઓ પ્રભુ, કાય પોરમેહેર વોછા લોકહાન અનંતકાળા શિક્ષાથી બોચાવી?” ઈસુવે ચ્યાલ આખ્યાં,
LUK 13:24 “પોરમેહેરા રાજ્યામાય હાકડા બાઅણા માઅને જાઅના કોઠણ હેય, કાહાકા આંય તુમહાન આખહુ, બોદેજ જાં માગી, બાકી નાંય જાય હોકી.
LUK 13:25 જોવે પોરમેહેર, જો ગોઆ માલિક હેય, દરવાજો બોંદ કોય દી, એને તુમા બારે ઉબે રોઇન દારવાજો ખોકડાવીન રાવ્યાં કોઇન આખહા, ‘ઓ પ્રભુ, આમેહાટી દારવાજો ખોલી દે,’ એને તો જોવાબ દી, ‘આંય તુમહાન નાંય વોળખું, તુમા કેછને હેય?’
LUK 13:26 તોવે તુમા આખહા, ‘આમહાય તો હામ્મે ખાદાં-પિદાં એને તુયે આમે આટામાય હિકાડયાં.’
LUK 13:27 બાકી તો આખરી, ‘આંય તુમહાન આખહુ કા, આંય તુમહાન નાંય વોળખું કા તુમા કેછને હેય, ઓ અન્યાય કોઅનારાહા, તુમા બોદે મા ઇહિને દુઉ ઓઈ જાં.’
LUK 13:28 તાં રોડના એને દાત કોકડાવના ઓરી; જોવે તુમા આબ્રાહામા એને ઈસાક એને યાકૂબા એને બોદા ભવિષ્યવક્તાલ પોરમેહેરા રાજ્યામાય બોઠલા, એને તુમહાન બાઆ કાડી દેનલા એઅહા.
LUK 13:29 એને પૂર્વ એને પચ્છીમ, ઉત્તર એને દક્ષીણ એછને લોક યેઇન પોરમેહેરા રાજ્યા જેવાણમાય ભાગીદાર ઓઅરી.
LUK 13:30 ઈ જાઈલા, કોલહેક જ્યેં આમી પાછલા હેય ચ્યે પેલ્લે ઓઅરી, એને કોલહેક જ્યેં પેલ્લે હેતેં, ચ્યે પાછલા ઓઅરી.”
LUK 13:31 ચ્યેજ સમાયે કોલહાક પોરૂષી લોકહાય યેયન ઈસુલ આખ્યાં, “ઇહિને નિંગીન જાતો રો, કાહાકા હેરોદ રાજા તુલ માઆઇ ટાકાં માગહે.”
LUK 13:32 ઈસુવે ચ્યાહાન આખ્યાં, “જાયને ચ્યાલ જો કોલાહ હારકો ચાલાક હેય, આખી દે આંય આજે એને કાલે બુતાહાલ કાડીન બિમાર માઅહાલ હારાં કોઅહુ, એને તીજે દિહી આપહે કામ આંય પુરાં કોઅઇ લિહીં.
LUK 13:33 તેબી માન આજે એને કાલે એને પોરે દિહી ચાલના જરુરી હેતા, કાહાકા યોક ભવિષ્યવક્તા યેરૂસાલેમ શેહેરામાયજ માઅલો જાય”.
LUK 13:34 ઓ યેરૂસાલેમ શેહેરા લોકહાય, ઓ યેરૂસાલેમ શેહેરા લોકહાય, તુમા ભવિષ્યવક્તાહાલ માઆઇ ટાકતાહા, જ્યાહાલ બોજ પેલ્લા તુમહેપાય દોવાડયેલ, ચ્યાહાન દોગડાકોય ઠોકતાહા. કોલાદા માયે ઇચ્છા કોઅયી કા જેહેકોય કુકડી પિચલાહાલ પાખડા તોળે બોચાવ કોઅહે, તેહેકોય આંયબી તો પાહાહાન રાખવાળી કોઉ, બાકી તુમહે ઇચ્છા નાંય આતી.
LUK 13:35 એઆ, યાહાટી આમી હોમજી લા કા તુમહે ગોઅ તુમહેહાટી ઉજાડ કોઅવામાય યી. એને આંય તુમહાન આખતાહાવ, કા આમીને લેઈને જાવ લોગુ તુમા નાંય આખહા, ધન્ય હેય જો, પ્રભુ ઓદિકારાકોય યેહે, તાંવ લોગુ જાવ તુમા માન પાછા કોદહી નાંય એઅહા.
LUK 14:1 પાછે ઈસુ આરામા દિહી પોરૂષી લોકહા આગેવાનાહા માઅને યોકા ગોઅમે ખાઅના ખાં ગીયો; એને ચ્યા ચ્યાવોય યોકદીઠ એઇ રીઅલા આતા યાહાટી કા ચ્ચામાય બુલ હોદી હોકે.
LUK 14:2 તાં ચ્યા હોમ્મે યોક માઅહું આતા, જ્યામાય યોક ઓહડો રોગ આતો, કા ચ્ચા આથ એને પાગ હુજી ગીઅલા આતા.
LUK 14:3 તોવે ઈસુય પોરૂષી લોકહાન એને મૂસા નિયમ હિકાડનારા ગુરુહુલ પુછ્યાં, “કાય આરામા દિહી લોકહાન હારાં કોઅના આમે નિયમામાય પરવાનગી હેય, કા નાંય?”
LUK 14:4 બાકી ચ્યા ઠાવકાજ રિયા, એને તોવે ચ્યાય ચ્યા માઅહાલ આથલીન હારો કોઅયો, એને જાં દેનો.
LUK 14:5 ઈસુવે ચ્યાહાન આખ્યાં, “તુમહેમાઅને કાદા પોહો કા ડોબાં આરામા દિહી વેઅયે માય પોડી જાય તે ચ્યાલ તારાત નાંય કાડી લાહા?”
LUK 14:6 ચ્યા યે વાતહે કાયજ જોવાબ નાંય દી હોક્યા.
LUK 14:7 જોવે ઈસુય એઅયા, કા આમંત્રણ કોઅલા લોક કેહેકેન ચ્યા જાગા નિવડી લેતહા જાં માનાપાના લોક બોહતાહા, તોવે પાછે ચ્યાય યોક દાખલો દેયન આખ્યાં,
LUK 14:8 “જોવે તુલ કાદો વોરાડામાય હાદહે, તોવે મુખ્ય જાગામાય મા બોહહે, જાં માનાપાના લોક બોહતાહા, એહેકોય નાંય ઓઈ, કા તોથી બી વોદારે માનાપાના માઅહાલ આમંત્રણ દેના ઓરી.
LUK 14:9 એને જ્યાંય તુલ એને ચ્યાલ બેનહ્યાલ આમંત્રણ કોઅયા ઓરી, યેયન તુલ આખરી, ‘ચ્યાલ જાગો દે,’ એને તુલ તોવે લાજવાયન બોદહાથી નિચલી જાગામાય બોહરા પોડી.
LUK 14:10 બાકી જોવે તુલ હાદવામાય યી, તોવે બોદહાથી નિચલા જાગાવોય જાયને બોહો, કા જોવે તો, જ્યાંય તુલ આમંત્રણ દેનહા તો યી, તો તુલ આખી, ઓ હાંગાત્યા, હામ્મે યેયન બોહો, તોવે તોઆરે બોહનારાહા હામ્મે તુલ માન મિળી.
LUK 14:11 કાહાકા જીં માઅહું પોતેજ મોઠા બોના માગહે, તી વાહનો બોની, એને જીં માઅહું પોતાલ વાહના ગોણહે, ચ્યાલ મોઠો ગોણવામાય યી.”
LUK 14:12 તોવે ઈસુવે જ્યાંય હાદ્યેલ ચ્યા પોરૂષીલ બી આખ્યાં, “જોવે તું દિહયા કા રાતી ખાઅના ખાવાડે, તોવે તો હાંગાત્યો કા બાહહાલ કા હોગવાડયાહાલ કા ધોનાડ્યા પોડુશ્યાહાન નાંય હાદતો, એહેકોય નાંય ઓઈ કા ત્યેંબી તુલ હાદી, એને તો બોદલો ઓઈ જાય.
LUK 14:13 બાકી તું ખાઅના ખાવાડે, તોવે તું ગોરીબાહાલ, ઠોટયાહાલ, અપંગાહાલ, લેંગડયાહાલ એને આંદળહાલ હાદા.
LUK 14:14 તોવે તું ધન્ય ઓઅહે, કાહાકા ચ્યાહા પે તુલ બોદલો દાંહાટી કાયજ નાંય હેય, બાકી તુલ ન્યાયી લોક મોઅલા માઅને પાછા જીવી ઉઠી, તોવે પોરમેહેર તુલ ચ્યા ઇનામ દી.”
LUK 14:15 ચ્યાઆરે ખાઅના ખાનારાહા માઅને યોકાય ઈ વાત વોનાઈન આખ્યાં, “ધન્ય હેય જીં પોરમેહેરા રાજ્યામાય ખાઅના ખાઅરી.”
LUK 14:16 ઈસુવે ચ્યાલ આખ્યાં, કાદા માઅહાય મોઠી મેજવાની દેની એને બોજ જાઅહાલ હાદ્યા.
LUK 14:17 જોવે ખાઅના બોની ગીયા, તોવે ચ્યાય ચ્યા ચાકારાહાન આમંત્રિત લોકહાન હાદાં દોવાડયા, યા, આમી ખાઅના તિયારી હેય.
LUK 14:18 બાકી બોદે ને બોદે માફી માગા લાગ્યેં, પેલ્લાય ચ્યાલ આખ્યાં, માયે જાગો વેચાતો લેદહો, એને જરુરી હેય કા આંય ચ્યાલ એરા જાંઉ; આંય તુલ વિનાંતી કોઅહુ, માન માફ કોઇ દે.
LUK 14:19 એને બીજાય આખ્યાં, માય પાચ જોડી ડોબેં વેચાતે લેદહે, એને પારખા જાહું; આંય તુલ વિનાંતી કોઅહુ, માન માફ કોઇ દે.
LUK 14:20 યોકાય પાછા યેયન આખ્યાં, માયે વોરાડ કોઅયાહાં, યાહાટી આંય નાંય યેય હોકુ.
LUK 14:21 ચ્યા ચાકારાહાય યેયન યો બોદ્યો વાતો ચ્યાહા માલિકાલ આખ્યાં, તોવે માલિકાલ ગુસ્સો યેનો એને ચ્યાય ચાકારાહાન આખ્યાં, શેહેરા આટામાય એને ગોલ્યેહેમ તારાત જાયને ગોરીબ, પાંગળ્યા એને લેંગડયા, એને આંદળા લોકહાન ઈહીં લેય યા.
LUK 14:22 ચાકારાય પાછા આખ્યાં, ઓ માલિક, જેહેકેન તુયે આખલા, તેહેકેન કોઅયા; તેરુંબી જાગો હેય.
LUK 14:23 માલિકાય ચાકારાલ આખ્યાં, વાટહી વોય એને ગલહીમાય લોકહાન વિનાંતી કોઇન લીયા કા મા ગુઉ બોરાય જાય.
LUK 14:24 કાહાકા આંય તુમહાન આખહુ, કા જ્યેં પેલ્લા આમંત્રિત કોઅલે આતેં, ચ્યા લોકાહામાઅને કાદોબી મા ખાઅના માથી નાંય ખાય.
LUK 14:25 જોવે મોઠો ટોળો ઈસુઆરે જાય રિઅલો આતો, ચ્યાય પાહલા ફિરીન ચ્યાહાલ આખ્યાં,
LUK 14:26 બાકી કાદાં મા પાહી યેય, એને ચ્યા આબહો એને આયહો એને થેઅઈ એને પોહેં એને બાહા એને બોઅયહો એને પોતા જીવાલ બી અપ્રિય નાંય હુમજી, તોવે ચ્યા મા શિષ્ય નાંય ઓઈ હોકે.
LUK 14:27 જીં માઅહું મા શિષ્ય ઓઅના લીદે દુઃખ નાંય વેઠે એને મોઅરાંહાટી તિયાર નાંય ઓએ, તીં મા શિષ્ય બોના લાયકે નાંય હેય.
LUK 14:28 જો તુમહેમાઅને કાદો બુરુજ બોનાડા માગહે, તો ચ્ચા પેલ્લા બોહીન યે વાતે ઇસાબ લાવે કા યાલ બોનાડાહાટી કોલહો ખોરચો લાગરી, એને ચ્યાપાય ચ્યાલ પુરાં કોઅરાહાટી પુરતાં પોયહા હેય કા નાંય.
LUK 14:29 જોવે ચ્ચા એહેકોય નાંય ઓઈ, કા પાયો ટાકીન પાછે ચ્યાલ પુરાં નાંય કોઇ હોકે, તોવે બોદે ચ્યાલ એઅનારે એહેકોય આખીન ઓહરી,
LUK 14:30 એઆ-એઆ ઈ માઅહું બોનાડા તે લાગ્યેલ બાકી આમી પુરાં નાંય કોઅઇ રીયોહો?
LUK 14:31 પાછે, જોવે યોક રાજા દોહો ઓજાર સૈનિકાહા આરે બિજા રાજા હાતે લોડાય કોઅરા નિંગહે, જ્યા વીસ ઓજાર સૈનિકા હાતે ચ્યા વિરુદમાય યેનહા, તે બોદહા પેલ્લા તો બોહીન યે વાતે નક્કી કોઅરી કા કાય તો ચ્યા બિજા રાજા હમલો કોઅરાહાટી પુરે રીતેથી તાકાતવાળો હેય કા નાંય.
LUK 14:32 નાંય તે દુર રોહે તાવુંજ તો પોતાના દૂતહાન દોવાડીન ચ્યાહાઆરે હોમજી લા માગી.
LUK 14:33 યેજપરમાણે તુમહેમાઅને જીં કાદાં માઅહું પોતાના બોદાંજ છોડી નાંય દેય, તો મા શિષ્ય નાંય બોની હોકે.
LUK 14:34 “મીઠાં તે જરુરી વસ્તુ હેય, બાકી મીઠાં ચોવવોગાર ઓઈ જાય, તે કોઅહી વસ્તુકોય ખારાં કોઅહા?
LUK 14:35 તીં નાંય તે દોરત્યે હાટી નાંય તે ખોતા હાટી કામામાંય યેહે: ચ્યાલ તે લોક બાઆ ટાકી દેતહા. જો વોનાયા હાટી તિયાર હેય તો વોનાય લેય.”
LUK 15:1 બોજ કર લેનારા એને જ્યાહાન લોક પાપી આખતેહે ચ્ચા લોક ચ્ચા પાહી વોનાયા હાટી યાં આતા.
LUK 15:2 બાકી પોરૂષી લોક એને મૂસા નિયમ હિકાડનારા ગુરુ ટુટરીન આખા લાગ્યા, “ઓ તે પાપહયા આરે મિળહે એને ચ્યાહાઆરે ખાહેબી.”
LUK 15:3 તોવે ઈસુય ચ્યાહાલ ઓ દાખલો આખ્યો:
LUK 15:4 “તુમહેમાઅને કું હેય, જ્યાવોય હોવ ગેટેં રોય, એને યોક ટાકાઇ જાય, તોવે નોવાણુ ગેટહાલ જાડયેમાય છોડીન, જીં ગેટા ટાકાઇ ગીયહા ચ્યાલ જાંઉ લોગુ નાંય સાપડી તાંવ લોગુ ચ્યાલ હોદતો નાંય રોય?
LUK 15:5 એને જોવે સાપડી જાહે, તોવે તો બોજ આનંદથી ચ્યાલ ચ્યા ખાંદાવોય ઉસલી લેહે.
LUK 15:6 એને પોતાના ગોઓ યેયન ચ્યા હાંગાત્યા એને પોડુશ્યાહાન બેગે કોઇન આખહે, ‘મા આરે આનંદ કોઆ, કાહાકા મા ટાકાઇ ગીઅલાં ગેટા મિળી ગીયહા.’
LUK 15:7 આંય તુમહાન આખહુ કા ચ્યેજ રીતે યોક પાપ કોઅના બંદ કોઅનારા પાપી લોકહા બારામાય હોરગામાય ઓલોજ આનંદ ઓરી, જોલા કા નોવાણુ ઓહડા ન્યાયી લોકહા બારામાય બી નાંય ઓઈ, જ્યાહાલ પાપ છોડના જરુરી નાંય હેય.”
LUK 15:8 “ઈસુવે ચ્યાહાન પાછો યોક દાખલો દેનો, જોવે કાદ્યે થેઅયે પાય દસ ચાંદ્યે સિક્કા હેય એને ચ્યાહામાઅને યોક સિક્કો ટાકાય જાય, તોવે તી દિવો બાળીન, એને ગોઅમે બાઈ કાડી એને જાવ લોગુ નાંય મીળે તાંવ લોગુ દિયાન દેયન હોદતી રોય.
LUK 15:9 એને જોવે સાપડી જાહે, તોવે તી ચ્યે બેનપોણીહિંલ એને પોડોશી બાઇહીલ યોકઠ્યો કોઇન આખહે, ‘મા હાતે આનંદ કોઅરા, કાહાકા ટાકાઇ ગીઅલો સિક્કો જોડી ગીયહો.’
LUK 15:10 આંય તુમહાન આખહુ, કા યેજ રીતે યોક પાપ કોઅનારો જોવે પાપ કોઅના બોંદ કોઅરી ચ્યાહાટી પોરમેહેરા હોરગા દૂતહા હામ્મે આનંદ ઓઅહે.”
LUK 15:11 પાછા ઈસુય યોક દાખલો આખ્યો, “યોકા માટડા બેન પોહા આતા.
LUK 15:12 ચ્યાહામાઅને વાહના પોહાય પોતાના આબહાલ આખ્યાં, ‘ઓ આબા, મા મિલકાત માઅને જો મા હિસ્સો હેય, તો માન આમી દેય દે’ આબહાય પોતા મિલકાત બેની પોહાહાન વાટી દેની.
LUK 15:13 કોલહાક દિહયા પાછે વાહનો પોહો જીં કાય ચ્યા આતા તી બોદા યોકઠા કોઇન દુર દેશામાય જાતો રિયો, એને તાં ખારાબ કામાહામાંય ચ્યાય ચ્યા બોદી મિલકાત ખોરચી દેની.
LUK 15:14 જોવે વાહના પોહાય બોદા ખોરચી ટાક્યા, તોવે ચ્યા દેશામાય મોઠો દુકાળ પોડયો, એને ચ્યાપાય ખાંહાટી કાયજ નાંય આતા.
LUK 15:15 ચ્યાહાટી તો ચ્યા દેશા રેહેવાશ્યા માઅરે યોકા માઅહા ગોઅ કામ કોઅરા ગીયો, ચ્યા માઅહાય ચ્યાલ પોતા રાનહાંમાય ડુકરેં ચારાં દોવાડયો.
LUK 15:16 એને તો ઓલો બુખો આતો કા જ્યો હિંગ્યો ડુકરેં ખાતે આતેં ચ્યો હિંગ્યો ખાંહાટી ઇચ્છા ઓઅયી, કાહાકા ચ્યાલ કાદાં કાય ખાંહાટી નાંય દેતા આતા.
LUK 15:17 જોવે ચ્યાલ પોતાની બુલ હોમજાયી તોવે આખા લાગ્યો, મા આબહા ગોઅમે કોલાં બોદા ચાકારાહાન ખાઅનાથી વોદારે બાખ્યો મિળત્યોહો બાકી આંય ઈહીં બુખો મોઅહુ.
LUK 15:18 આમી આંય ઉઠીન મા આબહા ઈહીં જાહીં એને આખહી કા, આબા માયે પોરમેહેરા વિરુદ એને તો હામ્મે પાપ કોઅયોહો.
LUK 15:19 આમી આંય તો પોહો આખાયા લાયકે નાંય રોયહો, માન પોતાના યોક મોજર્યા હારકો રાખી લે.”
LUK 15:20 “તોવે તો તી દેશ છોડીન ચ્યા આબહા ઈહીં જાંહાટી ચાલ પોડયો, તો આજુ દુરુજ આતો, તાઆવ ચ્યા આબહાલ ચ્યાલ દેખીન દોયા યેની, એને પોહા એછે દાહુદી ગીયો એને ચ્યાલ જાયન ગોળે મિળ્યો, એને ચ્યાલ બોજ ચૂમ્યો.
LUK 15:21 પોહાય આબહાલ આખ્યાં, ‘આબા, માયે પોરમેહેરા વિરુદ એને તો વિરુદ પાપ કોઅયોહો, એને આંય તો પોહો આખાયાહાટી લાયકે નાંય રોયહો.’
LUK 15:22 બાકી ચ્યા આબહાય પોતાના ચાકારાહાન આખ્યાં કા, જલદી હારામાંય હારાં ડોગલાં લેયને ચ્યાલ પોવાડા, એને આથા આંગઠ્યેમાય વિટી પોવાડા, એને પાગહામાય વાઅણે પોવાડા.
LUK 15:23 એને પાળલાં માતલા વાછડાં લીયા એને માઆઇન રાંદા કા આપા ખાયન આનંદ મોનાવહુ.
LUK 15:24 કાહાકા ઈ એહેકોય આતા જેહેકેન મા પોહો મોઅઇ ગીઅલો આતો, પાછો જીવતો ઓઅય ગીયહો, ઓ ટાકાય ગીઅલો આતો બાકી આમી મિળી ગીયહો એને ચ્યા આનંદ મોનાવા લાગ્યા.”
LUK 15:25 “જોવે ઈ બોદા ઓઈ રીઅલા આતા ચ્યે સમાયે ચ્યા મોઠો પોહો રાનામાય કામ કોઅતો આતો, જોવે ગોઆ પાહી યેનો, તોવે ચ્યાલ ગીતે આખના એને વાજે વાજાડના એને નાચના આવાજ વોનાયો.
LUK 15:26 તોવે ચ્યાય યોકા ચાકારાલ હાદિન પુછ્યાં, ‘ઈ કાય ઓઈ રીયહા?’”
LUK 15:27 “ચ્યાય ચ્યાલ આખ્યાં, ‘તો બાહા પાછો ગોઓ યેનહો, એને તો આબહાય માતલા પાળલાં વાછડાં માઆડ્યાહા, કાહાકા તો બાહા હારેરીતે ગોઅ યેય પોઅચ્યોહો.’
LUK 15:28 ઈ હાંબળીન ખિજવાય ગીયો, એને ગોઆ માજે નાંય જાય રિઅલો આતો, યાહાટી ચ્યા આબહો બાઆ યેનો, એને ચ્યાલ ગોઅમે યાંહાટી રાવ્યાં કોઅરા લાગ્યો.
LUK 15:29 ચ્યાય આબહાલ જોવાબ દેનો, ‘એએ, આંય ઓલા વોરહાથી તો સેવા કોઅહુ એને કોદહીજ તો આગના નાંય ટાળહી, તેરુંબી તુયે માન યોકબી વાહના વાછડા બી નાંય દેના કા આંય તી માંઈને મા હાંગાત્યાહા હાતે ખાયન આનંદ કોઅતો.
LUK 15:30 બાકી જોવે તો પોહો, જ્યાંય તો મિલકાત દુર જાયને વેશ્યાહાઆરે ખોરચી ટાકી, તો યેનો તે ચ્યાહાટી તુયે પાળલાં વાછડાં માંઈને રાંદાડયા.’
LUK 15:31 આબહાય ચ્યાલ આખ્યાં, ‘મા પોહા, તું કાયામ મા આરે હેય, એને જીં કાય મા હેય ઈ બોદા તોજ હેતાં.
LUK 15:32 બાકી આમી આનંદ કોઅરા એને મગન ઓરા જોજે કાહાકા તો ઓ બાહા જેહેકોય મોઅઇ ગીઅલો આતો એને પાછો જીવતો ઓઅય ગીયહો, જો ટાકાય ગીઅલો આતો, બાકી આમી મિળી ગીયહો.’”
LUK 16:1 પાછે ઈસુવે પોતાના શિષ્યહાન બી ઓ દાખલો આખ્યો, “યોક મિલકાતવાળા માઅહા યોક કારબારી આતો, લોકહાય માતલા માઅહા હામ્મે કારબારી વોય દોષ લાવ્યો કા ઓ તો બોદી મિલકાત ખોરચી ટાકહે.
LUK 16:2 તોવે માલિકાય કારબાર્યાલ હાદિન પુછ્યાં, ઈ કાય હેય જીં આંય તો બારામાય વોનાય રિયહો? તુયે મા પોયહા કાય કોઅયા ચ્ચાહા બોદો ઇસાબ દે, કાહાકા તું આગલા કારબારી નાંય રોય હોકે.
LUK 16:3 તોવે કારબારી વિચાર કોઅરા લાગ્યો, આમી આંય કાય કોઉ? કાહાકા મા માલિક આમી કારબારી કામાવોયને કાડી રિયહો, માન શરીરાકોય તે કામ ગાઠી નાંય પોડે, એને માગી ખાંહાટી માન શરામ યેહે.
LUK 16:4 આમી આંય હોમજી ગીયો, કા કાય કોઅહી, જોવે આંય કારબારી કામાવોને છુટો ઓઈ જાવ તોવે લોક માન મોદાત કોએ.
LUK 16:5 તોવે ચ્યાય પોતાના માલિકા કોરજાવાળહાન યોક-યોક કોઇન હાદ્યા એને પેલ્લાનેજ પુછ્યાં, તોવોય મા માલિકા કોલહો કોરજો હેય?
LUK 16:6 ચ્યાય આખ્યાં, હોવ મણ જૈતુન જાડા તેલ તોવે ચ્યાય ચ્યાલ આખ્યાં, ‘પોતાના ઇસાબા ચોપડા લે એને બોહીન તારાત બિજા ખાતામાય બોદલીન પોચહા મણ લોખી દે.’
LUK 16:7 પાછે ચ્યાય બિજાલ પુછ્યાં, ‘તોવોય કોલો કોરજો હેય?’ ચ્યાય આખ્યાં, ‘હોવ મણ ગોંવ,’ તોવે ચ્યાય ચ્યાલ આખ્યાં ‘પોતાના ઇસાબા ચોપડા લેઈને એંશી મણ લોખી દે.’”
LUK 16:8 “માલિકાય ચ્યા અન્યાયી કારબાર્યાલ આખ્યાં, તુયે બોજ હુશારી કોઇ કામ કોઅલા હેય, એહકોયજ યા દુનિયા લોક ચ્યાહા સોમાયા લોકહાઆરે વ્યવહારા માય, ઉજવાડા લોકહા કોઅતા બોજ ચતુર હેય.
LUK 16:9 એને આંય તુમહાન આખહુ કા દુનિયાદારી રીતે કામાવલા મિલકાતેકોય તુમહેહાટી દોસ્તાર બોનાવી લા તે જોવે મિલકાત નાંય રોય, તે ચ્યા તુમહાન હોરગામાય આવકાર કોઅરી જા તુમા સાદામાટે જીવતા રોહા.
LUK 16:10 જો વાહની-વાહની વાતમાય ઈમાનદાર હેય, તો મોઠી વાતમાય બી ઈમાનદાર હેય, એને વાહની વાતમાય બેઈમાન હેય, તો મોઠી વાતમાય બી બેઈમાન રોય.
LUK 16:11 યાહાટી જોવે તુમા દોરતીવોય કામાવલા મિલકાત્યે માય ઈમાનદાર નાંય રોયા, તે હોરગામાઅને મિલકાત તુમહાન કું હોઅપી?
LUK 16:12 એને જોવે તુમા બીજહા મિલકાતીવોય ઈમાનદાર નાંય ઠોરહા, તે જીં તુમહે હેય તી તુમહાન કું દેઅરી?
LUK 16:13 કાદાબી માઅહું યોકાજ સમયે બેન દોણહ્યા ચાકરી નાંય કોએ, કાહાકા તો યોકા વિરુદ કોઅરી ને બિજાલ પ્રેમ કોઅરી, નાયતે યોકા આરે હારો ચાલીન બિજા આરે નાંય હારો ચાલી, તુમા પોરમેહેરા એને મિલકાત યા બેન્યહા ચાકરી નાંય કોઅય હોકે.”
LUK 16:14 પોરૂષી લોક જ્યા લોબી આતા, યો વાતો વોનાયને ઈસુ મશ્કરી કોઅરા લાગ્યા.
LUK 16:15 ઈસુવે ચ્યાહાન આખ્યાં, “તુમા તો માઅહા હામ્મે પોતાનાલ હાચ્ચાં દેખાડતાહા, બાકી પોરમેહેર તુમહે મન જાંઅહે, કાહાકા જીં વસ્તુ તુમહે નોજરેમાય મોહત્વા હેય, તીં પોરમેહેરા નોજરેકોય એઅના ખારાબ હેય.”
LUK 16:16 જાવ લોગુ યોહાન બાપતિસ્મા દેનારો યેનો, તાંવ લોગુ મૂસા નિયમશાસ્ત્ર એને ભવિષ્યવક્તા વચન તુમહે માર્ગદર્શક રિયા; બાકી આમી પોરમેહેરા રાજ્યા હારી ખોબાર આખલી જાહે, એને બોદેજ યામાય ભાગીદાર ઓઅતેહે.
LUK 16:17 આકાશ એને દોરતી ટાળાય જાયના નિયમશાસ્રા યોક બિંદુ મિટાય જાયના કોઅતા હેલ્લા હેય.
LUK 16:18 “જો કાદો માટડો ચ્યા થેઅયેલ ફારગાતી દેયન બિજ્યે થેએયે આરે વોરાડ કોએ, તે તો વ્યબિચાર કોઅહે, એને જો કાદો માટડો ફારગાતી દેનલ્યે થેઅયેઆરે વોરાડ કોઅહે, તે તેરુંબી વ્યબિચાર કોઅહે.”
LUK 16:19 “યોક મિલકાતવાળો માઅહું આતો, તો બોજ મોઅગેં ડોગલેં પોવતો આતો એને રોજ દિને હારાં-હારાં ખાઅના ખાતો આતો એને બોજ હારો રોતો આતો.
LUK 16:20 લાજરસ નાંવા યોક બીખારી માઅહું આતો, ચ્યા શરીર ફોડહાકોય બોઆલા આતા,, ચ્યાલ લોક મિલકાતવાળા માઅહા બાઆપુર થોવી દેતા આતા.
LUK 16:21 તો બોજ બુખો આતો ઓલે લોગુ કા તો ઇચ્છા રાખે, મિલકાતવાળા માઅહા પાયને ખાયન વોદી ગીઅલા ખાઅનાકોય બુકો બોએ. ઈહીં લોગુ કા કુત્રે બી યેયન ચ્યા ફોડહાન ચાટતે આતેં.
LUK 16:22 એને યોક દિહી એહેકેન બોન્યા કા બીખારી લાજરસ મોઅઇ ગીયો, એને હોરગા દૂતહાય ચ્યાલ આબ્રાહામાઆરે રાંહાટી લેય ગીયા, એને યોક દિહી મિલકાતવાળા માઅહું બી મોઅઇ ગીયો, એને ચ્યાલ દાટી દેનો.
LUK 16:23 એને તો અધોલોકમાય પીડામાય પોડયો, તોવે ચ્યાય ઉચે એઅયા, એને દૂરને આબ્રાહામા પાહી લાજરસાલ દેખ્યો.
LUK 16:24 તોવે ચ્યાય બોંબલીન આખ્યાં, ‘ઓ આબા આબ્રાહામ, મા વોય દયા કોઇન લાજરસાલ દોવાડી દે, યાહાટી કા તો પોતાની આંગઠી પાઅયામાય બુડવીન મા જીબેલ હેળી કોઅય, કાહાકા આંય યા આગડામાય તોડપી રિયહો.’
LUK 16:25 બાકી આબ્રાહામાય આખ્યાં, ‘ઓ પોહા, યાદ કોઓ કા તું દોરતીવોય રોઇન પોતાના જીવનાહાટી વાન્યો-બાત્યો વસ્તુહુ લાભ લી ચુકયોહો, એને તેહેકોયજ લાજરસાલ બોદ્યો ખારાબ વસ્તુ મિળ્યો, બાકી તો આમી શાંતી પામી રિયહો, એને તું તોડપી રિયહો.
LUK 16:26 એને ઈ બોદી વાતહેલ છોડીન આમહે એને તુમહે વોચમાય યોક મોઠો ખાડો ઠોરાવલો ગીયહો, કા કાદો ઇહિને તુમહેપાય યા માગે તો નાંય જાય હોકે એને જો કાદો તુમહે પાયને આમહેપાય યા માગે તો નાંય યી હોકે.’
LUK 16:27 ચ્યાય આખ્યાં, ‘તે ઓ આબા, આંય તુલ વિનાંતી કોઅહુ કા, તું લાજરસાલ મા આબહા ગોઓ દોવાડ.
LUK 16:28 કાહાકા મા પાચ બાહા જીવતા હેય; કા તો ચ્યાહાન ઈ ચેતાવણી દેય, એહેકોય નાંય બોના જોજે કા ચ્યાબી યે પીડા જાગામાય યેય પોડે.’
LUK 16:29 આબ્રાહામાય ચ્યાલ આખ્યાં, ‘ચ્યાહાન ચેતાવણી દાંહાટી મૂસા નિયમશાસ્ત્ર એને ભવિષ્યવક્તાહા ચોપડી હેય, તો ચ્યાહામાઅને વોનાયને ચ્યા પાલન કોએ.’
LUK 16:30 ચ્યાય આખ્યાં, ‘નાંય, ઓ આબા આબ્રાહામ, જો કાદો મોઅલા માઅને ચ્યાહા પાહી જાયને ચ્યાહાન ચેતાવણી દેય, તોવે ચ્યા ચ્યાહા પાપ કોઅના બોંદ કોઅઇ દી.’
LUK 16:31 આબ્રાહામાય ચ્યાલ આખ્યાં, ‘જોવે તો મૂસા નિયમશાસ્ત્ર એને ભવિષ્યવક્તા ચોપડીમાઅને આગના નાંય માને, તે જો મોઅલા માઅને બી કાદો જીવી ઉઠી તેરુંબી ચ્યા બોરહો નાંય કોઅરી.’”
LUK 17:1 પાછે ઈસુવે ચ્યા શિષ્યહાન આખ્યાં, “ઈ નોક્કી હેય કા, જ્યો વાતો માઅહાલ પાપા પરીક્ષાયો કોઆડત્યોહો, ચ્યો ઓઅરી, બાકી હાય, ચ્યા માઅહાલ જ્યા લેદે યો વાતો ઓઅત્યોહો.
LUK 17:2 જો યા વાહના માઅને કાદા યોકાલબી પાપામાંય પાડહે, ચ્યાલ બોજ ખારાબ સાજા મિળી, ચ્યાહાટી ઈ હારાં ઓઅતા કા ગોઅટયે પુડ ચ્યા ગોગ્યેમાય બાંદિન દોરિયામાય બુડવી દેયના કોઅતાબી ઈ ખારાબ સાજા હેય.
LUK 17:3 હાચવીન રા કા તુમા કાય કોઅતાહા, જોવે કાદોબી બોરહાવાળો બુલ કોઅહે, તોવે ચ્યાલ હોમજાડ, એને જોવે તો પોસ્તાવો કોએ તોવે ચ્યાલ માફ કોઇ દે.
LUK 17:4 જો દિહ્યામાય હાંત દા તોઆરે બુલ કોએ, એને હાંત દા યેઇન આખે, માન માફ કોઓ મા બુલ જાયહી, તોવે ચ્યાલ માફ કોઓ.”
LUK 17:5 તોવે પ્રેષિતાહાય ઈસુવાલ આખ્યાં, “આમહે બોરહો આજુ મજબુત કોઅરા મોદાત કોઓ.”
LUK 17:6 તોવે ઈસુવે આખ્યાં, જોવે રાયે દાણા ઓલહો બોરહો તુમહાન રોતો, તોવે યા ઉબા સેતુરા જાડાલ તુમા આખતા કા મૂળાઇહિને ઉપડાયન દોરિયામાય જાય પોડ, એને તીં તુમહે માની જાતા.
LUK 17:7 જો તુમહે ચાકાર રાનામાય ઓળ જુપીન કા ગેટેં ચાઈન ગોઓ યેય, તે તુમા કાય આખહા, તારાત યે એને ખાઅના ખાં બોહો?
LUK 17:8 નાંય, બાકી તુમા એહેકોય આખહા કા, “માંહાટી ખાઅના રાંદ, એને આંય જાવ લોગુ ખાય ઉઠું તાંઉ તું ઉબો રોઇન મા ચાકરી કોઆહાટી તિયાર ઓઈ જો પાછે તુંબી ખાય લેજે.
LUK 17:9 તુમા ચ્યા ચાકારા ચ્યા કોઅલા કામાહાટી આભાર નાંય માનહા જીં તુમહાય ચ્યાલ કોઅરા આખ્યેલ.
LUK 17:10 તેહેંજ કોઇન, તુમા હોગા જોવે તુમહાન જીં આખલા આતા તીં બોદા તુમહાય પુરાં કોઅયા, તોવે એહેંજ આખજા આમહાય તે માન મીળે ઓહડા કાયજ કોઅયાહાં નાંય, બાકી જીં કામ કોઅના આતા તોલહાંજ કોઅયાહાં.”
LUK 17:11 જોવે ઈસુ એને ચ્યા શિષ્ય યેરૂસાલેમ શેહેરા એછે જાનારી વાટ્યેવોય સમરૂના એને ગાલીલ ભાગા વોચમાઅને જાય રીઅલા આતા.
LUK 17:12 તો યોકા ગાવામાય જાતી વેળાયે ચ્યાલ દોહો કોડળ્યા મિળ્યાં.
LUK 17:13 ચ્યાહાય દુઉને મોઠેથી બોંબલીન આખ્યાં, “ઓ ઈસુ, ઓ ગુરુજી, આમહે ઉપે દયા કોઓ.”
LUK 17:14 ઈસુવે ચ્યાહાન એઇન આખ્યાં, “જાયા, એને તુમહે શરીર યાજકાહાલ દેખાડાં” યાહાટી ચ્યા એઇ હોકે કા તુમા હારાં ઓઅયાહા કા નાંય એને ચ્ચા વાટે ચાલતાંજ હારાં ઓઅઇ ગીયા.
LUK 17:15 આંય હારો ઓઅઇ ગીયહો, એહેકોય એઇન ચ્યાહામાઅનો યોક જાંઆ મોઠેરે પોરમેહેરા ગીતે આખતો ઈસુહી પાછો ફિરી યેનો.
LUK 17:16 એને ઈસુવાલ પાગે પોડીન, ચ્યા આભાર માન્યો, તો યોક સમરૂની આતો.
LUK 17:17 તોવે ઈસુવે આખ્યાં, “દોહે દોહો માટડા હારાં જાયા કા નાંય? તે પાછે નોવ જાંઆ કેછ હેતા?
LUK 17:18 પાછો યેઇન પોરમેહેરા આભાર માને ઓહડો ઓ યોક પારદેશીયા સિવાય કાદા નાંય મીળે કા?”
LUK 17:19 તોવે ઈસુય ચ્ચાલ આખ્યાં, “ઉઠીન જાતો રો, તો બોરહા લીદે તો બોચાવ ઓઈ ગીયહો.”
LUK 17:20 જોવે પોરૂષી લોકહાય પુછ્યાં, કા પોરમેહેરા રાજ્ય કોદહી યેઅરી? ઈસુવે જાવાબ દેનો કા, “પોરમેહેરા રાજ્ય ઓહડા નાંય હેય જેહેકોય તુમા એઅઇ હોકતાહા.
LUK 17:21 એને લોક એહેકોય નાંય આખરી કા? ‘એઅયા, ઈહીં હેય, કા એપેં હેય’ કાહાકા એઆ, પોરમેહેરા રાજ્ય તુમહે વોચ્ચે હેય.”
LUK 17:22 પાછા શિષ્યહાન ચ્યે આખ્યાં, “ઓહડા દિહી યી જોવે તુમા માઅહા પોહા યોકુજ દિહી એરા માગહા, બાકી તુમહાન એરા નાંય મિળી.
LUK 17:23 એને માઅહે તુમહાન આખરી કા ‘એએ, ખ્રિસ્ત તાં હેય!’ નાંય તે ઈહીં હેય! તોવે તુમા મા જાતા, એને ચ્યાહા પાહલા મા દાહું દેતા.
LUK 17:24 કાહાકા જેહે કોઇન જોવે વીજળેહે તોવે આકાશ યોક છેડાને બિજા છેડા લોગુ વીજ ચમકેહે, તેહેકેન માઅહા પોહા દિહી બી ઓઅરી.
LUK 17:25 બાકી પેલ્લા ઈ જરુરી હેય કા, તો બોજ દુઃખ વેઠી, એને યે પેડયે લોક ચ્યાલ દોઆડી દી.
LUK 17:26 જેહેકોય નોહા દિહામાય બોન્યાં, તેહેકેન માઅહા પોહા દિહહયામાય બી ઓઅરી.
LUK 17:27 જ્યા દિહયા લોગુ નોહો ઉડીમાય નાંય ચોડયેલ, ચ્યા દિહી યા લોગુ લોક ખાં-પિયાં આતા, એને ચ્યા વોરાડે બી કોઅતા આતા. એને રેલ યેની એને બોદહાન નાશ કોઅયા.
LUK 17:28 એને તેહેકોયજ આગલ્યાડાયા લોટા દિહામાય, જો સદોમ શેહેરામાય રોતો આતો, ચ્યા લોક ખાં-પિયાં આતા, વેચું આતા, વેચાતાં લાં આતા, જાડેં લાવતા આતા, ગોએ બાંદા આતા.
LUK 17:29 બાકી જો દિહી લોટ સદોમ શેહેરામાઅને નિંગી ગીયો તોદહી આકાશા એછરે આગ એને ગંધક પોડયો, એને બોદા નાશ કોઇ દેના,
LUK 17:30 માઅહા પોહા પાછો યેઅના દિહી બી એહકોયજ ઓઅરી.
LUK 17:31 તોદિહી જો ગોઆ ઉપે ચોડયો ઓરી, ચ્યા સામાન ગાઅમે ઓઅરી તો કાયબી લાંહાટી પાછા નિચે ગોઆમાય નાંય ઉરાય; તેહેકોયજ જો રાનામાય ઓરી તો પાછો નાંય ફિરી યેય.
LUK 17:32 લોટા થેએયે આરે કાય જાયેલ જોવે ચ્યેય પાહલા એઅયા!
LUK 17:33 કાહાકા જીં માઅહું દોરતીવોય પોતે જીવ બોચાવાં માગહે, તો અનંતજીવન ગુમાવી દી, બાકી જો કાદો મા લીદે ચ્યા જીવ દેહે, તો અનંતજીવન મેળવી.
LUK 17:34 આંય તુમહાન આખતાહાવ કા ચ્યે રાતી બેન માઅહે યોકા ખાટલામાય હુતલે રોય, યોક લી લેવામાય યી, એને બિજાં છોડી દેવામાય યી.
LUK 17:35 બેન થેએયો આરેજ બોહીન ગોઅટયે દોળાં બોહી, ચ્યેહેમાઅને યોક લી લેવામાય યી, એને બીજી છોડી દેવામાય યી.”
LUK 17:36 બેન જાંએ રાનામાય રોય, ચ્યાહામાઅને યોક લેવાઈ જાઈ એને યોક તાં રોઈ જાઈ.
LUK 17:37 ઈ વોનાયને ચ્યાહાય ઈસુલ પુછ્યાં, “ઓ પ્રભુ ઈ કેછ ઓઅરી?” ચ્યે ચ્યાહાન જાવાબ દેનો, “જાં મુરદાં હેય, તાંજ ગીદ બેગા ઓઅરી.”
LUK 18:1 ઈસુય ચ્યા શિષ્યહાન આખ્યાં, યા બારામાય કાયામ પ્રાર્થના કોઅરા જોજે, એને ઈંમાત નાંય છોડા જોજે, ઈ વાત ચ્યાહાન હિકાડાંહાટી ઈસુવે ઓહડો દાખલો આખ્યો.
LUK 18:2 યોક શેહેરામાય યોક ન્યાય કોઅનારો રા આતો, તો પોરમેહેરા દાક નાંય રાખે, એને કાદા માઅહા પારવા બી નાંય રાખતો આતો.
LUK 18:3 ચ્યા શેહેરામાય યોક વિધવા બાય રોતી આતી, જીં ચ્યાપાય યેયન આખતી આતી, મા ન્યાય કોઇન માન મા દુશ્માનાહા પાયને બોચાવ.
LUK 18:4 ચ્યાય બોજ દિહી લોગુ તે નાંય માન્યો બાકી પાછે વિચાર કોઅહે આંય પોરમેહેરા દાક બી નાંય રાખું એને કાદા માઅહા પારવા બી નાંય રાખું.
LUK 18:5 તેરુંબી ઈ વિધવા બાય માન હેરાન કોઅહે, યાહાટી યે બાયે માન ન્યાય કોઅરા પોડી, કાહાકા એહેકોય નાંય બોના જોજે કા ગેડી-ગેડી યેયન સેલ્લે તી માન બોજ હેરાન કોઇ દેય.
LUK 18:6 પાછે પ્રભુ ઈસુવે આખ્યાં, યા અન્યાયી ન્યાય કોઅનારાય જીં આખ્યાં, ચ્યા બારામાય દિયાન દેયન વિચાર કોઆ.
LUK 18:7 પોરમેહેરાય ચ્યા નિવાડલા લોકહાહાટી જ્યા દિહીન-રાત ચ્યા હોમ્મે વિનાંતી કોઅયી, પોરમેહેર ચ્યાહા મોદાત કોઅરાહાટી વાઆ નાંય લાવી.
LUK 18:8 આંય તુમહાન આખહુ, તો તારાત ચ્યાહા ન્યાય કોઅરી, બાકી જોવે આંય, માઅહા પોહો પાછો યીહીં, તોવે માન દોરતીવોય માયેવોય બોરહો કોઅનારા કોલાં લોક મિળી?
LUK 18:9 એને ઈસુવે ચ્યા લોકહાન જ્યા પોતા બારામાય એહેકોય વિચાર કોઅતા કા, “આમા હારાં હેજે” એને બીજહાન નિચા ગોણુ આતા ચ્યાહાન ઓ દાખલો આખ્યો.
LUK 18:10 “બેન માટડા દેવાળામાય પ્રાર્થના કોઅરાહાટી ગીયા; યોક પોરૂષી આતો એને યોક જકાતદાર આતો.
LUK 18:11 પોરૂષી ઉબો રોઇન પોતે મોનામાય ઓહડી પ્રાર્થના કોઅયી કા, ઓ પોરમેહેર, આંય તો આભાર માનહું, કા આંય બિજા માઅહા હારકો લોબી, જુલમી, વ્યબિચારી નાંય હેય, એને યા કર લેનારા હારકો નાંય હેતાઉ.
LUK 18:12 આઠવાડયામાય બેનદા ઉપહા કોઅતાહાંવ, એને મા બોદી આવાક માઅને દોસમો ભાગ આંય તુલ દેતહાવ.
LUK 18:13 બાકી જકાતદાર દુઉ ઉબો રિયો, હોરગા એછે નોજાર ઉચી કોઅના બી ચ્યા ઈંમાત નાંય ચાલી, તો દુઃખને હાતે છાતી કુટીન આખા લાગ્યો, ઓ પોરમેહેર, આંય પાપી હેતાંવ, માયેવોય દયા કોઇન માન માફ કોઓ.
LUK 18:14 આંય તુમહાન આખતાહાવ, તો પેલ્લો નાંય, બાકી જકાતદાર હેય પોરમેહેરા હામ્મે ન્યાયી બોનીન એલા ગોઓ ગીયો; કાહાકા જો માઅહું મોઠા બોના માગે, તો વાહનો બોની એને જીં માઅહું પોતાલ વાયહાના ગોણે, તો મોઠો બોની.”
LUK 18:15 પાછે માઅહે પાહાહાન ઈસુપાય લેયા લાગ્યેં, યાહાટી કા તો ચ્યાહાવોય આથ થોવિન ચ્યાહાન બોરકાત દેય, બાકી શિષ્ય માઅહાન દોમકાડે.
LUK 18:16 બાકી ઈસુવે ચ્યાહાન પાહાય હાદિન આખ્યાં, “પાહાહાન માયેપાંય યાં દા, ચ્યાહાન ઓટકાડાહા મા, કાહાકા ચ્યાજ લોક જ્યા યા પાહાહા હારકા બોરહા લાયકે હેય, પોરમેહેરા રાજ્યામાય ચ્યાજ રોય.
LUK 18:17 આંય તુમહાન હાચ્ચાંજ આખતાહાવ કા, જ્યેં માઅહે પાહાહા હારકા પોરમેહેરાલ નાંય હોઅપે, ચ્યે પોરમેહેરા રાજ્યામાય ચ્યા માઅહે નાંય બોની.”
LUK 18:18 યોક આગેવાનાય ચ્યાલ ઓહડો સાવાલ પૂછ્યો કા, “ઓ ગુરુ, કાય કામ કું કા પોરમેહેર માન અનંતજીવન દેય?”
LUK 18:19 ઈસુવાય ચ્યાલ જોવાબ દેનો કા, “તો આખના મોતલાબ કાય હેય કા આંય હારો હેય? પોરમેહેરા સિવાય કાદોજ ઉત્તમ નાંય હેય.
LUK 18:20 તું પોરમેહેરા આગના જાંઅતોહો, ખૂન નાંય કોઅના, વ્યબિચાર નાંય કોઅના, ચોરી નાંય કોઅના, જુઠી સાક્ષી નાંય દેઅના, કાદાલ દોગો નાંય દેયના, એને આપહે આયહે આબહા માન રાખના.”
LUK 18:21 બાકી ચ્યે ઈસુલ એહેકોય આખ્યાં કા, “ઓ ગુરુ, યો બોદ્યો આગના આંય હાનેરેજ માનતો યેનહો”.
LUK 18:22 ઈ વોનાયને ઈસુય ચ્યાલ આખ્યાં, “આજુ યોક વાત હેય જીં તુલ કોઅના જરુરી હેય, જો, જીં કાય તો હેય તીં બોદા વેચિન ગોર-ગોરીબાહાન દેય દે, જો એહેકોય કોઅહે, તે તોપાય હોરગામાય મિલકાત રોઅરી એને યેયન મા શિષ્ય બોની જો.”
LUK 18:23 બાકી તો ઈ વોનાયો તોવે તો નિરાશ ઓઈ ગીયો, કાહાકા તો બોજ માલદાર આતો.
LUK 18:24 ચ્યાલ નિરાશ દેખીન, ઈસુવે આખ્યાં, “માલદાર લોકહાન પોરમેહેરા રાજ્યામાય જાઅના બોજ કોઠાણ હેય.
LUK 18:25 ઉટડાલ હુવ્યે નાકલામાંઅરે જાઅના કોઠાણ હેય, તેહેકોય માલદાર માઅહાલ પોરમેહેરા રાજ્યામાય જાઅના બોજ કોઠાણ હેય.”
LUK 18:26 જ્યા ઈ વાત વોનાયા, ચ્યાહાય પુછ્યાં, “તે પાછે કાહાટી પોરમેહેરા રાજ્યામાય જાંહાટી તારણ ઓઈ જાઅના કેહેકેન સંભવ હેય?”
LUK 18:27 ઈસુય ચ્યાહા એછે એઇન આખ્યાં, “ઈ માઅહાલ તે નાંય ઓઈ હોકે, બાકી પોરમેહેરાથી ઓઅઇ હોકી; કાહાકા પોરમેહેર બોદાંજ કોઅઇ હોકહે.
LUK 18:28 પિત્તરે ચ્યાલ આખ્યાં, આમે કાય ઓઅરી? આમહાય તે તો શિષ્ય બોનાહાટી બોદાંજ છોડી દેનલા હેય.”
LUK 18:29 ઈસુય શિષ્યહાન આખ્યાં, “તુમહાન આંય હાચ્ચાં આખતાહાવ, મા શિષ્ય બોનાહાટી એને પોરમેહેરા રાજ્યાહાટી, જ્યા કાદાંયબી ચ્યા ગુઉ છોડી દેનલા હેય, એને ચ્યા બાહા બોઅહી એને આયહો એને આબહો એને પાહાહાન કા ચ્યા ખેતાર છોડયા ઓરી.
LUK 18:30 તો નોક્કીજ યે પેડીયેમાય સતાવણી આરે-આરે બોજ વસ્તુ મેળવી, એને યેનારા સોમાયામાય અનંતજીવન મેળવી.”
LUK 18:31 તોવે ઈસુવે ચ્યા બાર શિષ્યહાન આરે લેઈને આખ્યાં, “આપા યેરૂસાલેમ શેહેરમાય જાજહે, માઅહા પોહા બારામાય ભવિષ્યવક્તાહાય જીં કાય આખ્યેલ, તીં પુરાં ઓઅરી.
LUK 18:32 કાહાકા ચ્યા પારકા લોકહા આથામાય દોઆડી દેઅરી, ચ્યા લોક ચ્યા મશ્કરી કોઅરી, એને ચ્યા અપમાન કોઅરી, ત્યાઊપે થૂપી.
LUK 18:33 ચ્યાલ ચોપકાહા માર ઠોકી, એને માઆઇ ટાકી એને તીજે દિહી તો મોઅલાહામાઅને પાછો જીવતો ઉઠી.”
LUK 18:34 બાકી શિષ્યાહાન યે વાતો માઅને કોઅહીજ વાત હોમાજ નાંય પોડી એને ઈ વાત ચ્યાહા પાયને ડાકાય રોયી, એને જીં આખ્યાં તી ચ્યાહાન હોમાજ નાંય પોડ્યા.
LUK 18:35 જોવે ઈસુ એને ચ્યા શિષ્ય એને લોકહા મોઠો ટોળો યેરીખો શેહેરા પાહી યેના, તોવે યોક આંદળો વાટે મેરે બોહીન બિખ માગ્યાં કોઅહે.
LUK 18:36 ચ્યાહાન તાં લાગીન જાતો તો વોનાયો, તોવે ચ્યે પુછ્યાં કા, “ઈ કાય ઓઈ રીઅલા હેય?”
LUK 18:37 લોકહાય ચ્યાલ આખ્યાં, ઈસુ જો નાજરેત ગાવા હેય, તો યે વાટે જાય રિઅલો હેય.
LUK 18:38 તોવે ચ્યાય બોંબલીન આખ્યાં, “ઓ ઈસુ, દાઉદ રાજા કુળા પોહા, માયેવોય દયા કોઓ!
LUK 18:39 જ્યા આગલા ચાલે ચ્યા ચ્યાલ દોમકાડા લાગ્યા એને ઠાવકાજ રો આખ્યાં, બાકી તો આજુ મોઠેરે બોંબાલતો લાગ્યો કા, ઓ ઈસુ, દાઉદ રાજા કુળા, માયેવોય દયા કોઓ.”
LUK 18:40 એને ઈસુ ઉબો રિયો એને ચ્યાલ પાહી લીયા આખ્યાં, જોવે તો પાહી યેનો, તોવે ચ્યાલ ચ્યે પુછ્યાં,
LUK 18:41 “તુલ કાય જોજે? તોહાટી આંય કાય કોઅઉ?” ચ્યે આખ્યાં, “પ્રભુ, આંય દેખતો ઓઉં.”
LUK 18:42 તોવે ઈસુવે ચ્યાલ આખ્યાં, “તું માયેવોય બોરહો કોઅતોહો યાહાટી આંય તો બોચાવ કોઅતાહાંવ.”
LUK 18:43 એને તારાતુજ તો દેખતો ઓઈ ગીયો, એને પોરમેહેરા સ્તુતિ કોઅતો લાગ્યો, એને વાટ દોઇન ચ્યા પાહલા ચાલા લાગ્યો, એને બોદા લોકહાય દેખીન પોરમેહેરા સ્તુતિ કોઅયી.
LUK 19:1 ઈસુ એને ચ્યા શિષ્ય એને લોકહા ટોળો યેરીખો શેહેરામાઅને જાય રિઅલો આતો.
LUK 19:2 તાં જાખી નાંવા યોક માટડો આતો, તો કર લેનારાહા મુખ્ય આતો એને માતલો આતો.
LUK 19:3 તો ઈસુ કોહડો હેય તી એરા માગતો આતો, બાકી ઈસુઆરે લોકહા બોજ મોઠો ટોળો આતો ચ્યા લીદે તો ચ્યાલ નાંય એઇ હોક્યો, કાહાકા તો વાય નિચો માટડો આતો.
LUK 19:4 તોવે તો ઈસુવાલ એરાહાટી આગલા દાંહાદી ગીયો ને તો યોક ઉંબા જાડાવોય ચોડી ગીયો, કાહાકા ઈસુ ચ્યેજ વાટે જાનારો આતો.
LUK 19:5 જોવે ઈસુ ચ્યા જાડા હી પોઅચ્યો, જાં જાખી આતો, તોવે ચ્યાય ઉચે નોજાર કોઇન ચ્યાલ આખ્યાં, “ઓ જાખી, તું માહારી નિચે ઉતી યે; કાહાકા માન આજે તો ગોઓ યેઅના જરુરી હેય.”
LUK 19:6 જાખી તારાતુજ ઉત્યો તો ઈસુલ ગોઓ લેય ગીયો, એને બોજ આનંદાકોય ચ્યા આદર કોઅયો.
LUK 19:7 ઈ દેખીન બોદાજ લોક ટુટરાં લાગ્યા, એને ચ્યા આખે કા, “તો તે યોક પાપી માઅહા ગોઓ ગીયહો.”
LUK 19:8 જોવે ચ્યા ખાં બોઠલા આતા તોવે જાખી ઉબા રોઇન પ્રભુ ઈસુવાલ આખ્યાં, “ઓ પ્રભુ, એએ, મા આરદી મિલકાત ગોરગોરીબાહાલ દેય દાહું, એને માયે કાદા પાયને બી ખોટયેરીતે કર લેદા ઓરીતે ચ્યાલ ચાર ગોણા પાછો દિહી.”
LUK 19:9 તોવે ઈસુવે ચ્યાલ આખ્યાં, “આજે યા ગોઆ લોકહા તારણ જાયહાં, યાહાટી કા ઓ બી આબ્રાહામા યોક પીડી માઅને હેય.”
LUK 19:10 “કાહાકા આંય, માઅહા પોહો ટાકાય ગીઅલાહાન હોદાહાટી એને ચ્ચાહા બોચાવ કોઅરા યેનહો.”
LUK 19:11 જોવે લોક ઈ વોનાય રીઅલા આતા, તોવે ઈસુય ચ્યા વાત આખના ચાલુ રાખી એને ચ્યાય યોક દાખલો આખ્યો, યાહાટી આમી તો યેરૂસાલેમ શેહેર પાહીજ આતો, એને લોક હુમાજતા આતા કા આમી પોરમેહેરા રાજ્ય સુરુ ઓઅનારા હેય.
LUK 19:12 ઈસુવે આખ્યાં, “યોક માલદાર માઅહું દુર દેશામાય જાતા રોહે યાહાટી કા તીં તાઅને રાજપદ મીળવીન પાછા ફિરી યેય.”
LUK 19:13 ચ્યાય ચ્યા ચાકારાહામાઅને દોહો જાંઆહાન હાદિન દોહો સિક્કા દેના એને આખ્યાં, કા મા પાછા ફિરી યેયના તાંવ તુમા લેન દેન કોઅજા.
LUK 19:14 “બાકી ચ્યા ગાવામાય રોનારા ચ્યાઆરે વિરુદ કોઅતા આતા, એને ચ્યાપાય ચ્યાહાય નિરોપ્યા દોવાડીન આખી દેના કા, આમહાન ઈ નાંય જોજે કા તો યી એને આમહાવોય રાજ કોએ.”
LUK 19:15 “જોવે તો રાજપદ મીળવીન પાછો યેનો, તોવે એહેકોય જાયા કા ચ્યે ચ્યા ચાકારાહાન જ્યાહાલ ચ્યાય સિક્કા દેનલા, ચ્યા સિક્કહાથી ચ્યાહાય કાય લેન-દેન કોઅયા એને યાહાય કાય કામાવ્યા ચ્યા ઇસાબ લાંહાટી હાદ્યા.
LUK 19:16 તોવે પેલ્લે યેયન આખ્યાં, ઓ માલિક, ‘તો દેનલા સિક્કાકોય માયે બિજા દોહો સિક્કા કામાવ્યાહા.’
LUK 19:17 તોવે ચ્યે ચ્યાલ આખ્યાં, ધન્ય ઓ બોજ હારો ચાકાર તું બોજ થોડામાય ઈમાનદાર નિંગ્યો ચ્યાહાટી તું દોહો શેહેરાહા ઓદિકાર ચાલાડ.
LUK 19:18 બીજાય યેયન આખ્યાં, ઓ માલિક, તો દેનલા સિક્કાકોય માયે બિજા પાચ સિક્કા કામાવ્યાહા.
LUK 19:19 તોવે ચ્યે ચ્યાલબી આખ્યાં કા, તુંબી પાચ શેહેરાહાવોય ઓદિકાર ચાલાડ.
LUK 19:20 તીજાંય યેયન આખ્યાં, ‘ઓ માલિક, એએ તો ઈ હેય, જ્યાલ માયે ફાડકામાય બાંદી થોવ્યેલ.
LUK 19:21 કાહાકા આંય તોઅથી બિઅતો આતો, યાહાટી કા તું બોજ કોડાક માઅહું હેય; જીં તુયે નાંય થોવ્યહા તી તું ઇસી લેતહો એને જીં તુયે નાંય પોઅયાહાં, ચ્યાલ વાડતોહો.’
LUK 19:22 માલિકાય ચ્યાલ આખ્યાં, ઓ નોકામ્યા ચાકાર, આંય તોજ વાતેકોય તુલ દોષી ઠોરાવતાહાવ, તું માન જાંઅતો આતો કા આંય કોડાક માઅહું હેય, જાં માયે નાંય થોવ્યેલ તાંઅરે આંય લાહુ એને માયે નાંય પોઅયા ચ્યાલ આંય વાડતાહાવ.
LUK 19:23 તે તું મા દેનલા રૂપિયા સાવકારાપાય કાહાનાય થોવી દેનેલ, થોવલા રોતા તે આંય યેયન ચ્યાહા પાયને વિયાજ હાતે લેય લેતો.
LUK 19:24 એને જ્યા લોક પાહાય ઉબલા આતા, ચ્યાહાન ચ્યાય આખ્યાં, તો સિક્કો ચ્યા પાયને લેય લીયા, એને જ્યાપાંય દોહો સિક્કા હેય ચ્યાલ દેય દિયા.
LUK 19:25 ચ્યાહાય આખ્યાં, ‘ઓ માલિક ચ્યાપાય દોહો સિક્કા તે હેતાજ.’
LUK 19:26 ‘આંય તુમહાન આખતાહાવ કા જ્યા પાય હોમાજ હેય, તો વોદારી હોમાજ મેળવી, બાકી જ્યાપાંય જીં વોછીબી હોમાજ ઓરી તીં બી ચ્યાપાઅને ખોવાય જાય.
LUK 19:27 બાકી મા જ્યા વિરુદ કોઅનારા જ્યાહાન નાંય ગોમ્યા કા આંય ચ્યાહાવોય રાજ્ય કોઉ, ચ્યાહાન મા આગલા લેય યા એને માઆઇ ટાકાં.’”
LUK 19:28 યો વાતો પુર્યો કોઇન ઈસુ યેરૂસાલેમ શેહેરા એછે શિષ્યહા આગલા-આગલા ચાલ્યો.
LUK 19:29 જેહેકોય ઈસુ એને ચ્યા શિષ્ય યેરૂસાલેમ શેહેરા પાહી યેના, તોવે ચ્યા બેતફાગે એને બેથાનીયા શેહેરાહા બાઆને ગાવહામાય પોઅચ્યા, યે ગાંવે જૈતુન ડોગાપાંહી આતેં, તોવે ઈસુય ચ્યા શિષ્યહામાયરે બેન શિષ્યહાન એહેકોય આખીન ચ્યા આગલા દોવાડયા.
LUK 19:30 “હામેના ગાવામાય જાં, એને તાં જાતાંજ તુમહાન યોક ફુરક્યા વાછડા હેય ચ્યાવોય આજુ લોગુ કાદોજ નાંય બોઠહો, તીં બાંદલા નોજરે પોડી, ચ્યાલ છોડીન માયેપાંય લેય યા.
LUK 19:31 જો કાદાં તુમહાન પુછે, ઈ કાય કોઅતાહા, તોવે એહેકોય આખજા,? ઈસુ આમે પ્રભુલ યા ઉપયોગ કોઅના ગોરાજ હેય.”
LUK 19:32 શિષ્ય ગાવામાય ગીયા, ચ્યાહાય જાયને જેહેકેન ચ્યાય ચ્યાહાન આખલા આતા, તેહેકેન દેખ્યા.
LUK 19:33 એને ચ્યા ફુરક્યા વાછડાલ છોડા લાગ્યા. તો ચ્યા માલિકાય ચ્યાહાન પુછ્યાં, “ઈ તુમા કાય કોઅતાહા, એલા ફુરક્યા વાસડાંલ કાહા છોડતાહા?”
LUK 19:34 શિષ્યહાય ઈસુ આખલ્યે પરમાણેજ જાવાબ દેનો; પ્રભુલ યા જરૂરત હેય.
LUK 19:35 એને ચ્યા બેન શિષ્ય ફુરક્યા વાછડાલ ઈસુપાય લેય યેના, એને ફુરક્યા વાછડા બોઅડા વોય પોતાને ફાડકે પાથ્યેં એને ઈસુ ચ્યાવોય બોહી ગીયો.
LUK 19:36 જોવે તો જાવ આતો, તોવે ચ્યે પોતાના ફાડકે વાટેવોય પાથતે જાતે આતેં.
LUK 19:37 જોવે ચ્યા યેરૂસાલેમ શેહેરા પાહાય યેના જીં વાટ જૈતુન ડોગા એછે જાતી આતી, તોવે બોદો શિષ્યહા ટોળો ચ્યા ચમત્કારા કામહા લેદે જ્યેં ચ્યાહાય દેખ્યેલ, ચ્યાહાટી તો ટોળો આનંદાકોય મોઠેથી પોરમેહેરા સ્તુતિ કોઅરા લાગ્યા.
LUK 19:38 એને આખા લાગ્યા કા, “ધન્ય હેય જો રાજા, જો પ્રભુ નાંવા કોય યેહે હોરગામાય શાંતી એને આકાશામાય ચ્યા મહિમા ઓએ.”
LUK 19:39 તોવે ટોળામાઅને થોડહા પોરૂષી લોક ચ્યાલ આખા લાગ્યા, “ઓ ગુરુ, તો શિષ્યહાન ખિજવાય કા ચ્યા ઠાવકા રોય.”
LUK 19:40 ઈસુવે ચ્યાહાન જાવાબ દેનો, “આંય તુમહાન આખહુ, જો યા લોક ઠાવકા રોય જાય તે દોગડા બોમલી ઉઠી.”
LUK 19:41 જોવે તો યેરૂસાલેમ શેહેરા જાગે યેનો તોવે ચ્યા શેહેરાલ દેખીન ચ્યાહાટી રોડયો
LUK 19:42 એને આખ્યાં, “કોલાં હારાં ઓઅતા કા તું હાં તુંજ યા દિહામાય શાંતી વાતો જાઅતા બાકી આમી તી બોદા તો નોજરેથી દોબી ગીયહા.”
LUK 19:43 કાહાકા ચ્યા દિહી તોવોય યી કા તો દુશ્માન મોર્ચા બાંદિન તુલ ગેરી લી, એને ચોમખીને તુલ દાબી.
LUK 19:44 એને તો વિરુદી તુલ પુરાં નાશ કોઇ દી, એને યોકબી દોગાડ પોતે જાગાવોય નાંય છોડી, ચ્યા બોદા નાશ કોઇ દી; કાહાકા તુયે ચ્યા સોમયાલ નાંય જાંઅયા કા તોવોય જીં દયા કોઅવામાય યેનેલ.
LUK 19:45 તોવે ઈસુ દેવાળામાય જાયને વેચનારાહાલ બારે કાડા લાગ્યો,
LUK 19:46 ચ્યાહાન ઈસુવે એહેકોય આખ્યાં કા, “કાય પવિત્રશાસ્ત્ર ઈ નાંય આખે, કા મા દેવાળાલ બોદા જાતી લોકહાહાટી પ્રાર્થના ગુઉ આખલા જાય? બાકી તુમહાય તીં બાંડાહા ગુઉ બોનાવી રાખ્યહાં.”
LUK 19:47 એને ઈસુ દિનેરોજ દેવાળામાય હિકાડતો આતો, મુખ્ય યાજક એને મૂસા નિયમ હિકાડનારા ગુરુ એને યહૂદી આગેવાન ચ્યાલ માઆઇ ટાકાં યુક્તિ કોઅતા લાગ્યા.
LUK 19:48 બાકી ચ્યા કાયજ કોઇ હોક્યા નાંય કા ઈ કેહેકેન કોઅજે, કાહાકા બોદા લોક બોજ ધ્યાનથી ચ્યા વોનાતા આતા.
LUK 20:1 ઈસુ એને ચ્યા શિષ્ય પાછા યેરૂસાલેમ યેય પોઅચ્યા, એને જોવે તો દેવાળામાય હિકાડતો આતો એને પોરમેહેરા હારી ખોબાર આખતો આતો, તોવે મુખ્ય યાજક, મૂસા નિયમ હિકાડનારા ગુરુ એને આગેવાન ચ્યા ચ્યાપાય યેના.
LUK 20:2 એને પુછા લાગ્યા, “તુલ યેં કામે કોઆહાટી તોપાય કાય ઓદિકાર હેય? કુંયે તુલ ઓહડા ઓદિકારાહાતે દોવાડયોહો?”
LUK 20:3 તોવે ઈસુય ચ્યાહાન સાવાલ પુછીન જવાબ દેનો, “આંયબી તુમહાન યોક સાવાલ પૂછતાહાવ; ચ્યા તુમા માન જાવાબ દા.
LUK 20:4 જોવે યોહાનાય લોકહાન બાપતિસ્મા દેના, તે કાય ચ્યા ઓદિકાર હોરગામાઅને પોરમેહેરાપાઅને કા માઅહા પાઅને?”
LUK 20:5 તોવે ચ્યા ચ્યાહામાય વિચાર કોઆ લાગ્યા, કા હોરગામાઅને આખહુ તોવે, તો આમહાન આખરી કા, તોવે તુમહાય ચ્યાવોય કાહાનાય બોરહો થોવ્યો?
LUK 20:6 એને જોવે આમા માઅહા પાઅને આખહુ તોવે કાય ઓઈ? લોક આપહાન દોગડાકોયન ઠોકી, કાહાકા લોક ઈ માનતા આતા કા, યોહાન બાપતિસ્મા દેનારો પોરમેહેરા પાયને યોક હાચ્ચો ભવિષ્યવક્તા આતો.
LUK 20:7 એને ચ્યાહાય ઈસુવાલ જાવાબ દેનો કા, “આમા નાંય જાંઆજે કા યોહાન બાપતિસ્મા દેનારાલ લોકહાન બાપતિસ્મા દાંહાટી કુંયે દોવાડલો.”
LUK 20:8 તોવે ઈસુય ચ્યાહાન આખ્યાં, તે “આંયબી તુમહાન નાંય જાવાબ દાંઉ કા, ઈ કામ આંય કોઅહા ઓદિકારાકોય કોઅહુ.”
LUK 20:9 પાછો, ઈસુ બિજા દાખલા દેયન યહૂદીયાહા આગેવાનાહાઆરે વાત કોઆ સુરુ કોઅયા, “યોક માઅહાય ચ્યા રાનામાય દારાખા વાડી લાવી, પાછે ચ્યાય ચ્યા રાનાલ કોલહાક ખેડુતાહાન બાગે દેય દેના એને બિજા દેશા એછે બોજ દિહયા હાટી લાંબ પારદેશ નિંગી ગીયો.
LUK 20:10 જોવે દારાખેં પાકના સમય યેનો, તે ચ્યા ચાકારાહામાઅને યોકાલ બાગે ખેડુતાપાય દોવાડયો, કા ચ્યાલ દારાખાહા વાડીયેમાઆને દારાખાહા કોલહાક ભાગ દેય. બાકી ખેડુતાહાય ચ્યાલ દોઇન માર દેનો, એને ચ્યાલ કાયજ નાંય દેના એને પાછો દોવાડી દેનો.
LUK 20:11 પાછો વાડયે માલિકાય યોકબીજા ચાકરાલ ખેડુતાહાપાય દોવાડયો; એને ચ્યાહાય ચ્યાલબી માર ઠોક્યો એને ચ્યાઆરે જુઠા કોઅયા એને ખાલી આથે દોવાડી દેનો.
LUK 20:12 પાછા ચ્યાય તીજાલ દોવાડયો એને ચ્યાહાય ચ્યાલબી માર ઠોકીન એને ઘાયાલ કોઇન દોવાડી દેનો.
LUK 20:13 તોવે દારાખાહા વાડી માલિકાય આખ્યાં, ‘આંય કાય કોઉ? આંય મા પાહાલ દોવાડીહી કાહાકા, ચ્યે એહેકોય જાંઅયા કા, મા પોહા ચ્યા દાક રાખી.’
LUK 20:14 જોવે ખેડુતાહાય ચ્યા પાહાલ યેતા દેખ્યા, તે ચ્યા ચ્યાહામાય વિચાર કોઅતા લાગ્યા, ‘ઓ તે વારસદાર હેય; ચાલા, એલાલ આપા માઆઇ ટાકતા, તોવે વારસો આપહે ઓઅઇ જાઅરી.’
LUK 20:15 એને ખેડુતાહાય ચ્યા પોહાલ દોઇન, વાડયે બાઆ કાડીન માઆઇ ટાક્યો. ચ્યાહાટી દારાખાહા વાડયે માલિક કાય કોઅરી?
LUK 20:16 તો યેયન ચ્યા ખેડુતાહાન માઆઇ ટાકી એને દારાખાહા વાડી બીજહાન દેય દી” ઈ વોનાઈન ચ્યાહાય આખ્યાં, “પોરમેહેર એહેકોય નાંય કોઅરા જોજે.”
LUK 20:17 ઈસુવે ચ્યાહા એછે એઇન, “પાછા ઈ કાય લોખલાં હેય: જ્યા દોગડાલ બાંદનારા કોડયાહાય નોકામ્યો ઠોરાવ્યેલ તોજ ખૂણામાઅનો મુખ્ય જાયો?”
LUK 20:18 “જીં કાદાં માઅહું યા દોગડા ઉપે પોડી, ચ્યા ટુકડા-ટુકડા ઓઅઇ જાય; બાકી જ્યા ઉપે ઓ દોગાડ પોડી, ચ્યાલ તો બુપટા બોનાડી દી.”
LUK 20:19 ચ્યેજ ગેડીયે મૂસા નિયમ હિકાડનારા ગુરુ એને મુખ્ય યાજક ચ્યાલ દોઈ દાં માગેત, કાહાકા ચ્યા હુમજી ગીઅલા કા ચ્યાય આમેહાટી ઓ દાખલો દેનો, બાકી ચ્યાહાન લોકહા બિક આતી.
LUK 20:20 એને ચ્યા ઈસુવા બુલ હોદાહાટી ચ્ચા પાછલા પોડ્યા યાહાટી ચ્ચાપાય બેદયા દોવાડયા યાહાટી કા ન્યાયી હારકો રુપ લેયને ઈસુવા કોઅહીબી વાતોમાય ફસવીન ચ્યાલ રાજ્યપાલા આથામાય હોઅપી દેય.
LUK 20:21 ચ્યાહાય ચ્યાલ ઈ પુછ્યાં, “ઓ ગુરુ, આમા જાંઅજેહે કા, તું સાદા ઠીક આખતોહો, એને પોરમેહેરા વાટ હાચ્ચાયે પરમાણે હિકાડતો બી હેય, એને કાદા પક્ષપાત નાંય કોઆ, બાકી પોરમેહેરા વાત હાચ્ચાયેકોય આખતો હેય, તે પાછે આમી આમહાન આખ.
LUK 20:22 કાય કૈસરાલ કર દેઅના આમે નિયમા વિરુદ હેય?”
LUK 20:23 ચ્યાય ચ્યાહા લુચ્ચાઈ જાઇન ચ્યાહાન આખ્યાં.
LUK 20:24 “યોક દીનાર માન દા, ચ્યા ઉપે કા છાપ એને નાંવ હેય?” ચ્યાહાય આખ્યાં, “કૈસરા.”
LUK 20:25 ઈસુય ચ્યાહાન આખ્યાં, “તે જીં કૈસરા હેય, તી કૈસરાલ દા; એને જીં પોરમેહેરા હેય તીં પોરમેહેરાલ દા.”
LUK 20:26 ચ્યા લોકહા આગલા, યે વાતમાય ચ્યાલ દોઈ નાંય હોક્યા બાકી ચ્યે વાતે જાવાબ વોનાયને ચ્યા નોવાય પામીન ઠાવકા રોય ગીયા.
LUK 20:27 તોવે સાદૂકી ટોળામાઅને કોલહાક લોક જ્યા ઈ આખતાહા કા મોઅલા માઅને પાછા જીવતા નાંય ઓઈ હોકેત ઈસુવાપાય યેયન પુછ્યાં,
LUK 20:28 “ઓ ગુરુ, મૂસાય શાસ્ત્રામાય આમહે કોરે યોક નિયમ લોખલો હેય, જોવે યોકતા વોરાડ ઓઅલો માટડો મોઓઈ જાય, એને તો વોગાર પાહાહા થેઅયેલ છોડી જાહે, તોવે ચ્યા માટડા બાહા વિધવા થેઅયેઆરે વોરાડ કોઇ લા જોજે, એને યોક પોહા પૈદા કોઅરા જોજે, જો ચ્યા બાહા વારસદાર બોને.
LUK 20:29 હાંત બાહા આતા, બોદહા મોઠા બાહાય વોરાડ કોય લેદા બાકી વોગાર પાહાહા તો મોઅઇ ગીયો.
LUK 20:30 પાછે બીજે,
LUK 20:31 એને તીજ વાત તીજા બાહા આરે જાઈ. એને બોદા હાંતી બાહાહા આરે જાઈ, ચ્યે થેઅયેય ચ્યાહામાઅને કાદાહાટીબી યોક પાહાહાન જન્મો નાંય દેનો.
LUK 20:32 છેલ્લે, તી થેએબી મોઓઈ ગિઇ.
LUK 20:33 એને આમી આમહાન આખ, આમી યે થેએયે વોરાડ હાંત માટડાઆરે ઓઅયા, તે જોવે મોઅલા માઅને પાછા જીવી ઉઠી, તોવે તી કા થેએ રોય? કાહાકા તી હાંતહ્યા થેએ આતી.”
LUK 20:34 ઈસુવે ચ્યાહાન આખ્યાં, “યા કાળામાય પાહાહામાય વોરાડ ઓઅહે એને વોરાડ કોઇ દેતહેં,
LUK 20:35 બાકી જીં કાદાં યા લાયકે ઓરી કા ચ્યા યુગા એને મોઅલા માઅને પાછા જીવતા ઓઅના મેળવી, ચ્યે નાંય વોરાડ કોઅરી.
LUK 20:36 ચ્યે પાછે મોઅનારે બી નાંય, બાકી હોરગામાય રોનારા હોરગા દૂતહા હારકે રોય. એને મોઅલા માઅને પાછા જીવતા ઓઅવાથી પોરમેહેરા પોહેં બી બોની.
LUK 20:37 બાકી યે વાતે બારામાય કા મોઅલે જીવતે ઓઅતેહે, મૂસાય બી જાડા કાહાની માય ખુલ્લાં કોઅયા કા તો પ્રભુલ આબ્રાહામા પોરમેહેર, એને ઈસાકા પોરમેહેર, એને યાકૂબા પોરમેહેર આખહે.
LUK 20:38 પોરમેહેર મોઅલાહા નાંય બાકી જીવતાહા તો પોરમેહેર હેય કાહાકા ચ્યા પાહી બોદેજ જીવતે હેતેં.”
LUK 20:39 તોવે ઈ વોનાયને મૂસા નિયમ હિકાડનારા ગુરુહુ માઅને કુંયે તેરુ ઈ આખ્યાં, “ઓ ગુરુ, તુયે હારાં આખ્યાં.”
LUK 20:40 એને પાછે ચ્યાહાન સાવાલ પૂછના કાદા ઈંમાત નાંય ચાલી.
LUK 20:41 પાછે ઈસુય ચ્યાહાન પુછ્યાં, “ખ્રિસ્તાલ દાઉદ રાજા પોહો કેહેકેન આખતેહે?”
LUK 20:42 દાઉદ રાજા પોતે ગીતહા ચોપડયેમાય આખતો હેય:
LUK 20:43 પ્રભુ પોરમેહેરાય મા પ્રભુવાલ આખ્યાં, “તું મા જમણે આથે બોહો, જાવ લોગુ આંય તો દુશ્માનાહાલ આરવી નાંય દાંઉ તાંઉલોગુ.”
LUK 20:44 દાઉદ રાજા પોતેજ ચ્યાલ પ્રભુ આખહે, પાછે તો ચ્યા પોહો કેહેકેન ઓઅહે?
LUK 20:45 જોવે બોદા લોક વોનાય રીઅલા આતા, તે ચ્યાય ચ્યા શિષ્યહાન આખ્યાં,
LUK 20:46 “મૂસા નિયમ હિકાડનારા ગુરુપાયને હાચવીન રા, જ્યા યે વાતેલ પોસાન કોઅતાહા કા સાર્વજનિક ઠિકાણા વોય લોક ચ્યાહાન લાંબા એને મોઅગેં ડોગલેં પોવીન ફીઅતા દેખે, એને આટામાય લોક ચ્યાહાન માનેપાને કોય સલામી કોએ. એને સોબાયે ઠિકાણામાય માનાપાના જાગાવોય બોહના પોસંદ કોઅતાહા, એને જેવણામાય માનાપાના જાગો ચ્યાહાન ગોમહે.
LUK 20:47 ચ્યા વિઘવા બાઈહે ગોએ લુટી લેતાહા, એને દેખાડાહાટી લાંબી વાઆ પ્રાર્થના કોઅતાહા, પોરમેહેર નોક્કીજ ચ્યાહાન કોઠાણ સાજા દી.”
LUK 21:1 ઈસુ દેવાળા દાનપેટી હામ્મે બોહીન એએયા કોએ, કા ધનવાન લોક દેવાળા દાનપેટીમાય કેહેકેન પોયહા ટાકતાહા.
LUK 21:2 એને ચ્યેજ સમયે યોક ગોરીબ વિધવા બાઈ યેયન બેન દોમડયો, જ્યો બેન સિક્કા હેય, બેન વાહના તાંબા સિક્કો ટાકતા દેખ્યા.
LUK 21:3 એને આંય, “તુમહાન હાચ્ચી વાત આખતાહાવ કા દેવાળા દાનપેટીમાય પોયહા ટાકનારાહા માઅને ચ્યે ગોરીબ વિધવા બાઈ બિજા બોદહા કોઅતા વોદારે દાન ટાક્યા.
LUK 21:4 જ્યા મિલકાતવાળા હેય ચ્યાહાય કેવળ ચ્યામાઅને દેનલા હેય, જ્યાલ ચ્યાહાન જરુરી નાંય આતા, બાકી ઈ વિધવા ગોરીબ હેય એને યેય જીં બોદા કાય દેના જીં ચ્યેપાય આતા, ચ્યા બોદા પોયહા ટાકી દેના જ્યાહાલ તી પોતે જરુરી વસ્તુ લાંહાટી ઉપયોગ કોઇ હોકતી.”
LUK 21:5 કોલહાક લોક દેવાળા બારામાય વાત કોઇ રીઅલા આતા, કા કોલાં હારાં દોગાડાકોય એને બેટે હારી વસ્તુ કોઇન સોબા કોઅલી હેય.
LUK 21:6 તોવે ઈસુવે આખ્યાં, “ઓહડા દિહી યી, જ્યામાય તુમા ઈ બોદા એઅતાહા, ચ્યાહામાઅને ઈહીં યોકબી દોગાડ પોતે જાગાવોય નાંય છોડી, ચ્યા બોદા નાશ કોઇ દી.”
LUK 21:7 તોવે ચ્યાહાય ચ્યાલ પુછ્યાં કા “ગુરુજી, ઈ કોદહી બોની? એને ઈ બોદા બોનતાં લાગે ચ્યા કાય ચિન્હ હેય?”
LUK 21:8 ઈસુવે ચ્યાહાન આખ્યાં, “હાચવીન રોજા કા તુમહાન કાદો નાંય છેતરે. બોજ લોક મા નાંવા કોઇન યી, ચ્યે આખી, આંય ખ્રિસ્ત હેતાઉ, યાહાટી, ‘સમય પાહે યેય ગીયહો’ ચ્યાહા પાહલા તુમા મા ચાલી જાતે.
LUK 21:9 બાકી જોવે તુમા લોડાઈ, એને લોડાયેહે વાતો કોઅતા વોનાયાહા, તોવે મા ગાબરાયાહા; કાહાકા ઈ ઓઅનારાંજ હેય, બાકી દુનિયા છેવાટ તારાત નાંય ઓઅરી.”
LUK 21:10 એને પાછે આખ્યાં, “બિજ્યે જાત્યેવોય જાત એને યોકા દેશા લોક બિજા દેશાઆરે લોડી.
LUK 21:11 મોઠા-મોઠા દોરતીકંપ ઓઅરી, જાગે-જાગે દુકાળ એને માહામારી યી, એને આકાશામાય ભયંકર વાતો એને મોઠે-મોઠે ચિન્હ ઓઅરી.
LUK 21:12 ઈ બોદા ઓઅતા લાગી ચ્યા પેલ્લા, તુમા મા શિષ્ય હેય યાહાટી ચ્યા તુમહાન દોઇન આબદામાય પાડતા લાગી, ચ્યા સોબાયે ઠિકાણે તુમહે વિરુદ કોઅરી, તુમહાન કોચર્યેમાય ટાકી, એને તુમહાન મા લીદે સરકારા, એને રાજહા આગલા ઉબા કોઅરી કા તુમહે ન્યાય કોએ. બાકી ચ્યા પરિણામ, તુમા ચ્યાહાન મા બારામાય હારી ખોબાર આખી હોકહા.
LUK 21:13 તોદિહી તુમહાન ખુશ ખોબાર વાત આખના તોક મિળી.
LUK 21:14 એને ઈ વાત તુમા નોક્કી જાંઆઈ લીયા કા ચ્યાહાન કાય જાવાબ દેઅના ચ્યા ચિંતા નાંય કોઅના.
LUK 21:15 કાહાકા આંય તુમહાન ઓહડી વાત એને ઓહડી ઓકાલ દિહી કા તુમહે દુશ્માન તુમહાન ચ્યા કાયબી સામનો નાંય કોઅય હોકી.
LUK 21:16 તુમહે આયોહો આબહો, તુમહે બાહા, હોગવાડ્યે, એને હાંગાત્યા, યેજ તુમહાન દોઆડી દી એને ઓલે લોગુ કા કોલહાખાન લોકહાન માઆઇ બી ટાકાડી.
LUK 21:17 કાહાકા તુમા મા શિષ્ય હેય યા લેદે, બોદે માઅહે તુમહેઆરે દુશ્માની કોઅરી.
LUK 21:18 બાકી તુમહે ટોલપ્યે યોકબી કીહીં નાંય ટાકાય.
LUK 21:19 જોવે તુમા ધીરજ રાખી રોહા, તોવેજ તુમહે જીવા બોચાવ ઓઅરી.”
LUK 21:20 “જોવે તુમા યેરૂસાલેમ શેહેરાલ ચોમખીને સૈનિકા કોય ગેરલા એઆ, તોવે જાંઆઈ લીયા કા યેરૂસાલેમ શેહેરા ઉજાડ ઓઅઇ જાઅના સમય યી પોઅચ્યો.
LUK 21:21 જ્યા લોક યહૂદીયા વિસ્તારામાય હેય ચ્યાહાન બોચાંહાટી ડોગહાવોય નાહી જાં પોડી. યેરૂસાલેમ શેહેરામાય હેય ચ્યા બાઆ નિંગી જાય, એને ગાવહામાય હેય ચ્યા પાછા ગાવામાય નાંય જાય.
LUK 21:22 કાહાકા બોદલો લેઅના દિહી હેતા, તોદિહી જીં પવિત્રશાસ્ત્રમાય લોખલાં હેય, તી બોદા પુરાં ઓઅઇ જાય.
LUK 21:23 જ્યો બાયો મોયનાવાળ્યો હેય, એને જ્યો બાયો પાહાહાન દુદ પાજી રિઅલ્યો હેય, ચ્યેહેલ નાહરાં બોજ કોઠાણ પોડી, કાહાકા દેશાવોય બોજ દુઃખ પોડી એને લોકહાન બોજ આબદા પોડી.
LUK 21:24 ચ્યાહાન તારવાયે કોઇન માઆઇ ટાકી દેઅરી, એને ચ્ચાહાન ગુલામ બોનાડીન બોદા દેશામાય લેય જાઅરી, એને જાવ લોગુ બિજ્યે જાત્યે સમય પુરો નાંય ઓઅરી, તાંવ લોગુ યેરૂસાલેમ શેહેર ગેર યહૂદીયા લોક યેયન રોય.”
LUK 21:25 દિહી એને ચાંદ એને ચાંદાલાહામાય ચિન્હ દેખાયી, એને દોરતીવોય, બિજ્યે બોદયે જાત્યેમાય લોકહાન આબદા પોડી, કાહાકા ચ્યા દોરિયો ગોગુંરના લેદે એને લાફહા ઉઠના લેદે ગાબરાય જાય.
LUK 21:26 એને ગાબરાય ગીઅલા લેદે એને દુનિયામાય ઓઅનારી ઘટના વાટ જોવતા-જોવતા લોકહામાય જીવના તાકાત નાંય રોય, કાહાકા આકાશામાઅને પરાક્રમ આલી જાય.
LUK 21:27 તોવે લોક માન, માઅહા પોહાલ સામર્થ્ય એને મહિમાહાતે દોરતી એછે વાદળામાય યેતો દેખી.
LUK 21:28 ઈ યો વાતો ઓઅત્યો લાગે, તોવે તુમા હિદા ઓઇન તુમહે ટોલપી ઉચે કોઆ, કાહાકા તુમહે બોચાવ પાહી હેય.
LUK 21:29 પાછે ઈસુવે ચ્યાહાન ઓ દાખલો આખ્યો, “અંજીરા જાડ એને બીજે બોદા જાડહાન એઅયા.
LUK 21:30 જોવે ચ્યે પીલવાતે મોંડે તોવે તુમહાન ખોબાર પોડહે કા ચોમહા સમય યેય ગીયહો.
LUK 21:31 તેહેંજ કોઇન, જોવે ઈ બોદા તુમહાન બોનતાં દેખાય, તોવે તુમહાન ખોબાર પોડી જાં જોજે કા પોરમેહેરા રાજ્ય પાહી યી ગીયા.
LUK 21:32 આંય તુમહાન હાચ્ચાં આખતાહાવ, કા ઈ બોદા યે પેડયે લોક તોવેબી જીવતા રોય જોવે ઓહડા બોનાવ બોની.
LUK 21:33 આકાશ એને દોરતી નાશ ઓઈ જાય, સાદામાટે નાંય રોય, બાકી માયે જીં આખ્યાહા તી સાદામાટે હાચ્ચાં રોય.
LUK 21:34 યાહાટી હાચવીન રા, એહેકોય નાંય બોને કા તુમહે મોન હોદથી વદારે ખાઅના પિઅના એને સાકટ્યા, એને યા જીવના ચિંતાકોય દાબાય જાહા, એને તો ન્યાયા દિહી તુમહાવોય ફાંદા હારકો અચાનક યેય પોડી.
LUK 21:35 કાહાકા તોદિહી બોદી દોરત્યેવોય રોનારા બોદહાવોય એહકોયજ યે પોડી.
LUK 21:36 યાહાટી હાચવીન રોજા, એને ઓઅનારી ઘટનાપાઅને બોચાંહાટી બોજ પ્રાર્થના કોઅતા રોજા, એને આંય માઅહા પોહા હોમ્મે ઉબો રા હાટી પોરમેહેરા પાયરે ગોતી માગા.”
LUK 21:37 ઈસુ દિહાર્યો દેવાળામાય હિકાડતો આતો એને રાતી બાઆ નિંગીન જૈતુન નાંવ્યા ડોગાવોય રા આતો.
LUK 21:38 એને હાકાળ્યે વેળે કોવાળ્યાં ઉઠીન બોજ લોક ચ્ચા વોનાયા હાટી દેવાળામાય ચ્ચાપાય યેતે આતેં.
LUK 22:1 આમી પાસ્કા સણ જો બેખમીર બાખ્યે સણ આખાયેહે બેન દિહયા પાછે સુરુ ઓઅનારો આતો.
LUK 22:2 મુખ્ય યાજક એને મૂસા નિયમ હિકાડનારા ગુરુ યે વાતે પાહલા પોડયેલ કા ઈસુવાલ કેહેકેન દોગો દેયન માઆઇ ટાકજે.
LUK 22:3 એને બાર શિષ્યામાઅનો યોક યહૂદા નાંવા આતો, ચ્યાલ ઇસ્કારીયોતીયો આખે, ચ્યામાય સૈતાન ઉરાઇ ગીયો,
LUK 22:4 એને તો મુખ્ય યાજકાહા એને દેવાળા રાખવાળ્યાહા આગેવાનહાપાય ગીયો એને આખ્યાં કા, આંય ઈસુવાલ દોઆડાહાટી તુમહાન મોદાત કોઅહી.
LUK 22:5 ચ્યા ઈ વાત વોનાઈન ખુશ ઓઈ ગીયા, એને ચ્યાલ પોયહા દાંહાટી વાયદો કોઅયો.
LUK 22:6 પાછે યહૂદા ઈસુવાલ ચ્યાહા આથામાય દોઆડી દેઅના મોકો હોદતો લાગ્યો, કા દંગો કોઅયા વોગાર ચ્યાહા આથામાય દોઆડી દેય.
LUK 22:7 બેન દિહયા પાછે, પાસ્કા સણા પેલ્લે દિહે, જોવે ચ્યાહાય સણાહાટી ગેટા બલિદાન કોઅયા.
LUK 22:8 તોવે ઈસુવે પિત્તરાલ એને યોહાનાલ એહેકોય આખીન દોવાડયા કા: “જાયને આપહે ખાઅનાહાટી પાસ્કા સણા તિયારી કોઆ.”
LUK 22:9 “ચ્યાહાય પુછ્યાં, તું આમહાન કેછ દોવાડા માગતોહો, કા આમા પાસ્કા ખુશ્યે હાટી ખાઅના તિયાર કોઅજે કા આપા ખાજે?”
LUK 22:10 ઈસુવે ચ્યાહાન આખ્યાં, “એઆ, જોવે તુમા શેહેરામાય જાહા, તાં તુમહાન પાઅયા વેંડલા લેઈને જાતા યોક માઅહું મિળી; જ્યા ગોઆમાય તીં જાય તુમા ચ્યા પાછલા જાજા.
LUK 22:11 એને ગોઆ માલિકાલ આખા, આમહાન પ્રભુવે તુલ આખા દોવાડયાહા, કા મા શિષ્યહાઆરે આંય પાસ્કા બાખે ખાઉં તી ખોલી કેછ હેય?”
LUK 22:12 તોવે તો તુમહાન માળાંડયેવોય યોક મોઠી સોજાવીન તિયાર કોઅલી ખોલી દેખાડી દી, તાં તિયારી કોઆ.
LUK 22:13 બેન શિષ્ય ચાલ પોડ્યા એને શેહેરામાય યેના, એને જેહે ઈસુવે ચ્યાહાન આખ્યેલ, તેહેંજ ચ્યાહાન એરા મિળ્યાં; એને તાં ચ્યાહાય પાસ્કા સણા ખાઅના તિયારી કોઅયી.
LUK 22:14 જોવે તો સમય યેનો, તોવે તો પ્રેષિતહાઆરે ખાં બોહી ગીયો.
LUK 22:15 તોવે ઈસુવે શિષ્યહાન આખ્યાં, “માન મોઠી આશા આતી, કા આંય દુઃખ બોગવાં એને મોઅરા પેલ્લા, યા પાસ્કા સણા ખાઅના તુમહેઆરે ખાંવ.
LUK 22:16 કાહાકા આંય તુમહાન આખતાહાવ, આમી પાછે આંય બિજો પાસ્કા ખાઅના નાંય ખાઉં, જાવ પોરમેહેરા રાજ્યમાય ઈ પુરાં ઓઅઇ જાય.”
LUK 22:17 એને યોક વાટકીમાય દારાખા રોહો લેઈને, ચ્યેવોય પોરમેહેરા આભાર માનીન, ચ્યે આખ્યાં, “લા, તુમહેમાય ઓ દારાખા રોહો લીયા,
LUK 22:18 આંય તુમહાન હાચ્ચાંજ આખતાહાવ કા, ચ્યા પાછે, આંય પોરમેહેરા રાજ્ય દિહી યા લોગુ પાછે કોવેજ દારાખા રોહો નાંય પિયું.”
LUK 22:19 એને ચ્યે બાખે લેદી, એને આભાર માનીન મૂડી, એને શિષ્યહાન એહેકોય આખીન દેની, કા ઈ મા શરીર હેય, જીં તુમહેહાટી દેવાયી, મા યાદ હાટી ઈ કોઆ.
LUK 22:20 પાછે ઈસુવે દારાખા રોહા પિયાલો લેદો; એને પોરમેહેરા આભાર માનીન તીં ચ્યા શિષ્યહાન દેના; એને ચ્યા બોદહાય ચ્યામાઅને પિદાં; એને ઈસુવે ચ્યાહાન આખ્યાં, “ઓ દારાખા રોહો મા લોય હેય, મા લોય ઘોણા લોકહા એહેરે બોલીદાના રુપામાય વોવાડલાં જાહે, ઓ ચ્યા વાયદા સાબિત કોઅરી જો પોરમેહેર પોતે લોકહાઆરે બોનાવી રિઅલો હેય.
LUK 22:21 એને એઅયા, માન દોગો દેનારા આથ મા આરે થાળીયેમાય હેય.
LUK 22:22 આંય, માઅહા પોહો મોઅઇ જાહીં કાહાકા પવિત્રશાસ્ત્રમાય લોખલાં હેય, બાકી ચ્યા માઅહાલ બોજ કોઠાણ શિક્ષા ઓરી જો માન દોઈદાંહાટી મોદાત કોઅહે.”
LUK 22:23 તોવે ચ્યા યોક બીજહા આરે વાતો કોઅરા લાગ્યા કા “આમહે માઅને કું હેય, જો ઈ કામ કોઅરી.”
LUK 22:24 એને શિષ્યહામાય બોલા-બોલી જાયી કા, ચ્યાહામાય કું મોઠો હેય.
LUK 22:25 તોવે ઈસુવે શિષ્યહાન આખ્યાં, જ્યા લોક યા દુનિયામાય જ્યા ઓદિકારી ગોણાતાહા, ચ્યે ચ્યાહા ઓદિકારા ઉપયોગ ચ્યાહા તાબામાઅને લોકહાઉપે ઓદિકાર ચાલાડાહાટી કોઅતાહા, ચ્યા ચ્યાહા ઉપકારી આખાડતાહા.
LUK 22:26 બાકી તુમહાય ઓહડા નાંય ઓઅના, બાકી તુમહેમાય જો કાદો મોઠા હેય, તો પોતે વાહનો બોને એને જો ઓદિકારી ઓરી તો સેવા કોઅનારો સેવકા હારકો બોના.
LUK 22:27 કાહાકા કું મોઠો ગોણાય, ખાં બોઠો તો, કા ચ્યા ચાકરી કોઅનારો તો? ખાં બોઠો તો મોઠો, નાંય કા? બાકી આંય તુમહે વોચમાય ચાકરી કોઅનારા હારખો હેય.
LUK 22:28 બાકી તુમા મા દુઃખામાય સાદા આરે રિયા.
LUK 22:29 જેહેકોય મા હોરગ્યા આબહે માંહાટી યોક રાજ્ય ઠોરવ્યાહાં, તેહેકોય આંયબી તુમહેહાટી ઠોરાવતાહાવ.
LUK 22:30 એને તુમા મા આરે મા રાજ્યમાય ખાહા એને પીયહા, બાકી સિંહાસનાવોય બોહીન ઈસરાયેલા બાર કુળહા ન્યાય કોઅહા.
LUK 22:31 “સિમોન, સિમોન, એએ, સૈતાને પોરમેહેરા પાયને તુમહે લોકહા પરીક્ષા કોઅરાહાટી પરવાનગી માગહી, હારાલ ખારાબા પાયને ઓલાગ કોઅરાહાટી, જેહેકોય ખેડુત ગોંવહાન ભૂસાપાયને ઓલાગ કોઅહે.
LUK 22:32 બાકી માયે તોહાટી પ્રાર્થના કોઅયી, કા તું માયેવોય બોરહો કોઅના બંદ નાંય કોઆ, એને પાછો પોસ્તાવો કોઇન તોવે તો બાહહાન તું માયેવોય બોરહો કોઅરા મજબુત કોઓ.”
LUK 22:33 બાકી ચ્યે ચ્યાલ આખ્યાં, “પ્રભુ, તોઆરે આંય જેલેમાય જાં બી એને મોરાં બી તિયારી હેતાઉ.”
LUK 22:34 બાકી ઈસુવે આખ્યાં, “પિત્તર, તુલ આંય આખતાહાવ આજે રાતી કુકાડ વાહાય ચ્યા પેલ્લા, તીનદા તું એહેકોય આખહે, ચ્યાલ આંય નાંય વોળખું.”
LUK 22:35 ઈસુવે ચ્યાહાન આખ્યાં, “જોવે માયે તુમહાન પોયહા વોગાર, ઠેલી એને ખાઅડાહા વોગાર દોવાડયા, તોદિહી તુમહાન કાય ઓછા પોડ્યા કા?” ચ્યાહાય જાવાબ દેનો, “નાંય,”
LUK 22:36 તોવે ચ્યે ચ્યાહાન આખ્યાં, “બાકી આમી લોક આપહે વિરુદ હેય, યાહાટી જ્યા પાય પોયહા પાકીટ ઓરી તી તો લેય એને ઠેલી બી એને જ્યા પાય તારવાય નાંય મીળે તો ચ્યા ડોગલેં વેચિન યોક તારવાય વેચાતાં લેય.
LUK 22:37 કાહાકા આંય તુમહાન આખતાહાવ કા એહેકોય પવિત્રશાસ્ત્રમાય લોખલાં હેય, તો ગુનેગારીયાહામાંય સામીલ ઓઅરી, ઈ વાત મા બારામાય પુરી ઓરા જોજે, એને હાચ્ચાંજ ઈ વાત મા બારામાય પુરી ઓઈ રિઅલી હેય.”
LUK 22:38 ચ્યાહાય ચ્યાલ આખ્યાં, “પ્રભુ, એએ, ઈહીં બેન તારવાયો હેત્યો” ઈસુવે ચ્યાહાન આખ્યાં, “બોજ હેય.”
LUK 22:39 તોવે તો ઉઠીન ચ્યા પુરામાણે જૈતુન ડોગાવોય ગીયો, એને ચ્યા શિષ્ય ચ્યાઆરે ગીયા.
LUK 22:40 તોવે ચ્યા જાગાવોય જાય પોઅચ્યા પાછે ઈસુવે શિષ્યહાન આખ્યાં, પ્રાર્થના કોઅતા રા કા, તુમા બોદા પરીક્ષામાય નાંય પોડે.
LUK 22:41 એને ચ્યાહા પાહને વાહાયોક દુર જાયને, તો માંડયે પોડીન પ્રાર્થના કોઅરા લાગ્યો.
LUK 22:42 “જો તો યોજનામાય શક્ય ઓરી, તે માન યા દુઃખામાઅને બોચાડ, જીં માયેવોય યેનારાં હેય.”
LUK 22:43 તોવે આકાશામાઅને હોરગા યોક દૂત ચ્યાલ દેખાયો એને ઈસુલ સામર્થ્ય દેનો.
LUK 22:44 એને તો બોજ આબદામાય એને નિરાશ આતો એને દુઃખામાય રોયન બોજ પ્રાર્થના કોઇ રિઅલો આતો, એને ચ્યા ગોદારો લોયા મોઠા-મોઠા ટીપકા હારકો દોરતીવોય ગોળે.
LUK 22:45 પાછે પ્રાર્થના માઅને ઉઠીન તો શિષ્યહાપાય ગીયો, તોવે ચ્યા નિરાશા લેદે હુતલા દેખ્યા.
LUK 22:46 ઈસુવે ચ્યાહાન આખ્યાં, “કાહા તુમા હુતલા હેય? ઉઠા, એને પ્રાર્થના કોઅતા રા કા, તુમા બોદા પરીક્ષામાય નાંય પોડે.”
LUK 22:47 જોવે ઈસુ ઈ આજુ બોલહેજ ઓલહામાયજ, યહૂદા ઇસ્કારીયોત જો બાર શિષ્યહામાયનો યોક જાંઆ આતો ચ્યાહા આગલા-આગલા યી રિઅલો આતો, તો ઈસુ પાહે યેનો, કા ઈસુવાલ ગુળા દેય.
LUK 22:48 તોવે ઈસુવે ચ્યાલ આખ્યાં, “યહૂદા, ગુળા દેયન તું માન, માઅહા પોહાલ દોય દેહે કા?”
LUK 22:49 જોવે ચ્યા હાંગાત્યાહાય ઈ ઓઅતા દેખ્યા ચ્યાહાય પુછ્યાં, “પ્રભુ, તારવાયે કોઇન ઠોકજે કા?”
LUK 22:50 એને ચ્યાહા માઅના યોક જાંઆય મહાયાજકા ચાકારાલ ઠોક્યો એને ચ્યા જમણો કાન કાપી ટાક્યો.
LUK 22:51 તોવે ઈસુવે આખ્યો, “આમી બાસ કોઆ” ઈસુવે ચ્યા કાનાલ આથ લાવીન ચ્યાલ હારો કોઅયો.
LUK 22:52 તોવે ઈસુય મુખ્ય યાજકાહાલ એને દેવાળા રાખવાળ્યા આગેવાનહાન એને વડીલાહાન આખ્યાં, “કાય તુમા માન ડાખૂ હોમજીન દોઓરાં હાટી તારવાય એને ડેંગારા લેઈને યેનાહા કા?
LUK 22:53 જોવે આંય દિનેરોજ દેવાળામાય તુમહેઆરે રોઇન હિકાડૂ, તેરુંબી તુમહાય માન નાંય દોઓયેલ. બાકી આમીતે તુમહે સમય હેય, એને આંદારાં ઓદિકાર ચાલહે.”
LUK 22:54 ચ્યાહાય ચ્યાલ દોઅયો એને મહાયાજકા ગોઅ લેય ગીયા, બાકી પિત્તર દુઉ રોયન ચ્યા પાહલા-પાહલા ચાલ્યો.
LUK 22:55 એને જોવે બાઆપુર માઅહે આગડા બાળીન તાપાયા બોઠે, ચ્યાહા વોચમાય પિત્તર બી બોહી ગીયો.
LUK 22:56 આગડા પાય ચ્યાલ બોઠલો દેખીન યોક ચાકરાણ્યે ચ્યાલ દારી-દારી એઇન આખ્યાં, “એલો ચ્યાઆરે આતો.”
LUK 22:57 બાકી તો નાંય માન્યો એને બોલ્યો, “બાય, ચ્યાલ આંય નાંય વોળખું.”
LUK 22:58 થોડીવાઆ રોયન પાછે યોક બીજે ચ્યાલ એઇન આખ્યાં, “તું ચ્યાહામાઅનો હેતો” બાકી પિત્તરે આખ્યાં, “માટડા આંય નાંય હેતાઉ.”
LUK 22:59 આસરે યોક કોલાક પાછે યોક બીજે ખાત્રી કોઇન આખ્યાં, “હાચ્ચાં એલો ચ્યાઆરે આતો, એલો હોગો ગાલીલ ભાગા માઅહું હેય.”
LUK 22:60 પિત્તરે આખ્યાં, “ઓ માટડા, તું કાય આખતોહો તી માન હોમાજુજ નાંય પોડે?” તો આજુ બોલહે તોવે ચ્યેજ ગેડીયે કુકાડ વાહાયો.
LUK 22:61 એને પિત્તરાલ ઈસુવા આખલી વાત યાદ યેની, “કુકાડ વાહાયી ચ્યા પેલ્લા તું માન તીનદા નાકાર કોઇ દેહે કા તું માન નાંય વોળખે”
LUK 22:62 એને તોવે પિત્તર ચ્યા પોતે દુ:ખાલ તાબામાંય નાંય કોઇ હોક્યો એને તો હુંઅકા ટાકીન રોડાં લાગ્યો.
LUK 22:63 જ્યા માઅહાય ઈસુલ દોઅલો આતો, ચ્યે ચ્યા મશ્કરી કોઇન ઠોકાં લાગ્યા,
LUK 22:64 એને ઈસુ ડોળા દોડપીન ચ્યાલ પુછ્યાં, “ભવિષ્યવાણી કોઇન આખ કા તુલ કુંયે ઠોક્યાં.”
LUK 22:65 એને આજુ બીજી બોજ નિંદા વાતો ચ્યા વિરુદમાય આખી.
LUK 22:66 જોવે ઉજાળાં ઓઅઇ ગીયા તોવે લોકહા આગેવાન, એને મુખ્ય યાજક, એને મૂસા નિયમ હિકાડનારા ગુરુ બેગા જાયા, એને ઈસુલ સોબાયે ઠિકાણે લેય યેયન પુછ્યાં.
LUK 22:67 “જો તું ખ્રિસ્ત હેય, તોવે આમહાન આખી દે” ઈસુવે ચ્યાહાન આખ્યાં, “જો આંય આખું, તોવે તુમા બોરહો નાંય કોઅહા.
LUK 22:68 એને જો આંય પુછું તોવે તુમા જાવાબ નાંય દાહા.
LUK 22:69 બાકી આમી પાછે આંય, માઅહા પોહો સર્વશક્તિમાન પોરમેહેરા જમણા આથે બોઠલો રોય.”
LUK 22:70 તોવે બોદહાય પુછ્યાં, “તોવે તું પોરમેહેરા પોહો હેતો કા?” ઈસુવે ચ્યાહાન જાવાબ દેનો, “તુમા આખતાહા, કાહાકા આંય હેતાંવ.”
LUK 22:71 તોવે ચ્યાહાય આખ્યાં, તુમા ચ્યાલ પોરમેહેરા નિંદા કોઅતા વોનાયાહા. “આમી તુમહે કાય આખના હેય ચ્યા બોદહા યે વાતે સહમત આતા કા ઈસુ ગુનેગાર હેય એને મોઅરા લાયકે હેય.”
LUK 23:1 એને ચ્યાહા આખી સોબા ઉઠીન, ચ્યાલ પિલાતાપાંય લેય ગીયા.
LUK 23:2 એને ચ્ચે ચ્યા હુમે એહેકોયન ફિરાદી કોઅતા લાગ્યા કા, “આમહાય ખાત્રી કોઅયી કા ઈ માઅહું રોમી સરકારા વિરુદમાય લોકહાન ચોડવેહે, કૈસરાલ કર દેયના મોનાય કોઅહે, એને પોતે ખ્રિસ્ત, રાજા આખતા વોનાયાહા.”
LUK 23:3 પિલાત રાજાય ચ્યાલ પુછ્યાં, “કાય તું યહૂદીયાહા રાજા હેતો કા?” ઈસુય પિલાત રાજાલ જાવાબ દેનો, “તું પોતેજ આખતોહો.”
LUK 23:4 પિલાત રાજાય મુખ્ય યાજકાલ એને લોકહાન આખ્યાં, “યા માટડામાય કાય ગુનો નાંય દેખાય.”
LUK 23:5 બાકી ચ્યા ચ્યાહા ફિરાદી આજુ જોરમાય આખતા લાગ્યા, ઈહીં બોદા યહૂદીયા વિસ્તારમાય લોકહાન પોતાના હિકાડનાથી ભડકાવેહે, “એને બોદા ગાલીલ ભાગામાઅને સુરુ કોઇન ઈહીં લોગુ તો યેય ગીયહો.”
LUK 23:6 ઈ વોનાઈન પિલાત રાજાય પુછ્યાં, “કાય ઓ ગાલીલ ભાગા માઅહું હેય કા?”
LUK 23:7 એને ઈસુ હેરોદ રાજા રાજ્ય કોઅહે ચ્યા ભાગામાઅને હેય, તી જાયને, ચ્યે ચ્યાલ હેરોદા રાજાપાય દોવાડયો, ચ્યે સમાયે હેરોદ રાજા યેરૂસાલેમ શેહેરામાય આતો.
LUK 23:8 ઈસુવાલ એઅયન હેરોદ રાજા ખુશ જાયો, કાહાકા તો ચ્યાલ બોજ સમાયા થી એરા માગે, કાહાકા ચ્યા વાત તો વોનાયેલ એને તો ઈસુપાયને ચમત્કારા કામ કોઅતા એઅના બોજ આશા આતી.
LUK 23:9 ચ્યાહાટી હેરોદ રાજાય ઈસુવાલ બોજ વાતહેબારામાય પુછ્યાં, બાકી ઈસુવે કાય જાવાબ નાંય દેનો.
LUK 23:10 એને મુખ્ય યાજક એને મૂસા નિયમ હિકાડનારા ગુરુ તાં ઉબા રોયન દોષ થોવતા રિયા.
LUK 23:11 બાકી હેરોદ રાજાય ચ્યા સિપાડાહા આરે ઈસુવા અપમાન કોઇન મશ્કરી કોઅયી, એને નિંદા કોઅયી, ચ્યાલ યોક રાજા ફાડકા પોવાડયા એને પાછો પિલાત રાજાપાય દોવાડયો.
LUK 23:12 ચ્યે સમાયે લોગુ હેરોદ રાજા એને પિલાત રાજા યોકા-બિજા દુશ્માન આતા, બાકી તોદિહી ચ્યા દોસ્તાર બોની ગીયા.
LUK 23:13 પિલાત રાજાય મુખ્ય યાજકાહાલ એને આગેવાનાહાન એને લોકહાન હાદિન આખ્યાં.
LUK 23:14 “તુમા યા માઅહાન માયેપાંય લેય યેના, એને આખ્યાં કા ઓ દુમાલ કોઆડાં હાટી લોકહાન ચોડવેહે, બાકી એઆ, માયે તુમહે હોમ્મે ચ્યા બારામાય જાંઅયા, બાકી જ્યેં વાતહેબારામાય તુમા ચ્યાવોય દોષ લાવતેહે, ચ્યે વાતહો બારામાય માન ચ્યામાય કાયજ દોષ નાંય મિળ્યહો.
LUK 23:15 એને હેરોદ રાજાલ બી ચ્યામાય દોષ નાંય દેખાયો, કાહાકા હેરોદ રાજાય ચ્યાલ માયેપાંય પાછો દોવાડયો, યા માઅહાલ મોતા ડોંડ બોગવાં પોડે ઓહડો ચ્યે કાયબી જુઠા નાંય કોઅયાહાં.
LUK 23:16 ચ્યાહાટી ચ્યાલ ચાપકા માર દેયન આંય છોડી દેતહાવ.”
LUK 23:17 પિલાત રાજા પાસ્કા સણા સમાયે યહૂદીયાહાહાટી યોકા કૈદ્યાલ છોડી દેતો આતો.
LUK 23:18 તોવે બોદહાય બોજ બોંબલીન આખ્યાં કા, “ચ્યાલ માઆઇ ટાકાં, એને આમહાન બારાબ્બાસ દેય દે.”
LUK 23:19 બારાબ્બાસે શેહેરામાય દુમાલ કોઅયેલ એને ખૂન કોઅયેલ, ચ્યાહાટી જેલેમાય ટાકલાં યોક માઅહું આતા.
LUK 23:20 બાકી પિલાત રાજાય ઈસુવાલ છોડી દાં માગે ચ્યાહાટી આજુ ચ્યાહાન હોમજાડેહે.
LUK 23:21 બાકી ચ્યાહાય બોંબલ્યા, “હુળીખાંબાવોય ચોડવી દે, ચ્યાલ હુળીખાંબે ચોડવી દે.”
LUK 23:22 આજુ તીજેદા ચ્યે ચ્યાહાન આખ્યાં, “બાકી એલે કાય જુઠા કોઅયાહાં? મોતા ડોંડ બોઅરા પોડે ઓહડા ચ્યામાય કાય નાંય મીળે ચ્યાહાટી ચ્યાલ ચાપકા માર દેવાડીન ચ્યાલ છોડી દેતહાવ,”
LUK 23:23 બાકી ચ્યા મોઠેરે બોંબાલતા લાગ્યા એને માગતા લાગ્યા, “ચ્યાલ હુળીખાંબાવોય ચોડવી દાં જોજે” એને ચ્યાહા બોંબાલના નાંય ગાઠ્યા.
LUK 23:24 પિલાત રાજાય આગના કોઅયી કા ચ્યાહા માગણી માન્ય કોઅરા જોજે.
LUK 23:25 એને બારાબાસાલ જ્યાંય શેહેરામાય દુમાલ કોઅયેલ એને ખૂન કોઅયેલ ચ્યાહાટી જેલેમાય ટાકલાલ ચ્યાહાય માગ્યાં, તોવે ચ્યાલ પિલાત રાજાય છોડી દેનો, એને ઈસુવાલ ચ્યાહા ઇચ્છા નુસાર ચ્યાહાલ હોઅપી દેનો.
LUK 23:26 જોવે ચ્યા શેહેરા બાઆ જાય રીયલા આતા, તે સિમોન નાંવા યોક માટડો ગાવા ભાગામાઅને યેરૂસાલેમ શેહેરામાય યી રિઅલો આતો. સિમોન, કુરેની ગાવામાઅનો આતો, એને તો સિકંદર એને રૂફસા આબહો આતો, સીપાડાહાય ચ્યાલ આખ્યાં કા તો હુળીખાંબલીન ચ્યા જાગા હુદી લેય જાય જાં ચ્યા ઈસુલ હુળીખાંબે ચોડાવનારા આતા.
LUK 23:27 ચ્યા પાહલા માઅહા મોઠી ગીરદી જાય એને બોજ બાયો ચ્યાહાટી રોડત્યો આત્યો, એને દુઃખ કોઅત્યો આત્યો.
LUK 23:28 ચ્યેહે એછે વોળીન ઈસુવે આખ્યાં, “ઓ યેરૂસાલેમ શેહેરામાય રોનાર્યો બાયહીય, તુમા મા હાટી મા રોડહા, તુમહે પોતાના એને તુમહે પાહાહા હાટી રોડા.
LUK 23:29 કાહાકા પીડા બોગવુના દિહી યેય રોયહા, એને લોક આખરી, ધન્ય હેય ચ્યો બાયો, જ્યેહે પોહેં નાંય હેય, જ્યેહેય પોહહાલ જન્મો નાંય દેનહો, જ્યેહેય કોદહી ચ્યાહાન દુદ નાંય પાજ્યાં.
LUK 23:30 ચ્યે સમાયે, લોક ડોગાલ આખરી, આમહા ઉપે પોડ એને ડોગાલિયેહેન આખરી, આમહાન દુબાડ.
LUK 23:31 કાહાકા જોવે નિર્દોષ માઅહા આરે એહેકોય બોને, તે વિચાર કોઆ માઅહું દોષી હેય ચ્યાઆરે કાય ઓઅરી?”
LUK 23:32 ચ્યાઆરે બેન ગુનેગારીયાલ માઆઇ ટાકાંહાટી લેય ગીયા.
LUK 23:33 જોવે “ખોપરી” નાંવા જાગા ઉપે યેના તોવે ચ્યાહાય તાં ચ્યાલ હુળીખાંબાવોય ચોડવી દેનો, એને બેન ગુનેગારીયાલ બી, યોકાલ જમણે આથે એને યોકાલ ડાબે આથે હુળીખાંબાવોય ચોડવ્યા.
LUK 23:34 તોવે ઈસુવે આખ્યાં, “આબા, ચ્યાહાન માફ કોઓ, કાહાકા ચ્યા કાય કોઅતા ચ્યા જાંએત નાંય” ચ્યા ફાડકે વાટી લા હાટી ચ્યાહાય ચિઠ્ઠી ટાકી.
LUK 23:35 એને બોદા લોક ઉબા રોયન એઅયા કોએત, બાકી લોકહા આગેવાન મશ્કરી કોઅઈન આખે કા, “ચ્યાય બીજહાન તો હારાં કોઅયા, જો એલો પોરમેહેરા ખ્રિસ્ત હેય એને ચ્યા નિવુડલો હેય, તો પોતાલ બોચાવી લેય.”
LUK 23:36 સિપાડાબી ચ્યા મશ્કરી કોઅતા ચ્યાપાય યેયન ચ્યાલ ખાટા પાજેત.
LUK 23:37 એને આખે, “તું યહૂદીયાહા રાજા ઓરી તોવે તું પોતાનો બોચાવ કોઓ?”
LUK 23:38 સીપાડાહાય ઈસુવા ટોલપી વાયજ ઉચે યોક દોષા પાટી લાવી દેની, ચ્યામાય એહેકોય લિખલાં આતા, “ઓ યહૂદીયાહા રાજા હેય.”
LUK 23:39 શિક્ષા બોગાવનારહા એને ચ્યાઆરે જ્યા બાંડ હુળીખાંબાવોય ચોડાવલા આતા ચ્યાહાય બી ચ્યા નિંદા કોઇન આખ્યાં, “તું ખ્રિસ્ત હેતો, તોવે પોતાલ એને આમહાન બોચાવ.”
LUK 23:40 બાકી બીજે પેલ્લાલ ઠોપકાડીન આખ્યો, “તું પોરમેહેરાલ બી નાંય બિઅયા કા, તુલબી હારકી શિક્ષા મિળી ગીયી.
LUK 23:41 એને આપા તે ન્યાયા નુસાર સજા બોગવી રીયહા, કાહાકા આપહાય જુઠા કોઅયા તી બોગવાં પોડહે, બાકી યે જુઠા કાય નાંય કોઅયાહાં.”
LUK 23:42 પાછે ચ્યે આખ્યાં, “ઈસુ, રાજા હારકો રાજ્ય લેયને યેહે, તોદિહી માન યાદ કોઅજે.”
LUK 23:43 ઈસુવે ચ્યાલ આખ્યાં, “તુલ હાચ્ચાં આખતાહાવ આજેજ તું મા આરે હોરગા લોકહામાય રોહે.
LUK 23:44 એને લગભગ બોપરેહે પાછે બોદા દેશામાય આંદારાં ઓઅઇ ગીયા, એને તીં તીન વાગ્યા લોગુ રિયા.
LUK 23:45 કાહાકા દિહી ઉજવાડો નાંય દેતો લાગ્યો, એને દેવાળા વોચમાય લોટકાડલો પોડદો આતો, જો બોદહાલ પોરમેહેરા હજર્યેમાય જાંહાટી રોકતો આતો, ઉપેરે તે નિચે લોગુ બેન ભાગ ઓઇન ફાટી ગીયો.
LUK 23:46 એને ઈસુ મોઠેરે બોંબલીન આખ્યાં, ઓ આબા, તો આથામાય મા જીવ આંય હોઅપી દેતહાવ” એહેકોય આખીન મોઅઇ ગીયો.
LUK 23:47 જીં બોન્યા તી જોવે સુબેદારાય એઅયા, તોવે ચ્યે પોરમેહેરા સ્તુતિ કોઅયી, એને આખ્યાં, “નોક્કી ઓ માઅહું ન્યાયી આતો.”
LUK 23:48 એને જ્યેં માઅહે ખીયાલ એરા ટોળો વોળલે, ચ્યે ઈ બોદા ઓઅતા દેખીન બોજ દુઃખ થી છાતી બાહાટતે પાછે ગોઓ વોળી ગીયે.
LUK 23:49 એને ઈસુ બોદે વોળખાત્યે, એને જ્યો બાયો ગાલીલ ભાગામાઅને ચ્યાઆરે યેનલ્યો આત્યો, દુઉ ઉબ્યો રોઇન ઈ બોદા એય રિઅલ્યો આત્યો.
LUK 23:50 યોસેફ નાંવા યોક માટડો આતો, જો અરીમતિયા શેહેરામાઅનો આતો, તો યહૂદી મોઠી સોબાયે યોક બોજ ઈજ્જતદાર માઅહું આતો.
LUK 23:51 એને ચ્યાહા યોજના એને ચ્યાહા ચ્યા કામહાથી તો રાજી નાંય આતો, એને તો યહૂદીયા ભાગા અરીમતિયા લોકહામાઅનો યોક આતો જો પોરમેહેરા રાજ્ય જલદી યેયના વાટ જોવી રિઅલો આતો.
LUK 23:52 તો બિક વોગાર પિલાત રાજાપાય ગીયો એને ઈસુ શરીરાલ હુળીખાંબાવોયને ઉતાડીન ચ્યાલ કોબારેમાય થોવાંહાટી પરવાનગી માગી.
LUK 23:53 એને ઈસુ શરીરાલ હુળીખાંબાવોયને ઉતાડીન યોકા હારાં મોઅગા ફાડકામાય ચોંડાળીન એને ખોલકાડામાંય કોચીન તિયારી કોઅલી યોક કોબારેમાય થોવી દેના, ચ્યે કોબારેમાય પેલ્લા કાદાલ નાંય થોવ્યેલ.
LUK 23:54 તો આરામા દિહા તિયારી કોઅના દિહી આતો, એને શાબાથ દિહી સુરુ ઓઅનારો આતો.
LUK 23:55 એને ગાલીલ ભાગામાઅને યેનલ્યો બાયો, આરે જાયને કોબારેલ દેખ્યાં એને ઈ બી કા ઈસુ શરીર કેહેકેન થોવલાં હેય.
LUK 23:56 એને પાછયો ગોઓ જાયને, ઈસુ શરીરાલ લાવના અત્તાર તિયારી કોઅયા, એને આરામા દિહા લીદે મૂસા નિયમશાસ્ત્ર નુસાર આરામ કોઅયો.
LUK 24:1 બાકી રવિવારે બોજ કોવાળ્યાં આજુ આંદારાં આતા તોવે જીં ઈસુ શરીરાઆરે લાવાં સુગંદી વસ્તુ ચ્યેહેય તિયાર કોઅયેલ, તી લેયને કોબારે એછે ગીયો.
LUK 24:2 તોવે દેખ્યાકા કોબારે મુયાહીને મોઠો દોગાડ હોરકાવલો આતો.
LUK 24:3 એને માજે જાયન એઅયા તાં પ્રભુ ઈસુ મુરદાં નાંય દેખાયાં.
LUK 24:4 જોવે ચ્યો યે વાતહે વિચારહામાય આત્યો તોવે, બેન માટડા ઉજળેં ચોમાકતે ફાડકે પોવીન ચ્યેહે પાહી યેઇન ઉબા રિયા.
LUK 24:5 જોવે ચ્યો બિઇ ગીયો એને દોરત્યે એછે નિચે એઇન ડોંગ્યો પોડી રિયો તોવે ચ્યાહાય ચ્યેહેલ આખ્યાં, “તુમા જીવતાલ મોઅલા માય કાહા હોદત્યોહો?
LUK 24:6 તો ઈહીં નાંય હેય, બાકી મોઅલા માઅને જીવી ઉઠયોહો, યાદ કોઆ કા ચ્યાય ગાલીલ ભાગામાય રોય તોવેજ તુમહાન આખલા આતા.
LUK 24:7 જરુરી હેય, કા આંય, માઅહા પોહાલ પાપી લોકહા આથામાય દોઆડી દી, એને હુળીખાંબાવોય ચોડવી દી, એને તો મોઅલા માઅને તીજે દિહી પાછો જીવી ઉઠી.”
LUK 24:8 તોવે ચ્યા વાતો ચ્યેહેલ યાદ યેન્યો.
LUK 24:9 એને કોબારે પાઅને યેઇન ચ્યેહેય ચ્યા ઓગ્યારાહાલ, એને બિજા બોદહાલ, યો બોદ્યો વાતો વોનાડયો.
LUK 24:10 જ્યાહાય પ્રેષિતાહાલ યો વાતો આખ્યો તોવે મરિયમ જીં મગદલ શેહેરા આતી એને યોઅન્ના એને યાકૂબા આયહો મરિયમ એને ચ્યાહાઆરે થોડ્યોકખાન બીજ્યો થેએયોબી આત્યો.
LUK 24:11 બાકી ચ્યાહા વાતો કાહાની જેહેકેન લાગી, એને ચ્યાહાય ચ્યાહાવોય બોરહો નાંય કોઅયો.
LUK 24:12 તોવે પિત્તર દાંહદીન કોબારે ઈહીં ગીયો, એને ડોંગો પોડીન ખાલી ડોગલેં પોડલેં દેખ્યે, એને જીં જાયલા આતા, ચ્યાલ એઇન નોવાય પામતો પોતાના ગોઅ નિંગી ગીયો.
LUK 24:13 ચ્યેજ દિહી ચ્યાહામાઅને બેન શિષ્ય અમ્માઉસ નાંવા યોક ગાવામાય જાં લાગ્યા, જીં યેરૂસાલેમ શેહેરાથી હાંત મીલ (૧૧ કિલીમીટર)દુર આતા.
LUK 24:14 ચ્યા યો બોદયે વાતહેબારામાય જ્યો ઓઅલ્યો આત્યો, યોકબીજાઆરે વાતો કોઅતા જાય રીઅલા આતા.
LUK 24:15 એને જોવે યોકબીજાઆરે વાતો કોઅતા એને પુછપરછ કોઅતા જાય રીઅલા આતા, તોવે ઈસુ પોતે પાહી યેઇન ચ્યાહાઆરે જાં લાગ્યો.
LUK 24:16 બાકી પોરમેહેરાય ચ્યાહાન ઈસુલ વોળખાં નાંય દેના.
LUK 24:17 ઈસુવે ચ્યાહાન પુછ્યાં, “યો કાય વાતો હેય, જ્યો તુમા ચાલતા-ચાલતા યોક બિજા આરે કોઅતાહા?” ચ્યા ઉબા રોય ગીયા એને ચ્યાહા મુંયાવોય બોજ નિરાશ લાગી રીઅલા આતા.
LUK 24:18 ઈ વોનાઈન, ચ્યાહામાઅને ક્વિયુપાસ નાંવા યોકા જાંઆય આખ્યાં, “કાય તું યેરૂસાલેમ શેહેરામાય યોકલોજ પારદેશી હેય, જો નાંય જાણેંકા પાછલા દિહીહયામાય કાય-કાય ઓઅયાહા?”
LUK 24:19 ઈસુવે ચ્યાહાન પુછ્યાં, “કોઅયોહો વાતો?” ચ્યાહાય ચ્યાલ આખ્યાં, આમા “નાજરેત ગાવા ઈસુ બારામાય વાત કોઅઇ રીઅલા આતા, તો પોરમેહેરા એને બોદા લોકહા હોમ્મે ચમત્કારી કામ એને સામર્થી સંદેશ હિકાડનારો ભવિષ્યવક્તા આતો.
LUK 24:20 એને મુખ્ય યાજક એને આમે આગેવાનાહાય ચ્યાલ દોઆડી દેનો એને ચ્યાવોય મોરણા આગના દેની; એને ચ્યાલ હુળીખાંબાવોય ચોડવ્યો.
LUK 24:21 બાકી આમહાન આશા આતી, કા ઓજ ઈસરાયેલા લોકહા બોચાવ કોઅરી, એને યો બોદયે વાતહે સિવાય, યો બોદ્યો વાતો ઓઇન તીન દિહી ઓઈ ગીયહા.
LUK 24:22 આમી આમહે માઅને કોલહિક થેઅયેહેયબી નોવાય પામાડી દેનહા, જ્યો આજે આમહે થી પેલ્લા કોબારે ઈહીં ગીઅલ્યો.
LUK 24:23 એને જોવે ચ્યા મુરદાં નાંય દેખ્યાં, તોવે ઈ આખતી નિંગી કા આમહાય હોરગા દૂતહા દર્શન કોઅયા, જ્યાહાય આખ્યાં કા ઈસુ જીવતો હેય.
LUK 24:24 તોવે આમે આર્યાહાં માઅને કોલહાક લોક કોબારે પાહી ગીયા, એને જેહેકેન ચ્યે થેઅયેહેય આખ્યાં તેહેકેન નોકીજ દેખ્યાં; બાકી ચ્યાલ નાંય દેખ્યો.”
LUK 24:25 તોવે ઈસુવે ચ્યા બેન શિષ્યહાન આખ્યાં, “ઓ નિર્બુધીહાય, જીં કાય ભવિષ્યવક્તાહાય પવિત્રશાસ્ત્રમાય લોખલાં હેય, તુમહાન ચ્યે વાતવોય બોરહો કોઅરા બોજ વોગરા લાગહે!
LUK 24:26 ઈ જરુરી આતા કા ખ્રિસ્ત ઈ દુ:ખ વેઠીન પોતા મહિમામાય પ્રવેશ કોય.”
LUK 24:27 તોવે ઈસુય ચ્યાહાન બોદા પવિત્રશાસ્ત્ર માઅને, મૂસા નિયમશાસ્ત્ર માઅને શુરવાત કોઇન બોદા ભવિષ્યવક્તાકોય ચ્યા બારામાય આખલ્યો વાતો હોમજાડયો.
LUK 24:28 ઓલહામાય ચ્યા, ચ્યા ગાવામાય પોઅચી ગીયા, એને ચ્યાહાય એહેકોય જાંઅયા કા તો આજુ આગલા જાં માગહે.
LUK 24:29 બાકી ચ્યાહાય ચ્યાલ ઈ આખીન રોક્યો કા, “આમે આરે રો, કાહાકા વોખાતી વેળ ઓઈ રીયહી એને દિહી આમી બુડી ગીયહો” તોવે તો ચ્યાહાઆરે રાંહાટી માજે ગીયો.
LUK 24:30 જોવે ઈસુ ચ્યાહાઆરે ખાઅના ખાં બોઠો, તોવે ચ્યે બાખે લેઈને આભાર માનીન બાખે મુડીન ચ્યાહાન દાં લાગ્યો.
LUK 24:31 તોવે પોરમેહેરાય ચ્ચાહા ડોળા ઉગાડી દેના એને ચ્ચાહાય ઈસુલ વોળખી લેદો.
LUK 24:32 ચ્યાહાય યોકબિજાલ આખ્યાં, “જોવે તો આમહે આરે વાટીમાય વાતો કોએ એને પવિત્રશાસ્ત્રા મતલબ આમહાન હોમજાડે, તો આમહે મોનામાય બોજ ખુશી ઓઅયી.”
LUK 24:33 ચ્યા તારાત ઉઠીન યેરૂસાલેમ શેહેરામાય જાતા રિયા એને ચ્યા ઓગ્યાર શિષ્યહાન એને ચ્યાહા આરહ્યાન યોકઠા દેખ્યાં.
LUK 24:34 જ્યા યોકઠા ઓઅલા આતા ચ્યાહાય આખ્યાં, “પ્રભુ જો હાચુલ જીવી ઉઠયોહો, એને સિમોન પિત્તરાલ દેખાયહો.”
LUK 24:35 તોવે ચ્યા બેની જાઅહાય વાટ્યેમાય ચાલતે સમાયે ઈસુઆરે કોઅલ્યો વાતો ચ્યાહાન આખી દેન્યો, એને ઇબી કા ચ્યાહાય બાખે ખાતી સમાયે કેહેકે વોળખ્યો.
LUK 24:36 ચ્યા યો વાતો આખતાજ આતા, તાંઉ ઈસુ પોતે ચ્યાહા વોચ્ચે યેયન ઉબો રોય ગીયો, એને ચ્યાય આખ્યાં, “તુમહાન શાંતી મીળે.”
LUK 24:37 બાકી ચ્યા ગાબરાય ગીયા એને બિઇ ગીયા, એને હોમજ્યા કા આમા યોકતા આત્માલ એઇ રીયહા.
LUK 24:38 ચ્યાય ચ્યાહાન આખ્યાં, “કાહા ગાબરાતાહા? એને તુમહે મોનામાય કાહા શંકા કોઅતાહા?
LUK 24:39 મા આથ એને મા પાગહાલ એરા, કા આંય તોજ હેતાઉ, માન આથલીન એરા, કાહાકા આત્મામાય આડકે એને માહાં નાંય રોય જેહેકેન મા માય એઅતાહા.”
LUK 24:40 ઈ આખીન ઈસુય ચ્યાહાન પોતા આથ એને પાગ દેખાડયા.
LUK 24:41 તોવે આનંદમાય યેયન બોરહો નાંય ઓઅયો કા ઈસુ જીવતો હેય, એને નોવાય પામા આતા, તોવે ચ્યાય ચ્યાહાલ પુછ્યાં, “કાય તુમહેવોય થોડાંક ખાઅના હેય?
LUK 24:42 ચ્યાહાય ચ્યાલ હેકલાં માછલા ટુકડો દેનો.
LUK 24:43 ચ્યાય લેઈને ચ્યાહા હામ્મે ખાદાં.
LUK 24:44 પાછે ચ્યાય ચ્યાહાન આખ્યાં, યો મા ચ્યો વાતો હેત્યો, જ્યો માયે તુમહેઆરે રા તોવે તુમહાન આખના જરુરી આતા કા જોલ્યો વાતો મૂસા નિયમશાસ્ત્રા એને ભવિષ્યવક્તાહા એને ગીતહા ચોપડયેહેમાય મા બારામાય લોખલાં હેય, બોદ્યો હાચ્યો સાબિત ઓએ.”
LUK 24:45 તોવે ચ્યાય પવિત્રશાસ્ત્ર હોમજાંહાટી ચ્યાહા મોદાત કોઅયી.
LUK 24:46 એને ચ્યાહાન આખ્યાં, “પવિત્રશાસ્ત્રમાય એહેકોય લોખલાં હેય કા ખ્રિસ્ત દુ:ખ બોગવી, એને તીજે દિહી મોઅલા માઅને પાછો જીવી ઉઠી.
LUK 24:47 એને યેરૂસાલેમ શેહેરાહીને લેયને તે બિજ્યે બોદયે જાત્યે લોકહાન પાપ છોડના એને પાપહા માફી ખોબાર, ચ્યાજ નાંવા માય કોઅયી.
LUK 24:48 તુમા યે બોદયે વાતહે સાક્ષીદાર હેય.
LUK 24:49 એને વોનાયા, આંય તુમહાવોય પવિત્ર આત્મા દોવાડીહી જ્યા વાયદો મા આબહાય કોઅલો હેય, બાકી તુમહાન તાંવ લોગુ યેરૂસાલેમ શેહેરામાય રોઇન વાટ જોવાં પોડી, જાવ લોગુ તુમહાન હોરગામાઅને સામર્થ્ય નાંય દેનલા જાય.”
LUK 24:50 તોવે તો ચ્યાહાન બેથાનીયા ગાવા પાહી લોગુ શેહેરા બારે લેય ગીયો, એને પોતા આથ ઉચકીન ચ્યાહાન બોરકાત દેની.
LUK 24:51 એને ચ્યાહાન બોરકાત દેતાજ તો ચ્યાહાપાઅને જાતો રિયો, એને હોરગામાય લેવાય ગીયો.
LUK 24:52 તોવે ચ્યે ચ્યા પાગે પોડીન મોઠા આનંદથી યેરૂસાલેમ શેહેરામાય પાછે ફિરી ગીયે.
LUK 24:53 એને ચ્યા કાયામ દેવાળામાય યેયન પોરમેહેરા સ્તુતિ કોઅયા કોય.
JOH 1:1 ઈ દુનિયા બોના પેલ્લા તો આતો, જ્યાલ વચન આખતેહે, એને તો પોરમેહેરાઆરે આતો એને તો પોરમેહેર આતો.
JOH 1:2 તો દુનિયા બોના પેલ્લેથીજ પોરમેહેરાઆરે આતો.
JOH 1:3 બોદા દુનિયા ચ્યા કોઇન બોનાવ્યાં, એને બોદા દુનિયામાય ચ્યાવોગાર કાયજ બોની નાંય હોક્યા.
JOH 1:4 તો બોદા જીવના ઝરો હેય, એને તોજ બોદા માઅહાન ઉજવાડો દેહે.
JOH 1:5 તો ઉજવાડો આંદારામાય ચોમકેહે એને આંદારાં ચ્યાલ ઉલવી નાંય હોક્યા.
JOH 1:6 પોરમેહેરાય યોહાન નાંવા યોક માઅહાલ દોવાડયો.
JOH 1:7 યોહાન સાક્ષી દાંહાટી યેનો, કા તો ઉજવાડા બારામાય સાક્ષી દેય, કા બોદે ચ્યા સાક્ષી લીદે ઉજવાડાવોય બોરહો કોએ.
JOH 1:8 યોહાન પોતે ઉજવાડો નાંય આતો, બાકી ઉજવાડા બારામાય સાક્ષી દાંહાટી યેનલો આતો.
JOH 1:9 તો હાચ્ચો ઉજવાડો હેય, તો બોદા માઅહાન ઉજવાડો દેહે, તો દુનિયામાય યેનારો આતો.
JOH 1:10 તો દુનિયામાય આતો, એને દુનિયા ચ્યા કોઇન બોનાવલા આતા, બાકી દુનિયા લોકહાય ચ્યાલ નાંય વોળખ્યો.
JOH 1:11 તો પોતાના લોકહામાય યેનો, બાકી પોતાના લોકહાય ચ્યા સ્વીકાર નાંય કોઅયો.
JOH 1:12 બાકી જોલા લોકહાય ચ્યા સ્વીકાર કોઅયો, એટલે ચ્યાવોય બોરહો કોઅયો ચ્યાહાન ચ્યે પોરમેહેરા પોહેં બોના ઓદિકાર દેનો.
JOH 1:13 ચ્યાહા જન્મો આયહે આબહા ઇચ્છાકોય નાંય, કા યોકા માઅહા પોહા પૈદા કોઅના મોરજયેકોય નાંય, કા માઅહા ઇચ્છાકોય નાંય જાયો, બાકી પોરમેહેરા પાયને જન્મો જાયો.
JOH 1:14 એને વચન યોક માઅહું બોન્યો, એને મોયા એને હાચ્ચાયેકોય પરિપૂર્ણ ઓઇન આપહેમાય વોહતી કોઅયી, એને આમહાય ચ્યા મહિમા એઅઇ, જીં પોરમેહેર આબા પાઅને યેનલા યોકને-યોક પોહા મહિમા.
JOH 1:15 યોહાને ચ્યા બારામાય સાક્ષી દેની, એને બોંબલીન આખ્યાં, “ઓ તોજ હેય, જ્યા બારામાય માયે આખલા આતા કા, મા પાછે જો યેનારો હેય, તો મા કોઅતો મહાન હેય, કાહાકા તો મા કોઅતો પેલ્લા આતો.”
JOH 1:16 કાહાકા ચ્યા સદા મોયા પરિપૂર્ણતા કોય આપા બોદહાન બોરકાત વોય બોરકાત મીળહી.
JOH 1:17 કાહાકા નિયમશાસ્ત્ર મૂસાકોય દેનલા આતા બાકી પોરમેહેરાય ઈસુ ખ્રિસ્તાકોય સદા મોયા એને હાચ્ચાઇ દેખાડી.
JOH 1:18 પોરમેહેરાલ કાદે દેખ્યહો નાંય, બાકી પોરમેહેરા યોકનેયોક પોહો ચ્યા પોરમેહેરા પાહાય રોહે, ચ્યેય ચ્યાલ પ્રગટ કોઅયા.
JOH 1:19 જોવે યહૂદી આગેવાનહાય યેરૂસાલેમ શેહેરામાઅને યાજક એને લેવીયાહાન યોહાનાલ ઈ પુછા દોવાડયા કા, “તું કું હેતો?” તોવે યોહાના સાક્ષી ઈ.
JOH 1:20 યોહાને સાફ કબુલ કોઅયા, “આંય ખ્રિસ્ત નાંય હેતાઉ.”
JOH 1:21 તોવે ચ્યાહાય યોહાનાલ પુછ્યાં, “તે પાછે તું કું હેતો? કાય તું એલીયા ભવિષ્યવક્તા હેય?” યોહાને જવાબ દેનો કા “આંય નાંય હેય” “તે કાય તું તો ભવિષ્યવકતો હેય, જો યેનારો હેય?” યોહાને જવાબ દેનો, “આંય નાંય હેય.”
JOH 1:22 તોવે ચ્યાહાય યોહાનાલ પુછ્યાં, “પાછે તું કું હેતો? કા આમા આમહાન દોવાડનારાહાન જવાબ દેજે, તું પોતાના બારામાય કાય આખતોહો?”
JOH 1:23 યોહાને આખ્યાં, “જેહેકોય યશાયા ભવિષ્યવક્તાયેબી લોખ્યહાં, ‘ઉજાડ જાગામાય યોહાન બોંબલીન આખહે કા પ્રભુ યેયના વાટ હિદી કોઆ.’”
JOH 1:24 કોલહાક લોક પોરૂષી લોકહાપાઅને દોવાડલા આતા.
JOH 1:25 તોવે ચ્યાહાય યોહાનાલ પુછ્યાં, “જોવે તું ખ્રિસ્ત નાંય હેતો, તું એલીયા નાંય હેતો એને તો ભવિષ્યવક્તા બી નાંય હેય, તે તું લોકહાન બાપતિસ્મા કાહા દેતહો?”
JOH 1:26 યોહાને ચ્યાહાન જાવાબ દેનો, “આંય તે પાઆયાકોય તુમહાન પાપ કોઅના બંદ કોઅરાહાટી બાપતિસ્મા દેતહાવ, બાકી તુમા જ્યાલ વોળખેત નાંય ઓહડો યોક માઅહું તુમહે વોચમાય ઉબલો હેય.
JOH 1:27 ઓ તોજ હેય, જો મા પાછે યેનારો હેય, આંય તે ચ્યા ચાકાર બોનીન ચ્યા ખાઅડા હુતળી છોડાબી લાયકે નાંય હેય.”
JOH 1:28 યો બોદ્યો વાતો યારદેન નોયે ચ્યેમેરે બેથાનીયા ગાવામાય બોન્યો, તાં યોહાન લોકહાન બાપતિસ્મા દેતો આતો.
JOH 1:29 બીજે દિહી યોહાને ઈસુવાલ ચ્યાપાય યેતા એઇન આખ્યાં, “એઆ, ઓ પોરમેહેરા ગેટો હેય, જો દુનિયા લોકહા પાપ દુઉ કોઅહે.
JOH 1:30 ઓ તોજ હેય, જ્યા બારામાય માયે આખ્યેલ કા, મા પાછે યોક યેનારો હેય, જો મા કોઅતો મહાન હેય, કાહાકા તો મા કોઅતો પેલ્લો આતો.
JOH 1:31 એને આંય તે ચ્યાલ નાંય વોળાખતો આતો કા તો ખ્રિસ્ત હેય, બાકી ઈસરાયેલ લોકહાન ઈ આખાહાટી કા તો કું હેય, આંય પાઅયા કોઇન બાપતિસ્મા દેતો યેનો.”
JOH 1:32 યોહાને ઈ સાક્ષી દેયન આખ્યાં, “માયે પવિત્ર આત્માલ કબુતરા રોકા આકાશામાઅને ચ્યાવોય ઉતતા એઅયા, એને ચ્યાવોય ઠોરી ગીયા.
JOH 1:33 આંય ચ્યાલ નાંય વોળાખતો આતો કા તો ખ્રિસ્ત હેય, બાકી જ્યાંય માન પાઅયા કોઇન બાપતિસ્મા દાંહાટી દોવાડયો, ચ્યે માન આખ્યેલ કા, ‘તું પવિત્ર આત્માલ જ્યાવોય ઉતતો એને થોબતો એઅહે, તોજ પવિત્ર આત્માકોય બાપતિસ્મા દેનારો હેય.’
JOH 1:34 માયે ઈ પોતે એઅયા એને આંય સાક્ષી દેતહાવ કા, ઓ પોરમેહેરા પોહો હેય.”
JOH 1:35 બીજે દિહી યોહાન ચ્યા બેન શિષ્યહાઆરે ઉબો આતો.
JOH 1:36 ઈસુ તાં જાય રિઅલો આતો, એને ઈસુ એછે એઇન યોહાને આખ્યાં, “એઆ, ઓ પોરમેહેરા ગેટો હેય.”
JOH 1:37 તોવે યોહાનાલ એહેકેન આખતો વોનાઈન ચ્યા બેન શિષ્ય ઈસુવા પાહલા જાં લાગ્યા.
JOH 1:38 તોવે ઈસુવે ફિરી એઇન ચ્યાહાન પાહલા યેતા દેખ્યા તોવે ચ્યાહાન આખ્યાં, “તુમા કાલ હોદતાહા?” ચ્યાહાય ઈસુલ આખ્યાં, “ઓ ગુરુજી, તું કેછ રોતહો?”
JOH 1:39 ઈસુવે ચ્યાહાન આખ્યાં, “ચાલા, તે એઇ લીયા.” તોવે ચ્યા ઈસુઆરે ગીયા એને તો કેછ રોહોય તીં ચ્યાહાય એઅયા એને તોદહી ઈસુઆરે રિયા, ચ્યે સમયે લગભગ વોખાતેહે ચાર વાગલે આતેં.
JOH 1:40 યોહાના આખલ્યા વોનાઈન ઈસુ પાહલા જ્યા બેન જાંઆ ગીઅલા આતા, ચ્યાહામાઅને યોક જાંઆ સિમોન પિત્તરા બાહા આંદ્રિયાસ આતો.
JOH 1:41 આંદ્રિયાસ પેલ્લા ચ્યા બાહા સિમોનાલ મિળ્યો એને ચ્યાલ આખ્યાં, “આમહાન ખ્રિસ્ત એટલે મસીહા, મિળી ગીયહો.”
JOH 1:42 આંદ્રિયાસ સિમોનાલ ઈસુવાપાય લેય ગીયો, ઈસુવે ચ્યાએછે એઇન આખ્યાં, “તું યોહાના પોહો સિમોન હેય, આમી પાછે તો નાંવ કેફા મતલબ પિત્તર રોય.”
JOH 1:43 બીજે દિહી ઈસુવે ગાલીલ ભાગા એછે જાઅના વિચાર કોઅયો, તોવે ફિલિપ ચ્યાલ મિળ્યો, તોવે ઈસુવે ચ્યાલ આખ્યાં, “મા શિષ્ય બોન.”
JOH 1:44 ફિલિપ તે આંદ્રિયાસ એને પિત્તરા ગાવા બેતસાદા ગાવા રોનારો આતો.
JOH 1:45 ફિલિપાલ નતનએલ મિળ્યો તોવે ચ્યાલ આખ્યાં, “આમહાન તી માઅહું મિળ્યહા, જ્યા બારામાય મૂસા નિયમશાસ્ત્ર માય એને ભવિષ્યવક્તાહાય લોખલાં આતા, તો નાજરેત ગાવામાઅને યોસેફા પોહો ઈસુ હેય.”
JOH 1:46 નતનએલે ફિલિપાલ પુછ્યાં, “કાય કાદી હારી વસ્તુ બી નાજરેત ગાવામાઅને નિંગી હોકતી હેય કા?” ફિલીપાય નતનએલાલ જવાબ દેનો, “તું યેઇન એઈલે.”
JOH 1:47 ઈસુવે નતનએલાલ ચ્યાપાય યેતો એઇન ચ્યા બારામાય આખ્યાં, “એઆ, ઓ હાચ્ચો ઈસરાયેલી હેય, ચ્યામાય કાયજ જુઠા નાંય મીળે.”
JOH 1:48 નતનએલાય ઈસુલ પુછ્યાં, “તું માન કેહેકે વોળાખતોહો?” ઈસુવે ચ્યાલ જવાબ દેનો, ચ્ચા પેલ્લા કા ફિલિપે તુલ હાદ્યો, “જોવે તું અંજીરા જાડા તોળે આતો, તોવે તુલ માયે દેખ્યેલ.”
JOH 1:49 તોવે નતનએલાય ઈસુલ આખ્યાં, “ઓ ગુરુજી, તું પોરમેહેરા પોહો હેય, તું ઈસરાયેલ દેશા મહારાજા હેય.”
JOH 1:50 ઈસુવે ચ્યાલ આખ્યાં, “કાય તું બોરહો યાહાટી કોઅતોહો કા માયે તુલ ઈ આખ્યાં કા માયે તુલ અંજીરા જાડા તોળે દેખ્યો? તું યા કોઅતા મોઠે-મોઠે કામે એઅહે.”
JOH 1:51 પાછે ઈસુવે ચ્યાલ આખ્યાં, “આંય તુમહાન હાચ્ચાં-હાચ્ચાં આખતાહાવ કા, હોરગા ઉગડી જાતા એને પોરમેહેરા હોરગા દૂતહાન માઅહા પોહાવોય ઉતતા એને ઉચે જાતા એએહા.”
JOH 2:1 ચ્યા પાછે તીજે દિહી ગાલીલ ભાગા કાના ગાવામાય યોક વોરાડ આતા, ઈસુવા આયહો બી તાં આતી.
JOH 2:2 ઈસુ એને ચ્યા શિષ્યબી વોરાડામાય નિમંત્રિત કોઅલા આતા.
JOH 2:3 જોવે દારાખા રોહો પારવાઈ ગીયો તોવે ઈસુવા આયહે ચ્યાલ આખ્યાં, “ચ્યાહાપાય દારાખા રોહો ઘોટી ગીયહો.”
JOH 2:4 ઈસુવે ચ્ચેલ આખ્યાં, “આયા, તું માન કાહા આખતીહી? ખ્રિસ્તા રુપામાય મા વોળાખ કોઆહાટી આજુ મા સમય નાંય યેનહો.”
JOH 2:5 બાકી ઈસુવા આયહે ચાકારાહાન આખ્યાં, “તો જેહે આખે તેહે કોઆ.”
JOH 2:6 તાં યહૂદીયાહા ધાર્મિક નિયમા પરમાણે આથ દોવના રુડી આતી, એહેકેન કોઅરાહાટી ચ્યાહાય દોગડા છ વેંડલે થોવલે આતેં, યોકા યોકામાય બેબુન, તીતુન મણ (યોક મણ = વિહી લીટર લગભગ) પાઆઈ બોઆય એહેકેન ચ્યે આતેં.
JOH 2:7 ઈસુવે ચાકારાહાન આખ્યાં, “વેંડલાહામાય પાઆય બોઆ” ચ્યાહાય ઉપે લોગુ બોઓઈ દેના.
JOH 2:8 પાછે ઈસુવે ચાકારાહાન આખ્યાં, “આમી કાડા એને ખાઅના કારબાર્યા પાય લેય જાયા” ચ્યા લેય ગીયા.
JOH 2:9 એને ખાઅના કારબાર્યાય દારાખા રોહો બોની ગીઅલા પાઆય ચાખ્યાં, આજુ ઓ દારાખા રોહો કેછને હેય તીં તો નાંય જાંઅતો આતો, બાકી જ્યા ચાકારાહાય પાઆય કાડયેલ ચ્યા જાઅતા આતા, તોવે કારબાર્યે વોવડાલ હાદિન, ચ્યાલ આખ્યાં.
JOH 2:10 “કાદાબી માઅહું હારો દારાખા રોહો પેલ્લા પીયાંહાટી દેહે, જોવે બોદા લોક દારાખા રોહો પીન મોરસાય જાતહા, તોવે બોદહાય પિદાં પાછે ઓળકો દારાખા રોહો પિયાં દેહે, બાકી તુયે હારો દારાખા રોહો આમી લોગુ રાખી થોવ્યહો.”
JOH 2:11 ઈસુય ગાલીલ ભાગા કાના ગાવામાય ચ્યા ચમત્કારહા શુરવાત કોઇન ચ્યા મહિમા કોઅયી, એને ચ્યા શિષ્યહાય ચ્યાવોય બોરહો કોઅયો.
JOH 2:12 ચ્યા પાછે ઈસુ એને ચ્યા આયહો, ચ્યા બાહા, એને ચ્યા શિષ્ય કાપરનાહુમ ગાવામાય ગીયે એને તાં વોછા દિહી રિયે.
JOH 2:13 જોવે યહૂદીયાહા પાસ્કા સણા વોછા દિહી રિયા તોવે ઈસુ યેરૂસાલેમ શેહેરામાય ગીયો.
JOH 2:14 દેવાળામાય ચ્યે ડોબેં, ગેટેં, એને કબુતર વેચનારાહાલ એને પોયહા બોદલી દેનારાહાન બોઠલા દેખ્યા.
JOH 2:15 તોવે ચ્યે આસડેકોઈન યોક ચોપકો બોનાવ્યો, એને બોદા ડોબહાન એને ગેટહાન દેવાળામાઅને બાઆ કાડી દેના એને પોયહા બોદલી દેનારાહા પોયહા ચ્યે વેરી દેના, ચ્યાહા ટેબાલ કોથલાડી દેના.
JOH 2:16 એને કબુતર વેચનારાહાલ ચ્યે આખ્યાં, “યાહાન બાઆ લેય જાયા, એને મા આબહા દેવાળાલ આટ બાઆના ગુઉ મા બોનાવાહા.”
JOH 2:17 તોવે ચ્યા શિષ્યહાન યાદ યેના કા એહેકોય લોખલાં હેય કા? “તો ગોઆ ભક્તિ મા આંદાર આગડા રોકી હોલગેહે.”
JOH 2:18 તોવે યહૂદીયાહા આગેવાનહાય ચ્યાલ આખ્યાં, “તું આમહાન કોઅહા ચિન્હ દેખાડી હોકતોહો, જ્યેકોય આમા ઈ જાઈ હોકજે કા તુલ એહેકેન કોઅના ઓદિકાર હેય?”
JOH 2:19 ઈસુવે ચ્યાહાન જાવાબ દેનો, “ઈ મંદિર તોડી પાડા, એને આંય તીન દિહામાય પાછો બોનાવી દિહી.”
JOH 2:20 યહૂદીયાહા આગેવાનહાય ચ્યાલ આખ્યાં, “ઈ દેવાળા બાંદતા છેંતાળી વોરહે લાગ્યેં, એને કાય તું ચ્યાલ તીન દિહાહામાય બોનાવી દેહે?”
JOH 2:21 બાકી ઈસુ ચ્યા શરીરાલ દેવાળા રુપામાય વાત કોઇ રિઅલો આતો.
JOH 2:22 યાહાટી ઈસુવા મોઅલા માઅને પાછો જીવી ઉઠના પાછે શિષ્યહાન ચ્યા ઈ વાત યાદ યેની. એને ચ્યાહાય પવિત્રશાસ્ત્ર એને ઈસુ આખલા વચનાવોય બોરહો કોઅયો.
JOH 2:23 જોવે ઈસુ યેરૂસાલેમ શેહેરામાય પાસ્કા સણામાય આતો, તોવે બોજ લોકહાય ચ્યા ચમત્કારાહાલ એઇન ચ્યાવોય બોરહો કોઅયો.
JOH 2:24 બાકી ઈસુય બોરહો નાંય કોઅયો કા ચ્યાહાય ઈસુવોય બોરહો કોઅલો હેય, કાહાકા તો બોદા માઅહા મોના વિચાર જાંઅતો આતો.
JOH 2:25 ચ્યાલ કાદા માઅહા ગોરાજ નાંય આતી કા, માઅહા બારામાય ચ્યાલ આખે, કાહાકા તો જાંઅતો આતો કા માઅહા મોનામાય કાય હેય?
JOH 3:1 નિકોદેમુસ નાંવા યોક માટડો આતો, તો યહૂદીયાહા મોઠી સોબાયે આગેવાન આતો, તો યોક પોરૂષી બી આતો.
JOH 3:2 તો રાતી ઈસુવાપાય યેનો, એને ચ્યાલ આખ્યાં કા, “ઓ ગુરુજી, આમહાન ખોબાર હેય કા, પોરમેહેરાય તુલ આમહાન હિકાડાંહાટી દોવાડલો હેય, કાહાકા જ્યા ચમત્કાર તું કોઅતોહો, જોવે પોરમેહેર ચ્યાઆરે નાંય રોય તોવે ચ્યા ચમત્કાર કાદાં માઅહું નાંય દેખાડી હોકે.”
JOH 3:3 ઈસુવે ચ્યાલ જાવાબ દેનો, “આંય તુલ હાચ્ચાં-હાચ્ચાં આખતાહાવ, જોવે માઅહું પાછો જન્મો નાંય લેય તે પોરમેહેરા રાજ્ય નાંય એઇ હોકે.”
JOH 3:4 નિકોદેમુસે ચ્યાલ આખ્યાં, “માઅહું ડાઆયા ઓઈ ગીયા, પાછે કેહે કોઇન જન્મો લેય હોકે? તો પાછો ચ્યા આયહે બુકામાય ઉરાઈન પાછો જન્મો લેય હોકહે કા?”
JOH 3:5 ઈસુવે જવાબ દેનો, “આંય તુલ હાચ્ચાં-હાચ્ચાં આખતાહાવ, જોવે માઅહું પાઅયા કોઇન એને પવિત્ર આત્માકોય જન્મો નાંય લેય તોવે તો પોરમેહેરા રાજ્યામાય નાંય પ્રવેશ કોઅઇ હોકે.
JOH 3:6 કાહાકા માઅહા પાઅને જન્મો શારીરિક જન્મો હેય, એને પવિત્ર આત્માપાઅને જન્મો તો નોવો જન્મો હેય.
JOH 3:7 તું નોવાય નાંય પામા જોજે, માયે તુલ આખ્યાં કા, તુલ નોવો જન્મો લેઅના જરુરી હેય.
JOH 3:8 જીં માઅહું પવિત્ર આત્માકોય જોન્મુલા હેય તો વારા હારખો હેય, વારો ગોમે તાં જાહાય, ચ્યા આવાજ તું વોનાતોહો, બાકી તો કેછને યેહે એને કેછ જાહાય, તી તુલ ખોબાર નાંય પોડે.”
JOH 3:9 નિકોદેમુસે ચ્યાલ પુછ્યાં, “ઈ કેહેકેન શક્ય હેય?”
JOH 3:10 ઈસુવે જવાબ દેનો, “તું ઈસરાયેલ લોકહા ગુરુ હેય, તુલ યો વાતો હોમજી જાં જોજે.”
JOH 3:11 આંય તુલ હાચ્ચાં-હાચ્ચાં આખતાહાવ, આમા જીં જાંઅજેહે તીંજ આખજેહે, એને આમહાય જીં એઅયા ચ્યા સાક્ષી દેજહે, બાકી આમા જીં આખજેહે ચ્યાવોય તુમા બોરહો નાંય કોએત.
JOH 3:12 જોવે તુમહાન માયે દુનિયામાઅને વાત આખી તોવે ચ્યેવોય તુમા બોરહો નાંય કોએત, તો જોવે હોરગા બારામાય વાત આખું, તોવે ચ્યાવોય તુમા કેહેકે બોરહો કોઅહા?
JOH 3:13 કાદાં માઅહું હોરગામાય નાંય ગીયહા બાકી કેવળ આંય, માઅહા પોહો હોરગામાઅને નિચે ઉતી યેનહો.
JOH 3:14 એને જેહેકેન મૂસાય જાડયેમાય પિતળા હાપડાલ ઉચે ચોડવ્યો, તેહે કોઅઈન માન, માઅહા પોહાલ બી ઉચે ચોડાવના જરુરી હેય.
JOH 3:15 યાહાટી કા, જીં માઅહું માયેવોય બોરહો કોઅહે ચ્યાલ અનંતજીવન મિળહે.
JOH 3:16 “પોરમેહેરે દુનિયા લોકહાવોય ઓહડા મહાન પ્રેમ કોઅયા, યા લીદે ચ્યા યોકને-યોક પોહાલ બલિદાન કોઇ દેનો, યાહાટી કા જીં કાદાં માઅહું ચ્ચાવોય બોરહો કોઅહે, ચ્યા નાશ નાંય ઓઅય, બાકી ચ્યાલ અનંતજીવન મીળે.
JOH 3:17 કાહાકા પોરમેહેરે ચ્યા પોહાલ દુનિયા લોકહાવોય ડોંડ દાં નાંય દોવાડયો, બાકી ચ્યાકોય દુનિયા લોકહા તારણ કોઅરાહાટી દોવાડયો.
JOH 3:18 જીં માઅહું પોરમેહેરા પોહાવોય બોરહો કોઅહે, ચ્યાલ ડોંડ નાંય દી, બાકી જીં માઅહું પોરમેહેરા પોહાવોય બોરહો નાંય થોવે, તો ડોંડ બોગવી ચુકલો હેય, કાહાકા ચ્યે પોરમેહેરા યોકને-યોક પોહાવોય બોરહો નાંય કોઅયો.
JOH 3:19 એને ડોંડ દેઅના કારણ ઈંજ હેય કા, ઉજવાડો દુનિયામાય યેનો, બાકી લોકહાય ઉજવાડા કોઅતા આંદારાલ પોસાન કોઅયા, કાહાકા ચ્યાહા કામે ખારાબ આતેં.
JOH 3:20 કાહાકા જીં માઅહું ખારાબ કામ કોઅહે, તી ઉજવાડા વિરુદ કોઅહે, એને ચ્યા ખારાબ કામહા ખોબાર નાંય પોડા જોજે યાહાટી તી ઉજવાડામાય નાંય યેય.
JOH 3:21 બાકી જીં માઅહું હાચ્ચાયેવોય ચાલહે, તી ઉજવાડા પાય યેહે, કા ચ્યા કામહા ખોબાર પોડે જ્યેં પોરમેહેરા ઇચ્છાકોય કોઅલે હેય.”
JOH 3:22 ચ્યા પાછે ઈસુ એને ચ્યા શિષ્ય યહૂદીયા વિસ્તારામાય યેના, એને તો તાં ચ્યાહાઆરે રોઇન બાપતિસ્મા દાં લાગ્યો.
JOH 3:23 તોવે યોહાનબી એનોન ગાવામાય જીં સામરિયા ભાગા સાલેમ ગાવા પાહાય હેય, તાં બાપતિસ્મા દેતો આતો. કાહાકા તાં બોજ પાઆઈ આતા એને લોક ચ્યાપાય યેઇન બાપતિસ્મા લેતે આતેં.
JOH 3:24 કાહાકા યોહાન યે સમયે લોગુ જેલેમાય નાંય કોંડલો આતો.
JOH 3:25 તાં યોહાના શિષ્યહા કાદા યહૂદી માઅહા આરે યહૂદીયાહા ધાર્મિક નિયમા પરમાણે આથ દોવના રુડી બારામાય બોલાબોલી જાયી.
JOH 3:26 તોવે યોહાના શિષ્યહાય યોહાનાપાય જાયને આખ્યાં, “ઓ ગુરુ, જીં માઅહું યારદેન નોયે ચ્યેમેરે ચ્યાહા આરી આતો, જ્યા બારામાય તુયે આખ્યેલ, એએ, તો આમી બાપતિસ્મા દેહે, એને બોદે ચ્યાપાય જાતહેં.”
JOH 3:27 યોહાને જાવાબ દેનો, “જાવ લોગુ માઅહાલ હોરગામાઅને નાંય દેનલા જાય, તાંવ લોગુ માઅહું કાય નાંય મેળવી હોકે.
JOH 3:28 તુમહાય પોતે માન આખતા વોનાયાહા, આંય ખ્રિસ્ત નાંય હેતાઉ, બાકી ચ્યા પેલ્લા દોવાડલો હેતાઉ.”
JOH 3:29 વોવડો વોવડી આરે વોરાડ કોઅઇ લેહે, બાકી વોવડા આર્યો જો ચ્યાપાય ઉબો રોઇન ચ્યા આવાજ વોનાઈન આનંદ કોઅહે, તેહેકેન મા લીદે બી આનંદાકોય બોઆય ગીયા.
JOH 3:30 તો બોજ મહત્વપૂર્ણ ઓઈ જાં જોજે, એને આંય વોછો મહત્વપૂર્ણ બોનુ.
JOH 3:31 “જો હોરગામાઅને યેહે, તો બોદહા કોઅતો મહાન હેય, જો દોરત્યેવોયને યેહે તો દોરત્યેવોયને હેય એને દોરતીજ વાતો કોઅહે, એને જો હોરગામાઅને યેહે તો બોદહા ઉચે હેય.
JOH 3:32 જીં કાય ચ્યાય એઅયા, એને વોનાલો હેય, ચ્યાજ સાક્ષી દેહે, એને બોજ વોછા લોક ચ્યા સાક્ષીવોય બોરહો કોઅતાહા.
JOH 3:33 બાકી જીં માઅહું ચ્યા સાક્ષી માનહે તો સાબિત કોઅહે કા, પોરમેહેર હાચ્ચો હેય.
JOH 3:34 કાહાકા, જ્યાલ પોરમેહેરે દોવાડયો તો પોરમેહેરા વાત આખહે, કાહાકા પોરમેહેર ચ્યાલ બો બોદા પવિત્ર આત્મા દેહે.
JOH 3:35 પોરમેહેર આબહો પોહાવોય પ્રેમ કોઅહે, એને બોદ્યોજ વસ્તુ ચ્યા તાબામાંય દેય દેનહા.
JOH 3:36 જીં માઅહું પોરમેહેરા પોહાવોય બોરહો કોઅહે, અનંતજીવન ચ્યાજ હેય, બાકી જીં પોરમેહેરા પોહાવોય બોરહો નાંય કોએ, ચ્યાલ અનંતજીવન નાંય મીળે, બાકી પોરમેહેરા ડોંડ ચ્યાવોય બોની રોય.”
JOH 4:1 ઈસુ યોહાના કોઅતા વોદારે શિષ્ય બોનાડીન ચ્યાહાન બાપતિસ્મા દેહે. ઈ પોરૂષી લોકહાન ખોબાર ઓઈ ગીયહી, એહેકેન જોવે પ્રભુ ઈસુલ ખોબાર પોડ્યા.
JOH 4:2 ઈસુ પોતે નાંય બાકી ચ્યા શિષ્ય બાપતિસ્મા દેતા આતા.
JOH 4:3 તોવે તો યહૂદીયા ભાગ છોડીન, પાછે પોતાના શિષ્યહાઆરે પાછો ગાલીલ ભાગા એછે જાતો રિયો.
JOH 4:4 એને ચ્યાલ સમરૂન ભાગામાય રોઇન જાઅના જરુરી આતા.
JOH 4:5 યાહાટી તો સમરૂન ભાગામાઅને સુખાર ગાવામાય યેનો, જીં ચ્ચા જાગા પાહે હેય જ્યાલ યાકૂબાય ચ્યા પોહો યોસેફાલ દેનલો આતો.
JOH 4:6 એને યાકૂબાય ખોદ્યેલ તી વેએય બી તાંજ આતી, એને ઈસુ વાટે ચાલતા-ચાલતા થાકી ગીયેલ તોવે તો વેઅયે વોય જાયન બોઠો, એને ઈ વાત બોપાર સમયે જાયી.
JOH 4:7 ચ્યે સમયે યોક સમરૂન ભાગામાય રોનારી યોક થેએ પાઆઈ બોઅરા યેની ઈસુવે ચ્યેલ આખ્યાં, “માન પાઆઈ પાજ.”
JOH 4:8 ચ્યે સમાયે ચ્યા શિષ્ય ગાવામાય ખાઅના વેચાતાં લાં ગીઅલા આતા.
JOH 4:9 તોવે ચ્ચે સમરૂની થેઅયે ચ્યાલ આખ્યાં, “તું યોક યહૂદી હેય, એને આંય સમરૂની થેએ હેત્યાંવ, તે તું માપાયને પીયાંહાટી કાહા પાઆઈ માગતોહો?” કાહાકા યહૂદી લોક સમરૂની લોકહાઆરે કોઅહોજ વ્યવહાર નાંય રાખેત.
JOH 4:10 ઈસુવે ચ્યેલ જાવાબ દેનો, “તું નાંય જાંએ કા પોરમેહેર તુલ કાય દાં માગહે, એને તું નાંય જાંએ કા કું તોવોય પાઆય માગહે. જોવે તું જાઅતી, તે તું માવોઅને ચ્યાલ માગતી એને આંય તુલ પાઆય દેતો જીં જીવન દેહે.”
JOH 4:11 ચ્યે થેએયેય ચ્યાલ આખ્યાં, “ઓ માલિક, તોપાય પાઆઈ બોઅના હાટી કાય સાદાન નાંય હેય, એને વેએય બોજ ઉંડી હેય, તે તુયેપાય પાઆઈ કેછને યેના જીં જીવન દેહે?
JOH 4:12 કાય તું આમહે વડીલ યાકૂબા કોઅતો મોઠો હેય, ચ્યેજ આમહાન ઈ વેએય દેનહી, એને ચ્યે પોતે એને ચ્યા પાહાહાય એને ડોબહાય પિદાં?”
JOH 4:13 ઈસુવે ચ્યેલ જાવાબ દેયન આખ્યાં, “જીં માઅહું યા પાંઅયામાંઅને પિયે, તો પાછો પિહો ઓરી.
JOH 4:14 બાકી આંય જીં પાઆય દિહી, તાંમાઅને જીં માઅહું પીયી, તો કાદે દિહે પિહો નાંય ઓરી, બાકી જીં પાઆઈ આંય દિહી, તો ચ્યામાય યોક ઝરો બોની જાય, જીં ચ્યાલ અનંતજીવન દેઅરી.”
JOH 4:15 ઈ વોનાયને ચ્ચે થેઅયે ચ્યાલ આખ્યાં, “ઓ માલિક, માન પીહી નાંય લાગે એને નાંય પાઆઈ બોઅરાહાટી ઓલે દુઉ યા પોડે યાહાટી તી પાઆઈ માન દે.”
JOH 4:16 ઈસુવે ચ્યેલ આખ્યાં, “જો, તો માટડાલ હાદી લેય યે.”
JOH 4:17 થેએયે જવાબ દેનો, “આંય વોગાર માટડા હેય” ઈસુય ચ્યેલ આખ્યાં, “તુયે હાચ્ચાં આખ્યાં, ‘આંય વોગાર માટડા હેય.’
JOH 4:18 કાહાકા તુયે પાચ માટડાહાન રાખ્યા, એને આમી હેય, તોબી તો માટડો નાંય, ઈ તુયે હાચ્ચાં આખ્યાં.”
JOH 4:19 થેએયેય ઈસુલ આખ્યાં, “ઓ માલિક, આંય જાંઆઈ ગિઇ તું ભવિષ્યવક્તા હેતો.
JOH 4:20 આમહે આગલ્યા ડાયહાય યાજ ડોગાવોય ભક્તિ કોઅયી, એને તુમા યહૂદી લોક આખતાહા કા, યેરૂસાલેમ શેહેરુજ તો જાગો હેય જાં ભક્તિ કોઅરા જોજે.”
JOH 4:21 ઈસુય ચ્યેલ આખ્યાં, “ઓ બાઈ, તું મા વાતવોય બોરહો કોઓ કા એહેકેન સમય યેય રોયહો કા તુમા યા ડોગાવોય એને યેરૂસાલેમ શેહેરામાયબી પોરમેહેર આબહા ભક્તિ નાંય કોઇ હોકહા.
JOH 4:22 તુમા સમરૂની લોક જ્યાલ નાંય વોળખે ચ્યા ભક્તિ કોઅતેહે, એને આમા યહૂદી લોક જ્યાલ જાંઅજેહે, ચ્યા ભક્તિ કોઅતેહે, કાહાકા તારણ યહૂદીયાહા માઅને હેય.
JOH 4:23 બાકી તો સમય યેય રિયહો, બાકી યીજ ગીયહો, જોવે હાચ્ચાં ભક્ત પોરમેહેર આબા ભક્તિ આત્માથી એને હાચ્ચાયેથી કોઅરી, કાહાકા પિતા ચ્યાહાટી ઓહોડાજ ભક્તિ કોઅનારાહાન હોદહે.
JOH 4:24 પોરમેહેર આત્મા હેય, યાહાટી જરુરી હેય કા ચ્યા ભક્તિ કોઅનારે આત્મા એને હાચ્ચાયેથી ભક્તિ કોએ.”
JOH 4:25 થેઅયેય ઈસુલ આખ્યાં, “આંય જાઅત્યાહાવ કા મસીહ જો ખ્રિસ્ત આખાયેહે, યેનારો હેય, જોવે તો યી, તો આમહાન બોદ્યો વાતો આખી દી.”
JOH 4:26 ઈસુવે ચ્યેલ આખ્યાં, “આંય જો તોઆરે બોલી રિયહો તોજ હેતાંવ.”
JOH 4:27 ઓલહામાય ચ્યા શિષ્ય યેય ગીયા, એને ચ્યા નોવાય પામા લાગ્યા કા તો થેએયે આરે બોલહે, બાકી કાદે નાંય પુછ્યાં, કા “તુલ કાય જોજે?” કા “કાયલા તું ચ્યે આરે બોલતો આતો?”
JOH 4:28 તોવે તી થેએ વેંડલા તાંજ છોડીન ગાવામાય ગિઇ, એને લોકહાન આખા લાગી.
JOH 4:29 “ઈહીં યા, માયે કોઅલા બોદા કાય આખી દેના, ચ્યા માઅહાલ એઆ, કાય ઓજ તો ખ્રિસ્ત નાંય હેય?”
JOH 4:30 તોવે ચ્યે ગાવામાઅને નિંગીન ઈસુલ એઅરા ચ્યાપાય યેતે લાગ્યેં.
JOH 4:31 ઓલહામાય ઈસુ શિષ્ય ચ્યાલ વિનાંતી કોઅરા લાગ્યા, “ઓ ગુરુજી, વાયજ ખાય લે.”
JOH 4:32 બાકી ઈસુય ચ્યાહાન આખ્યાં, “માયેપાંય ઓહડા ખાઅના હેય, જ્યાલ તુમા નાંય જાંએત.”
JOH 4:33 શિષ્ય ચ્યાહામાય આખતા લાગ્યા કા, “કાય કાદો ચ્યાહાટી ખાઅના લેય યેનલો હેય?”
JOH 4:34 ઈસુવે ચ્યાહાન આખ્યાં, “મા ખાઅના પોરમેહેરા મોરજી પાલન કોઅના હેય જ્યેં માન દોવાડયો, એને ચ્યા કામાલ પુરાં કોઅના હેય, જીં માન હોપલા હેય.
JOH 4:35 આજુ ચાર મોયના બાકી હેય, પાછે વાડણી યી, એહેકોય તુમા આખતાહા નાંય કા? એઆ, આંય તુમહાન આખતાહાવ, તુમહે ડોળા ઉઠાવીન રાનહાન એઆ, કા ચ્યે વાડણીહાટી પાકી ગીઅલે હેય.
JOH 4:36 એને પેલ્લેથીજ વાડનારે કામ કોઇ રીઅલે હેય એને ચ્યાહા મજરી મેળવી રીઅલે હેય, એને ચ્યે યે હેય, ચ્યે ચ્યા લોકહાન બેગે કોઇ રીઅલે હેય જ્યેં અનંતજીવન મેળવી.
JOH 4:37 કાહાકા ઈ વાત ઈહીં હાચ્ચી પોડહે કા, ‘યોક વોઅહે એને વાડહે બિજો.’
JOH 4:38 જ્યામાય તુમહાય મેહનાત નાંય કોઅયાહાં તી રાન માયે વાડાહાટી તુમહાન દોવાડયા. બીજહાંય મેહનાત કોઅલી હેય બાકી તુમા ચ્યા પાક યોખઠા કોઅહા.”
JOH 4:39 માયે કોઅલા બોદા ચ્યાય માન આખ્યાં એહેકેન આખનારી થેઅયે વોનાયને ચ્યા ગાવા બોજ સમરૂની લોકહાય ઈસુવોય બોરહો કોઅયો.
JOH 4:40 યાહાટી જોવે ચ્યા સમરૂનીયા ચ્યાપાય યેય પોઅચ્યા, તોવે ચ્યાહાય ચ્યાલ રાવ્યાં કોઅયા કા, “આમહે આરે ઈહીં રોજે” એને તો બેન દિહી તાં રિયો.
JOH 4:41 એને આજુ બો બોદા માઅહાય ઈસુ સંદેશના લેદે ચ્યાવોય બોરહો કોઅયો.
JOH 4:42 એને ચ્યાહાય થેએયેલ આખ્યાં, “આમી આમા તો આખલ્યા કોય નાંય બોરહો કોઅજે, કાહાકા આમા પોતે વોનાયા એને જાંઆઈ ગીયા કા ઓ હાચ્ચોજ દુનિયા તારણારો હેય.”
JOH 4:43 પાછે તો બેન દિહી રોયન તાઅને આગલા ગાલીલ ભાગામાય ગીયો.
JOH 4:44 કાહાકા ઈસુવે પોતેજ સાક્ષી દેનેલ કા ભવિષ્યવક્તાલ પોતા વોતનામાય કાદો નાંય આદર કોએ.
JOH 4:45 જોવે તો ગાલીલ ભાગામાય યેય પોઅચ્યો તોવે ગાલીલ વિસ્તારા માઅહાય ચ્યા સ્વાગત કોઅયા, કાહાકા જોલે કામે ચ્યાય યેરૂસાલેમ શેહેરામાય પાસ્કા સણા દિહામાય કોઅલે તીં બોદા ચ્યાહાય એઅલા આતા, કાહાકા ચ્યાબી સણામાય ગીઅલા આતા.
JOH 4:46 ઈસુ પાછો ગાલીલ ભાગા કાના ગાવામાય યેનો, જાં ચ્યે પાઅયાલ દારાખા રોહો બોનાવ્યેલ. કાપરનાહુમ ગાવામાય યોક રાજા આતો ચ્યા ચાકારા પોહો બિમાર આતો.
JOH 4:47 જોવે તો ઈ વોનાયોકા ઈસુ યહૂદા વિસ્તાર માઅને ગાલીલ ભાગામાય યેય ગીયહો તોવે તો ચ્યાપાય ગીયો એને ચ્યાલ વિનાંતી કોઅયી કા, યેયન મા પાહાલ હારો કોઓ, કાહાકા તો મોરાં તિયારી હેય.
JOH 4:48 ઈસુવે ચ્યાલ આખ્યાં, “જાવ લોગુ તુમા ચમત્કાર એને ચિન્હ નાંય એઅહા તાંવ લોગુ તુમા બોરહો નાંય કોઅહા.”
JOH 4:49 રાજા ચાકારે ચ્યાલ આખ્યાં, “ઓ પ્રભુ, મા પોહો મોઓઈ જાય, ચ્યા પેલ્લા ચાલ.”
JOH 4:50 ઈસુ ચ્યાલ આખહે, “જો, તો પોહો જીવતો રોય” તો માટડો ઈસુવા વાત માની ગીયો એને જાતો રિયો.
JOH 4:51 તો આજુ વાટેમાય આતો તાંઉ ચ્યા ચાકાર ચ્યાલ મિળ્યાં ચ્યાહાય ચ્યાલ ખોબાર દેની કા, “તો પોહો જીવતો હેય.”
JOH 4:52 ચ્યે ચ્યાહાન પુછ્યાં, “કોઅહે સમયે તો હારો ઓઅરા લાગ્યો?” ચ્યાહાય ચ્યાલ આખ્યાં, “કાલે બોપરેહે યોક વાગે જોરાં ઉતી ગીયા.”
JOH 4:53 તોવે આબહો જાંઆઈ ગીયો કા ચ્યેજ સમાયે ઈસુવે ચ્યાલ આખલા, “તો પોહો જીવતો રોય” તોવે તો એને ચ્યા ગોઆવાળહાય બોદહાય ઈસુવોય બોરહો કોઅયો.
JOH 4:54 ઈસુવા ઈ બિજા ચિન્હ ચમત્કારા કામ આતા, જોવે તો યહૂદા વિસ્તારામાઅને ગાલીલ ભાગામાય પાછો યેનો.
JOH 5:1 ચ્યા પાછે યહૂદીયાહા સણ આતો, એને ઈસુ યેરૂસાલેમ શેહેરામાય ગીયો.
JOH 5:2 યેરૂસાલેમ શેહેરામાય યોક મેંડા ફાટાકે પાય પાઅયા કુંડ આતો, હિબ્રુ ભાષામાય ચ્યાલ બેથસદા આખે, એને પાચ વોટલ્યેવાળા કુંડા તાં હેય.
JOH 5:3 ચ્યામાય રોગી, આંદળે, લેંગડે એને લુળે યાહા બોજ મોઠો ટોળો પોડી રોતો આતો.
JOH 5:4 ચ્યા પાઆય આલના વાટ જોવતા આતા, કાહાકા કોવે-કોવે પોરમેહેરા હોરગ્યો દૂત કુંડામાય ઉતીન પાઆય આલવી દેતો આતો, પાઆય આલવ્યા પાછે જો કાદો પેલ્લો પાઅયામાય ઉતે ચ્યા કોઅહિબી બિમારી ઓઅરી બાકી તો હારો ઓઈ જાતો આતો.
JOH 5:5 તાં યોક માઅહું આતા તો આડાત્રી વોરહાપાઅને બિમાર આતા.
JOH 5:6 જોવે ઈસુવે ચ્યાલ હુતલો એઇન એને બોજ વોરહાથી પોડલાં હેય એહેકેન માલુમ જાયા તોવે ચ્યાય ચ્યાલ આખ્યાં, “તુલ હારાં ઓઅના મોરજી હેય કા?”
JOH 5:7 બિમાર માઅહાય ઈસુલ જાવાબ દેનો “ઓ માલિક, માયેપાંય કાદા માઅહું નાંય હેય કા જોવે પાઆય આલવી દેહે તોવે માન કુંડામાય ઉતાડે, આંય ઉતાં કોશિશ કોઅતાહાંવ બાકી મા કોઅતો બિજો પેલ્લો ઉતી પોડહે.
JOH 5:8 ઈસુવે ચ્યાલ આખ્યાં, ઉઠ, તો પાથારી ઉઠાવીન ગોઓ જો.”
JOH 5:9 તારાત તીં માઅહું હારાં ઓઈ ગીયા એને ચ્યા પાથારી લેઈને જાં લાગ્યો તો આરામા દિહી આતો.
JOH 5:10 જ્યેં દિહી એહેકેન જાયા તો આરામા દિહી આતો, યાહાટી યહૂદી આગેવાન હારાં ઓઈ ગીઅલા માઅહાલ આખા લાગ્યા, “આજે આરામા દિહી હેય, એને મૂસા નિયમાનુસાર ઠીક નાંય હેય.”
JOH 5:11 બાકી ચ્યે ચ્યાહાન જાવાબ દેનો, “જ્યેં માન હારો કોઅયો ચ્યાય માન આખ્યાં, તો પાથારી લેઈને ચાલ.”
JOH 5:12 ચ્યાહાય ચ્યાલ પુછ્યાં, “તો કું હેય, જ્યાંય તુલ આખ્યાં, તો પાથારી લેઈને ચાલ?”
JOH 5:13 બાકી જો હારો જાયલો માઅહું તો નાંય જાંઆય કા તો કું હેય, કાહાકા બો બોદા લોક આતા ચ્યામાય ઈસુ આડવા ઓઈ ગીયેલ.
JOH 5:14 ચ્યા પાછે તી માઅહું ઈસુલ દેવાળા બાઆપુર મિળ્યો, તોવે ચ્યાલ આખ્યાં, “એએ, તું હારો ઓઈ ગીયો, આમીને પાપ કોઅના નાંય, કોઅહે તે તોવોય પેલ્લા કોઅતા મોઠી આબદા તોવોય પોડી.”
JOH 5:15 ચ્યા માઅહાય જાયને યહૂદી આગેવાનાહાન આખી દેના કા, “ઈસુવે માન હારો કોઅયેલ.”
JOH 5:16 યાહાટી યહૂદીયાહા આગેવાન ઈસુવાલ સોતાવા લાગ્યા, કાહાકા તો આરામા દિહી ઓહડે કામ કોઅહે.
JOH 5:17 બાકી ઈસુવે ચ્યાહાન આખ્યાં, “મા આબો પોરમેહેર સાદા કામ કોઅહે, એને માન બી કામ કોઅરા જોજે.”
JOH 5:18 ઈસુય એહેકોય આખ્યાં ચ્યાહાટી યહૂદી આગેવાન ચ્યાલ માઆઇ ટાકાં કોશિશ કોઅરા લાગ્યા, કાહાકા તો આરામા દિહી નાંય પાળે ઓલહાંજ નાંય, બાકી પોરમેહેરાલ મા આબો આખીન, આંય પોતે પોરમેહેરા રોકો હેતાંવ એહેકેન આખતો આતો.
JOH 5:19 તોવે ઈસુવે ચ્યાહાન આખ્યાં, “આંય તુમહાન હાચ્ચાં-હાચ્ચાં આખતાહાવ, પોહો પોતે કાય નાંય કોઅય હોકે, તો કેવળ તીંજ કોઇ હોકહે, તો તીંજ કોઅહે, જીં તો આબહાલ કોઅતો એએહે, કાહાકા જીં કાય આબહો કોઅહે, તીંજ પોહોબી કોઅહે.
JOH 5:20 કાહાકા આબહો પાહાલ પ્રેમ કોઅહે એને પોતે જીં કોઅહે તીં બોદા પોહાલ દેખાડેહે, એને તો યા કોઅતા આજુ મોઠા કામ પોહાલ દેખાડી, કા ચ્યાહાટી તુમહાન નોવાય લાગી.
JOH 5:21 કાહાકા જેહેકેન આબહો મોઅલા લોકહાન જીવતો કોઅહે, તેહેકેન પોહોબી ચ્યા મોરજી પરમાણે મોઅલા લોકહાન જીવતા કોઅહે.
JOH 5:22 એને આબહો કાદા ન્યાય નાંય કોએ, બાકી ન્યાય કોઅના બોદા કામ પોહાલ હોઅપી દેનલા હેય.
JOH 5:23 યાહાટી બોદા લોકહાન જેહેકેન આબહા આદર કોઅતેહે, તેહેકેન પોહા બી આદર કોઅરા જોજે, જો પોહા આદર નાંય કોએ, તો આબહા જ્યાંય પોહાલ દોવાડયોહો, આદર નાંય કોએત.
JOH 5:24 આંય તુમહાન હાચ્ચાં-હાચ્ચાં આખતાહાવ, જીં માઅહું મા વચન વોનાયેહે એને માન દોવાડયોહો ચ્યા પોરમેહેરાવોય બોરહો કોઅહે, અનંતજીવન ચ્યાલ મિળી ગીયહા, ચ્યાલ ડોંડ નાંય દી, બાકી અનંતકાળના મોરણા માઅને બોચી ગીયહો એને પેલ્લો અનંતજીવનામાય જાય હોકહયો.”
JOH 5:25 “આંય તુમહાન હાચ્ચાં-હાચ્ચાં આખતાહાવ કા, ઓહડો સમય યી રોયહો, બાકી યેય ગીયહો, જોલે મોઅલે માઅહે પોરમેહેરા પોહા આવાજ વોનાઈ, એને જ્યેં વોનાઈ ચ્યે જીવતે ઓઈ જાય.
JOH 5:26 કાહાકા જેહેકેન આબહો પોતાનામાય જીવન રાખહે, તેહેકેન ચ્યાય પોહાલ બી ઓદિકાર દેનહો કા પોતાનામાય જીવન રાખે.
JOH 5:27 બાકી પોહાલ બોદા લોકહાવોય ન્યાય કોઅના બી ઓદિકાર દેનલો હેય, યાહાટી કા તો માઅહા પોહો હેય.
JOH 5:28 ઈ વોનાયને તુમહાન નોવાય નાંય લાગા જોજે, કાહાકા ઓહડો સમય યી રોયહો, કા જોલે મોઅઇ ગીઅલે હેય, પોહા આવાજ વોનાયને જીવતે ઉઠી.
JOH 5:29 જ્યાહાય હારાં જીવન જીવ્યા ઓરી, ચ્યે અનંતજીવન મિળવાહાટી મોઅલા માઅને પાછા જીવી ઉઠી, એને જ્યાહાય ખારાબ જીવન જીવ્યા ઓરી ચ્યે શિક્ષા બોગવાહાટી પાછે જીવી ઉઠી.”
JOH 5:30 “આંય પોતે કાય નાંય કોઇ હોકતાહાવ, આંય લોકહા ન્યાય તેહેકેન કોઅતાહાંવ, જેહેકેન પોરમેહેર આબો માન ચ્યાહા ન્યાય કોઅરા આખહે, એને મા ન્યાય હાચ્ચો હેય, કાહાકા આંય મા મોરજયેકોય નાંય ન્યાય કોઉ, બાકી મા દોવાડનારા મોરજયેકોય કોઅહુ.
JOH 5:31 જોવે આંય પોતા બારામાય સાક્ષી આખું, તોવે મા સાક્ષી હાચ્ચી નાંય હેય.
JOH 5:32 બાકી યોક બિજો હેય તો મા સાક્ષી દેહે, એને આંય જાઅતાહુ કા મા બારામાય તો જીં સાક્ષી દેહે, તી હાચ્ચી હેય.
JOH 5:33 તુમહાય યોહાન બાપતિસ્મા દેનારા પાય તુમહે લોકહાન પુછા દોવાડયા, એને ચ્ચાય હાચ્ચી સાક્ષી દેની.
JOH 5:34 બાકી માન કાદા માઅહા સાક્ષી ગોરાજ નાંય હેય, તેરુંબી માયે તુમહાન ચ્યા સાક્ષી બારામાય આખલા હેય, જીં યોહાન બાપતિસ્મા દેનારાય આખલી આતી, યાહાટી કા તુમા તારણ મેળવી હોકા.
JOH 5:35 યોહાન બોળતો એને ચોમાકતા દિવા રોકો આતો, એને તુમહાન કોલહાક વાઆ લોગુ ચ્યા ઉજવાડામાય આનંદ કોઅના હારાં ગોમ્યા.
JOH 5:36 બાકી માયેપાંય યોહાના સાક્ષી કોઅતી મોઠી સાક્ષી હેય, જીં કામ આબહે માન પુરાં કોઅરાહાટી દેનહા, તીંજ કામ જીં આંય કોઅહુ મા બારામાય સાક્ષી દેહે, કા આબહે માન દોવાડલો હેય.
JOH 5:37 એને આબહે જ્યાંય માન દોવાડયોહો, ચ્યેજ આબહે મા સાક્ષી દેનહી, તુમા નાંય કોઇ દિહી ચ્યા આવાજ વોનાયા, એને નાંય ચ્યાલ હામ્મે-હામ્મે એઅયોહો.
JOH 5:38 એને તુમા ચ્યા વચન તુમહે મોનામાય વોહતી નાંય કોઅરા દેત, કાહાકા તુમા માયેવોય બોરહો નાંય કોએત, જ્યાલ ચ્યાય દોવાડયોહો.
JOH 5:39 પવિત્રશાસ્ત્રા અભ્યાસ કોઅતાહા, કાહાકા તુમા એહેકેન બોરહો કોઅતાહા કા ચ્યામાય તુમહાન અનંતજીવન મિળી, એને તીંજ પવિત્રશાસ્ત્ર મા બારામાય સાક્ષી દેહે.
JOH 5:40 તેરુંબી તુમા અનંતજીવન મિળવાહાટી માયેપાંય યા નાંય માગેત.
JOH 5:41 આંય માઅહા પાયને વાહવા આશા નાંય કોઉ.
JOH 5:42 બાકી કા આંય તુમહાન જાંઅતાહાંવ તુમા મોનામાય પોરમેહેરાવોય પ્રેમ નાંય કોએત.
JOH 5:43 આંય મા આબહા ઓદિકારાહાતે યેનહો, એને તુમા માન નાંય સ્વીકાર કોએ, બાકી જોવે બિજો કાદો પોતા ઓદિકારાકોય યેય તોવે ચ્યાલ તુમા સ્વીકાર કોઇ લાહા.
JOH 5:44 તુમા માયેવોય બોરહો નાંય કોઇ હોકે, કાહાકા તુમા યોકબીજા પાયને માન હોદતાહા, એને તુમા યોકુજ પોરમેહેરા પાયને માન મિળવા કોશિશ નાંય કોએત.
JOH 5:45 તુમા એહેકેન મા હોમજાહા કા આંય આબા હોમ્મે તુમહાવોય દોષ થોવહી, મૂસા નિયમશાસ્ત્ર, જ્યાવોય તુમહાય આશા રાખીહી, તુમહાવોય દોષ થોવી.
JOH 5:46 કાહાકા જો તુમા મૂસાવોય બોરહો કોઅતા તે માયેવોય બી બોરહો કોઅતા, કાહાકા ચ્યે મા બારામાય લોખ્યહાં.
JOH 5:47 બાકી જો તુમા મૂસા નિયમશાસ્રાવોય બોરહો નાંય કોએ, તે તુમા નોક્કી માયેવોય બોરહો કેહેકે કોઅહા?”
JOH 6:1 યો વાતો જાયો પાછે ઈસુ ગાલીલ દોરિયા એટલે તીબીરીયાસ દોરિયા ચ્યેમેરે ગીયો.
JOH 6:2 યોક મોઠી ગીરદી ચ્યા પાહલા ચાલી, કાહાકા જ્યા નોવાયે ચમત્કાર તો બિમાર્યાહાવોય કોઅતો આતો, ચ્યે ચ્યાહાન એઅતે આતેં.
JOH 6:3 તોવે ઈસુ ડોગાવોય ચોડીન ચ્યા શિષ્યહાઆરે તાં બોઠો.
JOH 6:4 એને યહૂદીયાહા પાસ્કા સણા વોછા દિહી બાકી આતા.
JOH 6:5 તોવે ઈસુવે નોજાર કોઅયી કા ચ્યાપાય બોજ માઅહા ટોળો યેતો દેખ્યો, એને ચ્યે ફિલિપાલ પુછ્યાં, “યે બોદે ખાય હોકે ચ્યાહાટી આપા કેછને બાખે વેચાત્યો લેય યાહુ?”
JOH 6:6 ઈસુય ચ્યા પરીક્ષા કોઅરાહાટી એહેકોય આખ્યાં, કાહાકા તો પોતે જાંઅતો આતો કા તો કાય કોઅરી.
JOH 6:7 ફિલિપે જાવાબ દેનો, “ચ્યાહામાઅને બોદહાલ વોછા-વોછા દેય તેરુંબી બોસો દીનારા (૨૦૦ દીનાર એટલે બેન હોવ દિહાહા કાંબારાં) બાખે ચ્યાહાન નાંય ફુગી.”
JOH 6:8 ચ્યા શિષ્યહા માઅને સિમોન પિત્તરા બાહા આંદ્રિયાસાય ઈસુલ આખ્યાં.
JOH 6:9 “ઈહીં યોક પોહો હેય, ચ્યાપાય પાચ જુવાયે બાખે એને બેન માછલે હેય બાકી ઓલા લોકહાન ઈ કેહેકે ફુગી?”
JOH 6:10 તોવે ઈસુવે આખ્યાં, “માઅહાન બોહતા કોઆ” ચ્યા જાગામાય બોજ ગાહીયા આતા, તોવે માઅહે ગાહીયાવોય બોહી ગીયે, ચ્યાહામાય માટડા આસરે પાચ ઓજાર આતા.
JOH 6:11 તોવે ઈસુવે ચ્યો પાચ બાખ્યો લેદ્યો, એને આભાર માનીન ગાહીયાવોય બોઠલા લોકહાન વાટી દેન્યો, તેહેકોઈન માછલે જોલા માગેત તોલા ચ્યાહાન વાટી દેના.
JOH 6:12 જોવે ચ્યે ખાયન દારાઈ ગીયે, પાછે ઈસુવે ચ્યા શિષ્યહાન આખ્યાં, “ઉગારલા કુટકા યોખઠા કોઆ, કા કાય નોકામ્યા નાંય ઓઈ જાય.”
JOH 6:13 યાહાટી ચ્યાહાય યોખઠા કોઅયા, તોવે પાચ બાખહી માઅને ઉગારલા કુટકાહા બાર ટોપલ્યો બોઆયો.
JOH 6:14 લોકહાય ઓ ચમત્કાર એઇન આખ્યાં, “દુનિયામાય જો ભવિષ્યવક્તા યેનારો હેય તો નોક્કી ઓજ હેય.”
JOH 6:15 ઈસુ જાંઆઈ ગીયો કા ચ્યાલ રાજા બોનાવાહાટી ચ્યે માઅહે દોઅરાં કોએત, તોવે તો પાછો ડોગાવોય યોખલોજ જાતો રિયો.
JOH 6:16 જોવે રુવાળા પોડી ગીયા, તોવે ચ્યા શિષ્ય દોરિયા મેરે ગીયા.
JOH 6:17 એને ઉડીમાય ચોડીન દોરિયા ચ્યેમેરે કાપરનાહુમ ગાવા એછે જાં લાગ્યા. ચ્યે સમયે આંદારાં પોડી ગીયા, એને ઈસુ આજુ લોગુ ચ્યાહાપાય નાંય યેનલો આતો.
JOH 6:18 એને તોફાના લીદે દોરિયામાય લાફા ઉસળા લાગ્યા.
JOH 6:19 તોવે જોવે ચ્યા તીન ચાર મીલ (૫ કિલોમીટર લગભગ) ગીયા ઓરી, તોવે ચ્યાહાય ઈસુવાલ દોરીયાવોય ચાલતો એને ઉડી એછે યેતો દેખ્યો, એને ચ્યા બિઇ ગીયા.
JOH 6:20 બાકી ઈસુવે ચ્યાહાન આખ્યાં, “આંય ઈસુ હેતાઉ, બીયહા મા.”
JOH 6:21 ચ્યા ચ્યાલ ઉડીમાય લાં કોએત ઓલહામાય ઉડી તારાત મેરે યેય ગિઇ, જાં ચ્યા જાતા આતા.
JOH 6:22 બીજે દિહે જ્યેં માઅહે દોરિયા ચ્યેમેરે ઉબલે આતેં ચ્યાહાય ઈ એઅયા, ઈહીં યોક ઉડી સિવાય બીજી ઉડી નાંય આતી, એને ઈસુ ચ્યા શિષ્યહાઆરે ઉડીમાય નાંય ચોડયેલ, બાકી સિવાય ચ્યા શિષ્યજ ગીઅલા આતા.
JOH 6:23 તોવે આજુ વાહને ઉડયે તીબીરીયાસા ચ્યા જાગા પાહી યેને, જાં ચ્યાહાય પ્રભુ આભાર માન્યા પાછે બાખે ખાદેલ.
JOH 6:24 જોવે ગીરદ્યે એઅયા, કા ઈહીં ઈસુ બી નાંય હેય, એને ચ્યા શિષ્યબી નાંય હેય, તોવે ચ્યે માઅહેબી વાહની-વાહની ઉડ્યેહેમાય બોહીન, ઈસુવાલ હોદા કાપરનાહુમ ગાવામાય પોઅચ્યે.
JOH 6:25 એને દોરિયા ચ્યેમેરે તો મિળ્યો તોવે ચ્યાહાય ચ્યાલ પુછ્યાં, “ઓ ગુરુ, તું ઈહીં કોવે યેનો?”
JOH 6:26 ઈસુવે ચ્યાહાન જવાબ દેનો કા, “આંય તુમહાન હાચ્ચાં-હાચ્ચાં આખતાહાવ, તુમહાય ચમત્કાર એએયો ચ્યાહાટી નાંય, બાકી બાખે ખાયન દારાઈ ગીયે ચ્યાહાટી તુમા માન હોદતેહેં.
JOH 6:27 જીં ખાઅના બોગડી જાહે ચ્યાહાટી મેહનાત મા કોઅહા, બાકી જીં ખાઅના અનંતજીવના લોગુ ટોકનારા હેય ચ્યાહાટી મેહનાત કોઆ. તી તુમહાન માઅહા પોહો દી, કાહાકા પોરમેહેર આબહે ચ્યાલ એહેકેન કોઅના ઓદિકાર દેનલો હેય.”
JOH 6:28 ચ્યાહાય ઈસુલ પુછ્યાં, “પોરમેહેરા કામ કોઅરાહાટી આમહાય કાય કોઅરા જોજે?”
JOH 6:29 ઈસુવે ચ્યાહાન જાવાબ દેનો, પોરમેહેરા મોરજી ઈ હેય, કા “પોરમેહેરાય જ્યાલ દોવાડયોહો, ચ્યાવોય તુમહાય બોરહો કોઅરા જોજે.”
JOH 6:30 તોવે ચ્યાહાય ઈસુલ પુછ્યાં, “તું કાય ચિન્હ દેખાડતોહો કા તી એઇન તોવોય આમા બોરહો કોઅજે? તું કોઅહા કામ દેખાડતોહો?
JOH 6:31 આપહે આગલ્યા ડાયહાય ઉજાડ જાગામાય બાખે (માન્ના) ખાદી, એહેકેન લોખલાં હેય કા મૂસાય ચ્યાહાન હોરગામાઅને બાખે દેની.”
JOH 6:32 તોવે ઈસુવે આખ્યાં, “આંય તુમહાન હાચ્ચાં-હાચ્ચાં આખતાહાવ, મૂસાય તુમહાન હોરગામાઅને બાખે નાંય દેની, બાકી મા આબહો તુમહાન હાચ્ચી હોરગામાઅને બાખે દેહે.
JOH 6:33 કાહાકા જીં બાખે હોરગામાઅને યેહે એને દુનિયા લોકહાન જીવન દેહે, તીજ પોરમેહેરા બાખે હેય.”
JOH 6:34 તોવે ચ્યાહાય આખ્યાં, “ઓ પ્રભુ, ઈ બાખે આમહાન કાયામ દેજે.”
JOH 6:35 ઈસુવે ચ્યાહાન આખ્યાં, “જીં બાખે જીવન દેહે તી આંય હેતાઉ, જો કાદો માયેપાંય યેહે તો કોદહીજ બુખો નાંય ઓઅઇ, એને જો કાદો માયેવોય બોરહો કોઅહે તો કોદહીજ પીહ્યો નાંય ઓઅઇ.
JOH 6:36 બાકી માયે તુમહાન પેલ્લા આખલા આતા, તુમહાય માન એઅયા પાછે બી બોરહો નાંય કોએત.
JOH 6:37 આબહે માન જ્યા લોક દેનહા, ચ્યા બોદા માયેપાંય યી, એને જીં માઅહું માયેપાંય યી ચ્યાલ આંય નાંય કાડહીં.
JOH 6:38 કાહાકા આંય મા મોરજી પુરી કોઅરાહાટી નાંય, બાકી જ્યેં માન દોવાડયોહો ચ્યા મોરજી પુરી કોઅરાહાટી હોરગામાઅને યેનહો.
JOH 6:39 એને માન દોવાડનારા મોરજી ઈ હેય કા, ચ્યે માન બોદા કાય દેનહા, ચ્યામાઅને કાયબી ટાકાય નાંય, બાકી છેલ્લે દિહી આંય જીવતો કોઉ.
JOH 6:40 કા ઈજ મા આબહા મોરજી હેય, કા જીં માઅહું પોહાલ એએ એને ચ્યાવોય બોરહો કોએ તો અનંતજીવન મિળવે, એને ચ્યાલ આંય છેલ્લે દિહે જીવતો ઉઠાડીહી.”
JOH 6:41 ઈસુવે એહેકેન આખ્યેલ કા, “આંય હોરગામાઅને ઉતી યેનલી બાખે હેતાઉ, ચ્યાહાટી યહૂદીયા ટુટારતા લાગ્યા.”
JOH 6:42 એને ચ્યાહાય આખ્યાં, “ઓ યોસેફા પોહો ઈસુ હેય કા નાંય, ચ્યા આયહે-આબહાલ આપા વોળાખજેહે? તોવે તો એહેકેન કાહા આખહે કા આંય હોરગામાઅને યેનહો?”
JOH 6:43 ઈસુવે જવાબ દેનો, “તુમા તુમહામાય કુરકુર મા કોઅહા.
JOH 6:44 કાદો માયેપાંય નાંય યેય હોકે, જાવ લોગુ આબહો, જ્યાંય માન દોવાડયો, ચ્યાલ મા એછે ખેચી નાંય લેય, એને આંય છેલ્લે દિહે પાછો જીવતો કોઅહી.
JOH 6:45 ભવિષ્યવક્તાહા લેખ માય એહેકેન લોખલાં હેય કા, ચ્યે બોદે પોરમેહેરાપાઅને હિકાડલે રોય. જીં કાદાં પોરમેહેર આબહા પાઅને વોનાલા એને હિકલાં હેય, તીંજ માયેપાંય યેહે.
JOH 6:46 કાદાય પોરમેહેર આબહાલ નાંય દેખહયો, બાકી જો પોરમેહેરાપાઅને યેનહો, ચ્યાય પોરમેહેર આબહાલ દેખ્યહો.
JOH 6:47 આંય તુમહાન હાચ્ચાં-હાચ્ચાં આખતાહાવ કા જો કાદો બોરહો કોઅહે, ચ્યાલ અનંતજીવન મિળલા હેય.
JOH 6:48 જીં બાખે જીવન દેહે તી આંય હેતાઉ.
JOH 6:49 તુમહે આગલ્યા ડાયહાય ઉજાડ જાગામાય માન્ના ખાદાં એને મોઓઈ ગીયા.
JOH 6:50 બાકી હોરગામાઅને યેનલી બાખે ઓહડી હેય કા તી જોવે કાદો ખાય તે તો નાંય મોએ.
JOH 6:51 જીવના બાખે જીં હોરગામાઅને ઉતી યેનલી હેય તી આંય હેય. યે બાખ્યેમાઅને જોવે કાદો ખાય, તો સદાકાળ જીવી, એને જીં બાખે આંય દિહી તી દુનિયા લોકહા જીવનાહાટી મા શરીર હેય.”
JOH 6:52 તોવે યહૂદી આગેવાન, ચ્યાહા ચ્યાહામાય બોજ બોલાબોલી કોઅતા લાગ્યા, એને ચ્યાહાય આખ્યાં, “ઈ માઅહું કેહેકેન આમહાન ચ્યા શરીર ખાં દી હોકહે?”
JOH 6:53 તોવે ઈસુવે ચ્યાહાન આખ્યાં, “આંય તુમહાન હાચ્ચાં-હાચ્ચાં આખતાહાવ કા, જોવે તુમા માઅહા પોહા શરીર નાંય ખાહા એને ચ્યા લોય નાંય પીયહા તોવે તુમહેમાય જીવન નાંય રોય.
JOH 6:54 બાકી જીં માઅહું મા શરીર ખાહે, એને મા લોય પીઅરી, ચ્યાલ અનંતજીવન મિળી ગીયહા એને ચ્યાલ આંય છેલ્લે દિહે પાછો જીવતો કોઅહી.
JOH 6:55 કાહાકા મા શરીર હાચ્ચાં ખાઅના હેય એને મા લોય હાચ્ચાં પિઅના હેય.
JOH 6:56 જીં માઅહું મા શરીર ખાહાય એને મા લોય પીઅરી તો માંયેમાય રોહોય એને આંય ચ્યામાય રોહુ.
JOH 6:57 જેહેકેન જીવતા આબહે માન દોવાડયોહો એને આંય આબહા લેદે જીવતો હેતાંવ, તેહેકેન તોબી જો મા શરીર ખાહે તો મા લેદે જીવતો રોય.
JOH 6:58 ઈ બાખે તીજ હેય, જીં હોરગામાઅને યેનલી હેય, જેહેકેન તુમહે આગલ્યા ડાયહાય ખાદી એને ચ્યા મોઅઇ ગીયા, તોહડી બાખે નાંય, ઈ બાખે જીં માઅહું ખાય, તો સાદા જીવતો રોય.”
JOH 6:59 ઈસુ કાપરનાહુમ ગાવામાય ચ્યાહાન યોક સોબાયે ઠિકાણે હિકાડે તોવે ચ્યાહાન એહેકેન આખ્યાં.
JOH 6:60 તોવે ચ્યા શિષ્યહા માઅને બો બોદહાય ઈ વોનાયને આખ્યાં, “ઈ વાત કોઠાણ હેય, ઈ કું માની હોકહે?”
JOH 6:61 ઈસુય મોનામાય ઈ જાંઅયા કા ચ્યા શિષ્ય એહેકેન ટુટરીયા કોઅતાહા એને ચ્યે ચ્યાહાન આખ્યાં, “કાય ઈ તુમહાન માયેવોય બોરહો કોઅરા રોકહે?
JOH 6:62 એને જોવે તુમા માઅહા પોહાલ જાં તો પેલ્લો આતો તાં ઉચે ચ્યાલ પાછો જાતો એઅહા, તોવે કાય ઓઅરી?
JOH 6:63 આત્મા જીવન દેહે, શરીરાકોય કાય ફાયદો નાંય. જ્યો વાતો માયે તુમહાન આખ્યો તી આત્મા હેય, એને જીવન બી હેય.
JOH 6:64 બાકી તુમહેમાઅને કોલાહાક એહેકેન હેય જ્યા ચ્યાવોય બોરહો નાંય કોએત,” કાહાકા ઈસુ ઈ જાંઅતો આતો કા જ્યેં બોરહો નાંય કોએત, ચ્યે કું હેય, એને કું માન દોઅવાડી દી.
JOH 6:65 એને ચ્યે આખ્યાં, “યાહાટી માયે તુમહાન આખ્યેલ કા જાવ લોગુ કાદા માઅહાલ પોરમેહેરાપાઅને ઈ વરદાન નાંય દી હોકે, તાંવ લોગુ તી માયેપાંય નાંય યી હોકે.”
JOH 6:66 ચ્યા પાછે ઈસુ શિષ્યહા માઅને બોજ શિષ્ય પાછાડી ઓટી ગીયા, એને ચ્યાલ છોડીન જાતા રિયા.
JOH 6:67 તોવે ઈસુવે બાર શિષ્યહાન આખ્યાં, “તુમાબી છોડીન જાતા રા કોઅતા કા?”
JOH 6:68 સિમોન પિત્તરે ચ્યાલ જાવાબ દેનો, “ઓ પ્રભુ, આમા કા પાય જાજે? અનંતજીવના વાતો તોપાય હેય.
JOH 6:69 એને આમા બોરહો કોઅજેહે એને જાંઆઈ ગીયા કા પોરમેહેરા પવિત્ર માઅહું તુંજ હેય.”
JOH 6:70 ઈસુવે ચ્યાહાન જાવાબ દેનો, “માયે તુમહાન બાર જાંણહાન નિવડી લેદા નાંય કા? તેરુંબી તુમહામાઅને યોક માઅહું સૈતાના તાબામાંય હેય.”
JOH 6:71 ઈ ચ્યાય તો સિમોના પોહો યહૂદા ઇસ્કારીયોતા બારામાય આખ્યાં, કાહાકા તો બાર શિષ્યહા માઅને યોક આતો, તો ઈસુલ દોઅઇ દેનારો આતો.
JOH 7:1 ચ્યા પાછે ઈસુ ગાલીલ ભાગામાય ફિરતો રિયો, કાહાકા યહૂદી આગેવાન ચ્યાલ માઆઇ ટાકાં હોદેત, યાહાટી ચ્યાય યહૂદા વિસ્તારમાય ફિરા વિચાર નાંય કોઅયો.
JOH 7:2 આમી યહૂદીયાહા માંડવા સણ પાહાય આતો,
JOH 7:3 યાહાટી ચ્યા બાહાહાય ચ્યાલ આખ્યાં, “ઇહિને યહૂદીયા વિસ્તારમાય જો, કા જીં કામ તું કોઅતોહો, તી તો શિષ્યહાય બી એઅરા જોજે.
JOH 7:4 જોવે તો એહેકેન ઇચ્છા હેય કા લોક તો બારામાય જાંએ, તો તુલ બોદહા હામ્મે કામહાલ કોઅરા જોજે, જો તું ઈ કામ કોઅતોહો, તો પોતાલ દુનિયામાય પ્રગટ કોઇ દે.”
JOH 7:5 કાહાકા ચ્યા બાહા બી ચ્યાવોય બોરહો નાંય કોઅતા આતા.
JOH 7:6 ઈસુવે ચ્યાહાન આખ્યાં, “આજુ મા સમય નાંય યેનહો, બાકી તુમહેહાટી બોદો સમય યોગ્ય હેય.
JOH 7:7 દુનિયા લોક તુમહેઆરે આડાઇ નાંય કોઇ હોકે, બાકી મા આરે આડાઇ કોઅતેહે, કાહાકા આંય ચ્યાહા વિરુદ સાક્ષી દેતહાવ કા ચ્યાહા કામે ખારાબ હેય.
JOH 7:8 તુમા સણામાય જાયા, આંય આમી નાંય જાવ, કાહાકા આજુ મા સમય નાંય યેનહો.”
JOH 7:9 તો ચ્યાહાઆરે વાતો કોઇન ગાલીલ ભાગામાય રોય ગીયો.
JOH 7:10 બાકી ચ્યા બાહા સણામાય ગીયા, તોવે તોબી ખુલ્લી રીતે નાંય, બાકી ગુપ્તમાય ગીયો.
JOH 7:11 યહૂદી આગેવાન સણા દિહામાય ચ્યાલ હોદેત એને ચ્યા આખે, “એલો કેછ હેય?”
JOH 7:12 એને લોકહા ટોળામાય ચ્યા બારામાય દૂરે-દૂરે બોજ વાતો કોઅયો, કોલહાક લોક આખતા આતા, “તો હારો માઅહું હેય” એને કોલહાક આખતા આતા, “નાંય, તો લોકહાન છેતરેહે.”
JOH 7:13 તેરુંબી યહૂદી આગેવાનહા દાકે કાદાં માઅહું ચ્યા બારામાય ખુલ્લી રીતે નાંય બોલે.
JOH 7:14 એને સણા આરદા દિહી પારવાઈ ગીયા તોવે ઈસુ દેવાળામાય જાયને હિકાડતો લાગ્યો.
JOH 7:15 તોવે યહૂદી આગેવાનહાય નોવાય પામીન આખ્યાં, “તો પવિત્રશાસ્ત્ર માઅને કોદહી નાંય હિક્યહો તે કેહેકેન આવડી ગીયા.”
JOH 7:16 તોવે ઈસુવે જાવાબ દેનો કા, “મા શિક્ષણ મા નાંય હેય, બાકી પોરમેહેરા હેય, જ્યાંય માન દોવાડયો.
JOH 7:17 જો કાદાં માઅહું ચ્યા ઇચ્છા પુરી કોઅરા માગહે તોવે ચ્યાલ ખોબાર પોડી કા મા શિક્ષણ પોરમેહેરા પાયને હેય કા પોતા કોઇન આખતાહાવ.
JOH 7:18 જીં માઅહું પોતા કોઇન આખહે, તો પોતા વાહાવા કોઆડેહે, બાકી જીં માઅહું ચ્યાલ દોવાડનારા વાહવા કોઅહે તોજ ઈમાનદાર હેય એને ચ્યામાય કાય લુચ્ચાઈ નાંય હેય.
JOH 7:19 કાય મૂસાએ તુમહાન નિયમશાસ્ત્ર નાંય દેનહો કા? તેરુંબી તુમહામાઅને કાદો નિયમ નાંય પાળે, તો તુમા માન કાહા માઆઇ ટાકાં હોદતાહા?”
JOH 7:20 લોકહાય ચ્યાલ જાવાબ દેનો, “તુલ બુત વોળાગલો હેય, તુલ કું માઆઇ ટાકાં હોદહે?”
JOH 7:21 ઈસુવે ચ્યાહાન જાવાબ દેનો, “માયે યોક ચમત્કાર કોઅયા, એને તુમહાન બોદહાન ચ્યા નોવાય લાગી.
JOH 7:22 મૂસાયે તુમહાન સુન્નત કોઅના આગના દેનલી હેય, એને તુમા આરામા દિહી માઅહા સુન્નત કોઅતાહા. તી આગના મૂસા નાંય હેય, બાકી આગલ્યા ડાયહા પાઅને ચાલતી યેનલી હેય.
JOH 7:23 જોવે મૂસા નિયમશાસ્ત્ર નાંય તોડાં હાટી તુમા આરામા દિહે માઅહા સુન્નત કોઅતાહા, તે માયે આરામા દિહે યોક માઅહાલ હારો કોઅયો, યાહાટી તુમા કાહા ખિજવાઈ ગીયા?
JOH 7:24 મું એઇન ન્યાય નાંય કોઅતા, બાકી યોગ્ય ન્યાય કોઆ.”
JOH 7:25 કોલાહાક યેરૂસાલેમ શેહેરાવાળા આખે, “કાય ઓ તો નાંય હેય યહૂદી આગેવાન માઆઇ ટાકાં કોશિશ કોઅતાહા?
JOH 7:26 બાકી એઆ, તો તે બોદહા હોમ્મે વાતો કોઇ રિઅલો હેય, એને કાદો ચ્યાલ કાય નાંય આખે, એને આગેવાન લોકહાન ખાત્રી જાયી કા ઓજ ખ્રિસ્ત હેય?
JOH 7:27 યાલ તે આમા વોળાખજેહે, ઓ કેછને હેય, બાકી ખ્રિસ્ત જોવે યી, તો કાદો નાંય જાઅરી કા તો કેછને હેય?”
JOH 7:28 તોવે ઈસુવે દેવાળામાય હિકાડતા મોઠેરે બોંબલીન આખ્યાં, “તુમા માન વોળાખતાહા એને ઈ બી જાંઅતાહા કા આંય કેછને હેતાઉ. બાકી આંય પોતા કોઓઇ નાંય યેનહો, બાકી જ્યેં માન દોવાડયોહો તો હાચ્ચો હેય ચ્યાલ તુમા નાંય વોળખે.
JOH 7:29 બાકી આંય ચ્યાલ વોળાખતાહાવ, કાહાકા આંય ચ્યાપાઅને યેનહો એને ચ્યે માન દોવાડયોહો.”
JOH 7:30 યાહાટી યહૂદી આગેવાન ચ્યાલ દોઅરાં કોએત, બાકી તેરુંબી કાદે ચ્યાલ આથ નાંય લાવ્યો, કાહાકા આજુ લોગુ ચ્યા સમય નાંય યેનેલ.
JOH 7:31 એને લોકહા ગીરદ્યેમાઅને બોજ જાઅહાય ચ્યાવોય બોરહો કોઅયો, એને આખા લાગ્યા, “ખ્રિસ્ત જોવે યી તોવે યા કોઅતા વોદારી ચમત્કાર કોઇ દેખાડી કા જ્યેં યાય દેખાડયે?”
JOH 7:32 પોરૂષીયાહાય લોકહાન ચ્યા બારામાય યો વાતો દૂરે-દૂરે કોઅતા વોનાયા, એને મુખ્ય યાજક એને પોરૂષીયાહાય દોઅરાંહાટી દેવાળા રાખવાળ્યા દોવાડયા.
JOH 7:33 તોવે ઈસુવે આખ્યાં, “આંય થોડીવાઆ લોગુ તુમહેઆરે હેતાઉ, ચ્યા પાછે જ્યાંય માન દોવાડયો ચ્યાપાય ફિરી જાહીં.
JOH 7:34 તુમા માન હોદાહા બાકી આંય તુમહાન નાંય મીળહી એને આંય જાં રોહુ તાં તુમહાન નાંય યેવાયી.”
JOH 7:35 તોવે યહૂદી આગેવાન યોક બીજહાન આખા લાગ્યા, “તો કેછ જાય કા પોતે આપહાલ તો નાંય મિળી? કાય તો ગેર યહૂદી લોકહાપાંય જાય જ્યેં યુનાની લોકહામાય રોતેહેં, એને યુનાની લોકહાનબી હિકાડી કા?
JOH 7:36 તો કાય આખા માગહે કા, ‘તુમા માન હોદહા, બાકી આંય તુમહાન નાંય મીળહી, એને જાં આંય હેય, તાં તુમા નાંય યી હોકે?’”
JOH 7:37 પાછે સણા છેલ્લે દિહે, મતલબ મુખ્ય દિહી આતો, ઈસુ ઉબો રોયન મોઠેરે બોંબલીન આખ્યાં, “જીં કાદા માઅહું પીહાં હેય તી માયેપાંય યેય, એને પિયે.
JOH 7:38 જેહેકેન પવિત્રશાસ્ત્રમાય લોખલાં હેય, કા જો માયેવોય બોરહો કોઅહે, ચ્યા હ્રદયા માઅને જીવના પાઅયા નોયો વોવત્યો લાગી.”
JOH 7:39 જોવે ચ્યાય “જીવના પાઆય” આખ્યાં, તો તી પવિત્ર આત્મા બારામાય આખી રિઅલો આતો, જ્યાલ ચ્યાવોય બોરહો કોઅનારાહાન મિળનારા આતા, કાહાકા પવિત્ર આત્મા આજુ લોગુ નાંય ઉતલાં આતા, કાહાકા પોરમેહેરાય આજુ લોગુ ઈસુવા મહિમા નાંય ખુલ્લી કોઅલી આતી.
JOH 7:40 બાકી લોકહામાઅને કોલાહાક ઈ વાત વોનાઈન આખતા લાગ્યા, “હાચ્ચો ઓ તો ભવિષ્યવક્તા હેય જ્યા યેયના વાટ જોવજે.”
JOH 7:41 બીજહાંય આખ્યાં, “તો ખ્રિસ્ત હેય,” બાકી કાદાય આખ્યાં, “કાહા? કાય ખ્રિસ્ત ગાલીલ ભાગામાઅને યી?
JOH 7:42 પવિત્રશાસ્ત્રમાય લોખલાં હેય કા, ખ્રિસ્ત દાઉદા કુળામાઅને એને બેથલેહેમ ગાવામાઅને યી, જાં દાઉદ રાજા રોતો આતો,”
JOH 7:43 એહેકોયન ઈસુ લીદે લોકહામાય ફુટ પોડી ગિઇ.
JOH 7:44 યાહાટી કોલહાક લોક ચ્યાલ દોઅરાં કોએત, બાકી તેરુંબી કાદે ચ્યાલ આથ નાંય લાવ્યો.
JOH 7:45 તોવે દેવાળા રાખવાળ્યા મુખ્ય યાજક એને પોરૂષીયાહા પાય યેના, એને યહૂદી આગેવાનહાય આખ્યાં, “તુમા ચ્યાલ કાહા નાંય લેય યેના?”
JOH 7:46 દેવાળા રાખવાળ્યાહાય જાવાબ દેનો, “કાદા માઅહાય કોવેજ ઓહડયો વાતો નાંય કોઅલ્યો.”
JOH 7:47 તોવે પોરૂષીયાહાય જાવાબ દેનો, “કાય તુમાબી છેતારાય ગીયહા?
JOH 7:48 રાજા કા પોરૂષીયાહા માઅને કાદોબી ચ્યાવોય બોરહો કોઅલો હેય?
JOH 7:49 બાકી ચ્ચે માઅહે જ્યેં મૂસા નિયમશાસ્ત્ર નાંય જાંએત, ચ્યા પોરમેહેરાથી સ્રાપિત હેય.”
JOH 7:50 નિકોદેમુસે, જો પેલ્લા રાતી ઈસુપાય યેનલો આતો, પોરૂષી લોકહામાઅને તો આતો, ચ્યે ચ્યાહાન આખ્યાં.
JOH 7:51 કાય મા નિયમશાસ્ત્ર કાદા માઅહાલ જાવ લોગુ ચ્યા વોનાયને જાઈ નાંય લેય કા તો કાય કોઅહે, દોષ થોવહે કા?
JOH 7:52 ચ્યાહાય ચ્યાલ જાવાબ દેનો, “કાય તુંબી ગાલીલ ભાગા હેય કા? પવિત્રશાસ્ત્રમાય હોદ એને તુલ હોમજાયી કા ગાલીલ ભાગામાઅને કાદો ભવિષ્યવક્તા નાંય યેનારો હેય.”
JOH 7:53 તોવે બોદે જાંએ જ્યાહા ચ્યાહા ગોઓ જાતે રિયે.
JOH 8:1 એને ઈસુ ચ્ચા શિષ્યહાઆરે જૈતુન ડોગાવોય ગીયો.
JOH 8:2 એને બીજે દિહે હાકાળેહે પાછો દેવાળા બાઆપુર ગીયો, એને બોજ માઅહે ચ્યાપાય યેને તોવે તો બોહી ગીયો એને ચ્યાહાન હિકાડતો લાગ્યો.
JOH 8:3 જોવે તો બોલીજ રિઅલો તોવે મૂસા નિયમ હિકાડનારા ગુરુ એને પોરૂષીયાહાય યોક થેએ વ્યબિચાર કોઅતી સાપડાઈ ગીઈલી ચ્યેલ ચ્યાપાય લેય યેના, એને ચ્યેલ ચ્યા હોમ્મે ઉબી રાખીન, ઈસુલ આખ્યાં.
JOH 8:4 “ઓ ગુરુ, ઈ થેએ વ્યબિચાર કોઅતીજ સાપડાય ગીયલી હેય.
JOH 8:5 મૂસા નિયમશાસ્ત્ર માય મૂસાય આમહાન ઓહડી આગના દેનલી હેય કા ઓહડી થેએયેહેન દોગડાટીન માઆઇ ટાકાં જોજે, બાકી તું કાય આખતોહો કા આમહાય કાય કોઅરા જોજે?”
JOH 8:6 ચ્યાહાય ઈસુ પરીક્ષા કોઅરાહાટી ચ્યાલ એહેકોય પુછ્યાં, કા ચ્યાવોય દોષ થોવા કાય વાત મીળે, બાકી ઈસુ ડોંગો પોડીન આંગળીયે કોઅઈન દોરતીવોય લોખતો લાગ્યો.
JOH 8:7 જોવે ચ્યા પુછતા રોયા, તોવે ઈસુવે ઉબા રોઇન ચ્યાહાન આખ્યાં, “તુમહેમાય જ્યાંય કોદહી પાપ નાંય કોઅયાહાં તોજ પેલ્લો દોગાડ ઠોકે.”
JOH 8:8 એને પાછો ડોંગો પોડીન દોરતીવોય લોખતો લાગ્યો.
JOH 8:9 બાકી ચ્યા ઈ વોનાઈન ડાયહા સે લેઈને વાહના પોહહા લોગુ યોકા પાઠી યોક આમા પાપી હેય એહેકેન હોમજીન જાતા રિયા, તોવે ઈસુ યોખલો રોય ગીયો, ચ્યે થેએયે આરે જીં આજુબી તાંજ ઉબલી આતી.
JOH 8:10 તોવે ઈસુવે ઉબા રોયન ચ્યેલ આખ્યાં, “ઓ બાઈ, ચ્યા કેછ ગીયા? તુલ કાદે ડોંડ નાંય દેનો?”
JOH 8:11 ચ્યે આખ્યાં, “કાદે નાંય પ્રભુ,” ઈસુવે ચ્યેલ આખ્યાં, “આંયબી તુલ ડોંડ નાંય દાવ, આમી ગોઓ જો, એને આમીને પાપમાય જીવન મા જીવહે.”
JOH 8:12 તોવે ઈસુવે પાછા લોકહાન આખ્યાં, “આંય દુનિયા ઉજવાડો હેતાઉ, જીં માઅહું મા શિષ્ય બોની તો કાદે દિહી આંદારામાય નાંય ચાલી, બાકી ચ્યાલ તો ઉજવાડો મિળી જો અનંતજીવન દેહે.”
JOH 8:13 તોવે પોરૂષીયાહાય ચ્યાલ આખ્યાં, “તું પોતા બારામાય પોતેજ સાક્ષી દેતહો, તો સાક્ષી હાચ્ચી નાંય હેય.”
JOH 8:14 ઈસુવે ચ્ચાહાન જાવાબ દેયન આખ્યાં, “જો આંય પોતે મા બારામાય સાક્ષી દાહાંવ, તેરુંબી મા સાક્ષી હાચ્ચી હેય, કાહાકા આંય જાંઅતાહાંવ, કા આંય કેછને યેતહાવ એને કેછ જાતહાવ? બાકી તુમહાન ખોબાર નાંય હેય, કા આંય કેછને યેનહો એને કેછ જાતહાવ.
JOH 8:15 તુમા માઅહા વિચારાકોય ન્યાય કોઅતાહા, આંય કાદા ન્યાય નાંય કોઉ.
JOH 8:16 એને જોવે આંય ન્યાય કોઉ બી, તે મા ન્યાય હાચ્ચો હેય, કાહાકા આંય યોખલો નાંય હેતાઉ, બાકી આંય પોરમેહેર આબહા આરે હેતાંવ, જ્યેં માન દોવાડયોહો.
JOH 8:17 એને મૂસા નિયમશાસ્ત્રામાય બી લોખલાં હેય કા, બેન જાંઅહા સાક્ષી હાચ્ચી ગોણહાય.
JOH 8:18 યોકતે આંય પોતે મા બારામાય સાક્ષી દેતહાવ, એને બિજો જ્યેં માન દોવાડલો હેય, તો આબો મા બારામાય સાક્ષી દેહે.”
JOH 8:19 ચ્યાહાય ચ્યાલ પુછ્યાં, “તો આબહો કેછ હેય?” ઈસુવે જાવાબ દેનો, “નાંય તુમા માન વોળખે એને નાંય મા આબહાલ, જો તુમા માન વોળખે તોવે મા આબહાલ બી વોળાખતા.”
JOH 8:20 યો વાતો તો દેવાળા બાઆમાય હિકાડે જાં દાનપેટી આતી તાં આખી, એને ચ્યાલ કાદે દોઅયો નાંય, કાહાકા આજુ લોગુ ચ્યા સમય નાંય યેનેલ.
JOH 8:21 ઈસુવે ચ્યાહાન પાછા આખ્યાં, “આંય જાય રિઅલો હેતાંવ, એને તુમા માન હોદહા એને તુમા તુમહે પાપહા માફ ઓઅયા વોગાર મોઅઇ જાહા, એને આંય જાં જાય રિઅલો હેતાંવ, તાં તુમા નાંય યી હોકહા.”
JOH 8:22 તોવે યહૂદી આગેવાનહાય આખ્યાં, “કાય તો પોતાલ માઆઇ ટાકી, ચ્યાહાટી તો એહેકેન આખહે, જાં આંય જાય રોયહો, તાં તુમહાન નાંય યેવાય?”
JOH 8:23 ઈસુવે ચ્યાહાન આખ્યાં, “તુમા યા દુનિયામાય પૈદા ઓઅયાહા, બાકી આંય હોરગામાઅને યેનહો, તુમા દુનિયા હેતા, આંય દુનિયા નાંય હેય.
JOH 8:24 યાહાટી માયે તુમહાન આખ્યાં, કા તુમા તુમહે પાપહા માફ ઓઅયા વોગાર મોઅઇ જાહા, કાહાકા જોવે તુમા માયેવોય બોરહો નાંય કોઅહા કા તો આંયજ હેતાઉ, તોવે તુમા તુમહે પાપહા માફ ઓઅયા વોગાર મોઅઇ જાહા.”
JOH 8:25 યહૂદી આગેવાનહાય ઈસુલ પુછ્યાં, “તું કું હેતો?” ઈસુવે ચ્યાહાન આખ્યાં, “જોવેને માયે હિકાડના સુરુ કોઅયાહાં, તોવેને આંય તુમહાન આખતો યેનહો કા આંય કું હેતાંવ.
JOH 8:26 તુમહે બારામાય માન બોજ કાય આખના એને ન્યાય કોઅના હેય બાકી માન જ્યેં દોવાડયો, તો હાચ્ચો હેય, એને જીં આંય ચ્યાથી વોનાયોહો, તીંજ આંય દુનિયા લોકહાન આખતાહાવ.”
JOH 8:27 ચ્યા નાંય હોમજ્યા કા તો પોરમેહેર આબહા બારામાય આખી રિઅલો આતો.
JOH 8:28 તોવે ઈસુવે ચ્યાહાન આખ્યાં, “જોવે તુમા માન માઅહા પોહાલ હુળીખાંબાવોય ચોડવાહા, તોવે તુમા માયેવોય બોરહો કોઅહા કા આંય તોજ હેતાઉ, એને પોતે આંય કાય નાંય કોઉ, બાકી જેહેકેન પોરમેહેર આબહે માન હિકાડલા હેય, તેહેકેન આંય યો વાતો આખતાહાવ.
JOH 8:29 એને મા દોવાડનારો મા આરે હેય, ચ્યે માન યોખલો નાંય છોડયો, કાહાકા આંય કાયામ તીંજ કામ કોઅતાહાંવ, જ્યાથી તો ખુશ ઓઅહે.”
JOH 8:30 બોજ લોકહાય જ્યાહાય ઈસુલ યો વાતો કોઅતા વોનાયા, ચ્યાવોય બોરહો કોઅયો.
JOH 8:31 તોવે ઈસુવે ચ્યા યહૂદીયા જ્યાહાય ઈસુવે બોરહો કોઅયો, આખ્યાં, “જોવે તુમા મા વચનામાય બોની રાહા, તોવે હાચ્ચાં તુમા મા શિષ્ય ગોણાયાહા.
JOH 8:32 એને તુમા હાચ્ચાં જાંઅહા, એને હાચ્ચાં તુમહાન છુટકો કોઅરી.”
JOH 8:33 ચ્યાહાય જાવાબ દેનો, “આમા આબ્રાહામા કુળામાઅને હેજે, એને કાદે દિહી કાદા ચાકાર નાંય બોન્યા, તું કેહેકેન આખતોહો કા તુમહે છુટકો ઓઅઇ જાય?”
JOH 8:34 ઈસુવે ચ્યાહાન જાવાબ દેનો, “આંય તુમહાન હાચ્ચાં-હાચ્ચાં આખતાહાવ, જીં માઅહું પાપ કોઅહે તી પાપા તાબામાંય હેય.
JOH 8:35 એને ચાકાર કાયામ ગોઆમાય નાંય રોય, પોહો કાયામ રોહે.
JOH 8:36 યાહાટી જોવે પોરમેહેરા પોહો તુમહે છુટકો કોઅહે, તો હાચ્ચાં તુમહે છુટકો ઓઅઇ જાય.
JOH 8:37 માન ખોબાર હેય કા તુમા આબ્રાહામા કુળામાઅને હેતા, તેરુંબી તુમા મા હિકાડના નાંય પાળ્યાં, યાહાટી તુમા માન માઆઇ ટાકાં કોઅતાહા.
JOH 8:38 આંય તીંજ તુમહાન આખતાહાવ જીં માયે એઅયા, જોવે આંય પોતાના આબહા આરે આતો. એને તુમા તીંજ કોઅતા રોતહા જીં તુમહાય તુમહે આબહાથી વોનાલા હેય.”
JOH 8:39 ચ્યાહાય ચ્યાલ જાવાબ દેયન આખ્યાં, “આમહે આગલ્યો ડાયો આબ્રાહામ હેય.” ઈસુવે ચ્યાહાન આખ્યાં, “જોવે તુમા આબ્રાહામા પીડી રોતા, તોવે તુમા જીં આબ્રાહામ કોઅતો આતો તી કામ કોઅતા.
JOH 8:40 બાકી આમી તુમા માન માઆઇ ટાકાં હોદતા આતા, કાહાકા માયે તુમહાન હાચ્ચાં આખી દેનહા, જીં માયે પોરમેહેરા આબહા પાઅને વોનાયો, એહેકેન તે આબ્રાહામાય નાંય કોઅયા.
JOH 8:41 તુમા તુમહે આબહા હારકે કામ કોઅતાહા.” ચ્યાહાય ચ્યાલ આખ્યાં, “આમે વ્યબિચારાથી નાંય જન્મો જાયહો, આમે તે યોકુજ આબહો હેય એને તો પોરમેહેર હેય.
JOH 8:42 ઈસુય ચ્યાહાન આખ્યાં, જો પોરમેહેર તુમહે આબહો રોતો, તોવે તુમા માયેવોય પ્રેમ કોઅતા, કાહાકા આંય પોરમેહેરાપાઅને યેનહો, આંય પોતા કોઇન નાંય યેનહો, બાકી પોરમેહેરાય માન દોવાડયોહો.
JOH 8:43 આંય જીં આખતાહાવ તી તુમહાન કાહાનાય હોમાજ પોડે? કાહાકા તુમા મા વચન પાળા નાંય માગેત.
JOH 8:44 તુમા તુમહે આબહો સૈતાનાપાઅને હેતા, એને તુમા તુમહે આબહા ઉસ પુરી કોઅરા માગતાહા, તો તે પેલ્લેથી ખૂની હેય, એને હાચ્ચાયેવોય મજબુત નાંય રોય કાહાકા ચ્યામાય હાચ્ચાં હેયેજ નાંય. જોવે તો ઠોગીન વાત કોઅહે, તોવે તો પોતા મોના વિચાર કોઇન આખહે, કાહાકા તો ઠોગ હેય, એને ઠોગનારાહા આબહો હેય.
JOH 8:45 આંય હાચ્ચાં આખતાહાવ, યાહાટી તુમા માયેવોય બોરહો નાંય કોએત.
JOH 8:46 તુમહેમાઅને કું માન પાપ કોઅના દોષ થોવહે? જોવે આંય તુમહાન હાચ્ચાં આખતાહાવ તોવે તુમા કાહાનાય બોરહો કોએત?
JOH 8:47 જો કાદો પોરમેહેરાપાઅને હેય, તો પોરમેહેરા વાતો વોનાયેહે, એને તુમા યાહાટી નાંય વોનાયે કાહાકા તુમા પોરમેહેરાપાઅને નાંય હેતા.”
JOH 8:48 યહૂદી આગેવાનહાય ઈ વોનાયને ચ્યાલ જાવાબ દેનો કા, “આમા હાચ્ચાં આખજે કા તું સમરૂની હેતો એને તોમાય બુત હેય.”
JOH 8:49 ઈસુવે જાવાબ દેનો, “માંયેમાય બુત નાંય હેય, બાકી આંય મા આબહા કદર કોઅતાહાંવ, એને તુમા મા કદર નાંય કોએ.
JOH 8:50 આંય મા કદર નાંય હોદુ, બાકી યોક હેય જો હોદહે કા મા કદર કોઅલો જાય, એને ઓ તોજ હેય જો ન્યાય બી કોઅહે.
JOH 8:51 આંય તુમહાન હાચ્ચાં-હાચ્ચાં આખતાહાવ, જો કાદો માઅહું મા વચન પાળી, તોવે તો અનંતકાળ લોગુ નાંય મોઅરી.”
JOH 8:52 ઈ વોનાયને યહૂદી લોકહાય આખ્યાં, “આમી આમહાન ખાત્રી ઓઈ ગિઇ કા તોમાય બુત હેય, આબ્રાહામ મોઓઈ ગીયો, એને ભવિષ્યવક્તા બી મોઓઈ ગીઅલા હેય, એને તું આખતોહો કા જીં માઅહું મા વચન પાળી તી કોઇ દિહી નાંય મોઅરી.
JOH 8:53 આમે આબહો આબ્રાહામ તો મોઅઇ ગીયો, કાય તું ચ્યા કોઅતો મોઠો હેય? એને ભવિષ્યવક્તા બી મોઅઇ ગીયા, તોવે તું પોતાલ કાય હોમાજતોહો?”
JOH 8:54 ઈસુવે જાવાબ દેનો, “જો આંય પોતા કોઇન માન હોદુ તોવે મા મહિમા કાયજ નાંય; બાકી મા મહિમા કોઅનારો મા આબહો હેય, એને તુમા આખતાહા, કા તો આમહે પોરમેહેર હેય,
JOH 8:55 તેરુંબી તુમા ચ્યાલ નાંય જાંએત બાકી ચ્યાલ આંય જાંઅતાહાંવ, એને જો આંય આખું કા ચ્યાલ આંય નાંય જાઅઉ, તોવે આંય તુમહે રોકો ઠોગ બોનહી, આંય ચ્યાલ જાઅતાહુ એને ચ્યા આગના પાળહુ.
JOH 8:56 તુમહે આગલ્યો ડાયો આબ્રાહામ મા યેઅના દિહી એઅરા મિળી યે આશેકોય બોજ મગન આતો, એને મા યેઅના દિહી એઇન તો ખુશ ઓઈ ગીયો.”
JOH 8:57 તોવે યહૂદી આગેવાનહાય ચ્યાલ આખ્યાં, “તું આજુ પોચાહા વોરહા નાંય જાયહો, તો કેહેકેન તુયે આબ્રાહામાલ દેખ્યહો?”
JOH 8:58 ઈસુવે ચ્યાહાન આખ્યાં, “આંય તુમહાન હાચ્ચાં-હાચ્ચાં આખતાહાવ, આબ્રાહામા જન્મો જાયો ચ્યા પેલ્લા આંય હેતાઉ.”
JOH 8:59 તોવે ચ્યાહાય ઈસુલ ઠોકાંહાટી દોગડા ઈશ્યા, બાકી ઈસુ દેવાળામાઅને ઠાવકોજ જાતો રિયો.
JOH 9:1 યોક દિહી જોવે ઈસુ શિષ્યહાઆરે વાટે જાતો આતો, તોવે યોકા જોન્માથી આંદળા માઅહાલ દેખ્યા.
JOH 9:2 એને ચ્યા શિષ્યહાય ચ્યાલ પુછ્યાં કા, “ઓ ગુરુ, કુંયે પાપ કોઅયા ઓરી કા ઓ આંદળો જોનમ્યો, યા માઅહાય કા ચ્યા આયહે આબહાય?”
JOH 9:3 ઈસુવે જાવાબ દેનો, “નાંય તે ચ્યાય પાપ કોઅલા આતા, નાંય તે ચ્યા આયહે આબહાય બાકી યાહાટી આંદળો જોનમ્યો કા પોરમેહેરા સામર્થ્યા કામ ચ્યામાય દેખાયાં જોજે.
JOH 9:4 જ્યેં માન દોવાડયોહો, ચ્યા હોપલા કામ આમહાન જલદી પુરેં કોઅના હેય, કાહાકા રાત યેહે, ચ્યેમાય કાદો કામ નાંય કોઇ હોકે.
JOH 9:5 જાવ લોગુ આંય દુનિયામાય હેતાઉ, તાંવ લોગુ આંય દુનિયા ઉજવાડો હેતાઉ.”
JOH 9:6 ઈ આખીન તો દોરતીવોય થુપ્યો એને થુપે કોઇન કાદુ મોગલ્યો, એને તો કાદુ ચ્યા ડોળાહાવોય ચોપડયો,
JOH 9:7 એને આખ્યાં, “જો, તો મું શિલોહ કુંડામાય દોવી લે,” તો ગીયો એને દોવ્યા એને દેખતો ઓઇન ફિરી યેનો.
JOH 9:8 તોવે ચ્ચા પડોસી લોકહાય એને જ્યા પેલ્લા તો માગે તોવે ચ્યાલ એઅતા આતા, ચ્યા યોકા બિજાલ આખા લાગ્યા, “કાય ઓ તો નાંય હેય, જો બોહીન બિખ માગતો આતો?”
JOH 9:9 તોવે કોલાહાક લોક આખે, “ઓ તોજ હેય,” બિજા આખે “નાંય, બાકી ચ્યા રોકો હેય” બાકી ચ્યે આખ્યાં, “આંય તોજ હેતાઉ.”
JOH 9:10 તોવે ચ્યા ચ્યાલ પુછા લાગ્યા, “તુલ તો નોજાર કેહેકેન મિળી ગીયી?”
JOH 9:11 ચ્યાય જાવાબ દેનો, “ઈસુ નાંવા યોક માઅહે કાદુ મોગલ્યો એને મા ડોળાહાવોય ચોપડયો, એને ચ્યે માન આખ્યાં, શિલોહ કુંડ માય જાયન મું દોવી લે, તોવે આંય ગીયો એને દોવ્યા પાછે એઅતો લાગ્યો.”
JOH 9:12 ચ્યાહાય ચ્યાલ પુછ્યાં, “તો કેછ હેય?” ચ્યે આખ્યાં, “માન ખોબાર નાંય.”
JOH 9:13 જ્યેં દિહે ઈસુય કાદુ મોગલીન ચ્યા માઅહાલ એઅતો કોઅયો, તો આરામા દિહી આતો. યાહાટી લોક જો પેલ્લા આંદળો આતો ચ્યાલ પોરૂષીયા પાય લેય ગીયા.
JOH 9:15 તોવે પોરૂષીયાહાય બી ચ્યાલ પુછ્યાં, “તુલ તો નોજાર કેહેકેન મિળી ગીયી? ચ્યાય ચ્યાહાન આખ્યાં ચ્યાય ડોળાહાવોય કાદુ લાવ્યો, એને માયે દોવી લેદા, એને આંય આમી એઅતાહાવ.”
JOH 9:16 તોવે કોલાહાક પોરૂષી આખા લાગ્યા, “ઈ માઅહું પોરમેહેરા એછને નાંય હેય, કાહાકા તો આરામા દિહી નાંય પાળે,” બાકી બીજહાંય આખ્યાં, “પાપી માઅહું ઓહડા ચમત્કાર કેહેકેન કોઇ હોકહે?” એને ચ્યાહામાય ફુટ પોડી ગીયી.
JOH 9:17 ચ્યાહાય ચ્યા આંદળાલ પાછા આખ્યાં, “જ્યેં તુલ દેખતો કોઅયો, ચ્યા બારામાય તું કાય આખતોહો” તોવે ચ્યે જાવાબ દેનો, “તો ભવિષ્યવક્તા હેય?”
JOH 9:18 બાકી યહૂદી આગેવાનહાય બોરહો નાંય કોઅયો કા તો આંદળો આતો એને દેખતો ઓઅઇ ગીયો, જાવ લોગુ ચ્યાહાય ચ્ચા આંદળા આયહે આબહાલ હાદિન નાંય પુછ્યાં.
JOH 9:19 કા, “કાય ઓ તુમહે પોહો હેય, જ્યાલ તુમા આખતેહે કા આંદળો જોનમ્યો? તોવે આમી કેહેકેન એઅઇ હોકહે?”
JOH 9:20 ચ્યા આયહે આબહે જાવાબ દેનો કા, “આમા જાંઅજેહે કા ઓ આમહે પોહો હેય, એને આંદળો જોનમ્યો.
JOH 9:21 બાકી આમી કેહેકેન દેખતો જાયો, તીં આમા નાંય જાંઆજે, એને નાંય ઈ જાંઆજે, કા કુંયે ચ્ચા ડોળા ઉગડાવ્યા, ચ્યાલુજ પુછી લા, તો પોતા બારામાય પોતેજ આખી દેઅરી.”
JOH 9:22 યો વાતો ચ્યા આયહે આબહાય યાહાટી આખ્યો, કાહાકા ચ્યાહાન યહૂદી આગેવાનહા દાક આતી, કાહાકા યહૂદી આગેવાનહાય નોક્કી કોઅયેલ કા, જીં માઅહું ઈસુવોય બોરહો કોએ કા તો ખ્રિસ્ત હેય, ચ્યાલ સોબાયે ઠિકાણા માઅને કાડી દેવામાય યેય.
JOH 9:23 ચ્યાહાટી ચ્યા આયહે આબહાય આખ્યાં કા, “તો આખી હોકહે ઓલો મોઠો હેય, ચ્યાલુજ પુછી લા.”
JOH 9:24 તોવે યહૂદી આગેવાનહાય જો આંદળો આતો ચ્યાલ બીજેદા હાદિન પુછ્યાં, “હાચ્ચાં આખીન પોરમેહેરા સ્તુતિ કોઓ, આમહાન ખોબાર હેય કા તો માઅહું પાપી હેય.”
JOH 9:25 ચ્યે જાવાબ દેનો, “તો પાપી હેય કા નાંય, તીં આંય નાંય જાઅઉ ઓલહાંજ જાંઅહું કા, આંય આંદળો આતો, એને આમી આંય દેખતો જાયહો.”
JOH 9:26 તોવે ચ્યાહાય ચ્યાલ પાછા પુછ્યાં, “તુલ ચ્યે કાય કોઅયા? તુલ કેહેકેન દેખતો કોઅયો?
JOH 9:27 ચ્યે ચ્ચાહાન જાવાબ દેનો, આંય તુમહાન આખી ચુક્યો, એને તુમા નાંય વોનાયા, આમી બીજેદા કાહા વોનાયા માગતાહા? તુમાબી ચ્યા શિષ્ય બોના કા?”
JOH 9:28 તોવે ચ્યાહાય ચ્યા નિંદા કોઇન આખ્યાં, “તુંજ ચ્યા શિષ્ય હેય, આમા મૂસા શિષ્ય હેજે.
JOH 9:29 આમા જાંઅજેહે કા પોરમેહેરે મૂસાઆરે વાતો કોઅયો બાકી ઓ કેછને હેય તીં આમહાન ખોબાર નાંય.”
JOH 9:30 ચ્યે માઅહે ચ્યાહાન આખ્યાં, “એરે ઈ તે, નોવાયે વાત હેય કા એલે માન દેખતો કોઅયો તેરુંબી તુમા નાંય જાંઅતાહા કા તો કેછને હેય.
JOH 9:31 આમા જાંઅજેહે કા, પોરમેહેર પાપી લોકહા નાંય વોનાયે, બાકી જીં માઅહું પોરમેહેરા ભક્ત હેય એને પોરમેહેરા મોરજયેકોય જીવહે, તો ચ્યા વોનાયેહે.
JOH 9:32 જોવેને દુનિયા બોની તોયાં આજેલોગુ આપા ઈ નાંય વોનાયા, કા કાદેબી જન્માથી આંદળાલ દેખતો કોઅયો ઓરી.
JOH 9:33 જોવે તો પોરમેહેરા એછને નાંય રોતો, તોવે તો કાયબી નાંય કોઇ હોકતો.”
JOH 9:34 ચ્યાહાય ચ્યાલ જાવાબ દેનો, “તું તો પેલ્લેથી પાપામાંય જોનમ્યોહો, તું આમહાન કાય હિકાડતોહો?” તોવે ચ્યાહાય ચ્યાલ સોબાયે ઠિકાણા માઅને બાઆ કાડી દેનો.
JOH 9:35 ઈસુ વોનાયો, કા યહૂદી આગેવાનહાય ચ્યાલ બાઆ કાડી દેનહો, એને જોવે તો મિળ્યો, તોવે ચ્યે આખ્યાં, “તું માઅહા પોહાવોય બોરહો કોઅતોહો કા?”
JOH 9:36 ચ્યાય જાવાબ દેનો, “ઓ સાયબ, માન આખ કા ઓ પોરમેહેરા પોહો કું હેય, કા આંય ચ્યાવોય બોરહો કોઇ હોકુ?”
JOH 9:37 ઈસુવે ચ્યાલ આખ્યાં, “આંય પોરમેહેરા પોહો હેય, તું પેલ્લા માન એઇ ચુકયોહો, આંય તોજ હેય જો આમી તોઆરે વાતો કોઇ રિઅલો હેય.”
JOH 9:38 ચ્યે આખ્યાં, “ઓ પ્રભુ, આંય તોવોય બોરહો કોઅતાહાંવ” એને તો ઈસુ પાગે પોડયો.
JOH 9:39 એને ઈસુવે આખ્યાં, “આંય દુનિયામાય ન્યાય કોઅરાહાટી યેનો, યાહાટી કા જ્યેં એઅઇ નાંય હોકેત ચ્યે એએ, એને જ્યા એઅતાહા ચ્યા આંદળા બોની જાય.”
JOH 9:40 પોરૂષીયાહા માઅને કોલહાક તાં ચ્ચાઆરે આતા ચ્યા યો વાતો વોનાયને, એને ચ્યાહાય ચ્યાલ આખ્યાં, “કાય તું આખી રિયહો કા આમા બી આંદળા હેજે?”
JOH 9:41 ઈસુવે ચ્યાહાન આખ્યાં, “જોવે તુમા આંદળા રોતા તોવે તુમહે પાપ નાંય ગોણાતાં, બાકી આમી આખતાહા કા આમા એઅજેહે, યાહાટી તુમહે પાપ માફ નાંય કોઅલા જાય.”
JOH 10:1 “આંય તુમહાન હાચ્ચાં-હાચ્ચાં આખતાહાવ, જો કાદો ગોઠામાય બાઆણામાય રોઇન નાંય બાકી બીજે કાને રોઇન ઉરાઇ જાય, તો બાંડ એને લુટારો હેય.
JOH 10:2 બાકી ગેટાહા ગોવાળ બાઆણામાય રોઇન જાહે.
JOH 10:3 ચ્યાહાહાટી મેંડવાળ્યો બાઅણા ઉગાડેહે, એને ગેટેં ચ્યા આવાજ વોળાખતેહે, એને તો ચ્યા ગેટાહાન નાંવે કોઇન હાત કોઅહે એને ચ્યાહાન બાઆ લેય જાહે.
JOH 10:4 એને જોવે બોદા ગેટહાન બાઆ કાડહે, તોવે તો ચ્યાહા આગલા ચાલહે એને ગેટેં ચ્યા પાહલા ચાલતેહે કાહાકા ચ્યે ચ્યા આવાજ વોળાખતેહે.
JOH 10:5 ચ્યે ઓજાણ્યા પાહલા નાંય ચાલી, બાકી ચ્યાપાઅને નાહાતેહે, કાહાકા ઓજાણ્યા આવાજ ચ્યે નાંય વોળખેત.”
JOH 10:6 ઈસુવે ચ્યાહાન ઓ દાખલો આખ્યો, બાકી ચ્યા નાંય હોમજ્યા કા ચ્ચા આખના કાય મતલબ આતો.
JOH 10:7 તોવે ઈસુવે ચ્યાહાન પાછા આખ્યાં, “આંય તુમહાન હાચ્ચાં-હાચ્ચાં આખતાહાવ, ગેટહા બાઅણા આંય હેતાઉ.
JOH 10:8 મા આગલા જોલા યેના ચ્યા બોદા બાંડ એને લુટારૂ હેય, બાકી મા ગેટેં ચ્યાહા નાંય વોનાયે.
JOH 10:9 બાઅણા આંય હેતાઉ, માયેમાઅને રોઇન માજે યેહે ચ્યા પોરમેહેર તારણ કોઅરી, એને માજે એને બાઆ યે-જાં કોઅરી એને ચ્યાલ ખાંહાટી ચારો મિળી.
JOH 10:10 બાંડ ખાલી ચોરી કોઅરા, માઆઇ ટાકાં એને નાશ કોઅરા હાટીજ યેહે, આંય યાહાટી યેનહો કા ચ્યા પુરી રીતેકોય જીવતા રોય.
JOH 10:11 હારો ગોવાળ આંય હેતાઉ. હારો ગોવાળ ચ્યા ગેટહા હાટી જીવ દેહે.
JOH 10:12 બાડાવોય રાખલો નોકાર જોવે આસાલ્યેલ યેતો એએ, તોવે ગેટહાન છોડીન નાહી પોડહે, કાહાકા ગેટેં ચ્ચા નાંય હેય, એને તો ચ્ચાહા ગોવાળ નાંય હેય, ચ્યાહાટી વરુ ચ્ચાહાવોય હમલો કોઅહે, એને ટોળાલ આલાગ-આલાગ કોઇ દેતહેં.
JOH 10:13 તો યાહાટી નાહી પોડહે કાહાકા તો નોકાર હેય, એને ચ્યાલ ગેટહા ચિંતા નાંય હેય.
JOH 10:14 હારો ગોવાળ આંય હેતાઉ, એને આંય મા ગેટહાન જાંઅતાહાંવ, એને મા ગેટેં માન જાંઅતેહે.
JOH 10:15 જેહેકેન આબહો માન જાંઅહે એને આંય આબહાલ જાંઅતાહાંવ, એને મા ગેટહા હાટી આંય મા જીવ દેતહાવ.
JOH 10:16 એને મા આજુ બીજે ગેટેં હેતેં, ચ્યે યા ગોઠામાઅને નાંય હેતેં, મા ચ્યાહાનબી લેય યેયના જરુરી હેય, ચ્યે મા આવાજ વોળખી, તોવે યોકુજ ટોળો એને યોકુજ ગોવાળ રોય.
JOH 10:17 આબહો માયેવોય યાહાટી પ્રેમ કોઅહે, કાહાકા આંય મા જીવ દેતહાવ, કા ચ્યાલ પાછા લેય લાવ.
JOH 10:18 મા જીવ માયેપાઅને કાદો પેચકી નાંય લેય, બાકી આંય મા મોરજી કોઇન દેતહાવ, માન ચ્યાલ દેઅના બી ઓદિકાર હેય, એને પાછા લેઅના બી ઓદિકાર હેય, ઈ આગના મા આબહે માન દેનહી.”
JOH 10:19 યે વાતહે લેદે યહૂદી આગેવાનહામાય પાછી ફુટ પોડી ગીયી.
JOH 10:20 ચ્યાહામાઅને બોજ જાંએ આખે કા, “ચ્યામાય બુત હેય, એને તો ગાંડવાઈ ગીયહો, ચ્યા નાંય વોનાના?”
JOH 10:21 બીજહાંય આખ્યાં, “યો વાતો ઓહડા માઅહા નાંય જ્યામાય બુત રોય, યોક બુત કોય દિહે આંદળાલ નોજાર નાંય દી હોકે.”
JOH 10:22 તોવે યેરૂસાલેમ શેહેરામાય દેવાળા ઉદઘાટનાલ યાદ કોઅના સણ આતો એને હિયાળા મોંસમ આતો.
JOH 10:23 એને ઈસુ દેવાળામાય સુલેમાના પારસાળી માય ફિરતો આતો.
JOH 10:24 તોવે યહૂદી આગેવાનહાય ઈસુપાય ટોળો વોળીન પુછ્યાં, “તો બારામાય આમે મોનામાય કોવે લોગુ શંકામાય રોજે? જો તું ખ્રિસ્ત હેતો, તે આમહાન ખુલ્લી રીતે આખી દે.”
JOH 10:25 ઈસુવે ચ્યાહાન જાવાબ દેનો, “માયે તુમહાન આખી દેના, એને તેરુંબી તુમા બોરહો નાંય કોએત, જીં કામ આંય મા પોરમેહેર આબહા ઓદિકારા કોઇ કોઅતાહાંવ તીજ મા સાક્ષી હેય.
JOH 10:26 બાકી તુમા યાહાટી બોરહો નાંય કોએત, કાહાકા તુમા મા ગેટહામાઅને નાંય હેતા.
JOH 10:27 જેહેકેન મા ગેટેં આસલી ગોવાળા આવાજ વોળાખતેહે, તેહેકેનુજ મા લોક મા વાતે વોય ધ્યાન દેતહા, આંય ચ્યાહાન વોળાખતાહુ, એને ચ્યા મા શિષ્ય બોની ગીઅલા હેય.
JOH 10:28 એને આંય ચ્યાહાન અનંતજીવન દેતહાવ એને ચ્ચે કોય દિહે નાશ નાંય ઓઅરી, એને ચ્યાહાન કાદો માયે વોઅને પેચકી નાંય લેય.
JOH 10:29 મા આબહે, જ્યાંય ચ્યાહાન માન દેનહે, બોદહા કોઅતો તો મોઠો હેય, એને ચ્યાહાલ આબહા વોયને કાદો પેચકી નાંય હોકે.
JOH 10:30 આંય એને આબહો યોક હેજે.”
JOH 10:31 તોવે પાછા યોકદા યહૂદી આગેવાનહાય ચ્યાલ ઠોકાંહાટી દોગાડ ઈશ્યા.
JOH 10:32 તોવે ઈસુવે ચ્યાહાન આખ્યાં, “માયે તુમહાન મા આબહા ઇહિને બોજ હારેં કામે દેખાડયેહે, ચ્યાહામાઅને કોઅહા કામાહાટી તુમા માન દોગડાટા કોઅતાહા?”
JOH 10:33 યહૂદી આગેવાનહાય ચ્યાલ જાવાબ દેનો, “હારાં કામાહાટી તુલ નાંય દોગડાટી દેજે બાકી પોરમેહેરા નિંદાયે હાટી કાહાકા તું માઅહું છતા, પોરમેહેર હેતાઉ એહેકેન આખતોહો.”
JOH 10:34 ઈસુવે ચ્યાહાન જાવાબ દેનો, “કાય તુમહે નિયમશાસ્ત્ર માય એહેકેન નાંય લોખલાં હેય, માયે આખ્યાં, ‘તું ઈશ્વર હેય’?
JOH 10:35 જ્યાહાન પોરમેહેરા વચન મિળ્યાં, જોવે ચ્યાહાન પવિત્રશાસ્ત્ર ઈશ્વર આખે, તો પવિત્રશાસ્ત્રા નિંદા નાંય ઓએ?
JOH 10:36 જોવે આંય આખહુ, આંય પોરમેહેરા પોહો હેય, તોવે તુમા માન કાહા આખતાહા, કા તું નિંદા કોઅતોહો, આંય તોજ હેય, જ્યાલ આબહે આલાગ કોઅયો એને દુનિયામાય દોવાડયો.
JOH 10:37 જોવે આંય મા આબહા કામ નાંય કોઉ, તોવે માયેવોય બોરહો મા કોઅહા.
JOH 10:38 બાકી જોવે આંય કોઅતાહાંવ, તે માયેવોય બોરહો નાંય બી કોઅહા, બાકી ચ્યા કામહાવોય બોરહો રાખા, કા તુમા જાંઆય એને હુમજે કા આબહો માયે માય હેય એને આંય આબહામાય હેય.”
JOH 10:39 તોવે ચ્યા પાછા ચ્યાલ દોઅરાં કોએત, બાકી તો ચ્યાહાપાઅને દુઉ જાતો રિયો.
JOH 10:40 પાછે ઈસુ યારદેન નોયે ચ્યેમેરે જાતો રિયો, જાં પેલ્લા યોહાન બાપતિસ્મા દેતો આતો એને તાં રિયો.
JOH 10:41 બોજ જાંએ ચ્યાપાય યેયન આખા આતેં, “યોહાને તે કાય ચમત્કારા કામ નાંય દેખાડયા, બાકી યા માઅહા બારામાય યોહાને જીં કાય આખ્યાં તીં બોદા હાચ્ચાં આતા.”
JOH 10:42 એને તાઅને બો બોદા લોકહાય ચ્યાવોય બોરહો કોઅયો.
JOH 11:1 મરિયમ એને ચ્ચે બોઅહી માર્થાયે ગાંવ બેથાનીયામાય લાજરસ નાંવા યોક માઅહું બિમાર આતો.
JOH 11:2 ઈ તીજ મરિયમ આતી, જ્યેય પાછે પ્રભુ પાગહાવોય મોઅગાં સુગંદી અત્તાર ચોપડીન ચ્યા પાગ પોતે કિહહા કોઇન નુંહયા, ચ્યે બાહા લાજરસ બિમાર આતો.
JOH 11:3 તોવે ચ્યા બોઅયેહે ઈસુવાઇહી આખી દોવાડયા, “ઓ પ્રભુ, એએ, જ્યાવોય તું પ્રેમ કોઅતોહો તો બિમાર હેય.”
JOH 11:4 ઈ વોનાઈન ઈસુવે આખ્યાં, “ઈ બિમારી મોઅરાંહાટી નાંય હેય, બાકી પોરમેહેરા મહિમાહાટી હેય, કા ચ્યાકોય પોરમેહેરા પોહા મહિમા ઓએ.”
JOH 11:5 ઈસુ માર્થા એને ચ્યે બોઅહી મરિયમ એને લાજરસાવોય પ્રેમ કોઅતો આતો.
JOH 11:6 બાકી ઈસુ વોનાયો, કા લાજરસ બિમાર હેય, એને જાં તો આતો, તાંજ બેન દિહી રોય ગીયો.
JOH 11:7 બેન દિહહયા પાછે ઈસુય ચ્યા શિષ્યહાન આખ્યાં, “યા, આપા પાછા યહૂદીયા વિસ્તારમાય જાતા.”
JOH 11:8 શિષ્યહાય ચ્યાલ આખ્યાં, “ઓ ગુરુ, આમીંજ યહૂદી આગેવાન તુલ દોગડાટીન માઆઇ ટાકાં કોએત એને તું તાં પાછો જાં કા?”
JOH 11:9 ઈસુવે જાવાબ દેનો, “કાય દિહા બાર કોલાક નાંય રોય? જોવે કાદો દિહા ચાલે, તો ઠોકાતો નાંય જાય, કાહાકા દિહા ઉજવાડા કોય ચ્યાલ દેખાયેહે.
JOH 11:10 બાકી જોવે કાદો રાતી ચાલે, તો ઠોકાતો જાય, કાહાકા ચ્યાપાય ઉજવાડો નાંય હેય.”
JOH 11:11 ચ્યાય યો વાતો આખ્યો, એને પાછે તો ચ્યાહાન આખા લાગ્યો, “આપહે દોસ્તાર લાજરસ હૂવી ગીયહો, બાકી આંય ચ્યાલ ઉઠાડાંહાટી જાતહાવ.”
JOH 11:12 તોવે શિષ્યહાય ચ્યાલ આખ્યાં, “ઓ પ્રભુ, તો હૂવી ગીયહો, તોવે પાછો હારો ઓઅઇન બોચાવલો જાય.”
JOH 11:13 ઈસુવે ચ્યા મોતા બારામાય આખલા આતા, બાકી ચ્યા હોમજ્યા તે નિંદેમાય હૂવી જાઅના બારામાય હોમજ્યા.
JOH 11:14 તોવે ઈસુવે ખુલ્લાં આખ્યાં, “લાજરસ મોઓઈ ગીયહો.
JOH 11:15 એને આંય તાં નાંય આતો, ચ્યાહાટી તુમહે ફાયદાહાટી ખુશ હેતાઉ કા આંય તાં નાંય આતો, જેથી તુમા બોરહો કોઆ. બાકી આમી યા, આપા ચ્યાપાય જાતા.”
JOH 11:16 તોવે થોમાય જ્યાલ દિદુમુસ આખે, ચ્યાઆરે શિષ્યહાન આખ્યાં, “ચાલા, આપાબી ચ્યાઆરે મોઅરા જાતા.”
JOH 11:17 જોવે ઈસુ બેથાનીયામાય યેય પોઅચ્યો તોવે ચ્યાલ માલુમ જાયા કા લાજરસાલ માહણામાય થોવિન ચાર દિહી ઓઈ ગીયહા.
JOH 11:18 બેથાનીયા ગાવા યેરૂસાલેમ શેહેરા પાહાય લગભગ તીન કિલોમીટર દુઉ આતા.
JOH 11:19 એને બોજ યહૂદી લોક માર્થા એને મરિયમ પાય ચ્યેહે બાહા લાજરસા બારામાય દિલાસો દાં યેનલે.
JOH 11:20 માર્થા ઈસુ યેયના ખોબાર વોનાઈન તી ચ્યાલ મિળાં ગીયી, બાકી મરિયમ ગોઅજ રિયી.
JOH 11:21 તોવે માર્થાયે ઈસુવાલ આખ્યાં, “પ્રભુ તુલ ઈહીં રા જોજતાં, તોવે મા બાહા નાંય મોઅતો.
JOH 11:22 એને આમીબી આંય જાંઅહુ કા તું પોરમેહેરાપાઅને જીં કાય માગહે તી પોરમેહેર તુલ દેઅરી.”
JOH 11:23 ઈસુય ચ્યેલ આખ્યાં, “તો બાહા પાછો જીવી ઉઠી.”
JOH 11:24 માર્થા ચ્યાલ આખ્યાં, “માન ખોબાર હેય, ન્યાય કોઅના દિહે જોવે બોદે મોઅલા માઅને પાછા જીવી ઉઠી તોવે તો પાછો જીવતો ઉઠી.”
JOH 11:25 ઈસુવે ચ્યેલ આખ્યાં, “આંય તો હેતાંવ જો મોઅલા માઅને પાછો જીવતો ઉઠયહો, જો કાદો માયેવોય બોરહો કોઅહે તો મોઅઇબી જાય, તેરુંબી જીવી.
JOH 11:26 જો માંયેમાય જીવહે એને માયેવોય બોરહો કોઅહે તો કોય દિહે નાંય મોઅરી. કાય તું યે વાતવોય બોરહો કોઅતીહી કા?”
JOH 11:27 ચ્યે આખ્યાં, “હાં, પ્રભુ, આંય બોરહો કોઅત્યાહાંવ કા તું પોરમેહેરા પોહો ખ્રિસ્ત હેતો જો દુનિયામાય યેનારો આતો, તો તુંજ હેય.”
JOH 11:28 ઈ વાત આખીન તી જાતી રોયી એને ચ્યે બોઅહી મરિયમેલ ઠાવકાજ હાદિન આખ્યાં, “ગુરુ ઈહીંજ હેય, એને તુલ હાદહે.”
JOH 11:29 તી વોનાતાજ તારાત ઉઠી એને ચ્યાલ મિળાં ગીયી.
JOH 11:30 ઈસુ આજુ ગાવા બાઆ આતો, જાં માર્થા મિળ્યેલ તાંજ આતો.
JOH 11:31 તોવે જ્યા યહૂદી લોક મરિયમે આરે ગોઅમે આતેં, એને ચ્ચેલ દિલાસો દી રીઅલે આતેં, ચ્યાહાય મરિયમેલ તારાત ઉઠીન બાઆ જાતી દેખી, તોવે ચ્યા ચ્યે પાહલા-પાહલા ગીયે કાહાકા ચ્યા એહેકોય હોમજ્યા કા તી માહણામાય રોડાં હાટી જાહાય.
JOH 11:32 જોવે મરિયમ જાં ઈસુ આતો તાં જાય પોઅચી તોવે ચ્યાલ દેખતાજ તી ચ્યાલ પાગે પોડી એને ચ્યે આખ્યાં, “પ્રભુ તું ઈહીં રોતો તોવે મા બાહા નાંય મોઅતો.”
JOH 11:33 જોવે ઈસુવે ચ્યેલ એને ચ્યે આરે યેનલા યહૂદી લોકહાનબી રોડતા દેખ્યા તોવે ચ્યે હુંઅકા ટાક્યા, બોજ નિરાશ ઓઈ ગીયો.
JOH 11:34 ઈસુવે આખ્યાં, “તુમહાય ચ્ચાલ કેછ થોવહ્યો?” ચ્યાહાય આખ્યાં, “પ્રભુ, ચાલીન એય લે.”
JOH 11:35 ઈસુ રોડયો.
JOH 11:36 તોવે યહૂદી લોકહાય આખ્યાં, “એઆ, તો ચ્યાવોય કેહેકે પ્રેમ કોઅતો આતો.”
JOH 11:37 બાકી ચ્યાહામાઅને કોલહેક જાંએ આખા, “લાગ્યેં, કા જ્યેં આંદળાલ દેખતો કોઅયેલ તો લાજરસાલ મોઅનાથી બોચાવી હોકતો?”
JOH 11:38 ઈસુ બોજ નિરાશ ઓઇન માહાણા પાય યેનો, તાં યોક ગોડદો આતો એને મોઠો દોગાડ ચ્યા બોગારા આલુડ કોઅલો આતો.
JOH 11:39 ઈસુય આખ્યાં, “દોગાડ ફેડી ટાકાં” મોઅલા માઅહા બોઅહી માર્થા ચ્યાલ આખા લાગી, “પ્રભુ, આમી ગાંદાતા ઓરી, કાહાકા ચ્યાલ મોઈન ચાર દિહી ઓઈ ગીઅલા હેય.”
JOH 11:40 ઈસુય ચ્યેલ આખ્યાં, “કાય માયે તુલ નાંય આખ્યેલ કા, જોવે તું બોરહો કોઅહે, તોવે તું પોરમેહેરા મહિમા એએહે?”
JOH 11:41 તોવે ચ્યાહાય દોગાડાલ ફેડી લેદો, પાછે ઈસુવે ઉચે નોજાર કોઇન આખ્યાં, “ઓ આબા આંય તો આભાર માનતાહુ કાહાકા તુયે મા વોનાય લેદા.
JOH 11:42 એને આંય જાંઅતાહાંવ કા સાદા મા વોનાતોહો, બાકી જીં ગીરદી આજુ-બાજુ ઉબલી હેય, ચ્યાહા લીદે માયે મોઠેરે બોંબલીન આખ્યાં, જ્યાથી ચ્યા બોરહો કોએ, કા તુયે માન દોવાડયોહો.”
JOH 11:43 એહેકેન આખીન બોંબલ્યો, “ઓ લાજરસ બાઆ નિંગી યે.”
JOH 11:44 જો મોઓઈ ગીઅલો આતો, તો માઅહું બાઆ નિંગી યેનો, ચ્યા આથ પાગ ફાડકા કોઇન વેટાળલા આતા, એને ચ્યા મુંવોય યોક રુંબાળ વેટાળી દેનલો આતો, તોવે ઈસુવે આખ્યાં, “ચ્યા વોયને ફાડકે છોડી દિયા, એને ચ્યાલ જાં દા.”
JOH 11:45 જ્યા યહૂદી લોક મરિયમ આરે યેનલા આતા, એને ઈસુવે કાય ચમત્કાર કોઅયા તી દેખ્યાં, તોવે ચ્યાહામાઅને બો બોદા માઅહાય ચ્યાવોય બોરહો કોઅયો.
JOH 11:46 બાકી ચ્યાહામાઅને કોલાહાક જાંઆ પોરૂષીયાહા પાય ગીયા એને ઈસુ ચમત્કારા કામહા ખોબાર દેની.
JOH 11:47 તોવે મુખ્ય યાજક એને પોરૂષીયાહાય મોઠી સોબા લોકહાન હાદિન પુછ્યાં, “આપા કાય કોઅજેહે? ઈ માઅહું તે બોજ ચમત્કાર કોઅહે.
JOH 11:48 જો આપા ચ્યાલ નાંય રોકજે, તોવે બોદે માઅહે ચ્યાલ ખ્રિસ્તા રુપામાય બોરહો કોઅરી એને રોમી ઓદિકારી યેઇન યા દેવાળાલ એને યા લોકહા નાશ કોઅરી.”
JOH 11:49 તોવે ચ્યાહામાઅને કાયફા નાંવા સોબા સભ્ય આતો તો ચ્યા વોરહા મહાયાજક આતો, ચ્યે ચ્યાહાન આખ્યાં, “તુમા કાયજ નાંય જાંએત.
JOH 11:50 લોકહાહાટી યોકા માઅહાય મોઅરા જોજે એને બોદા દેશહા નાશ નાંય ઓઅરા જોજે, ઈ તુમહેહાટી ફાયદા હેય, ઈ બી તુમહાન નાંય હોમજાય.”
JOH 11:51 ચ્યે પોતા કોઇન એહેકોય નાંય આખ્યાં, બાકી ચ્યે વોરહે મહાયાજક રોઇન ચ્યા મુંયેકોઇન પોરમેહેરે વાત કોઅયી, કા ઈસુ ઈસરાયેલ લોકહાહાટી મોઅઇ જાનારો આતો.
JOH 11:52 ઈસુ ઈસરાયેલ લોકહાહાટી ઓલાહાંજ નાંય, બાકી પોરમેહેરા બિજા લોક જ્યા બોદે દોરતીવોય વિખરાઈ ગીઅલે હેય, ચ્યાહાહાટી બી મોઅરી, કા ચ્યા બેનહ્યાન યોકઠે કોય હોકે.
JOH 11:53 તોવે ચ્યા દિહાપાઅને યહૂદી આગેવાન ઈસુલ માઆઇ ટાકાં યુક્તિ કોઅરા લાગ્યા.
JOH 11:54 ચ્યે વાતે લીદે ઈસુ પાછે ખુલ્લી રીતે યહૂદી લોકહામાય નાંય ફિર્યો, બાકી તાઅને નિંગીન ઉજાડ જાગા પાહીને વિસ્તાર, એફરાઈમ ગાવામાય જાતો રિયો એને ચ્યા શિષ્યહાઆરે તાંજ રા લાગ્યો.
JOH 11:55 આમી યહૂદીયાહા પાસ્કા સણ પાહાય આતો એને બો બોદા લોક પાસ્કા સણા પેલ્લા, દેવાળામાય પોતાલ ચોખ્ખાં કોઅરાહાટી ગાવામાઅને યેરૂસાલેમ શેહેરામાય યેનલા આતા.
JOH 11:56 ચ્યે ઈસુવાલ હોદતે લાગ્યેં એને દેવાળામાય ઉબા રોઇન યોકબિજાલ આખતે લાગ્યેં, “તુમહાન કાય લાગે? કાય તો સણામાય નાંય યી?”
JOH 11:57 એને મુખ્ય યાજક એને પોરૂષીયાહાય આગના કોઅલી આતી, જ્યા કાદાલ ખોબાર હેય કા ઈસુ કેછ હેય તો ચ્યાહાન આખે, કા ઈસુલ દોઅઇ હોકે.
JOH 12:1 પાછો ઈસુ પાસ્કા સણા આજુ છ દિહા પેલ્લા બેથાનીયા ગાવામાય યેનો, જાં ચ્યાય લાજરસાલ મોઅલા માઅને જીવતો કોઅલો આતો.
JOH 12:2 તાં ચ્યાહાય ચ્યાહાટી ખાઅના બોનાવલા આતા, એને માર્થા ખાઅના વાટતી આતી, એને લાજરસ ઈસુવાઆરે ખાનારાહા માઅને યોક બોઠલો આતો.
JOH 12:3 તોવે મરિયમ યોક હેર (યોક હેર એટલે આરદો કિલો) બો મોઅગાં સુગંદી અત્તાર લેય યેની એને ઈસુવા પાગહાલ ચોપડી દેના એને તી ટોલપી કીહીંયે કોઇન નુહી ટાક્યા એને બોદા ગુઉ ચ્યા તેલા કોઇન સુગન્દિત ઓઈ ગીયા.
JOH 12:4 બાકી ચ્યા શિષ્યહા માઅને યહૂદા ઇસ્કારીયોત નાંવા યોક શિષ્ય જો ચ્યાલ દોઆડી દેનારો આતો, આખા લાગ્યો.
JOH 12:5 “ઈ અત્તાર તીન હોવ દીનારાહામાય (યોક દીનાર એટલે યોક દિહા કાંબારાં) વેચિન ચ્યા પોયહા ગોરીબાહાન કાહાનાય દેના?”
JOH 12:6 ચ્યાય ઈ યાહાટી નાંય આખ્યાં, કા ચ્યાલ ગોરીબાહા ચિંતા આતી, બાકી યાહાટી આખ્યાં તો બાંડ આતો એને પોયહા ઠેલી ચ્યાપાય રોય એને ચ્યેમાઅને તો દુબીન કાડી લેતો આતો.
JOH 12:7 તોવે ઈસુવે આખ્યાં, “તી સોમાયા પેલ્લા માન ડાટના તિયારી હાટી ઈ કોઇ રિઅલી હેય.
JOH 12:8 કાહાકા ગોરીબ લોક તો તુમહેપાય કાયામુંજ રોતેહેં બાકી આંય તુમહેપાય કાયામ નાંય રોહીં.”
JOH 12:9 જોવે યહૂદી લોક વોનાયા કા ઈસુ તાં હેય, તોવે લોકહા યોક મોઠી ગીરદી તાં યેની, ચ્યે ઈસુવાલુજ નાંય, બાકી લાજરસાલ એઅરા હાટીબી યેનલે આતેં, જ્યાલ ચ્યે મોઅલા માઅને જીવતો કોઅયેલ.
JOH 12:10 બાકી મુખ્ય યાજકાહાય લાજરસાલ બી માઆઇ ટાકના કાવત્રા કોઅયા.
JOH 12:11 કાહાકા ચ્યા લીદે યહૂદીયાહા માઅને બો બોદે માઅહે યહૂદી આગેવાનહાન છોડીન જાતા રોયા, એને ઈસુવોય બોરહો કોઅયો.
JOH 12:12 બીજે દિહે બો બોદા લોક જ્યા સણામાય યેનલા આતા, ઈ વોનાયને કા, ઈસુ યેરૂસાલેમ શેહેરામાય યી રિયહો.
JOH 12:13 તોવે ચ્યાહાય ખુજરિયે ફીફર્યેં આથામાય લેઈને ચ્યાલ મિળાહાટી નિંગી યેને, એને મોઠેરે બોંબલા લાગ્યેં, “હોસાન્ના, ધન્ય ઈસરાયેલા રાજા, જો પ્રભુ નાંવા કોય યેહે.”
JOH 12:14 જેહેકોય ઈસુ યેરૂસાલેમ શેહેરામાય યેનો ચ્ચાલ યોક ફુરક્યા ગોદડા વાછડાં મિળ્યાં, તોવે તો ચ્ચાવોય બોહી ગીયો, જેહેકેન પવિત્રશાસ્ત્રમાય લોખલાં હેય.
JOH 12:15 “ઓ યેરૂસાલેમ શેહેરા લોકહાય, બીયહા મા, એઆ, તુમહે રાજા તુમહેપાય ફુરક્યા ગોદડા વાછડા ઉપે બોહીન યેહે.
JOH 12:16 ઈસુ શિષ્ય, ઈ વાત પેલ્લા નાંય હોમજ્યા, બાકી પાછે જોવે ઈસુવાલ મહિમા મિળી, તોવે ચ્યાહાન યાદ યેના કા જીં કાય ઈસુઆરે જાયા તી ઠીક એહેકેનુજ આતા જેહેકેન પવિત્રશાસ્ત્રમાય લોખલાં.
JOH 12:17 તોવે ગીરદ્યેમાઅને લોક જ્યા ચ્યે સમયે ચ્યાઆરે આતેં, ચ્યે બીજહાન આખા લાગ્યેં કા ચ્યાય લાજરસાલ માહણામાઅને હાત કોઇન, મોઅલાહામાઅને જીવતો ઉઠાડયેલ.
JOH 12:18 ચ્યાહાટી માઅહે ચ્યાલ મિળાહાટી યેનલે આતેં, કાહાકા ચ્યાહાન ખોબાર પોડયેલ, ચ્યે ઓહડો ચમત્કાર દેખાડલો આતો.
JOH 12:19 તોવે પોરૂષીયા યોકબીજાહાન આખા લાગ્યા, વિચાર કોઆ, આપા કાય નાંય કોય હોકજે, બોદી દુનિયા ઈસુવા પાહલા ઓઅય રીઅલા હેય.”
JOH 12:20 કોલહાક યુનાની લોક તાં આતા, જ્યા સણા સમયે યેરૂસાલેમ શેહેરામાય ભક્તિ કોઅરા યેનલા આતા.
JOH 12:21 ચ્યાહાય ગાલીલ ભાગા બેતસાદા ગાવામાઅને ફિલિપાપાય જાયન ચ્યાહાય ચ્ચાલ વિનાંતી કોઅયી, “સાયબ, આમહાન ઈસુવાલ મિળના હેય.”
JOH 12:22 ફિલિપે યેયન આંદ્રિયાસાલ આખ્યાં એને તોવે આંદ્રિયાસ એને ફિલિપે ઈસુવાપાય જાયને આખ્યાં.
JOH 12:23 તોવે ઈસુવે ચ્યાહાન આખ્યાં, તો સમય યેય ગીઅલો હેય, કા માન માઅહા પોહા મહિમા ઓએ.
JOH 12:24 આંય તુમહાન હાચ્ચાં-હાચ્ચાં આખતાહાવ, જાવ લોગુ ગોવાં દાણો જમીનીમાય પોડીન મોઓઈ નાંય જાય, તાંવ લોગુ તો યોખલો રોહે, બાકી મોઓઈ જાહે તોવે બોજ દાણા પાકતાહા, મા આરેબી એહેકેજ બોની.
JOH 12:25 જો પોતાના જીવાલ બોચાવાં માગહે, તો ગુમાવી દેહે, એને જો યા દુનિયામાય પોતાના જીવાલ ગુમાવી દાં માગહે, તો અનંતજીવનાહાટી ચ્ચાલ બોચાવી રાખી.
JOH 12:26 જીં માઅહું મા સેવા કોઅહે તો મા શિષ્ય બોને, તોવે જાં આંય હેય, તાં મા સેવક બી ઓરી, જો કાદો મા સેવા કોએ, તો પોરમેહેર આબો ચ્ચા કદર કોઅરી.
JOH 12:27 આમી મા મોન દુ:ખી ઓઅઇ ગીયા એને આંય કાય આખું? કા, “ઓ આબા, માન યે પીડા સોમયામાઅને બોચાવ?” એહેકેન નાંય, બાકી આંય યા દુનિયામાય ચ્યા હાટીજ યેનહો કા દુઃખ બોગવું.
JOH 12:28 ઓ મા આબા, દેખાડ કા તું કોલહો મહિમામાય હેય તોવે હોરગામાઅને ઓહડો આવાજ ઓઅયો, “માયે દેખાડી દેના કા આંય કોલહો મહિમામાય હેતાંવ, એને આંય યાલ પાછો દેખાડીહી.”
JOH 12:29 તોવે જ્યા લોક ઉબા રોયન વોનાય રીઅલા આતા, ચ્યાહાય આખ્યાં ઈ તો વાદળામાય ગાજ્યા, બીજહાંય આખ્યાં, “કાદો હોરગા દૂત ચ્યાઆરે બોલ્યો.”
JOH 12:30 ઈસુવે જાવાબ દેયન આખ્યાં, “ઓ આવાજ મા હાટી નાંય, બાકી તુમહે ફાયદાહાટી હેય.
JOH 12:31 આમી યા દુનિયા લોકહા ન્યાય કોઅરાહાટી પોરમેહેરા સમય હેય, એને ઈસુકોય યા દુનિયા શાસક સૈતાના શક્તિ નાશ કોઇ દી.
JOH 12:32 એને જોવે આંય દોરતીવોઅને ઉચે ચોડાવલો જાહીં, તોવે બોદહાન માયેપાંય લેય લિહીં.”
JOH 12:33 એહેકેન આખીન ચ્યે ઈ વાત પ્રગટ કોઇ દેની, કા તો કેહેકે મોઅનારો આતો.
JOH 12:34 તોવે લોકહાય ચ્યાલ આખ્યાં, “નિયમશાસ્ત્ર માય આમા એહેકેન વોનાયાહા, કા ખ્રિસ્ત કાયામુંજ જીવતો રોય, તોવે તું કેહેકેન આખતોહો કા માઅહા પોહાલ ઉચે ચોડાવના જરુરી હેય? ઓ માઅહા પોહો કું હેય?”
JOH 12:35 તોવે ઈસુવે ચ્યાહાન આખ્યાં, “થોડીવાઆ તુમહે વોચમાય ઉજવાડો હેય, જાવ લોગુ ઉજવાડો તુમહેઆરે હેય તાંવ લોગુ ચાલ્યાજ કોઆ, એહેકેન નાંય બોને કા આંદારાં ઓઈ જાય, જીં માઅહું આંદારામાય ચાલહે, ચ્યાલ ખોબાર નાંય કા તો કેછ જાય રિયહો.
JOH 12:36 જાવ લોગુ ઉજવાડો તુમહેઆરે હેય, તાંવ લોગુ ઉજવાડાવોય બોરહો કોઆ કા તુમા ઉજવાડા પોહેં બોના” યો વાતો આખીન ઈસુ તાઅને જાતો રિયો એને ચ્યાહા પાયને ગુપ્તમાય રિયો.
JOH 12:37 એને ઈસુવે ચ્યાહા દેખતા બોજ ચમત્કાર કોઅયા, તેરુંબી ચ્યાહાય ચ્યાવોય બોરહો નાંય કોઅયો.
JOH 12:38 ઈ યાહાટી જાયા કા યશાયા ભવિષ્યવક્તાય જીં વચન આખ્યેલ તી હાચ્ચાં ઓઈ જાય, “ઓ પ્રભુ, આમહે સંદેશ વોય કુંયે બોરહો કોઅયો, એને પોરમેહેરા સામર્થ્ય કુંયે હોમજી પાડ્યા?”
JOH 12:39 ચ્યાહાટી ચ્યા બોરહો નાંય કોઇ હોક્યા, કાહાકા યશાયા ભવિષ્યવક્તાય પાછા આખ્યેલ,
JOH 12:40 “ચ્યાય ચ્યાહા ડોળા આંદળા કોઇ દેના કા ચ્યા એઇ નાંય હોકે, એને ચ્યાહા દિમાક બંદ કોઇ દેના કા ચ્યા હોમજી નાંય હોકે, ને તો ચ્યા મા એછે ફિરી યેતે એને આંય ચ્યાહાન હારાં કોઇ દેતો.”
JOH 12:41 યશાયાય યો વાતો યાહાટી આખ્યેલ, કાહાકા ચ્યાય સોમાયા પેલ્લા ઈસુ મહિમા દેખ્યેલ એને ચ્ચાય ચ્ચા બારામાય વાતો કોઅયો.
JOH 12:42 તેરુંબી આગેવાનહા માઅને બો બોદહાય ચ્યાવોય બોરહો કોઅયો, બાકી પોરૂષીયાહા લીદે ખુલ્લી રીતે નાંય બોરહો કોઅતા આતા, યા દાકે કા ચ્યાહાન સોબાયે ઠિકાણા માઅને બાઆ નાંય કાડી દેય.
JOH 12:43 કાહાકા માઅહા વાહવા ચ્યાહાન પોરમેહેરા વાહવા કોઅતા વોદારી પ્રિય ગોમહે.
JOH 12:44 ઈસુવે ગીરદીલ મોઠેરે બોંબલીન આખ્યાં, “જીં માઅહું માયેવોય બોરહો કોઅહે, તી માયેવોય નાંય, બાકી માન દોવાડનારાવોય બોરહો કોઅહે.
JOH 12:45 એને જીં માઅહું માન એઅહે, તો જ્યેં માન દોવાડયોહો ચ્યાલ એઅહે.
JOH 12:46 આંય યા દુનિયામાય ઉજવાડો બોનીન યેનહો, કા જો કાદો માયેવોય બોરહો કોએ, તો આંદારામાય નાંય રોય.
JOH 12:47 એને જીં માઅહું મા વાત વોનાય તેરુંબી નાંય પાળે, તો આંય ચ્યાલ ડોંડ નાંય દાવ, કાહાકા આંય દુનિયા લોકહાન ડોંડ દાં નાંય, બાકી દુનિયા લોકહાન બોચાવાં હાટી યેનહો.
JOH 12:48 જીં માઅહું મા નાકાર કોઅહે એને મા વાત સ્વીકાર નાંય કોએ, ચ્યાલ ડોંડ દેનારો તો યોક હેય, મતલબ જીં વાત માયે આખલી હેય, તી ન્યાયા દિહે ચ્યાલ ડોંડ દેઅરી.
JOH 12:49 કાહાકા માયે મા પોતા ઓદિકારા કોઇન વાત નાંય કોઅયી, બાકી પોરમેહેર આબહે જ્યેં માન દોવાડયોહો ચ્યાય માન આગના દેનહી, કા આંય કાય આખું એને કેહેકેન આખું?
JOH 12:50 એને આંય જાંઅતાહાંવ, કા ચ્યા આગના પાળના અનંતજીવના એછે લેય જાહે, યાહાટી આંય જીં આખહુ જેહેકેન પોરમેહેર આબહે માન આખ્યાહા, તેહેકેન આંય આખતાહાવ.”
JOH 13:1 પાસ્કા સણા પેલ્લા જોવે ઈસુ જાંઆય ગીયો, કા મા સમય યેય ગીયહો, કા દુનિયા છોડીન પોરમેહેર આબહાહી પાછો ફિરી જાવ, તોવે ચ્યાવોય બોરહો કોઅનારા લોકહાવોય, જ્યેં દુનિયામાય આતેં, જેહેકેન તો પ્રેમ કોઅતો આતો, સેલે લોગુ તેહેકેન પ્રેમ કોઅતો રિયો.
JOH 13:2 ઈસુ એને ચ્યા શિષ્ય રાતી ખાઅના ખાં બોઠલા આતા, સૈતાને પેલ્લાજ સિમોના પોહો યહૂદા ઇસ્કારીયોતા મોનામાય ઈસુવાલ દોગો દેઅના વિચાર થોવ્યેલ.
JOH 13:3 ઈસુ ઈ જાંઅતો આતો, કા પોરમેહેર આબહે બોદા કાય ચ્યા ઓદિકારામાય હોઅપી દેનહા એને તો પોરમેહેરાપાઅને યેનહો એને પોરમેહેરાપાય પાછો જાય રિઅલો હેય.
JOH 13:4 ઈસુ ખાઅના ખાય તાઅને ઉઠયો, એને ચ્યા બાઆને ડોગલાં કાડયા, એને રુંબાળ લેઈને કોંબરા આરે બાંદ્યો.
JOH 13:5 ચ્યા પાછે ઈસુય વાહાણામાય પાઆય બોઇન શિષ્યહા પાગ દોવાં એને જો રુંબાળ ચ્યા કોંબરા આરે બાંદલો આતો ચ્યાકોય નુંહરા લાગ્યો.
JOH 13:6 જોવે તો સિમોના પિત્તરા પાય યેનો, તોવે પિત્તરે ચ્યાલ આખ્યાં, “ઓ પ્રભુ, કાય તું મા પાગ દોવતોહો?”
JOH 13:7 ઈસુવે જાવાબ દેનો કા, “જીં આંય કોઅતાહાંવ તીં તુલ આમી હોમાજ નાંય પોડે, બાકી પાછે હોમાજ પોડી.”
JOH 13:8 પિત્તરે આખ્યાં, “તું મા પાગ કોવેજ દોવી નાંય હોકહે,” ઈ વોનાયને ઈસુવે આખ્યાં, “જોવે આંય નાંય દોવું તોવે તું મા શિષ્ય નાંય.”
JOH 13:9 સિમોન પિત્તરે આખ્યાં, તારાત બોલ્યો, “તોવે પ્રભુ, મા પાગ ઓલહાંજ નાંય, બાકી મા આથ એને ટોલપી હોગી.”
JOH 13:10 ઈસુવે ચ્યાલ આખ્યાં, “જો આંગળી ચુકયોહો, ચ્યાલ ખાલી પાગ દોવના ગોરાજ હેય, ચ્યા બોદા શરીર ચોખ્ખાં હેય, તુમા યોકાલ છોડીન બોદા ચોખ્ખાં હેય.”
JOH 13:11 ઈસુ તે ચ્યાલ દોગો દેનારાલ જાંઅતો આતો, ચ્યાહાટી ચ્યે આખ્યાં, કા “તુમા યોકાલ છોડીન બોદા ચોખ્ખાં હેય.”
JOH 13:12 જોવે ઈસુ ચ્યાહા પાગ દોવી ચુક્યો એને ચ્યા બાઆને ડોગલાં પોવીન બોહી ગીયો પાછે તો શિષ્યહાન આખા લાગ્યો, “કાય તુમા હોમજ્યા કા માયે તુમહેઆરે કાય કોઅયા?
JOH 13:13 તુમા માન ગુરુ, એને પ્રભુ, આખતાહા, તી હાચ્ચાં આખતાહા, કાહાકા આંય તુમહે ગુરુ એને પ્રભુ બી હેતાઉ.
JOH 13:14 જોવે આંય પ્રભુ એને ગુરુ હેતાંવ તેરુંં તુમહે પાગ દોવ્યા, તોવે તુમહાય બી યોક બીજહા પાગ દોવીન માયે હારકા કોઅરા જોજે.
JOH 13:15 કાહાકા માયે તુમહાન નમુનો દેખાડયો, તોવે કા જેહેકેન માયે તુમહેઆરે કોઅયા, તુમાબી તેહેકેન કોઅયા કોઅરા.
JOH 13:16 આંય તુમહાન હાચ્ચાં-હાચ્ચાં આખતાહાવ, સેવક ચ્યા માલિકા કોઅતો મોઠો નાંય હેય, એને દોવાડલો ચ્યાલ દોવાડનારા કોઅતો મોઠો નાંય હેય.
JOH 13:17 આમી તુમા યો વાતો જાંઅતાહા, તો ચ્યાહાન કોઆ કા તુમા ધન્ય ઓઈ જાય.
JOH 13:18 આંય તુમા બોદહા બારામાય નાંય આખું, કાહાકા માયે જ્યાહાન નિવડી લેદલા હેય, આંય ચ્યાહાન જાંઅતાહાંવ, બાકી એહેકેન યાહાટી ઓઈ રીઅલા હેય કા પવિત્રશાસ્ત્રમાય લોખલાં હેય તી પુરાં ઓરા જોજે, કા જ્યાંય મા આરે ખાઅના ખાદાં, ચ્યાય માન દોગો દેનો.
JOH 13:19 આમી ઈ બોને ચ્યા પેલ્લા, આંય તુમહાન આખતાહાવ કા ઈ બોની જાય તોદહી તુમા બોરહો કોઅહા કા આંય તોજ હેતાઉ.
JOH 13:20 આંય તુમહાન હાચ્ચાં-હાચ્ચાં આખતાહાવ, જ્યાલ માયે દોવાડયોહો ચ્યાલ જો માની લેહે, તો હાચ્ચાંજ મા માની લેહે, જો કાદો મા માની લેહે, તો હાચ્ચાંજ પોરમેહેરાબી માની લેહે જ્યાંય માન દોવાડયોહો.”
JOH 13:21 યો વાતો આખ્યો પાછે ઈસુ મોનામાય દુ:ખી ઓઅય ગીયો, એને શિષ્યહાન આખ્યાં, આંય તુમહાન હાચ્ચાં-હાચ્ચાં આખતાહાવ, તુમહેમાઅને યોક જાંઆ માન દોઅય દી.
JOH 13:22 તોવે ચ્યા શિષ્ય એહેકેન શંકા કોઅતા આતા, કા તો કા બારામાય આખહે, યોકા બિજા એછે એઅતા લાગ્યા.
JOH 13:23 ચ્યા શિષ્યહા માઅને યોક જ્યાવોય ઈસુ પ્રેમ કોઅતો આતો, ઈસુ બાજુ માય બોઠલો આતો.
JOH 13:24 સિમોન પિત્તરે ચ્યાએછે ઈશારો કોઇન પુછ્યાં, “પુછ તે, તો કા બારામાય આખહે?”
JOH 13:25 તોવે ચ્યાય ઈસુવા એછે વોળીન ચ્યાલ પુછ્યાં, “પ્રભુ, તો કું હેય?”
JOH 13:26 ઈસુવે જવાબ દેનો, “જ્યાલ ઈ આંય બાખ્યે કુટકો થાળીમાય બુડવીન દેતહાવ તોજ હેય.” તોવે ઈસુય કુટકો થાળીમાય બુડવીન સિમોના પોહો યહૂદા ઈસ્કારિયોતાલ દેનો.
JOH 13:27 જેહેકેન યહૂદાય બાખી કુટકો ખાદો પાછે, ઈસુવે જવાબ દેનો, “જ્યાલ ઈ આંય બાખ્યે કુટકો થાળીમાય બુડવીન દેતહાવ તોજ હેય.” ઈસુય આખ્યાં, “તું જીં કોઅરા જાય રિઅલો હેય, ચ્યાલ તારાત કોઓ, એને સૈતાન ચ્યામાય ઉરાય ગીયો.”
JOH 13:28 બાકી ખાં બોઠલાહામાઅને કાદે નાંય જાંઅયા, યો વાતો કાહાટી ઈસુય આખ્યો.
JOH 13:29 યહૂદાપાય પોયહા ઠેલી રોય ચ્યાહાટી કાદે-કાદે એહેકેન હોમજ્યા, કા ઈસુ ચ્યાલ આખહે, કા જીં કાય આપહાન સણાહાટી જોજહે તી વેચાતાં લેય, કા ઈ કા ગોરીબાહાન કાય દેય.
JOH 13:30 બાખ્યે કુટકો ખાદો પાછે યહૂદા તારાત બાઆ નિંગી ગીયો, તોવે રાત આતી.
JOH 13:31 જોવે તો બાઆ નિંગી ગીયો તોવે ઈસુવે આખ્યાં, “આમી માઅહા પોહા મહિમા જાયી એને પોરમેહેરા મહિમા ચ્યામાય જાયી.
JOH 13:32 એને પોરમેહેર બી પોતામાંય ચ્યા પોહા મહિમા કોઅરી, એને તો તારાત કોઅરી.
JOH 13:33 ઓ પોહહાય, આંય આજુ વાયજ વાઆ તુમહેઆરે હેતાઉ પાછા તુમા માન હોદહા બાકી જેહેકેન યહૂદી લોકહાન માયે આખ્યાં, જાં આંય જાય રિયહો, તાં તુમા નાંય યી હોકે, એને આમીબી તુમહાન તેહેકેનુજ આખતાહાવ.
JOH 13:34 આંય તુમહાન યોક નોવી આગના દેતહાવ, કા તુમા યોક બીજહાવોય પ્રેમ કોઆ જેહેકેન માયે તુમહાવોય પ્રેમ કોઅયા, તેહેકેન તુમા યોક બીજહાન પ્રેમ કોઆ.
JOH 13:35 જોવે તુમા યોક બિજાવોય પ્રેમ કોઅહા, તોવે બોદે તુમહાન જાંઆય લી કા મા શિષ્ય હેતા.”
JOH 13:36 સિમોન પિત્તરે ચ્યાલ આખ્યાં, “ઓ પ્રભુ, તું કેછ જાય રિયહો?” ઈસુવે ચ્યાલ જાવાબ દેનો, “જાં આંય જાય રિયહો, તાં તું આમી મા પાહલા નાંય યી હોકા, બાકી ચ્યા પાછે તું મા પાહલા યેહે.”
JOH 13:37 પિત્તરે ઈસુવાલ આખ્યાં, “ઓ પ્રભુ, આમી આંય તો પાહલા કાહાનાય યી હોકુ? આંય તે તોહાટી મોઅરા બી તિયાર હેય.”
JOH 13:38 ઈસુવે જાવાબ દેનો, “કાય તું માંહાટી મોઅહે? આંય તુલ હાચ્ચાં-હાચ્ચાં આખતાહાવ, કુકાડ વાહાય ચ્યા પેલ્લા તું તીનદા આખહે આંય નાંય વોળખું.”
JOH 14:1 “તુમા મોનામાય દુઃખી નાંય ઓઅતા, તુમા પોરમેહેરાવોય બોરહો કોઅતાહા માયેવોય બી બોરહો કોઆ.
JOH 14:2 મા પોરમેહેર આબહા ગોઆમાય રોઅના બોજ જાગો હેય, જોવે નાંય રોતા તોવે તુમહાન આંય આખતો કાહાકા આંય તુમહેહાટી જાગો તિયારી કોઅરા જાય રિયહો.
JOH 14:3 આંય તાં જાયને જાગો તિયાર કોઇન પાછે આંય પાછો યેયન, તોવે તુમહાન મા આરે રા લેય યીહીં, યાહાટી કા જાં આંય હેતાઉ તાં તુમાબી રોહા.
JOH 14:4 એને જાં આંય જાય રિયહો તાંઆની વાટ તુમહાન ખોબાર હેય.”
JOH 14:5 થોમાય ચ્યાલ આખ્યાં, “ઓ પ્રભુ, આમહાન નાંય ખોબાર કા તું કેછ જાય રિયહો, તોવે આમા વાટ કેહેકેન જાંઆય હોકજે?”
JOH 14:6 ઈસુવે ચ્યાલ આખ્યાં, “વાટ એને હાચ્ચાં એને અનંતજીવન આંયજ હેતાંવ, માયે વોગાર કાદો પોરમેહેર આબહાપાય નાંય જાય હોકે.
JOH 14:7 જોવે તુમા માન જાઅતા, તોવે મા આબહાલ બી જાઅતા, એને આમી ચ્યાલ જાંઅતાહા, એને ચ્યાલ દેખ્યહો બી.”
JOH 14:8 ફિલિપે ચ્યાલ આખ્યાં, “ઓ પ્રભુ, આબહાલ આમહાન દેખાડી દે, ઈ આમહેહાટી બો ઓઅઇ ગીયા.”
JOH 14:9 ઈસુવે ચ્યાલ આખ્યાં, “ઓ ફિલિપ, આંય ઓલા દિહી તુમહેઆરે હેતાંવ, એને કાય તું માન નાંય જાંઅતોહો? જ્યાંય માન દેખ્યો, ચ્યાય પોરમેહેર આબહાલ દેખ્યહો, તું કાહા આખતોહો કા આબહાલ આમહાન દેખાડ?
JOH 14:10 આંય આબહામાય હેતાઉ એને માંયેમાય આબહો હેય, કાય તું યે વાતવોય બોરહો નાંય કોઆ? જીં વાત આંય તુમહાન આખતાહાવ, મા પોતા ઓદિકારા કોઇન નાંય આખતાહાવ, બાકી આબહો માંયેમાય રોયન તીંજ કામ કોઅહે જીં તો કોઅરા માગહે.
JOH 14:11 માયેવોય બોરહો કોઆ, આંય આબહામાય હેતાઉ એને આબહો માંયેમાય હેય, નાંય તો જ્યા માયે ચમત્કાર કોઅલા હેય ચ્યાહા લેદે માયેવોય બોરહો કોઆ.”
JOH 14:12 “આંય તુમહાન હાચ્ચાં-હાચ્ચાં આખતાહાવ, જો કાદો માયેવોય બોરહો કોઅહે, યે કામે જ્યેં આંય કોઅતાહાંવ તોબી કોઅરી, બાકી ચ્યાકોઅતે બી મોઠે કામ કોઅરી, કાહાકા આંય આબહાપાય જાય રિયહો.
JOH 14:13 એને જીં કાય તુમા મા નાવાકોય માગહા તીંજ આંય કોઅહી કા પોહાકોય આબહા મહિમા ઓએ.
JOH 14:14 જોવે તુમા માપાયને મા નાંવે કોય કાયબી માગહા, તો તી આંય કોઅહી.”
JOH 14:15 જોવે તુમા માયેવોય પ્રેમ કોઅતાહા, તોવે મા આગના પાળહા.
JOH 14:16 એને આંય આબહાલ પ્રાર્થના કોઅહી, એને તો તુમહાન આજુ યોક મોદાત્યો દી, કા તો કાયામ તુમહેઆરે રોય.
JOH 14:17 તો તી આત્મા હેય, જીં પોરમેહેરાબારામાય હાચ્ચાં પ્રગટ કોઅહે, જ્યાલ દુનિયા લોક સ્વીકાર નાંય કોઅય હોકે, કાહાકા દુનિયા લોક નાંય ચ્ચાલ એઇ હોકે નાંય ચ્ચાલ જાંઅતેહે, બાકી તુમા ચ્યાલ જાંઅતેહે, કાહાકા તી તુમહેઆરે રોહે, એને તો તુમહેમાય રોય.
JOH 14:18 “આંય તુમહાન અનાથ નાંય છોડહી, આંય તુમહેપાય પાછો યેતહાવ.
JOH 14:19 માહારીજ દુનિયા માન નાંય એઅરી, બાકી તુમા માન એઅહા, કાહાકા આંય પાછો જીવી જાહીં, એને યાહાટી તુમાબી જીવતા રોહા.
JOH 14:20 જોવે આંય જીવતો પાછો યીહીં, તોવે તુમા જાંઆય લાહા, કા આંય મા આબહામાય હેતાઉ, એને તુમા માંયેમાય હેતા, એને આંય તુમહેમાય હેતાઉ.
JOH 14:21 જો મા આગના જાંઅહે એને પાળહે તોજ માયેવોય પ્રેમ કોઅહે, એને જો માયેવોય પ્રેમ કોઅહે, ચ્યાવોય મા આબહો પ્રેમ કોઅરી, એને આંય ચ્યાવોય પ્રેમ કોઅહી, એને આંય પોતાલ ચ્યાવોય પ્રગટ કોઅહી.”
JOH 14:22 ચ્યા યહૂદાય જો ઇસ્કારીયોત નાંય આતો, ચ્યાલ આખ્યાં, “ઓ પ્રભુ, કાય જો કા તું પોતાલ આમહાવોય પ્રગટ કોઅરા માગતોહો, એને દુનિયા લોકહાવોય નાંય?”
JOH 14:23 ઈસુવે ચ્યાલ જાવાબ દેનો, “આંય પોતાલ ઓહડા લોકહાન દેખાડતાહાવ, જ્યેં માયેવોય પ્રેમ કોઅતેહે, એને મા આગના પાળતેહે, એને મા આબહો ચ્યાવોય પ્રેમ કોઅરી, એને આપા ચ્યા પાહે યાહાવ, એને ચ્યાઆરે રાહાવ.
JOH 14:24 જો કાદો માયેવોય પ્રેમ નાંય કોએ, તો મા આગના નાંય પાળે, એને જીં વચન તુમા વોનાતેહે, તી મા નાંય હેય, બાકી જ્યેં માન દોવાડયોહો ચ્યા આબહા હેય.”
JOH 14:25 “યો વાતો માયે તુમહેઆરે રોઇન તુમહાન આખ્યો.
JOH 14:26 બાકી મોદાત્યો એટલે પવિત્ર આત્મા જ્યાલ આબહે મા ઓદિકાર હાતે દોવાડી, પવિત્ર આત્મા તુમહાન બોદા હિકાડી, એને જીં કાય માયે આખલા હેય, પવિત્ર આત્મા તુમહાન યાદ કોઆડી.”
JOH 14:27 આંય તુમહાન શાંતી દેતહાવ એટલે તી શાંતી જીં માયેપાંય હેય, ઈ તી શાંતી નાંય જીં દુનિયા દી હોકહે, તોહડી આંય નાંય દાંઉ, તુમા મોનામાય દુ:ખી નાંય ઓઅતા એને બીયહા મા.
JOH 14:28 તુમા વોનાયા કા માયે તુમહાન કાય આખ્યાં, આંય જાય રિયહો એને પાછો તુમહેપાય યેતહાવ જોવે તુમા માન પ્રેમ કોઅતા, તોવે તુમા યે વાતોકોય ખુશ ઓઅતા, કા આંય આબહાપાય જાતહાવ કાહાકા આબહો મા કોઅતા મોઠો હેય.
JOH 14:29 એને આમીંજ યો વાતો બોને ચ્યા પેલ્લા તુમહાન માયે આખી દેના, યાહાટી કા જોવે ઈ બોને તોવે તુમા માયેવોય બોરહો કોઆ.
JOH 14:30 આમી માયેપાંય તુમહેઆરે વાત કોઅરા બોજ સમય નાંય હેય, કાહાકા યા દુનિયા શાસક સૈતાન યેય રોયહો, એને માયેવોય ચ્યા કાય ઓદિકાર નાંય.
JOH 14:31 આંય તેહેકેજ કોઅતાહાંવ જેહેકેન આબહે માન આગના દેનહી, યાહાટી કા દુનિયા લોકહાન ખોબાર પોડે કા આંય આબહાવોય પ્રેમ કોઅતાહાંવ, ઉઠા, આપા ઇહિને જાતા.
JOH 15:1 “હાચ્ચો દારાખાવેલો આંય હેતાઉ, એને મા આબહો દારાખા વાડીવાળો હેય.
JOH 15:2 જીં ડાહગી માંયેમાય લાગલી હેય, એને ફળ નાંય લાગે, ચ્યેલ તો ખાંડી ટાકહે, એને જ્યેલ ફળ લાગતેહે, ચ્યેલ તો ડાળી ટાકહે તોવે કા તી આજુ ફળ દેય.
JOH 15:3 જીં વચન માયે તુમહાન આખ્યાં ચ્યા લીદે, તુમા ચોખ્ખાં ઓઈ ગીયહા.
JOH 15:4 તુમા માયે માય રોજા, એને આંય તુમહેમાય રોહીં. જેહેકેન ડાહગી વેલામાય નાંય બોની રોય, તો પોતે નાંય ફળ દી હોકે, તેહેકેન તુમાબી હારાં કામ નાંય કોઇ હોકે જોવે તુમા માંયેમાય નાંય બોની રોય.
JOH 15:5 આંય દારાખાવેલો હેતાઉ, તુમા ડાહગ્યો હેય, જો માયે માય બોની રોહોય, એને આંય ચ્યામાય, તી બોજ હારાં કામ કોઅહા, કાહાકા માયે વોગાર તુમા કાય નાંય કોઇ હોકતાહા.
JOH 15:6 જો કાદાં માઅહું માંયેમાય નાંય રોય તોવે ડાહગી હારકા કાપી ટાકી દેનલા જાહે તોવે તી ડાહગી ઉખાય જાહે એને લોક ચ્ચાલ બેગા કોઇન આગડામાય ટાકી દેતહેં, એને તી બોળી જાહે.
JOH 15:7 જોવે તુમા માંયેમાય બોની રાહા, એને મા શિક્ષણ તુમહેમાય રોહોય, તોવે તુમા જીં કાય માગહા તીં તુમહાન મિળી.
JOH 15:8 મા આબહા મહિમા યાકોયજ ઓઅહે, કા તુમા બોજ ફળ દેય, તોવે તુમા મા શિષ્ય ઠોરહા.
JOH 15:9 જેહેકેન પોરમેહેર આબહે માયેવોય પ્રેમ કોઅયા, તેહેકેન માયે તુમહાવોય પ્રેમ કોઅયા, મા પ્રેમમાય બોની રોજા.
JOH 15:10 જોવે તુમા મા આગના પાળહા, તોવે તુમા મા પ્રેમમાય બોની રાહા જેહેકેન આંય પોતાના આબહા આગના પાળતાહાવ એને આંય ચ્યા પ્રેમમાય બોની રોહુ જેહેકોય માયે આબહા આગના પાળહી.
JOH 15:11 માયે યો વાતો તુમહાન યાહાટી આખ્યો, કા તુમહેમાય બી તોજ આનંદ રોય, એને તુમહે આનંદ ભરપુર ઓઈ જાય.”
JOH 15:12 મા આગના ઈ હેય કા જેહેકોય માયે તુમહાવોય પ્રેમ કોઅયાહાં, ચ્ચે રીતે તુમાબી યોક બિજાવોય પ્રેમ કોઆ.
JOH 15:13 યોકા માઅહાહાટી ચ્યા હાંગાત્યાહાન દેખાડાં હાટી કા તો ચ્યાવોય પ્રેમ કોઅહે, બોદહા કોઅતો હારો તરીકો ઓ હેય, કા તો મોઅઇ જાય.
JOH 15:14 જીં આગના આંય તુમહાન દેતહાવ, જોવે તુમા પાળે, તો તુમા મા દોસ્તાર હેય.
JOH 15:15 આમીને તુમહાન ચાકાર નાંય આખું, કાહાકા ચાકાર નાંય જાંએ, કા માલિક કાય કોઅહે, બાકી તુમહાન માયે દોસ્તાર આખ્યાં, કાહાકા માયે જ્યો વાતો આબહા પાઅને વોનાયો, ચ્યો બોદ્યો તુમહાન આખી દેન્યો.
JOH 15:16 તુમહાય માન નાંય નિવડયો, બાકી માયે તુમહાન નિવડયા, એને તુમહાન નેમહ્યા કા તુમા જાયન ફળ લીયા, એને તુમહે ફળ ટોકી રોય, કા તુમા મા શિષ્ય હેય યાહાટી આબહાવોય માગા, એને તો તુમહાન દી.
JOH 15:17 યે વાતહે આગના આંય તુમહાન યાહાટી દેતહાવ, કા તુમા યોક બીજહાન પ્રેમ કોઆ.
JOH 15:18 જોવે દુનિયા લોક તુમહેઆરે આડાઇ કોએ, તોવે યાદ કોઆ કા ચ્ચાહાય તુમહેઆરે આડાઇ કોઅરા પેલ્લા ચ્યાહાય મા આરેબી આડાઇ કોઅયીહી.
JOH 15:19 જોવે તુમા દુનિયા લોકહા રોકે રોતે, તોવે દુનિયા લોક પોતે માઅહાલ પ્રેમ કોઅતા, બાકી તુમા દુનિયા લોક નાંય હેતા, બાકી માયે તુમહાન દુનિયામાઅને નિવડી લેદહા, ચ્યાહાટી દુનિયા લોક તુમહેઆરે આડાઇ કોઅતાહા.
JOH 15:20 જીં માયે તુમહાન આખ્યેલ કા, “માલિકા કોઅતો ચાકાર મોઠો નાંય,” તી વાત યાદ કોઆ ચ્ચાહાય માન સોતાવ્યા, તો ચ્ચા તુમહાનબી સોતાવી,, જોવે ચ્યે મા વાત પાળી, તોવે તુમહે બી વાત પાળી.
JOH 15:21 બાકી ઈ બોદા ચ્યા લોક તુમા મા શિષ્ય હેય યા લેદે તુમહેઆરે કોઅરી, કાહાકા ચ્યા માન દોવાડનારા પોરમેહેરાલ નાંય વોળખે.
JOH 15:22 જોવે આંય નાંય યેતો એને ચ્યાહાઆરે વાત નાંય કોઅતો, તોવે ચ્યે પાપી નાંય ગોણાતે, બાકી આમી ચ્યાહાન પાપા બારામાય આખના કાયજ બહાનો નાંય હેય.
JOH 15:23 જો કાદો મા આરે આડાઇ કોઅહે, તો મા આબહા આરેબી આડાઇ કોઅહે.
JOH 15:24 જોવે આંય ચ્યાહામાય ચમત્કાર નાંય કોઅતો, જો બિજા કાદે નાંય કોઅયા, તોવે ચ્યે પાપી નાંય ગોણાતે, બાકી આમી ચ્યાહાય માન એને મા આબહાય જીં કાય કોઅયા તી દેખ્યા બી, તેરુંબી ચ્યાહાય આમહે આરે આડાઇ કોઅયી.
JOH 15:25 ઈ યાહાટી જાયા કા નિયમશાસ્ત્ર માય લોખલાં હેય તી હાચ્ચાં બોને, કા “ચ્યાહાય વોગાર કારણે મા આરે આડાઇ કોઅયી.”
JOH 15:26 આંય આબાઇહીને તુમહેહાટી યોક મોદાત્યો દોવાડીહી, તો આત્મા હેય, જીં આબહા પાઅને યેહે, એને જીં હાચ્ચાં હેય તી પ્રગટ કોઅહે, જોવે તો યી, તોવે તો તુમહાન મા બારામાય આખરી.
JOH 15:27 એને તુમા મા બારામાય દુનિયા લોકહાન આખહા, કાહાકા સુરુવાતપાઅને તુમા મા આરે રીયહા.
JOH 16:1 “ઈ વાત તુમહાન માયે યાહાટી આખી, કા તુમહે બોરહો ટુટી નાંય જાય.
JOH 16:2 ચ્યા તુમહાન ચ્યાહા સોબાયે ઠિકાણા માઅને કાડી દી, બાકી ઓહડો સમય યી રોયહો, કા જો કાદો તુમહાન માઆઇ ટાકી, તો એહેકોય હોમજી કા આંય પોરમેહેરા સેવા કોઅતાહાંવ.
JOH 16:3 એને ઈ ચ્યા યાહાટી કોઅરી, કાહાકા ચ્યાહાય આબહાલ નાંય જાંઅયા એને માન બી નાંય જાંઅયા.
JOH 16:4 બાકી યો વાતો માયે યાહાટી તુમહાન આખી દેન્યો, કા જોવે તો સમય યેય, તોવે તુમહાન યાદ યેય, કા માયે તુમહાન પેલ્લા આખી દેનલા આતા. જોવે તુમા શુરવાતમાય મા શિષ્ય બોન્યા, તોવે તુમહાન યાહાટી નાંય આખ્યાં કાહાકા આંય તુમહેઆરે આતો.”
JOH 16:5 આમી આંય માન દોવાડયો ચ્યાપાય જાય રિયહો એને તુમહેમાઅને કાદો માન નાંય પુછે, “તું કેછ જાય રિયહો?”
JOH 16:6 બાકી માયે જો યો વાતો તુમહાન આખ્યો, યાહાટી તુમા મોનામાય બોજ દુ:ખી ઓઈ ગીયા.
JOH 16:7 બાકી તેરુંબી આંય તુમહાન હાચ્ચાં આખતાહાવ, કા મા જાઅના તુમહેહાટી હારાં હેય, કાહાકા જો આંય નાંય જાંઉ, તોવે મોદાત્યો તુમહેપાય નાંય યી, બાકી જોવે આંય જાહીં, તોવે ચ્યાલ તુમહેપાય આંય દોવાડીહી.
JOH 16:8 એને જોવે તો યી, તોવે તો દુનિયા લોકહા પાપ એને ન્યાયપણા એને ન્યાયા બારામાય સાબિતી દી.
JOH 16:9 પાપા બારામાય યાહાટી સાબિતી કોઅરી કાહાકા ચ્યે માયેવોય બોરહો નાંય કોએ.
JOH 16:10 ન્યાયપણા બારામાય યાહાટી સાબિતી કોઅરી, કાહાકા આંય આબાપાય પાછો જાય રિયહો એને તુમા પાછે માન નાંય એઅહા.
JOH 16:11 ન્યાયા બારામાય યાહાટી સાબિતી કોઅરી, કાહાકા પોરમેહેરાય પેલ્લાથી યા દુનિયા શાસક એટલે સૈતાનાલ દોષી ઠોરાવલો હેય.
JOH 16:12 “આજુ બોજ વાતો આંય તુમહાન આખા માગહુ, બાકી આમી તુમા ચ્યાહાન નાંય સહન કોઇ હોકે.
JOH 16:13 બાકી જોવે તો હાચ્ચાં આત્મા યી, તોવે તો તુમહાન પોરમેહેરાબારામાય જીં હાચ્ચાં હેય તી હોમજાડી, કાહાકા તો પોતા ઓદિકારા કોઇન નાંય આખી, બાકી જીં પોરમેહેરાપાઅને વોનાયી, તીંજ આખી, એને આગલા ઓઅનાર્યો વાતો તુમહાન આખી.
JOH 16:14 તો મા મહિમા કોઅરી, કાહાકા મા પાઅને ચ્યાલ જીં મિળલા હેય, તો તુમહાન તીંજ આખી.
JOH 16:15 જીં કાય પોરમેહેર આબા હેય, તી બોદા મા હેય, ચ્યાહાટી માયે તુમહાન આખ્યાં, કા તો મા પાઅને જીં મિળલા હેય, તો તુમહાન તીંજ આખી.”
JOH 16:16 “વાયજ વાઆમાય તુમા માન નાંય એઅહા, એને વાયજ વાઆ પાછે તુમા માન એઅહા.”
JOH 16:17 તોવે ચ્યા કોલહાક શિષ્યહાય ચ્યાહામાયજ આખ્યાં, “ઈ કાય હેય? જીં તો આમહાન આખહે કા, ‘વાયજ વાઆ પાછે તુમા માન નાંય એઅહા, એને વાયજ વાઆ પાછે તુમા માન પાછા એઅહા’ એને ઈ ‘યાહાટી કા આંય આબહાપાય જાય રિયહો?’”
JOH 16:18 તોવે ચ્યા યોકાબીજાલ પુછા લાગ્યા, “ઈ ‘વાયજ વાઆ’ એહેકેન તો આખહે, કાય મતલબ હેય? આમહાન હોમાજ નાંય પોડે તો કાય આખી રિયહો.”
JOH 16:19 ઈસુવે ઈ જાઇન કા ચ્યા માયેપાઅને યે વાતહે મોતલાબ પુછા કોઅતાહા, એને ચ્યે ચ્યાહાન આખ્યાં, “માયે તુમહાન આખ્યાં કા ‘વાયજ વાઆ પાછે તુમા માન નાંય એઅહા, એને વાયજ વાઆ પાછે માન પાછા એઅહા યા મોતલાબ તુમા યોકબિજાલ પૂછતાહા કા’?
JOH 16:20 આંય તુમહાન હાચ્ચાં-હાચ્ચાં આખતાહાવ, તુમા મા મોઅના પાછે રોડહા એને દુઃખી ઓઅહા, બાકી દુનિયા લોક આનંદ કોઅરી, તુમહાન દુઃખ ઓઅરી, બાકી જોવે તુમા માન પાછા એઅહા, તોવે તુમહે દુઃખ આનંદામાય બોદલાય જાય.
JOH 16:21 જોવે થેએ પોહાલ જન્મો દેઅના સમય યેહે, તોવે તી બોજ પીડામાય રોહે, કાહાકા ચ્યે દુઃખા સમય યી ગીઅલો હેય, બાકી જોવે તી પોહાલ જન્મો દેય પાડે તો દુનિયામાય યોક માઅહું પૈદા જાયા યા ખુશીકોય તી ચ્યે પીડા વિહીરાય જાહે.
JOH 16:22 યેજપરમાણે તુમાબી આમી દુઃખામાય હેય, બાકી આંય તુમહાન પાછો મીળહી એને તુમા આનંદિત ઓઈ જાહા એને તુમહે આનંદ કાદો તુમહે વોયને પેચકી નાંય લી.
JOH 16:23 ચ્યે સમય તુમા માન કાય નાંય પુછહા, આંય તુમહાન હાચ્ચાં-હાચ્ચાં આખતાહાવ, જો તુમા આબહાવોય જીં કાય માગહા, તુમા મા શિષ્ય હેય, યાહાટી તો તુમહાન દી.
JOH 16:24 આમી લોગુ તુમહાય મા શિષ્ય ઓઅવાથી આબહાવોય કાયજ નાંય માગ્યાં, માગા એને તુમહાન મિળી જાય, કા તુમહે આનંદ વોદતો જાય.
JOH 16:25 માયે યો વાતો તુમહાન દાખલા કોઇન આખલ્યો હેય, બાકી તો સમય યી રિઅલો હેય, તોવે આંય તુમહાન દાખલા કોઇન નાંય આખું બાકી ખુલ્લી રીતે આબહા બારામાય આખી દિહી.
JOH 16:26 ચ્યે સમયે તુમા મા શિષ્ય હેય યાહાટી માગહા એને આંય તુમહેહાટી આબાલ પ્રાર્થના કોઅયીહી, આંય એહેકેન નાંય આખતાહાવ.
JOH 16:27 કાહાકા આબો પોતે તુમહાવોય પ્રેમ કોઅહે, કાહાકા તુમહાય માયેવોય પ્રેમ કોઅયાહાં, એને તુમા બોરહો કોઅતાહા કા આંય આબાઇહીને યેનહો.
JOH 16:28 આંય આબાઇહીને દુનિયામાય યેનહો, પાછો દુનિયાલ છોડીન આબાપાય જાય રિયહો.”
JOH 16:29 ચ્યા શિષ્યહાય આખ્યાં, “એએ, આમીતે તું ખુલ્લાં આખતોહો એને દાખલો નાંય આખે.
JOH 16:30 આમી આમહાન ખોબાર પોડી ગિઇ, કા તું બોદા જાંઅતોહો, એને તુલ કાદા ગોરાજુજ નાંય કા કાદાં તુલ સાવાલ પુછે, યાકોય આમા બોરહો કોઅજેહે કા તું પોરમેહેરા ઇહિને યેનહો.”
JOH 16:31 ઈ વોનાયને ઈસુવે આખ્યાં, “આમી તુમહે બોરહો ઓઅહે.
JOH 16:32 એઆ, આમી તો સમય યી રિયહો, બાકી યેય ગીયો, ચ્યે સમયે તુમા વેરગાઈ જાહા જ્યાહા-ચ્યાહા વાટે લાગહા, એને માન યોખલો છોડી દાહા, તેરુંબી આંય યોખલો નાંય હેતાઉ, કાહાકા આબહો મા આરે હેય.
JOH 16:33 માયે તુમહાન યો વાતો યાહાટી આખ્યાં, યાહાટી કા તુમહાન મા લીદે શાંતી મીળે, દુનિયામાય તુમહાન આબદા પોડી, બાકી ઈંમાત રાખા, માયે યા દુનિયા શાસક એટલે સૈતાનાલ આરવી દેનલો હેય.”
JOH 17:1 ઈસુવે ઈ આખ્યાં પાછે આકાશા એછે એઇન આખ્યાં, “ઓ આબા, તો સમય યેય ગીયહો, કા તું પોહા મહિમા કોઓ, કા પોહોબી તો મહિમા કોએ.
JOH 17:2 કાહાકા તુયે ચ્યાલ બોદા માઅહાવોય પુરો ઓદિકાર દેનહો, તોવે તો જ્યાહાલ તુયે ચ્યાલ દેનહા, ચ્યા બોદહાન તો અનંતજીવન દેય.
JOH 17:3 એને અનંતજીવન ઈ હેય, કા ચ્યા તુલ યોકુજ હાચ્ચો પોરમેહેરાલ, એને ઈસુ ખ્રિસ્તાલ જ્યાલ તુયે દોવાડયોહો, જાંએ.
JOH 17:4 જીં કામ તુયે માન કોઅરાહાટી દેનેલ, તી માયે પુરાં કોઇન દોરતીવોય તો મહિમા કોઅલી હેય.
JOH 17:5 એને આમી, ઓ મા આબા, તોઆરે મા મહિમા કોઓ, તીજ મહિમા જીં મા તો હાતે દુનિયા બોનાવના પેલ્લી આતી.”
JOH 17:6 “માયે તો બારામાય ચ્યા લોકહાન આખ્યાં, જ્યાહાન તુયે દુનિયામાઅને માન દેનહા, કા તું કું હેય, ચ્યે તો આતેં એને તુયે ચ્ચાહાન માન દેને, એને ચ્યાહાય તો આગના પાળી.
JOH 17:7 આમી ચ્યા જાંઅતાહા, કા તુયે માન જીં કાય દેના, તી બોદા તોપાઅને હેય.
JOH 17:8 કાહાકા જો સંદેશ તુયે માન દેનો, માયે ચ્ચાહાન પોઅચાડી દેનો એને ચ્યા સંદેશાલ ચ્યાહાય બોરહો કોઅયો, એને હાચ્ચાં જાંઅતાહા કા આંય તોપાઅને યેનહો, એને ચ્યાહાય ઓ બોરહો કોઅયો કા તુયેજ માન દોવાડયોહો.
JOH 17:9 ચ્યાહાહાટી આંય પ્રાર્થના કોઅતાહાંવ, દુનિયા લોકહાહાટી પ્રાર્થના નાંય કોઉ, બાકી ચ્યાહાહાટી જ્યાહાન તુયે માન દેનહે, કાહાકા ચ્યે તો હેય.
JOH 17:10 મા જીં કાય હેય, તી બોદા તો હેય, એને જીં તો હેય, તી મા હેય, એને ચ્યાહાકોય મા મહિમા પ્રગટ જાયલી હેય.
JOH 17:11 આમી આંય દુનિયામાય નાંય રોઉં, બાકી મા શિષ્ય દુનિયામાય હેય, એને આંય તોપાય યેય રિયહો, ઓ પવિત્ર આબા, તો સામર્થ્યા નાવાકોય ચ્યાહાન હાચવી રાખ, યાહાટી કા ચ્યે આપહે રોકે યોક રોય.
JOH 17:12 જોવે આંય ચ્ચાહા આરે આતો, તો માયે તો સામર્થ્યા નાવાકોય, જીં નાંવ તુયે માન દેનલા હેય, ચ્યાહાન હાચવી રાખ્યાં, એને માયે ચ્ચાહાન હાચવ્યા એને જ્યા ટાકાય જાયના નક્કી આતા, ચ્ચાલ છોડીન ચ્યામાઅને કાદોજ નાંય ખોવાયો, તોવે પવિત્રશાસ્ત્રામાય જીં લોખલાં આતા તી પુરાં ઓએ.
JOH 17:13 બાકી આમી આંય તોપાય યેય રિયહો, એને યો વાતો આંય દુનિયામાય રોયન આખતાહાવ, કા ચ્ચા મા આનંદાકોય પુરીરીતે બોઆય જાય.
JOH 17:14 માયે તો સંદેશ ચ્ચાહા લોગુ પોઅચાડી દેનહો, એને દુનિયા લોકહાય ચ્યાલ આડાઇ કોઅઇ, કાહાકા જેહેકોય આંય દુનિયા નાંય, તેહેકેન ચ્ચે બી દુનિયા નાંય હેય.
JOH 17:15 આંય ઈ પ્રાર્થના નાંય કોઅઉ, કા તું ચ્યાહાન દુનિયામાઅને લીલે, બાકી ઈ કા તું ચ્ચાહાન ચ્યા દુષ્ટ એટલે સૈતાન પાઅને બોચાવી રાખ.
JOH 17:16 જેહેકોય આંય દુનિયા નાંય, તેહેકેન ચ્ચે બી દુનિયા નાંય હેય.
JOH 17:17 તો વચન હાચ્ચાં હેય, યાહાટી તું ચ્યાહાન હાચ્ચાયેકોય પવિત્ર કોઓ.
JOH 17:18 જેહેકેન તુયે માન દુનિયામાય દોવાડયો, તેહેકેન માયે બી ચ્યાહાન દુનિયામાય દોવાડયાહા.
JOH 17:19 ચ્યાહા ફાયદાહાટી આંય પોતાલ પવિત્ર કોઅતાહાંવ કા ચ્યાબી હાચ્ચાયેકોય પવિત્ર ઓઈ જાય.
JOH 17:20 આંય કેવળ યા શિષ્યહા હાટી પ્રાર્થના નાંય કોઉ, બાકી ચ્યાહાહાટી બી જ્યેં યા શિષ્યહા સંદેશ વોનાયને માયેવોય બોરહો કોઅરી.
JOH 17:21 કા ચ્યે બોદે યોક ઓએ, ઓ આબા, જેહેકેન તું માંયેમાય હેય, એને આંય તોમાય હેતાંવ, તેહેકેન ચ્યે બી આપહામાય રોય, યાહાટી કા દુનિયા લોક બોરહો કોએ, કા તુયેજ માન દોવાડયોહો.
JOH 17:22 એને તી મહિમા જીં તુયે માન દેનલી હેય, તી માયે ચ્યાહાન દેનહી, યાહાટી કા ચ્યા તેહેકેન યોક ઓઈ જાય, જેહેકેન આપા હેજે.
JOH 17:23 આંય ચ્યાહામાય એને તું માંયેમાય, યાહાટી કા ચ્યા પુરેરીતે કોઇન યોક ઓઈ જાય એને દુનિયા લોકહાન ખોબાર પોડે કા તુયે માન દોવાડયો, એને જેહેકેન તુયે માયેવોય પ્રેમ કોઅયા, તેહેકેન ચ્યાહાવોય પ્રેમ કોઅલા હેય.
JOH 17:24 ઓ આબા, મા ઇચ્છા હેય કા જ્યાહાન તુયે માન દેનહા, જાં આંય રોઉં, તાં ચ્યાબી મા આરે રોય, કા ચ્યા મા તી મહિમા એએ જીં તુયે માન દેનહી, કાહાકા દુનિયા બોનાવા પેલ્લા તુયે માયેવોય પ્રેમ કોઅયા.
JOH 17:25 ઓ ધાર્મિક આબા, દુનિયા લોકહાય તુલ નાંય જાંઆયો, બાકી માયે તુલ જાંઆયો, એને મા શિષ્યહાય બી જાંઆયો કા તુયેજ માન દોવાડયોહો.
JOH 17:26 એને માયે ચ્યાહાન તો બારામાય આખ્યાં એને આજુ આખતો રોહીં, યાંહાટી કા જીં પ્રેમ તુયે માયેવોય કોઅયા તી પ્રેમ ચ્યાહામાય રોય, એને આંય ચ્યાહામાય રોઉં.”
JOH 18:1 જોવે ઈસુ પ્રાર્થના કોઇ પાડી, તોવે ચ્યા શિષ્યહાઆરે કેદરોન નાંવા વોઅળા ચ્યેમેરે ગીયો, તાં યોક વાડી આતી, ચ્યે વાડયેમાય ઈસુ એને ચ્યા શિષ્ય ગીયા.
JOH 18:2 એને ઈસુલ દોગો દેનારો યહૂદા બી તો જાગો જાંઅતો આતો, કાહાકા ઈસુ એને ચ્યા શિષ્ય તાં જાયા કોઅતા આતા.
JOH 18:3 તોવે યહૂદા સિપાડાહા ટોળી એને મુખ્ય યાજક એને પોરૂષીયાહા પાઅને સિપાડાહાન લેયને, દિવા, ચુડા એને આથીયાર લેઈને, તાં યેનો.
JOH 18:4 તોવે ઈસુ ચ્યે બોદે વાતહેબારામાય જ્યો ચ્યાઆરે ઓઅનાર્યો આત્યો, તી બોદા જાંઆઈન, આગલા યેનો એને ચ્યાહાન પુછ્યાં, “તુમા કાલ હોદી રીઅલા હેય?”
JOH 18:5 ચ્યાહાય ચ્યાલ આખ્યાં, “નાજરેત ગાવામાઅને ઈસુલ” ઈસુવે ચ્યાહાન આખ્યાં, “આંય હેતાઉ.” એને ચ્યાલ દોગો દેનારો યહૂદા ચ્યાહાઆરે ઉબો આતો.
JOH 18:6 જોવે ઈસુવે આખ્યાં, “આંય હેતાઉ” તોવે ચ્યા બોદા પાહલા હોરક્યા જમીનીવોય પોડ્યા.
JOH 18:7 તોવે ઈસુવે પાછા ઈ પુછ્યાં, “તુમા કાલ હોદી રીઅલા હેય?” ચ્યાહાય આખ્યાં, “નાજરેત ગાવામાઅને ઈસુલ.”
JOH 18:8 ઈસુવે આખ્યાં, “આંય તે તુમહાન આખી ચુક્યો કા આંય હેતાંવ, જોવે તુમા માન હોદી રીઅલા હેય, તોવે યા લોકહાન જાં દિયા.”
JOH 18:9 એહેકેન યાહાટી જાયા, કા ઈસુવે જીં પેલ્લા આખલા આતા તી હાચ્ચાં ઓએ, “જ્યાહાન તુયે માન દેના, ચ્યાહામાઅને કાદા યોકાલબી નાંય ટાક્યો.”
JOH 18:10 તોવે સિમોન પિત્તરે તારવાયે કોઇન મહાયાજકા ચાકારાલ ઠોક્યો એને ચ્યા જમણો કાન કાપી ટાક્યો, ચ્યા ચાકારા નાંવ માલખુસ આતા.
JOH 18:11 તોવે ઈસુવે પિત્તરાલ આખ્યાં, “તો તારવાય દુઉ કોઓ, જીં દુઃખ બોગવાં પોરમેહેર આબહે માન દોવાડયો કાય આંય તી નાંય બોગવું?”
JOH 18:12 તોવે સીપાડા એને જોમાદાર એને યહૂદી આગેવાનહા દેવાળા રાખવાળ્યાહાય ઈસુવાલ દોઇન બાંદ્યો.
JOH 18:13 એને પેલ્લા હન્ના પાય લેય ગીયા, કાહાકા તો ચ્યા વોરહા મહાયાજક આતો, કાયફા મહાયાજકા હાઅરોહો આતો.
JOH 18:14 ઓ તોજ કાયફા આતો, જ્યેય યહૂદી આગેવાનહાન સલહો દેનેલ કા આમહે લોકહાહાટી યોક માટડા મોઅઇ જાયના હારાં હેય.
JOH 18:15 સિમોન પિત્તર એને યોક બિજો શિષ્યબી, ઈસુવા પાહલા ગીયા, ઓ બિજો શિષ્ય મહાયાજકા વોળખાત્યો આતો, એને તો ઈસુવાઆરે મહાયાજકા ગોઆ બાઆપુર ગીયો.
JOH 18:16 બાકી પિત્તર બાઆ બાઅણા ઈહીં ઉબો રોય ગીયો, તોવે તો બિજો શિષ્ય જો મહાયાજકા વોળખાત્યો આતો, બાઆ જાયને, બાઆઉ ઉપે રાખવાળીલ આખીન, પિત્તરાલ માજે લેય યેનો.
JOH 18:17 તોવે ચ્યે ચાકરાણ્યે જીં ફાટકા રાખવાળી આતી, પિત્તરાલ આખ્યાં, “કાય તું યા માઅહા શિષ્યહા માઅનો હેતો?” પિત્તરે આખ્યાં, “આંય નાંય હેય.”
JOH 18:18 ચાકાર એને રાખવાળ્યા હિયાળા લીદે કોળસે બાળીન ઉબા રોયન તાપાયા કોએત; એને પિત્તર બી ચ્યાહાઆરે ઉબો રોયન તાપાયા કોએ.
JOH 18:19 તોવે મહાયાજકાય ઈસુવાલ ચ્યા હિકાડના એને ચ્યા શિષ્યહા બારામાય પુછ્યાં.
JOH 18:20 ઈસુવે ચ્યાલ જાવાબ દેનો: “માયે બોદહાન જાહેરમાય આખ્યાં, માયે સોબાયે ઠિકાણામાય એને દેવાળામાય જાં બોદા યહૂદી બેગે ઓઅતેહે, માયે કાયામ હિકાડયાં એને ગુપ્તમાય કાય નાંય આખ્યાં.
JOH 18:21 તું ઓ સાવાલ માન કાહા પૂછતોહો? માન જ્યા વોનાયા ચ્યાહાન પુછ, કા માયે કાય હિકાડયાં, એએ ચ્યે જાંઅતેહે, કા માયે કાય-કાય આખ્યાં.”
JOH 18:22 જોવે ઈસુય એહેકેન આખ્યાં, તોવે ચ્યા પાહાય ઉબા રીઅલા માઅને યોક રાખવાળ્યાય ઈસુવાલ યોક થાપાડ ઠોકી એને આખ્યાં, “તું મહાયાજકાલ એહેકેન જવાબ દેતહો કા?”
JOH 18:23 ઈસુવે ચ્યાલ આખ્યાં, “માયે કાય જુઠા આખ્યાં ઓરી તોવે તી જુઠા માન દેખાડ, બાકી જો હાચ્ચાં આખ્યાં, તોવે તું માન કાહા ઠોકતોહો?”
JOH 18:24 પાછે હન્નાયેં ઈસુવાલ બાંદલોજ કાયફા મહાયાજકાપાય દોવાડયો.
JOH 18:25 તોવે સિમોન પિત્તર આગડા પાય ઉબો રોયન તાપાય રિઅલો આતો, તોવે ચ્યાહાય ચ્યાલ આખ્યાં, “કાય તુંબી ચ્યા શિષ્યહામાયનો હેતો કા?” પિત્તરે નાકાર કોઇ દેના, એને આખ્યાં, “આંય નાંય હેતાઉ.”
JOH 18:26 મહાયાજકા ચાકારા માઅને યોક જો ચ્યા હોગવાડ્યો આતો, જ્યા પિત્તરે કાન તોડી ટાકલો, ચ્યે આખ્યાં, “કાય માયે તુલ ઈસુઆરે વાડીમાય નાંય દેખ્યેલ?”
JOH 18:27 પિત્તરે પાછા નાકાર કોઅય દેના એને તારાત કુકાડ વાહાયો.
JOH 18:28 એને ચ્યા ઈસુવાલ કાયફા મહાયાજકા ઇહિને પિલાત રાજા મેહેલામાય લેય ગીયા, એને હાકાળ્યો સમય આતો, બાકી યહૂદી આગેવાન મેહેલા માજે નાંય ગીયા કા બાટાય નાંય જાય બાકી પાસ્કા ખાઅના ખાય હોકે.
JOH 18:29 તોવે પિલાત રાજા ચ્યાહાપાય બાઆ યેનો એને પુછ્યાં, “તુમા યા માટડાવોય કાય ફિરાદી કોઅતાહા?”
JOH 18:30 ચ્યાહાય આખ્યાં, “જોવે ઓ ગુનેગાર નાંય રોતો તોવે આમા યાલ તોપાય નાંય લી યેતા.”
JOH 18:31 પિલાત રાજાય આખ્યાં, “તુમાંજ ચ્યાલ લેય જાયને તુમહે નિયમશાસ્ત્રા પરમાણે ચ્યા ન્યાય કોઆ” યહૂદી આગેવાનહાય આખ્યાં, “આમહાન કાદા માઅહાલ માઆઇ ટાકના ઓદિકાર નાંય હેય.”
JOH 18:32 ઈ યાહાટી જાયા, કા ઈ વાત પુરી ઓઅય, જીં ઈસુય ઈ દોર્શાવીન આખલી આતી, કા તો કેહેકેન મોઅરી.
JOH 18:33 પિલાત રાજા મેહેલામાય પાછો ગીયો એને ઈસુવાલ મેહેલામાય હાદિન પૂછ્યાં: “કાય તું યહૂદી લોકહા રાજા હેતો કા?
JOH 18:34 ઈસુવે જવાબ દેનો, કાય તું ઈ વાત પોતાકોય આખતોહો કા બીજહાંય મા બારામાય તુલ આખ્યાં?”
JOH 18:35 પિલાત રાજાય જાવાબ દેનો, “તું જાંઅતોહો કા આંય યહૂદી નાંય હેતાંવ, તોજ જાતી વાળહાય એને મુખ્ય યાજકાહાય તુલ માન હોઅપી દેનહો, તુયે કાય ગુનો કોઅયોહો?”
JOH 18:36 ઈસુવે જાવાબ દેનો, “મા રાજ્ય યાં દુનિયા નાંય હેય, જોવે મા રાજ્ય યા દુનિયા રોતાં, તોવે મા શિષ્ય લોડતા, કા આંય યહૂદી આગેવાનહાકોય દોઆય નાંય જાતો, બાકી આમી મા રાજ્ય ઇહિને નાંય હેય.”
JOH 18:37 પિલાત રાજાય આખ્યાં, “તોવે તું રાજા હેતો કા?” ઈસુવે જવાબ દેનો, “આંય રાજા હેતાઉ, એહેકેન તું આખતોહો, મા જન્મો લેયના એને દુનિયામાય યેયના કારણ હેય, કા હાચ્ચાયે બારામાય હિકાડી હોકુ, જ્યેં હાચ્ચાં પાળતેહે ચ્યે મા વાત વોનાતેહે.”
JOH 18:38 પિલાત રાજાય ઈસુલ પુછ્યાં, “હાચ્ચાં કાય હેય?” એહેકેન આખીન તો પાછો બાઆ યહૂદી આગેવાનહાપાય ગીયો, એને ચ્યાહાન આખ્યાં, “મા તે યામાય કાયબી દોષ નાંય મીળે.
JOH 18:39 આમી તુમહે રીવાજ હેય કા આંય પાસ્કા સણા દિહે આંય તુમહેહાટી યોક માઅહાલ છોડી દાવ તોવે તુમહે ઇચ્છા કાય હેય, કા આંય તુમહેહાટી યહૂદીયા રાજાલ છોડી દાવ?”
JOH 18:40 તોવે ચ્યાહાય પાછા બોંબલીન આખ્યાં, “યાલ નાંય, બાકી આમહેહાટી બારાબ્બાસાલ છોડી દે” બારાબ્બાસ યોક ડાકુ આતો.
JOH 19:1 તોવે પિલાત રાજાય સીપાડાહાલ હુકુમ કોઅયો, કા ઈસુવાલ લેય જાય એને ચ્યાલ ચાપકા માર ઠોકે.
JOH 19:2 એને સીપાડાહાય કાટાહા ટોપી વીંઈન ચ્યા ટોલપ્યે થોવી, એને ચ્યાલ જાંબળ્યા ડોગલાં પોવાડયા.
JOH 19:3 એને ચ્યા ઈહીં યેયન આખતા લાગ્યા; “ઓ યહૂદીયાહા રાજા, સલામ” એને ચ્યાલ થાપાડ ઠોક્યાં.
JOH 19:4 તોવે પિલાત રાજાય પાછો બાઆ નિંગીન લોકહાન આખ્યાં, “એઆ, આંય ચ્યાલ તુમહેપાય પાછો બાઆ લી યેતહાવ, કા તુમા જાઈ લેય કા માન કાયબી દોષ ચ્યામાય નાંય દેખાય.”
JOH 19:5 તોવે ઈસુલ કાટહા ટોપી એને જાંબળ્યા ફાડકે પોવાડલે બાઆ લી યેના એને પિલાત રાજાય આખ્યાં, “યા માટડાલ એઆ.”
JOH 19:6 મુખ્ય યાજક એને દેવાળા રાખવાળ્યાહાય ચ્યાલ દેખ્યો, તોવે બોંબલીન આખતા લાગ્યા. “ચ્યાલ હુળીખાંબાવોય ચોડવા, હુળીખાંબાવોય,” પિલાત રાજાય આખ્યાં, તુમાંજ ચ્યાલ લી જાયને હુળીખાંબાવોય ચોડવા, કાહાકા માન ચ્યામાય કાયજ દોષ નાંય દેખાય.
JOH 19:7 યહૂદી આગેવાનહાય પિલાત રાજાલ જવાબ દેનો, “આમહે બી યોક નિયમ હેય, એને ચ્યા નિયમશાસ્ત્રા નુસાર તો માઆઇ ટાકના લાયકે હેય, કાહાકા ચ્યાય પોતાલ પોરમેહેરા પોહો આખ્યાં.”
JOH 19:8 જોવે પિલાત રાજા ઈ વાત વોનાયો તો બોજ ગાબરાઈ ગીયો.
JOH 19:9 એને પાછો મેહેલામાય ગીયો એને ઈસુવાલ પુછ્યાં “તું કેછને હેતો?” બાકી ઈસુય કાયજ જવાબ નાંય દેનો.
JOH 19:10 તોવે પિલાત રાજાય આખ્યાં; “માન કાહા નાંય આખા? કાય તુલ નાંય ખોબાર, કા તુલ છોડી દેઅના ઓદિકાર માન હેય, એને હુળીખાંબાવોય ચોડાવના બી ઓદિકાર માન હેય?”
JOH 19:11 ઈસુવે જવાબ દેનો, “જો તુલ પોરમેહેરાપાઅને નાંય દેનલો જાતો, તે તો માયે ઉપે તુલ કાયબી ઓદિકાર નાંય રોતો, યાહાટી જ્યેં માન તો આથામાય દોઅવાડી દેનહો, ચ્યા પાપ વોદારી હેય.”
JOH 19:12 ચ્યાહાટી પિલાત રાજા ચ્યાલ છોડી દાં કોએ, બાકી યહૂદી લોકહાય બોંબલી બોંબલીન આખ્યાં, “જોવે તું ચ્યાલ છોડી દેહે તો તું કૈસર રાજા દોસ્તાર નાંય હેય, કાહાકા જીં માઅહું પોતાલ રાજા આખહે તો કૈસરા રાજા વિરુદ કોઅહે.”
JOH 19:13 ઈ વોનાઈન પિલાત ઈસુવાલ બાઆ લેય યેનો, એને ન્યાય આસન વોય બોહી ગીયો, જો દોગડા ચબુતરા નાંવા જાગાવોય આતો, જો હિબ્રુ ભાષામાય ગાબ્બાથા આખાયેહે.
JOH 19:14 તોદિહી પાસ્કા સણા આગલો દિહી આતો લગભગ બોપાર જાઅલો આતો પિલાતેં યહૂદી લોકહાન આખ્યાં, “એઆ, ઓ હેય, તુમહે રાજા.”
JOH 19:15 બાકી ચ્યા બોંબલા લાગ્યા, “ચ્યાલ માઆઇ ટાકાં, માઆઇ ટાકાં, ચ્ચાલ હુળીખાંબાવોય ચોડવા” પિલાત રાજાય આખ્યાં, “કાય આંય તુમહે રાજાલ હુળીખાંબાવોય ચોડવી દાંઉ?” મુખ્ય યાજકાંય જવાબ દેનો, “કૈસર રાજા સિવાય આમે બિજો રાજા કાદો નાંય હેય.”
JOH 19:16 તોવે પિલાત રાજાય ઈસુલ હુળીખાંબાવોય ચોડવી દાંહાટી ચ્યાહાન હોઅપી દેનો.
JOH 19:17 તોવે સીપાડાહાય ઈસુવાલ તાબામાંય લેદો એને ચ્યાહાય ચ્યાલ હુળીખાંબ પોતે ઉસલાડ્યો એને યેરૂસાલેમ શેહેરા બાઆ “ખોપરીયે જાગો” આખે તાં લેય ગીયા, જ્યાલ હિબ્રુ ભાષામાય ગુલગથા આખતેહે.
JOH 19:18 તાં ચ્યાહાય ચ્યાલ એને ચ્યાઆરે બિજા બેન માઅહાન હુળીખાંબાવોય ચોડવી દેના, યેકાન્યે યોક એને ચ્યેકાન્યે યોક, એને વોચ્ચે ઈસુલ.
JOH 19:19 એને પિલાત રાજાય ઈસુ ટોલપી ઉચે હુળીખાંબાવોય યોક દોષા પત્ર લાવી દેની, ચ્યામાય એહેકોય લોખલાં આતા, “નાજરેત ગાવામાઅને ઈસુ યહૂદીયાહા રાજા.”
JOH 19:20 દોષા પત્ર બોજ યહૂદીયાહાય વાચી કાહાકા તો જાગો જાં ઈસુવાલ હુળીખાંબાવોય ચોડવ્યેલ તો યેરૂસાલેમ શેહેરા પાહીજ આતો, એને પત્ર હિબ્રુમાય એને લતીની એને યુનાની ભાષામાય લોખલાં આતા.
JOH 19:21 તોવે યહૂદીયાહા મુખ્ય યાજકાહાય પિલાત રાજાલ આખ્યાં, “યહૂદીયાહા રાજા, એહેકોય મા લોખહે બાકી ચ્યાય પોતાલ યહૂદીયાહા રાજા આખ્યાં, એહેકોય લોખજે.”
JOH 19:22 પિલાત રાજાય આખ્યાં, “માયે જીં લોખ્યાં તી નાંય બોદલાય.”
JOH 19:23 જોવે સીપાડા ઈસુવાલ હુળીખાંબાવોય ચોડવી ચુક્યા, તો ચ્યા ડોગલેં લેઈને ચાર ભાગ કોઅયા, ચારી સીપાડાહાય યોકયોક ભાગ વાટી લેદો, એને ઝોબો બી લેદો, બાકી ઝોબો હિલાઈ વોગાર ઉચરે નિચે લોગુ વિઅલો આતો.
JOH 19:24 યાહાટી સીપાડાહાય યોકાબીજાલ આખ્યાં, “આપા યાલ ચીઈતા, બાકી કા ઓરી તી ચિઠ્ઠી ટાકીન નોક્કી કોઅતા” એહેકેન યાહાટી જાયા કા પવિત્રશાસ્ત્રમાય લોખલાં હેય તી પુરાં ઓએ, “ચ્યાહાય મા ડોગલેં વાટી લેદે એને મા ઝોબા હાટી ચિઠ્ઠી ટાકી.”
JOH 19:25 તોવે સીપાડાહાય એહેકેનુજ કોઅયા, બાકી ઈસુવા હુળીખાંબા પાય ચ્યા આયહો એને ચ્યા આયહે બોઅહી મરિયમ જીં કલોપાસા થેઅઈ આતી, એને મરિયમ જીં મગદલેના શેહેરા આતી, ચ્યો ઉબલ્યો આત્યો.
JOH 19:26 ઈસુવે ચ્યા આયહેલ, એને ચ્યા શિષ્યાલ જ્યાલ તો પ્રેમ કોઅતો આતો પાહી ઉબલે દેખીન, ઈસુવે ચ્યા આયહેલ આખ્યાં; “આયા, એએ, ઓજ તો પોહો હેય.”
JOH 19:27 તોવે ચ્યા શિષ્યાલ આખ્યાં “એએ, ઈ તો આયોહો હેય” એને ચ્યેજ સમયથી તો શિષ્ય, મરિયમેલ ચ્યા કુટુંબમાય લેય ગીયો.
JOH 19:28 ચ્યા પાછે ઈસુય એહેકોય જાંઆઈન કા ચ્યાય ચ્યા બોદા કામ પુરાં કોઇ દેનલા હેય, યાહાટી કા પવિત્રશાસ્ત્રામાય લોખલાં તી હાચ્ચાં સાબિત ઓએ, ઈસુવે આખ્યાં; “માન પીહી લાગહી.”
JOH 19:29 તાં યોક ખાટાકોય બોઅલાં વાહાણા થોવલાં આતા, યાહાટી કાદે તેરી દાંહાદી જાયને, દારાખા ખાટામાય બુડાવાલા અજોબ જાડા હોટી વોય થોવિન ઈસુવા મુંયાલ લાવ્યાં.
JOH 19:30 જોવે ઈસુય ખાટા ચાખ્યાં, તોવે આખ્યાં, કા “પુરાં ઓઈ ગીયા” એને ટોલપી નોમાવીન મોઅઇ ગીયો.
JOH 19:31 આમી ઓ તિયારી દિહી આતો, એને આગલો દિહી આરામા દિહી એને પાસ્કા સણા દિહી બી આતો, ઓ યહૂદી લોકહાહાટી યોક ખાસ દિહી આતો, એને ચ્યાહા મોરજી નાંય આતી કા ચ્યે દિહે ચ્યા તીન્યાહા કુડયો હુળીખાંબાવોય રોય, યાહાટી યહૂદીયાહાય પિલાત રાજાલ આખ્યાં, કા ચ્યા પાગ મૂડી દેનલા જાય, યાહાટી કા તો જલદી મોઅઇ જાય, એને કુડયો નિચે ઉતાડી હોકે.
JOH 19:32 યાહાટી સીપાડાહાય યેયન ઈસુવાઆરે જ્યા હુળીખાંબાવોય ચોડાવલા આતા ચ્યાહા પાગ મૂડી ટાક્યા, પેલ્લા યોકા એને પાછે બિજા બી મુડયા.
JOH 19:33 બાકી જોવે ચ્યા ઈસુવાપાય યેના, તોવે ચ્યાલ મોઅલો દેખ્યો, યાહાટી ચ્યા પાગ નાંય મુડયા.
JOH 19:34 બાકી યોક સિપાડાય ચ્યા પાહાળામાય ભાલો ડોચી દેનો, એને તારાત ચ્ચામાઅને લોય એને પાઆય નિંગી યેના.
JOH 19:35 જ્યા માટડાય ઈ બોદા દેખ્યા, ચ્યાય સાક્ષી દેનહી, કા તુમાબી ઈસુવોય બોરહો કોએ. એને ચ્યા સાક્ષી હાચ્ચી હેય, એને તો જાંઅહે કા તો હાચ્ચાં બોલહે.
JOH 19:36 યો વાતો યાહાટી જાયા કા પવિત્રશાસ્ત્રમાય લોખલાં હેય તી હાચ્ચાં ઓએ, કા “ચ્યા યોકબી આડકાં મૂડી નાંય ટાકી.”
JOH 19:37 એને પાછી પવિત્રશાસ્ત્રમાય લોખલાં હેય, કા “જ્યાલ ચ્યાહાય ભાલો ડોચી દેનો, ચ્યાલ ચ્યે એઅરી.”
JOH 19:38 યે વાતહે પાછે અરીમતિયા ગાવા યોસેફ, જો ઈસુવા શિષ્ય આતો, બાકી યહૂદી આગેવાનહા દાકે યે વાતેલ ગુપ્તમાય રાખતો આતો, ચ્યાય પિલાત રાજાપાય ઈસુવા કુડી લેય જાઅના માગણી કોઅયી, કા આંય ઈસુવા કુડી લેય જાવ, પિલાત રાજાય ચ્યા વિનાંતી વોનાયને કુડી લેય જાં પરવાનગી દેની, એને યુસુફ યેયન ઈસુ કુડી લેય ગીયો.
JOH 19:39 નિકોદેમુસ બી, જો પેલ્લા ઈસુવાપાય રાતી ગીઅલો આતો, એલવા બેખાળલો લગભગ તેત્રીસ કિલો ગંધરસ લેય યેનો.
JOH 19:40 તોવે ચ્યાહાય ઈસુ કુડી લેદી એને યહૂદી લોકહા ડાટના રીવાજ પરમાણે સુગન્દિત દ્રવ્ય ચોપડયા એને ફાડકામાય ચોંડાળ્યા.
JOH 19:41 આમી ઈસુવાલ જાં હુળીખાંબાવોય ચોડાવલો આતો, તાં પાહીજ યોક વાડી આતી, એને તી વાડીમાય યોક નોવી કોબાર આતી, ચ્યેમાય પેલ્લા કાદાલ નાંય થોવ્યેલ.
JOH 19:42 યાહાટી ચ્યાહાય ઈસુવા કુડી ચ્યેજ કોબારેમાય થોવી દેના, કાહાકા તી પાહાય આતી, એને તો યહૂદીયાહા આરામા તિયારી દિહી બી આતો.
JOH 20:1 રવિવારે બોજ કોવાળ્યાં આજુ આંદારાં આતા તોવે મરિયમ જીં મગદલા નાંવા શેહેરામાઅને આતી, કોબારે એછે ગીયી, તોવે દેખ્યાકા કોબારે મુયાઇહીને દોગાડ પેલ્લોજ હોરકાવલો હેય.
JOH 20:2 તોવે તી સિમોન પિત્તર, એને એલો બિજો શિષ્ય જ્યાલ ઈસુ પ્રેમ કોઅહે ચ્યાહાપાય દાંહાદી ગીયી, એને ચ્યાહાન ચ્યે આખ્યાં, “કોબારેમાઅને પ્રભુ કુડીલ કાડી લેય ગીયે, એને આમા નાંય જાંઆજે કા કેછ થોવ્યોહો.”
JOH 20:3 તોવે પિત્તર એને બિજો શિષ્ય કોબારે એછે ગીયા.
JOH 20:4 એને બેની શિષ્ય આરે-આરે દાંહા દેત, બાકી પિત્તરા કોઅતો તો બિજો શિષ્ય આગલા નિંગી ગીયો, એને કોબારેપાય પેલ્લો જાય પોઅચ્યો.
JOH 20:5 એને ડોંગો વોળીન ફાડકે બુઇ પોડલેં દેખ્યે, તે તો બિઇ ગીયો યાહાટી તો માજા નાંય ગીયો.
JOH 20:6 સિમોન પિત્તર ચ્યા પાહલા યેનો એને પાદરોજ કોબારેમાય ગીયો એને ચ્યે તાં ફાડકે પોડલેં દેખ્યે.
JOH 20:7 એને ઈસુવા ટોલપ્યેલ વેટાળલો રુંબાળ બી દેખ્યો, બિજા ફાડકાહા આરે નાંય, બાકી આલાગુજ જાગાવોય ગોડી વાળલો દેખ્યો.
JOH 20:8 પાછે બિજો શિષ્ય જો કોબારેપાય પેલ્લો જાઈ પોઅચ્યેલ તોબી માજે ગીયો એને ઈ એઇન કા ઈસુ મોઅલાહામાઅને જીવતો ઓઈ ગીયહો બોરહો કોઅયો.
JOH 20:9 પવિત્રશાસ્ત્રમાય ઈસુ બારામાય ઈ લોખલાં આતા કા ઈસુ મોઅલા માઅને પાછો જીવતો ઉઠી, બાકી ચ્યાહાન આજુ લોગુ નાંય હોમજાલા આતા.
JOH 20:10 તોવે ચ્યા શિષ્ય પાછા ચ્યાહા ગોઓ વોળી ગીયા.
JOH 20:11 બાકી મરિયમ રોડતીજ કોબરે પાહી બાઆ ઉબી રોયી એને રોડતી-રોડતી કોબરે એછે ડોંગી પોડીન,
JOH 20:12 બેન હોરગા દૂતહાન ઉજળેંફુલ ડોગલેં પોવલા યોક ટોલપ્યેએહે એને યોક પાગહાહે બોઠલા દેખ્યા, જાં ઈસુવા કુડી થોવલી આતી.
JOH 20:13 ચ્યાહાય ચ્યેલ આખ્યાં, “બાઈ તું કાહા રોડતીહી?” ચ્ચેય ચ્ચાહાન આખ્યાં, “ચ્ચે મા પ્રભુ કુડી લેય ગીયા એને આંય નાંય જાંઉ કા ચ્ચાલ કેછ થોવ્યહો.”
JOH 20:14 ઈ આખીન તી પાહલા ફિરી યેની એને ઈસુલ ઉબલો દેખ્યો એને નાંય વોળખ્યો કા ઓ ઈસુ હેય.
JOH 20:15 ઈસુવે ચ્ચેલ આખ્યાં, “ઓ બાઈ તું કાહા રોડતીહી? કાલ હોદતીહી?” ચ્ચેય વાડીવાળો હોમજીન ચ્ચાલ આખ્યાં, “ઓ સાયબ, જો તું ચ્યાલ ઇસી લેય ગીયો તોવે ચ્યાલ કેછ થોવ્યા તીં માન આખ, એને ચ્યાલ આંય લેય જાહીં.”
JOH 20:16 ઈસુવે ચ્યેલ આખ્યાં, “મરિયમ!” ચ્યેય પાહલા ફિરીન ચ્યાલ હિબ્રુનીમાય આખ્યાં, “રબ્બુની મતલબ ઓ ગુરુજી.”
JOH 20:17 ઈસુવે આખ્યાં, “તું માન દોઅહે મા? આજુ લોગુ આંય આબાઇહી ઉચે નાંય ગીયહો, બાકી તું મા શિષ્યહાપાય જાયને ખોબાર આખ, કા જો મા આબહો હેય તો તુમહે આબહો હેય, એને જો મા પોરમેહેર હેય તો તુમહે પોરમેહેર હેય, ચ્યાપાય આંય ઉચે જાતહાવ.”
JOH 20:18 તોવે મરિયમ જીં મગદલેના શેહેરા આતી જાયને શિષ્યહાન આખ્યાં કા, “માયે પ્રભુલ દેખ્યો એને ચ્યે મા આરે વાતો કોઅયો.”
JOH 20:19 ચ્યાજ રવિવારે વોખાતે બોદા શિષ્ય બેગા જાયા, એને ચ્યાહાન યહૂદી આગેવાનહા દાક આતી, યાહાટી ચ્યાહાય બાઅણા બંદ કોઇ લેદલા આતા, તોવે ઈસુ માજે યેનો એને વોચમાય ઉબો રોયન આખ્યાં, “તુમહાન શાંતી મીળે.”
JOH 20:20 ઈ આખીન પાછે તો ચ્યાહાન ચ્યા આથ એને પાહાળા દેખાડયાં, એને શિષ્યહાય પ્રભુલ એઅયો એને બોજ આનંદિત ઓઅયા.
JOH 20:21 તોવે ઈસુવે પાછા ચ્યાહાન આખ્યાં, “તુમહાન શાંતી મીળે. જેહેકેન આબહે માન દુનિયામાય દોવાડયો તેહેકેન આંય તુમહાન દુનિયામાય દોવાડતાહું.”
JOH 20:22 ઈ આખીન ચ્યાય ચ્યાહાવોય ફુક્યા એને ચ્યાહાન આખ્યાં, “પવિત્ર આત્મા લા.
JOH 20:23 જ્યા કાદા પાપ તુમા માફ કોઅહા, ચ્યાહા પાપ માફ ઓઈ જાય, જ્યા કાદા પાપ તુમા નાંય માફ કોઅહા, ચ્યાહા પાપ નાંય માફ ઓઅય.”
JOH 20:24 બાકી બાર શિષ્યહા માઅને યોક એટલે થોમા જ્યાલ દિદુમુસ આખાય, જોવે ઈસુ યેનો, તોવે ચ્યાહાઆરે નાંય આતો.
JOH 20:25 જોવે બિજા શિષ્ય ચ્યાલ આખા લાગ્યા, “આમહાય પ્રભુવાલ દેખ્યો” તોવે ચ્ચાય ચ્યાહાન આખ્યાં, “ચ્યા આથામાય ખીલા ઠોક્યાં ચ્યા જોખમા વોણ એઉ એને ખીલહા વોણામાય મા આંગળી થોવુ એને ચ્યા પાહાળામાય મા આથ ટાકીન એઇ નાંય લાવ, તાં લોગુ આંય નાંય બોરહો કોઉ કા તો મોઅલા માઅને જીવતો ઉઠયહો.”
JOH 20:26 યોક આઠવડયા પાછે ચ્યા શિષ્ય પાછા ગોઅમે આતા, એને થોમા ચ્યાહાઆરે આતો, એને બાઅણા બંદ આતા, તોવે ઈસુય યેયન એને વોચમાય ઉબા રોયન આખ્યાં, “તુમહાન શાંતી મીળે.”
JOH 20:27 તોવે ચ્યાય થોમાલ આખ્યાં, “તો આંગળી ઈહીં લેય યે એને મા આથ એએ, એને તો આથ દોઓ એને મા પાહાળામાય ટાક, એને શંકા કોઅના બંદ કોઓ, બાકી બોરહો કોઓ કા આંય જીવતો હેય.”
JOH 20:28 થોમાય જાવાબ દેનો, “ઓ મા પ્રભુ, ઓ મા પોરમેહેર.”
JOH 20:29 ઈસુવે ચ્યાલ આખ્યાં, “તુયે તે માન એઅયો તે તું બોરહો કોઅતોહો? ધન્ય હેય ચ્યે માન એઅયા વોગાર બોરહો કોઅતેહે.”
JOH 20:30 ઈસુવે આજુબી બો બોદે ચમત્કારા કામ શિષ્યહા દેખતા કોઅયે, જીં યે ચોપડયેમાય નાંય લોખલે હેય;
JOH 20:31 બાકી યે યાહાટી લોખલે હેય, કા તુમા બોરહો કોએ, કા ઈસુજ પોરમેહેરા પોહો ખ્રિસ્ત હેય, એને ચ્યાવોય બોરહો કોઇન ચ્યા નાવાકોય અનંતજીવન મિળવા.
JOH 21:1 યે વાતહે પાછે ઈસુ પોતાલ તીબીરીયાસ દોરિયા મેરે ચ્યા શિષ્યહાન દેખાયો, એને ઈ એહેકેન જાયા.
JOH 21:2 સિમોન પિત્તર, થોમા જ્યાલ દિદુમુસ આખતેહે, ગાલીલ ભાગા કાના ગાવામાઅને નતનએલ, એને જબદયા બેન પાહા, એને ઈસુ બિજા બેન શિષ્ય, યોખઠા આતા.
JOH 21:3 તોવે સિમોન પિત્તરે ચ્યાહાન આખ્યાં, “આંય માછલે દોઅરાં જાય રિયહો” ચ્યાહાય ચ્યાલ આખ્યાં, “આમા બી તોઆરે યાહુ” યાહાટી ચ્યા નિંગીન ઉડીમાય ચોડી ગીયા, બાકી ચ્યે રાતી ચ્યાહાય કાય નાંય દોઅયા.
JOH 21:4 આગલે દિહી હાકાળેહે કોવાળ્યાં ઈસુ દોરિયા મેરે ઉબલો આતો. તેરુંબી શિષ્યહાય ચ્યાલ નાંય વોળખ્યો કા ઓ ઈસુ હેય.
JOH 21:5 તોવે ઈસુવે ચ્યાહાન આખ્યાં, “ઓ પાહાહાય, કાય તુમહાપાય કાય ખાઅના હેય?” ચ્યાહાય જાવાબ દેનો, “નાંય.”
JOH 21:6 ઈસુવે ચ્યાહાન આખ્યાં, “ઉડી જમણે એછે જાળ ટાકાં, તે તુમહાન મિળી” તોવે ચ્યાહાય જાળ ટાકી, એને આમી બો બોદા માછલાહા લીદે જાળ તાણી નાંય હોક્યા.
JOH 21:7 યાહાટી ચ્યા શિષ્યાય જ્યાલ ઈસુ પ્રેમ કોએ, તો સિમોન પિત્તરાલ આખ્યાં, “ઓ તો પ્રભુ હેય” પિત્તરે ઈ વોનાઈન કા પ્રભુ હેય, ડોગલાં પોવી લેદા જ્યેં ચ્યાય માછલે દોઅતા સમયે કાડી થોવલે. એને પાઅયામાય કુદી પોડયો.
JOH 21:8 બાકી બિજા શિષ્ય ઉડીવોય બોહીન માછલાહાકોય બોઆલી જાળ તાણતા યેના, કાહાકા ચ્યા મેરાવોયને બોજ દુઉ નાંય આતા, લગભગ હોવ મીટર આતા.
JOH 21:9 જોવે ચ્યા મેરે યેના, તોવે ચ્યાહાય કોળસાહા આગ બોળતી એને આઅરા ઉપે માછલા થોવલાં, એને બાખે દેખ્યી.
JOH 21:10 તોવે ઈસુવે ચ્યાહાન આખ્યાં, “તુમહાય જ્યેં માછલે આમી દોઅયેહે, ચ્યાહામાઅને વોછે માછલે લેતા યા.”
JOH 21:11 સિમોન પિત્તરાય ઉડીવોય ચોડીન યોક હોવ ને ત્રેપન મોઠા માસલાહાકોય બોઆલી જાળ મેરાવોય તાણી. એને ઓલે બોદે માછલે આતેં તેરુંબી જાળ નાંય ફાટી.
JOH 21:12 ઈસુવે ચ્યાહાન આખ્યાં, “યા, ખાઅના ખાં” એને શિષ્યહા માઅને કાદાલ ઈંમાત નાંય જાયી કા, ચ્યાલ પુછે, “તું કું હેતો?” કાહાકા ચ્યાહાન ખોબાર આતી કા ઓ ઈસુજ હેય.
JOH 21:13 તોવે ઈસુવે બાખે લેઈને ચ્યાહાન દેની, એને તેહેકેન માછલે બી દેને.
JOH 21:14 ઈ તીજેદા હેય, ઈસુવે મોઅલા માઅને ઉઠયા પાછે ચ્યા શિષ્યહાન દર્શન દેના.
JOH 21:15 ખાય ઉઠયા પાછે ઈસુવે સિમોન પિત્તરાલ આખ્યાં, “ઓ યોહાના પાહા સિમોન, યા બીજહા કોઅતો તું માન વોદારી પ્રેમ કોઅતોહો કા?” ચ્યે આખ્યાં, “હાં પ્રભુ, તુલ તે ખોબાર હેય, આંય તુલ પ્રેમ કોઅતાહાંવ” ઈસુવે ચ્યાલ આખ્યાં, “મા ગેટહાન ચાઆ.”
JOH 21:16 ઈસુવે આજુ બિજા દા ચ્યાલ આખ્યાં, “ઓ સિમોન યોહાના પોહા, કાય તું માન પ્રેમ કોઅતોહો?” પિત્તરે જવાબ દેનો, “હાં પ્રભુ તુલ ખોબાર હેય કા આંય તોવોય પ્રેમ કોઅતાહાંવ” ઈસુવે ચ્યાલ આખ્યાં, “મા ગેટહા રાખવાળી કોઓ.”
JOH 21:17 તીજા દા ઈસુવે આખ્યાં, “ઓ સિમોન યોહાના પાહા, કાય તું માયેવોય પ્રેમ કોઅતોહો?” પિત્તર મોનામાય દુ:ખી જાયો, કાહાકા ઈસુ ચ્યાલ પાછા તીજા દા પુછ્યાં, કા તું માયેવોય પ્રેમ કોઅતોહો? એને ચ્યે ઈસુવાલ આખ્યાં, “ઓ પ્રભુ, તુલ તો બોદી ખોબાર હેય, આંય તુલ પ્રેમ કોઅતાહાંવ તી તુલ ખોબાર હેયેજ” ઈસુવે ચ્યાલ આખ્યાં, “મા ગેટહાન ચાઆ.
JOH 21:18 આંય તુલ હાચ્ચાં-હાચ્ચાં આખતાહાવ, જોવે તું જુવાન આતો, તોવે તું કોંબાર બાંદિન, જાં મોન ગોમે તાં જાંઉ આતો, બાકી જોવે તું ડાઆયો ઓઈ જાહે તોવે તો આથ આગાડી કોઅહે એને બિજો તો કોંબાર બાંદિન તુલ નાંય ગોમે તાં લેય જાય.”
JOH 21:19 ઈસુય ઈ આખાહાટી આખ્યાં, કા પિત્તર કેહેકેન મોઅરી એને પોરમેહેરાલ મહિમા કોઅરી, એને એહેકોય આખીન ચ્યાલ આખ્યાં, “મા શિષ્ય બોની રો.”
JOH 21:20 પિત્તર ફિરી વોળીન ચ્યા શિષ્યાલ પાહલા યેતો દેખ્યો, જ્યાલ ઈસુ પ્રેમ કોઅતો આતો, જ્યેં ખાઅના ખાતે સમયે ઈસુવા એછે ડોંગો પોડીન પુછ્યાં, “ઓ પ્રભુ, તુલ દોઆડી દેનારો કું હેય?”
JOH 21:21 ચ્યાલ એઇન પિત્તરે ઈસુવાલ આખ્યાં, “ઓ પ્રભુ, ચ્યા કાય ઓઅરી?”
JOH 21:22 ઈસુવે ચ્યાલ આખ્યાં, “જો મા ઇચ્છાકોય તો આંય પાછો યીહીં તાંવ લોગુ તો જીવતો રોય, તે તુલ કાય? તું મા શિષ્ય બોની રો.”
JOH 21:23 યાહાટી વિસ્વાસ્યાહામાય ઈ વાત ફેલાઈ ગીયી, કા તો શિષ્ય નાંય મોએ, તેરુંબી ઈસુય ચ્યાલ ઈ નાંય આખ્યાં, કા ઓ નાંય મોઅરી, બાકી ઈ આખ્યાં, “જો મા ઇચ્છાકોય તો આંય પાછો યીહીં તાંવ લોગુ તો જીવતો રોય, તે તુલ કાય?”
JOH 21:24 ઓ તોજ શિષ્ય હેય, જો યે વાતહેબારામાય સાક્ષી દેહે, એને જ્યાંય યે વાતહેબારામાય લોખલાં હેય, એને આમહાન ખોબાર હેય કા ચ્યા સાક્ષી હાચ્ચી હેય.
JOH 21:25 ઈસુવે આજુબી બો બોદે ચમત્કારા કામે કોઅયે, જો તીં બોદા લોખલાં જાતા, તોવે બોદી દુનિયામાય બી ચ્યે ચોપડયેહેન સાંભાળાહાટી ઓલો જાગો નાંય રોતો જ્યેં લોખલે જાતે.
ACT 1:1 માનનીય થીયોફિલુસ, મા પેલ્લી ચોપડીમાય, જીં માયે તોહાટી લોખલી આતી, માયે ચ્યે કોલહ્યેક ચીજહે બારામાય લોખ્યાં જીં ઈસુય કોઅલા આતા એને હિકાડલા આતા જાંવલોગુ તો હોરગામાય લેવાય નાંય ગીઅલો આતો.
ACT 1:2 બાકી ઈસુલ પોરમેહેરાકોય હોરગામાય લેય લાં પેલ્લા, ચ્યાય પવિત્ર આત્મા સામર્થ્યાકોય ચ્યા પ્રેષિતાહાલ આગના દેની.
ACT 1:3 ઈસુય દુ:ખ ઉઠાવ્યા એને મોરણા પાછે બોજ પાક્કી સાબિતી કોઇન તો જીવતો હેય એહેકોય દેખાડયાં, એને ચાળીસ દિહયા લોગુ તો પ્રેષિતાહાલ દેખાતો રિયો, એને પોરમેહેરા રાજ્યા વાતો આખતો રિયો.
ACT 1:4 યોક સમય ઈસુવા શિષ્ય ચ્યાઆરે આતા તોવે ઈસુય ચ્યાહાન આગના દેની, “યેરૂસાલેમ શેહેર છોડીન જાહા મા, બાકી તી દાન મીળે તાંવ લોગુ વાટ જોવાં જીં પોરમેહેર આબહાય તુમહાન દેઅના વાયદો કોઅલો આતો, જ્યા બારામાય તુમા માયેપાઅને વોનાય ચુક્યાહા.
ACT 1:5 કાહાકા યોહાનાય તે પાઆયાકોય બાપતિસ્મા દેનલા હેય, બાકી કોલહાક દિહયા પાછે પોરમેહેર તુમહેઆરે રાંહાટી પવિત્ર આત્મા દોવાડી.”
ACT 1:6 પાછે જોવે પ્રેષિત બીજેદા ઈસુલ મિળ્યાં, તોવે ચ્યાહાય ઈસુલ પુછ્યાં, “ઓ પ્રભુ, કાય ઈસરાયેલાલ છુટકા કોઅના એને આપહે રાજ્યા પાછો સ્થાપન કોઅના તો સમય યેય ગીયહો?”
ACT 1:7 ઈસુય ચ્યાહાન આખ્યાં, “તો સમય એને ચ્યો વાતો કોવે ઓઅરી, ચ્યા બારામાય જાઅના પોરમેહેર આબહાલ ઓદિકાર હેય, ઈ તુમહાન જાઅના ગોરાજ નાંય હેય.
ACT 1:8 બાકી જોવે પવિત્ર આત્મા તુમહેવોય યેઅરી તોવે તુમા સામર્થ્ય મેળવહા; એને યેરૂસાલેમ શેહેરામાય એને બોદા યહૂદીયા એને સમરૂન વિસ્તારમાય, એને બોદા દુનિયામાય લોકહાન મા બારામાય સાક્ષી દાહા.”
ACT 1:9 ઈ આખીન ઈસુ ચ્યાહા દેખતા-દેખતાજ પોરમેહેરાય ચ્યાલ હોરગામાય લેય લેદો, એને વાદળાં લીદે ચ્યે ચ્યાલ આગાડી નાંય દેખી હોક્યે.
ACT 1:10 એને ઈસુ જાતી સમયે જોવે ચ્યા આકાશા એછે એઅઇ રીઅલા આતા, તોવે અચાનક, બેન માટડા ઉજળેં ડોગલેં પોવલા ચ્યાહા પાહી યેયન ઉબા રિયા,
ACT 1:11 એને ચ્યાહાન એહેકેન આખ્યાં, “ઓ ગાલીલ ભાગામાય રોનારા માઅહાય, તુમા કાહા ઉબા રોયન ઉચે આકાશા એછે એઅઇ રીયહા? ઓજ ઈસુ, જ્યાલ પોરમેહેરાય તુમહે પાહીને હોરગામાય લેય લેદલો હેય, તુમા ચ્યાલ જેહેકેન આકાશામાય જાતા દેખ્યાહા તેહેકેન તો પાછો યેઅરી.”
ACT 1:12 જોવે બેન માટડા જાતા રિયા તોવે શિષ્ય જૈતુન નાંવા ડોગાવોયને જો યેરૂસાલેમ શેહેરા ઇહને યોક કિલોમીટર દુઉ હેય, યેરૂસાલેમ શેહેરામાય પાછા યેના.
ACT 1:13 એને જોવે શિષ્ય યેરૂસાલેમ શેહેરામાય પોઅચ્યા તોવે ચ્યા ઉચલી ખોલીમાય ગીયા. તાં પિત્તર, યોહાન, યાકૂબ, આંદ્રિયાસ, ફિલિપ, થોમો, બરથલ્મી, માથ્થી, અલફિયા પોહો યાકૂબ, સિમોન જેલોતોસ, એને યાકૂબા પોહો યહૂદા રા આતા.
ACT 1:14 ચ્યા બોદા એને તાં ચ્યાહાઆરે કોલ્યોહોક બીજ્યોબી થેઅયો આત્યો જ્યેહેય ઈસુલ મોદાત કોઅલી આતી એને ઈસુવા આયહો મરિયમ એને ચ્યે બાહાહા આરે યોકચીત્ત ઓઇન પ્રાર્થનામાય લાગી રોત.
ACT 1:15 એને ચ્યાજ દિહીહયામાય જોવે લગભગ યોક હોવને વિહી વિસ્વાસી યોખઠા આતા, તોવે પિત્તર ચ્યાહા વોચમાય ઉબો રોયન આખા લાગ્યો.
ACT 1:16 “ઓ બાહાહાય, પવિત્ર આત્માય બોજ સોમાયા પેલ્લા રાજા દાઉદા કોય યહૂદા બારામાય આખ્યાં, જો ઈસુલ દોઆડનારા લોકહા આગેવાની કોઅનારો બોની ગીયો, ઈ જરુરી આતાં કા યહૂદા બારામાય પવિત્રશાસ્ત્રમાય લોખલાં હેય તી હાચ્ચાં સાબિત ઓએ.
ACT 1:17 કાહાકા તો આપહે માઅને યોક આતો, એને યે સેવાયેમાય ભાગી જાયલો આતો.
ACT 1:18 જેહેકેન તુમા જાંઅતેહે કા, યહૂદી આગેવાનહાય યહૂદાલ પોયહા દેના જોવે ચ્યાય ચાલાકી કોઇન ઈસુલ દોગો દેયના વાયદો કોઅયો, પાછે યહૂદાય ચ્યા પોયહા ચ્યાહાન પાછા ફેરવી દેના. એને જોવે યહૂદાય ગોળ ફાંસ લાવી લેદા, એને ચ્યા શરીર દોરતીવોય ટુટી પોડ્યા, ચ્યા બુકો ફાટી ગીયો એને ચ્યા બોદે આતેં બાઆ નિંગી યેને, યાહાટી યહૂદી આગેવાનહાય ચ્યા પોયહાકોય યોક રાન વેચાતાં લેદા. યેરૂસાલેમ શેહેરામાઅને લોક યે વાતે બારામાય જાંઆય ગીયા, યાહાટી ચ્યા લોક ચ્યા જાગાલ ચ્યાહા ભાષામાય ‘હકલદમા’ એટલે ‘લોયા રાન’ એહેકેન નાંવ પાડ્યા.
ACT 1:20 કાહાકા રાજા દાઉદા ગીતશાસ્ત્રમાય એહેકેન લોખલાં હેય, ‘ચ્યા ગુઉ ઉજાડ એઅઇ જાઅરી, એને ચ્યામાય કાદાં નાંય રોય’ એને ઈ બી લોખલાં હેય, ‘કાદો બિહરો ચ્યા પદ લી.’
ACT 1:21 યાહાટી ઈ જરુરી હેય કા યોક ઓહડા માઅહાન નિવાડલા જાય, જો પ્રભુ ઈસુવા કામહા બોદયે સમયે સાક્ષી હેય, એને પ્રભુ ઈસુલ યોહાનાકોય બાપતિસ્મા દેના ચ્યાપાઅને લેયને ઈસુલ પોરમેહેરાકોય હોરગામાય લેય લેઅના લોગુ ઈ માઅહું પ્રભુ ઈસુ મોઅલા માઅને પાછા જીવી ઉઠના બારામાય સાક્ષી બોને.”
ACT 1:23 તોવે ચ્યાહાય બેન માઅહાલ ઉબા રાખ્યા, યોક યુસુફ જો બર-સબ્બા આખાયેહે, જ્યા ઉપનાંવ યુસ્તસ હેય, બિજો મત્તીયાહ.
ACT 1:24 એને ઈ પ્રાર્થના કોઅયી, “ઓ પ્રભુ, તું જો બોદહા મોન જાંઅતોહો, આમહાન ઈ પ્રગટ કોઓ કા યા બેનહયા માઅને તુયે કાલ નિવડયોહો.
ACT 1:25 કા તો ઈ સેવા એને પ્રેષિત પદ લેય, જો જાગો યહૂદા છોડી ગીયો, એને મોઅઇ ગીયો એને ચ્યા જાગાવોય જાતો રિયો જાં ચ્યાલ રા જોજતાં આતા.”
ACT 1:26 તોવે ચ્યાહાય ચ્યાહા બારામાય ચીઠયો ટાક્યો, એને મત્તીયા નાંવા ચિઠ્ઠી નિંગી, તોવે તો ચ્યા ઓગ્યાર પ્રેષિતાહા આરે ગોણાય ગીયો.
ACT 2:1 જોવે યહૂદી લોકહા પચાસમા દિહા સણ યેનો, તોવે ચ્યા બોદા યોક જાગે યોકઠા જાયલા આતા.
ACT 2:2 એને અચાનક હોરગામાઅને મોઠા તુફાન રોકો ગોંગારના આવાજ ઓઅયો, એને ચ્યા બોઠલા આતા તી બોદા ગુઉ ચ્યા આવાજા કોય ગાજી ઉઠયા.
ACT 2:3 તોવે ચ્યાહા હોમ્મે ઓહડી આગ દેખાયી, જ્યેં આકાર જીબ્યે રોકો આતો, જીં આલાગ ઓઇન ચ્યાહામાઅને બોદહાવોય થોબતી ગીયી.
ACT 2:4 એને ચ્યા બોદા પવિત્ર આત્માકોય બાઆઈ ગીયા, એને જેહેકેન પવિત્ર આત્માય ચ્યાહાન બોલના તાકાત દેની, ચ્ચે રીતે જુદી-જુદી ભાષામાય બોલા લાગ્યા.
ACT 2:5 ચ્ચે સમયે, પોરમેહેરા દાક રાખનારા કોલહાક યહૂદી લોક આતા, જ્યા આકાશા નિચે દુનિયા બોદા દેશામાઅને સણ મોનાવાહાટી યેરૂસાલેમ શેહેરામાય યેનલા આતા એને યેરૂસાલેમ શેહેરામાય રોતા આતા.
ACT 2:6 જોવે ગોંગારના આવાજ ઓઅયો, તોવે ગીરદી ઓઈ ગીયી એને લોક ગાબરાય ગીયા, કાહાકા બોદા આપહે-આપહે ભાષામાય બોલતા વોનાય રીઅલા આતા.
ACT 2:7 ચ્યા બોદાજ ચોમકાયન એને નોવાય પામીન આખા લાગ્યા, “એઆ, યા જીં બોલી રીઅલા હેય કાય બોદા ગાલીલ ભાગા માઅહે નાંય હેય?
ACT 2:8 તે ઈ કાય ઓઈ રીયહા જીં આમહે માઅને બોદા જાંઆ આપહે-આપહે બોલી ભાષામાય વાતો કોઅતા વોનાય રીયલા હેય.
ACT 2:9 આપહે માઅને કોલહાક લોક પારથી વિસ્તારામાઅને હેય એને કોલહાક લોક મેદી વિસ્તારામાઅને એને કોલહાક લોક એલામી વિસ્તારામાઅને એને કોલહાક લોક મેસોપોટેમિયા વિસ્તારામાઅને એને કોલહાક લોક યહૂદીયા વિસ્તારામાઅને એને કોલહાક લોક કાપાદોકિયા વિસ્તારામાઅને એને કોલહાક લોક પુન્તસ વિસ્તારામાઅને એને કોલહાક લોક આસિયા વિસ્તારામાઅને હેય,
ACT 2:10 એને ફ્રુગીયા એને પંફૂલિયા વિસ્તારામાઅને હેય એને મિસર દેશ એને કુરેન શેહેરા પાહીને લિબિયા દેશા કોલહાક લોક, એને રોમમાઅને યેરૂસાલેમમાય યેનલા યહૂદી મુસાફીર,
ACT 2:11 એટલે કાય યહૂદી, એને કાય ગેર યહૂદી જ્યાહાય યહૂદી ધર્મ માની લેદલો, ક્રેતે બેટવોય રોનારા લોક એને અરબી દેશાબી લોક હેતા, બાકી આપહે-આપહે ભાષામાય ચ્યાહાપાઅને પોરમેહેરા મોઠા-મોઠા ચમત્કારહા બારામાય બોલતા વોનાય રીઅલા હેય.”
ACT 2:12 એને ચ્યા બોદા નોવાય પામ્યા, એને ગાબરાય જાયને યોકબિજાલ આખા લાગ્યા, “ઈ કાય ઓઈ રીઅલા હેય?”
ACT 2:13 બાકી બીજહાંય ચ્યાહા મશ્કરી કોઇન આખ્યાં, “ચ્યા તે દારવા પીયને સાકી ગીઅલા હેતા.”
ACT 2:14 તોવે પિત્તર ચ્યા અગ્યાર પ્રેષિતાહા આરે ઉબો રિયો એને મોઠેરે બોંબલીન આખા લાગ્યો, ઓ યહૂદીયા વિસ્તારા બાહાહાય, એને ઓ યેરૂસાલેમ શેહેરમાય રોનારા બોદા લોકહાય, ઈ જાઈલા, એને દિયાન દિન મા વાત વોનાય લા.
ACT 2:15 જેહેકેન તુમા હોમજી રીયહા, યા લોક સાકલા નાંય હેય, કાહાકા આમીતે હાકાળેહે નોઉં વાગ્યહે.
ACT 2:16 બાકી જીં આમહે આરે જાયા ઈ ચ્યો વાતો પુરાં ઓઅના હેય, જીં યોયેલ ભવિષ્યવક્તાકોય પવિત્રશાસ્ત્રામાય પોરમેહેરાય આખલા આતા.
ACT 2:17 પોરમેહેર આખહે, કા છેલ્લા દિહાહામાય એહેકેન ઓઅરી, કા આંય મા આત્મા બોદા માઅહાલ દિહી, એને તુમહે પોહા એને તુમહે પોહયો ભવિષ્યવાણી કોઅરી, એને તુમહે જુવાન્યે દર્શન એઅરી, એને તુમહે ડાયા હોપને એઅરી.
ACT 2:18 ચ્ચા દિહાહામાય આંય મા સેવાક એને સેવાક્યે બાયહેનબી મા આત્મા દિહી, એને ચ્યે બી ભવિષ્યવાણી કોઅરી.
ACT 2:19 એને આંય ઉચે આકાશ માય પરાક્રમ, એને નિચે દોરત્યેવોય ચિન્હે એટલે લોય, એને આગ એને દુમાડા વાદળાં દેખાડીહી.
ACT 2:20 પ્રભુ યેયના પેલ્લા દિહી કાળો પોડી એને આંદારાં ઓઈ જાઅરી એને ચાંદ લોય રોકો ઓઈ જાઅરી, તો દિહી બોજ મહાન એને ચોમકનારો દિહી ઓઅરી.
ACT 2:21 એને ચ્યા સમયા પેલ્લા જો કાદો પ્રભુવા નાંવ લેઅરી, તોજ તારણ મેળવી.
ACT 2:22 “ઓ ઈસરાયેલ લોકહાય, યો વાતો વોનાયા, નાજરેત ગાવામાઅને ઈસુ યોક ઓહડો માઅહું આતો, ચ્યા ચમત્કારા કામ એને નોવાયે કામ એને ચિન્હા કોય ચ્યાલ પોરમેહેરાય તુમહે હોમ્મે સાબિત કોઅલો આતો, તુમા પોતે ઈ જાંઅતાહા કા ઈ હાચ્ચાં હેય.”
ACT 2:23 પોરમેહેરાકોય ઠરાવલી યોજના એને પેલ્લા જ્ઞાનાનુસાર, તો તુમહે આથામાય હોપાય ગીયો, તુમહાય ચ્યાલ ખારાબ માઅહા મોદાત લેયને ખીલા ઠોકીન હુળીખાંબાવોય ચોડવીન માઆઇ ટાક્યો.
ACT 2:24 બાકી ચ્યાલ પોરમેહેરે ચ્યા મોરણા બંધન માઅને છોડાવીન ચ્યાલ પાછો જીવતો કોઅયો, કાહાકા ઈસુલ મોરણા તાબામાંય નાંય રાખી હોકતા આતા.
ACT 2:25 કાહાકા દાઉદ રાજા ઈસુ બારામાય એહેકોય આખહે, “આંય મા પોરમેહેરાલ કાયામ મા આગલા દેખતો રિયો, કાહાકા તો મા જમણા આથા એછે હેય, યાહાટી કા આંય ચ્યા લોકહાન નાંય બીઅયુ, જ્યા મા નુકસાન કોઅરા માગતાહા.
ACT 2:26 યાહાટી આંય આનંદાકોય બાઆય ગીયો, એને આંય આનંદાકોય તો સ્તુતિ કોઅતાહાંવ, એને મા શરીરબી આશામાય બોની રોહે.
ACT 2:27 કાહાકા તું મા જીવાલ અધોલોકમાય નાંય જાં દેહે એને પવિત્ર માઅહા કુડીલ હોડી નાંય જાં દેહે.
ACT 2:28 તુયે માન જીવના વાટ દેખાડીહી; તું માન દર્શન થી તો હજર્યેમાય આનંદાકોય બોઅઇ દેહે.”
ACT 2:29 “ઓ બાહાહાય, આંય ડાયા દાઉદ રાજા બારામાય તુમહાન ઈંમાતકોય આખી હોકતાહાવ કા તો તે મોઅઇ ગીયો એને દાટી બી દેનો એને ચ્યા કોબાર આજ લોગુ આપહે ઈહીં હેય.
ACT 2:30 તો ભવિષ્યવક્તો આતો, તો જાંઅતો આતો કા પોરમેહેરાય કોસામ ખાયન ચ્યાઆરે વાયદો કોઅયેલ, કા આંય તો પીડી માઅને યોકા માઅહાલ તો રાજગાદ્યેવોય બોહાડિહી.
ACT 2:31 દાઉદ રાજાય ઈ જાઇન કા ભવિષ્યમાય કાય ઓઅનારા આતા, એને યાહાટી ચ્યે ઈસુ ખ્રિસ્તા મોઅલા માઅને પાછા જીવતા ઓઅના વાત કોઅયી, કાહાકા તું મા જીવાલ અધોલોકમાય નાંય જાં દેહે એને પવિત્ર માઅહા કુડીલ હોડી નાંય જાં દેહે.
ACT 2:32 યાજ ઈસુવાલ પોરમેહેરે મોઅલા માઅને પાછો જીવતો કોઅયો, જ્યા આમા બોદા સાક્ષી હેજે.
ACT 2:33 આમી તો હોરગામાય પોરમેહેરા જમણા આથા મોઠા માનાપાના જાગાવોય બોઠલો હેય, એને આબહાય ઈસુલ પવિત્ર આત્મા દેના જેહેકેન ચ્યાય વાયદો કોઅલો આતો, એને ઈસુય પવિત્ર આત્મા આમહાન દેનલા હેય, જેહેકેન કા આજે તુમા એઅતેહે એને વોનાતેહે.
ACT 2:34 કાહાકા દાઉદ તે હોરગામાય નાંય ચોડયો, બાકી તો પોતે આખહે, ‘પ્રભુ પોરમેહેરાય મા પ્રભુવાલ આખ્યાં, તું મા જમણા આથા એછે બોહો.’
ACT 2:35 પ્રભુ પોરમેહેરાય મા પ્રભુવાલ આખ્યાં, ‘તું મા જમણે આથે બોહો, જાવ લોગુ આંય તુમહે દુશ્માનાહાન તુમહે તાબામાંય કોઇ દાવ.’
ACT 2:36 યાહાટી, ઈસરાયેલા બોદાજ લોકહાન યે વાતહેબારામાય ખાત્રી ઓઈ જાય કા, પોરમેહેર ચ્યાજ ઈસુવાલ, જ્યાલ તુમહાય હુળીખાંબાવોય ચોડવ્યેલ પ્રભુ એને ખ્રિસ્તબી બેની ઠોરવ્યો.”
ACT 2:37 જોવે લોક ઈ વોનાયા, તોવે આપા બોજ દોષી હેજે એહેકેન જાંઅયા, તોવે ચ્યા પિત્તરાલ એને બિજા પ્રેષિતાહાલ પુછા લાગ્યા, “ઓ બાહાહાય આમા કાય કોઅજે?”
ACT 2:38 પિત્તરે ચ્યાહાન આખ્યાં કા, “પાપ કોઅના બંદ કોઆ, એને તુમહેમાઅને બોદા જાંઆ તુમહે પાપહા માફી મેળવાહાટી ઈસુ ખ્રિસ્તા નાંવે બાપતિસ્મા લાં, તોવે તુમહાન પવિત્ર આત્મા દાન મિળી.
ACT 2:39 કાહાકા ઓ વાયદો તુમહેહાટી, એને તુમહે પોહહાહાટી, એને ચ્યા બોદા દુઉ-દુઉને લોકાહાહાટી બી હેય, જ્યાહાલ પ્રભુ આમહે પોરમેહેર ચ્યા પાહી હાદી.”
ACT 2:40 પિત્તરે આજુ બોજ વાતો પાછી-પાછી આખીન ચ્યાહાન વિનાંતી કોઅયી કા તુમા પોતે યા આડી પેડયે થી બોચી જાં.
ACT 2:41 જીં કાય પિત્તરે આખ્યાં, જ્યાહાય ચ્યાવોય બોરહો કોઅયો ચ્યાહાય બાપતિસ્મા લેદા, એને ચ્યેજ દિહી બોરહો કોઅનારા ટોળામાય લગભગ તીન ઓજાર માઅહે જોડાય ગીયે.
ACT 2:42 એને ચ્યે પ્રેષિતાહા પાયને હિકના, ચ્યાહાઆરે મિળીન રોઅના એને ચ્યે પ્રભુભોજમાય ભાગી ઓઅતે આતેં એને પ્રાર્થના કોઅરા દૃડતાથી લાગી રિયે.
ACT 2:43 એને યેરૂસાલેમમાય બોદા લોક ધાકાય ગીયા, કાહાકા બોજ નોવાયે કામે એને ચમત્કાર પ્રેષિતાહાકોય ઓઅતે આતેં.
ACT 2:44 એને બોદાજ બોરહો થોવનારા લોક યોકઠા રોતા આતા, એને જીં કાયબી ચ્યાહાપાય આતા તી બોદાંજ યોખઠા કોઅતે આતેં.
ACT 2:45 એને ચ્યે ચ્યાહા મિલકાત એને કાયબી સામાન વેચિન જ્યાહાલ જીં ગોરાજ પોડતી આતી ચ્યાહાન વાટી દેતા આતા.
ACT 2:46 એને ચ્યે દિનેરોજ યોક મોનાકોય દેવાળામાય બેગે ઓએત એને ગોઅહે-ગોઅહે પ્રભુભોજમાય ભાગી ઓએ એને ઉદાર મોનાકોય આનંદાકોય ચ્યે ઈળી-મિળીન ખાઅના ખાતે આતેં.
ACT 2:47 એને પોરમેહેરા સ્તુતિ કોઅતે આતેં, એને બોદા લોક ચ્યાહાથી ખુશ આતા; એને જ્યા તારણ મિળવેત, ચ્યાહાન પ્રભુ દિનેરોજ ચ્યાહામાય મેળવી દેતો આતો.
ACT 3:1 યોક દિહી પિત્તર એને યોહાન બોપરેહે તીન વાગે પ્રાર્થના સમયે દેવાળામાય જાય રીઅલા આતા.
ACT 3:2 ઓલહામાય લોક યોકા જન્મા પાઅને લેંગડા આતા ચ્યા માઅહાલ લેઈને યેત, ચ્યાલ દિનેરોજ દેવાળા બાઅણા પાય જ્યાલ સુંદાર નાંવા બાઅણા આખતેહે, ચ્યાપાય બોહાડી જાત, કા તો દેવાળે જાનારાહા પાયને બિખ માગે.
ACT 3:3 જોવે ચ્યાય પિત્તર એને યોહાનાલ દેવાળામાય જાતા દેખ્યા, તોવે ચ્યાહાપાઅને બિખ માગી.
ACT 3:4 પિત્તર એને યોહાને ચ્યાલ દિયાન દેયને એઅયા એને પિત્તરે આખ્યાં, “આમહે એછે એએ.”
ACT 3:5 ચ્યાહાપાઅને કાય મિળી યે આશેકોય તો ચ્યાહા એછે એઅરા લાગ્યો.
ACT 3:6 તોવે પિત્તરે આખ્યાં, “ચાંદી એને હોના તે માયેપાંય હેયેજ નાંય, જીં હેય તી તુલ આંય દેતહાવ, નાજરેત ગાવામાઅને ઈસુ ખ્રિસ્તા નાવાકોય ઉઠ એને ચાલતો લાગ.”
ACT 3:7 એને પિત્તરે ચ્યા જમણો આથ દોઇન ચ્યાલ ઉઠાડયો, એને તારાત ચ્યા પાગહામાય એને માંડયેહે માય તાકાત યેની.
ACT 3:8 એને તો કુદીન ઉબો ઓઈ ગીયો, એને ચાલા-ફિરા લાગ્યો, એને ચાલતો, એને કૂદતો, પોરમેહેરા સ્તુતિ કોઅતો તો પિત્તર એને યોહાના આરે દેવાળા બાઆપુર ગીયો.
ACT 3:9 બોદા લોકહાય ચ્યાલ ચાલતો-ફિરતો એને પોરમેહેરા સ્તુતિ કોઅતો દેખ્યો.
ACT 3:10 એને ચ્યાલ વોળખી લેદો કા ઓ તોજ હેય જો દેવાળા સુંદાર નાંવા બાઅણા પાય બોહીન બિખ માગે, એને ચ્યે યે ઘટના કોય જીં ચ્યાઆરે જાયલી, ચ્યે બોજ નોવાય પામીન ચમકાય ગીયે.
ACT 3:11 જોવે તો માઅહું પિત્તર એને યોહાના આરે આતો, તે બોદા લોક બોજ નોવાય પામીન ચ્યે બોદે સુલેમાના પારસાળા માય દાંહાદી ગીયે, જાં હારો ઓઅય ગીઅલા માઅહું પિત્તર એને યોહાનાલ ફીટ દોઅય રિઅલો આતો.
ACT 3:12 ઈ એઇન પિત્તરે લોકહાન આખ્યાં, “ઓ ઈસરાયેલી લોકહાય, તુમહાન યા માઅહાલ એઇન કાહા નોવાય લાગી? એને આમહે એછે એહેકેન કાહા દારી-દારી એઅતાહા? કા જેહેકેન આમહાયજ આમહે શક્તિ કા ભક્તિ તાકાતેવોય યા માઅહાલ ચાલા-ફિરા લાયકે બોનાડી દેનો.
ACT 3:13 આમહે આગલ્યાડાયા આબ્રાહામા, ઈસાકા એને યાકૂબા પોરમેહેર, આપહે વડીલાહા પોરમેહેરે ચ્યા ચાકાર ઈસુવા મહિમા કોઅયી, બાકી તુમહાય ચ્યાલ માઆઇ ટાકાંહાટી યહૂદી આગેવાનહાન હોઅપી દેનો, એને જોવે પિલાત રાજાય ચ્યાલ ડોંડ દેઅનાથી મોનાઈ કોઇ દેના, તોવે તુમહાય પિલાતા હોમ્મે ઈસુ નાકાર કોઅયા.
ACT 3:14 તુમહાય ઈસુલ નાકાર કોઇ દેનો, જો પવિત્ર એને ન્યાયી હેય, બાકી તુમહાય ઈ માગણી કોઅયી કા ચ્યા બોદલે ખૂની માઅહાલ તુમહેહાટી છોડી દેય.
ACT 3:15 એને તુમહાય લોકહાન જીવન દેનારાલ માઆઇ ટાક્યો બાકી પોરમેહેરે ચ્યાલ મોઅલા માઅને પાછો જીવતો ઉઠાડયો, ચ્યા આમા સાક્ષી હેજે.
ACT 3:16 ખ્રિસ્ત ઈસુ નાવામાય બોરહો કોઅલા લીદે યા માઅહાલ જ્યાલ તુમા જાંઅતેહે, જ્યાલ તુમા યે સમયે એઅઇ રીયહે, ચ્ચાલ તાકાત દેનલી હેય ઈ માઅહું ઈસુ નાવામાય એને ખ્રિસ્ત ઈસુમાય બોરહો કોઅલા લીદે બિલકુલ હારો હુદરી ગીઅલો હેય, જેહેકેન તુમા પોતે એઇ રીઅલા હેય.”
ACT 3:17 “એને આમી ઓ બાહાહાય, માન ખોબાર હેય કા તુમહાય એને તુમહે આગેવાનાહાય ઈસુલ જાંઅયા વોગાર માઆઇ ટાક્યો કાહાકા તુમહાન નાંય ખોબાર આતી કા તો ખ્રિસ્ત હેય.
ACT 3:18 બાકી જ્યેં વાતહેબારામાય પોરમેહેરાય બોદા ભવિષ્યવક્તાહાકોય પેલ્લાજ આખલા આતા, કા ખ્રિસ્ત દુઃખ ઉઠાવી એને માઆઇ ટાકલો જાય, એને ચ્યાય તી હાચ્ચાં સાબિત કોઇ દેખાડયાં.
ACT 3:19 યાહાટી આમી તુમા પાપ કોઅના બંદ કોઆ, એને પોરમેહેરા એછે ફિરા કા તુમહે પાપહા માફી મિળી, તોવે પોરમેહેરાપાઅને આત્મિક સામર્થ્ય મિળી.
ACT 3:20 એને તો ઈસુલ દોવાડી, જો ખ્રિસ્ત હેય જ્યાલ તુમહેહાટી પેલ્લાથીજ નિવાડલા હેય.
ACT 3:21 ઈસુલ હોરગામાય ચ્ચા સમયે લોગુ રોઅના જરુરી હેય, જોવે પોરમેહેર ચ્યે વસ્તુલ નોવી બોનાવી દી જ્યો ચ્યે બોનાવલ્યો હેય, બોજ સમાયા પેલ્લા પોરમેહેરાય લોકહાન ઈ આખાહાટી પવિત્ર ભવિષ્યવક્તાહાકોય એહેકેન કોઅના વાયદો કોઅયો.
ACT 3:22 જેહેકેન કા મૂસાય આખ્યાં, ‘તુમહે પ્રભુ પોરમેહેર તુમહે બાહાહા માઅને તુમહેહાટી મા રોકો યોક ભવિષ્યવક્તાલ દોવાડી, જીં કાય તો તુમહાન આખે, ચ્યા તુમા વોનાજા.’
ACT 3:23 બાકી જો કાદો માઅહું ચ્યા ભવિષ્યવક્તા નાંય વોનાયે, તી માઅહું પોરમેહેરા લોકહામાય નાંય રોય એને પોરમેહેર ચ્યાલ નાશ કોઅય દેઅરી.
ACT 3:24 શમુએલ ભવિષ્યવક્તા એને ચ્યા પાછે યેનારાહા આરે બોદા ભવિષ્યવક્તાહાયબી વાત આખ્યેલ યા દિહીહયામાય કાય ઓઅરી.
ACT 3:25 તુમા બોદા ભવિષ્યવક્તાહા વારીસ હેતા એને ચ્યા કરારા ભાગીદાર હેય, જો પોરમેહેરે તુમહે આગલ્યા ડાયહા આરે કોઅલો, કાહાકા પોરમેહેરાય આબ્રાહામાલ આખ્યાં, ‘તો વંશાકોય દોરતીવોય બોદા જાતી લોક બોરકાત મેળવી.’
ACT 3:26 પોરમેહેરાય ચ્યા ચાકારાલ મોઅલા માઅને પાછો જીવતો ઉઠાડીન બોદહા પેલ્લા તુમહેપાય દોવાડયો, કા આપહે માઅને બોદહાલ ચ્યાહા પાપી જીવના માઅને ફેરવી લેયને પોરમેહેરા બોરકાત દેય.”
ACT 4:1 જોવે પિત્તર એને યોહાન લોકહાન ઈ આખી રીઅલા આતા, તોવે યાજક એને દેવાળા રાખવાળી કોઅનારાહા આગેવાન એને સાદૂકી લોક ચ્યાહા હોમ્મે યેયન ઉબા રિયા.
ACT 4:2 એને બોજ ખિજવાય ગીયા, કાહાકા પિત્તર એને યોહાન ઈસુ બારામાય હિકાડતા આતા કા જ્યા લોક મોઅઇ ગીયહા પોરમેહેર ચ્યાહાન મોઅલા માઅને પાછો જીવતો કોઅરી, જેહેકેન ચ્યાય ઈસુલ મોઅલા માઅને પાછો જીવતો કોઅયો.
ACT 4:3 એને ચ્યાહાય ચ્યાહાન દોઓઈન બીજે દિહે લોગુ જેલેમાય થોવ્યા, કાહાકા રુવાળા પોડી ગીઅલા આતા.
ACT 4:4 એને જ્યેં પ્રેષિતાહા સંદેશ વોનાયે, ચ્યાહામાઅને બોજ લોકહાય ઈસુવોય બોરહો કોઅયો, એને બોરહો કોઅનારા માટડાહા ગોણત્રી બોદી મિળીન આમી લગભગ પાચ ઓજાર લોગુ ઓઅય ગીયી.
ACT 4:5 બીજે દિહી ચ્યાહા આગેવાન, વડીલ લોક એને મૂસા નિયમ હિકાડનારા ગુરુ યેરૂસાલેમ શેહેરામાય યોક જાગે યોખઠા જાયા.
ACT 4:6 જ્યા લોક સોબાયેમાય યોખઠા જાયલા આતા, ચ્યાહામાય હન્ના મહાયાજક આતો એને કાયફા, યોહાન, સિકંદર એને બિજા જોલા મહાયાજકા કુટુંબમાઅને આતા ચ્યાબી સોબાયેમાય સામીલ આતા.
ACT 4:7 એને પિત્તર એને યોહાનાલ વોચમાય ઉબા કોઇન પુછા લાગ્યા, “યા માઅહાલ હારાં કોઅરાહાટી કુંયે તુમહાન સામર્થ એને ઓદિકાર દેનો?”
ACT 4:8 તોવે પિત્તર પવિત્ર આત્માકોય બોઆય ગીયો એને ચ્યે આગેવાનહાન આખ્યાં.
ACT 4:9 “ઓ લોકહા આગેવાનાહાય એને વડીલાહાય, આમહાય યોકા નોબળા માઅહા ભલા કોઅલા હેય, એને આજે યા બારામાય આમહે પૂછપારસ ઓઈ રીયહી કા યા કેહેકેન બોચાવ જાયો.
ACT 4:10 તોવે તુમા બોદા એને બોદા ઈસરાયેલી લોક જાઈલા કા ઈ નાજરેત ગાવામાઅને ઈસુ ખ્રિસ્તા નાવાકોય કોઅલા હેય, ચ્યાજ ઈસુવાલ તુમહાય હુળીખાંબાવોય ચોડવી દેનલો આતો, બાકી પોરમેહેરે ચ્યાલ મોઅલા માઅને પાછો જીવતો કોઅયો, આજે ચ્યાજ નાવાકોય ઈ માઅહું તુમહે હોમ્મે હારાં હુદરીન ઉબલાં હેય.
ACT 4:11 ખ્રિસ્ત ઈસુજ તો દોગાડ હેય, જ્યા બારામાય શાસ્ત્રામાય લોખલાં હેય કા જ્યાલ તુમહે બાંદનારાહાય નોકામ્યો હુમજ્યો, એને તોજ ખૂણાવોયને મેન દોગાડ બોની ગીયો.
ACT 4:12 ઈસુ સિવાય કાદા બિજા કોય બોચાવ નાંય હેય, કાહાકા હોરગા નિચે માઅહામાય બિજા કાય નાંવ નાંય દેનલા હેય, જ્યાકોય આપા બોચી જાય હોકજે.”
ACT 4:13 જોવે ચ્યાહાય પિત્તર એને યોહાન યાહા ઈંમાત દેખ્યી, એને ઈ જાંઅયા કા યા અભણ એને સાદે માઅહે હેય, તોવે નોવાય પામ્યા, પાછે ચ્યાહાન વોળખ્યા, યા ઈસુ આરે રોય રીઅલા આતા.
ACT 4:14 બાકી જીં માઅહું હારો જાયલો આતો, તો પિત્તર એને યોહાના આરે ઉબો દેખીન, સોબાયેમાય યોખઠા ઓઅલા લોક ચ્યાહા વિરુદમાય કાયજ આખી નાંય હોક્યા.
ACT 4:15 બાકી ચ્યાહાન મોઠી સોબાયે બાઆ જાયને ઉબા રા આખ્યાં, એને ચ્યા ચ્યાહામાય વિચાર કોઅતા લાગ્યા.
ACT 4:16 “આપા યા માઅહા આરે કાય કોઅતા? કાહાકા યેરૂસાલેમ શેહેરામાય રોનારા બોદા લોકહાન ખોબાર હેય, કા યાહાકોય યોક પ્રસિદ ચિન્હ દેખાડલા ગીઅલા હેય, એને આપા યાલ નાકાર નાંય કોઇ હોકજે.
ACT 4:17 બાકી લોકહામાય ઈ ખોબાર આજુ વોદારે નાંય ફેલાય જાય, ચ્યાહાટી આપા ચ્યાહાન દમકાડતા, કા ચ્યા ઈસુ નાવાકોય પાછી કાદા માઅહા આરે વાત નાંય કોએ.”
ACT 4:18 તોવે પિત્તર એને યોહાનાલ સબાયે માજે હાદ્યા એને ચેતાવણી દેયને ઈ આખ્યાં, “ઈસુવા નાવાકોય કાયજ નાંય બોલના એને નાંય હિકાડના.”
ACT 4:19 બાકી પિત્તર એને યોહાનાય ચ્યાહાન આખ્યાં, “તુમાંજ ઠોરવા, કા કાય ઈ પોરમેહેરા આગલા હારાં હેય, કા આમા પોરમેહેરા વાતે કોઅતા તુમહે વાત માનજે?
ACT 4:20 કાહાકા ઈ તે આમહે કોય નાંય ઓઈ હોકે, કા જીં આમહાય દેખ્યા એને વોનાલા હેય, તી નાંય આખજે.”
ACT 4:21 તોવે ચ્યાહાય ચ્યાહાન આજુ દોમકાડીન જેલેમાઅને છોડી દેના, કાહાકા લોકહા લીદે ચ્યાહાન ડોંડ દેઅના કાયજ કારણ નાંય મિળ્યાં, યાહાટી કા જીં ઘટના જાયલી આતી ચ્યા લીદે બોદા લોક પોરમેહેરા સ્તુતિ કોઅતા આતા.
ACT 4:22 કાહાકા જો માટડો ચમત્કારિક રીતે હારો જાયલો આતો, તો ચાળહી વોરહા કોઅતો વોદારી ઉંબારે આતો.
ACT 4:23 પિત્તર એને યોહાન જેલેમાઅને સુટીન યેરૂસાલેમમાય ચ્યાહા હાંગાત્યાહા પાય યેના, એને જીં કાય મુખ્ય યાજક એને આગેવાનહાય આખલા આતા, ચ્યાહાન આખી દેના.
ACT 4:24 ઈ વોનાઈન, ચ્યાહાય યોકમન ઓઇન મોઠા આવાજા કોય પોરમેહેરાલ પ્રાર્થના કોઅયી, “ઓ પ્રભુ, તું તોજ હેય જ્યાંય હોરગા એને દોરતી એને જીં કાય ચ્યામાય હેય બોનાવ્યાં.
ACT 4:25 તુયે પવિત્ર આત્માકોય તો ચાકાર આમહે વડીલ દાઉદા મુંયા કોઇન આખ્યાં કા, ગેર યહૂદી લોકહાય કાહા ખળબળ કોઅયી? એને લોકહાય કાહા નોકામ્યે વાતહે વિચાર કોઅયો?
ACT 4:26 પ્રભુ એને ચ્યા ખ્રિસ્તા વિરુદમાય દોરતી રાજા ઉબા રોય ગીયા, એને ઓદિકારી યોખઠા ઓઅઇ ગીયા.
ACT 4:27 હાં, હેરોદેસ એને પંતિયાસ પિલાત બી યા નગરમાય ગેર યહૂદી એને ઈસરાયેલીયાઆરે મિળીન તો પવિત્ર સેવક ઈસુ વિરુદમાય, જ્યાલ તુયે ખ્રિસ્તા રુપામાય અભિષેક કોઅયેલ, આસલીમાય એકતામાય યોખઠા ઓઅય ગીઅલા આતા.
ACT 4:28 ચ્યાહાય તીંજ કોઅયા જીં તો સામર્થ્યાકોય એને તો ઇચ્છાકોય પેલ્લાજ નોક્કી કોઇ લેદલા આતા કા ઓઅરા જોજે.
ACT 4:29 આમી ઓ પ્રભુ, ચ્યાહા દમકી વોનાય, એને તો સેવકાહાલ ઈ વરદાન દે કા તો વચન મોઠી ઈંમાતે કોય આખે.
ACT 4:30 એને હારાં કોઅરાહાટી તું ઓદિકાર દે કા ચિન્હ ચમત્કાર એને અદભુત કામ તો પવિત્ર સેવક ઈસુ નાવાકોય કોઅલે જાય.”
ACT 4:31 જોવે ચ્યે પ્રાર્થના કોઇ ચુક્યે, તોવે તો જાગો જાં ચ્યે બેગે આતેં આલી ગીયો, એને ચ્યે બોદે પવિત્ર આત્માકોય બાઆય ગીયે, એને ચ્યા પોરમેહેરા વચન મોઠી ઈંમાતે કોય આખે.
ACT 4:32 એને બોરહો કોઅનારાહા મંડળી યોક જીવ એને યોકા મોના આતી, ઓલે લોગુ કા કાદોજ પોતા મિલકાત પોતા નાંય આખતો આતો, બાકી ચ્યાહાય ચ્યાહાપાય જીં કાય આતાં તી બોદા યોખઠા કોઅયા.
ACT 4:33 એને પ્રેષિત મોઠા સામર્થ્યાકોય પ્રભુ ઈસુ મોઅલા માઅને પાછો જીવી ઉઠના બારામાય સાક્ષી દેતા રોયા એને ચ્યા બોદહાવોય પોરમેહેરા મોઠી સદા મોયા આતી.
ACT 4:34 એને ચ્યાહામાય કાદોજ ગરીબ નાંય આતો, કાહાકા જ્યાહાવોય જાગો એને ગોએ આતેં, ચ્યે ચ્યાહાન વેચી-વેચિન, વેચલી વસ્તુ પોયહા લેય યેત, એને પ્રેષિતાહાલ દેત.
ACT 4:35 એને જેહેકેન જ્યાલ ગોરાજ પોડે, ચ્યાનુસાર પ્રેષિત બોદહાન વાટી દિયા કોઅતે આતેં.
ACT 4:36 યોસેફ નાંવા યોક માટડો આતો, તો લેવી કુળામાઅને આતો, એને સાઇપ્રસ બેટવોયને આતો, પ્રેષિતાહાય ચ્યાલ બારનાબાસ આખ્યાં, જ્યા મતલબ હેય, યોક ઓહડો માઅહું જો બીજહાન ઉત્તેજન કોઅહે.
ACT 4:37 ચ્યા કોલહિક જમીન આતી, ચ્યાય ચ્યેલ વેચી દેની, એને જાગો વેચલા પોયહા લેય યેયન પ્રેષિતાહાલ દેના.
ACT 5:1 વિસ્વાસ્યાહા માઅને, હનાન્યા નાંવા યોક માટડાય એને ચ્યા થેએ સફીરા ચ્યાહાય કોલહિક મિલકાત વેચી દેની જીં ચ્યાહા આતી.
ACT 5:2 એને ચ્યા પોયહા માઅને કોલહાક પોયહા હનાન્યાય ચ્યાહાહાટી રાખી થોવ્યા, એને બાકી પોયહા લેય યેયન ચ્યાહાય પ્રેષિતાહાલ દેય દેના એને ઈ વાત ચ્યા થેએબી હારેરીતે જાઅતી આતી.
ACT 5:3 તોવે પિત્તરે આખ્યાં, “ઓ હનાન્યા, જો સૈતાને તો મોનામાય પવિત્ર આત્મા આરે જુઠા બોલના વિચાર ટાકલો હેય, એને તુયે તો વેચલી મિલકાત માઅને કોલહાક પોયહા તોહાટી રાખી થોવલા હેય.
ACT 5:4 કાય વેચી દાં પેલ્લા તો મિલકાત તો નાંય આતી? એને જોવે વેચી દેની તે ચ્યા કિંમત કાય તો તાબામાંય નાંય આતી? તે તો મોનામાય ઓ ખારાબ વિચાર કેહેકેન યેનો? તુયે માઅહાલ નાંય, બાકી પોરમેહેરાલ છેતર્યો.”
ACT 5:5 ઈ વોનાતાજ હનાન્યા દોરતીવોય પોડી ગીયો, એને તો મોઓઈ ગીયો, એને બોદા વોનાનારા લોક ગાબરાય ગીયા.
ACT 5:6 પાછે જુવાન્યા યેયન ચ્યા કુડી ફાડકા કોઇન ચોંડાળીન બાઆ લેય જાયને દાટી દેના.
ACT 5:7 લગભગ તીન કલાક પાછે ચ્યા થેએ માજે યેની, તી યે ઘટના બારામાય કાયજ નાંય જાઅતી આતી.
ACT 5:8 તોવે પિત્તરે ચ્યેલ પુછ્યાં, “માન આખ ઓલહામાયજ મિલકાત વેચ્યેલ કા?” ચ્યે આખ્યાં, “હાં, ઓલહાંજ માય.”
ACT 5:9 પિત્તરે ચ્યેલ આખ્યાં, “ઈ કાય વાત હેય, કા તુમા બેન્યાહાય પ્રભુ આત્મા પરીક્ષા કોઅરાહાટી એકી કોઅયી? એએ, તો દોનારાલ દાટીન યેનારા બાઅણા પાય ઉબલા હેય, એને તુલબી બાઆ લેય જાય.”
ACT 5:10 તોવે તી તારાત ચ્યા પાગહા આગલા દોરતીવોય પોડી ગીયી એને તી મોઓઈ ગિઇ, એને જુવાન્યા માજે યેના, તોવે ચ્યેલ મોઅલી દેખી, ચ્યેલ બાઆ લેય ગીયા, એને ચ્યે માટડા પાહી દાટી દેની.
ACT 5:11 એને યેરૂસાલેમ શેહેરા મંડળીમાય એને જ્યાહાય ઈ વાત વોનાયે ચ્યે બોદે બોજ ગાબરાય ગીયે.
ACT 5:12 પ્રેષિતાહાકોય બોજ ચિન્હ એને અદભુત કામે લોકહામાય દેખાડલે જાતે આતેં, એને બોદે બોરહો કોઅનારે યોકમન ઓઇન દેવાળા ઈહીં સુલેમાના પારસાળા માય બેગે ઓઅતે આતેં.
ACT 5:13 બાકી જ્યાહાય આમી લોગુ ઈસુવોય બોરહો નાંય કોઅલો આતો, ચ્યાહાલ ઈ ઈંમાત નાંય ઓએ કા, ચ્યાહામાય મિળી જાજે, તેરુંબી લોક ચ્યાહા વાહવા કોઅતા આતા.
ACT 5:14 એને પ્રભુવોય બોરહો કોઅનારાહા ગોણત્રી વોદતી ગીયી.
ACT 5:15 જીં કાય પ્રેષિત કોઅતા આતા ચ્યા લીદે લોક બિમાર્યાહાન વાટેવોય લેય યેયન પાથારી એને ખાટલાહાવોય હુવાડી દાં આતેં, કા જોવે પિત્તર યેય, તોવે ચ્યા છાવાડીજ ચ્યાહામાઅને કાદાવોય પોડી જાય.
ACT 5:16 એને યેરૂસાલેમ શેહેરા આહી-પાહીને શેહેરામાઅને બોજ લોક બિમાર્યાહાન એને બુતહાકોય પીડાલાહાન લેય યેયન, પ્રેષિતાહા પાય બેગે ઓઅતે આતેં, એને બોદે હારેં કોઇ દેવામાય યેતે આતેં.
ACT 5:17 તોવે મહાયાજક એને ચ્યા બોદા હાંગાત્યા જ્યા સાદૂકી ટોળા આતા, પ્રેષિતાહા આરે ઈર્ષ્યા કોઅરા લાગ્યા.
ACT 5:18 એને પ્રેષિતાહાન દોઇન જેલેમાય કોંડાડી દેના.
ACT 5:19 બાકી રાતી પ્રભુ યોક હોરગા દૂતાય જેલે બાઅણા ઉગાડીન ચ્યાહાલ બાઆ લેય યેયન આખ્યાં.
ACT 5:20 “જાયા, દેવાળામાય ઉબા રોયન, લોકહાન યા નોવા અનંતજીવના બારામાય આખા.”
ACT 5:21 ઈ વોનાયને પ્રેષિત બોડે હાકાળેહેજ દેવાળામાય ગીયા, જેહેકેન ચ્યાહાન હોરગા દૂતહાકોય આખલા ગીઅલા આતા, એને ચ્યાહાય લોકહાન હિકાડના સુરુ કોઅયા. બાકી મહાયાજક એને ચ્યા હાંગાત્યાહાય યેયન મોઠી સોબાયેલ એને ઈસરાયેલ્યાહા બોદા વડીલાહાન યોખઠા કોઅયા, એને જેલેમાય આખી દોવાડયા કા પ્રેષિતાહાન લેય યેય.
ACT 5:22 બાકી દેવાળા રાખવાળ્યા જેલેમાય પોઅચ્યા તે પ્રેષિત ચ્યાહાન નાંય મિળ્યાં, એને ફિરી યેયન ચ્યાહાય આખ્યાં.
ACT 5:23 “આમહાય તે જેલેલ તે બરાબર બંદ કોઅલા, એને જાગલ્યાહાન બાઆ બાઅણા પાય ઉબલા દેખ્યા, બાકી જોવે ખુલ્યા, તે માજે કાદોજ નાંય મિળ્યો.”
ACT 5:24 જોવે દેવાળા રાખવાળ્યાહા આગેવાન એને મુખ્ય યાજક ઈ ખોબાર વોનાયા, તે ચ્યાહા બારામાય બોજ ચિંતામાય પોડી ગીયા કા યા પરિણામ કાય ઓઅરી.
ACT 5:25 ચ્યે સમયે કાદાય તેરુ યેઇન ચ્યાહાન આખ્યાં, “એઆ, જ્યાહાન તુમહાય જેલેમાય કોંડાડી દેનલા આતા, ચ્યા દેવાળામાય ઉબા રોયન લોકહાન હિકાડી રીઅલા હેય.”
ACT 5:26 જોવે ચ્યા ઈ વોનાયા, તોવે દેવાળા રાખવાળ્યાહા આગેવાન રાખવાળ્યાહા આરે દેવાળામાય ગીયા, એને પ્રેષિતાહાલ મોઠી સોબાયે હોમ્મે લેય યેના, બાકી બળજબરી કોઇન નાંય, કાહાકા ચ્યા લોકહાન બિઅતા આતા, કા લોક ચ્યાહાન દોગડાકોય ઠોકીન ચ્યાહાન માઆઇ ટાકી.
ACT 5:27 જોવે મોઠી સોબાયેમાય ઉબા કોઅયા, તોવે મહાયાજકાય ચ્યાહાન પુછ્યાં.
ACT 5:28 “કાય આમહાય ચેતાવણી દેયન તુમહાન આગના નાંય દેનલી? કા તુમા યા નાંવા બારામાય હિકાડના નાંય, તેરુંબી, તુમહાય બોદા યેરૂસાલેમ શેહેરામાય તુમહે શિક્ષણ બોઓઈ દેનલા હેય એને યા માઅહાલ માઆઇ ટાકના દોષ બળજબરી કોય આમહાવોય કાહા થોવા માગતાહા.”
ACT 5:29 તોવે પિત્તર એને બિજા પ્રેષિતાહાય જાવાબ દેનો, “માઅહા આગના પાળના કોઅતા પોરમેહેરા આગના પાળના આમે ફરજ હેય.
ACT 5:30 આમહે આગલ્યા ડાયહા પોરમેહેરે ઈસુલ મોઅલા માઅને પાછો જીવતો કોઅયો, જ્યાલ તુમહાય હુળીખાંબાવોય ચોડવીન માઆઇ ટાકલો.
ACT 5:31 ચ્યાલુજ પોરમેહેરે પ્રભુ એને તારણારો ઠોરવ્યો, ચ્યા જમણા આથાકોય ઉચો કોઅયો, કા ઈસરાયેલા લોક ચ્યાહા ખારાબ વિચાર એને વાટી વોયને પોરમેહેરાએછે ફિરે, એને ચ્યાકોય ચ્યાહા પાપહા માફી મિળવે.
ACT 5:32 એને આમા યે વાતહે સાક્ષી હેજે, એને પવિત્ર આત્માબી, જો પોરમેહેરાય ચ્યાહાન દેનલા હેય, જ્યેં ચ્યા આગના માનતેહેં.”
ACT 5:33 જોવે મોઠી સોબાયે લોક ઈ વોનાયા, એને ખિજવાઈ ગીયા, એને પ્રેષિતાહાન માઆઇ ટાકના વિચાર કોઅતા લાગ્યા.
ACT 5:34 બાકી ગમાલીયેલ નાંવા યોક પોરૂષી જો મૂસા નિયમ હિકાડનારો એને બોદા લોકહામાય માના-પાનાં આતો, મોઠી સોબાયેમાય ઉબો રોયન પ્રેષિતાહાન થોડીવાઆ લોગુ બાઆ લેય જાં આખ્યાં.
ACT 5:35 તોવે ચ્યાય મોઠી સોબાયે સભ્ય આતા ચ્યાહાન આખ્યાં, “ઈસરાયેલ બાહાહાય, જીં કાય યા માઅહા આરે કોઅરા માગતાહા, તી વિચાર કોઇન કોઅજા.
ACT 5:36 કાહાકા યા દિહીહયા પેલ્લા થિયુદાસ નાંવા માઅહું યેના, તો ઈ આખે કા તો યોક મોઠા માઅહું હેય એને લગભગ ચાર હોવ માઅહે ચ્યા શિષ્ય બોની ગીયે, એને ચ્યાલ માઆઇ ટાક્યો, એને ચ્યાલ માનનારે વિખરાય ગીયે એને ચ્યાહા નાશ ઓઅયા.
ACT 5:37 ચ્યા પાછે લોકહા ગોણત્રી દિહહામાય ગાલીલ ભાગા માઅહું યહૂદા યેનો, એને કોલહાક લોકહાન ચ્યા એછે કોઇ લેદા બાકી તેરુંબી મોઅઇ ગીયો, એને ચ્યાલ માનનારા, બોદા વિખરાય ગીયા.
ACT 5:38 યાહાટી આમી આંય તુમહાન આખતાહાવ, યા માઅહા ઇહિને દુર રા એને ચ્યાહાઆરે કાય કામ નાંય રાખતા, કાહાકા જોવે ઈ યોજના યા કામ માઅહા ઇહિને ઓઅરી તોવે તો નાશ ઓઈ જાય.
ACT 5:39 બાકી જોવે પોરમેહેરા ઇહિને ઓઅરી તોવે તુમા ચ્યાહાન કોદાચ મિટાડી નાંય હોકહા, એહેકોય નાંય બોને, કા તુમા પોરમેહેરાઆરે બી લોડનારા બોને.”
ACT 5:40 તોવે ચ્યાહાય ચ્યા વાત માની લેદી, એને પ્રેષિતાહાન હાદિન માર ઠોકાડયો, એને ચ્યાહાન ઈ આગના દેની કા આમીને ઈસુ નાવાકોય કાયજ નાંય આખના એને પાછે ચ્યાહાન છોડી દેના.
ACT 5:41 ચ્યા યે વાતે લીદે ખુશ ઓઇન મોઠી સોબાયે હોમ્મેને જાતા રિયા, કા આપા ઈસુ લીદે અપમાનિત ઓઅના લાયકે ઠોર્યા.
ACT 5:42 ચ્યા પાછે પ્રેષિતાહાય દિનેરોજ, દેવાળામાય એને ગોઅહે-ગોઅહે જાયને હિકાડના એને હારી ખોબારે પ્રચાર કોઅના ચાલુ રાખ્યાં કા ઈસુજ ખ્રિસ્ત હેય.
ACT 6:1 ચ્યા દિહીહયામાય જોવે ઈસુવોય બોરહો કોઅનારાહા ગોણત્રી વોદતી લાગી, તોવે યુનાની ભાષા બોલનારા શિષ્યહાય હિબ્રુ બોલનારાહા શિષ્યહા વિરુદ કુરકુર કોઅરા લાગ્યા, “દિનેરોજ ખાઅના-પિઅના માય આમહે વિધવા બાયહે ખોબાર નાંય લેદલી જાય.”
ACT 6:2 તોવે ચ્યા બારા પ્રેષિતાહાય યેરૂસાલેમ બિજા શિષ્યાહાલ ચ્યાહાપાય હાદિન આખ્યાં, “આમહાન પોરમેહેરા વચન હિકાડના છોડીન ખાઅના-પિઅના સેવાયેમાય રોઅના ઠીક નાંય હેય.
ACT 6:3 યાહાટી ઓ બાહાહાય, આપહે માઅને હાંત નાવાજલા માટડાહાન જ્યા પવિત્ર આત્માકોય એને બુદ્દિ કોય બોઆલા રોય, ઓહડાહાલ નિવડી લા, કા આમા ચ્યાહાન યા કામ હોઅપી દેજે.
ACT 6:4 બાકી આમા તે પ્રાર્થના કોઅનામાય એને વચન પ્રચાર કોઅરા એને હિકાડાં સેવાયેમાય લાગી રાહુ.”
ACT 6:5 ઈ વાત બોદી મંડળીલ હારી ગોમી, એને ચ્યાહાય સ્તેફનુસ નાંવા યોક માટડો જો બોરહો કોઅનામાય એને પવિત્ર આત્માકોય બોઆલો આતો, ફિલિપ, પ્રખરુસ, નીકાનોર, તિમોન, પરમીનાસ એને અન્તાકિયા શેહેરા નીકુલાસાલ, જ્યાહાય યહૂદી ધર્મ સ્વીકાર કોઅય લેદલો આતો. ચ્યાહાય યા લોકહાન નિવડયા.
ACT 6:6 એને યાહાન પ્રેષિતાહા હામ્મે લેય યેના, એને ચ્યાહાય પ્રાર્થના કોઇન ચ્યા કામાલ કોઅરાહાટી ચ્યાહાન નિવડ કોઅયા.
ACT 6:7 એને પોરમેહેરા વચન ફેલાતા ગીયા, એને યેરૂસાલેમ શેહેરામાય શિષ્યહા ગોણત્રી બોજ વોદતી ગીયી, એને કોલહાક યહૂદી યાજકાહાય બી ઈસુ ખ્રિસ્તાવોય બોરહો કોઅયો.
ACT 6:8 સ્તેફનુસ સદા મોયા એને સામર્થ્યાકોય બઆયન લોકહામાય મોઠે-મોઠે અદભુત કામ એને ચિન્હે દેખાડતો આતો.
ACT 6:9 બાકી કોલહાક લોકહાય સ્તેફનુસા વિરુદ કોઅયો, ચ્યે ચ્યા સોબાયે ઠિકાણા સભ્ય આતેં, જ્યાહાલ ગુલામી-છુટકો આખતે આતેં, ચ્યા લોક કુરેન એને સિકન્દરિયા શેહેરામાઅને કિલિકિયા એને આસિયા વિસ્તારામાઅને બી આતેં, યા લોક સ્તેફનુસા આરે બોલા-બોલી કોઅરા લાગ્યા.
ACT 6:10 બાકી જીં કાય ચ્યાય આખ્યાં ચ્યે ચ્યા કાયજ જોવાબ નાંય દી હોક્યે, કાહાકા પવિત્ર આત્માય ચ્યાલ બોજ બુધિમાની કોય બોલાહાટી મોદાત કોઅયી.
ACT 6:11 તોવે ગુલામી-છુટકા લોકહાય કોલહાક માટડાહાન સ્તેફનુસા બારામાય જુઠા બોલાહાટી ઉસરાવ્યા, “આમહાય યાલ મૂસા એને પોરમેહેરા વિરુદમાય નિંદા વાતો કોઅતા વોનાયાહા.”
ACT 6:12 ચ્યાહાય સ્તેફનુસા વિરુદ લોક વડીલ, એને મૂસા નિયમ હિકાડનારા ગુરુહુલ ઉસરાવ્યા એને ચ્યાહાય યેયન સ્તેફનુસાલ દોઅયો એને મોઠી સોબાયે હામ્મે લેય યેના.
ACT 6:13 એને જુઠા સાક્ષીદાર ઉબા કોઅયા, જ્યાહાય આખ્યાં, “ઈ માઅહું યા પવિત્ર દેવાળા એને મૂસા નિયમાહા વિરુદ નિંદા કોરાહાટી નાંય છોડે.
ACT 6:14 કાહાકા આમહાય ચ્યાલ એહેકોય આખતો વોનાયા, કા ઓજ નાજરેત ગાવામાઅને ઈસુ દેવાળાલ પાડી ટાકી, એને ચ્યે રીતીહીન બોદલી ટાકી જ્યો મૂસાય આપહાન હોઅપલ્યો હેય.”
ACT 6:15 તોવે બોદા લોકહાય જ્યા મોઠી સોબાયેમાય બોઠલા આતા, ચ્યાએછે યોકદીઠ એઇન ચ્યા મુંય હોરગા દૂતા રોકા દેખ્યા.
ACT 7:1 તોવે મહાયાજકાય પુછ્યાં, “કાય યો વાતો હાચ્યો હેય?”
ACT 7:2 સ્તેફનુસે આખ્યાં, ઓ બાહાહાય, એને ડાયહાય વોનાયા, આપહે આગલ્યો ડાયો આબ્રાહામ હારાન શેહેરામાય વોહતી કોઅરા પેલ્લા, જોવે તો મેસોપોટેમિયા વિસ્તારમાય આતો, તો મહિમામય પોરમેહેરે ચ્યાલ દર્શન દેના.
ACT 7:3 એને ચ્યાલ આખ્યાં, તું તો દેશ એને તો કુટુંબમાઅને નિંગીન ચ્યા દેશામાય જો, જ્યાલ આંય તુલ દેખાડીહી.
ACT 7:4 તોવે ચ્યાય મેસોપોટેમિયા વિસ્તાર માઅને નિંગીન હારાન શેહેરામાય જાયને વોહતી કોઅયી, એને ચ્યા આબહા મોરણા પાછે પોરમેહેરાય ચ્યાલ તાઅને યા દેશામાય લેય યેયન વોહતી કોઆડયો, જ્યામાય આમી આપા રોતહા,
ACT 7:5 બાકી પોરમેહેરે ચ્યાલ કાયજ ભાગ નાંય દેનો, ઓલેલુગું કા પાગ થોવે ઓલહો જાગો બી નાંય દેનો, બાકી ઓ વાયદો કોઅયો કા, “આંય ઓ દેશ તુલ એને તો પાછે તો પીડીલ દેય દિહી.” એને ચ્યે સમયે ચ્યા કાદો પોહોબી નાંય આતો.
ACT 7:6 એને પોરમેહેરે એહેકેનબી આખ્યાં, તો પિડયે લોક પારકા દેશા પરદેશા ઓઅરી, એને ચ્યા લોક ચ્યાહાન ગુલામ બોનાવી લી એને ચાર હોવ વોરહે લોગુ ચ્યાહાઆરે ખારાબ વ્યવહાર કોઅરી.
ACT 7:7 પાછી પોરમેહેરે આખ્યાં, જ્યેં જાતી ચ્યે ગુલામ બોની, ચ્યાહાન આંય ડોંડ દિહી, ચ્યા પાછે ચ્યે ચ્યા દેશામાઅને બાઆ યેયન યા જાગાવોય મા ભક્તિ કોઅરી.
ACT 7:8 એને પોરમેહેરે આબ્રાહામાઆરે કરાર કોઅયો એને ચ્યાલ આખ્યાં કા, “તો કુટુંબા બોદા માટડાહા કરારા ચિન્હા રુપામાય સુન્નત કોઆડ,” સુન્નતા નિયમ દેયના યોકા વોરહા પાછે, ઈસાકા જન્મો જાયો, એને આઠવે દિહી ચ્યા સુન્નત કોઅયા, ઈસાકે ચ્યા પોહા યાકૂબા સુન્નત કોઅયા એને યાકૂબે ચ્યા બારા પોહહા સુન્નત કોઅયા. જ્યા આમહે આગલ્યાડાયા આતા.
ACT 7:9 એને યાકૂબા પોહાહાય યોસેફા આરે ઈર્ષ્યા કોઇન ચ્યાલ મિસર દેશામાય જાનારાહાલ ગુલામા રુપામાય વેચી દેનો, બાકી પોરમેહેર ચ્યાઆરે આતો.
ACT 7:10 એને પોરમેહેરે યોસેફાલ બોદી તકલીફ માઅને બોચાડીન મિસર દેશા રાજા ફારુના આગલા મોયા એને બુદ્દિ દેની, ફારુન રાજાય યોસેફાલ મિસર દેશાવોય એને ચ્યા બોદા મેહેલાવોય પ્રધાન બોનાડયો.
ACT 7:11 જોવે યોસેફ પ્રધાન આતો, તોવે કા બોદા મિસર દેશામાય એને કનાન દેશામાય ઓલો મોઠો દુકાળ પોડયો, જ્યાકોય બોજ તકલીફ પોડી, એને આપહે આગલ્યા ડાયહાન ખાઅના નાંય મિળતા આતા.
ACT 7:12 બાકી યાકૂબાય ઈ વોનાયને, કા મિસર દેશામાય અનાજ હેય, આપહે આગલ્યાડાયા જાય એને તાઅને અનાજ વેચાતાં લેય, ચ્યા યોસેફાલ મિળ્યાં એને અનાજ વેચાતાં લેદા, બાકી ચ્યાહાય ચ્યાલ નાંય વોળખ્યો.
ACT 7:13 બીજેદા, જોવે ચ્યા અનાજ લા ગીયા, તોવે યોસેફાય પોતા બાહહાન વોળખાણ દેખાડી એને ફારુન રાજાલ બી યોસેફા જાત ખોબાર પોડી ગીયી.
ACT 7:14 તોવે યોસેફે ચ્યા આબહા યાકૂબાલ એને ચ્યા બોદા કુટુંબાલ, જ્યેં પંચોતર માઅહે આતેં, મિસર દેશામાય યાહાટી સંદેશ દોવાડયો.
ACT 7:15 તોવે યાકૂબ મિસર દેશામાય ગીયો, એને કોલહાક સમાયા પાછે યાકૂબ એને આપહે આગલ્યાડાયા મોઅઇ ગીયા.
ACT 7:16 ચ્યાહાય યાકૂબ એને ચ્યાહા પોહહા મોઅલા શરીર મિસર દેશામાઅને આપહે દેશ કનાના શેખેમ શેહેરામાય લી યેના, એને ચ્યાહાય યાકૂબા મોઅલા શરીર ચ્યે કોબાર માય દાટ્યા, જ્યાલ આબ્રાહામાય વેચાતાં લેદેલ, એને ચ્યાહાય યાકૂબા પોહાહા મોઅલા શરીર શેખેમ શેહેરા ચ્યે જમીનમાય દાટ્યા, જીં યાકૂબાય હમોરા પોહહા વોઅને વેચાતાં લેદેલ.
ACT 7:17 બાકી જોવે તો વાયદો પુરો ઓઅના સમય પાહે યેનો, જો પોરમેહેરે આબ્રાહામાઆરે કોઅલો આતો, તોવે મિસરમાય ચ્યા લોક વોદતા લાગ્યા, એને બોજ ઓઈ ગીયા.
ACT 7:18 તોવે મિસર દેશામાય બિજો નોવો રાજા જાયો, તો યોસેફાલ નાંય વોળાખતો આતો.
ACT 7:19 ચ્યાય આપહે જાતી આરે ચાલાકી કોઇન આપહે વાડ-વડીલાહાઆરે ઓલે લોગુ ખારાબ વ્યવહાર કોઅયો, કા આયહે-આબહાલ નોવા જોન્મુલા પોહહાન ટાકી દાં પોડ્યા જ્યેથી ચ્યે મોઅઇ જાય.
ACT 7:20 ચ્યે સમયે મૂસા જન્મો જાયો, એને તો પોરમેહેરા નોજારેમાય બોજ હારો આતો; એને તીન મોયના લોગુ ચ્યા આયહે-આબહાય ગુપ્તરુપમાય દેખભાલ કોઅયી.
ACT 7:21 બાકી જોવે ચ્યે ચ્યાલ દુબાડી નાંય હોક્યે, તે ચ્યાહાય ચ્યાલ ગોઆ બાઆ થોવી દેનો, તોવે ફારુના પોહયેય ચ્યાલ દત્તાક લેદો, ચ્યે ચ્યા પાલનપોષણ પોતે પોહા રોકા કોઅયા.
ACT 7:22 એને મૂસાલ મિસરીયાહા બોદી વિદ્યા હિકાડી, એને તો વાત એને કામ કોઆ સામર્થ્ય શાલી બોની ગીયો.
ACT 7:23 જોવે મૂસા ચાળહી વોરહા જાયો, તોવે ચ્યાય ઈસરાયેલી બાહહાન મિળાં વિચાર કોઅયો.
ACT 7:24 તાં ચ્યાય યોક મિસરી માઅહાકોય યોકા ઈસરાયેલી માઅહાવોય અન્યાય ઓઅતા દેખ્યો, ચ્યાલ બોચાડયો, એને મિસરી માઅહાલ માંઈને ચ્યા બોદલો લેદો.
ACT 7:25 મૂસાય વિચાર કોઅયો, કા ચ્યા જાતવાળે હોમજી કા પોરમેહેર ચ્યા આથાકોય ચ્યાહાલ ગુલામીમાઅને સોડવી, બાકી ચ્યાહાય નાંય હોમજ્યા.
ACT 7:26 બીજે દિહી જોવે ઈસરાયેલી ચ્યાહામાયજ લોડી રિઅલો આતો, તોવે તો તાં જાય પોઅચ્યો, એને ઈ આખીન ચ્યાહાન હોમજી જાંહાટી હોમજાડ્યા, કા ઓ બાહાહાય, તુમા તે બાહા-બાહા હેય, યોકા બિજાવોય કાહા અન્યાય કોઅતાહા?
ACT 7:27 બાકી જો ચ્યા પડોશીવોય અન્યાય કોઇ રિઅલો આતો, ચ્યાય ઈ આખીન ધોક્કો દેનો, તુલ કુંયે આમહાવોય પ્રધાન એને ન્યાય કોઅનારો ઠોરવ્યોહો?
ACT 7:28 કાય જેહેકેન તુયે કાલે મિસરી માઅહાલ માઆઇ ટાક્યો તેહેકેન માન બી માઆઇ ટાકાં માગતોહો કા?
ACT 7:29 ઈ વાત વોનાઈન મૂસા ગાબરાય ગીયો એને તો મિસર દેશ છોડીન નાહી પોડયો, એને મિદ્યાન દેશામાય પારદેશી બોનીન રા લાગ્યો, એને તાં ચ્યા બેન પાહહા જન્મો જાયો.
ACT 7:30 મિદ્યાન દેશામાય મૂસા ચાળહી વોરહે રિયો તોવે, યોક હોરગા દૂતાય સીનાય ડોગા ઉજાડ જાગામાય ચ્યાલ બોળતા જેખરાહા માજે દર્શન દેના.
ACT 7:31 જોવે મૂસાય બોળતા જાડાલ દેખ્યા જીં ભસ્મ નાંય ઓઈ રીઅલા આતા, તે મૂસાલ નોવાય લાગી. એને તી એરાહાટી તો પાહાય જાતો લાગ્યો, તોલાહામાય તો પ્રભુ આવાજ વોનાયો.
ACT 7:32 “આંય તો આગલ્યા ડાયાહા પોરમેહેર, આબ્રાહામા પોરમેહેર, ઈસાકા એને યાકૂબા પોરમેહેર હેતાંવ.” તોવે મૂસા ગાબરાયને કાપતો લાગ્યો, ઓલે લોગુ કા ચ્યાલ એઅના ઈંમાત નાંય જાયી.
ACT 7:33 તોવે પ્રભુય ચ્યાલ આખ્યાં, મા પ્રતિ આદર દેખાડાં હાટી તો પાગહા માઅને વાઅણે કાડી લે, કાહાકા તું જાં ઉબો હેય, તો જાગો પવિત્ર હેય.
ACT 7:34 માયે હાચ્ચાંજ મા લોકહા ખારાબ દશા જ્યા મિસર દેશામાય હેય, દેખહી, ચ્યાહા હુંઅકા એને ચ્યાહા રોડના માયે વોનાય લેદલા હેય, યાહાટી ચ્યાહાન બોચાવાં હાટી આંય ઉતી યેનહો, આમી યે, આંય તુલ મિસર દેશામાય દોવાડુહુ.
ACT 7:35 ઓ તોજ મૂસા હેય જ્યાલ ઈસરાયેલ્યાહાય નાકાર કોઇ દેનલો આતો, એને જ્યાહાય આખલા આતા, તુલ કુંયે આમહે પ્રધાન એને ન્યાય કોઅનારો બોનાડયોહો? ઓ તોજ હેય જ્યાલ પોરમેહેરાય ચ્યા હોરગા દૂતાકોય, જો ચ્યાહાટી જાડયેમાય પ્રગટ ઓઅલો આતો, શાસક એને તારણ દેનારો ઓઅરાહાટી દોવાડયો.
ACT 7:36 ઈ માઅહું મિસર દેશ એને લાલ દોરિયામાય એને ઉજાડ જાગામાય ચાળહી વોરહે લોગુ અદભુત કામ એને ચિન્હ દેખાડી-દેખાડી ચ્યાહાન કાડી લેય યેનો.
ACT 7:37 ઓ તોજ મૂસા હેય, જ્યાંય ઈસરાયેલી લોકહાન આખ્યાં, પોરમેહેર તુમહે બાહાહા માઅને તુમહેહાટી મા રોકો યોક ભવિષ્યવક્તા ઉબો કોઅરી.
ACT 7:38 ઓજ મૂસા યોક ભવિષ્યવક્તા રુપામાય આપહે આગલ્યા ડાયહા આરે આતો જોવે ચ્યે ઉજાડ જાગામાય હોરગા દૂતા આરે યોકહાતે બેગે આતેં, તાં સીનાય ડોગાવોય મૂસાલ જીવન દેનારા વચન મિળ્યાં એને ચ્યાય આપહે લોગુ પોઅચાડી દેના.
ACT 7:39 બાકી આપહે આગલ્યા ડાયહાય ચ્યાલ નાંય માન્યા, બાકી ચ્યાલ ઠકરાવીન ચ્યાહા મોનાકોય મિસર દેશામાય પાછા ફિરી જાં માગતા આતા.
ACT 7:40 એને મૂસા બાહા હારૂનાલ આખ્યાં, આમહેહાટી ઓહડી દેવતા બોનાડ, જીં મિસર દેશ માય પાછા ફિરી જાંહાટી આમહે આગલા-આગલા ચાલે, કાહાકા આમા નાંય જાંઆજે કા ચ્યા મૂસા કાય જાયા, જો આમહાન મિસર દેશામાઅને છોડાવીન લેય યેનો.
ACT 7:41 એને ચ્યે સમયે ચ્યાહાય યોક વાછડા મુર્તિ બોનાવી, એને તી મુર્તિલ બલિદાન ચોડાવ્યા, એને ચ્યાહા આથા કામહાકોય ખુશ ઓઅરા લાગ્યા.
ACT 7:42 યાહાટી પોરમેહેરે ચ્યાહાન આકાશામાઅને દિહી, ચાંદ એને ચાંદાલાહાન દેવતાહા રુપામાય ભક્તિ કોઅરાહાટી છોડી દેના. જેહેકેન ભવિષ્યવક્તાહા ચોપડયેમાય પોરમેહેરાય આખ્યાં, “ઓ ઈસરાયેલી લોકહાય, તુમા ઉજાડ જાગામાય ચાળહી વોરહા લોગુ માન જોનાવરહા બલિદાન એને અન્નબલી નાંય ચોડવ્યા બાકી તુમહાય ચ્યાહાન બિજા દેવતાહાન ચોડવ્યા.
ACT 7:43 તુમહાય ચ્યા માંડવાલ બોનાડયો જ્યામાય મોલોક દેવતા મુર્તિ એને રીફાન દેવતા તારા ચિત્ર આતા, તી મુર્તિહિલ તુમહાય ભક્તિ કોઅરાહાટી બોનાડયો, યાહાટી આંય તુમહાન બાબેલ દેશામાય લેય જાયને થોવહી.”
ACT 7:44 સાક્ષી માંડવો ઉજાડ જાગામાય આપહે આગલ્યા ડાયહા વોચમાય આતો, જેહેકેન પોરમેહેરે ઠોરવ્યો, જ્યાંય મૂસાલ આખ્યેલ, જો માપ તુયે દેખલો હેય, ચ્યાનુસાર યાલ બોનાડ.
ACT 7:45 બોજ વોરહા પાછે તો માંડવો આપહે આગલ્યા ડાયહાય ચ્યાલ મીળવીન યહોશુવા આરે ઈહીં લેય યેના, જ્યેં સમયે કા ચ્યાહાય ચ્યા ગેર યહૂદીયાવોય ઓદિકાર મેળાવ્યો, જ્યાહાલ પોરમેહેરાય આપહે આગલ્યા ડાયહા હામ્મેને કાડી દેના, એને તો માંડવો દાઉદ રાજા સોમાયા લોગુ રિયો.
ACT 7:46 દાઉદ રાજાવોય પોરમેહેરાય સદા મોયા કોઅયી, એને દાઉદ રાજાય યાકૂબા પોરમેહેરાહાટી રોઅના માંડવો બોનાડા વિનાંતી કોઅયી.
ACT 7:47 બાકી ચ્યા પોહો સુલેમાને ચ્યાહાટી યોક દેવાળા બોનાવ્યાં.
ACT 7:48 બાકી પરમપ્રધાન પોરમેહેર આથહા કોઇન બાંદલા દેવાળામાય નાંય રોય, જેહેકેન યશાયા ભવિષ્યવક્તા ચોપડીમાય લોખલાં હેય.
ACT 7:49 પોરમેહેર આખહે, હોરગા મા રાજગાદી એને દોરતી મા પાગ થોવના જાગો હેય, મા હાટી તુમા કોહોડે રીતે દેવાળા બોનાડાહા? એને મા આરામ કોઅના કોઅહો જાગો રોય?
ACT 7:50 કાહાકા માયે પોતે હોરગા એને દોરતી બેની જાગામાય બોદા કાય બોનાડલા હેય.
ACT 7:51 ઓ કોઠણ લોકહાય, તુમા ચ્યા વાત માના એને વોનાયા નાકાર કોઅતાહા, તુમા કાયામ પવિત્ર આત્મા વિરુદ કોઅતાહા, જેહેકેન તુમહે આગલ્યાડાયા કોઅતા આતા, તેહેકેન તુમાબી કોઅતાહા.
ACT 7:52 તુમહે આગલ્યા ડાયહાય બોદા ભવિષ્યવક્તાહા આરે ખારાબ કોઅયા જ્યાહાલ પોરમેહેરાય દોવાડલા આતા, ચ્યાહાય ચ્યા ભવિષ્યવક્તાહાલ માઆઇ ટાક્યા જ્યાહાન ખ્રિસ્ત જો ન્યાયી હેય ચ્યા યેયના ભવિષ્યવાણી કોઅયેલ, એને આમી તુમા ચ્યાલ દોઅનારા એને માઆઇ ટાકનારા બોન્યા.
ACT 7:53 તુમહાન હોરગા દૂતહાકોય પોરમેહેરા નિયમ મિળ્યાં, તેરુંબી તુમહાય ચ્યા પાલન નાંય કોઅયા.
ACT 7:54 યો વાતો વોનાઈન યહૂદી આગેવાન બોજ ખિજવાય ગીયા એને સ્તેફનુસાવોય દાત કોકડાવા લાગ્યા.
ACT 7:55 બાકી ચ્યાય પવિત્ર આત્માકોય બોઆયને હોરગા એછે એઅયા, એને ચ્યે પોરમેહેરા મહિમા એને ઈસુવાલ પોરમેહેરા જમણા આથા એછે સન્માના જાગાવોય ઉબો રિઅલો દેખ્યો.
ACT 7:56 એને આખ્યાં, “એઆ, આંય હોરગાલ ઉગડી ગીઅલાં, એને માઅહા પોહાલ પોરમેહેરા જમણા આથા એછે સન્માના જાગાવોય ઉબો રિઅલો એઅતાહાવ.”
ACT 7:57 તોવે ચ્યાહાય મોઠેરે બોંબલીન કાન ડુકી લેદા, એને યોખઠા ઓઇન ચ્યાવોય ટુટી પોડ્યા.
ACT 7:58 એને ચ્યાલ યેરૂસાલેમ શેહેરા બાઆ લેય જાયને દોગડાટા લાગ્યા, યે સમયે જ્યાહાય સ્તેફનુસાવોય દોષ લાવલો આતો ચ્યાહાય ચ્યાહા ઉપર્યે ડોગલેં શાઉલ નાંવા યોક જુવાન્યાપાય થોવી દેને, કા તો ચ્યાહા રાખવાળી કોએ.
ACT 7:59 એને ચ્યે સ્તેફનુસાલ દોગડાટતે રિયે, એને તો ઈ આખીન પ્રાર્થના કોઅતો રિયો, “ઓ પ્રભુ ઈસુ, મા આત્માલ સ્વીકાર કોઓ.”
ACT 7:60 પાછે માંડયે પોડીન મોઠેરે બોંબલ્યો, “ઓ પ્રભુ, યા પાપાહાટી તું ચ્યાહાન માફ કોઇ દે.” એહેકોય આખીન તો મોઅઇ ગીયો.
ACT 8:1 શાઉલ પુરીરીતે સ્તેફનુસા મોરણા સહમત આતો. ચ્યેજ દિહી યેરૂસાલેમ શેહેરા મંડળીવોય મોઠી સતાવણી શુરવાત જાયી એને પ્રેષિત છોડીન બિજા બોદા ને બોદા યહૂદીયા વિસ્તાર એને સમરૂન ભાગામાય વિખરાય ગીયા.
ACT 8:2 એને કોલહાક પોરમેહેરા આદર કોઅનારા માટડાહાંય સ્તેફનુસાલ કોબારેમાય દાટ્યો, એને ચ્યાહાટી તે બોજ શોક કોઅયો.
ACT 8:3 બાકી શાઉલ મંડળીલ સતાવતો આતો, એને ગોઅહે-ગોઅહે જાયને વિસ્વાસી માટડાહાલ એને થેઅયેહેલ ગોહલી-ગોહલી જેલેમાય કોંડતો આતો.
ACT 8:4 બાકી જ્યા વિસ્વાસી વિખરાય ગીઅલા આતા, ચ્યા હારી ખોબાર આખતા ફિર્યા.
ACT 8:5 ફિલિપ નાંવા યોક વિસ્વાસી યેરૂસાલેમ શેહેરામાઅને એને સમરૂન ભાગા યોકા શેહેરામાય જાયને લોકહાન ખ્રિસ્તા હારી ખોબારે પ્રચાર કોઅરા લાગ્યો.
ACT 8:6 જ્યો વાતો ફિલિપે આખ્યો ચ્યો લોકહાય વોનાયને એને જ્યા ચમત્કાર તો દેખાડતો આતો ચ્યા એઇન, યોક જીવ ઓઇન મોન લાવ્યાં.
ACT 8:7 કાહાકા જોવે ફિલીપાય હુકુમ કોઅયો તોવે બોજ જાંઅહા માઅને બુતા આત્મે મોઠેરે બોંબલીન નિંગી ગીયા, એને બોજ લખવા બિમારી એને લેંગડે બી હારેં કોઅલે ગીયે.
ACT 8:8 એને ચ્યા શેહેરા બોજ લોક બોજ ખુશ જાયા.
ACT 8:9 ચ્યા શેહેરામાય સિમોન નાંવા યોક માઅહું આતા, જો જાદુગારી કોઇન સમરૂન માઅને લોકહા બોજ નોવાય કોઅતો આતો એને પોતાલ યોક મોઠો માટડો આખાડતો આતો.
ACT 8:10 એને બોદા વાહનાહા પાયને તે મોઠહા લોગુ ચ્યા ઈજ્જત કોઇન આખતે આતેં, “ઈ માઅહું ઈશ્વરા તી શક્તિ હેય, જીં મહાશક્તિ આખાયેહે.”
ACT 8:11 ચ્યેય બોજ દિહહાથી ચ્યાહાન ચ્યા જાદુગારી કામહાકોય નોવાય પામાડી દેનલે આતેં, યાહાટી લોક ચ્યાલ બોજ માનેત.
ACT 8:12 બાકી જોવે લોકહાય પોરમેહેરા રાજ્યા એને ઈસુ ખ્રિસ્તા નાંવા હારી ખોબારેવોય ફિલિપા સંદેશ વોનાયને બોરહો કોઅયો, તોવે બોદે થેઅયો એને માટડાહાંય બાપતિસ્મા લેદા.
ACT 8:13 તોવે સિમોનાય પોતેબી ફિલિપા સંદેશાવોય બોરહો કોઅયો એને બાપતિસ્મા લેઈને ફિલિપા આરે રા લાગ્યા, તો ચિન્હ એને મોઠે-મોઠે સામર્થ્યા કામે ઓઅતા દેખીન નોવાય પામતો આતો.
ACT 8:14 જોવે પ્રેષિત યેરૂસાલેમ શેહેરમાય ઈ વોનાયા, સમરૂન માઅને લોકહાય પોરમેહેરા વચન માની લેદહા તોવે પિત્તરાલ એને યોહાનાલ ચ્યાહાપાય દોવાડયા.
ACT 8:15 ચ્યાહાય તાં જાયને ચ્યાહાટી પ્રાર્થના કોઅયી કા ચ્યા પવિત્ર આત્મા મેળવી લેય.
ACT 8:16 કાહાકા પવિત્ર આત્મા આમી લોગુ ચ્યાહામાઅને કાદાવોય નાંય યેનેલ, કાહાકા ચ્યાહાય તે પ્રભુ ઈસુ નાવામાય બાપતિસ્મા લેદલા આતા.
ACT 8:17 તોવે પિત્તર એને યોહાને ચ્યાહાવોય આથ થોવ્યા એને ચ્યાહાલ પવિત્ર આત્મા મિળ્યાં.
ACT 8:18 જોવે સિમોનાય દેખ્યાં કા પ્રેષિતાહા આથ થોવવાથી પવિત્ર આત્મા દેનલા જાહે, તોવે ચ્યાય પોયહા લેય યેયન આખ્યાં.
ACT 8:19 “ઈ શક્તિ માન બી દા, કા આંય કાદાવોય આથ થોવુ, તો પવિત્ર આત્મા પામે.”
ACT 8:20 પિત્તરે સિમોનાલ આખ્યાં, “તું એને તો પોયહા નાશ ઓઈ જાય, કાહાકા તુયે પોરમેહેરા દાન પોયહાકોય વેચાતાં લેયના વિચાર કોઅયા.
ACT 8:21 યે સેવાયેમાય નાંય તો હિસ્સો હેય, નાંય તો ભાગ હેય, કાહાકા તો મોન પોરમેહેરા આગલા હાચ્ચાં નાંય હેય.
ACT 8:22 યાહાટી તું પાપ કોઅના બંદ કોઇન પ્રભુલ પ્રાર્થના કોઓ, ઓઈ હોકહે પોરમેહેર તો ખારાબ વિચારાહાલ માફ કોઇ દેય.
ACT 8:23 તું ખારાબ વિચારાહા પાઅને ફિર, કાહાકા આંય એઅતાહાવ, કા તું પિત્ત હારકો માણો એને પાપા ગુલામીમાય હેય.”
ACT 8:24 સિમોનાય જોવાબ દેના, “તુમા માયેહાટી પ્રભુ પાય પ્રાર્થના કોઆ કા જીં વાત તુયે આખી, ચ્યેહેમાઅને કોઅહિબી માયેવોય નાંય યી પોડે.”
ACT 8:25 તોવે પિત્તર એને યોહાનાય સાક્ષી દેયન એને પ્રભુ ઈસુ વચન આખીન યેરૂસાલેમ શેહેરમાય પાછા ફિરતા સમયે ચ્યા સમરૂન ભાગા બોજ ગાવહામાય હારી ખોબારે પ્રચાર કોઅતા ગીયા.
ACT 8:26 પાછે પ્રભુ યોક હોરગા દૂતાય યેયન ફિલિપાલ આખ્યાં, “ઉઠ એને દક્ષીણ એછે ચ્યે વાટેવોય જો, જીં વાટ યેરૂસાલેમ શેહેરાઇહીને ગાજા શેહેરા એછે જાહે” ઈ રેઅટાવાળી વાટ હેય.
ACT 8:27 તો ઉઠીન ગીયો, એને અચાનક ઈથોપિયા દેશા યોક માઅહું ચ્યાલ મિળ્યો, જો યોક નપુસક આતો, તો યોક મહત્વપૂર્ણ ઓદિકારી આતો જો ઈથોપિયા દેશા રાણી બોદા ખજાના દેખભાલ કોઅતો આતો, એને ભક્તિ કોઅરાહાટી યેરૂસાલેમ શેહેરમાય યેનલો.
ACT 8:28 તો ચ્યા રથા વોય બોહીન ચ્યા દેશાલ પાછો જાય રિઅલો આતો, એને તો યશાયા ભવિષ્યવક્તા ચોપડી જોર-જોરમાય વાચતો જાય રિઅલો આતો.
ACT 8:29 તોવે પવિત્ર આત્માય ફિલિપાલ આખ્યાં, “પાહાય જાયને યા રથાહાતે ચાલા લાગ.”
ACT 8:30 ફિલિપ દાંહદીન રથાપાય જાય પોઅચ્યો એને ચ્યાલ યશાયા ભવિષ્યવક્તા ચોપડી વાચતો વોનાયો, એને પુછ્યાં, “તું જીં વાચતહો કાય ચ્યાલ હુમાજતહો બી?”
ACT 8:31 ચ્યેય આખ્યાં, “જાવ લોગુ કાદો માન નાંય હુમજાડે તાંવ આંય કેહેકેન હોમજુ?” એને ચ્યેય ફિલિપાલ વિનાંતી કોઅયી, કા રથવોય ચોડીન ચ્યાપાય બોહે, એને ફિલિપ તાં ચોડીન બોહી ગીયો.
ACT 8:32 એને પવિત્રશાસ્ત્ર માઅને જો અધ્યાય તો વાચતો આતો, તો ઓ આતો; “તો ગેટા રોકો વદ કોઅરા ચ્યાલ લેય ગીયા, એને જેહેકેન ગેટા બુરાં કાતારનારાહા હામ્મે ઠાવકા રોહે, તેહેકેન તોબી ઠાવકોજ રિયો.
ACT 8:33 ચ્યા નિંદા કોઅયી એને ચ્યાલ ન્યાય નાંય મિળ્યો, કોદાચ કાદોબી ચ્યા વંશા બારામાય આખી નાંય હોકે, કાહાકા ચ્યા વંશ ઓઅરા પેલ્લા ચ્યાલ માઆઇ ટાક્યો.”
ACT 8:34 યાહાટી નપુસકાય ફિલિપાલ પુછ્યાં, “આંય તુલ વિનાંતી કોઅતાહાંવ, ઈ આખ કા ભવિષ્યવક્તા ઈ કા બારામાય આખહે, પોતા બારામાય કા બિજા કાદા બારામાય?”
ACT 8:35 તોવે ફિલિપે બોલના સુરુ કોઅયા, એને યાજ પવિત્રશાસ્ત્રા માઅને સુરુ કોઇન ચ્યાલ ઈસુવા હારી ખોબારે બારામાય આખ્યાં, યાહાટી તો ઓદિકારી હોમજી ગીયો એને ઈસુવોય બોરહો કોઅયો.
ACT 8:36 વાટે ચાલતા-ચાલતા ચ્યા યોકા તોળાવા પાહી પોઅચ્યા, તોવે નપુસકે આખ્યાં કા, “દેખ ઈહીં તોળાવા હેય, આમી માન બાપતિસ્મા લેયના કાય વાંદો હેય”
ACT 8:37 ફિલિપે આખ્યાં, “જોવે તું પુરાં મોનાકોય બોરહો કોઅતોહો તે લેય હોકતોહો” ચ્યાય જોવાબ દેનો, “આંય બોરહો કોઅતાહાંવ કા ઈસુ ખ્રિસ્ત પોરમેહેરા પોહો હેય.”
ACT 8:38 તોવે ચ્યેય રથ ઉબો કોઆ આગના કોઅયી, ફિલિપ એને નપુસક બેની જાંઆ તોળાવામાય ઉતી પોડ્યા, એને ફિલિપે નપુસકાલ બાપતિસ્મા દેના.
ACT 8:39 જોવે ચ્યા તોળાવામાઅને બાઆ યેના, તોવે પ્રભુ આત્મા ફિલિપાલ ઉઠાવી લેય ગીયો, એને નપુસકે ચ્યાલ પાછો નાંય દેખ્યો, એને નપુસકાલ પોરમેહેરાય બોચાવી લેદો યાહાટી આનંદ કોઅતો તો ચ્યા દેશામાય પાછો જાતો રિયો.
ACT 8:40 બાકી ફિલિપ અશદોદ શેહેરમાય યેનો, એને તો યોકે જાગેને બીજે જાગે ચ્યા મુસાફરી કોઅતો રિયો એને કૈસરીયા શેહેરામાય પોઅચ્યો તાંવ લોગુ બોદા શેહેરાહામાય હારી ખોબારે પ્રચાર કોઅતો રિયો.
ACT 9:1 શાઉલ જો આમી લોગુ પ્રભુ ઈસુવા શિષ્યહાન દોમકાડતો ને માઆઇ ટાકના વિચારા માય આતો, મહાયાજકાપાય ગીયો.
ACT 9:2 એને ચ્યાપાઅને દમસ્ક શેહેરા સોબાયે ઠિકાણા નાવાવોય મંજુર્યે કાગળાં માગ્યાં, કા જ્યા માટડા કા થેઅયો જ્યા પ્રભુ ઈસુ વાટે ચાલનારેં મીળે ચ્યાહાન બાંદિન યેરૂસાલેમ શેહેરમાય લેય યેય.
ACT 9:3 બાકી જોવે શાઉલ એને ચ્યા હાંગાત્યા દમસ્ક શેહેરા પાહી પોઅચ્યા, તો અચાનક આકાશામાય ચારીચોમખી ઉજવાડો ચોમક્યો.
ACT 9:4 તોવે તો દોરતીવોય પોડી ગીયો, એને પ્રભુ પોરમેહેરા આવાજ વોનાયો, “ઓ શાઉલ, ઓ શાઉલ તું માન કાહા સતાવી રોયહો?”
ACT 9:5 શાઉલે પુછ્યાં, “ઓ પ્રભુ, તું કું હેય?” ચ્યેય આખ્યાં, “આંય ઈસુ હેય, જ્યાલ તું સતાવતોહો.
ACT 9:6 બાકી આમી ઉઠીન શેહેરામાય જો, કાદો તુલ આખી દી કા તુલ કાય કોઅના હેય.”
ACT 9:7 જ્યેં માઅહે ચ્યાઆરે આતેં, ચ્યે ઠાઅકે રોય ગીયે; કાહાકા આવાજ તો ચ્યે વનાતે આતેં, બાકી કાદાલ દેખાતા નાંય આતા.
ACT 9:8 તોવે શાઉલ દોરત્યેવોયને ઉઠયો, એને જોવે ડોળા ઉગાડયા તોવે ચ્યાલ કાંઇજ દેખાયાં નાંય, એને ચ્ચે ચ્ચા આથાલ દોઇન દમસ્ક શેહેરામાય લેય ગીયા.
ACT 9:9 એને તો તીન દિહી લોગુ દેખી નાંય હોક્યો, એને નાંય ખાદાં એને નાંય પિદાં.
ACT 9:10 દમસ્ક શેહેરામાય હનાન્યા નાંવા યોક શિષ્ય આતો, ચ્યાલ પ્રભુ ઈસુય દર્શનામાય આખ્યાં, “ઓ હનાન્યા!” ચ્યાય આખ્યાં, “હાં, પ્રભુ”
ACT 9:11 તોવે પ્રભુ ઈસુય ચ્યાલ આખ્યાં, “ઉઠીન સીધી નાંવા હેરીમાય જો, એને યહૂદા ગોઅમે શાઉલ નાંવા યોક તારસુસમાય રોનારાલ હોદ; કાહાકા તો પ્રાર્થના કોઇ રિઅલો હેય.
ACT 9:12 એને ચ્યાય હનાન્યા નાંવા યોક માઅહું માજે યેયન ચ્યાવોય આથ થોવતો દેખાયો; કા પાછો દેખતો ઓઈ જાય.”
ACT 9:13 હનાન્યાય જોવાબ દેનો, “ઓ પ્રભુ, માયે યા માઅહા બારામાય બોજ જાંઅહા પાયને વનાયહો કા યાય યેરૂસાલેમ શેહેરામાય તો પવિત્ર લોકાહાઆરે મોઠયો-મોઠયો બુલો કોઅયોહો.
ACT 9:14 એને ઈહીંબી ચ્યાલ મુખ્ય યાજકાહા પાયને ઓદિકાર મિળ્યહો કા જ્યા લોક તોવોય બોરહો કોઅતાહા, ચ્યા બોદહાલ યેરૂસાલેમ શેહેરામાય બાંદી લેય જાય.”
ACT 9:15 બાકી પ્રભુ ઈસુય ચ્યાલ આખ્યાં, “તું જો; કાહાકા ઓ તે ગેર યહૂદી એને રાજહા, એને ઈસરાયેલહયા હામ્મે મા બારામાય પ્રચાર કોઅરાહાટી માયે ચ્યાલ મા સેવા કોઅરાહાટી નિવાડલો હેય.
ACT 9:16 એને આંય ચ્યાલ આખહી, કા લોકહાન મા બારામાય આખના લીદે કાય-કાય દુઃખ ઉઠાવાં પોડી.”
ACT 9:17 તોવે હનાન્યા ચ્યે ગોઅમે ગીયો, જાં શાઉલ આતો, એને ચ્યા ઉપે આથ થોવિન આખ્યાં, “ઓ બાહા શાઉલ, પ્રભુ ઈસુ, જો ચ્યે વાટેમાય, જ્યેવોઅને તું યેનો તુલ દેખાયો, ચ્યેય માન દોવાડલો હેય, કા તું પાછો એઇ હોકે એને પવિત્ર આત્માકોય બાઆય જાય.”
ACT 9:18 એને તારાતુજ ચ્યા ડોળાહાઉપરે માછલા બિંગડાહા હારકે છાલટેં જેહે પોડયેં એને તો એઅરા લાગ્યો, એને ઉઠીન બાપતિસ્મા લેદા.
ACT 9:19 પાછા ખાઅના ખાયન તાકાત મેળવી. તો કોલહાક દિહી દમસ્ક શેહેરા શિષ્યહાઆરે રિયો.
ACT 9:20 એને તો તારાત દમસ્ક શેહેરા સોબાયે ઠિકાણે તો ઈસુવા પ્રચાર કોઅરા લાગ્યો કા ઈસુજ પોરમેહેરા પોહો હેય.
ACT 9:21 એને બોદા વોનાનારા નોવાય પામીન આખા લાગ્યા, “કાય ઓ તોજ માઅહું નાંય હેય જો યેરૂસાલેમ શેહેરામાય જ્યા ઈસુવોય બોરહો કોએ ચ્યાહાન તો માઆઇ ટાકે, એને ઈહીંબી ચ્યા હાટીજ યેનલો આતો, કા ચ્યાહાન બાંદિન મુખ્ય યાજકાહાપાય લી જાય?”
ACT 9:22 બાકી શાઉલાય આજુ વોદારે શક્તિશાળી રુપાકોય પ્રચાર કોઅના સુરુ કોઇ દેના, એને યે વાતે સાબિતી દેય-દેયને કા ઈસુ ઓજ ખ્રિસ્ત હેય, દમસ્ક શેહેરામાય રોનારા યહૂદીયાહા બોલના બંદ કોઅતો રિયો.
ACT 9:23 જોવે શાઉલ દમસ્ક શેહેરામાય રોયન બોજ દિહી ઓઈ ગીયા, તોવે યહૂદીયાહાય મિળીન ચ્યાલ માઆઇ ટાકના યુક્તિ કોઅયી.
ACT 9:24 બાકી ચ્યાહા યુક્તિ શાઉલાલ માલુમ પોડી ગીયી, ચ્યા તે ચ્યાલ માઆઇ ટાકાંહાટી રાત દિહી ફાટાકેહે પાય દોબી રોતા આતા.
ACT 9:25 બાકી યોક રાતી શિષ્યહાય ચ્યાલ ઉચે દિવાલ વોય લેય ગીયે, જીં શેહેરા ચોમખી આતી, તોવે ચ્યાહાય આસડાકોય યોક મોઠા ટોપલા બાંદિન ટોપલા કોય નિચે ઉતાડી દેનો, એહેકેન તો દમસ્ક શેહેરામાઅને બોચીન જાતો રિયો.
ACT 9:26 શાઉલ યેરૂસાલેમ શેહેરામાય જાય પોઅચ્યો તોવે ચ્યેય શિષ્યહાઆરે મિળી જાઅના કોશિશ કોઅયી બાકી બોદા ય્યાલ બિઅતા આતા, કાહાકા ચ્યાહાન બોરહો નાંય ઓઅતો આતો, કા તોબી શિષ્ય બોની ગીયહો.
ACT 9:27 બાકી બારનાબાસે ચ્યાલ પોતાના આરે પ્રેષિતાહા પાય લેય જાયને ચ્યાહાન આખ્યાં, કા યાય કેહેકેન દમસ્ક શેહેરા એછે જાયના વાટેમાય પ્રભુ ઈસુલ દેખ્યો, એને ઈસુવે ચ્ચાઆરે વાતો કોઅયો, પાછે ઈંમાત રાખીન કેહેકેન દમસ્ક શેહેરામાય ઈસુવા નાંવા પ્રચાર કોઅયો.
ACT 9:28 પ્રેષિતાહાય બર્નાબાસાવોય બોરહો કોઅયો, યાહાટી શાઉલ યેરૂસાલેમ શેહેરામાય રોય ગીયો, ચ્યાહાઆરે યેરૂસાલેમ શેહેરામાય બોદે જાગે જાયને બિક વગર ઈસુ બારામાય પ્રચાર કોઅતો આતો.
ACT 9:29 એને બિક વોગાર પ્રભુ ઈસુ નાંવા પ્રચાર કોઅતો આતો; એને યુનાની ભાષા બોલનારાહાલ યહૂદીયાહા આરે વાતો કોઅતો આતો એને બોલાબોલી કોઅતો આતો; બાકી ચ્યા ચ્યાલ માઆઇ ટાકના યુક્તિ કોઅતા લાગ્યા.
ACT 9:30 ઈ જાઇન વિસ્વાસી બાહા ચ્યાલ કૈસરીયા શેહેરામાય લેય યેના, એને જાહાજા માય ચ્યાલ તારસુસ દોવાડી દેનો જીં ચ્યા વોતની શેહેર આતા.
ACT 9:31 યે પરમાણે બોદા યહૂદીયા વિસ્તાર, ગાલીલ ભાગ, એને સમરૂનમાય મંડળીહ્યેલ આરામ મિળ્યો, એને ચ્યેહે ઉન્નતી ઓઅતી ગીયી એને તી મંડળી પ્રભુ ઈસુ બિકમાય એને પવિત્ર આત્મા મોદાતેમાય ચાલતી એને બોજ લોક વિસ્વાસી બોની ગીયા.
ACT 9:32 પાછે એહેકેન જાયા કા પિત્તર બોદા વિસ્તારમાય બોદે જાગે ફિરતો રિયો, એને ચ્યા પવિત્ર લોકહાપાંય બી ગીયો જ્યા લુદ્દા શેહેરામાય રોતા આતા.
ACT 9:33 તાં ચ્યાલ એનિયાસ નાંવા લખવા રોગી માઅહું મિળ્યો, જો આઠ વોરહાથી ખાટલે પોડી રોઅલો આતો.
ACT 9:34 પિત્તરે ચ્યાલ આખ્યાં, “ઓ એનિયાસ! ઈસુ ખ્રિસ્ત તુલ હારો કોઅહે, ઉઠ, તો પાથારી લેય લે” તોવે તો તારાત ઉઠીન ઉબો રિયો.
ACT 9:35 એને લુદ્દા એને શારોન શેહેરા રોનારા બોજ લોક ચ્યાલ દેખીન પ્રભુ ઈસુવોય બોરહો કોઅયો.
ACT 9:36 યાફા શેહેરામાય તબીથા નાંવા યોક વિસ્વાસી બાય આતી, યુનાની ભાષામાય ચ્યે નાંવ દરકાસ હેય, તબીથા એને દરકાસ યા બેની નાંવહા મતલબ “હરણી હેય”, તી બોજ હારેં-હારેં કામે એને મોદાત કોઅતી આતી.
ACT 9:37 જોવે પિત્તર લુદ્દા શેહેરામાય આતો, ચ્યા દિહહામાય તી બિમાર પોડીન મોઅઇ ગિઇ, એને ચ્યાહાય ચ્યેલ આંગળાવીન ખોલીમાય થોવી દેનેલ.
ACT 9:38 લુદ્દા શેહેર યાફા શેહેરા પાહે આતા, શિષ્યહાય ઈ વોનાઈન કા પિત્તર તાં હેય, બેન માઅહે દોવાડીન ચ્યાલ વિનાંતી કોઅયી, “જલદીથી જલદી આમાહાપાય યેય જો.”
ACT 9:39 તોવે પિત્તર ઉઠીન ચ્યાહાઆરે ગીયો, એને જોવે તાં પોઅચ્યા, તોવે ચ્યે ચ્યાલ ખોલીમાય લેય ગીયા, એને બોદ્યો વિધવા બાયો રોડત્યોજ, ચ્યા પાહી યેયન ઉબ્યો રિયો, એને જો જબ્બો એને ફાડકે દરકાસ ચ્યેહેઆરે રોતી વોખાત બોનાવલે આતેં, ચ્યે દેખાડાં લાગ્યો.
ACT 9:40 તોવે પિત્તરે બોદહાલ બાઆ કાડી દેના, એને માંડયે પોડીન પ્રાર્થના કોઅયી, એને કુડયે એછે એઇન આખ્યાં, “ઓ તબીથા, ઉઠ” તોવે ચ્યેય ચ્યે ડોળા ઉગડાવ્યા, એને પિત્તરાલ દેખીન ઉઠી બોઠી.
ACT 9:41 ચ્યાય આથ દેયને ચ્યેલ ઉઠાડયા, એને વિસ્વાસી લોકહાન એને વિધવા બાયહેલ હાદિન ચ્યાહાન જીવતી દેખાડી દેની.
ACT 9:42 ઈ વાત બોદા યાફા શેહેરામાય ફેલાય ગીયી; એને બોજ લોકહાય પ્રભુ ઈસુ બોરહો કોઅયો.
ACT 9:43 એને પિત્તર યાફા શેહેરામાય સિમોન નાંવા ચામડા ધંદો કોઅનારા પાય બોજ દિહી રિયો.
ACT 10:1 કૈસરીયા શેહેરામાય કરનેલીયુસ નાંવા યોક માઅહું આતો, જો ઈતાલીયા નાંવા સૈનિકા ટુકડી સુબેદાર આતો.
ACT 10:2 તો એને ચ્યા બોદા ગોર્યા પોરમેહેરા ભક્તિ કોઅતા આતા, એને પોરમેહેરાલ બીઈન ચાલતો આતો, એને ગરીબ યહૂદી લોકહાન બોજ દાન દેતો આતો, એને પોરમેહેરાલ બરાબર પ્રાર્થના કોઅતો આતો.
ACT 10:3 યોક દિહી તીન વાગ્યા સમયે દર્શનામાય ચોખ્ખેરીતે દેખ્યાં કા પોરમેહેરા યોક હોરગા દૂત ચ્યા પાહાય યેયન આખ્યાં, “ઓ કરનેલીયુસ.”
ACT 10:4 કરનેલીયુસાય હોરગા દૂતાલ આખ્યાં, “ઓ માલિક, કાય હેય?” ચ્યાય ચ્યાલ આખ્યાં, “તો પ્રાર્થના એને તો દાન યાદગીરીહાટી પોરમેહેરા હામ્મે પોઅચ્યાહા.
ACT 10:5 એને આમી યાફા શેહેરામાય માઅહે દોવાડીન સિમોનાલ, જ્યાલ પિત્તર આખતાહા, ચ્યાલ હાદી લે.
ACT 10:6 તો સિમોન, ચામડાહા ધંદો કોઅનારા પાય રોય રિયહો, જ્યા ગુઉ દોરિયા મેરે હેય.”
ACT 10:7 જોવે તો હોરગા દૂત જ્યાંય ચ્યાઆરે વાતો કોઅયો તો ચાલ્યો ગીયો, તોવે ચ્યેય બેન ચાકાર, એને જ્યા ચ્યા પાહી રિયા કોઅતા આતા ચ્યાહામાઅને યોક પોરમેહેરા ભક્તિ કોઅનારા સીપાડાલ હાદ્યા.
ACT 10:8 એને ચ્યાહાન બોદ્યોજ વાતો આખીન યાફા શેહેરામાય પિત્તરાલ લા દોવાડયા.
ACT 10:9 બીજે દિહી જોવે કરનેલીયુસા કોય દોવાડલા તીન માટડા ચાલતા-ચાલતા શેહેરા પાહી બોપરા સમયે પોઅચ્યા. ચ્યે સમયે પિત્તર ગોઆ દાબાવોય પ્રાર્થના કોઅરા ચોડયો.
ACT 10:10 ચ્યાલ બુખ લાગી એને કાય ખાઅના ઇચ્છા આતી, બાકી જોવે ચ્યા ખાઅના તિયારી કોઅતા આતા તોવે તો દર્શન એરા લાગ્યો.
ACT 10:11 એને ચ્યેય દેખ્યાં, આકાશ ઉગડી ગીયા; એને યોક મોઠા ચારસા હારકી વસ્તુ ચારી ખૂણહાથી નિચે ઉતાડલી જાય રીયહી.
ACT 10:12 જ્યામાય દોરત્યેવોઅને બોદયે જાત્યે ચાર પાગાવાળે જોનાવારે એને દોરત્યેવોઅને બુકા થી હોપાલનારે જોનાવારે એને આકાશામાય ઉડનારે ચિડેં આતેં. જ્યાહા બારામાય મૂસા નિયમશાસ્ત્રામાય આખ્યાં કા ચ્યે અશુદ્ધ એને અપવિત્ર હેય, એને યહૂદી લોકહાન ખાંહાટી મોનાઈ હેય.
ACT 10:13 એને ચ્યાલ યોક ઓહડો આવાજ વોનાયા યેનો, “ઓ પિત્તર ઉઠ, માંઈને ખો.”
ACT 10:14 બાકી પિત્તરે આખ્યાં, “નાંય પ્રભુ, બિલકુલ નાંય; કાહાકા માયે કોદહીજ અપવિત્ર એને અશુદ્ધ વસ્તુ નાંય ખાદલી હેય.”
ACT 10:15 પાછા બીજી વોખાતે ચ્યાલ આવાજ વોનાયા યેનો, “જીં કાય પોરમેહેરે શુદ્ધ કોઅયાહાં, ચ્યાલ તું અશુદ્ધ મા આખહે.”
ACT 10:16 તીન વોખાત એહકોયજ જાયા; તોવે તારાત તી ચારસા આકાશ માય ઉઠાવી લેદા.
ACT 10:17 જોવે પિત્તર ચ્યા પોતે મોનામાય બેન વિચારાહા માય આતો, કા યા દર્શના કાય મતલબ ઓઈ હોકહે, તોવે ચ્યે માઅહે જ્યાહાન કરનેલીયુસાય દોવાડલે આતેં, સિમોના ગોઆ ખોબાર કાડીન બાઅણા પાય યેય પોઅચ્યા.
ACT 10:18 એને બોંબલીન પુછ્યાં, “કાય સિમોન જો પિત્તર આખાયેહે, તો ઈહીંજ ગાંવારો હેય કા?”
ACT 10:19 પિત્તર તે ચ્યા દર્શના બારામાય વિચાર કોઅતો આતો, તોવે પવિત્ર આત્માય ચ્યાલ આખ્યાં, “એએ, તીન માઅહે તો હોદ કોઇ રીઅલે હેય.
ACT 10:20 ઉઠીન નિચે જો, ભલે ચ્યે ગેર યહૂદી હેય ચ્યાહાઆરે શંકા કોઅયા વોગાર જો, કાહાકા માયેંજ ચ્યાહાન દોવાડલા હેય.”
ACT 10:21 તોવે પિત્તરાય નિચે ઉતીન ચ્યા માઅહાલ આખ્યાં, “એઆ, જ્યા હોદ તુમા કોઇ રીયહા, તો આંયજ હેતાંવ, તુમહે યેઅના કાય કારણ હેય?”
ACT 10:22 ચ્યાહાય આખ્યાં, “આમહાન હોવ સૈનિકાહા સુબેદાર કરનેલીયુસાય દોવાડયાહા, તો ન્યાયી એને બોરહો થોવનારો એને પોરમેહેરાલ બીઅનારો એને બોદી યહૂદી જાત્યે લોકહામાય હારાં માઅહું હેય, ચ્યેય યોક પવિત્ર હોરગા દૂત થી ઈ હોમજણ મેળવ્યા, કા તુલ પોતાના ગોઓ હાદિન તોપાઅને વચન વોનાયે.”
ACT 10:23 તોવે ચ્યેય માજા હાદિન ચ્યાહાન રા જાગો દેનો. એને બીજે દિહે, તો ચ્યાહાઆરે ગીયો, એને યાફા શેહેરા વિસ્વાસી બાહાહા માઅને કોલહાક ચ્યાઆરે ગીયા.
ACT 10:24 બીજે દિહી ચ્યા કૈસરીયા શેહેર પોઅચ્યા, એને કરનેલીયુસ ચ્યા હોગવાડયાહાલ એને ચ્યા દોસ્તારાહાન યોકઠા કોઇન ચ્યા વાટ જોવતો આતો.
ACT 10:25 જોવે પિત્તર માજા યેય રિઅલો આતો, તોવે કરનેલીયુસ ચ્યાલ મિળ્યો, તે ચ્યા પાગે પોડીન નમસ્કાર કોઅયો.
ACT 10:26 બાકી પિત્તરાય ચ્યાલ ઉઠાડીન આખ્યાં, “ઉબો રોય જો, આંયબી તે માઅહું હેય.”
ACT 10:27 એને વાતો કોઅતો ચ્યાઆરે માજા ગીયો, એને બોજ લોકહાન યોકઠા દેખ્યા.
ACT 10:28 તોવે પિત્તરે ચ્યાહાન આખ્યાં, “તુમા જાંઅતાહા કા ગેર યહૂદી લોકહાન મિળના એને ચ્યાહા ઈહીં જાયના આમે યહૂદી લોકહાહાટી યહૂદી નિયમા વિરુદ હેય, બાકી પોરમેહેરે માન આખ્યાં કા કાદા માઅહાલ અપવિત્ર એને અશુદ્ધ નાંય આખું.
ACT 10:29 યાહાટી કા માન જોવે હાદ્યો તોવે કાયજ નાંય આખ્યાં વોગાર આમી આંય યેનો, આમી આંય પૂછતાહાવ કા માન કોઅહા કામાહાટી હાદલો હેય?”
ACT 10:30 કરનેલીયુસાય પિત્તરાલ આખ્યાં, ચાર દિહી પેલ્લા, યેજ સમયે, આંય ગોઅમે બોપરેહે તીન વાગ્યે પ્રાર્થના કોઇ રિઅલો આતો, કા યોક માટડો ઉજળેં ફાડકે પોવીન, મા હામ્મે યેયન ઉબો રિયો.
ACT 10:31 એને આખ્યાં, “ઓ કરનેલીયુસ, તો પ્રાર્થના વોનાય લેદહી એને તો દાન પોરમેહેરે માન્ય કોઅવામાય યેના.
ACT 10:32 યાહાટી યાફા શેહેરમાય માઅહે દોવાડીન સિમોનાલ જ્યાલ પિત્તર આખાયેહે, ચ્યાલ હાદિલે, તો દોરિયા મેરાવોય સિમોન જો, ચામડાહા ધંદો કોઅનારા ગોઅમે રોય રિઅલો હેય, જોવે તો યેઅરી, તોવે તો તુમહાન પોરમેહેરાઇહીને યોક સંદેશ આખી.
ACT 10:33 તોવે માયે તારાત તોપાય માઅહે દોવાડયે, એને તુયે હારાં કોઅયા કા યેનો, આમી આમા બોદે ઈહીં પોરમેહેરા હામ્મે હેજે, કા જીં કાય પોરમેહેરે તુલ આખ્યાહા ચ્યાલ આખ.”
ACT 10:34 તોવે પિત્તરે બોલના સુરુ કોઅયા, “આમી માન ખાત્રી જાયી, કા પોરમેહેર કાદાજ પક્ષપાત નાંય કોએ.
ACT 10:35 બાકી બોદયે જાત્યેમાય જો પોરમેહેરા ભક્તિ કોઅહે એને યોગ્ય કામ કોઅહે, તો ચ્યાલ સ્વીકાર કોઅહે.
ACT 10:36 તુમા ચ્યા સંદેશાલ જાંઅતેહે, પોરમેહેરાય આમહાન એટલે ઈસરાયેલી લોકહાન દોવાડયો, ચ્યાય શાંતી બારામાય હારી ખોબાર આખી, જીં લોકહાન ઈસુ ખ્રિસ્ત વોય બોરહો કોઅવાથી મિળી હોકહે, તો બોદહા પોરમેહેર હેય.
ACT 10:37 તુમા ચ્યો મહાન ઘટના જાંઅતાહા, જીં યોહાન બાપતિસ્મા દેનારા બાપતિસ્મા પ્રચાર પાછે ગાલીલ ભાગાથી શુરવાત ઓઇન બોદા યહૂદીયા વિસ્તારમાય ફેલાય ગીયો.
ACT 10:38 પોરમેહેરે કેહેકેન નાજરેત ગાવા ઈસુલ પવિત્ર આત્માકોય એને સામર્થ્યાકોય અભિષેક કોઅયો, તો હારેં કામે કોઅતો એને ચ્યા બોદા લોકહાન જ્યા સૈતાનાકોય પીડાલા આતા, ચ્યાહાન હારાં કોઅતો ફિર્યો, કાહાકા પોરમેહેર ચ્યાઆરે આતો.
ACT 10:39 એને આમા ચ્યા બોદા કામહા સાક્ષી હેજે, જીં ચ્યાય યહૂદી લોકહા બોદા વિસ્તારમાય એને યેરૂસાલેમ શેહેરામાયબી કોઅયે, એને યેરૂસાલેમ શેહેરામાય ચ્યાહાય ચ્યા ઈસુલ હુળીખાંબાવોય ટાંઅગીન માઆઇ ટાક્યો.
ACT 10:40 બાકી ચ્યાલ પોરમેહેરે તીજે દિહી પાછો મોઅલા માઅને જીવતો કોઅયો, એને આમહાન પોતે દેખાડયાં.
ACT 10:41 બોદા લોકહાય ચ્યાલ નાંય દેખ્યો, બાકી ચ્યાહાય આમહાન એટલે પ્રેષિતાહાન જ્યાહાન પોરમેહેરાય સુરુવાતપાઅને નિવડી લેદલા આતા, જ્યાહાય ચ્યા મોઅલા માઅને પાછો જીવતો ઓઅના પાછે ચ્યાઆરે ખાદાં એને પિદાં.
ACT 10:42 એને ચ્યાય આમહાન આગના દેની કા બોદા લોકહામાય પ્રચાર કોઆ એને સાક્ષી દા, કા ઈસુ તોજ હેય જ્યાલ પોરમેહેરાય જીવતાહા એને મોઅઇ ગીઅલા ન્યાયી ઠોરાવલો હેય.
ACT 10:43 જ્યા બોદાજ ભવિષ્યવક્તા સાક્ષી દેતહા કા જો કાદો ચ્યાવોય બોરહો કોઅહે, ચ્યાલ ઈસુ નાવામાય પાપાહા માફી મિળી જાય.”
ACT 10:44 પિત્તર યો વાતો આખી રિઅલો આતો કા વચન વોનાનારાહાવોય પવિત્ર આત્મા ઉતી યેના.
ACT 10:45 એને જ્યા સુન્નત કોઅલા યહૂદી વિસ્વાસી લોક પિત્તરા આરે યેનલા આતા, ચ્યા બોદાજ નોવાય પામ્યા કા ગેર યહૂદી લોકબી પવિત્ર આત્માકોય બાઆય ગીયા.
ACT 10:46 કાહાકા ચ્યાહાય ચ્યાહાન જુદી-જુદી ભાષા બોલતા એને પોરમેહેરા સ્તુતિ કોઅતા વોનાયા, તોવે પિત્તરે આખ્યાં,
ACT 10:47 “આમહે રોકા પોરમેહેરા પાઅને પવિત્ર આત્મા પામ્યાહા તે આમી કાદોબી યાહાન પાઆયાકોય બાપતિસ્મા લાંહાટી રોકી હોકહે કા તો બાપતિસ્મા નાંય લેય, જ્યાહાય આમહે રોકા પવિત્ર આત્મા પોરમેહેરાપાઅને મેળવ્યાહાં?”
ACT 10:48 એને પિત્તરે ચ્યાહાન આગના દેની કા ચ્યાહાન ઈસુ ખ્રિસ્તા નાવામાય બાપતિસ્મા દેનલા જાય, તોવે ચ્યાહાય ચ્યાલ વિનાંતી કોઅયી કા આજુ કોલહાક દિહી આમહે આરે રોય, યાહાટી ચ્યા કોલહાક દિહી રુકાય ગીયા.
ACT 11:1 એને પ્રેષિતાહાય એને વિસ્વાસ્યાહાય જ્યેં યહૂદીયા વિસ્તારમાય આતેં વોનાયે, કા ગેર યહૂદી લોકહાયબી પોરમેહેરા વચન માની લેદલા હેય.
ACT 11:2 જોવે પિત્તર યેરૂસાલેમ શેહેરામાય યેનો, તોવે સુન્નત કોઅલા યહૂદી લોક ચ્ચાઆરે બોલા-બોલી કોઅતા લાગ્યા.
ACT 11:3 “તુયે ગેર યહૂદી લોકહા ગોઅ જાયને ચ્યાહાઆરે ખાદાં.”
ACT 11:4 તોવે પિત્તર કરનેલીયુસા ગોઅમે જીં વાત બોની તી સુરુવાતપાઅને આખી દેખાડી.
ACT 11:5 આંય યાફા શેહેરામાય પ્રાર્થના કોઇ રિઅલો આતો, તોવે દર્શન દેખ્યાકા યોક મોઠા ચારસા હારકી વસ્તુ ચારી ખૂણહાથી આકાશામાઅને નિચે ઉતાડલી જાય રીયલી આતી.
ACT 11:6 જોવે માયે ચ્ચાવોય દિયાન કોઅયા, તે દોરતી વોયને ચાર પાગાવાળે જોનાવરે એને જંગલી જોનાવરે, એને હોઅપલીન ચાલનારેં જંતુ એને આકાશામાય ઉડનારે ચિડેં દેખ્યે.
ACT 11:7 એને ઓ આવાજબી વોનાયો, “ઓ પિત્તર, ઉઠ એને માઆઇન ખો.”
ACT 11:8 માયે આખ્યાં, નાંય પ્રભુ, નાંય, કાહાકા કોઅહીજ અપવિત્ર એને અશુદ્ધ વસ્તુ માયે નાંય ખાદહી.
ACT 11:9 ચ્યા જવાબામાય આકાશામાઅને પાછો આવાજ યેનો, “જીં કાય પોરમેહેરે શુદ્ધ કોઅયા, ચ્યાલ તું અશુદ્ધ નાંય આખતો.”
ACT 11:10 એહેકેન તીનદા બોન્યાં, એને પાછે બોદા કાય પાછા આકાશામાય ખેચી લેદા.
ACT 11:11 તોવે તારાત તીન માઅહે કૈસરીયા શેહેરામાઅને કરનેલીયુસાય દોવાડલે આતેં, ચ્યે ગોઅમે જાં આંય આતો, યેયન ઉબા રિયા.
ACT 11:12 તોવે પવિત્ર આત્માય માન ચ્યાહાઆરે શંકા કોઅયા વોગાર જાં આખ્યાં, એને યા છ બાહા બી મા આરે કૈસરીયા શેહેરામાય આરે યેના, એને આમા કરનેલીયુસા ગોઓ ગીયા.
ACT 11:13 એને ચ્યેય આમહાન આખ્યાં કા, માયે યોક હોરગા દૂતાલ મા ગોઅમે યેઇન ઉબો રોઅલો દેખ્યો, જ્યાંય માન આખ્યાં, યાફા શેહેરામાય માઅહે દોવાડીન સિમોન જ્યાલ પિત્તર આખતેહે, ચ્યાલ હાદી લે.
ACT 11:14 તો તુલ ઓહડી વાત આખરી, જ્યાકોય તું એને તો બોદા કુટુંબ તારણ પામી.
ACT 11:15 જોવે માયે બોલના શુરવાત કોઅયી, તે પવિત્ર આત્મા ચ્યાહાવોય ચ્યે રીતે ઉત્યા, જ્યેં રીતે પોચાસમાં દિહા દિહી આમહેવોય ઉતલાં.
ACT 11:16 તોવે માન પ્રભુ ઈસુ વચન યાદ યેના, જીં ચ્યાય આખ્યેલ, યોહાનાય પાઅયા કોઇન બાપતિસ્મા દેના બાકી તુમા પવિત્ર આત્માકોય બાપતિસ્મા પામહા.
ACT 11:17 યાહાટી ઈ નોક્કી હેય કા પોરમેહેરે ચ્યાહાનબી તી દાન દેનહા, જીં આપહાન પ્રભુ ઈસુ ખ્રિસ્તાવોય બોરહો કોઅનાકોય મિળ્યાં, તોવે આંય કું હેતાઉ જો પોરમેહેરાલ ઓટકાડુ?
ACT 11:18 ઈ વોનાઈન યહૂદી વિસ્વાસી ઠાવકાજ રિયા, એને પોરમેહેરા સ્તુતિ કોઇન આખ્યાં, “તોવે તો ગેર યહૂદીયાહાલ બી પોરમેહેરે અનંતજીવનાહાટી પાપ કોઅના બંદ કોઅના એને ઈસુ ખ્રિસ્ત વોય બોરહો કોઅરા દાન દેનલા હેય.”
ACT 11:19 સ્તેફનુસાલ માઆઇ ટાક્યો પાછે, કોલહાક વિસ્વાસી યેરૂસાલેમ શેહેર છોડી દેના, ચ્યા ફિરતા-ફિરતા ફીનીકે વિસ્તાર એને સાઇપ્રસ બેટ એને સિરીયા વિસ્તારા અન્તાકિયા શેહેરામાય પોઅચ્યા, બાકી ચ્યાહાય યહૂદી લોકહાનુજ ઈસુ બારામાય હારી ખોબારે પ્રચાર કોઅયો.
ACT 11:20 બાકી ચ્યાહામાઅને કોલાહાક સાઇપ્રસ એને કુરેની આતેં, જોવે ચ્યે અન્તાકિયા શેહેરામાય પોઅચ્યે, તોવે ચ્યાહાય યુનાની લોકહાનબી પ્રભુ ઈસુ હારી ખોબારે સંદેશ આખ્યો.
ACT 11:21 એને પ્રભુ સામર્થ્ય ચ્યાહાવોય આતા, એને બોજ ગેર યહૂદી લોક ચ્યાહા સંદેશ માની ગીયે એને પ્રભુ ઈસુવોય બોરહો કોઅયો.
ACT 11:22 જોવે યેરૂસાલેમ શેહેરા મંડળ્યે વિસ્વાસ્યાહાન ઈ ખોબાર પોડી, તોવે ચ્યાહાય બારનાબાસાલ અન્તાકિયા શેહેરામાય દોવાડયો.
ACT 11:23 તો તાં પોઅચીન, એને પોરમેહેરા સદા મોયા એઇન ખુશ જાયો, એને બોદહાન આખ્યાં કા તનમન લાવીન પ્રભુમાંય બોની રા.
ACT 11:24 બર્નાબાસ હારો માઅહું આતો, બોરહો કોઅના એને પવિત્ર આત્માકોય બોઆલો આતો, એને બોજ લોક પ્રભુમાંય યેના.
ACT 11:25 તોવે બારનાબાસ અન્તાકિયા શેહેરામાઅને શાઉલાલ હોદાહાટી તારસુસ શેહેર જાતો રિયો.
ACT 11:26 એને જોવે ચ્યાલ મિળ્યો તોવે ચ્યાલ અન્તાકિયા શેહેર લેય યેનો, એને એહેકેન જાયા કા શાઉલ એને બારનાબાસ યોક વોરહા લોગુ મંડળીઆરે મિળતા એને બોજ લોકહાન ઈસુ ખ્રિસ્તા બારામાય હિકાડતા રિયા, એને શિષ્ય બોદહા પેલ્લા અન્તાકિયા શેહેરામાય ખ્રિસ્તી આખાયા.
ACT 11:27 ચ્યા દિહીહામાય કોલહાક વિસ્વાસી ભવિષ્યવક્તા આતા, ચ્યા યેરૂસાલેમ શેહેરામાઅને અન્તાકિયા શેહેરામાય યેના.
ACT 11:28 ચ્યાહામાઅને અગાબુસ નાંવા યોક ભવિષ્યવક્તાય ઉબો રોયન પવિત્ર આત્મા અગુવાઈકોય ઈ આખ્યાં, કા બોદા દુનિયામાય મોઠો દુકાળ પોડી, એને તો દુકાળ સમ્રાટ ક્લોદિયુસ સમયે પોડયો.
ACT 11:29 તોવે અન્તાકિયા વિસ્વાસ્યાહાય એહેકેન નોક્કી કોઅયા બોદા જાંઆ જ્યા-ચ્યાહા કામાણી નુસાર યહૂદીયા વિસ્તારમાય રોનારા વિસ્વાસ્યાહાલ મોદાત કોઅરાહાટી પોયહા દોવાડે.
ACT 11:30 એને ચ્યાહાય પોયહા યોખઠા કોઅયા, એને બારનાબાસ એને શાઉલા આથામાય દેયન આગેવાનાહાપાય પોયહા લેય દોવાડયા.
ACT 12:1 ચ્યે સમયે હેરોદ રાજાય મંડળ્યે કોલાહાક માઅહાલ સતાવાહાટી દોઇન કોન્ડી દેના.
ACT 12:2 ચ્યેય પ્રેષિત યોહાના બાહા યાકૂબાલ તારવાયે કોઇન માઆઇ ટાકાડયો.
ACT 12:3 જોવે ચ્યાય ઈ દેખ્યાકા યહૂદી લોક યાકોય ખુશ ઓઅતાહા, તોવે પિત્તરાલ બી દોઈ લેદો, ઓ પાસ્કા બાખ્યે સણા સમય આતો.
ACT 12:4 હેરોદ રાજાય પિત્તરાલ જેલેમાય કોંડી દેનો, એને ચાર-ચાર સીપાડાહાલ ચાર પાહારા માય થોવ્યો, યા વિચારાકોય કા પાસ્કા સણા પાછે લોકહા હામ્મે ચ્યા ન્યાય કોએ.
ACT 12:5 જેલેમાય પિત્તરા રાખવાળી બોજ દિહહા કોય ઓઈ રિઅલી આતી, બાકી મંડળી ચ્યાહાટી કાયામ પોરમેહેરાલ પ્રાર્થના કોઅતી રોયી.
ACT 12:6 એને જોવે હેરોદ રાજા ચ્યા ન્યાય કોઅરાહાટી લોકહા હામ્મે લેય યેનારો આતો, ચ્યા યોક રાત પેલ્લા પિત્તર બેન બેડયેહે કોય બાંદલો આતો, બેન સિપાડાહા વોચમાય હૂવી રિઅલો આતો, એને જાગલ્યા બાઆણાઈહી જેલે રાખવાળી કોઇ રીઅલા આતા.
ACT 12:7 અચાનક પ્રભુ યોક હોરગા દૂત પિત્તરા ઈહીં ઉબો જાયો, એને ચ્યે ખોલીમાય ઉજવાડો ચોમક્યો, એને ચ્યાય પિત્તરા ખોવા વોય આથ લાવીન ચ્યાલ ઉઠાડયો, એને આખ્યાં, “માહારી ઉઠ, ઉતવાળ કોઓ,” એને ચ્યા આથહા વોયને બેડયો ટુટી ગીયો.
ACT 12:8 તોવે હોરગા દૂતાય ચ્યાલ આખ્યાં, “તિયાર ઓઓ, એને વાઅણે પોવી લે” પિત્તરે તેહેકેન કોઅયા, હોરગા દૂતાય પાછા ચ્યાલ આખ્યાં, “ઝોબો પોવી લે, એને મા પાહલા ચાલ.”
ACT 12:9 પિત્તર ચ્યા પાહલા ચાલા લાગ્યો, બાકી ઈ નાંય જાંઅતો આતો કા જીં કાય હોરગા દૂત કોઇ રિઅલો હેય, તી હાચ્ચાં હેય, બાકી ઈ હોમજ્યો કા આંય હોપનાં એઇ રિયહો.
ACT 12:10 તોવે ચ્યા પેલ્લા એને બિજા પાહારા ઇહને નિંગીન ચ્યા લોખંડા ફાટકા પાય પોઅચ્યા, જો શેહેરા એછે જાયના વાટે હેય, તી ફાટાક ચ્યાહાહાટી ચ્યામેળેજ ખુલી ગીયા, એને ચ્યા નિંગીન યોક્યેજ વાટેમાય ચાલતા લાગ્યા, ઓલહામાય હોરગા દૂત ચ્યાલ છોડીન જાતો રિયો.
ACT 12:11 તોવે પિત્તર ભાનમાય યેનો એને ચ્યાય આખ્યાં, “આમી માયે જાઈ લેદા કા પ્રભુય ચ્યા હોરગા દૂતાલ દોવાડીન માન હેરોદા કોબજા માઅને સોડાવી લેદલો હેય એને યહૂદી આગેવાનહા બોદી આશા તોડી દેનલી હેય.”
ACT 12:12 ઈ જાઇન કા પોરમેહેરાય પિત્તરાલ બોચાવી લેદહો, તોવે તો મરિયમે ગોઓ ગીયો, મરિયમ યોહાન જો માર્ક આખાયેહે ચ્યા આયહો આતી, તાં બોજ વિસ્વાસી બેગે ઓઇન પ્રાર્થના કોઇ રીઅલે આતેં.
ACT 12:13 જોવે પિત્તરે ફાટાક ખોકડાવ્યાં તોવે રોદા નાંવા યોક દાસી ફાટાક ઉગાડા યેની.
ACT 12:14 એને પિત્તરા આવાજ વોળખીન, ચ્યેય ખુશીકોય બાઉં નાંય ઉગાડયા, બાકી દાંહદીન માજા ગિઇ, એને બોદહાન આખ્યાં કા પિત્તર બાઆઇહી ઉબો હેય.
ACT 12:15 ચ્યાહાય ચ્યેલ આખ્યાં, “તું ગાંડવાઈ ગીયહી” બાકી ચ્યેય ખાત્રીકોય આખ્યાં કા ઓ પિત્તર હેય, તોવે ચ્યાહાય આખ્યાં, “ચ્યા હોરગા દૂત ઓઅરી.”
ACT 12:16 બાકી પિત્તર બાઆવા ખોકડાવતોજ રિયો, તોવે ચ્યાહાય બાઉં ઉગાડયા એને ચ્યાલ દેખીન બોજ નોવાય પામી ગીયા.
ACT 12:17 તોવે ચ્યાય ચ્યાહાન આથા કોઇન ઈશારો કોઇન ઠાવકાજ રા આખ્યાં, એને ચ્યાહાન આખ્યાં કા પ્રભુ કેહેકેન ચ્યાલ જેલેમાઅને છોડવી લેય યેનો, પાછી આખ્યાં, “યાકૂબ એને બિજા બાહહાન ઈ વાત આખી દેજા” તોવે નિંગીન બીજે જાગે જાતો રિયો.
ACT 12:18 હાકાળેહે જેલે રાખવાળી કોઅનારા સીપાડા બોજ ગાબરાઈ ગીયા કા પિત્તર કેછ ગીયો?
ACT 12:19 જોવે હેરોદ રાજાય પિત્તરાલ હોદી કાડના આગના કોઅયી, બાકી તો નાંય મિળ્યો, તોવે ચ્યેય જાગલ્યાહાન સાવાલ પુછા એને જોવે ચ્યા જાવાબ નાંય દી હોક્યા તોવે ચ્યાહાન માઆઇ ટાકના સજા કોઅયી. ચ્યા પાછે હેરોદ રાજા યહૂદીયા વિસ્તાર છોડીન કૈસરીયા શેહેરામાય જાયને કોલહોક સમયાહાટી તાં રા લાગ્યો.
ACT 12:20 હેરોદ રાજા સોર એને સિદોન શેહેરા લોકહાઉપે બોજ ખિજવાઈ ગીયેલ, ચ્યાહાટી ચ્યાલ મિળાહાટી ચ્યા યેના, એને બલાસ્તુસ જો રાજા યોક કર્મચારી આતો, ચ્યાલ મોનાવીન હોમજાં કોશિશ કોઅયી, કાહાકા રાજા દેશામાઅને ચ્યાહા દેશાહાન અનાજ મિળતા આતા.
ACT 12:21 જ્યેં દિહે હેરોદ રાજાય ચ્યાહાઆરે મિળના નોક્કી કોઅયા, ચ્યે દિહી રાજા ડોગલેં પોવીન રાજગાદ્યેવોય બોહી ગીયો, એને ચ્યાહાન સંદેશ દાં લાગ્યો.
ACT 12:22 તોવે લોક બોંબલી ઉઠયા, “ઓ તો માઅહા નાંય હેય ઈશ્વરા શબ્દ હેય.”
ACT 12:23 ચ્યેજ સમયે પ્રભુ યોક હોરગા દૂતાય ચ્યાલ ઠોક્યાં, કાહાકા ચ્યે પોરમેહેરાલ મહિમા નાંય કોઅયી એને ચ્યા શરીરામાય કિડે પોડયેં એને તો મોઓઈ ગીયો.
ACT 12:24 બાકી પોરમેહેરા વચન ફેલાતા ગીયા એને વિસ્વાસ્યાહા ગોણત્રી વોદતી ગિઇ.
ACT 12:25 યહૂદીયા ભાગામાય યહૂદી વિસ્વાસીયા મોદાત કોઅરાહાટી પોયહા દેઅના પાછે, બારનાબાસ એને શાઉલ યેરૂસાલેમ શેહેરામાઅને અન્તાકિયા શેહેરામાય પાછા ફિરી યેના, એને યોહાન જ્યાલ માર્ક બી આખતેહે ચ્યાહાઆરે આતો.
ACT 13:1 અન્તાકિયા શેહેરા મંડળીમાય કોલહાક ભવિષ્યવક્તા એને શિક્ષક આતા, બારનાબાસ, સિમોન જ્યા બિજા નાંવ નીગર આતા, કુરેન શેહેરા લુકીયુસ, હેરોદ રાજા બાહા મનાહેમ એને શાઉલ.
ACT 13:2 જોવે ચ્યા ઉપહા કોઇન પ્રભુ ભક્તિ કોઇ રીઅલા આતા, તોવે પવિત્ર આત્માય ચ્યાહાન આખ્યાં, “મા હાટી બારનાબાસ એને શાઉલાલ મા સેવા કોઅરાહાટી આલાગ કોઆ, જ્યાહાટી માયે ચ્યાહાન હાદલા હેય.”
ACT 13:3 તોવે ચ્યાહાય ઉપહા એને પ્રાર્થના કોઇન ચ્યાહાય ચ્યાહાવોય આથ થોવિન ચ્યાહાન પોરમેહેરા કામ કોઅરા દોવાડયા.
ACT 13:4 બારનાબાસ એને શાઉલ પવિત્ર આત્માકોય દોવાડલા અન્તાકિયા શેહેરાઇહીને સીલૂકીયા શેહેર લોગુ ગીયા, એને તાઅને ચ્યા સાઇપ્રસ બેટા સલમીસ શેહેરામાય જાંહાટી જાહાજાકોય ગીયા.
ACT 13:5 સલમીસ પોઅચીન પોરમેહેરા વચન યહૂદીયાહા સોબાયે ઠિકાણામાય આખ્યાં, એને યોહાન, જ્યાલ માર્ક આખતેહે તો ચ્યાહા મોદાત કોઅરાહાટી ચ્યાહાઆરે આતો.
ACT 13:6 ચ્યા પાછે ચ્યાહાય બોદા બેટા વોઅને ફિરતા, પાફુસ શેહેરા લોગુ પોઅચ્યા, તાં ચ્યાહાન બાર-યેશુ નાંવા યોક જાદુગાર મિળ્યો, જો યહૂદી એને જુઠો ભવિષ્યવક્તા આતો.
ACT 13:7 તો ચ્યા બેટા શાસક સિરગીયુસ પાઉલા આરે આતો, તો યોક બુદ્ધિમાન માઅહું આતો, શાસકાય બારનાબાસ એને શાઉલાલ હાદિન પોરમેહેરા વચન વોનાયા માગ્યાં.
ACT 13:8 બાકી બાર-યેશુય, જ્યા ઉપનાંવ એલિમાસ એટલે જાદુગાર આતાં, ચ્યાય શાઉલ એને બારનાબાસા વિરુદ કોઇન, શાસકાલ ઈસુવોય બોરહો કોઅનાકોય હારકા કોશિશ કોઅયી.
ACT 13:9 તોવે શાઉલ જ્યા નાંવ પાઉલ બી હેય, પવિત્ર આત્મા કોયન બોઆયને બાર-યેશુ એછે યોકદીઠ એઇન આખ્યાં.
ACT 13:10 “ઓ બોજ ખારાબ એને બોજ જુઠાકોય બાઆલા સૈતાના પોહા, બોદા હારાં કામહા દુશ્માન, કાય તું પ્રભુ હિદી વાટહયેન વાકડી કોઅના નાંય સોડહે?
ACT 13:11 આમી એએ, પ્રભુ તુલ ડોંડ દેનારો હેય, એને તું કોલહાક સોમાયા લોગુ આંદળો બોની જાહે એને દિહી નાંય એઅહે,” તોવે એલુમાસાલ તારાત જાખાં એને આંદારાં ઓઈ ગીયા, એને તો ઈહીં-તાં ચાફાલતો લાગ્યો કા ચ્યા આથ દોઇન મોદાત કોએ.
ACT 13:12 તોવે શાસકાય જીં કાય જાયા, દેખીન એને પ્રભુ શિક્ષણા બારામાય નોવાય પામીન ચ્યાય ઈસુવોય બોરહો કોઅયો.
ACT 13:13 પાઉલ એને ચ્યા હાંગાત્યા પાફુસ શેહેરા દોરિયામાઅને મુસાફરી સુરુ કોઅયી, એને પંફૂલિયા વિસ્તારા પિરગા શેહેરામાય પોઅચ્યા, તાં યોહાન માર્ક ચ્યાહાન છોડીન યેરૂસાલેમ શેહેરામાય પાછો ફિરી યેનો.
ACT 13:14 એને પિરગા શેહેરાઇહીને આગલા જાયને, ગલાતી વિસ્તારા પીસદીયા ભાગા પાહે અન્તાકિયા શેહેરામાય પોઅચ્યા, એને આરામા દિહી સોબાયે ઠિકાણામાય જાયને બોઠા.
ACT 13:15 મૂસા નિયમશાસ્ત્ર એને ભવિષ્યવક્તાહા ચોપડીમાઅને વાચ્યા પાછે સોબાયે ઠિકાણા આગેવાનહાય ચ્યાહાન આખી દોવાડયા, “ઓ બાહાહાય, જો લોકહાન પ્રોત્સાહાના હાટી તુમા કાય આખા માગતાહા, તે આખા.”
ACT 13:16 તોવે પાઉલાય ઉબો રોઇન એને લોકહાન ઠાવકાજ રાંહાટી આથા કોઇન ઈશારો કોઇન આખ્યાં, ઓ ઈસરાયેલી લોકહાય, એને પોરમેહેરા બિક રાખનારા ગેર યહૂદી લોકહાય, વોનાયા.
ACT 13:17 યા ઈસરાયેલા લોકહા પોરમેહેરે આપહે આગલ્યા ડાયહાન નિવડી લેદા, એને જોવે મિસર દેશામાય પારદેશી ઓઇન રા આતા, તોવે ચ્યાહાન વોદાડયા, એને પરાક્રમી સામર્થ્યા કોઇન ચ્યાહાન તાઅને કાડી લેદા.
ACT 13:18 એને ચાળહી વોરહા લોગુ ચ્યે ઉજાડ જાગામાય ચ્યાહાન સહન કોઅતો રિયો, જોવે ચ્યાહાય ગેડી-ગેડી આગના તોડી.
ACT 13:19 એને ચ્યાય કનાન દેશા હાંત જાતહયેન નાશ કોયન ચ્યાહા જમીન ચ્યા લોકહા ઓદિકારામાય દેય દેની. યે બોદયે પ્રક્રીયામાય લગભગ ચારસો પોચહા વોરહે લાગ્યેં.
ACT 13:20 ચ્યા પાછે ચ્યાય શમુએલ ભવિષ્યવક્તા લોગુ ન્યાયી ઠોરાવ્યા.
ACT 13:21 શમુએલ ભવિષ્યવક્તા આજુ આગેવાન આતો, તોવે ચ્યાહાય રાજા માગ્યો, એને પોરમેહેરે બિન્યામીના કુળામાઅને કિશા પોહો શાઉલાલ રાજા બોનાડયો એને ચ્યાય ચાળહી વોરહા લોગુ ઈસરાયેલી લોકહાવોય રાજ્ય કોઅયા.
ACT 13:22 પાછે પોરમેહેરે શાઉલાલ રાજા પદા વોઅને ઓટાડીન ચ્યા જાગાવોય દાઉદાલ રાજા બોનાડયો, જ્યા બારામાય પોરમેહેરે ઓહડી સાક્ષી દેની, માન યોક માઅહું, યિશૈ પોહો દાઉદ, મા મોના રોકો મિળી ગીયહો, તો મા બોદી મોરજી પુરી કોઅરી.
ACT 13:23 ચ્યા કુળામાઅને પોરમેહેરે ચ્યા વાયદા પરમાણે ઈસરાયેલી લોકહા પાહી યોક તારણ કોઅનારો, એટલે ઈસુલ દોવાડયો.
ACT 13:24 ઈસુ યેયના પેલ્લા યોહાને બોદા ઈસરાયેલી લોકહાન પાપ કોઅના બંદ કોઅના એને બાપતિસ્મા લેઅના પ્રચાર કોઅયો.
ACT 13:25 એને જોવે યોહાન ચ્યા સેવા પુરી કોઅનાવોય આતો, તોવે ચ્યાય આખ્યાં, તુમા માન કાય હુમાજતાહા? આંય ખ્રિસ્ત નાંય હેય, બાકી એઆ, મા પાછે યોક યેનારો હેય, તો મા કોઅતો મહાન હેય આંય ચ્યા ચાકાર બોનીન બુટા હુતળી છોડાબી લાયકે નાંય હેય.
ACT 13:26 “ઓ બાહાહાય, તુમા જ્યા આબ્રાહામા પીડી હેતા, એને પોરમેહેરા બિક રાખનારા ગેર યહૂદી લોકહાય, પોરમેહેરાય આપહે પાહી ઈસુ બારામાય ઓ સંદેશ દોવાડલો હેય જો લોકહાન બોચાડેહે.
ACT 13:27 યેરૂસાલેમ શેહેરામાય રોનારા એને ચ્યાહા આગેવાનાહાય, ખ્રિસ્ત ઈસુલ નાંય વોળખ્યો, એને નાંય ભવિષ્યવક્તા વાતો હોમજ્યા, જ્યો દર આરામા દિહે વાચલી જાહે, યાહાટી ચ્યાલ દોષી ઠોરવીન ભવિષ્યવાણી વાતો પુર્યો કોઅયો.
ACT 13:28 ચ્યાલ માઆઇ ટાકના લાયકે કાયજ દોષ નાંય મિળ્યો, તેરુંબી પિલાત રાજાલ વિનાંતી કોઅયી, કા ચ્યાલ માઆઇ ટાકલો જાય.
ACT 13:29 એને ચ્યાહાય તી બોદા કોઅયા જીં પવિત્રશાસ્ત્રમાય ચ્યા બારામાય આખલા આતા, ચ્યાહાય ચ્યાલ યોકા હુળીખાંબાવોય ખીલા ઠોકીન માઆઇ ટાક્યો, એને ચ્યાલ હુળીખાંબાવોયને ઉતાડીન કોબારેમાય થોવ્યો.
ACT 13:30 બાકી પોરમેહેરે ચ્યાલ મોઅલા માઅને પાછો જીવતો કોઅયો.
ACT 13:31 એને તો ચ્યાહાન જ્યેં ચ્યાઆરે ગાલીલ ભાગામાઅને યેરૂસાલેમ શેહેરામાય યેનલે આતેં. તો બોજ દિહી લોગુ ચ્યા શિષ્યહાન દેખાતો રિયો, લોકહા હામ્મે જ્યાહાય ચ્યાલ દેખ્યહો ચ્યેજ ચ્યા સાક્ષી હેય.
ACT 13:32 આમા તુમહાન ઈ હારી ખોબાર આખજેહે કા પોરમેહેરે આપહે આગલ્યા ડાયહા આરે જો વાયદો કોઅલો આતો,
ACT 13:33 યા વાયદાલ પોરમેહેરાય ઈસુલ મોઅલા માઅને પાછો જીવતો કોઇન તી વાયદો આપહે પોહાહા હાટી પુરો કોઅયો. જેહેકેન ગીતશાસ્ત્રમાય લોખલાં હેય, તું મા પ્રિય પોહો હેય, આંય તો આબહો બોની ગીઅલો હેતાંવ.
ACT 13:34 પોરમેહેરાય ચ્યાલ મોઅલાહામાઅને પાછો જીવતો કોઅયો એને આમી પાછા ચ્યા શરીર હોડી નાંય યે વાતે સાબિત્યે હાટી પોરમેહેરાય આખ્યાં, ‘આંય દાઉદ રાજાવોય કોઅલી પવિત્ર એને કાયામ રોનારી બોરકાત તુમહાવોય કોઅહી.’
ACT 13:35 યાહાટી દાઉદ રાજાય ઈ વાત બિજા ગીત શાસ્ત્રામાય આખહે, ‘તું તો પવિત્ર જનહાલ હોડા નાંય દેહે.’
ACT 13:36 યાહાટી દાઉદ રાજા તે પોરમેહેરા મોરજી પરમાણે ચ્યા સોમાયામાય સેવા કોઇન મોઅઇ ગીયો, એને ચ્યા આગલ્યા ડાયહા આરે દાટાયો.
ACT 13:37 બાકી ઈસુલ પોરમેહેરે મોઅલા માઅને પાછો જીવતો કોઅયો, ચ્યા શરીર નાંય હોડયા.
ACT 13:38 ચ્યાહાટી, ઓ બાહાહાય, તુમા જાઈલા કા ઈસુકોય પાપહા માફી ખોબાર તુમહાન દેનલી જાહે.
ACT 13:39 એને જ્યેં વાતહેકોય તુમા મૂસા નિયમશાસ્ત્રાકોય નિર્દોષ નાંય ઠોરી હોકે, ચ્યા બોદા બારામાય હર કાદો બોરહો કોઅનારો ઈસુકોય નિર્દોષ ઠોરહે.
ACT 13:40 ચ્યાહાટી તુમા હાચવીન રા, એહેકેન નાંય ઓએ, કા જીં ભવિષ્યવક્તાહા ચોપડયેમાય લોખલાં હેય, તી તુમહાવોય યી પોડે.
ACT 13:41 ઓ નિંદા કોઅનારાહાય, એઆ, એને નોવાય પામા, એને મોઅઇ જાં, કાહાકા આંય તુમહે દિહીહામાય યોક કામ કોઅહી, ઓહડા કામ, કા જોવે કાદો તુમહાન આખે, તો તુમા કોદહી બોરહો નાંય કોઅહા.”
ACT 13:42 જોવે પાઉલ એને બારનાબાસ સોબાયે ઠિકાણા માઅને બાઆ જાતા આતા, તોવે લોકહાય ચ્યાહાલ વિનાંતી કોઅયી, કા આગલે આરામા દિહે આમહાન યો વાતો પાછા આખે.
ACT 13:43 એને જોવે સોબાયે ઠિકાણેને છુટ્યા પાછે યહૂદી એને પોરમેહેરા બિક રાખનારા ગેર યહૂદી લોક પોરમેહેરા ભક્તિ કોઅનારા પાઉલ એને બારનાબાસાઆરે ઓઈ ગીયા, એને પાઉલ એને બારનાબાસે ચ્યાહાઆરે વાત કોઇન હોમજાડ્યા, કા પોરમેહેરા સદા મોયામાય બોની રોય.
ACT 13:44 આગલે આરામા દિહે શેહેરા લગભગ બોદા લોક પોરમેહેરા વચન વોનાયા હાટી બેગા જાયા.
ACT 13:45 બાકી યહૂદી આગેવાનહાય ગીરદી દેખીન ઈર્ષ્યા કોય બાઆય ગીયા, એને નિંદા કોઇન પાઉલા વાતહે વિરુદમાય બોલા લાગ્યા.
ACT 13:46 તોવે પાઉલ એને બારનાબાસે બિક વોગાર આખ્યાં, “જરુરી આતા, કા પોરમેહેરા વચન પેલ્લા તુમહાન આખલા આતા, બાકી જોવે તુમહાય નાકાર કોઇ દેના, એને પોતાલ અનંતજીવના લાયકે નાંય ઠોરાવે, તો આમી, આમા ગેર યહૂદી લોકહાપાંય જાતહા.
ACT 13:47 કાહાકા પોરમેહેરે આમહાન ઓહડી આગના દેનલી હેય, માયે તુલ ગેર યહૂદી લોકહાહાટી ઉજવાડા હારકો ઠોરાવલો હેય, તુલ દુનિયા બોદે જાગે લોકહાન તારણ કોઅનારા બારામાય આખના હેય.”
ACT 13:48 ઈ વોનાઈન ગેર યહૂદી લોક બોજ ખુશ ઓઅઇ ગીયા, એને પોરમેહેરા વચના સ્તુતિ કોઅરા લાગ્યા, એને જોલે અનંતજીવનાહાટી નિવાડલે, ચ્યા બોદહાય બોરહો કોઅયો.
ACT 13:49 તોવે પ્રભુવા વચન બોદે દેશામાય ફેલાયા લાગ્યા.
ACT 13:50 બાકી યહૂદી આગેવાનહાય એને કુલીન થેએયો એને શેહેરા મુખ્ય માટડાહાન ઉસરાવ્યા, એને પાઉલ એને બારનાબાસા વિરોદ કોઆડીન ચ્યાહાલ ગાવા હિવે બારે કાડી દેના.
ACT 13:51 તોવે પાઉલ એને બારનાબાસ ચ્યાહા હામ્મે પાગહા બુપટા ખેખરીન ઈકુનિયુમ શેહેરામાય જાતા રિયા.
ACT 13:52 એને અન્તાકિયા શેહેરામાય શિષ્ય આનંદ એને પવિત્ર આત્માકોય બોઆતા ગીયા.
ACT 14:1 ઈકુનિયુમ શેહેરામાય એહેકેન જાયા કા પાઉલ એને બારનાબાસ યહૂદી લોકહા સોબાયે ઠિકાણે આરે-આરે ગીયા, એને એહેકેન વાત કોઅયી, કા યહૂદી એને ગેર યહૂદી લોક બેન્યાહા માઅને બોજ જાઅહાય બોરહો કોઅયો.
ACT 14:2 બાકી બોરહો નાંય કોઅનારા યહૂદી લોકહાય ગેર યહૂદી લોકહાન વિસ્વાસી લોકહા વિરુદમાય ઉસરાવ્યા, એને દુશ્માની પૈદા કોઇ દેની.
ACT 14:3 એને પાઉલ એને બારનાબાસ ચ્યા બોજ દિહયા લોગુ તાં રિયા, એને પ્રભુ બોરહાવોય ઇંમાતથી વાતો કોઅતા રિયા, એને પોરમેહેરાય ચ્યાહાકોય ચિન્હ એને નોવાયે કામે કોઆડીન સાબિત કોઅયા કા યા સદા મોયાબારામાય ચ્યાહા સંદેશ હાચ્ચો આતો.
ACT 14:4 બાકી શેહેરા લોકહામાય ફુટ પોડી ગીયી, ચ્યાકોય કોલહાક લોક યહૂદીહાઆરે એને કોલહાક પ્રેષિતાહા આરે ઓઅય ગીયા.
ACT 14:5 જોવે ગેર યહૂદી એને યહૂદી ચ્યાહા નિંદા એને ચ્યાહાવોય દોગડાટાહાટી આગેવાનહા આરે ચ્યાહાપાય યેના.
ACT 14:6 તોવે ચ્યા ઈ વાત જાંઆય ગીયા, એને લુકાઉનિયા વિસ્તારા લુસ્ત્રા એને દિરબે શેહેરામાય, એને ચ્યા આહે-પાહે ભાગામાય નાહી ગીયા.
ACT 14:7 એને તાં હારી ખોબાર આખા લાગ્યા.
ACT 14:8 લુસ્ત્રા શેહેરમાય યોક માઅહું આતા, જો પાગા પાંગળ્યો આતો, તો જન્માથીજ લેંગડયો આતો, એને કોવેજ નાંય ચાલલો આતો.
ACT 14:9 તો પાઉલાલ વાતો કોઅતા વોનાય રિઅલો આતો, એને પાઉલે ચ્યાએછે યોકદીઠ એઅયા કા યાલ હારાં ઓઅના બોરહો હેય.
ACT 14:10 એને બોંબલીન આખ્યાં, “તો પાગહાવોય હિદો ઉબો ઓઅય જો” તોવે તો કુદીન ચાલા-ફિરા લાગ્યો.
ACT 14:11 લોકહાય પાઉલા ઈ કામ એઅઇન લુકાઉનિયા ભાષામાય બોંબલીન આખ્યાં, “દેવતા માઅહા રુપ લેઈને આપહેપાય ઉતી યેનલા હેય.”
ACT 14:12 ચ્યાહાય બારનાબાસાલ યુનાની દેવતા જ્યૂસ નાંવ દેના એને પાઉલાલ હિર્મેસ નાંવ દેના, કાહાકા તો મુખ્ય સંદેશ દેનારો આતો.
ACT 14:13 શેહેરા બાઆ યોક જ્યૂસ દેવતા મંદિર આતાં, ચ્યા મંદિરા પુંજારો ડોબેં એને ફુલહા આર્યો લેય યેયન શેહેરા મોઠા ફાટકાલોગુ યેય ગીયો, તો ચ્યા લોકહાઆરે મિળીન બલિદાન કોઅરા માગતો આતો.
ACT 14:14 બાકી બારનાબાસ એને પાઉલ પ્રેષિતાહાય જોવે વોનાયા, તોવે ચ્યા બોજ હેરાન ઓઅય ગીયા એને ગીરદ્યેમાય દાહુદી ગીયા, એને બોંબલીન આખા લાગ્યા,
ACT 14:15 “ઓ લોકહાય, તુમા કાય કોઇ રીઅલા હેય? આમા બી તે તુમહે હારકે દુ:ખ-સુખ બોગાવનારે માઅહે હેય, એને તુમહાન હારી ખોબાર આખજેહે કા તુમા યે નોકામ્યે વસ્તુહુથી આલાગ ઓઇન જીવતા પોરમેહેરાએછે યા, જ્યાંય આકાશ એને દોરતી એને દોરિયો એને જીં કાય ચ્યામાય હેય બોનાડ્યા.
ACT 14:16 ચ્યાય નિંગી ગીઅલા સમયામાય બોદી જાતહીંન ચ્યાહા-ચ્યાહા મોનાકોય ચાલા દેના.
ACT 14:17 તેરુંબી ભલા કોઇન આકાશ માઅને પાઆઈ એને ફળ દેનારો ચોમાહા તુમહાન દેયને, એને ખાઅના એને આનાંદા કોય તુમહાન તૃપ્ત કોઇન ચ્યા પોરમેહેરે પોતાના બારામાય સાક્ષી દેની.”
ACT 14:18 ઈ આખીન બી ચ્યાહાય બોજ મોઠી મુશ્કેલથી રોક્યા કા ચ્યાહાહાટી બલિદાન નાંય કોએ.
ACT 14:19 બાકી કોલહાક યહૂદી લોક અન્તાકિયા એને ઈકુનિયુમ શેહેરામાઅને યેયન લોકહાન ચ્યાહા એછે કોઇ લેદા, એને પાઉલાવોય દોગાડઝોડ કોઅયી, એને મોઅલો હોમજીન ચ્યાલ શેહેરા બાઆ ગોહલીન લેય ગીયે.
ACT 14:20 બાકી જોવે શિષ્ય ચ્યા ચારીચોમખી યેયન ઉબા રિયા, તોવે પાઉલ ઉઠીન શેહેરામાય ગીયો. એને બીજે દિહી બારનાબાસાઆરે દિરબે શેહેરામાય ગીયા.
ACT 14:21 એને પાઉલ એને બારનાબાસ ચ્યા શેહેરા લોકહાન હારી ખોબાર આખીન, બોજ શિષ્ય બોનાડીન, ફિરી યેતા સમયે ચ્યા લુસ્ત્રા શેહેરામાય ગીયા પાછે ચ્યા ઈકુનિયુમ શેહેરામાય ગીયા, એને પાછે ચ્યા પિસીદિયા વિસ્તારા અન્તાકિયા શેહેરામાય ગીયા.
ACT 14:22 એને બોદા શેહેરાહામાય શિષ્યહા મન સ્થિર કોઅતા રિયા, એને ઈ હિકાડતા આતા કા બોરાહામાંય બોની રા, એને ઈ આખતા આતા, આપહાન મોઠા દુ:ખ ઉચકીન પોરમેહેરા રાજ્યામાય પ્રવેશ કોઅરા પોડી.
ACT 14:23 એને પાઉલ એને બારનાબાસે બોદી મંડળ્યેહેમાય વિસ્વાસ્યાહાહાટી વડીલ નિવડયા, એને ઉપહા હાતે પ્રાર્થના કોઇન પ્રભુ ઈસુલ હોઅપ્યા, જ્યાવોય ચ્યાહાય બોરહો કોઅલો આતો.
ACT 14:24 તોવે પિસીદિયા વિસ્તારામાઅને ઓઇન ચ્યા પંફૂલિયા વિસ્તારામાય પોઅચ્યા.
ACT 14:25 પિરગા શેહેરામાય વચન આખીન અત્તાલિયા શેહેરામાય યેના.
ACT 14:26 એને તાઅને જાહાજાકોય અન્તાકિયા શેહેરામાય પાછા ફિરી યેના, જાઅને ચ્યાહાલ પોરમેહેરા સદા મોયામાય હોઅપીન ચ્યા કામાહાટી દોવાડલા આતા, જ્યાલ ચ્યા આમી પુરાં કોઇન ફિરી યેનલા આતા.
ACT 14:27 અન્તાકિયા શેહેર પોઅચીન ચ્યાહાય મંડળ્યેલ યોક્ઠી કોઅયી એને આખ્યાં, પોરમેહેરાય ચ્યાહાઆરે રોયન કેહેકેન મોઠે-મોઠે કામે કોઅયે, એને કેહેકેન પોરમેહેરાય ગેર યહૂદી લોકહાન ખ્રિસ્ત ઈસુવોય બોરહો કોઅરા લાયકે બોનાડ્યા.
ACT 14:28 એને પાઉલ એને બારનાબાસ શિષ્યહાઆરે બોજ દિહી લોગુ રિયા.
ACT 15:1 કોલહાક યહૂદી બોરહો કોઅનારા યહૂદીયા વિસ્તારામાઅને અન્તાકિયા શેહેરામાય યેના એને વિસ્વાસ્યાહાલ હિકાડાં લાગ્યા કા: “જોવે મૂસા રીતીકોય તુમહે સુન્નત નાંય ઓએ તે તુમા બોચી નાંય હોકહા.”
ACT 15:2 જોવે પાઉલ એને બારનાબાસ ચ્યાહાઆરે બોજ મતભેદ એને કોલહાક બોલા-બોલી ઓઅયા તોવે ઈ નિશ્ચય કોઅયા કા પાઉલ એને બારનાબાસ, અન્તાકિયા કોલહાક લોકહાઆરે યેરૂસાલેમ શેહેરામાય જાય એને યા સવાલાવોય પ્રેષિત એને વડીલાહાઆરે ચર્ચા કોઅરી.
ACT 15:3 પાછે મંડળી લોકહાય ચ્યાહાલ વાટેહાટી પોયહા એને ખાઅના દેયને દોવાડી દેના, એને ચ્યા ફીનીકે એને સમરૂન વિસ્તારામાઅને ગીયા, એને તાઅને વિસ્વાસ્યાહા આરે વાત કોઅયી કા, ગેર યહૂદી લોક કેહેકેન હારી ખોબાર વોનાયને ખ્રિસ્તાવોય બોરહો કોઅય રીઅલા હેય, ઈ આખીન ચ્યાહાય બોદા વિસ્વાસી બાહહાલ બોજ આનંદિત કોઅયા.
ACT 15:4 જોવે ચ્યા યેરૂસાલેમ શેહેરમાય પોઅચ્યા, તોવે મંડળી લોક એને પ્રેષિત એને વડીલ ચ્યાહાન આનંદકોય મિળ્યાં, એને પાઉલ એને બારનાબાસે આખ્યાં કા પોરમેહેરાય ચ્યાહાઆરે રોઇન કોહડે-કોહડે કામ કોઅલે આતેં.
ACT 15:5 બાકી પોરૂષીયાહા ટોળામાઅને જ્યાહાય બોરહો કોઅલો આતો, ચ્યાહામાઅને કોલહાક જાઅહાય ઉઠીન આખ્યાં, “ગેર યહૂદીયાહાલ સુન્નત કોઅના એને મૂસા નિયમ માનના આગના દાં જોજે.”
ACT 15:6 તોવે પ્રેષિત એને વડીલ યે વાતહેબારામાય વિચાર કોઅરાહાટી યોકઠા જાયા.
ACT 15:7 તોવે પિત્તરાય બોજ બોલા-બોલી ઓઅઇ ગીયા પાછે ઉઠીન ચ્યાહાન આખ્યાં, “ઓ બાહાહાય, તુમા જાંઅતાહા, કા બોજ દિહાહા પેલ્લા જાયા, કા પોરમેહેરે તુમહેમાઅને માન નિવડી લેદહો, કા માપાયને ગેર યહૂદી લોક હારી ખોબાર વોનાઈન બોરહો કોએ.
ACT 15:8 એને મન પારાખનારા પોરમેહેરાય ચ્યાહાનબી આમે હારકા પવિત્ર આત્મા દેયને ચ્યેય દેખાડયાં કા ચ્યાય ગેર યહૂદી લોકહાન પોતાના લોકહા હારકા માની લેદા.
ACT 15:9 એને બોરહો કોઅવાથી ચ્યાહા મન શુદ્ધ કોઇન આમહા માય એને ચ્યાહામાય કાયબી ભેદ નાંય રાખ્યો.
ACT 15:10 તે આમી તુમા ઈ આખીન કાહા પોરમેહેરા પરીક્ષા કોઅતાહા, કા મૂસા નિયમ એને આમહે યહૂદી રીતરીવાજાહાન પાળાહાટી યા ગેર યહૂદી વિસ્વાસ્યાહાવોય વોદારે વોજો થોવા, જ્યાલ નાંય આમહે વડીલ ઉઠાવી હોક્યા એને નાંય આમા ઉઠાવી હોકજે.
ACT 15:11 એહેકોય કોઅના ઠીક નાંય હેય, આમી ઓ નિર્ણય હેય કા જેહેકેન પ્રભુ ઈસુ સદા મોયાકોય આમહાન તારણ મિળ્યાં, ચ્યેજ રીતીકોય ચ્યાહાનબી મિળી.”
ACT 15:12 તોવે બોદી સબા ઠાવકાજ રોયન બારનાબાસ એને પાઉલા વોનાયા લાગ્યા, કા પોરમેહેરાય ચ્યાહાકોય ગેર યહૂદી લોકહામાય કોહડે-કોહડે મોઠે ચિન્હે, એને ચમત્કારા કામે દેખાડયે.
ACT 15:13 જોવે ચ્યા બોલી ચુક્યા તોવે યાકૂબ આખા લાગ્યો. “ઓ બાહાહાય, મા વોનાયા.
ACT 15:14 સિમોન પિત્તરાય હોમજાડ્યા, કા પોરમેહેરાય પેલ્લાને-પેલ્લા કેહેકેન ગેર યહૂદીયાહાવોય કોહડી કૃપા કોઅયી કા ચ્યાહામાઅને કોલહાક લોકહાન પોતાના લોક બોના નિવડયા.
ACT 15:15 એને યાકોઈન ભવિષ્યવક્તાહા વાતોબી મિળત્યોહો, જેહેકોય લિખલાં હેય,
ACT 15:16 ‘યા પાછે આંય પાછો યેયન દાઉદા રાજ્યા જીં ચ્યા દુશ્માનાહાય નાશ કોઅઇ દેનેલ ચ્યાલ આંય પાછો બોનાડીહી, એને પોડલો માંડવો પાછે આંય બોનાડીહી, એને ચ્યાલ ઉબો કોઅહી,
ACT 15:17 યાહાટી કા બાકી બોદાજ લોક, બોદા ગેર યહૂદીયાહા હાતે, જ્યાહાલ માયે પોતાના લોક બોનાહાટી નિવડયાહા, પ્રભુલ હોદે,
ACT 15:18 ઓ તોજ પ્રભુ આખહે જો દુનિયા શુરવાત પાઅને યે વાતહે ખોબાર દેતો યેનહો.’
ACT 15:19 યાહાટી મા વિચાર ઓ હેય, કા ગેર યહૂદીયાહા માઅને જ્યા લોક પોરમેહેરાપાય યેતહા, ચ્યાહાન ઈ આખીન દુ:ખ મા દાહા, કા મૂસા નિયમ એને આમહે યહૂદી રીતિરીવાજાહાલ માનના જરુર હેય.
ACT 15:20 બાકી ચ્યાહાન યોક ચિઠ્ઠી લોખી દોવાડા, ઈ આખાહાટી કા ચ્યા માહાં નાંય ખાય જીં લોકહાય મુર્તિહયેલ ચોડાવ્યાહા, વ્યબિચારાથી દુર રોય, ગોગી દાબીન માઅલા જોનાવરા માહાં નાંય ખાય એને જોનાવરહા લોય નાંય પિયે.
ACT 15:21 કાહાકા પેલ્લા સમયથી શેહેરાહામાય મૂસા નિયમા પ્રચાર કોઅનારા ચાલી યેનહા, એને તી બોદાજ આરામા દિહાલ સોબાયે ઠિકાણામાય વાચવામાય યેહે.”
ACT 15:22 તોવે યેરૂસાલેમ શેહેરામાય પ્રેષિત એને વડીલાહાય બોદી મંડળીઆરે આપહે માઅને કોલહાક માટડાહાલ નિવાડના નોક્કી કોઅયા, ચ્યાહાય યહૂદા, જો બારનાબાસ આખવામાય યેહે, એને સિલાસાલ નિવડયા, યા બેની વિસ્વાસ્યાહામાય બોજ માનાપાના આતા. ચ્યાહાન પાઉલ એને બારનાબાસાઆરે અન્તાકિયા શેહેરમાય દોવાડી દેના.
ACT 15:23 એને ચ્યાહાય તી ચિઠ્ઠી ચ્યાહાઆરે લેય દોવાડયા જ્યામાય લોખાલા આતા, “અન્તાકિયા શેહેર, એને સિરીયા એને કિલિકિયા વિસ્તારામાય રોનારા ગેર યહૂદી વિસ્વાસ્યાહાલ, પ્રેષિત એને વડીલાહા સલામ.
ACT 15:24 આમા વોનાયાહા, કા આમહામાને કોલહાક લોક તુમહેપાય યેનલા હેય, એને ચ્યાહાય તુમાહાલ ચ્યાહા વાતહેકોય ગાબરાવી દેના, એને તુમહે મન ઉલટાવી દેનહે બાકી આમહાય ચ્યાહાલ આગના નાંય દેનલી આતી.
ACT 15:25 યાહાટી આમહાય યોક મોનાકોય હાચ્ચાં હોમજ્યા, એને આમાહાય કોલહાક માટડાહાલ નિવાડના નોક્કી કોઅયા એને ચ્યાહાન બારનાબાસ એને પાઉલા આરે તુમહેપાય દોવાડજે.
ACT 15:26 યે તે ઓહડે માઅહે હેય, જ્યાહાય પોતાનો જીવ આંય પ્રભુ ઈસુ ખ્રિસ્તા નાંવા કોય મુશ્કીલમાય ટાક્યોહો.
ACT 15:27 યાહાટી આમા તુમહાન ઈ આખાહાટી યહૂદા એને સિલાસાલ દોવાડી રીઅલા હેય કા આમહાય તુમહે સાવાલા બારામાય કાય નિર્ણય લેદલો હેય.
ACT 15:28 પવિત્ર આત્માલ, એને આમહાનબી ઠીક માલુમ પોડ્યા કા યે જરુરી વાતહેલ છોડીન, તુમહાવોય આજુ વોજો નાંય ટાકે;
ACT 15:29 તુમા ચ્યા માહાલ નાંય ખાઅના જીં લોકહાય મૂર્તિહયેન બેટ ચોડાવ્યાહા, વ્યબિચારાથી દુર રોજા, ગોગી દાબીન માઅલા જોનાવરહા માહાં નાંય ખાઅના એને જોનાવરહા લોય નાંય પીયના, જોવે તુમા યો વાતો માની લાહા તે તુમહે ભલા ઓઅરી, તુમા શાંત્યેથી રા.”
ACT 15:30 પાછે ચ્યા છુટા પોડીન અન્તાકિયા શેહેરામાય પોઅચ્યા, એને સોબાયેલ બેગી કોયન ચ્યા પત્રાન ચ્યાહાન દી દેના.
ACT 15:31 એને ચ્યે તી પત્ર વાચીન ચ્યા ઉપદેશા વાતહેકોય બોજ આનંદિત જાયે.
ACT 15:32 એને યહૂદા એને સિલાસ જ્યા પોતેબી ભવિષ્યવક્તા આતા, ચ્યાહાય બોજ વાતહેકોય વિસ્વાસ્યાહાલ ઉપદેશ દેયન સ્થિર કોઅયા.
ACT 15:33 ચ્યા કોલહાક દિહી તાં રોયા, પાછે વિસ્વાસ્યાહાય ચ્યાહાન શાંત્યેથી વિદાય ઓઅના બોરકાત દેયને યેરૂસાલેમ મંડળ્યેમાય પાછા દોવાડી દેના.
ACT 15:34 બાકી સિલાસે અન્તાકિયા શેહેરામાય રોઅના નોક્કી કોઅયા, ચ્યાહાટી યહૂદા યોખલોજ યેરૂસાલેમમાય પાછો જાતો રિયો.
ACT 15:35 એને પાઉલ એને બારનાબાસ અન્તાકિયામાય રોય ગીયા, એને આજુ બિજા બોજ લોકહાઆરે પ્રભુ ઈસુ વચના સંદેશ દેતા એને હારી ખોબાર આખતા રિયા.
ACT 15:36 કોલહાક દિહાકોય પાઉલાય બારનાબાસાલ આખ્યાં, “જ્યા-જ્યા શેહેરામાય આમહાય પ્રભુ વચન વોનાડલા આતા, યા, પાછે ચ્યામાય ચાલીન પોતાના વિસ્વાસ્યાહાલ એએ કા ચ્યા કોહડા હેય.”
ACT 15:37 તોવે બારનાબાસે યોહાનાલ જો માર્ક આખવામાય યેહે, આરે લેઅના વિચાર કોઅયો.
ACT 15:38 બાકી પાઉલ ચ્યાલ જો પંફૂલિયા વિસ્તારામાય ચ્યાહાથી આલાગ ઓઈ ગીયેલ, એને કામાવોય ચ્યાઆરે નાંય ગીયો, ચ્યાલ આરે લેય જાયના હારાં નાંય હોમજ્યા.
ACT 15:39 પાછે ઓહડી બોલા-બોલી ઓઅયી કા પાઉલ એને બારનાબાસ ચ્યા બેની યોકબિજાથી આલાગ ઓઈ ગીયા, એને બારનાબાસ, માર્કાલ લેઈને ઉડીવોય બોહીન સાઇપ્રસ બેટા એછે જાતો રિયો.
ACT 15:40 પાઉલાય સિલાસાલ નિવડી લેદો, એને અન્તાકિયા શેહેરા વિસ્વાસ્યાહાલ પોરમેહેરા સદા મોયામાય હોઅપી દેના એને તો અન્તાકિયા શેહેરામાઅને જાતો રિયો.
ACT 15:41 એને મંડળ્યેહે વિસ્વાસ્યાહાલ મજબુત કોઅતા, સિરીયા એને કિલિકિયા વિસ્તારામાઅને રોયન ગીયા.
ACT 16:1 પાછા પાઉલ એને સિલાસ દિરબે એને લુસ્ત્રા શેહેરામાયબી ગીયા, એને ચ્યા તિમોથી નાંવા યોક શિષ્ય આતો, ચ્યા આયહો યહૂદી વિસ્વાસી આતી, બાકી ચ્યા આબહો ગેર યહૂદી યુનાન દેશા રોનારો આતો.
ACT 16:2 તે લુસ્ત્રા એને ઈકુનિયામ શેહેરાહા વિસ્વાસીયાહા માય ચ્યા સાક્ષી હારી આતી.
ACT 16:3 પાઉલા ઇચ્છા આતી કા તો ચ્યાઆરે જાય, એને જ્યા ગેર યહૂદી લોક ચ્યા જાગામાય આતા ચ્યાહા લીદે ચ્યાલ લેયને ચ્યા સુન્નત કોઅયી, કાહાકા ચ્યે બોદે જાંઅતે આતેં, ચ્યાહા આબહો યુનાન દેશા રોનારો આતો.
ACT 16:4 પાઉલ એને ચ્યા હાંગાત્યા શેહેર-શેહેર જાતા ચ્યે વિદ્યેહેન જ્યો યેરૂસાલેમ શેહેરમાય પ્રેષિત એને વડીલાહાય ઠોરાવલી આતી, માનાહાટી વિસ્વાસ્યાહાન પોઅચાડવામાય જાતે આતેં.
ACT 16:5 યેજપરમાણે મંડળ્યો બોરહામાય મજબુત ઓઅત્યો ગીયો એને સંખ્યામાય રોજદીને વોદત્યો ગીયો.
ACT 16:6 એને પાઉલ, સિલાસ એને તિમોથી ચ્યા ફ્રુગીયા એને ગલાતીયા વિસ્તારામાઅને રોયન ગીયા, કાહાકા પવિત્ર આત્માય ચ્યાહાન આસિયા વિસ્તારામાય વચન પ્રચાર કોઅના મોનાય કોઅયી.
ACT 16:7 એને ચ્યાહાય મુસીયા વિસ્તારા પાહી પોઅચીન, બિથુનિયા વિસ્તારામાય જાયના વિચાર્યા, બાકી ઈસુ આત્માય ચ્યાહાન જાં નાંય દેના.
ACT 16:8 પાછે ચ્યા મુસીયા વિસ્તારામાઅને ઓઇન ત્રોઆસ શેહેરામાય યેના.
ACT 16:9 તાં પાઉલે રાતી યોક દર્શન એઅયા કા યોક મોકોદુનિયા વિસ્તારામાય રોનારા યોક માઅહું ઉબા આતા, એને તો ચ્યાલ વિનાંતી કોઇન આખહે કા, “દોરિયા ચ્યે કાની ઉતીન મોકોદુનિયા માય યે, એને આમે મોદાત કોઓ.”
ACT 16:10 ચ્યા ઈ દર્શન દેખીન આમહાય તારાતુજ મોકોદુનિયા વિસ્તારામાય જાઅના વિચાર્યા, ઈ હોમજીન કા પોરમેહેરાય આમહાન ચ્યાહાન હારી ખોબારે સંદેશ દાંહાટી હાદ્યાહા.
ACT 16:11 યાહાટી ત્રોઆસ શેહેરામાઅને જાહાજા માય બોહીન આમા હિદા સુમાત્રા બેટવોય એને બીજે દિહી નિયાપુલિસ શેહેરામાય યેના.
ACT 16:12 તાઅને આમા ફિલિપ્પી શેહેરામાય પોઅચ્યા, જીં મોકોદુનિયા વિસ્તાર માઅને શેહેર, એને રોમ્યાહા વોહતી હેય, એને આમા ચ્યા શેહેરામાય કોલહાક દિહીહુદુ રિયા.
ACT 16:13 આરામા દિહે આમા શેહેરા ફાટકે બારે નોયે મેરે ઈ હોમજીન ગીયા કા તાં યહૂદીયાહા પ્રાર્થના કોઅના જાગો ઓરી, એને બોહીન ચ્યે થેઅયેહેઆરે જ્યો યકઠયો જાયલ્યો આત્યો, વાતો કોઅરા લાગ્યા.
ACT 16:14 એને લુદીયા નાંવા થુવાતીર શેહેરા જાંબળા રોંગા ડોગલેં વેચનારી યોક પોરમેહેરા આરાધના કોઅનારી થેએ વોનાય રીયલી આતી, એને પ્રભુય ચ્યે મોન ખુલ્યા, કા પાઉલા વાતેહેવોય ધ્યાન દેય.
ACT 16:15 એને જોવે ચ્યેય ચ્યે કુટુંબ હાતે બાપતિસ્મા લેદા, તોવે ચ્યેય વિનાંતી કોઅયી, “જો તું માન પ્રભુવા વિસ્વાસીની હોમાજતોહો, તે ચાલીન મા ગોઆમાય રા,” એને તી આમહાન માનાડી લેય ગીયી.
ACT 16:16 જોવે આમા પ્રાર્થના કોઅના જાગાવોય જાય રીઅલે આતેં, તોવે આમહાન યોક દાસી મિળી, જ્યેમાય યોક ઓહડો બુત આતો, ચ્યા મોદાતકોય તી ભવિષ્ય પ્રગટ કોઅઇ દેતી આતી, એને તી ભવિષ્ય પ્રગટ કોઅવાથી ચ્યે માલિકાહા હાટી ઘોણા કાય કામાવી લેય યા આતી.
ACT 16:17 તી પાઉલા એને આમહે પાહલા યેઇન બોંબલા લાગી, “યે માઅહે પરમપ્રધાન પોરમેહેરા દાસ હેય, જ્યા તુમાહાલ તારણા વાટ દેખાડતાહા.”
ACT 16:18 તી બોજ દિહી લોગુ એહકોયજ કોઅતી રિયી, બાકી પાઉલ હેરાન જાયો, એને ફિરીન ચ્યા બુતાલ આખ્યાં, “આંય તુલ ઈસુ ખ્રિસ્તા નાંવા કોઅઇ આગના દેતહાવ, કા ચ્યેમાઅને નિંગી જો એને તી ચ્યેજ ગેડી નિંગી ગીયા.”
ACT 16:19 જોવે ચ્યે માલિકાહાય દેખ્યા, કા આમહે કામાણ્યે આશા જાતી રીયહી, તોવે પાઉલાલ એને સિલાસાલ દોઇન ચોકામાય પ્રધાનાહા પાય ખેચી લી ગીયે.
ACT 16:20 એને ચ્યાહાન ન્યાય કોઅનારા ઓદિકાર્યાહા પાય લી જાયને આખ્યાં, “યે માઅહે જ્યેં યહૂદી હેય, આમહે શેહેરામાય બોજ ગરબડ કોઅઇ રીયહે.
ACT 16:21 એને ઓહડયો રીત્યો આખી રીયહે, જ્યાહાલ ગ્રહણ કોઅના કા માનના આમા રોમી નાગરીકાહા હાટી ઠીક નાંય હેય.”
ACT 16:22 તોવે ટોળા લોક પાઉલ એને સિલાસા વિરુદમાય યોકઠા ઓઇન ચ્યાહાપાય યેના, એને ન્યાય કોઅનારા ઓદિકારી લોકહાય ચ્યાહા ડોગલેં ફાડીન કાડી ટાક્યેં, એને ચ્યાહાન ફટકાથી ઠોકના આગના દેની.
ACT 16:23 એને બોજ ફટકાથી ઠોકીન ચ્યાહાય ચ્યાહાન જેલેમાય કોંડી દેના એને દ્વારપાલાલ આગના દેની કા ચ્યાહાવોય નોજાર રાખે.
ACT 16:24 ચ્યાય ઓહડી આગના વોનાયને ચ્યાહાન માજેને ખોલ્યેમાય રાખ્યાં એને ચ્યાહા પાગહાલ લાકડા બેડયેહે માય બાંદી દેના.
ACT 16:25 આરદી રાતી લગભગ પાઉલ એને સિલાસ પ્રાર્થના કોઅતા પોરમેહેરા સ્તુતિ ગીતે આખતા આતા, એને જેલ્યા ચ્યાહા વોનાય રીયલા આતા.
ACT 16:26 કા ઓલહામાય યોકદાજ યોક મોઠો દોરતીકંપ જાયો, ઓલે હુદુ કા જેલે પાયો બી આલી ગીયો, એને તારાત બોદા દરવાજા ખુલી ગીયા, એને બોદહા બંધન ખુલી ગીયે.
ACT 16:27 એને દ્વારપાળ જાગી ઉઠયો, એને જેલે દરવાજા ખુલ્લાં દેખીન હોમજ્યો કા જેલ્યા નાહી ગીયા, તોવે ચ્યાય પોતે તારવાય લેઈને પોતાનાલ માઆઇ ટાકના વિચાર્યા.
ACT 16:28 બાકી પાઉલે ઉચા આવાજા કોય બોંબલીન આખ્યાં, “પોતે પોતાલ કાય નુકસાન નાંય કોઅના, કાહાકા આમા બોદા ઈહીંજ હેજે.”
ACT 16:29 તોવે તો દિવો માગીન માજે દાંહાદી ગીયો, એને કાપતોજ પાઉલ એને સિલાસા આગલા પોડયો.
ACT 16:30 એને ચ્યાહાન બારે લેય યેયન આખ્યાં, “ઓ સાયબાહાય, તારણાહાટી આંય કાય કોઉ?”
ACT 16:31 ચ્યાહાય આખ્યાં, “પ્રભુ ઈસુ ખ્રિસ્તાવોય બોરહો કોઓ, તોવે તું એને તો ગોર્યાહા તારણ ઓઅરી.”
ACT 16:32 એને ચ્યાહાય ચ્યાલ એને ચ્યા બોદા ગોઅને લોકહાન પ્રભુ વચન વોનાડયા.
ACT 16:33 એને રાતી ચ્યેજ ગેડી ચ્યે ચ્યાહાન ગોઓ લેય જાયને ચ્યાહા જ્યા ઘાવ આતા ચ્યા દોવ્યા, એને ચ્યાય પોતાના બોદા ગોર્યાહા હાતે તારાત બાપતિસ્મા લેદા.
ACT 16:34 એને ચ્યાય ચ્યાહાન પોતાના ગોઆમાય લેય જાયન, ચ્યાહાન ખાઅના ખાવાડ્યા, એને બોદા ગોર્યાહા આરે પોરમેહેરાવોય બોરહો કોઇન બોજ આનંદ કોઅયો.
ACT 16:35 બિજો દિહી જાયો તોવે ન્યાય કોઅનારા ઓદિકાર્યાહાય જેલે સીપાડાલ આખી દોવાડયા કા ચ્યા માઅહાલ છોડી દા.
ACT 16:36 દ્વારપાળે યો વાતો પાઉલાલ આખી દેખાડયો, “ન્યાય કોઅનારા ઓદિકાર્યાહાય તુમહાન છોડી દેયના આગના દોવાડી દેનલી હેય, યાહાટી આમી નિંગીન શાંતિથી જાતા રા.”
ACT 16:37 બાકી પાઉલે ચ્યાહાન આખ્યાં, “ચ્યાહાય આમહાન જ્યા રોમ દેશા રોનારે માઅહે હેય, દોષી ઠોરાવ્યા વોગાર લોકહા હામ્મે ઠોક્યાં એને જેલેમાય ટાક્યા, આમી કાય આમહાન દોબીન દોવાડી રીયહે? એહેકોય નાંય, બાકી ચ્યા પોતે યેયન આમહાન બારે લેય જાય.”
ACT 16:38 સીપાડાહાય યો વાતો ન્યાય કોઅનારા ઓદિકાર્યાહાન આખી દેન્યો, એને ચ્યા ઈ વોનાઈન કા પાઉલ એને સિલાસ રોમ દેશા રોનારા હેતા, બિઇ ગીયા,
ACT 16:39 એને યેયન ચ્યાહાય ચ્યાહાપાય માફી માગી, એને બારે લી જાયના વિનાંતી કોઅયી, કા શેહેરામાઅને જાતા રા.
ACT 16:40 પાઉલ એને સિલાસ જેલેમાઅને નિંગીન લુદીયા ગોઓ ગીયા, એને વિસ્વાસ્યાહાલ મિળીન ચ્યાહાન ઉત્તેજન દેયને તાઅને જાતા રિયા.
ACT 17:1 પાછે પાઉલ એને સિલાસ અમ્પિપુલીસ શેહેર એને અપ્પુલોનિયા શેહેરમાઅને થેસ્સાલોનિકા શેહેરામાય યેના, જાં યહૂદીયાહા યોક સોબાયે ઠિકાણ આતા.
ACT 17:2 એને પાઉલ ચ્યા કાયામની આદાતે પરમાણે ચ્યાહાપાય ગીયો, તીન આરામા દિહીહુદુ ચ્યાહાઆરે પવિત્રશાસ્ત્રા માઅને વાતહેકોય બોલા-બોલી કોઅઇ.
ACT 17:3 એને હોમજાડી રિઅલો આતો એને સાબિત કોઅય રિઅલો આતો કા ખ્રિસ્તા દુ:ખ વેઠના, એને મોઅલા માઅને જીવી ઉઠના, નોક્કીજ આતા, “ઓ ઈસુ જ્યા બારામાય આંય તુમહાન સંદેશ આખતાહાવ, તો ખ્રિસ્ત હેય.”
ACT 17:4 ચ્યાહામાઅને કોલાહાક યહૂદીયાહાય, એને પોરમેહેરા બિક રાખનારા યુનાની લોક, એને બોજ બોદયે પ્રમુખ થેઅયેહેયબી બોરહો કોઅયો એને ચ્યે પાઉલા એને સિલાસા આરે મિળી ગીયે.
ACT 17:5 બાકી યહૂદીયાહાય ખિજવાઈન આટામાઅને લોકહાન કોલહાક ખારાબ માઅહાલ ચ્યાહાઆરે લેદા, એને લોકહાન ટોળો કોઇન શેહેરામાય દંગો કોઅરા લાગ્યા, એને ચ્યાહાય પાઉલા એને સિલાસાલ હોદાહાટી યાસોના ગોઆવોય હમલો કોઇન પાઉલા એને સિલાસાલ લોકહા હામ્મે લેય યેયના વિચાર્યા.
ACT 17:6 એને ચ્યાહાન નાંય મિળ્યાં, ચ્યા ઈ બોંબાલતાજ યાસોન એને કોલહાક વિસ્વાસ્યાહાલ શેહેરા ન્યાય કોઅનારા ઓદિકાર્યાહા હામ્મે ખેચી લેય યેના, “યા લોક જ્યાહાય બોદેજ જાગે પરેશાની ફેલાડી દેનહી, ઈહીંબી યેનહા.
ACT 17:7 એને યાસોને ચ્યાહાન ચ્યા ગોઓ રોઅના જાગો દેનહો, એને યા બોદા લોક કૈસરા કાયદાહા વિરોદ કોઅતાહા એને આખતેહે કા ઈસુ નાંવા બિજો કાદો રાજા હેય.”
ACT 17:8 જોવે લોકહા ગીરદી એને શેહેરા ન્યાય કોઅનારા ઓદિકારી યો વાતો વોનાયા, તોવે ચ્યા ખિજવાય ગીયા.
ACT 17:9 એને ચ્યાહાય યાસોન એને બિજા લોકહાન જામીન વોય છોડી દેના.
ACT 17:10 વિસ્વાસ્યાહાય તારાત રાતીન-રાતી પાઉલાલ એને સિલાસાલ બિરીયા શેહેરમાય દોવાડી દેના, એને ચ્યા તાં પોઅચ્યા પાછે યહૂદીયાહા સોબાયે ઠિકાણામાય ગીયા.
ACT 17:11 યા લોક તે થેસ્સાલોનિક શેહેરા યહૂદીયાહાથી વદારે હારાં આતા, એને ચ્યાહાય હાચ્ચે મોનાકોય વચન વોનાય લેદેલ, એને રોજ દિને પવિત્રશાસ્ત્રામાય હોદતા રિયા કા યો વાતો એહકોયજ હેત્યો કા નાંય.
ACT 17:12 યાહાટી ચ્યાહામાઅને બોજ જાઅહાય એને યુનાની આબરૂદાર થેઅયેહે માઅને એને માટડાહામાઅનેબી બોજ જાઅહાય બોરહો કોઅયો.
ACT 17:13 બાકી જોવે થેસ્સાલોનિક શેહેરા યહૂદી લોક જાંઆય ગીયા કા પાઉલ બિરીયા શેહેરામાયબી પોરમેહેરા વચન આખહે, તે તાં બી યેયન લોકહાન ઉસરાવાં એને ભરમાવા લાગ્યા.
ACT 17:14 તોવે વિસ્વાસ્યાહાય પાઉલાલ તારાતુજ દોવાડી દેનો કા દોરિયા મેરે જાતો રોય, બાકી સિલાસ એને તિમોથી બિરીયામાયજ રોય ગીયા.
ACT 17:15 ચ્યા લોક જ્યા પાઉલાલ લેય જાય રીઅલા આતા ચ્યા હાતે એથેન્સ શેહેરા લોગુ ગીયા, એને પાઉલા યે આગનાયે હાતે ચ્યા બિરીયા ફિરી ગીયા કા સિલાસ એને તિમોથીલ જલદી ચ્યાપાય દોવાડી દેય.
ACT 17:16 જોવે પાઉલ એથેન્સ શેહેરામાય ચ્યાહા વાટ જોવતો આતો, તોવે શેહેરાલ મુર્તિહીથી બોઆલા દેખીન ચ્યા આત્મામાય બોજ દુઃખી જાયો.
ACT 17:17 યાહાટી તો સોબાયે ઠિકાણામાય યહૂદીયા એને પોરમેહેરા બિક રાખનારા ગેર યહૂદી લોકહાન એને બાજારામાય જ્યા લોક મિળતા આતા, ચ્યાહા હાતે દિનેરોજ બોલા-બોલી કોઅયા કોઅતો આતો.
ACT 17:18 તોવે ચ્યા પુંજારા જ્યા ઈપિકુરી એને સ્તોઈકી કોય જાંઅતાહા ચ્ચા હિકાડનારા માસ્તાર ગોણવામાય યેત ચ્યાહામાઅને કોલહાક ચ્યા હાતે બોલા લાગ્યા, એને કોલહાક લોકહાય આખ્યાં, “ઓ બકવાસ્યો કાય આખા માગહે?” બાકી બીજહાંય આખ્યાં, “તો પારકા દેવતાહા પ્રચાર કોઅનારો માલુમ પોડહે,” ચ્યાહાય ઈ યાહાટી આખ્યાં કાહાકા તો ઈસુવા એને ચ્યા મોઅલા માઅને પાછા જીવી ઉઠના બારામાય હારી ખોબાર વોનાડતો આતો.
ACT 17:19 તોવે ચ્યા ચ્યાલ ચ્યાહાજ આરે અરિયુપગુસ નાંવા સોબાયે ઠિકાણે લેય ગીયા એને પુછ્યાં, “કાય આમા જાંઆય હોકજેહે, કા ઓ નોવો સંદેશ જો તું વોનાડતોહો, કાય હેય?
ACT 17:20 કાહાકા તું નોવાયે વાતો આમહાન વોનાડતોહો, યાહાટી આમા જાંઅરા માગતાહા કા યા મોતલાબ કાય હેય?”
ACT 17:21 (યાહાટી કા બોદા એથેન્સમાંય રોનારા એને પારદેશી જ્યેં તાં રોતે આતેં ચ્યાહાન ચ્યાહા બોદો સમય નવી-નવી વાતો આખના એને વોનાયા હાટી વિતાવના પોસંદ હેય.)
ACT 17:22 તોવે પાઉલે અરિયુપગુસ નાંવા યોક સોબાયે ઠિકાણા વોચમાય ઉબો રોયન આખ્યાં, ઓ એથેન્સના લોકહાય, આંય એઅતાહાવ કા તુમા બોદયે વાતહેમાય દેવતાહાલ વોદારે માનનારે હેતેં.
ACT 17:23 કાહાકા આંય ફિઅત્યે વેળે તુમહે પૂજા કોઅના વાનાહાલ આંય એઅતો આતો, તોવે માયે યોક ઓહડી વેદિબી દેખી, જ્યેવોય લોખલાં આતા, ઓજાણ્યા દેવાહાટી, યાહાટી જ્યા તુમા જાંઅયા વોગાર આરાધના કોઅતાહા, આંય તુમહાન ચ્યા બારામાય હારી ખોબાર આખતાહાવ.
ACT 17:24 જ્યા પોરમેહેરાય દોરતી એને ચ્યેવોયને બોદયે વસ્તુહુલ બોનાડયાહા, તો હોરગ્યા એને દોરત્યે માલિક ઓઇન આથેકોય બોનાવલા મંદિરામાય નાંય રોય.
ACT 17:25 નાંય કાદીબી વસ્તુહુ ગોરજેહાટી ચ્યાલ માઅહા મોદાતે ચ્યાલ ગોરાજ નાંય હેય, કાહાકા તો પોતેજ બોદહાલ જીવન એને શ્વાછ એને બોદાંજ કાય દેહે.
ACT 17:26 ચ્યાય યોકુજ માઅહાથી માઅહા બોદી જાત્યો બોદયે દોરત્યેવોય રાંહાટી બોનાડીહી, એને ચ્યા ઠરાવલા સમય એને રોઅના હોદ યાહાટી બાંદહી,
ACT 17:27 પોરમેહેરે એહેકેન યાહાટી કોઅયા કા લોક ચ્યાલ હોદે, એને બોની હોકે ચ્યા ચ્યાપાય પોઅચી હોકે, એને તેરુંબી તો આમહે માઅને કાદાથી દુર નાંય હેય.
ACT 17:28 કાહાકા આમા ચ્યામાય જીવતા રોતહા, એને ચાલતાહા-ફિરતાહા, એને ચ્યામાય મજબુત રોજહે. ઠીક તેહેકોયજ જેહેકોય તુમહે કોલાહાક કવી લોકહાયબી આખ્યાહા, “આમા તે ચ્યાજ કુળા બી હેજે.”
ACT 17:29 કાહાકા આમા પોરમેહેરા પોહેં હેજે યાહાટી આમહાન ઈ કોયદિહી વિચાર નાંય કોઅરા જોજે કા પોરમેહેર, હોના કા ચાંદ્યે કા દોગાડા હારકો હેય, જીં માઅહા આથાકોય એને વિચારાહાકોયન બોનાડયાહા.
ACT 17:30 આમી લોગુ પોરમેહેરે લોકહા અજ્ઞાનતાના સમાયાવોય દિયાન નાંય દેના, બાકી આમી બોદે જાગે બોદાજ માઅહાલ પાપ કોઅના બંદ કોઅના આગના દેહે.
ACT 17:31 કાહાકા ચ્યાય યોક દિહી નોક્કી ઠોરવ્યોહો, ચ્યામાય તો આખા દુનિયા ન્યાય કોઅરી, પોરમેહેરે ચ્યાલ મોઅલા માઅને પાછો જીવતો ઉઠાડીન બોદા લોકહાન યે વાતે સાબિતી દેય દેનહી.
ACT 17:32 મોઅલા માઅને પાછા જીવી ઉઠના વાત હાંબળીન કોલાહાક તે મશ્કરી કોઅરા લાગ્યા, એને બીજહાંય આખ્યાં, “ઈ વાત આમા તોપાઅને પાછા કોવેતેબી વોનાયુહું.”
ACT 17:33 યાવોય પાઉલ ચ્યાહા વોચમાઅને નિંગી ગીયો.
ACT 17:34 બાકી કોલાહાક લોક ચ્યાઆરે મિળી ગીયા, એને ચ્યાહાય બોરહો કોઅયો, જ્યામાય દિયુનુસીયુસ જો અરિયુપગુસા સભ્ય આતો, એને દમરિસ નાંવા યોક થેએ આતી, એને ચ્યાઆરે બીજાબી કોલહાક લોક આતા.
ACT 18:1 યા પાછે પાઉલ એથેન્સ શેહેર છોડીન કરિંથ શેહેરામાય યેનો.
ACT 18:2 એને તાં અકુલાસ નાંવા યોક યહૂદી મિળ્યો, જ્યા જન્મો પુન્તુસ વિસ્તારામાય ઓઅયેલ, તો ચ્યા થેએ પ્રિસ્કીલા આરે ઇટલી વિસ્તારામાઅને આમહીજ યેનલો આતો, કાહાકા સમ્રાટ ક્લોદિયુસ બોદા યહૂદીયાહાલ દંગો કોઅવાથી રોમમાઅને કાડી દેનેલ, યા લીદે ચ્યા કરિંથ શેહેરામાય યેના.
ACT 18:3 પાઉલ ચ્યાહાન મિળાં ગીયો કાહાકા ચ્યે ચ્યા હારકાજ માંડવા બોનાડનારે આતેં, ચ્યાહાટી તો ચ્યાહાઆરે રોયન કામ કોઅરા લાગ્યો.
ACT 18:4 એને પાઉલ બોદાંજ આરામા દિહાલ સોબાયે ઠિકાણાહામાય બોલા-બોલી કોઇન યહૂદીયાહાલ એને યુનાન્યાહ્યાલબી ઈસુ ખ્રિસ્તાવોય બોરહો કોઅરાહાટી હુમજાડતો આતો.
ACT 18:5 જોવે સિલાસ એને તિમોથી મોકોદુનિયા વિસ્તારામાઅને યેના, તોવે પાઉલે માંડવા બોનાડના બંદ કોઅઇ દેના એને તો વચન હમજાડના દુંદમાય લાગીન યહૂદીયાહાલ સાક્ષી દેતો આતો કા ઈસુ ઓજ ખ્રિસ્ત હેય.
ACT 18:6 બાકી જોવે યહૂદી પાઉલા વિરુદ એને નિંદા કોઅરા લાગ્યા, તોવે ચ્યાય પોતાના ફાડકે ઝટકિન ચ્યાહાન આખ્યાં, “યા ડોંડ તુમાંજ બોગવાહા, આંય તે નિર્દોષ હેતાંવ, આમીને આંય ગેર યહૂદી લોકહામાય પોરમેહેરા સંદેશ પ્રચાર કોઅહી.”
ACT 18:7 એને સોબાયેહે ઠિકાણા માઅને નિંગીન તો તીતુસ યુસ્તસ નાંવા પોરમેહેરા યોક ભક્તિ કોઅનારા ગોઅમે ગેર યહૂદી લોકહાન હિકાડાં યેનો, જ્યા ગુઉ સોબાયે ઠિકાણાલ લાગલા આતા.
ACT 18:8 તોવે સોબાયે ઠિકાણા આગેવાન ક્રિસપુસે ચ્યા પુરાં ગોર્યાહા હાતે પ્રભુવોય બોરહો કોઅયો, એને બોજ કરિંથ માયનાહાય વોનાયને બોરહો થોવ્યો એને બાપતિસ્મા લેદા.
ACT 18:9 એને પ્રભુય રાતી દર્શન દેયને પાઉલાલ આખ્યાં, “બીયહે મા, બાકી જો આખતો રો એને ઠાવકો મા રોહે.
ACT 18:10 કાહાકા આંય તોઆરે હેય, એને કાદોબી તોવોય હમલો કોઇન તો નુકસાન નાંય કોઅરી, કાહાકા યા શેઅરામાંય બોજ લોક હેતા જ્યા માયેવોય બોરહો કોઅરી.”
ACT 18:11 યાહાટી પાઉલ ચ્યાહામાય પોરમેહેરા વચન હિકાડતો ડોડ વોરહા હુદી રિયો.
ACT 18:12 જોવે ગાલીયો આખાયા વિસ્તારા ઓદિકારી આતો, તોવે યહૂદી લોક એકી કોઇન પાઉલા વિરુદ ઓઅઇ ગીયા, એને ચ્યાલ ન્યાય દેઅના જાગા હામ્મે લેય યેયન આખા લાગ્યા.
ACT 18:13 “ઓ લોકહાન હુમજાડેહે, કા પોરમેહેરા ભક્તિ ઓહડયે રીતે કોઅયા, જીં મૂસા નિયમાહા ઉલટાં હેય.”
ACT 18:14 જોવે પાઉલ આજુ બોલના તિયારીમાય આતો, તોવે ગાલીયેય યહૂદીયાહાલ આખ્યાં, “ઓ યહૂદીયાહાય, જો ઈ તે કાય અન્યાય કા ખારાબ વાત ઓઅતી તોવે યોગ્ય આતા કા આંય તુમહે વોનાતો.
ACT 18:15 બાકી જો ઈ બોલાબોલી શબ્દા, એને નાંવહા, એને તુમહે ઇહિને મૂસા નિયમાહા બારામાય હેય, તે તુમાંજ જાંઆ, કાહાકા આંય યે વાતહે ન્યાયી બોના નાંય માગુ.”
ACT 18:16 એને ગાલીયેય ચ્યાહાન ન્યાય કોઅના જાગા ઇહિને બારે કાડી દેવાડયા.
ACT 18:17 તોવે બોદા લોકહાય સોબાયેહે ઠિકાણા આગેવાન સોસ્થેનેસાલ દોઇન ન્યાયા જાગા હામ્મે ઠોક્યાં, બાકી ગાલીયાય યે વાતે કાયજ ચિંતા નાંય કોઅયી.
ACT 18:18 પાઉલ બોજ દિહાહા હુદી કરિંથ શેહેરામાય રિયો. પાછે વિસ્વાસ્યાહાથી છુટો પોડીન કિંખ્રિયા શેહેરામાય જાતો રિયો, ચ્ચા શેહેરામાય પાઉલે ચ્ચા ટોલપી ટાલી કોઆડી લેદી. કાહાકા ચ્ચાય યોક માનતા લેદલા આતા, પાછે દોરિયામાઅને સિરીયા વિસ્તારા એછે જાતો રિયો, ચ્ચાઆરે પ્રિસ્કીલા એને અકુલાસબી આતેં.
ACT 18:19 જોવે ચ્યે એફેસુસ શેહેરામાય ગીયે તાં પાઉલાય પ્રિસ્કીલા એને અકુલાસાલ છોડયે, જોવે પાઉલ તાં આતો તોવે તો સોબાયે ઠિકાણામાય જાયને યહૂદીયાહા આરે વાત કોઅરા લાગ્યો.
ACT 18:20 જોવે ચ્યાય મોનાય કોઅય દેના તોવે લોકહાય ચ્યાલ વિનાંતી કોઅઇ, “આમહે આરે આજુ કોલહાક દિહી રો.” તોવે તો નાંય માન્યો.
ACT 18:21 બાકી ઈ આખીન ચ્ચાહા પાઅને નિંગી ગીયો, “જો પોરમેહેરા મોરજી ઓરીતે આંય તુમહાપાય પાછો યીહીં,” તોવે તો એફેસુસ શેહેરા જાહાજા માય બોહીન જાતો રિયો.
ACT 18:22 એને કૈસરીયા શેહેરામાય ઉતીન (યેરૂસાલેમ શેહેરામાય) ગીયો એને ચ્ચે મંડળીલ મિળીન અન્તાકિયા શેહેરામાય યેનો.
ACT 18:23 પાછા કોલહાક દિહી અન્તાકિયા શેહેરામાય રોયન તાઅને જાતો રિયો, એને આજુ યોક્યેકાનીને ગલાતીયા ભાગામાય એને ફ્રુગીયા વિસ્તારા બોદા શિષ્યાહાન મજબુત કોઅતો ફિર્યો.
ACT 18:24 ચ્યે સમયે અપુલ્લોસ નાંવા યોક યહૂદી જ્યા જન્મો સિકન્દરિયા શેહેરામાય ઓઅયેલ, જો બોજ જાંઆનારો માઅહું આતો, એને પવિત્રશાસ્ત્રાલ હારેં રીતે જાંઅતો આતો, તો એફેસુસ શેહેરામાય યેનો.
ACT 18:25 ચ્યાય પ્રભુવા વાટે બારામાય શિક્ષણ મેળાવલા આતા, એને મોન લાવીન ઈસુવા બારામાય ઠીક-ઠીક વોનાડતો એને હિકાડતો આતો, બાકી તો ખાલી યોહાના બાપતિસ્મા વાત જાંઅતો આતો.
ACT 18:26 તો સોબાયે ઠિકાણામાય બિક વોગાર બોલા લાગ્યો, જોવે પ્રિસ્કીલા એને અકુલાસ ચ્યા વાતો વોનાયને ચ્ચાલ ચ્ચાહા ગોઓ લેય યેને એને પોરમેહેરા વાટે બારામાય ચ્યાહાય આજુ વદારી ઉંડેથી હમજાડયા.
ACT 18:27 એને જોવે અપુલ્લોસાય નોક્કી કોઅયા કા આખાયા વિસ્તારામાય જાય તોવે વિસ્વાસ્યાહાય ચ્ચાલ ઈંમાત દેયન શિષ્યાહાન લોખ્યાં કા ચ્યા ચ્યાલ હારેરીતે મીળે, એને તો તાં પોઅચીન ચ્યા લોકહા બોજ મોદાત કોઅયી, જ્યાહાય ચ્યા સદા મોયા લીદે બોરહો કોઅલો આતો.
ACT 18:28 અપુલ્લોસાય ચ્ચા તાકાત એને ઇંમાતથી યહૂદીહાન જાહીર રુપામાય બોલતા બંદ કોઅઇ દેના, પવિત્રશાસ્ત્રા માઅને સાબિતી દેય-દેયન કા ઈસુ ઓજ ખ્રિસ્ત હેય.
ACT 19:1 જોવે અપુલ્લોસ કરિંથ શેહેરામાય આતો, તોવે પાઉલ આંદારન્યા વિસ્તારામાઅને મુસાફીરી કોઇન એફેસુસ શેહેરામાય યેનો, એને તાં કોલહાક શિષ્યહાન મિળ્યો.
ACT 19:2 ચ્યાય આખ્યાં, “કાય તુમહાય બોરહો કોઅયો તોવે પવિત્ર આત્મા મિળ્યાં?” ચ્યાહાય ચ્યાલ આખ્યાં કા, “આમહાય તે પવિત્ર આત્મા બારામાય વાત બી નાંય વોનાયાહા.”
ACT 19:3 પાઉલે ચ્યાહાન આખ્યાં, “તે પાછે તુમહાય કોઅયેહે રીત્યેકોય બાપતિસ્મા લેદા?” ચ્યાહાય આખ્યાં, “આમહાય તી બાપતિસ્મા લેદા જીં યોહાન દેતો આતો.”
ACT 19:4 પાઉલે આખ્યાં, “યોહાને ચ્યા લોકહાન બાપતિસ્મા દેના જ્યાહાય પાપ કોઅના બંદ કોઅય દેના એને પોરમેહેરાએછે ફિર્યા, બાકી ચ્યાય ઈસરાયેલ લોકહાન આખ્યાં કા ચ્યા ઈસુવોય બોરહો કોએ જો ચ્યા પાછે યેનારો હેય, જો ખ્રિસ્ત હેય.”
ACT 19:5 ઈ વોનાયને ચ્યાહાય પ્રભુ ઈસુવા નાવામાય બાપતિસ્મા લેદા.
ACT 19:6 એને જોવે પાઉલે ચ્યાહાવોય આથ થોવ્યા, તોવે ચ્યાહાન પવિત્ર આત્મા મિળ્યાં, એને ચ્યા આલાગ-આલાગ ભાષા બોલા એને ભવિષ્યવાણી કોઅરા લાગ્યા.
ACT 19:7 ચ્યા બોદા બારા માટડા આતા.
ACT 19:8 એને તોવે પાઉલ સોબાયે ઠિકાણામાય જાયને તીન મોયના લોગુ બિઅયા વોગાર બોલતો રિયો, એને પોરમેહેરા રાજ્યા બારામાય બોલા-બોલી કોઅતો એને હુમજાડતો રિયો.
ACT 19:9 બાકી કોલહાક લોકહાય કોઠાણ મોના ઓઇન બોરહો કોઅના નાકાર કોઅઇ દેના, બાકી લોકહા હામ્મે પ્રભુવા વાટે બારામાય ખારાબ આખા લાગ્યા, તોવે ચ્યાય ચ્યાહાલ તાંજ છોડીન શિષ્યાહાન આલાગ કોઅઇ લેદા, એને દિનેરોજ તુરેન્નુસ શાળેમાય હિકાડયાં કોઅતો આતો.
ACT 19:10 બેન વોરહા હુદુ ઈંજ ઓઅતા રોયા, ઓલે હુદુ કા આસિયા વિસ્તારામાય રોનારા કાય યહૂદી, કાય ગેર યહૂદી બોદહાય પ્રભુ વચન વોનાય લેદા.
ACT 19:11 એને પોરમેહેર પાઉલા દ્વારા સામર્થ્યા ગોત્યેવાળે કામે દેખાડતો આતો.
ACT 19:12 ઓલે લોગુ કા રુંબાળ એને ફાડકો ચ્યાહા આંગાલ લાવીન બીમાર્યાહાવોય ટાકતા આતા, એને ચ્ચે ચ્યાહા બીમાર્યેહેથી હારાં ઓઅઇ જાતે આતેં, એને બુતડે નિંગી જાયા કોઅતે આતેં.
ACT 19:13 બાકી કોલહાક યહૂદી જ્યા બુતડે કાડતા ફિરતા આતા, ચ્યા ઈ કોઅરા લાગ્યા કા જ્યાહામાય બુતડે રોતે આતેં ચ્યાહાન પ્રભુ ઈસુવા નાવાકોય ઈ આખીન કાડા લાગ્યા, “જ્યા ઈસુવા પ્રચાર પાઉલ કોઅહે, આમા તુમહાન બારે યા આગના દેજહે.”
ACT 19:14 એને સ્કેવા નાંવા યોક યહૂદી મુખ્ય યાજકા હાંત પોહા આતા, ચ્યાબી એહેકોયન કોઅતા આતા.
ACT 19:15 યોક દિહી બુતે ચ્યાહાલ આખ્યાં, “ઈસુવાલ આંય જાંઅતાહાંવ, એને પાઉલાલબી વોળખુહુ, બાકી તુમા કું હેતાં?”
ACT 19:16 એને ચ્યે માઅહે જ્યામાય બુત આતો, ચ્યાહાવોય તૂટી પોડીન, એને ચ્યાહાન કોબજામાય લેયને, ચ્યાહાલ ઓહડો માર દેનો કા ચ્યા નાગા એને ઘાયાલ ઓઇન ચ્યા ગોઆમાઅને દાહુદતા નિંગી નાઠા.
ACT 19:17 એને ઈ વાત એફેસુસ શેહેરામાય રોનારા યહૂદી એને ગેર યહૂદી બી બોદા જાંઆઈ ગીયા, એને ચ્યા બોદહાવોય બિક બોઆય ગીયી, એને પ્રભુ ઈસુવા નાંવા મહિમા કોઅયી.
ACT 19:18 એને ચ્યાહાય બોરહો રાખ્યેલ, ચ્યાહામાઅને બોજ લોકહાય યેઇન પોતપોતાના ખારાબ કામાંહાલ ખુલ્લી રીતે માની લેદા.
ACT 19:19 એને મેલી વિદ્યા કોઅનારાહા માઅને બોજ જાઅહાય પોતપોતાના ચોપડેં યોકઠે કોઇન બોદહા હામ્મે બાળી ટાક્યેં, એને જોવે ચ્યાહા ઇસાબ કોઅયો તે પચહા ઓજાર ચાંદ્યે સિક્કાહા (૧ ચાંદ્યે સિક્કો એટલે યોક દિહા કાંબારાં) બોરાબર નિંગ્યા.
ACT 19:20 યેજપરમાણે પ્રભુ વચના સામર્થ્યા થી ફેલાતા ગીયા એને મજબુત ઓઅતા ગીયા.
ACT 19:21 જોવે યો વાતો ઓઅઇ ચુક્યો તોવે પાઉલે મોકોદુનિયા એને આખાયા વિસ્તારા વિસ્વાસ્યાહાલ મિળ્યાં પાછે યેરૂસાલેમ શેહેરામાય જાયના નોક્કી કોઅયા, એને આખ્યાં, “તાં જાઅના પાછે માન રોમ શેહેર બી એઅના જરુરી હેય.”
ACT 19:22 યાહાટી આપહે સેવા કોઅનારા માઅને તિમોથી એને એરાસ્તુસાલ મોકોદુનિયા વિસ્તારામાય ચ્યાહાલ આપહે આગલા દોવાડી દેના એને પોતે તાં કોલહાક દિહી આસિયા વિસ્તારા એફેસ શેહેરામાય રોઅઇ ગીયો.
ACT 19:23 ચ્યે સમાયે તાં પ્રભુવા વાટે બારામાય બોજ મોઠી ચળવળ જાયી.
ACT 19:24 તાં દેમેત્રિયસ નાંવા યોક હોનાર્યા અરતીમાસ નાંવા યુનાની દેવી મંદિરા ચાંદ્યે નમુના બોનાડીન એને ચ્યાહાન વેચિન કારીગીરાહાલ બોજ ફાયદો કોઆડતો આતો.
ACT 19:25 દેમેત્રિયસ ચ્યા કારીગીરાહાલ એને ઓહડા કામ કોઅનારા બિજા કારીગીરાહાલબી યોકઠા કોઇન ચ્યાહાન આખ્યાં, “ઓ માઅહાય, તુમા જાંઅતાહા કા યા કામાકોય આમહાન કોલહા પોયહા મિળતાહા.
ACT 19:26 એને તુમા એઅતાહા એને વોનાતાહા કા યોખલા એફેસુસ શેહેરામાયજ નાંય, બાકી આસિયા વિસ્તારા બોદા ગાવાહામાય ઈ આખી-આખીન યા પાઉલે બોજ લોકહાન હોમજાડલાં એને ભરમાવલાં બી હેય, કા જીં આથા કારાગીરી હેય, ચ્યા દેવ નાંય.
ACT 19:27 એને આમી ખાલી યે વાતે બિક નાંય કા આમે યા દોંદા બંદ પોડી, ઈ કા મોઠી દેવી અરતીમાસ મંદિર નોકામ્યો ગોણવામાય યી, એને જ્યેં દેવી ભક્તિ બોદા આસિયા વિસ્તારામાય એને આખા દુનિયા ભક્તિ કોઅહે ચ્યા મહત્વ બી જાતો રોય.”
ACT 19:28 બોદા કારાગીર ઈ વોનાઈન ગુસ્સાથી બોરાય ગીયા, એને બોંબલી-બોંબલી આખા લાગ્યા, “એફેસીયાહા અરતીમાસ દેવી, મહાન હેય.”
ACT 19:29 એને બોદાજ શેઅરામાંય મોઠો ધાંદલ મચી ગીયો, એને લોકહાય ગયુસ એને અરિસ્તર્ખુસ, મોકોદુનિયા નિવાસી એને જ્યા પાઉલુસા આર્યા મુસાફરી આતા, દોઅઇ લેય યેના, એને યોકહાતે ઓઇન રંગશાળેમાય દાંહાદી ગીયા.
ACT 19:30 જોવે પાઉલ બી રંગશાળેમાય આંદાર જાયને લોકહા હાતે વાત કોઅરા માગતો આતો, બાકી શિષ્યહાય ચ્યાલ જાં નાંય દેનો.
ACT 19:31 આસિયા ઓદિકાર્યાહા માઅને બી ચ્યા કોલહાક દોસ્તારાહાય ચ્યાપાય આખી દોવાડયા એને વિનાંતી કોઅયી, કા ચ્યાલ રંગશાળેમાય આંદાર જાયને પોતાનો જીવ મુશીબાતે માય નાંય ટાકાં જોજે.
ACT 19:32 રંગશાળેમાય આંદાર, બોદા લોક બોંબલી રીયલા આતા, કાદો યોક વસ્તુ એને કાદા કાય એને બોદાજ કાય ગરબડ આતા, એને બો બોદા લોક તે ઈ જાંઅતાબી નાંય આતા કા ચ્યે કાહા યોકઠે ઓઅયેહે.
ACT 19:33 તોવે ગીરદ્યેમાઅને કોલહાક યહૂદી લોકહાય સિકાંદરાલ ગીરદ્યે હામ્મે ડેકલી દેના, ગીરદ્યેમાઅને આગલા વોદાડયો, એને સિકંદરાય લોકહાન ઠાવકા રાંહાટી આથા ઈશારો કોઅયો એને હોમજાડના કોશિશ કોઅયી કા કાય ઓઅઇ રીયલા આતા.
ACT 19:34 બાકી જોવે ચ્યાહાન ખોબાર પોડી કા તો યહૂદી હેય, (યહૂદી લોક ખ્રિસ્તા લોકહા હારકા મુર્તિપુજા નાંય કોએત), તે બોદા ને બોદા યોકે આવાજથી કાદો બેન કોલાક લોગુ બોંબાલતા રિયા, “એફેસીયાહા અરતીમાસ દેવી, મહાન હેય.”
ACT 19:35 તોવે શેહેરા, મોંતર્યાય લોકહાન ઠાવકા રાખીન આખ્યાં, “ઓ એફેસમાય રોનારા લોકહાય, બોદા જાંઅતાહા કા એફેસ શેહેરા લોક મહાન દેવી અરતીમાસ મંદિરા દેખભાલ કોઅઇ રીયાહા, એને તી મુર્તિ આકાશ માઅને પોડલી આતી.
ACT 19:36 આમી જોવેકા યે વાતહે નાકારબી નાંય ઓઈ હોકે, તે ઠીક હેય, કા તુમા ઠાવકા રા, એને વોગાર હોમજી-વિચારી કાયજ મા કોઅતા.
ACT 19:37 કાહાકા તુમા યા માઅહાલ લેય યેનાહા, જ્યા નાંય મંદિરાલ લૂટનારા હેય, એને નાંય આમહે દેવી નિંદા કોઅનારા હેય.
ACT 19:38 યાહાટી દેમેત્રિયસ એને ચ્યા હાંગાત્યા કારીગીરાહાલ કાદાહાતે જગડો ઓરીતે, ચ્યા કોચર્યેમાય જાય હોકતાહા, એને ચ્યાહા ન્યાય કોઅરાહાટી ન્યાય કોઅનારા ઓદિકારીબી હેતા, તાં ચ્યા લોક યોકબીજાવોય ગુનો લાવી હોકતાહા.
ACT 19:39 બાકી તુમા કાય બીજી વાતે બારામાય પુછા કોઅતાહા, તે નોક્કી પંચ લોકહા સોબાયેમાય નિર્ણય કોઅવામાય યી.
ACT 19:40 કાહાકા માન બિક હેય કા રોમ સરકારથી દંગો સુરુ કોઅના દોષ લાવલો જાઅના મુશીબાતે માય હેય, યાહાટી કા યા કાય કારણ નાંય, આમી આમા યે ગીરદ્યે યોકઠા ઓઅના કાયજ જાવાબ નાંય દેય હોકહુ.”
ACT 19:41 એને ઈ આખીન ચ્ચાય સોબાયેલ દોવાડી દેના.
ACT 20:1 જોવે દામાલ બોંદ ઓઈ ગીયો તે પાઉલે શિષ્યાહાન હાદિન ચ્યાહાન ઈંમાત દેની એને ચ્યાહા ઇહિને રજા લેયને મોકોદુનિયા વિસ્તારા એછે ચાલ પોડયો.
ACT 20:2 ચ્ચા બોદા વિસ્તારામાઅને ઓઇન એને શિષ્યાહાન બોજ ઈંમાત દેયન તો યુનાન વિસ્તારમાય યેનો.
ACT 20:3 જોવે તીન મોયના રોયન તો તાઅને જાહાજેમાય બોહીન સિરીયા વિસ્તારા એછે જાં આતો, તોવે ચ્યાય ઈ વોનાયને કા કોલહાક યહૂદી આગેવાન ચ્ચાલ જાહાજેમાય માઆઇ ટાકાં યોજના કોય રીયહા એને યાહાટી ચ્ચાય મોકોદુનિયા વિસ્તારામાઅને ઓઇન સિરીયા વિસ્તારામાય જાઅના નોક્કી કોઅયા.
ACT 20:4 યે મુસાફિર્યેમાય બીરીયામાય રોનારો પિરહુસા પોહો સોપાત્રુસ એને થેસ્સાલોનિક શેહેરામાઅને અરિસ્તર્ખુસ એને સીકુંદસ એને દિરબે શેહેરા ગાયુસ, એને લુસ્રા શેહેરા તિમોથી એને આસિયા વિસ્તાર તુખિકુસ એને ત્રોફિમુસ, ચ્યા બોદા આમહે આરે મુસાફીર આતા, જ્યા આસિયા વિસ્તારહુદુ આમહેહાતે યેના.
ACT 20:5 એને યા હાંગાત્યા આમહે થી આગલા જાતા રિયા એને ત્રોઆસ શેહેરામાય પોઅચીન આમહે વાટ જોવતા રિયા.
ACT 20:6 બાકી આમા બેની ખમીરા બાખ્યે સણ પાછે ફિલિપ્પી શેહેરાથી જાહાજેમાય બોહીન પાચ દિહાહામાય ત્રોઆસમાય ચ્યાહાપાય પોઅચ્યા, એને હાંત દિહીહુદુ તાં રિયા.
ACT 20:7 આઠવાડ્યા પેલ્લે દિહી જોવે આમા પ્રભુ ભોજહાટી બેગા જાયલા, તોવે પાઉલ ચ્યાહાઆરે વાતો કોઅરા લાગ્યો જો બીજે દિહી જાતો રોનારો આતો, ચ્યાહા હાતે વાતો કોઅયો, એને આરદી રાતહુદુ સંદેશ દેતો રિયો.
ACT 20:8 જ્યેં માળાંડયેવોય આમા બેગા જાઅલા આતા, ચ્યામાય બોજ દિવા હોલગી રીઅલા આતા.
ACT 20:9 એને યુતુખુસ નાંવા યોક જુવાન બાર્યેવોય બોઠલો આતો, એને જોવે પાઉલ મોડેહુદુ સંદેશ દેતો રિયો તે તો નિંદેલીદે ડોલવાથી તીજા માળા ઉપને ટુટી પોડયો, એને મોઅઇ ગીયો.
ACT 20:10 બાકી પાઉલ નિચે ગીયો એને ચ્યાપાય જાયને ચ્યાલ આથામાય લેયને, એને ગોળે લાગીન આખ્યાં, “ગાબરાયાહા મા, કાહાકા તો આજુબી જીવતો હેય.”
ACT 20:11 એને પાઉલ પાછો ઉચે ગીયો એને ચ્યાહાય પાછો પ્રભુભોજ લેદો, એને પ્રભુભોજ લેદા પાછે ચ્ચા દિહી નિંગ્યા લોગુ વાતો કોઅતા રિયા, ચ્ચા પાછે પાઉલ તાઅને જાતો રિયો.
ACT 20:12 એને ચ્ચા, ચ્ચા જુવાનાલ જીવતો લેય ગીયા, એને બોજ આનંદિત ઓઅયા.
ACT 20:13 પાઉલે અસ્સુસ શેહેરાહાટી દોરતી વોયને મુસાફરી કોઅના નોક્કી કોઅયા, બાકી આમા બાકી લોક જાહાજેમાય બોહીન આગલા જાતા રિયા, એને આમા તાઅને ચ્ચાલ આમહે આરે જાહાજેમાય લેયના નોક્કી કોઅય રીઅલા આતા.
ACT 20:14 જોવે તો અસ્સુસ શેહેરમાય આમહાન મિળ્યો તે આમા ચ્ચાલ આમહે આરે જાહાજેમાય બોહાડીન મિતુલેને શેહેરામાય યેના.
ACT 20:15 તાઅને આમહાય લંગાર છોડયા એને બીજે દિહી ખિયસ બેટા હામ્મે પોઅચ્યા. આમા આગલે દિહી દોરિયો પાર કોઇન તાઅને સામુસ બેટા એને ચ્ચા બીજે દિહી મિલેતુસ બેટાવોય યેના.
ACT 20:16 પાઉલુસાય એફેસુસ શેહેરામાય નાંય ઉતના નક્કી કોઅયા કાહાકા તાં આસિયા વિસ્તારમાય એને બોજ સમય નાંય રાંહાટી માગે, જોવે ઓઅય હોકે, તે તાં પાસ્કા સણા દિહી યેરૂસાલેમ શેહેરામાય રોય.
ACT 20:17 એને જોવે આમા મિલેતુસ શેહેરામાય ઉત્યા, તોવે પાઉલે એફેસુસ શેહેરા મંડળ્યે વડીલાહાન નિરોપ દોવાડીન ચ્યાપાય હાદ્યા.
ACT 20:18 જોવે ચ્યા ચ્યાપાય યેના, તોવે ચ્યે ચ્યાહાન આખ્યાં. “તુમા જાંઅતાહા, કા પેલ્લે દિહેથી જોવે આંય આસિયા વિસ્તારામાય પોઅચ્યો આજે હુદુ, આંય તુમહેઆરે કેહેકેન રિયો.
ACT 20:19 એટલે બોજ નમ્રતા થી, એને આહવેં પાડી-પાડી ને, એને ચ્યે પરીક્ષાયેહેમાય જીં યહૂદીયાહા ખારાબ યોજના જીં માયેવોય યેય પોડ્યા, આંય પ્રભુવા સેવા કોઅતોજ રિયો.
ACT 20:20 એને જ્યો-જ્યો વાતો તુમહે ફાયદા આત્યો, ચ્યેહેન આખા એને લોકહા હામ્મે એને ગોઅહે-ગોઅહે હિકાડાંહાટી કોવેજ નાંય બિઅયો.
ACT 20:21 બાકી યહૂદી એને ગેર યહૂદીયાહામાય ચેતાવણી દેતો રિયો, કા પાપ કોઅના બોંદ કોઇન પોરમેહેરાએછે ફિરે એને આમહે પ્રભુ ઈસુવોય બોરહો કોએ.
ACT 20:22 એને આમી આંય, પવિત્ર આત્મા આગનામાય યેરૂસાલેમ શેહેરમાય જાતહાવ, એને નાંય જાંઉ, કા તાં મા આરે કાય-કાય ઓઅરી.
ACT 20:23 કેવળ ઈંજ કા પવિત્ર આત્મા બોદા શેહેરમાય સાક્ષી દેય-દેયને માન આખહે કા બંધન એને સંકટ માંહાટી તિયાર હેય.
ACT 20:24 બાકી આંય પોતાના જીવાલ કાયજ નાંય હોમજુ કા ચ્ચાલ પ્રિય જાઅઉ, બાકી ઈ કા આંય પોતાના દાંહુદના એને તી સેવા પુરી કોઉ, જી માન પોરમેહેરા સદા મોયા હારી ખોબારેવોય સાક્ષી દાંહાટી પ્રભુ ઈસુથી મીળહી.
ACT 20:25 એને આમી આંય જાંઅતાહાંવ કા તુમા બોદા જ્યાહામાય પોરમેહેરા રાજ્યા હારી ખોબાર આખતો ફિર્યો, તુમા માન પાછો નાંય એઅહા.
ACT 20:26 યાહાટી તુમહાન આંય આજ્યા દિહી સાક્ષી દેયને આખતાહાવ, કા જોવે તુમહામાઅને કાદોબી ઈસુવોય બોરહો થોવ્યા વોગાર મોઅઇ જાહે તે ઈ મા જાવાબદારી નાંય હેય.
ACT 20:27 કાહાકા માયે તુમહાન તી બોદાંજ આખ્યાહા જીં પોરમેહેરા ઇચ્છા હેય કા તુમા જાંએ, માયે કાયજ નાંય દોબાડયાહા.
ACT 20:28 યાહાટી આપહે એને પુરાં ટોળા દેખ-ભાલ કોઆ, જ્યામાય પવિત્ર આત્માય તુમાહાલ અધ્યક્ષ ઠરાવલો હેય કા તુમા પોરમેહેરા મંડળીલ રાખવાળી કોઆ, જ્યેલ ચ્યાય ચ્ચા લોયાકોય વેચાતી લેદલી હેય.
ACT 20:29 આંય જાંઅતાહાંવ કા મા જાયના પાછે તુમહે વોચમાય જુઠા હિકાડનારા યેઅરી એને વિસ્વાસ્યાહાન બોજ નુકસાન પોઅચાડી, ચ્ચે ચ્ચા ફાડી ખાનારા આસાલાહા રોકા ઓઅરી, જ્યેં ગેટાહાન માઆઇ ટાકતેહેં.
ACT 20:30 ઈહીં હુદુ કા તુમહેજ વોચમાઅને પોતાના વિસ્વાસ્યાહા ટોળામાઅને, ઓહડા લોક યેઅરી જ્યા શિષ્યહાન પોતાના પાહાલ લિયાહાટી જુઠા શિક્ષણ દાં લાગી.
ACT 20:31 યાહાટી તુમા જાગતા રા, એને યાદ રાખા કા માયે તીન વોરહે હુદુ રાત દિહી આહવેં પાડી-પાડીન, યોકા-યોકાલ ચેતાવણી દેતો રિયો.
ACT 20:32 આમી આંય તુમહાન પોરમેહેરા એને ચ્યા સદા મોયા વચનાલ હોઅપી દેતહાવ, જીં તુમહાન બોરાહામાંય મજબુત કોય હોકહે, એને પોરમેહેર તુમહાન તાબો દેઅરી જ્યાહાન દેયના વાયદો ચ્ચાય ચ્ચા બોદા લોકહાન કોઅલો હેય, જો ચ્ચા કોયન પવિત્ર કોઅલે ગીઅલે હેય.
ACT 20:33 માયે કાદા હોના ચાંદી, કા ડોગલાં લાલચ નાંય કોઅયા.
ACT 20:34 તુમા પોતે જાંઅતાહા કા યા આથહાય મા એને મા હાંગાત્યાહા બોદ્યો જરુરતો પુરાં કોઅયા.
ACT 20:35 માયે તુમહાન બોદાંજ કોઅય દેખાડયાં, કા યે રીતે મેહનાત કોઅના નોબળાહાન સાંબાળના, એને પ્રભુ ઈસુ વચનાહાલ યાદ રાખના જરુરી હેય, કા ચ્ચેય પોતેજ આખલા હેય, ‘લેયના કોઅતા દેયના ધન્ય હેય’.”
ACT 20:36 ઈ આખીન તો માંડયે પોડયો એને બોદહાઆરે પ્રાર્થના કોઅયી.
ACT 20:37 તોવે ચ્ચા બોદા બોજ રોડતા લાગ્યા એને પાઉલાલ ગોળે લાવીન ચ્યાલ ગુળા દાં લાગ્યા.
ACT 20:38 ચ્યે ચ્ચાલ પાછે કોઇ દિહી નાંય દેખી, યાકોય લોક બોજ વોદારી દુઃખી આતા, પાછે ચ્યાહાય ચ્ચાલ હારિરીતે જાહાજ લોગુ પોઅચાડી દેનો.
ACT 21:1 જોવે આમા ચ્યાહાથી રજા લેઈને દોરિયા વાટે મુસાફરી કોઅરા લાગ્યા, તોદિહી વાટેથી કોસ બેટમાય યેના, એને બીજે દિહી રુદુસ બેટમાય, એને તાઅને આમા પતરા બેટમાય પોઅચી ગીયા.
ACT 21:2 એને યોક જાહાજ ફીનીકે વિસ્તારમાય જાતા મિળ્યાં, એને આમાહાય ચ્ચે જાહાજેમાય બોહીન મુસાફરી ચાલુ કોઅઇ.
ACT 21:3 આમહાન ડાબે એછે સાઇપ્રસ બેટ દેખાયાં, આમા ચ્ચાલ છોડીન સિરીયા વિસ્તારા એછે આગલા જાતા ગીયા એને સુર શેહેરામાય જાય પોઅચ્યા, કાહાકા તાં જાહાજામાઅને સામાન ઉતાડના આતા.
ACT 21:4 એને શિષ્યહાન હોદી કાડીન આમા તાં હાંત દિહીહુદુ રિયા, ચ્ચા પવિત્ર આત્મા અગુવાઈકોય પાઉલાલ યેરૂસાલેમ શેહેરમાય નાંય જાઅના વિનાંતી કોઅતા રિયા.
ACT 21:5 હાંત દિહી પાછે જોવે તાઅને આમહે જાયના સમય યેનો, તે આમા તાઅને નિંગીન ચાલ પોડ્યા એને ચ્યા બોદા લોકહાય થેઅયો એને પોહહા હાતે આમહાન શેહેરા બાઆ હુદુ પોઅચાડયા, એને આમહાય દોરિયા મેરાવોય માંડયે પોડીન પ્રાર્થના કોઅયી.
ACT 21:6 તોવે યોક-બિજા આરે રજા લેયને, આમા તે જાહાજેમાય ચોડયા, એને ચ્ચે પોત-પોતા ગોઓ ફિરી ગીયે.
ACT 21:7 સોર શેહેરામાઅને સુરુ કોઅલી મુસાફરી પુરી કોઇન આમા પતુલિમયિસ શેહેરામાય પોઅચ્યા એને વિસ્વાસ્યાહાન મિળીન ચ્ચાહા આરે યોક દિહી રિયા.
ACT 21:8 એને બીજે દિહી આમા તાઅને ચાલીન કૈસરીયા શેહેરામાય યેના, એને પાછે આમા ફિલિપ સુવાર્તિક ચ્ચા હાંત માઅહા માઅને યોક આતો ચ્યા ગોઆમાય જાયને તાં રિયા.
ACT 21:9 ચ્યા ચાર કુવાર્યો પોહયો આત્યો, ચ્યો ભવિષ્યવાણી કોઅત્યો આત્યો.
ACT 21:10 જોવે આમા તાં બોજ દિહી રોય ચુક્યા, તાં અગાબુસ નાંવા યોક ભવિષ્યવક્તા યહૂદીયા વિસ્તારામાઅને યેનો.
ACT 21:11 ચ્યાય આમહેપાય યેયન પાઉલા કોંબરા આરે બાંદના પોટો લેદો, એને ચ્યે પોતા આથ પાગ બાંદિન આખ્યાં, “પવિત્ર આત્મા એહેકોય આખહે, કા જ્યા માઅહા ઓ કોંબરાલ બાંદના પોટો હેય, ચ્યાલ યેરૂસાલેમ શેહેરમાય યહૂદી લોક એહેકોઇન બાંદી, એને ગેર યહૂદીયાહા આથામાય હોઅપી દી.”
ACT 21:12 જોવે આમા યો વાતો વોનાયા, તોવે આમા એને તાઅને લોકહાય પાઉલાલ વિનાંતી કોઅયી, કા યેરૂસાલેમ શેહેરમાય મા જાતો.
ACT 21:13 બાકી પાઉલે ચ્યાહાલ જાવાબ દેના, “તુમા કાય કોઅતાહા, જ્યા રોડી-રોડીન મા દિલાલ તોડતાહા? આંય તે પ્રભુ ઈસુ નાવાહાટી યેરૂસાલેમ શેહેરમાય ખાલી બાંદલો જાંઅનાહાટીજ નાંય બાકી મોઅરાહાટીબી તિયારી હેતાઉ.”
ACT 21:14 જોવે ચ્યાય નાંય માન્યા તોવે આમા ઈ આખીન ઠાવકાજ ઓઅઇ ગીયા, “પ્રભુવા ઇચ્છા પુરી ઓએ.”
ACT 21:15 કોલહાક દિહહા પાછે આમહાય તિયારી કોઅયી એને યેરૂસાલેમ શેહેરમાય ચાલ પોડ્યા.
ACT 21:16 કૈસરીયા શેહેરામાઅનેબી કોલહાક શિષ્ય આમહેહાતે યેના, એને આમહાન રાંહાટી મનાસન નાંવા સાઇપ્રસમાય રોનારા ગોઓ લેય જાવામાય યેના, તો બોદહા પેલ્લા શિષ્યહા માઅને યોક આતો.
ACT 21:17 જોવે આમા યેરૂસાલેમ શેહેરામાય પોઅચ્યા, તોવે વિસ્વાસ્યાહાય બોજ આનંદાકોય આમહે સ્વાગત કોઅયા.
ACT 21:18 બીજે દિહે પાઉલ આમહાન લેયને યાકૂબાપાય ગીયો, જાં બોદા વડીલ બેગા આતા.
ACT 21:19 તોવે પાઉલે ચ્યાહાન સલામ કોઇન, જ્યેં-જ્યેં કામે પોરમેહેરાય ચ્યા સેવાયેથી ગેર યહૂદીયાહામાય કોઅલે આતેં, યોક-યોક કોઇન બોદા આખ્યાં.
ACT 21:20 ચ્યાહાય ઈ વોનાઈન પોરમેહેરા મહિમા કોઅઇ, પાછે ચ્યાલ આખ્યાં, “ઓ બાહા તું જાંઅતોહો, કા યહૂદીયાહા માઅને ઓજારો લોકહાય બોરહો કોઅયોહો, એને ચ્યા બોદા મૂસા નિયમાહાલ પાળના બોજ બોરહો કોઅતાહા.
ACT 21:21 એને ચ્યા યહૂદી વિસ્વાસ્યા તો બારામાય વોનાયાહા, કા તું ગેર યહૂદીયાહામાય રોનારા યહૂદી લોકહાન ઈ હિકાડેહે કા મૂસા નિયમાહાલ છોડી દા, એને ઇબી આખતાહા, કા નાયતે આપહે પાહાહા સુન્નત કોઆડાં એને નાયતે યહૂદીયાહા રીતિરીવાજેહેવોય ચાલા.
ACT 21:22 તે આમી આખા, આમા કાય કોઅજે? લોક નોક્કીજ વોનાયી કા તું ઈહીં યેનહો.
ACT 21:23 યાહાટી જીં આમા તુલ આખજેહે, તી કોઓ. આમહે ઈહીં ચાર માઅહે હેય, ચ્યાહાય તી માનતા પુરાં કોઅના હેય જીં ચ્યાહાય પોરમેહેરા હામ્મે માન્યાહા.”
ACT 21:24 ચ્યાહાન લેઈને ચ્યાહા હાતે પોતેજ પોતાલ શુદ કોઅના વિદી પુરી કોઓ, એને ચ્યાહાહાટી ખોરચી દે, કા ચ્યા ટોલપા ટાલ્યાં કોઆડે તોવે બોદે જાઈ લેઅરી, કા જ્યો વાતો ચ્યા તો બારામાય વોનાયાહા, ચ્યામાય કાય હાચ્ચાં નાંય હેય બાકી તું પોતેબી મૂસા નિયમાહાલ માનીન ચ્યાહા પરમાણે ચાલતોહો.
ACT 21:25 બાકી ચ્યા ગેર યહૂદીયાહા બારામાય જ્યાહાય બોરહો કોઅયોહો, આમહાય ઓ નિર્ણય કોઇન લોખીન દોવાડયાહા કા ચ્યે મુરત્યેહે હામ્મે બેટ ચોડાવલા માહાં થી, એને લોયાથી એને ગોગી દાબીન માઅલા માહાં થી, એને વ્યબિચારથી દુર રોજા.
ACT 21:26 બીજે દિહી પાઉલે ચ્યા માઅહા હાતે જાયને પોતાલ શુદ્ધ કોઅયો એને પાછે ચ્યા હાતે દેવાળામાય ગીયા કા તો તાં ઈ જાહીર કોએ કા ચ્યાહા શુદ્દીના દિહી કોવે પુરાં ઓઅરી, એને ચ્યાહામાઅને બોદહાહાટી બેટો ચોડાવલ્યો જાઅરી.
ACT 21:27 જોવે ચ્યા હાંત દિહી પુરાં ઓઅરા આતા, તે આસિયા વિસ્તારા યહૂદીયાહાય પાઉલાલ દેવાળામાય એઇન બોદા લોકહાન ભરમાવ્યા, એને પાઉલાલ દોઅઇ લેદો એને ઈ આખીન બોંબલા લાગ્યા,
ACT 21:28 “ઓ ઈસરાયેલ્યાહાય, મોદાત કોઅયા, ઈ તીંજ માઅહું હેય, જીં માઅહા, એને મૂસા નિયમાહા, એને યા જાગા વિરુદમાય બોદે જાગે બોદા લોકહાન હિકાડેહે, ઈહિહુદુ કા ગેર યહૂદીયાહાલ બી દેવાળામાય લેય યેયન ચ્યાય યા પવિત્રસ્તાનાલ અપવિત્ર કોઅયાહાં.”
ACT 21:29 ચ્યાહાય એહેકેન આખ્યાં કાહાકા ચ્યાહાય તે યા પેલ્લા એફેસમાય રોનારા ગેર યહૂદી ત્રોફિમુસાલ પાઉલાહાતે શેહેરામાય દેખ્યેલ, એને હોમાજતા આતા કા પાઉલ ચ્યાલ દેવાળામાય લેય યેનહો.
ACT 21:30 તોવે બોદા શેહેરામાય ગરબડ ફેલાય ગીયી, એને લોક દાંહદીન યોકઠા ઓઅયા, એને પાઉલાલ દોઇન દેવાળા બાઆ ગોહલી લેય યેના, એને તારાત બાઅણા બંદ કોઅય દેવામાય યેના.
ACT 21:31 જોવે ચ્યા ચ્યાલ માઆઇ ટાકાં કોએત, તોવે સૈન્યા ટોળા સુબેદારાલ ખોબાર પોઅચી કા યેરૂસાલેમ શેહેરામાય બોજ બોદા લોકહામાય ગરબડ ઓઅઇ રોયહો.
ACT 21:32 તોવે તો તારાત સીપાડાહાલ એને જોમાદારાહાન લેઈને ચ્યાહાપાય દાંહાદી યેનો, એને લોકહા ગીરદ્યે તોવે સૈન્યા ટોળા જોમાદારાલ એને સિપાડાહાન દેખીન ચ્યા પાઉલાલ ઠોકના રા દેના.
ACT 21:33 તોવે સૈન્યા ટોળા જોમાદારાય પાઉલાપાય યેયન ચ્યાલ દોઅઇ લેદો, એને બેન હાકાળેહે કોઇન બાંદા આગના દેયને પુછા લાગ્યો, “ઈ કું હેય, એને ચ્યે કાય કોઅયાહાં?”
ACT 21:34 બાકી ગીરદ્યેમાઅને કાદો કાય એને કાદો કાય બોંબાલતા રોયા એને જોવે દુમાલે લેદે તો હાચ્ચાં નાંય જાંઆઈ હોક્યો, તોવે ચ્યાલ કિલ્લામાય લેય જાઅના આગના દેની.
ACT 21:35 જોવે તો નીહાણ્યેંવોય પોઅચ્યો, તોવે એહેકેન જાયા કા ગીરદી વોદારે ઓઅના લીદે સિપાડાહાન ચ્યાલ ઉસલી લેય જાં પોડ્યા.
ACT 21:36 કાહાકા લોકહા ગીરદી ઈ બોંબાલતે ચ્યા પાહલા પોડયેં, “ચ્યાલ માઆઇ ટાકાં.”
ACT 21:37 જોવે ચ્યે પાઉલાલ કિલ્લામાય લેય જાનારે આતેં, તે ચ્યાય સૈન્યા ટોળા જોમાદારાલ આખ્યાં, “કાય આંય તુલ કાય આખી હોકુ?” ચ્યે આખ્યાં, “કાય તું યુનાની ભાષા જાંઅતોહો?
ACT 21:38 કાય તું ચ્યાજ મિસર દેશા નાંય, જો યા દિહહા પેલ્લા સરકારા વિરુદ બળવો કોઇન ચાર ઓજાર આથ્યાર બંદ લોકહાન ઉજાડ જાગામાય લેય ગીયો?”
ACT 21:39 પાઉલે આખ્યાં, “નાંય, આંય તે કિલિકિયા વિસ્તારા યોક મહત્વપૂર્ણ તારસુસ શેહેરા નાગરીક યોક યહૂદી માઅહું હેતાઉ, આંય તુલ વિનાંતી કોઅતાહાંવ, કા માન લોકહાન વાતો આખા દે.”
ACT 21:40 જોવે ચ્યાય આગના દેની, તોવે પાઉલે નીહાણ્યેંવોય ઉબો રોઇન લોકહાન ઠાવકા રાંહાટી આથા ઈશારો કોઅયો, જોવે ચ્ચા ઠાવકા રોય ગીયા, તોવે તો હિબ્રુ ભાષામાય બોલા લાગ્યો.
ACT 22:1 “ઓ બાહાહાય એને આગેવાનહાય, મા જોવાબ વોનાયા, જીં આંય આમી તુમહે હામ્મે આખતાહાવ.”
ACT 22:2 ચ્યા ઈ વોનાયને કા તો ચ્યાહાન હિબ્રુ ભાષામાય બોલહે, ચ્યા ઠાવકા રિયા, તોવે પાઉલે આખ્યાં.
ACT 22:3 આંય તે યહૂદી હેતાંવ, મા જન્મો કિલિકિયા વિસ્તારા તારસુસ શેહેરામાય જાયો, બાકી યા શેહેરામાય ગમાલીયેલા પાગહાપાય બોહીન શિક્ષણ મેળવ્યા, એને આગલ્યા ડાયાહા નિયમબી હારેરીતે હિકાડલા ગીયા, એને આંયબી પોરમેહેરાહાટી ઓહડો ઉત્સાહી આતો, જેહેકેન તુમા બોદા આજે હેતા.
ACT 22:4 માયે પ્રભુવા વાટે ચાલનારાહાલ માટડા એને થેએયેહેલ બેનહ્યાલ બાંદિન, એને જેલેમાય ટાકીન, ઓલા સોતાવ્યા, કા ચ્યાહાન માઆઇ બી ટાકાડયા.
ACT 22:5 ખુદ મહાયાજક એને આગેવાનહાય બોદી સબા સાક્ષી હેય, કા ચ્યાહામાઅને આંય દમસ્ક શેહેરા યહૂદીયાહાહાટી પત્ર લેયને દમસ્ક શેહેરા એછે જાય રીયલો આતો, કા જ્યા તાં પ્રભુવા માર્ગામાય ચાલનારા રોય ચ્યાહાલ ડોંડ દાંહાટી બાંદિન યેરૂસાલેમ શેહેરામાય લેય યાઉ.
ACT 22:6 જોવે આંય મુસાફરી કોઇન દમસ્ક શેહેરા પાહાય પોઅચ્યો, તોવે એહેકેન જાયા કા બોપરેહે લગભગ યોકાયોક મોઠો ઉજવાડો આકાશામાઅને મા ચારી-ચોમખી ચોમક્યા.
ACT 22:7 એને આંય દોરત્યેવોય પોડી ગીયો, એને ઓ આવાજ વોનાયો, “ઓ શાઉલ, ઓ શાઉલ, તું માન કાહા સતાવતોહો?”
ACT 22:8 માયે જાવાબ દેનો, ઓ પ્રભુ, તું કું હેતો? ચ્યે માન આખ્યાં, આંય ઈસુ નાજરેત ગાવા હેતાંવ, જ્યાલ તું સતાવતોહો.
ACT 22:9 એને મા હાંગાત્યાહાય ઉજવાડા દેખ્યા, એને જો મા આરે બોલતો આતો ચ્યાહાય ચ્યા આવાજબી વોનાયા, બાકી ચ્યા હોમજી નાંય હોક્યા કા તો માન કાય આખી રિયહો.
ACT 22:10 તોવે માયે આખ્યાં, ઓ પ્રભુ, આંય કાય કોઉ? પ્રભુવે માન આખ્યાં, ઉઠીન દમસ્ક શેહેરમાય જો, એને જીં કાય કોઅના ઠરાવલા ગીઅલા હેય તાં તુલ બોદા આખી દેવામાય યી.
ACT 22:11 જોવે ચ્યા ઉજવાડા જિંગાના લીદે માન કાય નોજરે નાંય પોડ્યા, તે માયે મા હાંગાત્યાહા આથ દોઈ લેયને દમસ્ક શેહેરામાય યેના.
ACT 22:12 “તોવે હનાન્યા નાંવા મૂસા નિયમા પરમાણે ચાલનારો યોક પોરમેહેરા ભક્ત આતો, જો તાં રોનારા બોદા યહૂદીયાહામાય માનાપાના માઅહું આતો, માપાય યેનો,
ACT 22:13 એને માપાય ઉબો રોઇન માન આખ્યાં, ‘ઓ બાહા શાઉલ, પાછો એઅતો લાગ.’ ચ્યેજ ગેડી મા ડોળા ઉગડી ગીયા એને માયે ચ્યાલ એઅયો.
ACT 22:14 તોવે ચ્યે આખ્યાં, આંય આગલ્યા ડાયાહા પોરમેહેરે તુલ યાહાટી ઠરાવ્યોહો કા તું ચ્યા ઇચ્છાલ જાંએ, એને ચ્યા ન્યાયી એટલે મસીહાલ એએ, એને ચ્યા આવાજ વોનાયે.
ACT 22:15 કાહાકા તું ચ્યા એસને બોદા માઅહા હામ્મે ચ્યે વાતહે સાક્ષીદાર ઓઅહે, જીં તુયે એઅયા એને વોનાયો.
ACT 22:16 આમી કાહા મોડા કોઅતોહો? ઉઠ, બાપતિસ્મા લે, એને ચ્યા નાંવ લે પોતાના પાપહાથી માફી મિળવાહાટી.
ACT 22:17 જોવે આંય પાછી યેરૂસાલેમ શેહેરામાય યેયન દેવાળામાય પ્રાર્થના કોઅઇ રીયલો આતો, તે માયે દર્શન એઅયા.
ACT 22:18 તોવે ચ્યે માન દર્શન દેયન આખ્યાં, ‘ઉતવાળ કોઇન યેરૂસાલેમ શેહેરમાઅને માહારી નિંગી જો, કાહાકા ચ્યા લોક જ્યા ઈહીં હેતા મા બારામાય તો સાક્ષી નાંય માની.’
ACT 22:19 માયે આખ્યાં, ‘ઓ પ્રભુ તી તે તું જાંઅતોહો, કા આંય તોવોય બોરહો કોઅનારાહાન જેલેમાય ટાકતો એને જાગા-જાગાવોય સોબાયે ઠિકાણાહામાય ઠોકાડતો આતો.
ACT 22:20 એને જોવે તો સાક્ષીદાર સ્તેફનુસા લોય વોવાડલાં જાય રીયલા આતા, તોવેબી આંય તાં ઉબો આતો, એને યે વાતમાય ભાગીદાર આતો, એને ચ્યા ખૂન કોઅનારાહા ડોગલાહા રાખવાળી કોઅઇ રીયલો આતો.’
ACT 22:21 એને પ્રભુય માન આખ્યાં, ‘ચાલ્યો જો, કાહાકા આંય તુલ ગેર યહૂદીયાહા પાય દુઉ-દુઉ દોવાડીહી’.”
ACT 22:22 ચ્યા લોક યે વાતે હુદુ ચ્યા વોનાતેં રિયે, તોવે મોઠે આવાજથી બોંબલ્યા, “ઓહડા માઅહાલ માઆઇ ટાકાં, ચ્યા જીવતા રોઅના યોગ્ય નાંય.”
ACT 22:23 જોવે ચ્યા બોંબાલતા એને ઉપલ્યો ઝોબો ટાકતા એને પોતાનો ગુસ્સો દેખાડાહાટી આકાશામાય ઉદળાં ઉડાવતા આતા.
ACT 22:24 તે સૈન્યા ટોળા જોમાદારાય આખ્યાં, “યાલ કિલ્લામાય લેય જાયા, એને ચોપકાહાકેન ઠોકીન પારખા, કા આંય જાંઉ કા લોક કોઅહા કારણથી ચ્યા વિરુદમાય એહેકેન બોંબલી રીયહે.”
ACT 22:25 જોવે ચ્યાહાય ચ્યાલ ચાંબડા પોટાથી બાંદ્યો તોવે પાઉલે ચ્યા જોમાદારાલ જો ચ્યાપાય ઉબો રોઅલો આતો આખ્યાં, “કાય ઈ યોગ્ય હેય, કા તુમા યોક રોમી માઅહાલ, એને તી બી વોગાર દોષી ઠોરવ્યાથી, ચાપકા ઠોકાં?”
ACT 22:26 જોમાદારાય ઈ વોનાયને સૈન્ય-દલા સરદારાપાય પાહાય જાયને આખ્યાં, “તું ઈ કાય કોઅતોહો? ઓ તે રોમી માઅહું હેય.”
ACT 22:27 તોવે સૈન્ય-દલા સરદારાય ચ્યાપાય યેયન આખ્યાં, “માન આખ, કાય તું રોમી હેતો?” પાઉલે આખ્યાં, “હાં.”
ACT 22:28 ઈ વોનાયને સૈન્ય-દલા સરદારે આખ્યાં, “માયે રોમી ઓઅના પદ બોજ પોયહા દેયને મેળવ્યાહાં,” પાઉલે આખ્યાં, “આંય તે જન્માથીજ રોમી હેતાંવ.”
ACT 22:29 તોવે જ્યા લોક ચ્યાલ પારાખનારે આતેં, ચ્યે તારાત ચ્યાપાઅને ઓટી ગીયે, એને સૈન્ય-દલા સરદારબી ઈ જાઇન કા ઓ રોમી હેય, એને ચ્યે ચ્યાલ બાંદ્યોહો, બિઇ ગીયો.
ACT 22:30 બીજે દિહી તો હાચ્ચાં-હાચ્ચાં જાઅના ઇચ્છાથી કા યહૂદી ચ્યાવોય કાહા દોષ લાવતેહે, યાહાટી ચ્યા બંધન ખોલી દેના, એને મુખ્ય યાજકાહાલ એને બોદી મોઠી સોબાયેલ યોકઠા ઓઅના આગના દેની, એને પાઉલાલ લેય યેયન ચ્યાહા હામ્મે ઉબો કોઅઇ દેનો.
ACT 23:1 પાઉલે મોઠયે સોબાયે એછે યોક્યે નોજારેકોય એઅયા, એને આખ્યાં, “ઓ બાહહાંય, માયે આજેલોગુ પોરમેહેરાહાટી બીલકુર હાચ્ચાયેથી જીવન વિતાવ્યાહા.”
ACT 23:2 હનાન્યા મહાયાજકાય, ચ્યાહાલ જ્યેં ચ્યાપાય ઉબલે આતેં, ચ્યા મુંયાવોય થાપડાકેન ઠોકના આગના દેની.
ACT 23:3 તોવે પાઉલે ચ્યાલ આખ્યાં, “ઓ ઘમંડયા, પોરમેહેર તુલ ઠોકી, તું મૂસા નિયમા પરમાણે મા ન્યાય કોઅરા બોઠહો, એને પાછી કાય નિયમા વિરુદ માન માઅના આગના દેતહો?”
ACT 23:4 જ્યા પાહાય ઉબા આતા, ચ્યાહાય આખ્યાં, “કાય, તું પોરમેહેરા મહાયાજકા અપમાન કોઅતોહો?”
ACT 23:5 પાઉલે આખ્યાં, “ઓ બાહાહાય, માફ કોઅજા આંય નાંય જાંઅતો આતો, કા ઓ મહાયાજક હેય, કાહાકા પવિત્રશાસ્ત્રામાય લોખલાં હેય, પોતાના લોકહા આગેવાનાલ ખારાબ મા આખતો.”
ACT 23:6 તોવે પાઉલ ઈ જાઇન, કા કોલહાક સાદૂકી લોક એને કોલહાક પોરૂષી લોક હેય, મોઠયે સોબાયેમાય બોંબલીન આખ્યાં, “ઓ બાહાહાય, પોરૂષી એને પોરૂષીયાહા પોહો હેતાંવ, આંય કોશિશ કોઅય રિઅલો હેય કાહાકા માન આશા હેય કા પોરમેહેર મોઅલા માઅને પાછા લોકહાન જીવતા કોઅરી યા લીદે માયેવોય સજા ચાલહે.”
ACT 23:7 જોવે ચ્યેય ઈ વાત આખી તે પોરૂષીયાહા એને સાદૂકીયાહામાય જગડો ઓઅરા લાગ્યો, એને સોબાયેમાય ફુટ પોડી ગીયી.
ACT 23:8 કાહાકા સાદૂકીયાહા એહેકોય બોરહો હેય, કા માઅહું મોઅલા માઅને પાછા નાંય જીવતા ઓએ, એને નાંય તે હોરગા દૂત એને નાંય આત્મા હેય, બાકી પોરૂષીયા યા બોદહાન માનતાહા.
ACT 23:9 તોવે મોઠી ગરબડ ઉબી જાયી એને મૂસા નિયમ હિકાડનારા ગુરુ, જ્યા પોરૂષી આતા, ઉબા ઓઅય ગીયા એને ઈ આખીન વોદારે બોલા-બોલી કોઅરા લાગ્યા, “આમા યા માઅહામાય કાયજ ખારાબી નાંય એઅજે, એને ઓઅઇ હોકહે કા યોક આત્મા કા યોક હોરગા દૂતાય ચ્યા હાતે વાત કોઅયીહી.”
ACT 23:10 જોવે બોજ જગડો જાયો, તે સૈન્યા-દલા સરદારાય યે બિકથી કા ચ્યા પાઉલા ટુકડા-ટુકડા નાંય કોઅઇ ટાકે, સૈન્યા-દલાલ આગના દેની કા ઉતી પોડીન સોબાયે સભાસદહા વોચ્ચેથી પાઉલાલ બળજબરીથી કાડા, એને કિલ્લામાય લેય યા.
ACT 23:11 ચ્યે રાતી પ્રભુ ઈસુય પાઉલાલ જાગે યેયન ઉબા રોયન આખ્યાં, “ઓ પાઉલ, ઈંમાત રાખ, કાહાકા જેહેકેન તુયે યેરૂસાલેમ શેહેરમાય મા સાક્ષી દેની, તેહેકોયનુજ તુલ રોમમાય બી સાક્ષી દાં પોડી.”
ACT 23:12 જોવે દિહી નિંગ્યો, તે યહૂદીયાહાય એકી કોઅયી, એને માનતા લેદા કા જાવ લોગુ આમા પાઉલાલ માઆઇ નાંય ટાકજે, તાંઉલોગુ ખાઅના નાંય એને પિઈના નાંય.
ACT 23:13 જ્યાહાય ઈ માનતા લેદેલ, ચ્યા ચાળહી જાઆહાથી વોદારે આતેં.
ACT 23:14 ચ્યાહાય મુખ્ય યાજકાહા એને આગેવાનાહાપાય યેયન આખ્યાં, “આમહાય માનતા લેદા કા જાવ હુદુ આમા પાઉલાલ માઆઇ નાંય ટાકજે, તાંઉ હુદુ કાયજ ખાજે પિજે નાંય.
ACT 23:15 યાહાટી આમી મોઠી સોબાયે હાતે સૈનિકાહા ટુકડી સુબેદારાલ હુમજાડા કા, પાઉલાલ તુમહેપાય લેય યા, જાણે કા તુમા ચ્ચા બારામાય હારેરીતે જાંઅરા વિચારતાહા, એને આમા ચ્ચા પોઅચના પેલ્લાજ ચ્ચાલ માઆઇ ટાકાંહાટી તિયાર રોહુ.”
ACT 23:16 બાકી પાઉલા બોઅયેહે પોહો વોનાયોકા ચ્ચા ચ્ચાલ માઆઇ ટાકાં કોઅતાહા, તે કિલ્લામાય જાયને પાઉલાલ ખોબાર દેની.
ACT 23:17 પાઉલે યોક જોમાદારાલ હાદિન આખ્યાં, “યા જુવાન્યાલ સૈનિકાહા ટુકડી સુબેદારાપાય લેય જાયા, ઓ ચ્ચાલ કાય આખા માગહે.”
ACT 23:18 યાહાટી સુબેદારાય પાઉલા બોઅયેહે પોહાલ સૈનિકાહા ટુકડી સુબેદારાપાય લેય ગીયા એને આખ્યાં, “કૈદી પાઉલે માન હાદિન વિનાંતી કોઅઇ, કા ઓ જુવાન સૈનિકાહા ટુકડી સુબેદારાલ કાય આખા વિચાર કોઅહે, યાલ ચ્યાપાય લેય જાં.”
ACT 23:19 સૈનિકાહા ટુકડયે સુબેદારાય ચ્યા આથ દોઇન, એને ચ્ચાલ આલાગ લેય જાયને પુછ્યાં, “તું માન કાય આખા માગતોહો?”
ACT 23:20 ચ્યે આખ્યાં, “યહૂદીયાહાય એકી કોઅયીહી, કા તુલ વિનાંતી કોએ કા હાકાળ પાઉલાલ મોઠયે સોબાયેમાય લેય યેય, જાણે કા તું આજુ હારેરીતે ચ્ચા બારામાય જાંઅરા માગતોહો.
ACT 23:21 બાકી મેરબાની કોઇન ચ્ચાહા યે વિનાંત્યે એછે દિયાન નાંય દેઅના, કાહાકા ચ્યાહામાઅને ચાળહિથી વોદારે માઅહે પાઉલાલ માઆઇ ટાકાંહાટી ટુંગી રીઅલા હેતા, જ્યાહાય ઈ નોક્કી કોઅઇ લેદાહા કા જાવ લોગુ ચ્ચા પાઉલાલ માઆઇ નાંય ટાકે, તાંવ હુદુ ખાઅના પિઈના નાંય, એને આમી ચ્યા તિયારીજ હેતા એને તું હાં આખાહાટી વાટ જોવી રોયહા.”
ACT 23:22 તોવે સૈનિકાહા ટુકડયે સુબેદારાય જુવાન્યાહાલ ઓ આદેશ દેયને દોવાડયો, “કાદાલ નાંય આખના કા તુયે માન યો વાતો આખ્યોહો.”
ACT 23:23 સૈનિકાહા ટુકડી સુબેદારાય બેન જોમાદારાહાન હાદિન આખ્યાં, “બેન હોવ સીપાડા, હિત્તેર ગોડહા સવાર, એને બેન હોવ બોરછા વાળાહાન કૈસરીયા શેહેરામાય જાંહાટી તિયારી કોઅઇ રાખ, તુમા રાતી નવ વાગે નિંગજા.”
ACT 23:24 એને પાઉલુસા મુસાફર્યેહાટી ગોડા તિયારી રાખા કા ચ્ચાલ ફેલિક્સ રાજ્યપાલાપાય હારેં રીતે પોઅચાડી દેય.
ACT 23:25 સૈનિકાહા ટુકડયે સુબેદારાય યે પરમાણે રાજ્યપાલાલ યોક પત્ર લોખ્યાં.
ACT 23:26 “મહાપ્રતાપી ફેલિક્સ રાજ્યપાલાલ ક્લોદિયુસ લુસીયાસ પાઅને સલામ.
ACT 23:27 યા માઅહાલ યહૂદીયાહાય દોઇન માઆઇ ટાકાં વિચાર્યા, બાકી માયે જાંઅયા કા તો રોમી હેય, તો સૈનિકાહા ટુકડી લેય યેયન સોડાવી લેય યેનો.
ACT 23:28 એને આંય જાંઅરા માગતો આતો, કા ચ્ચે ચ્ચાવોય કોઅહા કારણે દોષ લાવતાહા, યાહાટી ચ્ચાલ ચ્ચાહા મોઠયે સોબાયેમાય લેય ગીયો.
ACT 23:29 તોવે માયે જાંઆય લેદા, કા ચ્ચા પોતાના યહૂદી નિયમાહા વાદ-વિવાદાહા બારામાય ચ્ચાવોય દોષ થોવતાહા, બાકી માઆઇ ટાકલાં જાઅના કા જેલેમાય ટાકના હારકા ચ્ચામાય કાય દોષ નાંય.
ACT 23:30 એને જોવે માન આખલા ગીયા, કા ચ્ચા યા માઅહાલ માઆઇ ટાકાંહાટી ટુંગી રીયલા હેય તે માયે તારાત ચ્ચાલ તોપાય દોવાડી દેનો, એને દોષ લાવનારા યહૂદીયાહાલ બી આગના દેની, કા તો હામ્મે ચ્ચાવોય દોષ લાવે.”
ACT 23:31 ચ્યેજ રાતી સિપાડાહાન દેનલો ગીઅલો હુકુમાલ પુરો કોઅયો: ચ્ચા પાઉલાલ યેરૂસાલેમ શેહેરામાઅને લેય ગીયા એને ચ્ચાલ અન્તિપત્રિસ શેહેરામાય લેય યેના.
ACT 23:32 બીજે દિહી ચ્ચા ગોડહા સવારાહાન પાઉલાહાતે કૈસરીયા શેહેરામાય જાંહાટી છોડીન સીપાડા યેરૂસાલેમ કિલ્લામાય ફિરી યેના.
ACT 23:33 ચ્યાહાય કૈસરીયા શેહેરામાય પોઅચીન રાજ્યપાલાલ પત્ર દેના, એને પાઉલાલબી ચ્ચા હામ્મે ઉબો કોઅયો.
ACT 23:34 રાજ્યપાલાય વાચીન પુછ્યાં, “ઓ કોઅહા વિસ્તારા હેય?”
ACT 23:35 એને જોવે જાંઆઈ લેદા કા કિલિકિયા વિસ્તારા હેય, તે ચ્ચાલ આખ્યાં, “જોવે તોવોય દોષ લાવનારા બી યેઅરી, તે આંય તો ન્યાય કોઅહી,” એને ચ્ચાય પાઉલાલ હેરોદ રાજા કિલ્લા પેહરામાય રાખાંહાટી આગના દેની.
ACT 24:1 પાચ દિહી પાછે હનાન્યા મહાયાજક એને કોલહાક આગેવાન એને તિરતુલ્લુસ નાંવ્યો કાદો વકીલાલ આરે લેઈને કૈસરીયા શેહેરમાય યેય પોઅચ્યા, ચ્યાહાય રાજ્યપાલા હામ્મે પાઉલાવોય દોષ લાવ્યો.
ACT 24:2 જોવે પાઉલાલ હાદવામાય યેનો તોવે તિરતુલ્લુસ ચ્યાવોય દોષ થોવિન આખા લાગ્યો, “ઓ મહાપ્રતાપી ફેલિક્સ, તોથી આમહાન જો મોઠો આનંદ ઓઅહે, એને તો હોમાજદારીથી યે જાતેહાટી કોલહેક ખારાબ કામે હુદારતે જાતહેં.
ACT 24:3 ફેલિક્સાલ આમા બોદે જાગે એને બોદ્યેજ રીત્યેસે ધન્યવાદ હાતે માનજેહે.
ACT 24:4 બાકી યાહાટી કા આંય તો વોદારે સમય નાંય લા માગુ, આંય તુલ વિનાંતી કોઅતાહાંવ, કા મેરબાની કોઇન આમહે બેન યોક વાતો વોનાય લે.
ACT 24:5 કાહાકા આમહાય યા માઅહાલ પિડાકારક એને દુનિયા બોદા યહૂદીયાહામાય દામાલ કોઆડનારો, એને ઓ યોક સમાજા આગેવાન બી હેય જ્યાલ નાજરેતનો આખલો જાહાય.
ACT 24:6 ચ્યાય દેવાળાલ અશુદ્ધ કોઅરા વિચાર્યા, એને તોવે આમહાય ચ્યાલ કૈદી બોનાવી લેદો, આમહાય ચ્યાલ આમહે મૂસા નિયમાહા પરમાણે ડોંડ દેનલો જાતો.
ACT 24:7 બાકી સૈનિકા ટુકડયે સુબેદાર લુસીયાસે યેયન ચ્યાલ બળજબરીથી આમહે આથામાયને કાડી લેદા,
ACT 24:8 એને યાવોય દોષ લાવનારાહાલ તો હામ્મે યેઅના આગના દેની યે બોદયે વાતહે જ્યા બારામાય આમા ચ્યાવોય દોષ લાવતાહા, તું પોતેજ ચ્યાલ પારખીન જાઈ લેહે.”
ACT 24:9 યહૂદીયાહાયબી ચ્યા ટેકો દેયને આખ્યાં, યો વાતો યે પરમાણેન્યો હેય.
ACT 24:10 જોવે રાજ્યપાલે પાઉલાલ બોલાહાટી ઈશારો કોઅયો તે ચ્યાય જાવાબ દેનો: “માયે ઈ જાઇન કા તું બોજ વોરહાથી યા દેશા લોકહા ન્યાય કોઅતોહો, એને યાહાટી આંય આનાંદથી મા જાવાબ દેતહાવ.
ACT 24:11 તું પોતે જાઈ હોકતોહો, કા માન યેરૂસાલેમ શેહેરામાય આરાધના કોઅરાહાટી દેવાળામાય જાયને બાસ બારા દિહી ઓઅયાહા.
ACT 24:12 માયેવોય આરાપ લાવનારા લોકહાય માન નાંય દેવાળામાય, નાંય સોબાયે ઠિકાણાહામાય, નાંય શેહેરમાય કાદા આરે બોલા-બોલી કોઅતા કા લોકહામાય દામાલ કોઆડતો નાંય દેખ્યો.
ACT 24:13 એને નાંય તે ચ્યે વાતહે, જ્યેહે બારામાય ચ્યા આમી માયેવોય દોષ થોવતાહા, તો હામ્મે ચ્યા હાચ્ચાં સાબિત કોઅઇ હોકતાહા.
ACT 24:14 એને આંય તો હામ્મે કબુલ કોઅતાહાંવ, કા યા યહૂદી આગેવાનાહાન લાગહે કા આંય ખ્રિસ્તા વાટે અનુસરણ કોઅતાહાંવ જ્યાલ ચ્યા જુઠી વાટ આખતાહા, આંય આમહે આગલ્યા ડાયહા પોરમેહેરા ભક્તિ કોઅતાહાંવ, એને જ્યો વાતો મૂસા નિયમશાસ્ત્ર એને ભવિષ્યવક્તાહા ચોપડયેહેમાય લોખલાં હેય, ચ્યા બોદહાપે બોરહો કોઅતાહાંવ.
ACT 24:15 એને પોરમેહેરાથી આશા રાખહુ, કા જેહેકેન પોતે યા લોકબી રાખતાહા, કા ન્યાયી એને અન્યાય બેન્યાહાલ પોરમેહેર મોઅલા માઅને પાછો જીવતા ઉઠાડી.
ACT 24:16 યાથી આંયબી કોશીત કોઅતાહાંવ, કા પોરમેહેરા એને માઅહા એછે મા મન કાયામ નિર્દોષ રોય.
ACT 24:17 બોજ વોરહા પાછે આંય મા ગરીબ લોકહાહાટી બેટ એને પોરમેહેરાલ બલિદાન ચોડવાહાટી યેરૂસાલેમ શેહેરામાય આંય યેનલો આતો.
ACT 24:18 ચ્ચે સમાયે ચ્યાહાય દેવાળામાય માન ચોખ્ખાં કોઅના રીત પુરી કોઅતા દેખ્યા, તાં નાંય કાય ગીરદી આતી એને નાંય કોહોડા પ્રકારા આવાજ આતો, બાકી આસિયા વિસ્તારામાઅને યેનલા કોલહાક યહૂદી લોક તાં આતા, જો મા વિરુદમાય ચ્યાહાન કાય આખના હેય તે ચ્યાહાય તો હામ્મે યેયન માયેવોય આરાપ લાવાં જોજે.
ACT 24:20 કા ઈ તું પોતેજ આખે, કા જોવે આંય મોઠયે સોબાયે હામ્મે ઉબો આતો, તે ચ્યાહાન માંયેમાય કોઅહો ગુનો માલુમ પોડયો?
ACT 24:21 યોકુજ દોષ મા વિરુદ લાવી હોકતાહા, તો ઓ હેય જોવે આંય ચ્ચાહા હામ્મે બોંબલી-બોંબલીન આખતો આતો, આજે મા તોથી ન્યાય કોઅવામાય યેય રોયહો કાહાકા આંય બોરહો કોઅતાહાંવ કા પોરમેહેર ચ્ચા લોકહાન જ્યા મોઅઇ ગીઅલા હેય બીજાદા જીવતા કોઅરી.”
ACT 24:22 ફેલિક્સાય, જ્યેં યે વાટે વાતો ઠીક-ઠીક રીતે જાંઅતો આતો, ચ્ચાહાન ઈ આખીન ટાળી દેના, “જોવે સૈનિકાહા ટુકડયે સુબેદાર લુસીયાસ યેઅરી, તોવે તુમહે વાતે નિર્ણય કોઅહી.”
ACT 24:23 એને જોમાદારાલ આગના દેની, કા પાઉલાલ પેહેરા માય થોવલો જાય, એને ચ્ચા હાંગાત્યાહા માઅને કાદાલબી ચ્ચા ગોરાજેહે ખ્યાલ પુરી કોઅરા દેઅના.
ACT 24:24 કોલહાક દિહયાહા પાછે ફેલિક્સ રાજ્યપાલ ચ્ચા થેએ દ્રુસિલાલ, જીં યહૂદીની આતી, આરે લેયને યેનો એને પાઉલાલ હાદાડીન ચ્ચા બોરાહા બારામાય જો ઈસુ ખ્રિસ્તાવોય હેય, ચ્ચાથી વોનાયા.
ACT 24:25 જોવે પાઉલે જીં પોરમેહેરા હામ્મે હાચ્ચાં હેય, તી કોઅરા એને પોતાની લોબ લાલચવોય તાબામાંય રાખના એને પોરમેહેરાથી યેનારા ન્યાયા બારામાય આખા શુરવાત કોઅયા, ફેલિક્સાય બિઅતો-બિઅતો જોવાબ દેનો, “યે સમયે તું જો, જોવે માયેપાંય સમય રોય, આંય પોતે તુલ હાદી લિહીં.”
ACT 24:26 આમી, ફેલિક્સ ચ્ચે વાતહેબારામાય બિઅતો આતો, જ્યો પાઉલે આખલ્યો આત્યો, તેરુંબી તો ચ્ચાલ હાદતો આતો એને ચ્ચા હાતે વાતો કોઅતો આતો, કાહાકા તો વિચારતો આતો કા તો જેલેમાઅને બારે નિંગાહાટી ચ્યાલ કાય પોયહા દી ઈ આશા આતી.
ACT 24:27 બાકી બેન વોરહે નિંગી ગીયે, તે ફેલિક્સા જાગાવોય પુરકિયુસ ફેસ્તુસ રાજ્યપાલ બોની ગીયો, એને ફેલિક્સ યહૂદીયાહાન ખુશ કોઅના ઇચ્છાથી પાઉલાલ જેલેમાયજ થોવી ગીયો.
ACT 25:1 તીન દિહયાહા પાછે ફેસ્તુસ રાજ્યપાલા રુપામાય યહૂદી વિસ્તારમાય યેનો, પાછો તો કૈસરીયા શેહેરા એસને યેરૂસાલેમ શેહેરામાય ગીયો.
ACT 25:2 તોવે મુખ્ય યાજકાહાય એને યહૂદી આગેવાન લોકહાય ચ્ચા હામ્મે પાઉલાવોય દોષ થોવ્યો.
ACT 25:3 એને ચ્ચાહાય ફેસ્તુસાલ વિનાંતી કોઇન ઈ વિચાર્યા કા તો પાઉલાલ યેરૂસાલેમ શેહેરામાય હાદાંહાટી કૃપા કોએ, કાહાકા ચ્ચા ચ્ચાલ વાટે માંયજ માઆઇ ટાકાંહાટી ટુંગી રીયલા આતા.
ACT 25:4 ફેસ્તુસાય જાવાબ દેનો, “પાઉલ કૈસરીયા શેહેરા જેલેમાય હેય, એને આંય પોતે માહારી તાં જાહીં.”
ACT 25:5 પાછે આખ્યાં, “તુમહેવોય જ્યા આગેવાન હેતા ચ્યા હાતે ચાલે, એને જો યા માઅહાય કાય જુઠા કામ કોઅયાહાં, તે ચ્ચાવોય દોષ લાવે.”
ACT 25:6 ફેસ્તુસ યેરૂસાલેમ શેહેરામાય આઠ દસ દિહી રોયન તો કૈસરીયા શેહેરમાય ગીયો: એને બીજે દિહી ન્યાયા જાગાવોય બોહીન પાઉલાલ લેય યેઅના આગના દેની.
ACT 25:7 જોવે તો યેનો, તે જ્યા યહૂદી આગેવાન યેરૂસાલેમ શેહેરમાઅને યેનલા આતા, ચ્યાહાય આહી-પાહી ઉબા રોયન ચ્ચાવોય બોજ ગંભીર દોષ દેનો, જ્યા સાબિતી ચ્ચા નાંય દેય હોક્યા.
ACT 25:8 તોવે ફેસ્તુસા બોચાવામાય પાઉલે આખ્યાં, “માયે નાંય તે યહૂદીયાહા નિયમાહા વિરુદ નાંય દેવાળા એને નાંય કૈસરા વિરુદ, કાય ગુનો કોઅયહો.”
ACT 25:9 તોવે ફેસ્તુસાય યહૂદી આગેવાનાહાન ખુશ કોઅના ઇચ્છાથી પાઉલાલ પુછ્યાં, “કાય તું વિચારતોહો કા યેરૂસાલેમ શેહેરામાય જાતા, એને તાં મા હામ્મે તો ઓ ન્યાય નોક્કી કોઅલો જાય?”
ACT 25:10 પાઉલે આખ્યાં, “આંય કૈસરીયા શેહેરા ન્યાયા જાગા હામ્મે ઉબો હેતાંવ, મા ન્યાયા ઓજ નિર્ણય ઓરા જોજે, જેહેકેન તું હારેરીતે જાંઅતોહો, યહૂદીયાહા માયે કાય ગુનો નાંય કોઅયોહો.
ACT 25:11 જો ગુનેગાર હેતાંવ એને માઆઇ ટાકલાં જાય ઓહડા કાય કામ કોઅયાહાં, તે મોઅનાથી નાંય બિયું, બાકી જ્યેં વાતહે યા માયેવોય દોષ લાવતાહા, જો ચ્ચે માઅને કાદી વાત હાચ્ચી નાંય ઠોરે, તો કાદાલ ઓદિકાર નાંય કા ચ્ચા માન યહૂદી લોકહા આથામાય હોઅપે, મા વિનાંતી હેય કા મા ન્યાય પોતે કૈસરાથી કોઅલો જાં જોજે.”
ACT 25:12 તોવે ફેસ્તુસાય મંત્ર્યાહા સોબાયે હાતે વિચાર કોઇન જાવાબ દેનો, “તુયે કૈસરાથી ન્યાય ઓરા જોજે યાહાટી વિનાંતી કોઅયીહી તે તું કૈસરાપાય જાહાય.”
ACT 25:13 કોલહાક દિહી પાછે અગ્રીપ્પા રાજા એને ચ્ચા વાહની બોઅહી બિરનીકેય કૈસરીયા શેહેરામાય યેયન ફેસ્તુસાલ બેટ કોઅઇ.
ACT 25:14 ચ્યાહા બોજ દિહી તાં રોયા પાછે ફેસ્તુસે પાઉલા બારામાય રાજાલ આખ્યાં, “યોક માઅહું હેય, જ્યાલ ફેલિક્સ જેલેમાય છોડી ગીયહો.
ACT 25:15 જોવે આંય યેરૂસાલેમ શેહેરામાય આતો, તે મુખ્ય યાજક એને યહૂદીયાહા આગેવાનાહાય ચ્યાવોય દોષ લાવ્યો એને વિચાર્યા, કા ચ્યાવોય ડોંડ કોઅના આગના દેનલી જાય.
ACT 25:16 બાકી માયે ચ્યાહાન જોવાબ દેનો, કાદા માઅહાલ ડૉડ દાં પેલ્લા, ચ્યાવોય દોષ દેનારાહા હામ્મે ઉબો રોયન ચ્યાવોય લાવલા દોષા જાવાબ દેઅના મોકો મીળે.
ACT 25:17 યાહાટી જોવે યહૂદી આગેવાન મા હાતે ઈહીં કૈસરીયા શેહેરમાય યેના, તે માયે કાય વાઆ નાંય લાવી, બાકી બીજેજ દિહી ન્યાયા જાગાવોય બોહીન, માયે હુકુમ દેનો કા પાઉલાલ આદાલતેમાય લેય યેય.
ACT 25:18 જોવે ચ્યા ફીરાદીવાળા ઉબા જાયા, તે ચ્યાહાય ઓહડયે ખારાબ વાતહે દોષ નાંય લાવ્યો, જેહેકેન આંય હોમાજતો આતો.
ACT 25:19 બાકી ચ્યાહા વોચ્ચે આપહે ધર્માલ લેયને એને ઈસુ નાંવા યોક માઅહા બારામાય કાંયક બોલા-બોલી આતી, તો મોઅઇ ચુક્યહો: બાકી પાઉલ દાવો કોઅહે કા તો જીવતો હેય.
ACT 25:20 કાહાકા માન નાંય ખોબાર આતા કા યે વાતહે હોદ-પારાખ કેહેકેન કોઉ, યાહાટી માયે પાઉલાલ પુછ્યાં, ‘કાય તું યેરૂસાલેમ શેહેરમાય જાહાય, કા તાં યે વાતહે ન્યાય કોઅલો જાય?’
ACT 25:21 બાકી જોવે પાઉલે વિનાંતી કોઅયી કા, ‘મા ન્યાયા ફેસલો કૈસરા ઈહીં ઓએ,’ તે માયે આગના દેની, કા જાવ હુદુ ચ્ચાલ કૈસરાપાય નાંય દોવાડું, ચ્ચા રાખવાળી કોઅલી જાય.”
ACT 25:22 તોવે અગ્રીપ્પાય ફેસ્તુસાલ આખ્યાં, “આંયબી ચ્યા માઅહા વોનાયા માગતહાવ. ચ્ચે આખ્યાં, તું હાકાળ વોનાય લેહે.”
ACT 25:23 આમી બીજે દિહી, જોવે અગ્રીપ્પા એને બિરનીકે બોજ મોઠી દુમધામથી યેયન સૈન્યાહા ટુકડયે જોમાદાર એને શેહેરા મુખ્ય લોકહા હાતે દરબારા માય પોઅચ્યે, તોવે ફેસ્તુસાય આગના દેની, કા ચ્ચા પાઉલાલ લેય યેના.
ACT 25:24 ફેસ્તુસે આખ્યાં, “ઓ રાજા અગ્રીપ્પા, એને યે બોદે માઅહે જ્યેં ઈહીં આમહેહાતે હેતેં, તુમા યા માઅહાન એઆ, જ્યા બારામાય બોદા યહૂદીહાય યેરૂસાલેમ શેહેરામાય એને ઈહીંબી બોંબલી-બોંબલીન માન વિનાંતી કોઅઇ, કા યા જીવતા રોઅના યોગ્ય નાંય.
ACT 25:25 બાકી માયે જાઈ લેદા કા ચ્ચે ઓહડા કાય નાંય કોઅયાહાં કા માઆઇ ટાકલો જાય, એને જોવેકા ચ્ચે પોતેજ કૈસરાલ વિનાંતી કોઅયી, તે માયે ચ્ચાલ રોમ શેહેરામાય દોવાડાહાટી નોક્કી કોઅયા.
ACT 25:26 બાકી માન ચ્ચા બારામાય કાય આરાપ નાંય મિળ્યો કા સમ્રાટાલ લિખું, યાહાટી આંય ચ્ચાલ તુમહે હામ્મે એને વિશેષ કોઇન ઓ રાજા અગ્રીપ્પા તો હામ્મે લેય યેનોહો, કા પારખ્યા પાછે માન કાય લોખના મીળે.
ACT 25:27 કાહાકા કૈદ્યાલ દોવાડના એને જ્યા દોષ ચ્ચાવોય લાવલા ગીઅલા, ચ્ચાહાન નાંય આખના, માન હારાં નાંય લાગ્યા.”
ACT 26:1 અગ્રીપ્પાય પાઉલાલ આખ્યાં, “તુલ પોતાના બારામાય બોલના પરવાનગી હેય,” તોવે પાઉલે લોકહાન ઠાવકા રાંહાટી આથા ઈશારો કોઇન જોવાબ દાં લાગ્યો.
ACT 26:2 ઓ રાજા અગ્રીપ્પા, જોલ્યે વાતહે યહૂદી આગેવાન માયેવોય દોષ લાવતાહા, આજે તો હામ્મે ચ્ચા જાવાબ દેઅના આંય પોતાલ ધન્ય હોમાજતાહાવ,
ACT 26:3 વિશેષ કોઇન યાહાટી કા તું યહૂદીયાહા બોદા રીતી રીવાજ એને ચર્ચાયો જાંઅતોહો યાહાટી આંય વિનાંતી કોઅતાહાંવ દિયાન દેયને મા વોનાય લે.
ACT 26:4 જોવે આંય જુવાન્યોજ આતો તોવે આંય આપહે લોકહા વોચ્ચે એને યેરૂસાલેમ શેહેરમાય કેહેકેન રોતો આતો ઈ બોદા યહૂદી જાંઅતાહા.
ACT 26:5 યાહાટી કા ચ્ચા માન જુવાન્યેથીજ જાંઅતેહે, ચ્ચા ઓઅય હોકે તે, યે વાતે સાક્ષીબી દેય હોકતાહા, કા આંય યોક પોરૂષી હારકો રિયો, જીં કા આમે ધર્મા બોદહાથી મોજબુત ટોળો હેય.
ACT 26:6 એને આજે આંય ચ્ચે કોસામે આશાયે લીદે જીં પોરમેહેરાય આમહે આગલ્યા ડાયહા આરે કોઅલી આતી, ઈહીં દોષા રૂપા માય આંય ઉબો હેતાંવ.
ACT 26:7 ચ્ચે કોસામે પુરાં ઓઅના આશા રાખીન, આમહે બારા કુળ પોતાના બોદા મનથી રાત-દિહી પોરમેહેરા ભક્તિ કોઅતા યેનહા, ઓ રાજા, યેજ આશાયે લીદે યહૂદી માયેવોય દોષ લાવતાહા.
ACT 26:8 તોવે પાઉલે વોનાનારા બોદા યહૂદીહાન આખ્યાં, તે લોક બોરહો કોઅતાહા કા પોરમેહેર મોઅલા લોકહાન પાછો જીવતો કોઅઇ હોકહે, તે પાછે તુમા યે વાતવોય બોરહો કોઅનાથી નાકાર કાહા કોઅતાહા કા ચ્ચાય ઈસુલ મોઅલા માઅને જીવતો કોઅયો?
ACT 26:9 આંયબી હોમજ્યેલ કા નાજરેત ગાવામાય રોનારો ઈસુ નાંવા વિરુદમાય મા બોજ કાઅઈ કોઅરા જોજે.
ACT 26:10 એને માયે યેરૂસાલેમ શેહેરામાય એહકોયજ કોઅયા, એને મુખ્ય યાજકાહા પાઅને ઓદિકાર મેળવીન બોજ પવિત્ર લોકહાન જેલેમાય ટાક્યા, એને જોવે ચ્યાહાન માઆઇ ટાકાલા જાતા આતા, તેરુંબી ચ્ચાહા વિરુદમાય પોતાની પરવાનગી દેતો આતો.
ACT 26:11 કોલહિક વોખાત માયે ચ્યાહાન સોબાયે ઠિકાણાહામાય શિક્ષા દેવાડી એને ઈસુવા નિંદા કોઆડતો આતો, ઈહીં હુદુ કા ઓલો ગુસ્સા કા બિજા શેહેરાહામાય બી જાયને સતાવતો આતો.
ACT 26:12 યે ધુંદ્યેમાય આંય મુખ્ય યાજકાહાથી ઓદિકાર એને આગના પત્ર લેયને દમસ્ક શેહેરામાય જાય રીયલો આતો.
ACT 26:13 તે ઓ રાજા, વાટયે માય બોપરી વેળે માયે આકાશામાઅને દિહયા ઉજવાડા કોઅતાબી વદારે યોક ઉજવાડો, પોતે એને પોતાના હાતે ચાલાનારાહા ચારીચોમખી ચોમકાતા દેખ્યા.
ACT 26:14 એને જોવે આમા બોદા દોરત્યેવોય પોડી ગીયા, તે માયે હિબ્રુની ભાષામાય, માન આખતા ઓ આવાજ વોનાયો, ઓ શાઉલ, ઓ શાઉલ, તું માન કાહા સતાવતોહો? મા વિરુદ લોડના મૂર્ખતા હેય.
ACT 26:15 માયે આખ્યાં, ઓ પ્રભુ, તું કું હેય? પ્રભુય આખ્યાં, આંય ઈસુ હેય, જ્યાલ તું સતાવતોહો.
ACT 26:16 બાકી તું ઉઠ, પોતાના પાગવાહાવોય ઉબો ઓઓ, કાહાકા માયે તુલ યાહાટી દર્શન દેનહા કા તુલ આંય સેવક બોનાડુ એને જીં દર્શન તું એઅય ચુકયોહો, એને જીં દર્શન પાછે એઅહે ચ્ચા સાક્ષીદાર બી બોનાડુ.
ACT 26:17 એને આંય તુલ તો લોકહાથી એને ગેર યહૂદીયાહાથી બોચાવતો રોહીં, આંય તુલ ચ્યાહાપાય યાહાટી દોવાડતાહાવ કા તું ચ્ચાહા ડોળા ઉગડાવે,
ACT 26:18 કા ચ્ચા અંધકાર માઅને ઉજવાડા એછે, એને સૈતાના ઓદિકારા ઇહિને પોરમેહેરાએછે ફિરે, એને પોતાના પાપહા પોરમેહેરા પાયને માફી મિળવે, એને ચ્ચા લોકહા હાતે યોક જાગો મિળવે જ્યા યાહાટી પવિત્ર કોઅલા ગીયહો કાહાકા માયેવોય બોરહો કોઅતાહા.
ACT 26:19 “યાહાટી ઓ રાજા અગ્રીપ્પા, માયે ચ્યા હોરગા દર્શના પાલન કોઅયા,
ACT 26:20 બાકી પેલ્લા દમસ્ક શેહેરા, પાછા યેરૂસાલેમ શેહેરા રોનારાહાલ, તોવે યહૂદી વિસ્તારા બોદા ઇલાકામાય એને ગેર યહૂદીયાહાલ માયે સંદેશ દેનો કા પાપ કોઅના છોડી દા એને પોરમેહેરાએછે ફિરીન એહેકેન જીવા કા લોકહાન ખોબાર પોડે તુમાહાય પાપ કોઅના બંદ કોઅઇ દેનહા.
ACT 26:21 યે વાતહે લીદે યહૂદી માન દેવાળામાય દોઇન માઆઇ ટાકના કોશિશ કોઅતા આતા.
ACT 26:22 બાકી પોરમેહેરા મોદાતકોય આંય આજે હુદુ જીવતો હેય એને હાના-મોઠા બોદહા હામ્મે સાક્ષી દેતહાવ, આંય ચ્ચે વાતહેલ છોડીન કાય નાંય આખું, જીં ભવિષ્યવક્તાહાય એને મૂસાય બી આખ્યાં કા ઓઅનારી હેય,
ACT 26:23 કા ખ્રિસ્તાલ દુ:ખ વેઠાં પોડી, એને તોજ બોદહાથી પેલ્લો મોઅલાહામાઅને જીવી ઉઠીન, યહૂદીયા એને ગેર યહૂદીયાહાન તારણા ઉજવાડા ઘોષણા કોઅરાહાટી કા ચ્ચા બોચી હોકતાહા, જીં કા ઉજવાડા હારકા હેય.”
ACT 26:24 જોવે પાઉલ યે રીતેથી જાવાબ દેય રિઅલો આતો, “તે ફેસ્તુસાય મોઠે આવાજથી આખ્યાં, ઓ પાઉલ, તું ગાંડો હેય, બોજ શિક્ષાણે તુલ ગાંડવાડી દેનહો.”
ACT 26:25 બાકી પાઉલે આખ્યાં, “ઓ મહાસમ્રાટ ફેસ્તુસ, આંય ગાંડો નાંય, બાકી હાચ્ચાયે એને બુદયે વાતો આખતાહાવ.
ACT 26:26 રાજાબી જ્યા હામ્મે આંય બિઅયા વોગાર બોલી રિયહો, યો વાતો જાંઅતોહો, એને માન બોરહો હેય, યે વાતેહેમાઅને કાદી ચ્ચાથી દોબલી નાંય, કાહાકા તી ઘટના દોબીન નાંય ઓઅઇ.
ACT 26:27 ઓ રાજા અગ્રીપ્પા, કાય તું ભવિષ્યવક્તાહા બોરહો કોઅતોહો? હાં, આંય જાંઅતાહાંવ, કા તું બોરહો કોઅતોહો.”
ACT 26:28 આમી અગ્રીપ્પાય પાઉલાલ આખ્યાં, કાય તું વોછાજ હોમજાવાથી માન ખ્રિસ્તી બોનાડા માગતોહો?
ACT 26:29 પાઉલે આખ્યાં, “પોરમેહેરાલ મા પ્રાર્થના ઈ હેય કા કાય વોસામાય, કાય વોદારી માય, ખાલી તુંજ નાંય, બાકી જોલા લોક આજે મા વોનાતાહા, મા ઇચ્છા હેય કા તુમા બોદા મા હારકે ખ્રિસ્ત્યા બોનહા બાકી યોક કૈદ્યા રુપામાય નાંય.”
ACT 26:30 તોવે રાજા એને રાજ્યપાલ એને બિરનીકે એને ચ્યાહા હાતે બોહનારા ઉઠીન ઉબા રિયા એને જાતા રિયા.
ACT 26:31 જોવે ચ્યા બારે જાય રીઅલા આતા, ચ્યા યોકબિજાલ આખા લાગ્યા, “યા માઅહાય મોરણા સજા કા જેલેમાય ટાકના લાયક્યે કાય ગુનો નાંય કોઅયોહો.”
ACT 26:32 અગ્રીપ્પાય ફેસ્તુસાલ આખ્યાં, “જો ઈ માઅહું કૈસરાલ વિનાંતી નાંય કોઅતો, તે છુટી હોકતો આતો.”
ACT 27:1 જોવે ફેસ્તુસ રાજ્યપાલથી ઈ નોક્કી ઓઅયા કા આમા જાહાજથી ઇટલી વિસ્તારામાય જાતા, તે રોમી ઓદિકાર્યાહાય પાઉલ એને કોલાહાક બિજા કૈદયાહાલબી યુલિયુસ નાંવા શતપતી આથામાય હોઅપી દેના, યુલિયુસ સમ્રાટ આૈગુસ્તુસ સૈનિકાહા ટુકડી જોમાદાર આતો.
ACT 27:2 અદ્રમુત્તિયુમ શેહેરા યોક જાહાજાવોય જીં આસિયા વિસ્તારા મેરાવોર્યા જાગામાય જાં તિયાર આતા, બોહીન આમાહાય આમે મુસાફરી સુરુ કોઅઇ દેની, એને અરિસ્તર્ખુસ નાંવા જો મોકોદુનિયા વિસ્તારા થેસ્સાલોનિક શેહેરા રોનારો આતો આમે હાતે આતો.
ACT 27:3 બીજે દિહી આમા સિદોન શેહેરામાય પોઅચી ગીયા એને, યુલિયુસાય પાઉલાવોય દોયા કોઅઈન ચ્ચાલ દોસ્તારાહાઈહી જાં દેના કા ચ્ચાહા જરુરી વસ્તુ લી યેય.
ACT 27:4 તાંઅરે આમહાય બીજેદા મુસાફરી સુરુ કોઅયી એને હામ્મેને વારો યા લાગ્યો, યા લીદે આમહાન સાઇપ્રસ બેટા ઇહિને આગલા જાં પોડ્યા.
ACT 27:5 એને કિલિકિયા વિસ્તાર એને પંફૂલિયા વિસ્તારા મેરાવોયને દોરિયામાઅને લૂસિયા વિસ્તારા મૂરા શેહેરામાય પોઅચ્યા.
ACT 27:6 તાં સરદારાલ સિકન્દરિયા શેહેરા યોક જાહાજ ઇટલી વિસ્તારમાય જાતા મિળ્યાં, એને ચ્ચાય આમહાન ચ્ચા જાહાજ વોય ચોડવી દેના.
ACT 27:7 જોવે આમા બોજ દિહયા હુદુ દિરે-દિરે ચાલીન બોજ કઠાણતા થી કનિદુસ શેહેરા હામ્મે પોઅચ્યા, તે યાહાટી કા હામ્મેથી વારો આમહાન આગલા નાંય જાં દેતો આતો, આમા સલમોના હામ્મેથી ક્રેતે બેટ બાજુ માઅને ચાલ્યા.
ACT 27:8 એને ચ્ચા મેરા-મેરાવોય કોઠાણ થી ચાલીન સુંદર બંદર નાંવા યોક જાગાવોય પોઅચ્યા, તાઅને લસયા શેહેર પાહી આતા.
ACT 27:9 જોવે બોજ દિહી વિતી ગીયા, એને દોરિયામાઅને મુસાફરી માય આબદા યાહાટી ઓઅતી આતી કાહાકા ઉપાસા દિહયે સણ પુરો ઓઅઇ ગીઅલો આતો. એને ઓજ તો મોસામ હેય, જોવે દોરિયો બોજ ખતરનાક ઓઅય જાહે યાહાટી પાઉલે ચ્ચા બોદહાન ઈ આખીન હોમજાડ્યા,
ACT 27:10 “ઓ બાહાહાય, માન એહેકોય જાણાયેહે કા યે મુસાફરી માય આબદા એને બોજ નુકસાન, નાંય ખાલી માલ એને જાહાજા બાકી આપહે જીવાલ બી ઓઅનારા હેય, યાહાટી મા ઈ સલાહા હેય કા આપા ખતરા મોસમા પાછે હુદુ ઈહીં વાટ જોવજે.”
ACT 27:11 બાકી સુબેદારાય કેપ્તાન એને જાહાજા માલિકા વાતહેલ પાઉલા વાતહે કોઅતા વોદારે માન્યા.
ACT 27:12 સુંદર બંદર નાંવા યોક બંદરગાહ હિયાળો દિહી કાડનાહાટી સુરક્ષિત નાંય આતા, યાહાટી બોજ જાંઅહા વિચાર જાયો કા તાઅને આગલા નિંગી જાય જો કોઅહિબી રીતે ઓઅઇ હોકે તે ફીનિક્સ બંદરગામાય પોઅચીન હિયાળા દિહી કાડજે, ઓ તે ક્રેતે બેટા મેરાવોય યોક બંદરગો હેય, જ્યા દોરવાજો દક્ષીણ-પચ્છીમ એને ઉત્તર-પચ્છીમ એછે હેય.
ACT 27:13 જોવે દક્ષિણા વાય-વાય વારો ચાલા લાગ્યો, તોવે ચ્યાહાય વિચાર્યા કા ચ્ચા યોજનાયે પરમાણે ફીનિક્સ પોઅચી જાહું, યાહાટી ચ્યાહાય લંગાર ઇસી લેદો એને ક્રેતે બેટા મેરા દોરિયામાઅને ઓઇન આગલા વોદ્યા.
ACT 27:14 બાકી વાયજ વાઅયે બેટા એહેરે યોક મોઠો તુફાન ઉઠયો, જીં યૂરકુલીન આખાયેહે.
ACT 27:15 જોવે તુફાન જાહાજેલ લાગ્યો, તોવે જાહાજ વારા હામ્મે ઠોરી નાંય હોક્યા, યાહાટી આમાહાય જાહાજેલ વારા હામ્મે છોડી દેના, એને યે રીતે વોવતા જાતા રિયા.
ACT 27:16 કૌદા નાંવા યોક વાહના બેટા આલુડ પોઅચીન જાહાજા પાછાડી બાંદલા ઉડ્યા સુરક્ષિત કોઅનામાય સક્ષમ રિયા, બાકી એહેકેન કોઅના બોજ મુસ્કિલ આતાં.
ACT 27:17 પાછે જાહાજ ચાલાડનારા જીવનરક્ષક જાહાજેલ ઉચકીન ચ્ચેલ સુરક્ષિત કોઅયા બોજ યુક્તિ કોયન જાહાજેલ નિચેથી લેયને ઉચે હુદી આસડાકોય ખેચીન બાંદી દેના એને સુરતિસ ખાડયે રેઅટાવોય ફસાય જાઅના બિકથી ચ્ચાહાય લંગાર ઉતાડીન જાહાજેલ વોવતા વારા હાતે-હાતે વોવીજાહાટી છોડી દેના.
ACT 27:18 જોવે આમાહાય તુફાનાથી બોજ વારા કોઇન બોજ આલાં લાગ્યા એને ધોક્કા ખાદાં, તોવે બીજે દિહી ચ્યા જાહાજા માલ ટાકાં લાગ્યા.
ACT 27:19 એને તીજે દિહી ચ્યાહાય ચ્યાહા આથા કોઇન જાહાજા માલ સામાન ટાકી દેના.
ACT 27:20 જોવે બોજ દિહયા હુદુ નાંય દિહી નાંય ચાંદાલેં દેખાય, એને મોઠો તુફાની વારો ચાલતો આતો, તોવે છેલ્લે આમે બોચના આશા જાતી રોયી.
ACT 27:21 જોવે ચ્યા બોજ દિહયા હુદુ બુખા રોય ચુક્યા, તે પાઉલે ચ્યાહા વોચ્ચે ઉબો રોયન આખ્યાં, “ઓ લોકહાય, જો ક્રેતે ઇહિને જાઅના મા સલાહા તુમા માની લેતા તે તુમા યા વિનાશ એને નુકસાન થી બોચી જાતા.
ACT 27:22 બાકી આંય તુમહાન આમી હોમજાડુહું કા ઈંમાત રાખા, કાહાકા તુમહેમાઅને કાદાજ જીવા નુકસાન નાંય ઓઅરી બાકી જાહાજા નોકીજ નુકસાન ઓઅરી,
ACT 27:23 કાહાકા પોરમેહેર જ્યા આંય હેય, એને જ્યા ભક્તિ કોઅહુ, ચ્યા હોરગા દૂતાય ગીયી રાતી માપાય યેયન આખ્યાં.
ACT 27:24 ‘ઓ પાઉલ, બીયહે મા તુલ કૈસરા હામ્મે ઉબા રોઅના જરુરી હેય, એને પોરમેહેરાય બોદહાન જ્યા તોઆરે મુસાફરી કોઅતાહા, ચ્યા બોદહાન વરદાન દેનહા.’
ACT 27:25 યાહાટી, ઓ માઅહાય, ઈંમાત રાખા, કાહાકા આંય પોરમેહેરાવોય બોરહો કોઅહુ, કા જેહેકેન માન આખવામાય યેનહા, તેહેકેનુજ ઓઅરી.
ACT 27:26 બાકી આમહાન યોકદા બેટવોય જાયને રા પોડી.”
ACT 27:27 જોવે ચૌવુદવી રાત ઓઅઇ, એને આમા આંદ્રિયા દોરિયામાય બટકી રીઅલા આતા, તોવે આરદ્યે રાતી પાહી જાહાજ ચાલાડનારાહાય જાંઅયા કા આમા યોકદા મેરા પાહી પોઅચી રીયહા.
ACT 27:28 ચ્યાહાય પાઆઈ માપા દોરી ટાકી તોવે ચ્યાહાન સત્રીસ મીટર ઉંડા પાઆઈ માલુમ પોડ્યા, એને વાહાય આગલા જાયને પાછા પાઆઈ માપા દોરી ટાકી તોવે સત્યાવીસ મીટર માલુમ પોડ્યા.
ACT 27:29 તોવે દોગડા વાળી જાગામાય ઠોકાય જાય ચ્યા બિકથી ચ્યાહાય જાહાજા પાહલા ચાર લંગાર ટાક્યા, એને દિહી નિંગા વાટ જોવી રિયા.
ACT 27:30 બાકી જાહાજ ચાલાડનારા જાહાજ વોઅને નાહા કોઅતા આતા, એને ચ્યાહાય જાહાજા હામ્મેથી લંગાર ટાકના બહાના કોઇન વાહની ઉડી દોરિયામાય ઉતાડી દેની;
ACT 27:31 તોવે પાઉલે સુબેદારાલ એને સૈનિકાહાલ આખ્યાં, જો યા જાહાજાવોય નાંય રોય, તે તુમાબી નાંય બોચી હોકહા.
ACT 27:32 તોવે સૈનિકાહાય દોરડે કાતરી ટાક્યેં એને વાહના ઉડ્યાંલ પાડી ટાક્યા.
ACT 27:33 જોવે ઉજાળાં ઓઅનારા આતા, તોવે પાઉલે ઈ આખીન, બોદહાન ખાઅના ખાંહાટી રાવ્યો કોઅયા, “આજે ચૌવુદમો દિહી ઓઅયો કા તુમા ચિંતા કોઅતા-કોઅતા બુખા રિયા, એને કાંઇજ ખાઅના નાંય ખાદાં.
ACT 27:34 યાહાટી આંય તુમહાન આખહુ કા કાય ખાય લા, જ્યાથી તુમહે બોચાવ ઓએ; કાહાકા તુમહેમાઅને કાદાબી નાશ નાંય ઓઈ.”
ACT 27:35 એને ઈ આખીન ચ્યાય બાખે લેઈને બોદહા હામ્મે પોરમેહેરા આભાર માનીન એને બાખે તોડીન ખાં લાગ્યો.
ACT 27:36 તોવે ચ્યા બોદા ઈંમાત કોઇન ખાઅના ખાં લાગ્યા.
ACT 27:37 આમા બોદા મિળીન જાહાજેમાય બોસો છોતેર જાંઆ આતા.
ACT 27:38 જોવે ચ્યા ખાઅના ખાયન દારાયા, તોવે ગોંવ દોરિયામાય ટાકી દેયને જાહાજ ઓળકાં કોઆ લાગ્યા.
ACT 27:39 જોવે દિહી નિંગ્યો, તોવે ચ્યાહાય ચ્યા દેશાલ નાંય વોળખ્યો, બાકી યોક નોયાડો દેખ્યો, જ્યા મેરો ચોરાસ આતો, એને વિચાર કોઅયો એહેકોય ઓઈ હોકે તે ચ્યાવોય જાહાજ ઉબો રાખાયી.
ACT 27:40 તોવે ચ્યાહાય લંગારાહાલ ખોલીન દોરિયામાય છોડી દેના એને ચ્યેજ વેળે સુકાનના બી બોદાંજ દોરડા ખોલી દેના એને વારા હામ્મે આગલાર્યો ભાગ ચોડવીન મેરાવોય લેય ચાલ્યા.
ACT 27:41 બાકી બેન દોરિયા યોકઠા ઓઅના તાં રેઅટા જાગે જાહાજા આગલો ભાગ ખુઅપાય ગીયો, ચ્યાહા જાહાજ ઉબા કોઅયા ચ્ચા આગલા નાંય વોદ્યા, બાકી જાહાજા પાહાલાને ભાગ લાફાહા કોઇન ટુંટા લાગ્યો.
ACT 27:42 તોવે સૈનિકાહાન વિચાર યેનો કા કૈદયાહાલ માઆઇ ટાકના, એહેકોય નાંય ઓએ કા કાદો જેપીન નિંગી જાય.
ACT 27:43 બાકી શતપતી પાઉલાલ બોચાડના ઇચ્છાથી ચ્યા વિચારથી રોક્યો, એને ઈ આખ્યાં કા, “જો જેપી હોકહે, પેલ્લા કુદીન મેરે નિંગી જાય.
ACT 27:44 જ્યા જેપી નાંય હોકે, ચ્યાહાય પાટ્યાહાવોય, એને બિજા જાહાજા કાય બીજી વસ્તુ આસરો લેઈને નિંગી જાય.” યે રીતેથી બોદાજ હારેરીતે મેરે પોઅચી ગીયા.
ACT 28:1 જોવે આમા બોદા મેરે હારેરીતે પોઅચી ગીયા, તોવે ખોબાર પોડ્યા કા ઓ બેટ માલ્ટા આખવામાય યેહે.
ACT 28:2 એને તાં રોનારા લોકહાય આમેવોય બોજ મોઠી દયા દેખાડી; કાહાકા હિયાળો આતો એને વરહાદ ઓઅરા લાગ્યો યાહાટી ચ્યાહાય આગ હોલગાડી એને આમે બોદહા સ્વાગત કોઅયા.
ACT 28:3 જોવે પાઉલ લાકડે યોકઠે કોઇન બાઆ લી યેયન આગ્યેવોય થોવ્યો, તોવે યોક જેરીવાળા હાપડાં હેકથી નિંગ્યા એને ચ્યા આથા આરે વેટળાય ગીયા.
ACT 28:4 જોવે તાં રોનારા લોકહાય હાપડાલ ચ્યા આથા આરે વેટળાલા દેખ્યા, તોવે આપસમાય આખ્યાં, “હાચુલ ઈ માઅહું ખૂની હેય, કા જો દોરિયાકોય બોચી ગીયો, તેરુ ન્યાયે જીવતા રા નાંય દેના.”
ACT 28:5 તોવે ચ્યાય હાપડાલ આગડામાય ઝટકિ દેના, એને ચ્યાલ કાય નાંય જાયા.
ACT 28:6 ચ્યા લોક વાટ જોવાં આતા કા તો હુજી જાય, યા યોકાયોક પોડીન મોઅઇ જાય, બાકી જોવે ચ્યા બોજ વાઆ લોગુ એઅતા રિયા એને એઅયા કા ચ્યા કાયજ નાંય બગડયા, તોવે આજુ વિચાર કોઇન આખ્યાં, “ઓ તે કાદો દેવ હેય.”
ACT 28:7 ચ્યા જાગા આજુ-બાજુ પુબલીયુસ નાંવા ચ્યા બેટા ઓદિકારી આતો ચ્યા જાગો આતો, ચ્યાય આમહાન ચ્યા ગોઓ લી જાયન તીન દિહી પ્રેમથી દોસ્તારા હારકી ગાવાર ચાકરી કોઅયી.
ACT 28:8 પુબલીયુસા આબહો બોજ જોરાકોય એને આઁવ લોય કોય રોગી એને મરડા થી પીડાતો આતો. આમી પાઉલે ચ્યા ગોઓ ખોલ્યેમાય જાયન પ્રાર્થના કોઅયી, એને ચ્યાવોય આથ થોવિન ચ્યાલ હારો કોઅયો.
ACT 28:9 જોવે ઓહડા ઓઅયા, તે ચ્યા બેટવોય રોનારે બીજે બિમાર માઅહે પાઉલાપાય યેને એને હારેં કોઅવામાય યેને.
ACT 28:10 ચ્યાહાય આમહે બોજ આદર કોઅયો, જોવે આમા જાતા લાગ્યા તોવે જીં કાય આમેહાટી જરુરી આતા, તી જાહાજા માય થોવી દેના.
ACT 28:11 તીન મોયના પાછે આમા આલેકસાંદ્રીયા યોક જાહાજ માય બોહીન નિંગ્યા, તી જાહાજ હિયાળા લીદે યા બેટવોય ઉબા રીઅલા આતા, ચ્યા જાહાજા આગલ્યા ભાગા વોય જુડવા દેવહા યોક ચિન્હ આતાં. યુનાની ભાષામાય જુડવા દેવહાન દિયુસકુરી આખલા જાય.
ACT 28:12 પાછે સુરકુસાસ શેહેરામાય જાયને આમા તીન દિહીહુદુ રિયા.
ACT 28:13 તાઅને આગલા આમા ફિરીન રેગિયુમ શેહેરામાય પોઅચ્યા; એને યોક દિહી પાછે દક્ષીણ માય હાવા ચાલ્યો, તોવે આમા બીજે દિહી પુત્યેલી શેહેરામાય પોઅચ્યા.
ACT 28:14 તાં આમહાન કોલાહાક વિસ્વાસી બાહા મિળ્યાં, એને ચ્યાહા આખવાથી આમહાન યોક આઠવાડ્યા ચ્યાહાઆરે રા આખ્યાં, એને પાછે આમા રોમ શેહેરામાય જાયના શુરવાત કોઅયી.
ACT 28:15 રોમ શેહેરામાઅને કોલહાક વિસ્વાસ્યા વોનાયા આમા તાં યેય રીયહા એને ચ્યા આમહાન મિળાં એને આમહાન રોમ લેય જાંહાટી અપ્પિયુસ ગાવા બાજાર એને તીન-સરાઈ નાંવા જાગાહુદુ યેના. ચ્યાહાન દેખીન પાઉલે પોરમેહેરા ધન્યવાદ કોઅયા એને બોજ ઉસરાય ગીયો.
ACT 28:16 જોવે આમા રોમ શેહેરામાય પોઅચ્યા, તોવે પાઉલાલ યોક સીપાડા આરે જો ચ્યા રાખવાળી કોઅરા આતો, યોખલા રોઅના આગના મિળી.
ACT 28:17 તીન દિહયાહા પાછે ચ્યાય યહૂદી આગેવાનાહાન હાદ્યા, એને જોવે ચ્યા યોકઠા જાયા તોવે ચ્યાહાન આખ્યાં, “ઓ મા બાહાહાય, માયે પોતાના લોકહા વડીલાહા વ્યવહારા વિરુદમાય કાયજ નાંય કોઅયાહાં, તેરુંબી કૈદી બોનાડીન યેરૂસાલેમ શેહેરમાઅને રોમી ઓદિકાર્યાહા આથામાય હોઅપી દેના.
ACT 28:18 ચ્યાહાય માન પારખીન છોડી દેઅના વિચાર્યા, કાહાકા માંયેમાય મોઅના હારકા કાય દોષ નાંય આતો.
ACT 28:19 બાકી જોવે યહૂદી આગેવાન ચ્યા વિરુદમાય બોલા લાગ્યા, તે માન કૈસરા પાઅને માંગ કોઅરા પોડી કા ઈહીં રોમમાય મા ન્યાય કોએ ઈ નાંય કા માન પોતાના લોકહાવોય કાય દોષ લાવના આતો.
ACT 28:20 યાહાટી માયે તુમહાલ હાદ્યાહા, કા તુમહાન મિળું એને વાતચીત કોઉ; કાહાકા ઈસરાયેલા લોકહા આશાહાટી જો ખ્રિસ્ત હેય, જ્યા લીદે આંય યે હાકળેથી બાંદાલો હેતાંવ.”
ACT 28:21 ચ્યાહાય ચ્યાલ આખ્યાં, “નાંય આમહાય તો બારામાય યહૂદીયા વિસ્તારામાઅને ચિઠ્ઠયો મિળવ્યો, એને નાંય બાહાહા માઅને યોકતાંય યેયન તો બારામાય કાય આખ્યાં, એને નાંય ખારાબ આખ્યાં.
ACT 28:22 બાકી તો વિચાર કાય હેય? તી આમા તોથી વોનાયા માગતાહા, કાહાકા આમા જાંઅતાહા કા બોદા જાગામાય યા બારામાય વિરુદમાય વાતો કોઅતેહે.”
ACT 28:23 તોવે પાઉલાહાટી ચ્યાહાય યોક દિહી ઠોરવ્યો, એને બોજ બોદા લોક ચ્યા તાં યોકઠા ઓઅયા, એને તો પોરમેહેરા રાજ્યા સાક્ષી દેતા, એને મૂસા નિયમશાસ્ત્ર એને ભવિષ્યવક્તાહા ચોપડયેહે માઅને ઈસુ બારામાય હોમજાડી-હોમજાડીન હાકાળેહેથી વોખાતાહાલોગુ વર્ણન કોઅતો રિયો.
ACT 28:24 તોવે કોલહાક લોકહાય પાઉલા વાતેહેવોય બોરહો કોઅયો, બાકી કોલહાક લોકહાય બોરહો નાંય કોઅયો.
ACT 28:25 પાછી આપસમાય યોક બિજા આરે સહમત નાંય ઓઅય હોક્યે, ચ્યે તાંઅરે જાં લાગ્યેં, તે પાઉલા યે યોક્યે વાતે આખનાથી જાતા રિયા : “પવિત્ર આત્માય યશાયા ભવિષ્યવક્તા દ્વારા તુમહે ડાઅયાહાન ઠીક આખ્યાં,
ACT 28:26 જાયને ચ્યા લોકહાન આખ, કા વોનાયા કોઅતાહા બાકી હોમજે નાંય, એને એએયા કોઅતાહા બાકી ચ્યાહાન દેખાય નાંય.
ACT 28:27 કાહાકા યા લોકહા મન જડ, એને ચ્યાહા કાન બોઅર્યા ઓઅઇ ગીયહા, એને ચ્યાહાય પોતાના ડોળા બોંદ કોઅયાહાં, ઓહડા નાંય ઓએ કા ચ્યે કોદહી ડોળાહાકોય એએ, એને કાનાહાકોય વોનાય, એને મન કોય હોમજે એને જીવના ખારાબ તરીકાહા થી મા એછે ફિરે, એને આંય ચ્યાહાન હારો કોઉ.”
ACT 28:28 યાહાટી તુમા જાંઆ, કા પોરમેહેરા ઈ તારણા કાહાની ગેર યહૂદીયાહા પાય દોવાડલી ગીયહી, એને ચ્યે માની લી.
ACT 28:29 જોવે ચ્યાય ઈ આખ્યાં તે યહૂદી યોક બિજા આરે બોજ બોલાબોલી કોઅરા લાગ્યા એને તાઅને જાતા રિયા.
ACT 28:30 પાઉલ પુરેં બેન વોરહે પોતાના ભાડાથી લેદલા ગોઆમાય રિયો,
ACT 28:31 એને જ્યા ચ્યાપાય યેતા આતા, ચ્યા બોદહાન મિળતો રિયો એને બિક વોગાર એને રુકાવાટ વોગર પોરમેહેરા રાજ્યા પ્રચાર કોઅતો એને પ્રભુ ઈસુ ખ્રિસ્તા વાતો હિકાડતો રિયો.
ROM 1:1 આંય પાઉલ ઈસુ ખ્રિસ્તા સેવક હેતાંવ, એને માન પ્રેષિત ઓરાહાટી પોરમેહેરાય પોસંદ કોઅલો હેય, એને પોરમેહેરાય ચ્યા હારી ખોબાર આખાહાટી માન નિવાડલો હેય.
ROM 1:2 પોરમેહેરાય ચ્યા હારી ખોબારે વાયદો બોજ સમયા પેલ્લા ભવિષ્યવક્તાહાકોય પવિત્રશાસ્ત્રમાય કોઅલો આતો.
ROM 1:3 ઈ હારી ખોબાર પોરમેહેરા પોહો ઈસુ ખ્રિસ્તા બારામાય હેય, ઓ ઈસુ ખ્રિસ્ત શારીરિકરીતે થી દાઉદ રાજા કુળામાંય જોન્માલ યેનો.
ROM 1:4 બાકી પવિત્ર આત્મા સામર્થ્યાકોય તો મોઅલા માઅને પાછા જીવી ઉઠવાને લીદે પોરમેહેરા પોહો સાબિત જાયો.
ROM 1:5 ચ્યા ઈસુ ખ્રિસ્તાય માન પોરમેહેરા પ્રેષિત ઓઅના ઓદિકાર દેનો, જેથી બોદી જાતી લોક ચ્યાવોય બોરહો કોઅય એને ચ્યા આગના માને.
ROM 1:6 તુમા, જ્યા રોમ શેહેરામાય રોતહા, ઈસુ ખ્રિસ્તા લોક ઓઅરાહાટી હાદલા ગીયહા.
ROM 1:7 ઈ પત્ર રોમ શેહેરામાય રોનારા બોદા વિસ્વાસી લોકહાહાટી લોખતાહાવ, જ્યાહાવોય પોરમેહેર પ્રેમ કોઅહે, એને પોરમેહેરા પવિત્ર લોક બોનાહાટી પોસંદ કોઅલા હેય, આમહે પોરમેહેર આબહો એને પ્રભુ ઈસુ ખ્રિસ્તાપાઅને તુમહાન સદા મોયા એને શાંતી મિળતી રોય.
ROM 1:8 પેલ્લા આંય તુમા બોદહાહાટી ઈસુ ખ્રિસ્તાકોય આપહે પોરમેહેરા ધન્યવાદ કોઅતાહાંવ, કાહાકા ઈસુ ખ્રિસ્તાવોય તુમહે બોરહો કોઅના બારામાય બોજ લોક વાત કોઅય રીઅલા હેય.
ROM 1:9 પોરમેહેર જ્યા સેવા આંય પુરાં મોનાકોય ચ્યા પોહો ઈસુ ખ્રિસ્તા બારામાય હારી ખોબારે પ્રચાર કોઅતાહાંવ, તોજ મા સાક્ષી હેય કા આંય જોવે પ્રાર્થના કોઅતાહાંવ તોવે સાદા તુમહાન યાદ કોઅતાહાંવ.
ROM 1:10 એને આંય સાદા ઈ વિનાંતી કોઅહુ, કા પોરમેહેરા ઇચ્છાકોય છેલ્લે કોઅહિબી રીતીકોય તુમહેપાય યેયન તુમહાન મિળાં હારો મોકો મીળે.
ROM 1:11 કાહાકા માન તુમહાન મિળાહાટી બોજ ઇચ્છા ઓઅય રીયહી, જેથી આંય તુમહાન બોરહામાય મજબુત કોઅરાહાટી તુમહાન આત્મિક વરદાન દાવ.
ROM 1:12 મા આખના મતલબ ઓ હેય કા જોવે આંય તુમહેપાય યાંવ, તોવે તુમહાન બોરહામાય મજબુત કોઅરાહાટી મોદાત કોઅહી, એને તુમા માન મોદાત કોઅહા.
ROM 1:13 ઓ વિસ્વાસી બાહાહાય, મા ઇચ્છા હેય કા તુમા ઈ જાંઆય લા કા માયે ગેડી-ગેડી તુમહેપાય યાંહાટી કોશિશ કોઅયી, કા જેહેકેન માયે ગેર યહૂદી લોકહામાય ઈસુવોય બોરહો કોઅનારા લોક બોનાડ્યા તેહેકેન તુમહામાયબી બોનાડુ, બાકી આમી લોગુ કાયન-કાય રુકાવાટ ઓઅતી રોયી.
ROM 1:14 આંય બોદા ગાવહાં એને શેહેરામાઅને બોદી જાતી અભણ અથવા બણલા લોકહાન હારી ખોબાર આખાહાટી કર્જદાર હેતાંવ.
ROM 1:15 યાહાટી આંય તુમહાનબી જ્યા રોમ શેહેરામાય રોતહા, હારી ખોબાર આખાહાટી તિયાર હેતાંવ.
ROM 1:16 કાહાકા આંય ઈસુ ખ્રિસ્તા હારી ખોબાર આખાહાટી નાંય શરમાયુ, કાહાકા પોરમેહેર ચ્યા સામર્થ્યકોય ચ્યા બોદહા તારણ કોઅહે જ્યા હારી ખોબારેવોય બોરહો કોઅતેહે, શુરવાતમાય હારી ખોબારેવોય બોરહો કોઅનારા યહૂદી લોકહા પોરમેહેરે તારણ કોઅયા, એને આમી બોદી જાતી લોકહા તારણ કોઅહે.
ROM 1:17 કાહાકા જ્યેં પેલ્લેથી છેલ્લે લોગુ હારી ખોબારેવોય બોરહો કોઅતેહે, ચ્યાહાન પોરમેહેર ચ્યાઆરે ન્યાયી ઠોરવેહે, જેહેકોય પવિત્રશાસ્ત્રમાય લોખલાં હેય, “જીં માઅહું બોરહાકોય પોરમેહેરાઆરે ન્યાયી ઠોરલાં હેય તી જીવતા રોય.”
ROM 1:18 હોરગામાઅને પોરમેહેરા ગુસ્સો તે ચ્યા લોકહાવોય પ્રગટ ઓઅહે, જ્યા બોદા ભક્તિવોગાર એને અન્યાયાકોય બોઆલા હેય, જ્યા ખારાબ કામ કોઅતાહા એને હાચ્ચાં જાઅનાપાઅને લોકહાન રોકતાહા.
ROM 1:19 કાહાકા ઈ બોદા લોકહાન ખોબાર હેય કા પોરમેહેર કોહડો હેય, કાહાકા પોરમેહેરાય પોતે ચ્યાહાન પ્રગટ કોઅલા હેય.
ROM 1:20 પોરમેહેરા નાંય દેખાનારા ગુણ, એટલે ચ્યા સનાતન સામર્થ એને પોરમેહેરા સ્વભાવ, ઈ દુનિયા બોનાવ્યાં ચ્યા સમયાથી ચ્યા કામહામાય દેખાયેહે, યાહાટી લોક કાયજ બહાનો નાંય કાડી હોકે.
ROM 1:21 યાહાટી કા પોરમેહેરાલ જાંઇનબી ચ્યાહાય ચ્યાલ પોરમેહેરા હારકા સન્માન નાંય દેનો, એને ધન્યવાદ નાંય કોઅયા, બાકી નોકામ્યા વિચાર કોઅરા લાગ્યેં, ઓલે લોગુ કા ચ્યાહા નોકામ્યા વિચાર બોદા જુઠા હેય.
ROM 1:22 ચ્યા પોતાનાલ બુદ્ધિમાન હોમજેત બાકી મૂર્ખ બોની ગીયા.
ROM 1:23 એને કોદહીબી નાંય મોઅનારા પોરમેહેરા મહિમાલ મોઅઇ જાનારા માઅહા, એને ચિડહા, એને જોનાવરહા એને હોઅપલીન ચાલનારા જીવહા મુર્તિ બોનાવીન ચ્યાહા ભક્તિ કોઅયી.
ROM 1:24 યા લીદે પોરમેહેરે ચ્યાહા મોના ઇચ્છા નુસાર ખારાબ વાસનાહાહાટી છોડી દેના, કા ચ્યા આપસમાય ખારાબ કામહામાય પોતાના શરીરા અનાદર કોએ.
ROM 1:25 કાહાકા ચ્યાહાય પોરમેહેરાબારામાય હાચ્ચાયેવોય બોરહો કોઅરા મોનાઈ કોઅયી, એને જુઠાવોય બોરહો કોઅયો, એને દુનિયા ભક્તિ એને સેવા કોઅયી, નાંય કા પોરમેહેરા જો ઈ દુનિયા બોનાવનારો હેય, ચ્યા મહિમા સાદા ઓઅતી રોય. આમેન.
ROM 1:26 યાહાટી પોરમેહેરે ચ્યાહાન ખારાબ વાસનાહામાય છોડી દેના, યા લીદે ચ્યાહા થેઅયેહેય માટડાઆરે શારીરિક સબંધ બોનાવના છોડીન થેઅયેહેઆરે શારીરિક સબંધ રાખત્યો લાગ્યો.
ROM 1:27 તેહેકોયજ માટડાહાયબી થેઅયેહેઆરે સ્વાભાવિક શારીરિક સબંધ કોઅના છોડીન માટડા માટડાહા આરેબી શારીરિક સબંધ કોઅરા લાગ્યા, ચ્યા લીદે ચ્યા પોતાના ભુલને લીદે ચ્યાહા શરીરામાય ડૉડ બોગવી રીયહા.
ROM 1:28 કાહાકા ચ્યાહાય પોરમેહેરા બોદા જ્ઞાનાલ નોકામ્યા હોમજ્યા, તે પોરમેહેરાયબી ચ્યાહાન ખારાબ કામે કોઅરાહાટી ચ્યાહાન ચ્યાહા નોકામ્યા મોના ઇચ્છા પરમાણે છોડી દેના, કા ચ્યા ખારાબ કામે કોએ.
ROM 1:29 યાહાટી ચ્ચા બોદા પ્રકારા અધર્મ ખારાબ કામે, એને લોબ, એને દુશ્માની વિચારાહાકોય બોરાય ગીયા, એને ડાહ, એને ખૂન, એને જગડા, એને છલ, એને ઓદરાયેથી ભરપુર ઓઈ ગીયા, એને ચુગલ્યો કોઅનારે,
ROM 1:30 યોક બીજહા વાતો કોઅનારે, નિંદા કોઅનારે, પોરમેહેરાલ નાકાર કોઅનારે, યોક-બિજા બુલ કાડનારે, અભિમાન્યા હસી-મશ્કરી, ખારાબ-ખારાબ વાતો બોલનારા, આયહે આબહા આગના નાંય માનનારે,
ROM 1:31 બુદયે વોગાર્યા બેયમાની કોઅનારે, પ્રેમ એને દયા વોગાર્યા ઓઈ ગીયા.
ROM 1:32 ચ્યે તે પોરમેહેરા ઈ વિદી જાંઅતેહે કા ઓહડે-ઓહડે કામે કોઅનારે મોરણ ડૉડાહાટી યોગ્ય હેય, તેરુંબી નાંય કેવળ ચ્યા ઓહડે કામે કોઅતેહે, બાકી કોઅનારહાથી પ્રસન્નબી ઓઅતેહે.
ROM 2:1 યાહાટી, ઓ દોષ દેનારા, તું બીજહાવોય દોષ દેતહો, તું કાયજ બાહાનો નાંય કાડી હોકે, કાહાકા જ્યેં વાતમાય તું બીજહાવોય દોષ લાવતોહો, ચ્યેજ વાતમાય પોતાલબી દોષી ઠોરાવતોહો, કાહાકા કા તું દોષ લાવતોહો, તે પોતે તીંજ કામ કોઅતોહો.
ROM 2:2 એને આમા જાંઅજેહે કા પોરમેહેર ચ્યા ન્યાયામાય, ઓહડા બોદા માઅહાન ડૉડ દેઅરી જ્યેં ઓહડે કામે કોઅતેહે.
ROM 2:3 એને તું જો ઓહડે-ઓહડે કામે કોઅનારાવોય દોષ લાવતોહો, એને પોતે ચ્યેજ કામે કોઅતોહો, કાય હુમાજતહો કા તું પોરમેહેરા ડૉડથી બોચી જાહે?
ROM 2:4 કાય તું પોરમેહેરા સદા મોયા, એને ચ્યા સહનશીલતા, એને ધીરજેલ નોકામ્યા જાંઅતોહો? કાય તું નાંય હોમજે કા પોરમેહેરા ભલાઈ તુલ પાપ કોઅના બંદ કોઅના હિકાડેહે?
ROM 2:5 બાકી તો પોતા કોઠાણ મોના એને પાપ કોઅના બંદ નાંય કોઅના લેદે, ચ્યે દિહી પોરમેહેર ચ્યા ગુસ્સો દેખાડી, ચ્યામાય પોરમેહેરા ન્યાયામાય આજુ વોદારી ડૉડ દેઅરી.
ROM 2:6 પોરમેહેર બોદહાન ચ્યાહા કામહા ઇસાબે પ્રતિફળ દેઅરી.
ROM 2:7 એને જ્યેં હારાં કામહામાય મજબુત બોની રોય એને મહિમા, એને આદર એને અમરતા હોદતેહેં, ચ્યાહાન પોરમેહેર અનંતજીવન દી.
ROM 2:8 બાકી જ્યેં સ્વાર્થી હેય એને હાચ્ચાયેલ નાંય માને, બાકી ખારાબ કામ કોઅતેહે, ચ્યાહાવોય પોરમેહેરા ગુસ્સો એને કોપ પોડી.
ROM 2:9 એને જ્યેં ખારાબ કામ કોઅતેહે ચ્યા બોદા લોકહાવોય આબદા એને સંકટ યેઅરી. પોરમેહેર પેલ્લા યહૂદી લોકહા ન્યાય કોઅરી પાછે ગેર યહૂદી લોકહા ન્યાય કોઅરી.
ROM 2:10 બાકી જીં હારાં કામ કોઅહે, ચ્યા બોદહાલ મહિમા એને આદર એને શાંતી મિળી, પેલ્લા યહૂદી લોકહાન પાછે ગેર યહૂદી લોકહાન.
ROM 2:11 કાહાકા પોરમેહેર બોદહા હારકો ન્યાય કોઅહે.
ROM 2:12 જ્યા ગેર યહૂદ્યાહાય મૂસા નિયમ મેળવ્યા વોગર પાપ કોઅયાહાં, તે ચ્યા મૂસા નિયમા વોગર પોરમેહેરાપાઅને ડૉડ પામી, એને જ્યા યહૂદ્યાહાય મૂસા નિયમ મીળવીન પાપ કોઅયાહાં, ચ્યાલ મૂસા નિયમાનુસાર પોરમેહેરાપાઅને ડૉડ મિળી.
ROM 2:13 કાહાકા પોરમેહેરા નોજરેમાય મૂસા નિયમ વોનાનારા ન્યાયી નાંય, બાકી મૂસા નિયમ પાળનારે ન્યાયી ઠોરી.
ROM 2:14 પાછે જ્યેં ગેર યહૂદી, જ્યાહાન મૂસા નિયમ નાંય દેના, તેરુંબી ચ્યે સ્વભાવિક રીતેથી મૂસા નિયમાહા માઅને કોલહાક નિયમ પાળતેહે, યાહાટી ચ્યાહાપાય નિયમ નાંય ઓઅલા લીદે બી ચ્યે પોતે પોતાહાટી નિયમ હેય.
ROM 2:15 કાહાકા ચ્યે ચ્યાહા વ્યવહારાકોય સાબિત કોઅતેહે કા મૂસા નિયમ ચ્યાહા મોનામાય બોઆલા હેય, એને ચ્યાહા હૃદયબી ચ્યાહા બારામાય સાક્ષી દેહે, ચ્યાહા વિચાર કોયદિહી ચ્યાહાન દોષી ઠોરવેહે, તે કોયદિહી ચ્યાહાન નિર્દોષ ઠોરવેહે.
ROM 2:16 જ્યેં દિહી પોરમેહેર ન્યાય કોઅરી તો દિહી આંય જીં હારી ખોબારે પ્રચાર કોઅહુ ચ્યાનુસાર ઈસુ ખ્રિસ્તાકોય માઅહા ગુપ્ત વિચારાહા ન્યાય કોઅરી.
ROM 2:17 જો તું પોતાલ યહૂદી આખાડતોહો, એને મૂસા નિયમ વોય બોરહો કોઅતોહો, એને અભિમાન કોઅતોહો કા તું પોરમેહેરા ખાસ માઅહું હેય.
ROM 2:18 એને તું પોરમેહેરા ઇચ્છા જાંઅતોહો એને તું હારાં કામ કોઅના જાંઅતોહો, કાહાકા તુમહાન મૂસા નિયમમાય ઈ હિકાડયાહા.
ROM 2:19 એને તુલ ખાત્રી હેય, કા તું આંદળાહાન પોરમેહેરા વાટ દેખાડનારો, એને જ્યા લોક આંદારામાય હેય ચ્યા લોકહાહાટી તું ઉજવાડા હારકો હેય.
ROM 2:20 એને અજ્ઞાની લોકહાન હિકાડનારો, એને બોળા-બોક્ષા લોકહા ગુરુ આખાડતોહો, કાહાકા તુલ પુરી ખાત્રી હેય કા પોરમેહેરા નિયમ તુમહાન પુરાં જ્ઞાન એને હાચ્ચાં હોમજાડેહે.
ROM 2:21 બાકી કાય તું બીજહાન હિકાડતોહો, પોતાલ નાંય હિકાડે કા? તું બીજહાન ચોરી નાંય કોઅના હિકાડતોહો, એને તું પોતેજ ચોરી કોઅતોહો.
ROM 2:22 “તું વ્યબિચાર નાંય કોઅના હિકાડતોહો” તે તું પોતેજ કાહા વ્યબિચાર કોઅતોહો? તું મુર્તિહી નાકાર કોઅતોહો, તે પોતેજ કાહા દેવાળાહાલ લુટતોહો?
ROM 2:23 તું મૂસા નિયમ જાઅના લીદે ઘમંડ તે કોઅતોહો, બાકી ચ્યા નિયમાલ, નાંય પાળના લીદે કાય તું પોરમેહેરા અપમાન નાંય કોએ?
ROM 2:24 “કાહાકા તુમા યહૂદી લોકહા લીદે ગેર યહૂદી લોક પોરમેહેરા નાંવા નિંદા કોઅતાહા,” જેહેકેન પવિત્રશાસ્ત્રમાય લોખલાં બી હેય.
ROM 2:25 આંય તુમહાન આખા માગહુ કા સુન્નત કોઅના ફાયદો હેય, બાકી જોવે તું મૂસા નિયમાહા પાલન કોએ તોવે, બાકી જોવે તું મૂસા નિયમાહા પાલન નાંય કોએ તે તો સુન્નત કોઅલા કાયજ ફાયદો નાંય.
ROM 2:26 યેજપરમાણે, જો કાદો માટડો સુન્નત કોઅયા વોગર મૂસા નિયમાહા પાલન કોએ તે તો નોકીજ પોરમેહેરા માઅહું આખાયી.
ROM 2:27 એને જીં માઅહું શારીરિક રુપ થી વોગાર સુન્નત રિયા, જોવે તો મૂસા નિયમ પાલન કોએ, તોવે તી સુન્નત કોઅલા હેય, એને તોવોય મૂસા નિયમ હેય, તેરુંબી તું મૂસા નિયમ નાંય પાળે તે કાય તી માઅહું તુલ દોષી નાંય ઠોરવી?
ROM 2:28 કાહાકા તો સુન્નત ઓઅના લીદે તું હાચ્ચો યહૂદી નાંય બોને, એને સુન્નત આસલીમાય તી નાંય જીં બાઆન્યા રુપામાય એને શરીરામાય હેય.
ROM 2:29 બાકી યહૂદી તોજ હેય, જો ચ્યા મોનામાય યહૂદી હેય, એને સુન્નત તી હેય, જીં પવિત્ર આત્માકોય એને હૃદયાકોય કોઅલા જાહે, બાકી તી નાંય હેય, જીં મૂસા નિયમાહા નુસાર કોઅલા જાહે, ઓહડા લોકહા વાહવા લોકહાકોય નાંય ઓએ, બાકી પોરમેહેર ચ્યાહા વાહવા કોઅહે.
ROM 3:1 તે પાછે યહૂદી ઓઅનાકોય આપહાન બીજહા કોઅતા કાય લાભ મિળ્યો, કા સુન્નત કોઅલા કાય ફાયદો?
ROM 3:2 યોક યહૂદી ઓઅના બોજ ફાયદો હેય, બોદહાથી મહત્વા ઈ હેય કા પોરમેહેરા વચન બોદહા પેલ્લા યહૂદી લોકહાન દેના.
ROM 3:3 એને કોલહાક યહૂદી લોક પોરમેહેરા પ્રતિ બોરહો કોઅનારા નાંય આતા, તે કાય ઓઅયા, તે કાય ચ્યા મતલબ ઈ હેય કા પોરમેહેર ચ્ચાઆરે કોઅલા ગીઅલા પોતાના વાયદા પુરાં કોઅનામાય અવિસ્વાસીયોગ્ય ઓઅરી?
ROM 3:4 નાંય, કોવેજ નાંય, ભલે બોદા લોક જુઠા નિંગ્યા, બાકી પોરમેહેર સાદા હાચ્ચો બોલહે, જેહેકેન પવિત્રશાસ્ત્રમાય પોરમેહેરા બારામાય લોખલાં હેય, તી વચન તુલ ન્યાયી ઠોરવેહે, એને જોવે તો ન્યાય ઓઅહે તોવે તું વિજય ઓઅતોહો.
ROM 3:5 બાકી આપહે ખારાબ કામ પોરમેહેરા ન્યાયીપણ પ્રગટ કોઅહે તે આપા કાય આખજે? કાય એહેકેન આખજે કા પોરમેહેર ગુસ્સો ઓઇન આપહાન ડૉડ દેહે, એને આપહે અન્યાય કોઅહે? ઈ આંય માઅહા વિચારાકોય આખતાહાવ.
ROM 3:6 નાંય કોવેજ નાંય, જો પોરમેહેર યહૂદી લોકહા ન્યાય કોઅરાહાટી હાચ્ચો નાંય હેય તો દુનિયા લોકહા ન્યાય નાંય કોઅય હોકે.
ROM 3:7 એને જો મા જુઠા બોલના લીદે પોરમેહેરા હાચ્ચાં ચ્યા મહિમાહાટી વોદારે કોયન ઓઅહે, તે પાછે કાહા આંય પાપ્યા હારકો આંય સજાહાટી ઠોરહું?
ROM 3:8 ખારાબ કામ કોઅનાથી જો યોકદા હારાં ઓઅતા ઓઅરી તે એહેકેન કોઅરા જોજે એહેકેન શિક્ષણ આમા દેજહે, એહેકેન આખીન કોલહાક લોક આમહે નિંદા કોઅતાહા, ઓહડા લોક ડૉડ બોગાવના લાયકે હેય.
ROM 3:9 તે, કાય આપા યહૂદી, ગેર યહૂદી લોકહા કોઅતા હારાં હેજે? નાંય કોવેજ નાંય, કાહાકા આમા યહૂદી એને ગેર યહૂદી બેન્યાહાવોય ઓ દોષ લાવી ચુક્યાહા કા ચ્યા બોદાન બોદા પાપા શક્તિ તાબામાંય હેય.
ROM 3:10 જેહેકેન પવિત્રશાસ્ત્રમાય લોખલાં હેય: “પોરમેહેરા નોજારેમાય કાદોજ ન્યાયી નાંય હેય, યોકબી નાંય.
ROM 3:11 ઓહડા યોકબી માઅહું નાંય હેય જીં આસલીમાય હોમજેહે કા કાય હાચ્ચાં હેય, કાદોજ પોરમેહેરાલ જાંઅરા નાંય માગે.
ROM 3:12 બોદે પોરમેહેરા પાઅને દુઉ ઓઅય ગીયહેં, પોરમેહેરાહાટી ચ્યે નોકામ્યે બોની ગીયહેં, કાદા હારેં કામે કોઅનારા નાંય હેય, યોકબી નાંય.
ROM 3:13 ચ્યાહા મું ખારાબ વાસ યેનારી ઉગાડી કોબાર હારકા હેય, કાહાકા જ્યો વાતો ચ્યે બોલતેહેં ચ્યો ગન્દ્યો હેય, ચ્યે ચ્યાહા વાતહેકોય લોકહાન દોગો દેતહેં, એને ચ્યે સદા જુઠે બોલતેહેં.
ROM 3:14 ચ્યાહા બોલના ખારાબ હારાપાથી એને કડવાશથી બોઆલા હેય.
ROM 3:15 ચ્યે નુકસાન કોઅરા એને માઆઇ ટાકાંહાટી ઉતવાળ્યે હેય.
ROM 3:16 ચ્યે જાં જાતહેં તાં નુકસાન કોઅતેહે એને પીડા લેય યેતહે.
ROM 3:17 ચ્યે શાંતીકોય રોઅના નાંય જાંએત.
ROM 3:18 ચ્યાહામાય પોરમેહેરા બિક હેયેજ નાંય.”
ROM 3:19 આમા જાંઅતાહા, કા મૂસા નિયમ જીં કાય આખહે તી ચ્યાહાનુજ આખહે જ્યેં મૂસા નિયમા આધીનમાય હેય, જેથી કાદાજ માઅહું બાહાનો નાંય કોઅય હોકે, એને દુનિયા બોદા લોક પોરમેહેરા હામ્મે દોષી ઠોરે.
ROM 3:20 કાહાકા મૂસા નિયમ પાલન કોઅવાથી કાદાબી માઅહું ન્યાયી નાંય બોને, મૂસા નિયમાહાકોય આપા જાંઅજેહે કા આપા પાપી હેજે.
ROM 3:21 બાકી આમી મૂસા નિયમા બોદા નિયમ પાળ્યા વોગાર પોરમેહેર આપહાન ન્યાયી બોનાડેહે, બોજ પેલ્લાથી મૂસા નિયમશાસ્ત્ર માય એને ભવિષ્યવક્તાહા ચોપડયેમાય ઈ લોખલાં હેય, પોરમેહેરાય આપહાન કેહેકેન ન્યાયી બોનાડલે હેય.
ROM 3:22 એટલે, આપા પોરમેહેરાકોય ન્યાયી બોનજેહે જોવે આપા ઈસુ ખ્રિસ્તાવોય બોરહો કોઅજેહે, કાહાકા બોદે માઅહે યોક હારકે હેય.
ROM 3:23 યાહાટી કા બોદહાય પાપ કોઅયાહાં એને પોરમેહેરા મહિમા પાઅને દુઉ હેય.
ROM 3:24 બાકી પોરમેહેરે ચ્યા સદા મોયાથી આપહાન ઈસુ ખ્રિસ્તાકોય આપહે પાપહા ડૉડથી છુટકા કોઅયા, આપહાય કાયજ નાંય કોઅયા વોગાર પોરમેહેર આપહાન ન્યાયી બોનાડેહે.
ROM 3:25 પોરમેહેરા ઇચ્છા આતી કા ઈસુ ખ્રિસ્ત ચ્યા લોય વોવાડીન પાપહા પ્રાયચીત કોએ, જ્યા ફળ બોરહાકોય મિળહે, પોરમેહેરાય એહેકેન ચ્યા ન્યાયપણા સાબુત દેના, કાહાકા પોરમેહેરાય ચ્યા સહનશીલતા નુસાર પાછલા કાળામાય કોઅલા પાપહાન માફ કોઅય દેના, ચ્યાહા બારામાય પોરમેહેર ચ્યા ન્યાયપણા પ્રગટ કોઅય હોકે.
ROM 3:26 બાકી પોરમેહેરાય ચ્ચેજ સમયે ચ્યા ન્યાયપણા પ્રગટ કોઅરા માગી, જેથી ઈ સાબિત ઓઅય જાય કા પોરમેહેર પોતે ન્યાયી હેય એને ચ્યા બોદહાન ન્યાયી ઠોરવેહે, જ્યેં ઈસુ ખ્રિસ્તાવોય બોરહો કોઅતેહે.
ROM 3:27 તે, ઓહડા કાય હેય કા ચ્યા બારામાય આપા અભિમાન કોઅય હોકજે? અભિમાન કોઅના તે બહાનોજ નાંય હેય, કોઅહા નિયમા લીદે? કાય કામહા નિયમથી? નાંય, બાકી ઈ ઈસુ ખ્રિસ્તામાય બોરહો કોઅના આધારાવોય હેય.
ROM 3:28 યાહાટી આમા જાંઅજેહે કા આપા ઈસુ ખ્રિસ્તાવોય બોરહો કોઅલા લીદે પોરમેહેર આપહાન ન્યાયી બોનાડેહે, મૂસા નિયમ પાળલાકોય ન્યાયી નાંય બોનાડે.
ROM 3:29 પોરમેહેર કેવળ યહૂદી લોકહાજ પોરમેહેર નાંય હેય, બાકી ગેર યહૂદી લોકહા બી પોરમેહેર હેય.
ROM 3:30 કાહાકા યોકુજ પોરમેહેર હેય, જો સુન્નત કોઅલાહાન બોરહાકોય એને સુન્નત નાંય કોઅલે હેતેં ચ્યાહાનબી બોરહાકોય ન્યાયી ઠોરવેહે.
ROM 3:31 તે કાય આપા મૂસા નિયમાલ બોરહાકોય નોકામ્યા ઠોરાવજેહે? નાંય કોવેજ નાંય! બાકી આપા મૂસા નિયમાલ ચ્યા બરાબર મહત્વ દેય રીઅલે હેય.
ROM 4:1 તે યહૂદી ઓઅના લીદે આપા આપહે આગલ્યાડાયા આબ્રાહામા બારામાય કાય આખજે? કાય ચ્યાલ શારીરિકરીતે કાય મિળ્યાં?
ROM 4:2 જો આબ્રાહામ ચ્યા હારાં કામહાકોય ન્યાયી ઠરતો તે તો અભિમાન કોઅય હોકતો, બાકી પોરમેહેરા હામ્મે અભિમાન નાંય કોઅય હોકે.
ROM 4:3 કાહાકા પવિત્રશાસ્ત્રમાય આબ્રાહામા બારામાય લોખલાં હેય કા, “આબ્રાહામાલ પોરમેહેરાય જીં આખ્યાં ચ્યાવોય ચ્ચે બોરહો કોઅયો એને ચ્યાહાટી પોરમેહેરાય ચ્યાલ ન્યાયી ઠોરવ્યો.”
ROM 4:4 જીં કામ કોઅહે, ચ્યાલ મોજરી દેઅના દાન નાંય ગોણાય, બાકી ચ્યા મોજરી લેઅના હક હેય.
ROM 4:5 બાકી જો ન્યાયી ઠોરાહાટી કામ નાંય કોએ બાકી પાપી માઅહાન ન્યાયી ઠોરાવનારાવોય બોરહો કોઅહે, ચ્યા બોરહો ચ્યાલ ન્યાયી બોનાડેહે.
ROM 4:6 યેજ રીતે દાઉદ રાજા ઓહડા માઅહાલ ધન્ય આખહે, જ્યાલ હારેં કામે કોઅયા વોગાર પોરમેહેર ન્યાયી ઠોરવેહે.
ROM 4:7 “ધન્ય હેય ચ્યે જ્યાહા પાપ માફ ઓઅયાહા, એને જ્યાહા પાપહાલ ડાકી દેનહા.
ROM 4:8 ધન્ય હેય તી માઅહું, જ્યા પાપહા પોરમેહેર ઇસાબ નાંય લેય.”
ROM 4:9 તે ઈ ધન્ય વચન, કાય સુન્નત કોઅલા યહૂદી લોકહા હાટીજ હેય? કા સુન્નત નાંય કોઅલા ગેર યહૂદી લોકહાહાટીબી હેય? પવિત્રશાસ્ત્રમાય આબ્રાહામા બારામાય લોખલાં હેય તીંજ આમા આખજેહે કા, “આબ્રાહામાલ પોરમેહેરાય જીં આખ્યાં ચ્યાવોય બોરહો કોઅયો એને યાહાટી પોરમેહેરાય ચ્યાલ ન્યાયી ઠોરવ્યો.”
ROM 4:10 તે પોરમેહેરાય આબ્રાહામાલ કોવે ન્યાયી ઠોરાવલો ગીયો? પોરમેહેરાય આબ્રાહામાલ ચ્યા સુન્નત કોઅના પેલ્લાજ ન્યાયી ઠોરવ્યો, એહેકેન નાંય જાયા કા આબ્રાહામા સુન્નત કોઅયા પાછે ન્યાયી ઠોર્યો.
ROM 4:11 આબ્રાહામા સુન્નત કોઅના પેલ્લા ચ્યાય પોરમેહેરાય જીં આખ્યાં ચ્યાવોય બોરહો કોઅયો એને યાહાટી પોરમેહેરાય ચ્યાલ ન્યાયી ઠોરવ્યો, ચ્યાવોય સિક્કો તરીકે સુન્નતા નિશાણી લાવી, એહેકેન યાહાટી કા તો બોદહા આબહો બોને, જ્યેં સુન્નત કોઅયા વોગર પોરમેહેરાવોય બોરહો કોઅતેહે, જેથી ચ્યાહાબી પોરમેહેરાવોય બોરહો કોઅના ચ્યાહાન ન્યાયી ઠોરવે.
ROM 4:12 એને આબ્રાહામ ચ્યા સુન્નત કોઅલા યહૂદી લોકહા બી આબહો ઠોરે, જ્યેં ફક્ત સુન્નત કોઅલા હેય ઓલહાંજ નાંય, બાકી આમહે આગલ્યો ડાયો આબ્રાહામા હારકા બોરહો કોઇન જીવન જીવનારા બી હેય, જેહેકેન આબ્રાહામાય સુન્નત કોઅના પેલ્લા પોરમેહેરાવોય બોરહો કોઅયેલ.
ROM 4:13 પોરમેહેરાય આબ્રાહામ એને ચ્યા કુળા લોકહાઆરે વાયદો કોઅયો કા ચ્યા દોરતી વારીસ બોની, ઈ યાહાટી નાંય જાયા કા આબ્રાહામાય મૂસા નિયમ પાળ્યા બાકી યાહાટી કા સુન્નત કોઅના પેલ્લા આબ્રહામાય પોરમેહેરા નિયમાહાવોય બોરહો કોઅયો એને પોરમેહેરાય ચ્યાલ ન્યાયી ઠોરવ્યો.
ROM 4:14 કાહાકા જો દુનિયાવોય ઓદિકાર કોઅના પોરમેહેરા વાયદો ચ્યા લોકહાહાટી હેય, જ્યા મૂસા નિયમ પાળતાહા, તે પાછે પોરમેહેરાવોય બોરહો કોઅના નોકામ્યા એને પોરમેહેરા વાયદો તૂટી ગીયો.
ROM 4:15 જીં મૂસા નિયમ પુરીરીતે નાંય પાળે ચ્યાલ પોરમેહેર ડૉડ દેઅરી, બાકી જાં મૂસા નિયમ હેયેજ નાંય તાં મૂસા નિયમ તોડના વાતુજ નાંય હેય.
ROM 4:16 યાહાટી લોક બોરહાકોય પોરમેહેરા વાયદો મેળવી હોક્યા. ઓહડા યાહાટી ઓઅહે કા વાયદો સદા મોયાથી મીળે, તોવે આબ્રાહામા બોદા પોહહાન તો વાયદો મિળી હોકહે, ઈ ફક્ત ચ્ચાહાહાટી નાંય હેય જ્યેં મૂસા નિયમાહાન પાળતેહે, બાકી બોદા લોકહાહાટી હેય જ્યા આબ્રાહામા હારકા બોરહાકોય જીવતાહા, જો આપે બોદહા આગલ્યો ડાયો હેય.
ROM 4:17 જેહેકેન પવિત્રશાસ્ત્રમાય લોખલાં હેય, “માયે તુલ બોજ જાત્યેહે આબહો ઠોરવ્યોહો” પોરમેહેરા નોજરેમાય આબ્રાહામ આપહે આબહો હેય, ચ્ચાય ચ્ચા પોરમેહેરાવોય બોરહો કોઅયો, જો પોરમેહેર મોઅલા માઅને પાછો જીવતો કોઅહે, એને જ્યો વાતો અસ્તિત્વામાય હેયેજ નાંય, ચ્ચેહે નાંવ એહેકોયન લેતહેં કા ચ્ચે અસ્તિત્વામાય હેય.
ROM 4:18 ચ્યાય નિરાશા માયબી આશા રાખીન બોરહો કોઅયો, એને બોજ જાત્યેહે આબહો બોની ગીયો, જેહેકેન પવિત્રશાસ્ત્રમાય આબ્રાહામા બારામાય લોખલાં હેય, કા “આબ્રાહામ બોજ જાત્યેહે આબહો ઓઅરી.”
ROM 4:19 આબ્રાહામ ઈ જાંઇનબી કા તો પોહેં પૈદા કોઅરાહાટી બોજ ડાયો ઓઅય ગીયહો કાહાકા ચ્યા ઉંબાર લગભગ હોવ વોરહે ઓઅય ગીયેલ, એને સારાબી વાંયટી આતી, તેરુંબી આબ્રાહામ બોરહો કોઅતો રિયો.
ROM 4:20 આબ્રાહામાય પોરમેહેરા વાયદાહાવોય શંકા નાંય કોઅયી બાકી ચ્યાવોય મજબુત બોરહો કોઇન પોરમેહેરા મહિમા કોઅયી.
ROM 4:21 એને નોક્કી જાંઅયા કા જીં વાતે પોરમેહેરાય વાયદો કોઅલો હેય, તી પુરી કોઅરાહાટી પોરમેહેર બોરહાવાળો હેય.
ROM 4:22 આબ્રાહામાલ પોરમેહેરાય જીં આખ્યાં ચ્યાવોય ચ્ચે બોરહો કોઅયો એને ચ્યાહાટી “પોરમેહેરાય ચ્યાલ ન્યાયી ઠોરવ્યો.”
ROM 4:23 જેહેકેન પવિત્રશાસ્ત્રમાય લોખલાં હેય, આબ્રાહામાલ પોરમેહેરાય જીં આખ્યાં ચ્યાવોય ચ્ચે બોરહો કોઅયો એને યાહાટી પોરમેહેરાય ચ્યાલ ન્યાયી ઠોરવ્યો, એહેકોય ફક્ત આબ્રાહામાહાટીજ નાંય લોખલાં ગીયા,
ROM 4:24 બાકી જો આપાબી પોરમેહેરાવોય બોરહો કોઅજેહે, કા ચ્યાય આપહે પ્રભુ ઈસુ ખ્રિસ્તાલ મોઅલામાયને પાછો જીવતો કોઅયો, તે આપાબી બોરહો કોઅલા લીદે ન્યાયી ઠોરહું.
ROM 4:25 ઈસુ આપહે પાપહાહાટી મોઅઇ ગીયો, એને આપહાન ન્યાયી ઠોરવાહાટી પોરમેહેરાય ચ્યાલ મોઅલા માઅને પાછો જીવતો બી કોઅયો.
ROM 5:1 યાહાટી આપા બોરહો કોઅનાકોય ન્યાયી ઠોર્યે, તે આપહે પ્રભુ ઈસુ ખ્રિસ્તાકોય પોરમેહેરાઆરે શાંતીમાય રા.
ROM 5:2 આપહે બોરહો કોઅના લીદે ખ્રિસ્તાય આપહાન પોરમેહેરા સદા મોયામાય પોઅચાડયાહા, જાં આમી આપા હેજે, એને આપા યે વાતેહાટી આનંદ કોઅજેહે કા આપહાન પોરમેહેરા મહિમામાય ભાગી ઓઅના આશા હેય.
ROM 5:3 ફક્ત ઓલહાંજ નાંય, બાકી આપા આપહે મુશીબાત માયબી આનંદ કોઆ, કાહાકા આમા જાંઅજેહે કા જોવે આપા દુઃખ ઉઠાવજેહે તોવે હારેં રીતે ધીરજ રાખના હિકજેહે,
ROM 5:4 કાહાકા આપા ધીરજ રાખજેહે તો પોરમેહેર આપહાન સ્વીકાર કોઅહે, એને પોરમેહેર આપહાન સ્વીકાર કોઅહે, યાહાટી આપહાન આશા હેય.
ROM 5:5 એને આશા થી શરામ નાંય ઓઅય, કાહાકા પોરમેહેરાય આપહાન પવિત્ર આત્મા દેનલા હેય ચ્યાકોય પોરમેહેરા પ્રેમ આપહે મોનામાય બાઆલા હેય.
ROM 5:6 કાહાકા આપા જોવે નોબળે આતેં, તોવે ખ્રિસ્ત પાપી લોકહાહાટી યોગ્ય સમયે મોઅયો.
ROM 5:7 કાદા ન્યાયી માઅહાહાટી ભાગ્યેજ મોઅઇ હોકહે, બાકી એહેકોય બી ઓઈ હોકહે કા કાદા હારાં માઅહાહાટી કાદા મોરાં ઈંમાત કોઅરી.
ROM 5:8 બાકી પોરમેહેર ચ્યા પ્રેમ એને ભલાઈ યે રીતેથી પ્રગટ કોઅહે કા જોવે આપા પાપી આતેં તોવે ખ્રિસ્ત આપેહાટી મોઅયો.
ROM 5:9 તોવે આમી આપા ઈસુ ખ્રિસ્તા લોય વોવાડલાં કોય ન્યાયી ઠોર્યે યાહાટી આપહાન ખાત્રી હેય કા આપા ઈસુ ખ્રિસ્તાકોય પોરમેહેરા ડૉડાપાઅને બોચાવલે જાહું.
ROM 5:10 કાહાકા જોવે આપા પોરમેહેરા દુશ્માન આતેં, તોવે પોરમેહેરા પોહો ઈસુ ખ્રિસ્તા મોરણાકોય આપહે પોરમેહેરાઆરે મેળમિલાપ જાયો, યાહાટી આપહાન ખાત્રી હેય કા જોવે આપહે ચ્યાઆરે મેળમિલાપ ઓઅય ગીયો, તે તો આપહાન નોક્કીજ બોચાવી.
ROM 5:11 ફક્ત ઓલહાંજ નાંય, બાકી આપહે પ્રભુ ઈસુ ખ્રિસ્તાકોય પોરમેહેરાઆરે આપહે મેળમિલાપ ઓઅય ગીઅલો હેય, યાહાટી આપા પોરમેહેરામાય આનંદિત હેજે.
ROM 5:12 જેહેકેન યોક માઅહાકોય પાપ દુનિયામાય યેના, એટલે આદામાકોય, તો પેલ્લો માટડો આતો જ્યાલ પોરમેહેરાય બોનાવ્યો, કાહાકા આદામાય પાપ કોઅયા, યાહાટી તો મોઅઇ ગીયો, કાહાકા બોદે માઅહે આદામા પોહેં હેય, યાહાટી જોવે આદામાય પાપ કોઅયા તે બોદહાય પાપ કોઅયા.
ROM 5:13 મૂસા નિયમ દેઅના પેલ્લા બી લોકહાય પાપ કોઅયા, બાકી યાલ પાપા રુપામાય નાંય ગોણાય કાહાકા તાંવ લોગુ નિયમ પાળાહાટી મૂસા નિયમ નાંય દેનલા આતા.
ROM 5:14 તેરુંબી આદામ થી લેઈને મૂસા લોગુ બોદા લોકહાય પાપ કોઅયા એને બોદે મોઅઇ ગીયે, જ્યાહાય આદામા હારકા કોઅહોજ નિયમ નાંય પાળવાથી પાપ નાંય કોઅયા, આદામ ચ્યા માઅહા પ્રતિરૂપ આતો, જો યેનારો આતો.
ROM 5:15 બાકી આદામા પાપ ચ્યા વરદાના હારકા નાંય હેય, જીં પોરમેહેર આપહાન ચ્યા સદા મોયાકોય દેહે, કાહાકા યોક માઅહા પાપ કોઅના લીદે બોજ લોક મોઅઇ ગીયે, બાકી પોરમેહેરા સદા મોયા એને ન્યાયપણા વરદાન ચ્યા કોઅતાબી વોદારી હેય, જીં ચ્યાય બોજ લોકહાહાટી ચ્યા યોક ઈસુ ખ્રિસ્તાકોય દેનલા હેય.
ROM 5:16 પોરમેહેરાય જીં વરદાન આપહાન દેનલા હેય તી આદામા પાપા હારકા નાંય હેય, કાહાકા યોક યોખલા પાપ ડૉડ લેય યેના, બાકી આપહાય બોજ પાપ કોઅયા, તેરુંબી પોરમેહેરાય આપહાન ઓહડા વરદાન દેના જ્યાંય આપહાન ચ્યા નોજરેમાય ન્યાયી બોનાડ્યા.
ROM 5:17 કાહાકા જોવે યોક માઅહા પાપહાલીદે બોદા લોક મોઅઇ ગીયા, બાકી ચ્યા પરિણામ કોલહાક વોદારી લોકહાય પોરમેહેરા સદા મોયા એને ન્યાયપણા વરદાન વોદારી મિળી, ચ્યે ઈસુ ખ્રિસ્તાકોય અનંતજીવન મિળવી, એને ચ્ચાઆરે રાજ્ય કોઅરી.
ROM 5:18 યાહાટી જેહેકેન યોક માઅહા પાપહાલીદે બોદા માઅહાન ડૉડ બોગાવના આગના મિળી, તેહેકેન યોક માઅહા ન્યાયી કામા લીદે બોદહાન પાપહા માફી એને અનંતજીવન મિળલા હેય.
ROM 5:19 જેહેકેન યોક માઅહા આગના નાંય માનવાથી બોદા લોક પાપી ઠોર્યા, તેહેકોયજ એક માઅહા આગના માનનાકોય બોદા લોક ન્યાયી ઠોર્યા.
ROM 5:20 પોરમેહેરાય મૂસા નિયમ યાહાટી દેના કા લોકહાન ખોબાર પોડે એને આજુ વોદારી પાપ નાંય કોએ, બાકી જોવે લોકહાય બોજ પાપ કોઅયા, તાં પોરમેહેરાય જીં સદા મોયા દેખાડી તી ચ્યા કોઅતા બોજ ઓઅય ગીયી.
ROM 5:21 કા જેહેકેન બોદા લોકહાય પાપ કોઅયા એને બોદે મોઅઇ ગીયે, તેહેકેન આપહે પ્રભુ ઈસુ ખ્રિસ્તાકોય પોરમેહેરા સદા મોયા ચ્યાહાન ન્યાયી બોનાડેહે, એને ચ્યાહાન અનંતજીવન દેહે.
ROM 6:1 પોરમેહેર ચ્યા સદા મોયાકોય આપહે પાપહાલ માફ કોઅહે, બાકી આપહાય એહેકેન નાંય વિચાર કોઅરા જોજે કા ચાલા આપા પાપ કોઅતેજ રોજે.
ROM 6:2 નાંય, કોવેજ નાંય, આપા જોવે પાપાહાટી મોઅઇ ગીયે તે આપહાન પાપ કોઅરા નાંય જોજે.
ROM 6:3 આમા જાંઅજેહે કા, આપા બોદા જોલા લોકહાય ઈસુ ખ્રિસ્તામાય બાપતિસ્મા લેદા તે આપા ચ્યાઆરે મોઅઇ ગીયે.
ROM 6:4 એને જોવે આપહાય બાપતિસ્મા લેદા તોવે આપા ખ્રિસ્તાઆરે મોઅઇ ગીયે એને દાટી દેનલે ગીયે, જેથી જેહેકેન ખ્રિસ્ત પોરમેહેર આબહા મહિમાકોય મોઅલામાયને પાછો જીવતો જાયો, તેહેકેન આપાબી નોવા જીવન જીવહું.
ROM 6:5 કાહાકા જો આપા બાપતિસ્મા લેદલા કોય ખ્રિસ્તા મોરણામાય યોક ઓઅય ગીયે, તે નોક્કીજ મોઅલા માઅને પાછા જીવી ઉઠીન ખ્રિસ્તાઆરે યોક ઓઅય જાહું.
ROM 6:6 કાહાકા આપા જાંઅજેહે કા આપહે જુનો પાપી સ્વભાવ ઈસુ ખ્રિસ્તાઆરે હુળીખાંબાવોય ચોડવી દેનલો ગીયો, જેથી આપહે શરીરામાય પાપા સ્વભાવ નાશ ઓઅય જાય, એને આપા પાછે પાપા ગુલામ નાંય રોજે.
ROM 6:7 જો આપા ખ્રિસ્તાઆરે મોઅઇ ગીયે તે પાછે આપા પાપા ગુલામીમાઅને છુટી ગીયે.
ROM 6:8 યાહાટી જો આમા ખ્રિસ્તાઆરે મોઅઇ ગીયે, તોવે આમે બોરહો ઓ હેય કા ચ્યાઆરે જીવહું બી.
ROM 6:9 કાહાકા આપા ઈ જાંઅતેહે ખ્રિસ્ત મોઅલા માઅને પાછો જીવતો ઉઠયો એને આમી પાછે કોવેજ નાંય મોઅરી, કાહાકા આમી ચ્યાવોય મોરણા ઓદિકાર નાંય રિયો.
ROM 6:10 કાહાકા ખ્રિસ્ત જો મોઅઇ ગીયો તો પાપાહાટી યોકુજદા મોઅઇ ગીયો, બાકી આમી તો જીવતો હેય તે પોરમેહેરા સેવાહાટી જીવતો હેય.
ROM 6:11 એહકોયજ તુમાબી પોતાના પાપાહાટી મોઅઇ ગીયે એહેકેન હોમજાં, બાકી આમી પોરમેહેરા સેવા કોઅરાહાટી ખ્રિસ્ત ઈસુમાય જીવતે હેય.
ROM 6:12 યાહાટી પાપ કોઅરાહાટી તુમહે શરીરાલ પાપા ગુલામ નાંય બોના દા, એને પાપા ઇચ્છા નુસાર કામ નાંય કોઅના.
ROM 6:13 તુમા તુમહે પોતાના શરીરા અવયવાલ ખારાબ કામ કોઅરાહાટી પાપાલ નાંય હોપતે, બાકી પોતાલ મોઅલા માઅને જીવી ઉઠના હોમજીન તુમહે જીવનાલ પોરમેહેરાલ હોઅપી દા, એને તુમહે શરીરા અવયવાલ હારેં કામ કોઅરાહાટી તુમહે જીવનાલ પુરીરીતે પોરમેહેરાલ હોઅપી દા.
ROM 6:14 તોવે તુમહાવોય પાપા ઓદિકાર નાંય ઓરી, કાહાકા તુમા મૂસા નિયમા આધીન નાંય બાકી પોરમેહેરા સદા મોયા આધીન જીવતાહા.
ROM 6:15 આપા મૂસા નિયમાહા આધીન નાંય હેય, બાકી પોરમેહેરા સદા મોયા આધીન હેય, યાહાટી આપહાન પાપ કોવેજ નાંય કોઅરા જોજે.
ROM 6:16 તુમા જાંઅતેહે કા જોવે તુમા કાદા ગુલામ બોની જાતહેં તોવે તી માઅહું તુમહે દોણી બોની જાહે, ઓઅય હોકે તુમા પાપા ગુલામ ઓઅય હોકતેહેં જીં મોરણા એછે લેય જાહે, યા તુમા પોરમેહેરા આગના પાળી હોકતેહેં જીં ન્યાયી જીવના એછે લેય જાહે.
ROM 6:17 તુમા પેલ્લા પાપા ગુલામ આતેં, બાકી આમી તુમા ચ્યા શિક્ષણા પાલન કોઅતેહે, જીં તુમહાન હિકાડયાં, યાહાટી આંય પોરમેહેરા ધન્યવાદ કોઅતાહાંવ.
ROM 6:18 પોરમેહેરાય તુમહાન પાપા ગુલામીમાઅને છોડાવીન ચ્યા ચાકાર બોનાડ્યા, જેથી તુમા જીં હારાં કામ હેય તી કોઆ.
ROM 6:19 આંય તુમહે હોમાજના નોબળાયે લીદે માઅહા વિચારાકોય આખહુ, જેહેકોય તુમહાય પોતાના શરીરા અવયવાલ અશુદ્ધતા એને ખારાબ કામ કોઅરાહાટી હોપલા આતા, તેહેકોયજ આમી પોતાના શરીરા અવયવાલ ન્યાયી જીવન જીવાહાટી હોઅપી દા.
ROM 6:20 જોવે તુમા પાપા ગુલામ આતેં, તોવે તુમહામાય ન્યાયી કામ કોઅના કાયજ ઇચ્છા નાંય આતી.
ROM 6:21 બાકી તુમા ખારાબ કામ કોઅતે આતેં, એને આમી તુમહાન ચ્યા કામહા લીદે શરામ યેહે, કાહાકા ચ્યા કામહા બોદલો મોરણ હેય.
ROM 6:22 બાકી આમી તુમા પાપા ગુલામીમાઅને છુટીન પોરમેહેરા ચાકાર બોનીન ચ્યા કામહાલ કોઅતેહે જ્યેં પવિત્રતા એછે લેય જાતહેં, જ્યા પ્રતિફળ અનંતજીવન હેય.
ROM 6:23 કાહાકા પાપ કોઅના બોદલો મોરણ હેય, બાકી પોરમેહેરા વરદાન આમહે પ્રભુ ઈસુ ખ્રિસ્તામાય અનંતજીવન હેય.
ROM 7:1 ઓ વિસ્વાસી બાહાહાય, આંય નિયમ જાંઅનારાહાલ આખહુ, કા જાવ લોગુ માઅહું જીવતા રોહે, તાંઉલોગુ ચ્યાવોય નિયમ પાળના રોહે.
ROM 7:2 વોરાડ ઓઅય ગીઅલી થેએ નિયમા ઇસાબે પોતાના માટડો જીવતો હેય તાંવ લોગુ તી ચ્યાઆરે બાંદાલી હેય, બાકી જોવે પોતાનો માટડો મોઅઇ જાય તે તી નિયમા ઇસાબે માટડા પાઅને છુટી ઓઅય જાહે.
ROM 7:3 બાકી જોવે ચ્યે માટડો જીવતો હેય, તાવુંજ તી બિજા માટડાઆરે વોરાડ કોએ તે તી વ્યબિચાર કોઅહે એહેકેન આખાય, બાકી જોવે તી પોતાનો માટડો મોઅઇ જાય તોવે તી નિયમા ઇસાબે છુટી ઓઅય જાહે, પાછે તી બિજા માટડાઆરે વોરાડ કોઅય તે તી વ્યબિચાર કોઅહે એહેકેન નાંય આખાય.
ROM 7:4 તે ઓ મા વિસ્વાસી બાહાહાય, જોવે તુમાબી ખ્રિસ્તાઆરે મોઅઇ ગીયા, તે તુમા નિયમાહા ઓદિકારા હાટી મોઅઇ ગીયા, આમી તુમા ખ્રિસ્તા હેય જો મોઅલા માઅને પાછો જીવતો ઓઅય ગીયહો, જેથી તુમા આમી પોરમેહેરા સેવાહાટી જીવન જીવી હોકે.
ROM 7:5 જોવે આપા આપહે પાપી સ્વભાવા ગુલામમાય આતેં, તોવે મૂસા નિયમા વોળાખ જાયી એને પાપ કોઅના ઇચ્છા આપહે મોરણ લેય યાહાટી આપહે શરીરામાય કામ કોઅતી આતી.
ROM 7:6 બાકી આપા આમી મૂસા નિયમાહા ગુલામમાય નાંય હેય કાહાકા આમા ચ્યાહા પાલન કોઅરાહાટી મોઅઇ ચુકલેં હેય, જ્યામાય આપા ગુલામ આતેં, આમી આપા પોરમેહેરા સેવા જુની રીતેકોય લોખલાં નિયમાહાન માનનાકોય નાંય કોઅજે, બાકી પવિત્ર આત્મામાય રોયનાકોય નોવી રીતેકોય સેવા કોઅજેહે.
ROM 7:7 તે કાય યા મતલબ ઓ હેય કા મૂસા નિયમ પાપ હેય? નાંય કોવેજ નાંય, બાકી મૂસા નિયમાહાકોય આપા પાપ કાય હેય તી જાંઆય હોકજેહે, આપહાય જાંઅયાહા કા લોબ કોઅના પાપ હેય, કાહાકા મૂસા નિયમમાય લોખલાં હેય કા, “લોબ નાંય કોઅના”, તો આપહાન નાંય માલુમ ઓઅતા કા લોબ કોઅના પાપ હેય.
ROM 7:8 બાકી પાપાય ઈ આગના ઉપયોગ કોઇન બોદા પ્રકારા લોબ માંયેમાય પૈદા કોઅયો, કાહાકા નિયમ નાંય હેય તે પાપ મોઅલા માઅહા હારકા હેય જ્યામાય કાયજ કોઅના તાકાત નાંય હેય.
ROM 7:9 પેલ્લા આંય મૂસા નિયમ જાંઅયા વોગર રોતો આતો, બાકી જોવે માયે મૂસા નિયમ જાંઅયા, તોવે મા મોનામાય પાપ કોઅના ઇચ્છા વોદી ગીયી, એને આંય પોરમેહેરાપાઅને દુઉ ઓઅય ગીયો.
ROM 7:10 એને ચ્યા નિયમ જ્યા પોરમેહેરાય મા જીવનાહાટી બોનાવ્યાં, ચ્યાહાકોયજ આંય પોરમેહેરાપાઅને દુઉ ઓઅય ગીયો.
ROM 7:11 કાહાકા પાપાય યે આગના ઉપયોગ કોઇન માન દોગો દેનો, એને ચ્યાજકોય માન પોરમેહેરાપાઅને દુઉ કોઅય દેનો.
ROM 7:12 તે યા મતલબ ઓ હેય કા મૂસા નિયમ પવિત્ર હેય, એને આગના પવિત્ર, ન્યાયી, એને હારી હેય.
ROM 7:13 તોવે કાય જ્યા મૂસા નિયમ હારાં હેય, ચ્યા માન પોરમેહેરાપાઅને દુઉ કોઅહે? નાંય કોવેજ નાંય, ઈ પાપ આતા જ્યાંય એહેકેન કોઅયા, પાપાય ચ્યાજ મૂસા નિયમાહા ઉપયોગ કોઅન માન પોરમેહેરાપાઅને દુઉ કોઅય દેનો, એને એહેકેન પાપા આસલી રુપ પ્રગટ ઓઅય ગીયો, એને પાપ આગનાકોય વોદારી પાપી સાબિત જાયા.
ROM 7:14 આપા જાંઅજેહે કા, મૂસા નિયમ આત્મિક હેય, બાકી આંય માઅહું હેય, એને આંય પાપા ગુલામ હેય.
ROM 7:15 એને આંય જીં કોઅહુ ચ્યાલ નાંય જાંઉ, કાહાકા આંય જીં કોઅરા દારહું તી નાંય કોઉ, બાકી જ્યા માન ઘૃણા ઓઅહે, તીંજ આંય કોઅહુ.
ROM 7:16 એને જો આંય ખારાબ કામ કોઅહુ, તે આંય માની લાહુ કા મૂસા નિયમ હારાં હેય.
ROM 7:17 તોવે ઓહડી દશામાય પાપ કોઅનારો માઅહું આંય નાંય હેતો, બાકી જો માંયેમાય બાઆલો પાપ હેય તો ખારાબ કામ કોઅહે.
ROM 7:18 કાહાકા આંય જાંઅહું, કા માંયેમાય એટલે કા મા શરીરા સ્વભાવામાય હારી વસ્તુ વાસ નાંય કોએ, ઇચ્છા તે મા માય હેય, બાકી હારેં કામે માયેકોય ઓઈ નાંય હોકે.
ROM 7:19 કાહાકા જીં હારાં કામ કોઅરાહાટી આંય ઇચ્છા કોઅહુ, તી તે નાંય કોઅય હોકુ, બાકી આંય જીં ખારાબ કામ નાંય કોઅરા માગુ, તીંજ કોઅયા કોઅહુ.
ROM 7:20 જો આંય તીંજ કોઅહુ જીં ખારાબ કામ હેય, તોવે તીં ખારાબ કામ કોઅનારો આંય નાંય રિયો, બાકી પાપ જો માંયેમાય બાઆલો હેય.
ROM 7:21 યે રીતીકોય, મા અનુભવ ઓ હેય કા જોવે આંય હારાં કામ કોઅરા માગહુ, તોવે માયેકોય ખારાબ કામ ઓઅય જાહે.
ROM 7:22 આંય મા મોનથી તે પોરમેહેરા નિયમાહાકોય તે બોજ ખુશ ઓઅહું.
ROM 7:23 બાકી માન પોતાના શરીરા અવયવાહામાય બિજા પ્રકારનો નિયમ દેખાયેહે, જીં મા મોનામાય હાચ્ચાં માની લેદલા નિયમાહા વિરુદ લડાય કોઅહે, એને માન પાપા ગુલામ બોનાડેહે, જો મા શરીરામાય કામ કોઅહે.
ROM 7:24 આંય કોહડો દુઃખી માઅહું હેતાંવ, માન પોરમેહેરાપાઅને દુઉ કોઅનારા યા શરીરાપાઅને કું છોડાવી?
ROM 7:25 આંય પોરમેહેરા ધન્યવાદ કોઅતાહાંવ, જ્યાંય પ્રભુ ઈસુ ખ્રિસ્તાકોય માન બોચાવ્યો, મોનાકોય આંય પોરમેહેરા નિયમાહા સેવા કોઅતાહાંવ, બાકી શરીરાકોય પાપા સેવા કોઅતાહાંવ.
ROM 8:1 યા લીદે, આમી જ્યા લોક ઈસુ ખ્રિસ્તામાય હેય, ચ્યાહાલ ડૉડ દેઅના આગના નાંય હેય.
ROM 8:2 કાહાકા પવિત્ર આત્મા જીં આપહાન ઈસુ ખ્રિસ્ત પાઅને મિળહે, તુમહાન અનંતજીવન દેઅરી, એને તુમહાન પાપા એને મોરણા માઅને છોડવેહે.
ROM 8:3 કાહાકા માઅહા પાપી સ્વભાવા લીદે જીં કામ મૂસા નિયમ નાંય કોઅય હોક્યા, ચ્યાલ પોરમેહેરાય પુરાં કોઅયા, એટલે પોરમેહેરાય પોતાના પોહો ઈસુ ખ્રિસ્તાલ માઅહા હારકા પાપી શરીરા સમાનતામાય આપહે પાપહા બલિદાન ઓઅરાહાટી દોવાડયો, એહેકેન પોરમેહેરાય ખ્રિસ્ત ઈસુ શરીરાકોય પાપા શક્તિલ તોડી દેના.
ROM 8:4 યાહાટી ન્યાયી વિદી આપહે પાપી સ્વભાવાનુસાર નાંય બાકી પવિત્ર આત્મા ઇસાબે ચાલતેહે, મૂસા નિયમ પુરાં કોઅલા જાય.
ROM 8:5 જ્યા લોક પાપી સ્વભાવાનુસાર જીવન ચ્યા પાપી વાતહેબારામાય વિચાર કોઅતાહા, બાકી જ્યા પવિત્ર આત્માનુસાર જીવન જીવતાહા, ચ્યા પવિત્ર આત્માલ ખુશ કોઅના બારામાય વિચાર કોઅતાહા.
ROM 8:6 પાપી સ્વભાવાનુસાર જીવન જીવના પરિણામ મોરણ હેય, બાકી પવિત્ર આત્માકોય જીવન જીવના લીદે અનંતજીવન એને શાંતી મિળહે.
ROM 8:7 કાહાકા પાપી સ્વભાવાનુસાર વિચાર કોઅના તે પોરમેહેરા વિરુદ કોઅના હેય, કાહાકા પાપી સ્વભાવા વિચાર પોરમેહેરા નિયમાહા આધીન નાંય હેય, એને પોરમેહેરા નિયમાહા પાલન બી કોઅય નાંય હોકે.
ROM 8:8 એને જ્યેં પાપી સ્વભાવાનુસાર જીવન જીવતેહે, ચ્યે પોરમેહેરાલ ખુશ નાંય કોઅય હોકે.
ROM 8:9 બાકી જો પોરમેહેરા પવિત્ર આત્મા તુમહેમાય વાસ કોઅહે, તે તુમા પાપી સ્વભાવાનુસાર નાંય જીવે, બાકી પવિત્ર આત્માનુસાર જીવન જીવતેહે. જો કાદામાય પવિત્ર આત્મા નાંય હેય, તોવે તીં માઅહું ખ્રિસ્તા નાંય હેય.
ROM 8:10 જો ખ્રિસ્ત તુમહેમાય વાસ કોઅહે, તોવે શરીર પાપહાલીદે મોઅલા હેય, બાકી પવિત્ર આત્મા હારાં કામહા લીદે તુમહે આત્મા જીવતા હેય.
ROM 8:11 એને જો પોરમેહેરા આત્મા જ્યાંય ઈસુલ મોઅલા માઅરે જીવાડયો, તુમહેમાય વાસ કોઅહે, જ્યાંય ખ્રિસ્તાલ મોઅલા માઅને જિવાડયોહો, તો તુમહે નાશમાન શરીરાલ બી પોતા આત્માકોય જો તુમહેમાય વાસ કોઅહે જીવાડી.
ROM 8:12 યાહાટી ઓ વિસ્વાસી બાહાહાય, આપહાન આગના પાલન કોઅરા જોજે, બાકી આપહે પાપી સ્વભાવ આપહાન એહેકેન નાંય કોઅરા દેય.
ROM 8:13 કાહાકા જો તુમા પાપી સ્વભાવાનુસાર જીવન જીવહા તે પોરમેહેરાપાઅને દુઉ ઓઅય જાહા, એને જો તુમા પવિત્ર આત્મા સામર્થ્યાકોય પાપી સ્વભાવા ઇચ્છાકોય જીવન જીવના બંદ કોઅય દાહા, તે તુમા જીવતે રાહા.
ROM 8:14 યાહાટી કા જોલહેં બી માઅહે પોરમેહેરા આત્માકોય જીવન જીવતેહે, ચ્યેજ પોરમેહેરા પોહેં હેય.
ROM 8:15 પોરમેહેરાય જીં પવિત્ર આત્મા દેનહા તી તુમહાન ગુલામ નાંય બોનાવે, કા નાંય ગાબરાવે, બાકી યાકોય પવિત્ર આત્મા આપહાન પોરમેહેરા પોહેં બોનાડેહે, જ્યાકોય આપા “ઓ આબા, ઓ પિતા” આખી હોકજેહે.
ROM 8:16 પવિત્ર આત્મા પોતેજ આપહે આત્મા આરે સાક્ષી દેહે, કા આપા પોરમેહેરા પોહેં હેય.
ROM 8:17 એને જો પોરમેહેરા પોહેં હેય, તે વારીસ બી હેય, બાકી પોરમેહેરા વારીસ એને ખ્રિસ્તાઆરે વારીસ હેય, એને જો આપા ખ્રિસ્તાઆરે દુ:ખ ઉઠાવજેહે, તોવે ચ્યાઆરે મહિમા બી ભાગી બોનહું.
ROM 8:18 માન હારેકોય ખાત્રી હેય, કા જીં દુ:ખ આમી આપા બોગવી રીયહા તી દુઃખ તી મહિમા જીં પોરમેહેર આપહાન દેનારો હેય, ચ્યે મહિમા તુલના કોય આમન્યા દુઃખ કાયજ નાંય હેય.
ROM 8:19 કાહાકા ચ્યા બોનાડલી બોદી દુનિયા મોઠી આશેકોય પોરમેહેરા પોહહા રુપામાય પ્રગટ ઓઅના વાટ જોવી રિઅલી હેય.
ROM 8:20 કાહાકા ચ્યા બોનાડલી બોદી દુનિયા પોતાના ઇચ્છાથી નાંય, બાકી આધીન કોઅનારા પોરમેહેરાકોય નોકામ્યા આધીન ઈ આશા થી કોઅલી ગીયી,
ROM 8:21 કા ચ્યા બોનાડલી બોદી દુનિયા ચ્યા દિહયા વાટ જોવી રિઅલી હેય જોવે તી નાશા છુટકારો મેળવીન પોરમેહેરા પોહહા આરે મહિમા સ્વતંત્રતામાય સામીલ ઓઅય જાય.
ROM 8:22 આપા જાંઅજેહે કા જોવેને આદામાય પાપ કોઅયા, તોવેને લેયને આમી લોગુ પોરમેહેરાકોય બોનાડલી બોદી દુનિયા યોક મોયનાવાળી થેઅયે પોહાલ જન્મો દેઅના પીડા હારકી પીડા બોગવી રીયહી.
ROM 8:23 એને ફક્ત ચ્યા બોનાડલી બોદી દુનિયાજ નાંય, બાકી આપાબી, જ્યાહાય પવિત્ર આત્મા પોરમેહેરા પેલ્લી વસ્તુ હારકા મિળ્યાં, આપાબી ચ્યા સોમાયા વાટ જોવી રીયહે કા જોવે આપહાન પોરમેહેરા પોહેં બોનાહાટી પોરમેહેર ઉઠાવી લી એને આપહે શરીરાલ બોદા ખારાબ કામહા પાઅને બોચાવી.
ROM 8:24 આમી જોવે પોરમેહેરાય આપહાન તારણ કોઅલા હેય, તે આપહેપાય ઈ આશા હેય, બાકી જોવે તુમા આજુ કાય મિળવા ઇચ્છા કોઅય રીઅલે હેય જીં તુમહેપાય પેલ્લાથી હેય, તે તી આશા નાંય આખાય, એને કાદાબી માઅહું ચ્યે વસ્તુલ મિળવા ઇચ્છા નાંય કોઅય જીં વસ્તુ ચ્યાવોય પેલ્લાથીજ હેય.
ROM 8:25 બાકી આપા ચ્યે વસ્તુ આશા કોઅજેહે જીં આમી લોગુ આપહાપાય નાંય હેય, યાહાટી આપા ધીરજ રાખીન તાંવ લોગુ વાટ જોવજેહે જાવ લોગુ ચ્યાલ મેળવી નાંય લેજે.
ROM 8:26 યેજ રીતેથી પવિત્ર આત્માબી આપહે મોદાત કોઅહે, જોવે આપહે પોરમેહેરાવોય બોરહો કમજોર હેય, કાહાકા આપા નાંય જાંઆજે કા પ્રાર્થના કોઅયેહે રીતેથી કોઅરા જોજે, બાકી પવિત્ર આત્મા આપહેહાટી પોતે એહેકેન લાગણી થી વિનાંતી કોઅહે, જીં આપા શબ્દાહા કોય આખી નાંય હોકજે.
ROM 8:27 પોરમેહેર આપહે મોન જાંઅહે કા પવિત્ર આત્મા કાય આખી રીઅલા હેય, કાહાકા પવિત્ર આત્મા પોરમેહેરા ઇચ્છા નુસાર પવિત્ર લોકહાહાટી વિનાંતી કોઅહે.
ROM 8:28 આપા જાંઅજેહે કા જ્યા લોક પોરમેહેરાવોય પ્રેમ કોઅતાહા, ચ્ચાહાહાટી બોદ્યો વાતો મિળીન હારાંજ ઓઅહે, એટલે ચ્ચાહાહાટી જી પોરમેહેરા ઇચ્છા નુસાર પોસંદ કોઅલા હેય.
ROM 8:29 કાહાકા જ્યાહાલ ચ્યાય પેલ્લેથી નિવડ કોઅયાહાં, ચ્યાહાન પોરમેહેરા પોહા ઈસુ ખ્રિસ્તા હારકા ઓઅરાહાટી પેલ્લેથી નોક્કી કોઅય દેના, કા ઈસુ ખ્રિસ્ત ઓજ પોરમેહેરા પોહહામાય બોદહા કોઅતો મોઠો બાહા ઓઅય.
ROM 8:30 પાછે જ્યાહાલ ચ્યાય પેલ્લેથી નોક્કી કોઅયા, ચ્યાહાન નિવડયાબી, એને જ્યાહાન નિવડયા, ચ્યાહાન ન્યાયી બોનાડ્યા, એને જ્યાહાન ન્યાયી બોનાડ્યા, ચ્યાહાન ચ્યા મહિમાયેમાયબી ભાગીદાર બોનાડ્યા.
ROM 8:31 યે બોદી વાતહેબારામાય આપા કાય આખજે? જો પોરમેહેર આપહેઆરે હેય તે આપહાન કાદાં આરવી નાંય હોકે.
ROM 8:32 પોરમેહેરાય પોતા યોકનેયોક પોહાલ ચ્યાહાટી નાંય રાખ્યો, બાકી ચ્યાય આપહે બોદહાહાટી ચ્યા દુશ્માનાહાલ હોઅપી દેનો, તે તો આપહાન તી બોદા દી જીં ચ્યાય આપહાન વરદાન દાંહાટી વાયદો કોઅલો હેય.
ROM 8:33 કાદાબી આપહાન પોરમેહેરા હામ્મે દોષ નાંય લાવી હોકે, કાહાકા પોરમેહેરાય આપહાન ન્યાયી બોનાડલે હેય.
ROM 8:34 કાદાજ આપહાન દોષી નાંય ઠોરવી હોકે, કાહાકા ઓ ખ્રિસ્ત ઈસુ હેય જો આપહેહાટી મોઅઇ ગીયો, એને મોઅલા માઅને પાછો જીવતો જાયો, એને આપહેહાટી પોરમેહેરાલ વિનાંતી બી કોઅહે.
ROM 8:35 કાદાબી આપહાન ખ્રિસ્તા પ્રેમા થી આલાગ નાંય કોઅય હોકે, નાંય વિપત્તી, નાંય ચ્યા બોનાડલી બોદી દુનિયા સંકટ, નાંય સતાવણી, નાંય દુકાળ, નાંય ગરીબી, નાંય જોખમ, કા નાંય તલવાર.
ROM 8:36 જેહેકેન પવિત્રશાસ્ત્રમાય લોખલાં હેય, પોરમેહેરાહાટી લોક આમહાન રોજ માઆય ટાકના દમકી દેતહા, એને આમા વાડાહાટી તિયાર કોઅલા ગેટા હારકા ગોણાય જાતહા.
ROM 8:37 બાકી યે બોદી ખારાબ વાતહેમાય પોરમેહેરાકોય જ્યાંય આમહાવોય પ્રેમ કોઅલા હેય, જીત નોક્કી આમહેજ હેય.
ROM 8:38 કાહાકા આંય નોક્કી જાંઅહું, કા નાંય મોરણ, નાંય જીવન, નાંય હોરગા દૂત, નાંય નોરકા દૂત, નાંય વર્તમાન, નાંય ભવિષ્ય, નાંય સામર્થ્ય,
ROM 8:39 નાંય ઉચાઇ, નાંય ઉંડાણ એને નાંય પોરમેહેરાકોય બોનાવલી કાદી બીજી વસ્તુ આપહાન પોરમેહેરા પ્રેમથી આલાગ કોઅય હોકે, જીં આપહાન પ્રભુ ઈસુ ખ્રિસ્તાકોય મિળલા હેય.
ROM 9:1 આંય ખ્રિસ્તમાય હાચ્ચાં આખહુ, એને મા હૃદયબી પવિત્ર આત્મામાય સાક્ષી દેહે, કા આંય જુઠા નાંય બોલું.
ROM 9:2 આંય બોજ નિરાશ હેતાંવ, એને મા યહૂદી જાત્યે લોકહાહાટી બોદો સમય દુઃખી રોતહાવ.
ROM 9:3 કાહાકા મા એહેકેન ઇચ્છા આતી, કા આંય મા યહૂદી બાહહાહાટી જ્યા મા પોતાના કુટુંબ વાળહા ભલાયે માયેવોય હારાપ લેય લાવ, કા આંય ખ્રિસ્તાપાઅને આલાગ ઓઅય જાવ.
ROM 9:4 ચ્યે મા હારકે ઈસરાયેલી લોક હેય, ચ્યાહાન પોરમેહેરાય ગોદ લેદલા પોહહા હારકા નિવડી લેદા, ચ્યાહાન પોરમેહેરાઆરે રોઅના મહિમા મિળી, પોરમેહેરાય ચ્યાહાઆરે કરાર કોઅયા, ચ્યાહાન મૂસા નિયમશાસ્ત્ર દેનો, ચ્યાહાન પોરમેહેરા ભક્તિ કોઅના લાયકે બોનાડ્યા, એને ચ્યાહાઆરે વાયદા કોઅયા.
ROM 9:5 પ્રસિદ્ધ આગલા ડાયાબી એટલે આબ્રાહામ, ઈસાક એને યાકૂબ ચ્યાજ આગલા ડાયા હેય, શરીરા ઇસાબે ઈસુ ખ્રિસ્તાબી ચ્ચાહાજ પેડ્યેમાય જન્મો જાયો, પોરમેહેર બોદહાવોય રાજ્ય કોઅહે, ચ્યા સાદા સ્તુતિ ઓઅતી રોય. આમેન.
ROM 9:6 બાકી એહેકેન નાંય હોમાજના કા પોરમેહેરા વચન પુરાં નાંય ઓઅયા, કાહાકા બોદા ઈસરાયેલી લોક હાચ્ચાં પોરમેહેરા લોક નાંય હેય.
ROM 9:7 એને આબ્રાહામા કુળામાંય જન્મો લેયનાકોય બોદે ચ્યા હાચ્ચેજ પોહેં નાંય બોની જાય, કાહાકા પોરમેહેરાય આબ્રાહામાલ આખ્યાં, “જ્યાહા ઈસાકા કુળામાંય જન્મો જાયહો, ચ્યેજ તો કુળામાઅને માનલે જાય.”
ROM 9:8 જ્યાહા કુદરાતી નુસાર જન્મો ઓઅહે ચ્યે પોરમેહેરા પોહેં નાંય, બાકી જ્યા પોરમેહેરા વાયદાનુસાર જન્મો જાયો ચ્યે હાચ્ચેજ પોહેં આખાયી.
ROM 9:9 કાહાકા વાયદા વચન ઈ હેય, “આંય આગલે વોરહી યે સમયે પાછો યીહીં એને તોવે સારાબી યોક પોહો પૈદા ઓઅરી.”
ROM 9:10 કેવળ ઓલહાંજ નાંય, બાકી આપહે આગલ્યાડાયા ઈસાકાકોય રીપકા બુકામાયબી જુડવા પોહેં પૈદા જાયે.
ROM 9:11 ચ્યા બેની પોહહા જન્મો ઓઅના પેલ્લાજ ચ્ચા બેની પોહહાય કાયજ હારાં કા માઠાં કામ નાંય કોઅલા આતા, પોરમેહેરાય પેલ્લાજ રીપકાલ આખી દેનલા આતા, મોઠો પોહો હાના પોહા આધીન રોય, ઈ યાહાટી કા પોરમેહેરા યોજના બોની રોય, જીં માઅહા કામહાકોય નાંય, બાકી નિવડી લેનારા નિર્ણયા આધારે રોય.
ROM 9:13 જેહેકેન પવિત્રશાસ્ત્રમાય લોખલાં હેય, “માયે યાકૂબાલ પ્રેમ કોઅયા, બાકી એસાવાલ નાકાર કોઅયો.”
ROM 9:14 યાહાટી કા આપા કાય આખજે? કાય પોરમેહેર અન્યાય કોઅહે? નાંય, કોવેજ નાંય.
ROM 9:15 કાહાકા પોરમેહેર મૂસાલ આખહે કા, “આંય જ્યા કાદાવોય દયા કોઅરા માગુ ચ્યાવોય આંય દયા કોઅહી, એને જ્યા કાદાવોય કૃપા કોઅરા માગુ ચ્યાવોય કૃપા કોઅહી.”
ROM 9:16 યાહાટી પોરમેહેર જ્યાલ નિવડેહે ચ્યાવોય તો દયા કોઅહે, ઈ માઅહા ઇચ્છાકોય કા ચ્યાહા કામહાકોય નાંય ઓએ.
ROM 9:17 કાહાકા પવિત્રશાસ્ત્રમાય મિસર દેશા ફારો રાજાલ આખવામાય યેના, “માયે તુલ યાહાટી રાજા બોનાડયો, કા તોથી આંય મા સામર્થ્ય લોકહાન દેખાડું, એને પોતાના હારી ખોબારે પ્રચાર દુનિયા બોદા લોકહાન ઓએ.”
ROM 9:18 યાહાટી પોરમેહેર જ્યાવોય દયા કોઅરા માગે, ચ્યાવોય દયા કોઅહે, એને જ્યાલ કોઠાણ કોઅરા માગે ચ્યાલ કોઠાણ કોઅય દેહે.
ROM 9:19 તોવે તુમહે માઅરે કોલહાક લોક માન પુછી, “જો એહેકેન હેય, તે પાછે પોરમેહેર કેહેકેન આખી હોકહે કા આપા જુઠે હેય? કાહાકા તો જીં કોઅરા માગે તી કોઅહે ચ્યાલ કાદો રોકી નાંય હોકે.”
ROM 9:20 ઓ આર્યા, તું કું હેય, જો પોરમેહેરાલ સવાલ કોઅતોહો? કાય બોનાડલી વસ્તુ બોનાડનારાલ આખી હોકહે કા, “તુયે માન એહેકોય કાહા બોનાડી?”
ROM 9:21 કાય કુંબાડાલ કાદવાવોય ઓદિકાર નાંય કા, યોકુજ કાદવા ગારામાઅને, યોક ખાસ કામાહાટી એને યોક બિજા વાહણાલ સામાન્ય કામાહાટી બોનાડેહે?
ROM 9:22 પોરમેહેર ચ્યા ગુસ્સો દેખાડાં માગતો આતો, એને બોદહા વિરુદ ચ્યા શક્તિ પ્રગટ કોઅરા માગતો આતો, જ્યેં નાશ ઓઅરા લાયકે આતેં, બાકી ચ્યાય ચ્યાહાન સહન કોઅયા.
ROM 9:23 ચ્યાય એહેકેન યાહાટી કોઅયા કા તો દયા કોઅલા લોકહાવોય ચ્યા મહિમા પ્રગટ કોઅરા માગતો આતો, જ્યાહાલ ચ્યાય પેલ્લાજ ચ્યા મહિમાહાટી તિયાર કોઅલા આતા.
ROM 9:24 યાહાટી આપા યહૂદી લોકહાનુજ નાંય બાકી ગેર યહૂદી લોકહામાઅને બી નિવાડલા હેય.
ROM 9:25 જેહેકેન ગેર યહૂદી લોકહા બારામાય, પોરમેહેર હોશે ભવિષ્યવક્તા ચોપડી માયબી આખહે, “જ્યા પોતાના લોક નાંય આતા, ચ્યાહાન આંય મા લોક આખહી, એને જ્યાહા આરે માયે પ્રેમ નાંય કોઅલા આતા, ચ્ચાહા આરે આંય પ્રેમ કોઅહી.
ROM 9:26 એને જ્યા જાગાવોય પોરમેહેરાય આખલા આતા, કા તુમા મા લોક નાંય હેય, ચ્ચાજ જાગામાય જીવતો પોરમેહેર ચ્યાહાન પોતે પોહેં આખી.”
ROM 9:27 એને યશાયા ભવિષ્યવક્તા ઈસરાયેલ લોકહા બારામાય એહેકેન આખહે, “જો ઈસરાયેલ લોકહા ગોણત્રી દોરિયા મેરાવોયને રેઅટા ઓલી બી ઓઅરી, તેરુંબી ચ્યાહામાઅને વોછાજ બોચાવલા જાય.
ROM 9:28 કાહાકા પોરમેહેર જલદીજ દુનિયા બોદા લોકહા સદામાટે ન્યાય કોઅરી.”
ROM 9:29 જેહેકેન યશાયા ભવિષ્યવક્તાય પેલ્લા બી આખલા આતા, “જો સૈન્યાહા પ્રભુ આપહાન ચ્યા કુળા ઓઅરા પરવાનગી નાંય દેતો, તે આપા સદોમ એને ગમોરા શેહેરા લોકહા હારકા બોની જાતા, ચ્યાહાન પોરમેહેરાય પુરીરીતે નાશ કોઅય દેના.”
ROM 9:30 તો આપા કાય આખજે? ગેર યહૂદી લોક પોરમેહેરા હામ્મે પોતે ન્યાયી બોના કોશિશ નાંય કોઅતા આતા, બાકી ચ્યાહાય પોરમેહેરાવોય બોરહો કોઅયો યા લીદે પોરમેહેરાય ચ્યાહાન ન્યાયી બોનાડ્યા.
ROM 9:31 બાકી ઈસરાયેલી લોક, જ્યા મૂસા નિયમ પાળીન પોરમેહેરા હામ્મે ન્યાયી બોના કોશિશ કોઅય રીઅલા આતા, ચ્યા ન્યાયી નાંય બોની હોક્યા.
ROM 9:32 એહેકેન કાહા બોન્યા? યાહાટી કા ચ્યા પોરમેહેરાવોય બોરહો કોઇન નાંય, બાકી હારાં કામહાકોય ન્યાયી બોના કોશિશ કોઅય રીઅલા આતા, ઈસરાયેલ લોકહાય ઓહડા દોગડાવોય ઠોકાર ખાદી જીં ચ્ચાહાન પાડી ટાકી હોકે.
ROM 9:33 જેહેકેન પવિત્રશાસ્ત્રમાય લોખલાં હેય, “એઆ, આંય યેરૂસાલેમ શેહેરામાય યોક ઓહડો દોગાડ થોવહું, જ્યાથી લોક ઠોકાર લાગીન પોડી જાય, એને જો કાદો ચ્યાવોય બોરહો કોઅરી, તો શરમિંદા નાંય ઓઅરી.”
ROM 10:1 ઓ વિસ્વાસી બાહાહાય, મા મોના ઇચ્છા એને ઈસરાયેલી લોકહાહાટી પોરમેહેરાલ મા ઈ પ્રાર્થના હેય, કા પોરમેહેરા ઇહિને ચ્યાહાન તારણ મીળે.
ROM 10:2 કાહાકા આંય ચ્યાહા સાક્ષી દાહું, કા ચ્ચે પોરમેહેરા પ્રતિ ઉત્સાહી તે હેય, બાકી પોરમેહેરા સેવા કેહેકેન કોઅરા જોજે, ચ્યા બારામાય હોમાજ નાંય હેય.
ROM 10:3 કાહાકા ચ્યે પોરમેહેરાવોય બોરહો કોઅનાકોય ન્યાયી બોનાડયેહે યે વાતથી ઓજાણ્યા ઓઇન, પોતે ન્યાયી બોનાહાટી કોશિશ કોઅય રીઅલા આતા, યાહાટી ચ્યા પોરમેહેરાકોય ન્યાયી નાંય બોન્યા.
ROM 10:4 કાહાકા ખ્રિસ્તા યેયના થી મૂસા નિયમાહા ઇરાદો પુરો ઓઅય ગીયો, યાહાટી જો કાદો ખ્રિસ્તાવોય બોરહો કોઅહે, ચ્ચાલ પોરમેહેર ન્યાયી બોનાડેહે.
ROM 10:5 મૂસા નિયમાહાકોય ન્યાયી બોનના બારામાય પવિત્રશાસ્ત્રમાય લોખલાં હેય, જીં માઅહું મૂસા નિયમ પાળી તે તી ચ્યાકોય જીવતા રોય.
ROM 10:6 બાકી પવિત્રશાસ્ત્રમાય લોખલાં હેય કા જીં માઅહું બોરહાકોય ન્યાયી ઠોરાવલા જાહે, ચ્ચે પોતાના મોનામાય ઈ નાંય આખના, કા “હોરગા વોય કું ચોડી ખ્રિસ્તાલ નિચે ઉતાડી લિયાહાટી?”
ROM 10:7 યા “અધોલોકમાય કું ઉતી ખ્રિસ્તાલ મોઅલા માઅને પાછો જીવતો કોઇન ઉચે લિયાહાટી?”
ROM 10:8 યા મતલબ ઈ હેય કા, “વચન તો પાહી હેય, તો મુયામાય એને તો મોનામાય હેય,” તીંજ બોરહા વચન હેય, જીં આમા પ્રચાર કોઅજેહે.
ROM 10:9 કાહાકા જો તું તો મુયાકોય ઈસુલ પ્રભુ જાઇન લોકહા હામ્મે સ્વીકાર કોઅહે, એને પોતાના મોનાકોય બોરહો કોઅહે કા પોરમેહેરાય ઈસુલ મોઅલા માઅને પાછો જીવાડ્યો, તે પોરમેહેર નોક્કી તો તારણ કોઅરી.
ROM 10:10 કાહાકા ન્યાયી બોનાહાટી મોનામાય બોરહો કોઅવામાય યેહે, એને તારણ મિળાહાટી મુયાકોય સ્વીકાર કોઅવામાય યેહે.
ROM 10:11 કાહાકા યશાયા ભવિષ્યવક્તાય ખ્રિસ્તા બારામાય પવિત્રશાસ્ત્રમાય લોખલાં હેય, “જીં કાદાં ચ્યાવોય બોરહો કોઅહે, તી નિરાશ નાંય ઓઅરી.”
ROM 10:12 બાકી તી માઅહું યહૂદી હેય કા ગેર યહૂદી ચ્ચામાય કાયજ ભેદ-ભાવ નાંય, કાહાકા પોરમેહેર બોદહા પ્રભુ હેય, એને જીં કાદાં પોતાના બોચાવાહાટી પોરમેહેરાવોય મોદાત માગાહાટી ચ્યાલ હાત કોઅહે, ચ્યા પ્રતિ તો ઉદાર હેય.
ROM 10:13 કાહાકા, પવિત્રશાસ્ત્રમાય લોખલાં હેય, “જીં કાદાં પોરમેહેરાલ મોદાત માગાહાટી હાત કોઅહે, ચ્યાલ તારણ મિળી.”
ROM 10:14 બાકી જો લોકહા ચ્યાવોય બોરહો નાંય હેય, તે પાછે ચ્ચા ચ્યાવોય મોદાત કેહેકેન માગી હોકતાહા? એને લોક ચ્યા બારામાય વોનાયાહાજ નાંય, તે પાછે બોરહો કેહેકેન કોઅય હોકતાહા? એને લોકહાન ચ્યા બારામાય આખનારા પ્રચારક નાંય હેય, તે પાછે લોક કેહેકેન વોનાય હોકતાહા?
ROM 10:15 એને પ્રચારક નાંય દોવાડે, તે પાછે લોક કેહેકેન વોનાય હોકે? જેહેકેન પવિત્રશાસ્ત્રમાય લોખલાં હેય, “હારી ખોબાર પ્રચાર કોઅનારા લોકહા યેઅના કોલાં હારાં હેય.”
ROM 10:16 બાકી બોદા લોકહાય ચ્ચે હારી ખોબારેવોય બોરહો નાંય કોઅયો, જેહેકેન પવિત્રશાસ્ત્રમાય યશાયા ભવિષ્યવક્તા લોખહે, કા “ઓ પ્રભુ, બોજ વોછા લોકહાય હારી ખોબારેવોય બોરહો કોઅયો.”
ROM 10:17 યાહાટી બોરહો તોવે કોઅતેહે જોવે હારી ખોબાર વોનાતેહે, એને ઈ હારી ખોબાર, ખ્રિસ્તા વચન હેય.
ROM 10:18 બાકી આંય સવાલ પુછહું, “કાય યહૂદી લોક ખ્રિસ્તા બારામાય નાંય વોનાયાહા?” “હાં જરુર વોનાયાહા, કાહાકા પવિત્રશાસ્ત્રમાય લોખલાં હેય, ચ્યા સંદેશ દોરતીવોય બોદા માઅહા પાય, એને ચ્યા વચન દુનિયામાય બોદે જાગે પોઅચી ગીયહા.”
ROM 10:19 પાછે આંય આખહુ કા, ઈસરાયેલી લોક જાંઅતાહા, કાહાકા પેલ્લા તે પોરમેહેરાય મૂસાકોય આખ્યાં, “આંય તુમહાન ગેર યહૂદી લોકહા પ્રતિ તુમહે મોનામાય ગુસ્સો પૈદા કોઅહી, જ્યા યોક જાતી બી નાંય હેય, આંય તુમહાન મૂર્ખ જાતીકોય ગુસ્સો બોઆડી દિહી.”
ROM 10:20 પાછે યશાયા ભવિષ્યવક્તાકોય પોરમેહેરાય આખ્યાં, “જ્યેં માન નાંય હોદા આતેં, ચ્યાહાય માન પામી લેદહો, એને જ્યેં માન પુછા બી નાંય આતેં, ચ્યાહાવોય આંય પ્રગટ ઓઈ ગીયો.”
ROM 10:21 બાકી ઈસરાયેલ લોકહા બારામાય પોરમેહેર યશાયા ભવિષ્યવક્તાકોય એહેકેન આખહે, “આંય દિહીબોય આગના નાંય માનનારા એને કોઠાણ મોના લોકહાન માયેપાંય પાછા ફિરી યાહાટી આથ ફૈલાવી રિયો.”
ROM 11:1 યાહાટી આંય સવાલ પુછહું, કા કાય પોરમેહેરાય પોતાના લોકહાન છોડી દેના? નાંય, કોવેજ નાંય, કાહાકા આંયબી ઈસરાયેલી હેતાંવ, આબ્રાહામા પિડીમાઅને એને બિન્યામીના કુળામાઅને હેતાંવ.
ROM 11:2 પોરમેહેરાય પોતાના લોકહાન નાંય છોડી દેનહા, જ્યાહાન પોરમેહેરાય પેલ્લાનેજ નિવડી લેદા, તુમા જાંઅતેહે, કા પવિત્રશાસ્ત્રમાય એલીયા ભવિષ્યવક્તા બારામાય લોખલાં હેય, કા તો પોરમેહેરાલ ઈસરાયેલી લોકહા વિરુદમાય વિનાંતી કોઅહે.
ROM 11:3 “ઓ પ્રભુ, ચ્યાહાય તો ભવિષ્યવક્તાહા હત્યા કોઅયી, એને તો વેદીલ નાશ કોઅય દેના, તો આગના પાલન કોઅનારાહા માઅને કેવળ આંય યોખલોજ જીવતો હેય, એને ચ્યે માન બી માઆય ટાકાં માગતેહે.”
ROM 11:4 બાકી પોરમેહેરાય એલીયાલ આખ્યાં, “માયે પોતાનાહાટી હાંત ઓજાર લોકહાન બોચાવી થોવ્યહા, જ્યાહાય જુઠા બાલ દેવતા ભક્તિ નાંય કોઅયી.”
ROM 11:5 યેજ રીતીકોય યા સમાયામાય બી, પોરમેહેરા સદા મોયા લીદે, વોછાજ ઈસરાયેલ લોક પોરમેહેરા હાચ્ચાં લોકહા હારકા નિવાડલા હેય.
ROM 11:6 ચ્યાહાન નિવાડના પોરમેહેરા સદા મોયાકોય જાયલા હેય, હારાં કામાકોય નાંય, જો હારાં કામહાકોય હેય, તે પોરમેહેરા સદા મોયા પાછે સદા મોયા નાંય રોયી.
ROM 11:7 યાહાટી યા પરિણામ કાય જાયો? ઈસરાયેલી લોકહાય ન્યાયી બોનાહાટી કોશિશ કોઅયી, બાકી ચ્યા સફળ નાંય ઓઅયા, બાકી નિવડી લેદલાહાલ મિળ્યાં, એને કોલહાક લોકહા મન કોઠાણ બોની ગીયા.
ROM 11:8 જેહેકોય યશાયા ભવિષ્યવક્તાકોય પવિત્રશાસ્ત્રમાય લોખલાં હેય, “પોરમેહેરાય આજ્યા દિહી લોગુ ચ્યાહા મોન કોઠાણ બોનાવી દેનલા હેય, એને ચ્યાહાન ઓહડા ડોળા દેના કા જ્યા નાંય દેખી હોકે, એને ઓહડા કાન દેના જ્યા વોનાયને હોમજી નાંય હોકે.”
ROM 11:9 એને દાઉદ રાજા આખહે, “ચ્યાહા ખાઅના ચ્યાહાહાટી જાળ એને ફાંદો હેય, એને ચ્યાહાહાટી તી ડૉડના એને ઠોકરા કારણ ઓઈ જાય.
ROM 11:10 ચ્યાહા ડોળાહાવોય આંદારાં ઓઈ જાય, જેથી ચ્યા દેખી નાંય હોકે, એને તું કાયામ ચ્યાહાન મુશીબાતમાય રાખ.”
ROM 11:11 બાકી આંય પૂછતાહાવ, કાય ઈસરાયેલ લોક ઠોકાર લાગના લીદે સાદાહાટી નાશ ઓઅય ગીયા? નાંય, કોવેજ નાંય, બાકી ચ્યાહા બોરહો નાંય કોઅના લીદે ગેર યહૂદી લોકહાન તારણ મિળ્યાં, જેથી ઈસરાયેલ લોકહાન ચ્યાહા પ્રતિ ગુસ્સો ઓઅય.
ROM 11:12 જો ઈસરાયેલ લોકહા બોરહો નાંય કોઅના લીદે ગેર યહૂદી દુનિયાદારી લોકહાહાટી બોરકાતદાર બોન્યા, તે ઈસરાયેલ લોક પોરમેહેરાપાય ફિરી યી તોવે હાચ્ચાંજ દુનિયા લોકહાન આજુ વોદારે બોરકાત મિળી જાઅરી.
ROM 11:13 તે આંય આમી તુમા ગેર યહૂદી લોકહાન આખહુ, કા જોવે આંય ગેર યહૂદી લોકહાહાટી પ્રેષિત હેતાંવ, તોવે આંય પોતાની સેવાહાટી પ્રશંસા કોઅહુ.
ROM 11:14 જેથી કોઅહિબી રીતીકોય આંય યહૂદી જાતીમાઅને લોકહામાય ગુસ્સો પૈદા કોઇન ચ્યાહામાઅને કાદા તેરુ તારણ કોઆડુ.
ROM 11:15 કાહાકા જોવે ઈસરાયેલ લોકહાન છોડી દેયના, દુનિયા લોકહા પોરમેહેરાઆરે મેળમિલાપ ઓઅના લીદે બોન્યા, તે કાય ચ્યાહા ખ્રિસ્તાલ ખ્રિસ્તા હારકા સ્વીકાર કોઅના, જેહેકેન યોક માઅહું મોઅલા માઅને પાછા જીવી ઉઠહે ચ્યા હારકા નાંય બોની?
ROM 11:16 જોવે પોરમેહેરાલ ચોડાવલી બેટે પેલ્લા મોગાલલો કુટા ગોળો પવિત્ર ઠોર્યો, તોવે પુરો મોગાલલો કુટબી પવિત્ર હેય, એને જોવે જાડા મુળે પવિત્ર ઠોરી, તોવે ડાળખ્યો બી પવિત્ર નોકીજ ઓરી.
ROM 11:17 બાકી જો કોલહાક હાર્યો જૈતુના જાડા ડાળખ્યો તોડી ટાકલ્યો ગીયો, એને તુમા ગેર યહૂદી લોક જંગલી જૈતુના જાડા ડાળખ્યેહે હારકા હેય, જ્યાહાન જંગલી જૈતુના જાડા માઅરે તોડીન હારા જૈતુના જાડ માય કલામ કોઅવામાય યેના, આમી તુમા યહૂદીયાહાથી જી હારેં જૈતુના જાડા મુળે હેય, એને ચ્ચે જૈતુના રસાથી બોઆલા મુળહા ભાગીદાર બોની ગીઅલા હેય.
ROM 11:18 તોવે ડાળખીવોય અભિમાન નાંય કોઅના, એને જો તું અભિમાન કોઅહે તોવે યાદ રાખ કા ડાળખી મુળહાન નાંય, બાકી મુળ ડાળખ્યેહેન સાંબાળેહે.
ROM 11:19 પાછે તું આખહે, “ડાળખ્યો યાહાટી તોડી દેન્યો, કા આંય કલામ કોઅવામાય યાઉ.”
ROM 11:20 હાચ્ચાં ઈ હેય, ચ્યો તે અવિસ્વાસી લીદે તોડવામાય યેન્યો, બાકી તું બોરહાકોય બોની રોહે યાહાટી અભિમાની નાંય, બાકી પોરમેહેરા બિક રાખ.
ROM 11:21 કાહાકા જોવે પોરમેહેરાય પેલ્લેથી ડાળખ્યો આત્યો ચ્ચેહેવોય દોયા નાંય કોઅયી, તે તો તુમહાવોય બી દોયા નાંય કોઅરી.
ROM 11:22 યાહાટી પોરમેહેર દોયાળુ તે હેય બાકી ચ્ચાઆરે-આરે કઠાણ બી હેય, બેની વાતો યાદ રાખા, જ્યાહાન કાપી ટાક્યેં, ચ્યાહાવોય પોરમેહેરાય ગુસ્સો કોઅયો, બાકી તોવોય દોયા કોઅયી, જો તુંબી પોરમેહેરા દોયામાય બોની નાંય રોહે, તે તુંબી કાપી ટાકાલો જાહે.
ROM 11:23 એને ચ્યા ઈસરાયેલ લોક જ્યાહાવોય પોરમેહેરાય કઠોરતા કોઅયી, ચ્યા પાછો બોરહો કોએ તે કલામ કોઅવામાય યી, કાહાકા પોરમેહેર ચ્યાહાન પાછે કલામ કોઅરી.
ROM 11:24 તુમા ગેર યહૂદી કુદરતી જંગલી જૈતુના ડાળખ્યો હેય, એને ચ્યામાઅને કાપીન તુમહાન આસલી જૈતુના ડાળખીઆરે કલામ કોઅયા, તોવે ઈ જીં આસલી જૈતુના ડાળખ્યો હેય, તે કાહાનાય ચ્યાહા કલામ કોઅવામાય યી.
ROM 11:25 ઓ વિસ્વાસી બાહાહાય, એહેકોય નાંય ઓઅઇ કા તુમા પોતાનાલ બુદ્ધિમાન હોમજી લા, યાહાટી આંય તુમહાવોય ઓ ભેદ પ્રગટ કોઅરા માગહુ, કા જાવ લોગુ બોદા ગેર યહૂદી લોક પોરમેહેરા પાહે ફિરી યેય, તાંવ લોગુ કોલહાક ઈસરાયેલ લોકહા મોન કોઠાણ બોની રોય.
ROM 11:26 એને ઓહડી રીતેકોય બોદા ઈસરાયેલી લોક તારણ પામી, જેહેકોય પવિત્રશાસ્ત્રમાય લોખલાં હેય, “છોડાવનારો યેરૂસાલેમ શેહેરામાઅને યી, એને ઈસરાયેલા કુળામાઅને લોકહા પાપ માફ કોઅરી.
ROM 11:27 એને ચ્યાહાઆરે મા ઓજ કરાર ઓરી, જોવે આંય ચ્યાહા પાપ માફ કોઅહી.”
ROM 11:28 ઈસરાયેલ લોક હારી ખોબારેવોય બોરહો નાંય કોએ, યા લીદે ચ્યા પોરમેહેરા દુશ્માન હેય, એને ઈ તુમહેહાટી ફાયદા કારણા બોની ગીયહા, બાકી ચ્યાહા આગલ્યા ડાયહાન નિવડી લેદલા લીદે પોરમેહેર ચ્યાહાવોય પ્રેમ કોઅહે.
ROM 11:29 કાહાકા પોરમેહેર જ્યાહાન નિવડેહે એને જ્યાલ વરદાન દેહે, ચ્યાહાકોય કોદહીજ બી પોતાના મોન બોદલીન પાછો ટાળી નાંય દેય.
ROM 11:30 કાહાકા જેહેકેન પેલ્લા તુમા ગેર યહૂદી લોકહાય પોરમેહેરા આગના નાંય માની, બાકી આમી ઈસરાયેલી લોકહા આગના નાંય માનનાકોય તુમહેવોય દોયા ઓઅયી.
ROM 11:31 તેહેકેનુજ ચ્યાહાય બી આમી આગના નાંય માની, યાહાટી તુમહેવોય જીં દયા ઓઅહે, ચ્યેકોય ચ્યાહાવોય બી દોયા ઓએ.
ROM 11:32 કાહાકા પોરમેહેરાય બોદહાલ આગના નાંય પાળનારા બોના દેના, કા તો બોદા લોકહાવોય દયા કોએ.
ROM 11:33 પોરમેહેરા સદા મોયા મિલકાત એને બુદ્દિ એને જ્ઞાન બોજ મહાન હેય, કાદાબી પોરમેહેરા વિચાર નાંય જાંઆય હોકે, એને કાદાબી પોરમેહેરા વાટે ભેદ નાંય હોમજી હોકે.
ROM 11:34 પોરમેહેરા વિચાર કાદાં નાંય જાંઆય હોકે, એને ચ્ચાલ કાદાં સલહા નાંય દેય હોકે.
ROM 11:35 “કાય કાદાય પેલ્લા પોરમેહેરાલ કાય દેનલા હેય, યાહાટી તો ચ્યા બોદલે કાય મિળના વિચાર કોઅય હોકે?”
ROM 11:36 કાહાકા બોદા પોરમેહેરાપાઅને હેય, બોદા ચ્યાય બોનાવલા હેય, બોદા કાય ચ્યાજ હેય, એને સાદા ચ્યાજ મહિમા ઓઅતી રોય. આમેન.
ROM 12:1 યાહાટી ઓ વિસ્વાસી બાહાહાય, પોરમેહેરાય આપહાવોય બોજ દયા કોઅલી હેય, ચ્ચાલ યાદ કોઆડીન આંય તુમહાન વિનાંતી કોઅહુ, કા પોતાના જીવન, પવિત્ર, એને પોરમેહેરાલ પોસંદ પોડે એહેકેન પોરમેહેરાલ બલિદાના રુપામાય સમર્પિત કોઆ, કાહાકા પોરમેહેરા ભક્તિ કોઅના ઓજ હાચ્ચો તરીકો હેય.
ROM 12:2 યા દુનિયા લોકહા હારકા તુમા નાંય બોના, બાકી તુમહે મોન બોદલાય જાયનાકોય તુમહે ચાલ-ચલન બી બોદલાય જાય, જ્યાકોય તુમા પોરમેહેરા ઇચ્છા કાય હેય, એને ચ્યાલ કાય ગોમહે, એને ચ્યા સિદ્ધ ઇચ્છા કાય હેય, તી માલુમ કોઅતે રા.
ROM 12:3 કાહાકા આંય ચ્યા સદા મોયા લીદે જીં માન મીળહ્યા, આંય તુમા બોદહાલ ઈ આખતાહાવ કા, તુમા પોતાલ બોજ મોઠા મા હોમજાહા, બાકી પોરમેહેરાય તુમહાન જોલહો બોરહો દેનહો, ચ્યાનુસાર પોતાલ નમ્ર હોમજાં.
ROM 12:4 જેહેકોય આપહે શરીર યોક હેય બાકી ચ્યામાય બોજ અવયવ હેય, એને બોદા અવયવાહા યોક હારકા કામ નાંય હેય.
ROM 12:5 તેહેકોયજ, આપા જ્યેં ખ્રિસ્તામાય બોજ વિસ્વાસી હેય, બાકી ખ્રિસ્તામાય આપા યોક શરીર હેય, એને યોક-બિજા અવયવ હેય.
ROM 12:6 એને જોવે ચ્યા સદા મોયા ઇસાબે જીં આપહાન પોરમેહેરાય દેનહા, આપહાન આલાગ-આલાગ વરદાન મિળ્યહા, તોવે જ્યાલ ભવિષ્યવાણી કોઅના વરદાન મિળ્યહા, તે તો પોરમેહેરાવોય ચ્યા બોરહા ઇસાબે ભવિષ્યવાણી કોએ.
ROM 12:7 જો બીજહા સેવા કોઅના દાન મિળ્યહા, તોવે તો સેવા કોઅનામાય લાગલો રોય, જો કાદાલ હિકાડના દાન મિળ્યહા, તે હિકાડનામાય લાગલો રોય.
ROM 12:8 જો બીજહાન ઉપદેશ કોઅના દાન મિળ્યહા, તો ચ્યાય બિજા વિસ્વાસી લોકહાન ઉત્તેજન કોઅનામાય લાગી રોય, જો બિજા લોકહા ગોરાજ પુરી કોઅના દાન મિળ્યહા, તે ઉદારતાકોય મોદાત કોએ, જ્યાલ આગેવાની કોઅના દાન મિળ્યહા, તે ગંભીર રીતે આગેવાની કોએ, જ્યાલ દયા કોઅના દાન મિળ્યહા, તે તો આનંદકોય દયા કોએ.
ROM 12:9 બીજહાવોય પ્રેમ કોઅના દેખાવો મા કોઅહા, ખારાબ હેય ચ્યા ધિક્કાર કોઆ, બાકી જીં હારાં કામ હેય તી કોઅતે રા.
ROM 12:10 તુમા પોતે કુટુંબા લોકહા હારકા યોકબીજાહાવોય પ્રેમ કોઆ, એને બીજહાન તુમહે કોઅતા હારાં માના.
ROM 12:11 મેઅનાત કોઅતા રા, એને આળહાય મા કોઅહા, ઉત્સાહી બોનીન સેવા કોઆ.
ROM 12:12 તુમહાવોય જીં આશા હેય, ચ્યામાય આનંદ કોઆ, સંકટામાય ધીરજ રાખા, સદા પ્રાર્થના કોઅતે રા.
ROM 12:13 પવિત્ર લોકહાન જીં કાય ગોરાજ હેય, ચ્યામાય ચ્યાહા મોદાત કોઆ, ગાવારાહા ચાકરી કોઅરાહાટી સાદા તિયાર રા.
ROM 12:14 જ્યા લોક તુમહે સતાવ કોઅતેહે, ચ્ચાહાન હારાપ નાંય દેઅના બાકી પોરમેહેરા નાંવા કોય બોરકાત દા.
ROM 12:15 આનંદ કોઅનારાહા આરે આનંદ કોઆ, એને રોડનારાહા આરે રોડા.
ROM 12:16 યોક-બિજા આરે મેળમિલાપ રાખા, અભિમાની નાંય બોના, બાકી ગરીબાહા આરે સંગતી રાખા, પોતાલુજ બુદ્ધિમાન નાંય હોમાજના.
ROM 12:17 જીં તુમહેઆરે ખારાબ કોએ, ચ્યાઆરે ખારાબ નાંય કોઅના, જ્યો વાતો બોદા લોકહા નોજરેમાય હાર્યો હેય, ચ્ચોજ વાતો કોઅરાહાટી કોશિશ કોઆ.
ROM 12:18 બોની હોકે ઓલા તુમા બોદહાઆરે શાંતી થી રા.
ROM 12:19 ઓ વાહલાહાય, બોદલો મા લાહા, બાકી પોરમેહેરાલ બોદલો લા દા, કાહાકા પવિત્રશાસ્ત્રમાય પોરમેહેર આખહે, “બોદલો લેઅના મા કામ હેય, આંય બોદલો લિહીં.”
ROM 12:20 બાકી જેહેકેન પવિત્રશાસ્ત્રમાય બી લોખલાં હેય, “જો તો વિરુદી બુખ્યો હેય, તે ચ્યાલ ખાઅના દે, જો તો પીહ્યો હેય, તે ચ્યાલ પાઆય પાજ, કાહાકા એહેકેન કોઅનાકોય તું ચ્યાલ શરમિંદા કોઅય દેહે.”
ROM 12:21 જુઠાકોય નાંય આરતો, બાકી હારાકોય જુઠાલ જીતી લે.
ROM 13:1 દરેક માઅહું સરકારી ઓદિકારી લોકહા આધીન રોય, કાહાકા પોરમેહેરા પોરવાનગી કોય ચ્ચાહાન ઓદિકાર દેવાયેહે, એને જ્યા ઓદિકારી હેય ચ્યા પોરમેહેરાપાઅને ઠોરાવલા ગીઅલા હેય.
ROM 13:2 યાહાટી જીં કાદાં ઓહડા ઓદિકારી માઅહા વિરોદ કોઅહે, તી પોરમેહેરા નિયમાહા વિરુદ કોઅહે, એને વિરુદ કોઅનારાહાન ડૉડ મિળી.
ROM 13:3 જો કાદાં હારાં કામ કોઅહે, ચ્યાલ ઓદિકાર્યાલ બીઅના ગોરાજ નાંય હેય, બાકી જો ખારાબ કામ કોએ, ચ્યાલ ઓદિકાર્યા બિક હેય, જો તું ઓદિકાર્યા પાઅને બિકવોગર રા માગતોહો, તે હારાં કામ કોઅતો રો, એહેકેન તો તુમહે વાહવા કોઅરી.
ROM 13:4 કાહાકા ઓદિકારી તો મોદાત કોઅરાહાટી પોરમેહેરાપાઅને સેવક નેમલો હેય, બાકી તું ખારાબ કામ કોએ, તે તું બિક રાખ, કાહાકા ઓદિકાર્યાપાય ડૉડ દેઅના ઓદિકાર હેય.
ROM 13:5 તું પોરમેહેરા ડૉડાપાઅને બોચાંહાટી આધીન નાંય રોઅના બાકી અંતકરણ થી બી તુમહાય ઓદિકાર્યાહા આધીન રોઅના હેય.
ROM 13:6 યાહાટી કર બી દા, કાહાકા શાસન કોઅનારા પોરમેહેરા સેવક હેય, એને ચ્યા સદા યાજ કામામાંય લાગલા રોતહા.
ROM 13:7 ચ્યાહાટી બોદહા હક્ક ચુકવી દા, જ્યા પાય કર લેયના હક્ક હેય ચ્ચાલ કર બોઅય દા, જ્યાલ જકાત જોજહે ચ્યાલ જકાત દા, એને જ્યાહાલ આદર દેઅના હેય, ચ્યાહાન આદર દા, એને જ્યાહાન માન દેઅના હેય, ચ્યાહાન માન દા.
ROM 13:8 તુમહાન યોક વાતમાય યોકબીજા કર્જદાર બોનના હેય, એને તી વાત હેય તુમા બોદે યોકબીજાવોય પ્રેમ કોઆ, કાહાકા જો કાદો પ્રેમ કોઅહે ચ્યાય મૂસા નિયમ પુરી રીતેકોય પાલન કોઅયા.
ROM 13:9 મૂસા નિયમમાય યો આગના હેય, જેહેકેન કા, “વ્યબિચાર નાંય કોઅના, ખૂન નાંય કોઅના, ચોરી નાંય કોઅના, લોબ નાંય કોઅના,” એને યેહેલ છોડીન બીજી કોયબી આગના હેય તે બોદા સારાંશ યે આગનામાય હેય, કા “તું પોતાવોય જેહેકેન પ્રેમ કોઅતોહો તેહેકેન પ્રેમ બીજહાવોયબી કોઓ.”
ROM 13:10 કાહાકા પ્રેમ બીજહા જુઠા નાંય કોઅય, યાહાટી પ્રેમ કોઅના મૂસા નિયમ પુરીરીતે પાલન કોઅના હેય.
ROM 13:11 તુમા એહેકોય જરુર કોઅયા કોઆ, કાહાકા તુમા સમયાલ જાંઅતેહે, યાહાટી આમી તુમહાન નિંદે માઅને જાગી ઉઠીન સાવધાન ઓઅય જાઅના સમય યેય ગીયહો, કાહાકા જ્યા સમયે આપહાય બોરહો કોઅલો આતો, ચ્યા સોમાયા વિચાર કોઆ આમી આપહે તારણ પાહી હેય.
ROM 13:12 એહેકેન લાગહે કા રાત લગભગ વિતી ગીયહી, એને ઉજાળાં ઓઅય જાં કોઅહે, યાહાટી આપા ખારાબ કામહાલ જ્યેં આંદારાં માય કોઅતેહે છોડીન ઉજવાડા આથીયાર બાંદી લા.
ROM 13:13 આપા દિહયા ઉજવાડામાય જીવનારા લોકહા હારકા જીવજે, ભોગ વિલાસ, નશાબાજી, વ્યબિચાર, લુચ્ચાઈ, જોગડો કોઅના એને ઈર્ષ્યામાય જીવન નાંય જીવના.
ROM 13:14 બાકી તુમા પ્રભુ ઈસુ ખ્રિસ્તાલ આથીયાર બોનાવા, એને શરીરા પાપી ઇચ્છા પુરાં કોઅરા ઉપાય મા કોઅહા.
ROM 14:1 જીં માઅહું બોરહો કોઅનામાય નોબળાં હેય, ચ્યાલ સ્વીકાર કોઆ, બાકી ચ્યાઆરે બોલાબોલીથી ન્યાય નાંય કોઅના, કા ચ્યાય કાય કોઅરા જોજે એને કાય નાંય કોઅરા જોજે.
ROM 14:2 કાદાલ બોરહો હેય કા માહાં ખાઅના ઠીક હેય, બાકી જીં માઅહું બોરહામાય નોબળાં હેય, તીં હાકબાજી ખાહે.
ROM 14:3 જીં માહાં ખાહે, તીં માહાં નાંય ખાનારાલ દોષ નાંય લાવે, એને માહાં નાંય ખાનારો, માહાં ખાનારાહાવોય દોષ નાંય લાવે, કાહાકા પોરમેહેર બેનહ્યાન સ્વીકાર કોઅહે.
ROM 14:4 યાહાટી બિજા દોણ્યા ચાકારાહા દોષ નાંય કોઅરા જોજે, ચ્યા સફળ ઓઅના કા અસફળ ઓઅના, ચ્યા દોણ્યા જાવાબદારી હેય, બાકી તો સફળ કોઅય દી, કાહાકા પ્રભુ ચ્યાલ સફળ કોઅનામાય બળવાન હેય.
ROM 14:5 કાદો તે યોક દિહાલ બિજા દિહાકોઅતા ખાસ માનહે, એને કાદો બોદા દિહહયાલ યોક હારકો માનહે, દરેક માઅહું પોતાના મોનામાય ખાત્રી કોઅય લેય કા તી કાહા ખાસ માનહે.
ROM 14:6 જો કાદો યોક દિહાલ ખાસ માનહે, તો પ્રભુહાટી ખાસ માનહે, એને જો માહાં ખાહે, તો પ્રભુહાટી ખાહે, કાહાકા તો પોરમેહેરા ધન્યવાદ કોઅહે, એને જો માહાં નાંય ખાય, તો પ્રભુહાટી નાંય ખાય, કાહાકા તો પોરમેહેરા ધન્યવાદ કોઅહે.
ROM 14:7 કાહાકા આપા બોદે પ્રભુ હેય, યાહાટી આમહે માઅને કાદો નાંય તે પોતાનાહાટી જીવહે એને નાંય કાદો પોતાહાટી મોઅહે.
ROM 14:8 જો આપા જીવતે હેય, તોવે પ્રભુહાટી જીવતે હેય, એને જર મોઅઇ જાજહે, તે પ્રભુહાટી મોઅઇ જાજહે, યાહાટી આપા જીવતે રોજે કા મોઅઇ જાજે, આપા પ્રભુ હેજે.
ROM 14:9 કાહાકા ખ્રિસ્ત યાજહાટી મોઅયો એને પાછો જીવીબી ઉઠયો, કા તો મોઅલા એને જીવતા બેનહયા પ્રભુ આખાડી.
ROM 14:10 તે તુમા આમી તુમહે હાંગાત્યા વિસ્વાસી લોકહાવોય કાહા આરાપ લાવતેહે? તુમા કાહા હાંગાત્યા વિસ્વાસી લોકહાન નોકામ્યે હોમાજતેહે? આપે બોદહા ન્યાય પોરમેહેર કોઅરી.
ROM 14:11 કાહાકા પવિત્રશાસ્ત્રમાય લોખલાં હેય, “પ્રભુ આખહે, આંય મા જીવના કોસામ ખાહાવ, દરેક માઅહું મા હામ્મે પાગે પોડી, એને દરેક માઅહું પોરમેહેરાલ સ્વીકાર કોઅરી.”
ROM 14:12 તો યાકોય સાફ ઓઅય જાહે, કા આમહા માઅને દરેક માઅહું પોરમેહેરાલ પોતે કામહા ઇસાબ દેઅરી.
ROM 14:13 યાહાટી આમીને આપા યોકબિજાલ દોષ નાંય લાવજે, બાકી તુમા ઈ નોક્કી કોઅઇ લા કા કાદા વિસ્વાસી બાહા રુકાવાટ કા ઠોકાર ઓઅના કારણ નાંય બોને.
ROM 14:14 આંય જાંઅહું, એને પ્રભુ ઈસુમાય માન ખાત્રી હેય, કા બોદાંજ ખાઅના ખાંહાટી શુદ્ધ હેય, બાકી જીં ચ્યાલ ખાંહાટી અશુદ્ધ માનહે, ચ્યાહાટી તી અશુદ્ધ હેય.
ROM 14:15 જો તો વિસ્વાસી બાહા તો ખાઅના લીદે પોરમેહેરા આગના પ્રેમથી નાંય પાળે, તે તી ખાઅના નાંય ખાતો, કાહાકા ખ્રિસ્ત ચ્યા હાંગાત્યો વિસ્વાસી બાહાહાટીબી મોરણ પામ્યો, ચ્યાલ તું ખાઅનાકોય નાશ નાંય કોઓ.
ROM 14:16 યાહાટી ભલે તુમા જીં કોઅતેહે તી હારાં હેય બાકી જો કાદાં ચ્યાલ ખારાબ માનહે, તે તી નાંય કોએ.
ROM 14:17 કાહાકા પોરમેહેરા રાજ્યામાય ખાઅના-પિઅના મોહત્વા નાંય હેય, બાકી મોહત્વા ઈ હેય કા ન્યાયી જીવન, શાંતી એને આનંદ હેય, જીં પવિત્ર આત્મા દેહે.
ROM 14:18 જીં કાદાં એહેકેન ખ્રિસ્તા સેવા કોઅહે, તે તી પોરમેહેરાલ ગોમહે, એને માઅહેબી ચ્ચા આદર કોઅતેહે.
ROM 14:19 યાહાટી આપહાન તી કોઅરાહાટી કોશિશ કોઅરા જોજે, જ્યાકોય શાંતી બોની રોય, એને યોકબીજા બોરહો મજબુત ઓએ.
ROM 14:20 ખાઅના લીદે પોરમેહેરા કામ નાંય બોગાડ, બોદા ખાઅના શુદ્ધ હેય, બાકી ઈ ઠીક નાંય હેય જોવે તુમા જીં ખાતહેં, ચ્યા લીદે બિજા માઅહાહાટી ઠોકર લાગહે.
ROM 14:21 હારાં તે ઈ હેય કા તું માહાં નાંય ખાયનાં એને દારાખા રોહો નાંય પિઅના, ઓહડા નાંય કોઅના જ્યાથી વિસ્વાસી લોક ઠોકર ખાય.
ROM 14:22 તુમા યે વાતહેબારામાય જીં કાય માનતેહેં, તી તુમા તુમહે એને પોરમેહેરા વોચમાઅની વાત હેય, ધન્ય હેય તો, જ્યાલ તો આપહે મોનામાય ઠીક હોમજેહે, એને પોતાનાલ દોષી નાંય ઠોરવે.
ROM 14:23 બાકી જો પોતાના મોનામાય શંકા કોયન ખાહે, તી ડૉડ યોગ્ય હેય, કાહાકા તી બોરહાકોય નાંય ખાય, એને જીં કાય બોરહાકોય નાંય, તી પાપ હેય.
ROM 15:1 આપા જ્યેં બોરહામાય મજબુત હેય, પોતાલુજ ખુશ કોઅરા કોશિશ નાંય કોઅરા જોજે, બાકી જ્યેં કમજોર હેય ચ્યાહા મોદાત કોઅરા જોજે.
ROM 15:2 આપહે માઅને બોદહાય હાંગાત્યા વિસ્વાસી લોકહાહાટી કામ કોઅરા જોજે, જીં ચ્યાહાટી હારાં હેય, એને ચ્યાલ ખુશ કોઅરી એને ચ્યા બોરહો મજબુત કોઅરી.
ROM 15:3 કાહાકા ખ્રિસ્તાય પોતાનાલ ખુશ નાંય કોઅયા, બાકી જેહેકોય પવિત્રશાસ્ત્રમાય લોખલાં હેય, “તે નિંદા કોઅનારાહાય મા નિંદા કોઅયીહી.”
ROM 15:4 જોલ્યહો વાતો પેલ્લાનેજ પવિત્રશાસ્ત્રમાય લોખવામાય યેન્યો, ચ્યો આપહે શિક્ષણાહાટી લોખવામાય યેન્યહો, યાહાટી આપા ચ્ચાથી ધીરજ એને પ્રોત્સાહન મિળતા રોય એને યા પ્રકાર આપા આપહે આશા બોનાડી રાખી હોકજે.
ROM 15:5 આંય પ્રાર્થના કોઅતાહાંવ કા પોરમેહેર તુમહાન ધીરજ એને પ્રોત્સાહન દેય, જેથી તુમા ઈસુ ખ્રિસ્તા અનુસરણ કોઇન આપસમાય એકતામાય રોય હોકા.
ROM 15:6 જેથી તુમા યોકહાતે મિળીન, આમહે પ્રભુ ઈસુ ખ્રિસ્તા આબા પોરમેહેરા સ્તુતિ કોઆ.
ROM 15:7 યાહાટી, જેહેકેન ખ્રિસ્તાય પોરમેહેરા મહિમાહાટી તુમહાલ સ્વીકાર કોઅયા, તેહેકેનુજ તુમાબી બીજહાન સ્વીકાર કોઆ.
ROM 15:8 આંય આખહુ કા, પોરમેહેરાય જ્યા વાયદા આગલ્યા ડાયાહા આરે કોઅલા આતા, ચ્યાહાન હાચ્ચાંજ સાબિત કોઅરા એને પોરમેહેર વિશ્વાસયોગ્ય હેય એહેકોય સાબિત કોઅરાહાટી ઈસુ ખ્રિસ્ત સુન્નત ઓઅલા એટલે યહૂદી લોકહા સેવક બોન્યો.
ROM 15:9 એને ગેર યહૂદી બી પોરમેહેરા દયા લીદે ચ્ચા સ્તુતિ કોઆ, જેહેકોય પવિત્રશાસ્ત્રમાય લોખલાં હેય, “યાહાટી આંય બોદી જાતી લોકહામાય ચ્યા ધન્યવાદ કોઅહી, એને તો નાંવા ગીત આખહી.”
ROM 15:10 પાછે, કાદે જાગે, પવિત્રશાસ્ત્રમાય લોખલાં હેય, “ઓ ગેર યહૂદી લોકહાય, પોરમેહેરા લોકહાઆરે આનંદ કોઆ.”
ROM 15:11 એને પાછે, પવિત્રશાસ્ત્રમાય એહેકેન લોખલાં હેય, “ઓ ગેર યહૂદી લોકહાય પ્રભુ સ્તુતિ કોઆ, એને બોદા રાજ્યા લોક, પ્રભુ સ્તુતિ કોઆ.”
ROM 15:12 એને પાછે યશાયા ભવિષ્યવક્તા પવિત્રશાસ્ત્રમાય લોખહે, “યિશૈ કુળા માઅરે યોક માઅહું યેઅરી, એને તો ગેર યહૂદીયાવોય શાસન કોઅરી, એને બીજી જાત્યે બોદા લોક ચ્ચાવોય જી ચ્ચેય વાયદો કોઅલો આતો, પુરાં ઓઅના વાટ જોવી.”
ROM 15:13 આંય પ્રાર્થના કોઅતાહાંવ, કા પોરમેહેર, જો આશા દેનારો હેય, તુમહાન બોરહો કોઅનામાય પુરીરીતે બોજ આનંદકોય એને શાંત્યેકોય બોએ, કા પવિત્ર આત્મા સામર્થ્યકોય તુમહે આશા વોદતી જાય.
ROM 15:14 ઓ વિસ્વાસી બાહાહાય, માન પોતે તુમહે બારામાય ખાત્રી હેય, કા તુમા હારાં કોઅરાહાટી સદા તિયાર રોતેહેં, તુમા પુરીરીતે જાંઅતેહે કા તુમહાન કાય કોઅરા જોજે, એને તુમા યોકબિજાલ હિકાડી હોકતેહેં.
ROM 15:15 તેરુંબી માયે કોલહ્યોક વાતો યાદ દેવાડાહાટી યા પત્રાલ બોજ ઈંમાતકોય લોખ્યાં, ઈ ચ્ચે સદા મોયા લીદે ઓઅયા જીં પોરમેહેરાય માન દેનલી હેય.
ROM 15:16 કા આંય, ગેર યહૂદી લોકહાહાટી ખ્રિસ્ત ઈસુ સેવક બોનીન યોક યાજકા હારકા પોરમેહેરાપાઅને મિળલી હારી ખોબારે પ્રચાર કોઅના સેવા કોઅતાહાંવ, જ્યાકોય ગેર યહૂદી લોક પોરમેહેરાહાટી યોક બેટ રુપામાય દેનલે જાય, જ્યાકોય તો ખુશ હેય, કાહાકા પવિત્ર આત્માય ચ્યાહાન પવિત્ર બોનાવલા હેય.
ROM 15:17 યાહાટી આંય ઈસુ ખ્રિસ્તા લીદે પોરમેહેરા સેવા બડાય કોઅય હોકહુ.
ROM 15:18 ખ્રિસ્તાય માકોય જીં કોઅયા તી આખાહાટી માન ઈંમાત હેય, કા આંય ગેર યહૂદી લોકહાન પોરમેહેરા વાતહે પાલન કોઅરાહાટી સક્ષમ હેતાંવ, જોવે ચ્યા મા શબ્દ વોનાયા એને મા કામહાલ દેખ્યા તોવે ચ્યાહાય ખ્રિસ્તાવોય બોરહો કોઅયો.
ROM 15:19 પવિત્ર આત્માકોય દેનલા સામર્થ્યકોય માયે અદભુત કામ એને ચમત્કાર કોઅયા, ઈહીં લોગુ કા આંય યેરૂસાલેમ શેહેરાપાઅને લેઈને ઇલ્લુરિકુમ ભાગ લોગુ તાઅને બોદા લોકહાન ઈસુ ખ્રિસ્તા બારામાય હારી ખોબારે પ્રચાર કોઅયો.
ROM 15:20 બાકી જ્યા ગાવહામાય ખ્રિસ્તા બારામાય હારી ખોબાર પ્રચાર નાંય કોઅયાહાં, તાં ખ્રિસ્તા બારામાય હારી ખોબારે પ્રચાર કોઉ, એહેકેન મા મોના ઇચ્છા હેય, એહેકેન નાંય બોના જોજે કા બીજાય પાયો બાંદ્યો ચ્યાવોય આંય ગુઉ બોનાડુ.
ROM 15:21 બાકી જેહેકેન પવિત્રશાસ્ત્રમાય લોખલાં હેય, તેહેકેનુજ ઓએ, “જ્યા લોકહાન કાદાય બી આમી લોગુ ઈસુ ખ્રિસ્તા હારી ખોબાર નાંય આખ્યાં, ચ્યાજ ચ્યાલ એઅરી, એને જ્યાહાય આમી લોગુ ચ્યા બારામાય નાંય વોનાયાહા, ચ્યાજ ચ્યાલ હોમજી.”
ROM 15:22 ઈંજ કારણ હેય કા માન તુમહેપાય યાહાટી રુકાવાટ ઓઅતી રોયી.
ROM 15:23 બાકી આમી માયે યેરૂસાલેમ શેહેરાપાઅને ઇલ્લુરિકુમ ભાગ લોગુ લોકહાન ખ્રિસ્તા હારી ખોબાર પ્રચાર કોઅના કામ પુરાં કોઅય દેનલા હેય, એને બોજ વોરહાથી માન તુમહેપાય યાહાટી ખટપટ હેય.
ROM 15:24 યાહાટી આમી આંય સ્પેન દેશ જાહીં તોવે રોમ શેહેરામાય યેયન આંય તુમહેઆરે મિળીન જાહીં, કાહાકા માન આશા હેય, કા તી મુસાફરી માય તુમહેઆરે મિળું, એને તુમહેઆરે મિળનાકોય આંય આનંદિત ઓઅય જાવ, એને મા ઇચ્છા હેય કા તુમા મા સ્પેન દેશ જાઅના મુસાફરીહાટી મોદાત કોએ.
ROM 15:25 બાકી આમીતે આંય પવિત્ર લોકહાન દાન દાંહાટી યેરૂસાલેમ શેહેરામાય જાહું.
ROM 15:26 કાહાકા મોકોદુનિયા વિસ્તારા એને આખાયા વિસ્તારા લોકહાય એહેકેન ફેસલો કોઅયો કા યેરૂસાલેમ શેહેરા પવિત્ર લોકહામાઅને ગરીબ લોકહાહાટી પોયહા ઉગરાણી કોઇન દોવાડે.
ROM 15:27 ચ્યાહા ઓ ફેસલો હારો હેય, કાહાકા જોવે ગેર યહૂદી લોકહાય ચ્ચાહા થી આત્મિક બોરકાત પામી, તે ચ્ચાહા ફરજ બી હેય કા યેરૂસાલેમ શેહેરમાય રોનારા લોકહા બોદી જરૂરતહાટી ચ્ચાહાન મોદાત કોએ.
ROM 15:28 યાહાટી આંય, બોદહા પેલ્લા યેરૂસાલેમ શેહેરામાય જાહું, જેથી યા ઉગરાણી પોયહા ચ્યાહાન દાવ, ચ્યા પાછે, આંય રોમ શેહેરામાય યેયન તુમહેઆરે મિળું, ચ્યા પાછે સ્પેન દેશ માય જાવ.
ROM 15:29 એને આંય જાંઅહું કા જોવે આંય તુમહે પાહી યીહીં, ચ્યા લીદે ખ્રિસ્ત પુરીરીતે તુમહાન બોરકાત દી.
ROM 15:30 ઓ વિસ્વાસી બાહાહાય, પ્રભુ ઈસુ ખ્રિસ્તામાય આમહે બોરહા લીદે એને પવિત્ર આત્માય જીં પ્રેમ દેનહા, ચ્યા લીદે, આંય તુમહાન વિનાંતી કોઅતાહાંવ કા માંહાટી પોરમેહેરાલ બોજ ઈમાનદારીકોય પ્રાર્થના કોઆ.
ROM 15:31 કા આંય યહૂદા વિસ્તારા અવિસ્વાસી લોકહા યોજના થી બોચી રોઉં, એને જીં ઉગરાણી કોઅલા પોયહા હેય આંય યેરૂસાલેમ શેહેરામાય લેય જાય રિયહો, યાલ ચ્ચે સ્વીકાર કોઇન ખુશ ઓઅય જાય.
ROM 15:32 એને આંય પોરમેહેરા ઇચ્છાકોય તુમહે પાહી આનંદકોય યેયન તુમહેઆરે આરામ પામુ.
ROM 15:33 આંય પ્રાર્થના કોઅતાહાંવ કા પોરમેહેર, જો શાંતી દેહે, તુમા બોદહાઆરે રોય. આમેન.
ROM 16:1 આંય તુમહાન મા વિસ્વાસી બોઅહી ફેબી બારામાય જાનકારી દેતાહાવ, જી કિંખ્રિયા શેહેરા મંડળી સેવિકા હેય, મા ઇચ્છા હેય કા તુમા ચ્યે આદર કોઆ.
ROM 16:2 જીં પ્રભુ હેય, ચ્યા આદર કોઆ, એને જ્યેં વાતમાય ચ્યેલ તુમહે મોદાતે ગોરાજ હેય તી મોદાત કોઆ, કાહાકા ચ્યેય બોજ લોકહા એને મા બી બોજ મોદાત કોઅલી હેય.
ROM 16:3 પ્રિસ્કા એને ચ્ચે માટડો અકુલાસ ચ્યે ખ્રિસ્ત ઈસુમાય મા હાંગાત્યે હેય, ચ્યાહાન સલામ.
ROM 16:4 ચ્યાહાય મા જીવ બોચાવાહાટી ચ્યાહા જીવ મુશીબાતમાય ટાકી દેનલો, યાહાટી કેવળ આંયજ નાંય, બાકી ગેર યહૂદી મંડળીબી ચ્યાહા ધન્યવાદ કોઅહે.
ROM 16:5 એને ચ્ચાહા ગોઅમે બેગી ઓઅનારી મંડળીલબી સલામ. એને પ્રિય ઇપેનિતુસાલબી સલામ, જો આસિયા વિસ્તારામાઅને ખ્રિસ્તાવોય બોરહો કોઅનારો પેલ્લો માટડો હેય.
ROM 16:6 મરિયમેલ, જ્યેં તુમહેહાટી બોજ મેઅનાત કોઅયાહાં, સલામ.
ROM 16:7 આન્દ્રનિક્સ એને યુનિયાસ જ્યેં મા હાંગાત્યા યહૂદી હેય, એને મા આરે જેલેમાય કૈદ આતા, એને પ્રેષિતાહામાય બોજ માનાપાના હેય, એને મા કોઅતા પેલ્લા ખ્રિસ્તાવોય બોરહો કોઅયો, સલામ.
ROM 16:8 અમ્પલીયાતુસ, જો ખ્રિસ્તામાય મા પ્રિય હેય, સલામ.
ROM 16:9 ઉરબાનુસાલ, જો ખ્રિસ્તામાય મા હાંગાત્યો હેય, એને મા પ્રિય ઈસ્તખુસાલ મા સલામ.
ROM 16:10 અપુલ્લોસાલ, જ્યાંય સાબિત કોઅયા કા તો ખ્રિસ્તા પ્રતિ કોલહો ઈમાનદાર હેય, સલામ. અરિસ્તોબુલુસ એને ચ્યા ગોર્યા લોકહાન મા સલામ.
ROM 16:11 મા હાંગાત્યો યહૂદી હેરોદિયોનાલ સલામ. એને નરકિસ્સુસા ગોર્યા લોકહાન જ્યેં ખ્રિસ્તાલ માનતેહેં, ચ્યાહાન સલામ.
ROM 16:12 ત્રુફેનાબેન એને ત્રુફોસાબેન જ્યેય પ્રભુમાંય બોજ મેઅનાત કોઅયાહાં, ચ્યેહેન સલામ. પ્રિય બેનપિરસીસ, જ્યેય પ્રભુમાંય બોજ મેઅનાત કોઅયાહાં, સલામ.
ROM 16:13 રૂફસ જો પ્રભુ સેવા કોઅરાહાટી નિવાડલો હેય, એને ચ્યા આયહો, જીં મા બી આયહે હારકી હેય, બેનહ્યાન આયહે પોહાલ સલામ.
ROM 16:14 અસુંક્રીતુસ એને ફ્લેગોન એને હિર્મેસ એને પત્રુબાસ એને હર્માસ એને ચ્યાહા બોદહા હાંગાત્યા વિસ્વાસી બાહાહાલ સલામ.
ROM 16:15 ફિલોલુગુસ, યુલિયા, નેરેયુસ એને ચ્યા બોઅહી, ઉલુમ્પાસ એને ચ્યાહા હાંગાત્યા બોદા પવિત્ર લોકહાન સલામ.
ROM 16:16 યોકબીજાઆરે ગોળે મિળીન સલામ. કોઆ, તુમહાન ખ્રિસ્તા બોદી મંડળી એહેરે સલામ.
ROM 16:17 આમી ઓ વિસ્વાસી બાહાહાય, આંય તુમહાન વિનાંતી કોઅહુ, કા તુમા ઓહડા લોકહાપાઅને હાચવીન રા, જ્યા ફુટ પાડના એને બીજહાન પાપ કોઅના કારણ બોનતેહે, ઓહડો વ્યવહાર ચ્યે હાચ્ચાં શિક્ષણા આરે મેળ નાંય ખાય, તુમા ઓહડા લોકહાથી દુઉ રા.
ROM 16:18 કાહાકા ઓહડા લોક આપહે પ્રભુ ખ્રિસ્તા નાંય, બાકી પોતાના શારીરિક જરૂરતહાટી સેવા કોઅતેહે, એને ચોપડયો-ચોપડયો વાતો કોઇન બોળાબોક્ષા લોકહાન ભરમાવી દેતહેં.
ROM 16:19 બોદે જાંઅતેહે કા તુમા પ્રભુ આગના પાલન કોઅતેહે, યાહાટી આંય તુમહે બારામાય આનંદ કોઅહુ, બાકી મા ઇચ્છા હેય કા હારાં કામ કોઅરાહાટી બુદ્ધિમાન બોના બાકી ખારાબ કામ કોઅનામાય ઓજાણ્યા બોના.
ROM 16:20 પોરમેહેર, જો શાંતી દેહે, સૈતાના શક્તિલ નાશ કોઇન ચ્યાલ તુમહે આધીન કોઅય દી. આમહે પ્રભુ ઈસુ સદા મોયા તુમા બોદહાઆરે ઓઅતી રોય.
ROM 16:21 મા હાંગાત્યા તિમોથી, એને લુકીયુસ એને યાસોન એને મા હાંગાત્યા યહૂદી લોક તુમહાન સલામ આખતાહા.
ROM 16:22 મા ઈ પત્રાલ લોખનારો તિરતિયુસ, પ્રભુમાંય તુમહાન સલામ. આખહે.
ROM 16:23 ગાયસબી તુમહાન સલામ આખી રિઅલો હેય, આંય ચ્યા ગોઅમે રોતહાવ જાં મંડળી બેગી ઓઅહે, એને ઇરાસ્તસ, જો શેહેરાહાટી પોયહા વ્યવહાર એએહે, એને ચ્ચા બાહા કવાર્તુસા તુમહાન સલામ.
ROM 16:24 આંય પ્રાર્થના કોઅતાહાંવ, કા આમહે પ્રભુ ઈસુ ખ્રિસ્તા સદા મોયા તુમહેઆરે રોય. આમેન.
ROM 16:25 ચ્યા પોરમેહેરા સ્તુતિ ઓઅય, તુમાહાલ જીં હારી ખોબાર આંય પ્રચાર કોઅતાહાંવ, એટલે ઈસુ ખ્રિસ્તા બારામાય સંદેશા પ્રચાર ઇસાબે બોરહો મજબુત કોઅય હોકે, ચ્યા ભેદા ઉજવાડા ઇસાબે જીં સનાતન કોય ગુપ્ત રિયો.
ROM 16:26 બાકી આમી પ્રગટ ઓઇન સનાતન પોરમેહેરા આગનાકોય ભવિષ્યવક્તાહાય જ્યો વાતો પવિત્રશાસ્ત્રમાય લોખ્યો, ચ્યેહેકોય બોદી જાત્યે લોકહાન હારી ખોબાર આખલી ગીયી, કા બોરહો કોએ એને ચ્ચા આગના માને.
ROM 16:27 ચ્યાજ યોખલા બુદ્ધિમાન પોરમેહેરા, ઈસુ ખ્રિસ્તાકોય, સાદામાટે મહિમા ઓઅતી રોય. આમેન.
1CO 1:1 આંય પાઉલ પોરમેહેરા મોરજયે થી ઈસુ ખ્રિસ્તા પ્રેષિત બોનલો હેય, આંય આમે વિસ્વાસી બાહા સોસ્થિનેસા આરે હેય જો માન મોદાત કોઅહે, આંય ઈ પત્ર કરિંથ શેહેરામાય રોનારા વિસ્વાસી લોકહા મંડળીલ લોખી રિઅલો હેય. તુમા ઈસુ ખ્રિસ્તાકોય પવિત્ર કોઅલા ગીઅલા હેય, એને પવિત્ર ઓઅરાહાટી નિવાડલા હેય, જેહેકેન ચ્યાય બોદે જાગે પ્રભુ ઈસુ ખ્રિસ્તા સેવા કોઅનારા લોકહાન નિવાડલા હેય.
1CO 1:3 આંય પ્રાર્થના કોઅતાહાંવ કા આમહે પોરમેહેર આબો એને પ્રભુ ઈસુ ખ્રિસ્ત તુમહાન સદા મોયા એને શાંતી દેય.
1CO 1:4 પોરમેહેરાય તુમહાન ઈસુ ખ્રિસ્તાઆરે મેળવી લેયના લીદે, તુમહાન પોરમેહેરા પાઅને બોજ સદા મોયા મિળલી હેય, યાહાટી આંય પોરમેહેરાલ સાદા ધન્યવાદ કોઅતાહાંવ.
1CO 1:5 કાહાકા તુમહાન બોદાજ જાતની બોરકાત મિળલી હેય, કાહાકા તુમા ખ્રિસ્તા હેય, તુમહાન બોદાંજ વચન બોલા એને હોમાજના જ્ઞાન દેનલા હેય.
1CO 1:6 પોરમેહેરાય ઈ વાત સાબિત કોઅલી હેય કા ઈસુ ખ્રિસ્તા સંદેશ હાચ્ચો હેય.
1CO 1:7 યાહાટી પવિત્ર આત્માય તુમહાન બોદે વરદાને દેનલે હેય, જ્યેં તુમા ઈસુ ખ્રિસ્તા પાછા યેયના વાટ જોવી રીઅલે હેય.
1CO 1:8 પોરમેહેર તુમહાન છેલ્લે લોગુ બોરહામાય મજબુત બી કોઅરી, કા તુમા આમહે પ્રભુ ઈસુ ખ્રિસ્ત પાછો યેઅના સમયમાય દોષ વગર ઠોરા.
1CO 1:9 પોરમેહેરાય તુમહાન ચ્યા પોહો ઈસુ ખ્રિસ્તાઆરે યોક કોઅલે હેય, કાહાકા પોરમેહેર જો વાયદો કોઅહે ચ્યા પ્રતિ તો વિશ્વાસયોગ્ય હેય.
1CO 1:10 ઓ વિસ્વાસી બાહાબોઅયેહેય, આંય આમહે પ્રભુ ઈસુ ખ્રિસ્તા નાવામાય તુમહાન વિનાંતી કોઅતાહાંવ, કા તુમહે વોચમાય ફુટ નાંય પોડે બાકી યોક-બિજા આરે મેળમિલાપ રાખીન એકતામાય રા.
1CO 1:11 કાહાકા ઓ મા બાહાબોઅયેહેય, ખોલાહા ગોરહયા લોકહાય માન તુમહે બારામાય આખલા હેય, કા તુમહેમાય જગડા ઓઅઇ રીઅલા હેય.
1CO 1:12 મા આખના મોતલાબ ઈ હેય કા, તુમહેમાઅને કાદો આખહે કા, “આંય પાઉલા શિષ્ય હેય,” તે કાદો “અપુલ્લોસા,” તે કાદો “કેફા” તે કાદો આખહે કા “આંય ખ્રિસ્તા શિષ્ય હેતાંવ.”
1CO 1:13 ઈ ઠીક નાંય હેય કાહાકા ખ્રિસ્ત ટોળામાય વાટાલો નાંય હેય, આંય પાઉલ તુમહેહાટી હુળીખાંબાવોય નાંય માઅલો ગીયો એને નાંય તુમહાન મા નાવાકોય બાપતિસ્મા મિળ્યાં.
1CO 1:14 આંય પોરમેહેરા ધન્યવાદ કોઅતાહાંવ, કા ક્રિસપુસ એને ગાયુસ યા બેન બાહહાન છોડીન તુમહેમાઅને બિજા કાદાલુજ બાપતિસ્મા નાંય દેનહા.
1CO 1:15 કાય એહેકોય નાંય ઓએ, કા કાદો આખે, કા તુમહાન મા નાવાકોય બાપતિસ્મા મિળ્યહા.
1CO 1:16 હાં, માન યાદ યેના, માયે સ્તેફનુસા ગોર્યાહાલ બી બાપતિસ્મા દેનેલ, ચ્ચાહાન છોડીન, આંય નાંય જાંઉ કા માયે યોકતાલ બાપતિસ્મા દેના ઓરી.
1CO 1:17 કાહાકા ખ્રિસ્તાય માન બાપતિસ્મા દાંહાટી નાંય, બાકી હારી ખોબાર આખાહાટી દોવાડયોહો, એને આંય હારી ખોબાર આખતે સમયે દુનિયાદારી વાતહે જ્ઞાન કોય બોઅલાં ભાષા નાંય ઉપયોગ કુંઉ યાહાટી કા ખ્રિસ્તા હુળીખાંબા હારી ખોબારે પ્રભાવ કમી નાંય ઓઅય જાય.
1CO 1:18 નાશ ઓઅનારાહા હાટી હુળીખાંબા હારી ખોબાર મૂર્ખતા હેય, બાકી આમહેહાટી એટલે તારણ મેળવનારાહાટી તી પોરમેહેરા સામર્થ્ય હેય.
1CO 1:19 કાહાકા પવિત્રશાસ્ત્રામાય પોરમેહેર આખહે, “આંય દેખાડીહી કા લોકહા વિચાર જ્યાહાન યા દુનિયા લોક બુદ્ધિવાળા હોમાજતાહા, ચ્ચા આસલીમાય મૂર્ખતા વિચાર હેય, એને દેખાડીહી કા ચ્ચા આસલીમાય જ્ઞાનવાળા નાંય હેય.”
1CO 1:20 તે પાછે, જ્ઞાનવાળા, એને મૂસા નિયમ હિકાડનારા ગુરુ, એને યા દુનિયામાય ઓહડા લોકહા બારામાય, જ્યા બોલવામાય ઉશારી હેય આમા કાય આખી હોકજે? પોરમેહેરાય ચ્ચા બોદહાન મૂર્ખ બોનાડી દેનહા એને ચ્ચાહા જ્ઞાનાલ બી મૂર્ખતા દેખાડી દેનહા.
1CO 1:21 આંય એહેકેન યાહાટી આખતાહાવ કાહાકા પોરમેહેરાય ચ્યા બુદ્યેમાય ઈ દેખ્યેલ કા લોક દુનિયા જ્ઞાનાકોય પોરમેહેરાલ કોવેજ નાંય જાંઆય હોકી, યાહાટી પોરમેહેરાય ચ્ચા લોકહાન બોચાવાં વિચાર કોઅયો જ્યા ચ્ચે હારી ખોબારેવોય બોરહો કોઅતાહા જ્યા બારામાય આમાહાય પ્રચાર કોઅયો, બાકી કોલહાક લોક યાલ મૂર્ખતા હોમાજતાહા.
1CO 1:22 ઈ યહૂદી લોકહાન મૂર્ખતા લાગહે, કાહાકા ચ્ચા ઈ સાબિત કોઅરાહાટી હોરગામાઅને યોક ચિન્હ હોદતાહા કા ઈ હાચ્ચાં હેય, એને ગેર યહૂદી લોકહાહાટીબી હેય જ્યે માઅહે જ્ઞાન હોદતેહેં
1CO 1:23 બાકી આમા પ્રચાર કોઅજેહે કા ખ્રિસ્ત આપહાન આપહે પાપાહાથી છોડવાહાટી હુળીખાંબાવોય મોઅઇ ગીયો જ્યા યહૂદી લોકહા બોરહામાય રુકાવાટ હેય એને ગેર યહૂદી લોકહાહાટી મૂર્ખતા હેય.
1CO 1:24 બાકી પોરમેહેરા નિવાડલા લોકાહાહાટી, ગોમે યહૂદી હેય અથવા ગેર યહૂદી ઈંજ ખ્રિસ્ત પોરમેહેરા સામર્થ્ય એને પોરમેહેરા જ્ઞાન હેય.
1CO 1:25 કાહાકા પોરમેહેરા ઈજ મૂર્ખતા યોજના માઅહા બુદ્ધિમાન યોજના માઅને બોદહાથી બોજ બુદ્ધિમાન હેય, એને પોરમેહેરા નોબળાયે માઅહા તાકાતે કોઅતા કોલહાક વોદારે તાકાતવાળો હેય.
1CO 1:26 ઓ બાહાબોઅયેહેય, યા બારામાય વિચાર કોઆ કા તુમહે પરિસ્થીતી કેહેકેન આતી જોવે પોરમેહેરે તુમહાન હાદલા, ચ્ચે સમયે તુમા નોજરેકોય, આપહે માઅને બોજ બોદા લોક જ્ઞાનવાળા નાંય આતા, એને આપહે માઅને કોલહાક મુખ્ય લોક નાંય આતા, એને આપહે માઅને કોલહાક મહત્વા લોક નાંય આતા, જ્યા રાજા હેય.
1CO 1:27 બાકી પોરમેહેરાય જ્ઞાનવાળાહાલ લાજવાડાંહાટી ચ્ચા લોકહાન નિવડી લેદા જ્યાહાન દુનિયા લોક મૂર્ખ માનતેહેં, એને તાકાત વાળાહાન લાજવાડાંહાટી ચ્ચાય ચ્ચા લોકહાન નિવડી લેદહા, જ્યા દુનિયા નોજરેમાય નોબળા હેય.
1CO 1:28 પોરમેહેરાય ચ્ચા લોકહાન નિવડી લેદહા, જો દુનિયા નોજરેમાય, નિચો હેય, તુચ્છ હેય એને જો હેયેજ નાંય કા ચ્ચાલ નષ્ટ કોએ, જીં દુનિયા મહત્વા હોમાજતેહે.
1CO 1:29 પોરમેહેરાય એહેકેન યાહાટી કોઅયા જેથી કાદોબી ચ્ચા હામ્મે અભિમાન નાંય કોએ.
1CO 1:30 બાકી પોરમેહેરાય તુમહાન ઈસુ ખ્રિસ્તાઆરે યોકજુટ કોઅય દેનહા, એને ખ્રિસ્તથી તો આપહાન પોતાના જ્ઞાન દેહે, પોરમેહેર બી આપહાન ચ્ચા નોજરેમાય ન્યાયી બોનાડી દેહે, ખ્રિસ્તાકોય આમહાન પવિત્ર બોનાડલે જાતહેં, એને તો આમહે પાપહાથી છુટકા કોઅહે.
1CO 1:31 યાહાટી, જેહેકેન પવિત્રશાસ્ત્રમાય લોખલાં હેય, “જો કાદો અભિમાન કોઅરા માગહે તે ચ્ચાલ ફક્ત ચ્ચાવોય અભિમાન કોઅરા જોજે જીં પ્રભુય કોઅલા હેય.”
1CO 2:1 ઓ વિસ્વાસી બાહાહાય, જોવે આંય તુમહેપાય યેનો તોવે મા શબ્દાહા એને મા જ્ઞાના પ્રદર્શન કોઅરાહાટી નાંય યેનો, બાકી આંય તુમહાન પોરમેહેરા બારામાય સંદેશ આખાહાટી યેનો.
1CO 2:2 કાહાકા આંય મા મોનામાય ઈ ઠોસવીન તુમહે વોચમાય યેનેલ કા ઈસુ ખ્રિસ્તા બારામાય એને ચ્યા હુળીખાંબાવોય મોઅના સિવાય કોઅહિબી બીજી વાતહે બારામાય નાંય વાત કોઉ.
1CO 2:3 આંય તુમહે વોચમાય રોઉં ચ્યે સમયે નોબળો એને બિકમાય એને બોજ ગાબરાલો આતો.
1CO 2:4 એને મા શિક્ષણ એને મા પ્રચારમાય માઅહા જ્ઞાના ચતુરાઇ વાતો નાંય આત્યો, બાકી પવિત્ર આત્મા સામર્થ્યા અગુવાઈ થી તુમહાન આખ્યાં.
1CO 2:5 જેથી તુમહે બોરહો માઅહા જ્ઞાનાવોય નાંય બાકી પોરમેહેરા સામર્થ્યા નુસાર રોય.
1CO 2:6 આંય જોવે મજબુત વિસ્વાસી લોકહા વોચમાય રોહુ, તોવે આંય જ્ઞાના વાતો કોઅહુ, બાકી માઅહા એને યા દુનિયા ઓદિકાર્યાહા જ્ઞાન નાંય જીં નાશ ઓઅનારા હેય.
1CO 2:7 બાકી જ્યા જ્ઞાના વાત આંય કોઅતાહાંવ તી પોરમેહેરા જ્ઞાન હેય, જીં ગુપ્ત આતા, આમી લોગુ ચ્યાલ કાદાજ નાંય હોમાજતા આતા, ઈ દુનિયા બોનાવા પેલ્લા, ચ્યાય ઓ નિર્ણય કોઅઇ લેદલો આતો કા ચ્યા જ્ઞાન આપહાન મહિમા દી.
1CO 2:8 એને પોરમેહેરા યોજનાલ યા દુનિયા કાદાબી ઓદિકાર્યાય નાંય જાંઅયી, કાહાકા જો જાંઅતા, તે મહિમામય પ્રભુલ હુળીખાંબાવોય નાંય ચોડાવતા.
1CO 2:9 બાકી જેહેકેન પવિત્રશાસ્ત્રમાય લોખલાં હેય, “જીં કોયદિહી ડોળહાકોય નાંય દેખાયાહા, એને કોયદિહી કાનાહાકોય નાંય વોનાયાહા એને કાદાય ચ્ચે વસ્તુહુ બારામાય વિચારબી નાંય કોઅલો, તી બોદા પોરમેહેરાય ચ્યાહાહાટી, જ્યેં પોરમેહેરાવોય પ્રેમ કોઅતેહે, તિયાર કોઅલા હેય.”
1CO 2:10 બાકી પોરમેહેરાય યો વાતો આમહાવોય એટલે પ્રેષિતાહાવોય પવિત્ર આત્માથી પ્રગટ કોઅલા હેય, કાહાકા પવિત્ર આત્મા બોદ્યો વાતો, એટલે પોરમેહેરા દોબલ્યો વાતોબી જાંઅહે.
1CO 2:11 તુમહે મોના વિચાર કેવળ તુમાંજ જાંઆય હોકતાહા, બિજા માઅહું નાંય જાંઆય હોકે, તેહેકેનુજ પવિત્ર આત્મા સિવાય કાદાબી પોરમેહેરા વિચાર નાંય જાંઆય હોકે.
1CO 2:12 આમા તે દુનિયા લોક જેહેકેન વિચાર કોઅતાહા તેહેકેન નાંય, બાકી આમહાય તે પોરમેહેરા પાઅને પવિત્ર આત્મા પામ્યાહા, જેથી આમા પોરમેહેરા પાઅને મિળલા વરદાનાહાલ જાંઆય હોકજે.
1CO 2:13 યાહાટી આમા પ્રેષિત બિજા માઅહાન દુનિયા લોકહા હિકાડલા જ્ઞાના વાતો નાંય આખજે, બાકી પવિત્ર આત્માકોય આમહાન હિકાડલ્યો ગીઅલ્યો વાતહેલ, જ્યાહાન પવિત્ર આત્મા મિળલા હેય ચ્ચાહાન આત્મિક વાતો હોમજાડજેહે.
1CO 2:14 બાકી દુનિયા લોક પોરમેહેરા પવિત્ર આત્મા હાચ્યો વાતો નાંય માને, કાહાકા પવિત્ર આત્મા મોદાતકોય ચ્યે વાતહે પારાખ ઓઅય હોકહે.
1CO 2:15 જ્યા લોક પવિત્ર આત્મા પામલા હેય ચ્યા લોક પવિત્ર આત્મા જીં કાય હિકાડેહે તી બોદાંજ હોમાજતેહે, બાકી જ્યાહાય પવિત્ર આત્મા નાંય પામહયા, ચ્યા પવિત્ર આત્મા પામલા લોકહા વિચાર નાંય પારખી હોકે.
1CO 2:16 ઈ હાચ્ચાં હેય કા જેહેકેન પવિત્રશાસ્ત્રમાય લોખલાં હેય, “કાદાબી ઈ નાંય જાંઆય હોકે કા પ્રભુ મોનામાય કાય હેય, કાદાબી ચ્યાલ સલાહ નાંય દેય હોકે, બાકી આપા વિસ્વાસી લોક જાંઆય હોકતાહા કા ખ્રિસ્તા મોનામાય કાય હેય?”
1CO 3:1 ઓ વિસ્વાસી બાહાહાય, આંય તુમહેઆરે એહેકેન વાતો નાંય કોઅય હોક્યો, જેહેકેન આત્મિક લોકહાઆરે કોઅતાહાંવ બાકી માયે તુમહેઆરે એહેકેન વાત કોઅયી જેહેકેન તુમા દુનિયા લોક હેય, જ્યા ખ્રિસ્તામાય હાના પોહા હારકા હેય.
1CO 3:2 ચ્યે સમયે કેવળ સાદ્યો વાતો આખ્યો, જ્યો જેહેકેન હાના પોહહાન દુદ પાજના હારકા હેય, માયે તુમહાન પોરમેહેરા ગહન વાતો નાંય આખ્યો, જ્યો બાખે ખાઅના હારક્યો હેય, કાહાકા તુમા ચ્યાહાટી તિયાર નાંય આતેં.
1CO 3:3 કાહાકા તુમા આમી લોગુ અવિસ્વાસ્યા લોકહા હારકે રોતેહેં, યાહાટી જોવે તુમહામાય ઈર્ષ્યા એને જગડો હેય, તે કાય તુમા અવિસ્વાસ્યા હારકા નાંય હેય? એને કાય તુમા દુનિયા લોકહા હારકે નાંય જીવી રીયહે?
1CO 3:4 યાહાટી જોવે કાદો યોક આખહે, “આંય પાઉલા હેતાઉ,” એને બિજો આખહે, “આંય અપુલ્લોસા હેતાંવ” તે કાય તુમા દુનિયા લોકહા હારકે નાંય હેય?
1CO 3:5 અપુલ્લોસ કું હેય? એને પાઉલ કું હેય? કેવળ સેવાક હેય, જ્યાહાકોય તુમહાય ખ્રિસ્તાવોય બોરહો કોઅયો, આપહામાઅને દરેક માઅહું તીંજ કામ કોઅહે જીં પોરમેહેરાય આપહાન કોઅરાહાટી દેના.
1CO 3:6 આંય તુમહાન પોરમેહેરા હારી ખોબાર આખનારો પેલ્લો માઅહું હેય, યાહાટી આંય ચ્યા માઅહા હારકો હેય જ્યાંય જમીનીમાય બિયારો પોઅયો, એને અપુલ્લોસાય તુમહે બોરહો મજબુત કોઅરાહાટી મોદાત કોઅયી, જેહેકેન કાદાં માઅહું ઉદલા જાડવાહાન પાઆય દેહે જ્યેં મોઠે ઓઅતેહે, બાકી પોરમેહેરાય તુમહાન નોવા જીવન દેનલા હેય, એને તુમહાન આત્મિક જીવનામાય વોદાહાટી મોદાત કોઅહે, જેહેકેન પોરમેહેર જાડવાહાન કોઅહે.
1CO 3:7 યાહાટી જો બિયારો પોઅહે, એને જો પાઆય દેહે તો મોહત્વા નાંય હેય, બાકી પોરમેહેર મોહત્વા હેય કાહાકા તો જાડવાહાન વોદાડેહે.
1CO 3:8 માયે તુમહાન પોરમેહેરાવોય બોરહો કોઅરાહાટી પોરમેહેરા હારી ખોબાર આખી એને અપુલ્લોસાય તુમહાન બોરહામાય મજબુત કોઅરાહાટી મોદાત કોઅયી, યાહાટી બેનહયા હેતુ યોકુજ હેય. બાકી દરેક માઅહું પોતે કામહાનુસાર પોરમેહેરાપાઅને મોજરી પામી.
1CO 3:9 કાહાકા આમા પોરમેહેરા મોદાત્યા હેજે, તુમા પોરમેહેરા ખેતી હારકા હેય એને યોક ગોઆ હારકા હેય જી પોરમેહેર બોનાડી રિઅલો હેય.
1CO 3:10 પોરમેહેરાય માન જીં વરદાન દેના ચ્ચાકોય માયે યોક ગોઆ પાયો બુદ્ધિવાળા મિસ્ત્ર્યા હારકો ટાક્યો, એને બિજા લોક ચ્યા પાયાવોય ગુઉ બાંદી રીઅલા હેય, બાકી બોદા લોકહાન હાચવીન રા જોજે, કા કેહેકેન બોનાવી રીઅલે હેય.
1CO 3:11 કાહાકા જો પેલ્લાને પાયો ટાકલો હેય તો ઈસુ ખ્રિસ્ત હેય, ચ્યાશિવાય બિજો કાદાબી બિજો પાયો નાંય ટાકી હોકે.
1CO 3:12 જો વિસ્વાસી માઅહું પોરમેહેરા હાચ્ચી શિક્ષા હિકાડેહે, તી ચ્યા માઅહા હારકા હેય, જીં હોના કા ચાંદી કા કિમતી દોગાડ થોવિન ગુઉ બોનાડેહે, બાકી જીં જુઠી શિક્ષા હિકાડેહે, તે તી ચ્યા માઅહા હારકા હેય, જીં ગાહીયા એને ભૂસાકોય ગુઉ બોનાડેહે.
1CO 3:13 જોવે ઈસુ ખ્રિસ્ત પાછો યી તોવે દરેક માઅહા કામાહાન આગડાકોય પારખી. ઈજ આગ દરેકા કામહાલ સાબિત કોઅરી.
1CO 3:14 જો કાદા સેવકાયે પાયાવોય જી કામ કોઅલા હેય, તી નાંય બોળે, તો ચ્યા ઇનામ મેળવી.
1CO 3:15 બાકી જ્યા કાદા બાંદકામ બોળી જાય, તે ચ્યાલ મોજરી નાંય મિળી, બાકી તો બોચી જાય એને ચ્યાલ પોરમેહેર જીં દેહે તી અનંતજીવન મિળી.
1CO 3:16 તુમા હાચ્ચાંજ જાંઅતેહે કા તુમા પોતે પોરમેહેરા દેવાળા હેય, એને પોરમેહેરા આત્મા તુમહામાય વાસ કોઅહે.
1CO 3:17 બાકી કાદાં પોરમેહેરા લોકહામાય ફુટ પાડહે તે પોરમેહેર ચ્યાલ ડૉડ દેઅરી, કાહાકા પોરમેહેરા દેવાળા પવિત્ર હેય, એને તીં તુમાંજ હેય.
1CO 3:18 કાદોબી પોતાનાલ દોગો નાંય દેય, જો તુમહેમાઅને જો કાદોબી યા દુનિયા નોજરેમાય પોતે જ્ઞાની હોમજે, તે તો દુનિયા લોકહામાય મૂર્ખ બોને, યાહાટી કા તો પોરમેહેરા નોજરેમાય જ્ઞાની બોની જાય.
1CO 3:19 કાહાકા જ્યો વાતો યા દુનિયા નોજરેમાય લોક હોમાજતાહા કા જ્ઞાન હેય, તી પોરમેહેરા નોજરેમાય મૂર્ખતા હેય, જેહેકેન પવિત્રશાસ્ત્રમાય લોખલાં હેય, “પોરમેહેર જ્ઞાની લોકહા ચતુરાઇ ઉપયોગ, ચ્યાહાલ જાળમાય ફોસવા હાટી કોઅય દેહે.”
1CO 3:20 એને પવિત્રશાસ્ત્રમાય ઈ બી લોખલાં હેય, “પ્રભુ જ્ઞાની લોકહા વિચારાહાલ જાંઅહે, કા તી નોકામ્યા હેય.”
1CO 3:21 યાહાટી કાદોબી યોક વિશેષ આગેવાની કોઅનામાય ઘમંડ નાંય કોઅરા જોજે, કાહાકા બોદ્યો વસ્તુ તુમેજ હેય.
1CO 3:22 કાય આંય પાઉલ, કાય અપુલ્લોસ, કાય કેફા, કાય દુનિયામાઅને વસ્તુ, ઓઅય હોકે તુમા જીવતે રા કા મોઅઇ જાં, કાય આમીનો સમય, કાય યેનારો સમય, બોદ્યો વસ્તુ તુમહે હેય.
1CO 3:23 એને તુમા ખ્રિસ્તા ઓદિકારા આધીન હેય, એને ખ્રિસ્ત પોરમેહેરા ઓદિકારા આધીન હેય.
1CO 4:1 માઅહે આમહાન ખ્રિસ્તા સેવાક એને પોરમેહેરા હારી ખોબારે ગુપ્ત હાચ્ચાં હોમજાડના કામ કોઅનારા હોમજે.
1CO 4:2 યોક માઅહાલ ચ્યા દોણ્યા હોપલા કામ હેય તી કામ કોઅરાહાટી ઈમાનદાર રા જોજે.
1CO 4:3 બાકી મા યે વાતે કાયજ ફેર નાંય પોડે, કા કાદાં માઅહું અથવા કાદો ન્યાયી માન પારખે કા આંય ઈમાનદાર હેય કા નાંય, કાહાકા આંય પોતેબી પોતાલ નાંય પારખું.
1CO 4:4 કાહાકા મા મોન માન કોઅયેહેજ વાતમાય દોષી નાંય ઠોરવે, બાકી યેથી આંય નિર્દોષ નાંય ઠોરુ, કાહાકા માન પારાખનારો પ્રભુજ હેય.
1CO 4:5 યાહાટી જાવ લોગુ પ્રભુ પાછો નાંય યેય, તાંવ લોગુ કાદાં પારાખ નાંય કોઅના, તોજ સાફ રીતીકોય ચ્યા બોદા લોકહા મોનામાઅને વિચારાહાલ પારખી જ્યાહા બારામાય બિજો કાદો ચ્યાહાન નાંય જાંએ, તોવે પોરમેહેરાપાઅને દરેકા વાહવા ઓઅરી.
1CO 4:6 ઓ વિસ્વાસી બાહાહાય, માયે યે વાતહેમાય તુમહેહાટી મા એને અપુલ્લોસા દાખલા રુપામાય આખહી, પવિત્રશાસ્ત્રમાય જીં લોખલાં હેય ચ્યા કોઅતા આગલા નાંય જાંહાટી તુમહાન આમહેપાઅને હિકાં જોજે, જેથી તુમા યોકા આગેવાના તુલના કોઇન ઘમંડ નાંય કોઅહા.
1CO 4:7 કાદાય બી તુમહાન બીજહા કોઅતા વોદારી મહત્વ નાંય દેનહા, તુમહાન બોદા કાય પોરમેહેરાપાઅને મિળલા હેય, તે તુમહાન ઘમંડ નાંય કોઅરા જોજે.
1CO 4:8 તુમા વિચાર કોઅતાહા કા, તુમહેપાય આત્મિક રીતે બોદ્યો વસ્તુ હેય, તુમહાપાય પેલ્લાથીજ બોદાંજ હેય, તુમહાય આમહે વોગાર રાજા હારકા શાસન કોઅના સુરુ કોઅય દેનલા હેય, આમહાન ખુશી ઓઅલી હેય કા હાચ્ચાંજ તુમા રાજા હારકા શાસન કોએ, જેથી આમા બી તુમહેઆરે શાસન કોઅય હોકજે.
1CO 4:9 માન તે ઈ લાગહે કા પોરમેહેર આમા પ્રેષિતાહાલ બોદહા પાછે ચ્યા લોકહા હારકો ઠોરાવ્યાહા, જ્યાહાન મોરણા આગના ઓઈ ચુકહી, કાહાકા આમા દુનિયા લોકહા એને હોરગા દૂતહાહાટી યોકુજ તમાશો બોની ગીયહા.
1CO 4:10 લોક આમહાન મૂર્ખ હોમાજતાહા, કાહાકા આમા ખ્રિસ્તા પ્રચાર કોઅજેહે, બાકી તુમા તુમહે બારામાય ઈ હોમાજતાહા કા આમા બુદ્ધિમાન વિસ્વાસી હેય, આમા નોબળા હેજે એને તુમા બળવાન હેય, તુમહાન આદર મિળી રિઅલો હેય, એને આમહે તિરસ્કાર ઓઅય રિઅલો હેય.
1CO 4:11 આમા આજેલોગુ બુખા પીહ્યા એને જુનેજ ફાટલે ડોગલેં પોવજેહે, માર ખાજહે, એને બોટાકતા ફિરજેહે આમહાવોય આમહે રોઅના ગોએ બી નાંય હેય.
1CO 4:12 પોતે પાલન-પોષણ કોઅરાહાટી આમા બોજ મેઅનાત કોઅજેહે, જોવે લોક આમહે વિરુદમાય બોલતાહા તોવે આમા ચ્ચાહાન બોરકાત દેજહે, એને ચ્યે સતાવ કોઅતેહે, એને આમા સહન કોઅજેહે.
1CO 4:13 જોવે આમહાન બોદનામ કોઅતાહા, તોવે આમા ચ્યાહાઆરે નમ્ર બોનીન વાત કોઅજેહે, ઓલે લોગુ કા આમીબી લોક આમહે આદર નાંય કોએ, બાકી ચ્યે આખતેહે આમહે યા દુનિયામાય કાયજ કિંમાત નાંય હેય.
1CO 4:14 આંય તુમહાન શરમિંદા કોઅરાહાટી યો વાતો નાંય લોખું, બાકી મા હેતુ તુમહાન ચેતાવણી દેઅના હેય, કાહાકા તુમા મા પોહહા હારકે હેય જ્યાહાલ આંય હાચ્ચાંજ પ્રેમ કોઅતાહાંવ.
1CO 4:15 કાહાકા ઓઅય હોકે તુમહે દોહો ઓજાર હિકાડનારા ઓઅરી બાકી આંયજ તુમહે આબહા હારકો હેય, કાહાકા આંય પેલ્લો માઅહું હેય જો તુમહેપાય ખ્રિસ્તા હારી ખોબાર લેય યેનો એને ચ્યા લીદે તુમા ઈસુવોય બોરહો કોઅતેહે.
1CO 4:16 યાહાટી આંય તુમહાન વિનાંતી કોઅતાહાંવ, કા તુમા મા દાખલા અનુકરણ કોઆ.
1CO 4:17 યાહાટી કા માયે તિમોથીલ જો પ્રભુમાંય મા વાહલો એને વિશ્વાસયોગ્ય પોહો હારકો હેય, તુમહેપાય દોવાડયોહો તો તુમહાન ઈસુ ખ્રિસ્તામાય જીવના તરીકા બારામાય આખી, જેહેકેન આંય બોદે જાગે બોદ્યેજ મંડળીમાય સંદેશ દેતહાવ.
1CO 4:18 તુમહે વોચમાય કોલહાક લોક એહેકેન વિચાર કોઅતાહા કા આંય તુમહાન મિળાં નાંય યાંવ, યાહાટી ચ્યા ઘમંડી બોની ગીયહા.
1CO 4:19 બાકી પ્રભુ ઇચ્છા ઓરીતે આંય જલદીજ તુમહેપાય યીહીં, એને નાંય કેવળ ઓલહાં કા ઘમંડી લોક કેહેકેન વાત કોઅતાહા, બાકી ચ્યાહા સામર્થ બી આંય જાંઆઈ લિહીં.
1CO 4:20 કાહાકા પોરમેહેરા રાજ્ય તે શબ્દાહામાય નાંય બાકી સામર્થ્યા કામહામાય હેય.
1CO 4:21 તુમહે કાય ઇચ્છા હેય કા જોવે આંય તુમહેપાય યાંવ તે કાય કોઉ? જો તુમહાય આમીબી ખારાબ કામે કોઅના બંદ નાંય કોઅલા ઓરી આંય તુમહાન મોઠો ફોટકો દિહી, એને તુમહાય ખારાબ કામે કોઅના બંદ કોઅલા ઓરીતે આંય તુમહેઆરે પ્રેમ એને નમ્રતાકોય વ્યવહાર કોઅહી.
1CO 5:1 આંય લોકહાન એહેકેન આખતા વોનાયોહો, કા તુમહે મંડળીમાય તુમહેમાઅને કોલહાક લોક વ્યબિચાર કોઅતાહા, બાકી ઓહડા વ્યબિચાર અવિસ્વાસી લોકબી નાંય કોએ, કા યોક માઅહું પોતેજ આબહા બીજી થેઅયેલ દોનારી બોનાડેહે.
1CO 5:2 એને તુમહાન યે વાતે લીદે દુઃખી બોના જોજે, એને ઓહડા માઅહાન મંડળી સંગતી માઅને કાડી ટાકી દાં જોજે, બાકી તુમા તે આજુ વોદારે અભિમાન કોઅતાહા.
1CO 5:3 આંય તુમહેપાઅને શારીરિકરીતે દુઉ હેય, બાકી જોવે આંય તુમહે બારામાય એને તુમહે મંડળી સમસ્યા બારામાય વિચાર કોઅતાહાંવ, તે માન એહેકેન વાટહે કા આંય તુમહેઆરે હેય, એને આંય ચ્યા વ્યબિચાર કોઅનારા માઅહા વિરુદમાય નિર્ણય દેય ચુકહયો, જેહેકેન કા આંય તુમહેઆરે તાં હેતાંવ.
1CO 5:4 તે મા નિર્ણય ઓ હેય, જોવે તુમા એને આંય આપહે પ્રભુ ઈસુ ખ્રિસ્તા સામર્થ્યાકોય જોવે આત્મામાય યોકઠે ઓઅતેહે, તે ઓહડા માઅહાન આપહે પ્રભુ ઈસુ ખ્રિસ્તા ઓદિકારાકોય,
1CO 5:5 ચ્યા માઅહા શરીર સૈતાના તાબામાંય કોઅય દેજે, જેથી ચ્યા શરીરા નાશ ઓએ બાકી પ્રભુ પાછા યેઅના દિહે ચ્યા આત્મા તારણ પામે.
1CO 5:6 તુમહે અભિમાન કોઅના હારાં નાંય હેય, “તુમા નોક્કીજ જાંઅતેહે કા, બાકી યોક માઅહું મંડળીમાય વ્યબિચાર કોઅનારો ઓરી, એને ચ્ચાલ મંડળી માઅને કાડી નાંય ટાકે તે વાયજ ખમીર બોદા લોંદાલ ખમીર બોનાવી દેહે.”
1CO 5:7 તુમા જુનો ખમીર કાડી ટાકીન પોતાનાલ શુદ્ધ કોઆ, જેથી નોવો લોંદો બોની જાં, જેહેકોય કા તુમા અખમીર બાખે ઓઆ, કાહાકા આમહે બી પાસ્કા સણા ગેટા એટલે ખ્રિસ્ત આપહેહાટી બલિદાન ઓઅય ચુકલો હેય.
1CO 5:8 યાહાટી આપા ખારાબી એને દુષ્ટતા જુના ખમિરાકોય નાંય, બાકી ઈમાનદારી એને હાચ્ચાઇ કોય અખમીર બાખ્યે ઉજવણી કોઅતે.
1CO 5:9 માયે તુમહાન પેલ્લા યોક ચિઠ્ઠીમાય તુમહાન લોખ્યેલ, કા વ્યબિચારી લોકહાઆરે સંગતી નાંય કોઅના.
1CO 5:10 ઈ નાંય, કા તુમા બિલકુલ યા દુનિયા લોકહામાઅને વ્યબિચારિયા, કા લોબ્યા, કા બીજહાન દોગો દેનારા લોક, કા મુર્તિપુજા કોઅનારા લોકહાઆરે સંગતી નાંય કોઅના, કાહાકા એહેકોયન રોતા તે તુમહાન યા દુનિયામાઅને નિંગી જાં પોડતા.
1CO 5:11 બાકી મા આખના ઈ હેય, કા જો કાદો વિસ્વાસી બાહા આખાડીન, વ્યબિચાર, કા લોબી, કા મુર્તિપુજા કોઅનારો કા ગાળી દેનારો, કા પીનારો, કા બીજહાન દોગો દેનારો હેય, તે ચ્યાઆરે સંગતી નાંય કોઅના, ઈહીં લોગુ કા ચ્યાઆરે ખાઅનાબી નાંય ખાઅના.
1CO 5:12 કાહાકા અવિસ્વાસી લોકહા પારાખ કોઅના મા જવાબદારી નાંય હેય, બાકી તુમહાન ખારાબ કામે કોઅનારા મંડળી વિસ્વાસી લોકહાન ચેતાવણી દાં જોજે.
1CO 5:13 કાહાકા અવિસ્વાસી લોકહા પારાખ તે પોરમેહેર કોઅહે, બાકી જેહેકેન પવિત્રશાસ્ત્ર આખહે, “ઓહડે ખારાબ કામે કોઅનારાહાન તુમહે મંડળી માઅને કાડી ટાકી દા.”
1CO 6:1 જો તુમહેમાઅને કાદાબી બિજા વિસ્વાસી માઅહા આરે જોગડો કોઅહે, તે ચ્યે વાતે ન્યાય કોઅરા અવિસ્વાસી લોકહાપાંય કોચરીમાય નાંય જાં જોજે, બાકી તુમહે મંડળીમાય પવિત્ર લોકહાન ચ્યે વાતે ન્યાય કોઅરાહાટી આખા જોજે, કા તુમહામાઅને કું બરાબર હેય.
1CO 6:2 તુમા નોક્કી જાંઅતેહે કા પવિત્ર લોક દુનિયા લોકહા ન્યાય કોઅરી, એને જો તુમહાન દુનિયા લોકહા ન્યાય કોઅના હેય, તે તુમહાય તુમહે વાહનામાય વાહના જોગડાહા ન્યાય કોઅના લાયકે ઓઅરા જોજે.
1CO 6:3 તુમા નોક્કી જાંઅતેહે કા આપા હોરગ્યા દૂતહા ન્યાય કોઅહુ, તે તુમા દુનિયામાય જીવના વાતહેબારામાય ન્યાય કોઅય હોકતેહેં.
1CO 6:4 બાકી તુમહેમાય જીવના વાતહેબારામાય જોગડો ઓઅહે, તે તુમહાય ઓહડા લોકહાન ન્યાય નાંય કોઆડના જ્યા મંડળીમાય કાયજ કામા નાંય હેય.
1CO 6:5 આંય તુમહાન શરમાવાહાટી ઈ આખતાહાવ, કાય તુમહેમાય યોકબી ઓકલ્યેવાળો નાંય મીળે, જો આપહે વિસ્વાસી બાહાહા ન્યાય કોઅય હોકે?
1CO 6:6 બાકી એહેકોય કોઅનાથી તુમહામાય યોક વિસ્વાસી માઅહું બિજા વિસ્વાસી માઅહા વિરુદ જગડા ફેસલો કોઅરાહાટી કોચરીમાય લેય જાતહેં, એને તી બી અવિસ્વાસ્યાહા હામ્મે.
1CO 6:7 બાકી હાચ્ચાંજ તુમા વિસ્વાસી લોકહા હારકા વ્યવહાર નાંય કોઅય રીઅલે હેય, તુમા વિસ્વાસી-વિસ્વાસી વિરોધમાય કોચરીમાય ફિરાદ કોઅતાહા, એહેકોય કોઅના કોઅતા જો કાદો વિસ્વાસી તુમહેઆરે ગલત વ્યવહાર કોઅહે તે કોઅરા દા, એને જો યોક વિસ્વાસી માઅહાય દોગો દેયને તુમહાપાઅને પેચકી લેદલા હેય, તે સહન કોઅય લા.
1CO 6:8 બાકી તુમા આર્યા વિસ્વાસી લોકહાઆરે ખોટાં કોઅય રીયહા, એને દોગો દેતહા.
1CO 6:9 તુમા નોક્કી જાંઅતેહે, કા અન્યાય કોઅનારા લોક પોરમેહેરા રાજ્યા વારીસ નાંય ઓઅરી, છેતરાયાહા મા, વેશ્યાયેહે આરે શારીરિક સબંધ રાખનારો, મુર્તિપુજા કોઅનારે, પારકી થેઅયેઆરે શારીરિક સબંધ બોનાડનારા, લુચ્ચા, માટડાહા આરે માટડા શારીરિક સબંધ બોનાડનારા,
1CO 6:10 ચોરી કોઅનારા, લોબ કોઅનારા, દારવા પીનારે, ગાળી દેનારે, બીજહાન દોગો દેનારે પોરમેહેરા રાજ્યા વારીસ નાંય ઓઅરી.
1CO 6:11 એને પેલ્લા તુમહેમાય બી કોલહાક ઓહડા લોક આતા, બાકી તુમા પ્રભુ ઈસુ ખ્રિસ્તા નાવાકોય એને આમહે પોરમેહેરા આત્માકોય તુમહે પાપ દોવાય ગીયહા, એને તુમહાન પવિત્ર બોનાવ્યાહા એને પોરમેહેરા હામ્મે ન્યાયી ઠોરવ્યાહાં.
1CO 6:12 માન બોદાંજ કોઅરાહાટી પોરવાનગી હેય કાહાકા આંય ખ્રિસ્તા હેય, બાકી બોદ્યોજ વસ્તુ મા ફાયદાહાટી નાંય હેય, માન બોદાંજ કોઅરાહાટી પોરવાનગી હેય, બાકી આંય કોઅયેહેબી વસ્તુ ગુલામ નાંય બોનુ.
1CO 6:13 માન બોદાંજ ખાઅના પોરવાનગી હેય, એને ખાઅના શરીરાહાટી હેય, ઈ હાચ્ચાં હેય બાકી પોરમેહેર શરીર એને ખાઅના બેનહ્યાલ નાશ કોઅરી, આપહે શરીર વ્યબિચારાહાટી નાંય હેય, બાકી આપહે શરીર પ્રભુહાટી હેય, એને પ્રભુ સેવા કોઅરાહાટી બોનલા હેય.
1CO 6:14 એને જ્યેં સામર્થકોય પોરમેહેરાય પોતાના સામર્થકોય પ્રભુ ઈસુ ખ્રિસ્તાલ મોઅલાહામાઅને પાછો જીવાડ્યો, ચ્ચેજ સામર્થકોય આપહાનબી મોઅલાહામાઅને પાછો જીવાડી, યાહાટી આપહે શરીર મહત્વા હેય.
1CO 6:15 તુમા નોક્કીજ જાંઅતેહે, કા તુમહે શરીર ખ્રિસ્તા અવયવ હેય, તે તુમા ખ્રિસ્તા અવયવ લેઈને ચ્યાહાન વેશ્યાયે અવયવા આરે બિલકુલ નાંય જોડના.
1CO 6:16 તુમા નોક્કીજ જાંઅતેહે, કા જો કાદો વેશ્યાઆરે શારીરિક સબંધ બોનાડેહે, તે તો ચ્યે આરે યોક શરીરા ઓઅય જાહે, જેહેકેન પવિત્રશાસ્ત્રમાય લોખલાં હેય, “ચ્યે બેની યોક શરીર બોની.”
1CO 6:17 એને જો પ્રભુ આરે એકતામાય રોહે, તે ચ્યા આત્મા એને પ્રભુ આત્મા યોક બોની જાહાય.
1CO 6:18 વ્યબિચાર બિલકુલ નાંય કોઅના, કાહાકા જોલા બિજા પાપ શરીરાલ પ્રભાવિત નાંય કોએ, ઓલા ઓ પાપ કોઅહે, બાકી વ્યબિચાર કોઅનારો પોતાના શરીરા વિરુદ પાપ કોઅહે.
1CO 6:19 તુમા નોક્કીજ જાંઅતેહે કા તુમહે શરીર દેવાળા હેય જ્યામાય પવિત્ર આત્મા રોહે, એને પવિત્ર આત્મા જીં તુમહાન પોરમેહેરા પાયને મિળલા હેય, તી તુમહામાય વોહતી કોઅહે, એને તુમા પોરમેહેરા હેય.
1CO 6:20 કાહાકા પોરમેહેરાય તુમહાન કિંમાત ચુકાડીન વેચાતે લેદલે હેય, યાહાટી તુમહે શરીરાકોય પોરમેહેરા મહિમા કોઆ.
1CO 7:1 આમી ચ્યા સવાલાહા બારામાય લોખતાહાવ જીં તુમહાય માન ચિઠ્ઠી લોખીન પૂછલા, કાહાકા ઓ સવાલ માટડા એને થેએયો બેનહયા હાટી હારો હેય, આપહેહાટી કાય વોરાડ નાંય કોએ ઈ આમહેહાટી હારાં હેય?
1CO 7:2 બાકી મા સલાહા ઈ હેય કા વ્યબિચાર નાંય ઓએ યાહાટી હર યોક માટડાય એને થેએયેય વોરાડ કોઅરા જોજે, એને પોતપોતાના થેએયે આરે બોરહો કોઅનાકોય રોય.
1CO 7:3 માટડો પોતાના થેઅયે પ્રતિ ચ્યા જવાબદારી પુરી કોએ, એને તેહેકોયનુજ થેઅયે બી માટડા પ્રતિ ચ્યે જવાબદારી પુરી કોએ.
1CO 7:4 થેઅયેલ પોતાના શરીરાવોય ઓદિકાર નાંય હેય, બાકી ચ્યે માટડાલ ઓદિકાર હેય, તેહેકોયજ માટડાલબી પોતાના શરીરાવોય ઓદિકાર નાંય હેય, બાકી ચ્યા થેઅયેલ હેય.
1CO 7:5 થેએય-માટડો શારીરિક સબંધાલ યોકા બીજાથી જુદે નાંય કોઅના, બાકી યોકબીજા રાજીખુશીકોય કોલહાક સોમાયા લોગુ આલાગ રા કા પ્રાર્થના કોઅરાહાટીબી સમય વિતાવી હોકે, એને પાછા થેએ-માટડો હારકા તુમા આરે રા, એહેકેન નાંય બોને કા તુમા પોતાના શારીરિક ઇચ્છાલ તાબામાંય નાંય કોઅના લીદે, સૈતાન અનૈતિક જીવન જીવાહાટી તુમહે પરીક્ષા કોએ.
1CO 7:6 બાકી આંય જીં આખતાહાવ તી કેવળ સલાહ હેય આગના નાંય હેય.
1CO 7:7 મા ઇચ્છા ઈ હેય, કા જેહેકેન આંય વોરાડ કોઅયા વોગર હેય, તેહેકેન બોદેજ રોય, બાકી દરેકાલ પોરમેહેરાપાઅને ખાસ વરદાન મિળલા હેય, પોરમેહેર કોલહાક લોકહાન વોરાડ કોઅના વરદાન દેહે એને બિજા લોકહાન વોરાડ વોગર રોઅના વરદાન મિળહે.
1CO 7:8 બાકી આમી વોરાડ નાંય કોઅલાહાન એને વિધવાહાન મા સલાહ હેય, મા હારકા વોરાડ કોઅયા વોગર રોઅના બોજ હારાં હેય.
1CO 7:9 બાકી જો ચ્ચે પોતાના શારીરિક ઇચ્છાલ તાબામાંય નાંય રાખેત, તોવે ચ્યાહાય વોરાડ કોઅના હારાં હેય, કાહાકા શારીરિક ઇચ્છાયેહેમાય રોઅના કોઅતા વોરાડ કોઅના બોજ હારાં હેય.
1CO 7:10 જ્યાહા વોરાડ ઓઈ ગીઅલા હેય, ચ્યાહાન આંય નાંય, બાકી પ્રભુ આગના દેહે, કા થેએ માટડાઇહીને છુટો છેડો નાંય કોએ.
1CO 7:11 જો છુટો છેડો ઓઇબી જાય, તે બિજા વોરાડ કોઅયા વોગાર રોય, નાંય તે પોતાના માટડાઆરે પાછા મિળી જાય એને માટડો બી પોતાના થેઅયેલ છુટો છેડો નાંય કોએ.
1CO 7:12 આમી બિજા વિસ્વાસ્યાહાન જ્યાહાય અવિસ્વાસી લોકહાઆરે વોરાડ કોઅલા હેય, ચ્ચાહાન પ્રભુ નાંય, બાકી આંયજ આખતાહાવ, જો કાદા વિસ્વાસી માટડા થેએ બોરહો નાંય કોઅતી ઓરી એને તી થેએ ચ્યા માટડાઆરે કાયામ જીવાહાટી રાજી હેય, તે તો માટડો ચ્યે થેઅયેઆરે છુટો છેડો નાંય કોએ.
1CO 7:13 એને જ્યેં વિસ્વાસી થેઅયે માટડો બોરહો નાંય રાખતો ઓરી એને ચ્યે થેએયે આરે કાયામ આરે જીવાહાટી રાજી હેય, તે તી થેએ ચ્યા માટડાઆરે છુટો છેડો નાંય કોએ.
1CO 7:14 અવિસ્વાસી માટડાલ વિસ્વાસી થેએયે આરે સબંધ રાખના લીદે, પોરમેહેર ચ્ચાલબી ગ્રહણ કોઅહે. ચ્ચે રીતે અવિસ્વાસી થેએયેલ વિસ્વાસી માટડાઆરે સબંધ રાખના લીદે પોરમેહેર ચ્ચાલ ગ્રહણ કોઅહે. બાકી ઈ હાચ્ચાં નાંય ઓઅતા તે તુમહે અવિસ્વાસી માટડો કા થેએયેલ પોરમેહેર ગ્રહણ કોઅતો, તે તુમહે પોહેં બી અશુદ્ધ રોતે એને પોરમેહેરા નાંય આખાતે, બાકી તુમહે પોહેં તે પોરમેહેરા હેય.
1CO 7:15 જો તુમહે માટડો કા તુમહે થેએ અવિસ્વાસી હેય, એને તો છુટો છેડો કોઅરા માગતો ઓરી, તે ચ્યાલ છુટો છેડો કોઅય દેય, જોવે એહેકોય ઓઅહે તે વિસ્વાસી પોઅણાલે રોઅનામાઅને છુટે હેય, બાકી જો ઓઅય હોકે, તે અવિસ્વાસી થેએ કા માટડાઆરે પોઅણાલે રોય, કાહાકા પોરમેહેરાય આપહાન યોક બિજા આરે શાંતીકોય જીવન જીવાહાટી હાદલા હેય.
1CO 7:16 કાહાકા ઓ વિસ્વાસી થેએયેહેય, તુમહાન યાદ રા જોજે, કા તુમહે લીદે તુમહે માટડા બી તારણ ઓઅય હોકહે, એને ઓ વિસ્વાસી માટડાહાંય, તુમહાન યાદ રા જોજે, કા તુમહે લીદે તુમહે થેએયે બી તારણ ઓઅય હોકહે.
1CO 7:17 પોરમેહેરાય જ્યાલ જ્યેં સ્થિતિમાય થોવહયા, એને જ્યેં સ્થિતિમાય નિવડયાહા ચ્યેજ સ્થિતિમાય જીવન જીવા જોજે. બોદી મંડળ્યેહેલ મા ઈંજ આખના હેય.
1CO 7:18 જેહેકેન દાખલા હારકા જો યોક યહૂદી માઅહું પ્રભુ ઈસુવોય બોરહો કોઅહે, તે ચ્યાલ યહૂદી ઓઅનાથી ત્યાગી દેઅના ગોરાજ નાંય હેય, એહેકેનુજ જો ગેર યહૂદી માઅહું પ્રભુ ઈસુવોય બોરહો કોઅહે, તે ચ્યા યહૂદી બોનાહાટી સુન્નત કોઅના ગોરાજ નાંય હેય.
1CO 7:19 કાદા સુન્નત ઓઅલા હેય કા નાંય યાકોય કાય ફેર નાંય પોડે, બાકી પોરમેહેરા આગના પાળના બોજ જરુરી હેય.
1CO 7:20 પોરમેહેરાય જ્યાલ જ્યેં સ્થિતિમાય નિવડયા એને ચ્યા લોક ઓઅરાહાટી હાદલા હેય ચ્યાલ ચ્યેજ સ્થિતિમાય જીવન જીવા જોજે.
1CO 7:21 જો તુલ દાસ રીતે હાદ્યા તે ચિંતા મા કોઅહે બાકી તું સ્વતંત્ર ઓઈ હોકે, તે એહકોયજ કામ કોઓ.
1CO 7:22 કાહાકા જીં કાદાં ગુલામા રુપામાય પોરમેહેરાય નિવડયાહા એને હાદ્યાહા, તે તો યોક સ્વતંત્ર માઅહા હારકો હેય કાહાકા પ્રભુ ઈસુય ચ્યાલ ચ્યા પાપહા માઅને સુટકો કોઅલા હેય, એને તેહેકેનુજ જો સ્વતંત્ર રુપામાય હાદલો ગીઅલો હેય, ચ્યે આમી ખ્રિસ્તા ગુલામ બોની ગીઅલે હેય.
1CO 7:23 તુમહાન પોરમેહેરાય કિંમાત ચુકાડીન વેચાતાં લેદલા હેય, તે માઅહા ગુલામ નાંય બોનના, બાકી પોરમેહેરા ગુલામ બોના.
1CO 7:24 ઓ વિસ્વાસી બાહાહાય, પોરમેહેરાય જ્યાલ જ્યેં દશામાય હાદલા ગીઅલા હેય, ચ્યાલ ચ્યેજ સ્થિતિમાય જીવન જીવા જોજે.
1CO 7:25 કુંવારીયે બારામાય પ્રભુય માન કાય આગના નાંય દેનહી, બાકી આંય પોરમેહેરા દયા લીદે પોરમેહેરા વિશ્વાસયોગ્ય લોકહામાઅને યોક હેતાંવ, યાહાટી આંય સલાહા દેતહાવ.
1CO 7:26 મા હોમાજમાય ઈ હારાં હેય, કા યા દિહહયામાય વિસ્વાસી લોકહાહાટી કોઠીણ ઓઅય રીઅલા હેય, યાહાટી આંય વોરાડ નાંય કોઅલા લોકહાન સલાહા દેતહાવ ચ્યે વોરાડ કોઅયા વોગર રોય.
1CO 7:27 જો તો થેએ હેય, તે ચ્ચે થી આલાગ ઓરાહાટી કોશિશ મા કોઅહે, એને થેએ નાંય ઓરીતે થેએ હોદહે મા.
1CO 7:28 બાકી જો તો વોરાડ બી ઓઅય જાય, તે પાપ નાંય હેય, એને જો કુંવારી પોઅણાય બી જાય તે ચ્યામાય કાયજ પાપ નાંય, બાકી વોરાડ ઓઅલા લોકહામાય ચ્યાહા જીવનામાય કોઠીણ અનુભવ ઓઅરી મા ઇચ્છા હેય કા તુમા યે રીતે સમસ્યામાઅને સુટે રોય.
1CO 7:29 ઓ વિસ્વાસી બાહાહાય, આંય ઈ આખતાહાવ, કા ખ્રિસ્તા પાછો યેઅના માય આમી વોદારી સમય નાંય રિઅલો હેય, યાહાટી તુમહે વોરાડ ઓઅઇ ગીયાહા કા નાંય, યા બારામાય વોદારી ચિંતા નાંય કોઅના, બાકી પ્રભુ સેવા કોઅરાહાટી વિચાર કોઅતે રા.
1CO 7:30 એને રોડનારા ઓહડા રોય, જાણે રોડેજ નાંય, એને આનંદ કોઅનારા એહેકોય રોય, જાણે આનંદ નાંય કોઅતા ઓરી એને વેચાતાં લેનારા એહેકોયન રોય કા જાણે ચ્યાહાપાય કાયજ નાંય હેય
1CO 7:31 એને યા દુનિયામાય જીં કાય આમહાપાય હેય, આમહાન ચ્યાલ બોજ કિમતી નાંય હોમજાં જોજે, કાહાકા જીં કાય યા દુનિયામાય હેય, તી બોદા નાશ ઓઅય જાઅરી.
1CO 7:32 મા ઇચ્છા હેય કા તુમહાન દિનેરોજ્યા જીવના વાતહેબારામાય ચિંતા નાંય કોઅરા જોજે, જ્યાહા વોરાડ નાંય ઓઅલા હેય ચ્ચા પોરમેહેરા સેવા કેહેકેન કોઅના હેય ચ્ચા બારામાય ચિંતા કોઅહે, કા પોરમેહેરાલ કેહેકેન ખુશ કોએ.
1CO 7:33 બાકી વોરાડ કોઅલા માઅહું દુનિયામાય દિનેરોજ્યા જીવના બારામાય ચિંતા કોઅહે, કા આંય મા થેઅયેલ કેહેકેન ખુશ રાખું.
1CO 7:34 વોરાડ કોઅલા એને વોરાડ નાંય કોઅલામાંય બી મર્મ હેય, વોરાડ નાંય જાયહાં તીં તે પ્રભુ કેહેકેન સેવા કોઅના બારામાય વિચાર કોઅહે, એને ચ્યા શરીરાકોય એને આત્માકોય પ્રભુલ ખુશ કોઅરાહાટી કોશિશ કોઅહે, બાકી વોરાડ ઓઅલી થેએ દુનિયામાય દિનેરોજ્યા જીવના બારામાય ચિંતા કોઅહે કા પોતાના માટડાલ કેહેકેન ખુશ રાખું.
1CO 7:35 આંય ઈ વાત તુમેજ ફાયદાહાટી આખતાહાવ, નાંય કા તુમહાન ફસાવાહાટી, બાકી યાહાટી કા જેહેકેન બોજ હારાં હેય, જેથી તુમા યોક વિચાર કોઇન પ્રભુ સેવા કોઅનામાય લાગલા રોય.
1CO 7:36 જો તુમહે વોચમાય કાદા આયહો-આબહો પોતાના પોહયે વોરાડ નાંય કોઅય દેય, એને આમી ચ્યાલ વિચાર યેહે કા આંય ઈ બરાબર નાંય કોઅય રિઅલો હેય, એને મા પોહી વોરાડ કોઅરાહાટી જલદીજ ડાયી ઓઅય રિઅલી હેય, એને વોરાડ કોઅના ગોરાજ બી હેય, તે ચ્યાય પોતે પોહયે વોરાડ કોઅય દાં જોજે, કાહાકા ચ્યામાય કાયજ પાપ નાંય હેય.
1CO 7:37 બાકી જો પોહયે આયહે આબહાલ એહેકેન વાટહે કા આમહે પોહી શારીરિક ઇચ્છાયેહેલ કાબુમાય કોઇ હોકહે, એને ચ્ચે વોરાડ કોઅના જરુરી નાંય હેય, તે ચ્ચે વોરાડ નાંય કોઅના બી હારાં હેય, તે ચ્યાલ તેહેકેન કોઅના ઓદિકાર હેય, તે તો વોરાડ નાંય કોઇ દેઅના ફેસલાથી પોરમેહેરા નોજરેમાય હારાં કામ કોઅહે.
1CO 7:38 યાહાટી જો ચ્યે કુવાર્યે વોરાડ કોઇ દેહે, તો તી હારાં કોઅહે, એને જો વોરાડ નાંય કોઇ દેય, તો યા કોઅતાબી હારાં કોઅહે.
1CO 7:39 જાવ લોગુ થેએયે માટડો જીવતો રોહે, તાંઉલોગુ તી ચ્યા આરેજ રા જોજે, બાકી જો ચ્યે માટડો મોઅઇ જાહે તોવે તી કાદા આરેબી વોરાડ કોઇ હોકહે, બાકી કેવળ પ્રભુ ઈસુવોય બોરહો કોઅનારા માટડાઆરે વોરાડ કોઅય હોકહે.
1CO 7:40 બાકી જો તી બીજાદા વોરાડ નાંય કોઅરા માગે, તે મા વિચારાકોય તી બોજ હારાં હેય, એને આંય હોમાજતાહાવ, કા પોરમેહેરા આત્મા માન માર્ગદર્શન કોઅય રીઅલા હેય.
1CO 8:1 આમી ચ્યા બારામાય જો બિજો સવાલ તુમહાય માન પુછ્યેલ, કા મુર્તિહીન બલિ ચોડાવલા ખાઅના ખાં બારામાય તુમા જાંઅતેહે, કા આપા બોદહાન જ્ઞાન હેય, જ્ઞાન ઘમંડ પૈદા કોઅહે, બાકી પ્રેમાકોય ઉન્નતી ઓઅહે.
1CO 8:2 જો કાદો હોમજેહે કા આંય કાયતેબી જાંઅતાહાંવ, તે તો આમી લોગુ નાંય જાંએ કા કેહેકેન જાંઅરા જોજે.
1CO 8:3 બાકી જો કાદાં પોરમેહેરાલ પ્રેમ કોઅહે, તે પોરમેહેર ચ્યાલ જાંઅહે.
1CO 8:4 તે પાછે આંય, મુર્તિહીન ચોડાવલા બેટ ખાઅના બારામાય સાવાલ જાવાબ દાં માગહુ, તુમા જાંઅતેહે, કા મુર્તિ આખા દુનિયામાય હાચ્ચો દેવ નાંય હેય એને કેવળ યોકુજ હાચ્ચો પોરમેહેર હેય.
1CO 8:5 બાકી પાછીબી આકાશામાય એને દોરત્યેવોય ઓહડે બોજ હેય જ્યાહાન લોક દેવ એને પ્રભુ માનતેહેં, હાચ્ચાં આખું તે દેવ એને પ્રભુ નાંય હેય.
1CO 8:6 તેરુંબી આમહેહાટી કેવળ યોકુજ પોરમેહેર હેય, એટલે પોરમેહેર આબહો જ્યાપાયને બોદ્યો વસ્તુ બોનાવલ્યો ગીયો, એને આપા ચ્યાહાટી હેય, એને કેવળ યોકુજ પ્રભુ હેય એટલે ઈસુ ખ્રિસ્ત જ્યાકોય બોદ્યો વસ્તુ ઉત્પન્ન જાયો, એને જ્યાકોય આમહાન અનંતજીવન મિળલા હેય.
1CO 8:7 બાકી આજુબી કોલહાક વિસ્વાસી લોક નાંય જાંએતકા મુર્તિમાય કાયજ શક્તિ નાંય હેય, કાહાકા ચ્યે પેલ્લે ચ્યેજ મુર્તિહી આગલા પાગે પોડતે આતેં, આમી જોવે ચ્યે મુર્તિલ બલિ ચોડાવલા ખાઅના ખાતહેં, તે ચ્યે પોતાના મોનામાય એહેકેન વિચાર કોઅતેહે કા ચ્યાહાકેન પાપ ઓઅય ગીયા, કાહાકા ચ્યાહા હૃદયામાય આજુબી ખાત્રી નાંય હેય.
1CO 8:8 ખાઅના આપહાન પોરમેહેરાપાય નાંય પોઅચાડે, જોવે તી ખાઅના નાંય ખાજે તોવે આપહે કાય નુકસાન નાંય ઓએ, એને જો તી ખાઅના ખાજે તે આપહાન ચ્યા કાય ફાયદો નાંય ઓએ.
1CO 8:9 બાકી હાચવીન રા, એહેકેન નાંય ઓઅરા જોજે, કા તુમહે ઓ સુટકો પોરમેહેરાવોય બોરહો કોઅનામાય નોબળા લોકહાહાટી પાપ કોઅના કારણ નાંય બોને.
1CO 8:10 જો કાદાં બોરહો કોઅનામાય નોબળાં માઅહું તુલ મુર્તિ મંદિરામાય મુર્તિહીન બલિ ચોડાવલા ખાઅના ખાતા દેખે, તે કાય ચ્યાલબી ખાઅના ઈંમાત નાંય ઓઅય જાય, જેથી તો વિચાર કોઅહે કા એહેકેન કોઅના પાપ હેય.
1CO 8:11 યે રીતીકોય તો જ્ઞાના લીદે જો વિસ્વાસી બાહા બોરહામાય નોબળો હેય જ્યાહાટી ખ્રિસ્ત મોઅયો તો માઅહું ખ્રિસ્તાવોય બોરહો કોઅના બંદ કોઅય દી.
1CO 8:12 જો તુમહે મુર્તિહીન બેટ ચોડાવલા ખાઅના લીદે આર્યે વિસ્વાસી લોક પોતાલ પાપી માનતેહેં, તે તુમા ચ્યાહા વિરુદ એને ખ્રિસ્તા વિરુદ પાપ કોઅતેહે.
1CO 8:13 યાહાટી જો મુર્તિહીન બેટ ચોડાવલા ખાઅના બિજા વિસ્વાસી માઅહાલ ખ્રિસ્તાવોય બોરહો કોઅના બંદ કોઆડેહે, તે આંય મુર્તિહીન બેટ ચોડાવલા ખાઅના ખાઅનાથી, વિસ્વાસી લોકહાન ખ્રિસ્તાવોય બોરહો કોઅના બંદ કોઆડના કારણ નાંય બોનુ.
1CO 9:1 જી કાય આંય કોઅરા માગતાહું, ચ્યાલ કોઅરાહાટી આંય સ્વતંત્ર હેતાંવ, આંય પ્રેષિત હેતાઉ, માયે આમહે પ્રભુ ઈસુવાલ દેખ્યહો, મા સેવા થી તુમહાય ઈસુ ખ્રિસ્તાવોય બોરહો કોઅયોહો.
1CO 9:2 બિજા લોક માન પ્રેષિત નાંય માનેત, બાકી તુમહાય તે માન પ્રેષિત માના જોજે, કાહાકા આંય તોજ હેય જો તુમહેપાય ખ્રિસ્તા હારી ખોબાર આખા યેનલો, પ્રભુ ઈસુમાય તુમહે બોરહો ઈ સાબિત કોઅહે કા આંય હાચ્ચોજ પ્રભુ ઈસુ પ્રેષિત હેય.
1CO 9:3 જ્યા લોક મા પ્રેષિત ઓઅના ઓદિકારાવોય દોષ દેતહેં, ચ્યાહાન મા જાવાબ ઓ હેય.
1CO 9:4 માન એને બારનાબાસાલ, પ્રેષિત ઓઅના લીદે ઓદિકાર હેય કા તુમહેપાઅને આમહે કામાહાટી પોયહા મોદાત મીળે.
1CO 9:5 કાહાકા બિજા પ્રેષિત એને પ્રભુ બાહા યાકૂબ એને યહૂદા એને કેફા ચ્યાહા પોતાની થેએયેહેલ આરે લેય જાતહા જોવે ચ્યા મુસાફરી કોઅતાહા, તે આમહાનબી ઓ ઓદિકાર હેય કા કાદી વિસ્વાસી થેએયે આરે વોરાડ કોઇન પોતાની થેએયેહેલ આરે લેય ફિરજે.
1CO 9:6 માન એને બારનાબાસાલ બી બિજા પ્રેષિતાહા હારકા પોયહા મોદાત લાંહાટી ઓદિકાર હેય, એને પોતે કામ ધંદો કોઅના ગોરાજ નાંય હેય.
1CO 9:7 કાદોબી સૈનિક જો સેનામાય કામ કોઅહે ચ્યા પોતાના ખોરચો કોયન કામ નાંય કોએ, કાદોબી જો દારાખા વાડી લાવહે તે તો વાડયેમાઅને દારાખેં ખાઅના આશા કોઅહે, એને યોક મેંડવાળ્યો ગેટહા દુદ પિઅના આશા કોઅહે.
1CO 9:8 આંય યો વાતો માઅહા વિચાર કોઅના રીતેકોય નાંય આખું બાકી મૂસા નિયમશાસ્ત્રથી.
1CO 9:9 જેહેકેન મૂસા નિયમશાસ્ત્રમાયબી ઈ વાત આખહે, મોળાંહાટી જૂપલા બોળદ્યાલ ગોડવા નાંય બાંદના, તે કાય પોરમેહેર કેવળ બોળદયાજ ફિકાર કોઅહે? નાંય.
1CO 9:10 ઈ ખાસ કોઇન આમહેહાટી આખહે, હાં, આમહેહાટીજ લોખલાં હેય, કાહાકા ઈ હારાં હેય, ખેતી કોઅનારો કાયતેબી મિળના આશેકોય ખેતી કોઅહે, એને ખોળામાય મોળણી કોઅનારા માઅહું કોલહાક અનાજ મિળના આશેકોય મોળણી કોઅહે.
1CO 9:11 આમહાય તુમહેમાય પોરમેહેરા સંદેશ પોઅયો, તે ઈ મોઠી વાત નાંય હેય કા આમહે શારીરિક ગોરાજે હાટી આમા તુમહેપાઅને પાક વાડજે.
1CO 9:12 કાહાકા તુમહાય બિજા પ્રેષિતાહાન પોયહા મોદાત કોઅયી જ્યાહાય તુમહે વોચમાય સંદેશ પ્રચાર કોઅયો, તે નોક્કીજ બારનાબાસ એને આંયબી ચ્યા લાયકે હેય, કાહાકા આમા બી તુમહેહાટી પ્રેષિત હેય, બાકી આમહાય યે વાતે બારામાય કાદાવોય નાંય માગ્યાં કા જીં તુમા આમહાન દેય હોકતે, બાકી આમહાય સહન કોઅય લેદા જેથી આમા ખ્રિસ્તાવોય બોરહો કોઅરાહાટી હારી ખોબારે કાદાલ રુકાવાટ નાંય કોઅજે.
1CO 9:13 તુમા નોક્કીજ જાંઅતેહે કા દેવાળામાય કામ કોઅનારા માટડાહાન દેવાળામાઅને ખાઅના મિળહે, એને હાં, જ્યા લોક વેદ્યેવોય બલિ ચોડાવતાહા, ચ્યાહાન તાઅને ભાગ મિળહે.
1CO 9:14 યેજપરમાણે પ્રભુય બી આગના દેની કા જ્યેં માઅહે હારી ખોબાર આખતેહે, ચ્યાહાન હારી ખોબાર વોનાનારાહાય ચ્યાહા જીવના ગોરજા પુર્યો કોઅરા જોજે.
1CO 9:15 બાકી તેરુંબી માયેહાટી હારાં ઓરી કા જ્યા લોકહાન માયે પ્રચાર કોઅયો ચ્યાહાપાઅને માગુ, તેરુ માયે મા કામા મોજરી નાંય માગહી, એને આંય તુમહેહાટી ઈ નાંય લોખું કા તુમા માન દેય, આંય તુમહાવોય માગા કોઅતા મોઅઇ જાહીં, કાહાકા જો માન તુમહાવોઅને મોજરી મિળી તે આંય એહેકેન દાવો નાંય કોઅય હોકહી કા માયે મોજરી લીયા વોગર તુમહેહાટી કામ કોઅયા.
1CO 9:16 જો આંય હારી ખોબાર આખતાહાવ, તે માન ચ્યામાય કાયજ અભિમાન નાંય હેય, કાહાકા માન હારી ખોબાર આખના જવાબદારી હોપલી હેય, એને જો આંય હારી ખોબાર નાંય આખું તે માંહાટી ઈ બોજ ભયાનક હેય.
1CO 9:17 જો આંય મા ઇચ્છા કોઇન હારી ખોબાર આખના કામ કોઅહુ, તે માન ચ્યા ઇનામ મિળી, એને જો ઈ હારી ખોબાર આખના કામ મા ઇચ્છાકોય નાંય બી કોઅતો, તેબી પોરમેહેરાય માન જવાબદારી હોપલી હેય.
1CO 9:18 તે પાછે મા ઇનામ કાય હેય? ઈંજ કા આંય ઈસુ ખ્રિસ્તા હારી ખોબારે પ્રચાર પોયહા લેયા વોગર કોઉ, ઈંજ કારણ હેય કા જોવે આંય હારી ખોબારે પ્રચાર કોઅતાહાંવ તે આંય કોયદિહી મા ઓદિકારહા માંગ નાંય કોઉ.
1CO 9:19 આંય કાદા માઅહા તાબામાંય નાંય હેય, તેરુંબી માયે પોતાલ બોદહા ગુલામ બોનાવી લેદલા હેય, જેથી આંય વોદીનવોદી લોકહાન ખ્રિસ્તામાય લેય યેય હોકુ.
1CO 9:20 એટલે, જોવે આંય યહૂદી લોકહાઆરે રોહુ, તોવે આંય યહૂદી લોકહા હારકો રોતહાવ, કા યહૂદી લોકહાન ખ્રિસ્તામાય લેય યેય હોકુ, જોવે આંય મૂસા નિયમ પાળનારા લોકહાઆરે રોહુ, તોવે-તોવે આંયબી મૂસા નિયમાનુસાર રોહુ, બાકી માન મૂસા નિયમ પાળના ગોરાજ નાંય હેય, બાકી આંય એહેકેન યાહાટી કોઅતાહાંવ કા મૂસા નિયમ પાળનારા લોકહાન ખ્રિસ્તામાય લેય યેય હોકુ.
1CO 9:21 જોવે આંય ગેર યહૂદી લોકહાઆરે જ્યેં મૂસા નિયમ નાંય પાલન કોએ ચ્ચાહા આરે રોહુ, તે આંય ચ્ચાહા હારકો મૂસા નિયમ નાંય પાળુ, આંય મૂસા નિયમ યાહાટી નાંય પાળુ, કાહાકા સાદા આંય ખ્રિસ્તા આગના પાલન કોઅહુ, જેથી આંય મૂસા નિયમ પાળનારા લોકહાન ખ્રિસ્તામાય લેય યેય હોકુ.
1CO 9:22 જોવે આંય બોરહો કોઅનામાય નોબળા લોકહાઆરે રોહુ, તે આંય ચ્યાહાઆરે ચ્યાહા હારકો વ્યવહાર કોઅહુ, જેથી આંય ચ્યાહાન ખ્રિસ્તા આગના પાળાહાટી મોદાત કોઅય હોકુ, આંય બોદા માઅહાહાટી બોદા કાય બોન્યો, કા કેહેકેન કેહેકે કોલહાક લોકહા તારણ કોઅય હોકુ.
1CO 9:23 એને આંય ઈ બોદા ખ્રિસ્તા બારામાય હારી ખોબાર પ્રચાર કોઅરાહાટી કોઅતાહાંવ, જેથી માન હારી ખોબારેમાય વાયદા કોઅલા બોરકાતેહે માય ભાગ દેનલો જાય હોકે.
1CO 9:24 આપહાન તેહેકેન તી બોદા કોઅરા જોજે, જ્યાકોય આપા પોરમેહેરાલ ખુશ કોઅય હોકજે, જેથી આપહાન અનંતકાળા તારણા ઇનામ મીળે.
1CO 9:25 જ્યા લોક કુસ્તીમાય ભાગ લેતહેં, ચ્યે પેલ્લા અભ્યાસ કોઅતેહે એને પોતાની ઇચ્છા પુરી કોઅરાહાટી કોશિશ નાંય કોએ, બાકી પોતે તાબામાંય રોતેહેં, ચ્યે યાહાટી એહેકેન કોઅતેહે જેથી જીતી હોકે એને આદર મિળવે, ચ્યાહા આદર કોઅરાહાટી ફુલહા આર પોવતેહે, જીં લાંબા સમયાલોગુ નાંય રોય. બાકી આમા જ્યેં ખ્રિસ્તાવોય બોરહો કોઅતેહે, ચ્યે આદર પામી એને જીં બોરકાત દી તી સાદાહાટી બોની રોય, યાહાટી આપહાન પોતાની ઇચ્છા પુરી કોઅરાહાટી કોશિશ નાંય કોઅરા જોજે.
1CO 9:26 જેહેકેન યોક દાહાંવ લેનારો દાહાંવ લેયના દિશાએસે દાહાંવ દેહે, એને યોક કુસ્તી લોડનારો ચ્યા દુમ્માલ તાબામાંય રાખહે, તેહેકેન આંય મા ખ્રિસ્તી જીવન ખ્રિસ્તા તાબામાંય રોયન જીવતાહાવ.
1CO 9:27 આંય મા શરીરાલ તાબામાંય કોઅતાહાંવ, જેથી આંય ચ્યા ખારાબ અભિલાષા નુસાર નાંય જીવુ, એહેકેન નાંય ઓએ કા આંય બીજહાન હારી ખોબાર પ્રચાર કોઅતાહાંવ, એને આંય પોતે તી ઇનામ નાંય પામુ.
1CO 10:1 ઓ વિસ્વાસી બાહાહાય, આંય તુમહાન ઈ વાત યાદ કોઆડાં માગહુ, જંગલામાય આપહે આગલ્યા ડાયહા આરે કાય જાયા, પોરમેહેરાય યોક વાદળાકોય ચ્ચાહા અગુવાઈ કોઅઇ, જો ચ્યાહા આગલા-આગલા ચાલી રિઅલો આતો, એને ચ્યા બોદહાન ઉખાલી દોરતી હારકા લાલ દોરિયા પાઅયા વોચમાઅને સાંબાળીન લેય યેનો.
1CO 10:2 મૂસા નિયમથી ચ્યાહાન શિષ્યહા હારકા, ચ્યા બોદહાન વાદળાં એને દોરિયામાય બાપતિસ્મા દેનલા ગીયા.
1CO 10:3 ચ્યાહાય તીજ બાખે ખાદી જીં પોરમેહેરાય ચ્યાહાહાટી હોરગામાઅને દેનલી આતી.
1CO 10:4 એને ચ્યા બોદહાય પાઆય બી પિદાં જીં પોરમેહેરાય ચ્યાહાન ખોડકા માને દેનલા આતા, જ્યાંય ખોડકામાઅને પાઆય દેના, એને ચ્યાહાઆરે મુસાફરી કોઅયી, તો ખ્રિસ્ત હેય.
1CO 10:5 બાકી પોરમેહેર ચ્યાહામાઅને બોજ લોકહાકોય ખુશ નાંય આતો, યાહાટી ચ્યા ઉજાડ જાગામાય મોઅઇ ગીયે.
1CO 10:6 યો વાતો આપહેહાટી ચેતાવણી હારક્યો ઠોરી, જેહેકેન ચ્યાહાય લોબ કોઅયા, તેહેકેન આપા ખારાબ વસ્તુહુ લાલચ નાંય કોઅજે.
1CO 10:7 એને મુર્તિપુજા નાંય કોઅના, જેહેકેન કા ચ્યાહામાઅને કોલહેક મુર્તિ પાગે પોડતે આતેં, જેહેકેન પવિત્રશાસ્ત્રમાય લોખલાં હેય, “લોક ખાં પીયાંહાટી બોઠા એને પાછે નાચા એને મોજ્યા કોઅરા લાગ્યા.”
1CO 10:8 એને આપહાય વ્યબિચાર નાંય કોઅના, જેહેકેન ચ્યાહાય વ્યબિચાર કોઅયો એને યોકાજ દિહ્યામાય તેવીસ ઓજાર માઅહે મોઅઇ ગીયે.
1CO 10:9 એને પ્રભુ પરીક્ષા નાંય કોઅના, જેહેકેન ચ્યાહામાઅને કોલહાક લોકહાય કોઅયા, એને હાપડાહા ચાવના થી ચ્ચે મોઅઇ ગીયે.
1CO 10:10 ટુટારના નાંય, જેહેકેન ચ્યાહામાઅને કોલહાક લોકહાય કોઅયા, એને જ્યા દૂતાલ પોરમેહેરાય દોવાડયો, ચ્યાય ચ્યાહાન માઆય ટાક્યા.
1CO 10:11 ચ્ચાહા આરે જ્યો વાતો ઓઅયો, યો બોદ્યો વાતો યા દુનિયા છેલા સમય હુદુ રોનારા લોકહાન ચેતાવણી દાંહાટી પવિત્રશાસ્ત્રમાય લોખલાં ગીયા.
1CO 10:12 યાહાટી જીં માઅહું એહેકોય આખહે, કા મા પોરમેહેરાવોય બોરહો મજબુત હેય, તે ચ્યાલ હાચવીન રા જોજે, કાય એહેકેન નાંય ઓએ કા અચાનક લોબી બોનીન પાપ નાંય કોએ.
1CO 10:13 પાપ કોઅના ઇચ્છા આપા બોદહામાય યેહે, બાકી પોરમેહેર વિશ્વાસયોગ્ય હેય, તો તુમહાન ઓહડી પરીક્ષામાય નાંય પોડા દી, જીં તુમહે સહન કોઅના કોઅતા વોદારી હેય, બાકી તો તુમહાન શક્તિ દી જેથી તુમા પાપ કોઅનાથી બોચાંહાટી બળવાન બોને.
1CO 10:14 યાહાટી, ઓ મા પ્રિય બાહાહાય, મુર્તિ પાગે પોડના નાંય.
1CO 10:15 આંય તુમહાન હોમાજદાર હોમજીન આખતાહાવ, જીં આંય આખતાહાવ, ચ્યા બારામાય વિચાર કોઆ, કા ઈ બરાબર હેય કા નાંય.
1CO 10:16 જોવે આપા પ્રભુભોજમાય વાપર કોઅલા વાટકામાઅને દારાખા રોહો પિતહેં, જ્યાહાટી પોરમેહેરા ધન્યવાદ કોઅતેહે, તે આપા આસલીમાય ખ્રિસ્તા લોયામાય ભાગીદાર ઓઅતેહે, એને જોવે આપા બાખે તોડતેહે એને ખાતહેં, તે આસલીમાય ખ્રિસ્તા શરીરા ભાગીદાર ઓઅતેહે.
1CO 10:17 કાહાકા કેવળ યોક બાખે હેય જો ખ્રિસ્ત હેય, ભલે આપા જો વોદારી હેય, આપા ખ્રિસ્તામાય યોક શરીર બોની જાતહેં કાહાકા આપા બોદે ચ્યે બાખ્યેમાઅને ખાતહેં.
1CO 10:18 ઈસરાયેલ લોકહા બારામાય વિચાર કોઆ, ચ્ચે જી કાય વેદ્યેવોય બલિદાન કોઅતેહે, ચ્ચાજ માઅને ખાતહેં, એને તોવે ચ્યે પોરમેહેરા આરાધનામાય સામીલ ઓઅતેહે. યેજપરમાણે જ્યા લોક મુર્તિહિલ ચોડાવલા ખાઅના ખાતહેં, ચ્યે બી ચ્યે મુર્તિહી આરાધનામાય સામીલ ઓઅતેહે.
1CO 10:19 આંય ઈ નાંય આખી રિયહો કા મુર્તિહીન ચોડાવલા બેટે કાય કિંમાત હેય, યા મુર્તિ કાય કિંમાત હેય.
1CO 10:20 બાકી આંય ઈ આખી રિયહો, કા જ્યો વસ્તુ લોક મુર્તિહીન બલિદાન ચોડાવતેહે, ચ્ચે પોરમેહેરાલ નાંય, બાકી બુતહાહાટી બલિદાન ચોડાવતેહે એને આંય નાંય વિચારુ, કા તુમા બુતહાહાટી ભાગી ઓએ.
1CO 10:21 તુમા પ્રભુભોજમાય વાપર કોઅલા દારાખા રોહા વાટકા, એને બુતહાન ચોડાવલા પિઅના વાટકી બેનહયા માઅને નાંય પી હોકે, એને પ્રભુ બાખે એને બુતહાન બેટ ચોડાવલા ખાઅના બેનહયા માઅને નાંય ખાય હોકે.
1CO 10:22 જો તુમા એહેકેન કોઅતેહે તે પ્રભુલ બોજ ગુસ્સો કોઆડતેહે, યાદ રાખા કા તુમા પ્રભુ કોઅતે વોદારી બળવાન નાંય હેય.
1CO 10:23 તુમા એહેકેન આખતેહે કા, આમહાન બોદા કાય કોઅરાહાટી સુટ હેય, હાં, બાકી તુમહેહાટી બોદા કાય કોઅના હારાં નાંય હેય, તુમહાન બોદા કાય કોઅના સુટ હેય, બાકી બોદા કાય કોઅના પોરમેહેરામાય આપહે બોરહાલ મજબુત નાંય કોએ.
1CO 10:24 કાદાબી પોતાનાજ ફાયદાહાટી વિચાર નાંય કોએ, બાકી બીજહા ફાયદાહાટી બી વિચાર કોએ.
1CO 10:25 જીં કાય ખાઅના વસ્તુ આટામાય વેચાયેહે, તી બોદી વસ્તુ ખાં, બાકી મોનામાય શંકા કોઇન મા ખાહા, કા ઈ વસ્તુ મુર્તિહી હામ્મે બેટ કોઅલા ઓઅરી કા નાંય.
1CO 10:26 “તુમા ખાય હોકતેહેં કાહાકા પવિત્રશાસ્ત્ર આખહે, કા જીં દોરતી એને ચ્યેમાય હેય, તી બોદા કાય પ્રભુ હેય.”
1CO 10:27 એને જોવે અવિસ્વાસી માઅહું તુમહાન ગાવારા હાદે, એને તુમા તાં જાં માગે, તે જીં કાય તુમહાન ખાંહાટી દેય તી ખાં, એને તુમહાય એહેકેન નાંય પૂછના કા ઈ મુર્તિહીન બેટ ચોડાવલા હેય કા નાંય, જેથી જો તી બેટ દેનલા ગીઅલા હેય તે તુમા દોષી મેહસુસ નાંય કોઅહા.
1CO 10:28 બાકી કાદાં તુમહાન પેલ્લાથીજ જાણ કોઅય દેય, કા ઈ મુર્તિહીન બેટ ચોડાવલા હેય, તે ચ્યાલ નાંય ખાઅના તુમહે અંતકરણા લીદે નાંય બાકી જ્યાંય તુમહાન જાણ કોઅય દેના ચ્યા અંતકરણા લીદે, કાહાકા તુમહે સુટ કાદા બિજા માઅહા અંતકરણા કોય નિંદા નાંય ઓઅલી જાય.
1CO 10:29 મા વિચાર તુમહે અંતકરણા કોય નાંય, બાકી બિજા માઅહા અંતકરણા લીદે હેય, કાહાકા મા સુટકો બિજા માઅહા અંતકરણા લીદે ન્યાય નાંય કોઅલા જાં જોજે.
1CO 10:30 જો આંય મુર્તિહીન ચોડાવલા ખાઅના પોરમેહેરા ધન્યવાદ કોઅયા પાછે ખાહું, તે જીં વસ્તુવોય આંય પોરમેહેરા ધન્યવાદ કોઅયા પાછે ખાહું, ચ્ચાહાટી કાય બિજા લોક માયેવોય હારાપ લાવતાહા?
1CO 10:31 મા જવાબ ઓ હેય, તુમા ચાહે ખાં, ચાહે પિયે, ચાહે જીં કાય કોએ તી બોદા પોરમેહેરા મહિમાહાટી કોઆ.
1CO 10:32 તુમહાન એહેકેન જીવા જોજે, કા યહૂદી લોકહાન કા ગેર યહૂદી લોકહાન કા પોરમેહેરા મંડળી લોકહાહાટી પોરમેહેરાવોય બોરહો કોઅના રુકાવાટ નાંય બોનના.
1CO 10:33 જેહેકેન આંય બોદહાન બોદી વાતહેમાય ખુશ કોઅરા માગહુ, તેહેકેન તુમાબી કોશિશ કોઆ. મા લાભ નાંય, બાકી બિજા બોદહા લાભ હોદહુ, જેથી ચ્યે બોદે બોચાવલે જાય.
1CO 11:1 તુમા મા હારકા જીવન જીવા, જેહેકેન આંય ખ્રિસ્તા હારકા જીવન જીવહું.
1CO 11:2 આંય તુમહે વાહવા કોઅતાહાંવ, કાહાકા તુમા માન દર સમયે યાદ કોઅતેહે, એને જીં શિક્ષણ માયે તુમહાન દેના ચ્યા હારેકોય પાલન કોઅતેહે.
1CO 11:3 બાકી મા ઇચ્છા હેય, કા તુમા ઈ જાંઆય લા, કા દરેક માટડા ટોલપી ખ્રિસ્ત હેય, એને થેએયે ટોલપી માટડો હેય, એને ખ્રિસ્તા ટોલપી પોરમેહેર હેય.
1CO 11:4 જોવે માટડો ટોલપી ડાકીન મંડળીમાય પ્રાર્થના કા પોરમેહેરા વચન આખે, તે તો ચ્યા ટોલપી જો ખ્રિસ્ત હેય ચ્યા અપમાન કોઅહે.
1CO 11:5 બાકી જીં થેએ ટોલપી ડાકયા વોગર મંડળીમાય પ્રાર્થના કા પોરમેહેરા વચન આખે, તે તી ચ્યે ટોલપી એટલે ચ્યે માટડો હેય ચ્યા અપમાન કોઅહે, કાહાકા ચ્યે એને યોક ઓહડી થેએ જ્યેલ અપમાનિત કોઅરાહાટી ટાલ્યાં કોઅય દેતહેં બેનહયે માય કાયજ ફેર નાંય હેય.
1CO 11:6 જો થેએ ટોલપી નાંય ડાકે, તે ચ્યે વાળ બી કાતરી ટાકે, એને જો થેએયેહાટી વાળ કાતારના કા ટાલ્યાં કોઅના લાજારવાણહા હેય, તે તી ટોલપી ડાકી લેય.
1CO 11:7 હાં, માટડાલ ટોલપી ડાકના બરાબર નાંય હેય, કાહાકા માટડો પોરમેહેરા મહિમા હેય, જો પોરમેહેરાય ચ્યાલ ચ્યા રુપામાય બોનાડલા હેય, બાકી થેએ માટડા મહિમા દર્શાવેહે.
1CO 11:8 કાહાકા પોરમેહેરાય પેલ્લા માટડો બોનાવ્યો, એને ચ્યા પાછે માટડા શરીરામાઅને થેએયેલ બોનાવી.
1CO 11:9 પોરમેહેરાય પેલ્લા માટડાલ થેએયે મોદાત કોઅરાહાટી નાંય બોનાવ્યેલ, બાકી થેએયેલ માટડા મોદાત કોઅરાહાટી બોનાવ્યાં.
1CO 11:10 એને યા લીદે થેએયેલ ટોલપી ડાકા જોજે, કાહાકા હોરગા દૂત એઅતાહા કા તી પોતે માટડા ઓદિકારા તાબામાંય હેય કા નાંય.
1CO 11:11 તેરુંબી વિસ્વાસી લોકહામાય થેએયે વોગર માટડો સુટો નાંય હેય, એને માટડા વોગર થેએ સુટી નાંય હેય.
1CO 11:12 કાહાકા જેહેકોય પોરમેહેરાય પેલ્લા માટડા માઅને પેલ્લી થેએ બોનાવી, બાકી આમી માટડાલ જન્મો દેનારી થેએજ હેય, બાકી બોદા કાય પોરમેહેરાય બોનાવલા હેય.
1CO 11:13 મા ઇચ્છા હેય કા તુમાંજ ફેસલો કોઆ, કા કાય મંડળીમાય થેએયેલ ટોલપી ડાકયા વોગર પોરમેહેરાલ પ્રાર્થના કોઅના બરાબર હેય કા નાંય?
1CO 11:14 તુમા નોક્કીજ જાંઅતેહે, કા જો માટડો લાંબા વાળ રાખે, તે તી ચ્યાહાટી અપમાન હેય.
1CO 11:15 બાકી જો થેએ લાંબા વાળ રાખે, તે ચ્યેહાટી તી સોબા હેય, કાહાકા થેએયેલ સ્વાભાવિક રીતે લાંબા વાળ દેનલા હેય, યાહાટી થેએયેલ મંડળીમાય ટોલપી ડાકના જરુરી હેય.
1CO 11:16 બાકી જો કાદો મા આરે સહમત નાંય હેય, તે ઈ જાંઆય લેય કા નાંય આમહેપાઅને એને નાંય પોરમેહેરાપાઅને બાકી મંડળ્યેહે ઓહડી રીત હેય.
1CO 11:17 આંય ચ્યા આદેશાહા બારામાય આખતાહાવ, આંય તુમહે વાહવા નાંય કોઉ, યાહાટી કા તુમહે બેગા ઓઅનાકોય ફાયદો નાંય, બાકી નુકસાન ઓઅહે.
1CO 11:18 કાહાકા પેલ્લી વાત તે ઈ આંય વોનાતાહાવ, કા જોવે તુમા મંડળીમાય આરાધના કોઅરાહાટી બેગે ઓઅતેહે, તે તુમહામાય ફુટ ઓઅહે એને માન એહેકેન બોરહો હેય કા ચ્યાહામાઅને કોલહ્યોક વાતો હાચ્યો હેય.
1CO 11:19 તુમહામાય ફુટ ઓઅના જરુરી બી હેય, જ્યાકોય ઈ સાફ ઓઅય જાય કા તુમહેમાઅને કોઅહા લોક હાચ્ચાં હેય.
1CO 11:20 આમહે પ્રભુ ઈસુ ખ્રિસ્તા મોરણાલ યાદ કોઅરાહાટી બેગે ઓઅતેહે, તે તુમા યે વાતે બારામાય ચિંતા નાંય કોએત કા પ્રભુભોજ કેહેકેન ખાં જોજે.
1CO 11:21 કાહાકા માન એહેકેન આખલા ગીઅલા હેય, કા તુમહેમાઅને કોલહાક લોક બીજહા આરે ખાઅના વાટ્યા વોગર ખાંહાટી ઉતવાળ કોઅતેહે, યા લીદે કોલહેક બુખે જાતે રોતેહેં બાકી બીજે દારખા રોહો બોજ પી લેતહેં.
1CO 11:22 તુમા તુમહે ગોઅમે ખાય એને પિય હોકતેહેં, તુમહાન વાટહે કા પોરમેહેરા મંડળી મોહત્વા નાંય હેય, એને તુમા ચ્યા લોકહાન લાજવાડતાહા જ્યા મંડળીમાય ગોરીબ હેય, યાહાટી આંય તુમહાન આખતાહાવ, તુમહે એહેકેન કોઅનાકોય આંય તુમહે વાહવા નાંય કોઉ.
1CO 11:23 જીં શિક્ષણ માન પ્રભુ પાઅને મિળ્યાં, તીંજ શિક્ષણ માયે તુમહાન દેના, કા પ્રભુ ઈસુ જીં રાતી દોઆય ગીયો ચ્ચે રાતી ચ્ચાય બાખે લેદી.
1CO 11:24 એને આભાર માનીન મૂડી, એને શિષ્યહાન એહેકોય આખીન દેની, કા ઈ મા શરીર હેય, જીં તુમહેહાટી દેનલા ગીયા, મા યાદગીરીહાટી ઈ કોઅયા કોઆ.
1CO 11:25 યેજ રીતે બાખે ખાદી પાછે ઈસુવે દારાખા રોહા પિયાલો બી લેદો, એને આખ્યાં, “ઓ દારાખા રોહો મા લોય હેય, મા લોય ઘોણા લોકહા એહેરે બોલીદાના રુપામાય વોવાડલાં જાહે, ઈ ચ્યા વાયદા સાબિત કોઅરી જો પોરમેહેર પોતે લોકહાઆરે બોનાવી રિઅલો હેય, જોવે તુમા પિયે તે, મા યાદ કોઅરાહાટી કોઅયા કોઆ.”
1CO 11:26 દરેક સમયે જોવે તુમા બાખે ખાતહેં, એને યા વાટકામાઅને દારાખા રોહો પિતહેં, તે પ્રભુ મોરણાલ જાવ લોગુ તો નાંય યેય, ચ્યા પ્રચાર કોઅતેહે.
1CO 11:27 યાહાટી જીં કાદાં અનાદરકોય પ્રભુ બાખે ખાય કા ચ્યા વાટકામાઅને દારાખા રોહો પિયે, તો પ્રભુ શરીરા એને લોયા વિરુદમાય પાપ કોઅહે.
1CO 11:28 યાહાટી માઅહું પેલ્લા પોતે જીવના તાપાસ કોઅય લેય, કા પોતે જીવન બરાબર હેય કા નાંય, એને યે રીતેકોય પ્રભુ બાખે એને વાટકામાઅને દારાખા રોહો પિયે.
1CO 11:29 કાહાકા જીં માઅહું પ્રભુ શરીરા અનાદર કોઇન બાખે ખાહે એને દારાખા રોહો પિયહે, તે તી પોતેજ ડૉડ લેય યેહે.
1CO 11:30 યાહાટી ઈંજ કારણ હેય કા તુમહેમાઅને બોજ લોક રોગી એને શરીરાકોય નોબળાં હેય, એને બોજ લોક મોઅઇબી ગીયા.
1CO 11:31 યાહાટી જો આપા પેલ્લા પોતે જીવનાલ તાપાસ કોઅજે કા બરાબર હેય કા નાંય, તે પોરમેહેર આપહાન ડૉડ નાંય દી.
1CO 11:32 તેરુંબી પ્રભુ આપહાન શિક્ષા કોઅહે તે તી આમહાન હુદરાવાહાટી કોઅહે, જેથી છેલ્લે પોરમેહેર આપહાન દુનિયા લોકહાઆરે દોષી નાંય ઠોરવે.
1CO 11:33 યાહાટી, ઓ વિસ્વાસી બાહાહાય, જોવે તુમા બાખે ખાંહાટી બેગે ઓઅતેહે, તે બોદહાઆરે મિળીન ખાં.
1CO 11:34 જો કાદો બુખો હેય, તે તો ગોઅજ ખાય લેય, જેથી જોવે તુમા બેગે ઓઅતેહે, તે બરાબર વ્યવહાર કોએ, એને પોરમેહેર તુમહાન ડૉડ નાંય દેય. બીજી વાતહેબારામાય જોવે આંય યીહીં, તોવે હુદરાવિહી.
1CO 12:1 ઓ વિસ્વાસી બાહાહાય, તુમહાય માન પવિત્ર આત્મા વરદાના બારામાય સવાલ પુછ્યેલ, મા ઇચ્છા હેય કા તુમા ચ્યા બારામાય હારેકોય હોમજી લા.
1CO 12:2 તુમા જાંઅતેહે, કા જોવે તુમા અવિસ્વાસી આતા, મુર્તિહી પાછલા જેહેકોય કોઆડતે આતેં તેહેકોયનુજ કોઅતે આતેં.
1CO 12:3 યાહાટી મા ઇચ્છા હેય તુમા હોમજાં, કા જીં કાદાં પોરમેહેરા આત્મા અગુવાઈકોય વાત કોઅહે, તો એહેકેન નાંય આખે કા ઈસુ સ્રાપિત હેય, નાંય કાદાં પવિત્ર આત્મા વોગર એહેકેન આખી હોકહે કા, “ઈસુ પ્રભુ હેય.”
1CO 12:4 જુદા-જુદા પ્રકારા વરદાને હેય, બાકી પવિત્ર આત્મા યોકુજ હેય.
1CO 12:5 એને તેહેકેનુજ સેવા બી જુદા-જુદા પ્રકારા હેય, બાકી વિસ્વાસી લોક યોકુજ પ્રભુ સેવા કોઅતેહે.
1CO 12:6 પોરમેહેરા આપહે જીવનામાય કામ કોઅના જુદા-જુદા તરીકા હેય, બાકી પોરમેહેર યોકુજ હેય, જો બોદહાન ચ્યાહાટી કામ કોઅના શક્તિ દેહે.
1CO 12:7 પોરમેહેર દરેક માઅહાલ પવિત્ર આત્મા ઉપસ્થિતિ સાબિતી દેહે કા બોદા વિસ્વાસી લોકહા મોદાત કોઅરાહાટી.
1CO 12:8 પવિત્ર આત્મા યોક માઅહાલ સંદેશ આખાહાટી વરદાન દેહે જીં બુદ્ધિકોય બાઆલા હેય, એને તીંજ પવિત્ર આત્મા બિજા માઅહાન સંદેશ આખાહાટી વરદાન દેહે જીં જ્ઞાનાકોય બાઆલા હેય.
1CO 12:9 પવિત્ર આત્મા યોક માઅહાલ ખ્રિસ્તાવોય બોજ બોરહો કોઅના વરદાન દેહે, એને બિજા માઅહાલ બિમારી લોકહાન હારાં કોઅના વરદાન દેહે.
1CO 12:10 પવિત્ર આત્મા યોક માઅહાલ ચમત્કાર કોઅના વરદાન દેહે, એને બિજા માઅહાલ ભવિષ્યવાણી આખના વરદાન દેહે, એને કાદાલ આત્માહાન પારાખનાં વરદાન દેહે, એને યોકાલ જુદી-જુદી ભાષામાય વાત કોઅના વરદાન દેહે, એને બિજાલ ભાષાહા મતલબ આખના વરદાન દેહે.
1CO 12:11 યે બોદે વરદાને પવિત્ર આત્મા દેહે, જેહેકેન પવિત્ર આત્મા ઇચ્છા હેય, તી બોદા વિસ્વાસી લોકહાન આલાગ-આલાગ વરદાન દેહે.
1CO 12:12 જેહેકોય આપહે શરીર યોક હેય એને ચ્યામાય બોજ જુદા-જુદા અવયવ હેય, એને શરીરા અવયવ બોજ હેય તેરુંબી શરીર યોકુજ હેય, તેહેકોયજ ખ્રિસ્ત યોક શરીર હેય, એને ચ્યાવોય બોરહો કોઅનારે આમા બોદે ચ્ચા આલાગ-આલાગ અવયવ હેય.
1CO 12:13 કાહાકા આપાબી કું યહૂદી, કું ગેર યહૂદી, કું ગુલામ, કું સુટા આપા બોદે યોકુજ આત્માકોય બાપતિસ્મા લેઈને યોકુજ શરીર બોની ગીયે, આપા બોદહાય યોકુજ આત્મા પામલા હેય.
1CO 12:14 શરીરામાય બી યોક અવયવ નાંય, બાકી બોજ અવયવ હેય.
1CO 12:15 જો પાગ એહેકેન આખે, કા આંય આથ નાંય હેતાઉ, યાહાટી આંય શરીરા અવયવ નાંય હેય, તે કાય ચ્યા આખના લીદે આથ શરીરા અવયવ નાંય હેય?
1CO 12:16 જો કાન આખે, “આંય ડોળો નાંય હેતાઉ,” યાહાટી આંય શરીરા અવયવ નાંય હેય, તે ચ્યા એહેકેન આખનાથી શરીરા અવયવ નાંય હેય?
1CO 12:17 જો બોદા શરીર ડોળો રોતાં તે કેહેકેન વોનાય હોકતે? એને જો બોદા શરીર કાનુજ રોતા તે કેહેકેન હુંગતા?
1CO 12:18 બાકી હાચ્ચાંજ પોરમેહેરાય આપહે શરીરા અવયવાહાલ ચ્યા ઇચ્છાકોય બરાબર જગ્યે બોનાવલા હેય.
1CO 12:19 જો યોકુજ અવયવ રોતા, તે શરીર નાંય રોતાં.
1CO 12:20 યાહાટી, ભલે શરીરા બોજ અવયવ હેય, તેરુંબી યોકુજ શરીર હેય.
1CO 12:21 ડોળો આથાલ એહેકેન નાંય આખી હોકે, “માન આથા કાય ગોરાજ નાંય હેય,” એને નાંય ટોલપી પાગાહાન એહેકેન આખી હોકે, “માન પાગા કાય ગોરાજ નાંય હેય.”
1CO 12:22 બાકી શરીરા ચ્યા અવયવ જ્યેં બિજા અવયવાહા કોઅતે નોબળે દેખાતેહે, બાકી ચ્યા અવયવ બી બોજ જરુરી હેય.
1CO 12:23 શરીરા જ્યા અવયવાહાલ વોછા આદરા હોમાજતેહે, ચ્યાહાન વોદારે ઘ્યાન દેયને ફાડકે પોવતેહે, યાહાટી આમા ધ્યાન દેયને ચ્યા ભાગા દેખભાલ કોઅજે જ્યેં નાંય દેખાયાં જોજે, જ્યેં વોદારી આદરા અવયવાલ ખાસ દેખભાલ કોઅના ગોરાજ નાંય હેય, યાહાટી પોરમેહેરાય શરીરાલ એહેકેન બોનાવ્યાં કા ચ્યા અવયવાહા વોદારી આદર એને દેખભાલ કોએ જ્યેં વોછે મહત્વા હેય.
1CO 12:25 જેથી શરીરમાય ફુટ નાંય પોડે, બાકી બોદે યોક બીજહા દેખભાલ કોએ.
1CO 12:26 એને જો આપહે શરીરા યોક અવયવ બિમાર હેય તે બોદા શરીર દુઃખી રોહે, એને જો આપહે શરીરા યોક અવયવા માન વોદહે તે બોદા અવયવા માન વોદહે.
1CO 12:27 યા પરમાણે તુમા બોદે મિળીન ખ્રિસ્તા શરીર હેય, એને તુમા બોદે ચ્યા શરીરા જુદા-જુદા અવયવાહા હારકે હેય.
1CO 12:28 ખ્રિસ્તા મંડળીમાય, પોરમેહેરાય આપહાન જુદા-જુદા પ્રકારા કામે કોઅરા દેનલે હેય, બોદહા પેલ્લા, કોલહાક પ્રેષિત બોનાહાટી નિવડ કોઅયા, પાછે ભવિષ્યવક્તાહાલ, પાછે હિકાડનારા, પાછે સામર્થ્યા કામ કોઅનારાહાન, પાછે બિમાર્યાહાન હારેં કોઅનારાહાન, પાછે ઉપકાર કોઅનારે, પ્રધાન, એને જુદી-જુદી ભાષા બોલનારે.
1CO 12:29 બોદાજ પ્રેષિત નાંય હેય, બોદાજ ભવિષ્યવક્તા નાંય હેય, બોદાજ હિકાડનારા નાંય હેય, બોદાજ સામર્થ્યા કામ કોઅનારા નાંય હેય.
1CO 12:30 બોદહાન બિમારી હારાં કોઅના વરદાન નાંય મિળલા હેય, બોદહાન આલાગ-આલાગ ભાષા બોલના વરદાન નાંય મિળ્યાં.
1CO 12:31 બોદેજ અનુવાદ નાંય કોએ, તુમા ઈમાનદારીકોય બોદા વરદાના કોઅતા ઉપયોગી ઓઅનારા વરદાન પામા કોશિશ કોઆ. બાકી આસલીમાય બોદહાથી હારાં વરદાન કાય હેય, આમી આંય ચ્યા બારામાય આખતાહાવ.
1CO 13:1 જો આંય માઅહા એને હોરગા દૂતહા ભાષા બોલું, એને લોકહાવોય પ્રેમ નાંય કોઉ, તે મા બોલના બેકાર એને ઠોઠાણનારા પિતળા, એને વાજના જાંજ્યે હારકા હેય.
1CO 13:2 જો આંય ભવિષ્યવાણી કોઉ, એને બોદા ભેદ એને બોદા પ્રકારા જ્ઞાન હોમજુ, એને ડોગાલ ઇહિને તાં ઓટાડી દેઅના ઓલો પોરમેહેરાવોય બોરહો કોઉ, બાકી આંય લોકહાવોય પ્રેમ નાંય કોઉ, તે મા કાયજ કિંમાત નાંય હેય.
1CO 13:3 એને જો મા પોતાના બોદી મિલકાત ગોરીબાહાન દેય દાંઉ, એને ઓલે લોગુ કા મા શરીરબી બાળાહાટી દેય દાંઉ, બાકી લોકહાવોય પ્રેમ નાંય કોઉ, તે માન ચ્યા કાયજ ફાયદો નાંય.
1CO 13:4 જ્યા લોક બિજા લોકહાવોય પ્રેમ કોઅતાહા, ચ્યા લોક ધીરજવાન એને દયાળુ હેય, ચ્યા ઓદરાય નાંય કોઅય, ચ્યે પોતે બોડાઈ નાંય કોએ, એને અભિમાન નાંય કોએ.
1CO 13:5 પ્રેમ બિજા લોકહાઆરે ખારાબ વ્યવહાર નાંય કોએ, પોતાલુજ ખુશ કોઅરા કોશિશ નાંય કોએ, ખિજવાય નાંય જાય, ચ્યાહા વિરુદમાય કોઅલા કામહા બારામાય ખોટાં નાંય માને.
1CO 13:6 જોવે લોક ખારાબ કોઅતાહા તે ચ્યાહા લીદે ખુશ નાંય ઓએ, બાકી જ્યા લોક ઈમાનદારીકોય કામ કોઅતેહે ચ્યાહાકોય ખુશ ઓઅહે.
1CO 13:7 પ્રેમ કોઅનારા માઅહું બોદા કાય સહન કોઅય લેહે, બોદી પરિસ્થીતીમાય પોરમેહેરાવોય બોરહો કોઅહે, પોરમેહેરાવોય સાદા આશા રાખહે, દુઃખામાય એને આબદામાય ધીરજ રાખીન જીવહે.
1CO 13:8 ભવિષ્યવાણ્યો એને જુદી-જુદી ભાષામાય એને ખાસ જ્ઞાનાકોય વાત કોઅના બેકાર ઓઅય જાય, બાકી પ્રેમ સાદા બોની રોય.
1CO 13:9 કાહાકા આપહે જ્ઞાના વરદાન એને ભવિષ્યવાણી કોઅના વરદાન આરદાજ હેય.
1CO 13:10 બાકી જોવે જો સર્વસિદ્ધ હેય તો યેઅરી, તોવે જીં આરદા હેય ચ્યા કાયજ ગોરાજ નાંય પોડી.
1CO 13:11 જોવે આંય યોક બાળાક આતો, તોવે બાળબુદ્ધિકોય વાત કોઅતો આતો, એને વિચાર કોઅતો આતો, એને પોહહા હારકી હોમાજ આતી. બાકી જોવે આંય મોઠો ઓઅય ગીયો, તે બાળબુદ્ધિકોય વાત કોઅના છોડી દેના.
1CO 13:12 આપહાન આમી લોગુ બોદા કાય સાફ રીતીકોય નાંય હોમજાય, બાકી યેનારા સમયમાય, આપા આસલીમાય બોદા કાય હોમજી જાહું, કાહાકા આપા પોરમેહેરાલ હામ્મે-હામ્મે એઅહુ, આમી આપહાન પુરાં જ્ઞાન નાંય હેય, જોવે તો દિહી યી, આપા આસલીમાય પોરમેહેરાલ જાંઅહું, જેહેકેન પોરમેહેર આપહાન જાંઅહે.
1CO 13:13 યાહાટી આમી યે તીન પ્રકારા કામે કોઅરા જોજે, પોરમેહેરાવોય બોરહો કોઅના, પોરમેહેરા વાયદાવોય આશા રાખના, એને બિજા લોકહાવોય પ્રેમ કોઅના, બાકી યા તીનહયા માઅને બીજહાવોય પ્રેમ કોઅના બોદહા કોઅતા મોઠાં હેય.
1CO 14:1 યોક બીજહાવોય પ્રેમ કોઅરા કોશિશ કોઆ, એને આત્મિક વરદાન પામાંહાટી કોશિશ કોઆ, ખાસ કોઇન ભવિષ્યવાણી કોઆ.
1CO 14:2 કાહાકા જીં માઅહું જુદી-જુદી ભાષા બોલહે, તી માઅહા આરે નાંય બાકી પોરમેહેરાઆરે વાત કોઅહે, યાહાટી ચ્યા વાત કાદાં નાંય હોમજે, કાહાકા તી પવિત્ર આત્મા સામર્થ્યકોય ગુપ્ત વાતો કોઅહે.
1CO 14:3 બાકી જીં માઅહું પોરમેહેરા વચન આખહે, તે તી માઅહું બીજહાન લોકહા બોરહો મજબુત કોઅરા મોદાત કોઅહે, એને પ્રોત્સાહાન કોઅના એને દિલાસા વાતો આખહે.
1CO 14:4 જીં જુદી-જુદી ભાષા બોલહે, તી કેવળ પોતાજ બોરહો મજબુત કોઅહે, બાકી જીં પોરમેહેરા વચન આખહે, તી મંડળી બોદા વિસ્વાસી લોકહા બોરહો મજબુત કોઅહે.
1CO 14:5 મા ઇચ્છા હેય, કા તુમા બોદહાન જુદી-જુદી ભાષા બોલના વરદાન મીળે, બાકી યા કોઅતા વોદારી મા ઇચ્છા ઈ હેય કા પોરમેહેરા વચન આખા, જો જુદી-જુદી ભાષા બોલનારા માઅહું યે વાતે ફોડ નાંય કોએ, કા તો મંડળીમાય વિસ્વાસ્યાહાન બોરહામાય મજબુત કોઅરાહાટી કાય આખી રિઅલો હેય, તે જીં માઅહું પોરમેહેરા વચન પ્રચાર કોઅહે તી વોદારી મહત્વા કામ કોઅય રીઅલા હેય.
1CO 14:6 યાહાટી ઓ બાહાહાય, જો આંય તુમહેપાય યેયન જુદી-જુદી ભાષામાય વાતો કોઉ, તે માન ચ્યા કાય ફાયદો ઓઅરી? બાકી જો આંય તુમહેહાટી પ્રકાશન કા ખાસ જ્ઞાન કા પોરમેહેરા વચન કા શિક્ષણ દાવ, તે તી તુમહેહાટી ફાયદા ઓઅરી.
1CO 14:7 યાજ પરમાણે જો વાજન્ત્રી સાધને જ્યાહાન વાજતેહે, જેહેકેન પાવી કા તુતારા હારકા વાજા વાજતેહે, જો તુમા ચાલીવોય નાંય વાજે, તે પાછે બીજે કેહેકેન ચ્યા આવાજ હોમજી કા ઈ પાવી હેય કા તુતારા હેય?
1CO 14:8 એને લોડાયમાય, જો સૈનિક તુતારા આવાજ સાફ રીતીકોય નાંય વોનાય, તે સૈનિક લોડાય કોઅરાહાટી તિયાર નાંય ઓઅય હોકી.
1CO 14:9 તેહેકેજ, જોવે તુમા એહેકેન બોલતેહેં કા લોક નાંય હોમજી હોકે, તે તુમા જીં બોલતેહેં ચ્ચા કાય મતલબ નાંય રોતા.
1CO 14:10 યા દુનિયામાય બોજ બોદ્યો જુદ્યો-જુદ્યો ભાષા હેય, એને બોદી ભાષાહા મતલબ હેય.
1CO 14:11 બાકી જો આપા તી ભાષા નાંય હોમજી હોકજે, જીં બિજા લોક બોલતાહા, તે ઈ એહેકેન ઓઅરી જાણે ચ્યે આપહેહાટી પારકે હેય, એને આપા ચ્યાહાહાટી પારકે હેય.
1CO 14:12 કાહાકા તુમા પવિત્ર આત્માકોય દેવામાય યેનારા વરદાનાહાટી ઓલે ઉત્સુક હેય, યાહાટી ચ્યે વરદાન પામાંહાટી કોશિશ કોઆ, જીં મંડળીમાય વિસ્વાસ્યાહા બોરહો મજબુત કોએ.
1CO 14:13 યાહાટી જીં માઅહું જુદી ભાષા બોલહે, તે તી પ્રાર્થના કોએ, કા જીં ચ્યાય આખ્યાં ચ્યા મતલબ પોતે હોમજાડી હોકે.
1CO 14:14 યાહાટી જોવે આપા જુદી ભાષામાય પ્રાર્થના કોઅજે, તે મા આત્મા પ્રાર્થના કોઅહે, બાકી મા મોનામાય ચ્યા કાયજ ફાયદો નાંય હેય, કાહાકા આંય યાલ હોમજી નાંય હોકુ.
1CO 14:15 યા લીદે, આંય પવિત્ર આત્મા ઓગવાઇથી પ્રાર્થના કોઅરા માગહુ, યાહાટી બિજા લોકબી ઈ હોમજે કા આંય કાય કોઅય રિઅલો હેય, એને જોવે આંય ગીતે આખહુ, તે આંય મા મોરજી હેય કા મા ગીત આખના પવિત્ર આત્માકોય પ્રેષિત રોય, યાહાટી આંય જીં ગીત આખહુ, તે બિજા લોકહાન હોમજાયા જોજે.
1CO 14:16 નાંય તે જો તું પવિત્ર આત્માકોય પોરમેહેરાલ ધન્યવાદ કોઆ, પવિત્ર આત્માકોય વરદાના બારામાય નાંય જાઅનારાં માઅહું તો આભાર માનલાવોય આમેન કેહેકેન આખી? યાહાટી કા તો નાંય જાંએ, કા તું કાય આખી રિઅલો હેય.
1CO 14:17 તું બોજ હારો પોરમેહેરા આભાર માનતોહો, બાકી બિજા વિસ્વાસ્યાહા બોરહો મજબુત કોઅરાહાટી કાયજ ફાયદા નાંય હેય.
1CO 14:18 આંય પોરમેહેરા આભાર માનતાહાવ કાહાકા આંય તુમહે કોઅતા વોદારી જુદી ભાષામાય વાત કોઅતાહાંવ.
1CO 14:19 બાકી મંડળીમાય જુદી ભાષામાય બોજ વાતો કોઅના કોઅતા માન ઈ હારાં ગોમહે કા, બીજહાન હિકાડાંહાટી લોકહાન હોમજાય એહેકેન વોછી વાત કોઉ.
1CO 14:20 ઓ વિસ્વાસી બાહાહાય, તુમા બાળબુદ્ધિ હારકા વિચાર મા કોઅતા, તેરુંબી ખારાબ કામહા બારામાય બાળાકા હારકા બોના, બાકી હોમાજના બારામાય ડાયા બોના.
1CO 14:21 નિયમશાસ્ત્રામાય પ્રભુ એહેકેન આખહે, “આંય યા લોકહાઆરે પારકા લોકહાકોય વાત કોઅહી જ્યેં જુદી ભાષા બોલી, તેરુંબી ચ્યે મા વાતવોય ધ્યાન નાંય દી.”
1CO 14:22 યા મતલબ ઓ હેય, જુદી ભાષા બોલના વિસ્વાસી લોકહાહાટી નાંય બાકી અવિસ્વાસી લોકહાહાટી ચિન્હા હારકા હેય કા ઈ પોરમેહેરાપાઅને હેય, બાકી પોરમેહેરા વચન વિસ્વાસી લોકહાહાટી હેય, જેથી વિસ્વાસી લોકહા બોરહો મજબુત કોઅલો જાય.
1CO 14:23 એને જો મંડળી યોક ઠિકાણે બેગી ઓઅલી રોય, એને બોદા વિસ્વાસી લોક જુદી ભાષા બોલે, એને જુદી-જુદી ભાષા બોલના બારામાય નાંય જાઅનારાં માઅહું કા અવિસ્વાસી માઅહું માજા યેય જાય તે નોક્કીજ ચ્ચે તુમહાન ગાંડા હેય આખી.
1CO 14:24 બાકી જો કા બોદે વિસ્વાસી પોરમેહેરા વચન આખે, એને કાદાં અવિસ્વાસી માઅહું કા જુદી-જુદી ભાષા બોલના બારામાય નાંય જાઅનારાં માઅહું માજા યેય જાય, તે ચ્યાલ ચ્યા પાપહા અફસોસ ઓઅરી એને તુમહે પોરમેહેરા વચન આખલા લીદે તો પાપ કોઅના બંદ કોઅય દી.
1CO 14:25 પોરમેહેરા વચના લીદે ચ્યાહાન ચ્યાહા ખારાબ વિચારા અફસોસ ઓઅરી, તોવે તો માંડયો ટેકિન પોરમેહેરા ભક્તિ કોઇ એને માની લી, કા હાચ્ચોજ પોરમેહેર તુમહે વોચમાય હેય.
1CO 14:26 ઓ વિસ્વાસી બાહાહાય, વોનાયા યો બોદ્યો વાતો કેહેકેન ઓઅરા જોજે, જોવે તુમા આરાધના કોઅરાહાટી બેગે ઓઅતેહે, તે તુમહેમાઅને કાદો ગીત આખહે, કાદો શિક્ષણ દેહે, કાદો પ્રભુકોય દેનલા ગીઅલા પ્રકાશન આખહે, કાદો જુદી ભાષા બોલહે, તે કાદો ચ્યા અનુવાદ કોઅહે, યે બોદી વાતહે હેતુ ઓ ઓઅરા જોજે કા મંડળી બોરહામાય મજબુત બોને.
1CO 14:27 જો કાદાં જુદી ભાષામાય વાત કોઅહે, તે વોદીન-વોદી બેન કા તીન માઅહાન યોકયોક કોઇન બોલા જોજે, એને ચ્યે ભાષા મતલબ આખાહાટી જરુર કાદાં રા જોજે.
1CO 14:28 બાકી જોવે મતલબ આખનારા નાંય હેય, તે જુદી ભાષા બોલનારા મંડળીમાય ઠાવકાજ રોય, એને મોનામાય પોરમેહેરાઆરે ચુપચાપ વાત કોએ.
1CO 14:29 પોરમેહેરા વચન આખનારા બેન કા તીન જાં વચન આખે, એને બીજે ચ્યાલ વોનાયને પારખે કા કાય ઈ પવિત્રશાસ્ત્રાનુસાર બરાબર હેય કા નાંય.
1CO 14:30 બાકી જો મંડળીમાય બોઠલા માઅહા માઅને કાદાલ પોરમેહેરાપાઅને વચન મીળે તે જો પોરમેહેરા વચન બોલી રિઅલો હેય ચ્યાલ ઠાવકા ઓરા જોજે એને બિજાલ બોલા દાં જોજે.
1CO 14:31 યેજ રીતે તુમા બોદે પોરમેહેરા વચન આખી હોકતેહેં, બાકી યોકા પાછે યોક, જેથી બોદે હિકે એને પ્રોસ્તાહિત ઓએ.
1CO 14:32 પોરમેહેરા વચનાલ આખનારા વક્તાલ પોતાના વરદાનાલ તાબામાંય કોઅરા જોજે.
1CO 14:33 કાહાકા આપહે પોરમેહેર ગરબડ કોઅનારો પોરમેહેર નાંય હેય, બાકી શાંતી દેનારો પોરમેહેર હેય. જેહેકેન ઓ નિયમ પોરમેહેરા લોકહા બોદી મંડળીમાય પાલન કોઅલો જાહે.
1CO 14:34 થેએયેહેય મંડળીમાય ઠાવકા રા જોજે, એને હિકાડાં નાંય જોજે, બાકી આધીન રોઅના આગના હેય, જેહેકેન મૂસા નિયમશાસ્ત્રામાય લોખલાં હેય.
1CO 14:35 એને જોવે ચ્યેહેન કાય હિકના હેય કા સવાલ પૂછના હેય તે ચ્યેહેય પોતે ગોઓ પોતે માટડાલ પૂસા જોજે, કાહાકા મંડળીમાય વાત કોઅના બરાબર નાંય હેય.
1CO 14:36 કાય પોરમેહેરા વચન તુમહેપાઅને ફેલાયા, કા કેવળ તુમહે લોગુ પોઅચ્યા?
1CO 14:37 જીં માઅહું પોતાનાલ ભવિષ્યવક્તો કા પવિત્ર આત્મા વરદાનાહા કોય બોઆલા હોમજે, તે તી ઈ જાંઆય લેય, કા જ્યો વાતો આંય તુમહાન લોખહુ, ચ્યો પ્રભુ આગનાયો હેય.
1CO 14:38 જો કાદાં આંય જીં આખતાહાવ ચ્યાલ નાંય માને, તે તુમાબી ચ્યા નાંય માનના.
1CO 14:39 યાહાટી ઓ બાહાહાય, પોરમેહેરા વચના પ્રચાર કોઅના વરદાન પામના આશા કોઆ, એને જુદી-જુદી ભાષા બોલનારાહાન મોનાઈ મા કોઅહા.
1CO 14:40 બાકી જીં કાય તુમા મંડળીમાય કોઅતેહે તે તી બરાબર એને હારેકોય કોઆ.
1CO 15:1 ઓ બાહાહાય, આંય તુમહાન તીજ હારી ખોબાર યાદ કોઆડુહું, જીં માયે પેલ્લા બી તુમહાન આખ્યેલ, જીં હારી ખોબારેવોય તુમહાય બોરહો બી કોઅલો એને ચ્યા બોરહામાય બોની બી રીઅલે હેય.
1CO 15:2 જો તુમા હારી ખોબારેવોય બોરહો કોઅનામાય બોની રાહા, જીં હારી ખોબાર માયે તુમહે વોચમાય પ્રચાર કોઅયી, તે પોરમેહેર હારી ખોબારે લીદે તુમહે તારણ કોઅરી, નાંય તે તુમહે બોરહો કોઅના નોકામ્યા હેય.
1CO 15:3 યાહાટી માયે તુમહાન બોદહા પેલ્લા બોદહા કોઅતા મહત્વા સંદેશ આખ્યો, જો માન પ્રભુ ઈસુ પાઅને મિળલો આતો, તો સંદેશ ઓ હેય, કા જેહેકેન પવિત્રશાસ્ત્રમાય લોખલાં હેય તેહેકેન ઈસુ ખ્રિસ્ત આપહે પાપહાહાટી મોઅઇ ગીયો.
1CO 15:4 એને ચ્યાલ કોબારેમાય ડાટી દેનો, જેહેકેન પવિત્રશાસ્ત્રમાય લોખલાં હેય ચ્યાનુસાર તીજે દિહી પોરમેહેરાય ચ્ચાલ મોઅલા માઅને પાછો જીવતો કોઅયો.
1CO 15:5 એને ખ્રિસ્ત પેલ્લા કેફાલ દેખાયો તોવે પાછે બાર શિષ્યહાન દેખાયો.
1CO 15:6 પાછે પાચહોવ કોઅતા વોદારે શિષ્યહાન યોકહાતે દેખાયો, ચ્ચામાઅને બોજ લોક આમી લોગુ જીવતા હેય, એને કોલહાક લોક મોઅઇ ગીયા.
1CO 15:7 પાછે તો યાકૂબાલ દેખાયો તોવે પાછે બોદા પ્રેષિતાહાન દેખાયો.
1CO 15:8 એને બોદહા સેલ્લે માન બી દેખાયો, જો માયે અચાનક આશા બી નાંય કોઅયેલ ખ્રિસ્તા પ્રેષિત બોની ગીયો.
1CO 15:9 કાહાકા આંય બોદા પ્રેષિતાહા કોઅતા વોછો મોહત્વા હેય, એને પ્રેષિત આખાયા બી લાયકે નાંય હેય, કાહાકા માયે પોરમેહેરા મંડળી લોકહાન સતાવણી કોઅયા.
1CO 15:10 બાકી આંય પોરમેહેરા સદા મોયા લીદે પ્રેષિત હેતાંવ, એને ચ્યાય જીં સદા મોયા માયેવોય કોઅયી, તી નોકામી નાંય ઠોરી, કાહાકા માયે બિજા બોદા પ્રેષિતાહા કોઅતા વોદારી મેઅનાત કોઅલી હેય તેરુંબી માયે નાંય બાકી પોરમેહેરા સદા મોયા માયેવોય આતી યાહાટી જાયા.
1CO 15:11 યાહાટી ચાહે આંય રાવ, કા બિજા પ્રેષિત રોય, આમા બોદા ખ્રિસ્તા હારી ખોબાર આખજેહે, એને તુમહાય ચ્યાવોય બોરહો બી કોઅયો.
1CO 15:12 યાહાટી આંય તુમહાન પુછા માગહુ, કાહાકા આમા બોદહાય તુમહે વોચમાય ઓજ પ્રચાર કોઅયો કા જોવે ઈસુ ખ્રિસ્ત મોઅઇ ગીયો, તોવે પોરમેહેરાય ખ્રિસ્તાલ મોઅલા માઅને પાછો જીવતો કોઅય દેનો. તે તુમહેમાઅને કાદાં વિસ્વાસી કેહેકેન આખી હોકહે કા પોરમેહેર વિસ્વાસી લોકહાન મોરણા પાછે જીવતો નાંય કોએ.
1CO 15:13 જો મોઅલા માઅને પાછા નાંય જીવી ઉઠે, તે ખ્રિસ્તબી જીવતો નાંય જાયહો.
1CO 15:14 એને જો ખ્રિસ્ત મોઅલા માઅને પાછો જીવતો નાંય જાયો, તે આમા જીં હારી ખોબારે પ્રચાર કોઅના એને ખ્રિસ્તાવોય તુમહે બોરહો કોઅના નોકામ્યા હેય.
1CO 15:15 જો મોઅલા લોકહાન જીવતા નાંય કોઅલા જાય, તે પોરમેહેરાય ખ્રિસ્તાલ મોઅલા માઅને પાછા જીવતા કોઅયા એહેકેન આમા જુઠા આખજેહે.
1CO 15:16 જો મોઅલા લોક મોઅલા માઅને પાછા નાંય જીવતે ઓએ, તે પાછે ખ્રિસ્તબી મોઅલા માઅને પાછો જીવતો નાંય જાયહો.
1CO 15:17 એને જો ખ્રિસ્ત નાંય જીવતો જાયહો તે પાછે, તુમહે ખ્રિસ્તાવોય બોરહો કોઅના બી નોકામ્યા હેય, એને આમી લોગુ તુમા પાપહામાય જીવી રીઅલે હેય.
1CO 15:18 ઓલહાંજ નાંય બાકી જ્યેં માઅહે ખ્રિસ્તાવોય બોરહો કોઅનારે મોઅઇ ગીયહેં, તે ચ્યે બી નાશ ઓઅય ગીયે.
1CO 15:19 જો આપા કેવળ યા જીવનાહાટી ખ્રિસ્તાવોય આશા કોઅતેહે, તે આપા બોદા માઅહા કોઅતે વોદારી દુઃખી હેય.
1CO 15:20 બાકી આસલી ઈ હેય કા પોરમેહેરાય હાચ્ચાંજ ખ્રિસ્તાલ મોઅલા માઅને પાછો જીવતો કોઅયો, એને જ્યા લોક મોઅઇ ગીઅલે હેય ચ્યાહામાઅને પાછો જીવતો ઓઅનારો પેલ્લો માઅહું હેય.
1CO 15:21 બોદા લોકહા મોરણા કારણ પેલ્લા માઅહું આદામા લીદે યેના, તેહેકેનુજ બોદા લોકહાન મોઅલા માઅને પાછા જીવતા કોઅના બિજા ઓક માઅહા એટલે ખ્રિસ્તા લીદે ઓઅરી.
1CO 15:22 આદામા પાપ કોઅવા લીદે બોદા માઅહાન મોઅરા પોડહે, તેહેકેન ખ્રિસ્તા લીદે બોદા મોઅલા લોકહાન જીવતા કોઅલા જાય.
1CO 15:23 બાકી બોદા લોકહાન પારગી-પારગી કોય જીવતા કોઅલા જાય, ખ્રિસ્ત પેલ્લો માઅહું આતો જ્યાલ મોઅલા માઅને પાછો જીવતો કોઅયો, પાછે જોવે ખ્રિસ્ત પાછો યેઅરી તોવે ચ્યા બોદા લોક ચ્યાવોય બોરહો કોઇન ગીયહેં, ચ્ચાહાન પાછા જીવતા કોઅલા જાઅરી.
1CO 15:24 ચ્યા પાછે, જોવે ખ્રિસ્ત પોરમેહેરા વિરોદ કોઅનારી બોદી ખારાબ શક્તિહી નાશ કોઅય દી, ચ્યા પાછે દુનિયા છેવાટ ઓઅય જાય, તોવે ખ્રિસ્ત પોરમેહેર આબાલ ચ્યા રાજ્ય હોઅપી દેઅરી કા તો ચ્યાવોય પુરીરીતે રાજ્ય કોઅય હોકે.
1CO 15:25 કાહાકા જાહાંવ પોરમેહેર ચ્યા બોદા દુશ્માનાહાલ પુરીરીતે આરવી નાંય દેય, તાંવ લોગુ ખ્રિસ્તાલ રાજા રુપામાય શાસન કોઅના ગોરાજ હેય.
1CO 15:26 બોદહા છેલ્લો દુશ્માન જ્યાલ મિટાડી દેવામાય યી તો મોરણ હેય.
1CO 15:27 કાહાકા પવિત્રશાસ્ત્રમાય ભજનકાર લોખહે કા, “પોરમેહેરાય બોદા કાય ખ્રિસ્તા ઓદિકારા આધીન કોઅય દી,” તે ઈ સાફ હેય કા ચ્યામાય પોરમેહેર સામીલ નાંય હેય કાહાકા તોજ હેય જ્યાંય ખ્રિસ્તાલ ઓ ઓદિકાર દેનલો હેય.
1CO 15:28 એને જોવે બોદા કાય પોરમેહેરા પોહા આધીનમાય ઓઅય જાઅરી, તોવે પોહેં પોતે ચ્યા પોરમેહેર આબહા ઓદિકાર માય કોઇ દેનલા હેય, જ્યાંય બોદા કાય ખ્રિસ્તા આધીન કોઅય દેનલા હેય એને યા પરમાણે પોરમેહેર બોદહાવોય પુરો શાસન કોઅરી.
1CO 15:29 જો મોઅલાહાન પાછા જીવતા નાંય કોઅલા જાતા, પાછે કોલહાક લોક જ્યા મોઅઇ ગીઅલા હેય, ચ્ચાહાહાટી બાપતિસ્મા લેતહેં ચ્ચાહા કાય ઓઅરી? જો મોઅલા લોક પાછા જીવતા ઓએજ નાંય, તે પાછે ચ્યે કાહા ચ્ચાહાટી બાપતિસ્મા લેતહેં?
1CO 15:30 એને જાં આમહે વાત હેય, જો મોઅલાહાન જીવતા નાંય કોઅલા હેય તે આમહે પોતે શરીર ખતરામાય ટાકના મૂર્ખતા હેય.
1CO 15:31 ઓ વિસ્વાસી બાહાહાય, જેહેકેન ઈ વાત નોક્કી હેય કા આંય તુમહે લીદે ખુશ હેય કાહાકા તુમા આમહે પ્રભુ ઈસુ ખિસ્તાવોય બોરહો કોઅતેહે, તેહેકેનુજ ઈ બી નોક્કી હેય કા માન દિનેરોજ માઆય ટાકના ખોતરો હેય.
1CO 15:32 માયે એફેસુસ શેહેરામાય બોજ વોદી આબદાહા અનુભવ કોઅયો, ચ્યા લોકહા લીદે જ્યા મા વિરોદ કોઅય રીઅલા હેય, જ્યા ભયંકર જોનાવરહા હારકા હેય, જો ઈ લોકહા ફેસલા વોય આધાર હેય તે માન આબદા કોઅયી ચ્યાકોય કાય મિળ્યાં? યાહાટી જો ઈ હાચ્ચાં રોતા કા મોઅલા લોક પાછા જીવતા નાંય ઓએ, તે ઈ હારાં ઓઅતા કા આમા લોકહા આખલ્યા નુસાર કામ કોઅતા, જ્યેં એહેકેન આખતેહે, યા, આપા ખાતે-પિતે, કાહાકા હાકાળ મોઅઇ ગીયે તે ચ્યા કાય ફાયદો.
1CO 15:33 જ્યા લોક એહેકેન વાત કોઅતાહા ચ્યાહાકોય મૂર્ખ નાંય બોના, ખારાબ લોકહાઆરે સંગતી હારાં ચરિત્રાલ બોગડાવી દેહે.
1CO 15:34 તુમા હારેકોય હોમજીન વિચાર કોઆ એને પાપ કોઅના બંદ કોઆ, કાહાકા કોલહાક લોક પોરમેહેરાબારામાય કાયજ નાંય જાંએ, આંય તુમહાન શરામ લાગા જોજે યાહાટી આખી રિઅલો હેય.
1CO 15:35 આમી કાદાં માન એહેકેન પુછે, “પોરમેહેર મોઅલાહાન કેહેકેન જીવતો કોઅરી? ચ્ચાહા શરીર કેહેકેન જીવતા ઓરી?”
1CO 15:36 તે આંય ઈ જવાબ દિહી ઓ મૂર્ખા, જીં કાય તુમા પોઅતેહે, જાવ લોગુ તો દાણો નાંય મોઅઇ તાંવ લોગુ નાંય ઉદે.
1CO 15:37 તું જીં પોઅતોહો, ચાહે ગોંવા દાણો કા પાછે બિજો કોઅહો બી, ઓ કેવળ દાણો હેય, ચ્યા રુપ ઉદનારા જાડા હારકા નાંય રોય.
1CO 15:38 બાકી પોરમેહેર પોતાની ઇચ્છા પરમાણે ઉદલા જાડવાલ રુપ દેહે, એને દરેક પ્રકારા જાડ ચ્યા રૂપા નુસાર વોદહે.
1CO 15:39 દરેકા શરીર યોક હારકા નાંય હેય, માઅહા શરીર જુદા, જોનાવરહા શરીર જુદા, ચિડહા શરીર જુદા, માછલાહા શરીર જુદા હેય.
1CO 15:40 જેહેકેન દોરતીવોય જુદા-જુદા રૂપા શરીર હેય, તેહેકેન હોરગા શરીરા ચોમાકે બી જુદા-જુદા રુપ હેય.
1CO 15:41 જેહેકે દિહી હેય ચ્યા રુપ જુદા હેય, ચાંદ હેય ચ્યા રુપ જુદા હેય, ચાંદાલાહા રુપ જુદા હેય, કાહાકા યોક ચાંદાલા પાઅને બિજા ચાંદાલાહા ચોમાકે માય ફેર હેય.
1CO 15:42 તે એહેકેજ મોઅલા માઅને પાછા જીવી ઉઠના બી ઓઅરી, જ્યા શરીરાલ ચ્યે ડાટી દેતહેં તી ઓહડા શરીર હેય જીં હોડી જાહાય, બાકી જોવે તી પાછા જીવી ઉઠી તે ઓહડા શરીર રોય જીં કોવેજ નાંય હોડી હોકે.
1CO 15:43 જોવે મોઅલા શરીરાલ ડાટી દેતહેં, તોવે ચ્ચાહા શરીર ખારાબ એને નોબળાં રોહે, બાકી જોવે પાછા જીવી ઉઠી તોવે સુંદર એને શક્તિમાન રોઅરી.
1CO 15:44 યોક માઅહા શરીર જ્યાલ ડાટી દેતહેં, તી કેવળ યા દુનિયામાય કાદાં માઅહાન જીવા લાયકે હેય, બાકી જોવે પોરમેહેર ચ્યાલ પાછા જીવતા કોઅહે, તે ચ્યા નોવા શરીર હોરગામાય જીવાહાટી લાયકે ઓઅરી, જો યોક ઓહડા શરીર હેય જીં કેવળ દુનિયામાય રોયન જીવા પુરતાં લાયકે હેય, તે યોક ઓહડા શરીરબી હેય જીં હોરગામાય જીવા લાયકે ઓઅરી.
1CO 15:45 જેહેકેન પવિત્રશાસ્ત્રમાય લોખલાં હેય, “પેલ્લો માઅહું, એટલે આદામ, જીવતો પ્રાણી બોન્યો” એને છેલ્લો આદામ, એટલે ઈસુ ખ્રિસ્ત, અનંતજીવન દેનારો બોન્યો.
1CO 15:46 આપહેપાય પેલ્લા દોરતીવોઅને શરીર ઓઅરા જોજે, પાછે આપહાન હોરગામાઅને શરીર દેનલા જાય.
1CO 15:47 પેલ્લો માઅહું આદામ દોરતી માઅને એટલે કાદવા બોનલો આતો, એને ખ્રિસ્ત, જો બિજો આદામ આતો, હોરગામાઅને યેનલો આતો.
1CO 15:48 જેહેકેન આદામ કાદવા આતો તેહેકેન જ્યા લોક દોરતીવોઅને હેય ચ્યાબી આદામા હારકા હેય, બાકી જ્યા લોક હોરગામાઅને હેય, ચ્યા હોરગામાઅને ખ્રિસ્તા હારકા હેય.
1CO 15:49 જેહેકોય આપા બોદે આદામા રૂપા હેય જ્યાલ કાદવાપાઅને બોનાવલો આતો, તેહેકેન, યોક દિહી, આપહેપાય ખ્રિસ્તા રુપ રોય, જો હોરગામાઅને યેનલો આતો.
1CO 15:50 ઓ વિસ્વાસી બાહાહાય, યે દોરતીવોય આપહે શરીર માહાં એને લોયાકોય બોનલા હેય, આપા હોરગામાય પોરમેહેરા રાજ્યામાય આપહે યા શરીરાઆરે વોહતી નાંય કોઅય હોકહુ, જીં મોઅઇ જાહે, કાહાકા તાં કાય મોરણ નાંય હેય.
1CO 15:51 વોનાયા, આંય તુમહાન ભેદ નિ વાત આખતાહાવ, ઈ અચાનક ઓઅરી, ઓલે જલદ્યા જેહેકે ડોળા મીચતેહે, જોવે છેલ્લી તુતારી ફુકી, તોવે જ્યા લોક મોઅઇ ગીયહા ચ્યા અનંતજીવન હાટી પાછા જીવતા કોઅલા જાય એને જ્યેં આપા જીવતે રોહુ, આપહે શરીર બોદલાય જાય.
1CO 15:53 કાહાકા આપહે ઈ શરીર જીં આસાન થી મોઅઇ જાહે એને હોડી જાહે, ચ્યાલ યોક ઓહડા શરીરામાય બોદલી દી જીં કોયદિહી નાંય મોએ એને કોયદિહી નાંય હોડે.
1CO 15:54 એને જોવે આપહે ઈ શરીર જીં આસાન થી મોઅઇ જાહે એને હોડી જાહે, ચ્યાલ યોક ઓહડા શરીરામાય બોદલી દી જીં કોયદિહી નાંય મોએ એને કોયદિહી નાંય હોડે, તોવે પવિત્રશાસ્ત્રમાય લોખલાં હેય તી પુરાં ઓઅય જાય, જીં એહેકેન આખહે કા, મોરણ પુરીરીતે હારવી દેવામાય યી એને ચ્યા અસ્તિત્વ નાંય રોય.
1CO 15:55 ઓ મોરણ તો જીત કેસ હેય? ઓ મોરણ તો મોતા નાંગો કેસ હેય?
1CO 15:56 પાપ મોરણા કારણ હેય એને મૂસા નિયમ પાપા શક્તિ કારણ હેય.
1CO 15:57 બાકી પોરમેહેરા આભાર માનજેહેકા આમહે પ્રભુ ઈસુ ખ્રિસ્તાય આપહેહાટી જીં કોઅયા ચ્યા લીદે પોરમેહેરાય આપહાન પાપ એને મોરણાવોય જીત દેનલી હેય.
1CO 15:58 યાહાટી ઓ મા પ્રિય વિસ્વાસી બાહાહાય, તુમહે બોરહો કોઅનામાય મજબુત રા એને જુઠા શિક્ષણાકોય ભરમાય મા જાહા, એને પ્રભુહાટી જીં કામ તુમા કોઅતેહે ચ્યામાય સાદા બોજ હારાં પામાંહાટી કોશિશ કોઆ, કાહાકા તુમહાન ખાત્રી હેય, કા જીં કામ તુમા પ્રભુહાટી કોઅતેહે તી નોકામ્યા નાંય હેય.
1CO 16:1 આમી યેરૂસાલેમમાય પોરમેહેરા લોકહાહાટી પોયહા બેગા કોઅના બારામાય જો સવાલ તુમહાય માન પુછ્યેલ ચ્યા બારામાય આખતાહાવ, જેહેકેન માયે ગલાતીયા મંડળી વિસ્વાસી લોકહાનબી આખ્યેલ, તેહેકેન તુમાબી કોઆ.
1CO 16:2 દર રવિવારે તુમહેમાઅને દરેક વિસ્વાસી માઅહું પોતે કામાણી નુસાર પોયહા દાન કોએ, જેથી આંય યાંવ તોવે પોયહા બેગા નાંય કોઅરા પોડે.
1CO 16:3 પાછે જોવે આંય તાં રોહીં, તોવે તુમા જ્યા લોકહાન વિશ્વાસયોગ્ય હોમાજતાહા, ચ્યાહાન આંય પોયહા લેઈને યેરૂસાલેમ શેહેરામાય દોવાડીહી, એને ચ્યાહાન યોક ચિઠ્ઠી બી લોખીન દિહી કા ચ્યાહા વોળખાણ કોઅય હોકુ.
1CO 16:4 એને જોવે તુમહાન એહેકેન વાટહે કા માન જાં જોજે, તે આંયબી ચ્યાહાઆરે જાહીં.
1CO 16:5 આંય મોકોદુનિયા વિસ્તારમાય જાહીં, તાઅને પાછો ફિરીન તુમહાન મિળાહાટી યીહીં.
1CO 16:6 ઓઅય હોકહે કા આંય તુમહેઆરે લાંબા સોમાયા લોગુ રાવ, યા કોદાચ બોદો હિયાળો તુમહેઆરે રોહીં, ચ્યા પાછે, માન જાં જાયના રોય તાં જાંહાટી તુમા માન મોદાત કોઅના.
1CO 16:7 જો ઈ પોરમેહેરા ઇચ્છા હેય તે આમી કેવળ યોક વાહની મુલાકાત હાટી રુકાયા કોઅતા પાછે લાંબા સોમાયા લોગુ રાંહાટી યીહીં ઓહડી આશા કોઅહુ.
1CO 16:8 બાકી આંય પોચાસમાં દિહા સણા લોગુ એફેસુસ શેહેરામાય રોહીં.
1CO 16:9 કાહાકા આમીબી ઈહીં બોજ લોક હેય જ્યા પોરમેહેરા વચન વોનાયા માગતાહા, એને મા ઈહીં રોઅના બોજ ફાયદા હેય, બાકી ઈહીં બોજ લોક મા વિરોદ બી કોઅતાહા.
1CO 16:10 જોવે તિમોથી કરિંથ શેહેરામાય તુમહે ઈહીં યેય, તોવે ચ્યાઆરે હારાં માનાપાના કોય વ્યવહાર કોઅજા, કાહાકા તો મા હારકો પ્રભુ સેવા કોઅહે.
1CO 16:11 યાહાટી કાદાબી ચ્યાલ અનાદર નાંય કોએ બાકી મુસાફરીહાટી ચ્યાલ જ્યેં વસ્તુહુ ગોરાજ હેય તી ચ્યાલ દેય, કા તો માયેપાંય શાંતીકોય યેય જાય, કાહાકા આંય ચ્યાલ વાટ જોવી રિયહો, કા તો વિસ્વાસી લોકહાઆરે યેય.
1CO 16:12 આમહે વિસ્વાસી બાહા અપુલ્લોસાલ માયે બોજ વિનાંતી કોઅઇ, કા બિજા વિસ્વાસી લોકહાઆરે ચ્યાહાન મિળાં જો, જ્યા વિસ્વાસી તુમહે ઈહીં યેનલા, બાકી આમી ચ્યા જાઅના ઇચ્છા નાંય હેય, બાકી જોવે હારો મોકો મિળી, તોવે યેય જાય.
1CO 16:13 હાચવીન રા, બોરહો કોઅનામાય બોની રા, હિંમતવાળા માઅહું બોના, બોરહામાય મજબુત બોના.
1CO 16:14 બોદા કાય પ્રેમાકોય કોઅજા.
1CO 16:15 ઓ વિસ્વાસી બાહાહાય, સ્તેફનુસ એને ચ્યા ગોર્યાહા બારામાય તુમહાન ખોબાર હેય, ચ્યે આખાયા દેશામાઅને પેલ્લે વિસ્વાસી હેય જ્યાહાય ખ્રિસ્તાવોય બોરહો કોઅયો, એને પવિત્ર લોકહા સેવા કોઅરાહાટી સાદા તિયારી રોતેહેં.
1CO 16:16 યાહાટી આંય તુમહાન વિનાંતી કોઅહુ કા તુમા ઓહડા લોકહા આખલ્યા માના, એને ચ્યા દરેકા જ્યે કોઠીણ મેહનાત કોઅતેહે એને જ્યે યે પરમાણે હાચ્ચી ભક્તિકોય સેવા કોઅતેહે.
1CO 16:17 એને આંય સ્તેફનુસ એને ફૂરતુનાતુસ એને અખઇકુસા યેયના કોય બોજ ખુશ હેતાંવ, કાહાકા જીં મોદાત તુમા નાંય કોઅય હોક્યે તી મોદાત ચ્યા કોઅય રીઅલા હેય.
1CO 16:18 ચ્યાહાય માંહાટી જેહેકેન બોજ હારાં કોઅયા, તેહેકેનુજ ચ્યા જોવે કરિંથ શેહેરામાય પાછા યેઅરી તોવે તુમહે આરેબી એહેકેનુજ કોઅરી, યાહાટી તુમહાન ઓહડા લોકહા આદર કોઅરા જોજે.
1CO 16:19 આસિયા વિસ્તારા મંડળી વિસ્વાસી લોકહાપાઅને તુમહાન સલામ, અકુલાસ એને ચ્યા થેએ પ્રિસ્કા એને ચ્યાહા ગોઓ બેગી ઓઅનારી મંડળી વિસ્વાસી લોકબી તુમહાન પ્રભુમાંય સલામ આખતાહા.
1CO 16:20 ઇહિને બોદા વિસ્વાસી લોક તુમહાન સલામ આખતાહા, તુમા યોક બિજા આરે ગોળે મિળીન સલામ કોઆ.
1CO 16:21 આંય પાઉલ યા પત્રમાય સલામ લોખતાહાવ.
1CO 16:22 જો કાદાં પ્રભુવોય પ્રેમ નાંય કોએ તે તો સ્રાપિત હેય. ઓ આમહે પ્રભુ યે.
1CO 16:23 પ્રભુ ઈસુ સદા મોયા તુમહેવોય ઓઅતી રોય.
1CO 16:24 આંય તુમા બોદહાવોય પ્રેમ કોઅહુ જ્યેં ઈસુ ખ્રિસ્તાઆરે એકતામાય હેય. આમેન.
2CO 1:1 આંય પાઉલ જો પોરમેહેરા ઇચ્છાથી ઈસુ ખ્રિસ્તા પ્રેષિત હેતાંવ, એને બાહા તિમોથિયુસાં તરફથી, ઈ પત્ર કરિંથ શેહેરામાય પોરમેહેરા જીં મંડળી હેય, એને આખાયા વિસ્તારા બોદા પવિત્ર લોકહાહાટી હેય.
2CO 1:2 આપહે પોરમેહેર આબહો એને પ્રભુ ઈસુ ખ્રિસ્ત તુમહેવોય સદા મોયા કોએ એને તુમહાન શાંતી દેતો રોય.
2CO 1:3 આપહે પ્રભુ ઈસુ ખ્રિસ્તા એને પોરમેહેર આબહા સ્તુતિ ઓએ, જો બોજ દયાળુ આબહો એને બોદ્યેજ જાત્યે દિલાસાનો પોરમેહેર હેય.
2CO 1:4 પોરમેહેર આપહે બોદાજ દુ:ખામાય દિલાસો દેહે એટલે બીજહાન દિલાસો દેય હોકજે, આમા ચ્યા જ્યા દુ:ખામાયજ હેય ચ્યે રીતેથી દિલાસો દેય હોકજે, જેહેકેન પોરમેહેર આપહાન દિલાસો દેહે.
2CO 1:5 કાહાકા, જ્યેં રીતે આમા ખ્રિસ્તા કોલહાક દુ:ખાહામાય સહભાગી હેય, ચ્યેજ રીતે ખ્રિસ્તાથી આમહાન વોદારે દિલાસો મિળતો રોય.
2CO 1:6 જોવે આપા દુ:ખ વેઠજેહેં, તે ઈ તુમહે દિલાસા એને તારણાહાટી હેય એને આમા જો દિલાસો મેળાવજેહે, તે ઈ તુમહે દિલાસાહાટી હેય, જ્યા પ્રભાવથી તુમા ધીરજથી ચ્યા દુ:ખહાલ વેઠી લેતહેં, જ્યાહાન આમા બી વેઠજેહેં.
2CO 1:7 એને આમહે આશા તુમહે બારામાય મજબુત હેય, કાહાકા આમા જાંઅતેહે, કા જ્યેં રીતે તુમા આમે દુ:ખહામાય ભાગીદાર હેય, તેહેકેનુજ તુમા આમહે દિલાસામાયબી ભાગીદાર ઓઅહા.
2CO 1:8 ઓ બાહા એને બોઅયેહેય, આંય વિચારતાહાવ કા તુમા ચ્યા દુ:ખહાબારામાય જાંએ જીં આમહેવોય યી પોડ્યા જીં આસિયા વિસ્તારામાય આમહાન વેઠાં પોડ્યા, ઓહડા બારી વોજા માય દાબાય ગીઅલાં આતા, જીં આમે સહન શક્તિથી બારે આતા, ઓલે લોગુ કા આમાહાય જીવતા રોઅનાબી આશા છોડી દેનેલ.
2CO 1:9 બાકી આમહાય પોતાના મોનામાય હોમજી લેદલા આતાં, કા આમા મોઅનારાજ હેજે, ઈ યાહાટી જાયા કા આમે પોતાનાવોય નાંય બાકી પોરમેહેરાવોય બોરહો મજબુત રાખે, જો મોઅલાહાન પાછો જીવાડેહે.
2CO 1:10 ચ્યાય આપહાન ઓહડા સંકાટા માઅરે બોચાડ્યા, એને બોચાડી, એને આમહાય ચ્યાવોય આશા રાખીહી, કા તો આગલાબી આમહાન બોચાડતો રોઅરી.
2CO 1:11 કાહાકા તુમા પોતાની પ્રાર્થનાથી આમે મોદાત કોઅતાહા, એટલે જીં વરદાન બો બોદહાથી આમહાન મિળી ચ્યા લીદે બો બોદા લોક આમહે તરફથી પોરમેહેરાલ ધન્યવાદબી દેય.
2CO 1:12 કાહાકા આમા યોક વાતે વખાણ કોઅજેહે, કા આમહે અંતકરણ આમહાન બોરહો દેહે, કા આમહાય માઅહા આરે એને વિશેષ કોઇન તુમહે લોકહાઆરે આમહે વેવહાર પોરમેહેરાથી પવિત્ર એને હાચ્ચાયે નુસાર આતો, જો લોકહા જ્ઞાનાનુસાર નાંય બાકી પોરમેહેરા સદા મોયા હાતે આતો.
2CO 1:13 આમા તુમહેહાટી કાયામ પત્ર લોખજેહે કા તુમા વાચી હોકે એને હોમજી હોકે. માન આશા હેય કા તુમા જીં વાત આમી વોછી હોમાજતેહે, ચ્યાલ પાછે પુરિરીતેકોય હોમજાહા એને તી વાત ઈ હેય કા જ્યેં રીતે તુમા આમહે પ્રભુ ઈસુ પાછા યેયના દિહી આમહે વોખાણ કોઅહા, ચ્યેજ રીતે આમા બી તુમહે વોખાણ કોઅહુ.
2CO 1:15 માન બોરહો આતો કા તુમા લોક આમહાન હોમજાહા, યાહાટી આંય તુમહેપાય યા માગતો આતો, એટલે તુમહાન મા તરફથી બેન મુસાફિર્યેહે લીદે ડબલ બોરકાત મીળે.
2CO 1:16 મા યોજના આતી કા આંય તુમહે પાહિથી રોયન મોકોદુનિયા વિસ્તારામાય જાંઉ, એને પાછી મકોદુનિયા વિસ્તારથી પાછી ફિરીન યેતાબી તુમહેપાય યાંવ. યા પાછે જોવે આંય યહૂદીયા વિસ્તારા એછે મુસાફરી કોઅઉ તે તુમા માન મુસાફરીહાટી જરુરી સામાન દેયને મા મોદાત કોએ.
2CO 1:17 તુમા પુછતા ઓરી કા માયે પોતાની યોજના કાહા બોદલી. કાય તુમહાન લાગહે કા માયે મા યોજનાયેલ નોકામ્યી બોનાડીહી? કાય તુમહાન લાગહે કા દુનિયા ચ્યા લોકહા હારકો હેય જ્યા “હાં” આખતાહા, જોવે ચ્યા આસલીમાય મતલબ ઓઅહે “નાંય”?
2CO 1:18 પોરમેહેરા હાચ્ચાયે કસમ માયે તુમહાન જો સંદેશ દેનો, ચ્યામાય “હાં” ને મતલબ હાં એને “નાંય” ને મતલબ નાંય ઓઅહે.
2CO 1:19 કાહાકા પોરમેહેરા પોહો ઈસુ ખ્રિસ્ત, જ્યા પ્રચાર સિલવાનુસ, તિમોથીયુસ એને માયે તુમહે વોચ્ચે કોઅયો, તો પ્રચાર કોદહી “હાં” કા કોદહી “નાંય” બાકી પોરમેહેરામાય કાયામ હાંજ રિયહો.
2CO 1:20 કાહાકા પોરમેહેરા જોલા વાયદા હેતા, ચ્યા બોદા ખ્રિસ્તામાય “હાં” હેય યાહાટી આમા પોરમેહેરા મહિમાયેહાટી ઈસુ ખ્રિસ્તથી આમેન બી આખતાહા.
2CO 1:21 પોરમેહેરુજ હેય, જો તુમહેઆરે આમહાન ખ્રિસ્તામાય મજબુત કોઅહે. પોરમેહેરે આમહેવોય ચ્યા સિક્કો મારીન બિયાના હારકા પોતાનો આત્મા આમહે રુદયામાય દેયને આમહે અભિષેક કોઅયોહો.
2CO 1:23 પોરમેહેર મા યે હાચ્ચાયે સાક્ષી હેય કા બીજેદા કરિંથ શેહેરામાય યાહાટી નાંય યેનો કા આંય તુમહાન ઠોપકો દાં નાંય માગતો આતો.
2CO 1:24 યા મતલબ ઈ નાંય કા આમા તુમહે બોરહાવોય આમહે ઓદિકાર ચાલાડજે કાહાકા તુમા પોતાના બોરહામાય મજબુત ઉબલા હેતા. યાહાટી આમા તે તુમહેજ આનંદાહાટી તુમહેઆરે કામ કોઅનારા હેજે.
2CO 2:1 માયે પોતાના મોનામાય નોક્કી કોઅય લેદેલ, કા આંય તુમહાલ પાછા દુઃખ દાંહાટી તુમહેપાય તાં નાંય યાઉ.
2CO 2:2 કાહાકા આંય જો તુમહાન દુઃખ દેતહાવ, તે માન ખુશ કોઅનારો કાદો નાંય ઓરી, ફક્ત તુમાંજ, જ્યાહાલ માયે દુઃખી કોઅયા.
2CO 2:3 માયે તુમહાન યે વાતેહાટી ઈ પત્ર લોખ્યાં, કા કાય એહેકેન નાંય ઓએ, કા મા યેઅનાથી, જ્યાહાથી માન આનંદ મિળાં જોજે, આંય ચ્યાહાથી દુઃખી ઓઉં. કાહાકા માન તુમા બોદહાવોય યે વાતે ખાત્રી હેય, કા જો મા આનંદ હેય, તોજ તુમહે બોદહાબી હેય.
2CO 2:4 માયે રુદયા કષ્ટ એને દુ:ખા લીદે આહવેં વોવાડી-વોવાડીન તુમહાન ઈ પત્ર લોખ્યાહાં, માયે તુમહાન દુઃખ દાંહાટી ઈ પત્ર નાંય લોખ્યાહાં, બાકી યાહાટી કા તુમા ઈ જાઈ જાં કા આંય તુમહાન કોલહો વોદારે પ્રેમ કોઅતાહાંવ.
2CO 2:5 જો યોકતાંય દુઃખ દેનહા, તે ચ્યાય માન નાંય, બાકી યોક જાત્યા તુમહાન બોદહાન દુઃખ દેનહા, આંય યા બારામાય યાથી વોદારે કાય આજુ નાંય આખા માગુ.
2CO 2:6 ઓહડા માઅહાન જો ડોંડ તુમહેમાઅને કોલહાક વિસ્વાસ્યાહાલ દેનહો, તી પુરતાં હેય.
2CO 2:7 યાહાટી ઈ હારાં હેય કા તુમા ચ્યા ગુના માફ કોઆ, એને ચ્યાલ દિલાસો દા, નાંય તે, કાય એહેકેન નાંય ઓએ, કા તો બોજ દુઃખી ઓઇન પોતાના બોરહાલ પુરેરીતે નાકારી દેય.
2CO 2:8 યા લીદે આંય તુમહાન વિનાંતી કોઅહુ, કા ચ્યાહાન દેખાડા કા તુમા આસલીમાય ચ્યાલ પ્રેમ કોઅતાહા.
2CO 2:9 માયે તી પત્ર યાહાટીબી લોખલાં આતાં, કાહાકા આંય ઈ પારખા માગતો આતો કા તુમા મા નિયમાહા પાલન કોઅહા કા નાંય.
2CO 2:10 જ્યાલ તુમા માફ કોઅતેહે ચ્યાલ આંયબી માફ કોઅતાહાંવ, કાહાકા માન માફ કોઅના જરુર પોડહે, તે આંય તુમહે ફાયદાહાટી ખ્રિસ્તા ઓદિકારાહાતે એહેકેન કોઅતાહાંવ.
2CO 2:11 કા સૈતાન આમહે કોઅહિબી પરિસ્થીતી ફાયદો નાંય ઉઠાવી હોકે, કાહાકા આમા હારેરીતે જાંઅજેહે કા ચ્યા યોજનાયો કાય હેય.
2CO 2:12 જોવે આંય ખ્રિસ્તા હારી ખોબાર આખાહાટી ત્રોઆસ શેહેરામાય યેનો, એને પ્રભુય માન હારી ખોબાર આખાહાટી યોક દોરવાજો ખોલી દેનો.
2CO 2:13 તેરુંબી મા મોનાલ શાંતી નાંય મિળી, કાહાકા માયે મા આર્યો વિસ્વાસી બાહા તીતુસાલ તુમહેપાઅને હારી ખોબાર લેય યેતો માન નાંય મિળ્યો, યાહાટી ત્રોઆસ શેહેરા વિસ્વાસ્યાહાથી છુટો પોડીન આંય તીતુસાલ હોદાહાટી મોકોદુનિયા વિસ્તારામાય પાછો યેનો.
2CO 2:14 બાકી પોરમેહેરા ધન્યવાદ ઓઅય, જો ખ્રિસ્તમાય આમહે સબંધા લીદે, કાયામ આમહેહાતે ચાલહે એને આમહાન વિજય મેળવી દેહે, એને આમી તો આમહાન યોક મીઠાં અત્તારા હારકા, બોદે જાગે ખ્રિસ્તા જ્ઞાનને ફેલાવાહાટી આમહે ઉપયોગ કોઅહે.
2CO 2:15 કાહાકા જ્યેં તારણ પામી રીયહે એને જ્યેં નાશ ઓઅય રીયહે યાહા વોચમાય આમા પોરમેહેરાહાટી ખ્રિસ્તા મધુર સુગંદ હેય.
2CO 2:16 જ્યેં નાશ ઓઅઇ રીયહે, ચ્યાહાહાટી આમા મોરણા ગંધ, એને જ્યેં તારણ પામી રીયહે ચ્યાહાહાટી જીવના સુગંદ. આસલીમાય, કાદોબી પોતે પોતાનાલ યા સુગંદાલ ફેલાવાં યોગ્ય નાંય હેય.
2CO 2:17 આમા ચ્યા બોદા લોકહા હારકા નાંય હેય, જ્યેં મિલકાતેહાટી પોરમેહેરા વચના પ્રચાર કોઅતેહે, બાકી આમા પોરમેહેરા વચના પ્રચાર હાચ્ચાયેથી એને ખ્રિસ્તા ઓદિકારાહાતે કોઅજેહે, એહેકોય જાઇન કા પોરમેહેર આમહાન એઅય રિયહો.
2CO 3:1 કાય આમા પાછે પોતાના વાહવા કોઅરા લાગ્યેં? કાય બિજા લોકહા હારકા આમા બી તુમહેથી કા તુમહેહાટી ભલામણા પત્રા જરુરી હેય?
2CO 3:2 તુમા પોતેજ યોક પત્રા હારકા હેય, જો બોદહા હામ્મે પોરમેહેરાહાટી આમહે કામહા ભલામણ કોઅહે, જીં આમહે રુદયાવોય લોખલાં હેય, એને કાદાબી ચ્યાલ વાચી હોકહે એને તુમહે વોચમાય આમહે હારાં કામહાલ વોળખી હોકહે.
2CO 3:3 તુમા નોક્કીજ ખ્રિસ્તા પાયને યોક પત્રા હારકે હેય, એને ઈ પત્ર આમહે સેવાયે પરિણામ હેય. ઈ સોયેથી નાંય કા દોગડા પાટ્યેવોય નાંય બાકી જીવતા પોરમેહેરા આત્માકોય માઅહા રુદયરુપી પાટ્યેવોય લોખલાં ગીયહા.
2CO 3:4 આમા એહેકેન યાહાટી આખજેહે કાહાકા આમહાન ખ્રિસ્તાથી પોરમેહેરાવોય બોરહો હેય.
2CO 3:5 આમા ઈ નાંય આખજે કા આમહેપાય પોતાનાથી કાયબી કોઅના ક્ષમતા હેય, બાકી પોરમેહેર આમહાન ઈ ક્ષમતા દેહે.
2CO 3:6 જ્યાંય આમહાન નવા કરારા સેવક ઓઅરા ક્ષમતાબી દેનહી, મૂસા નિયમાહા સેવક નાંય બાકી પવિત્ર આત્મા, કાહાકા મૂસા નિયમાહાલ નાંય પાળના પરિણામ મોરણ હેય, બાકી પવિત્ર આત્મા અનંતજીવન દેહે.
2CO 3:7 જોવે મૂસા નિયમાહાલ દોગડા પાટ્યેવોય લોખ્યેલ, તોવે પોરમેહેરા મહિમા પ્રગટ ઓઅયેલ. ઈસરાયેલા લોક લાંબા સમયાલોગુ મૂસા મુંયાએછે એઅય નાંય હોક્યા જોવેકા ઈ ચોમાક લાંબા સમય લોગુ નાંય રિઅલી આતી. યાહાટી મૂસા દેનલા નિયમાહા આધારાવોય કોઅલી સેવા મોરણા એછે લેય જાહાય, જ્યા ઓહડી મહિમા આતી, તે પવિત્ર આત્મા કામા મહિમા આજુ વોદારે રોઅરી.
2CO 3:9 જોવે ગુનેગાર ઠોરાવનારી સેવાયે મહિમા ઓહડી આતી, તે નોક્કીજ નોવી સેવા જીં આમહાન ન્યાયી બોનાડેહે ચ્યા મહિમા યેથીબી વોદારે રોઅરી.
2CO 3:10 તી મહિમા જીં મૂસા નિયમાહાથી આતી, ચ્યે આમી કાય ચમાક નાંય હેય, ચ્યે બોજ વોદારે મહિમા લીદે જીં નોવા કરારાથી યેહે.
2CO 3:11 કાહાકા જો મૂસા નિયમાહાથી ઓહડી મહિમા આતી, જીં વોછા સમયાહાટી બોની રોયી, તે નોવા કરારામાય કોલહી વોદારે મહિમા ઓરી જીં કાયામમાટે બોની રોહે.
2CO 3:12 યાહાટી ઓહડી આશા રાખીન આમા ઇંમાતથી બોલજેહે.
2CO 3:13 આમા મૂસા હારકે નાંય, જ્યાંય પોતાના મુંયાવોય પોડદો ટાક્યેલ એટલે ઈસરાયેલા લોક ચ્યે ચમાકેલ જાખાં પોડતા એને પારવાતા નાંય એએ.
2CO 3:14 બાકી ચ્યા કોઠાણ મોના ઓઅયા, કાહાકા આજેલોગુ જુના કરારા નિયમ વાચત્યે સમયે ચ્યાહા રુદયાવોય તોજ પોડદો પોડી રોહે, બાકી કેવળ ખ્રિસ્તાવોય બોરહો કોઅનાથીજ પોડદો ઓટાડલો જાહે.
2CO 3:15 એને આજ લોગુ જોવે મૂસા નિયમાહા ચોપડી વાચવામાય યેહે, તે ચ્યાહા રુદયાવોય પોડદો પોડલો રોહે એને યાહાટી ચ્યે યાલ પુરીરીતે નાંય હોમજેત.
2CO 3:16 બાકી જોવે કોદહીબી ચ્યે પ્રભુ ઈસુમાય બોરહો કોઅરી, તોવે તો પોડદો ઉઠી જાઅરી.
2CO 3:17 પ્રભુ તે આત્મા હેય, એને જાં કેસબી પ્રભુ આત્મા હેય તાં નિયમાહાથી છુટલા હેય.
2CO 3:18 બાકી જોવે આપા બોદા યોક આરહા હારકા પોરમેહેરા મહિમાયેલ ઓહડા મુયહાલ દર્શાવતેહે જ્યાહાવોય પોડદો નાંય પોડ્યહો, તે પોરમેહેર આમહાન વોદતી રોયલ્યે મહિમાયેમાય વોદારે ને વોદારે પોતાના હારકા બોનાડેહે, ઈ પ્રભુ કામ હેય, જીં પવિત્ર આત્મા હેય.
2CO 4:1 યાહાટી કા ઈ સેવા આમહાન પોરમેહેરા દયાથી મિળીહી, તોવે આમા કોવેજ ઈંમાત નાંય છોડજે.
2CO 4:2 બાકી આમહાય લાજવાના એને દોબલા કામહાલ છોડી દેનહા, એને નાંય તે આમહે સ્વભાવામાય કોય જાત્યે ચાલાકી હેય એને નાંય આમા પોરમેહેરા વચનાલ મિલાવટ કોઇન પ્રચાર કોઅજે. બાકી આમા પોરમેહેરા હામ્મે કેવળ હાચ્ચાઇ દેખાડજેહે એને હર કાદો સાક્ષી દેય હોકહે કા ઈ હાચ્ચાં હેય.
2CO 4:3 બાકી જીં હારી ખોબાર આમા પ્રચાર કોઅજેહે તી દોબલી હેય, તે ઈ નાશ ઓઅનારાહા હાટીબી દોબલી હેય.
2CO 4:4 યા દુનિયા દેવાય ચ્યા નાંય બોરહો કોઅનારાહા મોનાલ આંદળા કોઅય દેનહા, એટલે ચ્યે ખ્રિસ્તા મહિમાયે હારી ખોબારે ચ્યા યેનારા ઉજવાડાલ દેખી નાંય હોક્યા, ખ્રિસ્ત પોરમેહેરા પ્રતિમા હેય.
2CO 4:5 કાહાકા આમા પોતાના નાંય, બાકી ખ્રિસ્ત ઈસુ પ્રચાર કોઅજેહે, કા ઈસુ ખ્રિસ્ત પ્રભુ હેય, એને આમા ઈસુ લીદે તુમહે ચાકાર હેજે.
2CO 4:6 યાહાટી કા પોરમેહેરે આખ્યાં, “આંદારામાઅને ઉજવાડો ચમકે,” એને પોરમેહેરે ઉજવાડા હારકા આમે રુદયામાય હોમાજ દેની, એટલે આમા પોરમેહેરા મહિમાયેલ એઇ હોકજે, જીં ઈસુ ખ્રિસ્તમાય દેખાયેહે.
2CO 4:7 આમી આમહે રુદયામાય ઓ ઉજવાડો ચમકેહે, બાકી આમા પોતે કાદવા ચ્યા નાજુક વાહણાહા હારકે હેય જ્યાહામાય ઓ મોઠો ખજાનો બોઆલો હેય, યાથી ઈ ખોબાર પોડહે કા આમહે મહાન સામર્થ પોરમેહેરાપાઅને હેય, પોતાથી નાંય.
2CO 4:8 આમા ચારે બાજુથી દુ:ખ તે બોગાવજેહે, બાકી કોદહી આર નાંય માનજે, ગાબરાજેહે તે નોક્કી, નિરાશ નાંય ઓઅજે.
2CO 4:9 સતાવલે તે જાતહેં, બાકી નાકારલે નાંય જાજે, પાડલે તે જાતહેં, બાકી નાશ નાંય ઓએત.
2CO 4:10 આમા કાયામ પોતાના શરીરામાય ઈસુ મોરણાલ લેઈને ફિરજેહે, એટલે જીં કામ આમા કોઅજેહે ચ્યાથી લોક ઈસુ જીવનાલ એઅય હોકે.
2CO 4:11 કાહાકા આમા જીવતે હેજે સાદા ઈસુ લીદે મોરણા આથામાય રોજહે, કા ઈસુ જીવન બી આમે મોઅનારા શરીરમાય પ્રગટ ઓએ.
2CO 4:12 યાહાટી આમા મોરણા આથામાય રોજહે, બાકી યા પરિણામ તુમહેહાટી અનંતજીવન ઓઅયાહા.
2CO 4:13 બાકી આમા પ્રચાર કોઅના ચાલુ રાખજેહે કાહાકા આમહેમાય તોહડોજ બોરહો હેય, જેહેકેન ગીતશાસ્ત્ર લોખનારામાય આતો, જોવે ચ્યાય આખ્યાં, “માયે પોરમેહેરાવોય બોરહો કોઅયો, યાહાટી માયે આખ્યાં,” યાહાટી આમહાયબી બોરહો કોઅયો યાહાટી બોલજેહે.
2CO 4:14 કાહાકા આમા જાંઅજેહે, જ્યાંય પ્રભુ ઈસુલ મોઅલાહામાઅને પાછો જીવાડ્યો, તોજ આમહાનબી ઈસુમાય ભાગીદાર હેય ઈ જાઇન પાછો જીવાડી, એને તુમહેહાતે પોતાના હામ્મે ઉબાંરાંહાટી આમહાન તુમહેઆરે લેય યેઅરી.
2CO 4:15 કાહાકા ચ્યે બોદે દુઃખેં જ્યેં આમહાય સહન કોઅયે તુમહેહાટી હેય, એટલે જેહેકેન પોરમેહેરા સદા મોયા વોદારે ને વોદારે લોકહાન ખ્રિસ્તાપાય લેય યેહે, ચ્યેજ રીતે પોરમેહેરા મહિમાહાટી ધન્યવાદા પ્રાર્થના કોઅનારા લોકહા આક્ડોબી વોદતો જાય.
2CO 4:16 યાહાટી આમા ઈંમાત નાંય આરજે, જો આમે બારેના મનુષ્યત્વ નાશબી ઓઅતો જાહે, બાકી આમહે આત્મા દિહે-દિહે નોવો ઓઅતો જાહે.
2CO 4:17 કાહાકા આમહે વર્તમાના મુશીબાત્યો હાન્યો હેત્યો એને બોજ લાંબા સમયાલોગુ નાંય રોઅરી, બાકી યાહા પરિણામ અનંત મહિમા રોઅરી જીં ચ્યે બોદ્યેહેથી બોજ વોદારે ઓઅરી જ્યેં આમા વિચાર કોઅય હોકજેહે.
2CO 4:18 આમહાય આમહે દિયાન ચ્યાવોય નાંય કોઅયા, જીં દેખાયેહે બાકી ચ્યાવોય, જીં દેખાય નાંય. કાહાકા જીં કાય દેખાયેહે, તી ગેડી બોયજ હેય બાકી જીં દેખાય નાંય તી અનંતકાળા હેય.
2CO 5:1 કાહાકા આમા જાંઅજેહે, કા આમહે શરીર યે દોરત્યેવોય તંબુ હારકા હેય, જ્યામાય આમા રોજહે, જોવે તી નાશ ઓઅય જાઅરી, તે આમહાન પોરમેહેરા પાયને હોરગામાય યોક ઓહડા ગુઉ મિળરી, જ્યાલ ચ્યાય પોતે આથેકોય બાંદલા હેય એને તી અનંતકાળ લોગુ રોઅરી.
2CO 5:2 યાહાટી આમા યા શરીરામાય કાંહાજેહે એને મોઠી આશા રાખજેહે, કા આમહાન યોક ઓહડા શરીર દેય, જીં આમે યા હોરગ્યા ગોઆ હારકા રોય.
2CO 5:3 જ્યાલ આમા પોવજે તે આમા નાગે નાંય રોય જાજે.
2CO 5:4 આમા યા શારીરિક શરીરમાય રોતી વોખાત વોજાથી દાબાયન હાઆ ટાકજેહે, કાહાકા આમા યા શારીરિક શરીરાલ છોડા નાંય માગજે બાકી આમા જાંઅજેહે કા પોરમેહેર આમહાન હોરગ્યા શરીર દેય, એટલે આમહે ઈ શરીર જીં મોઅઇ જાઅરી, એને અનંતજીવનામાય બોદલાય જાજે.
2CO 5:5 એને જ્યેં આપહાન યા નોવા શરીરાહાટી તિયાર કોઅયાહાં તો પોરમેહેર હેય, જ્યેં આપહાન બિયાના હારકા પવિત્ર આત્માબી દેનહા.
2CO 5:6 યાહાટી આમા ઇંમાતથી રોજહે એને ઈ જાંઅજેહે, કા જાંવલોગુ આમા યા શરીરામાય રોજહે, તાંઉ આમા હોરગા થી દુઉ રોજહે, જાં પ્રભુ રોહે.
2CO 5:7 કાહાકા આમા ચ્યાવોય બોરહો કોઅવાથી જીતહયા, ચ્યાલ એઅવાથી નાંય.
2CO 5:8 યાહાટી આમા ઇંમાતથી રોજહે, એને આમહાન ગોમહે કા મોઅના પાછે યા શરીરાલ છોડીન પ્રભુવા આરે પોતાના ગોઅમે રોજે.
2CO 5:9 યાહાટી આમહે આશા ઈ હેય, કા જો ઈહીં દોરત્યેવોય કા જો આમા ચ્યા હાતે હોરગામાય રોજે, બાકી આમા ચ્યાલ ગોમતે રોજે.
2CO 5:10 કાહાકા ઈ જરુરી હેય કા આમા બોદે ખ્રિસ્તા ન્યાયાસના હામ્મે ઓજૂર ઓઅજે કા દરેકાલ શારીરિક શરીરાથી કોઅલા હારાં કા ખારાબ કામ કોઅયા ઓરી ચ્યાનુસાર ચ્યાલ ફળ મીળે.
2CO 5:11 યાહાટી પોરમેહેરા દાક રાખીન, આમા લોકહાન હાચ્ચાયેવોય બોરહો કોઅરાહાટી વિનાંતી કોઅજેહે. પોરમેહેર આમહાન પુરેરીત્યેકોય જાંઅહે, આંય આશા કોઅતાહાંવ કા તુમહે મોનામાયબી આમહાન હારેરીતે જાંઅતાહા.
2CO 5:12 આમા તેરુંબી પોતાની વાહવા તુમહે હામ્મે નાંય કોઅજે બાકી આમા વિચારજેહે કા તુમહાન આમહેવોય વાહવા કોઅના કારણ મીળે, કા તુમા ચ્યાહાલ જાવાબ દેય હોકે, જીં રુદયા વાતે વોય નાંય, બાકી દિખાવટયે વાતેહેવોય વાહવા કોઅતેહે ચ્યાહાન તુમા જાવાબ દેય હોકે.
2CO 5:13 જો કાદાં આખહે કા આમા ગાંડા હેય, તે ઈ પોરમેહેરાહાટી હેય, એને જો આમહે દિમાક ઠિકાણે હેય તે ઈ તુમહેહાટી હેય.
2CO 5:14 કાહાકા ખ્રિસ્તા પ્રેમ આમહાન કોબજામાય કોઅહે, યાહાટી આમા મજબુત હેય, કા જોવે યોક માઅહું બોદા લોકહાહાટી મોઅઇ ગીયો, યાહાટી બોદે માઅહે મોઅઇ ગીયે.
2CO 5:15 એને ખ્રિસ્ત યા લીદે મોઅયો, કા જ્યેં જીવતે હેય, ચ્યે આગલા પોતાલ ખુશ કોઅરાહાટી નાંય જીવે, બાકી ચ્યાહાહાટી જીવે જો ચ્યાહાહાટી મોઅયો એને જ્યાલ પોરમેહેરે મોઅલાહામાઅને પાછો જીવતો કોઅયો.
2CO 5:16 યાહાટી આમી આમા કાદાલબી દુનિયા નોજારેકોય નાંય એઅહુ, એને આમહાય પેલ્લા ખ્રિસ્તાલ દુનિયા નોજારેકોય એઅયા, બાકી આમીને આમા એહેકેન નાંય કોઅજે.
2CO 5:17 યાહાટી જો કાદો ખ્રિસ્તામાય બોરહો કોઅહે તે ચ્યાલ યોક નોવો સ્વભાવ મિળહયો, જુનો સ્વભાવ જાતો રોયહો, એને આમી નોવો સ્વભાવ સુરુ ઓઅય ગીયહો.
2CO 5:18 એને બોદ્યો વાતો પોરમેહેરા પાયને હેય, જ્યાંય ખ્રિસ્તાથી પોતાના હાતે આપહે મેળમિલાપ કોઅય લેદો, એને મેળમિલાપા સેવા આમહાન હોઅપી દેનહી.
2CO 5:19 યા મોતલાબ ઓ હેય કા પોરમેહેરે માઅહા પાપહા દોષ ચ્યાહાવોય નાંય ગોણતા ખ્રિસ્તાથી પોતાના હાતે દુનિયા મેળમિલાપ કોઅય લેદો, એને યા મેળમિલાપા સંદેશા પ્રચારા સેવા આમહાન હોઅપી દેનહી.
2CO 5:20 યાહાટી આમા ખ્રિસ્તા એલચી હેજે, માના પોરમેહેર આપહેથી લોકહાન ચ્યા સંદેશ માની લાંહાટી બળજબરી કોઅય રિયહો, આમા ખ્રિસ્તાથી લોકહાન વિનાંતી કોઅજેહે, કા પોરમેહેરાઆરે મેળમિલાપ કોઅય લા.
2CO 5:21 ખ્રિસ્ત જો પાપ વગર આતો, ચ્યાલ પોરમેહેરે આમહેહાટી પાપ કોઅઇ દેનો, એટલે આમા પોરમેહેરા નોજરેમાય ન્યાયી બોની હોક્યે કાહાકા ખ્રિસ્તાય આમહે પાપહા ડોંડ લેય લેદો.
2CO 6:1 પોરમેહેરાઆરે કામ કોઅના લીદે આમા તુમહાન ઇબી વિનાંતી કોઅજેહે, કા પોરમેહેરા જીં સદા મોયા તુમહાન મીળહી, ચ્યેલ નોકામ્યી મા જાં દાહા.
2CO 6:2 કાહાકા નિયમશાસ્ત્રામાય પોરમેહેર આખહે, “હાચ્ચાં સમયે આંય તો વોનાયો, એને તારણા દિહી માયે તુલ મોદાત કોઅયી,” વોનાયા, આમી હાચ્ચો સમય હેય, વોનાયા, આમી તારણા દિહી હેય.
2CO 6:3 પોરમેહેરાઆરે કામ કોઅનારા હેજે, યા લીદે આમા કોઅયેહેબી વાતમાય કાદાલ ઠોકર ખાઅના મોકો નાંય દેજે, કા આમહે સેવાયેવોય દોષ નાંય યેય.
2CO 6:4 બાકી બોદયે રીત્યેથી, આમા દેખાડજેહે કા આમા પોરમેહેરા સેવાક હેજે, ધીરજથી આમા મુશ્કેલી, આબદા, એને દુઃખ સહન કોઅજેહે.
2CO 6:5 આમહાન ચાપકાહાકોય માર દેનો, જેલેમાય ટાક્યા, આમહાન ગીરદ્યેમાય તકલીફ દેની, આમહાય બોજ વોદારે મેઅનાત કોઅયી, આમા આખી રાત-રાતબોય જાગતા એને બુખા રિયા.
2CO 6:6 આમહાય ચોખ્યે રીતેથી, જ્ઞાનથી, ધીરજથી, કૃપાળુતાથી, પવિત્ર આત્મા નિષ્કપટ પ્રેમા અનુસરણ કોઇન,
2CO 6:7 હાચ્ચાયે પ્રચાર ને પોરમેહેરા સામર્થ્યા થી ન્યાયપણા આથ્યારથી આમહાય નાંય કેવળ પોતાનીજ હાંબાળ કોઅયી, બાકી હમલોબી કોઅયો.
2CO 6:8 માનપાન, એને અપમાન, વાહવા એને નિંદા, ઈ બોદા આમહાન મિળ્યાં, આમહાન કપટી ગોણ્યા, બાકી આમા હાચ્ચાં બોલજેહે.
2CO 6:9 કોલહાક લોક આમહાન જાંઅતાહા-વોળાખતાહા, તેરુંબી કોલહાક લોક આમહાન અજાણ્યા માનતાહા, આમા મોઅલા ગોણલા જાજહે એને તેરુંબી જીવતા હેજે, આમા માર ખાજહે, બાકી મોઅજે નાંય.
2CO 6:10 આમા દુઃખી હેજે, તેરુંબી આમા હર સમયે આનંદિત હેય, આમા પોતે તે કંગાલ હેય બાકી બીજહાન આત્મિકરીતેથી માલદાર બોનાવી દેજહે. એહેકેન હેય જેહેકેન આમહેપાય કાય નાંય તેરુંબી બોદા કાય હેજે.
2CO 6:11 ઓ કરિંથ શેહેરા વિસ્વાસ્યાહાય, આમહાય મુંય ખોલીન તુમહાન વાતો કોઅયો આમા તુમહાન પુરા રુદયાથી પ્રેમ કોઅજેહે.
2CO 6:12 આમા પોતાના પ્રેમાલ તુમહેહાટી વોછો નાંય કોઅજે, બાકી તુમા તુમહે પ્રેમાલ આમહેહાટી વોછો કોઅય રીયહા.
2CO 6:13 તુમહાન મા પાહા હોમજીન આંય તુમહાન આખતાહાવ, કા તુમાબી ચ્યા બોદલામાય આમહાન પુરા રુદયાથી પ્રેમ કોઆ.
2CO 6:14 નાંય બોરહો કોઅનારાહા આરે એકતામાય ઓઅના કોશિશ મા કોઅહા, કાહાકા ન્યાયપણા એને ખારાબ કામહા કાયજ તાળમેળ નાંય હેય, એને ઉજાળાં એને આંદારાંબી પુરે રીતેથી આલાગ હેય.
2CO 6:15 ખ્રિસ્ત એને સૈતાના કાયજ સબંધ નાંય હેય, યાહાટી બોરહો કોઅનારા નાંય બોરહો કોઅનારા આરે કાયજ સંગતી નાંય હેય.
2CO 6:16 પોરમેહેરા દેવાળામાય મુર્તિહી કાયજ જાગો નાંય હેય. કાહાકા આપા તે જીવતા પોરમેહેરા દેવાળા હેજે, જેહેકેન કા પોરમેહેરે પવિત્રશાસ્ત્રમાય આખ્યાહા, “આંય ચ્યા લોકહા મોનામાય રોહીં એને ચ્યાહાઆરે ચાલહીં, એને આંય ચ્યાહા પોરમેહેર ઓઅહીં, એને ચ્યા મા લોક ઓઅઇ.”
2CO 6:17 યાહાટી પ્રભુ આખહે જ્યા લોક, પોરમેહેરા વચનાપ્રમાણે નાંય ચાલે ચ્યાહાથી આલાગ રા, “તુમા ચ્યા લોકહા વોચમાઅને બારે નિંગી યા એને અશુદ્ધ વસ્તુલ મા આથલાહા, તે આંય, તુમહાન સ્વીકાર કોઅહી.
2CO 6:18 આંય તુમહે આબહો બોનહી, એને તુમા મા પોહા એને પોહયો બોનહા, ઈ સર્વશક્તિમાન પ્રભુ પોરમેહેરા વચન હેય.”
2CO 7:1 ઓ પ્રિય બાહા એને બોઅયેહેય, કાહાકા પોરમેહેરે આપહાન પોતાના પોહહા હારકા સ્વીકાર કોઅરાહાટી યે રીતે વાયદો કોઅયોહો, તે યા, આપા પોતાના શરીર એને આત્મા બોદા મેલાપણા ચોખ્ખાં કોઅતે, એને પોરમેહેરા દાક રાખીન પુરીરીતેથી ચોખ્ખાં જીવન જીવા કોશિશ કોઆ.
2CO 7:2 આમહાન પોતાના પુરા રુદયાથી પ્રેમ કોઆ, આમહાય નાંય કાદા આરે ખોટાં કોઅયાહાં, નાંય કાદા બગાડયાહા, એને નાંય કાદાલ છેતર્યાહા.
2CO 7:3 આંય તુમહાન દોષી ઠોરવાહાટી ઈ નાંય આખું, કાહાકા આંય પેલ્લોજ આખી ચુકયોહો, કા આમા તુમહાન પુરા રુદયાથી પ્રેમ કોઅજેહે, એને પ્રેમ કોઅતા રોહુ, ભલે કાયબી ઓઅય જાય.
2CO 7:4 આંય તુમહાન પુરા બોરહાથી આખી રિયહો, આંય તુમહે વાહવા કોઅહુ, માન બોજ દિલાસો મિળ્યો એને બોદ્યેજ મુશ્કીલ્યેહેમાય, આંય આનંદાકોય બોઆલો રોતાહાંવ.
2CO 7:5 કાહાકા જોવે આમા મોકોદુનિયા વિસ્તારામાય યેના, તોવેબી આમે શરીરાલ આરામ નાંય મિળ્યો, બાકી આમા ચારી ચોમખીને મુશ્કીલ્યો વેઠતા આતા, આમહે ચારીચોમખી જગડા કોઅતા આતા, એને આમહે રુદયામાય બિક આતી.
2CO 7:6 તેરુંબી નિરાશ લોકહાન દિલાસો દેનારો પોરમેહેરે તીતુસા યેવાથી આમહાન દિલાસો દેનો.
2CO 7:7 એને કેવળ ચ્યા યેવાથીજ નાંય, બાકી ચ્યા દિલાસાથીબી, જીં તીતુસાલ તુમહેપાઅને મિળ્યેલ. ચ્યાય માન માંહાટી તુમહે આશા, એને દુઃખ એને માંહાટી તુમહે દેખભાલે ખોબાર આમહાન વોનાડયો, જ્યાથી માન વિશેષ આનંદ જાયો.
2CO 7:8 માન યે વાતે અફસોસ નાંય આતો કા માયે તુમહાન તી પત્ર લોખ્યાં, ભલે ને યાય તુમહાન દુઃખી કોઅયા ઓરી, જેહેકેન માન પેલ્લીવાર દુઃખી ઓઅયો, કાહાકા માયે દેખ્યાં કા યાથી તુમહાન વોછા સોમયાહાટી દુઃખી કોઅય દેનહા.
2CO 7:9 બાકી આમી આંય આનંદામાય હેતાંવ, યાહાટી નાંય કા તુમહાન દુઃખી કોઅયા, બાકી યાહાટી કા તુમહાય ચ્યા દુઃખી ઓઅવાથી પાપ કોઅના બંદ કોઅય દેના. તુમહાય ચ્યા દુઃખાલ પોરમેહેરા ઇચ્છા નુસાર માની લેદા એને યે રીતે તુમહાન આમહેપાઅને કોઅયેહેજ વાતે નુકસાન નાંય ઓઅયા.
2CO 7:10 જો કાદાં માઅહું પોરમેહેરા ઇચ્છા નુસાર દુઃખ માની લેહે, તે તો પાપ કોઅના બંદ કોઅય દી એને તો તારણ મેળવી, ઈ કાય દુઃખા વાત નાંય હેય. બાકી દુનિયા દુઃખ અનંત મોરણા એછે લેય જાહાય.
2CO 7:11 આમી એઅયા, તુમહાય જીં દુઃખ પોરમેહેરા મોરજી નુસાર માની લેદા, ચ્યાય તુમહેમાય કાય-કાય બોદલાણ કોઅયોહો, ઓહડો આનંદથી બોરાલો તત્પરતા, પોતાનો પક્ષ ચોખ્ખી કોઅના ઓહડી મોઠી મોરજી, અન્યાયા પ્રતિ ઓહડો ગુસ્સો, મુશ્કીલ્યે પ્રતિ ઓહડી સાવધાની, માન બેટ કોઅના ઓહડી તેજ મોરજી, સેવાયે પ્રતિ ઓહડો આનંદ એને દુરાચાર્યાહાન ડોંડ દાંહાટી ઓહડયે તેજીથી તુમહાય ઈ સાબિત કોઅય દેના કા બોદાંજ ઠીક-ઠાક કોઅનામાય તુમહાય કાયબી બાકી નાંય છોડયા.
2CO 7:12 બાકી ઈ પત્ર માયે નાયતે તુમહાન યાહાટી લોખ્યાં કા માન ચ્યા કાળજી આતી, જીં અન્યાય કોઅહે એને નાંય કા ચ્યાહાટી, જીં અન્યાય સહન કોઅહે બાકી યાહાટી કા પોરમેહેરા હામ્મે ખુદ તુમાંજ ઈ એઅઇ લા કા તુમા આમહે પ્રતિ કોલહા હાચ્ચાં હેય.
2CO 7:13 યાથી આમહાન દિલાસો મિળ્યો, એને આમહે યા દિલાસાહાતે આમા તીતુસા આનંદાલ એઇન આજુબી આનંદિત જાયા, કાહાકા તુમહે બોદહાથી ચ્યાય નોવી તાજગી મેળવિહી.
2CO 7:14 કાહાકા જો માયે તીતુસા હામ્મે તુમહેવોય અભિમાન દેખાડયોહો, તે માન ચ્યાહાટી લાજવાયા નાંય પોડ્યા. જ્યેં પરમાણે, જીં માયે તુમહાન આખ્યાં તી હાચ્ચાં આતા, ચ્યેજ પરમાણે તીતુસા હામ્મે મા અભિમાન કોઅના બી હાચ્ચાં સાબિત જાયા.
2CO 7:15 જોવે તો યાદ કોઅહે કા તુમા બોદે આજ્ઞા પાળનારે આતેં એને તુમહાય કોલહાક બિઅતા એને કાપતા ચ્યા સ્વાગત કોઅયા, તોવે ચ્યા જો પ્રેમ તુમહે પ્રતિ આજુ વદારે વોદી જાહાય.
2CO 7:16 આંય પુરે રીતેથી તુમહાવોય બોરહો કોઅતાહાંવ, યાથી આંય આનંદિત હેતાંવ.
2CO 8:1 આમી ઓ બાહાહાય એને બોઅયેહેય મોકોદુનિયા વિસ્તારા મંડળ્યેહે વિસ્વાસ્યાહાવોય, આમા તુમહાન પોરમેહેરા ચ્યે સદા મોયા ખોબાર દેજહે, ચ્યા બારામાય આંય તુમહાન આખા માગહુ.
2CO 8:2 જોવે ચ્યાહા બોજ બોદી મુશ્કીલીયહેથી પરીક્ષણ જાયા, તે ચ્યે બોજ ખુશ આતેં, ચ્યે બોજ ગોરીબ આતેં બાકી ચ્યાહાય બિજા વિસ્વાસ્યાહા મોદાત કોઅરાહાટી બોજ ઉદારતાથી પોયહા દેના.
2CO 8:3 એને ચ્યાહાય પોતાના શક્તિનુસાર, બાકી ચ્યાથીબી વોદારે, પોતાના મનથી દાન દેનહા ચ્યાહા બારામાય મા ઈ સાક્ષી હેય.
2CO 8:4 ચ્યાહાય તે વિનાંતી વોય વિનાંતી કોઇન પોરવાનગી માગ્યી કા ચ્યાહાય યેરૂસાલેમમાય સંત લોકહાન મોદાત કોઅયી ધન્યતામાય ભાગીદાર ઓઅના હારો મોકો મેળાવલો જાય.
2CO 8:5 એને ઈ બોદા આમહે આશાયેથીબી વોદારે આતાં, ચ્યાહાય બોદહા પેલ્લા પોતાલ પ્રભુહાટી એને પાછે પોરમેહેરા ઇચ્છાથી આમહેહાટી હોઅપી દેના.
2CO 8:6 યાહાટી આમહાય તીતુસાલ વિનાંતી કોઅયી, કા જેહેકેન ચ્યાય પેલ્લી શુરવાત કોઅયેલ, તેહેકેનુજ તુમહે વોચમાય યા દાનાં કામાલ પુરાં બી કોએ.
2CO 8:7 બાકી જેહેકેન બોદયે વાતમાય એટલે બોરહો, વચન, જ્ઞાન એને બોદીજ જાત્યે યત્નમાય, એને ચ્યા પ્રેમામાય જો આમહાવોય રાખતાહા, વોદતા જાતહા, તેહેકેનુજ ગરીબ વિસ્વાસ્યાહાલ દાન દેયના કામાંમાયબી વોદતા જાં.
2CO 8:8 આંય યે બાબતમાય કાય આગના તે નાંય દેય રિયહો, બાકી બિજા લોકહા આનંદા દાખલો દેયને આંય તુમહે પ્રેમા હાચ્ચાયે પરીક્ષા લાં માગહુ.
2CO 8:9 તુમા આમહે પ્રભુ ઈસુ ખ્રિસ્તા સદા મોયા જાંઅતાહા, કા તો માલદાર આતો તેરુંબી તુમહેહાટી ગોરીબ બોન્યો, યાહાટી કા ચ્યા ગોરીબ ઓઅવાથી તુમા માલદાર ઓઈ જાય.
2CO 8:10 ગીયા વોરહામાય તુમા કેવળ દાન દેઅનામાય પેલ્લે આતેં બાકી ઓહડા કોઅરાબી ઇચ્છા રાખનામાય પેલ્લે આતેં, ઈહીં મા સલાહા હેય કા યા મામલામાય તુમહેહાટી બોદહાથી હારાં કાય હેય, આમી જીં કામ તુમહાય સુરુ કોઅયાહાં, ચ્યાલ પુરાં કોઆ, તુમા યાલ પુરાં કોઆહાટીબી ઓલાંજ ઉત્સુક બોની રા, જોલા તુમા ચ્યાલ સુરુ કોઅના સમયે આતા.
2CO 8:12 કાહાકા જો કાદામાય દાન દેયના ઇચ્છા હેય તે જીં કાય ચ્યાપાય હેય, ચ્યા આધારાવોય ચ્યા દાન માન્ય ઓઅરી, નાંય કા ચ્યા આધારાવોય, જીં ચ્યાપાય નાંય હેય.
2CO 8:13 આંય નાંય વિચારુ કા બિજા લોકહા જરુરતમાય મોદાત કોઅના લીદે તુમહે પોતાના જીવન કઠીણ બોની જાય, બાકી બોદહા જીવન યોક હારકા રા જોજે.
2CO 8:14 યે સમયે તુમહેપાય બો બોદા હેય ચ્યાથી જ્યાહાન જરુરી હેય ચ્યાહાન પુરાં કોઆ, એટલે યેનારા સમયામાય ચ્યાહાપાયબી બો બોદા વોદી જાય ચ્યાથી તુમહે જરુરતો પુરી કોઅય, તોવે બેની હારકા ઓઅય જાય.
2CO 8:15 જેહેકેન કા પવિત્રશાસ્ત્રમાય લોખલાં હેય, “જ્યાહાય વોદારે યોખઠા કોઅયા ચ્યાહા કાય વોદારે નાંય નિંગ્યા એને જ્યાહાય વોછા યોખઠા કોઅયા ચ્યાહાલ કાય ખોટ નાંય પોડી.”
2CO 8:16 પોરમેહેરા ધન્યવાદ ઓએ, જ્યાંય તીતુસા રુદયામાય ચ્યાજ વિચાર ટાક્યા જ્યા માન તુમહેહાટી હેય.
2CO 8:17 જોવે આમહાય ચ્યાલ તુમહાન મિળાહાટી આખ્યાં, તે ચ્યાય આમહે વિનાંતી સન્માન કોઅયો, એને તો ઉત્સાહાથી પોતાની ઇચ્છાથી તુમહેપાય યાહાટી તિયાર જાયો.
2CO 8:18 એને આમા ચ્યાઆરે યોક આજુ વિસ્વાસી બાહાલ દોવાડી રીયહા, જો બોદી મંડળ્યેહે વિસ્વાસ્યાહામાય હારી ખોબારે પ્રચારાહાટી માનાપાના ઓઅતો જાહાય.
2CO 8:19 એને ઓલાહાંજ નાંય, બાકી તો મંડળ્યે વિસ્વાસ્યાહાથી ઠોરાવલોબી ગીયો, કા યા દાનાં કામાહાટી આમહે આરે જાય એને આમા ઈ સેવા પ્રભુ મહિમા એને ઈ દેખાડાહાટી કોઅજેહે, કા આમા યેરૂસાલેમમાય વિસ્વાસ્યાહા મોદાત કોઅરાહાટી આમા ઉત્સુક હેજે.
2CO 8:20 આમા તીતુસાઆરે ચ્યા વિસ્વાસી બાહાલ દોવાડીન યે વાતમાય હાચવીન હેજે, કા યા ઉદારતા કામાવિષાય માય જ્યા સેવા આમા કોઅજેહે, કાદો આમહાવોય દોષ નાંય થોવે.
2CO 8:21 કાહાકા જ્યો વાતો કેવળ પ્રભુવા નોજરેમાયજ નાંય, બાકી માઅહા નોજરેમાયબી હારી હેય, આમા ચ્યે વસ્તુહુલ હારિરીતે કોઅરાહાટી પોતે દિયાન દેજહે.
2CO 8:22 એને યા હાતે યોક આજુ વિસ્વાસી બાહાલ દોવાડી રીયહા, જ્યાલ આમહાય બોજદા પારખ્યોહો એને તો હાચ્ચો માલુમ પોડયોહો. બાકી આમી તુમાહાવોય ચ્યા મોઠો બોરહો હેય, યા લીદે તો આજુબી વોદારે આનંદામાય હેય.
2CO 8:23 જો કાદો તીતુસા બારામાય પુછે, તે તો મા આર્યો, એને તુમહેહાટી મા હાંગાત્યો હેય, એને જો આમે વિસ્વાસી બાહાહા બારામાય પુછે, તે ચ્યા મંડળ્યેહે દોવાડલા એને ચ્યા ખ્રિસ્તાહાટી માનપાન લેય યેતહા.
2CO 8:24 યાહાટી તુમા ચ્યાહાન તુમહે પ્રેમ દેખાડા એને મંડળ્યે વિસ્વાસ્યાહા હામ્મે ઈ સાબિત કોઆ કા આમે તુમહેવોય વાહવા કોઅના હાચ્ચાં હેય.
2CO 9:1 આમી યેરૂસાલેમમાય વિસ્વાસ્યાહાન પોયહા દેઅના સેવાયે બારામાય, માન તુમહાન લોખના કાય જરૂરત નાંય હેય.
2CO 9:2 કાહાકા આંય તુમહે દાન દેઅના ઇચ્છા જાંઅતાહાંવ, જ્યા લીદે આંય તુમહે બારામાય, મોકોદુનિયા વિસ્તારા વિસ્વાસ્યાહા હામ્મે વાહવા દેખાડુહું, કા તુમા જ્યા આખાયા વિસ્તારા લોક યોકા વોરહાથી તિયારી ઓઅલા હેતા, એને તુમહે ઉત્સાહાય એને બોજ જાંણહાનબી મોદાત કોઅરાહાટી ઉત્સાહી કોઅયા.
2CO 9:3 બાકી માયે યા વિસ્વાસી બાહાહાલ યાહાટી દોવાડયાહા, કા આમહાય જીં વાહવા તુમહે બારામાય પ્રગટ કોઅયોહો, ચ્યા યે વાતમાય નોકામ્યા નાંય ઠોરે, બાકી જેહેકોય માયે આખ્યાં, તેહેકેનુજ યેરૂસાલેમમાય વિસ્વાસ્યાહાન પોયહા દાં તુમા તિયાર રા.
2CO 9:4 એહેકોય નાંય ઓએ, કા જો મોકોદુનિયા કોલહાક વિસ્વાસ્યા મા હાતે યેય, એને તુમહાન પોયહા દાંહાટી તિયાર નાંય દેખાય, તે આમહાન તુમહેવોય ખાત્રી કોઅનામાય લાજવાયા પોડે, બાકી તુમહાન તે યા કોઅતાબી વોદારે લાજવાયા પોડરી.
2CO 9:5 યાહાટી માયે યા વિસ્વાસી બાહાહાલ ઈ વિનાંતી કોઅના જરૂર્યે હોમજ્યા કા ચ્યા પેલ્લેથીજ તુમહેપાય જાય, એને ચ્યા દાનાલ તિયાર કોઅય થોવે, જ્યાલ તુમહાય ઉદારતાથી દેઅના વાયદો કોઅયેલ, તે કંજુસાયથી નાંય બાકી રાજીખુશીકોય તિયાર રા.
2CO 9:6 યે વાતે દિયાન રાખે, કા જીં વોછા પોઅહે, તી વોછા વાડી, એને જીં વોદારે પોઅહે, તી વદારે વાડી.
2CO 9:7 જ્યેં કાદે જેહેકોય મોનામાય ઠોરવ્યાહાં, તેહેકોયનુજ દાન દેય, તો નાંય કારકુરથી નાંય દબાણથી દાન દેય, કાહાકા “પોરમેહેર ખુશીથી દેનારાવોય પ્રેમ કોઅહે.”
2CO 9:8 પોરમેહેર બોદાજ પ્રકારા બોરકાત તુમહાન જરુરતથી વોદારે દેય, જ્યેથી બોદીજ વાતમાય એને બોદ્યેજ વેળે, તુમહાન કોઅહીજ વાતની કમી નાંય રોય, બાકી હર યોક હારાં કામાહાટી તુમા દેય હોકહા.
2CO 9:9 જેહેકેન પવિત્રશાસ્ત્રમાય લોખલાં હેય, “પોરમેહેરાય જરુરી વાળહાન ઉદારતાથી દેનહા, ચ્યા ન્યાયપણા કાયામ બોની રોહે.”
2CO 9:10 પોઅનારાલ બિયારો એને ખાંહાટી ખોરાક દેનારો પોરમેહેર તુમહાન જ્યા બિયારા જરુર હેય તી બોદા પુરાં પાડી, એને ચ્યાલ વોદાડી, જ્યાથી તુમહે ન્યાયપણા ફળ બોજ ઓઅરી.
2CO 9:11 યે રીતે તુમા બોદ્યેજ જાત્યે મિલકાતથી ભરપુરી ઓઇન ઉદારતા દેખાડાં સમર્થ ઓઅહા, એને જોવે આમા જરુર પોડતા લોકહાન, તુમહે દાન દાહું, તે ચ્યા લોક પોરમેહેરાલ ધન્યવાદ દેઅરી.
2CO 9:12 કાહાકા યે સેવાયેથી નાંય કેવળ પવિત્ર લોકહા ગોરાજ પુરી ઓઅહે, બાકી બોજ લોક પોરમેહેરાલ ધન્યવાદ દાંહાટી પ્રેષિતબી રોતહા.
2CO 9:13 કાહાકા યે દેયના સેવાયેથી ચ્યે જાઅરી કા તુમા લોક હાચ્ચાં હેતા એને ચ્યે પોરમેહેરા મહિમા કોઅરી, કા તુમહાય ખ્રિસ્તા હારી ખોબારેલ બોરહાહાતે માની લેદા એને ચ્યા આગના પાળતાહા, એને તુમા ગોરીબ વિસ્વાસ્યા એને બોદહા ઉદારતાહાતે મોદાત કોઅતાહા.
2CO 9:14 ચ્યે તુમહેહાટી પોરમેહેરાલ પ્રાર્થના કોઅરી, ચ્યે તુમહાલ પ્રેમ કોઅતેહે, કાહાકા ચ્યે જાંઅતેહે કા પોરમેહેરે તુમહેવોય કોલહી સદા મોયા કોઅયીહી.
2CO 9:15 યા, આપા પોરમેહેરાલ ચ્યા મહાન દાનાહાટી ધન્યવાદ દા, જી કાદાબી માઅહું પોતાના શબ્દાથી પુરીરીતેથી વર્ણન નાંય કોઅય હોકે જીં ચ્યાય આપહાન દેનહા.
2CO 10:1 આંય તોજ પાઉલ જો તુમહે હામ્મે બોલવાથી બિઅતાહાવ, બાકી તુમહેથી દુર રોવાથી ઇંમાતવાળો બોની જાતહાવ, તુમહાન ખ્રિસ્તા નમ્રતા, એને કોમળતા લીદે વિનાંતી કોઅય રિયહો.
2CO 10:2 આંય ઈ વિનાંતી કોઅતાહાંવ, કા જોવે આંય તુમહેપાય યાંવ તે માન કોઠોરતા દેખાડાં નાંય પોડે. કાહાકા માન ખાત્રી હેય કા આંય ઓહડા લોકહાઆરે કોઠોરતા દેખાડીન વેવહાર કોઅહુ.
2CO 10:3 ભલે આમા યા દુનિયામાય રોજહે, બાકી આમા આમહે દુશ્માનાહા હાતે નાંય જુલાજે જેહેકેન કા યા દુનિયા લોક જુલાતાહા.
2CO 10:4 જ્યા આથ્યારાહાથી આમા જુલાજેહે, ચ્યે દુનિયાદારી આથ્યાર નાંય હેય, બાકી પોરમેહેરા શકતીવાન આથ્યાર હેય, જ્યેં કિલ્લાહાન તોડી પાડતેહે.
2CO 10:5 યાથી આમા હર યોક વિરોદાલ, ચ્યા હર યોક મોઠયો-મોઠયો વાતો કોઅનારાલ, જીં પોરમેહેરા જ્ઞાના વિરુદ માથાં ઉઠાવેહે, તોડી પાડજેહે એને હર યોક વાદવિવાદ કોઅનારાલ ખ્રિસ્તા આગના પાળનારો બોનાડી દેજહે.
2CO 10:6 એને જોવે તુમા પુરીરીતેથી ખ્રિસ્તા આગના પાળનારે ઓઅય જાય, પાછે આમા બોદી આગના નાંય પાળનારાહાલ શિક્ષા દાંહાટી તિયાર હેય.
2CO 10:7 તુમા કેવળ જીં હામ્મે હેય, ચ્યા ચ્યે વાતહેલુજ એઅતાહા. ઓહડયે જો કાદાલ પોતાના બારામાય ઓ બોરહો હેય કા આંય ખ્રિસ્તા હેય તે ઇબી જાંઆય લા કા જેહેકેન તો ખ્રિસ્તા હેય, તેહેકોયનુજ આમા બી ખ્રિસ્તા હેય.
2CO 10:8 જો આંય ચ્યા ઓદિકારા બારામાય કાય વોદારે વાહવા કોઅતાહાંવ, જીં પ્રભુય માન તુમહે બોરહાલ મજબુત કોઅરાહાટી દેનહા નાંય કા તુમહે બોરહાલ નાશ કોઅરાહાટી, તે માન યે વાતે કાય લાજ નાંય હેય.
2CO 10:9 ઈ આંય યાહાટી આખતાહાવ, કાહાકા આંય નાંય વિચારુ કા તુમહાન ઈ ખોબાર પોડે કા આંય તુમહાન બિયાડના મોતલાબથી ઈ પત્ર લોખી રિયહો.
2CO 10:10 કાહાકા કોલહાક લોક આખતાહા, “ચ્યા પત્રે તે કડાક એને પ્રભાવશાળી હેય, બાકી જોવે એઅજેહે, તે ચ્યા શરીર નોબળા હેય એને ચ્યા બોલ્યેમાય દમ નાંય.”
2CO 10:11 યાહાટી જો એહેકેન આખહે, કા ચ્યા લોક ઈ યાદ રાખે, કા જેહેકેન બોઅડા પાછાડી પત્રાહામાય આમહે વચન હેય, તેહેકેનુજ તુમહે હામ્મે આમહે કામેબી રોઅરી.
2CO 10:12 કાહાકા આમહાન ઈ ઈંમાત નાંય કા આમા પોત પોતાનાલ ચ્યાહા હાતે ગોણજે, ચ્યાહાન આપહામાય મેળાવતે, જ્યેં પોતે વાહવા કોઅતેહે, એને પોતપોતાને મોજમાપ કોઇન યોકબિજાથી તુલના કોઇન મૂર્ખ ઠોરતેહેં.
2CO 10:13 આમા તે ચ્યા કામહા હિવેથી બારે જીં પોરમેહેરે આમહાન દેનહા, વાહવા કોદહીજ નાંય કોઅજે, બાકી ચ્યે હિવહે આંદારુજ જીં પોરમેહેરે આમહેહાટી ઠોરાવી દેનહી, એને ચ્યેમાય તુમાબી યેય ગીયહેં એને ચ્યા ઇસાબે વાહવા કોઅહુ.
2CO 10:14 કાહાકા આમા પોતાની હિવ નાંય વંડાળજે જાણે આમા તાં લોગુ પોઅચ્યાહાજ નાંય, જાં યે સમયે તુમા હેય કાહાકા આમહાયજ બોદહા પેલ્લા તુમહે વોચમાય ખ્રિસ્તા હારી ખોબારે પ્રચાર કોઅયેલ.
2CO 10:15 એને આમા હિવે બારે બીજહા મેઅનાતે વોય વાહવા નાંય કોઅજે, બાકી આમહાન આશા હેય કા જેહે-જેહે તુમહે બોરહો વોદતો જાય તેહે-તેહે આમા પોતાની હિવે નુસાર તુમહે લીદે આજુબી કામ વોદાડતા જાહું,
2CO 10:16 કા આમા તુમહે હિવે કોઅતા દુર-દુર વિસ્તારાહામાયબી હારી ખોબારે પ્રચાર કોઅજે, એને ઈ નાંય, કા આમા બીજહા હિવે આંદાર પેલ્લાજ ઓઅલા કામહાવોય વાહવા કોઅજે.
2CO 10:17 બાકી જેહેકેન પવિત્રશાસ્ત્રમાય લોખલાં હેય, “જો કાદો વાહવા કોઅરા માગે, તે તો પ્રભુમાંય વાહવા કોએ.”
2CO 10:18 કાહાકા જો પોતે વાહવા કોઅહે, તો નાંય, બાકી જ્યા વાહવા પ્રભુ કોઅહે, તોજ પ્રભુ નોજરેમાય હારો હેય.
2CO 11:1 જો તુમા મા વાયજ મુર્ખાય સહન કોઅય લેતા તે કાય હારાં ઓઅતા, હાં, મા સહનબી કોઅય લા.
2CO 11:2 કાહાકા જેહેકેન પોરમેહેર કોઅહે આંય તુમહાન પ્રેમ કોઅતાહાંવ એને આંય તુમહે કાળજી કોઅતાહાંવ, યાહાટી માયે તુમહે યોકમાત્ર વોવડો ખ્રિસ્તાઆરે તુમહે હોગાઇ નોક્કી કોઅયીહી, જ્યેલ આંય તુમહાન પવિત્ર કુવાર્યે હારકા ચ્યા હામ્મે હોઅપી દાવ.
2CO 11:3 બાકી આંય બિઅતાહાવ કા જેહેકેન સૈતાનાય હાપા હારકા પોતાના ચતુરાયથી પેલ્લી થેએ હવ્વાયેલ છેતરી, તેહેકેનુજ તુમહે મોન નિખાલસ એને પવિત્રતાથી જીં ખ્રિસ્તાહાતે રા જોજે કાય નાશ નાંય કોઅલે જાય.
2CO 11:4 કાહાકા જોવે કાદાં માઅહું તુમહેપાય યેયન, કાદા બિજા ઈસુ પ્રચાર કોઅહે, જ્યા પ્રચાર આમહાય નાંય કોઅયો કા કાદો બિજો આત્મા મિળહે, જો પેલ્લો નાંય મિળલો આતો, કા આજુ કાદો આલાગ હારી ખોબાર ગ્રહણ કોઅહે જ્યાલ પેલ્લા તુમા નાંય વોનાલા આતા, તે તુમા યાલ બોજ ખુશીથી માની લેતહા.
2CO 11:5 આંય તે પોતે-પોતાલ કોઅયેહેબી વાતમાય મોઠામાય મોઠા પ્રેષિતાહા કોઅતો વોછો નાંય માનુ.
2CO 11:6 જાણે કા આંય બોલવામાય ઉશાર નાંય હેતાંવ, બાકી નોકીજ જ્ઞાનમાય આંય વોછો નાંય, એને યા સાબિતી આમા બોદયે રીતેથી એને બોદયે જાત્યે વાતહેમાય તુમહાન દેય ચુક્યાહા.
2CO 11:7 માયે તુમહાન પોરમેહેરા હારી ખોબાર મોફાતમાય વોનાડી, એને પોતે પોતાનાલ નિચો કોઅયો, એટલે તુમા ઉચા ઓઅય જાય, તો કાય માયે ઓહડા કોઅવાથી ખોટાં કોઅયાહાં?
2CO 11:8 માયે તુમહે સેવા કોઅરાહાટી બીજી મંડળ્યેહેથી પોયહા લેદા, તુમા ચ્યાલ લુટનાં મા આખહા.
2CO 11:9 એને જોવે તુમહેઆરે આતો, એને માન પોયહા જરુર પોડી, તે આંય તુમહેમાઅને કાદાવોય વોજો નાંય બોન્યો, કાહાકા વિસ્વાસી બાહાહાય, મોકોદુનિયા વિસ્તારામાઅને યેયન મા જરુરાત પુરી કોઅયી, એને માયે બોદયે વાતમાય પોતે પોતાલ તુમહાવોય વોજો બોનનાથી રોક્યો, એને રોકી રોહીં.
2CO 11:10 જેહેકેન કા નોકીજ રીતે ખ્રિસ્તા હાચ્ચાઇ માંયેમાય હેય, યાહાટી પુરા આખાયા વિસ્તારામાય કાદો માન યે વાતવોય વાહવા કોઅનાથી નાંય રોકી કા માયે કાદાપાઅને પોયહા નાંય લેદા.
2CO 11:11 માયે તુમહેપાઅને પોયહા કાહાનાય લેદા? કાય માયે એહેકેન યાહાટી કોઅયા કાહાકા આંય તુમહાન પ્રેમ નાંય કોઅઉ? પોરમેહેર જાંઅહે કા આંય તુમહાન કોલહો પ્રેમ કોઅતાહાંવ.
2CO 11:12 બાકી જીં આંય કોઅતો યેય રિયહો, તીંજ કોઅતો રોહીં, એટલે ચ્યા માઅહાન યે વાતવોય વાહવા કોઅના મોકો નાંય દાવ, કા ચ્યે બી તીંજ કામ કોઅય રીયહે જીં આમા કોઅય રીયહા.
2CO 11:13 કાહાકા ઓહડા લોક જુઠા પ્રેષિત એને કપટથી કામ કોઅનારા, એને ખ્રિસ્તા પ્રેષિત ઓઅના જુઠો વેહે કોઅતાહા.
2CO 11:14 એને ઈ કાય નોવાયે વાત નાંય કાહાકા સૈતાન પોતેબી પોરમેહેરા મહિમાવાળો હોરગા દૂતા રુપ લેયને દોગો દેહે.
2CO 11:15 યાહાટી જો ચ્યા સેવાકબી ન્યાયપણા સેવાક ઓઅના ડોંગ કોએ, તે યામાય કાય મોઠી વાત નાંય હેય, ચ્યાહા છેવાટ ચ્યાહા કામહાનુસાર ઓઅરી.
2CO 11:16 આંય પાછો આખતાહાવ, કાદો માન મૂર્ખ નાંય હોમજે બાકી જો તુમહાય માન એહેકેન માનીજ લેદહા તે માન મૂર્ખા હારકા માની લા. યાથી માન બી વાહવા કોઅના મોકો મિળી જાય.
2CO 11:17 યા બારામાય જીં કાય આંય આખતાહાવ, તી પ્રભુ આગનાયેનુસાર નાંય બાકી મૂર્ખતાથીજ આખતાહાવ.
2CO 11:18 જોવેકા બોજ લોક યા દુનિયા લોકહા હારકા અભિમાન કોઅતાહા, તે આંયબી અભિમાન કોઅહી.
2CO 11:19 તુમા તે હોમાજદાર બોનીન આનંદથી મૂર્ખા સહન કોઅતાહા.
2CO 11:20 જોવે તુમહાન કાદો ગુલામ બોનાવી લેહે, કા તુમહેપાય જીં કાય હેય તી તો લેય લેહે, કા તુમહે ફાયદો ઉઠાવેહે, કા પોતે પોતાલ તુમહેથી મોઠો બોનાડેહે, કા તુમહે મુંયાવોય થાપાડ ઠોકહે, તે તુમા વેઠી લેતહા.
2CO 11:21 આંય લાજથી માની લેતહાવ, કા તુમહેઆરે ઓહડો વેવહાર કોઅરા માન ઈંમાત નાંય ઓઅયી. તુમા યેલ મા નોબળાય હોમજ્યા, બાકી જ્યેં વાતહેબારામાય ચ્યા લોક વાહવા કોઅના ઈંમાત કોઅતાહા, આંયબી ચ્યે વાતહેબારામાય તેહેંજ કોઅય હોકહુ.
2CO 11:22 કાય ચ્યાબી હિબ્રુ હેય? આંયબી હેય, કાય ચ્યાબી ઈસરાયેલી હેય? આંયબી હેય, કાય ચ્યાબી આબ્રાહામા પેડ્યેમાઅને હેય? આંયબી હેય.
2CO 11:23 કાય ચ્યાબી ખ્રિસ્તા સેવાક હેય? આંય ગાંડા માઅહા હારકો આખતાહાવ, આંય ચ્યાહાથી વોદારી હેતાંવ, માયે એલાહાથી વોદારે મેઅનાત કોઅયીહી, એલાહાથી વોદારે જેલેમાય ગીયહો, બોજદા ચાપકાહાકોય માર ખાદહો, મા જીવ ફાંદામાય યેય પોડયો.
2CO 11:24 પાચ વોખાત માયે યહૂદી ગુરુવાહા આથાકોય ઓગણચાળીસ-ઓગણચાળીસ ચાપકા માર ખાદો.
2CO 11:25 તીન વોખાત માયે હોટયેહેથી માર ખાદો, યોક વોખાત દોગડાહા માર ખાદો, તીન વોખાત જાહાજ ટુટી ગીયા, એને યોક રાત એને યોક દિહી આંય દોરિયામાય પોડી રિયો.
2CO 11:26 માન ગેડી-ગેડી મુસાફીરી કોઅરા પોડી, કોદહી નોયહેમાઅને મુશીબાત, કોદહી બાંડહા મુશીબાત, કોદહી પોતાના જાતલાહા, કોદહી ગેર યહૂદીયાહાથી મુશીબાત, કોદહી શેહેરાહામાઅને મુશીબાત, કોદહી ઉજાડ જાગામાય મુશીબાત, કોદહી દોરિયા મુશીબાત વેઠયાં, એને કોદહી જુઠા વિસ્વાસ્યાહા મુશીબાતે સામનો કોઅરા પોડયો.
2CO 11:27 માયે કોલહ્યોક રાતો ઉજાગરો રોયન કાડયો, માન ખાઅના નાંય મિળ્યાં, યાહાટી માયે બુખો-પિહો રોયન, હીયાળામાય એને વોછે ફાડકે આતેં તેરુંબી બોજ મેઅનાત કોઅયી એને બોજ બોદી મુશીબાતો વેઠાં પોડયો.
2CO 11:28 એને બિજ્યે બોદયે વાતહે સિવાય જ્યેહે વર્ણન આંય નાંય કોઅઉ બોદયે મંડળ્યેહે ચિંતા દિનેરોજ માન દાબાણ કોઅત્યોહો.
2CO 11:29 જોવે કાદો નોબળો ઓઅહે, તે આંયબી નોબળાયે અનુભવ કોઅહુ, જોવે કાદો પાપમાય પોડે, તે મા મોન દુઃખી ઓઅય જાહાય.
2CO 11:30 જોવે મા વાહવા કોઅના ગોરાજ હેય, તે આંય મા નોબળાયેમાય વાહવા કોઅહી.
2CO 11:31 પોરમેહેર આમે પ્રભુ ઈસુ ખ્રિસ્તા આબહો કાયામ ધન્ય હેય, જાંઅહે, કા આંય જુઠો નાંય બોલું.
2CO 11:32 દમસ્ક શેહેરામાય આરેતાસ રાજા રાજ્યપાલે માન દોઅરાંહાટી દમસ્ક શેહેરાવોય રાખવાળ્યા ગોઠવી દેના.
2CO 11:33 બાકી હાંગાત્યાહાય ટોપલ્યેઆરે લાંબા દોઅડા બાંદિન, ચ્યામાય માન બોહાડીન, કોટાવોઅને યોક્યે બાર્યેમાઅને નિચે ઉતાડી દેનો, એને યે રીતે આંય રાજ્યપાલથી બોચી ગીયો.
2CO 12:1 જો વાહવા કોઅના માયેહાટી ઠીક નાંય, તેરુંબી માન કોઅરા પોડહે, બાકી આંય પ્રભુવા દેનલા દર્શન એને પ્રગટીકરણા વાતો કોઅહી.
2CO 12:2 આંય ખ્રિસ્તમાય યોકા માઅહાલ જાંઅતાહાંવ, જો ચૌવુદ વોરહા પેલ્લા બોદહાથી ઉચા હોરગા હુદી ઉચે ઉઠાવી લેવાયો. માન નાંય ખોબાર કા તો પોતાના શરીરામાય આતો, કા પાછે તો કેવળ પોતાના આત્માહાતે તાં આતો, કેવળ પોરમેહેર જાંઅહે. આંય યોક વાત પાછો આખતાહાવ, આંય ચ્યા માઅહાન જાંઅતાહાંવ તો પોતાના શરીરમાય આતો, કા તો કેવળ પોતાના આત્માહાતે આતો, કેવળ પોરમેહેર જાંઅહે.
2CO 12:4 ચ્યા માઅહાલ હોરગામાય ઉઠાવી લેદો તાં ઓહડયે વાતહે ચર્ચા વોનાયો, જ્યો અકથનીય હેય એને જ્યેહેલ આખના કાદા માઅહાલ પરવાનગી નાંય હેય.
2CO 12:5 ઓહડા માઅહાવોય તે આંય વાહવા કોઅહી, બાકી પોતાનાવોય પોતાની કમજોર્યેહેલ છોડીન, પોતાના બારામાય આંય વાહવા નાંય કોઅઉ.
2CO 12:6 કાહાકા જો આંય વાહવા કોઅના જાંઉબી તે મૂર્ખ નાંય હેય, કાહાકા હાચ્ચાં બોલહી, બાકી આંય ઈ નાંય કોઅહી, કાહાકા એહેકેન નાંય ઓએ, કા જેહેકેન માન જો કાદો એઅહે, તો માન ચ્યાથી વોદારે હુમજે.
2CO 12:7 આંય ચ્યા અદભુત પ્રગટીકરણાવોય વાહવા નાંય કોઅઉ જીં પોરમેહેરે માન દેખાડયાહા, યાહાટી મા શરીરામાય યોક કાટો ડોચ્ચહો. માન દુઃખ દેતા રાંહાટી એટલે સૈતાના યોક દૂત માન મિળ્યહો, કા આંય વાહવા નાંય કોઅઉ.
2CO 12:8 યા બારામાય માયે પ્રભુલ તીન વોખાત વિનાંતી કોઅયી, કા માંયેથી ઈ દુઃખ દુર ઓઅય જાય.
2CO 12:9 એને ચ્યે માન આખ્યાં, “મા સદા મોયા તોહાટી બાસ હેય, કાહાકા મા જીં તાકાત કમજોર્યેમાય પુરી ઓઅહે,” યાહાટી આંય બોજ આનંદાકોય મા કમજોર્યેમાય વાહવા કોઅહી, કાહાકા ખ્રિસ્તા સામર્થ માયેવોય ઉતતી રોય.
2CO 12:10 યા લીદે આંય ખ્રિસ્તાહાટી ક્મજોર્યો, એને નિંદાયેહેમાય, એને ગરીબાયેમાય, એને અત્યાચારમાય, એને સંકટામાય, આનંદિત હેતાંવ, કાહાકા જોવે આંય નોબળો ઓઅહું, તોવેજ આંય ખ્રિસ્તા સામર્થમાય બળવાન હેતાંવ.
2CO 12:11 આંય મૂર્ખ આતો, બાકી ઈ તુમાંજ હેય, જ્યાહાય માન ચ્યે રીતે મજબુર કોઅયા, તુમહાય તે મા વાહવા કોઅરા જોજતાં, કાહાકા જરી આંય કાયજ નાંય હેતાંવ, તેરુંબી આંય ચ્યા મોઠા થી મોઠા પ્રેષિતાહાથી કોઅયેહેબી વાતમાય ઓછો નાંય હેતાંવ.
2CO 12:12 હાચ્ચાં પ્રેષિતા ગુણબી તુમહે વોચમાય બોદાજ જાત્યા ધીરજ હાતે ચિન્હે, એને નોવાયે કામે, એને સામર્થ્યા કામાહાકોય દેખાડયે.
2CO 12:13 ભલે તુમા કોઅયેહે વાતમાય બિજ્યે મંડળ્યેહે કોઅતે વોસે રાહા, સિવાય યામાય કા આંય તુમાહાવોય આર્થિક વોજો નાંય બોન્યો, જો તુમા ઓહડા વિચારતેહે માયે ઓહડા કોઇન તુમહેહાતે અન્યાય કોઅયોહો, તે તુમહે ઓહડા વિચારના ગલત હેય. તુમા માન માફ કોઅય દા.
2CO 12:14 આમી, આંય તીજી વોખાત તુમહેપાય યાહાટી તિયાર હેય, એને આંય પાછી તુમહાવોય વોજો નાંય બોનહી, કાહાકા આંય તુમહે મિલકાત નાંય, બાકી તુમહાન આંય વિચારતાહાવ, કાહાકા પાહાહાય આયહે આબહા હાટી મિલકાત મેળવા નાંય જોજે, બાકી આયહે આબહાય પાહાહા હાટી મિલકાત મેળવા જોજે.
2CO 12:15 આંય બોજ આનંદથી તુમહેહાટી પોતાના બોદાંજ કાય તુમહાન દેય દિહી ઓલે લોગુ કા પોતેજ પોતાનો જીવ દાંહાટી તિયાર હેતાંવ, આંય તુમહાન બોજ પ્રેમ કોઅતાહાંવ, બાકી માન ઓહડા લાગહે કા તુમા માન ઓછો પ્રેમ કોઅતાહા.
2CO 12:16 કાયબી ઓએ, આંય તુમહાવોય વોજો નાંય બોન્યો, બાકી બીજહાન લાગહે કા આંય ઉશારી હેતાંવ એને તુમહાન પુરો દોગો દેનહો, જો કા યોક જુઠા હેય.
2CO 12:17 તુમાંજ દેખાડા, ઠીક જ્યાહાલ માયે તુમહાપાય દોવાડયા, કાય માયે ચ્યાહામાઅને કાદાથી ફાયદો ઉઠાવ્યો?
2CO 12:18 માયે તીતુસાલ હોમજાડીન ચ્યાઆરે ચ્યા વિસ્વાસી બાહાલ દોવાડયો, તે કાય તીતુસાયં તુમહાન બોળા પાડીન તુમહાપાયને કાય ફાયદો ઉઠાવ્યો? કાય આમે યોકુજ લક્ષ નાંય આતાં? કાય આમહાય યોકુજ રીતેથી કામ નાંય કોઅયા?
2CO 12:19 તુમા આમી હુદી હોમજી રિયા ઓરી કા આમા તુમહે હામ્મે જવાબ દેય રીયહા, બાકી, ઓ પ્રિય બાહા એને બોઅયેહેય, આમા તે પોરમેહેરા હામ્મે ખ્રિસ્તામાય તુમહે બોરહામાય વોદનાહાટી બોદ્યો વાતો આખજેહે.
2CO 12:20 કાહાકા માન બિક હેય, કાય એહેકેન નાંય ઓએ, કા આંય યેયન જેહેકેન એઅરા માગુ, તેહેકોય તુમા નાંય દેખાય, એને માન બી તુમા નાંય એઅરા માગેત તેહેકેનુજ એએ. કા તુમહેમાય જુલાના, આડાઇ, રોગ, વિરુદ, રોગવાના, ચુગલી, અભિમાન એને ધાંદલ, ઈ નાંય રોય.
2CO 12:21 એને કાય એહેકેન નાંય ઓએ કા જોવે આંય તુમહાન પાછો મિળાં યાંવ, મા પોરમેહેર માન અપમાન કોએ એને માન ઘોણા જાંઅહા હાટી પાછા શોક કોઅરા પોડે, જ્યાહાય પેલ્લા પાપ કોઅયેલ એને ચ્યાહાય ખારાબ કામ, વ્યબિચાર, એને લુચ્ચાઈ કોઅના બંદ નાંય કોઅયા ઓરી.
2CO 13:1 પવિત્રશાસ્ત્રમાય એહેકેન લોખલાં હેય કા, “દરેક મામલામાય બેન કા તીન સાક્ષીદારાહા સાક્ષીથી સાબિતી કોઅલા જાં જોજે.” જોવે આંય બીજી વોખાત તુમહેપાય યેનેલ, તે માયે ચ્યા લોકહાન ચેતાવણી દેનેલ, જ્યાહાય પાપ કોઅયેલ. આમી યા પત્રામાય, આંય પાછી ચ્યાહાન એને બિજા બોદા લોકહાન ચેતાવણી દેતહાવ, આમી આંય તુમહેપાય તીજી વોખાત યેનારો હેતાંવ, જો ચ્યાહાય આમીબી પાપ કોઅના બંદ નાંય કોઅયા તે કોઅહાબી ન્યાય કોઅનાથી નાંય છોડું.
2CO 13:3 આંય યાહાટી આખતાહાવ, કાહાકા તુમા સાબિતી હોદતાહા, કા જો માયેથી વાત કોઅહે, બોલહે તો ખ્રિસ્ત હેય, જોવે તુમહાલ હુદરાવેહે તે તો તુમહેહાટી નોબળો નાંય, બાકી તુમહેમાય સામર્થી હેય.
2CO 13:4 તો નોબળાયે લીદે હુળીખાંબાવોય ચોડવી તે દેનો, તેરુંબી પોરમેહેરા સામર્થ્યા થી જીવતો હેય, આમા બી તે નોબળા હેય જેહેકેન ખ્રિસ્ત આતો, બાકી તેરુંબી તુમહેહાટી પોરમેહેરા સામર્થ્યા થી આમા ચ્યાઆરે જીવતા રોહુ.
2CO 13:5 ઈ એઅરાહાટી તુમા પોતપોતાને પારખા, કા તુમહે બોરહો હાચ્ચો હેય કા નાંય, પોતપોતાને પારખા, કાય તુમા પોતાના બારામાય ઈ નાંય જાંએત, કા ઈસુ ખ્રિસ્ત તુમહેમાય હેય? જો નાંય તે તુમા લોક નોકામ્યા નિંગ્યહા.
2CO 13:6 બાકી મા આશા હેય કા તુમા જાંઆઈ લાહા, કા આમા નોકામ્યા નાંય નિંગ્યહા.
2CO 13:7 એને આમા આમહે પોરમેહેરાલ ઓહડી પ્રાર્થના કોઅજેહે, કા તુમા કાય ખોટાં નાંય કોએ, યાહાટી નાંય કા આમા હારેં દેખાજે, બાકી યાહાટી કા તુમા તીંજ કોઆ, જીં હારાં હેય, પાછે ભલે આમા અસફળ ઓઅજે બાકી આમા વિચારજેહે કા તુમા લોક હારાં કામ કોએ.
2CO 13:8 કાહાકા આમા હાચ્ચાયે વિરુદમાય કાય નાંય કોઇ હોકજે, બાકી હાચ્ચાયે હાટીજ કોઅજેહે.
2CO 13:9 જોવે આમા નોબળા હેય, એને તુમા લોક બોરહામાય બળવાન હેય, તોવે આમા આનંદમાય રોજહે, એને ઈ પ્રાર્થનાબી કોઅજેહે, કા તુમા લોક બોરહામાય સિદ્ધ ઓઅઇ જાયા.
2CO 13:10 યાહાટી આંય તુમહેપાય યેઅના પેલ્લા યો વાતો લોખતાહાવ, એટલે માન પોતાના ઓદિકારાલ ઉપયોગ કોઅના કાય જરુર નાંય પોડે, જીં પ્રભુય માન દેનહા. કાહાકા આંય મા પોતાના ઓદિકારા ઉપયોગ તુમહે બોરહાલ મજબુત કોઅરાહાટી કોઅરા માગતાહાવ નાંય કા નાશ કોઅરાહાટી.
2CO 13:11 આમી, ઓ બાહાહાય એને બોઅયેહેય, આનંદામાય રા, સિદ્ધ ઓઅતા જાયા, યોકબિજાલ ઈંમાત દા, યોકાજ વિચારા બોના, મિળીન રા, એને પ્રેમ એને શાંતીદાતા પોરમેહેર તુમહેઆરે રોઅરી.
2CO 13:12 યોકબિજાલ પવિત્ર ગુળા દેયને સલામ કોઅયા.
2CO 13:13 ઈસુ ખ્રિસ્તા બોદાજ પવિત્ર લોક તુમહાન સલામ આખતેહે.
2CO 13:14 પ્રભુ ઈસુ ખ્રિસ્તા સદા મોયા એને પોરમેહેરા પ્રેમ એને પવિત્ર આત્મા સંગતી તુમહે બોદહાઆરે ઓઅતી રોય.
GAL 1:1 આંય પાઉલ ઈસુ ખ્રિસ્તા પ્રેષિત હેતાંવ, માન પ્રેષિત ઓઅરાહાટી લોકહા કોઅહાબી ટોળા કા કાદાબી માઅહાકોય નાંય નેમ્યો, બાકી ઈસુ ખ્રિસ્તાકોય એને પોરમેહેર આબા કોય જ્યાંય ઈસુલ મોઅલા માઅને પાછો જીવતો કોઅયો, ચ્યાય માન નિવડયોહો.
GAL 1:2 એને બોદા વિસ્વાસી બાહાહા આરે, જ્યા મા આરે હેય, ઈ પત્ર આંય ગલાતીયા વિસ્તારમાય રોનારા વિસ્વાસી લોકહા મંડળીલ લોખી રિઅલો હેય.
GAL 1:3 આંય પ્રાર્થના કોઅતાહાંવ કા આમહે પોરમેહેર આબો એને પ્રભુ ઈસુ ખ્રિસ્ત તુમહાન સદા મોયા એને શાંતી દેય.
GAL 1:4 આમહે પાપા લીદે પોરમેહેર એને આબા ઇચ્છાકોય ઈસુ ખ્રિસ્તાય પોતાલ આમે પાપહાહાટી બલિદાન કોઅય દેના જેથી આપા યા ચાલુ સમાયામાય દુનિયા લોકહા ખારાબ પ્રભાવાકોય બોચાવે.
GAL 1:5 આંય પ્રાર્થના કોઅતાહાંવ કા લોક સાદામાટે પોરમેહેરા મહિમા કોઅતા રોય. આમેન.
GAL 1:6 આંય તુમહેથી નિરાશ હેતાંવ, કાહાકા પોરમેહેરાય તુમહાન ખ્રિસ્તાકોય સદા મોયામાય રાંહાટી હાદ્યા. ચ્યાલ તુમા ઓલે જલદ્યા છોડીન યોક આલાગ ખોબાર સ્વીકાર કોઅરા લાગ્યા.
GAL 1:7 કેવળ યોકુજ હારી ખોબાર હેય, બાકી કોલહાક લોક ખ્રિસ્તા બારામાય હારી ખોબારેલ બોગાડા માગતાહા એને તુમહાન ભરમાવા માગતાહા.
GAL 1:8 બાકી જો આમહા માઅને યોકતા માઅહું, કા હોરગામાઅને નિચે યેનલો યોક હોરગા દૂત બી ઈસુ ખ્રિસ્તા બારામાય હારી ખોબારેલ છોડીન જીં આમહાય તુમહાન આખી, કાદોબી યોક આલાગ શિક્ષણ તુમહાન દેય એને તી હારી ખોબાર હેય એહેકેન આખા માગે, તે પોરમેહેર ચ્યાલ સજા દેઅરી.
GAL 1:9 જેહેકેન આમા પેલ્લા આખી ચુક્યાહા, તેહેકેન આંય આમી પાછો આખતાહાવ, ઈસુ ખ્રિસ્તા બારામાય હારી ખોબાર આખીહી ચ્ચેલ છોડીન, કાદોબી યોક આલાગ શિક્ષણ તુમહાન દેય એને તી હારી ખોબાર હેય એહેકેન આખા માગે, તે પોરમેહેર ચ્યાલ સજા દેઅરી.
GAL 1:10 સાફ રીતીકોય, આંય લોકહાન ખુશ કોઅરા કોશિશ નાંય કોઉ, બાકી આંય પોરમેહેરાલ ખુશ કોઅરા માગહુ, જો આંય લોકહાન ખુશ કોઅરા કોશિશ કોઉ, તે પાછે ખ્રિસ્તા સેવક નાંય રોતો.
GAL 1:11 ઓ વિસ્વાસી બાહાહાય, આંય તુમહાન જાણ કોઅય દેતહાવ, કા જી હારી ખોબાર માયે તુમહાન આખલી હેય, તી લોકહાય નાંય બોનાડીહી.
GAL 1:12 માન ઈ હારી ખોબાર આગલ્યા ડાયહા પાઅને નાંય મિળી એને નાંય કાદા માઅહાય માન હિકાડી, બાકી ઈસુ ખ્રિસ્તાય માન હારી ખોબાર હોમજાંહાટી મોદાત કોઅયી.
GAL 1:13 તુમા જાંઅતેહે કા પેલ્લા આંય યહૂદી ધર્મા નિયમાનુસાર જીવન જીવતો આતો, કા આંય પોરમેહેરાવોય બોરહો કોઅનારા લોકહા મંડળીલ સતાવતો આતો, એને ચ્ચાહાન માઆઇ ટાકાં કોશિશ કોઅતો આતો.
GAL 1:14 એને આંય યહૂદી ધર્મા શિક્ષણા અભ્યાસ કોઅનામાય એને ચ્યાહા આગના પાળાહાટી મા ઉંબારે યહૂદી લોકહા કોઅતો આંય બોજ ઉસ્તુક આતો.
GAL 1:15 બાકી પોરમેહેરા જોવે ઇચ્છા ઓઅયી કા માયેવોય ચ્યા પોહો ઈસુ ખ્રિસ્તાલ પ્રગટ કોએ કા આંય ગેર યહૂદી લોકહાન ખ્રિસ્તા હારી ખોબાર આખું, ચ્યાય મા જન્મો ઓઅના પેલ્લાજ માન નિવડી લેદો એને ચ્યા સદા મોયાકોય માન હાદ્યો.
GAL 1:16 જોવે પોરમેહેરે પોતાના પોહો, ઈસુ ખ્રિસ્તાલ મા હામ્મે પ્રગટ કોઅયો, કા આંય ગેર યહૂદી લોકહાન ખ્રિસ્તા હારી ખોબાર આખું, માયે યા બારામાય કાદાવોઅને સલાહા નાંય લેદી.
GAL 1:17 એને જ્યા મા કોઅતા પેલ્લા પ્રેષિત આતા ચ્યાહાથી સલાહા લાંહાટી આંય યેરૂસાલેમ શેહેરામાય નાંય ગીયો, બાકી તારાત અરબ દેશામાય ગીયો એને તાઅને પાછો દમસ્ક શેહેરામાય વોળી યેનો.
GAL 1:18 એને તીન વોરહા પાછે આંય પ્રેષિત કેફાલ મિળાહાટી યેરૂસાલેમ શેહેરામાય ગીયો, એને ચ્યાઆરે પંદર દિહી રિયો.
GAL 1:19 ચ્યે સમયે આંય કેવળ યોક પ્રેષિતાલ મિળ્યો, તો પ્રભુ બાહા યાકૂબ આતો.
GAL 1:20 પોરમેહેર મા સાક્ષી હેય કા આંય જ્યો વાતો તુમહાન લોખતાહાવ, ચ્યો હાચ્યો હેય.
GAL 1:21 પાછે આંય સિરીયા એને કિલિકિયા વિસ્તારામાય ગીયો.
GAL 1:22 બાકી યહૂદીયા વિસ્તારાહા માઅને મંડળ્યેહે લોકહાય, જ્યા ખ્રિસ્તમાય હેય, માન કોવેજ નાંય દેખલો આતો.
GAL 1:23 બાકી ચ્ચાહાય મા બારામાય કેવળ ઓલાહાંજ વોનાલે આતેં, કા યોક સમયે જો આપહાન સતાવતો આતો, તોજ આમી ખ્રિસ્તાવોય બોરહો કોઅના હારી ખોબારે બારામાય પ્રચાર કોઅહે, બાકી યા પેલ્લા તો ખ્રિસ્તાવોય બોરહો કોઅનારા લોકહાન નાશ કોઅરાહાટી કોશિશ કોઅય રિઅલો આતો.
GAL 1:24 યાહાટી પોરમેહેરાય મા આરે જીં કોઅયા ચ્યા લીદે ચ્યે પોરમેહેરા મહિમા કોઅતે આતેં.
GAL 2:1 ચૌવુદ વોરહા પાછે, આંય બારનાબાસાઆરે પાછો યેરૂસાલેમ શેહેરામાય ગીયો, એને તીતુસાલ બી આરે લેય ગીયો.
GAL 2:2 આંય યેરૂસાલેમ શેહેરામાય ગીયો કાહાકા પોરમેહેરે માન તાં જાંઆહાટી આખ્યેલ, જોવે આંય તાં ગીયો તોવે આગેવાનાહાઆરે મિળ્યો, એને ચ્યાહાન ચ્યે હારી ખોબારે બારામાય આખ્યાં જીં આંય ગેર યહૂદી લોકહાવોચમાય પ્રચાર કોઅતો આતો, બાકી એકાંતમાય જ્યા મંડળી આગેવાન આતા ચ્યાહાનુજ આખ્યાં, જેથી એહેકેન નાંય ઓએ, જીં માયે પેલ્લો પ્રચાર કોઅયો એને જીં કોઅય રિઅલો આતો, તી નોકામ્યા નાંય ઓએ.
GAL 2:3 મા હાંગાત્યો સેવક તીતુસ, જો યોક ગેર યહૂદી હેય, ચ્યા સુન્નત કોવેજ નાંય કોઅલા ગીયા, તેરુંબી યેરૂસાલેમા મંડળી આગેવાનહાય ચ્યાલ આવકાર કોઅયો, એને ચ્યાલ સુન્નત કોઅરાહાટી જબરજસ્તી નાંય કોઅયી.
GAL 2:4 તાં બો બોદા ખ્રિસ્તી યહૂદી લોક આતા જ્યા પોતે બોચાંહાટી કેવળ ઈસુવોય બોરહો નાંય કોએત બાકી યહૂદી નિયમબી પાળતે આતેં, ચ્યે ગુપ્ત રીતીકોય આમહે ટોળામાય યેને આપહે તારણારા ઈસુ ખ્રિસ્તામાય જી આઝાદી હેય, ચ્યેલ નાશ કોઅરા કોશિશ કોઅય રીઅલે આતેં, જ્યેથી ચ્યે આમહાન યહૂદી નિયમાહા ગુલામ બોનાડી હોકે.
GAL 2:5 બાકી આમહાય યોક ગેડી બી ચ્યાહા વાત નાંય માની, જેથી તુમા હારી ખોબારેવોય બોરહો કોઅનામાય બોની રોય.
GAL 2:6 યેરૂસાલેમ શેહેરા મંડળી આગેવાનહાય આંય જી શિક્ષણ હિકાડી રિઅલો આતો ચ્યાલ બોદલાહાટી માન મજબુર નાંય કોઅયા. (માન યે વાતે કાયજ ફેર નાંય પોડે કા ચ્યા આગેવાન કું હેય, કાહાકા પોરમેહેર કાદા પક્ષપાત નાંય કોએ.)
GAL 2:7 બાકી ચ્યા આગેવાન હોમજી ગીયા, કા જેહેકેન પિત્તરાલ સુન્નત કોઅલા લોકહાન હારી ખોબાર આખના કામ હોઅપી દેનલા હેય, તેહેકેન સુન્નત નાંય કોઅલા લોકહાન માન હારી ખોબાર આખાહાટી નેમલો હેય.
GAL 2:8 કાહાકા જ્યા પોરમેહેરાય પિત્તરાલ સુન્નત કોઅલા યહૂદીયાહામાય પ્રેષિત બોનાહાટી નેમ્યો, ચ્યાજ પોરમેહેરાય માન ગેર યહૂદી લોકહાવોચમાય પ્રેષિત બોનાહાટી નેમ્યો.
GAL 2:9 જ્યા મંડળી આગેવાન ગોણલા જાતા આતા, એટલે યાકૂબ, કેફા એને યોહાન ચ્યાહાય સદા મોયા વરદાન જાંઅયા જીં માન મિળલા હેય, ચ્યાહાય માન એને બારનાબાસાલ ચ્યાહા હાંગાત્યા હોમજીન આમહે આરે આથ મિળાવ્યો, એને યે વાતમાય સહમત જાયા કા આમા ગેર યહૂદી લોકહાન હારી ખોબાર આખા જાજે એને ચ્યા સુન્નત કોઅલા લોકહાન આખે.
GAL 2:10 ચ્યાહાય આમહાન કેવળ ઓલહીજ વિનાંતી કોઅયી કા આમા યેરૂસાલેમ શેહેરામાઅને ગરીબ વિસ્વાસી લોકહાન મોદાત કોઅજે, એને એહેકેન કોઅના મા બી બોજ ઇચ્છા આતી.
GAL 2:11 બાકી જોવે કેફા અન્તાકિયા શેહેરામાય યેનો, તોવે માયે ચ્યાલ બોદહા હામ્મે વિરોદ કોઅયો, કાહાકા તો જીં કોઅય રિઅલો આતો તી ખારાબ આતા.
GAL 2:12 જોવે પિત્તર અન્તાકિયામાય યેનો તોવે ગેર યહૂદી લોકહાઆરે ખાઅના ખાતો આતો, બાકી જોવે યાકૂબાકોય દોવાડલે કોલહેક વિસ્વાસી યેરૂસાલેમ શેહેરામાઅને યેને, તે સુન્નત નાંય કોઅલા લોકહાઆરે મિળના જુળનાં એને ખાઅના બંદ કોઅય દેના, કાહાકા ચ્યાલ સુન્નત કોઅલા લોકહા દાક આતી.
GAL 2:13 એને ચ્યાઆરે બિજા યહૂદીયા બી ડોંગ કોઅતા લાગ્યા, એને બારનાબાસ બી ચ્યાહા હારકો ડોંગ કોઅતો લાગ્યો.
GAL 2:14 બાકી જોવે માયે દેખ્યા, કા ચ્યા હારી ખોબારે હાચ્ચાયે પરમાણે પાલન નાંય કોઅય, તે માયે બોદહા હામ્મે કેફાલ આખ્યાં, “જો તું યહૂદી ઓઇન બી, ગેર યહૂદી લોકહા રીતી રીવાજ પાલન કોઅય રિઅલો હેય એને યહૂદી લોકહા રીતી રીવાજ પાલન નાંય કોએ, તે ગેર યહૂદી લોકહાન યહૂદી લોકહા રીતી રીવાજ પાળાહાટી કાહા દાબાણ કોઅતોહો?”
GAL 2:15 આમા જન્માથી યહૂદી હેજે એને ગેર યહૂદી નાંય હેય જ્યાહાન યહૂદી પાપી આખતેહે.
GAL 2:16 આપા યહૂદી વિસ્વાસી જાંઅજેહે કા મૂસા નિયમ પાળીન કાદાબી માઅહું પોરમેહેરા નોજરેમાય ન્યાયી નાંય ઠોરે, બાકી કેવળ ઈસુ ખ્રિસ્તાવોય બોરહો કોઅના લીદે ન્યાયી ઠોરહે, યાહાટી આમહાયબી ઈસુવોય બોરહો કોઅયો, કાહાકા આમા મૂસા નિયમ પાળીન ન્યાયી નાંય ઠોરજે, બાકી ઈસુ ખ્રિસ્તાવોય બોરહો કોઅનાકોય ન્યાયી ઠોરજે, કાહાકા મૂસા નિયમ પાળીન કાદાં માઅહું ન્યાયી નાંય ઠોરે.
GAL 2:17 કોલહાક યહૂદી એહેકેન વિચાર કોઅતાહા કા આમહાય પાપ કોઅલા હેય, કાહાકા આમા મૂસા નિયમ પાલન કોઅના છોડીન ન્યાયી ઠોરાહાટી ખ્રિસ્તાવોય બોરહો કોઅતાહા, તે કાય યા મતલબ ઓ નાંય કા ખ્રિસ્ત આમહાન પાપી બોનાડેહે, નાંય કોવેજ નાંય.
GAL 2:18 જો માયે જ્યે વાતેલ માનવાથી નાકાર કોઅય દેનહી, ચ્યે વાતેલ આંય પાછો સ્વીકાર કોઅતાહાંવ, તે આંય પાપ કોઅહુ.
GAL 2:19 આંય એહેકેન હોમાજતાહાવ કા મૂસા નિયમ પાલન કોઅનાકોય આમા ન્યાયી નાંય બોનજે, યાહાટી આંય એહેકેન માનહું કા આંય મૂસા નિયમ પાળાહાટી ખ્રિસ્તાઆરે મોઅઇ ગીયો, જેથી આંય પોરમેહેરાહાટી જીવી હોકુ.
GAL 2:20 ઈ એહેકેન હેય જેહેકેન કા આંય ખ્રિસ્તાઆરે હુળીખાંબાવોય મોઅઇ ગીયો, આંય તો નાંય હેય જો આમી જીવતો હેય, બાકી તો ખ્રિસ્ત હેય જો માંયેમાય જીવી રિઅલો હેય, જેહેકેન આમી આંય જીવી રિઅલો હેય, તે આંય પોરમેહેરા પોહો ઈસુ ખ્રિસ્તાવોય બોરહો કોઇન જીવતો હેય, જો માન પ્રેમ કોઅહે કા ચ્યાય માંહાટી ચ્યા જીવ દેનો.
GAL 2:21 આંય ઈ વાત માનતાહાવ કા પોરમેહેરાય આમહે પ્રતિ ચ્યા સદા મોયા લીદે આપહાન બોચાવ્યા, કાહાકા જો લોક મૂસા નિયમ પાળીન ન્યાયી બોનતે, તે ખ્રિસ્તાલ હુળીખાંબાવોય ચોડીન મોઅરા નાંય પોડતા.
GAL 3:1 ઓ ગલાતી ભાગા વિસ્વાસી લોકહાય, તુમહાન ઓકાલ નાંય હેય કા, તુમહાન કુંયે ભરમાવી દેના? તુમહાન તે ઈસુ ખ્રિસ્તા હુળીખાંબાવોય મોઅના બારામાય બોજ હારેકોય હોમજાડલા.
GAL 3:2 આંય તુમહાન પૂછતાહાવ, કાય તુમહાન પવિત્ર આત્મા મૂસા નિયમ પાલન કોઅના લીદે મિળ્યાં? નાંય, એહેકેન નાંય, બાકી તુમા ખ્રિસ્તા બારામાય હારી ખોબાર વોનાયા એને તુમહાય ખ્રિસ્તાવોય બોરહો કોઅયો યાહાટી તુમહાન પવિત્ર આત્મા મિળ્યાં.
GAL 3:3 તે કાય તુમહાન ઓલહીબી ઓકાલ નાંય હેય, કા તુમહાય પવિત્ર આત્માકોય ખ્રિસ્તાઆરે નોવા જીવન સુરુ કોઅયા, એને આમી તુમહે તાકાત કોય પોતે જીવન પુરાં કોઅરા માગતેહે?
GAL 3:4 તુમા વિસ્વાસી બોન્યા પાછે તુમહાય બોજ દુઃખ બોગવ્યા, આંય હાચ્ચાંજ આશા કોઅતાહાંવ કા ઈ દુઃખ બોગાવના નોકામ્યા નાંય આતા.
GAL 3:5 પોરમેહેર તુમહાન પવિત્ર આત્મા દેહે એને તોજ તુમહેમાય ચમત્કારા કામ કોઅહે, તો તુમહાન મૂસા નિયમ પાલન કોઅના લીદે નાંય, બાકી હારી ખોબારેવોય બોરહો કોઅના લીદે એહેકેન કોઅહે.
GAL 3:6 આબ્રાહામા બારામાય વિચાર કોઆ, “આબ્રાહામાય પોરમેહેરાવોય બોરહો થોવ્યો, ચ્યા લીદે તો ન્યાયી ગોણાયો.”
GAL 3:7 યાહાટી, તુમહાન ઈ જાઅના જરુરી હેય કા આબ્રાહામા હારકે જ્યેં પોરમેહેરાવોય બોરહો કોઅતેહે, ચ્યેજ આબ્રાહામા હાચ્ચે વંશજ હેય.
GAL 3:8 પવિત્રશાસ્ત્રમાય બોજ પેલ્લા ઈ લોખલાં ગીઅલા હેય, કા પોરમેહેર ગેર યહૂદી લોકહાન પોરમેહેરાવોય બોરહો કોઅનાકોય ન્યાયી ઠોરવી, ઈ ઓઅના બોજ પેલ્લા પોરમેહેરાય આબ્રાહામાલ ઈ હારી ખોબાર આખી દેનેલ, કા “તો કોય, બોદા દેશા લોક બોરકાત મિળવી.”
GAL 3:9 તે જ્યા લોક આબ્રાહામા હારકા પોરમેહેરાવોય બોરહો કોઅતાહા, ચ્યાહાલ પોરમેહેર બોરકાત દી, જેહેકેન ચ્યાય આબ્રાહામાલ દેની.
GAL 3:10 યાહાટી જોલા લોક એહેકેન વિચાર કોઅતાહા કા મૂસા નિયમશાસ્ત્રા પાલન કોઇન ન્યાયી ઠોરહું, ચ્યે બોદે પોરમેહેરા હારાપા આધીન હેય, કાહાકા પવિત્રશાસ્ત્રામાય લોખલાં હેય, “જો કાદો મૂસા નિયમાહા ચોપડયેમાય લોખલાં હેય ચ્યા બોદા નિયમ નાંય પાળે, તે તો પોરમેહેરા હારાપા આધીન હેય.”
GAL 3:11 બાકી આમી ઈ વાત સાફ હેય, કા મૂસા નિયમ પાળીન કાદાજ પોરમેહેરા નોજરેમાય ન્યાયી નાંય ઠોરે, કાહાકા પવિત્રશાસ્ત્રામાય લોખાલા હેય, જીં માઅહું બોરહાકોય પોરમેહેરાઆરે ન્યાયી ઠોરલાં હેય તી જીવતા રોય.
GAL 3:12 તેરુંબી મૂસા નિયમ પાલન કોઅના એને પોરમેહેરાવોય બોરહો કોઇન જીવના યોક હારકા નાંય હેય, બાકી જેહેકેન પવિત્રશાસ્ત્રમાય લોખલાં હેય, “કા જીં ચ્યા બોદા નિયમ પાલન કોઅહે, તી ચ્યા બોદા નિયમ પાળના કોઇન જીવતા રોહે.”
GAL 3:13 બાકી ખ્રિસ્તાય આપહાન ચ્યા હારાપામાઅને છુટકા કોઅયા જો નિયમાહાલ લેય યેહે, એને ખ્રિસ્ત પોતે આપહે હારાપ લેય લેઈને હુળીખાંબાવોય આપહે પાપહાહાટી બલિદાન ઓઅય ગીયો, જેહેકેન મૂસા નિયમમાય લોખલાં હેય, “હારાપી હેય તો જો હુળીખાંબાવોય માઆય ટાકલો જાહે.”
GAL 3:14 એને ઈસુ ખ્રિસ્તાય જીં કોઅયા, ચ્યા લીદે ગેર યહૂદી લોક બોરકાત પામી, જીં પોરમેહેરાય આબ્રાહામાઆરે ઈસુ ખ્રિસ્તાકોય દેઅના વાયદો કોઅલો આતો, એને ખ્રિસ્તાવોય બોરહો કોઅનાકોય, આમા પવિત્ર આત્મા મેળવી હોકજે જ્યા પોરમેહેરાય આમહાન દેઅના વાયદો કોઅલો આતો.
GAL 3:15 ઓ વિસ્વાસી બાહાહાય, આંય સાદારણ જીવના દાખલો આખહુ, જોવે બેન માઅહા વોચમાય કરારબી જોવે પાક્કો ઓઅય જાહે, તે ચ્યાલ કાદાં રદ્દ નાંય કોએ એને નાંય ચ્યામાય ફેરફાર કોએ.
GAL 3:16 પોરમેહેરાય આબ્રાહામાઆરે વાયદો કોઅયો કા બોદે તો યોક વંશ કોય બોરકાત પામી, પવિત્રશાસ્ત્રમાય એહેકેન નાંય લોખલાં હેય કા ચ્યા વંશાહાલ, જેહેકેન બોજ જાંઆહાન, બાકી તો યોકા વંશાકોય, એટલે તો વંશ ખ્રિસ્ત હેય.
GAL 3:17 આંય જીં તુમહાલ આખા માગહુ તી ઈ હેય, કા પોરમેહેરાય આબ્રાહામાઆરે જો કરાર કોઅલો આતો, ચ્ચા ચારસો તીસ વોરહા પાછે મૂસાલ નિયમ દેનલો ગીયો, ચ્યાથી પોરમેહેર ચ્ચા કરારાલ રદ્દ નાંય કોઅય હોકે, એને નાંય બોદલી હોકે.
GAL 3:18 જો પોરમેહેર લોકહાન મૂસા નિયમ પાળનાકોય બોરકાત દેતો, તે ચ્યો બોરકાત્યો વાયદા લીદે આમહેપાય નાંય યેત્યો, બાકી પોરમેહેરે ચ્યા સદા મોયાથી આબ્રાહામાલ તી બોરકાત દેની કાહાકા ચ્યાય પેલ્લા ચ્યાઆરે કરાર કોઅલો આતો.
GAL 3:19 તે પાછે મૂસા નિયમ કાહા દેના? ચ્યા તે માઅહા પાપ કોઅના લીદે દેવામાય યેના, એને મૂસા નિયમ તાંવ લોગુ બોની રોય જાવ લોગુ કા આબ્રાહામા વંશ નાંય યેય, જ્યા બારામાય પોરમેહેરાય હોરગા દૂતહાદ્વારા મધ્યસ્થા હારકો વાયદો કોઅલો આતો. એને તો મૂસા નિયમ હોરગા દૂતહાદ્વારા પોરમેહેરાય મૂસાલ દેના, જો પોરમેહેર એને લોકહાવોચમાય મધ્યસ્થ હેય.
GAL 3:20 યોક મધ્યસ્થા ગોરાજ તોવે ઓઅહે જોવે બેન માઅહે કરાર કોઅતેહે, બાકી પોરમેહેરાય મધ્યસ્થા વોગાર આબ્રાહામાઆરે કરાર કોઅયો.
GAL 3:21 તે કાય યા મતલબ ઓ હેય કા મૂસા નિયમ પોરમેહેરા વાયદાહા વિરુદ હેય? નાંય કોવેજ નાંય, કાહાકા જો મૂસા નિયમ આપહાન અનંતજીવન દેય હોકે, તે આપા ચ્યા પાલન કોઇન પોરમેહેરાઆરે ન્યાયી ઠોરી હોકતેહેં.
GAL 3:22 બાકી પવિત્રશાસ્ત્ર આપહાન દેખાડેહે કા આપા બોદે પાપી હેય, જેથી જો વાયદો પોરમેહેરાય કોઅલો આતો, તો વાયદો ઈસુ ખ્રિસ્તાવોય બોરહો કોઅના લીદે મિળહે.
GAL 3:23 ખ્રિસ્તા યેયના પેલ્લા, આપા યહૂદી લોકહાન ગુલામીમાય રાખલા આતા, એને મૂસા નિયમ આપહાન કૈદી હારકા આપહે રાખવાળી કોઅતા આતા, જાવ લોગુ પોરમેહેરાય આપહેહાટી ખ્રિસ્તાલ નાંય દેખાડયો.
GAL 3:24 ખ્રિસ્તા યેયના લોગુ મૂસા નિયમ આપહાન માર્ગદર્શન કોઅરાહાટી એને આપહે દેખભાલ કોઅરાહાટી દેનલા ગીયા, જેથી આપા ઈસુ ખ્રિસ્તાવોય બોરહો કોઇન પોરમેહેરા હામ્મે ન્યાયી ઠોરજે.
GAL 3:25 બાકી જોવે ખ્રિસ્ત યેય ગીયો તે આમી આપહાન માર્ગદર્શન કોઅરાહાટી એને આપહે દેખભાલ કોઅરાહાટી મૂસા નિયમાહા ગોરાજ નાંય હેય.
GAL 3:26 કાહાકા તુમા બોદહાય ઈસુ ખ્રિસ્તામાય બોરહો કોઅના લીદે પોરમેહેરા પોહેં બોની ગીઅલે હેય.
GAL 3:27 એને જોવે તુમા ઈસુ ખ્રિસ્તામાય બાપતિસ્મા લેય રીઅલા આતા, તે તી યે પરમાણે આતાં કા તુમહાય ઈસુ ખ્રિસ્તાલ ચ્યે રીતે થોવલો આતો જેહેકેન તુમહાય નોવે ડોગલેં પોવલે આતેં.
GAL 3:28 આમી તુમહામાય કાયજ ભેદભાવ નાંય રિયો, નાંય યહૂદી, નાંય ગેર યહૂદી, નાંય ગુલામ, નાંય સુટા, નાંય માટડો એને નાંય થેએ, કાહાકા તુમા બોદા ઈસુ ખ્રિસ્તામાય યોક હારકે હેય.
GAL 3:29 કાહાકા તુમા ખ્રિસ્તાઆરે યોક હેય, તે આમી તુમા આબ્રાહામા કુટુંબા હેતા, એને તુમા પોરમેહેરા દેનલા વાયદાનુસાર બોરકાતે વારીસ બોની ગીયહા.
GAL 4:1 આંય ઈ હોમજાડુહું, કા યોક પોહો ચ્યા આબહા માલમિલકાતે ઘોણી બોની, બાકી જાવ લોગુ તો હાનો હેય, તાંવ લોગુ તો યોક ગુલામા હારકો હેય, ચ્યા આમી તાંવ ચ્યાવોય ઓદિકાર નાંય હેય, બાકી તો ચ્યા બોદા ઘોણી બોની જીં ચ્યા આબહા હેય.
GAL 4:2 જાવ લોગુ આબહા નોક્કી કોઅલો સમય પુરો નાંય ઓએ, તાંવ લોગુ તો પોહો રાખવાળ્યા એને દેખભાલ કોઅનારા ઓદિકારા તાબામાંય રોહે.
GAL 4:3 તેહેકેજ આપાબી, જોવે હાના પોહા હારકા આતા, તોવે આપા યા દુનિયા રીતીરીવાજાહા એને નિયમાહા ગુલામ આતા.
GAL 4:4 બાકી જોવે ઠીક સમય યેનો, તે પોરમેહેરાય પોતાના પોહાલ યા દુનિયામાય દોવાડયો, એને યોક થેએયેય ચ્યાલ જન્મો દેનો, તો મૂસા નિયમ પાળનામાય રોતો આતો.
GAL 4:5 જેથી ખ્રિસ્ત આપહાન મૂસા નિયમાહા ગુલામીમાઅને છુટકા કોઅય હોકે, એને આપહાન ચ્યા પોહેં બોનાડે.
GAL 4:6 એને આમી આપા ચ્યા પોહેં હેય, કાહાકા પોરમેહેરાય ચ્યા પોહા આત્માલ આપહે રુદયામાય દોવાડલા હેય, જીં આત્મા પોરમેહેરાલ “ઓ અબ્બા, ઓ પિતા” આખીન હાત કોઅહે.
GAL 4:7 યાહાટી આમી આપા ગુલામ નાંય હેય, બાકી પોરમેહેરા પોહેં બોની ગીઅલે હેય, યાહાટી, જો આપા પોરમેહેરા પોહેં હેય, તે તો આપહાન તી બોદા કાય દી જીં કાય ચ્યાપાય ચ્યા પોહહાહાટી હેય.
GAL 4:8 વિતી ગીઅલા સમયામાય તુમા પોરમેહેરાલ નાંય જાંઅતે આતેં, ચ્યે સમયમાય તુમા ચ્યા દેવી દેવતાહા ગુલામ આતેં, જ્યેં આસલીમાય પોરમેહેર નાંય આતેં.
GAL 4:9 બાકી આમી જોવે તુમહે પોરમેહેરાઆરે યોક રીસ્તો હેય, કા એહેકેન પોરમેહેરાય તુમહાન ચ્યા પોહહા હારકે સ્વીકાર કોઅલે હેય, તે પાછે તુમા નોબળા એને નોકામ્યા પેલ્લા શિક્ષણા ગુલામ બોનાહાટી કાહા ફિરી ગીયહેં? કાય તુમહાન બીજેદા ચ્યાજ ગુલામ બોનના લાલસા હેય?
GAL 4:10 તુમા ગેર યહૂદી મૂસા નિયમામાય દેનલી ગીઅલી આગના નુસાર દિહી એને મોયના, એને ઋતુ એને વોરહે પાળતેહે.
GAL 4:11 આંય તુમહેકોય નિરાશ હેતાંવ, એહેકેન નાંય બોને, કા જીં મેઅનાત માયે તુમહેહાટી કોઅલી હેય તી નોકામી ઠોરે.
GAL 4:12 ઓ બાહાબોઅયેહેય, આંય તુમહાન વિનાંતી કોઅતાહાંવ, કા તુમા મૂસા નિયમ પાળના બંદ કોઆ, જેહેકોય માયે બંદ કોઅય દેનહા એને તુમા ઈસુ ખ્રિસ્તાવોય બોરહો કોઅના પેલ્લા જેહેકોય આતા તેહેકોય આંયબી ઓઅય ગીયહો, તુમહાય મા હારેકોય દેખભાલ કોઅયી.
GAL 4:13 તુમહાન યાદ ઓરી, કા ઈ મા શરીરા કમજોરી કારણ આતાં, કા આંય પેલ્લાદા તુમહેપાય યેનો એને હારી ખોબારે પ્રચાર કોઅયો.
GAL 4:14 તોવે મા બિમારી લીદે તુમહાન બોજ આબદા પોડી, તેરુંબી તુમહાય મા હારેરીતે હાંબાળ લેદી, એને માન દોવાડી નાંય દેનો, બાકી જેહેકેન પોરમેહેરા હોરગા દૂતાલ કા પોતે ઈસુ ખ્રિસ્તાલ આવકાર કોઅતેહે તેહેકેન મા બોજ હારેકોય આવકાર કોઅયો.
GAL 4:15 ચ્યે દિહી તુમા બોજ ખુશ આતેં, આમી તુમહે આનંદ કેસ ગીયો? આંય હાચ્ચાંજ એહેકેન આખી હોકહુ કા, તુમા માંહાટી બોદા કાય કોઅય હોકતે, ઓલે લોગુ કા તુમહે ડોળા બી કાડીન માન દેય.
GAL 4:16 તે આમી માયે તુમહાન હાચ્ચી વાત આખી યાહાટી આંય તુમહે દુશ્માન બોની ગીયો કા?
GAL 4:17 જુઠા શિક્ષક તુમહાન ચ્યાહા ટોળામાય સામીલ કોઅરા માગતાહા તી તુમહે હારાહાટી નાંય હેય, બાકી ચ્યાહા ઇચ્છા તે તુમહાન મા પાઅને આલાગ કોઅના હેય, જેથી તુમા ચ્યાહા શિષ્ય બોની જાં.
GAL 4:18 સાદા હારાં ઉદ્દેશ્યાહાટી ઉત્સાહિત ઓઅના બોજ હારાં હેય એને ચ્યેજ સમયે નાંય, જોવે આંય તુમહેઆરે રોતહાવ.
GAL 4:19 ઓ વિસ્વાસી બાહાહાય, જેહેકેન યોક થેએ પોહાલ જન્મો દેઅના સમયે બોજ આબદા કોઅહે, તેહેકેન આંયબી પાછો તુમહેહાટી આબદા બોગવી રિઅલો હેય, આંય યે આબદાયેહે માય તાંવ લોગુ રોહીં જાવ લોગુ તુમા ખ્રિસ્તામાય સિદ્ધ નાંય બોની જાય.
GAL 4:20 મા ઇચ્છા હેય કા આંય આમી તુમહેઆરે રાવ, જેથી આંય તુમહેઆરે નમ્ર રીતે વાત કોઅય હોકુ, કાહાકા આંય તુમહે બારામાય ચિંતામાય હેય.
GAL 4:21 તુમહેમાઅને કોલહેક જ્યે, મૂસા નિયમશાસ્ત્રા ગુલામ ઓઅરા માગતેહે, તે મા વાત વોનાયા, આંય તુમહાન આખતાહાવ મૂસા નિયમા ચોપડયેમાય કાય લોખલાં હેય.
GAL 4:22 પવિત્રશાસ્ત્રમાય એહેકેન લોખલાં હેય, આબ્રાહામા બેન પોહા આતા, યોક પોહા જન્મો હાગારે પાઅને જાયો, જીં ગુલામ થેએ આતી, એને યોક પોહા જન્મો સારા પાઅને જાયો, જીં આબ્રાહામા થેએ આતી.
GAL 4:23 આબ્રાહામા પોહો, જો હાગારે પાઅને જન્મો જાયો, તો કેવળ શારીરિક સબંધા નુસાર પૈદા જાયો, બાકી આબ્રાહામા બિજો પોહો જો ચ્યા થેએ સારા પાઅને જોનમ્યો તો પોરમેહેરા વાયદાનુસાર પૈદા જાયો.
GAL 4:24 યો બેન થેએયો બેન કરારાહાટી યોક દાખલા હારકા કામ કોઅત્યોહો, તો કરાર જો પોરમેહેરાય ઈસરાયેલ લોકહાઆરે સીનાય ડોગાવોય કોઅયો, તી હાગારે હારકી હેય.
GAL 4:25 હાગાર સીનાય ડોગાલ દર્શાવેહે જીં અરબ દેશામાય હેય, તો આજ્યા યેરૂસાલેમ શેહેરા લોકહા હારકો હેય, કાહાકા ચ્ચે મૂસા નિયમા પાળના લીદે ગુલામમાય હેય.
GAL 4:26 બાકી હોરગામાઅને યેરૂસાલેમ આબ્રાહામા થેએ સારા હારકા હેય, ચ્ચે પોહેં ગુલામ નાંય હેય, ઈ યેરૂસાલેમ આમહે આયહે હારકી હેય, કાહાકા તી ગુલામમાય નાંય આતી.
GAL 4:27 કાહાકા જેહેકેન યશાયા ભવિષ્યવક્તાકોય પવિત્રશાસ્ત્રમાય લોખલાં હેય, “ઓ વાંયટી થેએ, તું આનંદ કોઓ, તુલ પોહાલ જન્મો દેઅના આબદા અનુભવ નાંય જાયહો, તેરુંબી તું બોંબલીન જયજયકાર કોઓ, કાહાકા છુટો છેડો કોઅલી થેએયે પોહેં, માટડાઆરે રોનારી થેએયે કોઅતે વોદારી હેય.”
GAL 4:28 ઓ વિસ્વાસી બાહાહાય, આપા ઈસાકા હારકે હેય, કાહાકા આપા આબ્રાહામાઆરે પોરમેહેરા વાયદો કોઅલા નુસાર પૈદા ઓઅલે હેય.
GAL 4:29 ચ્યે સમયે, જો પોહો શારીરિક સબંધ નુસાર પૈદા જાયો તો ચ્યા પોહાલ હેરાન કોઅય રિઅલો આતો, જો પોરમેહેરા યોજનાનુસાર પૈદા જાયલો આતો. તેહેકેનુજ, આમી તુમહાન ચ્યા લોક હેરાન કોઅતાહા જ્યા પોરમેહેરા હામ્મે ન્યાયી ઠોરાહાટી મૂસા નિયમા પાલન કોઅતાહા.
GAL 4:30 બાકી પવિત્રશાસ્ત્ર આખહે, “ગુલામ થેએ એને ચ્યે પોહાલ દુઉ કાડી દે, કાહાકા ગુલામ થેઅયે પોહાલ આબહા માલમિલકાતે માઅને કાયજ નાંય મિળાં જોજે, બાકી જી થેએ ગુલામ નાંય હેય, ચ્યે પોહો આબહા મિલકાત મેળવી.”
GAL 4:31 તે આંય જીં આખા માગહુ ચ્યા મતલબ ઓ હેય, ઓ વિસ્વાસી બાહાહાય, આપા ગુલામ થેઅયે પોહેં નાંય હેજે, જ્યા મૂસા નિયમ પાળતાહા, બાકી આપા સ્વતંત્ર થેઅયે એટલે બોરહો કોઅનારા હેય.
GAL 5:1 ખ્રિસ્તાય આપહાન સુટા કોઅયા, જેથી કા આપા મૂસા નિયમાહા ગુલામીમાય નાંય રોય હોકજે, યાહાટી તુમા જાંઆય લા કા તુમા સુટે હેય, યાહાટી તુમા પાછા ચ્યાહા ગુલામ મા બોનહા.
GAL 5:2 આંય પાઉલ તુમહાન આખતાહાવ તી તુમા વોનાયા, કા જોવે તુમા પોરમેહેરા હામ્મે ન્યાયી ઠોરાહાટી તુમહે સુન્નત કોઆડતાહા, તે ખ્રિસ્તાય તુમહેહાટી જીં કાય કોઅયા ચ્યા તુમહેહાટી કાયજ કિંમાત નાંય હેય.
GAL 5:3 આંય પાછો તુમહાન યોકદા આખતાહાવ, દરેક માઅહું જીં પોરમેહેરા હામ્મે ન્યાયી બોનાહાટી સુન્નત કોઅહે, ચ્યાલ બોદા મૂસા નિયમાહા પાલન કોઅરા જોજે.
GAL 5:4 જો તુમા મૂસા નિયમ પાળીન ન્યાયી બોના માગતેહે, તે તુમા ખ્રિસ્તાપાઅને જુદા પોડી ગીયા, એને ચ્યા સદા મોયા ઇહને આલાગ ઓઅય ગીયા જ્યેકોય પોરમેહેર તુમહાન વાચાડેહે.
GAL 5:5 બાકી આંય એહેકોય આખી હોકહુ, કાહાકા આપહાન પવિત્ર આત્માથી પુરાં આસ્વાસન હેય કા પોરમેહેર આપહાન ન્યાયી હારકા સ્વીકાર કોઅરી કાહાકા આપા ખ્રિસ્તાવોય બોરહો કોઅજેહે.
GAL 5:6 જો તુમા ઈસુ ખ્રિસ્તાવોય બોરહો કોઅતેહે, તે પાછે યે વાતેકોય કાય ફેર નાંય પોડે કા તુમહે સુન્નત ઓઅલા હેય કા નાંય, બાકી ઈ વાત મહત્વા હેય કા તુમા ખ્રિસ્તાવોય બોરહો કોઅતેહે એને પોરમેહેરાવોય એને બિજા લોકહાવોય પ્રેમ કોઅતેહે.
GAL 5:7 તુમા ખ્રિસ્તાઆરે તુમહે રિસ્તામાય ઓલા હારેકોય આગલા વોદી રીઅલા આતા, તે આમી તુમહાન હાચ્ચાઇ માનાહાટી કુંયે રુકાવાટ કોઅયી?
GAL 5:8 ઈ શિક્ષણ પોરમેહેરાપાઅને નાંય હેય, જ્યાંય તુમહાન પોતાના પોહેં બોનાહાટી નિવાડલા હેય.
GAL 5:9 હાચવીન રા, કાહાકા લોક જીં આખતાહા તી હાચ્ચાં હેય કા, વાયજ ખમીર બોદાંજ લોંદાલ ફુલવી દેહે.
GAL 5:10 બાકી આંય પોરમેહેરાવોય બોરહો કોઅતાહાંવ કા તુમા બિજા લોકહા જુઠયો વાતો નાંય માનહા બાકી આંય જીં આખહુ તી માનહા, બાકી જ્યેં તુમહાન ભરમાવતેહે ચ્યે કુંબી રોય પોરમેહેર ચ્યાહાન સજા દેઅરી.
GAL 5:11 ઓ વિસ્વાસી બાહાહાય, સુન્નત કોઅના મહત્વા નાંય હેય એહેકોય આંય પ્રચાર કોઅતાહાંવ, યાહાટી માન યહૂદી લોક સતાવ કોઅતાહા, જો આંય હુળીખાંબાવોય ખ્રિસ્તા મોરણા પ્રચાર નાંય કોઉ તે કાદાજ નિરાશ નાંય ઓઅરી.
GAL 5:12 જ્યે તુમહાન જુઠા શિક્ષણ દેયને ભરમાવતેહે, ચ્યે પોતે નપુસક બોની જાતે તે બોજ હારાં ઓઅતા.
GAL 5:13 ઓ વિસ્વાસી બાહાહાય, પોરમેહેરાય તુમહે સુટકો કોઅલો હેય તે તુમહાન આમી મૂસા નિયમ પાળીન ચ્યાહા ગુલામ બોનના ગોરાજ નાંય હેય, બાકી યા સુટકાકોય શરીરા ઇચ્છા પુરી કોઅરાહાટી હારો મોકો મા દાહા, બાકી તુમહે સુટકા ઉપયોગ પ્રેમાકોય યોકબીજા સેવા કોઅરાહાટી કોઅયા.
GAL 5:14 કાહાકા બોદા મૂસા નિયમાહા હેતુ કેવળ યોકુજ વાતમાય દોબલા હેય, “તું પોતાવોય જોહોડો પ્રેમ રાખતોહો, તોહોડોજ પ્રેમ બીજહાવોયબી રાખ.”
GAL 5:15 બાકી જોવે તુમા જોનાવરહા હારકા યોકબિજાલ ચાવીન ખાય જાતાહા, તે તુમહાન હાચવીન રા જોજે, એહેકેન નાંય બોના જોજે કા તુમા યોકબીજા નાશ કોઅય દા.
GAL 5:16 બાકી આંય તુમહાન આખતાહાવ, તુમહાન પવિત્ર આત્માનુસાર જીવન જીવના ગોરાજ હેય, તોવે તુમા ખારાબ કામે નાંય કોઅહા જો તુમહે પાપી સ્વભાવ કોઅરા માગહે.
GAL 5:17 કાહાકા આપહે પાપી સ્વભાવ પવિત્ર આત્મા વિરોદ માય હેય, એને પવિત્ર આત્મા આપહે પાપી સ્વભાવા વિરુદમાય હેય, કાહાકા યે બેની દુશ્માન હેય, યાહાટી આપા ચ્યે હારેં કામે નાંય કોઅય હોકજે જ્યે આપા કોઅરા માગજેહે.
GAL 5:18 બાકી જોવે તુમા પવિત્ર આત્માનુસાર જીવન જીવતેહે, તે તુમા મૂસા નિયમાહા ગુલામીમાય નાંય હેય.
GAL 5:19 માઅહા પાપી સ્વભાવાકોય કોઅલે કામે સાફ હેય, જેહેકેન વ્યબિચાર, ખારાબ કામ, લુચ્ચાઈ,
GAL 5:20 મુર્તિપુજા એને મેલી વિદ્યા, દુશ્માની, જોગડો કોઅના, ઓદરાય કોઅના, ગુસ્સો કોઅના, સ્વાર્થ, વિરોદ કોઅના, ફુટ પાડના,
GAL 5:21 મોનામાય ખારાબ વિચાર કોઅના, દારવા પિઅના, એને વ્યબિચાર કોઅના એને ચ્યે યાહા હારકે બીજે આજુબી ખારાબ કામે કોઅતેહે. આંય તુમહાન ચેતાવણી દેતહાવ જેહેકેન માયે પેલ્લા બી તુમહાન ચેતાવણી દેનલી આતી, કા જ્યે માઅહે ઓહડે કામે કોઅતેહે ચ્ચે પોરમેહેરા રાજ્યા વારસદાર નાંય ઓરી.
GAL 5:22 બાકી પવિત્ર આત્માકોય યા ગુણ ઉત્પન ઓઅતાહા, ચ્ચા યા હેય, પ્રેમ કોઅના, આનંદામાય રોઅના, શાંતીમાય રોઅના, ધીરજ રાખના, એને દયા કોઅના, એને હારેં કામે કોઅના, ઈમાનદારીકોય રોઅના,
GAL 5:23 નમ્ર રોઅના, સંયમ રાખના હેય, ઓહડા ગુણહા વિરુદમાય કોઅહોજ નિયમ નાંય હેય.
GAL 5:24 જ્યેં ઈસુ ખ્રિસ્તાવોય બોરહો કોઅતેહે, ચ્યાહાય શરીરા પાપી સ્વભાવા ઇચ્છા એને અભિલાષાલ ખ્રિસ્તાઆરે હુળીખાંબાવોય ચોડવી દેનહા.
GAL 5:25 આપહાન પવિત્ર આત્માય યોક નોવા જીવન દેનલા હેય, તે પવિત્ર આત્માનુસાર જીવન જીવના ગોરાજ હેય.
GAL 5:26 આપહાન ઘમંડ નાંય કોઅરા જોજે, યોકબિજાલ હેરાન નાંય કોઅરા જોજે એને યોકા બિજા આરે આડાઇ નાંય કોઅરા જોજે.
GAL 6:1 ઓ વિસ્વાસી બાહાહાય, જો કાદાં પાપ કોઅતા દેખાયેહે, તે તુમા જ્યેં પવિત્ર આત્માનુસાર જીવન જીવતેહે, નમ્રતાકોય ચ્યાલ હુદરાવા, એને તુમાબી હાચવીન રા, કા કાય તુમાબી પાપ કોઅરા નાંય લાગી જાય.
GAL 6:2 જોવે તુમહામાઅને કાદાલબી પરેશાની ઓએહે, તોવે યોક બિજા મોદાત કોઅરા જોજે, એને એહેકેન ખ્રિસ્તા નિયમ પાળા.
GAL 6:3 જી કાદાં માઅહું એહેકેન માનહે “આંય બીજાથી હારો હેતાઉ,” બાકી આસલીમાય તેહેકેન નાંય હેય, તે તો પોતાલ દોગો દેય રિઅલો હેય.
GAL 6:4 દરેક માઅહું પોતાના કામહા બારામાય તાપાસ કોએ કાય ચ્યે હારેં હેય, જો ચ્યાય હારાં કામ કોઅલા હેય, તે તો ચ્યા કામહાવોય ઘમંડ કોએ, બાકી ચ્યાલ ચ્યા કામા સરખામણી બિજા લોકહાઆરે નાંય કોઅરા જોજે.
GAL 6:5 કાહાકા દરેક માઅહું પોતાના કામહા જિમ્મેદાર પોતેજ રોઅરી.
GAL 6:6 ઈ જરુરી હેય કા જ્યા લોક પોરમેહેરા વચન હિકાડતાહા, ચ્યાહાન જ્યા લોક હિકતાહા ચ્યાહાકોય ખાઅના કા પોયહા મોદાત મિળાં જોજે.
GAL 6:7 પોતાલ દોગો મા દાહા, કાદાબી કોવેબી પોરમેહેરાલ મૂર્ખ નાંય બોનાવી હોકે, કાહાકા માઅહું જીં પોઅહે, તીંજ વાડહે.
GAL 6:8 જીં માઅહું શરીરા પાપી સ્વભાવાનુસાર જીવન જીવહે, તે તો ચ્યાહાટી મોરણ લેય યેહે, બાકી જીં માઅહું પવિત્ર આત્માનુસાર જીવન જીવહે તી અનંતજીવન પામહે.
GAL 6:9 આપા હારેં કામે કોઅરાહાટી ઈંમાત નાંય આરજે, કાહાકા જો આપા હારાં નાંય માનજે, તે પોરમેહેરા ઠીક સમાયાવોય ઇનામ મેળવુહુ.
GAL 6:10 યાહાટી જોવેબી આપહાન હારો તોક મીળે, તે આપા બોદા લોકહાહાટી હારાં કામ કોઅતા રોજે, ખાસ કોઇન વિસ્વાસી લોકહાઆરે.
GAL 6:11 માયે તુમહાન પોતે આથાકોય કોલાં મોઠા-મોઠા આક્ષારામાય લોખ્યાં.
GAL 6:12 ચ્યા લોક યહૂદી લોકહાન ખુશ કોઅરાહાટી તુમહાન સુન્નત કોઆડાં માગતાહા, ચ્યા એહેકેન યાહાટી કોઅતાહા જેથી લોક ચ્યાહાન ઓ પ્રચાર કોઅના લીદે નાંય સતાવ કોએ, કા પોરમેહેર લોકહાન કેવળ યાહાટી વાચાડેહે, કાહાકા ચ્યા બોરહો કોઅતાહા કા ખ્રિસ્ત હુળીખાંબાવોય મોઅયો.
GAL 6:13 એને ઓલે લોગુ કા ચ્ચા સુન્નત કોઅલા યહૂદી વિસ્વાસી બી બોદા મૂસા નિયમ નાંય પાળેત, બાકી ચ્યા તુમહાન સુન્નત કોઆડાં માગતાહા જેથી બિજા યહૂદી લોકહા હામ્મે ઘમંડાકોય આખી હોકે કા તુમહે સુન્નત ચ્યાહા લીદે જાયલા હેય.
GAL 6:14 બાકી મા હાટી, જો આંય ઘમંડ કોઅતાહાંવ તે કેવળ યે વાતવોય ઘમંડ કોઅહી કા આમહે પ્રભુ ઈસુ ખ્રિસ્ત આમહેહાટી હુળીખાંબાવોય મોઅઇ ગીયો, જીં કાયબી ચ્યાય કોઅયા, ચ્યા લીદે યા દુનિયા વસ્તુહુ મા હાટી કાયજ મતલબ નાંય હેય, એને આંય યા દુનિયા હાટી કાયજ નાંય હેય.
GAL 6:15 કાહાકા સુન્નત કોઅલા કા સુન્નત નાંય કોઅલા મહત્વા નાંય હેય, બાકી મહત્વા ઈ હેય કા પોરમેહેરાય પવિત્ર આત્મા કામહાકોય તુમહાન યોક નોવા માઅહું બોનાવલા હેય.
GAL 6:16 જ્યા લોક યા નિયમા પાલન કોઅતાહા, પોરમેહેર ઈસરાયેલાવોય દયા કોઅહે એને ચ્યા શાંતીકોય રોય, કાહાકા ચ્યા પોરમેહેરા નિવાડલા લોક હેય.
GAL 6:17 યા આગલા માન કાદાં દુઃખ નાંય દેય, કાહાકા મા શરીરાવોય જ્યા ડાગ હેય ચ્યા ઈ દેખાડતાહા કા આંય ઈસુ યોક પ્રેષિત હેતાંવ.
GAL 6:18 ઓ વિસ્વાસી બાહાહાય, આંય પ્રાર્થના કોઅતાહાંવ કા આમહે પ્રભુ ઈસુ ખ્રિસ્તા સદા મોયા તુમા બોદહાઆરે રોય. આમેન.
EPH 1:1 આંય પાઉલ, પોરમેહેરા ઇચ્છાકોય ઈસુ ખ્રિસ્તા પ્રેષિત હેતાંવ. એફેસુસ શેહેરામાય રોનારા પવિત્ર એને ઈસુ ખ્રિસ્તાવોય બોરહો કોઅનારા લોકહાન ઈ પત્ર લોખતાહાવ.
EPH 1:2 આંય પ્રાર્થના કોઅતાહાંવ કા આપહે પોરમેહેર આબો એને પ્રભુ ઈસુ ખ્રિસ્ત તુમહાવોય સદા મોયા કોએ એને તુમહાન શાંતી દેય.
EPH 1:3 ધન્ય હેય પોરમેહેર, આમહે પ્રભુ ઈસુ ખ્રિસ્તા આબો, કાહાકા ચ્યાય આપહાન હોરગામાઅને દરેક જાત્યા આત્મિક વરદાન દેનલા હેય.
EPH 1:4 પોરમેહેરાય આપહાન ઈ દુનિયા બોનાવા પેલ્લાજ ખ્રિસ્તામાય નિવડી લેદા, જેથી આપા ચ્યા હામ્મે પવિત્ર એને દોષવોગાર રોય હોકજે.
EPH 1:5 પોરમેહેર આપહેવોય પ્રેમ કોઅહે, યાહાટી ચ્યાય બોજ પેલ્લાથીજ ઓ નિર્ણય કોઅયો કા, તો ઈસુ ખ્રિસ્તાકોય ચ્યા પોહહા રુપામાય ગોદ લી, પોરમેહેરાય એહેકેન ચ્યા હારી ઇચ્છાકોય એને આનંદકોય કોઅલા હેય.
EPH 1:6 જેથી ચ્યા મહિમામય સદા મોયા સ્તુતિ ઓઅય હોકે, તી સદા મોયા આપહાન ચ્યા પોહો ઈસુ ખ્રિસ્તાકોય મોફાતમાય મિળલી હેય.
EPH 1:7 ઈસુ ખ્રિસ્તા લોય વોવાડલાં કોય આપહાન તારણ એટલે પાપહા માફી મિળી ગીયી, ઈ પોરમેહેરા બોજ સદા મોયા લીદે એહેકેન જાયલા હેય.
EPH 1:8 પોરમેહેરાપાય બોજ જ્ઞાન એને હોમાજ હેય, ચ્યાય બોદા જ્ઞાન એને હોમાજ કોય આપહાવોય સદા મોયા કોઅયી.
EPH 1:9 પોરમેહેરાય પોતાની ઇચ્છાયે ભેદ આમહાવોય પોતાના ભલા ઉદેશ્યા નુસાર પ્રગટ કોઅયા, જી ચ્યાય ખ્રિસ્તામાય પેલ્લેથીજ નોક્કી કોઅલા આતાં.
EPH 1:10 જોવે પોરમેહેરા ઈ ગુપ્ત યોજના પુરો ઓઅના સમય યેય જાય, તોવે પોરમેહેર હોરગા એને દોરતી બોદી વસ્તુ ઈસુ ખ્રિસ્તા તાબામાંય કોઅય દી, જેથી ખ્રિસ્ત બોદી વસ્તુહુ માલિક રોય.
EPH 1:11 કાહાકા આપા ઈસુ ખ્રિસ્તાઆરે એકતામાય હેય, આપહાન પોરમેહેરા પાયને વારસો મિળી, કાહાકા પોરમેહેરાય આપહાન પેલ્લાજ નિવાડલા આતા, એને પોરમેહેર ચ્યા યોજના ઇસાબે બોદા કામ કોઅહે.
EPH 1:12 આમા, યહૂદી પેલ્લા લોક હેજે જ્યાહાય ઈસુ ખ્રિસ્તાવોય આશા કોઅયી, એને આમહાન યાહાટી નિવડી લેદા કા આમા પોરમેહેરા મહાનતા હાટી સ્તુતિ કોઅજે.
EPH 1:13 તુમહે આરેબી એહેકેનુજ જાયા, જોવે તુમહાય હાચ્ચાયે ખોબાર, એટલે તારણ દેનારી હારી ખોબાર વોનાયા, તોવે તુમહાય ખ્રિસ્તાવોય બોરહો કોઅયો, એને પોરમેહેરાય પોતે કોઅલા વાયદાનુસાર પવિત્ર આત્મા દેયન, તુમહાવોય ચ્યા હક્કા મોહર લાવી.
EPH 1:14 પવિત્ર આત્માબી યોક ગેરાંટયે હારકા હેય જી યે વાતેલ સાબિત કોઅહે કા પોરમેહેર આમહાન વારસાય દેઅરી જ્યાલ દેઅના વાયદો ચ્યાય કોઅલો હેય એને જ્યાહાલ ચ્યાય પોતાના લોક ઓઅરાહાટી વેચાતાં લેદલા હેય, એટલે પોરમેહેરા મહિમા એને સ્તુતિ ઓએ.
EPH 1:15 યા બોદા લીદે જીં પોરમેહેરાય કોઅયાહાં, જોવેને માયે પ્રભુ ઈસુવોય તુમહે બોરહો કોઅના બારામાય, એને પોરમેહેરા બોદા લોકહા પ્રતિ તુમહે પ્રેમ કોઅના બારામાય વોનાયો.
EPH 1:16 તે આંય તુમહેહાટી સાદા પોરમેહેરા ધન્યવાદ કોઅતાહાંવ, એને આંય જોવેબી પ્રાર્થના કોઅતાહાંવ મા પ્રાર્થનામાય તુમહાન યાદ કોઅતાહાંવ.
EPH 1:17 આંય ઈ પ્રાર્થના કોઅતાહાંવ કા મહિમામય પોરમેહેર, આમહે પ્રભુ ઈસુ ખ્રિસ્તા મહિમામય આબહો એને મહિમા આબહો, તુમહાન આત્મિક જ્ઞાન એને બુદ્દિ દેય, જેથી તુમા આજુ વોદારી પોરમેહેરાલ હારેકોય હોમજી હોકા.
EPH 1:18 આંય પ્રાર્થના કોઅતાહાંવ કા પવિત્ર આત્મા હાચ્ચાં હોમજાંહાટી મોદાત કોઅરી, તુમા જાંઆય લેય કા પોરમેહેરાય તુમહાન નિવાડલા આતા તોવે જીં આશા તુમહાન દેનલી આતી, તી આશા એને બોરકાતથી કોલહી મહાન એને મહિમામય હેય, જ્યા વાયદો પોરમેહેરાય આપહે પવિત્ર લોકહાઆરે કોઅલો હેય.
EPH 1:19 આંય વિચારતાહાવ, કા તુમા ચ્યા મહાન એને શક્તિશાળી સામર્થ્યા બારામાય જાંઅયા જો પોરમેહેરાપાય આમહેહાટી હેય, જ્યે ચ્યા ખ્રિસ્તાવોય બોરહો કોઅતેહે.
EPH 1:20 ઈ તી મહાન શક્તિ હેય જ્યેં ઉપયોગ પોરમેહેરાય તોવે કોઅયો જોવે ચ્યાય ખ્રિસ્તાલ મોઅલા માઅને પાછો જીવતો કોઅયો, એને જોવે ચ્યાય ખ્રિસ્તાલ હોરગામાય ચ્યા જમણી એછે માનાપાના જાગાવોય બોહાડયો.
EPH 1:21 તો હોરગામાય રાજ્ય કોઅનારાહાવોય એને ઓદિકારહયાવોય, એને બોદા જાત્યા સામર્થ્યાવોય, એને યા દુનિયામાયજ નાંય, બાકી ભવિષ્યામાય યેનારા દુનિયાવોય બી રાજ્ય કોઅરી.
EPH 1:22 પોરમેહેરાય બોદી વસ્તુહુલ ખ્રિસ્તા ઓદિકારા તાબામાંય કોઅય દેના, એને પોરમેહેરાય ખ્રિસ્તાલ બોદી વિસ્વાસી મંડળીહયેવોય પ્રધાન ઠોરવ્યો.
EPH 1:23 વિસ્વાસી લોકહા મંડળી ખ્રિસ્તા શરીર હેય, એને ખ્રિસ્ત શરીરા ટોલપી હેય, એને મંડળી ખ્રિસ્તાકોય બાઆલી હેય, જો બોદે જગ્યા બોદી વસ્તુહુલ ચ્યા હજરીકોય બોઅય દેહે.
EPH 2:1 પેલ્લા તુમહાપાય પોરમેહેરાપાઅને નોવા જીવન નાંય આતા, તુમા ખારાબ કામ એને પાપ કોઅના લીદે મોઅલા લોકહા હારકે આતેં.
EPH 2:2 એને તુમા દુનિયા લોકહા હારકે જીવન જીવતે આતેં, એટલે સૈતાના આગના પાલન કોઅતે આતેં, જો આકાશામાય ખારાબ આત્માહાવોય શાસન કોઅહે, એને આમી પોરમેહેરા આગના નાંય માનનારા લોકહાન ચ્યા તાબામાંય કોઅરાહાટી કોશિશ કોઅહે.
EPH 2:3 આપાબી ચ્યાહા હારકે જીવતે આતેં, આપહે પાપી સ્વભાવા ઇચ્છા પુરી કોઅતે આતેં, એને શરીર એને મોના વાસના પુરી કોઅતે આતેં, એને અવિસ્વાસી લોકહા હારકા આપાબી ખારાબ આતેં એને પોરમેહેરા ડૉડા આધીન આતેં.
EPH 2:4 બાકી પોરમેહેર બોજ દયાળુ હેય, ચ્યા પોતાના મોઠા પ્રેમ કોઅના લીદે જ્યાકોય ચ્યાય આમહાવોય પ્રેમ કોઅયા.
EPH 2:5 જોવે આમા ખારાબ કામ એને પાપ કોઅના લીદે મોઅલા લોકહા હારકે આતેં, તે પોરમેહેરાય આપહાન ખ્રિસ્તાઆરે જીવતા કોઅયા, પોરમેહેરા સદા મોયા લીદે આપહે તારણ જાયલા હેય.
EPH 2:6 પોરમેહેરાય આપહાન ઈસુ ખ્રિસ્તાઆરે મોઅલા માઅને જીવતા કોઅયા, એને આપહાન હોરગામાય ઈસુ ખ્રિસ્તાઆરે રાજ્ય કોઅરાહાટી લાયકે બોનાવ્યાં.
EPH 2:7 પોરમેહેરાય ઈસુકોય એહેકેન યાહાટી કોઅયા, કા યેનારા દિહહયામાય તો દુનિયા લોકહાન આખી હોકે કા ચ્યા સદા મોયા કોલહી મહાન હેય, જી ચ્યાય ખ્રિસ્તામાય આમે બોદહાવોય દેખાડયાહા.
EPH 2:8 કાહાકા તુમહે ઈસુ ખ્રિસ્તાવોય બોરહો કોઅના લીદે, પોરમેહેરા સદા મોયા ને લીદે તુમહે તારણ જાયલા હેય, ઈ તુમહે પાયને નાંય જાયા, બાકી પોરમેહેરા દાન હેય.
EPH 2:9 એને ઈ તુમહે હારાં કામહા લીદે નાંય, યાહાટી કાદાબી પોતે મોનામાય અભિમાન નાંય કોએ.
EPH 2:10 પોરમેહેરાય આપહાન બોનાવ્યે, ચ્યાય ઈસુ ખ્રિસ્તામાય આપહાન ચ્ચે હારેં કામે કોઅરાહાટી સૃષ્ટિ કોઅયી, જ્યાહાન પેલ્લાનેજ પોરમેહેરાય આપહેહાટી તિયાર કોઅયા.
EPH 2:11 યાહાટી યાદ કોઆ, કા તુમા જન્માથી ગેર યહૂદી હેય, યહૂદી લોક એટલે, સુન્નતવાળા લોક જ્યાહાય શરીરામાય સુન્નત કોઅલા હેય, તુમહાન સુન્નત વોગાર્યા આખતાહા.
EPH 2:12 પેલ્લા તુમા ખ્રિસ્તાલ નાંય જાઅતા આતા, એને ઈસરાયેલ, જ્યા પોરમેહેરા નિવડી લેદલા લોકહા હારકા તુમા સામીલ નાંય કોઅલા ગીઅલા, તુમા પોરમેહેરા લોકહાઆરે કોઅલા વાયદામાય સામીલ નાંય આતા, તુમહેપાય કાયજ આશા નાંય આતી, એને દુનિયામાય તુમા પોરમેહેરા વોગર રોતા આતા.
EPH 2:13 તુમા પેલ્લા પોરમેહેરાપાઅને દુઉ આતા, બાકી આમી તુમા ઈસુ ખ્રિસ્તાઆરે યોકઠા ઓઇન ઈસુ ખ્રિસ્તા લોય વોવાડલાકોય પોરમેહેરા પાહી ઓઅય ગીઅલા હેય.
EPH 2:14 ખ્રિસ્ત આપહે શાંતી હેય, વિતી ગીઅલા સમાયામાય, ઈ એહેકેન આતા જેહેકેન યોક બીતડાય યહૂદી એને ગેર યહૂદી લોકહાન આલાગ કોઅય દેના, ચ્યે યોકબીજાઆરે ઘૃણા કોઅતે આતેં, બાકી આમી ખ્રિસ્તાય ચ્યા બીતડાલ પાડી ટાકલાં હેય, એને યહૂદી એને ગેર યહૂદી લોકહાન યોક કોઅય દેનલા હેય.
EPH 2:15 એને ખ્રિસ્તા મોરણાકોય, ચ્યાય મૂસા નિયમા બોદા નિયમ એને વિદિહિલ રદ્દ કોઅય દેના, જેથી તો યહૂદી એને ગેર યહૂદી લોકહાવોચમાય શાંતી બોનાડી રાખે, એને એહેકેન યોક નોવો લોકહા ટોળો તિયાર કોઅય હોકે.
EPH 2:16 હુળીખાંબાવોય ખ્રિસ્તા મોરણાકોય, ખ્રિસ્તાય યહૂદી એને ગેર યહૂદી લોકહાન યોખઠા કોઅય દેના એને ચ્યાહા પોરમેહેરાઆરે મેળમિલાપ કોઅય દેના, એહેકેન યહૂદી એને ગેર યહૂદી લોકહા વોચમાઅને દુશ્માની મિટાડી દેની.
EPH 2:17 એને ખ્રિસ્તાય યેયન, તુમા ગેર યહૂદી જ્યેં પોરમેહેરાપાઅને દુર આતેં, એને યહૂદી લોક જ્યેં પોરમેહેરા પાહી આતેં, બેનહ્યાન મેળમિલાપા શાંતી હારી ખોબાર આખી.
EPH 2:18 ખ્રિસ્તા લીદે, આપા બોદે યોકુજ પવિત્ર આત્માકોય પોરમેહેર આબા પાહી યેય હોકતેહેં.
EPH 2:19 યાહાટી તુમા ગેર યહૂદી આમી પારદેશી એને મુસાફરી નાંય રિયા, બાકી પવિત્ર લોકહાઆરે સભ્ય બોની ગીઅલા હેય, એને તુમા પોરમેહેરા કુટુંબા બોની ગીઅલા હેય.
EPH 2:20 પ્રેષિત એને ભવિષ્યવક્તાહા પાયાવોય તુમા યોક ગોઆ હારકા હેય એને જ્યા ખૂણા વોઅને મુખ્ય દોગડો ઈસુ ખ્રિસ્ત હેય.
EPH 2:21 ખ્રિસ્તજ હેય જો પુરાં ગોઆલ યોકહાતે જોડી રાખના કારણ હેય, તો પોરમેહેરાહાટી યોક પવિત્ર દેવાળા બોનાહાટી આપે બોદા લોકહાન યોકહાતે જોડી રિયહો.
EPH 2:22 ઓ ગેર યહૂદી વિસ્વાસ્યાહાય તુમા ખ્રિસ્તાઆરે યોકજુટ હેય, યાહાટી તુમાબી પોરમેહેરા બિજા લોકહાઆરે જોડાય રીઅલા હેય, જેથી તુમા યોક ઓહડા ગોઆ બોની જા, જાં પોરમેહેરા આત્મા રોહે.
EPH 3:1 યા લીદે, આંય પાઉલ ગેર યહૂદી લોકહામાય ઈસુ ખ્રિસ્તા હારી ખોબાર પ્રચાર કોઅના લીદે જેલેમાય કૈદ હેતાંવ.
EPH 3:2 નોક્કીજ તુમા વોનાલે હેય કા પોરમેહેરે માન હારી ખોબાર પ્રચાર કોઅના જવાબદારી ચ્યા સદા મોયાકોય દેનલી હેય.
EPH 3:3 પોરમેહેરા ગુપ્ત ઓજના બોજ સમાયા પેલ્લા ગુપ્ત આતી, આમી પોરમેહેરાય માયેવોય તી ગુપ્ત યોજના પ્રગટ કોઅયીહી, ચ્યા બારામાય માયે પેલ્લા બી કોલહાક શબ્દ લોખલાં હેય.
EPH 3:4 જેહેકેન તુમા પત્ર વાચહા, તુમહાન ખોબાર પોડી કા આંય ખ્રિસ્તા બારામાય ઈ ગુપ્ત યોજના ભેદ કોલહા હોમજાડતાહાવ.
EPH 3:5 યે ગુપ્ત યોજના બારામાય પેલ્લી પીડી લોકહાન નાંય આખલા ગીઅલા આતા, બાકી આમી પવિત્ર આત્માય ચ્યા પવિત્ર પ્રેષિત એને ભવિષ્યવક્તાહાલ ચ્યા સંદેશા ખુલાસો કોઅલો હેય.
EPH 3:6 એને પોરમેહેરા યોજના ઈ હેય, ઈસુ ખ્રિસ્તા હારી ખોબારે લીદે એકતામાય રોઅના લીદે ગેર યહૂદી લોક યહૂદી લોકહા બોરકાતમાય, એને યોક શરીરા ભાગ એટલે ખ્રિસ્તા મંડળી, એને પોરમેહેરાય યહૂદી લોકહાઆરે કોઅલા વાયદાહા ભાગી બોની.
EPH 3:7 પોરમેહેરાય માન ચ્યા પોતાની સદા મોયા એને સામર્થ્યાકોય હારી ખોબાર આખાહાટી ચ્યા સેવક બોનાડયોહો.
EPH 3:8 માયેવોય જ્યા બોદા પોરમેહેરા લોકહા કોઅતો હાનામાય હાનો હેય, માન ગેર યહૂદી લોકહાન ખ્રિસ્તામાય મિળનારી બોરકાત બારામાય હારી ખોબાર આખના સદા મોયા મીળહી. ઈ બોરકાત જી આમહાન ખ્રિસ્તામાય મિળહે, તી માઅહા હોમાજનાથી બારે હેય.
EPH 3:9 એને પોરમેહેરા ગુપ્ત યોજના બારામાય લોકહાન હોમજાડાહાટી મોદાત કોઉ, કા ચ્યે ગુપ્ત યોજના ભેદ કાય હેય, જો બોદહાલ બોનાવનારા પોરમેહેરે દુનિયા બોના શુરવાતથી ઈ ગુપ્ત યોજના ગુપ્ત રાખ્યેલ.
EPH 3:10 એટલે આમી મંડળી કોય, પોરમેહેરા આલાગ-આલાગ પ્રકારા જ્ઞાન ચ્યા પ્રધાન એને ઓદિકાર્યાહા વોય જ્યા હોરગ્યા જાગામાય હેય, પ્રગટ કોઅલા જાય.
EPH 3:11 પોરમેહેરાય ઈ દુનિયા બોનાવા પેલ્લા ઈ યોજના બોનાવી, જીં ઈસુ ખ્રિસ્તાકોય પુરી કોઅયી.
EPH 3:12 ઈસુ ખ્રિસ્તાવોય બોરહો કોઅના લીદે, આપહાન પોરમેહેરા હજર્યેમાય યાહાટી ઈંમાત એને ઓદિકાર હેય.
EPH 3:13 યાહાટી આંય તુમહાન વિનાંતી કોઅહુ, કા જીં દુઃખ આંય બોગવી રિયહો ચ્યા લીદે તુમા નિરાશ મા ઓઅહા, કાહાકા ઈ તુમહે બોદહાહાટી ફાયદા હેય.
EPH 3:14 યા લીદે, આંય પોરમેહેર આબાલ પ્રાર્થના કોઅતાહાંવ,
EPH 3:15 જો હોરગામાય એને દોરતીવોય બી બોદા વિસ્વાસી પરિવારહા આબહો હેય.
EPH 3:16 પોરમેહેર ચ્યા મહિમા નુસાર તુમહાન ઈ દાન દેય કા ચ્યા પવિત્ર આત્મા તુમહાન ઓહડા સામર્થ્ય દેય કા તુમા પોતે આત્મામાય મજબુત ઓઆ.
EPH 3:17 જેથી ખ્રિસ્તાવોય બોરહો કોઅલા કોય ખ્રિસ્ત તુમહે હૃદયામાય રોય, એને પોરમેહેર તુમહાન યોક બિજાવોય પ્રેમ કોઅરાહાટી મજબુત એને સ્થિર કોએ.
EPH 3:18 એને પોરમેહેરા બોદા લોકહાઆરે ઈ હોમાજના સામર્થ્ય મેળવા, કા પ્રેમા પોળાય. એને લાંબાઈ, એને ઉચાઇ, એને ઉન્ડાય કોલહી હેય.
EPH 3:19 આંય પ્રાર્થના કોઅતાહાંવ કા તુમા ખ્રિસ્તા પ્રેમ જાંઆય હોકે જીં આપહે હોમાજના બાઆ હેય, જેથી પોરમેહેરા બોદી ભરપુરીકોય તુમા પરિપૂર્ણ ઓઅય જાં.
EPH 3:20 પોરમેહેરા શક્તિકોય જો આપહામાય કામ કોઅય રિયહો, આપહે માગના એને કલ્પના કોઅના કોઅતા બોજ વોદારી પોરમેહેર કોઅય હોકહે.
EPH 3:21 ખ્રિસ્તા મંડળીમાય એને ઈસુ ખ્રિસ્તામાય, પોરમેહેરા સ્તુતિ પીડીથીપીડી લોગુ યુગાન-યુગ ઓઅતી રોય. આમેન.
EPH 4:1 યાહાટી આંય પ્રભુ ઈસુ સેવા કોઅના લીદે જેલેમાય કૈદ હેતાંવ, તુમહાન વિનાંતી કોઅહુ કા, પોરમેહેરાય તુમહાન જ્યેં રીતેકોય જીવન જીવાહાટી નિવડી લેદે, ચ્યે રીતેકોય જીવન જીવા.
EPH 4:2 તુમા પુરીરીતે દિન, નમ્ર એને ધીરજવાન બોના, પ્રેમાકોય યોકબીજા બુલો સહન કોઅય લા.
EPH 4:3 કાયામ શાંતીમાય બોની રાંહાટી કોશિશ કોઆ, કાહાકા તુમા પવિત્ર આત્માકોય યોક કોઅલે ગીઅલે હેય.
EPH 4:4 આપા બોદે વિસ્વાસી યોકુજ શરીરા અવયવાહા હારકે હેય, એને આપા બોદહાન યોકુજ આત્મા મિળલા હેય, યોકુજ આશા હેય જયેહાટી તુમહાન નિવડી લેદલા હેય.
EPH 4:5 ઈસુ ખ્રિસ્ત આપહે બોદહા યોકુજ પ્રભુ હેય, આપા બોદે કેવળ પ્રભુ ઈસુ ખ્રિસ્તાવોય બોરહો કોઅજેહે, આપા બોદહાન યોકુજ બાપતિસ્મા મિળલા હેય,
EPH 4:6 યોકુજ પોરમેહેર હેય, જો બોદહા પ્રભુ હેય, તો બોદહાવોય રાજ્ય કોઅહે, તો આપહે બોદહાકોય કામ કોઅહે, એને તો આપે બોદહામાય રોહે.
EPH 4:7 બાકી ખ્રિસ્તાય આપહામાઅને દરેકાલ ચ્યા કામ કોઅરાહાટી આલાગ-આલાગ લાયકાત દેનલી હેય.
EPH 4:8 યાહાટી પવિત્રશાસ્ત્ર ખ્રિસ્તા બારામાય આખહે, “તો બોદહા ઉચે હોરગામાય ચોડી ગીયો, એને કૈદયાહાલ લેય ગીયો, એને ચ્યાય લોકહાન વરદાને દેને.”
EPH 4:9 તો ઉચે ચોડયો, એટલે ઈ હેય, કા જોવે તો હુળીખાંબાવોય મોઅયો, તે પેલ્લા તો દોરત્યે નિચે મોઅલાહા જાગો અધોલોકમાય બી ગીઅલો આતો.
EPH 4:10 ઈસુ ખ્રિસ્ત જો નિચે યેનો, તો તોજ માઅહું હેય, જો આકાશા કોઅતાબી ઉચે હોરગામાય ચોડયો, એટલે તો બોદી દુનિયાલ પોતાના ઉપસ્થીત્યે કોય બોઅય દેય.
EPH 4:11 એને ખ્રિસ્તાય કોલહાક પ્રેષિત બોનાહાટી નિવડયા, એને કોલહાક ભવિષ્યવક્તા નિવડયા, એને કોલહાક હારી ખોબાર પ્રચાર કોઅનારા નિવડયા, એને કોલહાક સેવક એને હિકાડનારા નિવડયા.
EPH 4:12 ચ્યાહા જવાબદારી ઈ હેય કા ચ્યા પોરમેહેરા લોકહાન ચ્યા કામ કોઅરાહાટી તિયાર કોએ, એને ખ્રિસ્તા શરીર એટલે ખ્રિસ્તા મંડળીલ મજબુત કોએ.
EPH 4:13 ઈ તાંવ લોગુ ચાલુ રોય, જાવ લોગુ કા આપા બોરહામાય એને પોરમેહેરા પોહો ઈસુ ખ્રિસ્તા બારામાય જ્ઞાનમાય યોક નાંય ઓઅય જાજે, તોવે આપા બોદી વાતહેમાય પરિપક્વ ઓઅય જાહું, જેહેકેન ખ્રિસ્ત બોદી રીતીકોય પરિપક્વ હેય, એને આપા પુરીરીતે ચ્યા હારકે ઓઅય જાહું.
EPH 4:14 યાહાટી આમીને આમહાય વાયહાના પાહા હારકે વેવહાર નાંય કોઅરા જોજે, એને આમહાય કોદહીબી છેતારનારા લોકહા જુઠા શિક્ષણામાય નાંય ફસાયા જોજે જી હાચ્ચી લાગહે. જેહેકેન લાફા ઉડીલ આગાડી-પાછાડી ડેકલેહે એને વારો એહે-તેહે ફેરવેહે.
EPH 4:15 બાકી પ્રેમાકોય હાચ્ચાં બોલીન, આપા બોદી વાતહેમાય પરિપક્વ એને ખ્રિસ્તા હારકે બોની જાજે, જો આપહે શરીર એટલે, ખ્રિસ્ત, મંડળી ટોલપી હેય.
EPH 4:16 આપા બોદે જ્યેં ખ્રિસ્તાવોય બોરહો કોઅતેહે, ચ્યા શરીરા અવયવા હારકે હેય, જેહેકેન યોક માઅહા શરીર ચ્યા બોદા હાંદહાકોય યોકહાતે જોડાલા રોહે. એને જોવે શરીરા દરેક અવયવ ઠીક રીતે કામ કોઅહે તે શરીર વોદહે એને મજબુત બોનહે. જોવે આપહે માઅને દરેક ચ્યા કામાલ કોઅતેહે જ્યેં ખ્રિસ્તાય આપહાન દેનલે હેય, તે આપા મજબુત બોનહું, એને યોક બિજાવોય આજુ વોદારી પ્રેમ કોઅહુ.
EPH 4:17 યાહાટી આંય ચ્યા ઓદિકારાકોય જો પ્રભુય માન દેનલો હેય, આંય તુમહાન આખતાહાવ, જેહેકેન અવિસ્વાસી લોક ચ્યાહા મોના વિચારાનુસાર નોકામ્યા જીવન જીવતાહા, તુમા આમી પાછા ચ્યાહા હારકા તેહેકેન જીવન નાંય જીવના.
EPH 4:18 ચ્યાહાન હોમાજના બુદ્દિ નાંય હેય, એને ચ્યે પોરમેહેરાલ નાંય જાંએત, ચ્યે આગના માનના મોનાય કોઅના લીદે પોરમેહેરા જીવના પાઅને દુઉ હેય.
EPH 4:19 કાહાકા ચ્યે બેશરમ બોનીન ખારાબ કામ કોઅરા લાગી ગીઅલે હેય, કા બોદે ગંદે કામે ચ્યાહા મોના ઇચ્છાકોય કોઅયા કોએ.
EPH 4:20 બાકી તુમા ઓહડે ખારાબ કામે કોઅના ખ્રિસ્તાપાઅને નાંય હિક્યા.
EPH 4:21 માન ખાત્રી હેય કા જોવે તુમા ઈસુ ખ્રિસ્તા બારામાય વોનાયા, તે તુમહાય ઈસુ ખ્રિસ્તા હાચ્ચાં શિક્ષણ હિક્યા.
EPH 4:22 યાહાટી તુમા પેલ્લા જીવન એને જુનો પાપી સ્વભાવ છોડી દા, કાહાકા તી તુમહાન છેતારનારી ખારાબ વાસનાહા લીદે બોગડાવી રીઅલા હેય.
EPH 4:23 બાકી પવિત્ર આત્માલ તુમહે વિચારાહાલ એને વ્યવહાર નોવા કોઅરા દા.
EPH 4:24 એને પોરમેહેરાય તુમહાન નોવો સ્વભાવ દેનલો હેય, જો પોતાના સ્વભાવા હારકો હેય, યાહાટી યા નોવા સ્વભાવાનુસાર વ્યવહાર કોઆ, આસલીમાય ન્યાયી એને પવિત્ર બોના.
EPH 4:25 યાહાટી છેતારના છોડી દા, એને બોદા વિસ્વાસી લોકહાઆરે હાચ્ચાં બોલા, કાહાકા આપા યોકુજ શરીરા અવયવ હેજે.
EPH 4:26 જોવે ખિજવાય જાવાય, તે ધ્યાન રાખા કા તુમહેકોય પાપ નાંય ઓઅય જાય, લાંબા સમાયા લોગુ ગુસ્સામાય મા રાહા.
EPH 4:27 એને તુમહાય સૈતાનાલ દોગો દેઅના મોકો નાંય દેઅના.
EPH 4:28 ચોરી કોઅનારો પાછો ચોરી નાંય કોએ, બાકી ઈમાનદારીકોય કામ ધંદો કોએ, જેથી બિજા લોકહાનબી જ્યાહાન ગોરાજ હેય મોદાત કોઅય હોકે.
EPH 4:29 કોઅહિબી ખારાબ વાત નાંય બોલના, બાકી એહેકેન બોલે, જીં સમાયા ઇસાબે બીજહાહાટી હારાં એને ફાયદા રોય.
EPH 4:30 તુમહે જીવન જીવના તરીકાકોય પોરમેહેરા પવિત્ર આત્માલ દુઃખી મા કોઅહા, પોરમેહેરાય પોતે કોઅલા વાયદાનુસાર પવિત્ર આત્મા દેયન, તુમહાવોય ચ્યા હક્કા મોહર લાવી.
EPH 4:31 તુમા રોગ કોઅના, ખિજવાય જાઅના, ગાળી દેઅના, નિંદા કોઅના, એને બોદા જાત્યા ખારાબ કામ કોઅના છોડી દા.
EPH 4:32 ચ્યા બોદલે યોક બિજાવોય કૃપા રાખા એને દયા કોઆ, એને જેહેકેન પોરમેહેરે તુમહાન ખ્રિસ્તામાય તુમહે પાપહા માફી દેની, તેહેકેન તુમાબી યોકબીજા પાપ માફ કોઆ.
EPH 5:1 તુમા પોરમેહેરા પ્રિય પોહેં હેય, યાહાટી તુમહે વ્યવહાર ચ્યા સ્વભાવાનુસાર રોય.
EPH 5:2 તુમા યોક બિજાવોય પ્રેમ કોઆ જેહેકેન ખ્રિસ્તાય આપહાવોય પ્રેમ કોઅયા, એને સુગંધિત બેટ એને બલિદાના હારકા પોરમેહેરાલ પોતાના જીવનાલ સમર્પિત કોઅયા.
EPH 5:3 કાહાકા તુમા પોરમેહેરા લોક હેતા, યાહાટી તુમહે વોચ્ચે કોઅહા પ્રકારા વ્યબિચાર, એને કોઅહાબી પ્રકારા ખારાબ કામ, કા લોબા વિચાર નાંય યા જોજે.
EPH 5:4 શરમજનક વાતો, એને નોકામ્યો વાતો, એને હસી મજાક વાતો નાંય ઓઅરા જોજે, કાહાકા ઈ તુમહાન સોબા નાંય દેય, બાકી તુમહાન પોરમેહેરા ધન્યવાદ કોઅરા જોજે.
EPH 5:5 કાહાકા તુમા હારેકોય જાંઅતાહા કા કાદાબી વ્યબિચારી માઅહું, કા ખારાબ માઅહું, કા લોબ કોઅનારા માઅહું જીં મુર્તિ પાગે પોડના હારકા હેય, ઓહડા માઅહું કોવેબી ખ્રિસ્તા એને પોરમેહેરા રાજ્યા ભાગીદાર નાંય બોની.
EPH 5:6 કાદાબી તુમહાન નોકામી વાતહેકોય દોગો નાંય દેય, કાહાકા યા કામહાહાટી પોરમેહેરા ગુસ્સો ચ્યા આગના નાંય માનનારાહાવોય યેહે.
EPH 5:7 યાહાટી તુમા ચ્યાહાઆરે પાપી કામે કોઅરાહાટી ભાગી નાંય બોનના.
EPH 5:8 તુમા પેલ્લા સૈતાના તાબામાંય આંદારામાય આતા, બાકી આમી તુમા પ્રભુમાંય ઉજવાડામાય હેય, યાહાટી ઉજવાડા પોહહા હારકા જીવન જીવા.
EPH 5:9 કાહાકા જીં કાદાં માઅહું પ્રભુમાંય ઉજવાડામાય રોહે, તે ચ્યા જીવન હારાં એને ન્યાયી રોહે, એને ચ્યાવોય બોરહો કોઅલો જાહે.
EPH 5:10 ઈ હોમજાંહાટી કોશિશ કોઆ કા પોરમેહેરા ઇચ્છા કાય હેય.
EPH 5:11 જ્યા લોક ગન્દે કામે આંદારામાય કોઅતાહા, ચ્યાહાઆરે ભાગીદાર મા બોનહા, બાકી લોકહાન આખા કા યે કામે ખારાબ હેય.
EPH 5:12 કાહાકા અવિસ્વાસી લોકહા ગુપ્તમાય કોઅલા ખારાબ કામહા બારામાય વાત કોઅના બી શરામ યેહે.
EPH 5:13 બાકી જોવે ખારાબ કામ કોઅનારા લોક તુમહે હારેં કામે દેખતેહે, તોવે ચ્યાહા ખારાબ કામે દેખાય જાય, એને ચ્યે ખારાબ કામે કોઅના છોડી દી, એને તુમહે હારકા હારેં બોની જાય.
EPH 5:14 યાહાટી માઅહે એહેકેન આખતેહે, “તું જો હૂવી જાનારો જાગી જો, એને મોઅલા માઅને જીવી ઉઠ, તે ખ્રિસ્તા ઉજવાડો તોવોય ચોમકી.”
EPH 5:15 યાહાટી દિયાન રાખા કા તુમા કેહેકેન જીવન જીવતેહે, ઓક્કલવોગાર્યા લોકહા હારકા નાંય, બાકી ઓક્કાલવાળા લોકહા હારકા જીવન જીવા.
EPH 5:16 હારાં કામ કોઅરાહાટી મિળલો મોકો ઓક્કલીકોય વાપર કોઆ, કાહાકા ખારાબ દિહહયા સમય હેય.
EPH 5:17 યાહાટી ઓક્કાલવોગાર્યા મા ઓઅતા, બાકી ધ્યાન દેયને હોમજાં કા પોરમેહેર તુમહાન કાય કોઆડાં માગહે.
EPH 5:18 એને દારવા પીન સાકલા નાંય ઓઅતા, કાહાકા સાકિન કાય કોઅતેહે તી હોમાજ નાંય પોડે, એને ચ્યાકોય ખારાબ કામે ઓઅતેહે, બાકી પવિત્ર આત્માલ તુમહાન તાબામાંય કોઅરાહાટી મોકો દા.
EPH 5:19 જોવે તુમા બેગે ઓઅતેહે, તોવે મિળીન ગીતશાસ્ત્ર, એને સ્તુતિ ગીત એને બીજે ગીતે જ્યેં પવિત્ર આત્મા તુમહાન આખાહાટી અગુવાઈ કોઅતા હેય આખા, એને પોત-પોતાના મોનામાય પ્રભુહાટી ગીતે આખા એને સ્તુતિ કોઅતે રા.
EPH 5:20 એને પોરમેહેર જીં કાય આપહેહાટી કોઅહે, ચ્યે બોદી વાતહેહાટી સદા આપહે પ્રભુ ઈસુ ખ્રિસ્તા નાવાકોય પોરમેહેર આબા ધન્યવાદ કોઅતે રા.
EPH 5:21 એને ખ્રિસ્તા બિક રાખીન તુમા યોક બિજા આધીન રા.
EPH 5:22 ઓ થેઅયેહેય, તુમા પોતાના માટડાહા એહેકેન આધીન રા જેહેકેન તુમા પ્રભુ આધીન રોત્યોહો.
EPH 5:23 કાહાકા માટડો થેઅયે ટોલપી હેય જેહેકેન ખ્રિસ્ત મંડળી ટોલપી હેય, ખ્રિસ્ત મંડળી તારણારો હેય, એને મંડળી ચ્યા શરીર હેય.
EPH 5:24 જેહેકેન મંડળી ખ્રિસ્તા આધીન હેય, તેહેકેન થેઅયોબી બોદી વાતહેમાય પોત-પોતાના માટડા આધીન રોય.
EPH 5:25 ઓ માટડાહાંય, તુમા પોત-પોતાના થેએયેહેન પ્રેમ કોઆ, જેહેકેન ખ્રિસ્તે ચ્યા મંડળીવોય પ્રેમ કોઇન ચ્યેહાટી પોતાનો જીવ દેય દેનો.
EPH 5:26 જેથી ચ્યેલ વચન એને બાપતિસ્મા કોય ચોખ્ખી કોઇન પવિત્ર બોનાવે.
EPH 5:27 એને તો ચ્યા મંડળીહાટી મોઅઇ ગીયો, જેથી તો આપહાન પરિપૂર્ણ બોનાવી હોકે, એને આપા બોદહાન ચ્યા હજરીમાય લેય યેય હોકે, જ્યામાય કાયજ દોષ, કા પાપ કા કોઅહીજ ઓહડી ખારાબ વાત નાંય રોય બાકી પવિત્ર એને નિર્દોષ રોય.
EPH 5:28 યાજ પરમાણે, માટડો પોત-પોતાના થેઅયેવોય પોતાના શરીરાવોય જેહેકેન પ્રેમ કોઅહે તેહેકેન પ્રેમ કોએ, એને જો પોતાની થેઅયેવોય પ્રેમ કોઅહે, તો પોતાના શરીરાવોય પ્રેમ કોઅહે.
EPH 5:29 કાહાકા કાદાબી માઅહું પોતાના શરીરાઆરે આડાઇ નાંય કોએ, બાકી દેખભાલ કોઅહે, જેહેકેન ખ્રિસ્તબી મંડળી દેખભાલ કોઅહે.
EPH 5:30 યાહાટી આપા બોદે ખ્રિસ્તા શરીરા અવયવાહા હારકે હેય.
EPH 5:31 યાહાટી જેહેકેન પવિત્રશાસ્ત્રમાય લોખલાં હેય, “માટડો આયહે આબહાલ છોડીન ચ્યા થેઅયેઆરે રોઅરી, એને ચ્યે બેની જાંએ યોકા શરીરા બોની.”
EPH 5:32 ઓ યોક મહાન ભેદ હેય, આંય યા બરાબરી ઈસુ ખ્રિસ્ત એને ચ્યા મંડળીઆરે કોઅહુ.
EPH 5:33 બાકી ઈ તુમહેહાટી બી હેય, તુમા યોકાયોક માટડા પોત-પોતાની થેઅયેલ પોતાના હારકો પ્રેમ કોઆ, એને થેઅયોબી પોતાના માટડા આદર કોએ.
EPH 6:1 ઓ પાહાહાય, તુમા તુમહે આયહે આબહા આગના માના, કાહાકા ઈંજ કોઅના બરાબર હેય.
EPH 6:2 જેહેકેન પવિત્રશાસ્ત્રમાય લોખલાં હેય, “તું તો આયહે આબહા આદર કોઓ, ઈ પેલ્લી આગના હેય, એને વાયદો બી હેય,
EPH 6:3 જેથી તો બોદા હારાં ઓએ એને તું દોરતીવોય લાંબા જીવન જીવે.”
EPH 6:4 ઓ આબહાય, તુમહે પાહાહાન ખીજવાડાહા મા, બાકી જેહેકેન પ્રભુ શિક્ષણ હેય, તેહેકેન તુમા ચ્યાહાન હિકાડાં એને પાલનપોષણ કોઆ.
EPH 6:5 ઓ ચાકારાહાય, દોરતીવોય જ્યા તુમહે દુનિયાવાળા ઘોણી હેય, સાવધાનીકોય ચ્યાહા આદર એને સન્માન કોઆ, કેવળ દેખાવો મા કોઅહા, તુમહામાય હર યોકાલ બિઅતા એને કાપતા જેહેકેન ખ્રિસ્તા, આગના માનતાહા તેહેકેન દોણ્યાબી આગના માના જોજે.
EPH 6:6 તુમા માઅહાન ખુશ કોઅરાહાટી દેખાડાં પૂરતાજ નાંય કામ કોઅતા, બાકી ખ્રિસ્તા સેવાકાહા હારકા સેવા કોઆ, જો ચ્યા પુરાં મોનાકોય તીંજ કોઅહે જીં પોરમેહેરા ઇચ્છા હેય કા ચ્ચે કોએ.
EPH 6:7 એને તુમા ખુશીકોય તુમહે કામ કોઅતા રા, જેહેકેન માઅહાહાટી નાંય, બાકી પ્રભુ સેવા કોઅતાહા.
EPH 6:8 કાહાકા તુમહાન ખોબાર હેય, કા જો કાદો જેહેકોય હારેં કામે કોઅરી, જો ચાકાર હેય, યા સ્વતંત્ર તે પ્રભુ પાઅને ચ્ચા ઇનામ મેળવી.
EPH 6:9 યે રીતે ઓ ઘોણહ્યાય, તુમા ચાકારાહાન દોમકી નાંય દેઅના, બાકી ચ્યાહાઆરે હારો વ્યવહાર કોઆ, કાહાકા તુમહાન ખોબાર હેય, કા હોરગામાય ચ્યાહા એને તુમહે યોકુજ ઘોણી હેય, એને તો કાદા પક્ષપાત નાંય કોએ.
EPH 6:10 છેલ્લે આત્મિક રીતે પ્રભુ શક્તિશાળી સામર્થ્યકોય મજબુત બોના.
EPH 6:11 જેહેકેન યોક સીપાડો ચ્યા લોડાય કોઅના બોદે આથ્યાર પોવી લેહે, તેહેકેન તુમાબી બોદા આથ્યારાહા વાપર કોઆ જ્યે પોરમેહેરાય તુમહાન દેનહે, જેથી સૈતાન તુમહાન ફસાવા માગે તે ચ્યા તુમા વિરોદ કોઅય હોકે.
EPH 6:12 કાહાકા આપહે લોડાય દુનિયા માઅહા આરે નાંય, બાકી આમા પ્રધાના એને ઓદિકાર્યાહા વિરુદ એને અંધકાર શક્ત્યે આરે એને આત્મિક સંસારા સામર્થ્યા વિરુદ લોડી રીયહા.
EPH 6:13 યાહાટી પોરમેહેરાપાઅને મિળલે બોદે આથીયાર પોવીલા, જેથી ખારાબ દિહહયા સમયામાય તુમા દુશ્માના હમલા હોમ્મે લોડી હોકા, એને લોડાઈ પુરાં કોઇન સ્થિર રોય હોકા.
EPH 6:14 પોરમેહેરા હાચ્ચાઇ તુમહે કંબરા આરે પોટા હારકા બાંદી લા, એને ન્યાયી સ્વભાવાલ ઝીલમ હારકા પોવીલા.
EPH 6:15 પોરમેહેરા શાંતી હારી ખોબાર આખાહાટી ખુશી વાઅણે પોવીન ઉબે ઓઅય જા.
EPH 6:16 એને યા બોદહાઆરે બોરહા ઢાલ દોઇન સ્થિર રા જ્યેકોય તુમા સૈતાના બોદા બોળનારા તીર ઉલવી હોકા.
EPH 6:17 યા આરે તારણા ટોપ પોવીલા, એને આત્મા તલવાર જીં પોરમેહેરા વચન હેય લેય લા.
EPH 6:18 બોદે સમયે એને બોદયે રીતેકોય આપહાન તેહેકેનુજ પ્રાર્થના કોઅરા જોજે જેહેકેન પવિત્ર આત્મા આપહાન અગુવાઈ કોઅહે, એને વિનાંતી કોઅતા રા, એને જાગતા રા, કા બોદા પવિત્ર લોકહાહાટી હેય, એને કાયામ વિનાંતી કોઅતા રા.
EPH 6:19 એને મા હાટીબી પ્રાર્થના કોઆ, જેથી આંય ઇંમાતથી હારી ખોબારે બારામાય ગુપ્ત ભેદ હોમજાડી હોકુ.
EPH 6:20 કાહાકા આંય હારી ખોબારે લીદે કૈદમાય હેતાંવ, યાહાટી પ્રાર્થના કોઆ, જેહેકેન માન બોલા જોજે, તેહેકેન બિકવોગર હારી ખોબારે પ્રચાર કોઅય હોકુ.
EPH 6:21 પ્રભુમાંય આમહે પ્રિય વિસ્વાસી બાહા એને વિશ્વાસયોગ્ય સેવક તુખિકુસ તુમહાન મા કાય દશા હેય એને આંય કેહેકેન રોતહાવ ચ્યા બારામાય બોદી વાત આખી દેખાડી.
EPH 6:22 ચ્યાલ માયે તુમહેપાય યાહાટી દોવાડયો, કા તુમા આમહે બોદી દશા જાંઆય હોકે, એને તો તુમહાન પ્રોત્સાહન દેય હોકે.
EPH 6:23 આંય પોરમેહેર આબાલ એને પ્રભુ ઈસુ ખ્રિસ્તાલ પ્રાર્થના કોઅતાહાંવ કા તો તુમા બોદહાન શાંતી દેય, એને બોરહા આરે પ્રેમ બી મીળે.
EPH 6:24 જ્યેં માઅહે પ્રભુ ઈસુ ખ્રિસ્તાલ પ્રેમ કોઅતેહે, ચ્યા બોદહાવોય પોરમેહેરા સદા મોયા ઓઅતી રોય.
PHI 1:1 આંય પાઉલ એને તિમોથી જ્યા ઈસુ ખ્રિસ્તા સેવક ઈ પત્ર આમા ફિલિપ્પી શેહેરામાય રોનારા બોદા પવિત્ર લોકહાન, એને મંડળી સેવક એને અધ્યક્ષ્યાહાન લોખજેહે જ્યા ઈસુ ખ્રિસ્તામાય હેય.
PHI 1:2 એને પ્રાર્થના કોઓજેહે કા પોરમેહેર આમહે આબા એને પ્રભુ ઈસુ ખ્રિસ્ત તુમહાન સદા મોયા એને શાંતી દેય.
PHI 1:3 આંય જોવે-જોવે તુમહે બારામાય વિચાર કોઅતાહાંવ, તોવે-તોવે આપહે પોરમેહેરા ધન્યવાદ કોઅતાહાંવ.
PHI 1:4 એને જોવેબી આંય તુમહેહાટી પ્રાર્થના કોઅતાહાંવ તોવે ખુશીથી પ્રાર્થના કોઅતાહાંવ.
PHI 1:5 કાહાકા તુમહાય જ્યા દિહયા પાઅને હારી ખોબારેવોય બોરહો કોઅયો, એને ચ્ચા સમયથી આજ લોગુ તુમા ઈસુ ખ્રિસ્તા બારામાય હારી ખોબાર આખના કામામાંય માન મોદાત કોઅતે રીયહે.
PHI 1:6 યે વાતે માન પાક્કી ખાત્રી હેય, કા જ્યા પોરમેહેરાય તુમહેમાય ઈ હારાં કામ ચાલુ કોઅયાહાં, તી ઈસુ ખ્રિસ્ત પાછો યેઅના દિહી લોગુ પુરાં બી કોઅરી.
PHI 1:7 ઈ ઠીક હેય કા આંય તુમહે બોદહાહાટી એહેકેન વિચાર કોઉ, કાહાકા આંય તુમહાવોય પ્રેમ કોઅતાહાંવ એને યાહાટી કા જોવે આંય કૈદમાય હેય તે ખ્રિસ્તા હારી ખોબારે બોચાવ એને સાબિતી કોઇ રિઅલો હેતાંવ, ચ્યામાય તુમા બોદે મા આરે પોરમેહેરા સદા મોયામાય સહભાગી હેય.
PHI 1:8 પોરમેહેર મા સાક્ષી હેય કા ઈસુ ખ્રિસ્તા હારકા પ્રેમ કોઇન આંય તુમહાન મિળના ઇચ્છા કોઅતાહાંવ.
PHI 1:9 એને મા ઈ પ્રાર્થના હેય કા યોક બીજહાવોય તુમહે પ્રેમ, હાચ્ચાયે જ્ઞાન એને બોદા વિચારાહા આરે આજુબી વોદતે જાય.
PHI 1:10 યાહાટી કા તુમા બોદહાથી ઉત્તમ વાતહેલ વોળખી હોકે એને ખ્રિસ્તા પાછા યેઅના દિહી લોગુ દોષવગાર એને પવિત્ર રા.
PHI 1:11 એને પોરમેહેરા મહિમા એને સ્તુતિહાટી તુમા ઈસુ ખ્રિસ્તા ન્યાયપણા ફળાહાથી ભરપુર ઓએ, ઈ ઈસુ ખ્રિસ્તજ દેય હોકહે.
PHI 1:12 ઓ વિસ્વાસ્યાહાય, મા ઇચ્છા હેય, કા તુમા જાંઆય લેય કા જીં આંય કૈદમાય બોગવી રિઅલો હેય, ચ્યાકોય હારી ખોબાર આખાહાટી રુકાવાટ નાંય ઓએ બાકી મોદતરૂપ બોનલા હેય.
PHI 1:13 કાહાકા કૈસરા રાજમેહેલા બોદા સીપાડા એને બિજા બોદા લોક જાંઆય ગીઅલા હેય કા આંય ખ્રિસ્તા હારી ખોબાર પ્રચાર કોઅના લીદે કૈદી હેય.
PHI 1:14 એને વિસ્વાસી લોકહામાઅને ઘોણા લોકહાન મા કૈદમાય રોવાથી આજુ ઈંમાત મિળલી હેય, એને ચ્યે બોજ ઈંમાતકોય એને દાક વોગાર પોરમેહેરા વચન આખતેહે.
PHI 1:15 ઈ હાચ્ચાં હેય કા કોલહાક લોક ખ્રિસ્તા હારી ખોબારે પ્રચાર જગડા એને માયેવોય ઓદરાય કોઅના લીદે કોઅતાહા, કોલહાક હારાં વિચારાકોય ખ્રિસ્તા હારી ખોબાર પ્રચાર કોઅતાહા.
PHI 1:16 જ્યા હારાં વિચારાકોય ખ્રિસ્તા હારી ખોબાર પ્રચાર કોઅતાહા ચ્યા પ્રેમાકોય એહેકેન કોઅતાહા, કાહાકા ચ્યાહાન ખોબાર હેય, કા આંય ખ્રિસ્તા હારી ખોબાર બોચાવાહાટી કૈદી હેતાઉ.
PHI 1:17 બાકી ચ્ચા બિજા લોક ઈમાનદારીકોય નાંય બાકી ઓદરાયે લીદે ખ્રિસ્તા બારામાય પ્રચાર કોઅતેહે, ઈ હોમજીન કા ચ્ચા ઈહીં કૈદમાય મા દુઃખ આજુ વોદાડે.
PHI 1:18 તે કાય જાયા? હારાં વિચારાકોય કા જગડા કોય બાકી કોઅયેહેબી પ્રકાર ઓએ ખ્રિસ્તા હારી ખોબાર પ્રચાર ઓઅહે, એને આંય આનંદિત હેતાંવ એને યાકોય આનંદિત રોહોય બી.
PHI 1:19 કાહાકા આંય જાંઅતાહાંવ કા તુમહે પ્રાર્થના એને પવિત્ર આત્મા જીં ઈસુ ખ્રિસ્તાપાઅને યેહે ચ્યા મોદાતકોય મા તારણ ઓઅય.
PHI 1:20 મા ઈ બોજ ઇચ્છા એને આશા હેય કા આંય કોહડીબી પરિસ્થીતીમાય શરમિંદા નાંય ઓઉં, બાકી પેલ્લા હારકા આમીબી ખ્રિસ્તા બારામાય પ્રચાર કોઅના પુરી ઈંમાત ઓએ, ઓઅય હોકે, આંય જીવતો રોઉં કા મોઅઇ જાંઉ આંય મા પુરાં જીવનાકોય ખ્રિસ્તા મહિમા કોઅતો રોઉં.
PHI 1:21 કાહાકા જો આંય જીવતો રોઉં તે ખ્રિસ્તાહાટી એને મોઅઇ જાઅના માઆહાટી આજુબી હારાં ઓઅરી કાહાકા આંય ખ્રિસ્તાઆરે રોહીં.
PHI 1:22 જો આંય શરીરામાય જીવતો રોહીં તે આંય ખ્રિસ્તાહાટી ઉપયોગી કામ કોઅય હોકહી, યાહાટી માન હુજ નાંય પોડે કા માન કાય નિવડા જોજે.
PHI 1:23 આંય ઈ બેન્યાહા માઅને કાય નિવડુ માન હુજ નાંય પોડે, ઇચ્છા તે હેય કા મોઅઇ જાવ એને ખ્રિસ્તાઆરે રોઉં, કાહાકા ઈ બોજ હારાં હેય.
PHI 1:24 બાકી તુમહેહાટી મા જીવતો રોઅના વોદારી જરુરી હેય.
PHI 1:25 યાહાટી માન પાક્કો બોરહો હેય, યાહાટી આંય જાતહાવ કા આંય જીવતો રોહીં, એને તુમહે બોદહાઆરે રોહીં જેથી આંય તુમહે બોરહામાય મજબુત ઓઅરાહાટી એને ચ્યામાય ખુશ રાંહાટી મોદાત કોઅહી.
PHI 1:26 યાહાટી જોવે આંય તુમહે ઈહીં પાછો યીહીં તોવે મા લેદે ઈસુ ખ્રિસ્તા સ્તુતિ કોઅના આજુબી વદારે ઘમંડા કારણ ઓરી.
PHI 1:27 દિયાન રાખા કા તુમા ખ્રિસ્તા હારી ખોબારે હારકા જીવન જીવા, એને આંય તુમહે ઈહીં યેયન તુમહાન મિળું કા નાંય મિળું, પાછે દુઉરે તુમહે ખોબાર વોનાયુ, તેરુ તુમહે બારામાય ઓહડી ખોબાર મિળાં જોજે કા તુમા યોકુજ વિચાર રાખીન એને યોકમોન ઓઇન હારી ખોબારે બોરહાહાટી મેઅનાત કોઅતે રા.
PHI 1:28 એને તુમા વિરુદ કોઅનારાથી વાયબી દાક નાંય રાખે, તુમહે ઈંમાત ઈ ચ્યાહાહાટી નાશ ઓઅના નિશાણી હેય બાકી તુમહેહાટી તારણા, એને ઈ પોરમેહેરા ઇહિને હેય.
PHI 1:29 કાહાકા તુમા ખ્રિસ્તાવોય બોરહો કોએ ઓલહાંજ નાંય બાકી ચ્યાહાટી દુઃખબી બોગવે ઓહડી સદા મોયા તુમહાવોય પોરમેહેરાય કોઅલી હેય કાહાકા તુમા ચ્ચાવોય બોરહો કોઅતેહે.
PHI 1:30 એને તુમાબી ઓહડો સંઘર્ષ કોઅય રીઅલે હેય, જીં તુમહાય વિતી ગીઅલા સમાયામાય માન કોઅતા દેખ્યા, એને આમીબી આંય ચ્યામાય લાગલો હેય, જેહેકેન તુમા વોનાતેહે.
PHI 2:1 કાહાકા તુમહાન દિલાસો હેય કા તુમા ખ્રિસ્તાઆરે હેય, કાહાકા તુમહાન ખ્રિસ્તા પ્રેમ મિળ્યહા, કાહાકા તુમહે પવિત્ર આત્મા આરે સંગતી હેય, કાહાકા ખ્રિસ્ત તુમહેવોય પ્રેમાળો એને દોયાળો બોનલો હેય.
PHI 2:2 તે યોકા વિચારા બોના, યોક હારકા પ્રેમ કોઆ, યોક જીવ ઓઆ, એને યોકુજ ઉદ્દેશ રાખીન મા આનંદ પુરો કોઆ.
PHI 2:3 સ્વાર્થ એને જુઠી બડાયીથી દુઉ રોજા, બાકી બોદે વિસ્વાસી નમ્ર બોનીન બીજહાન પોતા કોઅતા હારાં માને.
PHI 2:4 તુમહામાઅને બોદા લોક પોતાજ ફાયદાહાટી નાંય બાકી બીજહા ફાયદા બી વિચાર કોઆ.
PHI 2:5 ઈસુ ખ્રિસ્તા સ્વભાવ આતો તેહેકોય સ્વભાવ તુમહે બી રા જોજે.
PHI 2:6 ખ્રિસ્ત પોરમેહેરા રુપામાય આતો, તેરુંબી, ચ્યાય પોરમેહેરા હારકો ઓઅના દોઅય રાખ્યાં નાંય.
PHI 2:7 બાકી, પોતાલ કાયજ નાંય હોમજીન, પોતે ચાકારા હારકો બોન્યો એને તો માઅહું બોની ગીયો,
PHI 2:8 પોતે દિન બોનીન પોરમેહેરા આગનામાય રોયન મોઅરાહાટીબી તિયાર આતો, એને યોકા ગુનેગારા હારકો હુળીખાંબાવોય મોઅઇ ગીયો.
PHI 2:9 યાહાટી પોરમેહેરે ચ્યાલ બોદહા કોઅતા ઉચા પદવોય બોહાડયો, એને ચ્યાલ તી નાંવ દેના જીં બોદા નાંવહા માય મહાન હેય.
PHI 2:10 કા જ્યેં હોરગામાય એને દોરતીવોય એને અધોલોકમાય હેય ચ્યે બોદે ઈસુ નાવાકોય ભક્તિ કોઅરાહાટી માંડયે પોડે.
PHI 2:11 એને પોરમેહેર આબા મહિમાહાટી બોદા લોક ઈ કબુલ કોએ કા ઈસુ ખ્રિસ્ત ઓજ પ્રભુ હેય.
PHI 2:12 યાહાટી મા પ્રિય વિસ્વાસ્યાહાય, જેહેકેન તુમા કાયામ મા વાત માનતેહેં, તેહેકેન આમીબી મા તુમહેઆરે રોઅનાથી વોદારી મા તુમહેઆરે નાંય રોઉં તેરુંબી તુમા બોદા બિઅતે એને કાપતેહેં એહેકેન ચ્ચા કામહાલ કોઅતા જાં જીં ચ્ચા લોકાહાહાટી ઉપયોગી હેય જ્યાહાન પોરમેહેરાય બોચાવી લેદલા હેય.
PHI 2:13 કાહાકા પોરમેહેર તુમહે મોનામાય હારો વિચાર દેહે, એને પોરમેહેરુજ હેય જો ચ્યા હારાં વિચારાનુસાર કામ પુરાં કોઅરાહાટી ગોતી બી દેહે.
PHI 2:14 તુમા ટુટરીયા વોગાર, તકરાર કોઅયા વોગાર બોદા કામ કોઆ.
PHI 2:15 યાહાટી તુમા ખારાબ એને પાપી લોકહાકોય બોઆલા દુનિયા વોચમાય પોરમેહેરા પવિત્ર પોહાહા હારકા એને દોષવોગાર બોળા બોનીન જીવન જીવા. જ્યાહા વોચમાય તુમા જીવના વચન લેયને આકાશામાય ચોમાકનારા ચાંદાલાહા હારકા દુનિયામાય ચોમાકતાહા.
PHI 2:16 જો તુમા એહેકેન કોઅહા તે જોવે ખ્રિસ્ત પાછો યી તોવે માન અભિમાન કોઅરા કારણ મિળી કા મા મેઅનાત કોઅના એને કામ નોકામ્યા નાંય ગીયા.
PHI 2:17 જોવે માયે તુમહાન હારી ખોબાર આખી, તે તુમહાય પ્રભુ ઈસુવોય બોરહો કોઅયો એને ચ્યા સેવાહાટી તુમહે જીવન બલિદાન કોઅય દેના, યાહાટી માન માઆઇ બી ટાકે તેરુંબી આંય તુમહે બોદહાઆરે ખુશ હેતાંવ એને ખુશ રોહીં.
PHI 2:18 તેહેકેન તુમાબી ખુશ ઓઆ એને મા આરે આનંદ કોઆ.
PHI 2:19 માન પ્રભુ ઈસુમાય આશા હેય કા આંય તિમોથીલ તુમહે ઈહીં તારાત દોવાડીહી, યાહાટી તુમહે બારામાય જાઆયન મા જીવાલ હારાં લાગે.
PHI 2:20 મા આરે ઓહડો કાદોજ નાંય હેય, જો તિમોથી હારકો ખોરાં મોનાકોય તુમહે કાળજી કોએ.
PHI 2:21 કાહાકા બિજા બોદા પોતાજ કાળજી કોઅતાહા એને ઈસુ ખ્રિસ્તા વાતહેહાટી કાળજી નાંય કોએ.
PHI 2:22 બાકી તુમા તિમોથી બોરહાવાળા જીવના બારામાય વોળાખતેહે એને ચ્ચા બારામાય જાંઅતેહે, જેહેકેન પોહો ચ્યા આબહા આરે રોહે, તેહેકેન ચ્યાય મા આરે હારી ખોબારે પ્રચાર કોઅનામાય મેઅનાત કોઅલા હેય.
PHI 2:23 આંય આશા કોઅતાહાંવ કા જેહેકેન માન માલુમ ઓઅરી કા મા આરે કાય ઓઅનારા હેય, તી જાઇન આંય તિમોથીલ તારાત તુમહેપાય દોવાડીહી.
PHI 2:24 એને પ્રભુવોય મા બોરહો હેય કા આંય પોતે તુમહે ઈહીં જલદિજ યીહીં.
PHI 2:25 બાકી માયે ઇપફ્રુદીતુસાલ તુમહેપાય દોવાડના જરુરી હોમજ્યા, તો મા વિસ્વાસી બાહા, હાંગાત્યો સેવાક એને હારી ખોબારે બચાવ કોઅરાહાટી હાંગાત્યો સૈનિક હેય, એને મા જરૂરત પુરી કોઅરાહાટી તુમહેપાઅને દોવાડલો દૂત હેય.
PHI 2:26 તો તુમહાન મિળાહાટી બોજ ઇચ્છા રાખતો આતો, એને તો બોજ ઉદાસ બી રોતો આતો કાહાકા તુમા ચ્ચા બિમારી બારામાય વોનાલા આતા.
PHI 2:27 એને આસલીમાય તો બોજ બિમાર આતો, એને મોઅઇ જાં આતો, બાકી પોરમેહેરાય ચ્ચાવોય દયા કોઅઇ એને ચ્ચાલ મોઅરા નાંય દેનો, એને પોરમેહેરા કેવળ ચ્ચાવોયજ નાંય બાકી માયેવોય બી દયા કોઅઇ કા માન બોજ દુઃખ બોગવાં નાંય પોડે.
PHI 2:28 યાહાટી ચ્યાલ દોવાડાહાટી આંય આજુબી ઉત્સાહિત હેતાંવ કા તુમા ચ્યાઆરે પાછો મિળીન ખુશ ઓઅઇ જાં એને મા ચિંતા કોઅના વોછા ઓઅય જાય.
PHI 2:29 યાહાટી તુમા પ્રભુમાંય ચ્યાલ ખુશીકોય આવકાર કોઅજા એને ચ્યા હારકા લોકહા આદર કોઆ.
PHI 2:30 કાહાકા તો ખ્રિસ્તા કામાહાટી ચ્યા જીવ બી ધોકામાય ટાકીન મોઅતા-મોઅતા વાચાય ગીયો, જેથી તો તુમહેકોય રોય ગીઅલી સેવા મા આરે રોયન પુરી કોએ.
PHI 3:1 યાહાટી મા વિસ્વાસી બાહાબોઅયેહેય, પ્રભુમાંય આનંદ કોઅજા. માન તુમહાન તીજ વાત ગેડી-ગેડી લોખના કંટાળો નાંય યેય, એને ઈ તુમહે રક્ષણા હાટી મોદાત કોઅરી.
PHI 3:2 ચ્યા લોકહાથી, જ્યા કુતરાહા હારકા હેતા, એને ખારાબ કામ કોઅનારાહા થી, એને જ્યા સુન્નત કોઆડાહાટી આખતાહા ચ્યાહાપાઅને હાચવીન રોજા.
PHI 3:3 કાહાકા હાચ્ચાં સુન્નતવાળાતે આપાંજ હેજે, આપા જીં પવિત્ર આત્માકોય પોરમેહેરા ભક્તિ કોઅજેહે, એને ઈસુ ખ્રિસ્તાઆરે ઘમંડ કોઅજેહે, એને શરીરા કામહાવોય બોરહો નાંય રાખજે.
PHI 3:4 બાકી માન તે શરીરાવોય બી બોરહો કોઅના કારણ હેય, જો કાદો શરીરાવોય બોરહો કોઅરા વિચારેહે, તે ચ્યા કોઅતો માન વોદારી બોરહો હેય.
PHI 3:5 જોવે આંય આઠ દિહા આતો, તોવે પોરમેહેરા આગના નુસાર મા સુન્નત જાયા, આંય જન્માથીજ ઈસરાયેલી હેતાંવ એને બિન્યામીના કુળામાઅને હેતાંવ. મા આયહો આબહો હિબ્રુ આતેં યાહાટી આંયબી હિબ્રુ હેતાંવ, યોક પોરૂષી હારકો માયે કડાક રીતેકોય મૂસા નિયમાહા પાલન કોઅયાહાં.
PHI 3:6 ઉત્સાહા બારામાય આખે તે માયે મંડળીવોય જુલુમ કોઅયો, એને યહૂદી નિયમાહા પાલન કોઅનામાય આંય યોક ન્યાયી માઅહું આતો કાહાકા માયે બોદા નિયમાહા પાલન કોઅલા હેય.
PHI 3:7 બાકી જ્યો વાતો માંહાટી ફાયદા આત્યો, ચ્ચેહેલ માયે ખ્રિસ્તાય જીં કોઅલા હેય ચ્ચા લીદે નુકસાન હોમજી લેદલા હેય.
PHI 3:8 કાહાકા આપહે પ્રભુ ઈસુ ખ્રિસ્તાલ જાઅના બીજી બોદી વસ્તુહુથી કોલહાક વોદારી મહત્વા હેય, આંય બોદયે વસ્તુહુલ નોકામ્યે માનતાહાવ ચ્ચાહાટી માયે બોદ્યો વસ્તુ છોડી દેનલ્યો હેય એને આંય ચ્ચેહેલ કોચરા હોમાજતાહાવ, કા આંય ખ્રિસ્તાલ જાંઉ.
PHI 3:9 એને આંય ચ્ચાઆરે એકતામાય રોય હોકુ, મા ન્યાયપણા મૂસા નિયમાહા પાળના આધારાવોય નાંય બાકી ઈ તી ન્યાયપણા હેય જીં કેવળ ખ્રિસ્તાવોય બોરહો કોઅલા લીદે. ઈ ન્યાયપણા પોરમેહેર પાઅને બોરહો કોઅના લીદે મેળહે.
PHI 3:10 મા ઇચ્છા હેય કા આંય ખ્રિસ્તાલ જાંઉ ચ્ચા મોઅલા માઅને પાછા જીવતા ઓઅના સામર્થ્યાલ અનુભવ કોઉ એને મોરણામાય ચ્ચા હારકા બોનીન એને ચ્ચા દુઃખા ભાગીદાર બોની જાંઉ.
PHI 3:11 કા આંયબી મોઅલા માઅને પાછા જીવતો કોઅલો જાવ.
PHI 3:12 આંય ઈ નાંય આખું કા માયે યે બોદયે વસ્તુહુલ પેલ્લાથી મેળવી હોક્યહો અથવા સિદ્ધ ઓઅય ચુકહયો, બાકી આંય આગાડી વોદાહાટી કોશિશ કોઅય રિઅલો હેય કા તી માન મિળી જાય, જ્યાહાટી માન ખ્રિસ્ત ઈસુય નિવાડલો હેય.
PHI 3:13 ઓ બાહાબોઅયેહેય, આંય ઈ નાંય હોમજુ કા આંય મેળવી ચુકલો હેય, બાકી કેવળ યોક કામ કોઅતાહાંવ કા જ્યો વાતો પેલ્લા ઓઅઇ ગીયો ચ્ચેહેલ વિહરાયન આગાડી કાય ઓઅનારા હેય ચ્ચા લક્ષાહાટી કઠાણ મેઅનાત કોઅતાહાંવ.
PHI 3:14 આંય લક્ષાએછે દાહુદતાહાંવ કા તી ઇનામ મેળવું જ્યાહાટી પોરમેહેરે માન ઈસુ ખ્રિસ્તમાય હોરગામાય જાંહાટી હાદલા હેય.
PHI 3:15 આપા જોલે આત્મિક રીતે પરિપક્વ હેજે, બોદહા ઓ વિચાર રા જોજે, એને જો કાદ્યે વાતમાય તુમહે આલાગ વિચાર હેય, તે પોરમેહેર ચ્ચાલબી તુમહાવોય પ્રગટ કોઅય દી.
PHI 3:16 તેરુંબી. આપા ચ્ચા નિયમાહા નુસાર આગલા વોદતા રા, જીં આપહાય આમીલુગુ માનલા હેય.
PHI 3:17 ઓ મા વિસ્વાસી બાહાબોઅયેહેય, તુમા બોદે મિળીન મા અનુસરણ કોઆ, એને ચ્ચાલ જ્યા સ્વભાવ ચ્ચા નમુના અનુસરણ હેય, જીં તુમહાય આમહેમાય દેખ્યેલ જોવે આમા તુમહેઆરે આતા.
PHI 3:18 ઓહડા બોજ લોક હેય, જ્યા એહેકેન કામ કોઅતાહા જ્યાહા બારામાય તુમહાન ગેડી-ગેડી આખતાહાવ, એને આમીબી રોડી-રોડીન આખતાહાવ કા ચ્ચે આપહે વ્યવહારાથી ખ્રિસ્તા હુળીખાંબાવોય મોઅના મતલબા વિરુદ કોઅતેહે.
PHI 3:19 ચ્ચાહા સેવાટ નાશ હેય, ચ્ચાહા શારીરિક ઇચ્છા ચ્ચાહા દેવ હેય, ચ્ચે લાજવાના કામ કોઅના બારામાય અભિમાન કોઅતેહે, એને ચ્ચે કાયામ દોરત્યેવોઅને વસ્તુહુ બારામાય વિચાર કોઅતે રોતેહેં.
PHI 3:20 બાકી આપહે વતાન હોરગા હેય, એને આપા યોક તારણારા પ્રભુ ઈસુ ખ્રિસ્તા હોરગામાઅને પાછા યેઅના વાટ જોવી રીઅલે હેજે.
PHI 3:21 તો જ્યા સામર્થ્યાકોય બોદા કાય ચ્ચા તાબામાંય કોઅય હોકહે, ચ્ચાજ સામર્થ્યાકોય આપહે નોબળા શરીર બોદલીન, ચ્ચા મહિમા શરીરા હારકા બોનાવી દી.
PHI 4:1 યાહાટી ઓ મા વિસ્વાસી બાહાબોઅયેહેય, આંય તુમાહાવોય બોજ પ્રેમ કોઅતાહાંવ એને આંય તુમહાન મિળાહાટી વાટ જોવી રિઅલો હેય, જો મા આનંદ એને મુગુટ હેય, ઓ બાહાહાય પ્રભુમાંય એહેકેનુજ, તુમહે બોરહામાય મજબુત રા.
PHI 4:2 આંય યુઓદિયાલ એને સન્તુખેલ બી વિનાંતી કોઅતાહાંવ, કા ચ્ચો પ્રભુમાંય એકતામાય રોય.
PHI 4:3 ઓ હાચ્ચાં મોદાત્યા, આંય તુલબી વિનાંતી કોઅતાહાંવ, કા તું ચ્ચે બાયહેલ એકતામાય લેય યાહાટી મોદાત કોઓ, કાહાકા ચ્યેહેય મા આરે હારી ખોબાર ફેલાવાં, ક્લેમેંસ એને મા બિજા મોદાત્યાહા આરે મેઅનાત કોઅઇ જ્યાહા નાંવે જીવના ચોપડયેમાય લોખલે હેય.
PHI 4:4 પ્રભુમાંય સદા આનંદિત રા, આંય પાછો આખતાહાવ આનંદિત રા.
PHI 4:5 તુમહે નમ્ર સ્વભાવ બોદા લોક જાઈ જાય, પ્રભુ ઈસુ માહારીજ યેય રિઅલો હેય.
PHI 4:6 કોઅયેહેજ વાતે ચિંતા મા કોઅહા, બાકી બોદયે પરિસ્થીતીમાય તુમહે નિવેદન પ્રાર્થના એને વિનાંતી કોય ધન્યવાદા હાતે પોરમેહેરાલ આખા.
PHI 4:7 તોવે પોરમેહેર તુમહાન શાંતી દેઅરી, જીં શાંતી લોકહા હુમાજના કોઅતા બોજ વોદારી હેય, તુમહે રુદયાલ એને તુમહે વિચારાહાલ ખ્રિસ્ત ઈસુમાય હાંબાળી થોવી.
PHI 4:8 યાહાટી ઓ મા વિસ્વાસી બાહાબોઅયેહેય, છેલ્લે જ્યો-જ્યો વાતો હાચ્ચો હેય, એને જ્યો-જ્યો વાતો આદરા યોગ્ય હેય એને જ્યો-જ્યો વાતો પોરમેહેર ન્યાયી માનહે, એને જ્યો-જ્યો વાતો પવિત્ર હેય, એને જ્યો-જ્યો વાતો હાર્યો હેય, એને જ્યો-જ્યો વાતો પ્રશંસા યોગ્ય હેય એટલે જી બી ઉત્તમ એને પ્રશંસા વાતો હેય ચ્ચેહેવોય તુમહે મન લાગી રોય.
PHI 4:9 જ્યો વાતો તુમા માયેપાઅને હિક્યા, એને ગ્રહણ કોઅયો, એને વોનાયા એને માંયેમાય દેખ્યો, ચ્ચે વાતહે પાલન કોઆ, તોવે શાંતી દેનારો પોરમેહેર તુમહેઆરે રોય.
PHI 4:10 આંય પ્રભુમાંય બોજ આનંદિત હેતાંવ કા ઓલા દિહીહયા પાછે તુમહે વિચાર મા બારામાય પાછો જાગૃત જાયલો હેય, નક્કી તુમહાન શુરવાતમાય બી યા વિચાર આતો, બાકી તુમહાન મોકો નાંય મિળ્યો.
PHI 4:11 ઈ નાંય કા જીં માંયેમાય કોમી હેય, ચ્ચાહાટી આખતાહાવ, કાહાકા માયે બોદી પરિસ્થીતીમાય ખુશ રોઅના હિકી લેદલા હેય.
PHI 4:12 આંય બોજ કમીમાય બી રોય હોકહુ, જીં માન જોજહે ચ્ચા કોઅતા બોદી યોક વાતે માયબી એને બોદી પરિસ્થીતીમાય દારાના, બુખા રોઅના એને વોદના-ગોટના હિકી લેદલા હેય.
PHI 4:13 ખ્રિસ્ત જો માન સામર્થ દેહે ચ્ચામાય આંય બોદાંજ કાય કોય હોકહુ.
PHI 4:14 તેરુંબી તુમહાય હારાં કોઅયાહાં કા માન પોયહા દેયને મા દુઃખામાય સહભાગી બોન્યા.
PHI 4:15 ઓ ફિલિપ્પી શેહેરા લોકહાય, તુમા જાંઅતાહા કા તુમહે વોચમાય હારી ખોબાર પ્રચાર કોઅયા પાછે જોવે આંય તુમહેપાઅને મોકોદુનિયા વિસ્તારામાઅને ગીયો, તોવે તુમહાન છોડીન બીજી કાદી મંડળ્યે પોયહા બારામાય મોદાત નાંય કોઅયી.
PHI 4:16 યેજપરમાણે જોવે આંય થેસ્સાલોનિક શેહેરામાય આતો, તેરુંબી તુમહાય મા ગોરાજ પુરી કોઅરાહાટી યોક બેનદા નાંય બાકી બોજ વોખાત પોયહા દોવાડલા.
PHI 4:17 આંય ઈ યાહાટી નાંય લોખું કા માન દાન જોજે, બાકી મા ઇચ્છા હેય કા હારાં કામાહામાંય ભાગીદાર કોઅલા જાં જોજે, જીં તુમહે પેલ્લા કોઅલા હેય, એને જ્યા લીદે પોરમેહેર તુમહાન ઇનામ દેઅરી.
PHI 4:18 માપાય બોદાંજ કાય હેય, એને બોજ બોદા હેય, જીં વસ્તુ તુમહાય ઇપફ્રુદીતુસા આથાકોય લેય દોવાડયેલ ચ્ચાલ લેયને આંય દારાય ગીઅલો હેય, તી તે મા હાટી સુગંધિત બલિદાન હારકા હેય જીં યાજક પોરમેહેરાલ ચોડવે, જીં પોરમેહેરાલ ગોમે એને રાજી કોએ.
PHI 4:19 એને મા પોરમેહેર બી આપહે ચ્ચે મિલકાતે ઇસાબે જીં મહિમાયે હાતે ખ્રિસ્ત ઈસુમાય હેય, તુમહે બોદીજ ગોરાજ પુરી કોઅરી.
PHI 4:20 આમહે પોરમેહેર એને પોરમેહેર આબા મહિમા કાયામુંજ ઓઅતી રોય. આમેન.
PHI 4:21 ઈસુ ખ્રિસ્તામાય બોદા પવિત્ર લોકહાન મા સલામ આખા, જ્યેં વિસ્વાસીયા મા આરે હેય, ચ્ચે તુમહાન સલામ આખતેહે.
PHI 4:22 બોદા પવિત્ર લોક ખાસ કોઇન જ્યા કૈસરા મેહેલામાય રોનારા લોક હેય, ચ્ચા તુમહાન સલામ આખતાહા.
PHI 4:23 આમહે પ્રભુ ઈસુ ખ્રિસ્તા સદા મોયા તુમા બોદહાઆરે રોય.
COL 1:1 આંય પાઉલ, ઈ પત્ર લોખતાહાવ, જ્યા પોરમેહેરાય પોતાના ઇચ્છાકોય ઈસુ ખ્રિસ્તા પ્રેષિત ઓઅરાહાટી નિવડી લેદો, એને આમહે હાંગાત્યો વિસ્વાસી તિમોથીઇહીને પત્ર,
COL 1:2 ખ્રિસ્તામાય ચ્યા પવિત્ર એને બોરહાવાળા વિસ્વાસી બાહહાન જ્યા કલોસ્સી શેહેરામાય રોતહા, આમહે પોરમેહેર આબહો તુમહાન સદા મોયા એને શાંતી દેતો રોય.
COL 1:3 જોવે આમા તુમહેહાટી પ્રાર્થના કોઅજેહે, તોવે આમા પ્રભુ ઈસુ ખ્રિસ્તા આબહો એટલે પોરમેહેરા ધન્યવાદ કોઅજેહે.
COL 1:4 કાહાકા આમા વોનાયાહા, કા ઈસુ ખ્રિસ્તાવોય તુમહે બોરહો હેય, એને બોદા પોરમેહેરા પવિત્ર લોકહાવોય તુમા પ્રેમ કોઅતાહા.
COL 1:5 તુમા એહેકેન ચ્યે આશા લીદે કોઅતેહે, જીં હોરગામાય તુમહેહાટી થોવલાં હેય, તુમા પેલ્લાથીજ ચ્યા બારામાય વોનાલે હેય, જોવે પેલ્લાદા લોક તુમહાપાય યેના એને તુમહાન ખ્રિસ્તા બારામાય હારી ખોબાર આખી, જો પોરમેહેરા હાચ્ચો સંદેશ હેય.
COL 1:6 જેહેકોય બોદી દુનિયામાય ઈ હારી ખોબાર ફેલાય રિઅલી હેય એને બોજ લોક વિસ્વાસી બોની રીઅલા હેય, તેહેકોયનુજ તુમહે વોચમાય ઓઅતા યેય રીયલા હેય જ્યા દિહયાથી તુમાહાય યાલ વોનાયા એને પોરમેહેરા સદા મોયા હાચ્ચાઇ પુરી રીતેકોય હોમજી ગીયા.
COL 1:7 તુમહાન આમહે હાંગાત્યો સેવક ઇપફ્રાસ પાઅને યા શિક્ષણ મિળ્યહા, ઇપફ્રાસ તુમહે ફાયદાહાટી ખ્રિસ્તા વિસ્વાસી સેવક હેય.
COL 1:8 ચ્યાય આમહાન બિજા લોકહાવોય તુમહે પ્રેમા બારામાય આખલા હેય જીં પવિત્ર આત્માય તુમહાન દેનલા હેય.
COL 1:9 યાહાટી જ્યેં દિહી આમા ઈ વોનાયા, આમા કાયામ તુમહેહાટી પ્રાર્થના કોઅતા રોજહે, આમા પોરમેહેરાલ ઓહડી વિનાંતી કોઅજેહે કા પોરમેહેરા આત્મા તુમહાન જ્ઞાન એને હોમાજ દેય, જ્યાકોય તુમા પોરમેહેરા ઇચ્છા પુરી રીતીકોય હોમજી હોકે.
COL 1:10 યાહાટી તુમા એહેકેન જીવન જીવા જેહેકેન પ્રભુ લોકહાન જીવા જોજે, એને તુમા બોદી રીતેકોય પ્રભુલ પ્રસન્ન કોઆ. એને તુમા કાયામ બોદે રીતેકોય હારેં કામે કોઆ, એને કાયામ પોરમેહેરાબારામાય વોદારી એને વોદારી જાંઅતે જાં.
COL 1:11 આંય પ્રાર્થના કોઅતાહાંવ કા પોરમેહેર ચ્યા મહિમામય શક્તિ વાપર કોઇન તુમહાન બોજ મજબુત બોનાવે, કા તુમા ધીરજથી એને આનંદથી તુમહે દુઃખ સહન કોઇ હોકે.
COL 1:12 એને પોરમેહેર આબહાલ ધન્યવાદ દેતે રા, કાહાકા ચ્યાય તુમહાન યે લાયકે બોનાવ્યાં કા તુમા હોરગા રાજ્યમાય રોનારા પવિત્ર લોકહાઆરે વારસા સહભાગી બોને.
COL 1:13 કાહાકા ચ્ચાય આપહાન સૈતાના તાબામાઅને છોડાવ્યા એને ચ્યા પ્રિય પાહા રાજ્યામાય લેય યેનો.
COL 1:14 જ્યા બલિદાના લોયાકોય પોરમેહેરાથી છુટકા એટલે આપહાન પાપહા માફી મિળલી હેય.
COL 1:15 આપા પોરમેહેરાલ નાંય દેખી હોકજે, બાકી જોવે ચ્યા પોહો, ઈસુ ખ્રિસ્ત, યોક માઅહું બોનીન યેનો, તે ચ્યાય આપહાન હોમજાડ્યા કા પોરમેહેર કોહડો હેય, કાહાકા ખ્રિસ્ત બિલકુલ પોરમેહેરા હારકો હેય. પોરમેહેરાય જીં કાય બોનાવ્યાં ચ્યા પેલ્લા ખ્રિસ્ત હેય, એને બોદી બોનાવલી વસ્તુહુવોય ચ્યા ઓદિકાર હેય.
COL 1:16 કાહાકા ઓ તોજ ખ્રિસ્ત હેય જ્યાંય બોદ્યો વસ્તુહુલ બોનાડાહાટી પોરમેહેરાઆરે કામ કોઅલા હેય, હોરગા કા દોરત્યે, દેખાનાર્યો કા નાંય દેખાનાર્યો, રાજ્યાસન કા શાસન, સત્તા કા ઓદિકાર, બોદા ચ્યાકોય એને ચ્યા સેવા કોઅરાહાટી બોનાવલા હેય.
COL 1:17 બોદા બોનાવલા જાં પેલ્લા ખ્રિસ્ત હેય, એને બોદ્યો વસ્તુ ચ્યામાય હારેરીતે બોની રિઅલ્યો હેય.
COL 1:18 તો તોજ હેય જો મંડળીહે વોય ઓદિકાર કોઅહે, જીં ચ્ચા શરીર હેય, તોજ પેલ્લો હેય, એને મોઅલાહામાઅને તોજ પેલ્લો જીવતો ઉઠયો, યાહાટી તો બોદી વાતહેમાય મહાન હેય.
COL 1:19 કાહાકા પોરમેહેર આબહા પ્રસન્નતા ઈ વાત યામાયજ હેય કા, પોરમેહેરા પુરો સ્વભાવ ખ્રિસ્તામાય રોય.
COL 1:20 પોરમેહેરાય ચ્યા પોહાલ દોરતીવોય દોવાડના નિર્ણય કોઅયો, એને ચ્યાય લોય પાડ્યા એને તો હુળીખાંબાવોય મોઅઇ ગીયો. પોરમેહેરાય ઈ પોતા એને ચ્યે બોદી વાતહે વોચમાય મેળમિલાપ બોનાડાહાટી કોઅયા, એહેકેન ચ્યે પોતા એને બોદહા વોચમાય મેળ-મિળાપ બોનાડ્યા જીં હોરગામાય એને દોરતીવોય હેય.
COL 1:21 તુમા તુમહે ખારાબ કામહા લીદે પોરમેહેરાઇહીને દુઉ ઓઓય ગીઅલે આતેં એને તુમહે મોનાકોય તુમા દુશ્માન આતેં.
COL 1:22 બાકી પોરમેહેરાય આમી ખ્રિસ્તાલ માઅહું બોનાડીન એને ચ્યા હુળીખાંબાવોય મોરણાકોય મેળમિલાપ બોનાડ્યા, જ્યાકોય તો તુમહાન પવિત્ર, દોષવોગાર એને બુલવોગાર બોનાડીન પોરમેહેરા હામ્મે ઉબે કોએ.
COL 1:23 બાકી તુમહે ખ્રિસ્તાવોય મજબુત બોરહો જોજે, તુમહાન હારી ખોબાર આખતે વેળાયે જીં આશા મિળલી આતી તી નાંય છોડતે, જીં હારી ખોબાર આકાશા નિચે બોદી દુનિયામાય આખલી જાહે, તી હારી ખોબાર આંય પાઉલ પ્રચાર કોઅતાહાંવ.
COL 1:24 આમી આંય તુમહેહાટી જીં દુઃખ બોગવી રોયહો, ચ્યા લીદે આંય ખુશ હેતાઉ, એને આંય સાદા મા શરીરામાય દુઃખ સહન કોઅતાહાંવ જેહેકેન ખ્રિસ્તાય ચ્ચા શરીરાહાટી એટલે મંડળીહાટી સહન કોઅયા.
COL 1:25 પોરમેહેરાય ચ્યા સંદેશ તુમહાન પુરીરીતે હોમજાડાહાટી માન નિવાડલો હેય, યાહાટી આંય મંડળી સેવાક બોની ગીયહો.
COL 1:26 જો મર્મ વિતી ગીઅલા કાળ એને બોદી પીડી લોકહાપાઅને ગુપ્ત આતો, બાકી આમી પોરમેહેરાય ચ્યા પવિત્ર લોકહાવોય પ્રગટ કોઅય દેનલો હેય.
COL 1:27 કાહાકા પોરમેહેરા ઇચ્છા આતી કા ચ્યા લોક ઈ જાંઆય લેય કા ખ્રિસ્તા મિલકાત એને મહિમા તુમા ગેર યહૂદી લોકહાહાટીબી હેય, એને મર્મ ઈ હેય: ખ્રિસ્ત તુમહામાય રોહોય, જો તુમહાલ ચ્ચા મહિમામાય ભાગીદાર ઓઅના આશા દેહે.
COL 1:28 આમા બિજા લોકહાન ખ્રિસ્તા બારામાય આખજેહે, જીં પોરમેહેરાય આમહાન પુરાં જ્ઞાન દેનહા ચ્યાકોય આમા બોદહાન ચેતાવણી દેજહે એને શિક્ષણ દેજહે, કા આમા ઈ પાકી ખાત્રી કોઅય હોકજે, જોવે ચ્યે પોરમેહેરા હામ્મે ઉબે રોય, બોદે ખ્રિસ્તામાય યોક પાકે વિસ્વાસી રોય.
COL 1:29 ઓ ઉદ્દેશ પુરો કોઅરાહાટી આંય ચ્યા સામર્થ્યા ઉપયોગ કોઇન કોઠીણ મેઅનાત કોઅતાહાંવ, જીં સામર્થ્ય ખ્રિસ્ત દેહે એને જો માંયેમાય કામ કોઅહે.
COL 2:1 મા ઇચ્છા હેય કા તુમા જાંઆય લા, કા તુમહે એને જ્યેં લાવદિકિયા શેહેરામાય હેય, એને ચ્યા બોદહાહાટી જ્યાહાન માયે નાંય દેખ્યહે આંય કોલાં કોઠીણ મેહનાત કોઅતાહાંવ.
COL 2:2 આંય યાહાટી કોઅતાહાંવ, કા ચ્યાહા બોરહો પાકો ઓઓય જાય, યોક-બીજાઆરે પ્રેમામાય રોય, એને આંય ઈ બી વિચારતાહાવ કા ચ્ચાહાન પુરો બોરહો ઓએ કા, ચ્ચાહાય પોરમેહેરા મર્માલ જાય લેદાહા જો પોતે ખ્રિસ્ત હેય.
COL 2:3 કાહાકા તો તોજ હેય, જો પોરમેહેરા બુદ્દિ એને જ્ઞાન વળાખ કોઆડેહે, જેથી ચ્ચા ખોજાના હારકા હેય જીં દુબાડી થોવલાં આતા. કેવળ ખ્રિસ્તજ ચ્યાલ જાંઅહે એને તો ચ્યાલ બોદા લોકહાન દેખાડેહે.
COL 2:4 આંય તુમહાન યાહાટી આખતાહાવ, કા કાદો તુમહાન જુઠા શિક્ષણાકોય છેતરે નાંય.
COL 2:5 કાહાકા આંય તુમહેઆરે નાંય હેતાંવ, તેરુંબી તુમહે બારામાય વિચાર કોઅતો રોતહાવ, એને આંય ઈ જાઇન ખુશ ઓઅતાહાવ કા તુમહાય જેહેકેન જીવા જોજે તેહેકેન તુમા જીવતેહે એને ખ્રિસ્તાવોય તુમહે બોરહો પાકો હેય.
COL 2:6 તુમહાય ઈસુ ખ્રિસ્તાલ પ્રભુ રુપામાય માની લેદલો હેય, યાહાટી ચ્યાઆરે જોડાયને જીવન જીવા.
COL 2:7 એને ચ્ચામાય ઉંડે ઉતતે જાં, એને વોદતે જાં, એને જેહેકેન તુમહાન હિકાડયાહા તેહેકેન બોરહો કોઅનામાય મજબુત બોનતે જાં, એને વોદારી ને વોદારી ધન્યવાદ કોઅતે રા.
COL 2:8 હાચવીન રા, કાદાં તુમહાન નોકામી એને બેકાર વાતહેકોય છેતરી નાંય દેય, જ્યો માઅહા રીતીરીવાજાહા પરમાણે એને દુનિયા શિક્ષણા પરમાણે હેય બાકી ખ્રિસ્તા શિક્ષણા હારકા નાંય હેય.
COL 2:9 યાહાટી છેતરાય મા જાહા, કાહાકા જોવે ખ્રિસ્ત માઅહું બોન્યો, તોવેબી તો પુરીરીતે પોરમેહેર આતો.
COL 2:10 એને તો બોદા સામર્થ્યા એને ઓદિકારાકોય પ્રધાન હેય યાહાટી જો તુમા ખ્રિસ્તામાય હેય, તે તુમહાન કોઅહીજ વસ્તુ કમી નાંય હેય, કાહાકા તો બોદા ઓદિકારા એને આત્મિક જીવહા પ્રભુ હેય.
COL 2:11 જોવે તુમહાય ખ્રિસ્તાવોય બોરહો કોઅયો, તોવે તુમહે સુન્નત માઅહાકોય નાંય કોઅલા ગીયા, બાકી તી સુન્નત ખ્રિસ્તા લીદે જાઈ જ્યાકોય તુમહે પાપી સ્વભાવાલ દુઉ કોઅયો.
COL 2:12 કાહાકા જોવે તુમહાય બાપતિસ્મા લેદા તોવે ખ્રિસ્તા હારકા ડાટાય ગીયા એને ખ્રિસ્તા હારકાજ તુમહાન જીવતા કોઅયા, ઈ એહેકેન યાહાટી ઓઅયા કાહાકા તુમહાય બોરહો કોઅયો કા પોરમેહેરાય ચ્યા સામર્થ્યકોય, ખ્રિસ્તાલ મોઅલા માઅને પાછો જીવતો કોઅયો.
COL 2:13 એને જોવે તુમા તુમહે પાપ એને સુન્નત હારકા મોઅલા આતા, તોવે પોરમેહેરાય ખ્રિસ્તાઆરે જીવતા કોઅયા એને આપહે બોદા પાપ માફ કોઅયા.
COL 2:14 એને પોરમેહેરાય આપહે પાપ લોખલાં ચોપડીમાઅને ખોડી ટાક્યા, જીં વિદી નિયમાહા લીદે આપે વિરુદ આતા, જોવે ખ્રિસ્ત હુળીખાંબાવોય ચોડયો તોવે ચ્યે તી લોખાણ પુરીરીતે ફાડી દેના.
COL 2:15 એને ચ્યાય રાજ્ય એને ઓદિકારા શક્તીહીલ આરવી દેના, એને દુનિયા નોજરેમાય ચ્યાહાન શરમિંદા કોઅયા એને હુળીખાંબા વિજયા સફર માય ચ્યાહાન કૈદ્યાહા હારકા ફેરવ્યા.
COL 2:16 યાહાટી આમી કાદાલ ઓ ઓદિકાર નાંય હેય, કા ખાઅના-પિઅના, સણ, આમાસ, કા આરામા દિહયા બારામાય તુમહાવોય દોષ થોવે.
COL 2:17 ચ્યા બોદા નિયમ કેવળ યોક ઓઅનારી વાતહે છાવાડી હારકા હેય, બાકી ખ્રિસ્ત તોજ મુળ વસ્તુ હેય.
COL 2:18 કાદોબી, જુઠી નમ્રતા દેખાડીન એને હોરગા દૂતહા ભક્તિ કોઆડીન તુમહાન ઈનામાપાઅને દુઉ નાંય કોઅય દેય, ઓહડા લોક ચ્યાહાન દેખાનારા હોપનામાય લાગી રોતાહા, એને દુનિયા નોજરેકોય વિચાર કોઇન ઘમંડ કોઅતાહા.
COL 2:19 ચ્યાય ખ્રિસ્તાવોય બોરહો કોઅના બંદ કોય દેનલા હેય, જો શરીરા ટોલપી હેય, જેહેકેન ટોલપી શરીરા માર્ગદર્શન કોઅહે, તેહેકેન ખ્રિસ્ત ચ્યા બોદા લોકહા માર્ગદર્શન કોઅહે; કા ચ્યે એકતામાય એને બેગે રોય, જેહેકેન શરીરા હાંદા એને નહયો શરીરાલ યોખઠા રાખતેહેં; એને ઈ જેહેકેન પોરમેહેરા ઇચ્છા હેય તેહેકેન વોદહે.
COL 2:20 કાહાકા તુમહે પાપી સ્વભાવ ખ્રિસ્તાઆરે મોઅઇ ગીઅલો હેય, યાહાટી આમી તુમહાન યા દુનિયા રીતિરિવાજ પાળના ગોરાજ નાંય હેય, તે પાછે તુમા કાહા આમીબી યા રીતિરિવાજ પાળતાહા, જેહેકેન તુમા આમીબી દુનિયા તાબામાંય હેય?
COL 2:21 કા ઈ નાંય આથાલના, ઈ નાંય ખાઅના, યાલ આથ લાવના નાંય.
COL 2:22 યા બોદા રીતિરિવાજ કાય કામા નાંય હેય, કાહાકા યા માઅહા બોનાડલા નિયમ એને દુનિયા શિક્ષણ હેય.
COL 2:23 ઓહડા લાગહે જેહેકોય યા નિયમ યોક જ્ઞાનનો વાટ આખહે, એટલે પોતેજ પોરમેહેરાએછે બોળ-જોબરીકોય સમર્પિત કોઅનાથી, જુઠી નમ્રતા ભક્તિ, કોય એને આપહે શરીરાકોય કોઠાણ વ્યવહાર કોઅનાથી, બાકી આસલીમાય યા નિયમ શરીરા ઇચ્છાલ કાબુ કોઅનામાય મોદાત નાંય કોએ.
COL 3:1 જોવે પોરમેહેરાય ખ્રિસ્તાલ મોઅલા માઅને પાછો જીવતો કોઅયો, તે પોરમેહેરાય તુમહાનબી મોઅલા માઅને જીવતા કોઅલા હેય, તે ચ્યા ઇચ્છા રાખા જીં હોરગામાય પોરમેહેરાપાય તુમહેહાટી હેય, જાં ખ્રિસ્ત પોરમેહેરાપાય બોદહા કોઅતા સન્માના જાગાવોય બોઠલો હેય.
COL 3:2 દોરતીવોઅને વસ્તુહુ બારામાય નાંય બાકી ઉચે હોરગામાઅને વસ્તુહુ બારામાય કાયામ વિચાર કોઅતે રા.
COL 3:3 કાહાકા તુમા પાપી સ્વભાવાહાટી મોઅઇ ગીઅલે હેય એને તુમહે જીવન ખ્રિસ્તાઆરે પોરમેહેરામાય ગુપ્ત હેય.
COL 3:4 જોવે ખ્રિસ્ત જો આમહે જીવન હેય તો પાછો યી, તોવે તુમાબી ચ્યાઆરે યાહા એને ચ્યા મહિમામાય સહભાગી ઓઅય જાહા.
COL 3:5 યાહાટી ચ્યા ખારાબ કામહાલ કોઅના છોડી દા જ્યેં તુમહે પાપી સ્વભાવાનુસાર હેય, એટલે વ્યબિચાર, અશુદ્ધતા, ખારાબ વાસના, ખારાબ ઇચ્છા એને લોબ જીં મુર્તિપુજા હારકા હેય.
COL 3:6 કાહાકા લોક ઓહડે ખારાબ કામ કોઅતેહે યાહાટી પોરમેહેર ચ્યાહાન સજા દેહે.
COL 3:7 યોક સમય તુમાબી આપહે જીવનાલ યે ખારાબીમાય વીતાવતા આતા ચ્યાહાઆરે તુમા રોતા આતા.
COL 3:8 બાકી આમી તુમા રોગ કોઅના, ખિજવાય જાઅના, નિંદા કોઅના, એને ગાળી દેઅના, ઈ બોદા બંદ કોઅય દા.
COL 3:9 એને બીજહાન છેતારના નાંય, કાહાકા તુમહાય તુમહે પાપી સ્વભાવાલ એને બોદા ખારાબ કામહાલ છોડી દેનલા હેય.
COL 3:10 આમી તુમા નોવે માઅહે બોની ગીઅલે હેય, પોરમેહેર, યાલ બોનાડનારો આજુ વોદારી ચ્યા રુપામાય બોનાવી રિઅલો હેય, કા ચ્યા બારામાય પુરાં જ્ઞાન દેય હોકે.
COL 3:11 યા લીદે, નાંય તે યુનાની લોક, નાંય યહૂદી, નાંય સુન્નત કોઅલા, નાંય ગેર યહૂદી, નાંય જંગલી, નાંય પારદેશી, નાંય ગુલામ, નાંય દોણી, યાહા વોચમાય કાયજ ભેદભાવ નાંય હેય, કેવળ બોદાંજ ખ્રિસ્ત હેય એને તો બોદાહામાય હેય.
COL 3:12 યાહાટી જોવે પોરમેહેરાય તુમહાન ચ્યા પવિત્ર એને પ્રિય લોક ઓઅરાહાટી પોસંદ કોઅલા હેય, તે દયાળુ, ભલા કોઅનારા, દિન, નમ્ર એને સહન કોઅનારા બોના.
COL 3:13 એને જ્યા કાદા દોષ ઓઅરી તે તુમા યોકા બીજહાન સહન કોય લા, એને યોકાબીજા ગુના માફ કોઅય દા, જેહેકેન પ્રભુય તુમહે ગુના માફ કોઅયાહાં, તેહેકેન તુમાબી કોઆ.
COL 3:14 એને બોદહા કોઅતી મોઠી વાત ઈ હેય, કા યોકા-બિજાવોય પ્રેમ કોઆ એહેકોય કોઇન, તુમા પુરી રીતી થી એકતામાય ઓઅય જાં.
COL 3:15 તી શાંતી જીં ખ્રિસ્ત દેહે, ચ્ચાલ તુમહે રુદયામાય રાજ કોઅરા દા, કાહાકા તુમા બોદા યોકુજ શરીરા અવયવ હેય એને યાહાટી તુમહાન યોકા બિજા આરે શાંતિથી રાંહાટી હાદલા હેય, એને તુમા ધન્યવાદ કોઅતે રા.
COL 3:16 ખ્રિસ્તા વચના બારામાય વોદારી ને વોદારી વિચાર કોઅતે રા, એને પુરાં જ્ઞાનાકોય યોકા-બિજાલ હિકાડાં એને સલહો દા, એને તુમહે મોનામાય પોરમેહેરાલ ધન્યવાદ દેયને ભજન એને સ્તુતિગીતે એને આત્મિક ગીતે આખતે રિયા.
COL 3:17 તુમા જીં કાય બોલા કા કોઆ, તી બોદા પ્રભુ ઈસુવા નાંવ લેઈને કોઆ એને પ્રભુ ઈસુથી પોરમેહેર આબા ધન્યવાદ કોઆ.
COL 3:18 ઓ થેઅયેહેય, તુમા તુમહે માટડાહા આધીન રા, કાહાકા પ્રભુ લોકહાન એહેકેન કોઅના ઠીક હેય.
COL 3:19 ઓ માટડાહાંય, તુમહે થેઅયેહેવોય પ્રેમ કોઆ, ચ્યેહેઆરે ઓદરાય મા કોઅહા.
COL 3:20 ઓ પાહાહાય, બોદી વાત્યેહેમાય તુમહે આયહે આબહા આખલ્યા માના, કાહાકા ઈંજ પ્રભુલ ગોમહે.
COL 3:21 ઓ આબહાય, તુમા તુમહે પોહાહાલ ખિજવાડી મા લાહા, નાંય તે પોહેં નિરાશ બોની જાય.
COL 3:22 ઓ ગુલામાહાય, દુનિયામાય જ્યા તુમહે દોણી હેય, ચ્યાહા બોદ્યો વાતો માના, માઅહાન ખુશ કોઅનારા હારકા દેખાડાહાટી નાંય, બાકી ઈમાનદારીકોય એને પ્રભુલ આદર દેયને કામ કોઆ.
COL 3:23 એને જીં કામ કોઆ, તી હાચ્ચાં મોના કોઇન કોઆ, ઈ હોમજીન કા માઅહાહાટી નાંય બાકી પ્રભુહાટી કામ કોઅતાહા.
COL 3:24 કાહાકા તુમા જાંઅતાહા કા પ્રભુ તુમહાન વારસાયે બોદલો દેઅરી, તુમા તે પ્રભુ ખ્રિસ્તા સેવા કોઅતાહા.
COL 3:25 કાહાકા જીં કાદાં ખારાબ કામ કોઅહે, ચ્યા ખારાબ કામા બોદલે પોરમેહેર ચ્ચાલ ડોંડ દેઅરી, કાહાકા પોરમેહેર કાદા પક્ષપાત નાંય કોએ.
COL 4:1 ઓ દોણહ્યાય, તુમહે ચાકારાહા આરે પક્ષપાત વોગર એને યોક હારકો વ્યવહાર કોઆ, ઈ હોમજીન કા હોરગામાય તુમહે બી યોક દોણી હેય.
COL 4:2 કાયામ પ્રાર્થના કોઅતે રા, જોવે તુમા પ્રાર્થના કોઅતેહે તોવે જાગતા રા, એને કાયામ પોરમેહેરા ધન્યવાદ કોઆ.
COL 4:3 એને આમહેહાટી બી પ્રાર્થના કોઆ, કા પોરમેહેર આમહાન વચન પ્રચાર કોઅરાહાટી મોકો દેય, એને આમા ખ્રિસ્તા તો ભેદ આખી હોકજે, જ્યા લીદે કૈદી હેતાંવ.
COL 4:4 એને યાહાટી પ્રાર્થના કોઆ કા આંય ખ્રિસ્તા ભેદ સાફ રીતીકોય એને ખુલ્લી રીતેકોય પ્રચાર કોઅય હોકુ.
COL 4:5 અવિસ્વાસ્યાહા આરે વાત કોઅરાહાટી મિળનારા બોદા મોકા હારી રીતીકોય ઉપયોગ કોઆ, એને ચ્ચાહા આરે બુદ્ધિકોય વ્યવહાર કોઆ.
COL 4:6 તુમા ચ્ચાહા આરે સાદા નમ્રતાકોય વાત કોઆ, એને ઓહડયો વાતો કોઆ જ્યો મન ગમત્યો રોય જ્યેથી તુમહાન બોદા માઅહાન હારેં રીતેકોય જવાબ દેયના યેય જાય.
COL 4:7 પ્રિય વિસ્વાસી બાહા એને બોરહાવાળા સેવક તુખિકુસ, પ્રભુમાંય જો મા હાંગાત્યો સેવક હેય, મા બારામાય બોદ્યો વાતો તુમહાન આખી દેઅરી.
COL 4:8 ચ્યાલ માયે યાહાટી તુમહેપાય દોવાડયો કા, તુમહાન માલુમ ઓએ કા આમા કેહેકેન હેજે, એને તો તુમહાન મા બોરહામાય મજબુત કોઅય હોકે.
COL 4:9 એને ચ્યાઆરે ઉનેસિમુસાલ બી દોવાડજેહે, જો વિશ્વાસયોગ્ય એને પ્રિય વિસ્વાસી બાહા એને તુમહે ગાવામાઅને હેય, ચ્યા તુમહાન આમહે બારામાય બોદ્યો વાતો આખી.
COL 4:10 અરિસ્તર્ખુસ મા આરે કૈદી હેય, એને માર્ક જો બારનાબાસા બાહા લાગહે, સલામ આખહે, આંય જાંઅતાહાંવ કા તુમહાન પેલ્લાજ માર્કા બારામાય આખ્યાહા, કા તો જોવે તુમહેપાય યેય તે ચ્યા હારેકોય આવકાર કોઅજા.
COL 4:11 એને ઈસુ જ્યાલ લોક યુસ્તસ આખતેહે, તુમહાન સલામ આખહે, સુન્નત ઓઅલા યહૂદી વિસ્વાસ્યાહા માઅને કેવળ યા તીન માટડા હેય જ્યા પોરમેહેરા રાજ્યાહાટી કામ કોઅનારા હાંગાત્યો સેવક હેય, એને યાહાકોય માન બોજ દિલાસો મિળલો હેય.
COL 4:12 ઇપફ્રાસ જો તુમહે ગાવામાઅને એને ખ્રિસ્ત ઈસુ સેવક હેય, તુમહાન સલામ આખહે. તો તુમહેહાટી લાગણી થી પ્રાર્થના કોઅહે, કા તુમા બોદી વાતહેમાય પોરમેહેરા ઇચ્છા પુરીરીતે પુરી કોઅરાહાટી મજબુત બોની રોય.
COL 4:13 આંય ચ્યા સાક્ષી હેતાંવ, તો તે તુમહેહાટી એને લાવદિકિયા એને હિયરાપોલીસ શેહેરામાય રોનારા લોકહાહાટી બોજ મેઅનાત કોઅહે.
COL 4:14 પ્રિય ડાકટાર લુકા એને દેમાસ તુમહાન સલામ આખતાહા.
COL 4:15 લાવદિકિયા શેહેરામાય રોનારા વિસ્વાસ્યાહાન સલામ એને નુમફાસ એને ચ્યે ગોઓ બેગી ઓઅનારી મંડળીલ સલામ આખજે.
COL 4:16 એને જોવે ઈ પત્ર તુમહે મંડળીમાય વાચલા જાય, તોવે એહેકેન કોઅજા કા લાવદિકિયા શેહેરા મંડળીમાય બી વાચાહાટી દેજા, એને તી લાવદિકિયા મંડળી માઅને યેનલા પત્ર ચ્યાલ તુમાબી વાચજા.
COL 4:17 એને અરખિપ્પુસાલ આખજા, કા જીં સેવા પ્રભુમાંય તુલ દેનલી હેય તીલ હાચવીન પુરી કોઅજે.
COL 4:18 આંય પાઉલ, તુમહાન સલામ આખાહાટી યા પત્રામાય આંય મા આથાકોય લોખી રિઅલો હેય, એને યાદ કોઅજા કા આંય કૈદી હેતાંવ, એને માંહાટી પ્રાર્થના કોઅજા, એને તુમહેવોય પોરમેહેરા સદા મોયા ઓઅતી રોય. આમેન.
1TH 1:1 પાઉલ એને સિલવાનુસ એને તિમોથી આમા ઈ પત્ર થેસ્સાલોનિક મંડળીલ લોખજેહે, જીં પોરમેહેર આબા એને પ્રભુ ઈસુ ખ્રિસ્તામાય હેય, પોરમેહેર તુમહાવોય સદા મોયા એને તુમહાન શાંતી દેય.
1TH 1:2 આમા જોવે-જોવે પ્રાર્થના કોઅજેહે તોવે તુમહાન યાદ કોઅજેહે તુમહે બોદહાહાટી પોરમેહેરા ધન્યવાદ કોઅજેહે.
1TH 1:3 જોવે આમા આમહે પોરમેહેર આબાલ પ્રાર્થના કોઅજેહે, તો ચ્યે કામે જ્યેં તુમા પોરમેહેરાવોય બોરહો કોઅલા લીદે કોઅતેહે, એને વિસ્વાસી લોકહા મોદાત કોઅરાહાટી તુમા કોઠણ મેઅનાત કોઅતેહે કાહાકા તુમા ચ્યાહાવોય પ્રેમ કોઅતેહે, તુમા સતાવણી સહન કોઅતેહે કાહાકા તુમા પ્રભુ ઈસુ ખ્રિસ્તા પાછા યેયના આશા કોઅય રીઅલે હેય.
1TH 1:4 ઓ બાહાહાય, તુમહાવોય પોરમેહેર પ્રેમ કોઅહે, એને આમા જાંઅજેહે કા પોરમેહેરાય તુમહાન ચ્યા લોક બોનાહાટી નિવડી લેદલા હેય.
1TH 1:5 કાહાકા આમહાય તુમહાન ઈસુ ખ્રિસ્તા બારામાય હારી ખોબાર ખાલી બોલના કોયજ નાંય આખી, બાકી પવિત્ર આત્મા સામર્થ્યાકોય એને પુરી ખાત્રીકોય તુમહાન આખી, તુમા જાંઅતેહે કા આમા તુમહે હારાહાટી તુમહે વોચમાય કેહેકેન રિયા.
1TH 1:6 તુમહાય આમહે એને પ્રભુવા અનુસરણ કોઅયા તુમહાવોય બોજ મુશ્કેલી આતી તેરુંબી તુમહાય ઈસુ ખ્રિસ્તા હારી ખોબારેલ આનંદથી ગ્રહણ કોઅયો, જો પવિત્ર આત્માકોય દેનલો હેય.
1TH 1:7 એહેકેન તુમા મોકોદુનિયા વિસ્તારા એને આખાયા દેશા બોદા વિસ્વાસ્યાહાહાટી નમુનો બોની ગીયા.
1TH 1:8 તુમહે પાયને પ્રભુવા હારી ખોબાર કેવળ મોકોદુનિયા વિસ્તાર એને આખાયા દેશામાયજ નાંય ફેલાયા, બાકી બોદી જગ્યા જાં આમા જાજહે, લોક આમહે આરે પોરમેહેરાવોય તુમહે બોરહા બારામાય વાત કોઅતાહા, યાહાટી આમહાન બીજહાન તુમહે બોરહા બારામાય આખના ગોરાજ નાંય હેય.
1TH 1:9 કાહાકા ચ્યા લોક બીજહાન આખતાહા કા જોવે આમા તુમહેપાય યેના તોવે તુમહાય કેહેકેન આમહાન આવકાર કોઅયા, એને કેહેકેન તુમા મુર્તિપાઅને દુર ઓઇન હાચ્ચાં જીવતા પોરમેહેરા સેવા કોઅરાહાટી પોરમેહેરાપાય વોળી યેના.
1TH 1:10 એને ચ્યા પોહા ઈસુ ખ્રિસ્તા હોરગામાઅને પાછા યેયના વાટ જોવાં, જ્યાલ પોરમેહેરે મોઅલાહામાઅને જીવતો કોઅયો, એટલે ઈસુલ, જો આપહાન યેનારી સજા પાઅને બોચાડેહે.
1TH 2:1 ઓ બાહાહાય, તુમહાન ખોબાર હેય, કા આમહે તાં ઈહીં યેયના ફાયદાહાટી આતા.
1TH 2:2 તુમહાન ખોબાર હેય, કા પેલ્લા આમહાય ફિલિપ્પી શેહેરામાય દુઃખ વેઠયાં એને અપમાન સહન કોઅયા તેરુંબી આમહે પોરમેહેરે આમહાન ઓહડી ઈંમાત દેની, કા થેસ્સાલોનિકી લોકહાય આમહે વિરુદ કોઅયો તેરુંબી આમહાય તુમહાન ખ્રિસ્તા હારી ખોબાર આખી.
1TH 2:3 કાહાકા આમહે હિકાડના તુમહાન દોગો દેયના નાંય એને નાંય ખારાબ વિચારાકોય, કા છેતરાહાટી નાંય હેય.
1TH 2:4 પોરમેહેરાય આમહાન બોરહાવાળા હોમજીન હારી ખોબાર આખના કામ હોઅપ્યા, યાહાટી આમા માઅહાન નાંય બાકી આમહે મન પારખનારો પોરમેહેરાલ ખુશ કોઅરાહાટી હિકાડજેહે.
1TH 2:5 તુમહાન ખોબાર હેય, કા આમહાય કાદે દિહી તુમહાન ફુલાવીન વાત નાંય આખ્યેલ, આમહાય તુમહાપાયને લોબ રાખીન પોયહા મેળવાહાટી નાંય કોઅયા, પોરમેહેર સાક્ષી દેહે કા આમા એહેકેન નાંય કોઅજે.
1TH 2:6 કાદે દિહે માઅહા પાયને માનપાન નાંય હોદયા, કા તુમહે પાયને નાંય, એને બીજહા પાયને બી નાંય, એને જો આમા ખ્રિસ્તા પ્રેષિત ઓઅના કારણ તુમહેપાઅને મોદાત માગના આમહે ઓદિકાર આતો.
1TH 2:7 આમા ઈસુ ખ્રિસ્તા પ્રેષિત ઓઅનાથી તુમાહાવોય ઓદિકાર ચાલાડી હોકતા, બાકી આમા તુમહે વોચમાય હાના પોહહા હારકા નમ્ર બોનીન રિયા, એને જ્યા રીતીકોય આયહો આપહે પાહહાન પાલન-પોષણ કોઅહે, તેહેકેનુજ આમહાયબી તુમહે વોચમાય રોયન કરુણતા દેખાડલા હેય.
1TH 2:8 તુમહેહાટી આમહે કળવળા એને બોજ પ્રેમા લીદે તુમહાન પોરમેહેરા હારી ખોબાર દાં ઓલહાંજ નાંય બાકી આમહે જીવ બી દાં આતા.
1TH 2:9 કાહાકા ઓ બાહાહાય, તુમહાન આમહે કોઠણ મેઅનાત કોઅના યાદ ઓઅરી, તુમહે વોચમાય પોરમેહેરા હારી ખોબારે પ્રચાર કોઅતા સમયે આમા રાત-દિહી કામ-ધંદો કોઅતા રિયા, કા આમહાન જીં ગોરાજ હેય તી પુરાં કોઅરાહાટી તુમહાન કાય દેઅના ગોરાજ નાંય પોડે.
1TH 2:10 તુમા પોતે સાક્ષી હેય, એને પોરમેહેર બી સાક્ષી હેય, કા તુમા બોદા વિસ્વાસ્યાહા આરે આમહે સ્વભાવ કોલો હાચ્ચો, ન્યાયી એને દોષવોગાર્યો હેય.
1TH 2:11 તુમહાન ખોબાર હેય કા જેહેકેન આબહો પાહહાન હોમજાડેહે, તેહેકેન આમહાયબી તુમા બોદહાલ હિકાડતા, દિલાસો દેતા એને હોમજાડતા આતા.
1TH 2:12 કા તુમા ઓહડા જીવન જીવા જ્યાથી પોરમેહેર ખુશ ઓએ, જો તુમહાન પોતાના રાજ્યામાય એને મહિમામાય હાદહે.
1TH 2:13 યાહાટી આમા સાદા પોરમેહેરા ધન્યવાદ કોઅજેહે કા જોવે આમા તુમહે વોચમાય પોરમેહેરા હારી ખોબાર પ્રચાર કોઅયો તોવે તુમા વોનાયા તે તુમહાય યા સંદેશાલ માઅહા નાંય બાકી પોરમેહેરા સંદેશ હેય એહેકેન કોઇન સ્વીકાર કોઅયા, એને તી તુમહેમાય કામ કોઅહે, જ્યેં ઈસુ ખ્રિસ્તાવોય બોરહો કોઅતેહે.
1TH 2:14 યાહાટી ઓ બાહાહાય, તુમહાય તેહેકેન સતાવણી સહન કોઅયી જેહેકેન પોરમેહેરાવોય બોરહો કોઅનાર્યે મંડળી વિસ્વાસ્યાહાય સહન કોઅયા જ્યો યહૂદીયા વિસ્તારમાય ઈસુ ખ્રિસ્તામાય હેય, કાહાકા તુમહાય બી તુમહે લોકહાપાઅને તેહેકેન દુઃખ વેઠયાં, જેહેકેન ચ્યાહાય યહૂદીયાહાપાઅને વેઠયાહા.
1TH 2:15 જ્યાહાય પ્રભુ ઈસુવાલ એને ભવિષ્યવક્તાહાલ બી માઆઇ ટાક્યા, એને આમહાન સતાવ્યા, પોરમેહેર ચ્યાહાકોય ખુશ નાંય હેય, એને ચ્યા બોદા લોકહા વિરુદ કોઅતાહા.
1TH 2:16 એને ચ્યા ગેર યહૂદીયાહાલ ચ્યાહા તારણા બારામાય વાત કોઅરાહાટી આમહાન રોકતાહા. ચ્યા ચ્યાહા પાપ વોય પાપ જોડતા જાતહા, જાવ લોગુ પોરમેહેર ચ્યાહાન ડૉડ નાંય દેય, એને સેલ્લે નોક્કી પોરમેહેર ચ્યાહાન સજા દેનારો હેય.
1TH 2:17 ઓ બાહાહાય, જોવે આમા વોછા દિહી લોગુ મોનામાય નાંય બાકી શરીરાકોય તુમહાપાયને જુદા પોડ્યા, તે આમહાય મોઠી કળવાળા કોય તુમહાન એઅરાહાટી કોશિશ કોઅયી.
1TH 2:18 યાહાટી આમહાય વિશેષ કોયન આંય પાઉલ તુમહે ઈહીં યાહાટી કોલાદા કોશિશ કોઅયી, બાકી સૈતાન આમહાન તુમહેપાય ફિરી યાહાટી રુકાવાટ કોઅતો રિયો.
1TH 2:19 જોવે આમહે પ્રભુ ઈસુ ખ્રિસ્ત પાછો યેઅરી, તોવે તુમહાન છોડીન આમહે આશા એને આનંદ, આમહે મહિમા મુગુટ કું રોય? કાય તી તુમા નાંય હેય?
1TH 2:20 નોક્કીજ, તુમાંજ આમહે મહિમા એને આનંદ હેય.
1TH 3:1 યાહાટી જોવે તુમહાન દેખ્યા વોગર આમહા થી નાંય રોવાયાં, તોવે આંય પાઉલ એને સિલાસ આમહાય એથેન્સ શેહેરામાય યોખલા રોઅના નોક્કી કોઅયા.
1TH 3:2 એને આમહાય તિમોથી જો ખ્રિસ્તા હારી ખોબાર પ્રચાર કોઅનામાય આમહે હાંગાત્યો બાહા, એને પોરમેહેરા સેવક હેય, ચ્યાલ તુમહાપાય દોવાડયો, કા તો તુમહાન બોરહા બારામાય મજબુત કોએ ને ઉત્તેજન દેય.
1TH 3:3 જ્યેં થી કાદાબી વિસ્વાસી બાહા કા બોઅહી ઈ દુઃખ વેઠના લીદે બોરહામાઅને ઓટી નાંય જાય, કાહાકા તુમહાન ખોબાર હેય, આપહાન દુઃખ વેઠાં પોડી.
1TH 3:4 જોવે આમા તુમહે ઈહીં રોજે તોવે આમહાય પેલ્લાજ તુમહાન આખી રીઅલા આતા, કા આમહાન દુઃખ વેઠાં પોડી, એને તેહેકેન બોન્યા બી, એને ચ્યા તુમહાન ખોબાર હેય.
1TH 3:5 યાહાટી જોવે માન નાંય રોવાયાં, તોવે માયે તિમોથીલ તુમહે બોરહા બારામાય ખોબાર લાંહાટી દોવાડયો, કા એહેકેન નાંય ઓએ, કા પરીક્ષા કોઅનારો સૈતાનાય તુમહે પરીક્ષા કોઅયી ઓરી, એને આમહે મેહનાત ઓમથીજ ઓઅય જાય.
1TH 3:6 બાકી તિમોથી તુમહે તાઅને આમહે ઈહીં યેયન તુમહે બોરહા એને પ્રેમા હારી ખોબાર આખી, એને ઈ વાત બી આખી, કા તુમા સાદા પ્રેમ ને હાતે આમહાન યાદ કોઅતેહે, એને આમહાન મિળાહાટી કળવાળા કોઅતેહે, જેહેકેન આમા તુમહાન એઅરાહાટી કોઅજેહે.
1TH 3:7 યાહાટી, ઓ બાહાહાય, આમહે બોદા દુઃખ એને સતાવણી બી તુમહે બોરહા બારામાય વોનાયને આમહાન દિલાસો મિળ્યો.
1TH 3:8 કાહાકા જોવે આમી તુમા પ્રભુવોય બોરહો કોઅનામાય મજબુત હેતા, તોવે ઈ આમા જીવજેહે એહેકેન લાગહે.
1TH 3:9 એને જેહેકેન આનંદ તુમહે લીદે આમહાન પોરમેહેરા હામ્મે જાયો, ચ્યાહાટી આમા પોરમેહેરા આભાર કેહેકેન માની હોકજે?
1TH 3:10 આમા રાત દિહી બોજ પ્રાર્થના કોઅતા રોજહે, કા તુમહાન પાછા મિળજે, જ્યેં થી ઈસુ ખ્રિસ્તાવોય તુમહે બોરહો આજુ મજબુત કોઅરાહાટી આમા તુમહે મોદાત કોઅય હોકજે.
1TH 3:11 આમા પ્રાર્થના કોઅજેહે કા, આમહે પોરમેહેર આબો એને પ્રભુ ઈસુ, તુમહે ઈહીં યાહાટી આમહાન મોદાત કોઅય.
1TH 3:12 આમા પ્રાર્થના કોઅજેહે કા, પ્રભુ એહેકેન કોએ, કા જેહેકેન આમા તુમહેવોય પ્રેમ કોઅજેહે, તેહેકેન તુમાબી બોદહાવોય પ્રેમ કોએ, એને પ્રેમામાય બોજ વોદતે જાય.
1TH 3:13 આમા પ્રાર્થના કોઅજેહે કા તો તુમહે મોનાલ એહેકોય મજબુત કોએ, કા જોવે આમહે પ્રભુ ઈસુ આપહે બોદા પવિત્ર લોકહાઆરે પાછો ફિરીન યેય તે તો આમહે પોરમેહેરા એને આબા હારકો પવિત્ર એને દોષવોગાર રોય.
1TH 4:1 ઓ વિસ્વાસી બાહાહાય, તુમા આમહેપાઅને ઈ શિક્ષણ મિળવી ચુકલા હેય, કા કેહેકેન જીવા જોજે એને પોરમેહેરાલ ખુશ કોઅરા જોજે, એને તુમા એહેકેન જીવતાહા બી, સેલ્લે, આમા પ્રભુ ઈસુમાય તુમહાન ઈ વિનાંતી કોઅતા એને હોમજાડતાહા કા તુમા યા બારામાય વોદતે જાં.
1TH 4:2 કાહાકા તુમા જાંઅતાહા કા તી શિક્ષણ આમહાય તુમહાન દેનલા હેય તી ઈસુ ઓદિકારથી હેય.
1TH 4:3 કાહાકા પોરમેહેરા મોરજી ઈજ હેય, કા તુમહાન પવિત્ર બોના જોજે, એને વ્યબિચાર નાંય કોઅરા જોજે.
1TH 4:4 તુમહામાઅને યોકાયોક જાંઆ પોતાના થેઅયેવોય પવિત્ર એને માન હાતે વ્યવહાર રાખા જોજે.
1TH 4:5 તુમહાન ઈ કામ જુઠી મોરજયેકોય નાંય કોઅરા જોજે, જેહેકેન જ્યા લોક પોરમેહેરાલ નાંય જાંએત ચ્યાહા હારકા નાંય કોઅના.
1TH 4:6 યે વાતમાય કાદાય બી બીજહાન છેતારના નાંય, એને નાંય ચ્યાહાવોય અન્યાય કોઅના, કાહાકા પ્રભુ ઈસુ ચ્યાહાન સજા દેઅરી, જ્યેં એહેકેન કામ કોઅતેહે, જેહેકેન તુમહાન આમહાય પેલ્લાજ સાફ રીતીકોય હોમજાડી દેનલા આતા.
1TH 4:7 કાહાકા પોરમેહેરે આપહાન ખારાબ જીવન જીવાહાટી નાંય, બાકી પવિત્ર જીવન જીવાહાટી હાદલા હેય.
1TH 4:8 યાહાટી જીં માઅહું યા નિયમાહાલ નાંય માને, તો માઅહા નિયમ નાંય, બાકી પોરમેહેરા નિયમ નાંય માને, જો તુમહાન ચ્યા પવિત્ર આત્મા દેહે.
1TH 4:9 યોકબીજા વિસ્વાસીવોય પ્રેમ રાખના બારામાય તુમહાન લોખના ગોરાજ નાંય હેય, કાહાકા યોકબીજાવોય પ્રેમ કોઅના તુમા પોરમેહેરા પાયને હિક્યાહા.
1TH 4:10 એને તુમા મોકોદુનિયા વિસ્તારમાય રોનારા બોદા વિસ્વાસી લોકહાઆરે એહેકેન પ્રેમ કોઅતાહા, તેરુંબી ઓ બાહાહાય, આમા તુમહાન વિનાંતી કોઅજેહે આજુબી વોદતા જાં.
1TH 4:11 એને જેહેકેન તુમહાન આમહાય હોમજાડ્યેલ, તેહેકેન શાંતીકોય જીવન જીવા, એને બીજહા વાતમાય નાંય પોડતા, એને પોતે મેઅનાત કોઇન કામાણી કોઅના કોશિશ કોઆ.
1TH 4:12 જ્યેં થી અવિસ્વાસી માઅહું તુમહે વ્યવહાર એઇન આદર કોએ, એને તુમહાન જીં વસ્તુ ગોરાજ હેય ચ્યેહાટી બીજહા આધારે નાંય જીવા પોડે.
1TH 4:13 ઓ વિસ્વાસી બાહાહાય, આમહે મોરજી હેય કા જ્યેં મોઅઇ ગીયે ચ્યા બારામાય તુમહાન જાણ જોજે, એહેકેન નાંય ઓઅય કા તુમહાન ચ્ચાહા રોકા શોક કોઆ જ્યાહાન આશા નાંય હેય, કા ચ્યે મોઅલા માઅને પાછો જીવતે ઓઅનારે હેય.
1TH 4:14 કાહાકા જો આપા બોરહો કોઅજેહે કા ઈસુ મોઅયો એને પાછો જીવી ઉઠયો, તો તેહેકેન જ્યેં ઈસુવોય બોરહો કોઅતા મોઅઇ ગીયે, પોરમેહેર ચ્યાહાનબી ઈસુઆરે પાછો લેય યી.
1TH 4:15 આમહાન જીં પ્રભુ ઈસુ પાઅને શિક્ષા મિળલી હેય, ચ્યાપરમાણે આમા તુમહાન આખજેહે કા, આપા, જ્યેં જીવતે હેય, એને જ્યેં પ્રભુ ઈસુ પાછા યેયના લોગુ જીવતે રોય, તો જ્યેં મોઅઇ ગીઅલે હેય ચ્યાહા કોઅતા પેલ્લા ઈસુઆરે નાંય મિળહું.
1TH 4:16 કાહાકા પ્રભુ ઈસુ પોતે હોરગામાઅને યેઅરી, તો ઉચા શબ્દા હાતે આદેશ દેઅરી એને લોક યોક મુખ્ય હોરગા દૂતાલ હાદતા વોનાયી એને પોરમેહેરા તુતારી ફુકલી જાય, એને જ્યેં ખ્રિસ્તાવોય બોરહો કોઅતા મોઅઇ ગીઅલે હેય, ચ્યે પેલ્લે જીવી ઉઠી.
1TH 4:17 ચ્યા પાછે આપા જ્યા જીવતા એને બોચી રહું, આપા ચ્યાહા આરેજ વાદળાવોય ઉઠાવાય જાહાંવ, એને આકાશામાય પ્રભુ ઈસુઆરે મિળહું, એને ચ્યા સમયાપાઅને આપા સાદા પોરમેહેરાઆરે રોહુ.
1TH 4:18 યાહાટી યે વાતે થી તુમા યોકબિજાલ દિલાસો દેતા રા.
1TH 5:1 ઓ વિસ્વાસી બાહાહાય, પ્રભુ ઈસુ પાછા યેઅના બારામાય તુમહાન લોખના ગોરાજ નાંય હેય.
1TH 5:2 કાહાકા તુમહાન પુરી ખોબાર હેય, કા જેહેકેન બાંડ રાતી યેહે, તેહેકેન પ્રભુ ઈસુ પાછા યેઅના દિહી અચાનક ઓઅરી.
1TH 5:3 જોવે માઅહે આખતેહે કા આમી બોદા હારાં હેય, આમી દાક નાંય, તોવે અચાનક, ચ્યે મોઠા દુઃખા અનુભવ કોઅરી, ઈ ઓલા જલદ્યાજ ઓઅરી કા જેહેકેન અચાનક મોયનાવાળી થેએયે બુકામાય દુખતા મુંડહે, એને ચ્યા લોક ચ્યા મોઠા દુઃખામાઅને બોચી નાંય હોકી.
1TH 5:4 બાકી, ઓ વિસ્વાસી બાહાહાય, તુમા યે વાતે બારામાય તે આંદારામાય નાંય હેય, કા પ્રભુ ઈસુ પાછા યેયના દિહી, તુમહેપાય જેહેકેન બાંડ અચાનક યેહે તેહેકેન યેય જાય એને યાથી તુમા ચમકાય નાંય જાતા.
1TH 5:5 કાહાકા તુમા બોદા ઉજવાડા લોક એને દિહયા લોક હેતા, આપા રાતી લોક નાંય એને આંદારાવાળા લોક નાંય હેજે.
1TH 5:6 યાહાટી આપહાન તિયારી વોગાર લોકહા હારકા હુતલા નાંય રા જોજે, બાકી ચ્યા યેઅના વાટ જોવીન તિયારીમાય એને હાચવીન રોજા.
1TH 5:7 કાહાકા જ્યેં માઅહે હૂવી જાતહેં ચ્યે રાતી હૂવી જાતહેં એને જ્યેં દારવા પીયને સાકલે ઓઅતેહે ચ્યે બી રાતી ઓઅતેહે.
1TH 5:8 બાકી આપા જ્યા દિહયા હેય, બોરહો એને પ્રેમા યોક જીલમા હારકા હેય ચ્યાલ પોવીલા જીં બચાવેહે એને તારણા આશા ટોપ પોવીન હાચવીન રા.
1TH 5:9 કાહાકા પોરમેહેરાય આપહાન સજા બોગવાહાટી નાંય, બાકી ચ્યાય આપહાન પ્રભુ ઈસુ ખ્રિસ્તા કોઇન તારણ મિળવાહાટી નિવડ્યેહે.
1TH 5:10 ઈસુ ખ્રિસ્ત આપહેહાટી યાહાટી મોઅઇ ગીયો, યાહાટી આમા જો જીવતા હેય યા મોઅઇ ગીયા ચ્યાઆરે કાયામ લોગુ જીવન વિતાવજે.
1TH 5:11 ચ્યાહાટી તુમા યોકબિજાલ દિલાસો દા, એને બોરહામાય યોકાબીજાલ મજબુત કોઆ, જેહેકેન તુમા કોઅય બી રીયહા.
1TH 5:12 ઓ વિસ્વાસી બાહાહાય, આમા તુમહાન વિનાંતી કોઅજેહે, કા જ્યા તુમહેહાટી બોજ મેઅનાત કોઅતાહા, એને પ્રભુમાંય તુમહે આગેવાન હેય, એને તુમહાન માર્ગદર્શન કોઅતાહા, ચ્યાહાન માન દા.
1TH 5:13 જીં કાય ચ્યા તુમહેહાટી કોઅતાહા, ચ્યા લીદે ચ્યાહા બોજ આદર કોઆ એને ચ્યાહાન બોજ પ્રેમ કોઆ, એને યોકાબીજા આરે શાંતિથી રા.
1TH 5:14 ઓ વિસ્વાસી બાહાહાય, આમા તુમહાન વિનાંતી કોઅજેહે, કા જ્યેં આળહયે હેય ચ્યાહાન ચેતાવણી દા, જ્યેં બીખર્યે હેય ચ્યાહાન ઈંમાત દા, જ્યેં નોબળે હેય ચ્યાહાન મોદાત કોઆ, એને બોદહાઆરે ધીરજથી રા.
1TH 5:15 દિયાન દા કા કાદે તુમહેઆરે ખોટાં કોઅયા ઓરી, તો ચ્યા બોદલામાય ચ્યા ખોટાં નાંય કોઅના, બાકી તુમા સાદા વિસ્વાસી લોકહા એને બોદહાહાટી હારાં કામ કોઅરાહાટી કોશિશ કોઆ.
1TH 5:16 સાદા આનંદામાય રોજા.
1TH 5:17 પ્રાર્થના કોઅનામાય લાગલા રોજા.
1TH 5:18 બોદી પરિસ્થીતીમાય પોરમેહેરા ધન્યવાદ કોઆ, કાહાકા તુમહેહાટી ઈસુ ખ્રિસ્તામાય ઈંજ પોરમેહેરા મોરજી હેય.
1TH 5:19 લોકહા જીવનામાય કામ કોઅરાહાટી પવિત્ર આત્મા કામાલ મા રોકહા.
1TH 5:20 ભવિષ્યવાણ્યેહે નાકાર મા કોઅહા.
1TH 5:21 બોદી વાતહે ખાત્રી કોઆ, કા ઈ પોરમેહેરાપાઅને હેય કા નાંય, જીં હારાં હેય તી માના એને ચ્યા પાલન કોઆ.
1TH 5:22 બોદી જાતી ખારાબી પાઅને દુઉ રોજા.
1TH 5:23 શાંતી દેનારો પોરમેહેર ખુદ તુમહાન પુરીરીતે પવિત્ર બોનાવી દેય, તુમહે આત્મા એને જીવ એને શરીર આપહે પ્રભુ ઈસુ ખ્રિસ્ત પાછો યી તોદિહી લોગુ નિર્દોષ રોય.
1TH 5:24 તુમહાન નિવડી લેનારો પોરમેહેર બોરહાવાળો હેય, એને તો એહેકેનુજ કોઅરી.
1TH 5:25 ઓ વિસ્વાસી બાહાહાય, આમહેહાટી બી પ્રાર્થના કોઆ.
1TH 5:26 બોદા વિસ્વાસી બાહહાન પવિત્ર સલામ કોઆ.
1TH 5:27 આંય તુમહાન પ્રભુમાંય ઓધિકારકોય આગના દેતહાવ કા ઈ પત્ર બોદા વિસ્વાસી બાહહાન વાચીન વોનાડલા જાં જોજે.
1TH 5:28 આમહે પ્રભુ ઈસુ ખ્રિસ્તા સદા મોયા તુમા બોદહાઆરે ઓઅતી રોય.
2TH 1:1 પાઉલ એને સિલવાનુસ એને તિમોથી આમા ઈ પત્ર થેસ્સાલોનિક મંડળીલ લોખજેહે, જો આમહે પોરમેહેર આબા એને પ્રભુ ઈસુ ખ્રિસ્તામાય હેય.
2TH 1:2 આમહે પોરમેહેર આબો એને પ્રભુ ઈસુ ખ્રિસ્ત તુમહાવોય સદા મોયા કોએ એને તુમહાન શાંતી દેય.
2TH 1:3 ઓ વિસ્વાસી બાહાહાય, આમહાન તુમહે લેદે સાદા પોરમેહેરા ધન્યવાદ બોદા સમાયે કોઅરા જોજે, એને એહેકેન કોઅના આમહેહાટી હારાં હેય, કાહાકા ઈસુ ખ્રિસ્તાવોય તુમહે બોરહો બોજ વોદી રિઅલો હેય, એને તુમા યોક બિજાવોય બોજ પ્રેમ કોઅતાહા.
2TH 1:4 યાહાટી આમા પોતે પોરમેહેરાવોય બોરહો કોઅનારા વિસ્વાસી લોકહા મંડળીમાય તુમહે બારામાય વાહવા કોઅજેહે, કાહાકા તુમા બોજ બોદી સતાવણી એને મુશ્કેલીમાઅને જાતહેં, તેરુંબી તુમા ઈંમાત રાખીન ચ્યાલ સહન કોઅતેહે, એને તુમા આમીબી ઈસુ ખ્રિસ્તાવોય બોરહો કોઅતેહે.
2TH 1:5 ઈ પોરમેહેરા હાચ્ચાં ન્યાયા નિશાણી હેય, કા તુમા પોરમેહેરા રાજ્યાહાટી લાયકે બોના, જ્યાહાટી તુમા ઈ દુઃખ વેઠી રીયહા.
2TH 1:6 કાહાકા પોરમેહેર સાદા હાચ્ચો ન્યાય કોઅહે, તો ચ્યાહાન યા બોદલો વાળી, જ્યેં માઅહે તુમહાન આબદા પાડતેહે.
2TH 1:7 એને તુમહાન, જ્યેં દુઃખ વેઠી રીયહે આમહે આરે આરામ દી, ઈ તોવે ઓઅરી જોવે પ્રભુ ઈસુ ચ્યા સામર્થી હોરગા દૂતહા આરે, હોરગામાઅને યેઅરી એને તો આગડા જાળેકોય ગેરાલો રોય.
2TH 1:8 એને જ્યેં માઅહે પોરમેહેરાલ નાંય જાંએત, એને આપહે પ્રભુ ઈસુ ખ્રિસ્તા હારી ખોબારેવોય બોરહો નાંય કોએત, તો ચ્યાહાન સજા દેઅરી.
2TH 1:9 ચ્યે સાદામાટે પ્રભુવા પાઅને આલાગ ઓઅય જાય, ચ્યા મહિમા એને મહાન શક્તિ ભાગીદાર નાંય બોની, એને તો ચ્યાહાન અનંત વિનાશા સજા દેઅરી.
2TH 1:10 યો વાતો તોદિહી ઓઅરી જોવે પ્રભુ ઈસુ ચ્યા બોદા પવિત્ર લોકહાપાઅને મહિમા પામા, પાછો યેઅરી, તુમાબી યા લોકહામાય સામીલ ઓઅહા, કાહાકા જીં તુમહાન આખલા આતા ચ્ચાવોય તુમહાય બોરહો કોઅલો હેય.
2TH 1:11 યાહાટી તુમહેહાટી આમા સાદા પ્રાર્થના કોઅજેહે કા આપહે પોરમેહેર તુમહાન તી કામ કોઅના લાયકે બોનાવે, જીં કામ કોઅરાહાટી તુમહાન હાદલા હેય, એને તુમહે બોદી હારી ઇચ્છા એને બોરહાકોય કોઅલે બોદે કામે ચ્યા સામર્થ્યાકોય પુરાં કોઅય દેય.
2TH 1:12 આમા પ્રાર્થના કોઅતાહા યાહાટી આમહે પ્રભુ ઈસુ ખ્રિસ્તા નાંવ તુમહેકોય મહિમા પામે એને તુમા ચ્યાકોય આદર પામા, ઈ બોદા કાય આમહે પોરમેહેર એને ઈસુ ખ્રિસ્તા સદા મોયાકોય ઓઅરી.
2TH 2:1 ઓ વિસ્વાસી બાહાહાય, આમહાન પ્રભુ ઈસુ ખ્રિસ્તા પાછા યેઅના એને આપહે ચ્યા હામ્મે યોખઠા ઓઅના બારામાય લોખલાં હેય.
2TH 2:2 જો તુમા એહેકેન વોનાતેહે કા પ્રભુ યેઅના દિહી યેય ચુકલો હેય, તો તુમહે વિચારાકોય જલદ્યાજ ગાબરાય નાંય જાયના. કાદો એહેકેન યોક ભવિષ્યવાણી રુપામાય કા યોક સંદેશમાય કા યોક પત્રમાય આખી હોકહે, જેહેકેન કા ઈ આમહેપાઅને યેનલા હેય.
2TH 2:3 તુમા કોઅહે બી રીતીકોય કાદા જુઠી વાતેહેવોય બોરહો નાંય કોઅના, કાહાકા પ્રભુ ઈસુ પાછા યેઅના પેલ્લા ઓહડા સમય ઓઅરી કા બોજ લોક પોરમેહેરા વિરોદ એને ખારાબ કામે કોઅરી, એને તો પાપમાય પાડી ટાકનારો પ્રગટ ઓએ, જ્યા નાશ ઓઅના નોક્કી હેય.
2TH 2:4 તો પોરમેહેરા વિરોદ કોઅરી એને જ્યાહાલ દેવો માનીન ભક્તિ કોઅતાહા ચ્યાહા વિરોદ કોઅરી તો એહેકેનબી જાહેર કોઅરી કા તોજ મોઠામાય મોઠો પોરમેહેર હેય એને પોરમેહેરા દેવાળામાય બોહરી.
2TH 2:5 તુમહાન યાદ ઓરી કા જોવે આંય તુમહે ઈહીં આતો, તોવે માયે તુમહાન ઈ બોદા બોજદા આખલા આતા.
2TH 2:6 એને ચ્યાલ કાય રોકહે, તી તુમહાન ખોબાર હેય બાકી પોરમેહેરે નોક્કી કોઅલે સમયે યેઅરી તો આજુ નિંગ્યહો નાંય.
2TH 2:7 પેલ્લેથી પાપમાય પાડનારા શક્તિ ગુપ્તરીતે આમીબી ખારાબ કામ કોઅહે, બાકી આમી યોક રોકનારો હેય, એને જાવ લોગુ ચ્યાલ કાડી નાંય ટાકે, તે તો ચ્યાલ રોકીજ રાખી.
2TH 2:8 ચ્યા પાછે પાપમાય પાડનારો પ્રગટ ઓઅરી, બાકી જોવે ઈસુ ખ્રિસ્ત પાછો યેઅરી તોવે ચ્યા મુયામાઅને નિંગનારા વારાકોય એને પોતાના આગમના સામર્થ્યથી પાપમાય પાડનારાલ માઆઇ ટાકી.
2TH 2:9 એને અન્યાયી માટડાપાય સૈતાના શક્તિ રોય, એને તો બોદે જુઠા ચમત્કાર, ચિન્હ દેખાડી જ્યાથી લોક ઓ વિચાર કોઅરા લાગી કા ઈ પોરમેહેર કોઅય રિઅલો હેય.
2TH 2:10 તો બોદે ખારાબ કામે કોઅરી એને લોકહાન દોગો દેઅરી જ્યેં પોરમેહેરાકોય નાશ કોઅલે જાય. કાહાકા ચ્યાહાય હાચ્ચાયેવોય બોરહો નાંય કોઅયોહો, જો ચ્યાહાન બોચાવી હોકે.
2TH 2:11 યા લીદે પોરમેહેરે ચ્યા મોનામાય યોક ઓહડી રખડાવનારી શક્તિ દોવાડેહે કા ચ્યે જુઠી વાત માની લેય.
2TH 2:12 કા જોલે માઅહે હાચ્ચી વાત નાંય માને, બાકી પાપા કામ કોઅરા પોસંદ કોઅતેહે, પોરમેહેર ચ્યાહાન ડૉડ દેય.
2TH 2:13 ઓ વિસ્વાસી બાહાહાય એને પ્રિય લોકહાય આમહાન તુમહે લેદે સાદા પોરમેહેરા ધન્યવાદ કોઅરા જોજે, કાહાકા પોરમેહેરાય દુનિયા બોનાવા પેલ્લા તુમહાન નિવડી લેદલા કા, તો પવિત્ર આત્મા કામહાકોય જો તુમહાન પવિત્ર બોનાડેહે એને તુમહેકોય ઈસુ ખ્રિસ્તા બારામાય હારી ખોબારેવોય બોરહો કોઅના લીદે તુમહાન બોચાવ કોઅલો જાય.
2TH 2:14 પોરમેહેરે તુમહાન ચ્યે હારી ખોબારેકોય બોચાડા હાટી હાદલા હેય, જીં આમહાય તુમહે વોચમાય પ્રચાર કોઅયા, જેથી તુમા આમહે પ્રભુ ઈસુ ખ્રિસ્તા મહિમામાય ભાગીદાર ઓઅય હોકે.
2TH 2:15 યાહાટી, ઓ વિસ્વાસી બાહાહાય, બોરહામાય મજબુત રા કા જીં આમહાય પત્ર દોવાડયા, ચ્યાહાકોય જ્યો વાતો તુમહાન હિકાડયો, ચ્યે વાતહેલ પાળતા રા.
2TH 2:16 આમા આપહે પ્રભુ ઈસુ ખ્રિસ્ત ખુદ, એને આપહે આબો પોરમેહેરાલ પ્રાર્થના કોઅજેહે, જ્યાંય આપહાન પ્રેમ કોઅયા, એને આપહાન અનંતકાળા દિલાસો એને હારી આશા દેનલી હેય.
2TH 2:17 આંય પ્રાર્થના કોઅતાહાંવ કા તો તુમહાન ઈંમાત દેય, એને જીં હારાં હેય ચ્યાલ સાદા કોઅરા એને આખાહાટી મજબુત કોએ.
2TH 3:1 છેલ્લે ઓ વિસ્વાસી બાહાહાય, આમહેહાટી પ્રાર્થના કોઆ, કા આમા જલદ્યાજ બોદા ગાવહામાય લોકહાન પ્રભુ ઈસુ ખ્રિસ્તા બારામાય હારી ખોબાર ફૈલાવી હોકજે, એને લોક ચ્યાવોય તેહેકેન બોરહો કોએ જેહેકેન તુમહાય બોરહો કોઅયો.
2TH 3:2 એને ઈ બી પ્રાર્થના કોઆ કા પોરમેહેર આમહાન લુચ્યા એને ખારાબ માઅહાકોય નુકસાન ઓઅવાથી બોચાવે, કાહાકા બોદા લોક ખ્રિસ્તા હારી ખોબાર વોનાતાહા, બાકી ચ્યાવોય બોરહો નાંય કોએ.
2TH 3:3 બાકી પ્રભુ બોરહાવાળો હેય, તો તુમહાન આત્મિક રીતે મજબુત કોઅરી, એને તુમહાન સૈતાનાપાઅને બોચાવી રાખી.
2TH 3:4 એને પ્રભુમાંય આમહાન તુમહાવોય ઓહડી ખાત્રી હેય કા, આમહે આખલા પરમાણે તુમા કોઅતાહા એને કોઅતાબી રાહા.
2TH 3:5 પ્રભુ તુમહાન ઈ હોમજાંહાટી મોદાત કોએ કા પોરમેહેર તુમહાન કોલહા પ્રેમ કોઅહે, એને ઈસુ ખ્રિસ્ત હારકા ઘીર રાખા.
2TH 3:6 ઓ વિસ્વાસી બાહાહાય, ચ્યા ઓદિકારાકોય આમા આગના દેતહા જો પ્રભુ ઈસુ ખ્રિસ્તાય આમહાન દેનલો હેય, ઓહડા કાદાબી વિસ્વાસી બાહા કા બોઅહી આરે આલાગ રા, જો કામ કોઅરા આળહાય કોઅહે એને જો ચ્યો વાતો નાંય માને જ્યો આમહાય હિકાડલ્યો હેય.
2TH 3:7 કાહાકા તુમહાન પોતેજ હારેકોય ખોબાર હેય કા, તુમહાન તેહેકેન જીવા જોજે જેહેકેન આમા જીવ્યા, કાહાકા જોવે આમા તુમહે વોચમાય રોતા આતા, તોવે આળહાય નાંય કોઅજે, બાકી કામ કોઅતા આતા.
2TH 3:8 એને આમહાય કાદા પાયને બાખે મોફાત નાંય ખાદી, બાકી કઠીણ મેઅનાત કોઇન રાત દિહી કામ કોઅતા આતા, કા આમહાન આમહે ગોરાજ પુરી કોઅરાહાટી બીજહા આધારાવોય નાંય રા પોડે.
2TH 3:9 આમહાય કઠીણ મેઅનાત કોઅયી, યાહાટી નાંય કા આમહાન ઓદિકાર નાંય હેય કા આમા તુમહે મોદાત લેજે, બાકી યાહાટી કા આમા તુમહેહાટી નમુનો બોનજે, કા તુમા આમહે હારકા કામ કોએ.
2TH 3:10 આમા જોવે તુમહેઆરે રોજે તોવે આમહાય તુમહાન નિયમ દેનેલ કા, જો કાદો કામ કોઅરા મોનાઈ કોઅહે ચ્યાલ ખાઅનાબી નાંય દાં જોજે.
2TH 3:11 આમા ઓહડી વાત વોનાજેહે, કા તુમહે ઈહીં કોલહેક જાંઆય આળહ્યા જીવના જીવતેહે, એને કાયજ કામ નાંય કોએત, બાકી બીજહા કામામાંય ઓડચાણ કોઅતેહે.
2TH 3:12 ઓહડા લોકહાન ચ્યા ઓદિકારાકોય જો પ્રભુ ઈસુ ખ્રિસ્તાય આમહાન દેનલો હેય, આમા ઈ આગના દેજહે એને હોમજાડજેહે, કા ધ્યાન દેયને શાંતીકોય મેઅનાત કોએ, એને પોતાની કામાણી માઅને ખાયન જીવે.
2TH 3:13 ઓ વિસ્વાસી બાહાહાય, તુમા ભોલાં કામ કોઅરાહાટી થાકી નાંય જાતા.
2TH 3:14 જો કાદો યા પત્ર માઅને વાત નાંય માને, તે ચ્યાલ વોળખાં કા તો કું હેય, એને ચ્યાપાઅને આલાગ રા, જ્યેથી ચ્યાલ શરામ યેય.
2TH 3:15 તેરુંબી ચ્યાઆરે એહેકેન વ્યવહાર મા કોઅહા કા તો તુમહે દુશ્માન હેય, બાકી પોતે વિસ્વાસી બાહા માનીન હુમજાડા.
2TH 3:16 આંય પ્રાર્થના કોઅતાહાંવ કા પ્રભુ જો શાંતી દેહે, તુમહાન કાયામ એને બોદી પરિસ્થીતીમાય શાંતી દેય, એને પ્રભુ ઈસુ તુમા બોદહાઆરે રોય.
2TH 3:17 આંય પાઉલ મા આથાકોય સલામ લોખી રિયહો, આંય મા બોદે પત્રમાય સેલ્લે એહેકેન લોખહુ જેથી બોદહાન ખોબાર પોડે કા ઈ પત્ર મા પાઅને હેય.
2TH 3:18 આંય પ્રાર્થના કોઅતાહાંવ કા આમહે પ્રભુ ઈસુ ખ્રિસ્તા સદા મોયા તુમા બોદહાઆરે ઓઅતી રોય.
1TI 1:1 આંય પાઉલ, યા પત્રાલ લોખી રિયહો, આંય આપહે તારણારો પોરમેહેર એને ઈસુ ખ્રિસ્ત જ્યાવોય આમા આશા રાખજેહે, ચ્યા ઓદિકારથી ઈસુ ખ્રિસ્તા પ્રેષિત હેતાંવ,
1TI 1:2 આંય ઈ પત્ર તિમોથીલ લોખી રિયહો તું માંજ પોહા હારકો હેતો, કાહાકા તુંબી ખ્રિસ્તામાય બોરહો કોઅતોહો, આંય પ્રાર્થના કોઅતાહાંવ કા પોરમેહેર આબો એને આપહે પ્રભુ ઈસુ ખ્રિસ્તાપાઅને તુલ સદા મોયા એને દયા, એને શાંતી મિળતી રોય.
1TI 1:3 આંય તુલ પાછો આખી રિયહો, મોકોદુનિયા વિસ્તારામાય જાં પેલ્લા તુલ વિનાંતી કોઅયેલ, કા તું એફેસુસ શેહેરામાય રોયન ચ્ચા જુઠા શિક્ષણ દેનારાહાન આગના દે, કા ચ્યા લોક જુઠા શિક્ષણ નાંય દેય.
1TI 1:4 એને જુઠયો કાહાન્યો એને આગલ્યા ડાયહા પેડ્યેમાઅને કાહાન્યેહે બારામાય દિયાન મા દેહે, જયેહેથી બોલા-બોલી ઓઅહે, યા પ્રકાર બોલા-બોલી કાદાલબી પોરમેહેરા કામ કોઅનામાય મોદાત નાંય કોએ, યા પ્રકારા કામ ફક્ત તોવે કોઅલે જાતહેં જોવે કાદો પોરમેહેરાવોય બોરહો કોઅહે.
1TI 1:5 આંય તુમહાન એહેકેન કોઅરા આગના દેતહાવ, યા કારણ ઈ હેય તુમા યોકબિજાલ ચોખ્ખે રુદયથી, હારાં મનથી એને હાચ્ચાં બોરહાકોય પ્રેમ કોઆ.
1TI 1:6 જુઠા હિકાડનારાહાય યો બોદ્યો વાતો કોઅના બંદ કોઅય દેનહા એને નોકામ્યા વિષયાહાવોય વાતો કોઅતાહા.
1TI 1:7 એને જ્યા જુઠા હિકાડનારા હેતા ચ્યા મૂસા નિયમ હિકાડનારા હારકા બોના માગતાહા, બાકી ચ્યા નોકીજ કાયજ નાંય જાંએતકા ચ્યા કાય હિકાડના કોશિશ કોઅઇ રીયહા એને ઓલા બોરહાહાતે ચ્યાવોય મજબુત રોતહા.
1TI 1:8 મૂસા નિયમ હિકાડના હારાં હેય, બાકી તોવે કા જોવે ચ્યાહાન હારી રીતે હિકાડે.
1TI 1:9 આમા જાંઅજેહે કા મૂસા નિયમ હારાં લોકહાહાટી નાંય, બાકી ચ્યા લોકહાહાટી જ્યા પોરમેહેરા નિયમાહાલ દિયાન નાંય દેય એને ચ્યાહા પાલન નાંય કોએત. એને ચ્યા લોક જ્યા પોરમેહેરા ભક્તિ નાંય કોએત એને સાદા પાપ કોઅતા રોતહા. એને ચ્યા લોક જ્યા ખારાબ હેય, એને પોરમેહેરાલ આદર નાંય કોએત. એને ચ્યા લોક જ્યા પોતે આયહે-આબહાલ એને બીજહાન માઆઇ ટાકતાહા.
1TI 1:10 વ્યબિચાર કોઅનારા, સમલૈગીકતા, ગુલામ લોકહાન વેચનારા, જુઠા બોલનારા, જુઠી સાક્ષી આખનારા, એને ચ્યા લોક જ્યા હાચ્ચાં શિક્ષણ પરમાણે નાંય ચાલેત ચ્યાહાહાટી નિયમ હેય.
1TI 1:11 ઈ હાચ્ચાં શિક્ષણ આમહે અદભુત પોરમેહેરા મહિમા બારામાય હારી ખોબારેમાય સહમત ઓઅહે, જીં માન પ્રચાર કોઅરાહાટી જવાબદારી દેનલી હેય.
1TI 1:12 આંય આમહે પ્રભુ ઈસુ ખ્રિસ્તાલ ધન્યવાદ દેતહાવ, જ્યેં માન શક્તિ દેની એને બોરહાવાળો હોમજીન ચ્યા સેવાહાટી નિવાડલો હેય.
1TI 1:13 આંય વિસ્વાસી બોના પેલ્લા ખ્રિસ્તા બારામાય નિંદા કોઅનારો, એને વિસ્વાસી લોકહાન સતાવનારો, એને ચ્યાહાન નુકસાન કોઅનારો આતો કાહાકા માયે આમી લોગુ ખ્રિસ્તાવોય બોરહો નાંય કોઅલો આતો, ચ્યાહાટી આંય હોમજી નાંય હોક્યો કા જીં આંય કોઅય રિઅલો હેય, તી બરાબર નાંય હેય, યા લીદે ખ્રિસ્તાય માયેવોય દયા કોઅયી.
1TI 1:14 આમહે પ્રભુય સાદા માયેવોય બોજ સદા મોયા કોઅયી, ચ્ચાય માન બોરહો એને પ્રેમ દેના કાહાકા આંય ઈસુ ખ્રિસ્તાઆરે યોકજુટ આતો.
1TI 1:15 ઈ યોક હાચ્ચી વાત એને માને હારખી હેય, કા ઈસુ ખ્રિસ્ત પાપી લોકહાન બોચાવાં યા દુનિયામાય યેનો એને પાપી લોકહામાય મોઠો પાપી આંય હેય.
1TI 1:16 બાકી પોરમેહેર માયેવોય યાહાટી દોયા કોઅયી કા આંય બોદહાથી બોજ મોઠા પાપ્યાહામાય ઈસુ ખ્રિસ્તે પોતે પુરી સહનશીલતા દેખાડી, જેથી ચ્ચાહાટી આંય યોક નમુનો બોનુ જ્યા લોક ચ્ચાવોય અનંતજીવન હાટી બોરહો કોએ.
1TI 1:17 આમી અનંતકાળા રાજા, જો સાદા જીવતો હેય, જ્યાલ કાદાં એઅય નાંય હોકે, તો યોકુજ હાચ્ચો પોરમેહેર હેય, ચ્યાલ માન એને મહિમા યુગ-યુગ ઓઅતી રોય. આમેન.
1TI 1:18 ઓ તિમોથી, આંય તુલ ઓ આદેશ દેય રિયહો, આંય તુલ ચ્યે વાતહેલ યાદ કોઅરાહાટી આખહુ જ્યો પેલ્લા સમાયામાય ભવિષ્યવક્તાહાય આખલ્યો આત્યો કા તોઆરે ઓઅરી, તું જુઠા ગુરુવાહા વિરુદ હારી લડાય લડ.
1TI 1:19 તુલ ખ્રિસ્તાવોય મજબુત બોરહો કોઅરા જોજે, એને તોમાય ચોખ્ખાં અંતકરણ રા જોજે, કોલહાક લોકહાય ચ્યાહા ચોખ્ખાં અંતકરણ છોડી દેના યાહાટી, ચ્યે આમી ખ્રિસ્તાવોય બોરહો નાંય કોએત.
1TI 1:20 ચ્યાહામાઅને હુમનાયુસ એને સિકંદર હેય, માયે ચ્યાહાન સૈતાના શક્તિ ઓદિકારા તાબે કોઅનાકોય ડૉડ દેનલા હેય, કા ચ્યા પોરમેહેરા નિંદા કોઅના બંદ કોઅય હોકે.
1TI 2:1 આંય કાલાવાલા કોઅતાહાંવ કા બોદહા કોઅતા મહત્વા વાત ઈ હેય, કા વિનાંતી, પ્રાર્થના, મધ્યસ્તી એને ધન્યવાદ બોદા માઅહાહાટી કોઅલા જાં જોજે.
1TI 2:2 રાજ કોઅનારાહા હાટી એને બોદા લોકહાહાટી પ્રાર્થના કોઆ જ્યા ઓદિકારી હેય, જેથી ચ્ચા આપહાન શાંતીકોય એને હારેકોય રાંહાટી મોદાત કોઅય હોકે, એને આપા પોરમેહેરા ભક્તિ કોઅય હોકજે એને બીજહા આરે સાદા હારેકોય વ્યવહાર કોઅજે.
1TI 2:3 બોદા લોકહાહાટી એહેકેન પ્રાર્થના કોઅના હારાં હેય, એને આપહે તારણારો પોરમેહેર યાલ સ્વીકાર કોઅહે.
1TI 2:4 ચ્યા ઇચ્છા હેય કા બોદહાન હાચ્ચાયે જ્ઞાન ઓઅય, એને બોદહા બોચાવ ઓઅઇ જાય.
1TI 2:5 કેવળ યોકુજ પોરમેહેર હેય, એને જો પોરમેહેર એને માઅહા વોચમાય મધ્યસ્થ કોઅહે, તે તી માઅહું ઈસુ ખ્રિસ્ત હેય.
1TI 2:6 ખ્રિસ્તાય પાપ એને મોરણા શક્તિ તાબામાઅને બોદા લોકહાન છોડવાહાટી પોતે બલિદાન ઓઅય ગીયો, ચ્યા મોરણા લીદે, પોરમેહેરાય યોગ્ય સમયે ઈ સાબિત કોઅય દેના કા પોરમેહેરા ઇચ્છા ઈ હેય કા બોદા લોક બોચી જાં જોજે.
1TI 2:7 યા લીદે, પોરમેહેરાય માન ખ્રિસ્તા હારી ખોબાર આખાહાટી એને પ્રેષિત બોનાહાટી નિવાડલો હેય. પોરમેહેરાય માન ગેર યહૂદી લોકહાન બોરહા બારામાય હાચ્ચો સંદેશ એને હાચ્ચાયે બારામાય હિકાડાંહાટી નિવાડલો, આંય છેતરું નાંય, આંય હાચ્ચાં આખતાહાવ.
1TI 2:8 મા ઇચ્છા હેય કા, બોદી જગ્યા સોબાયેહેમાય માટડા જ્યા પવિત્ર જીવન જીવતાહા, ચ્યા પોતાના આથ ઉચા કોઇન, ગુસ્સો એને બોલા-બોલી કોઅયા વોગાર પ્રાર્થના કોઅયા કોએ.
1TI 2:9 તેહેકેનુજ થેએયેહેયબી હારેકોય ફાડકે પોવા જોજે, જેથી ચ્યેહેન સોબા યેય, એને માન મીળે, તી ચોટલો બોઅના, હોના કા ઇરા કા મોઅગા ફાડકા ઓહડી સોબા નાંય જોજે.
1TI 2:10 બાકી ચ્યેહેન બિજા લોકાહાહાટી હારેં કામ કોઇન પોતાલ સુંદર બોનાડા જોજે, કાહાકા પોરમેહેરા ભક્તિ કોઅનાર્યે થેએયેહેન ઈ ઠીક બી હેય.
1TI 2:11 જોવે માટડા બિજા વિસ્વાસ્યાહાન હિકાડે, તોવે બોદી થેઅયેહેલ ઠાવકાજ રોયન એને માટડા પુરાં ઓદિકારાલ દિયાન રાખીન હિકાં જોજે.
1TI 2:12 આંય થેએયેહેલ ઈ પરવાનગી નાંય દાવ જોવે તુમા ભક્તિ કોઅરાહાટી બેગે ઓઅતેહે તોવે માટડાહાલ હિકાડાંહાટી એને ચ્યાહાવોય સત્તા ચાલાડે બાકી થેએયેહેય ચુપ રા જોજે.
1TI 2:13 કાહાકા પોરમેહેરે આદામાલ પેલ્લો ઉસબાડ્યો પાછે હવ્વાયેલ
1TI 2:14 કાહાકા આદામ સૈતાનાકોય છેતરાયન આગના નાંય તોડી, બાકી થેએ સૈતાનાકોય છેતરાય ગિઇ, એને પોરમેહેરા આગના તોડી.
1TI 2:15 બાકી પોરમેહેર, પોહહાન જન્મો દેઅનાકોય થેએયેહેલ બોચાવી લી, જાવ લોગુ ચ્યો ખિસ્તાવોય બોરહો કોઅત્યોહો, એને બિજા લોકહાવોય પ્રેમ કોઅત્યોહો, એને પવિત્ર એને હારેકોય જીવન જીવત્યોહો.
1TI 3:1 ઈ યોક હાચ્ચી વાત હેય, જો અધ્યક્ષ બોના માગે, તે તો હારાં કામ કોઅરા હોદહે.
1TI 3:2 યાહાટી ઈ બોજ મહત્વા હેય કા અધ્યક્ષામાય યા ગુણ રા જોજે, ચ્યામાય દોષ નાંય રોય, યોકુજ થેએયે માટડો રા જોજે, પોતાના મન તાબામાંય રાખનારો, હોમાજદાર, માનાપાના લાયકે, ગાવારાહા ચાકરી કોઅનારો, પોરમેહેરા વચન હારેં રીતેકોય હિકાડાંહાટી લાયકે ઓઅરા જોજે.
1TI 3:3 દારુડ્યો એને મારકુટ કોઅનારો નાંય, બાકી શાંત સ્વભાવા માઅહું જોજે, એને જગડો કોઅનારો નાંય, એને પોયહા લોબી નાંય રા જોજે.
1TI 3:4 હારેં રીતેકોય પોતે ગુઉ ચાલાડનારો ઓઅરા જોજે, એને ચ્યા પાહાહાન હિકાડાં જોજે કા ચ્યે ચ્યાલ બોદી વાતહેમાય આદર હાતે ચ્યા આગના પાલન કોએ.
1TI 3:5 કાહાકા જો ચ્યાલ પોતા ગુઉ હારેં રીતેકોય ચાલાડતા નાંય આવડે, તે તો નક્કીજ પોરમેહેરા મંડળી લોકહાન દેખભાલ કોઅઇ નાંય હોકે.
1TI 3:6 એને ચ્યા ખ્રિસ્તાવોય બોરહો મજબુત રા જોજે, નાયતે એહેકેન નાંય ઓઅરા જોજે કા, તો અભિમાન કોઇન ફુલાય જાય, એને ચ્યાલ સૈતાના હારકી સજા મીળે.
1TI 3:7 એને મંડળી બારેને લોકહા માયબી ચ્યા હારાં માનપાન રા જોજે, કા લોક ચ્યા બદનામી નાંય કોએ, એને તો સૈતાના ફાંદામાય નાંય ફસાય.
1TI 3:8 અધ્યક્ષાહા હારકા સેવકાબી લોક આદર કોઅરા જોજે, ઈમાનદાર રા જોજે, દારવા પીનારો નાંય રા જોજે, એને બીજહાન છેતરીન પોયહા કામાવનારો નાંય રા જોજે.
1TI 3:9 ચ્ચાહાન યોક ચોખ્ખાં અંતકરણાહાતે ચ્યા હાચ્ચાં શિક્ષણાવોય સદા બોરહો કોઅતા રા જોજે જ્યાલ પોરમેહેરાય પ્રગટ કોઅલા હેય.
1TI 3:10 એને પેલ્લા ચ્યા ખાત્રી કોઅરા જોજે, કા ચ્યામાય ઠીક ગુણ હેય કા નાંય, એને જો તો દોષવોગાર રોય તે તોવે તો સેવાકા કામ કોઅરા જોજે.
1TI 3:11 એને મંડળી સેવાકાહા થેએયોબી માનાપાના લાયકે રા જોજે, દોષ થોવનારી નાંય રા જોજે, બાકી હાચવીન વ્યવહાર કોઅનારી, એને બોદી વાતહેમાય ઈમાનદાર રા જોજે.
1TI 3:12 સેવાક યોકુજ થેએયે માટડો રા જોજે, એને પાહાહાન એને ગોર્યાહાન હારેં કોય હાંબાળે ઓહડો રા જોજે.
1TI 3:13 કાહાકા જો સેવાક હારી સેવા કોઅહે તો લોકહામાય બોજ માન મેળવેહે, એને ઈસુ ખ્રિસ્તાવોય બોરહા બારામાય બોજ ઈંમાતકોય આખી હોકહે.
1TI 3:14 માન આશા હેય કા આંય જલદીજ તોપાય યીહીં, બાકી ઈ પત્ર યાહાટી લોખી રિઅલો હેય.
1TI 3:15 કા જો માન યેતા વાઆ લાગે તે તુમા જાંઆય લા કા, પોરમેહેરા ગુઉ લોકહા રુપામાય જીં જીવતા પોરમેહેરા મંડળી, જીં હાચ્ચાયે ખાંબ, એને મજબુત પાયો હેય, ચ્યામાય આપહાન કેહેકેન જીવા જોજે.
1TI 3:16 હાચ્ચાં, યામાય કાયજ શંકા નાંય હેય, કા પોરમેહેરાપાઅને મિળલા શિક્ષણ હાચ્ચાં હેય, એટલે, ખ્રિસ્ત યોક માઅહું બોન્યો, પવિત્ર આત્માય સાબિત કોઅયા કા તો પોરમેહેરા પોહો હેય, હોરગા દૂતહાય ચ્યાલ દેખ્યો, શિષ્યહાય ચ્યા બારામાય બોદી જાતી લોકહામાય હારી ખોબાર આખી, દુનિયામાઅને લોકહાય ચ્યાવોય બોરહો કોઅયો, એને પોરમેહેરાય ચ્યાલ મહિમામાય ઉચે હોરગામાય લેય લેદો.
1TI 4:1 બાકી પવિત્ર આત્મા ચોખ્ખી વાત આખહે, કા છેલ્લા દિહીહયામાય કોલહેક માઅહે ખ્રિસ્તા હિકાડનાલ નાંય માની, એને બુતા હિકાડનાલ માની, એને ઈસુ ખ્રિસ્તાવોય બોરહો કોઅના છોડી દેઅરી.
1TI 4:2 જ્યા ઓહડા જુઠા શિક્ષણ દેતહા ચ્યા ડોંગી હેય, ચ્યાહા હૃદય, હારાં કોઅના કા ખારાબ કોઅના, ચ્યા બારામાય નોક્કી કોઅહે તી મોઅઇ ચુકલા હેય, જેહેકેન કા તાતા લોખીન્ડાકોય બાળી દેનહા.
1TI 4:3 ઓહડા લોક વોરાડ કોઅરા એને કોલહાક ખાઅના વસ્તુહુલ ખાં રોકતાહા, બાકી પોરમેહેરાય ઈ બોદા યાહાટી બોનાડ્યા બોરહો કોઅનારા એને હાચ્ચાઇ જાઅનારાં ચ્ચાલ ધન્યવાદા કોઇન ખાય.
1TI 4:4 કાહાકા પોરમેહેરે જીં કાય બોનાડ્યા, તી બોદા હારાં હેય, એને બોદા ખાઅના પોરમેહેર સ્વીકાર કોઅહે, બાકી પોરમેહેરાલ ધન્યવાદ દેયને ખાં જોજે.
1TI 4:5 કાહાકા તો પોરમેહેરા વચનાકોય એને પ્રાર્થના કોઇન પોરમેહેરાલ તી ગ્રહણયોગ્ય બોની જાહે.
1TI 4:6 તું યો બોદ્યો વાતો બોદા વિસ્વાસી લોકહાન સાદા યાદ કોઆડ તે તું ઈસુ ખ્રિસ્તા હાચ્ચો સેવાક બોનહે, એને તોવે તું સંદેશ એને હારા શિક્ષણાકોય મજબુત ઓઅહે, જ્યા તુયે ઈમાનદારીકોય પાલન કોઅલા હેય.
1TI 4:7 બોનાવલ્યે વાતહેમાય એને નોક્કામ્યે વાતહેમાય સમય મા બોગડાવેહે, બાકી તુલ પોરમેહેરાલ આદર દેનારા જીવન જીવાહાટી પોતાલ સાદા હિકાડતા રા જોજે.
1TI 4:8 કાહાકા શરીરા કસરાત વાહાયખાન ફાયદો કોઅહે, બાકી ભક્તિકોય બોદી વાતહેમાય ફાયદો હેય, કાહાકા યાકોય આમી યા જીવનામાય એને યેનારા જીવનામાય તુમા ચ્યા જીવનાલ મીળવાહા, જ્યા વાયદો પોરમેહેરાય કોઅલો હેય.
1TI 4:9 ઈ વાત હાચ્ચી હેય, એને બોદીજ રીતેકોય માનના યોગ્ય હેય.
1TI 4:10 આમા ચ્યા જીવનાલ મિળવાહાટી મેહનાત કોઅજેહે એને સંઘર્ષ કોઅજેહે, કાહાકા આમા જીવતા પોરમેહેરાવોય આશા કોઅજેહે, જો બોદા લોકહા એને વિશેષ રીતીકોય બોરહાવાળાહા તારણહાર હેય.
1TI 4:11 વિસ્વાસ્યાહાન યે વાતહેબારામાય હિકાડ એને પાલન કોઅના આદેશ દે.
1TI 4:12 તું યે રીતીકોય વ્યવહાર કોઓ કા તુલ કાદાં બદનામ નાંય કોએ, કાહાકા તું જુવાન હેતો, બાકી તુલ તો બોલનાકોય, તો જીવના તરીકાકોય, બીજહાવોય તો પ્રેમ કોઅનાકોય, ખ્રિસ્તાવોય તો બોરહાકોય, તો દોષવોગાર જીવનાકોય, બોદહાહાટી તું નમુનો બોના જોજે.
1TI 4:13 મા તાં પોઅચના લોગુ, વિસ્વાસ્યાહાહાટી પવિત્રશાસ્ત્ર જોરથી વાચાહાટી, એને પવિત્રશાસ્ત્રા મતલબ હોમજાડાહાટી એને શિક્ષણ દાંહાટી તું સમય દેજે.
1TI 4:14 તી વાત યાદ રાખ મંડળી વડીલાહાથી તોવોય આથ થોવિન ભવિષ્યવાણી કોઅના સમયે જીં વરદાન પોરમેહેરાય તુલ દેનેલ ચ્યા વરદાનાલ ઉપયોગ કોઓ.
1TI 4:15 યે વાતહેલ દિયાનમાય રાખીન એને ચ્યામાયજ તો મોન લાવીન કામ કોઅતો રો, કા હર કાદાં ઈ દેખી હોકે કા તું વિસ્વાસી જીવનામાય વોદી રિઅલો હેય.
1TI 4:16 યા બારામાય હાચવીન રો કા તું કેહેકેન રોતહો એને કાય હિકાડતોહો, યે વાતહેમાય મજબુત રોજે, કાહાકા એહેકેન કોઅહે તે પોરમેહેરાકોય પોતે તું એને તો વોનાનારાહાન બી ડૉડાપાઅને બોચાડેહે.
1TI 5:1 ડાયા માઅહાન ઠોપકો દેયને નાંય, બાકી આબહો માનીન ચ્યાલ હોમજાડ, એને જુવાન્યાહાલ પોતાનો બાહા હોમજીન સલાહ દે.
1TI 5:2 ડાયેં થેએયેહેન આયહો માનીન હોમજાડ, એને જુવાન થેએયેહેન બોઅહી હોમજીન ચ્ચે આરે ચોખ્ખાં મોનાકોય વ્યવહાર કોઓ.
1TI 5:3 ચ્યે વિધવા થેએયેહેલ આદર કોઓ, જ્યેહે જરૂરત પુરી કોઅરાહાટી એને જ્યેહે દેખભાલ કોઅરાહાટી કાદાં નાંય હેય.
1TI 5:4 એને જો કાદી વિધવા થેએયે પોહેં કા પોહહા પોહેં ઓઅરી, તે ચ્યે બોદહા પેલ્લા પોતે ગોરહ્યાહાટી તી કામ કોઅરા જોજે, જીં ખ્રિસ્તી વિસ્વાસી ઓઅના લીદે ચ્ચાહાન કોઅરા જોજે, એહેકેન કોઇન ચ્ચે આપહે આયહે આબહા એને મોઠાયો મોઠાઆબા ઉપકારાહાલ ફેડ કોઅતેહે. પોરમેહેરાલ ઈંજ ગોમહે.
1TI 5:5 જીં હાચ્ચીજ વિધવા હેય, જ્યેં કાદાં નાંય હેય, તી પોરમેહેરાવોયજ આશા રાખહે, એને રાત-દિહી વિનાંતી એને પ્રાર્થના કોઅતી રોહે.
1TI 5:6 જ્યો વિધવા ચ્યેહે બોદો સમય મોજમજામાય વિતાવે, ચ્યો યોક મોઅલા માઅહા હારક્યો હેય, ચ્યો જીવત્યો રોયનેબી, મોઅલા માઅહા હારક્યો હેય.
1TI 5:7 વિસ્વાસ્યાહાલ યો વાતો આગ્રહથી આખ, યાહાટી કા કાદાબી ચ્ચેવોય દોષ નાંય લાવે.
1TI 5:8 બાકી જો કાદો પોતે ગોરહયા, ખાસ કોઇન પોતે કુટુંબા મોદાત નાંય કોએ, તે ચ્યાય બોરહો કોઅના છોડી દેનલો હેય, એને અવિસ્વાસ્યા કોઅતો ખારાબ બોની ગીઅલો હેય.
1TI 5:9 જી વિધવા હાંઈટ વોરહાથી વોદારે ઓઅઇ ગીયી ઓરી, એને તી યોકાજ માટડા પ્રતિ ઈમાનદાર રોયી ઓરીતે તું ચ્યેહે નાંવ વિધવાયેહે યાદ્યેમાય લોખી લે.
1TI 5:10 એને બિજા લોકહાન યે વાતહે ઓળખાણ કોઅરા જોજે, કા ચ્યે સાદા હારેં કામ કોઅલે હેય, મતલબ, પોહહાલ હારેકોય હાંબાળ કોઅયા ઓરી, ગાવારાહા સેવાચાકરી કોઅલી હેય, મુસાફરી કોઅનારા વિસ્વાસીયાહા આપહે ગોઆમાય આવકાર કોઅયાહાં, જ્યેં દુઃખામાય આતેં ચ્યાહા મોદાત કોઅયીહી, ચ્યે બોદે જાત્યે હારેં કામ કોઅરાહાટી પોતાલ સમર્પિત કોઅલા હેય.
1TI 5:11 બાકી જુવાન વિધવાહા નાંવ યાદ્યેમાય નાંય લોખના, કાહાકા જોવે ચ્યે શરીરા ઉસ પુરી કોઅરા ઇચ્છા વોદી જાઅરી, તોવે તી ખ્રિસ્તા સેવા કોઅના વાયદાલ તોડીન પાછા વોરાડ કોઅરા હોદહે.
1TI 5:12 એને પાછા વોરાડ કોઇન પેલ્લો વાયદો તોડીન દોષી બોનહે.
1TI 5:13 એને ચ્યાઆરે ગોઅહે-ગોઅહે જાયને આળહી બોની જાહે, એને આળહીજ નાંય બાકી બિજા લોકહા બારામાય ચુગલી કોઅતી રોહે, એને બીજહા કામામાંય રુકાવાટ કોઅહે, એને ઓહડયો વાતો કોઅહે જ્યેહેલ નાંય કોઅરા જોજે.
1TI 5:14 ચ્યાહાટી મા સલાહ હેય કા જુવાન વિધવા થેએયો વોરાડ કોઅય, એને પાહહાન જન્મો દેય, એને ગુઉ હાંબાળે, એને કાદાબી વિરુદી લોકહાન બુલ કાડના મોકો નાંય દેય.
1TI 5:15 કાહાકા કોલહ્યોક જુવાન વિધવા થેઅયો પોરમેહેરા આગના પાલન કોઅના છોડીન સૈતાના ઇચ્છા પુરી કોઅય રિઅલ્યો હેય.
1TI 5:16 જોવે યોકતી વિસ્વાસી થેએયે કુટુંબામાય વિધવા થેએ ઓરી, તે તી ચ્યેલ યાહાટી મોદાત કોએ, કા ચ્યેલ સાંબાળના જવાબદારી મંડળીવોય નાંય રોય, જ્યેથી મંડળી ચ્યે વિધવાહા મોદાત કોઅય હોકે જ્યેહેલ સાંબાળનારા કાદાં નાંય હેય.
1TI 5:17 જ્યા મંડળી વડીલ ચ્યાહા કામ હારેરીતે કોઅય રીઅલા હેય, ચ્યાહાન યોગ્ય માનપાન એને પુરતી મોદાત કોઅરા જોજે, ખાસ કોઇન જ્યા લોક જ્યા પોરમેહેરા વચન હિકાડતાહા એને પ્રચાર કોઅરાહાટી કઠીણ મેઅનાત કોઅતાહા.
1TI 5:18 કોલહાક જગ્યે પવિત્રશાસ્ત્રમાય લોખલાં હેય, “મોળાંહાટી જૂપલા બોળદ્યાલ ગોડવેં બાંદના નાંય,” કાહાકા, “મજૂરીયાલ ચ્યા યોગ્ય કાંબારાં લેયના ઓદિકાર હેય.”
1TI 5:19 યોક મંડળી વડીલા વિરુદ પાપ કોઅના આરાપ તાંવ લોગુ નાંય લાવલો જાય જાવ લોગુ બેન કા તીન લોકહાકોય યોકુજ વાતેહાટી ચ્યાવોય આરાપ નાંય રોય.
1TI 5:20 જ્યેં વિસ્વાસી પાપ કોઅતેહે ચ્યાહાન બોદહા હામ્મે ઠપકો દે, જેથી બિજા વિસ્વાસી લોક પાપ કોઅરાહાટી ધાકાય.
1TI 5:21 આંય પોરમેહેર, ઈસુ ખ્રિસ્ત એને ચ્યા નિવાડલા હોરગા દૂતહાન સાક્ષીદાર હોમજીન તુલ ઈ જવાબદારી હોપતાહાવ કા વોગર પક્ષપાત કોઅયા યે વાતહે પાલન કોઓ, એને પક્ષપાતકોય કોઅહાજ કામ નાંય કોઅના.
1TI 5:22 કાદાબી માઅહાલ મંડળીમાય આગેવાન બોનાડાહાટી ઉતવાળ મા કોઅહે, જાવ લોગુ તો ખ્રિસ્તા પ્રતિ ઈમાનદારી સાબિત નાંય કોઅય, બીજહા પાપા ભાગીદાર નાંય બોનના, પોતાલ પવિત્ર બોનાડી રાખના.
1TI 5:23 આમીને તું પાઆયજ મા પિયહે, બાકી તો બુકા તકલિફે લીદે એને ગેડી-ગેડી બિમાર ઓઅના લીદે તું વાહાય દારાખા રોહોબી પિજે.
1TI 5:24 કોલહાક લોકહા પાપ ન્યાય કોઅના પેલ્લા ખોબાર પોડી જાતહેં, બાકી કોલહાક જાંઅહા પાપ પાછે ખોબાર પોડહે.
1TI 5:25 યાજ પરમાણે, કોલહાક લોકહા હારેકામે પ્રગટ હેય, એને જ્યેં હારેં કામે નાંય ખોબાર હેય, તે ચ્યે ગુપ્ત નાંય રોય હોકે.
1TI 6:1 જોલા વિસ્વાસી લોક જ્યા ગુલામ ચાકાર હેય, ચ્યે ચ્યાહા દોણહયાલ બોદી રીતે ચ્યાહા આદર કોઅરા જોજે, જેથી બિજા લોક પોરમેહેરા એને આમહે શિક્ષણા નિંદા નાંય કોઅય.
1TI 6:2 એને જ્યાહા દોણી વિસ્વાસી હેય, ચ્યા લીદે ચ્યાહાન વોછા આદર નાંય કોઅરા જોજે, બાકી ચ્યાહા હારેકોય સેવા કોઅરા જોજે, કાહાકા જ્યા લોક ચ્યાહા કામા ફાયદો લી રીયહા ચ્યા વિસ્વાસી એને પ્રેમ કોઅનારે હેય, તું યે વાતહેલ હિકાડ એને હોમજાડ.
1TI 6:3 જોવે યોકતો જુઠા હિકાડે, એને આપહે પ્રભુ ઈસુ ખ્રિસ્તા હાચ્ચાં શિક્ષણ એને પોરમેહેરાલ આદર દેયના વાતથી સહમત નાંય ઓએ.
1TI 6:4 તોવે તો ફુલાય ગીયહો, ચ્યાલ કાય હોમજાય નાંય, બાકી ચ્યાલ મતલબ વોગર વાદ બોલા-બોલી એને નોકામ્યો બડ-બડ કોઅના રોગ હેય, જ્યેથી ફુટફાટ, ઈર્ષ્યા, જગડો, બીજહા નિંદા કોઅના, ખારાબ વાતહે શંકા કોઅના.
1TI 6:5 એને ચ્ચા માઅહામાય સદા જગડા પૈદા ઓઅતાહા એને ચ્યાહા બુદ્દિ કામ નાંય કોઅય, એને ચ્યાહાન હાચ્ચાયે બારામાય નાંય હોમજાય, ચ્યાહાન એહેકેન લાગહે કા, પોરમેહેરા ભક્તિ કોઅના પોયહા કામાવના તરીકો હેય.
1TI 6:6 હાચ્ચાંજ જોવે આપા આપહે જીવન પોરમેહેરા ભક્તિમાય જીવતેહે તે ચ્યાકોય બોજ ફાયદો ઓઅહે એને જીં કાય આમાહાં પાય હેય ચ્ચાકોય તૃપ્ત રો.
1TI 6:7 કાહાકા જોવે આપે જન્મો જાયેલ તોવે કાયજ નાંય લેય યેનલે, એને જોવે મોઅઇ જાહાંવ તોવે હાતે કાયજ નાંય લેય જાહાંવ.
1TI 6:8 ચ્યાહાટી જો આપહેપાય ખાઅના એને પોવના ફાડકે મિળી જાય, તે ઓલહામાય ખુશ રા જોજે.
1TI 6:9 બાકી જ્યેં માઅહે મિલકાતવાળે બોના માગતેહે, તે ચ્યે પરીક્ષામાય એને ફાંદામાય એને બોજ મૂર્ખ એને હાનીકારક પાપમાય ફસાય જાતહેં, જીં માઅહાન બરબાદી એછે લેય જાહે એને નાશ કોઅય દેહે.
1TI 6:10 કાહાકા પોયહા લોબ બોદી જાતી ખારાબ વાતહે મુળ હેય, ચ્યાલ મિળવાહાટી કોશિશ કોઅનારા કોલહાક લોકહાય ખ્રિસ્તાવોય બોરહો કોઅના બંદ કોઅય દેનલા હેય, એને ચ્યા લીદે ચ્યાહાય પોતાલ બોજ દુઃખહાકોય વિંદી લેદલા હેય.
1TI 6:11 બાકી ઓ તિમોથી, તું પોરમેહેરા માઅહું હેય, તું ઈ બોદા કોઅનાકોય આલાગ રો, એને જીં હાચ્ચાં હેય ચ્યાલ કોઅરાહાટી કોશિશ કોઓ, એને પોરમેહેરાલ આદર દેનારા જીવન જીવ, ખ્રિસ્તાવોય બોરહો કોઓ, લોકહાવોય પ્રેમ કોઓ, કઠીણ પરિસ્થીતીમાય સહન કોઓ, લોકહાવોય ગુસ્સો નાંય કોઅતો.
1TI 6:12 લોડાયમાય કોવેજ નાંય હારનારો યોક સૈનિક હારકા તુંબી બોરહામાય મજબુત રો, એને ચ્યા અનંતજીવનાવોય ઓદિકાર મેળવી લે, જ્યાહાટી તુલ નિવડી લેદલો હેય, જીં તુયે બોજ લોકહા હામ્મે કબુલ કોઅયેલ કા તું ખ્રિસ્તાવોય બોરહો કોઅતોહો.
1TI 6:13 પોરમેહેર જો બોદહાન જીવન દેહે, ચ્યા હામ્મે એને ચ્યાઆરે ખ્રિસ્ત ઈસુલબી સાક્ષી બોનાવીન જ્યાંય પંતિયાસ પિલાત રાજા હામ્મે હારી સાક્ષી દેનેલ, આંય તુલ ઈ આગના દેતહાવ.
1TI 6:14 કા જાવ લોગુ આપહે પ્રભુ ઈસુ ખ્રિસ્ત પાછો નાંય યેય તાંવ લોગુ ગલતી કોઅયા વોગર તી બોદી આગનાહા ઈમાનદારીકોય પાલન કોઓ.
1TI 6:15 પોરમેહેર જો યોકુજ રાજા હેય જો સ્તુતિ યોગ્ય હેય, જો બોદહા કોઅતો મોઠો રાજા, એને બોદહા કોઅતો મોઠો પ્રભુ હેય, તોજ ખ્રિસ્તાલ નોક્કી કોઅલે સમયે પ્રગટ કોઅરી.
1TI 6:16 કેવળ તોજ યોખલોજ હેય જો સાદામાટે જીવતો હેય, તો ઓલા ચોમાકનારા ઉજવાડામાય રોહે જ્યાંય કાદાય નાંય તે કોવે દેખલો હેય એને નાંય દેખી હોકે, ચ્યા મહિમા એને સામર્થ્ય સાદામાટે રોય. આમેન.
1TI 6:17 યા દુનિયા મિલકાતવાળા હેય ચ્યાહાન આદેશ દે કા ચ્યા ફુલાય નાંય જાય, એને પારવાય જાનારા પોયહાવોય આશા નાંય કોએ, બાકી પોરમેહેરાવોય આશા કોએ, જો આપહે આનંદાહાટી બોદ્યો વસ્તુ દેનલ્યો હેય.
1TI 6:18 ચ્યાહાન બોજ હારાં કામ કોઅરાહાટી આખ, હારાં કામહામાય દાન દેનારા એને ઉદારતાકોય મોદાત કોઅરાહાટી તિયાર રોય.
1TI 6:19 જો ચ્યા એહેકેન કોઅતાહા તે હોરગામાય ચ્યાહા મિલકાત જમા કોઅય રીઅલા હેય, જીં ભવિષ્યામાય હારાં ફાયદા હેય, એને ચ્યાકોય અનંતજીવન મેળવી હોકી.
1TI 6:20 ઓ તિમોથી, તું ઈ નોક્કી કોઓ કા જીં તુલ પોરમેહેરાય કોઅરા આખ્યહા તી તું કોઅય રિઅલો હેય, ખારાબ વાતો એને પોરમેહેરા હાચ્ચાં હિકાડનાલ વિરુદ કોઅનારી વાતહે પાઅને આલાગ રો, જ્યાલ લોક જુઠ્યે રીતે જ્ઞાન આખતાહા.
1TI 6:21 કોલહાક લોકહાય યા જુઠા જ્ઞાનાલ માની લેદલા હેય, એને એહેકેન કોઇન, ચ્યે આમી ખ્રિસ્તા બારામાય હાચ્ચાં શિક્ષણા પાલન નાંય કોએત, આંય પ્રાર્થના કોઅતાહાંવ કા પોરમેહેરા સદા મોયા તુમહાવોય ઓઅતી રોય.
2TI 1:1 ઈ પત્ર આંય પાઉલા પાઅને હેય, પોરમેહેરાય માન યાહાટી નિવડયોહો કા આંય ખ્રિસ્તા પ્રેષિત બોનુ, જેથી આંય યા સંદેશા પ્રચાર કોઅય હોકુ, કા પોરમેહેરાય અનંતજીવન દેઅના વાયદો કોઅલો હેય, જો ઈસુ ખ્રિસ્ત વોય બોરહો કોઅનાકોય મિળહે.
2TI 1:2 ઓ તિમોથી, તું જો મા પાહા હારકો હેય, આંય તુલ ઈ પત્ર લોખી રિઅલો હેય, આંય પ્રાર્થના કોઅતાહાંવ કા પોરમેહેર આબો એને આપહે પ્રભુ ઈસુ ખ્રિસ્ત તુલ સદા મોયા, દયા એને શાંતી દેય.
2TI 1:3 આંય જોવેબી પોરમેહેરાલ પ્રાર્થના કોઅતાહાંવ, તોવે સાદા તુલ યાદ કોઅતાહાંવ એને તો નાંવ લેયને પોરમેહેરા આભાર માનતાહાવ, ઓ તોજ પોરમેહેર હેય જ્યા સેવા માયે એને મા કુળા વડીલાહાય ચોખ્ખાં હૃદયાકોય કોઅલી હેય.
2TI 1:4 જોવે આંય તુલ છોડીન ગીયો તોવે તું કોલહો રોડાં આતો, ઈ જોવે આંય યાદ કોઅતાહાંવ તોવે આંય તુલ મિળાહાટી બોજ ઇચ્છા કોઅતાહાંવ, જેથી આંય ખુશ ઓઅય જાવ.
2TI 1:5 એને માન તો ઈસુ ખ્રિસ્તાવોય હાચ્ચો બોરહો યાદ હેય, જો પેલ્લા તો દાદી લોઇસ એને તો આયહો યુનીકેમાય બોરહો આતો, એને તોહડો બોરહો આમી તુયેમાયબી હેય ઓહડી માન ખાત્રી હેય.
2TI 1:6 યાહાટી આંય તુલ યાદ કોઆડતાહાવ, જોવે માયે તોવોય આથ થોવ્યેલ તોવે પોરમેહેરાય તુલ દેનેલ ચ્યા વરદાનાહાલ જાગૃત કોઅય દે.
2TI 1:7 પોરમેહેરે આપહાન બીખર્યા નાંય બોનાવ્યાહા, બાકી સામર્થ્ય એને ચ્યા પવિત્ર આત્મા રુદયાલ મજબુત બોનાડેહે, બીજહાવોય પ્રેમ કોઅનામાય એને પોતાનાલ તાબામાંય રાખા હાટી પવિત્ર આત્મા દેનહો.
2TI 1:8 યાહાટી બિજા લોકહાન આપહે પ્રભુ ઈસુ ખ્રિસ્તા બારામાય આખાહાટી તુલ શરામ નાંય લાગા જોજે, એને આંય ચ્ચા સેવા કોઅના લેદે જેલેમાય કૉડાય ગીયો, ચ્યા શરામબી નાંય લાગા જોજે, બાકી પોરમેહેરા સામર્થ્યાવોય બોરહો કોઇન, તું મા આરે હારી ખોબારેહાટી દુઃખ વેઠીલે.
2TI 1:9 કાહાકા પોરમેહેરાય આપહાન તારણ દેના, એને આપહાન પવિત્ર જીવન જીવાહાટી નિવડી લેદલા હેય, ચ્યાય આપહાન યાહાટી નાંય નિવડયાહા કા આપહાય હારેં કામે કોઅલે હેય, બાકી યાહાટી કા ચ્યા યોજના એને સદા મોયા લેદે નિવડી લેદલે હેય. પોરમેહેરાય યા પેલ્લાજ ચ્યાય દુનિયા બોનાવ્યાં, ઈસુ ખ્રિસ્તાલ દુનિયામાય આમહેહાટી મોરાં દોવાડના પેલ્લાજ ચ્યા સદા મોયા દેખાડાહાટી યોજના બોનાવી લેદલી આતી.
2TI 1:10 બાકી આમી આપહે તારણારો પ્રભુ ઈસુ ખ્રિસ્ત યેય ગીયહો એને ચ્યેય આપહાન ચ્યા મોયા દેખાડલી હેય, ચ્યેય મોતા શક્તિલ નાશ કોઅય દેના એને આપહાન દેખાડયાં કા હારી ખોબારેકોય અનંતજીવન દેનલા હેય.
2TI 1:11 માન ચ્યે હારી ખોબારેહાટી, પોરમેહેરાય માન સુવાર્તિક, પ્રેષિત, એને શિક્ષક બોનાહાટી નિવાડલો હેય.
2TI 1:12 યાહાટી આંય ઈહીં જેલેમાય બી દુઃખ બોગવી રિઅલો હેય, તેરુંબી લાજવાયુ નાંય, કાહાકા આંય ખ્રિસ્તાલ જાંઅતાહાંવ જ્યાવોય માયે બોરહો કોઅલો હેય, માન ખાત્રી હેય, ચ્યે હોપલા કામ ચ્યા દિહયા લોગુ જાવ પ્રભુ ઈસુ પાછો નાંય યેય તાંવ લોગુ હાચવી રાખી.
2TI 1:13 જ્યો હાચ્યો વાતો તું મા પાઅને વોનાયો, ચ્યેહેન તો નમુના રુપામાય બોનાવી રાખ, ઈ બોરહાકોય એને પ્રેમાકોય કોઓ કાહાકા તું ઈસુ ખ્રિસ્તાઆરે એકતામાય હેય.
2TI 1:14 ઈસુ ખ્રિસ્તા બારામાય હારી ખોબાર જુઠા હિકાડનારાહા પાઅને હાચવી રાખ, જીં પોરમેહેરા પવિત્ર આત્મા મોદાતકોય આપહાન મિળલી હેય, જો આપહામાય રોહે.
2TI 1:15 તુલ ખોબાર ઓરી કા આસિયા વિસ્તારામાય રોનારા કોલહાક વિસ્વાસી લોકહાય માન છોડી દેનલો હેય, જ્યાહામાય ફુગેલુસ એને હિરમુગેનેસ બી હેય.
2TI 1:16 ઓનેસિફરુસનાં ગોરહયાન પ્રભુ દયા કોઅય, કાહાકા ચ્યાય બોજદા માન મોદાત કોઅયી, એને જેલેમાય માન મિળાં યાહાટી લાજવાયો નાંય.
2TI 1:17 બાકી જોવે તો રોમ શેહેરામાય યેનો, તોવે માન બોદે જાગે હોદતો લાગ્યો, એને માન મિળ્યો.
2TI 1:18 આંય પ્રાર્થના કોઅતાહાંવ કા, પ્રભુ ઈસુ ન્યાય કોઅના દિહી પ્રભુ ઓનેસિફરુસાવોય દયા કોઅય, એને તુમહાન ખોબાર હેય, કા ચ્યાય એફેસુસ શેહેરામાય મા કોલહી મોદાત કોઅલી હેય.
2TI 2:1 યાહાટી મા પાહા હારકા તિમોથી, તુલ ઈસુ ખ્રિસ્તાપાઅને જીં સદા મોયા મિળહે ચ્યામાય વળગી રોજે.
2TI 2:2 તું માન બોજ લોકહાન ખ્રિસ્તા બારામાય હિકાડતા વોનાયોહો, યાહાટી, મા ઇચ્છા હેય કા તુંબી બિજા વિસ્વાસી લોકહાન ઓજ સંદેશ હિકાડ જ્યેં હાચ્ચો બોરહો કોઅનારે માઅહે હેય, એને બીજહાનબી હિકાડાં લાયકે હેય.
2TI 2:3 ઈસુ ખ્રિસ્તા હાચ્ચાં સૈનિકા હારકો તું મા આરે દુઃખ વેઠીલે.
2TI 2:4 યોક લોડાઈ કોઅનારો સૈનિક જો સૈનીકામાય ભરતી હેય, યોકાજ સમાયામાય બિજા કામ નાંય કોએ, કાહાકા તો ચ્યા ઓદિકાર્યાલ ખુશ કોઅરા માગહે.
2TI 2:5 યેજ રીતે, કાદાબી ખેલાડ્યાલ તાંવ લોગુ ઇનામ નાંય મીળે, જાવ લોગુ તો રોવના નિયમાહા પાલન નાંય કોએ.
2TI 2:6 મેઅનાત કોઅનારા ખેડુતાલ બોદહા પેલ્લા અનાજા હિસ્સો મિળાં જોજે.
2TI 2:7 તું યા બારામાય હોમજાંહાટી હારેકોય વિચાર કોઅજે કા ઓ દાખલો કાય હિકાડાં માગહે, એને પ્રભુ બોદા હોમજાંહાટી તો મોદાત કોઅરી.
2TI 2:8 સાદા યાદ કોઆ કા ઈસુ ખ્રિસ્ત કું હેય, તો દાઉદ રાજા કુળામાઅને હેય, પોરમેહેરાય ચ્યાલ મોઅલા માઅને પાછો જીવતો કોઅયો, ઈંજ હારી ખોબાર હેય જીં માયે લોકહાન પ્રચાર કોઅયો.
2TI 2:9 આંય હારી ખોબાર પ્રચાર કોઅતાહાંવ યાહાટી ગુનેગારા હારકો જેલેમાય દુઃખ વેઠતાહાવ, બાકી કાદાબી પોરમેહેરા હારી ખોબાર ફેલાવાહાટી રોકી નાંય હોકે.
2TI 2:10 યાહાટી, આંય પોરમેહેરા નિવાડલા લોકહા ફાયદાહાટી બોદા દુઃખ સહન કોઅતાહાંવ, જેથીચ્યેબી ઈસુ ખ્રિસ્તાવોય બોરહો કોએ, એને બોચાવલા જાય, એને ચ્યાહાન તી મહિમા મીળે, જીં સાદા બોની રોહે.
2TI 2:11 ઈ વાત હાચ્ચી હેય, જોવે આપા ખ્રિસ્તાઆરે મોઅઇ ગીયા તોવે ચ્યાઆરે પાછા જીવીબી ઉઠહું.
2TI 2:12 જોવે આપા ચ્યાહાટી દુઃખ સહન કોઅતેહે, તે ચ્યાઆરે રાજા હારકા રાજ્યબી કોઅહુ. જોવે આપા ચ્યાલ નાકાર કોઅજેહે, તે તોબી આપહાન નાકાર કોઅરી.
2TI 2:13 જોવે આપા ખ્રિસ્તાઆરે હાચ્ચાં બોરહાવાળા નાંય હેય, તેરુંબી તો આપહેઆરે હાચ્ચાં બોરહાવાળો રોહે, કાહાકા તો ચ્યા સ્વભાવા પ્રતિ જુઠો નાંય ઓઅય હોકે.
2TI 2:14 યો બોદ્યો વાતો વિસ્વાસ્યાહાન ગેડી-ગેડી હિકાડ, પોરમેહેરાલ સાક્ષીદાર હોમજીન ઈ ચેતાવણી દાહાંવ, કા ચ્યા શબ્દાહા મોતલબા બારામાય બોલાબોલી નાંય કોએ, જ્યાથી કાયજ ફાયદો નાંય ઓએ, ઉલટાં ચ્યા વિસ્વાસી લોકહા બોરહાલ નુકસાન કોઅહે જ્યેં યાલ વોનાતેહે.
2TI 2:15 તું જોલા મેઅનાત કોઇ હોકે તોલા મેઅનાત કોઅરા જોજે, જેથી પોરમેહેર તુલ યોક હારાં કામ કોઅનારા કારાગીરા હારકા માની હોકે, જો કારાગીર ચ્યા કામહા લીદે શરમિંદા નાંય ઓએ, એને તો હાચ્ચાં સંદેશાલ હારેકોય હિકાડેહે.
2TI 2:16 બાકી દુનિયા એને નોકામ્યે વાત કોઅનાથી દુઉ રો, કાહાકા ઓહડી વાત કોઅના લોકહાન પોરમેહેરાપાઅને દુઉ લેય જાહે.
2TI 2:17 એને ચ્યાહા શિક્ષણ એહેકેન ફેલાય જાહે જેહેકેન હોડલા ચાંદા ફેલાય જાહે, હુમનાયુસ એને ફિલેતુસ ચ્યાહા માઅનેજ હેય.
2TI 2:18 ચ્યાહાય હાચ્ચાયેવોય બોરહો કોઅના બંદ કોઅય દેનલા હેય, એને ચ્યા આખતાહા કા પોરમેહેરાય પેલ્લાજ મોઅઇ ગીઅલા લોકહાન લેય લેદલા હેય, એને એહેકેન કોલહાક વિસ્વાસી લોકહાન ખ્રિસ્તાવોય બોરહો કોઅના રોકી રીઅલા હેય.
2TI 2:19 તેરુંબી પોરમેહેરાય જો પાક્કો પાયો ટાકલો હેય, તો મજબુત હેય, એને ચ્યાવોય યા શબ્દા સિક્કો છાપલો હેય, “પ્રભુ ચ્યા પોતે લોકહાન જાંઅહે,” એને “જીં કાદાબી પ્રભુ ભક્તિ કોઅહે ચ્યાલ ખારાબ કામ નાંય કોઅરા જોજે.”
2TI 2:20 મોઠા ગોઅહામાય નાંય કેવળ હોના એને ચાંદ્યે વાહણે રોતેહેં, બાકી લાકડા એને કાદવાબી વાહણે રોતેહેં, કોલહેક વાહણે ખાસ કામાહાટી વાપારતેહે, એને કોલહેક વાહણે સાદારણ કામાહાટી વાપારતેહે.
2TI 2:21 યાહાટી જોવે વિસ્વાસી માઅહું બોદા ખારાબ કામ કોઅના બંદ કોએ તોવે ચ્યા જીવન પવિત્ર ઓઅરી, એને તો કિમતી વાહણા હારકો બોની જો ખાસ કામહાહાટી વાપારતેહે, એને ચ્યાલ ચ્યા દોણી વાપર કોઅરી, એને તી બોદા હારા કામહાહાટી તિયાર રોય.
2TI 2:22 યાહાટી ચ્યે ખારાબ ઇચ્છાહા પાઅને દુઉ રો, જ્યો જુવાન લોક કોઅરાહાટી આકર્ષિત કોઅત્યોહો, એને જ્યેં ચોખ્ખાં મોનાકોય પ્રભુ આરાધના કોઅતેહે, ચ્યાહાઆરે તું ન્યાયપણા એને બોરહો એને પ્રેમ એને મેળમિલાપા પીછો કોઓ.
2TI 2:23 બાકી મૂર્ખતા એને અજ્ઞાનાં વાદવિવાદ કોઅનાથી દુઉ રો, કાહાકા તુલ ખોબાર હેય, કા ચ્યાથી જગડા ઓઅતાહા.
2TI 2:24 પ્રભુ સેવાકાલ જગડો કોઅનારો નાંય રા જોજે, બાકી ચ્યાલ બોદહાઆરે નમ્ર સ્વભાવાકોય વ્યવહાર કોઅરા જોજે, એને પોરમેહેરા વચન હારેકોય હિકાડાંહાટી લાયકે ઓઅરા જોજે, એને વિરુદ કોઅનારા લોકહાઆરે સહન કોઅના રા જોજે.
2TI 2:25 એને યે આશેકોય વિરુદ કોઅનારા લોકહાન નમ્ર બોનીન હોમજાડ કા ચ્યા લોક પોરમેહેરા દયાકોય પોસ્તાવો કોએ એને ખ્રિસ્તા બારામાય હાચ્ચાયેલ જાંઆય લે.
2TI 2:26 જેથી ચ્યાહાન હોમાજ યી જાય એને ચ્યે સૈતાના તાબામાઅને બોચી જાય, જ્યામાય ચ્યે સૈતાના ઇચ્છા પુરી કોઅરાહાટી ફસાયન ચ્યા ગુલામ બોની ગીઅલે હેય.
2TI 3:1 તિમોથી આંય ઈ વિચારુહું કા તું ઈ જાંઆઈ લે કા ખ્રિસ્તા પાછા યેયના પેલ્લા છેલ્લા દિહહયામાય સંકટા સમય યેઅરી.
2TI 3:2 કાહાકા લોક પોતાવોયજ પ્રેમ કોઅનારા બોની, પોયહા લોબી, ડીંગમાર એને અભિમાની બોની જાય, એને બિજા લોકહા નિંદા કોઅનારા બોની જાય. પોતે આયહે-આબહા આખલ્યા નાંય માનનારા, એને કાદા આભાર નાંય માનનારા, અપવિત્ર,
2TI 3:3 પ્રેમ નાંય કોઅનારા, માફ નાંય કોઅનારા, બિજા લોકહાવોય દોષ થોવનારા, પોતે ઇચ્છાલ તાબામાંય નાંય કોઅનારા, લુચ્યા, જીં હારાં હેય ચ્યા વિરુદ કોઅનારા,
2TI 3:4 બેયમાની કોઅનારા, હઠ કોઅનારા, ઘમંડી, એને પોરમેહેરાવોય પ્રેમ નાંય કોઅનારા બાકી મોજશોક કોઅનારા.
2TI 3:5 ચ્યા પોરમેહેરા ભક્ત ઓઅના દેખાવો કોઅરી, બાકી ચ્યા પોરમેહેરા સામર્થ્યાલ નાંય માની જીં ચ્યાહાન પોરમેહેરા ભક્ત બોનાહાટી મોદાત કોઅય હોકહે, ઓહડા માઅહા પાઅને દુઉ રોજે.
2TI 3:6 ચ્યાહામાઅને કોલહાક લોક ઓહડા હેય જ્યા બીજહા ગોઅમે ઉરાયન મૂર્ખ થેએયેહેન ફસાવી લેતહેં, જીં ચ્યે પાપા વોજાકોય દાબાયન બોદી જાતી અભિલાષેહે તાબામાંય હેય.
2TI 3:7 ચ્યો સાદા નોવા હિકત્યો રોતહયો બાકી ખ્રિસ્તા હાચ્ચાં શિક્ષણા બારામાય નાંય જાંએત.
2TI 3:8 જેહેકેન યોનેસ એને જામ્બ્રેસાય મૂસા વિરુદ કોઅયો તેહેકેન યા જુઠા ગુરુબી ખ્રિસ્તા હાચ્ચાયે વિરુદ કોઅતાહા. ચ્યાહા મોન મેલાં ઓઅય ગીઅલા હેય, એને ચ્યા હાચ્ચાંજ ખ્રિસ્તાવોય બોરહો નાંય કોઅય.
2TI 3:9 તેરુંબી ચ્યાહા મૂર્ખતા વોછા સોમયાહાટી ચ્યાહાન મોદાત કોઅરી, કાહાકા, જેહેકેન લોકહાય જાંઆય લેદા કા યોનેસ એને જામ્બ્રેસ મૂર્ખ હેય, તેહેકેન બોદહાન ખોબાર ઓઅય જાય કા ચ્યે મૂર્ખ હેય.
2TI 3:10 બાકી ઓ તિમોથી, તું હાચ્ચાં જાંઅતોહો કા આંય કાય હિકાડતાહાવ, એને કેહેકેન જીવન જીવહું, મા ઉદ્દેશ્ય કાય હેય, એને આંય કાય બોરહો કોઅહુ, માયે મુશીબાતમાય કેહેકેન સહન કોઅયા, કેહેકેન બોદા લોકહાવોય પ્રેમ કોઅહુ, ધીરજ રાખનામાય, એને સતાવણી એને દુઃખ ઉઠાવના બારામાય.
2TI 3:11 તું જાંઅતોહો કા અન્તાકિયા એને ઈકુનિયા એને લુસ્ત્રા યા શેહેરાહામાય લોકહાય માન બોજ હિક દેનો, યાહાટી માયે બોજ પીડા બોગવી, તેરુંબી પ્રભુય માન બોદા દુઃખહામાઅને માન બોચાવી લેદો.
2TI 3:12 હાચ્ચાંજ જ્યા લોક ઈસુ ખ્રિસ્તા શિષ્ય બોનીન ચ્યા ભક્તિમાય જીવન વિતાવા માગતેહે, ચ્યા બોદહાન સતાવણી ઓઅરી.
2TI 3:13 બાકી ખારાબ એને છેતારનારા લોક આજુ વોદારી ખારાબ કામે કોઅરી એને બિજા લોકહાન છેતરી એને બિજા લોક ચ્યાહાન છેતરી.
2TI 3:14 બાકી, તું જ્યો વાતો હિકહયો એને ચ્યેહેવોય બોરહો કોઅયોહો, ચ્યેહેન માનતો રો, કાહાકા તું જાંઅતોહો કા ચ્યો વાતો તુયે કા પાઅને હિકહયો.
2TI 3:15 વાહનેરે તું પવિત્રશાસ્ત્ર હીકલો હેય, જીં તુલ ઈસુ ખ્રિસ્તાવોય બોરહો કોઇન તારણ મિળવાહાટી જ્ઞાન દેય હોકહે.
2TI 3:16 પુરો પવિત્રશાસ્ત્ર પોરમેહેરાપાઅને હેય, ઈ લોકહાન હાચ્યો વાતો હિકાડાંહાટી, એને બુલ કોઅનારા લોકહાન ચેતાવણી દાંહાટી, એને લોકહાન ખારાબ કામે કોઅનાપાઅને હુદરાહાટી, એને પોરમેહેરાલ ગોમે ઓહડા કામ કોઅરાહાટી કેળવેહે.
2TI 3:17 જેથી પોરમેહેરા લોક બોદા હારાં કામ કોઅરાહાટી પાક્કા બોને એને તિયારી ઓઅઇ જાય.
2TI 4:1 જોવે ઈસુ ખ્રિસ્ત રાજા બોનીન રાજ્ય કોઅરા યી, તોવે તો જ્યેં જીવતે રોય એને જ્યેં મોઅઇ ગીઅલે હેય ચ્યા બેનહયા ન્યાય કોઅરી, યાહાટી પોરમેહેર એને ખ્રિસ્તાલ સાક્ષીદાર હોમજીન, આંય તુલ વિનાંતી કોઅતાહાંવ.
2TI 4:2 તું પોરમેહેરા વચના પ્રચાર કોઓ, હારી પરિસ્થીતીમાયબી, એને ખારાબ પરિસ્થીતીમાયબી તિયાર રો, પુરી સહનશીલતા કોય લોકહાય કાય બુલ કોઅયીહી તી દેખાડ, એને ચ્યાહાન ચ્યાહા પાપ કોઅના લીદે દોમકાડ, બાકી ચ્યાહાન પ્રોસ્તાહિત કોઓ.
2TI 4:3 કાહાકા ઓહડા દિહી યેનારા હેય, તોદિહી લોક હાચ્ચાં શિક્ષણ નાંય વોનાયા માગી, બાકી ચ્યા ચ્યાહા ઇચ્છા પુરી કોઅરી, એને ચ્યે બોજ બોદા શિક્ષકાહાન હોદી, જ્યા ચ્યેજ વાતહે પ્રચાર કોઅરી જ્યો ચ્યે વોનાયા માગતેહે.
2TI 4:4 ચ્યે પોરમેહેરા હાચ્ચાઇ વાત વોનાયા છોડીન, બાકી બનાવટ્યો વાતો વોનાયા મોન લાવતેહે.
2TI 4:5 બાકી તું બોદી વાતહેમાય હાચવીન રો, જી બી દુઃખ વેઠાં પોડે તી સહન કોઇન રો, ખ્રિસ્તા બારામાય હારી ખોબાર આખાહાટી મેઅનાત કોઅતો રો, એને પોરમેહેરા સેવાકા હારકો તી બોદા કોઓ જીં તુલ પ્રભુય કોઅરાહાટી હોપલા હેય.
2TI 4:6 મા જીવન એને પોરમેહેરાહાટી મા કામ પારવાય રીઅલા હેય, કાહાકા માન ખોબાર હેય કા આંય જલદીજ મોઅઇ જાનારો હેય.
2TI 4:7 માયે ખ્રિસ્તા સેવા કોઅરાહાટી કઠીણ મેઅનાત કોઅલી હેય, માયે તી કામ પુરાં કોઅય લેદલા હેય જીં ખ્રિસ્ત ઈસુય માન કોઅરાહાટી હોપલા આતા, આંય સેલ્લે લોગુ બોરહામાય રિયો.
2TI 4:8 આમી માંહાટી પ્રભુય હોરગામાય ન્યાયપણાનો મુગુટ રાખી થોવલાં હેય, જો હાચ્ચો ન્યાય કોઅનારો પ્રભુ માન ચ્યે દિહી દેઅરી, એને કેવળ માનુંજ નાંય બાકી જ્યેં ચ્યા યેઅના વાટ જોવી રીઅલે હેય, ચ્યાહાનબી મુગુટ દેઅરી.
2TI 4:9 ઓ તિમોથી, તું જલદીજ માયેપાંય યાહાટી કોશિશ કોઅજે.
2TI 4:10 કાહાકા દેમાસ દુનિયા વસ્તુહુવોય પ્રેમ કોઅરા લાગલો હેય, એને માન છોડીન થેસ્સાલોનિકા શેહેરામાય જાતો રિઅલો હેય, ક્રેસકેસ વિસ્વાસી બાહા ગલાતીયા વિસ્તારમાય ગીઅલો હેય, એને તીતુસ દાલમતીયા વિસ્તારમાય ગીઅલો હેય.
2TI 4:11 કેવળ માયેપાંય લુક યોખલો રિયો, જોવે તું યેહે તોવે માર્કાલબી હાદી લેતો યેજે, કાહાકા તો મા સેવામાય મોદાત કોઅય હોકહે.
2TI 4:12 તુખિકુસાલ માયે એફેસુસ શેહેરામાય દોવાડયોહો.
2TI 4:13 જોવે તું યેહે, તે ત્રોઆસ શેહેરામાય આંય કારપુસા ગોઓ મા કોટ છોડી દેનલો હેય તો લેતો યેજે, મા ચોપડેંબી લેતો યેજે, ખાસ કોઇન ચામડા પત્રે લેય યેજે.
2TI 4:14 સિકંદર ટીંબાલ્યાય મા બોજ નુકસાન કોઅયાહાં, પ્રભુ ચ્યા ખારાબ કામહાનુસાર બોદલો દેઅરી.
2TI 4:15 બાકી તુંબી ચ્યાથી હાચવીન રોજે, કાહાકા ચ્યાય ખ્રિસ્તા બારામાય આમહે શિક્ષણા બોજ વિરુદ કોઅલા હેય.
2TI 4:16 જોવે આંય પેલ્લાદા મા બોચાવ કોઅરાહાટી કોર્ટમાય ગીયો, તોવે મા આરે કાદો નાંય આતો, બાકી બોદા છોડીન જાતા રિયા, આંય પ્રાર્થના કોઅતાહાંવ કા પોરમેહેર ચ્યાહાન દોષી નાંય ઠોરવે.
2TI 4:17 બાકી પ્રભુય મા મોદાત કોઅયી એને માન બોજ ઈંમાત દેની, જેથી આંય ખ્રિસ્તા હારી ખોબાર બોદહાન પ્રચાર કોઉ, જેથી બોદા ગેર યહૂદી લોક વોનાય હોકે, એને ચ્યેય માન મોરણા માઅને બોચાવી લેદલો હેય.
2TI 4:18 પ્રભુ માન બોદા કાવત્રા માઅને બોચાવી રાખરી એને માન ચ્યા હોરગ્યા રાજ્યામાય હારી રીતે સાંબાળીન લેય જાય, ચ્યા મહિમા સાદામાટે ઓઅતી રોય. આમેન.
2TI 4:19 પ્રિસ્કા એને અકુલાસ, એને ઓનેસિફરુસનાં ગોરહયાન સલામ આખતાહાવ.
2TI 4:20 એરાસ્તુસ કરિંથ શેહેરામાય રોયન ગીયહો, એને માયે ત્રોફિમુસ જો બિમાર આતો, ચ્યાલ આંય મિલેતુસ શેહેરામાય થોવી યેનહો.
2TI 4:21 હિયાળા પેલ્લા યાહાટી કોશિશ કોઅજે, યુબુલુસ, પૂદેસ, લિનુસ, કલોદિયા એને બોદે વિસ્વાસી લોક તુલ સલામ આખતેહે.
2TI 4:22 આંય પ્રાર્થના કોઅતાહાંવ કા પ્રભુ તોઆરે રોય, એને પોરમેહેરા સદા મોયા તુમા બોદહાવોય ઓઅતી રોય.
TIT 1:1 ઈ પત્ર પાઉલ એહેરે હેય, આંય પોરમેહેરા સેવક એને ઈસુ ખ્રિસ્તા પ્રેષિત હેતાંવ, ઈ પત્ર આંય મા પાહા હારકો તીતુસાલ લોખી રિયહો, માન પોરમેહેરા નિવાડલા લોકહા બોરહો મજબુત કોઅરાહાટી એને ચ્યાહાન ઈસુ ખ્રિસ્તા હાચ્ચાં શિક્ષણ જાંઅરા મોદાત કોઅરા નિવાડલો હેય, જેથી ચ્યે પોરમેહેરાલ ખુશ કોઅનારા જીવન જીવે.
TIT 1:2 તોવે ચ્યે પોરમેહેરાઆરે સાદા રાંહાટી આશા કોઅતેહે, કાહાકા પોરમેહેરાય, જો કોદહી જુઠા નાંય બોલે, ચ્યાય ઈ દુનિયા બોનાવા પેલ્લા વાયદો કોઅયો કા ચ્યા લોક અનંતજીવન જીવતા રોય.
TIT 1:3 એને આમી બિલકુલ ઠીક સમયાવોય, પોરમેહેરાય ઈ હારી ખોબાર આપહે હામ્મે પ્રગટ કોઅયી, એને આમા ચ્યા પ્રચાર બોદહા વોચમાય કોઅજેહે, પોરમેહેર જો આપહે તારણારાય, ઈ આગના દેયને માન ચ્યા કામ કોઅરાહાટી જવાબદારી દેનહી.
TIT 1:4 આંય તીતુસાલ ઈ પત્ર લોખી રિયહો, જો આમહે બોરહા લીદે મા પાહા હારકો હેય, પોરમેહેર આબા એને આપહે તારણારો ઈસુ ખ્રિસ્તા સદા મોયા એને શાંતી તોવોય ઓઅતી રોય.
TIT 1:5 માયે તુલ ક્રેતા બેટમાય યાહાટી રા દેનો, કા જીં કામ બાકી રોય ગીઅલા હેય, ચ્યાલ પુરાં કોઅય હોકે, એને મા આગના નુસાર ક્રેતે બેટા બોદા શેહેરાહા મંડળ્યેહેમાય વડીલાહા નિવડ કોઓ.
TIT 1:6 યોક આગેવાનામાય યા ગુણ રા જોજે, ચ્યામાય દોષ નાંય રોય, યોકુજ થેઅયે માટડો રા જોજે, ચ્યા પોહેં વિસ્વાસી રોય, એને ચ્યાવોય વ્યબિચાર કોઅના એને અનુશાસન તોડના આરાપ નાંય રોય.
TIT 1:7 કાહાકા યોક અધ્યક્ષ પોરમેહેરા કામહાલ દેખરેખ કોઅના લીદે કાય દોષ નાંય રા જોજે, કાદાબી વાત નાંય માનનારો, ખીજર્યો નાંય જોજે, દારુડ્યો નાંય જોજે, જોગડો કોઅનારો નાંય જોજે, પોયહા લોબ્યો નાંય જોજે.
TIT 1:8 બાકી ગાવારાહા પ્રેમથી ચાકરી કોઅનારો, બિજા લોકહાહાટી હારાં કામ કોઅનારો, સંયમી, ન્યાયી, પવિત્ર એને પોતે ભાવનાયેહે તાબામાંય રાખનારો જોજે.
TIT 1:9 ચ્યાલ ઈસુ ખ્રિસ્તા બારામાય બોરહાવાળા વચનાવોય મજબુત બોરહો કોઅરા જોજે, જો આમહાય હિકાડયો, જેથી તો બીજહાન હાચ્ચાં શિક્ષણા પાલન કોઅરાહાટી મોદાત કોઅય હોકે, એને ચ્યાહાન જવાબ દેયને હાચ્ચાં હેય એહેકેન સાબિત દેય હોકે.
TIT 1:10 આંય એહેકેન યાહાટી આખતાહાવ, કાહાકા બોજ લોક હાચ્ચાં શિક્ષણાલ નાંય માની, એટલે, જ્યેં નોકામ્યો વાતો હિકાડતેહે એને બીજહાન દોગો દેતહેં, ખાસ કોઇન યહૂદી સુન્નત લોકહામાઅને જ્યા વિસ્વાસી બોની ગીઅલા હેય સુન્નત કોઅના જરુરી હેય એહેકેન આખનારા બોજ હેતા.
TIT 1:11 તું યા લોકહાન હિકાડાંહાટી પોરવાનગી નાંય દેઅના, કાહાકા ચ્યા લોક જ્યો વાતો નાંય હિકાડાં જોજે ચ્યો હિકાડતાહા, એને લોકહા બોરહાલ નુકસાન કોઅતાહા, ચ્યા એહેકેન યાહાટી કોઅતાહા કા ચ્યાહાન પોયહા મીળે.
TIT 1:12 ક્રેતે બેટા યોક માટડાય જ્યાલ ચ્યા ઓકલ્યેવાળો માનતાહા, “ક્રેતે બેટા યા હેય, જ્યેં માઅહે કાયામ જુઠા, જાડ્યેમાઅને જોનાવરહા હારકા હેતા એને આળહ્યા એને સાદા બોજ ખાઅના ખાતહા.”
TIT 1:13 ક્રેતે લોકહા બારામાય યો વાતો આમીબી હાચ્યો હેય, ચ્યાહાટી તું ચ્યાહાન ખિજવાયન ઠપકો દેતો રો, કા ચ્યાહા ઈસુ ખ્રિસ્તાવોય બોરહો મજબુત બોની જાય.
TIT 1:14 એને યહૂદીયાહા જુઠયો કાહાન્યેહેવોય મોન લાવતેહે એને હાચ્યો વાતો નાંય માને, ઓહડા લોકહા વાત નાંય માનના.
TIT 1:15 જ્યા લોકહા મોન ચોખ્ખાં હેય ચ્યાહાહાટી બોદા ચોખ્ખાં હેય, બાકી જ્યા લોક અશુદ્ધ હેય ચ્યાહાહાટી કાયબી ચોખ્ખાં નાંય હેય, કાહાકા ચ્ચાહા મોન એને અંતકરણ ખારાબ હેય.
TIT 1:16 ચ્યા જુઠા ગુરુ આખતાહા કા આમા પોરમેહેરાલ વોળાખજેહે, બાકી ચ્યાહા કામહાકોય ખોબાર ઓઅહે કા ચ્યા નાંય વોળખે, કાહાકા ચ્યા નફરત કોઅતાહા, પોરમેહેરા આગના નાંય માનનારા, એને કાયબી હારાં કામ કોઅરા લાયકે નાંય હેય.
TIT 2:1 બાકી ઓ તીતુસ, તું વિસ્વાસ્યાહાન તીંજ હિકાડના હેય, જીં ઈસુ ખ્રિસ્તા બારામાય હાચ્ચાં શિક્ષણ પરમાણે હેય.
TIT 2:2 ડાયા માટડાહાન હિકાડ, કા ચ્યા પોતાલ તાબામાંય રાખનારા બોને, એને લોકહામાય માનપાન મીળે એહેકેન વ્યવહાર કોએ, હોમાજદાર બોને, એને ચ્યાહા પોરમેહેરાવોય મજબુત બોરહો રા જોજે, બિજા લોકહાવોય પ્રેમ કોઅરા જોજે, એને સહન કોઅના મજબુત રા જોજે.
TIT 2:3 એને તેહેકેનુજ ડાયેં થેએયેહેન હિકાડ, કા પોરમેહેરા ભક્તિ કોઅનારી થેએયેહે હારકા પવિત્ર જીવન જીવા જોજે, બીજહાવોય દોષ થોવનારી નાંય જોજે, દારવા પીનારી નાંય જોજે, બાકી હારાં જીવન જીવાહાટી હિકાડનારી જોજે.
TIT 2:4 યાહાટી કા ચ્યો જુવાન થેએયેહેલ હોમજાડે, કા ચ્યો પોતે માટડાવોય એને પોહહાવોય પ્રેમ કોએ.
TIT 2:5 એને પોતાલ તાબામાંય રાખે, પવિત્ર, માટડા પ્રતિ ઈમાનદાર રોય, એને પોતે ગુઉ હાંબાળે, દયાળુ એને પોતે માટડા તાબામાંય રોનારી જોજે, જેથી પોરમેહેરા વચના કાદાં નિંદા નાંય કોએ.
TIT 2:6 એહેકેન જુવાન્યાહાલબી હિકાડ કા પોતાનાલ કાબુમાય રાખે.
TIT 2:7 તું પોતે હારેં કામે કોઅઈન બોદી વાતહેમાય નમુનો બોન, જેથી બિજા લોક ચ્યા પાલન કોઅય હોકે, જોવે તું વિસ્વાસ્યાહાન પોરમેહેરા વચના બારામાય હિકાડે તોવે તું પવિત્રતા, ગંભીરતાથી હિકાડ, જેથી લોક તુલ આદર દેય.
TIT 2:8 તું જીં હિકાડે તી હાચ્ચાં રા જોજે, જેથી કાદાબી માઅહું બુલ નાંય કાડી હોકે, જેથી જ્યેં આપે વિરુદ કોઅતેહે ચ્યે શરમિંદા ઓઅય જાય કાહાકા ચ્ચે આપહે બારામાય કાયબી ખારાબ નાંય આખી હોકે.
TIT 2:9 જ્યા વિસ્વાસી ચાકાર હેય ચ્યાહાન હિકાડ, કા ચ્યાહા દોણી જીં કોઅરા આખે તી બોદા કોએ, ચ્યાહાન બોદી વાતહેમાય દોણહયાલ ખુશ કોઅરા જોજે, એને ચ્યાહાય હામ્મે બોલા નાંય જોજે.
TIT 2:10 કાયબી ચોરી ચાલાખી નાંય કોએ, બાકી ચ્યા સાબિત કોએ, કા ચ્યા સાદા ઈમાનદાર હેય, જેથી લોક ચ્યાહા હારાં વ્યવહાર જાંએ, એને લોક આપહે તારણારા પોરમેહેરાબારામાય સંદેશ વોનાના કારણ બોને.
TIT 2:11 કાહાકા પોરમેહેરાય બોદા લોકહાન તારણ દાંહાટી ઈસુ ખ્રિસ્તાલ દોવાડીન ચ્યા સદા મોયા દેખાડી.
TIT 2:12 પોરમેહેર આપહાન હિકાડેહે, કા આપહાય અન્યાય એને દુનિયા વાસનાયો છોડી દેયને પોતાલ કાબુમાય રાખજે, એને યા વર્તમાન દુનિયામાય હોમાજદારીથી, ન્યાયપણા એને હારેં કોય વ્યવહાર કોઅરા જોજે, જો પોરમેહેરાલ ખુશ કોઅહે.
TIT 2:13 એને આપહે મહાન પોરમેહેર એને તારણારો ખ્રિસ્ત ઈસુ મહિમા પ્રગટ ઓઅના ખુશી આશા વાટ જોવજેહે.
TIT 2:14 ઓ ઈસુ ખ્રિસ્ત આપહેહાટી મોઅઇ ગીયો, જેથી આપહાન બોદા પાપાહામાઅને તારણ કોઇ હોકે, એને શુદ કોઇન આપહાન ચ્યા ખાસ લોક બોનાડી લેય, જ્યેં હારેં કામે કોઅરાહાટી મોઠી ઇચ્છા રાખતેહેં.
TIT 2:15 યાહાટી, ઓ તીતુસ તું ક્રેતે બેટાવોય રોનારા વિસ્વાસી લોકહાન યો વાતો હિકાડ. જ્યો માયે તુલ આખ્યોહો તી પાળાહાટી ઉત્તેજન દે એને નાંય પાળનારાહાન તુલ દેનલા પુરા ઓદિકારથી ઠપકો દે ઈ ખાત્રી કોઓ કા, જીં તું હિકાડતોહો તી કાદાં ચ્યાલ અનાદર નાંય કોઅય.
TIT 3:1 વિસ્વાસી લોકહાન યાદ કોઆડ, કા ચ્યા શાસક એને ઓદિકાર્યાહા આદર કોએ, એને ચ્યાહા આગના માનના ચ્યાહા જવાબદારી હેય, એને ચ્યે બીજહાહાટી હારેં કામ કોઅરાહાટી તિયારી રોય.
TIT 3:2 કાદાબી ખોટાં નાંય કોએ, જોગડો નાંય કોએ બાકી નમ્ર સ્વભાવાકોય રોઅના એને બોદા માઅહાન બોદી રીતે પ્રેમ કોય રોઅના.
TIT 3:3 કાહાકા આપાબી વિસ્વાસી બોના પેલ્લા, મૂર્ખ, પોરમેહેરા આગના નાંય માનનારા, લોકહાકોય છેતરાય ગીઅલા આતા, એને બોદયે જાત્યે ખારાબ કામે કોઅરાહાટી એને જ્યાહાકોય મોજશોક કોઅતા આતા. આપા આગલ્યા સમયમાય જુઠો વેવહાર કોઅનામાય એને ઈર્ષા કોઅનામાય કાડતા આતા, એને લોક આપહાન નાકાર કોએ, એને આપા લોકહાન નાકાર કોઅજે.
TIT 3:4 બાકી તેરુંબી, આપહે તારણારા પોરમેહેરે ચ્યા દયા એને બોજ હારાં પ્રેમ આપહાન દેખાડયાં.
TIT 3:5 ચ્યાય આપહાન આપહે પાપા સજા મિળનાપાઅને બોચાવ્યા, ઈ યાહાટી નાંય કોઅયા કા આપહાય હારેં કામે કોઅલે આતેં, બાકી યાહાટી કા તો દયાળુ હેય, ચ્યાય પવિત્ર આત્મા દેયને આપહાન બોચાવી લેદા, જ્યાંય આપહે પાપ માફ કોઅયા એને આપહાન નોવા જીવન દેના એને નોવો તરીકાકોય જીવાહાટી મોદાત કોઅઇ.
TIT 3:6 આપહે તારણારા ઈસુ ખ્રિસ્તા લીદે પોરમેહેરાય બોજ થી પવિત્ર આત્માલ આપહેમાય રાંહાટી દોવાડયા.
TIT 3:7 જેથી આપા ચ્યા અનંતજીવન વારસદાર બોનાહાટી આશા થોવી હોકજે, જીં પોરમેહેરાય ચ્યા લોકહાન દાંહાટી વાયદો કોઅલો હેય, એને ચ્યા આમહાન ખાત્રી હેય કાહાકા પોરમેહેરે આપહાન ચ્યા સદા મોયાકોય લાયકે બોનાડલે હેય કાહાકા તો આમહાન ચ્ચા સદા મોયાકોય ગુના વોગાર ઠોરવે.
TIT 3:8 ઈ વાત હાચ્ચી હેય, આંય એહેકેન ઇચ્છા કોઅતાહાંવ કા તું યે વાતહેલ વોદારે જોર દેયને હિકાડ, યાહાટી કા જ્યાહાય પોરમેહેરાવોય બોરહો કોઅલો હેય, ચ્ચે બોદે હારાં કામ કોઅતે રોય યો વાતો બોદહાહાટી હાર્યો એને ફાયદા હેય.
TIT 3:9 બાકી નોક્કામ્યે વાતહે બોલાબોલ્યો એને આગલ્યા ડાયહા પેડયેહે કાહાન્યો, એને ફુટફાટ, એને જોગડા થી મૂસા નિયમાહા બારામાય જોગડો કોઅના, યાપાઅને દુઉ રો, કાહાકા ઈ બોદા નોકામ્યા એને કાદા ફાયદા નાંય હેય.
TIT 3:10 બાકી કાદો વિસ્વાસી લોકહા મંડળીમાય ફુટ પાડે, ચ્યાલ યોકદા કા બેનદા હોમજાડ, તેરુંબી નાંય માને તે ચ્યાઆરે કાય વેવહાર નાંય કોઅના.
TIT 3:11 ઈ હોમજીન કા તો પાપી હેય, એને ચ્યા ખારાબ કામ ચ્યાલ દોષી ઠોરવેહે.
TIT 3:12 જોવે આંય અરતીમાસ એને તુખિકુસ ક્રેતે બેટમાય તો ઈહીં દોવાડું, તોવે તું માયેપાંય નિકુપુલિસ શેહેરામાય યાહાટી કોશિશ કોઅજે, કાહાકા માયે હિયાળા મોયનાહામાય નિકુપુલિસ શેહેરામાય રાંહાટી નોક્કી કોઅલા હેય.
TIT 3:13 જોવે જેનાસ નાંવા વકીલ મૂસા નિયમ હિકાડનારો ગુરુ એને અપુલ્લોસ મુસાફરી કોએ, તે ચ્યાહાન જ્યેં વસ્તુ ગોરાજ હેય, ચ્યાહાન દેયને મોદાત કોઓ ચ્યાહાન મુસાફરી માય કોઅયેહેબી વસ્તુ તંગી નાંય પોડે.
TIT 3:14 આપહે વિસ્વાસી લોકહાન હિકાડ, કા હારાં કામ કોઅરાહાટી હિકે તે તી હારાં હેય, જેથી ખાસ જરુરી હેય ચ્યાહાન મોદાત કોઅય હોકે, જેથી યોકબિજાલ ઉપયોગી ઓઅય હોકે.
TIT 3:15 મા આરે ઇહિને બોદે વિસ્વાસી તુલ સલામ આખતેહે, ક્રેતે બેટમાય રોનારા વિસ્વાસ્યાહાન સલામ આખજે, જ્યા આમહાવોય પ્રેમ કોઅતાહા પોરમેહેરા સદા મોયા તુમા બોદહાઆરે રોય.
PHM 1:1 આંય, પાઉલ ઈ પત્ર લોખી રિઅલો હેય. આંય ઈસુ ખ્રિસ્તા બારામાય પ્રચાર કોઅના લીદે કૈદી હેતાંવ, ઓ ફિલેમોન, આંય એને મા આર્યો તિમોથીયુસ તુલ સલામ આખજેહે, તું આમહે પ્રિય મિત્ર હેતો એને તું ખ્રિસ્તાહાટી તેહેકેજ કામ કોઅતોહો જેહેકેન આમા કોઅજેહે.
PHM 1:2 એને આંય આમહે વિસ્વાસી બોઅહી અફફિયા એને વિસ્વાસી બાહા અરખિપ્પુસ, જો સૈનિકા હારકો પ્રભુવા સેવા કોઅહે એને મંડળીલબી જીં તો ગોઅમે બેગી ઓઅહે લોખતાહાવ.
PHM 1:3 આંય પ્રાર્થના કોઅહુ કા આપહે પોરમેહેર આબો એને પ્રભુ ઈસુ ખ્રિસ્ત તુમહાન સદા મોયા એને શાંતી દેય.
PHM 1:4 આંય જોવેબી મા પ્રાર્થનાયે માય તુલ યાદ કોઅતાહાંવ, તે આપહે પોરમેહેરાલ સદા ધન્યવાદ દેતાહાવ.
PHM 1:5 કાહાકા આંય પ્રભુ ઈસુવોય તો બોરહા એને પોરમેહેરા બોદા લોકહાવોય તો પ્રેમ કોઅના બારામાય વોનાતાહાવ.
PHM 1:6 આંય પ્રાર્થના કોઅતાહાંવ કા વિસ્વાસી લોકહાઆરે તો જીં સંગતી હેય તી તો ચ્ચા બોદી હારી વસ્તુહુ જાઅનાથી, જીં પોરમેહેરાય આમહાન દેનલી હેય, વોદતા જાય. ઈ બોદા ખ્રિસ્તા મહિમાહાટી ઓએ.
PHM 1:7 ઓ બાહા, આંય તો બીજહાવોય પ્રેમ કોઅના બારામાય જાંઆઈન બોજ આનંદિત એને ઉત્સાહિત ઓઅય ગીયો, કાહાકા તોકોય પોરમેહેરા લોક ઉત્સાહિત ઓઅય ગીઅલા હેય.
PHM 1:8 યાહાટી આંય તુલ ખ્રિસ્તામાય યોક વિસ્વાસી રુપામાય યોગ્ય કામ કોઅરાહાટી આખતાહાવ, આંય ખ્રિસ્તા પ્રેષિતા રુપામાય ઈ ઈંમાત કોઅય હોકહુ, એને તુલ ઈ કોઅરાહાટી આગના બી દેય હોકહુ.
PHM 1:9 બાકી આંય કેવળ તુલ આખી રિઅલો હેય, કાહાકા આંય જાંઅતાહાંવ કા તું માન એને તો આરી વિસ્વાસી બાહાહાવોય પ્રેમ કોઅતોહો, આંય પાઉલ, યોક ડાયો માઅહું વિનાંતી કોઅહુ જો ઈસુ ખ્રિસ્તા બારામાય પ્રચાર કોઅના લીદે કૈદી હેય.
PHM 1:10 આંય ઉનેસિમુસાહાટી તુલ વિનાંતી કોઅહુ, જો મા પાહા હારકો હેય, જો મા આરે કૈદમાય મા આત્મિક પોહો બોની ગીઅલો હેય.
PHM 1:11 યા પેલ્લા તે તોહાટી કામા નાંય આતો, બાકી આમી તો એને મા બેનહયા બોજ કામા હેય.
PHM 1:12 આંય ઉનેસિમુસાલ બોજ પ્રેમ કોઅતાહાંવ, તેરુંબી આંય તોપાય પાછો દોવાડી રિઅલો હેય.
PHM 1:13 આંય ઈસુ ખ્રિસ્તા હારી ખોબારે લીદે કૈદમાય હેતાંવ તોવે, મા મોદાત કોઅરાહાટી તો જાગાવોય ચ્યાલ આંય મા આરે આનંદથી રાખી હોકતો.
PHM 1:14 બાકી તો પરવાનગી વોગાર એહેકેન કોઅના મા ઇચ્છા નાંય આતી યાહાટી કા જ્યા ઉપકાર તુમા કોઅતાહા ચ્યા દબાણથી નાંય, બાકી રાજીખુશીથી કોએ.
PHM 1:15 ઓઅય હોકે ઈંજ કારણ આતા કા પોરમેહેરાય ઉનેસિમુસાલ વોછા દિહહયાહાટી તો ઇહિને દુઉ નાહાય પોડાહાટી પરવાનગી દેની, કા તો ખ્રિસ્તાવોય બોરહો કોઅય હોકે, એને ચ્યા પાછે તો કાયામ તોઆરે રોય હોકે.
PHM 1:16 તું ચ્યાલ કેવળ તો ગુલામુજ નાંય હોમાજતો, તો યોક ગુલામા કોઅતો મોઠો હેય, આમી તો યોક આર્યો વિસ્વાસી હેય જ્યાવોય તું પ્રેમ કોઇ હોકતોહો, આંય ચ્યાલ બોજ પ્રેમ કોઅતાહાંવ, બાકી તુલ ચ્યાલ બેની રુપામાય આજુબી વોદારી પ્રેમ કોઅરા જોજે, એટલે તો ગુલામા રુપામાય એને યાહાટી તો ખ્રિસ્તામાય યોક વિસ્વાસી બાહા હેય.
PHM 1:17 યાહાટી જો તું માન આપહે મોદાત્યો હોમાજતહો જોવે ઉનેસિમુસ તોપાય પાછો યેય તે ચ્યાલ એહેકેન આવકાર કોઅજે જેહેકેન તું માન આવકાર કોઅહે.
PHM 1:18 એને ચ્યા લેદે જો તુલ કાયબી ખોટાં જાયા ઓરી, યા ચ્યા કર્જા બાકી ઓરી, તે આંય તી ચુકતાં કોઅય દિહી.
PHM 1:19 આંય પાઉલ મા આથેકોય લોખતાહાવ, કા આંય પોતે ચુકતો કોઅય દિહી, તું પેલ્લાથી જાંઅતોહો કા જો આંય તો મોદાત નાંય કોઅતો, તે તું પોતે ઈ નોવા જીવન નાંય મિળવી હોકતો, યાહાટી તું તો પોતે જીવના મા કર્જદાર હેય.
PHM 1:20 મા પ્રિય બાહા, ઓ આનંદ માન ખ્રિસ્ત પ્રભુમાંય તોપાઅને મિળી, યોક આર્યા વિસ્વાસી રુપામાય એહેકેન કોઇન માન ઉત્સાહિત કોઅય દે.
PHM 1:21 આંય ઈ પત્ર તુલ યાહાટી લોખી રિઅલો હેય, કાહાકા માન બોરહો હેય કા તું ઈ કોઅહે જીં કોઅરાહાટી આંય તુલ વિનાંતી કોઅય રિયહો, હાં, માન માલુમ હેય કા તું ચ્યા કોઅતાબી વોદારી કોઅહે, જીં આંય તુલ કોઅરાહાટી વિનાંતી કોઅય રિઅલો હેય.
PHM 1:22 આજુ યોક વાત: મા રોઅનાહાટી તો ગોઅમે ખોલી તિયારી કોઅજે, કાહાકા માન આશા હેય કા પોરમેહેર તુમહે પ્રાર્થના લીદે માન કૈદમાઅને છોડાવી એને તુમહેપાય પાછો યીહીં.
PHM 1:23 ઇપફ્રાસ, જો ઈસુ ખ્રિસ્તા બારામાય પ્રચાર કોઅના લીદે મા આરે કૈદી હેય, તો તુમહાન સલામ આખહે.
PHM 1:24 માર્ક, અરિસ્તર્ખુસ, દેમાસ એને લુકા, જ્યા મા આરે ખ્રિસ્તા કામ કોઅતાહા, બોદા તુલ સલામ આખતાહા.
PHM 1:25 આમહે પ્રભુ ઈસુ ખ્રિસ્તા સદા મોયા તુમા બોદહાઆરે ઓઅતી રોય. આમેન.
HEB 1:1 પેલ્લા સમયમાય પોરમેહેરાય વડીલાહાન બોજ વોખાત એને જુદી-જુદી રીતે ભવિષ્યવક્તાહાથી વાતો કોઅયો,
HEB 1:2 બાકી આમી યા દિહાહામાય ચ્યાય આમહે આરે પોતાના પોહા થી વાતો કોઅયો, ચ્યાજ કોઇન ચ્યે બોદા દુનિયા બોનાડ્યા, યાહાટી પોરમેહેરે ઓ નિર્ણયબી લેદો કા છેલ્લે બોદા કાય ચ્યાજ આધીન રોય.
HEB 1:3 પોહો પોરમેહેરા મહિમાયે ઉજવાડાલ પ્રગટ કોઅહે, એને આમા ચ્યામાય એઅય હોકજેહે કા પોરમેહેર કોહડો હેય, ઓ પોહો પોતાના શક્તિશાળી વચનાહાકોય, બોદાજ દુનિયાલ ટકાડી રાખહે. ચ્યે લોકહાન ચ્યાહા પાપહાથી શુદ્ધ કોઅયા, એને યા પાછે હોરગામાય મહિમામય પોરમેહેરા જમણી એછે જાયને બોઠો.
HEB 1:4 એને પોરમેહેરે પોહાલ યોક ઓહડા નાંવ દેના જીં હોરગા દૂતહા કોઅતા બોજ શક્તિવાળો એને મહાન હેય, યાહાટી પોહો ચ્યાહાથી બોજ મહાન હેય.
HEB 1:5 પોરમેહેરે પોતાના કોઅહાબી હોરગા દૂતહાલ નાંય આખ્યાં, “તું મા પોહો હેય, આજે આંય તુલ પોતાના પોહા હારકા જાહીર કોઅતાહાંવ,” એને ચ્યે પોતાના કોઅહાબી હોરગા દૂતહાલ એહેકેન નાંય આખ્યાં, “આંય ચ્યા આબહો બોનહી,” એને તો મા પોહો બોની જાઅરી.
HEB 1:6 પાછે પોરમેહેરે પોતાના પેલ્લા પોહાલ દુનિયા હામ્મે પ્રગટ કોઇન આખહે, “પોરમેહેરા બોદાજ હોરગા દૂત યા આરાધના કોએ.”
HEB 1:7 બાકી પોરમેહેર હોરગા દૂતહા બારામાય ઈ આખહે, “તો ચ્યા હોરગા દૂતહાન વારા હારકો બોનાડેહે, એને પોતાના સેવાકાહાન બોળત્યે આગ્યે હારકા બોનાડેહે.”
HEB 1:8 બાકી પોતાના પોહા બારામાય એહે આખહે, “ઓ પોરમેહેર, તો રાજ્યાસન કાયામુંજ બોની રોઅરી એને તું પોતાના રાજ્યાવોય ન્યાયપણાથી રાજ્ય કોઅતોહો.
HEB 1:9 તું હારાં કામ કોઅનારાહાવોય પ્રેમ કોઅતોહો, બાકી ખારાબ કામહાલ નફરાત કોઅતોહો, યાહાટી માયે, તો પોરમેહેરે, તુલ તો હાંગાત્યા વોચમાઅને નિવડીન આનંદના તેલથી તો અભિષેક કોઅયોહો.”
HEB 1:10 તો પોહાલ બી આખહે, “ઓ પ્રભુ, પેલ્લી તુયે દોરતી બોનાડી, એને તુયે તી બોદાંજ બોનાડ્યા જીં આકાશામાય હેય.
HEB 1:11 ચ્યે તે નાશ ઓઅઇ જાઅરી, બાકી તું કાયામુંજ જીવતો રોહે, ચ્યે બોદે ફાડકાહા હારકે જુને ઓઅઇ જાઅરી.
HEB 1:12 એને તું ચ્યાહાલ ચારસા હારકા ચોંડળાવી લેહે, ચ્યે ફાડકા હારકે બોદલી દેવાયી, બાકી તું નાંય બોદલાય, તું કાયામ જીવતો રોહે.”
HEB 1:13 એને પોરમેહેરે પોતાના કોઅહાબી હોરગા દૂતહાલ એહેકેન નાંય આખ્યાં, જાંવલોગુ આંય તો દુશ્માનાહાલ પુરિરીતેકોય તો આધીન નાંય કોઉ “તું મા જમણા આથા સન્માના જાગાવોય બોહો.?”
HEB 1:14 તે હોરગા દૂત ઓઅના કાય ઉદેશ્ય હેય? હોરગા દૂત ચ્યા હેય જ્યા પોરમેહેરા સેવા કોઅતાહા, એને પોરમેહેર ચ્યાહાન ચ્યા લોકહા મોદાત કોરાહાટી દોવાડેહે, જ્યા તારણ મેળાવતાહા.
HEB 2:1 યાહાટી આમહાન જીં ખોબાર મિળલી હેય, ચ્યાવોય હારિરીતે દિયાન દાં જોજે, કાય એહેકેન નાંય ઓએ કા આમા વાટેથી બટકી જાજે.
HEB 2:2 પોરમેહેરા સંદેશ, જો હોરગા દૂતહા પાયને દેનલો ગીયહો, કાયામ સિદ્ધ બોન્યો, એને લોકહાન મૂસા નિયમાહાલ તોડના કા આગના નાંય પાળવાથી પોરમેહેરે ચ્યાહાન ડૉડ દેનો.
HEB 2:3 તે આપા ઓહડા ઉત્તમ તારણથી બેદરકાર રોયન કેહેકેન બોચી હોકજે? જ્યા ચર્ચા પેલ્લા પ્રભુ ઈસુથી કોઅલી ગીયેલ, એને જ્યા શિષ્ય પેલ્લા ચ્યા પાયને વોનાલા આતા, ચ્યાહાય આપહે હામ્મે ઈ સિદ્ધ કોઅયા કા ઓજ હાચ્ચો હેય.
HEB 2:4 એને હાતેજ પોરમેહેર બી પોતાની ઇચ્છા પરમાણે ચિન્હે, એને અદભુત કામે, એને જુદે-જુદે જાત્યે સામર્થ્યા કામે, એને, પવિત્ર આત્મા વરદાનાહાલ વાટવાથી સાબુત કોઅતો રિયો કા ઓજ હાચ્ચો હેય.
HEB 2:5 પોરમેહેરે તી યેનારી દુનિયાલ જ્યો વાતો આમા કોઅજેહે, હોરગા દૂતહા આધીન નાંય કોઅયા, બાકી પોરમેહેરા આધીન કોઅયા.
HEB 2:6 બાકી પવિત્રશાસ્ત્રમાય કાદેબી પોરમેહેરાલ આખ્યાં, “માઅહું કાય હેય, કા પોરમેહેર તું ચ્યા ખોબાર લેતહો? કા માઅહા પોહો કાય હેય, કા તું ચ્યા કાળજી કોઅતોહો?
HEB 2:7 તુયે ચ્યાલ હોરગા દૂતહા કોઅતા વાયજ સમયાહાટી કમી રાખ્યોહો, તેરુંબી તુયે ચ્યાલ રાજા હારકા મહિમા એને આદર દેના એને ચ્યાલ પોતાના આથહા કામહાવોય ઓદિકાર દેનહો.
HEB 2:8 તુયે ચ્યાલ બોદાંજ વોય ઓદિકાર દેનો, યાહાટી જોવે પોરમેહેરે બોદાંજ કાય માઅહા કોબજામાય કોઅઇ દેનહા,” એને ઓહડા કાયજ નાંય હેય, જીં ચ્યા કોબજામાય નાંય ઓરી, બાકી હાચ્ચાઇ ઈ હેય કા આમી લોગુ આમા બોદાંજ ચ્યા કોબજામાય નાંય એઅજે.
HEB 2:9 બાકી હાચ્ચાઇ ઈ હેય કા ઈસુવા લેવાલ કોલહાક સમયાહાટી હોરગા દૂતહા કોઅતા વાયજ કમી કોઅયેલ, એટલે પોરમેહેરા સદા મોયાથી ઈસુ દુઃખ ઉઠાવના પાછે દુનિયા બોદા લોકહાહાટી મોઅઇ જાય, યાહાટી પોરમેહેરે ચ્યાલ મહિમા એને આદરા મુગુટ પોવાડયો.
HEB 2:10 કાહાકા પોરમેહેર, જ્યાહાટી એને જ્યાથી બોદા કાય ઓઅહે, તો બો બોદા લોકહાન મહિમામાય લેય યા માગહે યાહાટી ચ્યાલ ઈ હારાં લાગ્યા કા પ્રભુ ઈસુલ જીં ચ્યા તારણ કોઅહે દુઃખ ઉઠાવાથી સિદ્ધ બોને.
HEB 2:11 કાહાકા લોકહાન પાપહાથી શુદ્ધ કોઅનારો એને જ્યેં શુદ્ધ કોઅલે જાતહેં, ચ્યા બોદહા આબહો યોકુજ હેય, યા લીદે ઈસુ ચ્યાહાન બાહા બોઅહી આખા શરમાય નાંય.
HEB 2:12 તો પોરમેહેરાલ આખહે, “જીં કાય તુયે માંહાટી કોઅયાહાં, તી આંય પોતાના લોકહાન આખહી, એને જોવે ચ્યે મા આરાધના કોઅરા યોકઠે ઓઅરી, તોવે આંય તો મહિમા કોઅહી.”
HEB 2:13 એને પાછી ઈ આખહે, “આંય ચ્યાવોય બોરહો રાખહી,” એને પાછી ઈ આખહે, “ઈહીં આંય ચ્યા લોકહાઆરે હેતાંવ જ્યા પોરમેહેરે માન દેનહા, ચ્યા પોહાહા હારકા હેય.”
HEB 2:14 કાહાકા જ્યાહાન પોરમેહેરે પોહેં આખીન હાદ્યા, ચ્યાહા શરીર હેય, યાહાટી પોહો ઈસુયબી શરીર ધારણ કોઅયા એટલે તો પોતાના મોઅનાથી, મોરણાવોય ઓદિકાર રાખનારા સૈતાનાલ નાશ કોએ.
HEB 2:15 એને ચ્યે રીતે જ્યેં મોતા દાકના જીંદગ્યે લોગુ ગુલામાહા હારકે રોતે આતેં, પ્રભુ ઈસુય ચ્યા બોદહાન છોડાવી લેદા.
HEB 2:16 કાહાકા હાચ્ચાંજ ઈસુ તે હોરગા દૂતહા નાંય, બાકી આબ્રાહામા પેડયેલ મોદાત કોઅહે.
HEB 2:17 યા લીદે ચ્યાલ જોજું આતાં, કા બોદયે વાતહેમાય બિલકુલ બિજા બોદા માઅહા હારકા બોની જાય, એટલે તો પોરમેહેરા હામ્મે આમહે દયાળુ એને બોરહાવાળો મહાયાજક બોની હોકે, એને લોકહા પાપહા માફ્યે હાટી પોતે પોતાલ બલિદાન કોઅઇ હોકે.
HEB 2:18 કાહાકા ચ્યાય કઠીણાયી એને પરીક્ષાયો સહન કોઅયો યાહાટી આમી તો ચ્યા લોકહાન મોદાત કોઅઇ હોકહે જ્યેં પરીક્ષા સામનો કોઅઇ રીયહે.
HEB 3:1 ઓ વિસ્વાસી બાહા એને બોઅયેહેય તુમા જ્યા પોરમેહેરા હેતેં, તુમા હોરગામાય ચ્યાઆરે ભાગી ઓઅરાહાટી દોવાડલે હેતેં. જો આપહેહાટી પોરમેહેરા પ્રેષિત એને મહાયાજક હેય ઈસુ ખ્રિસ્તાવોય દિયાન દા.
HEB 3:2 જેહેકેન મૂસા પોરમેહેરા ગોઆમાય બોદા લોકહા સેવા કોઅનામાય બોરહાવાળો આતો, ઈસુ પોરમેહેરાહાટી બોરહાવાળો જ્યાંય ચ્યાલ નિવાડલો આતો.
HEB 3:3 તેરુંબી જ્યેં રીતે ગુઉ બોનાવનારા માઅહાલ ગોઆ કોઅતાબી વોદારે માન મિળહે, ચ્યેજ રીતેથી ઈસુ મૂસા તુલનામાય બોજ વોદારે માનાપાના યોગ્ય હેય.
HEB 3:4 કાહાકા હરેક યોક ગોઆલ કાદોને કાદો બાંદનારો રોહોય, બાકી પોરમેહેરે બોદાંજ કાય બોનાડયાહા.
HEB 3:5 મૂસા તે પોરમેહેરા ગોઆ બોદા લોકહાહાટી સેવાકા હારકો બોરહાવાળો રિયો, એટલે યેનારા સમયામાય પોરમેહેરાપાઅને પ્રગટ ઓઅનાર્યે વાતહે સાક્ષી દેય.
HEB 3:6 બાકી પોરમેહેરા લોકહામાય ખ્રિસ્ત તે યોક પોહા હારકો બોરહાવાળો હેય એને જો પોતાના ઈંમાત એને ચ્યે આશામાય બોરહાલ બોનાડી રાખજે. યાવોય આમા આશા કોઅજેહે તે આપાબી પોરમેહેરા લોક હેજે.
HEB 3:7 યાહાટી જેહેકેન પવિત્ર આત્મા પવિત્રશાસ્ત્રમાય આખહે, “જો આજે તુમા પોરમેહેરા આવાજ વોનાતેહે,
HEB 3:8 તે ચ્યા આગના પાળના તુમા મોનાય મા કોઅહા, જેહેકેન તુમહે વડીલાહાય કોઅયા, જ્યાહાય ઉજાડ જાગામાય પરીક્ષાયે સમયે પોરમેહેરા વિરુદ કોઅયા.
HEB 3:9 ચ્યાહાય ચાળહી વોરહા લોગુ મા ચમત્કારહાલ એઅલા આતા, તેરુંબી તુમહે વડીલાહાય મા પરીક્ષા લેદી એને માન પારખ્યો.
HEB 3:10 યા લીદે આંય ચ્યા સમાયા લોકહાથી ખિજવાલો રિયો, એને આખ્યાં, ચ્યે મા અનુસરણ કોઅના મોનાય કોઅતેહે, એને માયે જીં કોઅના આગના દેનહી, ચ્યેલ પાળાહાટી મોનાય કોઅતેહે.
HEB 3:11 તોવે માયે ખિજવાય જાયને કસમ ખાદી, ચ્યે મા આરામા જાગામાય નાંય જાય હોકી.”
HEB 3:12 ઓ બાહાબોઅયેહેય, હાચવીન રા, કા તુમહેમાય ઓહડા ખારાબ એને બોરહા વગરના મોન નાંય રોય, જો જીવતા પોરમેહેરાલ મોનાય કોઅઇ દેય.
HEB 3:13 બાકી જ્યા દિહા લોગુ આજ્યો દિહી આખલો જાહાય, રોજદીને યોકબિજાલ ઈંમાત દેતા રા, એહેકેન નાંય ઓએ, કા તુમહેમાઅનો કાદોબી પાપમાય ફસાયન મોનામાય કઠાણ બોની જાય.
HEB 3:14 કાહાકા જો આપા આપહે પેલ્લા બોરહાલ છેલ્લે લોગુ ટકાડી રાખજેહે, તોવે આપા ખ્રિસ્તા સહભાગી બોની રોજહે.
HEB 3:15 જેહેકેન કા પવિત્રશાસ્ત્રમાય લોખલાં હેય, “જો આજે તુમા પોરમેહેરા આવાજ વોનાતેહે, જેહેકેન તુમહે વડીલાહાય કોઅયા, જ્યાહાય જાડયેમાય પરીક્ષાયે સમયે પોરમેહેરા વિરુદ કોઅયા, તે ચ્યા આગના પાળના મોનાય મા કોઅહા.”
HEB 3:16 ચ્યા કોઅહા લોક આતા, જ્યાહાય પોરમેહેરા આવાજ વોનાયનબી ચ્યા વિરુદ કોઅયેલ? નોક્કી ચ્યા ઈસરાયેલા લોક આતા જ્યાહાન મૂસા અગુવાઈ કોઇન મિસર દેશામાઅને બારે લેય યેનલો આતો.
HEB 3:17 ચાળહી વોરહા લોગુ પોરમેહેર નોક્કીજ ચ્યા લોકહાથી ખિજવાલો આતો જ્યાહાય પાપ કોઅયા એને ચ્યા ઉજાડ જાગામાય મોઅઇ ગીયા.
HEB 3:18 પોરમેહેરાય ચ્યા લોકહા બારામાય ખાત્રીપુર્વક ઘોષણા કોઅયી, કા ચ્યા કોદહીજ આરામા જાગામાય નાંય જાય હોકી, જ્યાહાય ચ્યા આગના નાંય પાળી.
HEB 3:19 યાહાટી ઈ વાત હાચ્ચી હેય કા બોરહો નાંય કોઅના લીદે ચ્યા જાય નાંય હોક્યા.
HEB 4:1 યાહાટી પોરમેહેરાય આમહાન વાયદો કોઅયોહો કા આપા આરામા જાગામાય જાહું, તે આમહાન બોજ હાચવીન રા જોજે, કા તુમહેમાઅને કાદોબી જાંઆ ચ્યામાય જાઅના રોય નાંય જાય.
HEB 4:2 કાહાકા જેહેકેન આમહાય ઈસુ ખ્રિસ્તા બારામાય હારી ખોબાર વોનાયા, તેહેકેનુજ ઈસરાયેલા લોકહાયબી આરામા જાગામાય જાઅના હારી ખોબાર વોનાયા, બાકી ચ્યાહાય યાવોય બોરહો નાંય કોઅયો, યાહાટી, તો સંદેશ ચ્યાહાહાટી નોકામ્યો આતો.
HEB 4:3 યાહાટી આપા લોક જ્યા ચ્યે વાતવોય બોરહો કોઅતાહા જીં પોરમેહેરે આખ્યીહી, આરામા જાગામાય જાય હોકી, એને બીજહા બારામાય, પોરમેહેરે આખ્યાં, માયે મા ખીજવાનામાય કસમ ખાદી, કા ચ્યા મા આરામા જાગામાય નાંય જાય હોકી, બાકી આમા જાંઅજેહે કા ઓ આરામા જાગો જો આમી તાં હેય, તો દુનિયા બોનાડ્યા ચ્યા સમયાથીજ આતો.
HEB 4:4 કાહાકા હાતમા દિહા બારામાય પોરમેહેરાય પવિત્રશાસ્ત્રમાય એહેકેન આખલા હેય, પોરમેહેરાય હાતમે દિહી પોતાના બોદા કામહાલ પુરાં કોઇન આરામ કોઅયો.
HEB 4:5 આમા ઇબી વાચજેહે કા ચ્યાય પાછે આખ્યાં, ચ્યે મા આરામા જાગામાય નાંય જાય હોકી.
HEB 4:6 ઈસરાયેલા ચ્યા લોક, જ્યાહા વોચમાય પેલ્લીવાર હારી ખોબારે ઘોષણા કોઅલી ગીયેલ, ચ્યે આરામા જાઅનામાય જાય નાંય હોક્યે કાહાકા ચ્યાહાય પોરમેહેરા આગના નાંય માની, બાકી લોકહાન ચ્યા આરામા જાગામાય જાંહાટી આમીબી મોકો હેય.
HEB 4:7 ચ્યાહાટી પોરમેહેરે પોતાના આરામા જાગામાય જાંઅનાહાટી યોક આજુ સમય નોક્કી કોઅયો, એને તો સમય આજે હેય. આપહે વડીલાહા વિદ્રોહા કોલહાક વોરહા પાછે, ચ્યાય દાઉદથી યા વચનાહા ઘોષણા કોઆડી, જ્યેં પેલ્લેથીજ આખલે આતેં, “આજે જોવે તુમા પોરમેહેરા આવાજ વોનાતેહે, તે ચ્યા આગના પાળના મોનાય મા કોઅહા.”
HEB 4:8 એને જોવે યહોશુવા ઈસરાયેલ લોકહા અગુવાઈ કોઇન ચ્યાહાન ચ્યા આરામા જાગામાય લી જાય હોકતો, તે ચ્યા પાછે પોરમેહેર યોક બિજા દિહા વાત નાંય કોઅતો.
HEB 4:9 યાહાટી જાંઆય લા કા પોરમેહેરા લોકહાહાટી આજુ યોક જાગો તિયાર હેય, જાં ચ્યે પુરી રીતીકોય આરામ કોઇ હોકતેહેં, ચ્યે ચ્યેજ રીતીકોય આરામા કોઇ હોકતેહેં જેહેકેન પોરમેહેરે હાતમે દિહી આરામ કોઅયેલ.
HEB 4:10 કાહાકા જીં કાદાં માઅહું આરામા જાગાવોય જાહાય, તે તો પોતાના કામ પુરાં કોઅયા પાછે આરામ કોઅરી, જેહેકેન પોરમેહેરે પોતાના કામ પુરાં કોઅયા પાછે આરામ કોઅયેલ.
HEB 4:11 યાહાટી આમા ચ્યા આરામા જાગામાય જાંહાટી પુરી ઇંમાતથી કોશિશ કોઅતે, કાય એહેકેન નાંય ઓએ, કા ચ્યા લોકહા હારકા આપા પોરમેહેરા આગના નાંય પાળવાથી ચ્યા જાગામાય જાંહાટી રોય જાજે.
HEB 4:12 કાહાકા પોરમેહેરા વચન જીવતા, પ્રબળ, એને કોઅહાબી બેન દાઅયેવાળી તારવાયે કોઅતા ચીંદળા હેય, તી જીવ એને આત્મા, એને હાંદા એને આડકાહા લોગુ ઉંડે ઉતી જાહે, એને આમહે મોના ઇચ્છાયો એને વિચારાહાન પારખેહે.
HEB 4:13 એને દુનિયા કોઅહાબી જોનાવર પોરમેહેરાથી દુબલાં નાંય હેય, ચ્યા હામ્મે બોદ્યોજ વસ્તુ ખુલ્લ્યો એને પ્રગટ હેય બાકી તો તોજ હેય જ્યાલ આપહે ઇસાબ દાં પોડી.
HEB 4:14 યાહાટી, ઈસુ જો હોરગામાય ગીયહો, તો પોરમેહેરા પોહો હેય, તો આમે બોદહા મોઠો મહાયાજક હેય, યાહાટી યા આમા ચ્યા બોરહાલ છોડયા વોગાર ચ્યામાયજ મજબુત બોની રોહુ, જ્યેથી આમહાય બોદહા હામ્મે કોબુલ કોઅયેલ.
HEB 4:15 આમહે મહાયાજક, જો ઈસુ ખ્રિસ્ત હેય, તો આમહે બોદી કમજોરયેમાય મોદાત કોઅહે, કાહાકા ચ્યાય આપહે હારકા બોદ્યેજ જાત્યે પરીક્ષાયે સામનો કોઅયો બાકી તેરુંબી કાય પાપ નાંય કોઅયા.
HEB 4:16 યાહાટી યા આપા ઇંમાતથી પોરમેહેરા પાહાય યેતે, જો મોયાથી બોઆલો હેય, કા આપા ચ્યા દોયા મેળાવતા એને તી સદા મોયા મેળવા, જીં જરુરી સમયે આપહે મોદાત કોઅરી.
HEB 5:1 પોરમેહેર હર યોક મુખ્ય મહાયાજકાલ ઈસરાયેલ લોકહામાઅને નિવડેહે, એને લોકહા ભલાયેહાટી પોરમેહેરા કામ કોઅરાહાટી નિવાડલો જાહાય, એટલે લોકહા પાપહા માફ્યે હાટી બેટ એને બલિ ચોડાવે.
HEB 5:2 યોક માઅહું હેય ચ્યાહાટી તો પોતેબી નોબળાયેહે આધીનમાયબી હેય, ચ્યાહાટી તો નાંય હોમજેત એને બટકલા લોકહાઆરે કમળ વેવહાર કોઅઇ હોકહે.
HEB 5:3 યાહાટી ચ્યાલ જોજે, કા જેહેકેન લોકહા પાપહાલ દુર કોઅરાહાટી બેટ ચોડવેહે, તેહેકેનુજ આપહે પોતાના પાપહાલ દુર કોઅરાહાટીબી બલિ ચોડવે.
HEB 5:4 જાઉલોગુ તો હારૂના હારકો પોરમેહેરાપાઅને હાદલો નાંય જાય કાદાબી માઅહું પોતે ઈ માના પદ મેળવી નાંય હોકે.
HEB 5:5 તેહેકેનુજ ખ્રિસ્તાય પોતાલ મહાયાજક બોનાડીન પોતે પોતાલ માનપાન દેઅના નોક્કી નાંય કોઅયા, બાકી પોરમેહેરે ચ્યાલ નેમ્યો ને આખ્યાં, તું મા પોહો હેતો, આજે આંય તુલ પોતાનો પોહા હારકો પ્રગટ કોઅતાહાંવ.
HEB 5:6 બીજે જાગાવોય પોરમેહેરાય ચ્યાલ પાછા આખ્યાં, તું ચ્યે રીતે જેહેકેન મલકીસાદક યોક યાજક આતો, કાયામુંજ યાજક બોની રોઅરી.
HEB 5:7 ઈસુવાય યે દોરત્યેવોય રોતી સમય ઉચા આવાજામાય બોંબલીન એને રોડતાંજ, પોરમેહેરાલ, જો ચ્યાલ મોરણાથી બોચાવી હોકતો, પ્રાર્થના એને વિનાંતી કોઅયી, એને નમ્ર સમર્પણાલીદે ચ્યા વોનાવામાય યેના.
HEB 5:8 એને ઈસુ પોરમેહેરા પોહો ઓઅવાથીબી ચ્યાય દુઃખ ઉઠાવાથી આગના પાળના શિક્ષણ લેદા.
HEB 5:9 એને યોક વોખાત પરિપૂર્ણ બોન્યા પાછે ચ્યા બોદહાહાટી જ્યેં ચ્યા આગના પાળતેહે, તો અનંત તારણા કારણ બોની ગીયો.
HEB 5:10 એને પોરમેહેરે મલકીસાદક મહાયાજક હારકા ચ્યાલ મહાયાજક ઓઅરાહાટી નેમ્યો.
HEB 5:11 યા બારામાય આખનાહાટી બો બોદા હેય બાકી ચ્યા બારામાય ઉંડેથી આખના કઠીણ હેય. કાહાકા તુમા પોરમેહેરા વચના બારામાય હિકનામાય આળ્યાહા બોની ગીયહા.
HEB 5:12 તુમા ઓલા સમયથી બોરહો કોઅતાહા કા આમીતે તુમહાય હિકાડનારા બોની જાં જોજતાં, બાકી તુમહાન તે આમી ઓહડા માઅહા જરુરી હેય જો તુમહાન પોરમેહેરા વચના પાયાન્યો વાતો પાછા હિકાડે. એહેકેન લાગહે જેહેકેન તુમા યોક પોહા હારકા બોની ગીયહા, જેથી આમીબી દુદ પાજના જરુરી હેય, કાહાકા તો ખાઅના નાંય ચાવી હોકે.
HEB 5:13 કાહાકા દુદ પીનારાહાન તે ન્યાયપણા શિક્ષણ હોમાજનામાય અસમર્થ હેય, કાહાકા તો પોહાંજ હેય.
HEB 5:14 બાકી ભારે ખાઅના ચ્યાહાહાટી હેય જો યાલ ચાવી હોકહે, એને જો અનુભવથી હારાં એને માઠાં વોળખાહાટી સમર્થ હેય.
HEB 6:1 યાહાટી યા ખ્રિસ્તા બારામાય પાયાન્યે વાતહેલ ગેડી-ગેડી જાઅના બંદ કોઇન, યા આપા મજબુત શિક્ષણા બારામાય વિચાર વિનિમય કોઅતે, એને આમી આપા મોરણા એહે લેય જાનારા કામહાથી મોન ફેરવા, એને પોરમેહેરાવોય બોરહો થોવના,
HEB 6:2 બાપતિસ્મા એને આથ થોવના, મોઅલા માઅને પાછા જીવી ઉઠના એને અનંત વિનાશા બારામાય વાતો કોઅતા મજબુત શિક્ષણા બારામાય દિયાન દા.
HEB 6:3 એને પોરમેહેરા મોદાતકોય આપા મજબુત શિક્ષણા હાતે આગલા વોદહુ.
HEB 6:4 કાહાકા જ્યા લોક બોરહાલ નાકાર કોઅઇ દેતહા, ચ્યાહાન પાછા મોન બોદાલના સ્થીત્યેલોગુ નાંય લેય યેય હોકાય, ચ્યાહાય યોક વોખાત પોરમેહેરા હાચ્ચાયેલ જાંઅયા જીં પોરમેહેરા પાયને યેહે એને હોરગામાઅને વરદાન મેળવ્યાહાં એને ચ્યાહાન બીજહા હાતે મિળીન પવિત્ર આત્મા મિળ્યાં.
HEB 6:5 એને ચ્યાહાય અનુભવ કોઅયેલ કા પોરમેહેરા પાયને યેનારો સંદેશ હારો હેય એને ચ્યાહાય ચ્યા સમાયા સામર્થ્યા અનુભવ કોઅયોહો જો યેનારો હેય.
HEB 6:6 ચ્યાહાન પાછા ફેરવી લેય યેઅના કાયજ વાટ નાંય હેય કાહાકા, ચ્યે પોતે પોરમેહેરા પોહાલ પાછો હુળીખાંબાવોય ચોડાવતેહે, એને ચ્યાલ શરમાવતેહે, જ્યા લીદે બિજા લોક ખ્રિસ્તા અપમાન કોઅતાહા.
HEB 6:7 જ્યા લોકહાન હારાં શિક્ષણ મિળ્યાં, ચ્યે ચ્યા જમીને હારકે હેય જ્યાવોય ગેડી-ગેડી પાઆય પોડહે, જો જમીન હારી હેય, તે તી ખેડુતાલ હારો પાક દેહે, એને ચ્યેવોય પોરમેહેરા બોરકાત રોહે.
HEB 6:8 બિજા લોક ચ્યે જમીને હારકે હેય જ્યેં કાટેં એને જેખરેં ઉસબાડતેહે એને તી નોકામી હેય, ઈ પોરમેહેરાથી હારાપ મેળાવના ખતરામાય હેય એને ઈ આગ્યેથી નાશ ઓઅય જાઅરી.
HEB 6:9 બાકી ઓ પ્રિય બાહા એને બોઅયેહેય, ભલે આમા યો વાતો આખી રીયહા બાકી, આમહાન બોરહો હેય કા યો ચેતાવણ્યો તુમહેહાટી નાંય હેય, તુમા હારાં કામ કોઅય રીયહે, કાહાકા પોરમેહેરે પેલ્લાજ તુમહાન બોચાવી લેદહે.
HEB 6:10 જેહેકેન તુમહાય હારેં કામે કોઅયેહે, એને આમીબી તુમા પોરમેહેરા નાવામાય પોરમેહેરા લોકહાહાટી પ્રેમથી સેવાયે કામ કોઅતેહે, યાહાટી પોરમેહેર તુમહાન નાંય વિહરાયી, કાહાકા તો ન્યાયી હેય.
HEB 6:11 આમહે મોઠી ઇચ્છા હેય કા જોવેલોગુ તુમા જીવતે રાહા, તોવેલોગુ તુમા પુરા પ્રેમાકોય કામ કોઅતે રા, ઈ નોક્કી કોઅરાહાટી કા જીં તુમા આશા કોઅતેહે તી હાચ્ચી ઓઅઇ જાઅરી.
HEB 6:12 યાહાટી તુમા આળહયે નાંય બોને, બાકી, તુમા ચ્યા લોકહા દાખલા અનુસરણ કોઆ જ્યા પોતાના બોરહા એને ઘીરજા લીદે પોરમેહેરા વાયદાહાન મેળાવતેહે.
HEB 6:13 જોવે પોરમેહેરે આબ્રાહામાઆરે વાયદો કોઅલો આતો, તે ચ્યાય પોતાના નાંવા કસમ ખાદી, કાહાકા ચ્યા કોઅતો મોઠો કાદો નાંય આતો, જ્યા નાંવ લેયને તો કસમ ખાય.
HEB 6:14 ચ્યે આખ્યાં, આંય હાચ્ચાંજ તુલ બોજ બોરકાત દિહી, એને તો પેડીલ કોલહાક ગોણા કોઅહી.
HEB 6:15 આબ્રાહામાય બોજ સમય લોગુ ઘીરજ રાખ્યાં પાછે વાયદા ફળ મેળવ્યા.
HEB 6:16 લોક પોતાનાથી મોઠા નાંવ લેયને કસમ ખાતહેં, ચ્યાથી કસમ ઈ સાબિત કોઅહે કા જો ચ્યે આખી રીયહે તી હાચ્ચાં હેય, એને બોદી બોલાબોલી પારવાય જાહે.
HEB 6:17 યા લીદે પોરમેહેરેબી યોક કસમ લેદી, યાથી તો ચ્યા લોકહાન જ્યાહાન વાયદો કોઅલો ગીઅલો આતો ચોખ્ખેરીતે દેખાડાં માગતો આતો કા તો ચ્યાલ પુરાં કોઅરી જો ચ્યાય વાયદો કોઅલો હેય.
HEB 6:18 યાહાટી યા યે બેન વાતહે લીદે એટલે ચ્યા વાયદા એને કસમ જ્યાહા બારામાય પોરમેહેર કોદહી જુઠો નાંય ઠોરી હોકે. યાહાટી આપા જ્યા પોરમેહેરાપાય સુરક્ષા મેળવાહાટી યેનહે એને જીં આશા ચ્યાય આપહાન દેનહી, આમા ચ્યેલ મેળવી રાખતા વોદારે દિલાસો મિળ્યહો.
HEB 6:19 ઈ આશા જીં આમહે આત્માહાટી હેય તી મજબુત હેય એને યેલ આલવી નાંય હોકાય, ઈ આમહાન પોરમેહેરાથી દુર નાંય જાં દેય, બાકી ઈ આમહાન દેવાળા આંદાર બોજ પવિત્ર જાગામાય પોરમેહેરાપાય લેય યેહે.
HEB 6:20 ઈસુ આમહે વતીકોય આમહે પેલ્લો આમહેહાટી હોરગામાય ગીયો, તો મલકીસાદક યાજક હારકો અનંતકાળાહાટી મહાયાજક બોની ગીયો.
HEB 7:1 જોવે આબ્રાહામ ચાર રાજાહાલ માઆઇન યેતો આતો, તોવે ચ્યાલ મલકીસાદક મિળ્યો, જો સાલેમ શેહેરા રાજા એને બોદહાથી ઉચા પોરમેહેરા યાજક આતો, તોવે આબ્રાહામ ચ્યાલ મિળ્યો એને મલકીસાદકાય ચ્યાલ બોરકાત દેની.
HEB 7:2 આબ્રાહામાય ચ્યાલ ચ્યે બોદીજ વસ્તુહુ દોહમો ભાગ દેનો જીં ચ્યાય પોતાના દુશ્માનાહા પાઅને લેદલા આતાં. ચ્યા નાંવા મોતલાબ હેય ન્યાયાહાતે રાજ કોઅનારો રાજા એને સાલેમા રાજા મોતલાબ હેય શાંત્યે રાજા.
HEB 7:3 પવિત્રશાસ્ત્રમાય ચ્યા આયહે આબહા, ચ્યા વંશ કા ચ્યા જન્મા કા ચ્યા મોરણા બારામાય કાયજ ખોબાર નાંય, તો પોરમેહેરા પોહા હારકો હેય એને તો કાયામમાટે યાજક બોની રોહે.
HEB 7:4 આમી યાવોય દિયાન કોઆ કા મલકીસાદક કેહેકેન મહાન આતો, જ્યાલ વડીલ આબ્રાહામાયબી બોદીજ વસ્તુહુ બોદહાથી હારો દોહમો ભાગ દેનો જીં ચ્યાય પોતાના દુશ્માનાહા પાઅને લેદલા આતાં.
HEB 7:5 મૂસા નિયમ હિકાડેહે કા લેવી કુળામાઅને, જ્યા યાજક બોનતાહા, ચ્યાહાન ઈસરાયેલા બિજા લોક, એટલે ચ્યાહા પોતાના લોકહાપાંય જીં હેય ચ્યા દોહમો ભાગ લાં જોજે, ભલે ચ્યા આબ્રાહામા પેડીવાળાહાં કાહાનાય ઓએ.
HEB 7:6 બાકી મલકીસાદક જો લેવી કુળા માઅનો નાંય આતો તેરુંબી આબ્રાહામા પાઅને દોહમો ભાગ લેદો એને ચ્યાલ બોરકાતબી દેની, જો કા પોરમેહેરા વાયદો મિળલો આતો.
HEB 7:7 આમા નોક્કીજ જાંઅજેહે કા જો બોરકાત દેહે તો બોરકાત લેનારા કોઅતો મોઠો હેય.
HEB 7:8 એને ઈહીં તે યાજક દોહમો ભાગ મેળાવતાહા, કેવળ ચ્યા ફક્ત માઅહે હેતા જ્યા જીવતા રોતહા એને પાછા મોઅઇ જાતહા. બાકી ઓ યાજક એલા મલકીસાદક જ્યાંય દોહમો ભાગ લેદેલ, ચ્યા બારામાય પવિત્રશાસ્ત્રમાય સાક્ષી દેનહી કા તી આજેબી જીવતી હેય.
HEB 7:9 લેવી જ્યા લોકહાપાઅને દોહમો ભાગ લેતા આતા ચ્યા આબ્રાહામા કુળા આતા, યાહાટી જોવે આબ્રાહામ મલકીસાદકાલ મિળ્યો એને ચ્યાલ દોહમો ભાગ દેનો, તે આમા ઈ આખી હોકજેહે કા લેવીયબી આબ્રાહામથી મલકીસાદકાલ દોહમો ભાગ દેનો.
HEB 7:11 લોકહાન ચ્યા યાજકાહા આધારાવોય નિયમ દેનલા ગીયા જ્યા લેવી કુળા હારૂનથી યેનલા આતા, બાકી ચ્યાહાન ચ્યે માધ્યમથી સિદ્ધ નાંય બોનાડી હોક્યા, યાહાટી યોક આજુ યાજકા યેઅના ગોરાજ આતી, યોક ઓહડો યાજક જો હારૂના હારકો નાંય બાકી મલકીસાદક હારકો આતો.
HEB 7:12 કાહાકા જોવે યાજકાહા વર્ગમાય બોદલાણ ઓઅહે, તે નિયમાબી બોદાલના જરુરી હેય.
HEB 7:13 કાહાકા આમહાન યો વાતો ખ્રિસ્તા બારામાય આખલ્યો ગીયહો, જો યોક આલાગ કુળા માઅનો આતો, જ્યા કુળામાઅને કોદહીબી કાદેંજ યોક યાજકા રુપામાય વેદ્યેવોય સેવા નાંય કોઅલી આતી.
HEB 7:14 બોદેજ જાંઅતેહે કા, આમહે પ્રભુ ઈસુ યહૂદા કુળા હેય, એને મૂસાયે યહૂદા કોઅહાબી કુળા યાજક બોનના બારામાય કાયજ નાંય આખ્યાં એને નાંય યહૂદા કુળા કોદહી યાજક આતો.
HEB 7:15 આમી ઈ વોદારે ચોખ્ખાં હેય કા મૂસા નિયમ એને યાજકાહાલ બોદલી દેવામાય યેનહા, કાહાકા આમહે મહાયાજક જો આમી યેનહો, તો મલકીસાદક હારકો યાજક હેય.
HEB 7:16 ઈસુ કાદા ખાસ માઅહું એટલે લેવી કુળા ઓઅના નિયમાહા એને વિદયેહે લીદે યાજક નાંય બોન્યો. બાકી તો પોતાના જીવના સામર્થ્યા લીદે યાજક બોન્યો જો કોદહી પારવાયી નાંય.
HEB 7:17 કાહાકા ચ્યા બારામાય પોરમેહેર પવિત્રશાસ્ત્રમાય સાક્ષી દેહે, “જેહેકેન મલકીસાદક યોક યાજક આતો, તું ચ્યા હારકો કાયામમાટે યાજક હેય.”
HEB 7:18 ગોતીવોગાર એને નોકામ્યો ઓઅના લીદે મૂસા નિયમ પોડતા થોવ્યા.
HEB 7:19 (કાહાકા મૂસા નિયમ કોઅયેહેબી પૂર્ણતા લોગુ નાંય પોઅચાડી હોક્યો,) યાહાટી ચ્યા જાગાવોય આમહાન યોક ઉત્તમ આશા દેનલી ગીયહી, જીં ઈસુ ખ્રિસ્તામાય હેય જ્યાથી આમા પોરમેહેરાપાય જાય હોકજેહે.
HEB 7:20 પોરમેહેરે ઈસુલ યાજકા હારકા નિવડયો તે ચ્યાય યોક કસમ લેદી.
HEB 7:21 જોવેકા લેવી કુળ તે વોગાર કસામે યાજક ઠોરાવલા ગીયા બાકી ઈસુ કસામેહાતે પોરમેહેરા પાયને નિવાડલો ગીયો ચ્યાય ઈસુ બારામાય આખ્યાં, “માયે, પોરમેહેરે ઈ કસમ લેદહી, આંય મા મોન કોદહીજ નાંય બોદલું, કા તું કાયામુંજ યાજક હેય.”
HEB 7:22 યા લીદે ઈસુ તો હેય જો યા ઉત્તમ વાયદાલ સંભવ બોનાડેહે.
HEB 7:23 આજુ યોક વાત, પેલ્લા સમાયમાય બોજ યાજક નિવાડલા જાતા આતા, કાહાકા યોક મોઅઇ ગીયા પાછે બિજો ચ્યા જાગો લેય લેતો આતો, યા લીદે ચ્યા પોતાના કામ કાયામ ચાલુ નાંય રાખી હોક્યા,
HEB 7:24 બાકી ઈસુ કાયામ જીવતો રોહે, યા લીદે કાદાબી માઅહું યાજકા હારકા ચ્યા જાગો નાંય લેય હોકી.
HEB 7:25 યાહાટી જ્યેં ઈસુથી પોરમેહેરાપાય યેતહે, તો ચ્યાહા પુરાં-પુરાં તારણ કોઅઇ હોકહે, કાહાકા તો ચ્યાહાહાટી પોરમેહેરાલ વિનાંતી કોઅરાહાટી કાયામ જીવતો હેય.
HEB 7:26 એહેકેનુજ મહાયાજક આમહે ગોરાજ પુરી કોઅય હોકતો આતો, જો પવિત્ર ઓરી, દોષવોગાર ઓરી, શુદ્ધ ઓરી, પાપી લોકહાથી દુર રોતો ઓરી, જ્યાલ હોરગાથીબી ઉચો ઉઠાવલો ગીયો ઓરી.
HEB 7:27 એને ચ્યા મહાયાજક જ્યા હારૂના કુળા આતા ચ્યાહા હારકા ઈસુલ ગોરાજ નાંય કા દિનેરોજ પેલ્લા પોતાના પાપહા એને પાછે લોકહા પાપહાહાટી બલિ ચોડવે, કાહાકા ઈસુય પોતેજ પોતાલ બલિદાનથી ઈ કામ કાયામમાટે યોકુજ વોખાત પુરાં કોઅય દેના.
HEB 7:28 હાચ્ચોજ મૂસા નિયમ તે નોબળા માઅહાલ મહાયાજક નિવડેહે, બાકી તી કસમ જીં મૂસા નિયમાહા પાછે યેની ચ્યાય પોરમેહેરા પોહાલ મહાયાજકા રુપામાય નિવડયો જો કાયામમાટે યોક સિદ્ધ મહાયાજક બોની ગીયો.
HEB 8:1 આમી જ્યો વાતો આમા આખી રીયહા ચ્યાહામાઅને બોદહાથી મુખ્ય વાત ઈ હેય, કા આમહેપાય ઓહડો મહાયાજક હેય, જો હોરગામાય મહિમામય પોરમેહેરા રાજગાદ્યે જમણી બાજુલ બોઠલો હેય.
HEB 8:2 આમહે મહાયાજક પરમપવિત્ર જાગામાય સેવા કોઅહે, એટલે હાચ્ચાં મિલાપવાળા માંડવામાય, જો માઅહાથી નાંય બાકી પ્રભુથી બોનાડલો આતો.
HEB 8:3 કાહાકા હર યોક મહાયાજક પાપહા માફ્યે હાટી બેટો એને બલિદાન ચોડાવના જરુરી હાટી ઠોરાવલા જાતહા, યાહાટી જરુરી હેય, કા આમહે મહાયાજકાપાયબી કાય ચોડાવનાહાટી રોય.
HEB 8:4 એને જો ખ્રિસ્ત દોરતીવોય રોતો, તે કોયદિહી યાજક નાંય રોતો, યાહાટી કા દોરતીવોય મૂસા નિયમાઅનુસાર પેલ્લેથીજ યાજક હેતા જ્યા બેટ ચોડાવતાહા.
HEB 8:5 યાજકા રુપામાય ચ્યા જ્યા કામ કોઅતાહા, ચ્યા કેવળ ચ્યા યોક નકાલ એને યોક પ્રતિબિંબ હેય જીં હોરગામાય હેય, બાકી ઈ તેહેકેન નાંય હેય જેહેકેન હોરગામાય હેય, કાહાકા જોવે મૂસા મેળાપવાળા માંડવાલ બોનાડાહાટી તિયારી ઓઅતો આતો, તોવે પોરમેહેરે ઈ ચેતાવણી દેની, એએ જો નમુનો તુલ ડોગાવોય દેખાડયેલ, ચ્યાપરમાણે બોદા કાય બોનાડના.
HEB 8:6 બાકી ઈસુ ખ્રિસ્ત આમહે મહાયાજકાલ જીં યાજકા કામ દેનલા ગીયહા, તો ચ્યા કામાથી કોલહોક વોદારે મોઠો હેય જીં બિજા યાજકાહાલ દેનલા ગીયેલ, કાહાકા તો તોજ હેય જીં ઉત્તમ વાયદા આધારાવોય, પોરમેહેરા હામ્મે આમહેહાટી યોક બોજ ઉત્તમ વાયદા મધ્યસ્થતા કોઅહે.
HEB 8:7 કાહાકા જો તો પેલ્લો કરાર ખામ્યે વોગાર રોતો, તે બિજા કરારા જરુરતુજ નાંય રોતી.
HEB 8:8 બાકી પોરમેહેર લોકહાન દોષ દેયને આખહે, પ્રભુ આખહે, એઆ ચ્યા દિહી યેતહા, કા આંય ઈસરાયેલ લોકહાઆરે એને યહૂદી લોકહાઆરે, આંય યોક નોવો કરાર કોઅહી.
HEB 8:9 ઓ કરાર તેહેકેન નાંય ઓરી જેહેકેન માયે ચ્યાહા વડીલાહાહાતે ચ્યે સમયે કોઅયેલ, જોવે માયે ચ્યાહા આથે મિસર દેશામાઅને કાડી લેય યાહાટી દોઅલો આતો, કાહાકા પ્રભુ આખહે, ચ્યે મા કરારા બોરહામાય નાંય રિયે, એને માયે ચ્યાહા ખોબાર નાંય લેદી, પ્રભુ ઈ આખહે.
HEB 8:10 પાછે પ્રભુ આખહે, કા જો કરાર આંય યેનારા દિહહામાય ઈસરાયેલા લોકહા હાતે કોઅહી, તો ઓ હેય, કા આંય ચ્યાહાન મા નિયમાહા બારામાય વિચારા દિહી, એને ચ્યે ચ્યાહાન પોતાના મોનામાય રાખરી, એને આંય ચ્યાહા પોરમેહેર બોનહી, એને ચ્યા મા લોક ઓઅરી.
HEB 8:11 એને હર પોતાના દેશામાય રોનારાહાન એને જાતલાહાન ઈ શિક્ષા નાંય દેઅરી, કા તું પ્રભુલ જાંએ કાહાકા વાહનાહાથી મોઠહા લોગુ બોદે માન વોળખી લેઅરી કા આંય ચ્યાહા પોરમેહેર હેતાંવ.
HEB 8:12 કાહાકા આંય ચ્યાહા પાપ માફ કોઅહી, એને ચ્યાહા પાપહાલ પાછો યાદ નાંય કોઅહી.
HEB 8:13 પોરમેહેરે યાલ યોક નોવો કરાર આખ્યો, યાહાટી ચ્યાય પેલ્લા કરારાલ જુનો કોઅય દેનહો, એને જીં કાયબી જુના હેય એને ગોહાયેહે તી પારવાયને નિંગી જાંહાટી તિયાર હેય.
HEB 9:1 આમી પેલ્લા કરારામાય, પોરમેહેરે ઈસરાયેલ લોકહાન આરાધના બારામાય એને યે દોરત્યેવોય બોનાડલા જાનારા માંડવા બારામાય નિયમ દેનલા આતા.
HEB 9:2 યોક મેળાપા માંડવો બોનાડલો આતો, જ્યામાય ચ્યાહાય યોક પોડદો ટાંઅગીન બેન રુમો બોનાડી દેન્યો, પેલ્લ્યે રુમમાય યોક ધુપદાની આતી ચ્યે હાત પાખડા આતા. એને તાં યોક મેજબી આતો જ્યાવોય ચોડાવલ્યો જાનાર્યો બાખ્યો થોવલ્યો જાત્યો આત્યો, યે રુમેલ પવિત્ર જાગો આખવામાય યેય.
HEB 9:3 એને પાછી બીજી રુમ જીં પોડદા પાછલા આતી, ચ્યેલ પરમપવિત્ર જાગો આખવામાય યેહે.
HEB 9:4 એને યે રુમમાય, યોક હોના વેદી આતી, જ્યા વાપર ધુપ બાળાહાટી કોઅવામાય યેય. ચ્યાવોય યોક આંદાર-બાહારથી હોનાથી મોડાવલી કરારકોષા પેટીબી આતી, યે પેટ્યેમાય તીન વસ્તુ આત્યો, માન્નાથી બોઅલાં હોના વાહણા, હારૂના લાકડી, જ્યેવોય કળ્યો ખિલલ્યો આત્યો, એને દોહો આગનાયો લોખલ્યો દોગડા બેન પાટ્યો, જ્યો પોરમેહેરાય મૂસાલ દેનલ્યો આત્યો.
HEB 9:5 ચ્યે હોના પેટ્યેવોય બેન મહિમામય કરુબ આતા, જ્યા યે વાતે નિશાણી આતા કા પોરમેહેર ચ્યા જાગાવોય હેય, એને ચ્યા કરુબ પોતાના પાખડાહાથી ચ્યા જાગાલ ડાકતા આતા, બાકી આમી યે બોદયે વાતહેબારામાય ઉંડેથી આખના સમય નાંય હેય.
HEB 9:6 યે રીતે ચ્યાહાય માંડવો તિયાર કોઅયો, તોવે યાજક આરાધના કોઅરાહાટી કેવળ પેલ્લ્યે રુમમાય યેતા આતા એને પોતાની દિને રોજ્યે વિદ્યેહેલ પુરાં કોઅતા આતા.
HEB 9:7 બાકી બિજ્યે રુમમાય યોકા વોરહામાય યોકુજદા કેવળ મહાયાજકુજ જાતો આતો, એને લોય લેયા વોગાર તાં નાંય જાવાય ચ્યાહાટી તો પોતાના હાતે કાયામ ચ્યા જોનાવરહા લોય લેઈને જાતો આતો, જીં બેટ ચોડાવલેં જાતે આતેં, એને તો યાલ પોતાના પાપહા માફ્યે હાટી એને લોકહા પાપહા માફ્યે હાટી જ્યેં ચ્યાહાય અજાણ્યામાય કોઅલે આતેં પોરમેહેરાલ ચોડાવતો આતો.
HEB 9:8 યે રીતે પવિત્ર આત્મા ઈ હોમજાડા માગહે કા જાંવલોગુ યે દોરત્યેવોય મેળાપવાળો માંડવો એને યે વિદ્યો પાળલ્યો જાતહયો, તાંવ લોગુ હોરગામાય પોરમેહેરા આસલીમાય પરમપવિત્ર જાગો લોકહાહાટી ખુલ્લો નાંય હેય.
HEB 9:9 યેથી ઈ ચોખ્ખાં હેય કા પોરમેહેરાલ ચોડાવલ્યો ગીઅલ્યો બેટ એને બલિદાન માય ચ્યા લોકહા રુદયાલ સિદ્ધ બોનાવના ગોતી નાંય આતી, જ્યેં યાહાન ચોડાવતે આતેં.
HEB 9:10 કાહાકા ચ્યા નિયમ કેવળ લોકહા ખાઅના-પિઅના બારામાય એને બિજા શુદ્ધીકરણા બારામાય દેખાડતાહા જ્યાથી લોક બારેને ચોખ્ખેં ઓઅય જાતહેં, બાકી યાહા રુદયાસે કાય લેયના-દેયના નાંય હેય, યે વિદ્યેહેલ તાંઉલોગુ માનના આતાં જાંવલોગુ કા પોરમેહેરાય પોતાનો નોવો નિયમ સ્થાપિત નાંય કોઅયો.
HEB 9:11 યાહાટી આમી ખ્રિસ્ત ચ્યે બોદયે હાર્યે વસ્તુહુવોય મહાયાજક બોની ગીયહો જીં આમી લોગુ યેનહી, ચ્યાય હોરગામાય એને વોદારે મહાન, વોદારે સિદ્ધ મેળાપા માંડવામાય આંદાર ગીયહો, તો માઅહા આથાકોય નાંય બોનાવલો ગીઅલો આતો એને યા દુનિયા ભાગ નાંય હેય.
HEB 9:12 ખ્રિસ્તાય પરમપવિત્ર જાગામાય કેવળ યોક વોખાત એને કાયામમાટે આંદાર ગીયો, તો પોતાના હાતે બોકડાહા એને વાછડાહા લોય લેયને નાંય ગીઅલો આતો, બાકી ચ્યા બલિદાન ચ્યા પોતાના લોય આતાં, એને યાથી ચ્યાય આમહાન પાપથી કાયામમાટે છોડાવી લેદા.
HEB 9:13 મૂસા નિયમાનુસાર ચ્યા લોકહાવોય બોકડાહા એને બોળદ્યાહા લોય એને બેટ ચોડાવલા વાછડાહા બુંબર્યા છાંટલા જાહાય તો વિદિનુસાર ખારાબ રોતેહેં, ઈ કામ ચ્યાહાલ બારેને ચોખ્ખાં કોઅતા આતાં.
HEB 9:14 તે પાછે વાયજ વિચાર કોઅય એઆ કા ખ્રિસ્તા લોય આમહે રુદયાલ ચ્યા કામહાથી કોલહા ચોખ્ખાં કોઅરી જ્યેં મોરણા એછે લેય જાતહેં, એટલે આમા જીવતા પોરમેહેરા આરાધના કોઅય હોકજે. કાહાકા અનંત આત્મા સામર્થ્યા થી, ખ્રિસ્તાય આમહે પાપહાહાટી પોતે પોતાલ બલિદાના રુપામાય પોરમેહેરાલ બેટ છોડવી દેનો.
HEB 9:15 યા લીદે ખ્રિસ્ત લોકહા હાતે યોક નોવા કરારા મધ્યસ્થ ઓઅહે, એટલે ચ્યા લોક જ્યા પોરમેહેરાથી હાદલા ગીયહા, ચ્યે ચ્યા અનંત બોરકાતેલ મેળવી હોકે જ્યાહા વાયદો પોરમેહેરે કોઅલો આતો. એહેકેન યાહાટી ઓઅય હોકહે કાહાકા ખ્રિસ્ત ચ્યાહાન ચ્યા પાપહા ડૉડ છુટકો કોઆડાહાટી મોઅઇ ગીયો જ્યા ચ્યાહાય પેલ્લા કરારા આધીન કોઅલા આતા.
HEB 9:16 જાં વસીયતનામા કોઅલા હેય, તાં જરુરી હેય કા કરાર કોઓનારા મોરણ પેલ્લા ઓઅરા જોજે.
HEB 9:17 તોવે વારીસદાર તી બોદા મેળવી હોકહે જીં વસીયતમાય ચ્યાલ દેનલા ગીઅલા આતાં, કાહાકા જો વસીયતનામાવાળો આજુ જીવતો હેય, તે ઈ શક્ય નાંય હેય કા ચ્યાથી દેનલા ગીઅલા નિયમાહાલ લાગુ કોઅલા જાય.
HEB 9:18 યાહાટી પોરમેહેરાથી દેનલો પેલ્લો કરારબી વોગાર લોયેથી શુરવાત નાંય જાયલો આતો.
HEB 9:19 જોવે મૂસાયે બોદા લોકહાન નિયમા આગનાયે બારામાય આખ્યાં, યા પાછે ચ્યાય વાછડાહા એને બોકડાહા લોય લેયને ચ્યાલ પાઅયામાય બેખળ્યા, પાછે ચ્યાય વોદારે લાલ રંગા ઊનાલ જુફા નાંવા જાડા ડાહાગ્યો બાંદિન એને યાલ લોયેમાય બુડવીન નિયમા ચોપડ્યેલ એને બોદા લોકહાવોય છાટી દેના.
HEB 9:20 જોવે મૂસા ઈ કોઅય રિઅલો આતો, ચ્યાય લોકહાન આખ્યાં, “ઈ પોરમેહેરાપાઅને દેનલા ગીઅલા ચ્યા પેલ્લા કરારા લોય હેય, જ્યાલ માનના આગના તુમહાન દેનલી હેય.”
HEB 9:21 યેજ રીતેથી મૂસાયે માંડવો એને ભક્તિહાટી વાપર ઓઅનારા બોદા સામાનાવોય લોય છાટયા.
HEB 9:22 મૂસા નિયમાહા નુસાર લગભગ બોદીજ વસ્તુહુલ લોય છાટીન ચોખ્ખેં કોઅલે જાં જોજે, લોય વોવાડ્યા વોગાર, પોરમેહેર લોકહાન ચ્યાહા પાપહાહાટી માફી નાંય કોઅય હોકે.
HEB 9:23 યાહાટી ઈ જરુરી આતાં કા મેળાપા માંડવો એને ચ્યામાઅને બોદી વસ્તુહુલ વિદયેનુસાર ચોખ્ખાં કોઅરાહાટી જોનાવરહા બેટ દેનલી જાય એને યો હોરગા વસ્તુહુ નકાલ હેય, બાકી હોરગામાઅની ચ્યે વસ્તુહુલ વિદયેનુસાર ચોખ્ખાં કોરાહાટી, જોનાવરહા લોયેથી વોદારે ઉત્તમ બલિદાના જરુરી આતી.
HEB 9:24 ચ્યા લીદે, ખ્રિસ્ત ચ્યા પવિત્ર જાગામાય નાંય ગીયો જ્યાલ લોકહાય બોનાડયોહો, જીં કા હાચ્ચાં પવિત્ર જાગા કેવળ યોક નમુનો હેય, બાકી તો આમહેહાટી પોરમેહેરા હામ્મે યાહાટી હિદો હોરગામાય ગીયો.
HEB 9:25 એને ખ્રિસ્ત પોતે પોતાલ ગેડી-ગેડી બલિદાન ચોડવાહાટી નાંય ગીયો, જેહેકેન દર વોરહે મહાયાજક યોકા જોનાવરા લોયાહાતે પરમપવિત્ર જાગામાય જાહાય.
HEB 9:26 નાંય તે પાછા ચ્યાલ દુનિયા શુરવાતથી લેયને બોજ વોખાત દુ:ખ ‌વેઠા પોડતા, બાકી ખ્રિસ્તાય સમયા આખરી સમાયમાય પોતાના બલિદાનથી પાપાલ મટાડી કેવળ યોકુજ વોખાત યેનો.
HEB 9:27 એને જેહેકેન માઅહા યોક વોખાત મોઅના એને ચ્યા પાછે પોરમેહેરાથી ચ્યા ન્યાય ઓઅના નોકીજ હેય.
HEB 9:28 ચ્યેજ રીતેથી, ખ્રિસ્તાય યોકુજ વોખાત પોતે પોતાલ બલિદાના રુપામાય ચોડવી દેનો, એટલે તો બોદા માઅહા પાપહાલ દુર કોઅય દેય. જોવે તો બીજાદા યેઅરી, તોવે તો પાપાહાટી બલિદાન ઓરાહાટી નાંય યેઅરી, બાકી ચ્યાહા તારણાહાટી યેઅરી જ્યેં ચ્યા વાટ જોવી રીયહે.
HEB 10:1 ભવિષ્યામાય યેનાર્યે હાર્યે વસ્તુહુ કેવળ યોક છાવડી હેય, બાકી વાસ્તવિક રુપે નાંય હેય, યાહાટી, નિયમાનુસાર લોક દર વોરહે યોકુજ બલિદાન દેતહેં, જ્યા પોરમેહેરાહાટી પાહાય યેતહા બાકી યા બલિદાનથી ચ્યા લોક કોદહી સિદ્ધ નાંય બોની હોકે.
HEB 10:2 જો નિયમ ચ્યાહાન સિદ્ધ બોનાવી હોકહે, તે બલિદાન પેલ્લેથીજ બંદ ઓઅય જાતે, લોક વાસ્તવમાય પોતાના પાપહાથી છુટી ગીઅલા રોતા એને ચ્યાહામાય પાપી મેહસુસ નાંય રોતો.
HEB 10:3 બાકી બોળદ્યાહા એને બોકડાહા લોય પાપહાલ દુર નાંય કોઅય હોકે, તેરુંબી વોરહે દર વોરહે ઈ ચ્યા લોકહાન યાદ દેવાડેહે જીં પાપ ચ્યાહાય કોઅયેહે.
HEB 10:5 યાહાટી ખ્રિસ્તાય દુનિયામાય યેત્યે વેળે પોરમેહેરાલ ઈ આખ્યાં, તું બલિદાન એને બેટ નાંય માગે, જીં બેટ જ્યેમાય જોનાવરહાલ પુરીરીતે બાળી દેનલે જાતહેં એને જીં બેટ જીં પાપહા માફ્યે હાટી ચોડાવલા જાહાય, તી બલિદાન કોઅરાહાટી તુયે માન માઅહું બોનાડી દેના.
HEB 10:7 તોવે ખ્રિસ્તાય પોરમેહેરાલ આખ્યાં, એએ, આંય તો ઇચ્છા પુરી કોઅરાહાટી યેનહો, જેહેકેન કા નિયમાહા ચોપડયેમાય મા બારામાય લોખલાં હેય.
HEB 10:8 ઉચલ્યા દાખલામાય ઈસુ ખ્રિસ્ત આખહે, તું નાંય તે બલિદાન એને બેટ હોદતોહો, એને નાંય તી બેટ જ્યેમાય જોનાવરહાલ પુરીરીતે બાળી દેનલે જાતહેં એને જીં બેટ જીં પાપહા માફ્યે હાટી ચોડાવલા જાહાય, કાહાકા તી બલિદાન તુલ ખુશ નાંય કોઅય. (ઈ બલિદાન તે નિયમાનુસાર ચોડાવલેં જાતહેં.)
HEB 10:9 એને પાછે ખ્રિસ્તે યે રીતે આખ્યાં, ઓ પોરમેહેર, આંય તો ઇચ્છા પુરી કોઅરાહાટી યેનહો, એને પોરમેહેરા ઇચ્છા નુસાર, ઈસુ ખ્રિસ્તાય બલિદાના હારકા કાયામમાટે કેવળ યોકુજ વોખાત પોતાના શરીરાલ અર્પણ કોઅયા. એને યા માધ્યમથી, પોરમેહેરાય આપહાન પવિત્ર બોનાડયાહા. યે રીતે, ઈસુ ખ્રિસ્ત પેલ્લા કરારા બલિદાનહાલ ઓટાડી દેહે, એટલે તો બિજો કરાર સુરુ કોઅય હોકે.
HEB 10:11 હર યોક યાજક વેદ્યે હામ્મે ઉબો રોયન દિને ને-દિનેરોજ યોકાજ જાત્યા બલિદાન ચોડાવતેહે, જીં પાપાલ કોદહીબી દુઉ નાંય કોઅઇ હોકે.
HEB 10:12 બાકી ઈસુ ખ્રિસ્તાય પાપહા માફ્યે હાટી પોતેજ કાયામમાટે યોક બલિદાના રુપામાય દેય દેના, એને તો સિંહાસનાવોય પોરમેહેરા જમણી એછે બોદહાથી ઉચા માનાપાના જાગાવોય જાયને બોહી ગીયો.
HEB 10:13 ઈસુ ખ્રિસ્તાય પોતાના શરીરાલ કેવળ યોકુજ વોખાત પોરમેહેરા હામ્મે બલિદાના હારકા દેય દેના એને યા લીદે, ચ્યા લોકહાન ચોખ્ખેં કોઅયેહે એને ચ્યે કાયામમાટે ન્યાયી હેતેં, એને આજે તો તાં હેય જાંવલોગુ ચ્યા બોદા દુશ્માન પોરમેહેરાથી આરી નાંય જાય એને ચ્યા પાગા તોળે નાંય કોઅય દેનલા જાય.
HEB 10:15 યા બારામાય પવિત્ર આત્મા સાક્ષીબી આમહેપાય હેય, કાહાકા પવિત્રશાસ્ત્રામાય પ્રભુય આખ્યાં કા,
HEB 10:16 સમય યી તોવે આંય ચ્યાહાહાટી યા કરાર નોક્કી કોઅહી, પ્રભુ આખહે, આંય મા નિયમ ચ્યાહા રુદયામાય થોવહી, આંય ચ્યાહાન ચ્યાહા મોનામાય રાખહી.
HEB 10:17 પાછી પોરમેહેર ઈ આખહે, આંય ચ્યાહા પાપહાન, એને ચ્યાહા ખારાબ કામહાલ પાછી કોયદિહી યાદ નાંય કોઅહી.
HEB 10:18 એને આમી જોવે પોરમેહેરે પાપહા માફી કોઅય દેનહી, તે પાછે પાપાહાટી બિજા બલિદાના જરુરી નાંય રોય.
HEB 10:19 યાહાટી ઓ બાહાબોઅયેહેય, કાહાકા ઈસુય આમહેહાટી પોતાના લોય દેના, આમા બિઅયા વોગાર હોરગા બોદહા પવિત્ર જાગામાય આંદાર જાય હોકજેહે.
HEB 10:20 યોક બલિદાના હારકા મોઅઇ ગીયો ખ્રિસ્ત હોરગા પવિત્ર પોડદા માધ્યમથી આંદાર ગીયો એને નોવો રસ્તો બોનાડયો જ્યામાય આમા જીવન મેળવુહુ.
HEB 10:21 આમી આમહેપાય યોક આમહે ઓહડો મહાન યાજક હેય, જો પોરમેહેરા બોદા લોકહાવોય રાજ કોઅહે.
HEB 10:22 ઈસુ ખ્રિસ્તા લોય છાટવાથી, આમહે અશુદ્ધ રુદય દુર ઓઅય ગીયહા, એને આમહે શરીરાલ ચોખ્ખાં પાઆયાથી દોવલાં જાવાથી, આમહાન તિયાર કોઅલા ગીયહા, યાહાટી આમી યા, આમા હાચ્ચે દિલથી એને મજબુત બોરહાહાતે પોરમેહેરાપાય જાતા.
HEB 10:23 એને આપહે આશાયે કબુલાતેલ મજબુતથી દોઅય રાખતેં, કાહાકા પોરમેહેર ઇમાનદારીથી તો બોદા કોઅરી જીં ચ્યાય કોઅના વાયદો કોઅલો આતો.
HEB 10:24 યા આપા યોકબીજાહાટી પ્રેમાકોય પુરાં ઓરા એને હારેં કામે કોઅરાહાટી ઉત્તેજન દેતા રોતા.
HEB 10:25 યોકબિજાહાતે આરાધના કોઅરાહાટી યોકઠા ઓઅના મા છોડહા, કાહાકા કોલહાક લોક એહેકેન કોઅય રીયહા, બાકી આપા યોકબિજાલ આજુ વોદારે ગોત્યેથી ઉત્તેજન કોઅતે કાહાકા આપા જાંઅજેહે કા પ્રભુ માહારીજ પાછો યેનારો હેય.
HEB 10:26 આમહાય ચ્યે વસ્તુહુલ કોઅના હેય, કાહાકા જો આમા હાચ્ચાયે જ્ઞાન મેળવ્યા પાછે બી જોવે આમા પાપ કોઅયા કોઅજે, તે કાય બિજા બલિદાન નાંય હેય જીં આમહે પાપહાલ દુર કોઅય હોકે.
HEB 10:27 યા કોઅતા, પોરમેહેરા બિકથી ચ્યાહાન ન્યાય કોઅરાહાટી એને બોળતા આગડામાય ડોંડ મિળાહાટી વાટ જોવાં પોડી કાહાકા ચ્યે ચ્યા દુશ્માન હેતેં.
HEB 10:28 જોવે મૂસા નિયમાહાલ નાંય પાળનારાલ બેન કા તીન જાંઅહા સાક્ષ્યે આધારાવોય, દોયા વોગાર માઆય ટાકેત.
HEB 10:29 જો મૂસા નિયમાનુસાર સજા ઓહડી ઓઅતી, તે વિચાર કોઆ જીં માઅહું પોરમેહેરા પોહા નાકાર કોઅહે, ચ્યા સજા યાથીબી વોદારે ઓઅરી. કાહાકા ચ્યાય પોરમેહેરા પોહાલ પાગા તોળે છુંદી ટાક્યહો, એને ખ્રિસ્તા લોયાલ અશુદ્ધ માન્યા જ્યાથી પોરમેહેરાય ચ્યાલ બોનાડાહાટી નોવો કરાર સુરુ કોઅયેલ, ચ્યાય પવિત્ર આત્મા અપમાન કોઅયોહો જ્યાથી ચ્યાય સદા મોયા મેળાવલી આતી.
HEB 10:30 ચ્યાહાન બોજ ભયાનક સજા દેનલી જાઅરી કાહાકા ઓ પોરમેહેરુજ હેય જ્યેં યો વાતો આખલ્યો હેય, “બોદલો લેઅના મા કામ હેય, આંયજ બોદલો લિહીં,” એને પાછી ઈ, કા “પ્રભુ ચ્યા પોતાના લોકહા ન્યાય કોઅરી.”
HEB 10:31 જીવતા પોરમેહેરા આથાથી સજા મેળાવના યોક બોજ ભયાનક વાત હેય.
HEB 10:32 ચ્યા વિતી ગીઅલા દિહાહાન યાદ કોઆ, જોવે તુમહાય પેલ્લીવાર ખ્રિસ્તા બારામાય હિક્યા, ચ્યે સમયે તુમા દુઃખ વેઠીનબી કેહેકેન મજબુત બોની રીયલે.
HEB 10:33 તુમહેમાઅને કોલહાક લોકહાય તે બોદહા હામ્મે અપમાન એને અત્યાચાર સહન કોઅયા, એને કોલહાક લોકહાય તે ઓહડી પરિસ્થીતીમાય પોડલાહા બાગીદારબી ઓઅયા.
HEB 10:34 તુમા કૈદ્યાહા દુઃખામાયબી દુ:ખી બોન્યા, એને તુમહે પોતાની મિલકાતબી આનંદથી લુટી લા દેની, કાહાકા તુમા જાંઅતે આતેં કા તુમહેપાય યાથી કોલાહાક વોદારે ઉત્તમ એને કાયામ રોય ઓહડી મિલકાત હેય.
HEB 10:35 યાહાટી ઈંમાત મા છોડાહા, એટલે કા પોરમેહેર તુમહાન મોઠા પ્રતિફળ દેઅરી.
HEB 10:36 તુમહાન ધીરજ રાખના જરુરી હેય, યાહાટી કા જોવે તુમા પોરમેહેરા ઇચ્છા પુરી કોઅહા, તોવે તો ચ્યો બોદ્યો વસ્તુ દેઅરી જ્યેહે વાયદો ચ્યાય તુમહાન કોઅયેલ.
HEB 10:37 જેહેકેન પવિત્રશાસ્ત્ર આખહે, “આમી બોજ વોછો સમય બાકી રોય ગીઅલો હેય, જો યેનારો હેય તો યેઅરી, એને તો વાઆ નાંય લાવરી.
HEB 10:38 એને મા માઅહે જીં માઅહું બોરહાકોય પોરમેહેરાઆરે ન્યાયી ઠોરલાં હેય તી જીવતા રોય, એને જો ચ્યાય માયેવોય બોરહો કોઅના બંદ કોઅય દેનો તે ચ્યાથી આંય ખુશ નાંય ઓઉં.”
HEB 10:39 જ્યેં પોરમેહેરાવોય બોરહો કોઅના છોડી દેતહેં એને ચ્યે નાશ ઓઈ જાતહેં, ચ્યા લોકહામાઅને આમા નાંય હેજે, બાકી જ્યેં પોરમેહેરાવોય બોરહો કોઇન આત્માલ બોચાડતહેં ચ્યા લોકહામાઅને આમા હેજે.
HEB 11:1 બોરહો ચ્યે વાતહે પાક્કી ખાત્રી હેય, જ્યેં આમા આશા રાખજે એને ચ્યે વસ્તુહુ સાબિતી હેય, જ્યેહેલ આમા નાંય એઅજે.
HEB 11:2 આમે વડીલાહા યેજ પરમાણના બોરહા લીદે પોરમેહેરાય દેખાડયા કા તો ચ્યાહાથી ખુશ આતો.
HEB 11:3 બોરહા કોઇન આપા જાંઆય લેજેહે કા દુનિયાલ પોરમેહેરા વચનાથી બોનાડ્યા, યાહાટી આપા જી બી એઅજેહે, જીં દેખાય નાંય ચ્યાથી બોનલા હેય.
HEB 11:4 બોરહો કોઅવાથીજ આદામા પોહો હાબેલે ચ્યા મોઠા બાહા કાઈના કોઅતા ઉત્તમ બલિદાન પોરમેહેરાલ ચોડાવ્યા, ચ્યા લેદે પોરમેહેરે હાબેલાલ ન્યાયી જાહીર કોઅયો. કાહાકા પોરમેહેરે ચ્યા બલિદાનથી પ્રસન્ન આતો, ચ્યા મોરણ ઓઅય ચુક્યાહા, બાકી તેરુંબી આમી આમહાન હિકાડી રીયહા બોરહો કેહેકેન રા જોજે.
HEB 11:5 બોરહો કોઅના લીદેજ હનોખ નાંવા માઅહાલ પોરમેહેર હોરગામાય લેય ગીયો, એટલે તો મોરણા અનુભવ નાંય કોએ, એને કાદાલુજ ચ્યા કુડી નાંય મિળી. એને પોરમેહેર ચ્યાલ હોરગામાય લેય જાયના પેલ્લો ચ્યાથી પ્રસન્ન આતો, જેહેકેન કા પવિત્રશાસ્ત્રામાય લોખલાં હેય.
HEB 11:6 એને બોરહો કોઅવાથીજ આમા પોરમેહેરાલ પ્રસન્ન કોઅય હોકજેહે, કાહાકા પોરમેહેરાપાય યેનારાહાલ બોરહો કોઅરા જોજે, કા તો હેય, એને તો ચ્યા લોકહાન કા જ્યા ચ્યાલ હાચ્ચાયેથી જાંઅરા કોશિશ કોઅતાહા, ચ્યા પ્રતિફળ દેહે.
HEB 11:7 બોરહો કોઅના લીદેજ નોહા નાંવા માઅહાય ચ્યા યેનારા મહાપુરા બારામાય જો કોદહી ચ્યાય દેખ્યેલ નાંય, પોરમેહેરાથી ચેતાવણી મેળવીન આગના પાળીન પોતાના ગોરહયાન બોચાવાં હાટી જાહાજ બોનાડ્યા. ચ્યા બોરહા લીદે યા દુનિયા જ્યા લોક બોરહો નાંય કોઅતા આતા, ચ્યાહા નિંદા કોઅયી, બાકી તો ચ્યા ન્યાયપણાનો ઓદિકારી બોન્યો, જીં બોરહા આધારાવોય હેય.
HEB 11:8 બોરહો કોઅના લીદેજ આબ્રાહામ નાંવા માઅહું પોરમેહેરાય ચ્યાલ યોકે જાગે જાંહાટી હાદ્યો, આગના માનીન તો ચ્યા જાગાએસે નિંગી ગીયો જ્યાલ પોરમેહેર ચ્યાલ વારસામાય દેનારો આતો. આબ્રાહામ ઈ નાંય જાંઅતો આતો, કા કેછ જાતહાવ, તેરુંબી તો ચ્યે જાગે જાંહાટી નિકળ્યો.
HEB 11:9 બોરહો કોઅના લીદેજ ચ્યે ચ્યાલ વાયદો કોઅલા દેશામાય પરદેશી બોનીન રિયો, તો પોતાનો પોહો ઈસાક એને યાકૂબહાતે માંડવાહામાય રિયો, જ્યા ચ્યા વાયદા વારીસ આતા.
HEB 11:10 કાહાકા તો ચ્યા સ્થિર પાયાવાળા શેએરા વાટ જોવતો આતો, જ્યા રચના કોઅનારો એને બોનાડનારો પોરમેહેર હેય.
HEB 11:11 આબ્રાહામા બોરહો કોઅના લીદેજ સારાયે પોતે ડાયી આતી તેરુંબી, મોયના રાંહાટી સામર્થ મેળવ્યા, કાહાકા ચ્યેલ બોરહો આતો કા પોરમેહેર તીંજ કોઅરી જો ચ્યાય વાયદો કોઅયેલ.
HEB 11:12 જોવે આબ્રાહામ પાહાહાન જન્મો દાંહાટી બોજ ડાયો ઓઅય ગીઅલો આતો, તોવે ચ્યાથી ઓલા કુળ તિયાર જાયા, જ્યા આકાશા ચાદલેં યેને દોરિયા મેરાવોયને રેઅટા હારકે ગોણાય નાંય ઓલે આતેં.
HEB 11:13 યા બોદા લોક જ્યાહાય પોરમેહેરાવોય બોરહો કોઅયો, ચ્યે વસ્તુહુલ મેળવ્યા વોગાર મોઅઇ ગીયે, જ્યાહાન પોરમેહેરે વાયદો કોઅયેલ. બાકી ચ્યાહાય દુરથી એઇન આનંદિત જાયા એને માની લેદા, એને ઇબી જાંઅયા કા આમા દોરત્યેવોય પરદેશી હેજે.
HEB 11:14 જ્યે યે પરમાણેની વાતો આખતેહે, ચ્યે ઈ સાબિત કોઅય દેતહેં, કા ચ્યે યોક ઓહડા દેશા ઓઅરાહાટી આશા કોઅતેહે જો ચ્યાહા ઓઅરી.
HEB 11:15 એને જ્યા દેશામાઅને નિંગી યેનલે આતેં, જો ચ્યા બારામાય વિચાર કોઅતે તે ચ્યે પાછે તાં જાય હોકતે આતેં.
HEB 11:16 બાકી ચ્યે યોક ઉત્તમ એટલે હોરગા દેશ હોદના માય લાગલે આતેં, યાહાટી પોરમેહેર ચ્યાહા પોરમેહેર આખાડનામાય પ્રસન્ન આતો, કાહાકા ચ્યેય ચ્યાહાહાટી યોક શેહેર તિયાર કોઅયાહાં.
HEB 11:17 જેહેકેન કા તુમા જાંઅતેહે કા જોવે પોરમેહેરે આબ્રાહામાલ ઈ આખલા આતાં, “તુમહે વિશેષ પ્રિય પોહો ઈસાકથી તુમહે પરિવારા કુળ ગોણલા જાઅરી,” પાછીબી ચ્યે પારખ્યા કા ભલે તો યા પોહાલ બલિદાન દેઅરી, બાકી ચ્યાલ પોરમેહેરા યા વાયદાવોય ઓલો બોરહો આતો કા તો ચ્યા બલિદાન કોઅરાહાટીબી તિયાર ઓઅય ગીયો.
HEB 11:19 કાહાકા ચ્યાલ પુરો બોરહો આતો કા પોરમેહેર ચ્યાલ પાછો જીવતો કોઅય દેઅરી, આસલીમાય આમહે આખના મોતલાબ કેવળ ઈ હેય કા આબ્રાહામાય યોક રીતે ઈસાકાલ મોઅલા માઅને પાછો જીવતો મેળવ્યો.
HEB 11:20 બોરહો કોઅના લીદેજ ઈસાકે ચ્યા બેની પોહા યાકૂબ એને એસાવાલ ભવિષ્યાહાટી બોરકાત દેની.
HEB 11:21 બોરહો કોઅના લીદેજ યાકૂબે મોઅઇ જાઅના ઓણ્યેવોય યોસેફા, બેની પોહાહાલ યોકા-યોકા પાહાલ બોરકાત દેની, એને ચ્યાય લાકડયે નેટો લેઈને નોમીન પોરમેહેરા આરાધના કોઅયી.
HEB 11:22 બોરહો કોઅના લીદેજ યોસેફે મોઅઇ જાઅના આગલા, બોરહાથી આખ્યાં, કા ઈસરાયેલા લોક મિસર છોડી દેઅરી, ઓલે લોગુ કા ચ્યાહાન આગના દેની કા જોવે ચ્યા જાય તે ચ્યાહા આડકે પોતાના હાતે લેય જાય.
HEB 11:23 બોરહો કોઅના લીદેજ મૂસા આયહે આબહે ચ્યાલ, જન્મ્યા પાછે ચ્યાલ તીન મોયના લોગુ દુબાડી રાખ્યો, કાહાકા ચ્યાહાય એઅયા, કા તો યોક વિશેષ પોહો હેય, એને ચ્યે રાજા આગના નાંય પાળવાથી બિઅતે નાંય આતેં.
HEB 11:24 બોરહો કોઅના લીદેજ મૂસા મોઠો જાયો, તોવે ફારુન રાજા પોહયે પોહો આખાડનાહાટી નાકાર કોઅયો.
HEB 11:25 ચ્યાય કમી સમયાહાટી પાપા સુખા આનંદ લેઅના કોઅતા પોરમેહેરા લોકહાઆરે દુઃખ વેઠના ઈ ચ્યાય વોદારે પોસંદ કોઅયા.
HEB 11:26 એને ખ્રિસ્તા લીદે નિંદા ઓઅના યાલ મિસર દેશા ભંડાર કોઅતા મોઠા માલમિલકાત ગોણ્યા કાહાકા તો ભવિષ્યમાય પોતાના પ્રતિફળ મેળવાહાટી વાટ જોવી રોઅલો આતો.
HEB 11:27 બોરહો કોઅના લીદેજ ચ્યે મિસર દેશાલ છોડી દેના એને રાજા ગુસ્સાલ નાંય બિઅયો, કાહાકા તો હુમજી ગીયો કા જો અદૃશ્ય હેય ચ્યા પોરમેહેરાલ એઅયોહો એહેકેન માની લેદો.
HEB 11:28 બોરહો કોઅના લીદેજ મૂસાયે ઈસરાયેલ લોકહાન પાસ્કા સણ માનના એને બાઅણા ચોકટાહાવોય ગેટા લોય છાટના આગના દેનલી આતી, એટલે પેલ્લા જન્મામાય યેનલા પોહાહા નાશ કોઅનારો દૂત ઈસરાયેલા લોકહા પેલ્લા જન્મામાય યેનલા પોહાહાન આથ નાંય લાવે.
HEB 11:29 બોરહો કોઅના લીદેજ ઈસરાયેલા લોકહાય લાલ દોરિયાલ પાર કોઅય લેદો, જાણે ચ્યે ઉખાલી દોરત્યેવોય ચાલતે આતેં, બાકી મિસરીયાહાય તેહેકેનુજ કોઅરા વિચાર્યા, તોવે ચ્યા બોદા બુડી મોઅયા.
HEB 11:30 બોરહો કોઅના લીદેજ ચ્યા યેરીખો શેહેરા દિવાલ, ઈસરાયેલ લોકહા હાત દિહી લોગુ ચ્યા ચારીચોમખી ફિર્યા તોવે તી ટુટી પોડી.
HEB 11:31 બોરહો કોઅના લીદેજ રાહાબ નાંવા જીં વેશ્યા આતી, પોરમેહેરા આગના નાંય પાળનારા લોકહાઆરે નાશ નાંય ઓઅયી, કાહાકા ચ્યેય યેરીખો શેહેરા ખોબાર કાડા યેનલા ઈસરાયેલા જાસુસાહા ખુશીથી સ્વાગત કોઅયેલ.
HEB 11:32 માન આજુ કાય આખના જરુર નાંય હેય, કાહાકા સમય કમી રોવાથી આંય ગીદિયોન, બારાક, સામસુન, યફતાહ, દાઉદ, શમુએલ એને ભવિષ્યવક્તાહા બારામાય વાત કોઅઉ.
HEB 11:33 યાહાય બોરહો કોઅના લીદેજ રાજ્યાહાલ જીતી લેદા, ન્યાયપણા કામ કોઅયે, વાયદો કોઅલ્યે વસ્તુહુલ મેળવ્યા, સિંહી વાગહાય ચ્યાહાલ નાંય ખાદાં,
HEB 11:34 આગ્યે ચ્યાહાલ નાંય બાળ્યા, તારવાયે દારથી ચ્યાહાલ નાંય માઅયા, એને નોબળા ઓઅયા તોવે મજબુત શક્તિવાળા બોનાડ્યા. ચ્યાહાય લોડાયમાય પરાક્રમ દેખાડયા, એને પોતાના દુશ્માનાહા સૈન્યાહાલ નાહાડી દેના.
HEB 11:35 કોલહ્યેક થેઅયેહેય પોતાના મોઅલા માઅને પાછા જીવતા મેળવ્યા. કોલહાક લોક રીબાય-રીબાયને મોઅઇ ગીયે એને ચ્યે ચ્યામાઅને યાહાટી છુટકારો નાંય માગતે આતેં કા જોવે ચ્યે મોઅલા માઅને પાછે જીવતે ઓએ તે ચ્યાહાન યોક બોજ હારાં જીવન મિળી હોકે.
HEB 11:36 કોલહાક લોકહા તે મજાક કોઅવામાય યેની, એને ચાપકાહા માર, બિજાહાન બાંદિન, એને જેલેમાય ટાકીન પારખવામાય યેને.
HEB 11:37 કોલહાક લોક દોગડાટીન માઆઇ ટાક્યા, કોલહાક લોકહાન કરવાટયેથી વેઅરી માઆઇ ટાક્યા એને કોલહાક લોકહાન તારવાયેથી વાડી ટાક્યા. ચ્યા ગરીબ આતા, ચ્યાહાન શિક્ષા દેની એને ચ્યાહાઆરે ખારાબ વેવહાર કોઅયો, ચ્યે ગેટા બોકડાહા ચાંબડા પોવીન એહે-તેહે બોટાકતે રિયે.
HEB 11:38 ઈ દુનિયા ચ્યાહાહાટી લાયકે જાગો નાંય આતો, ચ્યે ઉજાડ જાગામાય, ડોગહાવોય, બુયારાહામાય એને દોરત્યે ગુફાહા માય બોટાકતે એને દોબતે રિયે.
HEB 11:39 ચ્યાહા બોરહો કોઅના લીદેજ યા બોદહા બારામાય હારી સાક્ષી દેનલી ગીયી, બાકી જ્યા પોરમેહેરે ચ્યાહાન વાયદો કોઅલો આતો ચ્યાહાય તી પ્રતિફળ નાંય મેળવ્યા.
HEB 11:40 કાહાકા પોરમેહેરાપાય નાંય કેવળ ચ્યાહાહાટી, બાકી આપહેહાટીબી યોક અજાબ યોજના હેય. પોરમેહેર ચ્યાહાન સિદ્ધ બોનાડા માગહે, બાકી આપહેઆરે મેળવીન.
HEB 12:1 યાહાટી જોવે બોરહા બારામાય કોલહાક લોકહા સાક્ષ્યે યોક બોજ ગીરદ્યે હારકા ચારી ચોમખીને ગેરી લેદલા હેય, તે યા, હર યોક રોકનારી વસ્તુ, એને વિળગી રોનારો પાપ દુર કોઇન, આમહાય જ્યેં વાટેવોય દાહુદતા જાં જોજે ધીરજથી ચ્યેવોય આગલા વોદતા જાઅના.
HEB 12:2 એને બોરહા કર્તા એને સિદ્ધ કોઅનારા ઈસુવોય દિયાન દા, જ્યાંય ચ્યા આનંદાહાટી જો આગલા ભવિષ્યામાય ચ્યાહાટી નોક્કી કોઅલા આતાં, શરમાના કાય વિચાર નાંય કોઅતા, હુળ્યેખાંબા દુઃખ વેઠયાં એને એહેકેન મોઅઇ ગીયો, એને આમી પોરમેહેરા સિંહાસના જમણી એછે બોઠહો.
HEB 12:3 યાહાટી ઈસુ બારામાય વિચાર કોઆ, જ્યાંય પાપ્યાહા ઓલોબોદો વિરોદ સહન કોઅયો, કા તુમા નિરાશ બોનીન ઈંમાત મા છોડહા.
HEB 12:4 તુમા પાપા વિરુદમાય સામનો કોઅતાહા, બાકી તુમહે લોય નાંય વોવાડ્યા ઓરી.
HEB 12:5 જો પોરમેહેરાય તુમહાન પાહા માનીન જેહેકેન દેનેલ, તુમા ચ્યા ઉત્તેજન દેનારા સંદેશાલ વિહીરાય ગીયહા, “ઓ મા પોહાહાય, જોવે પોરમેહેર તુમહાન શિક્ષા કોએ ચ્યેલ તુમા નોકામી મા માનહા એને તો ઠપકો દેઅરી તોવે તુમા નિરાશ નાંય ઓઅતા.
HEB 12:6 કાહાકા જ્યાલ પ્રભુ, પ્રેમ કોઅહે ચ્યાલ તો શિક્ષાબી કોઅહે, એને જ્યાલ પોહો ગોણહે, ચ્યાલ મારબી દેહે.”
HEB 12:7 તુમા દુ:ખાલ શિક્ષા હોમજીન વેઠી લા, કાહાકા પોરમેહેર તુમહાન ચ્યા પોહા ગોણીને તુમહેઆરે ઓહડો વેવહાર કોઅહે, બોદા પોહાહાલ ચ્યાહા આબહાથી શિક્ષા કોઅલી જાહાય.
HEB 12:8 શિક્ષા તે બોદહાન કોઅવામાય યેહે બાકી તુમહાન શિક્ષા નાંય કોઅયી ઓરી, તે તુમા આસલીમાય ચ્યા પોહેં નાંય હેય.
HEB 12:9 પાછી જોવેકા આપહે શારીરિક આબહો બી આપહાન શિક્ષા કોએ એને આપહાય ચ્યા આદર કોઅયો, તે આપા આપહે આત્માહા આબહાથી શિક્ષા માની લા જોજે એટલે આપહાપાય જીવન મીળે.
HEB 12:10 આપહે શારીરિક આબહો તે પોતાના હોમાજનુસાર જેહેકેન ચ્યાહાન હારાં લાગ્યા, આમહાન શિક્ષા કોઅતા રિયા, બાકી પોરમેહેર આપહે ભલાયેહાટી આપહાન શિક્ષા કોઅહે એટલે આપા ચ્યા હારકા પવિત્ર બોની હોકજે.
HEB 12:11 જ્યેં સમયે શિક્ષા ઓઅહે, ચ્યે સમયે શિક્ષા ઠીક નાંય લાગે, બાકી તી દુઃખ લાગહે, બાકી ચ્યા પાછે, જોવે આમા યાથી હિકી લેજેહે, તોવે આમહાન શાંતી મિળહે, કાહાકા આમા હાચ્યે રીતે જીવના શુરવાત કોઅજેહે.
HEB 12:12 યાહાટી ડીલા આથહાન એને લોથાડતા ગુટણાહાલ મજબુત કોઆ.
HEB 12:13 હારાં જીવન જીવા, પાછે જ્યા લોક તુમહે અનુસરણ કોઅતાહા, હાલમાય ચ્યે કમજોર એને લેંગડે હેય, ઠોકર નાંય ખાય એને પોડી નાંય જાય બાકી મજબુત બોની જાઅરી.
HEB 12:14 બોદહાઆરે મેળમેળાપથી રા, એને પવિત્ર ઓઅરાહાટી બોદ્યેજ રીતે કોશિશ કોઅતા રા, કાહાકા યા વોગાર કાદોજ વ્યક્તી પ્રભુલ નાંય એઅરી.
HEB 12:15 એને હાચવીન રા, ઓહડા નાંય બોને, કા કાદો પોરમેહેરા સદા મોયાથી આલાગ રોય જાય, એને તુમહે વોચમાય ઓહડા કુળ યેઅરી કા પરેશાન્યે કારણ બોના લાગે, ઓહડા માઅહું તુમહેમાઅને બોજ લોકહા જીવન બગડાવી હોકહે.
HEB 12:16 હાચવીન રોજા કા તુમહે વોચમાય કાદો વ્યબિચારી માઅહું નાંય રોય, એને નાંય આબ્રાહામા પોહો એસાવા હારકો ખારાબ રોય. જ્યાંય યોકુજ વેળાયે ખાઅનાહાટી પોતાના જેઠો પોહો ઓઅના ઓદિકાર વેચી દેનો.
HEB 12:17 તુમા જાંઅતાહા, કા પાછે જોવે ચ્યાય પોતાના આબહા બોરકાત મેળવા વિચાર્યા, તે તી ચ્યાલ નાંય મિળ્યાં, એને રોડીરોડીને ચ્યે બોરકાત માગના કોશિશ કોઅયી તેરુંબી ચ્યાય જીં કોઅયેલ ચ્યાથી મોન બોદાલના મોકો નાંય મિળ્યો.
HEB 12:18 તુમા સીનાય ડોગાવોય નાંય યેનહા, જ્યાલ એઅય કા આથલી હોકે, ઈહીં બોળતી આગ હેય, એને કાળાં વાદળાં, એને આંદારાં, એને તુફાન આતા.
HEB 12:19 ઈહીં નાયતે તુતારી આવાજ, એને બોલનારા ઓહડા આવાજ આતો, જ્યાલ વોનાનારાહાય આખ્યાં કા તો આમહાન કાય નાંય આખે.
HEB 12:20 ચ્યાહાય એહેકેન યાહાટી આખ્યાં, કાહાકા ચ્યે યે આગનાયેલ માનાહાટી નકાર કોઅયો, જીં પોરમેહેરાય ચ્યાહાન આખલા આતાં, “જો કોઅહાબી જોનાવર યા ડોગાલ આથલી, તે તો દોગડાટીન માઆઇ ટાકાયી.”
HEB 12:21 એને તી દર્શન ઓહડા બિયાડનારા આતા, ઓલે લોગુ કા મૂસાયે આખ્યાં, “માન બિઅયા યેહે એને કાપાડેહે.”
HEB 12:22 બાકી તુમા સીયોન ડોગા પાઆય યેના, જાં હોરગ્યા યેરૂસાલેમ હેય, જીં જીવતા પોરમેહેરા શેહેર હેય, જાં લાખો હોરગા દૂત આનંદ કોઅતાહા.
HEB 12:23 તુમા પોરમેહેરા પેલ્લા પાહા મંડળ્યેમાય યેનહા, જ્યાહા નાંવ હોરગામાય લોખલે હેય, ચ્યે હોરગામાય ન્યાયી લોકહા આત્મે હેય જ્યાહા આમી સિદ્ધ બોનાડયેહે, એને તુમા ચ્યા પોરમેહેરા પાહાય, યેનહે, જો બોદી વસ્તુહુ ન્યાય કોઅનારો હેય.
HEB 12:24 તુમા ઈસુપાય યેનહા જ્યાથી પોરમેહેર એને લોકહા વોચ્ચે નોવા કરારા મધ્યસ્થ ઓઅહે, એને વોવાડલ્યે લોયે પાહાય યેનહે, જીં હાબેલા લોયા હારકા પ્રતીશોદાહાટી રોડના કોઅતા માફ્યે વાત કોઅહે.
HEB 12:25 હાચવીન રા, એને ચ્યા આખનારા આગના પાળના મોનાય મા કોઅહા, કાહાકા ઈસરાયેલા લોકહાન જોવે દોરત્યેવોય ડોંડ દેનો કાહાકા ચ્યાહાય ચેતાવણી દેનારા આગનાયેહેલ નાંય પાળી. યાહાટી જો આમા ચ્યા હોરગામાઅને બોલનારા આગના નાંય પાળહુ તે આમા બી નાંય બોચી હોકહુ.
HEB 12:26 જોવે પોરમેહેર સીનાય ડોગાવોયને બોલ્યો, ચ્યે સમયેતે ચ્યા આવાજાય દોરતી આલવી દેની બાકી આમી ચ્યે ઓહડા વચન દેનહા કા, “આજુ યોકદા યોખલી દોરત્યેલુજ નાંય, બાકી આકાશ એને દોરત્યેલ આલવી દિહી.”
HEB 12:27 એને ઈ વાકય “યોકદા પાછા” યે વાતેલ દેખાડેહે, કા જ્યો વસ્તુ આલાવલ્યો જાત્યોહો, ચ્યે બોનાડલ્યો વસ્તુ ઓઅના લીદે ઓટાડી દેવાયી એટલે જીં નાંય આલાવલી જાઅરી, તીં બોની રોય.
HEB 12:28 યા લીદે આમહાન જીં રાજ્ય મિળ્યાહાં, તી નાંય આલી હોકે, યાહાટી આમહાય પોરમેહેરા આભાર માના જોજે એને ચ્યા ઇચ્છા નુસાર આદરભાવ એને દાક રાખીન ચ્યા આરાધના કોઅતા રોજે,
HEB 12:29 કાહાકા આપહે પોરમેહેર બાળી ટાકનાર્યે આગ્યેહારકો હેય.
HEB 13:1 બાહા એને બોઅયેહે હારકા યોક બિજાવોય પ્રેમ કોઅતા રા.
HEB 13:2 ગાવાર ચાકરી કોઅના વિહરાયાહા મા, કાહાકા યાથીજ કોલહાક જાઅહાય ઓજાણ્યામાય હોરગા દૂતહા ગાવાર ચાકરી કોઅયીહી.
HEB 13:3 જેલેમાય ટાકલાહા ઓહડી મોદાત કોઆ, કા જાણે તુમા હોગા જેલેમાય હેતા, એને જ્યાવોય સતાવણી કોઅલી જાહાય, ચ્યાહા દુઃખા પોતાના શરીરમાય અનુભવ કોઇને ચ્યાહાન મોદાત કોઆ.
HEB 13:4 વોરાડાલ માન દા, એને વોરાડામાય યોકબીજાવોય ઈમાનદાર રોય, કાહાકા પોરમેહેર વ્યેબીચાર્યાહા, એને ખારાબ કામ કોઅનારા લોકહા ન્યાય કોઅરી.
HEB 13:5 તુમહે જીવનમાય લોબ નાંય રા જોજે, એને જીં તુમહેપાય હેય, ચ્યામાય આનંદિત રા, કાહાકા પોરમેહેરે પોતે આખ્યાહા, “આંય તુલ કોદહીજ નાંય છોડું, એને તુલ આંય કોદહીજ દુર નાંય કોઅઉ.”
HEB 13:6 યાહાટી આમા બિક વોગાર આખજેહે, “પ્રભુ મા સહાયક હેય, માન કાંઇજ દાક નાંય લાગે, માઅહું માન કાય કોઅય હોકી?”
HEB 13:7 ચ્યાહાન યાદ રાખા, જ્યા તુમહે આગેવાન આતા, જ્યાહાય તુમહાન પોરમેહેરા વચન આખ્યેલ, એને ચ્યાહા જીવન કોહડા જીવ્યા તી યાદ કોઅતા ચ્યાહા બોરહા અનુસરણ કોઆ.
HEB 13:8 ઈસુ ખ્રિસ્ત કાલે એને આજે એને સદાકાળ યોક હારકો હેય, તો કોદહીજ નાંય બોદલાયે.
HEB 13:9 યાહાટી તુમા યે બોદયે નોવ્યે એને આલાગ-આલાગ જાત્યા શિક્ષણા પાછલા નાંય ચાલના, જીં તુમહાન ગલત વાટયે એછે લેય જાહાય. કાહાકા તુમહે મોનાહાટી ઈ હારાં હેય કા ચ્યે પોરમેહેરા સદા મોયાથી મજબુત બોને, ચ્યે ખાઅના વસ્તુહુ નિયમાહાલ પાળવાથી નાંય, કાહાકા યાથી કોદહી કાદા કાયજ ફાયદો નાંય જાયો.
HEB 13:10 આમહેપાય યોક ઓહડી વેદી હેય, જ્યાવોઅને માંડવામાય સેવા કોઅનારાલ ખાંહાટી કાય ઓદિકાર નાંય હેય.
HEB 13:11 કાહાકા પેલ્લા કરારાનુસાર, દર વોરહે મહાયાજક જ્યા જોનાવરહા લોય પાપહા માફ્યે હાટી પરમપવિત્ર જાગામાય લેય જાહાય, ચ્યાહા શરીર માંડવા પડાવા બાઆ બાળી ટાકેત.
HEB 13:12 યા લીદે, ઈસુયબી લોકહાન પોતે લોયા કોઇન પવિત્ર કોરાહાટી યેરૂસાલેમ શેહેરા બાઆ દુઃખ વેઠયાં એને મોઅઇ ગીયો.
HEB 13:13 યાહાટી, યા આપા યહૂદી નિયમાહાલ છોડીન ઈસુવોય બોરહો કોઅતા, એને ચ્યા હાતે નિંદા ઉઠાવાહાટી ચ્યાપાય જાતા.
HEB 13:14 કાહાકા ઈહીં દુનિયામાય આપહે કાયામ રોઅના ગોઉ નાંય હેય, બાકી આપા ચ્યા ગોઆ વાટ એઅજેહે, જીં અનંતકાળા હેય.
HEB 13:15 યાહાટી ઈસુથી આપા પોરમેહેરાલ આરાધનારુપી બલિદાના બેટ દેતા, એટલે ચ્યા ઓઠહા થી, જીં ચ્યાહાટી ચ્યા નાંવ બીજહાન પ્રગટ કોઅતા રોતા.
HEB 13:16 બાકી હારાં કોઅના, એને જરુરમંદ લોકહાન મોદાત કોઅના વિહરાયાહા મા, કાહાકા પોરમેહેર ઓહડા બલિદાનાથી પ્રસન્ન ઓઅહે.
HEB 13:17 તુમહે વડીલ રાત-દિહી તુમહે આત્માહા રાખવાળી કોઅતાહા, કાહાકા ચ્યાહાન તુમહેહાટી ઇસાબ દેઅના હેય, યાહાટી તુમા ચ્યાહા આગનાયો પાળજા, એને ચ્યાહા આધીન રોજા, જ્યાથી ચ્યા પોતાની જવાબદારી આનંદથી, નાંય કા દુઃખ બોઅતા પુરાં કોઅય હોકે, કાહાકા યાથી તુમહાન કાય ફાયદા નાંય ઓએ.
HEB 13:18 આમહેહાટી પ્રાર્થના કોઅતા રા, કાહાકા આમહાન ખાત્રી હેય, કા આમહે મોન ચોખ્ખાંજ હેય, કાહાકા આમા બોદ્યેજ પરિસ્થીમાય હારાં કામ કોઅરા માગજેહે.
HEB 13:19 પ્રાર્થના કોઅરાહાટી આંય તુમહાન આજુબી આગ્રહથી વિનાંતી કોઅતાહાંવ, એટલે આંય જલદી તુમહેપાય પાછો યેય હોકુ.
HEB 13:20 એને આમી શાંતી દેનારો પોરમેહેર, જ્યાંય ગેટહા મહાન રાખવાળ એટલે ઈસુ ખ્રિસ્ત, આપહે પ્રભુલ અનંત કરારા લોયેથી મોઅલા માઅને પાછો જીવતો કોઅયો,
HEB 13:21 તુમહાન બોદા હારાં કામમાય બોદાજ ગુણહાથી સિદ્ધ કોએ, જ્યાથી તુમા ચ્યા ઇચ્છા પુરી કોએ, એને ચ્યાલ જીં હારાં ગોમહે, ચ્યાલ ઈસુ ખ્રિસ્તા કોઇન આમહેમાય પુરાં કોએ, જ્યા મહિમા કાયામુંજ ઓઅતી રોય. આમેન.
HEB 13:22 ઓ બાહા એને બોઅયેહેય, આંય તુમહાન વિનાંતી કોઅતાહાંવ, કા તુમા ઉત્તેજના યા વચનાહાલ ધીરજથી માની લા, કાહાકા માયે તુમહાન બોજ ટુંકમાંય લોખ્યાહાં.
HEB 13:23 તુમા ઈ જાંઆઈ લેયા કા તિમોથી ખ્રિસ્તામાય આમહે બાહા જેલેમાઅને છુટી ગીયહો એને જો તો જલદી યેય ગીયો, તે આંય ચ્યા હાતે તુમહાન મિળાં યીહીં.
HEB 13:24 તુમહે બોદા વડીલાહાન, એને બોદા પવિત્ર લોકહાન મા સલામ આખના, ઇટલી દેશામાઅને બોરહો કોઅનારે બાહા બોઅહી બોદા તુમહાન સલામ આખતેહે.
HEB 13:25 તુમા બોદહાવોય પોરમેહેરા સદા મોયા ઓઅતી રોય. આમેન.
JAM 1:1 આંય યાકૂબ હેય, જો પોરમેહેર એને પ્રભુ ઈસુ ખ્રિસ્તા સેવક હેતાંવ, આંય ઈ પત્ર ઈસરાયેલા બાર કુળહાલ લોખી રિયહો જ્યા બોદા દુનિયામાય વિખરાલા હેય, ઈસરાયેલા બાર કુળહાલ સલામ.
JAM 1:2 ઓ મા બાહાબોઅયેહેય, જોવે તુમહેવોય બોદયે જાત્યે પરીક્ષાયો યેય, તે તુમા યા મોઠા આનંદા વાત હોમજાં.
JAM 1:3 કાહાકા તુમા જાંઅતાહા, કા જોવે તુમહે બોરહો પારખાલો જાહે, તોવે તુમહે ધીરજ વોદી એને તુમા આબદાયેહેલ સહાન કોય હોકાહા.
JAM 1:4 યાહાટી પરીક્ષાયે વોચ્ચે ઈસુવાવોય આપહે બોરહો બોનાડી રાખા, કા તુમા આત્મિક રીતે મજબુત એને સિદ્ધ ઓઅય જાં એને તુમહામાય કોઅયેહેબી હાર્યે વાતે કમી નાંય રોય.
JAM 1:5 બાકી જો તુમહેમાઅને યોકતાલ બુદયે કોમી હેય, તે પોરમેહેરાપાઅને માગા, તો ઠપકો દેયા વોગાર બોદહાન ઉદારતાથી દેહે, એને તો ચ્ચાલ દેઅરી.
JAM 1:6 બાકી તુમા માગતાહા તે બોરહો રાખીન માગના એને કાય શંકા નાંય કોઅના, કાહાકા જો શંકા કોઅહે તો દોરિયા લાફા હારકો હેય જીં વારે કોય વોવહે એને ઉસળેહે.
JAM 1:7 ઓહડા માઅહાય ઈ આશા બીલકુર નાંય રાખના કા ચ્ચાલ પ્રભુ પાઅને કાય મિળરી,
JAM 1:8 કાહાકા તો ચ્ચા મોન બોદાલતો રોહે એને પોતાના વાતમાય મજબુત નાંય રોય.
JAM 1:9 જો વિસ્વાસી ગરીબ હેય ચ્ચાય ખુશ ઓઅરા જોજે કા પોરમેહેરાય ચ્ચા સન્માન કોઅયોહો.
JAM 1:10 એને જો વિસ્વાસી મિલકાતવાળો હેય તો પોતાના નીચ દશાવોય, કાહાકા તો ગાહીયા ફુલા હારકો મિટાય જાય.
JAM 1:11 દિહી નિંગતાંજ વોદારે તીડકો પોડહે એને ગાહીયા ઉખાડી દેહે, એને ચ્ચા ફુલ ટુટી પોડહે, એને ચ્ચા સોબા જાતી રોહે, ચ્ચા હારકા, યોક મિલકાતવાળો વિસ્વાસી બી મોઅઇ જાય, જોવે ચ્ચા પોતાના કામ કોઅનામાંયજ લાગી રોહે.
JAM 1:12 ધન્ય હેય તીં માઅહું, જો પરીક્ષામાય ટોકી રોહે, કાહાકા જોવે તો પરીક્ષા માઅને હાચ્ચો સાબિત ઓઅહે તે તો અનંતજીવના મુગુટ મેળવી, જ્યા વાયદો પોરમેહેરેય ચ્ચાન કોઅયોહો જો ચ્ચાલ પ્રેમ કોઅતેહે.
JAM 1:13 જોવે કાદા પરીક્ષા ઓએ, તે તો એહે નાંય આખે, કા મા પરીક્ષા પોરમેહેરાપાઅને ઓઅહે, કાહાકા પોરમેહેરા કોદહીબી ખારાબ વાતહેથી પરીક્ષા નાંય ઓએ, એને નાંય તે પોરમેહેર કાદા પરીક્ષા કોઅહે.
JAM 1:14 બાકી હર યોક માઅહું પોતેજ ખારાબ ઇચ્છાયેહેમાય ખેચાય ને લાલચાયને ફસાઇન પરીક્ષાયેહેમાય પોડી જાહે.
JAM 1:15 યા પાછે, જોવે તો પાપ કોઅરા યોજનાયે વિચાર કોઅહે, તે પાપા જન્મો ઓઅહે, એને પાપ વોદી જાહે, પાછે યા પરિણામ અનંતકાળ મોરણ ઓઅહે.
JAM 1:16 ઓ મા પ્રિય બાહાબોઅયેહેય, છેતરાયાહા મા.
JAM 1:17 કાહાકા બોદા યોક હારાં વરદાન એને બોદા યોક ઉત્તમ દાન આમહે પોરમેહેર આબહા પાઅને મિળહે, જ્યાંય આકાશામાય બોદાંજ ઉજવાડો દેનારાહાન બોનાડ્યા, પોરમેહેર કાયામ યોક હારકો હેય, એને તો સાવડા હારકો નાંય બોદલાય.
JAM 1:18 ચ્ચાય પોતાનાજ ઇચ્છાયે કોય આમહાન હાચ્ચાયે વચનાકોય પોતે પોહેં બોનાડયે, કા આમા બોદા વિસ્વાસી ચ્ચાથી બોનાડલી ગીયલી બોદી યોક વસ્તુહુ બોદહાથી મહત્વા ભાગ હેતા, જેહેકોય પાકલા અનાજા પેલ્લા ફળ બોદહાથી મહત્વા ભાગ ઓઅહે.
JAM 1:19 ઓ મા પ્રિય બાહાબોઅયેહેય, ઈ વાત તુમા જાંઆય લા, હર યોક માઅહું વોનાયા હાટી તેજ એને બોલવામાય ઘીર એને ગુસ્સામાય દિમો ઓએ.
JAM 1:20 કાહાકા જોવે કાદાં માઅહું ગુસ્સો કોઅહે, તે તી પોરમેહેરાલ ખુશ નાંય કોય હોકે.
JAM 1:21 યાહાટી બોદી મલીનતા એને વેર-ભાવ વોદના દુર કોઇન, ચ્ચા પોરમેહેરા વચનાલ નમ્રતાકોય માની લે, જીં તુમહે રુદયામાય વોઅલા ગીયા એને જીં તુમહે જીવા તારણ કોઅય હોકહે.
JAM 1:22 બાકી પોરમેહેરા વચન પાળનારા બોના, એને ફક્ત વોનાનારાજ નાંય જ્યા પોતાલ દોગો દેતહેં.
JAM 1:23 કાહાકા જો કાદો વચન વોનાનારોજ ઓએ, એને ચ્ચાલ પાળનારો નાંય ઓરી, તે તો ચ્ચા માઅહા હારકો હેય જો પોતાના સ્વભાવિક મુંય આરહામાય એઅહે.
JAM 1:24 યાહાટી કા તો પોતાલ એઇન જાતો રોહે, એને તારાત વિહીરાય જાહે કા તો કોહડો આતો.
JAM 1:25 બાકી તી માઅહું જીં પોરમેહેરા પુરાં નિયમાલ દિયાનથી મનન કોઅહે, જો લોકહાન પાપથી છોડાવેહે, તી માઅહું વોનાઈન વિહીરાનારા નાંય બાકી પાલન કોઅહે, ઓહડા માઅહાન પોરમેહેરા ચ્ચા હર-યોક કામહામાય બોરકાત દેઅરી.
JAM 1:26 જો કાદો પોતાલ પોરમેહેરાલ આદર કોઅનારો હુમજે, એને તો ખારાબ વાતો બોલવામાય જીબ કોબજે નાંય રાખે, તો પોતાના દોગો દેહે એને ચ્ચા ભક્તિ નકામી હેય.
JAM 1:27 આમહે પોરમેહેર આબાપાય ચોખ્ખી એને નિર્મળ ભક્તિ ઈ હેય, કા અનાથાહા એને વિધવાયેહે દુઃખામાય ચ્ચાહા ખોબાર લે, એને પોતાલ યા દુનિયા ખારાબ કામહાથી ઉસરાય નાંય જાં દેયના.
JAM 2:1 ઓ મા બાહાબોઅયેહેય, તુમા આપહે મહિમામય પ્રભુ ઈસુ ખ્રિસ્તાવોય બોરહો રાખતાહા યાહાટી તુમહામાય ભેદભાવા વિચાર નાંય રોય.
JAM 2:2 દાખલાહાટી જો યોક માઅહું હોના મુંદી એને સોબાતેં ફાડકે પોવીન તુમહે સોબાયેમાય યેહે, એને યોક ગોરીબ બી મેલેં ચોંડળાલેં ફાડકે પોવીન યેહે.
JAM 2:3 એને તુમા ચ્ચા સોબાતેં ફાડકાવાળાલ વદારે માનપાન દેયને આખે, “તું ઈહીં હારાં જાગાવોય બોહો,” એને ચ્ચા ગરીબાલ આખે, “તું તાંજ ઉબો રો,” કા “મા પાગહા ઈહીં યેયન નિચે બોહો.”
JAM 2:4 તે કાય તુમાહાય યોકા-બિજા ભેદભાવ નાંય કોઅયોહો એને કાય તુમા ખારાબ વિચારાહાકોયન ન્યાય કોઅનારા નાંય બોન્યાહા?
JAM 2:5 ઓ મા પ્રિય બાહાબોઅયેહેય વોનાયા, પોરમેહેરાય ચ્ચા લોકહાન નિવાડલા હેય, જ્યા યા દુનિયા નોજરેમાય ગરીબ હેય, યાહાટી કા બોરહામાય મિલકાતવાળા ઓઅઇ જાય એને ચ્ચા રાજ્યા વારસો બોને, જ્યાથી પોરમેહેરાય આપહે પ્રેમ કોઅનારાહાન દેયના વાયદો કોઅયોહો.
JAM 2:6 બાકી તુમહાય ચ્ચા ગરીબા અપમાન કોઅયાહાં, તુમા જાંઅતાહા કા યા મિલકાતવાળાજ લોક હેય જ્યા તુમહેવોય જુલુમ કોઅતાહા, એને ચ્ચાજ હેતા જ્યા તુમહાન બળજબરી કોય કોચરીમાય લેય જાતહા.
JAM 2:7 ચ્ચા ચ્ચાજ હેય જો ઈસુ ખ્રિસ્તા ઉત્તમ નાંવા વિરુદ ખારાબ વાતો બોલતેહેં, જ્યાવોય તુમા સબંધ રાખતાહા.
JAM 2:8 જો તુમા ચ્ચા ખાસ નિયમા આગનાયેહેલ પુર્યો કોઅતાહા જ્યો પવિત્રશાસ્ત્રમાય લોખલ્યો હેય, “કા તું પોતાના પોડુસીવોય પોતે હારકો પ્રેમ રાખ,” તે તુમા હારાં કોઅતાહા.
JAM 2:9 બાકી તુમા ભેદભાવ કોઅતાહા, તે તુમા પાપ કોઅતાહા, એને નિયમ તુમહાન દોષી ઠોરવેહે.
JAM 2:10 કાહાકા જો કાદો બોદા નિયમાહા પાલન કોઅહે, બાકી જો યોક આગના બી તોડી દેહે, તે તો બોદયે વાતહેમાય દોષી ગોણલો જાહે.
JAM 2:11 યાહાટી કા જ્યાંય ઈ આગના દેનહી, “તું વ્યબિચાર નાંય કોઅના,” ચ્ચાય ઈ બી આગના દેનહી, તું ખૂન નાંય કોઅના યાહાટી જો તુયે વ્યબિચાર તે નાંય કોઅયા, બાકી ખૂન કોઅયા તેરુંબી તુયે નિયમાહા પાલન કોઅનારો નાંય ઠર્યોહો.
JAM 2:12 યાહાટી તુમા ચ્ચા લોકહા હારકા બોલા એને દયાકોય કામબી કોઆ, જ્યાહા ન્યાય નિયમાનુસાર કોઅલા જાય જીં આમહાન છોડાવેહે.
JAM 2:13 કાહાકા જ્યાંય દયા નાંય કોઅયહી, ચ્ચા દયા વોગાર ન્યાય ઓઅરી, દયા ન્યાયાવોય જીત મેળવી.
JAM 2:14 ઓ મા પ્રિય બાહાબોઅયેહેય, જો યોકતો આખે કા આંય પ્રભુ ઈસુ ખ્રિસ્તાવોય બોરહો કોઅહુ બાકી તો હારેં કામે નાંય કોએ, તોવે યાકોય કાય ફાયદો? કાય ઓહડો બોરહો કોવે ચ્ચા તારણ ઓઅય હોકહે.
JAM 2:15 જો યોકતા વિસ્વાસી બાહા યા બોઅયેહેલ ફાડકાહા જરૂરત ઓએ, એને ચ્ચાહાન રોજ-દિહી ખાઅના કોમી ઓએ,
JAM 2:16 એને તુમહેમાઅને યોકતો ચ્ચાહાન આખહે, “શાંતિથી જો, તુમા તાતા રા એને દારાલા રા,” બાકી જ્યો વસ્તુ શરીરાહાટી જરુરી હેય જો તુમા ચ્ચેહેન નાંય એએ, તે કાય ફાયદો.
JAM 2:17 તેહેકેન બોરહો બી, જો હારાં કામહાહાતે નાંય ઓએ તે આપા જીવ વગરના હેય.
JAM 2:18 બાકી કાદો આખી હોકે, “તુલ બોરહો હેય, એને આંય હારેં કામે કોઅતાહાંવ,” બાકી આંય આખતાહાવ, તું માન સાબિત કોઓ કા તુલ હારેં કામ કોઅયા વોગાર બોરહો હેય, એને આંય આપહે બોરહો આપહે હારેં કામ કોઅવાથી તુલ સાબિત કોયદિહી.
JAM 2:19 તુલ બોરહો હેય કા યોકુજ પોરમેહેર હેય, તે તું હારાં કોઅતોહો, બુતડે બી બોરહો રાખતેં, એને બીઈન કાપતેહેં.
JAM 2:20 બાકી ઓ મૂર્ખ માઅહાય કાય તું ઈ બી નાંય જાંએ, કા હારાં કામહા વોગાર બોરહો નોકામ્યો હેય?
JAM 2:21 નોક્કીજ આમહે આગલ્યા ડાયો આબ્રાહામ, પોતાના પોહો ઈસાકાલ વેદ્યેવોય ચોડવીન આપહે હારેં કામહાથી પોરમેહેરા હામ્મે ન્યાયી ઠોરાવલો ગીયો.
JAM 2:22 તુમાહાય એએઈ લેદા કા બોરહાય આબ્રાહામા કામહાહાતે મિળીન પ્રભાવ ટાક્યોહો એને ચ્ચાય જીં કોઅયા ચ્ચાથી ચ્ચા બોરહો પુરો ઓઅયો.
JAM 2:23 એને પવિત્રશાસ્ત્રા ઈ વચન હાચ્ચાં ઓઅયા, “આબ્રાહામાય પોરમેહેરાવોય બોરહો કોઅયો, એને ચ્ચા બોરહા લીદે પોરમેહેરાય ચ્ચાલ યોક ન્યાયી માઅહું ઠોરવ્યો” એને તો પોરમેહેરા મિત્ર આખાયો.
JAM 2:24 તુમહાય એએઈ લેદા કા માઅહું કેવળ બોરહાકોયજ નાંય, બાકી હારાં કામહાથી બી ન્યાયી ઠોરહે.
JAM 2:25 તેહેકોનુજ રાહાબ વેશ્યાબી જોવે ચ્ચેય જાસુસાહાન પોતાના ગોઅમે રાંહાટી જાગો દેનો, એને બિજ્યે વાટેથી દોવાડી દેના, તે તી પોતાના કામહાથી ન્યાયી ઠોરી.
JAM 2:26 જેહેકોય શરીર શ્વાસ વોગાર મોઅલા હેય તેહેકોયનુજ બોરહો બી હારાં કામહા વોગાર મોઅલો હેય.
JAM 3:1 ઓ મા બાહાબોઅયેહેય, તુમહામાઅને બોજ જાંએ મંડળ્યેમાય પોરમેહેરા વચન હિકાડના શિક્ષક નાંય બોને, કાહાકા તુમા જાંઅતાહા, કા બીજહા તુલનામાય હિકાડનારાહા ન્યાય એને આજુ વોદારે કોઠોરતાથી કોઅલી જાય.
JAM 3:2 આમા બોદે બોજ વોખાત ચુકી જાજહે જો કાદો વચનામાય નાંય ચુકે, તે તી સંપુર્ણ માઅહું હેય, એને તો પોતે શરીરાવોય પુરે રીતેકોય કાબુ કોરાહાટી સક્ષમ હેય.
JAM 3:3 જોવે આપા ગોડહાન આપહે કાબુમાય કોઅરાહાટી ચ્ચા મુયામાય લગામ લાવતાહા, તોવે આમા ચ્ચા બોદા શરીરાલ બી ફેરવી હોકતાહા.
JAM 3:4 એઆ, જાહાજ બી, ભલે ઓહડે મોઠે રોતેહેં, એને વદારે વારાથી ચાલાડલે જાતહેં, તેરુંબી યોક વાહના સુકાનથી જાહાજ ચાલાડનારા ઇચ્છા નુસાર ફિરાવલા જાહે.
JAM 3:5 યે રીતે જીબ બી યોક શરીરા હાનો ભાગ હેય બાકી મોઠી-મોઠી વાતહે ઘમંડ કોઅહે, એઆ કેહેકેન, યોક વાહના સીનગા યોક મોઠયે જાડયેલ હોલગાડી દેહે.
JAM 3:6 જીબ બી યોક આગ્યે હારકા હેય, ઈ તે જુઠી દુનિયા હેય શરીરા જો ભાગ હેય જીં બોજ ખારાબ હેય એને જીં આમહે શરીરાલ અશુદ્ધ કોય દેહે. ઈ આમહે પુરાં જીવનાલ નરકા કોળ્યે માઅને યેનારી આગડાકોય નાશ કોઅય હોકહે.
JAM 3:7 બોદા પ્રકાર જંગલી જોનાવરે, ચિડેં, હોઅપલીન ચાલનારેં જંતુ એને દોરિયામાય રોનારે જંતુ તે માઅહા જાત્યે કોબજામાય ઓઅય હોકતેહેં એને ઓઅય બી ગીયહેં.
JAM 3:8 બાકી જીબેલ માઅહા માઅને કાદોબી કોબજામાય નાંય કોય હોકે, તી યોક ઓહડી ખારાબ હેય જીં કોદહી રોકાયજ નાંય, તી યોક જેરીવાળા હાપડા જેરે હારકી બોજ નુકસાન કારક રોહે.
JAM 3:9 જીબીકોય આપા પ્રભુ એને આબહા સ્તુતિ કોઅજેહે, એને યાકોય માઅહાન જીં પોરમેહેરા રુપામાય બોનાડલે ગીઅલે હેય હારાપ દેતહેં.
JAM 3:10 યોકાજ મુયાકોય સ્તુતિ એને હારાપ બેની નિંગતેહે, ઓ મા બાહાબોઅયેહેય, એહેકોય નાંય ઓરા જોજે.
JAM 3:11 કાય જોરા યોકાજ મુયામાઅને ગુળાં એને ખારાં પાઆય બેની નિંગતેહે?
JAM 3:12 ઓ મા બાહાબોઅયેહેય, કાય અંજીરા જાડામાયને જેયતુના ફળ, યા દારાખા વાડયેમાય અંજીર લાગી હોકહે? તેહેકોયનુજ ખારાં જોરામાઅને ગુળા પાઆય નાંય નિંગી હોકે.
JAM 3:13 તુમાહામાય ઓકાલવાળો એને હોમાજદાર કું હેય? જો તુમા ઓએ, તે તુમહાન ઈ યોક હારાં જીવન જીવનાથી, એને ચ્ચે નમ્રતાઆરે જીં તુમહે ઓકાલકોય યેહે હારેં કામે કોઇ દેખાડાં જોજે.
JAM 3:14 બાકી જો તુમા પોત-પોતે મોનામાય બોજ ઓદરાય એને સ્વાર્થ રાખતાહા, તે ઘમંડ નાંય કોઅના, એને નાંય તે હાચ્ચાયે વિરુદમાય જુઠા બોલના.
JAM 3:15 ઈ ઓકાલ તી નાંય, જીં પોરમેહેરાપાઅને હેય બાકી દુનિયાદારીક, એને શારીરિક, એને સૈતાનિક હેય.
JAM 3:16 યાહાટી કા જાં ઓદરાય એને સ્વાર્થ ઓઅહે, તાં જગડો એને બોદા પ્રકારા ખારાબ કામ ઓઅહે.
JAM 3:17 બાકી જીં ઓકાલ પોરમેહેરાપાઅને યેહે તી પેલ્લા તે પવિત્ર ઓઅહે પાછે શાંતી ફેલાવનારો, હારાં એને બુદ્ધિવાળો એને દયા એને હારેં કામાહાકોય બોઆલો એને ભેદભાવ વગર એને ઈમાનદાર ઓઅહે.
JAM 3:18 એને જો મેળ-મિળાપ કોઅનારો હેય તો શાંત્યે બિયારો વોઅરી એને ન્યાયપણા પાક વાડરી.
JAM 4:1 તુમહામાય લોડાય એને જગડો કેસને યેતહા? ઈ ચ્ચે સ્વાર્થી ઇચ્છાકોય યેતહે જીં તુમહેમાય જુલાતેહે.
JAM 4:2 તુમા ઇચ્છા કોઅતાહા, બાકી તુમહાન નાંય મીળે યાહાટી તુમા યાલ મિળવાહાટી ખૂન કોઅતાહા, એને તુમા લોબ કોઅતાહા બાકી કાયજ નાંય મિળવેત. યાહાટી તુમા લોડાય જગડો કોઅતાહા, તુમહાન યાહાટી નાંય મીળે; કાહાકા તુમા યાલ પોરમેહેરાપાઅને નાંય માગેત.
JAM 4:3 તુમા માગતાહા તેરુંબી તુમહાન નાંય મીળે, કાહાકા ખારાબ ઇચ્છાકોય માગતાહા, યાહાટી કા આપહે મોજ-મોજ્યામાય ઉડવી દા.
JAM 4:4 ઓ વિશ્વાસઘાત કોઅનારા લોકહાય, કાય તુમા નાંય જાંએતકા યા દુનિયાઆરે મિત્રતા કોઅનાથી પોરમેહેરાઆરે આડાઇ કોઅના હેય? યાહાટી જો કાદો યા દુનિયા મિત્ર ઓરા માગે, તો પોતે પોરમેહેરા આડો બોનાડેહે.
JAM 4:5 કાય તુમા ઈ વિચાર તે નાંય કોઅય રીયાહા કા પવિત્રશાસ્ત્રા ઈ વચન મતલબ વગર હેય: “તી આત્મા, જ્યાલ ચ્ચાય આમહે માજે બોહાડલાં હેય, મોઠી ઇચ્છાકોય આમહેહાટી ફિકાર કોઅહે”?
JAM 4:6 બાકી પોરમેહેર આમહાન ઓહડી ખારાબ ઇચ્છાયેહે વિરુદ ઉબા ઓઅરાહાટી આજુબી સદા મોયા કોઅહે યાહાટી પવિત્રશાસ્ત્રમાય ઈ લોખલાં હેય કા, “પોરમેહેર ઘમંડયાહાન વિરુદ કોઅહે, બાકી નમ્ર માઅહાવોય સદા મોયા કોઅહે.”
JAM 4:7 યાહાટી પોરમેહેરા આધીન ઓઅય જાં, એને સૈતાના સામનો કોઆ તોવે સૈતાન તુમહે ઇહીરે નાહી પોડી.
JAM 4:8 પોરમેહેરા પાહાય યા, તે તોબી તુમહે પાહાય યેઅરી: ઓ પાપી માઅહાય, આપહે જીવના માઅને પાપ દુઉ કોઆ એને ઓ મોન બોદાલનારા લોકહાય આપહે રુદય પવિત્ર કોઆ.
JAM 4:9 આપહે પાપહાહાટી દુઃખી ઓઆ, એને શોક કોઆ, એને રોડા, તુમહે ઓહના રોડનામાય એને તુમહે આનંદ નિરાશામાય બદલાય જાય.
JAM 4:10 પ્રભુ હામ્મે નમ્ર બોના, તે તો તુમહાન ઉચો કોઅરી.
JAM 4:11 ઓ બાહાબોઅયેહેય, યોક બિજા નિંદા મા કોઅહા, જો આપહે આર્યા વિસ્વાસી નિંદા કોઅહે, કા આપહે આર્યા વિસ્વાસીવોય દોષ લાવહે, તો નિયમા નિંદા એને નિયમાહા ન્યાય કોઅહે, બાકી તું નિયમા નિંદા કોઅતોહો, તે તું નિયમાહાન પાળનારો નાંય, બાકી તું નિયમાહા ન્યાય કોઅનારો હેય.
JAM 4:12 નિયમ દેનારો એને ન્યાય કોઅનારો તે યોકુજ હેય તો પોરમેહેર હેય, જ્યામાય બોચાવના એને નાશ કોઅના શક્તિ હેય, બાકી તું કું હેય, જો આપહે પડોશીવોય દોષ લાવતોહો?
JAM 4:13 તુમા જીં ઈ આખતેહે, “આજે કા હાકાળ આમા કાદા બિજા ગાવામાય જાયને તાં યોક વોરહા રોયન કામ કોયન માલમિલકાત કામાવુહુ.”
JAM 4:14 બાકી હાચ્ચાઇ તે ઈંજ હેય કા તુમહાન તે આપહે યેનારો હાકાળ્યા જીવના બારામાય બી કાયજ નાંય માલુમ હેય, તુમા તે દુમાડા હારકા હેય, જીં વાયજ વાઆ લોગુ દેખાયેહે, પાછા નાંય દેખાય.
JAM 4:15 યાહાટી તુમહાન એહેકોય આખા જોજે, જો પ્રભુ ઇચ્છા ઓએ, તે આમા જીવતા રોહુ એને ઈ કા તી કામબી કોઅહુ.
JAM 4:16 બાકી આમી તુમા આપહે અભિમાના યોજનાયે બારામાય ઘમંડ કોઅતાહા, ઓહડા બોદા ઘમંડ ખારાબ ઓએહે.
JAM 4:17 યાહાટી જો કાદો ભલાઈ કોઅના જાંઅહે એને નાંય કોએ, ચ્ચાહાટી ઈ પાપ હેય.
JAM 5:1 ઓ મિલકાતવાળહાય વોનાયત લા, તુમા આપહે યેનારા દુ:ખાવોય બોંબલી-બોંબલીન રોડા.
JAM 5:2 તુમહે મિલકાત નાશ ઓઅય ગીયહી એને તુમહે ફાડકે ઉદાડાય ખારાબ કોઅય દેનહે.
JAM 5:3 તુમહે હોના ચાંદિલ કાટ લાગી ગીયોહો, એને તી કાટ તુમહે વિરુદ યોક સાક્ષીદાર ઓઅરી, ઈ તુમહે શરીરાલ આગાડા હારકા હોલગાડી દેએરી. તુમહાય છેલ્લા દિહાહામાય મિલકાત બેગી કોઅયીહી.
JAM 5:4 એઆ, જ્યા મોજર્યાહાય તુમહે રાનામાય પાક વાડયા, ચ્ચાહા મજરી જીં તુમહાય ચ્ચાહાન નાંય દેનહી, ચ્ચે તુમહે વિરુદ પોરમેહેરા હામ્મે બોંબલી રીયહે. ચ્ચા મજર્યાહા વિનાંતી, સૈન્યાહા પ્રભુવાય વોનાય લેદલી હેય.
JAM 5:5 તુમા દોરતીવોય મોજ-મોજ્યામાય લાગી રિયા એને મોઠોજ સુખ બગવ્યો, તુમા ફક્ત આપહે મોજ-મોજ્યાહાટી જીવ્યાહા, એને યા પ્રકારથી, તુમહાય પોત-પોતાલ પોરમેહેરાથી ન્યાય ઓઅરાહાટી માતીને તિયાર કોઅયાહાં.
JAM 5:6 તુમાહાય ન્યાયી માઅહાલ દોષી ઠોરવીન માઆઇ ટાક્યોહો, તો તુમહે વિરુદ નાંય કોએ.
JAM 5:7 યાહાટી ઓ બાહાબોઅયેહેય, પ્રભુ પાછા યેયના લોગુ ધીર રાખા, જેહેકોય, ખેડુત દોરત્યેવોયને બોજ હારાં ફળા આશા રાખતા પેલ્લા એને છેલ્લા વોરહાદ પોડના લોગુ ધીર રાખહે. યાહાટી કા પાક વાદે એને વાડાહાટી તિયાર ઓએ.
JAM 5:8 ચ્ચા હારકા તુમાબી ધીર રાખા એને આશા મા સોડહા કાહાકા પ્રભુ માહારુજ યેય રીયોહો.
JAM 5:9 ઓ બાહાબોઅયેહેય, યોકા બિજાવોય દોષ મા લાવહા, યાહાટી કા તુમાહાવોય બી દોષ નાંય લાવલો જાય, ન્યાય કોઅનારા બોજ પાહી હેય એને યેયના તિયાર હેય.
JAM 5:10 ઓ બાહાબોઅયેહેય, જ્યા ભવિષ્યવક્તાહાય પ્રભુ નાવામાય વાતો કોઅયો, ચ્ચાહાન દુઃખ વેઠાડા એને ધીર રાખનામાય યોક નમુના હુમજા.
JAM 5:11 એઆ, આમા ધીર રાખનારાહાલ ધન્ય આખજેહે, તુમહાય અયુબા ધીરજા બારામાય તે વોનાલાજ હેય, એને પ્રભુવા પાઅને જીં ચ્ચા ઇનામ મિળ્યાં ચ્ચાકોય બી જાય લેદાહા, જ્યાલ પ્રભુવા બોજ કરૂણા એને દયા પ્રગટ કોઅહે.
JAM 5:12 બાકી ઓ મા બાહાબોઅયેહેય, બોદહાથી ઉત્તમ વાત ઈ હેય, કા કસમ નાંય ખાઅના, નાંય હોરગા કા દોરત્યે નાંય કાદ્યે બિજ્યે વસ્તુહુ, બાકી તુમહે વાત કોઅના હાં તે હાં, એને નાંય તે નાંય ઓએ, યાહાટી કા તુમા પોરમેહેરાથી ગુનેગાર નાંય ઠોરાવલા જાય.
JAM 5:13 જો તુમહેમાય યોકતો દુઃખી ઓએ તે તો પ્રાર્થના કોએ, બાકી આનંદમાય ઓએ, તે તો સ્તુતિગીતે આખે.
JAM 5:14 જો તુમહેમાય યોકતો રોગી ઓએ, તે મંડળી વડીલાહાન હાદે, એને ચ્ચા પ્રભુવા નાવામાય ચ્ચાવોય તેલ ચોળીન ચ્ચાહાટી પ્રાર્થના કોએ.
JAM 5:15 એને બોરહા પ્રાર્થનાથી રોગી બોચી જાઅરી એને પ્રભુ ચ્ચાલ હારો કોઅરી, જો ચ્ચાય પાપ બી કોઅયે ઓરી, તે પોરમેહેર ચ્ચાલ માફ કોઅરી.
JAM 5:16 યાહાટી તુમા આપસમાય યોક બિજા હામ્મે આપહે-આપહે પાપાહા કોબુલ કોઆ, એને યોકા બિજા હાટી પ્રાર્થના કોઆ, જ્યાકોય હારાં ઓઅય જાહા, ન્યાયી માઅહા પ્રાર્થનાયે બો બોદી અસર ઓઅય હોકહે.
JAM 5:17 એલીયા ભવિષ્યવકતાબી તે આમહે હારકો દુઃખ-સુખ બોગાવનારો માઅહું આતો, એને ચ્ચાય પોતે પુરાં મોનાકોય પ્રાર્થના કોઅયી, કા વરહાદ નાંય પોડે, એને સાડે તીન વોરહે લોગુ દોરત્યેવોય વરહાદ નાંય પોડયો.
JAM 5:18 પાછી ચ્ચાય પ્રાર્થના કોઅયી, તે આકાશામાઅને વરહાદ પોડયો, એને જમીનમાઅને પાક ઉસબાડ્યો.
JAM 5:19 ઓ મા બાહાબોઅયેહેય, જો તુમાહામાય યોકતો માઅહું હાચ્ચાયે વાટ છોડી દેય, એને જો કાદો ચ્ચાલ પાછા ફેરવી લી યેય.
JAM 5:20 તે તુમહાન ઈ માલુમ રા જોજે, કા જો કાદો ચ્ચા હાચ્ચાયે વાટ છોડી દેનલા માઅહાલ પાછા ફેરવી લેય યેય, તે તો ચ્ચા જીવ મોરણાથી બોચાડી, એને પોરમેહેર ચ્ચા બોજ પાપાહાલ માફ કોય દેઅરી.
1PE 1:1 આંય, પિત્તર, જો ઈસુ ખ્રિસ્તા પ્રેષિત હેતાંવ, આંય ઈ પત્ર પોરમેહેરા નિવાડલા ચ્યા લોકહાન લોખી રિયહો, જ્યેં કા પુન્તસ, ગલાતીયા, કાપાદોકિયા, આસિયા, એને બિથુનિયા વિસ્તારા આલાગ શેહેરાહામાય પરદેશાહા હારકે રોતેહેં.
1PE 1:2 પોરમેહેર આબહે બોજ પેલ્લેથીજ તુમહાન પોતાના લોક ઓઅરાહાટી એને પવિત્ર આત્મા કામથી તુમહાન પવિત્ર કોઅરાહાટી નિવડી લેદલા આતા. ચ્યાય એહેકેન યાહાટી કોઅયા કા તુમા ઈસુ ખ્રિસ્તા આગનાયે પાલન કોએ, એને ચ્યા લોયેથી શુદ્ધ ઓએ. તુમહાન બોજ સદા મોયા એને શાંતી મિળતી રોય.
1PE 1:3 આપે પ્રભુ ઈસુ ખ્રિસ્તા આબહા પોરમેહેરા ધન્યવાદ ઓએ, જ્યાંય આમે પ્રતિ પોતાની મોઠી દયાથી આમહાન યોક નોવા જીવન દેનહા. કાહાકા ચ્યાય ઈસુ ખ્રિસ્તાલ મોઅલા માઅને પાછો જીવતો કોઅયો, એને ચ્યાય આમહાન બોજ પુરા બોરહાહાતે જીવાહાટી લાયકે બોનાડયાહા, એટલે ઈ કા આમા ચ્યે વસ્તુહુલ મેળવા પુરી આશા રાખજે, જીં ચ્યાય આમહાન દેયના વાયદો કોઅયોહો.
1PE 1:4 આમા ચ્યા મહાન બોરકાતેહેલ મેળવાહાટી વાટ જોવજેહે, જીં ચ્યાય આપહેહાટી તિયાર કોઇન હોરગામાય થોવલી હેય, જાં તી નાંય હોડે એને નાંય તી ખારાબ ઓએ, એને નાંય તી મિટાય જાય.
1PE 1:5 તુમહે ઈસુવોય બોરહા લીદે, પોરમેહેર તુમહાન પોતાના સામર્થ્યા થી હારેરીતે હાંબાળ રાખી રિયહો, જાવ લોગુ તુમા પુરાં તારણ નાંય મેળવી લેય જીં ઈસુ ખ્રિસ્તા પાછા યેઅના દિહી દેખાડાહાટી તિયાર હેય.
1PE 1:6 ચ્યાહાટી તુમહાય યે બોદયે વાતહેહાટી આનંદિત ઓઅરા જોજે, ભલે આમી વોછા સમયાહાટી આલાગ-આલાગ જાત્યા દુઃખહા સામનો કોઅરા પોડી રિયહો.
1PE 1:7 યા દુઃખહા મોતલાબ ઈ દેખાડના હેય કા, કાય તુમા હાચ્ચાંજ પોરમેહેરાવોય બોરહો કોઅતાહા કા નાંય. ઈસુ ખ્રિસ્તામાય તુમહે બોરહો હોના કોઅતો બોજ કિમતી હેય, જેહેકેન નાશમાન હોનાલ આગડાકોય પારાખલા જાહાય એને શુદ્ધ કોઅલા જાહાય, ચ્યેજ રીતે તુમહે બોરહો આગડા હારકા દુઃખહા થી પારખ્યા પાછે બી મજબુત રોહે, તે ઈ ચ્યે દિહી તુમહાન બોજ પ્રશંસા એને મહિમા એને માનપાન દેવાડી જોવે ઈસુ ખ્રિસ્ત પાછો યા દુનિયામાય યેઅરી.
1PE 1:8 તુમહાય ઈસુલ કોદહી નાંય દેખ્યોહો, બાકી તેરુ ચ્યાલ તુમા પ્રેમ કોઅતાહા. તુમા ચ્યાલ આમીબી નાંય એએ. બાકી તેરુંબી તુમા ચ્યાવોય બોરહો થોવતાહા. યાહાટી, તુમા આનંદ એને મહિમાથી બોજ ખુશ ઓઆ જ્યાલ શબ્દામાય વર્ણન નાંય કોઅલા જાય હોકે.
1PE 1:9 તુમા ખુશ હેતા, કાહાકા પોરમેહેર તુમહે આત્માહા તારણ પુરીરીતે કોઅય રિયહો, ઈ ખ્રિસ્તમાય આપહે બોરહા પ્રતિફળ હેય.
1PE 1:10 યા તારણા બારામાય ભવિષ્યવક્તાહાય બોજ સાવધાની થી હોદ એને તાપાસ કોઅયી, એને ચ્યાહાય ભવિષ્યવાણી કોઅલી આતી, કા કેહેકેન પોરમેહેર તુમહે તારણાહાટી તુમહે પ્રતિ દયાળુ રીતેથી કામ કોઅરી, જ્યા તુમા યોગ્ય નાંય હેય.
1PE 1:11 ઈસુ ખ્રિસ્તા આત્મા ભવિષ્યવક્તાહા માય આતો, જીં ખ્રિસ્તા દુઃખ એને ચ્યા દુઃખહા પાછે મિળનારી મહિમા બારામાય ચ્યાહાન પેલ્લેથી આખી રિઅલો આતો. ભવિષ્યવક્તાહાય ઈ જાઅના કોશિશ કોઅયી કા આત્મા ચ્યાહાલ કાય દેખાડી રીઅલા આતાં, યો બોદ્યો વાતો કોવે ઓઅરી એને યો કેહેકેન પુર્યો ઓઅરી.
1PE 1:12 બાકી પોરમેહેરાય યા ભવિષ્યવક્તાહાન દેખાડયાં કા ચ્યાહા સંદેશ પોતાનાહાટી નાંય બાકી તુમહેહાટી આતો. તો સંદેશ ઈસુ ખ્રિસ્તા હારી ખોબારે બારામાય હેય, જો તુમા આમી વોનાયાહા. પોરમેહેરાય હોરગામાઅને ચ્યા પવિત્ર આત્મા દોવાડયા કા તુમહાન હારી ખોબાર આખાહાટી લોકહા મોદાત કોએ. ઈ બોદા ઓલા નોવાયે હેય કા ઓલે લોગુ કા હોરગા દૂત બી આનંદથી યે વાતહેલ ઓઅતા એઅય રીયહા.
1PE 1:13 યાહાટી, હારેરીતે વિચાર કોઆ એને પોતાના મોનાલ કાબુમાય રાખા, એને હાચવીન રા એને ઈસુ ખ્રિસ્તા પાછા યેઅના સમયે તુમહાન મિળનારા તારણાહાટી પુરી-પુરી આશા રાખા, જીં પોરમેહેર તુમહાન પોતાના સદા મોયાથી દેઅરી, જોવે ઈસુ ખ્રિસ્ત હોરગામાઅને, પાછો યા દુનિયામાય યેઅરી.
1PE 1:14 આગના માનનારા પોહહા હારકા પોરમેહેરા આગનાયે પાલન કોઆ એને ચ્યા ખારાબ કામહાલ મા કોઅહા, જ્યાહાલ તુમા તોવે કોઅના ઇચ્છા રાખતા આતા, જોવે તુમા પોરમેહેરા હાચ્ચાયેલ નાંય જાઅતા આતા.
1PE 1:15 બાકી જેહેકેન તુમહાન હાદનારો પોરમેહેર પવિત્ર હેય, તેહેકેન તુમાબી બોદા સ્વભાવામાય પવિત્ર બોના,
1PE 1:16 કાહાકા પવિત્રશાસ્ત્રમાય પોરમેહેર આખહે તુમા, “પવિત્ર બોના, કાહાકા આંય પવિત્ર હેય.”
1PE 1:17 જોવે તુમા, ઓ આબા આખીન ચ્યાલ પ્રાર્થના કોઅતાહા, તે યે વાતેલ યાદ રાખા, કા તો પક્ષપાત કોઅયા વોગાર, હર યોક માઅહા કામહા પરમાણે ન્યાય કોઅહે, યાહાટી જોવે તુમા દોરત્યેવોય પારદેશી બોનીન રોતહા, તે ચ્યા દાક રાખીન પોતાના જીવન જીવા.
1PE 1:18 તુમા જાંઅતાહા કા વિતી ગીઅલા સમાયમાય તુમા યોક નોકામ્યા જીવન જીવતા આતા, યોક ઓહડો તરીકો જો તુમહે વડીલાહાથી દેનલો આતો, બાકી તુમહાન ચ્યા નોકામ્યા જીવનથી છોડવી લેદલા ગીયા. તુમહાલ હોના કા ચાંદી જોહડી નાશ ઓઅય જાનારી વસ્તુહુથી નાંય વેચાતાં લેદહા,
1PE 1:19 બાકી ખ્રિસ્તા કિમતી લોયાથી, જો યોક શુદ્ધ એને નિર્દોષ ગેટા હારકો આતો.
1PE 1:20 યા દુનિયાલ ઉસબાડ્યા પેલ્લાજ પોરમેહેરાય નોક્કી કોઅય લેદેલ કા ઈસુ ખ્રિસ્ત છોડાવનારો ઓઅરી. બાકી તો તુમહે ભલાઈ કોઅરાહાટી યા છેલ્લા દિહાહામાય યા દુનિયામાય યેનો.
1PE 1:21 ઈસુ ખ્રિસ્તાય જીં કાય આપહેહાટી કોઅયા, ચ્યા લીદે તુમા આમી પોરમેહેરાવોય બોરહો કોઅતાહા, જ્યાંય ઈસુ ખ્રિસ્તાલ મોઅલા માઅને પાછો જીવતો કોઅયો એને ચ્યાલ બોજ વોદારે મહિમા દેની, યાહાટી તુમા બોરહો કોઅતાહા એને પોરમેહેરામાય તુમહે આશા આમી મજબુત હેય.
1PE 1:22 કાહાકા હાચ્ચાયે પાલન કોઅનાથી તુમહાન તુમહે પાપહાથી શુદ્ધ કોઅય દેનહા, આમી તુમહાય પોતાના આર્યા વિસ્વાસ્યાહાવોય નિષ્કપટતાથી પ્રેમ કોઅરા જોજે. યોક બિજાવોય આનંદથી બોઆયને એને પુરા મોના થી પ્રેમ કોઅના ચાલુ રાખા.
1PE 1:23 કાહાકા તુમહાન પોરમેહેરાપાઅને યોક નોવા જીવન મિળ્યહા, તુમહાન ઈ જીવન કાદ્યે ઓહડયે વસ્તુ થી નાંય મિળ્યાં, જીં નાશ ઓઅય જાઅરી, બાકી કાય ઓહડયે થી મિળ્યાં જીં કાયામ રોઅરી, એટલે, પોરમેહેરા જીવતા એને અનંત વચન થી મિળ્યહા.
1PE 1:24 કાહાકા પવિત્રશાસ્ત્ર ઈ આખહે, “બોદા લોકહા જીવ ગાહીયા હારકા હેય એને ચ્યાહા બોદી સોબા ગાહીયા ફુલા હારકી હેય, ગાહીયા ઉખાય જાહાય, એને ફુલેં ટુટી પોડતેહે.
1PE 1:25 બાકી પોરમેહેરા વચન કાયામુંજ ટકી રોહોય.” ઈ વચન ઈસુ ખ્રિસ્તા બારામાય હારી ખોબાર હેય જીં તુમહે વોચમાય પ્રચાર કોઅલો ગીઅલો આતો.
1PE 2:1 યાહાટી, હર જાત્યા ખારાબ વેવહારથી દુર રા, બીજહાન દોગો મા દાહા, કપટી, ડોંગી મા બોનહા, બીજહાન ઓદરાય નાંય કોઅના, એને બીજહા વિરુદ ખારાબ વાતો નાંય આખના.
1PE 2:2 જ્યેં રીતે યોક નોવો જન્મો લેદલા પોહા પોતાની આયહે દુદ પિયાં ઇચ્છા રાખહે, તેહેકેનુજ તુમાબી પોરમેહેરા વચન હિકના ઇચ્છા રાખા એટલે તુમા લોક આત્મિક રુપામાય મજબુત બોની હોકે. તોવે પોરમેહેર તુમહાન એને યા દુનિયાથી બોચાવી.
1PE 2:3 કાહાકા જેહેકેન પવિત્રશાસ્ત્ર આખહે, “તુમહાય અનુભવથી જાંઅયાહા કા પ્રભુ દયાળુ હેય.”
1PE 2:4 આમી તુમા પ્રભુ ઈસુપાય યેનહા, જો યોક ઈમારતે પાયામાય થોવલો યોક મહત્વા દોગાડા હારકો હેય, બાકી તો જીવતો દોગાડ હેય. કોલહાક લોકહાય ચ્યાલ નાકારી દેનલો આતો, બાકી પોરમેહેરે ચ્યાલ નિવડયો એને ચ્યાલ બોજ કિમતી ગોણહે.
1PE 2:5 એને જ્યેં રીતે લોક દોગડાહા થી ગુઉ બોનાડતેહે, ચ્યે રીતે પોરમેહેર તુમહાન યોકહાતે યોકા ટોળામાય જોડી રિયહો જ્યામાય પોરમેહેરા આત્મા રોહે, એટલે જીં ઈસુ ખ્રિસ્તાય આમેહાટી કોઅયા, ચ્યાથી તુમા ચ્યા યાજકાહા હારકા જ્યા બલિદાન ચોડાવતાહા, ઓહડે કામે કોઆ જ્યેં પોરમેહેરાલ પ્રસન્ન કોઅતેહે.
1PE 2:6 ઈ તેહેકેનુજ હેય જેહેકેન પોરમેહેર પવિત્રશાસ્ત્રમાય આખહે, “એઆ, માયે યોક મુખ્ય ખૂણા કિમતી દોગાડ નિવડયોહો, જો સીયોન શેહેરામાય ગોઆલ મજબુત બોનાવાહાટી ઉપયોગ કોઅલો જાહાય, એને જો કાદોબી ચ્યાવોય બોરહો કોઅહે, તો શરમાયી નાંય.”
1PE 2:7 ઓ દોગાડ તુમહેહાટી બોજ કિમતી હેય, જ્યેં ઈસુ ખ્રિસ્તાવોય બોરહો કોઅતેહે, બાકી જ્યા લોક ચ્યાવોય બોરહો નાંય કોએત ચ્યાહા બારામાય પવિત્રશાસ્ત્ર આખહે કા, “જો દોગાડ કોડયાહાય ઉપયોગ કોઅના નકામ્યો ગણ્યો, તો ઈમારતે પાયામાય બોદહાથી કિમતી દોગાડ બોની ગીયહો.”
1PE 2:8 એને પાછી પવિત્રશાસ્ત્ર ઇબી આખહે, “તો ઓહડો દોગાડ હેય જ્યાથી લોકહાન ઠોકાર લાગહે, ઓહડા ખોલકડા હેય, જ્યાથી ચ્યે ઠોકાર ખાતહેં,” કાહાકા ચ્યે વચનાવોય બોરહો કોઅરા નાંય માગેત, યાહાટી ચ્યે ઠોકાર ખાયન પોડી જાતહેં, પોરમેહેરે ચ્યાહા હાતે ઈ ઓઅના યોજના બોનાડીહી.
1PE 2:9 બાકી તુમા પોરમેહેરા નિવાડલા લોક, એને ચ્યા યાજક હેતા, જો રાજા હેય, તુમા લોક પોરમેહેરાહાટી સમર્પિત એને ચ્યા ખાસ લોક હેતા. ચ્યે તુમહાન આંદારામાઅને પોતાના અદભુત ઉજવાડામાય હાદ્યાહા, એટલે તુમા ચ્યા અદભુત કામહા ઘોષણા કોઅય હોકે.
1PE 2:10 પવિત્રશાસ્ત્રામાય હાચ્ચાંજ લોખ્યાહાં, કા તુમા પેલ્લા પોરમેહેરા લોક નાંય આતા, બાકી આમી પોરમેહેરા લોક હેતા. પેલ્લા તુમા પોરમેહેરા દયાલ નાંય જાઅતા આતા બાકી આમી તુમા યાલ જાંઅતાહા કાહાકા ચ્યાય પેલ્લેથીજ તુમહાવોય પોતાની દયા દેખાડીહી.
1PE 2:11 ઓ બાહા એને બોઅયેહેય, તુમા યા દુનિયામાય પરદેશી એને મુસાફીર હારકા હેતા, આંય તુમા લોકહાન વિનાંતી કોઅતાહાંવ કા ચ્યો બોદ્યો શરીરા ખારાબ ઇચ્છાહાથી બોચા કાહાકા યો તુમહે આત્માહા વિરુદ કોઅત્યોહો.
1PE 2:12 અવિસ્વાસી લોકહાવોચમાય તુમહે જીવન હારાં રા જોજે, કાહાકા જ્યાથી કા જ્યા બારામાય ચ્યે તુમહાન ખારાબ માનીન તુમહે નિંદા કોઅતેહે, ચ્યે તુમહે હારેં કામે દેખીન ઈસુ પાછા યેયના દિહામાય પોરમેહેરા મહિમા કોએ.
1PE 2:13 આમહાય ચ્યે બોદયે સત્તાયેહે આધીન રોઅના હેય, જ્યેહેન માઅહાથી નિવાડલ્યો જાત્યોહો, કાહાકા ઈ પ્રભુ ઇચ્છા હેય, રાજા આધીન રા, જો બોદહાવોય રાજ કોઅહે.
1PE 2:14 એને રાજ્યપાલા બી આધીન રા કાહાકા તોજ હેય જ્યા ઉપયોગ રાજા ચ્યા લોકહાન ડૉડ દાંહાટી કોઅહે જ્યાહા કામે ખારાબ હેય એને ચ્યા લોકહા વાહવા કોઅરાહાટી જ્યાહા કામે હારેં હેતેં.
1PE 2:15 કાહાકા પોરમેહેરા ઇચ્છા ઓહડી હેય, તુમા હારાં કામ કોઆ એટલે તુમા ચ્યા મૂર્ખ લોકહાન તુમહે વિરુદ ગલત દોષ થોવના થી રોકી હોકે જ્યેં પોરમેહેરાલ નાંય જાંએત.
1PE 2:16 તુમા લોક પોતે પોતાલ છુટકારો મિળલો જાંઅયા કાહાકા આમહે પ્રભુ ઈસુ ખ્રિસ્તાય પેલ્લેથીજ તુમહે છુટકો કોઅયહો, બાકી યા છુટકા પાહલા ખારાબ કામે મા કોઅહા, બાકી તુમા પોરમેહેરા સેવાકાહા હારકો વેવહાર કોઆ.
1PE 2:17 બોદહા આદર કોઆ, પોતાના બોદા વિસ્વાસ્યાહાવોય પ્રેમ કોઆ, પોરમેહેરા દાક રાખા, રાજા સન્માન કોઆ.
1PE 2:18 ઓ ચાકારાહાય, હરેક જાત્યા દાક રાખીન પોતાના માલિકાહા આધીન રોયન ચ્યાહા આગનાયેહે પાલન કોઆ, એહેકેન બોદયે જાત્યા માલિકાહા હાતે કોઆ પાછે ચ્યા દયાળુ એને હારાં ઓએ કા કડાક ઓએ.
1PE 2:19 કાહાકા પોરમેહેર બોદાંજ જાંઅહે એહે જાઇન અન્યાયા થી દુઃખ ઉઠાવતા કષ્ટ સહન કોઅતેહે, તે પોરમેહેર આમહે થી રાજી ઓઅહે.
1PE 2:20 કાહાકા જો તુમહાય બુલ કોઇન માર ખાદહો, તે ડોંડ મિળના થી ધીરજ રાખનામાય તુમહે વાહવા કોઅના કાય કારણ નાંય હેય. બાકી જો હારાં કામ કોઇન દુઃખ ઉઠાવતાહા એને ધીરજ રાખતાહા, તે યાકોય પોરમેહેર રાજી ઓઅહે.
1PE 2:21 એને તુમહાન યાહાટીજ હાદ્યાહા બી કાહાકા ખ્રિસ્તે તુમહેહાટી દુઃખ ઉઠાવીન, તુમહાન યોક નમુનો દેય ગીયહો કા તુમાબી ચ્યા પાગહા નિશાણ્યેહેવોય ચાલા.
1PE 2:22 પવિત્રશાસ્ત્ર આખહે, “નાંય તે ચ્યાય પાપ કોઅયો, એને નાંય ચ્યે કોદહી જુઠા બોલ્યો, યોક વોખાત બી નાંય.”
1PE 2:23 ચ્યાય નિંદા કોઅનારાહા બી નિંદા નાંય કોઅયી, એને જોવે ચ્યાલ દુઃખ દેના તે ચ્યાય કાદાલ દોમકી નાંય દેની, બાકી ચ્યે પોતે પોતાલ પોરમેહેરા આથામાય હોઅપી દેના જો કાયામ હાચ્ચાયેથી લોકહા ન્યાય કોઅહે.
1PE 2:24 તો પોતેજ આમહે પાપહાલ પોતાના શરીરાવોય લેયને હુળીખાંબાવોય ચોડી ગીયો, જ્યાથી આમા પાપહાહાટી મોઅયન ન્યાયપણાહાટી જીવન જીવજે, એને ચ્યા ઘાવહાથી આમા હારાં ઓઅય ગીયહા.
1PE 2:25 તુમા પેલ્લે ટાકાલા ગેટહા હારકે આતેં, બાકી આમી તુમા ખ્રિસ્તાપાય ફિરી યેનહા જો તુમહે આત્માહા અધ્યક્ષ એને રાખવાળ્યો હેય.
1PE 3:1 ઓ થેઅયેહેય, તુમા પોત-પોતાના માટડાહા આધીનમાય રોજા, એટલે જો યાહામાઅને કાદો ઓહડો રોય જો પોરમેહેરા વચનાવોય બોરહો નાંય કોઅતો ઓરી,
1PE 3:2 તે જ્યેં રીતે તુમા જીવન જીવત્યોહો, ચ્યા તુમહે કાય આખ્યાં વોગાર ચ્યા બોરહો કોએ, એને જોવે ચ્યા તુમહે શુદ્ધ એને ઈશ્વરીય વેવહારાલ દેખી તોવે ચ્યા ખ્રિસ્તાવોય બોરહો કોઅરી.
1PE 3:3 એને તુમહે શણગાર બનાવટ્યો નાંય રોય, જેહેકેન નકલી કીહારી, એને હોના ગારાણે પોવના, કા પાછે જાત્યે-જાત્યે ફાડકે પોવના.
1PE 3:4 બાકી તુમહે દિલમાય હેય, તીંજ હેય જીં તુમહાન સુંદર બોનાડેહે, ઓ યોક નમ્ર એને અવિનાશી ગુણહા કોય સોજાવલો રોય, જો કા પોરમેહેરાહાટી બોજ કિમતી હેય.
1PE 3:5 પેલ્લા સમયામાય રોનાર્યો પવિત્ર થેઅયોબી, જ્યો પોરમેહેરાવોય આશા પોતે-પોતાલ યે રીતેથી શણગારત્યો એને પોત-પોતાના માટડાહા આધીન રોત્યો આત્યો.
1PE 3:6 જેહેકેન સારા આબ્રાહામા આગના માનતી આતી એને ચ્યાલ સ્વામી આખતી આતી. જોવે તુમાબી હારાં કોઅત્યો રાહા એને કોઅહાજ પ્રકારા ધાકથી ધાકાય નાંય જાહા, તોવે તુમા ચ્યા પોહયેહે હારક્યો ઓઅહા.
1PE 3:7 તેહેકેનુજ ઓ માટડાહાંય, તુમાબી પોતાના થેઅયેઆરે હોમાજદારીથી રોજા, એને ચ્યેહે દિયાન રાખા, કાહાકા ચ્યો તુમહેથી નોબળ્યો હેત્યો, યાહાટી તુમા ચ્યેહે આદર કોઆ. ઈ હોમજીન કા આમા બેની જીવના વરદાના વારીસ હેજે, જ્યેથી તુમહે પ્રાર્થનાયે માય રુકાવાટ નાંય યેય.
1PE 3:8 સેલ્લે, આંય તુમા બોદહાન ઈ આખા માગહુ, કા એકતામાય રા, યોકબીજા કાળજી કોઆ, યોકબીજાઆરે બાહા-બોઅહી હારકો પ્રેમ કોઆ, યોકબીજાહાટી માયાળુ બોના, એને યોકબીજાઆરે નમ્ર બોના.
1PE 3:9 ખારાબા બોદલે ખારાબ મા કોઅહા નાંય નિંદા બોદલે નિંદા કોઅના, બાકી યા ઉલટાં બોરકાતુજ દા કાહાકા પોરમેહેરે તુમહાન યાહાટીજ હાદ્યાહા, જો તુમા એહેકેન કોઅતાહા તે પોરમેહેર તુમહાનબી બોરકાત દેઅરી.
1PE 3:10 કાહાકા પવિત્રશાસ્ત્ર આખહે, “જો કાદાં માઅહું પોતાના જીવના આનંદ લા માગહે, એને હારા દિહી એરા માગહે, તે તો ખારાબ વાતો નાંય આખે, એને જુઠા નાંય બોલે.
1PE 3:11 તો ખારાબ કોઅના છોડે, એને હારાંજ કોએ, તો બીજહા આરે મેળ મિળાપ થી રાંહાટી કોશિશ કોએ.
1PE 3:12 કાહાકા પ્રભુ નોજાર ન્યાયી માઅહાવોય લાગલી રોહે, એને ચ્યા કાન ચ્યાહા પ્રાર્થનાયે એછે લાગલા રોતહા, બાકી પ્રભુ ખારાબ કોઅનારાહા થી મુંય ફેરવી લેહે.”
1PE 3:13 જો તુમા કાયામ હારાં કામ કોઅના કોશિશ કોઅતાહા, તે કાદોબી આસલીમાય તુમહાન નુકસાન નાંય પોઅચાડી હોકે.
1PE 3:14 જો તુમા ન્યાયપણા લીદે દુઃખબી ઉઠાવતાહા, તે આસલીમાય તુમા ધન્ય હેતા, તેહેકેન કોઆ જેહેકેન પવિત્રશાસ્ત્રમાય લોખલાં આતાં, “ચ્યા લોકહાથી મા બીયહા, જ્યા તુમહાન બીયાડતાહા એને યે વાતે ચિંતા નાંય કોઅતા કા લોક કાય કોઅય હોકતાહા.”
1PE 3:15 બાકી ખ્રિસ્તાલ પોતાના રુદયામાય પ્રભુ હોમજીન ચ્યા માન કોઆ, એને જો કાદો તુમહાન તુમહે આશાયે બારામાય કાય પુછે, તે ચ્યાલ જાવાબ દાંહાટી કાયામ તિયાર રોજા, બાકી નમ્રતા એને આદર હાતે.
1PE 3:16 એને અંતકરણ બી શુદ્ધ રાખા, યાહાટી કા જ્યેં વાતહેબારામાય તુમહે બદનામી ઓઅહે ચ્યાહા બારામાય ચ્યે, જ્યેં ખ્રિસ્તામાય તુમહે હાર્યે ચાલચલને અપમાન કોઅતેહે, શરમાય જાય.
1PE 3:17 કાહાકા જો પોરમેહેરા ઈ ઇચ્છયા હેય, તે ખારાબ કોઅના લીદે ડોંડ બોગાવના કોઅતા હારાં કોઅના લીદે દુઃખ સહન કોઅના વોદારે હારાં હેય.
1PE 3:18 આંય ઈ યાહાટી આખતાહાવ, કાહાકા ઈસુ ખ્રિસ્તાયબી યોકુજ વોખાત આમહે પાપાહા લીદે દુઃખ વેઠયાં એને તો યોક ન્યાયી આતો તેબી આમે અન્યાયાહાહાટી મોઓઈ ગીયો, એટલે આમહાન પોરમેહેરાપાય લી યેય હોકે, તો શરીરા રુપામાય તે મોઓઈ ગીયો બાકી પવિત્ર આત્મા સામર્થ્યા થી પાછો જીવતો કોઅય દેનલો ગીયો.
1PE 3:19 તોવે ચ્યા આત્માય જાયને ચ્યા આત્માહાલ હારી ખોબારે પ્રચાર કોઅયો, જ્યેં ચ્યા જાગાવોય પોરમેહેરાથી બંદ કોઅલે ગીયહેં, જ્યેં જાગે મોઅલા લોકહા આત્મે હેતેં.
1PE 3:20 યે ચ્યા લોકહા આત્મે આતેં, જ્યાહાય ચ્યા વિતી ગીઅલા સમયામાય આગના નાંય માનલી આતી, જોવે નોહો પોતાના ઉડ્યા બોનાવી રિઅલો આતો, તે પોરમેહેર ધીરજથી વાટ જોવી રિઅલો આતો કા કાય ચ્યા લોક પાપ કોઅના બંદ કોઅરી, બાકી કેવળ આઠ લોકહાન ચ્યા ભયાનક પાઅયામાય બુડનાથી બોચાડલા ગીયા.
1PE 3:21 ઈ બાપતિસ્મા નિશાણી હેય, જો આમી તુમહે તારણ કોઅહે, બાપતિસ્મા મોતલાબ શરીરા મળ દોવના નાંય, બાકી શુદ્ધ રુદયાથી પોતાનાલ પોરમેહેરાહાટી સમર્પિત કોઅના હેય. ઈ બાપતિસ્મા ઈસુ ખ્રિસ્તા મોઅલા માઅને પાછા જીવતા ઓઅનાથી આમહે તારણ કોઅહે.
1PE 3:22 આમી તો હોરગામાય જાયને પોરમેહેરા જમણી એછે બોઠલો હેય, એને તો બોદા હોરગા દૂતહા, ઓદિકાર્યાહા એને બોદયે શક્તિહેવોય રાજ કોઅહે.
1PE 4:1 યાહાટી, જોવેકા ખ્રિસ્તે ચ્યા શરીરામાય રોતી વોખાત દુઃખ વેઠયાં, યાહાટી તુમહાય બી તોહોડોજ વિચારા હાતે દુઃખ વેઠાં હાટી તિયાર રા જોજે જીં ચ્યામાય આતાં. કાહાકા જો તુમા ખ્રિસ્તાહાટી દુઃખ વેઠાં હાટી તિયાર હેતા, તે તુમહાય પાપ નાંય કોઅના ફેસલો કોઅય લેદહો.
1PE 4:2 એટલે ભવિષ્યામાય આપહે બાકી રીઅલા શારીરિક જીવન માઅહા ઇચ્છા પરમાણે નાંય બાકી પોરમેહેરા ઇચ્છા પરમાણે જીવતા રા.
1PE 4:3 કાહાકા તુમા લોકહાય અવિસ્વાસી ઇચ્છા પરમાણે કામ કોઅરા, એને વ્યબિચારા ખારાબ ઇચ્છાયો, વિષયવાસના, ભોગ વિલાસ, પિદાડ, એને ધિક્કારપાત્ર મુર્તિપુજા માય જો સમય વિતાવ્યો, તો બો જાયો.
1PE 4:4 યા લીદે તુમહે આગલ્યા હાંગાત્યા નોવાય પામી જાતહા જોવે તુમા ચ્યાહાઆરે ચ્યે ખારાબ વસ્તુહુ માય ભાગીદાર નાંય ઓએ જ્યો ચ્યા કોઅતાહા, યાહાટી ચ્યા તુમહે બદનામી કોઅતાહા.
1PE 4:5 બાકી ચ્યે જો જીવતા એને મોઅલાહા ન્યાય કોઅનારા પોરમેહેરાલ પોતાના ચાલચલના ઇસાબ દેઅરી.
1PE 4:6 ઈ કારણ હેય કા મોઅલાહાન બી હારી ખોબાર વોનાડલી ગીયી, જ્યેથી જોવે ચ્યા શરીરામાય માઅહા હારકો મોઅઇ ગીયો, તેરુંબી આત્મામાય ચ્યા પોરમેહેરા હારકા જીવતા રિયા.
1PE 4:7 બોદયે વાતહે છેવાટ તારાત ઓઅનારો હેય, યાહાટી સંયમ ઓઇન પ્રાર્થનાયેહાટી જાગતા રા.
1PE 4:8 બોદહાથી મહત્વા વાત ઈ હેય કા યોક બિજાવોય વોદારે પ્રેમ કોઆ, કાહાકા જો તુમા લોકહાવોય પ્રેમ કોઅહા તે તુમા કાયામ કોઅહાબી ગલત કામાલ માફી દાંહાટી તિયાર રાહા જ્યો ચ્યાહાય કોઅયોહો.
1PE 4:9 લોકહાન પોતાના ગોઅહામાય સ્વાગત કોઆ એને એહેકેન ટુટરીયા વોગાર યોકબીજા ગાવાર ચાકરી કોઆ.
1PE 4:10 જ્યાલ જીં વરદાન પોરમેહેરા પાયને મિળલા હેય, તો ચ્યા વરદાનાલ પોરમેહેરા હારા ચાકારા રુપામાય બીજહા મોદાત કોઅરાહાટી ઉપયોગ કોએ.
1PE 4:11 જો કાદાપાય પ્રચાર કોઅના વરદાન હેય, તે તો પોરમેહેરા સંદેશા પ્રચાર કોએ, જો કાદાપાય બિજા લોકહાન મોદાત કોઅના વરદાન હેય, તે તો ચ્યા સામર્થ્યા થી કોએ જીં પોરમેહેર દેહે, તે જીં કાયબી તુમા કોઅહા તી ઈસુ ખ્રિસ્તા કોઇન પોરમેહેરાલ મહિમા દેવાડી. બોદી મહિમા સામર્થ કાયામ-કાયામહાટી ચ્યા હેય. આમેન.
1PE 4:12 ઓ પ્રિય બાહા એને બોઅયેહેય, ચ્યે દુઃખ દેનાર્યે વસ્તુહુ બારામાય નોવાય મા પામહા જ્યા લીદે તુમા દુઃખ ઉઠાવી રીયહા, કાહાકા તુમા ખ્રિસ્તા હેતા. બાકી યો વસ્તુ ઈ દેખાડાહાટી ઓઅય રિયહો કા કાય તુમા હાચ્ચાંજ પોરમેહેરાવોય બોરહો કોઅતાહા, યાહાટી, ઈ નાંય વિચારના કા તુમહેઆરે કાય નોવાય ઓઅય રીયહા.
1PE 4:13 બાકી યા બારામાય ખુશ રા, કાહાકા તુમહાન ચ્યા દુ:ખાહામાય યોક ભાગ મિળ્યહો જ્યેં ખ્રિસ્તાલ મિળલે આતેં. યા લીદે, જોવે ખ્રિસ્ત બોદા લોકહાન પોતાની મહિમા પ્રગટ કોઅરાહાટી પાછો યેઅરી તે તુમહે આનંદ હાચ્ચોજ મોઠો રોઅરી.
1PE 4:14 પાછે જો ખ્રિસ્તા નાંવા લેદે તુમહે નિંદા કોઅલી જાહાય, તે ધન્ય હેતા, કાહાકા પોરમેહેરા મહિમામય આત્મા, તુમહેમાય રોહે.
1PE 4:15 તુમહેમાઅનો યોકતો વ્યક્તી ખૂની કા બાંડ, લુચ્યો ઓઅનાથી, કા બીજહા કામહામાય ઘાલમેલ કોઅના લીદે દુઃખ નાંય બોગવાં પોડે.
1PE 4:16 બાકી જો ખ્રિસ્તી ઓઅના લીદે દુઃખ બોગવે, તે ચ્યાથી શરમાયા નાંય પોડે, બાકી, પોરમેહેરા મહિમા કોઆ કા તુમા યાહાટી દુઃખ વેઠી રીયહા કાહાકા તુમા ખ્રિસ્તા હેતા.
1PE 4:17 કાહાકા ન્યાય કોઅના સમય યેય ગીયહો, કા પેલ્લો પોરમેહેરા લોકહા ન્યાય કોઅલો જાય, એને જોવેકા તો પેલ્લો આમા વિસ્વાસ્યાહા ન્યાય કોઅરી, યાહાટી ચ્યે ભયાનક વસ્તુહુ બારામાય વિચારા જીં ચ્યા લોકહાઆરે ઓઅરી જ્યા ચ્યે હારી ખોબારેલ નાંય માનેત જીં ચ્યા પાયને યેહે.
1PE 4:18 જેહેકેન કા પવિત્રશાસ્ત્ર આખહે, “જો યોકા હારા માઅહા તારણ ઓઅના ઓલા કઠીણ હેય, તે ખારાબ માઅહા એને પાપી નોક્કીજ બોચનારા નાંય.”
1PE 4:19 યાહાટી જ્યા પોરમેહેરા ઇચ્છા પરમાણે દુઃખ વેઠતાહા, ચ્યાહાય પોરમેહેરાવોય બોરહો રાખના ચાલુ રાખા જોજે, જ્યેં ચ્યાહા રચના કોઅયીહી. પોરમેહેર કાયામ તી કોઅહે જ્યાલ કોઅના ચ્યાય વાયદો કોઅલો આતો એને યાહાટી જીં હારાં હેય તી કોઅના ચાલુ રાખા.
1PE 5:1 કોલ્યોહોક ઓહડયો વાતો હેય જ્યો આંય તાઅને વડીલાહાન આખા કોઅતાહાંવ, કાહાકા આંયબી તુમહે હારકો યોક આગેવાન હેતાંવ. માયે પોતે ચ્યા દુઃખહાલ દેખ્યાહા, જીં બોજ પેલ્લા ખ્રિસ્તાય વેઠયાં. જોવે તો પાછો ફિરી યેઅરી, તોવે આંયબી ચ્યા મહિમામાય ભાગીદાર ઓઅહીં.
1PE 5:2 આમી આંય તુમહાન વિનાંતી કોઅતાહાંવ, કા વિસ્વાસ્યાહા ચ્યા ટોળા દેખભાલ કોઆ જીં પોરમેહેરા હેય, એને જ્યેં તુમહાન દેખભાલા હાટી હોઅપી દેનલે ગીયહેં. ઈ મજબુરીથી નાંય, બાકી પોરમેહેરા ઇચ્છા પરમાણે આનંદથી કોઆ. તુમા ઈ કામ પોયહા આશાયેથી મા કોઅહા બાકી પોરમેહેર એને લોકહા સેવા કોઅના ઇચ્છાથી કોઆ.
1PE 5:3 જ્યા લોક તુમહાન હોઅપલા ગીયહા, ચ્યા લોકહાવોય યોક ઓદિકાર્યા હારકો મા બોનહે, બાકી ચ્યાહાહાટી યોક હારો નમુનો બોન.
1PE 5:4 કાહાકા જોવે ઈસુ ખ્રિસ્ત, જો કા આમહે મુખ્ય ગોવાળ હેય, પાછો ફિરી યેઅરી, તોવે તુમહાન યોક કોદહીજ કરમાય નાંય જાય ઓહડો મહિમાયે મુગુટ દેઅરી.
1PE 5:5 યેજપરમાણે તુમા જુવાન માટડાહાંય, તુમાબી વડીલ માટડાહા આધીન રા, તુમા બોદા ને બોદા નમ્રતા થી યોકબીજા સેવા કોઆ, કાહાકા કાદો પવિત્રશાસ્ત્રમાય વાચી હોકહે, “પોરમેહેર અભિમાની લોકહા વિરુદ કોઅહે બાકી તો ચ્યા લોકહાહાટી સદા મોયા કોઅહે જ્યા વિનમ્ર હેય.”
1PE 5:6 યાહાટી, પોતે પોતાલ પોરમેહેરા હામ્મે નમ્ર કોઆ જો રાખવાળી કોઅનામાય બળવાન હેય એટલે તો હાચ્ચે સમાયે તુમહાન બોજ રીતે માનપાન દેય.
1PE 5:7 પોરમેહેરાલ આપહે બોદ્યો પરેશાન્યો એને ચિંતાયો આખા કાહાકા તો તુમહે કાળજી કોઅહે.
1PE 5:8 સાવચેત ઓઆ, એને જાગતા રા, કાહાકા તુમહે દુશ્માન સૈતાન તુમહે તાપાસ કોઅતો ફિરતો રોહે એટલે તુમહે નાશ કોઅય દેય, રેકનારા સિંહી વાગા હારકો હેય, તો યા હોદમાય રોહે, કા કાલ ફાડી ખાઉં.
1PE 5:9 મજબુત બોરહાહાતે ચ્યા સામનો કોઆ, કાહાકા તુમા જાંઅતેહે કા યા દુનિયામાય તુમહે આર્યા વિસ્વાસી યે પરમાણે દુઃખ બોગવી રીયહા.
1PE 5:10 પોરમેહેર જો પુરીરીતેથી સદા મોયાકોય બોઆલો હેય, ચ્યાય તુમહાન ઈસુ ખ્રિસ્તાઆરે તુમહે એકતા લીદે ચ્યા અનંત મહિમાયેમાય ભાગીદાર બોનાહાટી તુમહાન હાદ્યાહા. તુમહે વાયજ વાઆ લોગુ દુઃખ વેઠયાં પાછે પોતેજ તુમહાન સિદ્ધ એને મજબુત એને બળવાન કોઅરી.
1PE 5:11 તો કાયામહાટી સામર્થશાલી થી રાજ કોઅરી. આમેન.
1PE 5:12 માયે ઈ વાયહાના પત્ર સિલવાનુસા મોદાતકોય લોખ્યાં એને તુમહાન દોવાડયાહા. આંય ચ્યાલ ખ્રિસ્તામાય બોરહાવાળો બાહા રુપામાય માનતાહુ. મા યાલ લોખના મોતલાબ તુમહાન ઈંમાત દેઅના એને ખાત્રી કોઆડના હેય કા જો કાયબી તુમા અનુભવ કોઅય રીયહા, તો આસલીમાય તુમહેહાટી પોરમેહેરા સદા મોયા ભાગ હેય, યે મોયામાય ટિકિ રા.
1PE 5:13 બાબેલ શેહેરા વિસ્વાસી તુમહાન સલામ આખતેહે, જ્યાહાન પોરમેહેરે નિવડયાહા જેહેકેન ચ્યે તુમહાન નિવાડલા. માર્ક, જો માયેહાટી યોક પોહા હારકો હેય, તોબી તુમહાન સલામ આખહે.
1PE 5:14 યોકબિજાલ આસલીમાય પ્રેમથી સલામ કોઆ, તુમા બોદહાન, જ્યા ખ્રિસ્તામાય હેતા, શાંતી મિળતી રોય.
2PE 1:1 આંય સિમોન પિત્તર, જો ઈસુ ખ્રિસ્તા સેવાક એને નિવાડલો પ્રેષિત હેતાંવ, તુમહે બોદહાહાટી લોખી રિયહો, જો ચ્યા બોજ કિમત્યા બોરહાલ મેળવી હોકહ્યા, જો આમહેમાય હેય, તો બોરહો આમહે પોરમેહેર એને તારણારા ઈસુ ખ્રિસ્તાથી આમહાન દેનલો ગીયહો, જો આમહાન પોરમેહેરાઆરે હાચ્ચો ઠોરવેહે.
2PE 1:2 પોરમેહેર તુમહાન વોદારે ને વોદારે સદા મોયા એને શાંતી મિળવે જેહે-જેહે તુમા પોરમેહેર એને આપહે પ્રભુ ઈસુ જ્ઞાનામાય વોદતાહા.
2PE 1:3 આમહે પોરમેહેરાલ જાઅના લીદે ચ્યે આમહાન તી સામર્થ દેનહા જીં ચ્યાપાય હેય, યાહાટી આમહેપાય તી બોદા હેય, જ્યા આમહાન યોક આત્મિક જીવન જીવના જરુરી હેય. ચ્યે પોતાના સિદ્ધ એને મહિમામય સ્વભાવા લીદે આમહાન પોતાના લોક ઓઅરાહાટી નિવડયાહા.
2PE 1:4 યા બોદહાથી પોરમેહેરે આમહાન બોજ મહાન એને કિમતી વાયદા દેનહા, યાકોય આપા દુનિયા ખારાબ અભિલાષાહા પાઅને જ્યો લોકહાન નાશ કોઅત્યોહો, સુટે ઓઅય હોકજે એને પોરમેહેરા સ્વભાવા સહભાગી ઓઅય હોકજે.
2PE 1:5 કાહાકા તુમા પોરમેહેરા સ્વભાવામાય ભાગીદાર ઓઅનારા હેતા, યાહાટી તુમહાય કેવળ ઈસુવોય બોરહોજ નાંય કોઅરા જોજે, બાકી તુમહાય કાયામ તી કોઅના કોશિશ કોઅરા જોજે, જીં બીજહાહાટી હારાં હેય, એને તુમહાય કેવળ નાંય તી કોઅરા જોજે જીં હારાં હેય, બાકી તુમહાય ઓહડા લોકબી બોના જોજે જ્યા હોમાજદારીથી વેવહાર કોઅના જાંઅતેહે.
2PE 1:6 તુમહાય નાંય કેવળ ઈ જાંઅરા જોજે કા હોમાજદારીથી કેહેકેન વેવહાર કોઅના હેય, બાકી તુમહાય પોતે પોતાલ કોબજામાયબી રાખાં જોજે, એને તુમહાય નાંય કેવળ પોતે પોતાલ કોબજામાયબી રાખાં જોજે, એટલે તુમહાય મુશીબાતમાય ધીરજબી રાખાં જોજે, એને તુમહાય નાંય કેવળ ધીરજ રાખાં જોજે, બાકી તુમહાય ઓહડયે રીતેથી જીવાબી જોજે, જીં પોરમેહેરાલ પ્રસન્ન કોઅહે.
2PE 1:7 એને નોક્કી કોઅયા કા તુમા નાંય કેવળ પોરમેહેરાલ ખુશ કોઅનારા જીવન જીવા, બાકી ઈ બી કા તુમા તુમહે હાંગાત્યો વિસ્વાસ્યાહાવોય પ્રેમ કોઆ, જેહેકેન તુમા તુમહે બાહા એને બોઅહી આરે કોઅતેહે. એને કેવળ વિસ્વાસી બાહાહાવોયજ નાંય પ્રેમ કોઅના બાકી યોક બિજાવોય બી પ્રેમ કોઅના.
2PE 1:8 જો યા ગુણ તુમહામાય હેય, એને વોદતા જાતહા, તે તુમા આમહે પ્રભુ ઈસુ ખ્રિસ્તાલ વોળખી હોકહા, જો તુમહાન ઉપયોગી એને ફળ દેનારે બોનાડી.
2PE 1:9 બાકી જો કાદાં માઅહું યે પરમાણે જીવન નાંય જીવે, તે તો યોક ઓહડા માઅહા હારકો હેય, જો હારિરીતે નાંય એઅય હોકે કા તો આંદળો હેય. તો વિહરાય ગીયહો કા પોરમેહેરે ચ્યા-ચ્યા પાપહાલ માફ કોઅય દેનહા, જ્યેં ચ્યાય ઈસુ ખ્રિસ્તાવોય બોરહો કોઅના પેલ્લે કોઅલે આતેં.
2PE 1:10 યા લીદે ઓ મા વિસ્વાસી બાહા એને બોઅયેહેય, પોતે પોતાલ એને બિજા લોકહાન ઈ દેખાડાહાટી આજુબી હારો વેવહાર કોઅરા કોશિશ કોઆ, કા પોરમેહેરે તુમહાન આસલીમાય હાદ્યાહા એને તુમહાન પોતાના લોક ઓઅરાહાટી નિવડયાહા. જો તુમા એહેકેન કોઅહા તે તુમા નોક્કીજ પોરમેહેરાથી આલાગ નાંય ઓઅહા.
2PE 1:11 એને ઈ કા પોરમેહેર તુમહે ચ્યા રાજ્યામાય સ્વાગત કોઅરી જાં ઈસુ ખ્રિસ્ત હેય, જો આમહે પ્રભુ એને આમહે તારણહાર હેય, જો કાયામહાટી રાજા રાજ કોઅરી.
2PE 1:12 એટલે તુમા પેલ્લેથીજ યે વાતહેલ જાંઅતાહા એને ઈસુ ખ્રિસ્તા બારામાય હાચ્ચાં હિકાડનાલ મજબુતથી દોઅય રાખ્યાહાં, જ્યાલ તુમા વોનાયા, તેરુ બી આંય તુમહાન ચ્યાહા બારામાય યાદ કોઆડાં કાયામ ચાલુ રાખહી.
2PE 1:13 એને જાંવલોગુ આંય જીવહું તાંઉલોગુ તુમહાન યે વસ્તુહુ યાદ દેવાડતો રાવ, ને તુમહાન ચેતવીન રાખા, મા જવાબદારી હોમજુહું, કાહાકા આંય જાંઅહું કા આંય માહારીજ મોઅઇ જાહીં, જેહેકેન આપહે ઈસુ ખ્રિસ્તાય માન ચોખ્ખે રીત્યેથી દેખાડયાહા.
2PE 1:15 યાહાટી આંય યે વાતહેલ આમી લોખના કામ કોઅય રિયહો, એટલે મા મોઅના પાછે તુમા હર વેળાયે યાહાન યાદ રાખી હોકે.
2PE 1:16 જોવે આમહાય નિવાડલા શિષ્યાહાય તુમહાન આમહે પ્રભુ ઈસુ ખ્રિસ્તા સામર્થ એને પાછા યેઅના બારામાય તુમહાન ચતુરાયથી કાય બોનલી બોનાડલ્યો કાહાન્યો નાંય આખી રીઅલા આતા બાકી, આમહાય ખ્રિસ્તા પ્રતાપ પોતાના ડોળાહાકોય એઅલો આતો.
2PE 1:17 આમા ચ્યાઆરે પવિત્ર ઉચા ડોગાવોય આતા, જોવે ચ્યાલ પોરમેહેર આબા પાઅને આદર એને મહિમા દેનલી ગીયી, ચ્યે સમયે ચ્યાપાય પ્રતાપમય મહિમા એટલે પોરમેહેરાપાઅને ઓહડો આવાજ ઈ આખતા યેનો, “ઓ મા પોતાનો પ્રિય પોહો હેય, જ્યાથી આંય પ્રસન્ન હેતાઉ” આમહાય પોતે હોરગામાઅને યેતાં ચ્યા આવાજાલ વોનાયા.
2PE 1:19 યાહાટી આમા ભવિષ્યવક્તાથી લોખલાં ગીઅલા પવિત્રશાસ્ત્રમાય આજુબી વોદારે મજબુત હેય, જો તુમા યા સંદેશાવોય દિયાન દાહા, તે તુમા યોક હારાં કામ કોઅહા, કાહાકા ઈ યોક દિવા હારકા હેય જીં આંદારામાય ઉજવાડો દેહે, જાવ લોગુ કા દિહી નાંય નિંગે એને ખ્રિસ્તા ઉજવાડો તુમહે રુદયામાય ચમકેહે, કા જ્યેં પરમાણે હાકાળ્યો ચાંદાલો દુનિયામાય ઉજવાડો લેય યેહે.
2PE 1:20 બાકી ઈ મહત્વા હેય, કા તુમા યે વાતેલ હુમજા કા પવિત્રશાસ્ત્રામાય તુમા ભવિષ્યવક્તાહા જીં વચન વાચતાહા તી કેવળ ચ્યાહા પોતાના વિચાર નાંય હેય.
2PE 1:21 કાહાકા કોઅહિબી ભવિષ્યવાણી કોદહીબી માઅહાથી તિયાર નાંય જાયી, બાકી પવિત્ર આત્માય લોકહા રુદયાલ બોઅયા, જોવે ચ્યાહાય પોરમેહેરાથી યેનલો સંદેશ આખ્યો.
2PE 2:1 બોજ સમયા પેલ્લા, જેહેકેન ઈસરાયેલ લોકહાવોચમાય જુઠા લોક આતા, જ્યા પોત પોતાલ ભવિષ્યવક્તા આખતા આતા, યે રીતે તુમહે વોચમાય જુઠા શિક્ષણ હિકાડનારા લોકબી ઓરી. ચ્યા દિરે-દિરે તુમહે વોચમાય યેઅરી એને પોરમેહેરાબારામાય તુમહાન નાશકારક જુઠા બોલરી, ઓલે લોગુ કા ચ્યા ખ્રિસ્તાલ પોતાના પ્રભુ રુપામાય માના નાકાર કોઅય દેઅરી, જ્યેં ચ્યાહા પાપથી તારણ કોઅયા. કાહાકા ચ્યા એહેકેન કોઅતાહા, યાહાટી ચ્યા પોતાનાવોય નાશ લેય યેતહા.
2PE 2:2 બો બોદા લોક જ્યા આખતાહા કા ચ્યા વિસ્વાસી હેય, ચ્યા યા જુઠા માસ્તારાહા અનૈતિક વાતહે નક્કાલ કોઅરી, એને જ્યા બિજા લોક જ્યા વિસ્વાસી નાંય હેય, ચ્યા જીવના હાચ્યે વાટે બારામાય નિંદા કોઅરી.
2PE 2:3 યા જુઠા માસ્તાર લોબ્યા ઓઅરી, એને ચ્યા બોનલી-બોનાડલા દાખલા વોનાડીન તુમહાન દોગો દેઅરી, એટલે તુમહેથી પોયહા કામાવી હોકે. પોરમેહેરે બોજ સમયા પેલ્લા નોક્કી કોઅય લેદલા આતાં, કા તો ચ્યા લોકહાન સજા દેઅરી એને તો એહેકેન કોઅરાહાટી તિયાર હેય, તો નોક્કીજ ચ્યાહા નાશ કોઅય દેઅરી.
2PE 2:4 તુમા જાંઅતેહે કા બોજ સમયા પેલ્લા જોવે કોલહાક હોરગા દૂતહાય પોરમેહેરા આગના નાંય પાળી, તે ચ્યાય ચ્યાહાન ચ્યાહા કોઅલા ગલત કામહા લીદે નાંય છોડયા. ચ્યાય ચ્યાહાન નરકામાય ટાકી દેના, એને ચ્યાહાન આંદારે જાગે ચ્યા દિહા લોગુ રાખલા ગીયા, જાંવલોગુ તો ચ્યાહા ન્યાય કોઅરી તોવેલોગુ.
2PE 2:5 તુમા ઇબી જાંઅતેહે કા બોજ સમયા પેલ્લા રોનારા લોકહાય પોરમેહેરા દાક નાંય રાખ્યો, તે ચ્યાય ચ્યા ખારાબ કામહા એછે નજરઅંદાજ નાંય કોઅયો, જીં ચ્યા કોઅય રીઅલા આતા. બાકી આખા દુનિયાલ બોઅરાહાટી પાઆય દોવાડીન ચ્યાહાન ઓહડો ડોંડ દેનો કા ચ્યા બોદા બુડીન મોઅઇ ગીયા. બાકી ચ્યાય નોહાઆરે આઠ લોકહાન વાચાડયા, જ્યાંય પોરમેહેરાહાતે હારાં ઓઅના બારામાય પ્રચાર કોઅલો આતો.
2PE 2:6 પોરમેહેરે બોજ સમયા પેલ્લા સદોમ એને ગમોરા શેહેરામાય રોનારા લોકહાન સજા દેની, કાહાકા ચ્યાહાય ખારાબ કામે કોઅલે. યા લીદે, ચ્યાય ચ્યાહાન પુરે રીતેકોય બાળીન નાશ કોઅયો ઓલે લોગુ કા તાં કેવળ બુંબર્યાજ રોય ગીયા. એહેકેન કોઇન ચ્યાય નમુનો દેખાડયા કા ચ્યા લોકહા કાય ઓઅરી જ્યા ચ્યા દાક નાંય રાખે.
2PE 2:7 બાકી યા પેલ્લા કા ચ્યાય સદોમા નાશ કોઅયો, ચ્યાય લોટાલ કા જો યોક ન્યાયી માઅહું આતો, શેહેરામાઅને કાડી દેનો એને યે રીતે ચ્યાલ વાચાડી લેદો. લોટ બોજ દુઃખી આતો, કાહાકા સદોમા લોક કોઅહાજ નિયમાહાલ માનતેં નાંય આતેં એને શરામ યેય ઓહડે કામે કોઅતે આતેં.
2PE 2:8 (લોટ યોક ન્યાયી માઅહું આતો, બાકી તો રોજદીને ખારાબ લોકહાઆરે રોતો આતો, યાહાટી ચ્યા હારાં રુદય ચ્યા ખારાબ કામહા લીદે દુ:ખતા આતાં, જીં તો એઅતો એને વોનાતો આતો.)
2PE 2:9 યે બોદે કામે જ્યેં પોરમેહેરે અતીતમાય કોઅયે, ચ્યે આમહાન ઈ દેખાડતેહેં કા જ્યા લોક આત્મિક જીવન જીવતેહે, જોવે ચ્યે મુશીબાતમાય રોતેહેં, તે પોરમેહેર નોકીજ રુપે ચ્યાહાન હાંબાળી રાખરી, એને આમા ઇબી નોક્કી કોઅય હોકજેહે કા તો ખારાબ લોકહાન ન્યાયા દિહા લોગુ સજા દાંહાટી રાખી થોવના જાંઅહે.
2PE 2:10 પોરમેહેર બોદા ખારાબ લોકહાન સજા દેઅરી, બાકી તો ચ્યા જુઠા માસ્તારાહાન નોક્કીજ સજા દેઅરી, જ્યા પોતાના ખારાબ એને શરીરા ઇચ્છાથી કામ કોઅતેહે, એને જો પોતાવોય પોરમેહેરા અસ્વીકાર કોઅતાહા. ચ્યા જિદ્દી એને અભિમાન્યા હેય. ચ્યે મહિમામય હોરગા પ્રાણ્યા બારામાય અપમાન કોઇન ખારાબ બોલનાથી નાંય બીએ.
2PE 2:11 બાકી ઓલે લોગુ કા હોરગા દૂત જ્યા યા જુઠા માસ્તારાહાથી કોલહાક વોદારે સામર્થી શક્તિવાળા હેય, ચ્યાબી પોરમેહેરા હામ્મે ચ્યાહાવોય હારાં માઠાં બોલીન ચ્યાહાવોય દોષ નાંય લાવે.
2PE 2:12 બાકી યા જુઠા માસ્તાર જંગલી જોનાવરહા હારકા હેય, યા જોનાવરહાલ નાંય ખોબાર કા કેહેકેન વિચાર કોઅના, એને યાહા ઉદેશ્ય કેવળ દોઆય જાઅના એને માઆઇ ટાકલા જાઅના હેય. યા લોક કાયબી કોઅતાહા, જીં ચ્યાહા મોનામાય યેહે, એને ઓલે લોગુ કા ચ્યે યે વસ્તુહુ અપમાન કોઅતેહે, જીં યાહાન હોમાજ બી નાંય પોડે. ચ્યે નોક્કીજ નાશ ઓઅય જાઅરી.
2PE 2:13 ચ્યાહા નાશ ચ્યા નુકસાના પ્રતિફળ હેય જીં ચ્યાહાય કોઅયાહાં, ચ્યા ભર બોપરેહે ખારાબ સુખ-વિલાસ માય પોડી રોઅના પોસંદ કોઅતેહે. ચ્યે તુમહે વોચમાય યોક કલંક એને ડાગ હેય. ચ્યે દોગો દાંહાટી ખુશી માનતેહેં, જોવેકા ચ્યે તુમહે પ્રેમ ભોજમાય તુમહેઆરે ખાતહેં-પિતહેં.
2PE 2:14 ચ્યે હર યોક થેઅયેઆરે વ્યબિચાર કોઅરા માગતેહે, જ્યાલ ચ્યે એઅતેહે. ચ્યે પાપ કોઅના મોકો હોદનાથી કોદહી નાંય ચુકેત. ચ્યે ચ્યા લોકહાન દોગો દેતહેં, જ્યા ખ્રિસ્તાવોય મજબુતથી બોરહો નાંય કોએત, એને ચ્યે ચ્યાહાન પાપા એછે લેય જાતહેં. ચ્યાહા વોદારે ને વોદારે વસ્તુહુલ મેળાવના એછે વોદતા રોઅના લોબ કોઅના ઇચ્છા લીદે પોરમેહેર ચ્યાહાન સજા દેઅરી.
2PE 2:15 ચ્યાહાય તી કોઅના બંદ કોઅય દેનહા, જીં હાચ્ચાં હેય, એને ચ્યાહાય ચ્યા હારકા ખારાબ કામ કોઅના ચાલુ કોઅય દેનહા, જીં કા બોયરા પોહો બાલામે બોજ સમયા પેલ્લા કોઅલા આતાં. ચ્યેય ખારાબ કામ કોઅઈન પોયહા મેળાવના પોસંદ કોઅયા.
2PE 2:16 બાકી પોરમેહેરે બાલામાલ ચ્યા ખારાબ કામહાહાટી ચ્યા ગોદડાથી ફટકો દેનો, જરી ગોદડા બોલે નાંય, બાકી ચ્યા ગોદડાય બાલામાલ યોક માઅહા પરમાણે વાત કોઅયી, જોવે તી બાલામાલ રાજાલ મિળાહાટી બોહાડીન લેય જાતી આતી, એને ચ્યાય ચ્યે સમયે પોરમેહેરાપાઅને બોલનારા બાલામાલ ગેલ્યા હારકા કામ કોઅતા રોકી લેદા.
2PE 2:17 યા જુઠા માસ્તાર ચ્યા પાઅયા જરહા હારકા નોકામ્યા હેતા, જ્યા ઉખાય ચુકલા હેતા. ચ્યા વાદળાં હારકા નિરાશા જનક એને નોકામ્યે હેય, જ્યાહાન જોરથી યેનારો વારો ઉડવી લેય જાહાય યા પેલ્લા કા પાઆઈ પોડી હોકે. પોરમેહેરે ચ્યાહાટી યોક જાગો તિયાર કોઅયહો, જો પુરીરીતેથી આંદારાવાળો હેય.
2PE 2:18 જોવે ચ્યા લોકહાન હિકાડતાહા, તે ચ્યા નોકામ્યા એને અભિમાનથી બોઆલા શબ્દાહા ઉપયોગ કોઅતાહા. ચ્યા લોકહાન દેખાડતાહા કા ચ્યે ચ્યા શરમાવનારા કામહાલ કોઅય હોકતાહા, જ્યેં ચ્યાહા શરીર કોઅરા માગતેહે એને ચ્યે ચ્યા લોકહાન પાછી પાપ કોઅરાહાટી ભરમાવી દેતહા, જ્યા આમી-આમી ઓહડા ખારાબ જીવનાથી બોચીન નિંગલા હેય.
2PE 2:19 જુઠા માસ્તાર લોકહાન દેખાડતાહા, કા ચ્યા જી બી કાય કોઅરા માગતાહા, ચ્યાલ કોઅરાહાટી સુટ હેય, બાકી ચ્યા પોતે ગુલામ હેય, કાહાકા ચ્યાહા પોતાનો પાપમય સ્વભાવ ચ્યાહાન પાપહાથી બોઆલા કામ કોઅરાહાટી મજબુર કોઅહે. કાહાકા જીં કાયબી તુમહાન કોબજો કોઅહે, તુમા ચ્યા ચાકાર બોની જાતહા.
2PE 2:20 લોક દુનિયા ખારાબથી બોચી ગીયા, જોવે ચ્યાહાય ઈસુ ખ્રિસ્તાલ આપહે પ્રભુ એને તારણારો તરીકે જાંઆય લેદો. બાકી આમી યોક વોખાત પાછી ચ્યે ખારાબ કામ કોઅરા લાગી ગીયહેં એને ચ્યે ખારાબ કામે આમી ચ્યાહાન કોબજો કોઅતેહે, યાહાટી આમી ખ્રિસ્તાલ અસ્વીકાર કોઅય દેયના પાછે છેલ્લી દશા ચ્યાહા વિસ્વાસી બોનના પેલ્લી પરિસ્થીતી કોઅતીબી ખારાબ ઓઅય ગીયહી.
2PE 2:21 મા મતલબ ઓ હેય, કાહાકા પોરમેહેર ચ્યા લોકહાન વોદારે ગંભીરતાથી ડોંડ દેઅરી, જ્યા ખ્રિસ્તાલ છોડી દેતહા, કેવળ ચ્યાહા, જ્યાહાય ચ્યાલ કોદહી માન્યહોજ નાંય. ચ્યાહાહાટી હારાં ઓઅતા જો ચ્યા કોદહી ઈ જાંએતુજ નાંય કા પોતાના જીવનાલ ન્યાયી રીતેથી ચાલાડના કાય મોતલાબ ઓઅહે. આમી ચ્યા જાંઅતાહા, કા હારાં કાય હેય, બાકી ચ્યાહાય પોરમેહેરા ચ્યે આગનાયેહેલ અસ્વીકાર કોઅય દેન્યોહો જ્યા આમા, પ્રેષિતાહાય ચ્યાહાન હિકાડલ્યો આત્યો.
2PE 2:22 ચ્યાહાય જીં કોઅયાહાં, બિલકુલ તીજ વાત યા બેની દાખલા આખતાહા, “કુતરાં જીં વોકી કાડહે, એને પાછા ચ્યાલ ખાય લેહે,” એને, “જોવે કાદાં માઅહું યોકા ડુકરાલ દોવી દેહે, તે તી ડુકરા પાછા કાદવામાય લોળાંહાટી જાહાય.”
2PE 3:1 ઓ મા પ્રિય વિસ્વાસી બાહા એને બોઅયેહેય, આમી આંય તુમહાન ઈ બિજા પત્ર લોખતાહાવ, માયે તુમહાન યે બેની પત્રે યાહાટી લોખ્યેહેં, એટલે જ્યો વાતો તુમા પેલ્લેથી જાંઅતાહા, ચ્યાહા બારામાય તુમહાન યાદ દેવાડવાથી આંય તુમહે મોનામાય શુદ્ધ વિચાર પેઅદાહા કોઅઇ હોકુ.
2PE 3:2 મા ઉદેશ્ય ઓ હેય, તુમા ચ્યા વચનાહાલ યાદ રાખે જ્યા ઘોષણા પેલ્લાર્યા પવિત્ર ભવિષ્યવક્તાહાય કોઅલી આતી, એને ઈ કા તુમા ચ્યા આદેશાહાલબી યાદ રાખા જો આમહે પ્રભુ એને તારણારા પાઅને યેનહા. તુમહાય ચ્યા આગનાયો આમહે થી એટલે પ્રેષિતાહા પાઅને વોનાયાહા, જ્યા તુમહેપાય ખોબાર લેય યેનલા આતા.
2PE 3:3 બોદહાથી મહત્વા વાત ઈ હેય, કા તુમા હોમાજતાહા કા છેલ્લા દિહાહાથી ઈસુવા પાછા યેઅના પેલ્લા, કોલહાક ઓહડા લોક દેખાયી જ્યાહા જીવન ચ્યાહા પોતાના ખારાબ ઇચ્છાયેહે કોબજામાય ઓઅરી, ચ્યે ઈસુ ખ્રિસ્તા પાછા યેઅના વાતે મજાક કોઅરી.
2PE 3:4 એને ચ્યે આખરી, “ચ્યા યેઅના વાયદા હાચ્ચા નાંય હેય, તો કોદહીજ નાંય યેઅરી, આમા એહેકેન આખજેહે કાહાકા જોવેને આગલ્યા વડીલ મોઅઇ ગીયા, જ્યા બોજ સમયા પેલ્લા રોતા આતા, તોવેને બોદા કાય જેહેકેન તેહેકેનુજ હેય. વસ્તુ તોહડયો હેય, જેહેકેન ચ્યો કાયામન્યો રિયહો, જોવેને પોરમેહેરે દુનિયા બોનાડયાહા.”
2PE 3:5 ચ્યે એહેકોય આખરી કાહાકા ચ્યે ઈ વાત બુલી જાં માગતેહે, કા બોજ સમયા પેલ્લા પોરમેહેરા આગનાથી આકાશ ઠોરાવલા હેય, એને ચ્યાય દોરત્યેલ પાઅયા માઅને બોનાડી એને પાઅયા માંયજ ટકી રિઅલી હેય.
2PE 3:6 યા પાઆયાથી ચ્યે દુનિયા નાશ કોઅય દેના, જીં ચ્યે સમાયે અસ્તિત્વામાય આતાં, એને ચ્યાય દોરત્યેવોય રેલ દોવાડી એને બોદા જીવતા માઅહા દોરત્યેવોય નાશ કોઅય દેના.
2PE 3:7 બાકી પોરમેહેર ચ્યે આગનાયેથી આકાશ એને દોરત્યેલ જીં આમી હાલમાય હેય, સુરક્ષિત કોઅય રિયહો, એટલે આગડાથી ચ્યાહા નાશ કોઅય દેય. તો ચ્યાહાન ચ્યા દિહા હાટી રાખી રિયહો, જોવે તો ન્યાય કોઅરી એને ચ્યા લોકહાન નાશ કોઅય દેઅરી જ્યેં ચ્યા આગના પાલન નાંય કોએત.
2PE 3:8 ઓ મા પ્રિય વિસ્વાસી બાહા એને બોઅયેહેય, યે યોક વાતેલ કોદહી મા વિહરાતા કા પોરમેહેરાહાટી યોક દિહી ઓજાર વોરહા બરાબર હેય, એને યોક ઓજાર વોરહે યોક દિહા બરાબર હેય, ચ્યાહાટી યોક દિહી એને યોક ઓજાર વોરહે બોદે યોક હારકે હેય.
2PE 3:9 કોલહાક લોક વિચારતાહા, કા પ્રભુ પોતાના પાછા યેઅના વાયદાલ પુરાં કોઅના વાઆ લાવી રિયહો, બાકી પ્રભુ ચ્યે રીતે વાઆ નાંય લાવી રિયહો. બાકી, તો તુમહેહાતે ધીરજ દોઅય રિયહો, કાહાકા તો કાદાલુજ નાશ નાંય કોઅરા માગે, બાકી વિચારેહે કા હર કાદો પાપ કોઅના બંદ કોઅય દેય, એને ચ્યાપાય યેય જાય.
2PE 3:10 બાકી ખ્રિસ્ત નોક્કીજ પાછો યેઅરી, તો અચાનકુજ પાછો યેય જાઅરી, જેહેકેન કાદો બાંડ રાતી અચાનકુજ યેય જાહાય, ચ્યે સમયે આકાશામાય મોઠો ગાજના આવાજ ઓઅરી, એને આકાશ જાતા રોઅરી, આકાશામાઅને બોદાંજ, એટલે દિહી, ચાંદ એને ચાંદાલેં પુરેરીતે આગડાથી નાશ ઓઅય જાઅરી. ચ્યે દિહી પોરમેહેર ચ્યા બોદા કામહાલ પ્રગટ કોઅય દેઅરી જ્યેં લોકહાય દોરતીવોય કોઅયેહે, એટલે ચ્યાહા ન્યાય કોઅય હોકે.
2PE 3:11 ઈ નોક્કી હેય કા પોરમેહેર બોદયે વસ્તુહુલ યે રીતેથી નાશ કોઅય દેઅરી, તે તુમા નોક્કીજ જાંઅતાહા કા તુમહાય કેહેકેન વેવહાર કોઅરા જોજે, તુમહે વેવહાર હાચ્ચો રા જોજે એને જીં કાયબી તુમા કોઅતાહા ચ્યામાય પોરમેહેર પ્રસન્ન ઓએ.
2PE 3:12 જોવેકા તુમા ચ્યા દિહા વાટ જોવતાહા, જોવે પોરમેહેર દુનિયા ન્યાય કોઅરાહાટી યેઅરી, તે ચ્યા દિહા માહારી યેયનાહાટી પોતાનાથી પુરી કોશિશ કોઆ. ચ્યે દિહી, આગડા બોંબહાળો લેય ઉઠરી એને આકાશાલ નાશ કોઅય દેઅરી, એને ચ્યા ગરમી આકાશામાય બોદાંજ કાય પિગળાવી દેઅરી.
2PE 3:13 બાકી આમા આશા કોઅજેહે, કા પોરમેહેર યોક નોવા આકાશ એને નોવી દોરતી બોનાવી જેહેકેન ચ્યાય વાયદો કોઅલો આતો, તાં કેવળ ન્યાયી લોકુજ રોઅરી.
2PE 3:14 યાહાટી ઓ મા પ્રિય વિસ્વાસી બાહા એને બોઅયેહેય, જોવેકા તુમા યો વાતો ઓઅરા વાટ એએતાં રીયહા, યાહાટી ઓહડા જીવન જીવા, જીં પોરમેહેરાલ પ્રસન્ન કોઅહે, એને જો શુદ્ધ એને બુલવોગાર રોય એને યોકબીજાઆરે શાંતિથી રા.
2PE 3:15 આપહે પ્રભુ ધીરજેલ યોક મોકા રુપામાય એઆ, જીં તો તુમહાન યેનારા ન્યાયથી બોચાંહાટી દેય રિયહો. ઈ પાઉલે બી, જો આમહે પ્રિય આર્યો હેય, તુમહાન યોક પત્રામાય ચ્યા જ્ઞાના ઉપયોગ કોઅતા લોખલાં આતાં, જીં પોરમેહેરાય ચ્યાલ દેના.
2PE 3:16 પોતાના બોદાજ પત્રાહામાય જીં ચ્યાય વિસ્વાસી લોકહાન લોખ્યેહેં, તો યે રીતેની વાત લોખહે, જીં ચ્યાય તુમહાન લોખ્યેહેં, બાકી કોલહ્યોક વાતો જ્યો ચ્યાય પોતાના પત્રાહામાય લોખલ્યો હેય, ચ્યેહેન હોમાજના કઠીણ હેય. જ્યા લોકહાય હારાં શિક્ષણ નાંય મેળવ્યાહાં, એને જ્યાહાન ખાત્રી નાંય હેય, કા ચ્યે કાય બોરહો કોઅતેહે, ચ્યે યા કઠીણ મતલબાલ ગલત રીતેથી આખતેહે, તેહેકેનુજ જેહેકેન ચ્યે પવિત્રશાસ્ત્રા બિજા ભાગાલબી ગલત રીતેથી આખતેહે. એહેકેન કોઇન ચ્યે પોતેજ પોરમેહેરાથી પોતાને નાશ ઓઅના કારણ બોનતેહે.
2PE 3:17 યાહાટી ઓ મા પ્રિય વિસ્વાસી બાહા એને બોઅયેહેય, તુમા પેલ્લેથીજ જાંઅતાહા કા યો વાતો ઓઅરી, યાહાટી, હાચવીન રોજા, કાહાકા જ્યા લોક નિયમાહાલ નાંય માનેત ચ્યે તુમહાન જુઠા બોલીન તુમહાન બોટકાડી નાંય દેય. તે તુમા ચ્યાવોય સંદેહ કોઅના ચાલુ કોઅય દાહા, જ્યાવોય તુમહાય યોક સમય મજબુતથી બોરહો કોઅલો આતો.
2PE 3:18 બાકી યે રીતેથી જીવન જીવા તુમા આમહે તારણારો ઈસુ ખ્રિસ્ત તુમહેહાટી વોદારે ને વોદારે સદા મોયાથી કામ કોએ, એને ઈ કા તુમા ચ્યાલ વોદારે હારેરીતે જાંઆય હોકે, ચ્યા મહિમા આમી એને કાયામ ઓઅતી રોય. આમેન.
1JO 1:1 આમા ચ્યા વચના બારામાય લોખી રીઅલા હેય, જીં જીવના વચન હેય, તી ઈ દુનિયા બોના પેલ્લા આતા. ચ્યા આમા વોનાયા, એને ચ્યાલ આમહાય ડોળાહાકોય દેખ્યા, એને આમહાય ચ્યાલ ધ્યાન દેયને એઅયા એને આથાકોય આથલ્યા.
1JO 1:2 ઈ જીવના વચન માઅહું બોનીન દોરતીવોય યેના, એને આમહાય ચ્યાલ દેખ્યો, એને ચ્યા સાક્ષી દેજહે, એને તુમહાન ચ્યા અનંતજીવના બારામાય હારી ખોબાર આખજેહે જો પોરમેહેર આબહા આરે આતો એને આમહેમાય પ્રગટ જાયો.
1JO 1:3 જીં કાય આમહાય દેખ્યા, એને જીં વોનાલા હેય, ચ્યા હારી ખોબાર તુમહાનબી આખજેહે, યાહાટી કા તુમહાનબી આમહે આરે સંગતી મીળે, એને આમહે ઈ સંગતી પોરમેહેર આબહા આરે એને ચ્યા પોહો ઈસુ ખ્રિસ્તાઆરે હેય.
1JO 1:4 એને યો વાતો આમા યાહાટી લોખજેહે કા તુમહે આનંદ વોદતો જાય.
1JO 1:5 જીં હારી ખોબાર આમા ઈસુ પાઅને વોનાયા, એને તુમહાન આખજેહે, તો ઈ હેય, કા પોરમેહેર ઉજવાડો હેય એને ચ્યામાય કાયજ આંદારાં નાંય હેય.
1JO 1:6 જોવે આપા એહેકોય આખજેહે કા, પોરમેહેરાઆરે આમહે સંગતી હેય, બાકી પાછી ખારાબ કામ કોઅજે, તે આપા જુઠા બોલજેહે એને હાચ્ચાયેથી નાંય જીવજે.
1JO 1:7 બાકી જો આમા તીંજ કોઅજે જીં હારાં હેય જેહેકોય પોરમેહેર સિદ્ધ રુપામાય હારો હેય, જોવે આપા ઉજવાડામાય જીવજેહે, તોવે આપહે યોક-બિજા આરે સંગતી હેય, એને ચ્યા પાહા ઈસુવા લોય આપહાન બોદા પાપહાથી ચોખ્ખાં કોઅહે.
1JO 1:8 જોવે આપા એહેકોય આખજેહે કા આમહેમાય કાયબી પાપ નાંય હેય, તોવે આપા પોતાનાલ છેતારજેહે એને આપહામાય પોરમેહેરા હાચ્ચાઇ નાંય હેય.
1JO 1:9 જોવે પોરમેહેરા હામ્મે આપા આપહે પાપ કબુલ કોઅજેહે, તોવે તો આપહે પાપ માફ કોઅહે, એને આપહાન બોદા અન્યાય માઅને ચોખ્ખાં કોઅહે, કાહાકા તો બોરહાવાળો એને ધાર્મિક હેય.
1JO 1:10 જોવે આપા એહેકોય આખજેહે કા આમહાય પાપ નાંય કોઅયાહાં, તોવે આપા પોરમેહેરાલ જુઠો ઠોરાવજેહે, એને ચ્યા વચન વાયબી નાંય માન્યા.
1JO 2:1 મા પ્રિય પાહાહાય, આંય યો વાતો તુમહાન યાહાટી લોખતાહાવ, કા તુમા પાપ નાંય કોએ, એને જો કાદો પાપ કોએહે તે આબહાપાય આપહે યોક મધ્યસ્થ હેય જો પાપ માફ કોઅરાહાટી પોરમેહેરાલ વિનાંતી કોઅહે એટલે ઈસુ ખ્રિસ્ત જો ન્યાયી હેય.
1JO 2:2 આપહે પાપ કાડી ટાકાંહાટી, ખ્રિસ્ત યોક બલિદાન બોની ગીયો, એને કેવળ આપહેજ પાપહાહાટી નાંય, બાકી બોદા દુનિયા લોકહા પાપહાહાટી બી.
1JO 2:3 જો આપા પોરમેહેરા આગના પાળહુ, તે યાકોય આપહાન માલુમ પોડી કા આપા ચ્યાલ હાચ્ચાંજ વોળાખજેહે એહેકેન ખાત્રી લાગહે.
1JO 2:4 જો કાદો એહેકોય આખહે, કા “આંય ચ્યાલ વોળખુહુ,” એને પોરમેહેરા આગના નાંય પાળે, તો જુઠો હેય, એને પોરમેહેરા હાચ્ચાયેથી નાંય જીવે.
1JO 2:5 બાકી જો કાદો પોરમેહેરા વચન પાળહે, ચ્યામાય હાચ્ચાંજ પોરમેહેરા પ્રેમ પુરાં ઓઅહે, એહેકોયન આપા હાચ્ચાંજ જાંઅજેહે, કા ચ્યામાય આપા હેજે.
1JO 2:6 જીં કાદાં એહેકોય આખહે, કા આંય ચ્યામાય જોડાય રોહુ, ચ્યાલ પોતેબી એહેકેન રા જોજે, જેહેકેન ઈસુ ખ્રિસ્ત રોતો આતો.
1JO 2:7 ઓ પ્રિયાહાય, આંય તુમહાન યોકદી નોવી આગના નાંય લોખું, બાકી તીજ જુની આગના જીં પેલ્લેથીજ તુમહાન મિળલી હેય, ઈ જુની આગના તી વચન હેય, જ્યાથી તુમા વોનાલે હેય જોવે તુમાહાય ઈસુવોય બોરહો કોઅયો.
1JO 2:8 તેરુંબી આંય તુમહાન જીં આગના લોખી રિઅલો હેય, તી નોવી હેય, તી નોવી યાહાટી કા યા હાચ્ચાઇ ખ્રિસ્તામાય દેખાયી એને તુમહેમાય બી દેખાય રિઅલી હેય, કાહાકા આંદારાં ઓટી રીઅલા હેય એને હાચ્ચાયે ઉજવાડો આમી ચોમકા લાગલો હેય.
1JO 2:9 જો કાદો એહેકોય આખહે, કા આંય ઉજવાડામાય જીવી રિયહો, બાકી વિસ્વાસ્યા બાહા આરે આડાઇ કોઅહે, તો આમી લોગુ આંદારામાય જીવી રિઅલો હેય.
1JO 2:10 જો કાદો વિસ્વાસી બાહાવોય પ્રેમ કોઅહોય, તોજ ઉજવાડામાય જીવી રિઅલો હેય, એને યાહાટી ચ્યામાય ઓહડા કાયબી નાંય હેય, જીં કાદાં બિજા પાપ કોઅના કારણ બોને.
1JO 2:11 બાકી જો કાદો આપહે વિસ્વાસી બાહા આરે આડાઇ કોઅહોય, તો આંદારામાય જીવી એને ચાલી રિઅલો હેય, એને નાંય જાંએ, કા કેસ જાહાય, કાહાકા આંદારાય ચ્યાલ આંદળો બોનાડી દેનલો હેય.
1JO 2:12 ઓ પાહાહાય, આંય તુમહાન યાહાટી લોખતાહાવ, કા ઈસુ ખ્રિસ્તા નાવાકોય તુમહે પાપ માફ કોઅલા ગીઅલા હેય.
1JO 2:13 ઓ આબહાય, આંય તુમહાન યાહાટી લોખતાહાવ, કા જો ઈ દુનિયા બોનાવા પેલ્લાજ હેય, તુમા ચ્યાલ જાંઅતાહા. ઓ જુવાન્યાહાય, આંય તુમહાન યાહાટી લોખતાહાવ, કા તુમહાય સૈતાનાલ આરવી દેનલો હેય. ઓ પાહાહાય, આંય તુમહાન યાહાટી લોખતાહાવ, કા તુમા પોરમેહેર આબહાલ જાઈ ગીયહા.
1JO 2:14 ઓ આબહાય, આંય તુમહાન યાહાટી લોખતાહાવ, કા જો ઈ દુનિયા બોનાવા પેલ્લાજ હેય, તુમા ચ્યાલ જાંઅતાહા. ઓ જુવાન્યાહાય, આંય તુમહાન યાહાટી લોખતાહાવ, કા તુમા બળવાન હેતા, એને પોરમેહેરા વચન તુમહેમાય બોની રોહે, એને તુમહાય સૈતાનાલ આરવી દેનહો.
1JO 2:15 તુમહાય દુનિયાવોય પ્રેમ નાંય કોઅના એને નાંય દુનિયા વસ્તુવોય પ્રેમ કોઅના, જો કાદો દુનિયાવોય પ્રેમ કોઅહે, ચ્યામાય પોરમેહેર આબહા પ્રેમ નાંય હેય.
1JO 2:16 કાહાકા જીં દુનિયામાય હેય, તી એટલે શરીરા વાસના, ડોળાહા લોબ, એને માલ-મિલકાતી ઘમંડ, તી બોદા પોરમેહેર આબહા પાઅને નાંય હેય, બાકી દુનિયામાઅને હેય.
1JO 2:17 દુનિયા એને દુનિયા વાસના મિટાય રિઅલી હેય, બાકી જો પોરમેહેરા ઇચ્છા પુરી કોઅહે, તો સાદામાટે બોની રોય.
1JO 2:18 ઓ પાહાહાય, ઓ ખ્રિસ્તા યેયના છેલ્લો સમય હેય, જેહેકેન તુમહાન ખોબાર હેય, કા ખ્રિસ્તા વિરુદી યેનારો હેય, ચ્યાપરમાણે આમી લોગુ બોજ ખ્રિસ્ત વિરુદી યેનલા હેય, યાકોય આપા જાંઅજેહે કા છેલ્લો સમય યેય ગીઅલો હેય.
1JO 2:19 ચ્યા લોક જ્યા ખ્રિસ્તા વિરુદી હેય આપહાન છોડીન જાતા રીયહા, બાકી ચ્યા આપહે માઅને નાંય આતા, કાહાકા જો ચ્યા આપહે માઅને રોતા, તે ચ્યા આપહે આરે રોતા, બાકી ચ્યા જાતા રિયા. યાકોય ઈ માલુમ ઓઈ ગીયા કા ચ્યા બોદા આપહે માઅને નાંય હેય.
1JO 2:20 બાકી તુમહાન તે ખ્રિસ્તાપાઅને પવિત્ર આત્મા દાન દેનલા ગીઅલા હેય, એને તુમા બોદે હાચ્ચાં જાંઅતેહે.
1JO 2:21 માયે તુમહાન યાહાટી નાંય લોખ્યાં, કા તુમા હાચ્ચાં નાંય જાંએ, બાકી યાહાટી, કા તુમા ચ્યાલ જાંઅતેહે, એને યાહાટી કા કોઅહાજ જુઠા, હાચ્ચાયેથી નાંય હેય.
1JO 2:22 જુઠા માઅહું કું હેય? તો, જો ઈસુવાલ ખ્રિસ્ત નાંય માને, તોજ ખ્રિસ્તા વિરુદી હેય, તો પોરમેહેર આબાલ એને પાહાલ, બેનહ્યાન નાંય માને.
1JO 2:23 જો કાદો પાહાલ નાંય માને, ચ્યામાય પોરમેહેર આબહો બી નાંય રોય, જો કાદો પાહાલ માની લેહે, ચ્યામાય પોરમેહેર આબહો રોહોય.
1JO 2:24 તુમહાય ખ્રિસ્તાવોય જોવે બોરહો કોઅયો તોવે જીં હાચ્ચાં વચન તુમા વોનાયાહા, તીંજ તુમહામાય બોની રોય, જો તી તુમહામાય બોની રોહે, તે તુમાબી પોરમેહેર આબો એને પોહામાય બોની રાહા.
1JO 2:25 ખ્રિસ્તે આપહેઆરે જો વાયદો કોઅયો, તો અનંતજીવન હેય.
1JO 2:26 આંય તુમહાન ચ્યા લોકહા બારામાય ચેતાવણી દેય રિયહો, જ્યા જુઠા હિકાડનાકોય તુમહાન છેતરાહાટી કોશિશ કોઅઇ રીઅલા હેય.
1JO 2:27 તુમહેહાટી, તી પવિત્ર આત્મા, જ્યાલ તુમહાન ખ્રિસ્તાથી મિળલા હેય, તુમહેમાય રોહે, યાહાટી તુમહાન હાચ્ચાયે બારામાય હિકાડાંહાટી કાદા માઅહા ગોરાજ નાંય હેય. ખ્રિસ્તાપાઅને મિળલા પવિત્ર આત્માજ તુમહાન બોદા કાય હિકાડેહે, ચ્યા શિક્ષણ હાચ્ચાં હેય, જુઠા નાંય; યાહાટી ચ્યા શિક્ષણા પરમાણે તુમા ખ્રિસ્તાઆરે એકતામાય બોની રા.
1JO 2:28 ઓ પાહાહાય, ખ્રિસ્તાઆરે એકતામાય કાયામુંજ બોની રા, યાહાટી કા જોવે તો પાછો દુનિયામાય યેઅરી તે આમહાન ઈંમાત રોય એને આમા ચ્ચા યેયના થી ચ્ચા હામ્મે શરમિંદા નાંય ઓઅજે.
1JO 2:29 જો તુમા જાંઅતેહે, કા ખ્રિસ્ત ન્યાયી હેય, તો ઈ બી જાંઅતેહે, કા જો કાદો ન્યાયપણા કામ કોઅહે, તો પોરમેહેરા પોહો હેય.
1JO 3:1 વિચાર તે કોઆ કા, પોરમેહેર આબહાય આપહાવોય કેહેકેન પ્રેમ કોઅલા હેય, કા આપા પોરમેહેરા પોહેં આખાજે, એને હાચ્ચાંજ આપા ચ્ચા પોહેં હેય બી, બાકી જ્યા લોક યા દુનિયાઆરે સબંધ રાખતાહા ચ્ચા ઈ નાંય જાંએતકા આપા પોરમેહેરા પોહેં હેય કાહાકા ચ્ચા પોરમેહેર આબહાલ નાંય જાંએત.
1JO 3:2 ઓ પ્રિયાહાય, આમી આપા પોરમેહેરા પોહેં હેય, એને આમી લોગુ ઈ માલુમ નાંય હેય, કા આપા કાય બોનહું, બાકી ઓલહાં જાંઅજેહે, કા જોવે ઈસુ ખ્રિસ્ત પાછો યેઅરી તોવે આપાબી ચ્ચા હારકા રોહુ, કાહાકા આપા ચ્ચાલ આસલીમાય તો જેહેકોય હેય તેહેકેન એઅહુ.
1JO 3:3 એને જો કાદો ખ્રિસ્તાવોય ઓહડી આશા રાખહે, તો પોતે એહેકોય પવિત્ર બોનહે જેહેકોય ખ્રિસ્ત પવિત્ર હેય.
1JO 3:4 જો કાદો પાપ કોઅયાજ કોઅહે, તે તો પોરમેહેરા નિયમ પાળાહાટી નાકાર કોઅહે, એને નિયમ પાલન નાંય કોઅનાજ પાપ હેય.
1JO 3:5 એને તુમા જાંઅતાહા કા, ઈસુ ખ્રિસ્ત યાહાટી દુનિયામાય યેનો, કા પાપ કાડી ટાકે, એને ચ્ચામાય કાયજ પાપ નાંય હેય.
1JO 3:6 જો કાદો ચ્ચાઆરે એકતામાય રોહે, તો પાપ નાંય કોએ, બાકી જો કાદો પાપ કોઅહે, તો ઈ નાંય હોમજે કા ખ્રિસ્ત કું હેય, એને નાંય તો ખ્રિસ્તાલ જાંઅહે.
1JO 3:7 પ્રિય પોહહાય, કોયથી છેતરાય નાંય જાઅના, જો ન્યાયા કામ કોઅહે, તોજ ખ્રિસ્તા હારકો ન્યાયી હેય.
1JO 3:8 જીં કાદાં પાપ કોઅતા રોહે, તી સૈતાના કાબુમાય હેય, કાહાકા સૈતાન પેલ્લેથીજ પાપ કોઅતો યેનહો. પોરમેહેરા પોહો યાહાટી દુનિયામાય યેનો, કા સૈતાના કામહાલ નાશ કોએ.
1JO 3:9 જ્યેં પોરમેહેરા પોહેં હેય ચ્યે પાપ કોઅયા નાંય કોએત, કાહાકા પોરમેહેરા વચન ચ્યાહામાય બોની રોહે, ચ્યે પાપ કોયજ નાંય હોકે, કાહાકા ચ્યે પોરમેહેરા પોહેં હેય.
1JO 3:10 યાકોય પોરમેહેરા પોહેં, એને સૈતાના પોહેં વોળખાય જાતહેં, જ્યા લોક ધાર્મિક કામ કોઅતાહા એને જ્યા પોતે બાહહાન પ્રેમ કોઅતાહા ચ્ચા પોરમેહેરાથી હેય.
1JO 3:11 જીં હારી ખોબાર તુમા પેલ્લેથીજ વોનાયાહા, તી ઈ હેય કા આપા યોક બિજાવોય પ્રેમ કોઆ જોજે.
1JO 3:12 એને આદામા પોહો કાઈના હારકા મા બોનહા, જો ચ્ચા સૈતાનથી આતો, એને જ્યાંય પોતે બાહાલ માઆઇ ટાક્યો, એને તો ચ્ચાલ કોઅયેહે કારણથી માઆઇ ટાક્યો? યે કારણે કા કાઈના કામ ખારાબ આતેં એને ચ્ચા બાહા હાબેલા કામે ન્યાયી આતેં.
1JO 3:13 ઓ બાહાહાય, જો યા દુનિયા લોક તુમાહાલ આડાઇ કોઅતેહે તે નોવાય મા કોઅહા.
1JO 3:14 આપા જાંઅજેહે, કા આપહે મોરણા શક્ત્યે માઅને છુટકો ઓઈ ગીયહો એને આમી આપહાપાય અનંતજીવન હેય. કાહાકા આપા બાહાહાવોય પ્રેમ કોઅજેહે, જ્યા પ્રેમ નાંય કોએત, ચ્ચા મોરણા બંધનમાય હેય.
1JO 3:15 જો કાદો પોતે બાહા આરે આડાઇ કોઅહે, તો ખૂની હેય, એને તુમા જાંઅતેહે, કા કોઅહાબી ખૂની માઅહામાય અનંતજીવન નાંય રોય.
1JO 3:16 આમહાય પ્રેમ યાકોય જાંઅયા, કા ઈસુ ખ્રિસ્તે આમહેહાટી પોતાનો જીવ દેય દેનો, યાહાટી આમહાનબી આપહે બાહાહાટી પોતે જીવ દાં જોજે.
1JO 3:17 જ્યા કાદાવોય દુનિયા માલ-મિલકાત હેય, એને તો આપહે પોતે બાહા ગોરાજ એઇન ચ્ચાવોય દોયા નાંય કોએ, તે ચ્ચામાય પોરમેહેરા પ્રેમ કેહેકેન બોની હોકહે?
1JO 3:18 ઓ મા પ્રિય પોહાહાય, આપા શબ્દ એને વાતહેકોય નાંય, બાકી કામ એને હાચ્ચાઇથી પ્રેમ કોએ.
1JO 3:19 એહેકેન કોઇન જાંઅજેહે કા આપા હાચ્ચાઇથી હેય, એને જ્યેં વાતહેમાય આમહે મોન આપહાન દોષી ઠોરવેહે, ચ્ચે વાતહેબારામાય આપા પોરમેહેરા હામ્મે આપહે મોનાલ ઈંમાત દેય હોકહુ.
1JO 3:20 કાહાકા પોરમેહેર આપહે મોના કોઅતો મોઠો હેય, એને આપા જીં કોઅજેહે તી બોદાંજ જાંઅહે.
1JO 3:21 ઓ પ્રિયાહાય, જો આપહે મોન આપહાન દોષી નાંય ગોણે, તે આપહાન પોરમેહેરા હામ્મે ઈંમાત ઓઅહે.
1JO 3:22 એને જીં કાય આપા પોરમેહેરાપાઅને માગતેહે, તી આમહાન ચ્ચા પાઅને મિળહે, કાહાકા આપા ચ્ચા આગનાહા પાલન કોઅતાહા, એને આમા તીંજ કોઅજેહે જીં ચ્ચાલ હારાં ગોમહે.
1JO 3:23 એને ચ્ચા આગના ઈ હેય કા આમા ચ્ચા પોહો ઈસુ ખ્રિસ્તા નાવામાય બોરહો કોઅજે, એને જેહેકોય ચ્યાય આપહાન આગના દેનહી ચ્ચે રીતેકોય આપા યોકબિજાલ પ્રેમ કોઅજે.
1JO 3:24 એને જો કાદો પોરમેહેરા આગના પાલન કોઅહે, તો પોરમેહેરાઆરે એને પોરમેહેર ચ્યાઆરે એકતામાય રોહોય, એને યાથી, એટલે ચ્ચે પવિત્ર આત્માથી જીં ચ્ચાય આપહાન દેનહા, આપા જાંઅતેહે, કા પોરમેહેર આપહેઆરે એકતામાય રોહોય.
1JO 4:1 ઓ પ્રિયાહાય, ગોમે ચ્યા આત્માહાવોય બોરહો નાંય કોઅના જો પવિત્ર આત્માકોય બોલના દાવો કોઅહે, બાકી આત્માહાન પારખા, કા ચ્યે પોરમેહેરાપાઅને હેય કા નાંય, કાહાકા બોજ જુઠા ભવિષ્યવક્તા દુનિયામાય હેય.
1JO 4:2 પોરમેહેરા આત્માલ તુમા એહેકોયન વોળખી હોકતાહા, કા જીં આત્મા કબુલ કોઅહે કા ઈસુ ખ્રિસ્ત યોક માઅહું બોનીન યેનોહો તો પોરમેહેરાપાઅને હેય.
1JO 4:3 એને જીં આત્મા ઈસુવાલ કબુલ નાંય કોએ, કા તો પોરમેહેરાપાઅને નાંય હેય, તોજ ઈસુવા વિરુદી આત્મા હેય, ચ્યા બારામાય તુમા વોનાલા હેય કા તો દુનિયામાય યેનારો હેય, એને તો આમી દુનિયામાય હેય.
1JO 4:4 ઓ પ્રિય પાહાહાય, તુમા પોરમેહેરા લોક હેય એને તુમહાય ચ્ચા જુઠા ભવિષ્યવક્તા વોય જીત મેળાવલી હેય, કાહાકા જો તુમહામાય હેય, તો સૈતાન કોઅતો મોઠો હેય, તો યા દુનિયામાય રોહે.
1JO 4:5 ચ્યા જુઠા ભવિષ્યવક્તા દુનિયાના હેય, યાહાટી ચ્યા દુનિયા વાત આખતાહા, એને દુનિયા લોક ચ્યાહા વોનાતાહા.
1JO 4:6 આપા પોરમેહેરા હેજે, જીં કાદાં પોરમેહેરાલ જાંઅહે, તી આમહે વાત વોનાયેહે, જીં કાદાં પોરમેહેરાલ નાંય જાંઆય, તી આમહે વાત નાંય વોનાય, યા નુસાર આમા હાચ્ચાં બોલનારા આત્મા એને જુઠા બોલનારા આત્માલ પારખી લેજેહે.
1JO 4:7 ઓ પ્રિયાહાય, આપહાય યોક બિજાવોય પ્રેમ કોઆ, કાહાકા પ્રેમ પોરમેહેરાપાઅને હેય, એને જ્યેં બીજહાવોય પ્રેમ કોઅતેહે, ચ્યે પોરમેહેરા પોહેં હેય, એને પોરમેહેરાલ જાંઅતેહે.
1JO 4:8 જ્યેં બીજહાવોય પ્રેમ નાંય કોઅય, ચ્યે પોરમેહેરાલ નાંય જાંઆય, કાહાકા પોરમેહેર પ્રેમ હેય.
1JO 4:9 જીં પ્રેમ પોરમેહેર આપહેવોય કોઅહે, તી યાકોય માલુમ જાયા કા પોરમેહેરાય ચ્યા યોકનેયોક પાહાલ દુનિયામાય દોવાડયો, યાહાટી કા આમા ચ્ચાકોય અનંતજીવન મેળાવજે.
1JO 4:10 પ્રેમ ઈ નાંય હેય કા આપા પોરમેહેરાલ પ્રેમ કોઅજેહે, બાકી આસલીમાય પ્રેમ ઈ હેય કા ચ્યાય આપહાવોય પ્રેમ કોઅયા, ચ્ચાય આપહે પાપ કાડી ટાકાંહાટી ચ્યા પોહાલ બલિદાન ઓઅરાહાટી દોવાડયો.
1JO 4:11 ઓ પ્રિયાહાય, જોવે પોરમેહેરાય આમહે આરે ઓલો પ્રેમ કોઅયો, તે આપહાનબી યોક-બીજાહાવ એહેકોય પ્રેમ કોઅરા જોજે.
1JO 4:12 પોરમેહેરાલ કાદેબી કોદહી નાંય દેખ્યહો, બાકી આપા યોકબિજાલ પ્રેમ કોઅજેહે, તે પોરમેહેર આમહેમાય વોહતી કોઅહે, એને ચ્યા પ્રેમ આપહામાય સિદ્ધ ઓઅતા જાહાય.
1JO 4:13 યાકોય આપા જાંઅજેહે, કા આપા ચ્યામાય એને તો આપહેમાય વોહતી કોઅહે, એને તો આપહેઆરે એકતામાય રોહે, કાહાકા ચ્યાય પોતાના પવિત્ર આત્મા દેનલા હેય.
1JO 4:14 એને આમહાય પોહાલ દેખલો બી હેય એને સાક્ષી દેજહે કા પોરમેહેર આબહે ચ્યા પાહાલ દુનિયા લોકહાહાટી તારણારો ઓઅરાહાટી દોવાડલો હેય.
1JO 4:15 જો કાદો એહેકોય માની લેહે, કા ઈસુ પોરમેહેરા પોહો હેય, પોરમેહેર ચ્યામાય એને તો પોરમેહેરામાય વોહતી કોઅહે.
1JO 4:16 આમા હારેકોય ઈ જાંઅજેહે એને બોરહો બી કોઅજેહે કા પોરમેહેર આપહાવોય પ્રેમ કોઅહે, જો યોક-એકતામાય પ્રેમ કોઅહે તો પોરમેહેરાઆરે એકતામાય રોહે, એને પોરમેહેર ચ્યામાય વોહતી કોઅહે.
1JO 4:17 યા પરમાણે પ્રેમ આપહામાય સિદ્ધ ઓઅયા કા આમહાન ન્યાયા દિહી ઈંમાત રોય કા તો આપહાન ડોંડ નાંય દેઅરી, કાહાકા જેહેકોય તો હેય, તેહેકોનુજ દુનિયામાય આપાબી હેય.
1JO 4:18 પ્રેમમાય દાક નાંય રોય, બાકી સિદ્ધ પ્રેમ દાક દુર કોઅઇ દેહે, કાહાકા દાકમાય સજા મિળના શક્યતા રોહે, એને જો દાક રાખહે, તો પ્રેમમાય સિદ્ધ નાંય જાયહો.
1JO 4:19 યાહાટી આપા પોરમેહેરાવોય પ્રેમ કોઅજેહે, કાહાકા પેલ્લા પોરમેહેરાય આપહાવોય પ્રેમ કોઅયા.
1JO 4:20 જો એહેકોય આખે, “આંય પોરમેહેરાવોય પ્રેમ કોઅહુ”, બાકી વિસ્વાસી બાહા આરે આડાઇ કોએ, તો જુઠો હેય, કાહાકા જો આપહે વિસ્વાસી બાહાવોય આડાઇ રાખહે જ્યાલ ચ્ચાય દેખલો હેય, તો પોરમેહેરાલ પ્રેમ નાંય કોઅય હોકે, જ્યાલ ચ્ચાય દેખલો નાંય હેય.
1JO 4:21 યાહાટી આમહાન ચ્ચાથી ઈ આગના મીળહી, જો કાદો પોરમેહેરાવોય પ્રેમ કોઅહે, ચ્યાલ વિસ્વાસી બાહાવોય બી પ્રેમ કોઅરા જોજે.
1JO 5:1 જ્યા કાદા ઓ બોરહો હેય કા ઈસુજ ખ્રિસ્ત હેય, ચ્યે પોરમેહેરા પોહેં હેય, એને જ્યેં કાદે પોરમેહેર આબહાવોય પ્રેમ કોઅહે, જ્યેં ચ્યા પોહેં હેય.
1JO 5:2 જોવે આપા પોરમેહેરાવોય પ્રેમ કોઅતેહે, એને ચ્યા આગના પાળતેહે, તે ચ્ચાથી આપા જાંઅતેહે કા આપા પોરમેહેરા પાહાહાવોય પ્રેમ કોઅજેહે.
1JO 5:3 પોરમેહેરાવોય પ્રેમ કોઅના મતલબ ઓ હેય કા ચ્યા આગના પાળના, એને ચ્યા આગના પાળના કઠીણ નાંય હેય.
1JO 5:4 કાહાકા જ્યેં પોરમેહેરા પોહેં હેય, ચ્યે દુનિયાવોય જીત મેળાવતેહે, તી જીત, જીં દુનિયાલ આરવી દેહે આપહે બોરહો હેય.
1JO 5:5 દુનિયાવોય જીત કું મેળવી? કેવળ તીંજ જીં ઓ બોરહો કોઅહે કા ઈસુ પોરમેહેરા પોહો હેય.
1JO 5:6 ઓ ઈસુ ખ્રિસ્ત હેય, જ્યાલ પોરમેહેરાય યા દુનિયામાય દોવાડયો, એને ચ્ચાય પાઆયાકોય બાપતિસ્મા લેદા એને પાછે જોવે ચ્યા મોરણ ઓઅયા તોવે ચ્યા લોય વોવાડલાં ગીયા, તો કેવળ બાપતિસ્મા લાહાટીજ નાંય, બાકી હુળીખાંબાવોય પોતાના લોય વોવાડીન મોઅરાહાટીબી યેનલો આતો, પવિત્ર આત્મા સાક્ષી દેહે કા ઈસુ ખ્રિસ્ત પોરમેહેરાપાઅને યેનો એને પવિત્ર આત્મા સાદા તીંજ આખહે જીં હાચ્ચાં હેય.
1JO 5:7 એને સાક્ષી દેનારા બી તીન હેય:
1JO 5:8 પવિત્ર આત્મા એને પાઆય એને લોય એને યે તીની યોકુજ વાત આખતેહે.
1JO 5:9 જોવે આપા માઅહા સાક્ષી માનજેહે, તે પોરમેહેરા સાક્ષી તે ચ્ચા કોઅતી મહાન હેય એને પોરમેહેરા સાક્ષી ઈજ હેય, કા પોરમેહેરાય ચ્યા પાહા બારામાય સાક્ષી દેનહી.
1JO 5:10 જીં કાદાં પોરમેહેરા પોહાવોય બોરહો કોઅહે, તી નોક્કીજ જાંઅહે કા પોરમેહેરાય જીં આખ્યાહા તી હાચ્ચાં હેય. જીં કાદાં પોરમેહેરાવોય બોરહો નાંય કોએ, તી પોરમેહેરાલ જુઠા ઠોરવેહે, કાહાકા ચ્યે સાક્ષીવોય બોરહો નાંય કોએત, જીં પોરમેહેરાય પોતાના પાહા બારામાય દેનલી હેય.
1JO 5:11 સાક્ષી ઈજ હેય કા પોરમેહેરે આપહાન અનંતજીવન દેનહા, એને ઈ અનંતજીવન ચ્યા પોહામાય હેય.
1JO 5:12 જીં પોરમેહેરા પોહાઆરે સંગત્યેમાય હેય ચ્યાપાય અનંતજીવન હેય, જીં પોહાઆરે સંગત્યેમાય નાંય હેય, ચ્યાપાય અનંતજીવન બી નાંય હેય.
1JO 5:13 આંય ઈ પત્ર તુમહાન લોખી રિયહો, જ્યેં પોરમેહેરા પોહા નાંવા વોય બોરહો કોઅતેહે, યાહાટી કા તુમા જાંઆય લા કા તુમહેપાય અનંતજીવન હેય.
1JO 5:14 આપા પોરમેહેરાઆરે જોડાલા રોજહે તોવે એને આપહાન પોરમેહેરાવોય પુરી ખાત્રી હેય કા જોવેબી આપા ચ્યા ઇચ્છા પરમાણે માગતાહા, તોવે તો આપહે વોનાયેહે.
1JO 5:15 એને જોવે આપા જાંઅજેહે કા જીં કાય આપા પોરમેહેરાવોય માગતાહા તો આપહે વોનાયેહે, તે ઈ બી જાંઅતેહે કા જીં કાય આપહાય પોરમેહેરાપાઅને માગ્યાંહા તી આમહાન મિળી ગીયહા.
1JO 5:16 જો કાદો હાંગાત્યા વિસ્વાસી બાહાલ એહેકોય પાપ કોઅતો એઅતાહા, જ્યા પરિણામ મોરણ નાંય, તે ચ્ચાહાટી પ્રાર્થના કોએ એને પોરમેહેર ચ્યાલ અનંતજીવન દેઅરી. ઈ ચ્ચા લોકહાહાટી હેય જ્યાહાય ઓહડો પાપ કોઅયોહો, જ્યા પરિણામ મોરણ નાંય હેય. બાકી પાપ ઓહડો બી રોહે જ્યા પરિણામ મોરણ બી હેય એને ચ્ચા બારામાય આંય વિનાંતી કોઅરાહાટી નાંય આખું.
1JO 5:17 બોદા ખારાબ કામ તે પાપ હેય, બાકી ઓહડા બી પાપ હેય, જ્યા પરિણામ મોરણ નાંય હેય.
1JO 5:18 આપા જાંઅજેહે, કા જીં કાદા પોરમેહેરા પોહો હેય, તો પાપ કોઅયાજ નાંય કોએ, કાહાકા પોરમેહેરા પોહો ઈસુ ચ્યાલ બોચાવી રાખહે, એને સૈતાન ચ્યાલ આથ નાંય લાવી હોકે.
1JO 5:19 આપા જાંઅજેહે, કા આપા પોરમેહેરા પોહેં હેજે, એને બોદી દુનિયા સૈતાના તાબામાંય હેય.
1JO 5:20 એને આપા ઈ બી જાંઅજેહે, કા ઈસુ ખ્રિસ્ત પોરમેહેરા પોહો યેય ગીઅલો હેય એને ચ્યાય આપહાન હોમાજ દેનહી, કા આપા ચ્ચા હાચ્ચાં પોરમેહેરાલ વોળાખજેહે, એને આપા ચ્યા હાચ્ચાં પોરમેહેરામાય યોકજુટ હેય કાહાકા આપા ચ્ચા પોહો ઈસુ ખ્રિસ્તામાય યોકજુટ હેય હાચ્ચો પોરમેહેર એને અનંતજીવન ઈંજ હેય.
1JO 5:21 ઓ પાહાહાય, મુર્તિપાઅને દુઉ રોજા.
2JO 1:1 આંય, યોહાન વડીલ ઈ પત્ર લોખી રિયહો, ચ્યે બાઈ એને ચ્યે પાહાહાન જ્યાહાલ પોરમેહેરે નિવડી લેદહા, જ્યાહાન માન હાચ્ચોજ પ્રેમ હેય. એને કેવળ માનુંજ નાંય, બાકી ચ્યા બોદહાન બી હેય, જ્યેં હાચ્ચાયેલ જાંઅતેહે.
2JO 1:2 આમા તુમહાન ચ્યે હાચ્ચાયે લીદે પ્રેમ કોઅતાહા જીં આમહે આંદાર રોહે એને કાયામ આમહે આરે રોય.
2JO 1:3 પોરમેહેર આબા, એને ચ્યા પાહા, ઈસુ ખ્રિસ્તા પાયને સદા મોયા, દયા એને શાંતી આમહે આરે બોની રોય જ્યેં હાચ્ચાયે એને પ્રેમામાય રોતેહેં.
2JO 1:4 આંય બોજ આનંદિત જાયો, જોવે આંય વોનાયોકા તો કોલહેક પોહેં ચ્યે હાચ્ચાયે પાલન કોઇન જીવી રીયહે, જ્યાહાલ આમહે પોર મેહેર આબહે આમહાન કોઅરા આગના દેનહી.
2JO 1:5 આમી ઓ બાઈ, આંય તુલ વિનાંતી કોઅતાહાંવ કા આમહાય યોક બિજાવોય પ્રેમ કોઅરા જોજે, ઈ કાય નોવી આગના આંય નાંય લોખી રિયહો બાકી તીજ આગના હેય જ્યેલ આમા ચ્યા સમયથી જાંઅજેહે જોવે આમહાય ખ્રિસ્તા અનુસરણ કોઅના સુરુ કોઅયા.
2JO 1:6 પોરમેહેરાલ પ્રેમ કોઅના હાચ્ચો તરીકો ઓ હેય કા આમા તેહેકેનુજ જીવજે જેહેકેન પોરમેહેર આખહે કા આમહાય જીવા જોજે. ઈ તીંજ આગના હેય જ્યેલ તુમહાય ચ્ચે સમયથી વોનાયાહા જોવે તુમહાય ખ્રિસ્તા અનુસરણ કોઅના સુરુ કોઅયા, કા તુમહાય યોક બિજાવોય પ્રેમ કોઅરા જોજે.
2JO 1:7 આંય ઈ તુમહાન યાહાટી આખી રિયહો કાહાકા બો બોદા લોક જ્યા જુઠા હિકાડીન બીજહાન ધોકા દેતાહા, ચ્ચા યા દુનિયામાય બોદયે જાગે નિંગી યેનહા એને ચ્ચા આખતાહા કા ઈસુ ખ્રિસ્ત યોક માઅહું બોનીન યા દુનિયામાય નાંય યેનહો. જોવે કાદાં માઅહું એહેકોય આખહે, તી માઅહું ખ્રિસ્ત વિરુદી હેય.
2JO 1:8 યાહાટી તુમહાય હાચવીન રા જોજે કા કાય યા લોક તુમાહાલ ધોકો નાંય દેય, યાહાટી તુમા ટાકી નાંય દેય જ્યાલ મેળવાહાટી આમાહાય ઓલી મેહનાત કોઅયીહી. બાકી તુમા તી બોદો બોદલો મેળવાહા જ્યા વાયદો પોરમેહેરાય તુમહેઆરે કોઅયોહો.
2JO 1:9 જ્યા કાદોબી હાચ્ચાં હિકાડનાથી બટકી જાતાહા, એને ખ્રિસ્તા હિકાડલા અનુસરણ નાંય કોએ, ચ્ચા પોરમેહેરાઆરે સંગત્યેમાય નાંય હેય, એને જીં કાદાં ચ્ચા હિકાડલા અનુસરણ કોઅતેહે, ચ્ચે પોરમેહેર આબહા આરે એને ચ્ચા પોહા, ઈસુ ખ્રિસ્તાઆરે સંગત્યેમાય હેય.
2JO 1:10 જોવે કાદો તુમહેપાય યેય, એને ચ્ચે કાય ઓહડા હિકાડે જીં ખ્રિસ્તા હિકાડનાથી આલાગ હેય, તે ચ્ચાલ ગોઅમે યા દા એને નાંય ચ્ચાલ સલામ કોઅના.
2JO 1:11 કાહાકા જો કાદો ઓહડાહાલ સલામ કોઅહે તે તોબી ચ્યા ખારાબ કામાહામાંય ભાગીદાર બોની જાહે.
2JO 1:12 આજુબી બોજ વાતો હેય જ્યો આંય તુમહાન આખા માગહુ, બાકી આંય ચ્યો યા રીતે યોક પત્રમાય નાંય લોખા માગુ, બાકી આશા હેય, કા આંય તુમહેપાય યાઉ, એને હામ્મે-હામ્મે તુમહેઆરે વાતો કોઉ : એને પાછે આમા યોકહાતે બોજ આનંદિત ઓઅહું.
2JO 1:13 ઈહીં તો બોઅહી પોહેં, જ્યાહાન પોરમેહેરાય નિવડી લેદલા હેય, ચ્યે તુલ સલામ આખતેહે.
3JO 1:1 આંય, યોહાન મંડળી વડીલ, ઈ પત્ર મા પ્રિય મિત્ર ગયુસાલ લોખી રિઅલો હેય, જ્યાવોય આંય હાચ્ચાં પ્રેમ કોઅતાહાંવ.
3JO 1:2 ઓ પ્રિય, મા ઈ પ્રાર્થના હેય, કા જેહેકેન તું પોતાના આત્મામાય મજબુત ઓઅય રિઅલો હેય, કા તોઆરે સાદા હારાં ઓએ, એને તો શરીર મજબુત રોય.
3JO 1:3 કાહાકા જોવે કોલહાક વિસ્વાસી બાહાહાય યેયન, આમહાન આખ્યાં, કા તું પોરમેહેરા હાચ્ચાયે વાતહે નુસાર જીવી રિઅલો હેય. એને જ્યાવોય તું હાચ્ચાંજ ચાલતોહો, તે આંય બોજ આનંદિત ઓઈ ગીયો.
3JO 1:4 જોવેબી આંય ઈ વોનાતાહાવ કા જ્યા લોક મા પોહહા હારકે હેય, ચ્યા હાચ્ચાઇનુસાર જીવતાહા, તોવે ઈ માન આજુબી આનંદિત કોઅઇ દેહે.
3JO 1:5 ઓ પ્રિય ગયુસ, તુયે ઈમાનદારીકોય આમહે આર્યા વિસ્વાસી બાહાહા આરે જ્યા હારી ખોબાર આખાહાટી ચારીચોમખી મુસાફરી કોઅઇ રીઅલા હેય, ચ્યાહા મોદાત કોઅરાહાટી બોજ કામ કોઅલે હેય, એને ઓલે લોગુ કા તું ચ્યા લોકહા બી મોદાત કોઅતોહો, જ્યાહાન તું નાંય વોળખે.
3JO 1:6 ચ્યાહામાઅને કોલહાક લોકહાય જ્યાહાન તુયે મોદાત કોઅલી હેય ચ્યાહાય ઇહિને મંડળી લોકહાન આખ્યાં, કા તું આપહે આર્યા વિસ્વાસી બાહાહાવોય કોલહા પ્રેમ કોઅતોહો. આમી માન તુલ ઈ આખના હેય કા તું યા લોકહા મોદાત કોઅના ચાલુ રાખ, જોવે ચ્ચા તો પાહીને જાઅરી કાહાકા ઈ પોરમેહેરાલ રાજી કોઅહે.
3JO 1:7 કાહાકા યા લોક ચોમખી યાહાટી મુસાફરી કોઅઇ રીયલા હેય કા ઈસુ ખ્રિસ્તા વચના ઘોષણા કોઅય એને ગેર યહૂદી લોકહાપાઅને કાયજ મોદાત નાંય લેય.
3JO 1:8 યાહાટી આમહાન ઓહડા લોકહાન મોદાત કોઅરા જોજે યાહાટી જોવે ચ્ચે હાચ્ચાઇ આખતેહે, ચ્ચાહા માય આમા બી ચ્ચાહા આરે ભાગીદાર બોનજે.
3JO 1:9 માયે પેલ્લા બી મંડળી લોકહાન પત્ર લોખલાં, બાકી દિયુત્રિફેસ મા વાતો માના મોનાય કોઅહે, કાહાકા તો સાદા પોતેજ મંડળી આગેવાન બોના માગહે.
3JO 1:10 યાહાટી જો આંય યાંવ, તે આંય મંડળી લોકહાઆરે સાફ વાત કોઅહી કા તો કાય-કાય કોઅઇ રિઅલો હેય, એટલે આમહાવોય ખારાબ કામ કોઅના જુઠો દોષ લાવહે. ઓલહાંજ નાંય, તો તે ચ્યા હારી ખોબાર આખાહાટી ચારીચોમખી મુસાફરી કોઅનારા વિસ્વાસ્યાહા આવકાર કોઅરાહાટી નાકાર કોઅહે, એને જ્યેં ચ્યાહાન આવકાર કોઅરા માગતેહે ચ્યાહાનબી મોનાય કોઅહે એને ઓલે લોગુ કા મંડળી સોબાયે માઅને બી બાઆ કાડી દેહે.
3JO 1:11 ઓ પ્રિય ગયુસ, ખારાબ કામ કોઅનારા લોકહા હારકો મા બોનહે, બાકી હારેં કામે કોઅનારા લોકહા હારકો બોન. જો કાદો હારેં કામે કોઅહે તો પોરમેહેરાપાઅને હેય, એને જો કાદો ખારાબ કામ કોઅહે તો પોરમેહેરાપાઅને નાંય હેય.
3JO 1:12 મંડળીમાય બોદા-બોદા ઈ આખતાહા કા દિમેત્રિયુસ હારો માઅહું હેય, કાહાકા તો હાચ્ચાયેકોય જીવહે, આમા બી આખજેહે કા તો હારો માઅહું હેય એને તું જાંઅતહો કા આમહે સાક્ષી હાચ્ચી હેય.
3JO 1:13 આજુબી બોજ વાતો હેય જ્યો આંય તુલ આખા માગતાહાવ, બાકી આંય ચ્યો વાતો એહેકેન યોક પત્રમાય નાંય લોખા માગુ.
3JO 1:14 માન આશા હેય કા તોઆરે જલદીજ મીળહી, તોવે આપા હામ્મે-હામ્મે વાત કોઅહુ.
3JO 1:15 આંય પ્રાર્થના કોઅતાહાંવ કા પોરમેહેર તુલ શાંતી દેય. ઇહિને આર્યે તુલ સલામ આખતેહે, તાઅને વિસ્વાસી આર્યાહાં નાંવ લેયને સલામ આખી દેજે.
JUD 1:1 ઈ પત્ર આંય યહૂદા પાઅને હેય, આંય ઈસુ ખ્રિસ્તા યોક સેવાક એને યાકૂબા હાનો બાહા હેતાંવ, એને આંય ચ્યા લોકહાન લોખી રિયહો, જ્યાહાન પોરમેહેરે આમહે પોરમેહેર આબહો તુમહાન પ્રેમ કોઅહે, એને તુમહાન ઈસુ ખ્રિસ્તાથી હાંબાળી રાખહે.
JUD 1:2 આંય પ્રાર્થના કોઅતાહાંવ, કા પોરમેહેર તુમહાન દયા, શાંતી એને પ્રેમ વોદારેજ દેતો રોય.
JUD 1:3 ઓ મા પ્રિય વિસ્વાસી બાહા એને બોઅયેહેય, આંય તુમહાન પોરમેહેરા તારણા બારામાય બોજ કાય લોખા માગતો આતો, જ્યામાય આમા બોદા સહભાગી હેજે. આંય દાબાણ મેહસુસ કોઅતાહાંવ, કા તુમહાન ઈંમાત દાંહાટી લોખું, કા જ્યેં હાચ્ચાયેવોય આમા બોરહો કોઅજેહે એને હાચ્ચાં હિકાડનાલ હાંબાળી રાખાંહાટી સામનો કોઆ. પોરમેહેરે પોતાના પવિત્ર લોકહાન ઈ હાચ્ચાઇ યોકુજ વોખાત કાયામહાટી દેય દેનહા, જો કોદહી નાંય બોદલાય.
JUD 1:4 આંય તુમહાન લોખી રિયહો, કાહાકા કોલહાક લોક જ્યા ઈસુ ખ્રિસ્તાવોય બોરહો કોઅના ડોંગ કોઅતાહા, ચ્યા તુમહે ખ્રિસ્તી મંડળ્યેમાય દોબીન તુમહેમાય યેય ગીયહા, ચ્યા પોરમેહેરા આદર નાંય કોએ, એને ચ્યા ઈ ગલત હિકાડતાહા, કા પોરમેહેર પોતાના સદા મોયાથી આમહે પાપહાન માફ કોઅય દેહે, યાહાટી આમા ખારાબ કામ કોઅઈન જીવી હોકતાહા. ચ્યા ઈસુ ખ્રિસ્તા નકાર કોઅતાહા, યોકુજ માલિક એને આમહે પ્રભુ હેય. બોજ સમયા પેલ્લા, પવિત્રશાસ્ત્ર આખહે, કા પોરમેહેર ઓહડા લોકહાન સજા દેઅરી.
JUD 1:5 તુમા લોક ઈ બોદા જાંઅતાહા, તેરુંબી આંય તુમહાન યાદ દેવાડા માગહુ, કા પ્રભુય ઈસરાયેલ લોકહાન ગુલામ બોનાડલા જાવાથી બોચાડ્યા એને ચ્યાહાન મિસર દેશામાઅને બારે લેય યેનો, બાકી પાછે ચ્યાય ચ્યા બોદહાન માઆઇ ટાક્યા, જ્યાહાય રણભુમીમાય ચ્યાવોય બોરહો નાંય કોઅયો.
JUD 1:6 તુમહાય ચ્યા હોરગા દૂતહા બારામાય બી વિચારા જોજે, જ્યેં ચ્યા ઓદિકારથી સંતુષ્ટ નાંય આતા, જીં પોરમેહેરાય ચ્યાહાન દેનલા આતાં, બાકી હોરગામાય પોતાના ગોઆલ નાકારી દેના, બાકી પોરમેહેરાય ચ્યાહાન નિચે અંધકારમાય કાયામહાટી હાકળાથી બાંદી દેના, જાં તો ચ્યાહાન ચ્યા ન્યાયા દિહા હાટી રાખી થોવ્યાહા.
JUD 1:7 યા ઈસરાયેલ લોક એને હોરગા દૂતહા હારકા, ચ્યા લોકહાનબી યાદ રાખા, જ્યા સદોમ એને ગમોરા એને ચ્યા આહી-પાહી શેહેરાહામાય રોતા આતા, કા ચ્યાહાઆરે કાય જાયલા આતા. ચ્યા લોક વ્યબિચારી ઓઅય ગીઅલા આતા એને બિજા લોકહાઆરે વ્યબિચાર કોઅના પોસંદ કોઅતા આતા, યાહાટી પોરમેહેરે ચ્યાહાન આગડાથી નાશ કોઅય દેના. ચ્યાહાઆરે જીં જાયા તી જુઠા માસ્તારાહાહાટી યોક ચેતાવણી બોની ગીયહા, કા ચ્યાહાનબી કાયામના નરકા કોળ્યે ડોંડ દેનલો જાઅરી.
JUD 1:8 ચ્યે રીતે, યા અન્યાયી લોક દાવો કોઅતાહા, કા પોરમેહેરે ચ્યાહાન દર્શનામાય દેખાડયાહા, કા ચ્યે ખારાબ રીતેથી જીવીન પોતાના શરીરાહાલ અશુદ્ધ કોઅય હોકતેહેં, ચ્યાહાન કાદા ઓદિકારામાય રોઅના જરુર નાંય હેય, એને ચ્યા મહિમામય હોરગા દૂતહા બારામાય ખારાબ બોલતાહા.
JUD 1:9 બાકી ઈહીં લોગુ કા મુખ્ય હોરગા મિખાયેલે બી તેહેકેન નાંય કોઅયા જેહેકેન યા જુઠા માસ્તાર કોઅતાહા. જોવે સૈતાને મિખાયેલાલ યે વાતવોય બોલાબોલી કોઅયી, કા ચ્યાહામાઅને કાદાલ ભવિષ્યવક્તા મૂસા શરીર પુરાહાટી ઓદિકાર હેય, તે જોવે મિખાયેલાપાય યા લોકહા તુલનામાય બોજ વોદારે ઓદિકાર હેય, તેરુંબી સૈતાનાલ ખારાબ વાતો નાંય કોઅયો એને ચ્યાવોય દોષ નાંય લાવ્યો. બાકી ચ્યાય કેવળ ઓલહાં આખ્યાં, “પ્રભુ તુલ દોમકાડે.”
JUD 1:10 બાકી યા લોક ચ્યે વાતહે વિરુદ અપમાન જનક રીતેથી બોલતેહેં, જ્યાહાલ ચ્યે નાંય હોમજેત. બાકી જ્યેં વાતહેલ ચ્યે જાંઅતેહે, એને ચ્યાહાન સ્વભાવિક રીતે વિવેકહીન જોનાવરહા તરીકે કોઅતેહે, તે યા ચ્યા પાપમય કામહાલ કોઅનાથી ચ્યે પોત પોતાનાલ નાશ કોઅય દેતહેં.
JUD 1:11 ચ્યાહાવોય હાય! કા ચ્યાહાય આદામા પોહા કાઈના હારકા ખારાબથી વેવહાર કોઅયહો, જ્યાંય પોતાના બાહાલ માઆઇ ટાક્યો. ચ્યાહાય ઉતવાળમાય તીજ બુલ કોઅયીહી, જીં બાલામાય બિજા લોકહાન પાપા એછે લેય જાઅના કોઅલી આતી, એટલે મિલકાત મેળવી હોકે. જ્યેં રીતે મૂસા વિરુદ પોતાના બંડના લીદે કોરાહા નાશ ઓઅય ગીયો, ચ્યેજ રીતે યા લોકબી નાશ ઓઅય જાઅરી, કાહાકા ચ્યા પ્રભુ વિરુદ બંડ કોઅય રીયહા.
JUD 1:12 જોવે યા લોક પ્રભુ પ્રેમાલ યાદ કોઅઈન તુમહેઆરે પ્રીતિ ભોજમાય ખાઅના ખાતહેં, તે યે ચ્યા ખતરનાક ખોલકડા હારકે રોતેહેં, જ્યેં દોરિયા માજે દોબલે રોતેહેં, જીં તુમહે બુડના કારણ બોની હોકહે. ચ્યે ચ્યા નિર્લજ્જ ગોવાળાહા હારકા હેતા, જ્યા કેવળ પોતાનીજ ચિંતા કોઅતાહા. ચ્યે ચ્યા વાદળાં હારકે હેય, જીં દોરત્યેવોય પાઆય પોડ્યા વોગાર બાસ ગાજહે. ચ્યે પાનગોળ મોસમા જાડહા હારકે રોતેહેં, જ્યેં બેની રુપાકોય મોઅલે હારકે રોતેહેં, કાહાકા ચ્યે કાયજ ફળ નાંય દેત એને મુળહાથી ઉપડાય જાતહેં.
JUD 1:13 જેહેકેન દોરિયા અશાંત લાફા ગંદો ગોંડો બોનાડેહે, તેહેકેનુજ યા લોક શરમજનક કામ કોઅતાહા. ચ્યા કોલહાક ચાંદાલાહા હારકા હેય, જ્યા યોક હિદયે વાટે નાંય ચાલેત, ચ્યે હિદી વાટ નાંય દેખાડે. પ્રભુ ચ્યાહાહાટી યોક જાગો થોવી રિયહો, જો પુરીરીતે આંદારાં હેય, જાં ચ્યાહાન કાયામહાટી રા પોડી.
JUD 1:14 આદામાથી યેનારે હાતમે માઅહે હનોખે યા અન્યાયી લોકહા બારામાય ભવિષ્યવાણી કોઅલી આતી, ચ્યે આખ્યાં, “વોનાયા, પોરમેહેર નોકીજ પોતાના અનગણીત પવિત્ર હોરગા દૂતહા આરે યેઅરી.
JUD 1:15 એને બોદા લોકહા ન્યાય કોરાહાટી, ચ્યા બોદા ખારાબ કામહાહાટી ચ્યાહાવોય દોષ લાવાહાટી, જીં ચ્યાહાય પોરમેહેરા વિરુદ કોઅયાહાં, એને ચ્યો બોદ્યો નોકામ્યે વાતહેહાટી જ્યો ચ્યાહાય ચ્યા વિરુદ કોઅયોહો.”
JUD 1:16 યા લોક કાયામ પોરમેહેરા વિરુદ બોલતાહા, એને બિજા લોકહામાય બુલ હોદતાહા. ચ્યા લગાતાર ચ્યે ખારાબ કામહાલ કોઅતાહા, જીં ચ્યાહા દિલ કોઅરા માગહે. ચ્યા પોતાના બારામાય અભિમાના દાવો કોઅતાહા, એને પોતાનાહાટી ફાયદો કોઅરાહાટી બિજા લોકહા ખુશામત કોઅતાહા.
JUD 1:17 બાકી ઓ મા પ્રિય વિસ્વાસી બાહા એને બોઅયેહેય, તુમા ચ્યે વાતહેલ યાદ રાખા, જ્યા આમહે પ્રભુ ઈસુ ખ્રિસ્તા નિવાડલા પ્રેષિત બોજ પેલ્લા આખી ચુક્યાહા.
JUD 1:18 ચ્યા તુમહાન આખ્યાં કોઅતા આતા, છેલ્લા દિહાહા માઅને પેલ્લા, ઓહડા લોક ઓરી જ્યા પ્રભુ એને ચ્યા લોકહા મજાક ઉડવી. યાજ ચ્યા લોક હેય જ્યાહા જીવનાવોય ચ્યાહા પોતાના ખારાબ ઇચ્છાયેહે કોબજો હેય.
JUD 1:19 યાજ ચ્યા લોક હેતા જ્યા તુમહાલ યોકઠા ઓઅરા નાંય દેય રીયહા. ચ્યા પોતાના સ્વાભાવિક ઇચ્છા નુસાર વેવહાર કોઅતાહા, એને ચ્યાહામાય પવિત્ર આત્મા નાંય હેય.
JUD 1:20 ઓ મા પ્રિય વિસ્વાસી બાહા એને બોઅયેહેય, ચ્યે પવિત્ર હાચ્ચાયેહેમાય જ્યેહેવોય તુમા બોરહો કોઅતાહા. ચ્યાહાટી તુમહાય યોક-બિજા મોદાત કોઅતા રા જોજે, યોકબિજાલ વોદાડી હોકે, તુમહાય પવિત્ર આત્મા સામર્થ્યા થી માર્ગદર્શન મેળવીન પ્રાર્થના કોઅરા જોજે.
JUD 1:21 તુમહાય ઈ જાઇન જીવન જીવના ચાલુ રાખાં જોજે, કા પોરમેહેર તુમહાવોય દયા કોઅહે. જોવેકા તુમા આમહે પ્રભુ ઈસુ ખ્રિસ્તા આશા થી વાટ જોવતાહા, કા તુમહાન અનંતજીવન મીળે. તો એહેકેન કોઅરી કાહાકા તો તુમહાવોય પ્રેમ કોઅહે.
JUD 1:22 ચ્યા લોકહાહાટી દયાળુ બોના, જ્યા નાંય જાંએતકા કોઅહા હિકાડનાવોય બોરહો કોએ, એને જ્યાહા બોરહો ડગમગી રિયહો.
JUD 1:23 કોલહાક બિજા લોક જ્યાહાન તુમા જાંઅતાહા, ચ્યા નરકા એછે જાય રીયહા. ચ્યાહાન ચ્યે અનંત આગ્યેમાયને માહારી બોચાડી લા. એને બીજહાહાટી દયા દેખાડા. બાકી તેરુંબી ચ્યા હારકો પાપ કોઅનાથી બોચાંહાટી હાચવીન રા. ઓલેલોગુ કા ચ્યા ફાડકાહાલબી નફરત કોઆ જ્યાહાવોય ચ્યાહાય પોતાના પાપમય કામહાથી ડાગ લાવ્યાહા.
JUD 1:24 પોરમેહેર તુમહે હાંબાળ કોઅરા યોગ્ય હેય, કા તુમા પાપમય જીવના લીદે પોડી નાંય જાય, તો તુમહાન મહિમામય પોરમેહેર એટલે પોતાનાપાય લેય યેઅના માય એને તુમહાન નિર્દોષ એને આનંદથી પરિપૂર્ણ કોઅના યોગ્ય હેય.
JUD 1:25 તો યોકમાત્ર પોરમેહેર હેય જ્યાંય આમહે પ્રભુ ઈસુ ખ્રિસ્તાય આમહેહાટી જીં કોઅયાહાં, ચ્યાથી આમહે તારણ જાયહાં. આમહે પ્રભુ ઈસુ ખ્રિસ્ત લોકહાથી પોરમેહેરા આદર કોઅલો જાયના એને ચ્યા પ્રશંસા કોઅલો જાયના કારણ બોને. ચ્યે વોળખી જાય કા ચ્યાપાય સમયા શુરવાતથી લેયને વર્તમાન લોગુ એને કાયામ ને કાયામ સામર્થ એને ઓદિકાર હેય. આમેન.
REV 1:1 યે ચોપડયેમાય ઈસુ ખ્રિસ્તાલ પોરમેહેરાય જીં દેખાડયાં ચ્યે વાતહેબારામાય લોખલાં હેય, ચ્યાલ પોરમેહેરે યાહાટી દેખાડયાં કા તો પોતાના સેવાકાહાન ચ્યે ઘટનાહા બારામાય આખી હોકે જ્યો જલદીજ ઓઅનાર્યો હેય, એને ઈસુય ચ્યા હોરગા દૂતાલ દોવાડીન પોતાના સેવાક યોહાનાલ એટલે માન યો વાતો દેખાડયો.
REV 1:2 યાહાટી, માયે તી બોદા કાય લોખ્યાં જી માયે એઅયા, એને માયે યા લેખ માય, પોરમેહેરા વચન એને ચ્યા હાચ્ચાં શિક્ષણા બારામાય જીં ઈસુ ખ્રિસ્તાય માન દેખાડલા આતાં, તી બોદા લોખલાં હેય.
REV 1:3 પોરમેહેર ચ્યા બોદા માઅહાન બોરકાત દેઅરી, જ્યો યે ભવિષ્યવાણીહેલ બિજા લોકહાન વાચીન વોનાડેહે, એને પોરમેહેર ચ્યા માઅહાન બી બોરકાત દેઅરી જ્યેં યે ભવિષ્યવાણીહેલ વોનાયને માનતેહેં, કાહાકા યો ભવિષ્યવાણ્યો જલદીજ પુર્યો ઓઅરી.
REV 1:4 આંય, યોહાન, ઈ પત્ર હાત મંડળ્યેહેલ લોખી રિઅલો હેય, જ્યો આસિયા વિસ્તારમાય હેય. આંય પ્રાર્થના કોઅતાહાંવ કા પોરમેહેર જો હેય, એને જો કાયામ આતો, એને જો યેનારો હેય, એને ચ્ચા હાત આત્માહા પાઅને, જો પોરમેહેર રાજગાદી હામ્મે હેય, તુમહાન સદા મોયા એને શાંતી મીળે.
REV 1:5 એને ઈસુ ખ્રિસ્તાપાઅને તુમહાન સદા મોયા એને શાંતી મીળે, જ્યા વચનાવોય બોરહો કોઅલો જાહે, ઓ તોજ ઈસુ હેય જો મોઅલાહામાઅને પાછો જીવતો ઓઅય ગીયો એને યે દોરતી બોદા રાજહા શાસક હેય. તોજ ઈસુ આપહેવોય પ્રેમ કોઅહે, તો આપહેહાટી મોઅઇ ગીયો એને ચ્યાય આપહે પાપહા ડૉડ રદ્દ કોઅય દેનલો હેય.
REV 1:6 એને ઈસુય આપહાન યોક રાજ્ય એને પોરમેહેર આબા સેવા કોઅરાહાટી યાજક બોનાવલે હેય, જ્યેં ચ્યા પોરમેહેર આબા સેવા કોઅતેહે, યાહાટી ઈસુ ખ્રિસ્તાલ મહિમા એને સામર્થ્ય સાદામાટે મિળતા રોય. આમેન.
REV 1:7 વોનાયા, તો વાદળાહાવોય બોહીન યેનારો હેય, બોદાજ લોક ચ્યાલ એઅરી, બાકી જ્યાહાય ચ્યાલ ભાલેકોય ડોચી દેનેલ ચ્યા હોગા એઅરી, એને ચ્યાલ દેખીન દોરત્યેવોયને બોદા જાતી લોક જોર-જોરખે રોડી. હાં, એહેકેનુજ ઓઅરી. આમેન.
REV 1:8 પ્રભુ પોરમેહેર આખહે, “આંય અલ્ફા એને ઓમેગા હેતાંવ, એટલે, પેલ્લો એને છેલ્લો હેતાંવ, આંય તોજ હેતાંવ, જો સાદામાટે આતો, એને જો આમીબી યેનારો હેય, આંયજ સર્વશક્તિમાન હેતાંવ.”
REV 1:9 આંય યોહાન તુમહે બાહા, આંય ખ્રિસ્તાહાટી દુઃખ સહન કોઅનામાય એને પોરમેહેરા રાજ્યમાય એને ધીરજને હાતે ચ્યા દુઃખહાન સહન કોઅનામાય તુમહે હાંગાત્યો હેતાંવ, માન પતમુસ બેટમાય કૈદી બોનાડીન દોવાડી દેનલો ગીયેલ, કાહાકા માયે પોરમેહેરા વચના પ્રચાર કોઅયેલ એને ઈસુ ખ્રિસ્તા બારામાય સંદેશ લોકહાન આખ્યેલ.
REV 1:10 માન રવિવારા દિહે, જો પ્રભુ દિહી હેય પવિત્ર આત્માય કોબજામાય લેય લેદો, એને આંય મા પાહાલારે કાદાલતેરુ બોલતા વોનાયો જો તુતારી વાજે ઓહડો મોઠો આવાજામાય સાફ રીતે બોલી રિઅલો આતો.
REV 1:11 ચ્યે આખ્યાં, “તુલ જીં દેખાય, તીં ચોપડયેમાય લોખીન એફેસુસ, સ્મુરના, પિરગમુન, થુવાતીરા, સારદીસ, ફિલાદેલફિયા, એને લાવદિકિયા, યા સાત શેહેરા મંડળ્યેહેપાય દોવાડી દે.”
REV 1:12 આંય ઈ એઅરાહાટી પાહલા ફિર્યો કા મા આરે કું વાત કોઅઇ રિઅલો હેય, જોવે આંય ફિર્યો, તોવે માયે હોના હાત દિવા દેખ્યા.
REV 1:13 ચ્યા દિવહા વોચમાય યોક માઅહા પોહા હારકો માટડો દેખ્યો, તો પાગહા પાટલ્યે લોગુ લાંબો ડોગલો પોવલો આતો, એને છાતી ઉપે હોના પોટો બાંદલો આતો.
REV 1:14 ચ્યા ટોલપ્યે કીહીં ઉજળા ઉન એને બોરાફે હારકા આતા, એને ચ્યા ડોળા આગડા જાળે હારકા ચોમકી રીઅલા આતા.
REV 1:15 ચ્યા પાગ પિતળા હારકા ચોમકી રીઅલા આતા, એને ચ્યા આવાજ કોલહ્યોક નોયો યોકહાતે બોજ જોરખે વોવત્યોહો ચ્યેહે આવાજા હારકો આતો.
REV 1:16 તો ચ્યા જમણા આથામાય હાત ચાંદાલાહાન દોઅઇ રોઅલો આતો, ચ્યા મુયામાઅને યોક બેન દાઅયેવાળી ચીંદળી તારવાય નિંગી રોઅલી આતી, ભોર બોપરેહે દિહા હારકા ચ્યા મુંય ચોમકી રીઅલા આતા.
REV 1:17 જોવે માયે ચ્યાલ દેખ્યો, તે આંય તારાત ચ્યા પાગહાપાય મોઅલા માઅહા હારકો પોડી ગીયો, બાકી તારાત ચ્યે ચ્યા જમણો આથ માન લાવીન આખ્યાં, “બીયહે મા, આંય પેલ્લો એને છેલ્લો હેતાંવ, આંય તોજ હેતાંવ જો સાદામાટે જીવતો હેતાંવ.”
REV 1:18 આંય યોકદા મોઅઇ ગીઅલો આતો, બાકી આમી જીવતો હેતાંવ, એને આંય સાદામાટે જીવતો રોહીં, માયેપાંય મોરણા એને અધોલોક (જો મોઅલા લોકહા જાગો હેય) વોય ઓદિકાર હેય.
REV 1:19 જી તુયે દેખ્યાહા, તી બોદા લોખી લે એને યે બેની વાતહેબારામાય બી લોખી લે, જ્યો આમી ઓઅય રિઅલ્યો હેય, એને જ્યો પાછે ઓઅનાર્યો હેય.
REV 1:20 આમી આંય આખહી કા મા જમણા આથામાઅને હાત ચાંદાલાહા મતલબ કાય હેય, એને હોના હાત દિવહા મતલબ કાય હેય: હાત ચાંદાલેં ચ્યા હોરગા દૂતહાન દર્શાવતેહે, જ્યા હાત મંડળ્યેહે રાખવાળી કોઅતાહા, એને હાત દિવા હાત મંડળ્યો હેય.
REV 2:1 ચ્યાય માન એહેકેન આખ્યાં, એફેસુસ શેહેરા મંડળી દૂતાલ ઓ સંદેશ લોખ. આંય તોજ હેતાંવ જો જમણા આથામાય હાત ચાંદાલાહાન દોઓય રિયહો, એને આંય તોજ હેતાંવ, જો હોના હાત દિવહા વોચમાય ફિરતાહાવ, આંય તુમહાન એહેકોય આખતાહાવ.
REV 2:2 આંય જાંઅતાહાંવ કા તું કાય કોઅતોહો, તું કેહેકેન મેહનાત કોઅતોહો, એને કોયદિહી હાર નાંય માને, આંય ઈ બી જાંઅતાહાંવ કા તું દુષ્ટ માઅહાન સ્વીકાર નાંય કોએ, તુયે ઓહડા લોકહાન પારખી લેદલા હેય, જ્યા જુઠા ડોંગ કોઅતાહા કા ચ્યા પ્રેષિત હેય, એને તુયે જાંઅયા કા ચ્યા જુઠા બોલતાહા.
REV 2:3 તું ધીરજ દોઅતોહો, એને તુયે મા નાંવા લીદે દુઃખ સહન કોઅલા હેય, એને તુયે માયેવોય બોરહો કોઅના નાંય છોડયા.
REV 2:4 બાકી માન તો વિરુદમાય ઈ આખના હેય, કા જેહેકેન તું પેલ્લા-પેલ્લા બોરહો કોઅલો આતો એને મા આરે પ્રેમ કોઅતો આતો, તેહેકેન પ્રેમ આમી તું મા આરે નાંય કોએ.
REV 2:5 યાહાટી વિચાર કોઓ, કા તું પેલ્લા માન કેહેકેન પ્રેમ કોઅતો આતો એને આમી તું માન તેહેકેન પ્રેમ નાંય કોએ, યે વાતેકોય પોસ્તાવો કોઓ એને માન તેહેકેનુજ પ્રેમ કોઓ જેહેકેન તું પેલ્લા કોઅતો આતો. જો તું પોસ્તાવો નાંય કોઅહે તે આંય તુયેપાય યેયન જાં તો દિવો થોવલો હેય, ચ્યાલ તાઅને ઓટાડી દિહી.
REV 2:6 બાકી તોમાય ઓલા કામ હારાં હેય કા તુલ નિકોલાસીયાહા કામ નાંય ગોમે, ઠીક જેહેકેન તીં માન બી નાંય ગોમે.
REV 2:7 જો વોનાયાંહાટી તિયાર હેય તો વોનાય લેય, કા પવિત્ર આત્મા મંડળ્યેહેન કાય આખહે, “જ્યા લોક જીત મેળાવતાહા, ચ્યાહાન આંય જીવન દેનારા જાડા ફળ ખાંહાટી પરવાનગી દિહી, જીં પોરમેહેરા હોરગા વાડયેમાય હેય.”
REV 2:8 સ્મુરના શેહેરા મંડળી દૂતાલ ઓ સંદેશ લોખ. આંય પેલ્લો એને છેલ્લો હેતાંવ, આંય યોકદા મોઅઇ ગીઅલો, બાકી આમી જીવતો હેતાંવ, એને સાદામાટે જીવતો રોહીં, આંય તુમહાન ઈ આખતાહાવ.
REV 2:9 આંય જાંઅતાહાંવ કા તો સતાવ ઓઅહે, એને તું ગોરીબ હેય, બાકી તું આત્મિક રીતે માલદાર હેય, એને માન ચ્યા લોકહા બારામાય ખોબાર હેય કા જ્યા એહેકેન હોમાજતાહા કા ચ્યા પોરમેહેરા નિવાડલા લોક હેતા, બાકી હેય નાંય, એને ચ્યા સૈતાના ટોળા હેતા, એને આંય જાંઅતાહાંવ કા યહૂદી તો બારામાય નિંદા કોઅતાહા.
REV 2:10 તુલ જીં દુઃખ યેનારાં હેય ચ્યા લેદે તું ગાબરાય મા જાહે, સૈતાન તુમહામાઅને કોલાહાક જાંઅહાન જેલેમાય કોંડાડી દી, જેથી તુમહે પરીક્ષા કોઅય હોકે, દોહો દિહી લોગુ તુમહાન બોજ આબદા પોડી. બાકી માયેવોય બોરહો કોઅના કોયદિહી નાંય છોડના, ભલે તુમહાન મોઅરા બી પોડે, કાહાકા આંય તુમહાન તુમહે જીત નો પ્રતિફળા રુપામાય અનંતજીવન દિહી.
REV 2:11 જો વોનાયાંહાટી તિયાર હેય તો વોનાય લેય, પવિત્ર આત્મા મંડળ્યેહેન કાય આખહે, “જ્યા લોક જીત મેળાવતાહા, ચ્યાલ બિજા મોતાકોય કાયજ નુકસાન નાંય ઓઅરી, જોવે પોરમેહેર છેલ્લો ન્યાય કોઅરી.”
REV 2:12 “પિરગમુન શેહેરા મંડળી દૂતાલ ઓ સંદેશ લોખ. આંય તોજ હેતાંવ, જ્યાપાંય ચીંદળી બેન-દાઅયેવાળી તારવાય હેય, આંય તુમહાન એહેકોય આખતાહાવ.
REV 2:13 આંય જાંઅતાહાંવ કા તું ચ્યા શેહેરામાય રોતહો જાં સૈતાન રાજ્ય કોઅહે, તું માયેવોય બોરહો કોઅતોહો, તુમહે શેહેરામાય જાં સૈતાન રાજ્ય કોઅહે, તાં મા વિસ્વાસી માઅહું અન્તિપાસાલ માઆઇ ટાક્યેલ, તેરુંબી તુયે માયેવોય બોરહો કોઅના નાંય છોડયો.
REV 2:14 બાકી માન તો વિરુદમાય કાય વાતો આખના હેય, કાહાકા તું ચ્યા લોકહા વિરોદ નાંય કોએ જ્યા મંડળીમાય જુઠી શિક્ષા દેતહા, જેહેકેન બોજ પેલ્લા ભવિષ્યવક્તા બાલામાય દેનલી આતી, બાલામાય બાલાક રાજાલ હિકાડયાં કા ઈસરાયેલ લોકહાન પાપ કોઅનાહાટી ઉસરાવાહાટી કાય કોઅરા જોજે. ચ્યાય ચ્યાહાન મુર્તિહીન બલિ ચોડાવલા ખાઅના-ખાઅના એને વ્યબિચાર કોઅના હિકાડયાં.
REV 2:15 તેહેંજ કોઇન, તુમહે વોચમાય કોલહાક લોક હેય જ્યા નિકોલાઈયાહા ટોળા શિક્ષા અનુસરણ કોઅતાહા.
REV 2:16 યાહાટી આમી તું પોસ્તાવો કોઓ, જો તું પાપ કોઅના બંદ નાંય કોઅહે તે આંય જલદીજ તોપાય યીહીં, એને જ્યા જુઠા શિક્ષણ દેતહા ચ્યાહા વિરુદ ચ્યે તલવારીકોય લોડહી જીં મા મુયામાયને નિંગહે, જીં મા વચન હેય.
REV 2:17 જો વોનાયા હાટી તિયાર હેય તો વોનાય લેય કા પવિત્ર આત્મા મંડળીલ કાય આખહે: જ્યા લોક જીત મેળાવતાહા, આંય ચ્યાહાન ચ્યા મન્નામાઅને દિહી, જીં ગુપ્ત હેય, આંય ચ્યામાઅને બોદહાન યોક ઉજળો દોગાડ દિહી, જ્યાવોય યોક નોવા નાંવ લોખલાં રોય. જીં માઅહું ચ્યાલ મિળવી ચ્યાલ છોડીન કાદાબી ચ્યા નાવાલ નાંય જાંઆય હોકી.”
REV 2:18 “થુવાતીરા શેહેરામાયને મંડળી દૂતાલ ઓ સંદેશ લોખ. પોરમેહેરા પોહાપાઅને ઓ સંદેશ હેય, એને ચ્યા ડોળા આગડા જાળે હારકા ચોમકી રીઅલા હેય ચ્યા પાગ પિતળા હારકા જેહેકેન તાતા આગડામાય ચોમકેહે, તેહેકેન ચોમકેહે, તો એહેકેન આખહે.
REV 2:19 આંય તો બોદા કામ, એને તો યોકબીજાવોય પ્રેમ કોઅના, એને માયેવોય મજબુત બોરહો કોઅના, એને તો યોકબીજા કોઅલી સેવા, એને તો સહન કોઅના શક્તિલ બી જાંઅતાહાંવ. એને ઈ બી જોવે તુયે પેલ્લાદા માયેવોય બોરહો કોઅયેલ એને જ્યેં ભલે કામે તું કોઅતો આતો, ચ્યાહા કોઅતા વોદારી આમી તું ભલે કામે કોઅતોહો.
REV 2:20 બાકી માન તો વિરુદમાય ઈ આખના હેય, તુમા તી થેએ ઈજબેલેલ જુઠા શિક્ષણ ફેલાવાં દેતહા, તી પોતાલ યોક ભવિષ્યવક્તીન આખાડેહે, બાકી મા વિસ્વાસી લોકહાન જુઠા શિક્ષણ હિકાડેહે, તી ચ્યાહાન વ્યબિચાર કોઅના એને મુર્તિહીન બલિ ચોડાવલા ખાઅના ખાં હિકાડેહે.
REV 2:21 માયે ચ્યેલ ચ્યે પાપહા પોસ્તાવો કોઅરાહાટી મોકો દેનલો હેય, બાકી તી વ્યબિચાર કોઅના નાંય છોડે.
REV 2:22 યાહાટી આમી ચ્યેલ આંય બિમાર કોઅય દિહી, એને જ્યેં ચ્યે આરે વ્યબિચાર કોઅતેહે, જો ચ્યે બી ચ્યે હારકે પાપ કોઅના બંદ નાંય કોઅરી તે આંય ચ્યાહાન મોઠી પીડામાય ટાકી દિહી.
REV 2:23 એને આંય ચ્યા લોકહાન માઆઇ ટાકી દિહી, જ્યેં ચ્યે શિક્ષણા અનુસરણ કોઅતેહે, એને બોદી મંડળ્યેહેન ખોબાર પોડી જાય કા આંયજ હેતાંવ જો બોદા માઅહા વિચાર એને ઉદેશ્ય પારખ કોઅતાહાંવ, આંય તુમહામાઅને દરેકા તુમહેકોય કોઅલા ગીઅલા કામહાનુસાર ડૉડ દિહી.
REV 2:24 બાકી થુવાતીરા શેહેરા મંડળી માઅને બાકી લોકહાય ચ્યે જુઠા શિક્ષણા અનુસરણ નાંય કોઅના, એને તુમહાય ચ્યામાય ભાગ નાંય લેદો જ્યાલ ચ્યા લોક સૈતાના બોજ મહત્વા વાત આખતાહા, આંય તુમહાન આખતાહાવ કા આંય તુમહાવોય બીજી કોય આગના નાંય થોવુ.
REV 2:25 બાકી જાવ લોગુ આંય નાંય યાંવ તાંવ લોગુ માયેવોય મજબુત બોરહો કોઅના સુરુ રાખજા.
REV 2:26 જ્યા લોક જીત મેળાવતાહા, એને જ્યા છેલ્લે સમય લોગુ મા આગના પાલન કોઅતાહા, આંય ચ્યાહાન દેશહાવોય રાજ્ય કોઅના ઓદિકાર દિહી.
REV 2:27 આંય ચ્યાહાન રાજ્ય કોઅરાહાટી તો ઓદિકાર દિહી જેહેકેન મા આબહાય માન દેનલો હેય, ચ્યાહા રાજ્ય લોખીંડા હારકા મજબુત ઓઅરી જીં ટૂટે નાંય, એને ચ્યાહા દુશ્માન ફૂટી ગીઅલા કાદવા વાહણાહા હારકા રોય.
REV 2:28 એને આંય ચ્યાલ જીત દેખાડાહાટી ઉજાળાહા વોઅને ચાંદાલો દિહી.
REV 2:29 જો વોનાયાંહાટી તિયાર હેય તો વોનાય લેય, કા પવિત્ર આત્મા મંડળ્યેહેલ કાય આખહે.”
REV 3:1 “સારદીસ શેહેરા મંડળી દૂતાલ ઓ સંદેશ લોખ. આંય તોજ હેતાંવ જો હાત ચાંદાલાહાન આથામાય લી રિઅલો હેય, એને પોરમેહેરા હાત આત્માહાન લી રિઅલો હેય, આંય તુમહાન આખતાહાવ. આંય જાંઅતાહાંવ કા તું કાય કામ કોઅતોહો, તું માયેવોય બોરહો કોઅતોહો એહેકેન તે દેખાડતોહો, બાકી આસલીમાય તું મા અનુસરણ નાંય કોએ.
REV 3:2 યાહાટી, જાગી જો, એને માયેવોય તો બોરહો મજબુત કોઓ, જાવ લોગુ તોમાય વાયજ બોરહો બચલો હેય, જેથી ઓ પુરીરીતે પારવાય નાંય જાય. આંય તું કાય કોઅતોહો તી જાંઅતાહાંવ કા તોમાય બોજ કમીપણા હેય, કાહાકા તું જીં કોઅય રિયહો પોરમેહેર ચ્યાકોય ખુશ નાંય હેય.
REV 3:3 તું ચ્યા શિક્ષણાલ યાદ કોઓ જીં તુલ બોજ પેલ્લા હિકાડલા આતાં, એને જ્યાવોય તુયે બોરહો કોઅલો આતો, જીં તુલ હિકાડલા આતા ચ્યા અનુસરણ કોઓ, એને તો ગલત કામહા પોસ્તાવો કોઓ, જો તું પોસ્તાવો નાંય કોઅહે તે આંય કાદાલ ખોબાર નાંય હેય ઓહડે સમયે યીહીં, જેહેકેન રાતી બાંડ અચાનક યેહે, તેહેકેન આંય તુલ ડૉડ દાંહાટી યીહીં.
REV 3:4 બાકી સારદીસ શેહેરામાય કોલહાક વોછા લોક હેય, જ્યાહા જીવન પાપાકોય અશુદ્ધ નાંય ઓઅલા હેય, ચ્યે ઉજળેં ડોગલેં પોવીન મા આરે ફિરી, કાહાકા ચ્યે લાયકે હેતેં.
REV 3:5 જ્યા લોક જીત મેળાવતાહા, ચ્યાબી ચ્યાહા હારકે ઉજળેં ફાડકે પોવી, એને આંય ચ્યા માઅહા નાંવ ચ્યે જીવના ચોપડીમાઅને નાંય મિટાડીહી, બાકી મા આબહાલ એને ચ્યા હોરગા દૂતહાલ આખહી કા યા મા આગના પાલન કોઅનારા લોક હેતા.
REV 3:6 જો વોનાયાંહાટી તિયાર હેય તો વોનાય લેય, પવિત્ર આત્મા મંડળ્યેહેન કાય આખહે.”
REV 3:7 “ફિલાદેલફિયા શેહેરા મંડળી દૂતાલ ઓ સંદેશ લોખ. આંય તોજ હેય, જો પવિત્ર એને હાચ્ચાં હેતાંવ, માયેપાંય ચ્યો કુચ્યો હેય જ્યો દાઉદ રાજા હેય, જોવે આંય ચ્યે કુચ્યેકોય યોક બાઅણા ઉગાડતાહાવ તે કાદાબી ચ્યાલ બંદ નાંય કોઅય હોકે, એને જોવે આંય ચ્યે કુચ્યેકોય યોક બાઅણા બંદ કોઅતાહાંવ તે ચ્યાલ કાદાબી ઉગાડી નાંય હોકે. આંય એહેકેન આખતાહાવ,
REV 3:8 તું કાય કામ કોઅતોહો તી માન ખોબાર હેય, તું વોદી શક્તિવાળો નાંય હેય, બાકી જીં માયે તુલ આદેશ દેનહો ચ્યા તુયે પાલન કોઅલા હેય, એને તુયે માયેવોય બોરહો કોઅના બંદ નાંય કોઅલા હેય. યાહાટી, માયે તોહાટી યોક બાઅણા ઉગડાવલા હેય, જ્યાલ કાદાબી બંદ નાંય કોઅય હોકે.
REV 3:9 વોનાય, જ્યા સૈતાના ટોળા હેય, ચ્યા એહેકેન હોમાજતાહા કા ચ્યા પોરમેહેરા નિવાડલા લોક હેતા, બાકી હેય નાંય, એને જુઠા બોલતાહા, આંય એહેકેન કોઅહી કા યહૂદી યેયન તો હામ્મે પાગે પોડી, એને ઈ જાંઆય લી કા, આંય તુમહાવોય પ્રેમ કોઅતાહાંવ.
REV 3:10 તુયે મા સંદેશા પાલન કોઅલા હેય જેથી જોવે તું દુઃખ ઉઠાવે તે ઈંમાત રાખીન સહન કોઅય હોકે. યા લીદે, આંય મોઠી પરીક્ષા સમયામાય તો હાંબાળ કોઅહી, એને યે પરીક્ષા સમયે યા દુનિયા બોદા લોકહાવોય યેઅરી.
REV 3:11 આંય જલદીજ પાછો યેનારો હેતાંવ, યાહાટી, તો માયેવોય જો બોરહો હેય ચ્યાલ મજબુત કોઓ, જેથી કાદાબી તો મુગુટ પેચકી નાંય લેય.
REV 3:12 જીં માઅહું સૈતાના શક્તિવોય જીત મિળવે, જેહેકેન યોક થાંબલો ગોઆલ મજબુત બોનાડેહે, તેહેકેન ચ્યે બી સાદાહાટી પોરમેહેરા દેવાળામાય રોય. આંય ચ્યાવોય પોરમેહેરા નાંવ લોખહી, એને પોરમેહેરા શેહેરા નાંવ લોખહી, ઈ તીંજ હેય જ્યાલ નોવા યેરૂસાલેમ આખલા જાહે, ઈ તીંજ શેહેર હેય જીં હોરગામાય હેય, એટલે પોરમેહેરા પાયને નિચે યેઅરી, આંય ચ્યાહા શરીરાવોય મા નોવા નાંવ લોખહી.
REV 3:13 જો વોનાયાંહાટી તિયાર હેય તો વોનાય લેય, પવિત્ર આત્મા મંડળીલ કાય આખહે.”
REV 3:14 “લાવદિકિયા શેહેરા મંડળી દૂતાલ ઓ સંદેશ લોખ. આંય આમેન આખતાહાવ, કાહાકા આંય બોરહાલાયક હેતાંવ, એને આંય જીં પોરમેહેરાબારામાય સાબિત કોઅતાહાંવ તી હાચ્ચાં હેય. એને જ્યેકોય પોરમેહેરાય બોદી વસ્તુહુ રચના કોઅલી હેય, આંય એહેકેન આખતાહાવ,
REV 3:15 તું કાય કામ કોઅતોહો તી માન ખોબાર હેય, નાંય તું માયેવોય બોરહો કોઅરાહાટી મોનાઈ કોઅય રિઅલો હેય, એને નાંય તું માયેવોય પુરેરીતે પ્રેમ કોઅય રિઅલો હેય. મા ઇચ્છા હેય કા યોકતે તું મા મોનાઈ કોઅય દે, નાંય તે માયેવોય પુરા મોનાકોય પ્રેમ કોઓ.
REV 3:16 બાકી તું માયેહાટી પોતાના બોરહામાય આરદો આપુરો હેય, એને નાંય તે તું પુરો બોરહો કોઓ, એને નાંય તે તું માન મોનાઈ કોઅય દે, યાહાટી આંય તુલ છોડી દેઅનામાય હેય.
REV 3:17 તું એહેકેન આખતોહો કા આંય માલદાર હેતાઉ, એને માન જોજે તી બોદા કાય હેય, બાકી તું નાંય જાંએ કા ઈ હાચ્ચાઇ કાય હેય, યેવોય તરસ યેય ઓહડો હેય, કાહાકા તું ગોરીબ હેતો, એને તોપાય ડોગલેં નાંય હેય, એને તું આંદળો હેય.
REV 3:18 યાહાટી આંય તુલ સલાહ દેતાહાવ, તું માયેપાઅને ચોખ્ખાં હોના વેચાતાં લે, જેથી તું આસલીમાય માલદાર બોની જાય, એને તું માયેપાઅને પોવાહાટી ઉજળેં ડોગલેં વેચાતે લેય લે, જેથી તો શરીર ડાકાલા રોય એને તુલ શરામ નાંય ઓએ, એને તુલ તો ડોળાહા સારવાર કોઅરાહાટી માયેપાઅને અંજન વેચાતાં લેય લે, જેથી તુલ દેખાયાં લાગે.
REV 3:19 આંય જ્યાહાવોય પ્રેમ કોઅતાહાંવ, ચ્યાલ આંય હિકાડતાહાવ એને ડૉડ બી દેતહાવ, જેથી ચ્યે હારેં બોની જાય. યાહાટી હારાં કોઅરાહાટી લાગી રો, એને પાપ કોઅના બંદ કોઅય દે.
REV 3:20 વોનાયા, આંય તુમહે રુદયામાય યાંહાટી, આંય ચ્યા માઅહા હારકો હેતાંવ જેહેકેન ગોઆ બાઆ ઉબલો હેય એને બાઅણા ખોખડાવેહે, જો તુમા મા આવાજ વોનાતેહે એને તુમહે રુદય ઉગાડતેહે તે આંય માજા યીહીં એને આપા યોકબીજાઆરે સંગતી કોઅહુ.
REV 3:21 જ્યા લોક જીત મેળાવતાહા, ચ્યાલ આંય મા રાજગાદ્યે બાજુ માય રાજગાદ્યેવોય બોહરા ઓદિકાર દિહી, જેહેકેન આંય જાતે મા આબા આરે રાજગાદ્યેવોય બોહી ગીયહો.
REV 3:22 જો વોનાયાંહાટી તિયાર હેય તો વોનાય લેય, પવિત્ર આત્મા મંડળીલ કાય આખહે.”
REV 4:1 માયે યો બોદ્યો વાતો દેખ્યા પાછે, માયે હોરગામાય યોક ઉગાડલા બાઅણા દેખ્યા, એને કાદાં તેરુ મા આરે વાત કોઅય રીઅલા આતા એને બોલનારો તોજ આતો જ્યા આંય પેલ્લો બી વોનાયેલ, જ્યા આવાજ તુતારી ફૂકના આવાજા હારકો આતો. એને ચ્યાય માન આખ્યાં, “માયેપાંય ઈહીં ઉચે યે, એને આંય ચ્યો વાતો તુલ દેખાડીહી, જ્યો યે વાતહે પાછે પુરાં ઓઅના જરુરી હેય.”
REV 4:2 તારાત આંય પવિત્ર આત્મા કોબજામાય યેય ગીયો, માયે હોરગામાય યોક રાજગાદી એને રાજગાદ્યેવોય કાદાલતેરુ બોઠલા દેખ્યા.
REV 4:3 જો ચ્યે રાજગાદ્યેવોય બોઠલો આતો, ચ્યા ચેહેરો યોક ચોમાકનારા યશબ મણી એને લાલ મણી મોઅગા દોગાડા હારકો દેખાય, એને ચ્યે રાજગાદી ચારીચોમખી યોક મેઘધનુષ્ય આતો, જો નીળા કિમત્યા દોગડા હારકો દેખાતો આતો.
REV 4:4 એને ચ્યે રાજગાદી ચોમખી ચ્યોવીસ બીજ્યો રાજગાદ્યો આત્યો, એને ચ્યે રાજગાદ્યેહેવોય ચ્યોવીસ વડીલ ઉજળેં ડોગલેં પોવીન બોઠલા હેય, એને ચ્યાહા ટોલપાહાવોય હોના મુગુટ હેય.
REV 4:5 એને ચ્યે રાજગાદ્યે પાઅને વિજાળના એને ગાજના આવાજ નિંગ્યાજ કોએ, એને રાજગાદ્યે હુમ્મે હાત દિવા બોળી રીઅલા આતા, ચ્યા પોરમેહેરા હાત આત્મા હેય.
REV 4:6 ચ્યે રાજગાદ્યે આગલા યોક ફરશી આતી, જીં દોરિયા હારકી પોઅળી આતી, જીં કાચા હારકી સાફ આતી. તી મોઠી રાજગાદી ચ્યા બોદહા બિલકુલ વોચમાય આતી, એને ચ્યા ચારીચોમખી ચાર પ્રાણી આતેં, જ્યાહા શરીર પુરીરીતે ડોળહાકોય ડાકાલા હેય.
REV 4:7 યા ચાર પ્રાણ્યાહા માઅને પેલ્લા પ્રાણી સિંહા હારકા દેખાતાં આતા, એને બિજાં પ્રાણી વાછડા હારકા દેખાતાં આતા, તીજા પ્રાણી મુંય માઅહા હારકા દેખાતાં આતા, એને ચૌથા પ્રાણી ઉડનારા ગુવાડા હારકા દેખાતાં આતા.
REV 4:8 ચ્યા ચાર પ્રાણ્યાહા સોવ-સોવ પાખડેં આતેં, એને ચ્યાહાવોય બોદી જાગે ડોળા આતા, ઓલે લોગુ કા ચ્યાહા પાખડાહા તોળે બી ડોળા આતા, એને ચ્યે રાત-દિહી વિહવ્યા વોગર એહેકેન આખતે આતેં, “પવિત્ર, પવિત્ર, પવિત્ર પ્રભુ પોરમેહેર, જો સર્વશક્તિમાન હેય, જો પોરમેહેર કાયામને આતો, એને જો હેય, એને જો યેનારો હેય.”
REV 4:9 એને જો રાજગાદ્યેવોય બોઠલો આતો, ચાર પ્રાણી ચ્યાલ મહિમા એને આદર એને ધન્યવાદ દેતહેં, તોજ હેય જો સાદાન સાદા જીવતો હેય. એને જોવેબી ચ્યે એહેકેન કોઅતેહે, તે ચ્યોવીસ વડીલ ચ્યા હામ્મે પાગે પોડતાહા એને ચ્યા ભક્તિ કોઅતાહા, એને ચ્યા એહેકેન આખીન પોત-પોતાના મુગુટ રાજગાદી હામ્મે ટાકી દેતહા.
REV 4:11 “ઓ આમહે પ્રભુ પોરમેહેર, તુયે બોદા કાય બોનાવલા હેય, તોજ ઇચ્છાથી ચ્યે હજર હેય, એને ચ્યે બોનાડલે ગીયહેં, યા લીદે તું મહિમા એને આદર એને સામર્થ્યા યોગ્ય હેય.”
REV 5:1 એને જો રાજગાદ્યેવોય બોઠલો આતો, માયે ચ્યા જમણા આથામાય યોક ચોપડી દેખી, ચ્યેવોય બેની ચોમખીને લોખલાં આતા, એને ચ્યેલ હાત મોહર મારીન બોંદ કોઅલી આતી.
REV 5:2 પાછે માયે યોક તાકાતવાળો હોરગા દૂત દેખ્યો જો જોરખે બોંબલીન પ્રચાર કોઅતો આતો, “યે ચોપડીલ ખોલના એને ચ્યે મોહર તોડના લાયકે કુંઉ હેય?”
REV 5:3 બાકી નાંય હોરગામાય, નાંય દોરત્યેવોય, નાંય દોરત્યે નિચે કાદાં ચ્યે ચોપડ્યેલ ખોલના કા ચ્યેલ વાચના લાયકે મિળ્યાં.
REV 5:4 તોવે આંય હુંઅકા ટાકી-ટાકીન રોડાં લાગ્યો, કાહાકા ચ્યે ચોપડ્યેલ ખોલના કા ચ્યેમાય જી લોખલાં હેય તી વાચના લાયકે કાદાજ નાંય મિળ્યાં.
REV 5:5 તોવે ચ્યા વડીલાહામાઅરે યોકાય માન આખ્યાં, “રોડહે મા, વોનાય, યહૂદા કુળા માઅરે યોક સિંહી હેય, જો દાઉદ રાજા મહાન વંશજ હેય, જો ચ્યે ચોપડ્યેલ ખોલના એને ચ્યે હાત મોહર તોડાં હાટી સૈતાના શક્ત્યેહેવોય વિજય જાયહો.”
REV 5:6 પાછે માયે યોક ગેટાલ દેખ્યો જો રાજગાદી એને ચાર પ્રાણીયાહા એને ચ્યોવીસ વડીલાહા વોચમાય ઉબલો આતો, ચ્યા ગેટા શરીરવોય ઓહડે ચિન્હે આતેં કા ચ્યાલ પેલ્લા બલિદાન કોઅલો આતો, એને ચ્યા હાત હિંગડે એને હાત ડોળા આતા, યેં પોરમેહેરા હાત આત્મા હેતેં જ્યાહાલ બોદી દોરત્યેવોય દોવાડલે હેય.
REV 5:7 ચ્યા ગેટાય આગલા યેયન રાજગાદ્યેવોય બોહનારા જમણા આથામાઅને ચોપડ્યેલ લેય લેદી.
REV 5:8 જોવે ચ્યાય ચોપડી લેય લેદી, તોવે ચાર પ્રાણી એને ચ્યોવીસ વડીલ ચ્યા ગેટા હામ્મે નમી ગીયા, એને બોદા વડીલાહાય યોક વીણા એને હોના વાટકો લેદલો આતો, એને ચ્યા વાટકાહામાય ધૂપ બોઅલાં આતા, જીં પવિત્ર લોકહા પ્રાર્થનાયો હેય.
REV 5:9 એને ચ્યે બલિદાન ઓઅલા ગેટા બારામાય ઈ નોવા ગીત આખા લાગ્યેં, “તું યે ચોપડ્યેં ખોલના, એને મોહર તોડાં લાયકે હેય, કાહાકા તુયે બલિદાન ઓઇન પોતા લોયેથી બોદા કુળહા એને બોદી ભાષા એને બોદી જાતી એને બોદા રાજ્યાહાથી લોકહાન પોરમેહેરાહાટી વેચાતે લેદલે હેય.
REV 5:10 તુયે ચ્યાહાન આમહે પોરમેહેરાહાટી ઓહડા લોક બોનાવી દેના જ્યાહાવોય પોરમેહેર રાજ્ય કોઅહે એને યાજક બોનાવ્યાં જ્યા ચ્યા સેવા કોઅતાહા, એને ચ્યા દોરતીવોય રાજ્ય કોઅરી.”
REV 5:11 આંય પાછી નાંય ગોણાય ઓલા હોરગા દૂતહા આવાજ વોનાયો, જ્યા રાજગાદી, એને ચાર પ્રાણ્યાહા એને ચ્યોવીસ વડીલાહા ચોમખી ઉબલા દેખ્યા.
REV 5:12 એને ચ્યા જીં બલિદાન ઓઅલા ગેટા બારામાય જોરખે ગીત આખતા આતા, “બલિદાન ઓઅલા ગેટાજ મહિમા લાયકે હેય, ચ્યા ઓદિકાર મહાન હેય, ચ્યા જ્ઞાન બોજ ઉંડા હેય, તો બોજ સામર્થ્યવાળો હેય એને બોજ માલદાર હેય, યા આપા ચ્યા આદર કોઅજે, યા આપા ચ્યા સ્તુતિ કોઅતે.”
REV 5:13 પાછે માયે હોરગામાય એને દોરત્યેવોય એને દોરત્યે નિચે એને દોરિયા બોદ્યો બોનાવલ્યો વસ્તુહુલ, જીં કાય ચ્યામાય હેય, ઈ આખતા વોનાયો, “યા આપા જો રાજગાદ્યેવોય બોઠલા એને ગેટા સ્તુતિ, એને આદર, એને મહિમા, કાયામ ને કાયામહાટી કોઅતે રોતે, કાહાકા તો બોદહા કોઅતો બોજ તાકાતવાળો હેય.”
REV 5:14 એને ચાર પ્રાણ્યાહાય “આમેન” આખ્યાં, એને વડીલ નમી ગીયા એને ચ્યાહાય ભક્તિ કોઅયી.
REV 6:1 પાછે માયે દેખ્યાં કા ગેટાય ચ્યા હાત મોહર માઅને યોકાલ ખોલી, એને માયે ચાર પ્રાણ્યાહા માઅને યોકાલ બોંબાલતા વોનાયો, ચ્યા આવાજ ગાજના હારકો આતો, ચ્યાય આખ્યાં, “આમી જો, આગાડી વોદ.”
REV 6:2 તોવે માયે યોક ઉજળો ગોડો દેખ્યો, એને જો ચ્યાવોય બોઠલો આતો, ચ્યા આથામાય યોક ધનુષ્ય આતો, ચ્યાલ યોક મુગુટ દેનલો ગીયો, એને તો હોરગામાઅને બારે દોરતીવોય ગીયો, ચ્યા હારકો જો પેલ્લાજ જીત મેળાવલી હેય, એને પાછો જીત મેળવી.
REV 6:3 જોવે ગેટાય બીજી મોહર ખોલી, તોવે બિજા પ્રાણ્યાલ એહેકેન આખતો વોનાયો, “યે.”
REV 6:4 પાછે યોક બિજો લાલ ગોડો નિંગ્યો, જો ચ્યાવોય બોઠલો આતો, ચ્યાલ યોક મોઠી તલવાર દેનલી આતી એને ચ્યાલ ઓ ઓદિકાર દેનલો ગીયો, કા દોરતીવોઅને શાંતી મોટાડી દેય, જેથી લોક યોકબિજાલ માઆય ટાકે.
REV 6:5 જોવે ગેટાય તીજી મોહર ખોલી, તોવે માયે તીજા પ્રાણ્યાલ એહેકેન આખતા વોનાયો, “યે.” તોવે માયે યોક કાળો ગોડો બારે યેતો દેખ્યો, એને ચ્યાવોય જો બોઠલો આતો ચ્યા આથામાય યોક તારાજાં આતા.
REV 6:6 આંય વોનાયોકા ચ્યા ચાર પ્રાણ્યાહા માઅને જો બોલી રિઅલો આતો તો માઅહા હારકો બોલતો આતો, યેનારા દિહામાય દોરત્યેવોય દુકાળ ઓઅરી એને યાહાટી યોકા દિહા મોજરી કેવળ યોક કિલો ગોંવ રોય, નાંય તે તીન કિલો જવ રોય, બાકી તેલ એને દારાખા રોહો કિંમાત નાંય વોદાડના.
REV 6:7 જોવે ગેટાય ચોથી મોહર ખોલી, તોવે માયે ચોથા પ્રાણ્યાલ એહેકેન આખતા વોનાયો, “યે.”
REV 6:8 તોવે માયે ફીકો પોડી ગીઅલો ગોડો દેખ્યો, જો ચ્યાવોય બોઠલો આતો ચ્યા નાંવ મોરણ આતા, એને ચ્યા પાહલા-પાહલા અધોલોક યેય રીઅલા આતા. ચ્યા બેનહ્યાલ દોરતીવોય રોનારા દરેક ચાર માઅહા માઅને યોકાલ માઆઇ ટાકના ઓદિકાર આતો, એને ચ્યાહાય ચ્યાહાન તલવારીકોય માઆઇ ટાક્યા, બુખેકોય માઆઇ ટાક્યા, ખારાબ-ખારાબ બીમારીહીકોય માઆય ટાક્યા, એને જંગલી જોનાવરહાકોય બી માઆઇ ટાકાડયા.
REV 6:9 જોવે ચ્યાય પાચમી મોહર ખોલી, તોવે માયે વેદ્યે તોળે ચ્યા લોકહા આત્માહાન દેખ્યાં જ્યાહાન માઆઇ ટાકલે આતેં, કાહાકા ચ્યે પોરમેહેરા વચનાહા પ્રતિ એને ચ્યા સંદેશા પ્રતિ વિશ્વાસયોગ્ય આતેં જો ચ્યાહાન મિળલો આતો.
REV 6:10 ચ્યાહાય મોઠેરે બોંબલીન પોરમેહેરાલ આખ્યાં, “ઓ પવિત્ર એને હાચ્ચાં પ્રભુ, તું દોરત્યેવોય રોનારાહા ચ્યા ખારાબ લોકહાન ડૉડ દેઅનામાય ઓલો લાંબો સમય કાહા લેય રિયહો? આમા વિનાંતી કોઅજેહે કા તું ચ્યા લોકહા વેવહારા બોદલો લે જ્યાહાય આમહાન માઆઇ ટાકહયા.”
REV 6:11 ચ્યાહામાઅરે દરેકાલ ઉજળા ફાડકા દેના, એને પોરમેહેરાય ચ્યાહાન આખ્યાં, આમી તાંવ આરામ કોઆ, કાહાકા આમીબી તુમહે આર્યે સહકર્મી એને તુમહે હાંગાત્યે વિસ્વાસી હેય, જ્યાહાન તુમહે હારકા માઆઇ ટાકલા જાય, જોવે માઅનારાહા ગોણત્રી પુરી ઓઅરી, તોવેજ આંય બોદલો લિહીં.
REV 6:12 એને જોવે માયે ગેટાલ છઠ્ઠી મોહર ખોલતા દેખ્યા, તોવે યોક મોઠો દોરતીકંપ જાયો, એને દિહી કાંબળા હારકો કાળો ઓઅય ગીયો એને ચાંદ લોયા હારકો લાલ ઓઅય ગીયો.
REV 6:13 આકાશા તારા દોરત્યેવોય એહેકોય પોડ્યા કા જેહેકેન વાવાઝોડા કોઇ આંલીન અંજીરા જાડા વોઅરે કાચા અંજીર ખેખરાય પોડતેહે.
REV 6:14 એને આકાશ જેહેકેન કાગળાં ચોંડાળીન થોવી દેતહેં તેહેકેન ઓઅય ગીયા, એને બોદા ડોગા એને દોરિયામાઅને બોદા બેટહાય ચ્યાહા જાગો બોદલી દેનો.
REV 6:15 તોવે દોરત્યે રાજા, એને પ્રધાન, એને ઓદિકારી એને મોઠે-મોઠા માતલા લોક, એને તાકાતવાન, એને જ્યા ગુલામ આતા એને જ્યા ગુલામીમાય નાંય આતા બોદા ને બોદા ડોગહા ગુફાહા માય એને ખોલકડાહા એઠા જાયન દોબી ગીયા.
REV 6:16 એને ડોગહાન, એને ખોલકડાહાંન આખા લાગ્યા, “આમહાવોય ટુટી પોડા એને આમહાન ચ્યાકોય દુબાડી લા, જેથી જો રાજગાદ્યેવોય બોઠલો હેય તો આમહાન એઅય નાંય હોકે, એને ગેટા આમહાન ડૉડ નાંય દી હોકે.
REV 6:17 કાહાકા તો ભયાનક દિહી યી પોઅચ્યોહો, જો પોરમેહેર એને ગેટા બોદહાન ડૉડ દેઅરી, એને કાદાબી ચ્યા ડૉડાપાઅને બોચી નાંય હોકી.”
REV 7:1 ચ્યા પાછે, માયે ચાર હોરગા દૂતહાન દુનિયા ચારી ખુણહાવોય ઉબલા દેખ્યા, ચ્યા હોરગ્યા દૂતહાન દુનિયાલ વિપત્યેહેકોય નાશ કોઅના ઓદિકાર મિળલો આતો, ભલે ચ્યો દોરિયામાઅને રોય કા દોરત્યેવોયને રોય. ચ્યાહાય ચારી ખુણહા વોઅને વારો બંદ કોઅય દેનો, જેથી દોરિયામાય એને દોરતીવોય એને જંગલામાય વારો નાંય ચાલી હોકે. માયે દોરતીવોય આજુ યોક હોરગ્યા દૂતાલ પૂર્વ દિશામાય પ્રગટ ઓઅતા દેખ્યો, ચ્યાવોય પોરમેહેરાપાઅને યોક મોહર આતી, ચ્યા હોરગ્યા દૂતાય જોરખે બોંબલીન ચ્યા ચાર હોરગ્યા દૂતહાન આખ્યાં.
REV 7:3 “જાવ લોગુ આપા આપે પોરમેહેરા સેવાકાહા ટોલપાવોય મોહર નાંય લાવી દેજે, જેથી ચ્યા વિપત્તિકોય નાશ નાંય ઓએ, તાંવ લોગુ દોરતી એને દોર્યો એને જાડવાહાન નાશ નાંય કોઅના.”
REV 7:4 જોવે હોરગ્યા દૂતહાય નિશાણી લાવના પુરાં કોઅયા, તોવે કાદાય તેરુ માન આખ્યાં કા જ્યા લોકહા નિંડાળાવોય હોરગ્યા દૂતહાય પોરમેહેરા મોહર લાવલી હેય, ચ્યાહા ગોણત્રી યોક લાખ ચુમાલીસ ઓજાર આતી, યા લોક ઈસરાયેલા બોદા બારા કુળાહામાઅને આતા.
REV 7:5 હોરગ્યા દૂતાય દરેક કુળામાઅને બારા ઓજાર લોકહાવોય મોહર લાવી. યહૂદા કુળામાઅને બારા ઓજાર લોકહાવોય મોહર લાવી, રુબેના કુળામાઅને બારા ઓજાર લોકહાવોય મોહર લાવી, એને ગાદા કુળામાઅને બારા ઓજાર લોકહાવોય મોહર લાવી.
REV 7:6 આશેરા કુળામાઅને બારા ઓજાર લોકહાવોય મોહર લાવી, નફતાલી કુળામાઅને બારા ઓજાર લોકહાવોય મોહર લાવી, મનશ્શા કુળામાઅને બારા ઓજાર લોકહાવોય મોહર લાવી.
REV 7:7 સિમોના કુળામાઅને બારા ઓજાર લોકહાવોય મોહર લાવી, લેવી કુળામાઅને બારા ઓજાર લોકહાવોય મોહર લાવી, ઇસ્સાખારા કુળામાઅને બારા ઓજાર લોકહાવોય મોહર લાવી.
REV 7:8 જબુલુના કુળામાઅને બારા ઓજાર લોકહાવોય મોહર લાવી, યોસેફા કુળામાઅને બારા ઓજાર લોકહાવોય મોહર લાવી, બિન્યામીના કુળામાઅને બારા ઓજાર લોકહાવોય મોહર લાવી.
REV 7:9 ચ્યા પાછે માયે લોકહા યોક બોજ મોઠી ગીરદી દેખી, જ્યેલ કાદાબી ગોણી નાંય હોકતા આતા, ચ્યે દુનિયા બોદી જાતી, એને બોદા કુળા, દેશહા, એને બોદી ભાષા બોલનારાહા માઅને આતેં, ચ્યે રાજગાદી એને ગેટા હામ્મે ઉબલે આતેં, ચ્યે ઉજળેં ડોગલેં પોવલે આતેં એને બોદહા આથામાય ખુજરિયે ડાહાગ્યો દોઅલ્યો આત્યો, જ્યો સન્માન કોઅના પ્રતિક આત્યો.
REV 7:10 એને ચ્યે જોરખે બોંબલીન આખે, “આમહે પોરમેહેરા સ્તુતિ ઓએ જો રાજગાદ્યેવોય બોઠલો હેય, એને ગેટા મતલબ ઈસુ ખ્રિસ્તા સ્તુતિ ઓએ, કેવળ તુંજ હેય જો આમહે તારણ કોઅતોહો.”
REV 7:11 એને બોદા હોરગા દૂત જ્યા રાજગાદી એને વડીલાહા એને ચાર પ્રાણ્યાહા ચારીચોમખી ઉબલા આતા, ચ્યા બોદા ને બોદા રાજગાદ્યે હામ્મે ઉંબડા પોડી ગીયા, એને ઈ આખીન ચ્યાહાય પોરમેહેરા આરાધના કોઅયી.
REV 7:12 “આમહે પોરમેહેરા, આમા સાદા તો સ્તુતિ એને મહિમા કોઅજેહે, તુલ ધન્યવાદ એને આદર દેજહે, આમા માનજેહેકા તું બોદી રીતીકોય જ્ઞાનવાન હેય, એને સામર્થી હેય, જો સાદાહાટી બોદા કામહાલ કોઅના યોગ્ય હેય.” આમેન.
REV 7:13 યાવોય ચૌવીસ વડીલાહા માઅને યોકાય માન પુછ્યાં, “કાય તું જાંઅતોહો યેં ઉજળેં ડોગલેં પોવલે કુંઉ હેતેં? એને કેસરે યેનહે?”
REV 7:14 તોવે માયે ચ્યાહાન આખ્યાં, “ઓ માલિક, આંય નાંય જાંઆવ બાકી તું જાંઅતોહો.” પાછો ચ્યાય માન આખ્યાં, “યેં ઉજળેં ડોગલેં પોવલા ચ્યા લોક હેય જ્યાહાય બોજ મોઠા સતાવા અનુભવ કોઅલો હેય, ચ્યાહાય ગેટા લોયાકોય પોત-પોતાલ પોરમેહેરા નોજરેમાય શુદ્ધ બોનાવી લેદલા હેય.”
REV 7:15 યા લીદે ચ્યે પોરમેહેરા રાજગાદી હામ્મે ઉબલે હેય, એને ચ્યે બોદી વેળે રાત દિહી પોરમેહેરા ગોઅમે સેવા કોઅતેહે, એને જો રાજગાદ્યેવોય બોઠલો હેય, તો ચ્યાહા વોચમાય રોય એને ચ્યાહા હાંબાળ કોઅરી.
REV 7:16 “ચ્યે પાછે બુખ્યેં એને પિહયે નાંય રોય, એને ચ્યે આમી દિહાકોય કા તે કોઅહિબી ગરમીકોય બાળલે નાંય જાય.
REV 7:17 કાહાકા ગેટા જીં રાજગાદી વોચમાય હેય, ચ્યાહા રાખવાળી કોઅરી, જેહેકેન યોક મેંડવાળ્યો ચ્યા ગેટાહા રાખવાળી કોઅહે, તો ચ્યાહાન તાજા પાઆય પીયાંહાટી લી જાયા કોઅરી, જીં લોકહાન જીવન દેહે, એને પોરમેહેર ચ્યાહા ડોળાહા બોદે આહવેં નુસી ટાકી.”
REV 8:1 જોવે ગેટાય હાતમી મોહર ખોલી, તોવે હોરગામાય જ્યેં બોદે આતેં ચ્યે આરદા કોલાકા લોગુ યોકદાજ શાંત ઓઅય ગીયે.
REV 8:2 એને માયે ચ્યા હાત હોરગા દૂતહાલ દેખ્યાં જ્યા પોરમેહેરા હામ્મે ઉબા રોતહા, એને ચ્યાહાન હાત તુતારા દેનલા ગીયા.
REV 8:3 તાઅને યોક હોરગા દૂત હોના બોનાવલા વાટકા લેઈને યેનો, એને ધૂપ દેઅના વેદ્યે પાહી ઉબો રિયો, ચ્યાલ બોજ લોકહા પ્રાર્થના આરે બાળાહાટી બોજ બોદી ધુપ દેનલી આતી, ચ્યાય ધૂપ એને પ્રાર્થનાલ ચ્યે હોના વેદ્યેવોય બાળી દેના, જીં પોરમેહેરા રાજગાદી હામ્મે આતી.
REV 8:4 જોવે હોરગા દૂતે એહેકેન કોઅયા, તોવે ધૂપમાઅને ધુપવા દુકળાં પોરમેહેરા પવિત્ર લોકહા પ્રાર્થના હાતે હોરગા દૂતા આથેકોય પોરમેહેરા હામ્મે પોઅચી ગીયા.
REV 8:5 તોવે હોરગા દૂતાય ધુપદાન લેઈને ચ્યેમાય વેદ્યે આગ્યે કોળહે બોઅયે એને દોરત્યેવોય ટાકી દેના, એને તોવે ગાજના એને આવાજ ઓઅના એને વિજાળના એને દોરતીકંપ ઓઅરા લાગ્યા.
REV 8:6 તોવે ચ્યા હાંતી હોરગા દૂત જ્યાહાવોય હાત તુતારા આતા, ચ્યા વાજાડા તિયાર જાયા.
REV 8:7 પેલ્લા હોરગા દૂતાય તુતારા વાજાડયા, એને તારાત લોયામાય મિળલ્યો બોજ ગાર્યો એને આગ દોરતીવોય પોડી, ચ્યા લીદે દોરતી યોક તિહાઇ ભાગ, એને જાડહા યોક તિહાઇ ભાગ એને દોરતીવોઅને બોદા નીળા ગાહીયા બોળી ગીયા.
REV 8:8 બિજા હોરગા દૂતાય તુતારી વાજાડી, તોવે આગડા હારકો બોળતો યોક ડોગો દોરિયામાય પોડયો, એને દોરિયા બી યોક તીજો ભાગ લોય એઅઇ ગીયો.
REV 8:9 ચ્યા લીદે દોરિયા યોક તિહાઇ પ્રાણી મોઅઇ ગીયે, એને ચ્યાકોય દોરિયામાય યોક તિહાઇ જાહાજ બી નાશ એઅય ગીયે.
REV 8:10 પાછો ત્રીજા હોરગા દૂતાય તુતારી વાજાડી, એને યોક મોઠો તારો દિવા હારકો બોળતો આતો તો હોરગામાઅને ટુટ્યોં, એને નોયહે યોક તિહાઇ ભાગામાય એને જીવન દેનારા પાઅયાવોય પોડયો.
REV 8:11 ચ્યા તારા નાંવ માણા હેય, ચ્યા લીદે તી પાઆય જાં પોડ્યા તી બોદા પાઆય માણા ઓઅય ગીયા, એને બોજ માઅહે તી માણા પાઆય પિઅનાકોય મોઅઇ ગીયે, કાહાકા પાઆય માણા ઓઅય ગીઅલા આતા.
REV 8:12 પાછો ચૌથા હોરગા દૂતાય તુતારી વાજાડી એને દિહા યોક તિહાઇ ભાગ એને ચાંદા યોક તિહાઇ ભાગ એને તારહા યોક તિહાઇ ભાગ વોય ટોકરાયા, ચ્યા લીદે દિહયા યોક તિહાઇ દિહા ઉજવાડો નાંય દેનો, એને ચાંદ એને તારહા રાતી યોક તિહાઇ સમય નાંય જોની દેની.
REV 8:13 પાછો માયે યોક ગુવાડાલ આકાશામાય ઉચે ઉડતા દેખ્યા, એને જોરખે બોંબલીન એહેકેન આખતા વોનાયો, “જોવે બાકી તીન હોરગા દૂત તુતારી વાજાડી, તોવે દોરત્યેવોય રોનારાહાહાટી હાય, હાય, હાય!”
REV 9:1 જોવે પાચમા હોરગા દૂતાય તુતારી વાજાડી, તોવે માયે હોરગામાઅને દોરતીવોય યોક તારો પોડતો દેખ્યા, એને ચ્યાલ બોજ ઉંડા ખાડા ચાવી દેવામાય યેની.
REV 9:2 ચ્યાય બોજ ઉંડા ખાડાલ ખોલ્યો, એને બોજ ઉંડા ખાડામાઅને મોઠી બાઠી હારકો દુકળો નિંગ્યો, એને બોજ ઉંડા ખાડામાઅને નિંગલા દુકળાકોય દિહી એને વાતાવરણ ડાકાય ગીયા.
REV 9:3 ચ્યા દુકળા માઅને દોરતીવોય ટોડે નિંગ્યે, એને ચ્યાહાન દોરતીવોઅને વિછી ઓહડી ચાવી લેઅના શક્તિ દેનલી આતી.
REV 9:4 એને ચ્યા ટોડહાન આખ્યાં કા તુમા દોરતી ગાહીયાલ, નીળા ગાહીયાલ, વાહના જાડાલ, એને મોઠા જાડહાન નાશ નાંય કોઅના, બાકી ચ્યા લોકહા નુકસાન કોઅના જ્યાહા નિંડાળાવોય પોરમેહેરા મોહર લાવલી નાંય રોય.
REV 9:5 ચ્યાહાન લોકહાન માઆઇ ટાકના નાંય બાકી કેવળ પાચ મોયના લોગુ તોડપાવના પોરવાનગી દેનલી આતી, ચ્યાહા પીડા ઓહડી આતી જેહેકેન વિછી માઅહાન ચાવી લેહે એને પીડા ઓઅહે.
REV 9:6 ચ્યા પાચ મોયનાહામાય લોક મોઅના તરીકો હોદી, બાકી ચ્યે મોઅઇ નાંય હોકી, એને મોઅના ઇચ્છા કોઅરી, બાકી ચ્યે મોઅઇ નાંય હોકી.
REV 9:7 ચ્યા ટોડા ગોડહા હારકા દેખાતા આતા, જ્યા લોડાય કોઅરાહાટી તિયાર કોઅલા રોતહા, ચ્યાહાય ચ્યાહા ટોલપાહાવોય હોના મુગુટ હારકા પોવલા આતા, ચ્યાહા મુંયે માઅહા મુંયા હારકે દેખાતે આતેં.
REV 9:8 ચ્યાહા કીહીં થેઅયેહે કિહહા હારકા લાંબા આતા, એને ચ્યાહા દાત સિંહા દાતા હારકા મજબુત આતા.
REV 9:9 ચ્યા લોખીંડા બોનાવલી ઝીલમ પોવલી આતી, જોવે ચ્યે ઉડી રીઅલે આતેં, તે ચ્યાહા પાખડાહામાઅને લોડાયમાય જોરથી દાહુંદનારા કોલહાક ગોડહા રથાહા આવાજા હારકા આતો.
REV 9:10 ચ્યાહા વિછી હારકી શેપટી આતી, એને ચ્યાહાન પાચ મોયના લોગુ લોકહાન દુઃખ પોચાડના જી શક્તિ મિળલી આતી, જીં ચ્યાહા શેપટ્યેહેમાય આતી.
REV 9:11 ચ્યાહા રાજા તોજ સૈતાના દૂત આતો જ્યાંય બોજ ઉંડા ખાડા ટાળા ખોલ્યેલ, ચ્યા નાંવ હિબ્રુ ભાષામાય આબધન હેય, એને યુનાની ભાષામાય અપ્પુયોન હેય, જ્યા મતલબ નાશ કોઅનારો હેય.
REV 9:12 પાચ મોયનાહા પાછે ઈ વિપત્તી પારવાય ગીયી, બાકી યા પાછે બી બેન વિપત્યો યેનાર્યો હેય.
REV 9:13 ચ્યા પાછે, જોવે છઠ્ઠા હોરગા દૂતાય તુતારી વાજાડી, તોવે માયે પોરમેહેરા હામ્મે ધૂપ બાળના હોના વેદ્યે ચારી ખુણહા વોઅને ઓક આવાજ વોનાયો.
REV 9:14 એને આવાજાય છઠ્ઠા હોરગા દૂતાલ આખ્યાં, જ્યા આથામાય તુતારી આતી, “ચ્યા ચાર સૈતાના દૂતહાલ ખોલી દે, જ્યા ફારાત નાંવા મોઠી નોયે મેરાવોય બાંદલા હેય.”
REV 9:15 યાહાટી ચ્યા સૈતાના દૂતહાલ ખોલી દેના, ચ્યા પેલ્લાથીજ તિયાર આતા એને ચ્યાહાન આખલા આતા, યે ગેડી, યે દિહી, યે મોયને, એને યા વોરહાહાટી વાટ જોવાં એને આમી તો સમય યેય ગીઅલો હેય, ચ્યાહાન દુનિયા યોક તિહાઇ લોકહાન માઆઇ ટાકના આતા.
REV 9:16 તાં ગોડહાવોય બોહીન લોડાય કોઅનારા સૈનિકાહા યોક બોજ મોઠી ફોજ યોક્ઠી આતી, ચ્યાહા ગોણત્રી આંય વીસ કરોડ વોનાયો.
REV 9:17 ચ્યા ગોડા એને ચ્યાહાવોય બોઠલાહાન માયે દર્શનામાય દેખ્યા, ચ્યે યે પરમાણે દેખાતે આતેં : ચ્યાહા ઝીલમ આગ્યે હારકી લાલ, એને પાકી નિળી એને ગંધકા હારકી પિવળી આતી. ગોડહા ટોલપે વાગહા ટોલપા હારકે આતેં, ચ્યાહા મુયામાઅને આગ, દુકળાં એને ગંધક નિંગી રીઅલા આતા.
REV 9:18 યે તીન વિપત્તિહિય, જ્યો ગોડહા મુયામાઅને નિંગનારી આગ, દુકળાં એને ગંધકા કોય દોરતીવોઅને યોક તિહાઇ લોક માઆય ટાક્યા.
REV 9:19 કાહાકા ચ્યા ગોડહા સામર્થ્ય ચ્યાહા મુયામાય એને ચ્યાહા શેપટીમાય આતી, યાહાટી કા ચ્યાહા શેપટ્યો હાપડા હારક્યો આત્યો, એને ચ્યેહેકોય ચ્યે લોકહા નુકસાન કોઅતે આતેં.
REV 9:20 એને બાકી માઅહે જ્યેં ચ્યા હાનીકારક ગોડહાકોય નાંય મોઅયે, ચ્યાહાય ચ્યાહા હોના એને ચાંદી એને પિતળા એને લાકડા મુર્તિહી પૂજા કોઅના નાંય છોડહયા, જ્યો ચ્યાહાય બોનાવલ્યો આત્યો. યો મુરત્યો દેખી નાંય હોકે, વોનાય નાંય હોકે, એને ચાલી બી નાંય હોકે, એને ચ્યાહાય બુતા આત્માહાલ બી પૂજા કોઅના બંદ નાંય કોઅયાહાં.
REV 9:21 એને જીં હત્યા, એને જાદુ ટોના, એને વ્યબિચાર, એને ચોરી, ચ્યાહાય કોઅલી આતી, ચ્યાહા કોઇન પોસ્તાવો નાંય કોઅયો.
REV 10:1 પાછે માયે યોક તાકાતવાળા હોરગા દૂતાલ વાદળાકોય ગેરાલો હોરગામાઅને ઉતતો દેખ્યો, યોક મેઘધનુષ્ય ચ્યા ટોલપી ચારીચોમખી આતો, ચ્યા મુંય દિહી હારકા ચોમાકતા આતા એને ચ્યા પાગ આગડા ખાંબા હારકા આતા.
REV 10:2 ચ્યા જમણો પાગ દોરિયામાય થોવલો આતો, એને ચ્યા ડાવો પાગ દોરત્યેવોય થોવલો આતો, એને ચ્યા આથામાય યોક વાહની ચોપડી ખોલલી આતી.
REV 10:3 તો હોરગ્યો દૂત જોરખે બોંબલ્યો, એને ચ્યા આવાજ વાગા રેકના હારકો આતો, જોવે તો બોંબલ્યો, તે હાતદા સોસાણના આવાજ વોનાયો, તો આવાજ ગાજના આવાજા હારકો આતો.
REV 10:4 જોવે હાંતી મોઠા આવાજ વોનાય ચુક્યો, તોવે આંય લોખાહાટી તિયાર જાયો, બાકી આંય હોરગામાઅને ઓ આવાજ વોનાયો, “જ્યો હાતદા સોસાણના આવાજ વોનાયો, ચ્યાલ ગુપ્તમાય રાખ એને મા લોખહે.”
REV 10:5 જ્યા હોરગા દૂતાલ માયે દોરિયા એને દોરતીવોય ઉબલો દેખ્યો, ચ્યાય પોતાનો જમણો આથ કસમ ખાંહાટી આકાશા એછે ઉઠાવ્યો.
REV 10:6 જો કાયામહાટી જીવતો હેય, એને જ્યાંય હોરગા, દોરતી એને દોરિયો એને જીં કાય ચ્યામાય ઉત્પન્ન કોઅલા હેય, ચ્યા હોરગા દૂતાય કાયામ જીવતા રોનારા પોરમેહેરા કોસામ ખાયન આખ્યાં, “આમી કોઅયેહેબી વાતેહાટી આજુ વાટ નાંય જોવાં પોડી.
REV 10:7 બાકી જોવે હાતમો હોરગા દૂત તુતારી વાજાડી, ચ્યે દિહે પોરમેહેરા ગુપ્ત રહસ્ય પુરાં ઓઅય જાય, જીં ચ્યાય ચ્યા સેવકાહાલ એટલે ભવિષ્યવક્તાહાલ આખલા આતા.”
REV 10:8 તોવે આંય પાછો ચ્યા આવાજાલ વોનાયો જ્યાંય મા આરે હોરગામાઅને વાત કોઅલી આતી, આવાજાય માન આખ્યાં, “જો, ચ્યે વાહની ચોપડ્યેલ લેય યે, જીં હોરગા દૂતા આથામાય ખુલી હેય, જો દોરિયા એને દોરત્યેવોય પાગ થોવિન ઉબલો હેય.”
REV 10:9 એને માયે હોરગા દૂતા પાહી જાયન આખ્યાં, ઈ વાહની ચોપડી માન દે, એને ચ્યાય પાછા માન ઈ બી આખ્યાં, “લે, યેલ ખાય લે, યા ચવ મુયામાય મોદા હારકો ગુળો લાગી, બાકી પાછે યા કડવા લીદે તો બુકો દુઃખી.”
REV 10:10 તોવે માયે તી વાહની ચોપડી હોરગા દૂતા આથામાઅને લેઈને ખાય લેદી, એને હાચીજ ચ્યા ચવ મોદા હારકી ગુળી લાગી, બાકી જોવે માયે ચ્યેલ ગીળી લેદા, તોવે મા બુકો દુઃખા લાગ્યો.
REV 10:11 તોવે માન ઈ આખવામાય યેના, “તું બોદી જાતી એને દેશહા લોકહાન એને બોદી ભાષા બોલનારા લોકહાન એને રાજહાલ યોકદા પાછો આખ, જીં પોરમેહેર તુલ આખાહાટી આખી રિઅલો હેય.”
REV 11:1 પાછે માન હોરગ્યા દૂતાય માપા હાટી યોક પટ્ટી દેવામાય યેની, એને માન આખ્યાં, “જો, એને પોરમેહેરા દેવાળાલ એને વેદ્યેલ માપી લે, એને ચ્યા લોકહા ગોણત્રી કોઓ જ્યેં દેવાળામાય આરાધના કોઅય રીઅલે હેય.
REV 11:2 બાકી દેવાળા બાઆપુર નાંય માપના, કાહાકા તો જાગો ચ્યાહાન દેનલો ગીયહો, તો જ્યેં માયેવોય બોરહો નાંય કોએ એને ચ્યે બેતાલીસ મોયના લોગુ પવિત્ર શેહેર યેરૂસાલેમવોય રાજ્ય કોઅરી.
REV 11:3 ચ્યે સમયે, આંય મા બેન સાક્ષીદારહાલ 1,260 દિહી મા સંદેશા પ્રચાર કોઅના ઓદિકાર દિહી, ચ્યા શોક કોઅના ડોગલેં પોવીન પ્રચાર કોઅરી.”
REV 11:4 યા બેન સાક્ષીદારહા તુલના બેન જૈતુના જાડ એને બેન દિવહા આરે કોઅલી જાહે, જ્યા બોદી દુનિયા પોરમેહેરા હામ્મે ઉબા રોતહા.
REV 11:5 જો કાદો દુશ્માન ચ્યાહાન નુકસાન પોઅચાડા કોશિશ કોએ, તોવે ચ્યાહા મુંયા માઅને નિંગનારી આગ્યે કોય ચ્યા દુશ્માનાહાલ નાશ કોઅય દી. એને એહકોયજ જીં કાદાં ચ્યાહાન નુકસાન પોઅચાડા કોશિશ કોઅય, ચ્યાલ યે રીતીકોય માઆય ટાકવામાય યી.
REV 11:6 પોરમેહેરાય ચ્યાહાન સંદેશ દેઅના પુરા સમયાલોગુ આકાશ માઅને વરહાદ નાંય ઓઅય યાહાટી ચ્યાહાન ઓદિકાર દેનલો. એને પાઅયાલ લોય હારકા લાલ રોંગા બોનાવી દેઅના એને દોરતીવોય આબદા દોવાડના ઓદિકાર દેનલો. ચ્યા જોલા દા એહેકેન કોઅરા માગે તોલા દા એહેકેન કોઅય હોકતાહા.
REV 11:7 જોવે ચ્યા બેન સાક્ષીદાર પોરમેહેરા સંદેશા પ્રચાર કોઅય ચુકી, તોવે તી ભયંકર જોનાવર બોજ ઉંડા ખાડામાઅરે નિંગી, એને તો ચ્યા બેની સાક્ષીદારહા આરે લોડાય કોઅરી, એને ચ્યાહાન આરવી દી, એને ચ્યાહાન માઆઇ ટાકી.
REV 11:8 ચ્યાહા મોઅલા શરીર મોઠા શેહેર યેરૂસાલેમ શેહેરા વાટેવોય પોડી રોય, જીં ચિન્હા રુપામાય સદોમ એને મિસર આખવામાય યેહે, જાં ચ્યાહા પ્રભુ બી હુળીખાંબાવોય ચોડાવામાય યેનલો આતો.
REV 11:9 બોદા કુળા એને ભાષા એને બોદી જાતી લોક ચ્યાહા મોઅલા શરીરાલ સાડે તીન દિહા લોગુ એઅતે રોય, બાકી ચ્યાહા શરીરાલ કાદાલબી કબર માય થોવા પોરવાનગી નાંય દી.
REV 11:10 એને દોરતીવોય રોનારા બોદા લોક ચ્યાહા મોરણાકોય આનંદિત એને મગન ઓરી, એને યોકબિજાલ બેટ દોવાડી, કાહાકા યા બેની સાક્ષીદારહાય દોરતીવોય રોનારાહાલ સતાવણી કોઅલી આતી.
REV 11:11 બાકી સાડે તીન દિહા પાછે પોરમેહેરા એહેરે જીવના શ્વાસ ચ્યાહામાય ફુકી દેનો, એને ચ્યા જીવતા ઓઅય ગીયા, એને ચ્યા ઉઠીન ઉબા રોય ગીયા, એને ચ્યાહાન એઅનારે બોજ ગાબરાય ગીયે.
REV 11:12 ચ્યા પાછે, ચ્યા બેની સાક્ષીદારહાય હોરગામાઅને યોક આવાજ વોનાયા, જો જોરખે બોંબલ્યો એને આખ્યાં, “ઈહીં ઉચે યા!” જોવે ચ્યાહા દુશ્માન એઅય રીઅલા આતા, તોવે ચ્યા યોકા વાદળાકોય ગેરાય ગીયા એને હોરગામાય ઉચે નિંગી ગીયા.
REV 11:13 પાછે ચ્યેજ સમયે, યેરૂસાલેમ શેહેરમાય યોક મોઠો દોરતીકંપ ઓઅયો, એને શેહેરા બોંગલાહા દસમો ભાગ તૂટી પોડયો, એને ચ્યા દોરતીકંપ કોય હાત ઓજાર માઅહે મોઅઇ ગીયે, એને જ્યેં બોચી ગીયે ચ્યે બોજ ગાબરાય ગીયે, એને ચ્યાહાય હોરગા પોરમેહેરા મહિમા કોઅયી.
REV 11:14 બીજી વિપત્તી વિતી ગીયી, બાકી આજુ યોક વિપત્તી માહારીજ યેનારી હેય.
REV 11:15 જોવે હાતમા હોરગા દૂતાય તુતારી વાજાડી, તોવે માયે હોરગામાય ચીંદળા આવાજાહા માય બોંબાલતા વોનાયો, “આમહે પોરમેહેર એને ચ્યા નિવાડલો તારણારો એટલે ખ્રિસ્તાલ બોદી દુનિયાવોય રાજ્ય કોઅના ઓદિકાર હેય, એને તો સાદાન સાદા રાજ્ય કોઅરી.”
REV 11:16 તોવે ચૌવીસ વડીલ જ્યા પોરમેહેરા હામ્મે પોતપોતાના રાજગાદ્યેવોય બોઠલા આતા, ઘુટણે પોડીન પોરમેહેરા આરાધના કોઇન બોલા લાગ્યા.
REV 11:17 “ઓ સર્વશક્તિમાન પ્રભુ પોરમેહેર, જો હેય એને સાદામાટે આતો, આમા હાચ્ચાંજ તો ધન્યવાદ કોઅજેહે, કાહાકા તુયે આમી તો મહાન સામર્થ્ય દેખાડલા હેય, એને તુયે આમી દોરત્યેવોય ચ્યા રાજ્ય સુરુ કોઅય દેનલા હેય.
REV 11:18 જ્યા લોક તોવોય બોરહો નાંય કોએ, ચ્યા બોજ ખિજવાય ગીઅલા હેય, કાહાકા આમી તો ગુસ્સો કોઅના સમય એને મોઅલા લોકહા ન્યાય કોઅના સમય યેય ગીઅલો હેય. આમી તો સમય બી હેય, જોવે તું ચ્યા ભવિષ્યવક્તાહાન એને પવિત્ર લોકહાન એને ચ્યા બોદા લોકહાન જ્યા તો આદર કોઅતાહા ચ્યાહાન પ્રતિફળ દેહે, એને ચ્યેજ સમયે તું ચ્યાહા નાશ કોઅય દેહે જ્યાહાય દોરત્યેવોય વિનાશ કોઅલા હેય.”
REV 11:19 તોવે પોરમેહેરા જીં દેવાળા હોરગામાય હેય, તી ખોલવામાય યેના, એને ચ્યા દેવાળામાય કરારકોષા પેટી દેખાયી, પાછે વિજાળના એને ગાજના આવાજ વોનાયા યેનો, દોરતીકંપ ઓઅયો એને મોઠયો ગાર્યો પોડીન પાઆય પોડયો.
REV 12:1 જોવે તી પારવાય ગીયા, તે તાં યોક અદભુત ચિન્હ આતા, જીં આકાશામાય દેખાય હોકતા આતા, કાહાકા ચાંદાવોય યોક થેએ ઉબલી દેખાયી, જીં દિહા હારકે ચોમાકનારેં ડોગલેં પોવલી આતી, ચ્યેય ટોલપીવોય મુગુટ પોવલો આતો, જ્યામાય બારા તારા આતા.
REV 12:2 તીં થેએ મોયનાવાળી આતી, એને ચ્યે જન્મો દેઅના સમય યેય ગીઅલો આતો, એને ચ્યે જન્મો દેઅના પીડા લીદે બોંબલી રિઅલી આતી.
REV 12:3 યોક આજુ ચિન્હ આકાશામાય દેખાયાં, યોક લાલ રંગા બોજ મોઠો અજગર, જો સૈતાન હેય, ચ્યા હાત ટોલપે આતેં, એને હાંતી ટોલપાહાવોય મુગુટ આતા એને ચ્યા દોહો હિંગે આતેં.
REV 12:4 એને ચ્યાહા શેપટયેહેકોય આકાશામાઅને ચાંદાલાહા તીન હિસ્સા ખેચીન દોરતીવોય ટાકી દેના, એને તો મોઠો અજગર, એટલે સૈતાન ચ્યે થેઅયે હામ્મે ઉબો રોય ગીયો, જેથી ચ્યે પોહેં પૈદા ઓઅતાંજ ખાય જાય.
REV 12:5 તોવે ચ્યે થેએયે યોક પોહાલ જન્મો દેનો, બાકી મોઠો હાપ ચ્યાલ ખાય નાંય હોક્યો, કાહાકા ચ્યાલ તારાત પેચકી લેદલા ગીયા, એને પોરમેહેરા એને ચ્યા રાજગાદ્યેવોય લેય યેનલો ગીયો. તો પોહો યોક લોખીંડા ડેંગારી હાતે એટલે પુરા ઓદિકારાહાતે બોદા લોકહાવોય રાજ્ય કોઅરી.
REV 12:6 એને તીં થેએ ઉજાડ જાગામાય નાહી ગીયી, જો જાગો પોરમેહેરાય ચ્યેહાટી તિયાર કોઅલો આતો, કા તાં ચ્યે 1,260 દિહી લોગુ પાલનપોષણ કોઅલી જાય.
REV 12:7 પાછે હોરગામાય લોડાય ઓઅયી, મિખાયેલ એને ચ્યા આર્યા હોરગા દૂત અજગર એને ચ્યા દૂતહા આરે લોડાય લોડી.
REV 12:8 બાકી અજગર લોડાય આરાય ગીયો, એને અજગર એને ચ્યા દૂત હોરગામાઅને બારે કાડી દેવામાય યેના.
REV 12:9 ઓ મોઠો હાપ, તોજ હેય જો બોજ સમયા પેલ્લા દેખાલો આતો, જ્યાલ સૈતાન બી આખાયેહે, ઓ તોજ હેય જો દુનિયા લોકહાન દોગો દેતો યેનલો હેય. યાહાટી ચ્યા મોઠા અજગરાલ એને ચ્યા દૂતહાલ દોરતીવોય ફેકી દેવામાય યેના.
REV 12:10 પાછે આંય હોરગામાઅને ઓ મોઠો આવાજ વોનાયો, “આમી આમહે પોરમેહેર ચ્યા લોકહાન બોચાવી, આમી તો ચ્યા સામર્થ્યા ઉપયોગ કોઅરી એને રાજા રુપામાય રાજ્ય કોઅરી, આમી તો ખ્રિસ્ત દુનિયાવોય ચ્યા ઓદિકાર પ્રગટ કોઅરી, કાહાકા આમી સૈતાન આમહે પોરમેહેરા હજર્યેમાય ઉબો રોયન આમહે આર્યાહાવોય દિહીન-રાત દોષ નાંય લાવી, કાહાકા ચ્યાલ હોરગામાઅને બાઆ ફેકી દેનલો હેય.
REV 12:11 આમહે વિસ્વાસ્યાહાય સૈતાનાલ ગેટા લોયા સામર્થ્યાકોય આરવી દેનલો હેય, જો ચ્યાહા પાપહા માઅને છોડાવાહાટી મોઅઇ ગીઅલો આતો, ચ્યાહાય ચ્યાલ આરવી દેનો કાહાકા ચ્યાહાય ઓ બોરહો કોઅયો કા ગેટા ચ્યાહા પોરમેહેર આતો, ચ્યાહાન સતાવલા ગીયા, ઓલે લોગુ કા ચ્યે ચ્યાહાન માઆઇ ટાક્યેં, બાકી ચ્યે ચ્યાવોય બોરહો કોઅનાકોય પાહલા નાંય ઓટ્યે.
REV 12:12 યાહાટી તુમા બોદહાલ ખુશ ઓઅરા જોજે, જ્યેં હોરગામાય રોતેહેં, બાકી તુમા જ્યેં દોરતીવોય હેતેં એને જ્યેં દોરિયામાય હેય તુમહાવોય તરસ ખાં જોજે, કાહાકા બુતહા આગેવાન સૈતાન નિચે તુમહે પાહી યેય ગીઅલો હેય, તો બોજ ખિજવાલો હેય, કાહાકા તો જાંઅહે કા ચ્યા માહારુજ અંત ઓઅય જાનારો હેય.”
REV 12:13 જોવે અજગરાલ હોમજાય ગીયા માન દોરતીવોય ટાકી દેનલો હેય, તોવે જ્યેં થેઅયેય પોહાલ જન્મો દેનલો આતો, ચ્યે પીછો કોઅયો.
REV 12:14 બાકી પોરમેહેરાય ચ્યે થેએયેલ ગુવાડા હારકે બેન પાખડેં દેને, જેથી તી થેએ ઉડીન ઉજાડ જાગામાય નાહી જાય, જો જાગો પોરમેહેરાય ચ્યેહાટી તિયાર કોઅલો આતો, એને તાં ચ્યે 1,260 દિહા લોગુ દેખભાલ કોઅલી ગીયી જેથી હાપ ચ્યે લોગુ નાંય પોઅચી હોકે.
REV 12:15 તોવે હાપાય ચ્યા મુયામાઅને નોય વોવે ઓલા પાઆય રેડી દેના, જેથી તી પાઆય ચ્યે થેએયેલ વોવાડી લી જાય.
REV 12:16 બાકી ચ્યે થેએયેલ મોદાત કોઅરાહાટી, દોરત્યે ચ્યા પાઅયાલ જમીનીમાય જીરવી લેદા, જીં અજગરા મુયામાઅને થેએયેલ વોવાડાહાટી રેચાવલા આતા.
REV 12:17 ચ્યા લીદે, અજગર ચ્યે થેએયેવોય બોજ ખિજવાય ગીયો, યાહાટી ચ્યાય થેએયે વંશજાહા વિરુદ લોડાય કોઅના ઘોષણા કોઅય દેની, એટલે ચ્યા લોકહા વિરુદ જ્યા પોરમેહેરા આગના પાલન કોઅતાહા, એને ઈસુવા કોય હિકાડલી શિક્ષા અનુસરણ કોઅરાહાટી મજબુત બોની રોતહા.
REV 12:18 તોવે તો અજગર જાતો રિયો એને દોરિયા મેરાવોય ઉબો રોય ગીયો.
REV 13:1 તોવે માયે દોરિયામાઅને યોક જંગલી જોનાવર નિંગતા દેખ્યાં, ચ્યા હાત ટોલપે આતેં, એને હાંતી ટોલપાહાવોય મુગુટ આતા એને ચ્યા દોહો હિંગે આતેં, એને ચ્યા બોદા હિંગહાવોય પોરમેહેરા નિંદા કોઅનારે નાંવે લોખલે આતેં.
REV 13:2 જીં જંગલી જોનાવર માયે દેખ્યેલ તી ચિતા હારકા આતા, એને ચ્યા પાગ આસાલ્યે એને મુંય સિંહી વાગા હારકા આતા. ચ્યે અજગરાય ચ્યા જંગલી જોનાવરાલ ચ્યા સામર્થ્ય દેય દેની એને ચ્યાલ દોરતીવોય ઓદિકાર કોઅના દેનલો ગીયો.
REV 13:3 ચ્યા જંગલી જોનાવરા ટોલપાવોય યોક જખમ ઓઅલા નિશાણી આતી જીં ચ્યાલ માઆઇ હોકતો આતો, બાકી જખમ હારો ઓઅય ગીઅલો આતો. યાહાટી, દોરતીવોઅને લોક નોવાય પામી ગીયા, એને ચ્યા જંગલી જોનાવરા અનુસરણ કોઅરા લાગ્યા.
REV 13:4 લોકહાય ચ્યા અજગરા પૂજા કોઅયી, કાહાકા ચ્યાય ચ્યા જંગલી જોનાવરાલ ઓદિકાર દેય દેનેલ, એને એહેકોય આખીન ચ્યા પૂજા કોઅયી, “યા જંગલી જોનાવરા હારકા કુંઉ હેય? કુંઉ યા આરે લોડાઈ કોઇ હોકી?”
REV 13:5 જંગલી જોનાવરાલ પોતાના બારામાય ઘમંડ કોઅના ઓદિકાર મિળ્યો, એને એહેકેન ચ્યાય પોરમેહેરા નિંદા કોઅયી, ચ્યાલ બેતાલીસ મોયના લોગુ કામ કોઅરા ઓદિકાર દેવામાય યેનો.
REV 13:6 જંગલી જોનાવરાય પોરમેહેરા વિરુદ બોલના સુરુ કોઅય દેના, તો ચ્યા નાંવા વિરુદ એને ચ્યા જાગા વિરુદ બોલ્યો જાં પોરમેહેર રોહે, એટલે હોરગા, એને ચ્યા બોદા લોકહા વિરુદ નિંદા કોઅયી જ્યેં હોરગામાય રોતેહેં.
REV 13:7 એને ચ્યા જંગલી જોનાવરાલ પવિત્ર લોકહાઆરે લોડાય કોઅના એને ચ્યાહાન આરવી દેઅના બી ઓદિકાર દેનો, એને ચ્યાલ બોદા કુળહા એને ભાષા એને બોદે જાગેને બોદી જાતી લોકહાવોય ઓદિકાર દેવામાય યેનો.
REV 13:8 દોરત્યેવોય રોનારા બોજ લોક ચ્યા પૂજા કોઅરા લાગ્યેં, કેવળ ચ્યાજ લોકહાય ચ્યા પૂજા નાંય કોઅયી જ્યાહા નાંવ દુનિયા બોનાવા પેલ્લા જીવના ચોપડયેમાય લોખલે ગીઅલે આતેં, ઈ જીવના ચોપડી ચ્યા ગેટા ચોપડી હેય, જ્યાલ બલિદાના રુપામાય માઆઇ ટાકી દેનલો આતો.
REV 13:9 જો વોનાયાંહાટી તિયાર હેય તો વોનાય લેય.
REV 13:10 જ્યા લોકહાન કૈદ ઓઅના નોક્કી હેય, ચ્યે નોક્કીજ કૈદ કોઅલે જાય, જ્યાહાહાટી તારવાયેકોય મોઅના નોક્કી હેય, ચ્યે નોક્કીજ તારવાય કોય માઆય ટાકી, યાહાટી જરુરી હેય કા પોરમેહેરા લોક ચ્યા દુઃખહાન સહન કોઅય જ્યાહા ચ્યે અનુભવ કોઅતેહે, એને ચ્યાહા બોરહો મજબુત રોય.
REV 13:11 પાછી માયે યોક બિજાં જંગલી જોનાવરાલ દોરત્યે માઅને નિંગતો દેખ્યો, ચ્યા ગેટા હારકે બેન હિંગે આતેં, બાકી જોવે તો બોલ્યો તોવે અજગર હારકો આવાજ આતો.
REV 13:12 ઓ બિજો જંગલી જોનાવરા પેલ્લા જંગલી જોનાવર બોદા ઓદિકાર વાપર કોઅય રિઅલો આતો, બિજો જંગલી જોનાવર દોરતી એને દોરતીવોય રોનારાહાલ ચ્યા પેલ્લા જોનાવરા પૂજા કોઆડતો આતો, જ્યા જીવલેણ્યા જખમ હારો ઓઅય ગીઅલો આતો.
REV 13:13 તો બિજો જંગલી જોનાવર જુઠા ચમત્કાર દેખાડતો આતો, ઓલે લોગુ કા લોકહા હામ્મે આકાશામાઅને દોરતીવોય આગ પાડતો આતો.
REV 13:14 બો બોદા લોક બિજા જંગલી જોનાવરા ચ્યા જુઠા ચમત્કારને લીદે નોવાય પામીન દોગો ખાય રીઅલે આતેં, જો તો પેલ્લા જોનાવરા શક્ત્યે હારકા દેખાતા આતા, બિજા જંગલી જોનાવરાય લોકહાન આખ્યાં કા પેલ્લા જોનાવરા પૂજા કોઅરાહાટી મુર્તિ બોનાવે, જ્યાલ જખમ ઓઅય ગીઅલા આતા, બાકી હારો ઓઅય ગીઅલો આતો.
REV 13:15 ચ્યા બિજા જંગલી જોનાવરાલ પેલ્લા જોનાવરા મુર્તિ બોનાવીન જીવતી કોઅના બી શક્તિ દેનલી આતી, યાહાટી તી બોલી બી હોકતી આતી, એને ચ્યે મૂર્તિય ચ્યા બોદા લોકહાન માઆય ટાકના આદેશ દેનો જ્યેં ચ્યા પૂજા નાંય કોએત.
REV 13:16 ચ્યા બિજા જંગલી જોનાવરાય બોદા લોકહાન વાહના કા મોઠા, માતલા કા ગોરીબ, સ્વતંત્ર કા ગુલામ બોદહાન મજબુર કોઅયા કા ચ્યે પેલ્લા જંગલી જોનાવરા નાંવ ચ્યાહા જમણા આથાલ નાયતે નિંડાળાવોય લોખે.
REV 13:17 ચ્યાય એહેકેન યાહાટી કોઅયા, જેથી જ્યા કાદા માઅહાવોય પેલ્લા જંગલી જોનાવરા નાંવા છાપ કા ચ્યા નાંવ દર્શાવનારો આકડો લોખલો નાંય હેય, તે તી માઅહું કાયબી વેચી કા લેય નાંય હોકે.
REV 13:18 યાલ હોમજાંહાટી જ્ઞાના ગોરાજ હેય, બાકી જ્યાલ જ્ઞાન હેય, તો ઈ ખોબાર કોઅય હોકહે કા યા જંગલી જોનાવરા આકડા મતલબ કાય હેય. કાહાકા ઈ યોક માઅહા નાંવ હેય, ઓ આકડો 666 હેય.
REV 14:1 ચ્યા પાછે, માયે સીયોન ડોગા સેંડ્યેવોય ગેટાલ ઉબલા દેખ્યા, ચ્યાઆરે ચ્યા યોક લાખ એને ચુમ્માળીસ ઓજાર લોક આતા, ચ્યાહા નિંડાળાવોય ગેટા નાંવ એને ચ્યા આબહા નાંવ લોખલાં હેય.
REV 14:2 એને હોરગામાઅને આંય યોક ઓહડો આવાજ વોનાયો, જો બોજ પાઅયા દાઅયો એને ગાજના આવાજા હારકો આતો, એને જો આવાજ આંય વોનાયેલ તો વીણા વાજના હારકો આતો.
REV 14:3 ચ્યા યોક લાખ ચુમાલીસ ઓજાર લોક રાજગાદી, ચાર પ્રાણી એને વડીલાહા હામ્મે ઉબલે આતેં, ચ્યે યોક નોવા ગીત આખી રીઅલે આતેં, ઈ નોવા ગીત કેવળ યોક લાખ ચુમાલીસ ઓજાર લોક હિકી હોકતે આતેં, જ્યાહાન પોરમેહેરાય દોરતીવોય રોનારાહા લોકહા વોચમાઅને છોડવી લેદલા હેય.
REV 14:4 યા ચ્યા લોક હેય જ્યાહાય કોયદિહી વ્યબિચાર નાંય કોઅલા આતા બાકી કુવારા હેય, કેવળ પોરમેહેરા એને ગેટા એટલે ખ્રિસ્ત ઈસુજ આરાધના કોઅલી આતી, ચ્યાલ છોડીન બિજા કાદા આરાધના નાંય કોઅયેલ. ઈ તે પોરમેહેરા એને ગેટા નિમિત્ત પેલ્લા ફળ ઓઅરાહાટી માઅહા માઅને વેચાતાં લેદલા ગીયહા.
REV 14:5 ચ્યાહાય કોદહીજ જુઠા નાંય બોલ્યેલ, ચ્યાહામાય કાયજ જુઠા નાંય હેય.
REV 14:6 પાછા માયે યોક બિજા હોરગ્યા દૂતાલ આકાશામાય ઉચે ઉડતો દેખ્યો, ચ્યા હોરગા દૂતાય ચ્યે હારી ખોબારેલ લેદલા આતા જીં કોયદિહી નાંય બોદલાય, એને તી દુનિયામાય રોનારા બોદી જાતી લોકહાન, બોદા દેશહાલ, બોદા કુળાહાલ એને બોદી ભાષહામાય પ્રચાર કોઅરાહાટી હેય.
REV 14:7 ચ્યાય બોંબલીન આખ્યાં, “પોરમેહેરાલ બિઅયા, એને ચ્યા મહિમા કોઓ, કાહાકા આમી ચ્યાકોય લોકહા ન્યાય કોઅના સમય યેય ગીયહો, ચ્યા ભક્તિ કોઆ, કાહાકા તો તોજ હેય જ્યાંય હોરગા, દોરતી, દોરિયો, એને પાઅયા જોરાં બોનાવ્યાહા.”
REV 14:8 પાછા ચ્યા પાછલા યોક બિજો, હોરગા દૂત યેનો એને આખ્યાં, “ચ્યા શેહેરા નાશ ઓઅય ગીયા, બાબેલ શેહેરા નાશ ઓઅય ગીયહા, ચ્યાય બોદી જાતી લોકહાન વ્યબિચાર કોઆડાં હાટી ઉસરાવલા હેય, ઈ એહેકેન આતાં જેહેકેન બાબેલે ચ્યાલ દારવા પિયાં દેના, એને યા લીદે પોરમેહેર ચ્યાહાન ડૉડ મિળના કારણ બોની.”
REV 14:9 ચ્યા પાછે તીજો હોરગા દૂત યેનો એને આખ્યાં, “જો કાદો ચ્યા જંગલી જોનાવરા એને ચ્યા જંગલી જોનાવરા મુર્તિ પૂજા કોઅરી, એને પોતાના નિંડાળાલ નાયતે પોતે આથાવોય ચ્યા નિશાણી કોએ,
REV 14:10 તે પોરમેહેર ચ્યાહાન બોજ નશા વાળો રોહો પાજી, વોગર પાઆય મિળાવલા, ચ્યા ગુસ્સો વાટકામાય રેચાવલો ગીઅલો હેય, એને ચ્યા લોક પવિત્ર હોરગા દૂતહા એને ગેટા હામ્મે આગ એને ગંધકમાય રીબાયી.
REV 14:11 આગડા દુકળાં જીં ચ્યાહાન આબદા દેઅરી તો સાદાહાટી આકાશા એછે નિંગતો રોઅરી, એને જીં ચ્યા જંગલી જોનાવરા એને ચ્યા જંગલી જોનાવરા મુર્તિ પૂજા કોઅતેહે, એને જ્યેં ચ્યા નાંવા નિશાણી લેતહેં ચ્યાહાન રાત-દિહી ચૈન નાંય મિળી.”
REV 14:12 યાહાટી પોરમેહેરા લોકહાહાટી ઈ જરુરી હેય, કા ચ્યે બોદે દુઃખેં સહન કોએ, જ્યાહામાઅને ચ્યે જાતહેં, એને પોરમેહેરા આગના પાલન કોએ, એને ઈસુવાવોય બોરહો કોઅના બંદ નાંય કોએ.
REV 14:13 પાછી આંય હોરગામાઅને ઓ આવાજ વોનાયો, એને ચ્યે માન આખ્યાં, યો વાતો લોખ, “આમીને, ચ્યા લોક ધન્ય હેય જ્યા પોરમેહેરાવોય બોરહો કોઅતા મોઅઇ જાતહેં, તોવે પવિત્ર આત્માય યે વાતવોય સહમત ઓઇન આખ્યાં, ઈ હાચ્ચાં હેય, ચ્યે ધન્ય હેય, કાહાકા ચ્યે ચ્યાહા કોઠીણ મેહનાતે પાઅને આરામ પામી, એને જ્યેં કામ ચ્યાહાય કોઅલે હેય, ચ્યાહાટી ચ્યાહાન પ્રતિફળ દેનલા જાય.”
REV 14:14 પાછે માયે યોક ઉજળા વાદળાં દેખ્યા, એને ચ્યા વાદળાવોય માઅહા પોહા હારકો યોક માઅહું બોઠલો આતો, જ્યા ટોલપીવોય હોના મુગુટ એને આથામાય ચોખ્ખો દાઅયેવાળો ઓસીયો આતો.
REV 14:15 તોવે આજુ યોક હોરગા દૂત પોરમેહેરા સંદેશ લેયને હોરગા દેવાળામાઅને બાઆ યેનો, ચ્યાય વાદળાવોય બોઠલો આતો ચ્યા માટડાલ મોઠા આવાજા કોય બોંબલીન આખ્યાં, “દોરત્યેવોઅને પાક પાકી ગીઅલો હેય, એને આમી ચ્યાલ વાડના સમય યેય પોઅચલો હેય, યાહાટી ઓસ્યેકોય વાડણી કોઅના સુરુ કોઓ.”
REV 14:16 યાહાટી જો વાદળાવોય બોઠલો આતો તો પોતે ઓસ્યેકોય વાડતો લાગ્યો, એને ચ્યાય બોદી દોરતીવોઅને પાક વાડણી કોઅયી.
REV 14:17 પાછો યોક હોરગા દૂત હોરગા દેવાળામાઅને નિંગ્યો, એને ચ્યાપાયબી દાઅયેવાળો ઓસ્યો આતો.
REV 14:18 તોવે પાછા આજુ યોક હોરગા દૂત વેદી હીને બાઆ નિંગ્યો જ્યાલ વેદ્યેવોય ધૂપ બાળના જવાબદારી આતી, ચ્યેય બોંબલીન જ્યાપાંય દાઅયેવાળો ઓસ્યો આતો, ચ્યાલ આખ્યાં, “દોરત્યેવોય દારાખાહા ગુસ પાકી ગીઅલા હેય, ચ્યાહાન તું તો દાઅયેવાળો ઓસ્યો ચાલાડીન દોરત્યેવોયને દારાખાહા ગુસ વાડી લે.”
REV 14:19 તોવે ચ્યે હોરગા દૂતે દાઅયેવાળો ઓસ્યેકોય દોરત્યેવોયને દારાખાહા ગુસ વાડીન પોરમેહેરા પ્રકોપા મોઠા દારાખા કુંડામાય ટાકી દેના.
REV 14:20 એને દારાખા કુંડામાય જીં આતા તી શેહેરા બારે દારખેં છુંદયે એને દારાખા કુંડામાઅને ઓલા લોય નિંગ્યા કા ગોડહા લગામે લોગુ પોઅચે ઓલા, લગભગ તીન હોવ કિલોમીટર લોગુ વોવી ગીયા.
REV 15:1 ચ્યા પાછે માયે આકાશામાય યોક ચિન્હ દેખ્યા, તી બોજ નોવાય લાગે ઓહડા એને બોજ ગાબરાવી દેનારા આતાં, તાં હાત હોરગા દૂત આતા, જ્યા હાત આલાગ-આલાગ આબદા લેયને ઉબલા આતા, ચ્યો આબદા છેલ્યો હેય, કાહાકા જોવે ચ્યો પારવાય જાય તોવે પોરમેહેરા ક્રોધ પારવાય જાય.
REV 15:2 તોવે માયે કાયતેરુ દેખ્યા જીં દોરિયા હારકા દેખાય, એને કાચાહારકા ચોમકી રીઅલા, એને ચ્યામાય આગ બી મિળલી આતી. માયે ચ્યા લોકહાનબી દેખ્યા, જ્યા જંગલી જોનાવરાકોય આરાય નાંય ગીઅલા આતા, ચ્યાહાય જંગલી જોનાવરા એને ચ્યા મુર્તિપુજા નાંય કોઅલી આતી, એને ચ્યાહાવોય ચ્યા જંગલી જોનાવરા નાંવા આકડા નિશાણી નાંય લાવલી આતી, તાં ચ્યે દોરિયા મેરાવોય ઉબલે આતેં એને ચ્યા બોદહાય યોક વીણા દોઅલી આતી જીં પોરમેહેરાય ચ્યાહાન દેનલી આતી.
REV 15:3 ચ્યે યોક ગીત આખી રીઅલે આતેં, જીં પોરમેહેરા સેવાક મૂસાય બોજ પેલ્લા આખલા આતા, ચ્યાહાય ઈસુવા મહિમા કોઅરાહાટી આખ્યાં. “ઓ સર્વશક્તિમાન પ્રભુ પોરમેહેર, જીં કાય તુયે કોઅયા તી મહાન એને અદભુત હેય, તું બોદા દેશહા રાજા હેય, તું જીં બી કોઅતોહો તી હાચ્ચાં એને ન્યાયી હેય.”
REV 15:4 “ઓ પ્રભુ, બોદા લોક તુલ બિઅતાહા, એને ચ્યે બોદે તો નાંવા સન્માન કોઅતેહે, કાહાકા તુંજ પવિત્ર પોરમેહેર હેય, બોદી જાતી લોક તો પાહાય યેતહે, એને ચ્યે ભક્તિ કોઅતેહે, કાહાકા તો ધાર્મિક કામે બોદહાન હારેકોય ખોબાર હેય.”
REV 15:5 જોવે ચ્યા લોકહાય ગીત આખના બંદ કોઅયા, તોવે માયે દેખ્યાકા હોરગામાય દેવાળા ખુલ્લાં હેય, જીં મિલાપવાળા તંબુ હારકો આતો.
REV 15:6 એને પાછે હાત હોરગા દૂત જ્યાહાન હાત આબદા લેયને જાયના આતા, ચ્યા હોરગા દેવાળામાઅને બાઆ નિંગ્યા, ચ્યા ચોમાકનારેં ઉજળેં ડોગલેં પોવલા આતા, એને ચ્યાહા છાતી ઉપે હોના પોટ્યો બાંદલ્યો આત્યો.
REV 15:7 પાછે ચાર પ્રાણ્યાહા માઅને યોકાય બોદા હોરગા દૂતહાલ પોરમેહેરાપાઅને ભયાનક ક્રોધાકોય બાઆલો યોક-યોક હોના વાટકો દેનો.
REV 15:8 એને દેવાળા પોરમેહેરા મહિમા એને ચ્યા સામર્થ્યાકોય યેનારા દુકળાકોય બાઆય ગીયા. તાંવ લોગુ કાદાબી દેવાળામાય નાંય જાય હોક્યા, જાવ લોગુ હાત આબદા પારવાય નાંય જાય જ્યેહેન હોરગા દૂત લી યેનલા આતા.
REV 16:1 પાછે માયે દેવાળામાઅને યોક ચીંદળા આવાજાય હાત હોરગા દૂતહાલ એહેકેન આખતા વોનાયો, “જાં દોરતી લોકહાવોય પોરમેહેરાપાઅને ડૉડ રેડી દા, જો ચ્યા હાત વાટકાહામાય હેય.”
REV 16:2 યાહાટી પેલ્લા હોરગા દૂતાય વાટકામાઅને ડૉડ દોરતીવોય રેડી દેનો, એને ચ્યા લોકહાવોય ભયાનક એને જખમ ઓઅરા લાગ્યા, જ્યાહાવોય જંગલી જોનાવરા છાપ લાવલી આતી, એને જ્યાહાય ચ્યા જંગલી જોનાવરા મુર્તિપુજા કોઅલી આતી.
REV 16:3 બિજા હોરગા દૂતાય બી ચ્યા વાટકામાઅને ડૉડ દોરિયામાય રેડી દેનો, એને તારાતુજ દોરિયા પાઆય યોક મોઅલા માઅહા લોયા હારકા ઓઅય ગીયા, યાહાટી દોરિયામાય રોનારે બોદે જીવજંતુ મોઅઇ ગીયે.
REV 16:4 તીજે હોરગા દૂતાય બી ચ્યા વાટકામાઅને ડૉડ નોયો એને વોવતા જરાહાવોય રેડી દેના, એને ચ્યા બોદહા પાઆય લોય બોની ગીયા.
REV 16:5 તોવે માયે ચ્યા હોરગા દૂતાલ જ્યાલ પાઅયાવોય ઓદિકાર હેય, પોરમેહેરાલ એહેકોય આખતા વોનાયો, “ઓ પવિત્ર પોરમેહેર, જો હેય એને કાયામહાટી આતો, તુલ એહેકેન ન્યાય કોઅના ઓદિકાર હેય.
REV 16:6 કાહાકા ચ્યાહાય તો લોકહાન એને ભવિષ્યવક્તાહાલ માઆય ટાકીન લોય વોવાડ્યા યાહાટી આમી તું ચ્યાહાન લોય પીવાડતોહો, ઈંજ ચ્યાહાહાટી યોગ્ય પ્રતિફળ હેય.”
REV 16:7 પાછો આંય વેદ્યેવોયને કાદાલતેરુ બોલતા વોનાયો, “ઓ, સર્વશક્તિમાન પ્રભુ પોરમેહેર, જેહેકેન તું લોકહાન ડૉડ દેતહો તો હાચ્ચો એને યોગ્ય હેય.”
REV 16:8 ચૌથા હોરગા દૂતાય ચ્યા વાટકામાઅને ડૉડ દિહાવોય રેડી દેનો, એને દિહાલ આજુ વોદારી ગરમ ઓઅય જાઅના પોરવાનગી દેનલી ગીયી.
REV 16:9 યા લીદે લોક ભયાનક ગરમીકોય બોળી ગીયા, એને ચ્યાહાય પોરમેહેરા જ્યાપાંય યે આબદાયેહેવોય ઓદિકાર હેય, ચ્ચા નિંદા કોઅઇ બાકી પોસ્તાવો કોઇન પોરમેહેરા મહિમા નાંય કોઅયી.
REV 16:10 પાચમા હોરગા દૂતાય ચ્યા વાટકામાઅને ડૉડ ચ્યા જંગલી જોનાવરા રાજગાદ્યેવોય રેડી દેના, એને ચ્યા લીદે પુરા રાજ્યાવોય આંદારાં ઓઈ ગીયા, એને લોક ચ્યે પીડા લીદે પોતે જીબ ચાવા લાગ્યા.
REV 16:11 એને ચ્યે પીડા એને ફુડકાહા લીદે હોરગ્યા પોરમેહેરા નિંદા કોઅયી બાકી પોતે-પોતાના કામહાથી પોસ્તાવો નાંય કોઅયો.
REV 16:12 છઠ્ઠા હોરગા દૂતાય ચ્યા વાટકામાઅને ડૉડ મોઠી નોય ફારાતવોય રેડી દેનો, એને ફરાત નોયી પાઆઈ ઉખાય ગીયા, એને યા લીદે દિહી ઉદ્યા એછને રાજા ચ્યાહા સૈનિક લેયને નોય પાર કોઅય હોકે.
REV 16:13 ચ્યા પાછે માયે અજગરા મુંયા માઅને, જોનાવરા મુયામાઅને એને જુઠા ભવિષ્યવક્તાહા મુંયા માઅને ડેડકા હારકા તીન ખારાબ આત્માહાલ નિંગતા દેખ્યા.
REV 16:14 યા બુતાહાલ જુઠા ચમત્કાર કોઅના તાકાત આતી, એને ચ્યાહાય જાયને ચ્યા લોકહાન બેગે કોઅયે, જ્યા યા દુનિયા બોદા દેશહામાય રાજ્ય કોઅતે આતેં, જેથી ચ્યે સર્વશક્તિમાન પ્રભુ પોરમેહેર મહાન દિહયે ચ્યા વિરુદ લોડાય લોડાહાટી જાય હોકે.
REV 16:15 દુષ્ટ આત્માહાય રાજ્ય કોઅનારાહાન એને ચ્યા સેનાલ ચ્યા જાગાવોય યોખઠા કોઅયા, જ્યાલ હિબ્રુ ભાષામાય હર-મગીદોન આખલા જાહે. યાહાટી પ્રભુ ઈસુય આખ્યાં, “ઈ વાત વોનાયા, મા યેયના બાંડા હારકા અચાનક ઓઅરી, ધન્ય હેય જો જાગતો રોહે, એને પોતે ફાડકે હાચવી રાખહે કા તો નાગો નાંય ફિરે, લોક ચ્યા નાગાપણ નાંય દેખે.”
REV 16:17 એને હાતમા હોરગા દૂતાય ચ્યા વાટકામાઅને ડૉડ હાવામાય રેડી દેનો, એને હોરગા દેવાળામાઅને પોરમેહેરા રાજગાદી પાઅને આવાજ વોનાયો, “પુરાં ઓઅય ગીયા!”
REV 16:18 પાછે વિજળ્યા, એને આવાજ ઓઅયો, એને ગાજ્યા, એને દોરતીકંપ યેનો, જોવે માઅહે યે દોરતીવોય હેય ચ્યાપાઅને પુરી દોરતીવોય ઓલા જોરદાર દોરતીકંપા અનુભવ કોયદિહી નાંય જાયલો આતો.
REV 16:19 બાબેલા મોઠા શેહેર તીન ટુકડાહા માય વાટાય ગીયા, એને દુનિયા બોદે શેહેરેં નાશ ઓઅય ગીયે, કાહાકા પોરમેહેરાય બાબેલા મોઠા શેહેરા લોકહાન યાદ કોઅયા એને તો પોતા ગુસ્સા વાટકામાઅને પાઆય ટાક્યા વગર દારવા હારકા દેઅરી.
REV 16:20 ચ્યે સમયે દોરિયામાઅને બોદા બેટ ગાયપ ઓઅય ગીયા, એને યોકબી ડોગો નાંય રિયો.
REV 16:21 એને આકાશામાઅને લોકહાવોય મોઠયો-મોઠયો ગાર્યો પોડયો, યોક ગારી વજન પોચહા કિલો ઓલા આતા, યા લીદે લોકહાય પોરમેહેરા નિંદા કોઅયી, કાહાકા પોરમેહેરાય ચ્યો આબદા ચ્યાહાવોય દોવાડલ્યો આત્યો. જ્યો લોકહાન સહન કોઅરા પોડયો.
REV 17:1 એને જ્યા હાત હોરગા દૂતહાપાય પોરમેહેરા ગુસ્સા હાત વાટકા આતા, ચ્યાહામાઅને યોકાય યેયન માન ઈ આખ્યાં, “ઈહીં યે, આંય તુલ મોઠી વેશ્યા ડૉડ દેખાડીહી, જીં મોઠા દોરીયાવોય બોઠલી હેય.
REV 17:2 જ્યેં આરે દોરત્યેવોયને રાજાહાય વ્યબિચાર કોઅયો, એને દોરત્યેવોય રોનારા લોક ચ્યે આરે વ્યબિચાર કોઇન એહેકેન નશાવાળા ઓઅય ગીયા જેહેકેન ફુલ દારવા પીન લોક નશાવાળા ઓઅય જાતહા.”
REV 17:3 તોવે પવિત્ર આત્મા મોદાતે કોય હોરગ્યો દૂત માન ઉજાડ જાગામાય લેય ગીયો, માયે તાં યોક થેએ દેખી જીં લાલ રોંગા જંગલી જોનાવરાવોય બોઠલી આતી, ચ્યા હાત ટોલપે એને દોહો હિંગે આતેં, ચ્યા પુરા શરીરાવોય ચ્યાહા નાંવ લોખલે આતેં જ્યેં પોરમેહેરા નિંદા કોઅતેહે.
REV 17:4 તી થેએ જાંબળ્યા એને લાલ ફાડકે પોવલે આતી, એને હોના એને હિરા મોતી કોઇન સોબા કોઅલી, એને જ્યે જમણા આથામાય હોના વાટક્યેમાય ચ્યે દારવા કોય બોઆલો ગિલાસ દોઅલો આતો, જો ચ્યે ખારાબ કામહા એને વ્યબિચારાલ દર્શાવેહે.
REV 17:5 ચ્યે નિંડાળાલ યોક નાંવ લોખલાં, જ્યા ગુપ્ત મોતલાબ આતો, “આંય મોઠા શેહેર બાબેલ હેત્યાંવ, આંય બોદી વેશ્યાહા એને દુનિયામાઅને બોદી ખારાબ વસ્તુહુ આયહો હેત્યાંવ.”
REV 17:6 એને માયે ધ્યાન દેના કા તી થેએ પોરમેહેરા લોકહા એટલે જ્યાહાન લોકહાય માઆય ટાકલા આતા ચ્યાહા લોય પીન પિદલી ઓઅય ગીઅલી આતી, કાહાકા ચ્યા ઈસુવા પ્રતિ વિશ્વાસયોગ્ય આતેં, એને તી દેખીન માન નોવાય લાગી.
REV 17:7 ચ્યા હોરગા દૂતાય માન આખ્યાં, “હેરાન મા ઓઅહે, આંય યે થેએયે, એને ચ્યા જંગલી જોનાવર, જ્યાવોય તી બોઠલી હેય, એને જ્યા હાત ટોલપે એને દોહો હિંગે હેય, આંય તુલ ચ્યા ગુપ્ત મતલબ આખતાહાવ.
REV 17:8 તી જંગલી જોનાવર જ્યાલ તુયે આમી દેખ્યા, યોક સમય જીવતા આતા, બાકી આમી જીવતા નાંય હેય, તી બોજ ઉંડા ખાડામાઅને નિંગી એને પોરમેહેર ચ્યાલ પુરીરીતે નાશ કોઅય દી. દોરત્યેવોય રોનારા બોજ લોક જ્યાહા નાંવ પોરમેહેરાય દુનિયા બોનાવા પેલ્લા જીવના ચોપડયેમાય નાંય લોખ્યે ચ્યે બોદે નોવાય પામી જાય જોવે ચ્યે યા જંગલી જોનાવરાલ દેખી. યોક સમય તી જીવતા આતા, આમી તી જીવતા નાંય હેય, બાકી તી પાછા ફિરી યી.
REV 17:9 યાલ હોમજાંહાટી જ્ઞાના ગોરાજ હેય, જંગલી જોનાવરા હાત ટોલપે રોમ શેહેરા હાત ડોગહાન દર્શાવતેહે, જાં તી થેએ રાજ્ય કોઅતી આતી. ચ્યા હાત રાજાબી હેય.
REV 17:10 એને ચ્યા હાત રાજાબી આખાડતાહા, ચ્યાહામાઅને પાચ તે પેલ્લાજ મોઅઇ ચુકલા હેય, ચ્યાહામાઅને યોક આમી રાજા હેય, એને છેલ્લ્યો આમી લોગુ નાંય યેનલો હેય, બાકી જોવે તો યેઅરી તોવે વોછા સમયાહાટી રાજ્ય કોઅરી.
REV 17:11 તી જંગલી જોનાવર બોજ સમય પેલ્લા આતા એને યે સમયે નાંય હેય, તો આઠમો રાજા હેય, બાકી આઠમો રાજા પેલ્લા હાત રાજહામાઅને યોક હેય, એને છેલ્લે ચ્યા રાજાલ નોક્કીજ સાદાહાટી ડૉડ દેનલા જાય.
REV 17:12 એને ચ્યે દોહો હિંગડે જ્યેં તુયે પેલ્લે એઅલે આતેં, ચ્યે દોહો રાજાહાન દર્શાવતેહે, જ્યાહાય આજુ રાજ્ય કોઅના સુરુ નાંય કોઅયાહાં, ચ્યા રાજહાલ જંગલી જોનાવરા આરે રાજ્ય કોઅના ઓદિકાર દેનલો જાય, બાકી ચ્યાહા રાજ્ય વોછા સમયાહાટી હેય.
REV 17:13 ચ્યા બોદા રાજહા યોકુજ ઉદ્દેશ હેય, ચ્યા ચ્યાહા સામર્થ્ય એને ઓદિકાર જંગલી જોનાવરાલ દેય દી.
REV 17:14 ચ્યે ગેટા આરે લોડાઈ કોઅરી, બાકી ગેટા ચ્યાહાન આરવી દી, ઈ યાહાટી હેય કાહાકા તોજ પ્રભુહૂ પ્રભુ હેય, એને રાજહા રાજા હેય, ચ્યા અનુસરણ કોઅનારે ચ્યેહેય, જ્યાહાન પોરમેહેરાય હાદલા હેય, એને નિવાડલા હેય, એને જ્યેં ચ્યા પ્રતિ વિશ્વાસયોગ્ય હેય ચ્યાહાઆરે મિળીન લોડાય કોઅરી એને ચ્યાહાન આરવી દી.”
REV 17:15 હોરગ્યા દૂતાય માન ઈ બી આખ્યાં, “જો દોરિયો તુયે પેલ્લો દેખ્યેલ, જ્યાવોય થેએ બોઠલી આતી, ચ્યા દોરિયા મતલબ હેય: લોક, બોદી જાતી, દેશ એને ભાષા હેય.
REV 17:16 ઓહડો સમય યેઅરી જોવે જંગલી જોનાવર એને દોહો રાજા ચ્યે વેશ્યાઆરે ઘૃણા કોઅરી, જ્યેવોય બોઠલી હેય, ચ્યે ચ્યેવોય હમલો કોઅરી, એને ચ્યેલ નાગી કોઅરી, એને ચ્યે માહાં ખાય જાય એને ચ્યેલ આગડામાય બાળી દેઅરી.
REV 17:17 તી થેએ જ્યેલ તુયે દેખ્યેલ, તી ઈ મોઠા શેહેર હેય, જીં દોરતીવોય બોદા રાજહાવોય રાજ્ય કોઅહે, કાહાકા પોરમેહેરે પોતે ઉદ્દેશ પુરો કોઅરાહાટી ચ્યાહા મોનામાય ઇચ્છા ઉત્પન્ન કોઅય દેની, ઈંજ કારણ હેય કા ચ્યાહાય બોદો ઓદિકાર ચ્યા જંગલી જોનાવરાલ દેય દેનો, જાવ લોગુ પોરમેહેરાય જીં આખલા આતા તી પુરાં નાંય ઓઅય જાય.”
REV 18:1 ચ્યા પાછે, માયે યોક હોરગા દૂતાલ હોરગામાઅને નિચે ઉતતો દેખ્યો, ચ્યાવોય મોઠો ઓદિકાર આતો, એને ચ્યા ચોમાકે લીદે બોદી દોરતીવોય ઉજવાડો ઓઅય ગીયો.
REV 18:2 ચ્યાય જોરખે બોંબલીન આખ્યાં, “બાબેલા મોઠા શેહેર નાશ ઓઅય ગીઅલા હેય, આમી ઈ બુતહા ગુઉ, એને બોદે બુતાહા આશ્રય એને હર યોક અશુદ્ધ એને ચિડહા ગોરો બોની ગીયહા.
REV 18:3 બોદા દેશા લોકહાન ચ્યે દારવા પાજ્યાહાં જી કા ચ્યેહે મુર્તિપુજા હેય, બોદી દોરતીવોઅને રાજા ચ્યે વ્યબિચારા કામહામાય સામીલ ઓઅલે હેય, દોરતીવોઅને વેપારી ચ્યે થેએયે એટલે બાબેલ શેહેરા મોઅગી-મોઅગી વસ્તુહુ ઇચ્છા કોઇન માલદાર બોની ગીઅલા હેય.”
REV 18:4 પાછે હોરગા માઅને બિજો આવાજ આંય બોલતો વોનાયો, “ઓ મા લોકહાય, ચ્ચા બાબેલ શેહેરામાઅને બાઆ નિંગી યા, ચ્યા લોકહાઆરે મિળીન પાપ મા કોઅહા, જેથી તુમહાન ચ્યાઆરે ડૉડ નાંય દેનલા જાય.”
REV 18:5 કાહાકા ચ્યાહા પાપ બોજ હેય, જેહેકેન કા ચ્યાહા પાપહા ડિગલો આકાશાલોગુ પોઅચી ગીઅલો હેય, એને આમી પોરમેહેર ચ્યાહા પાપહા ડૉડ દેનારો હેય.
REV 18:6 ચ્યાઆરે એહેકેજ કોઆ જેહેકેન ચ્યાય લોકહાઆરે કોઅયાહાં, જીં દુઃખ ચ્યાય દેનહા ચ્યા ડબલ ફેરવી દા, ચ્યાય લોકહાન ચ્યા ખારાબ કામે કોઅરાહાટી ઉસરાવ્યા, ચ્યાલ પોરમેહેરા ક્રોધા ડબલ શક્તિ આરે સહન કોઅરા પોડી.
REV 18:7 ચ્યેય જોલી પોતા બોડાય એને મોજ્યા કોઅયી, તોલા ચ્યેલ વોદારી પીડા એને દુઃખી કોઆ, તી બાબેલ શેહેર પોતાના મોનામાય આખહે, “આંય યોક રાણી હારકી લોકહાવોય રાજ્ય કોઅહી, આંય વિધવા નાંય હેત્યાઉ, એને આંય કોયદિહી શોક નાંય મોનાઉં.”
REV 18:8 ચ્યાહાટી, અચાનક આબદા યેય પોડી, એટલે બિમારી, શોક, એને દુકાળ ચ્યેવોય આરેજ યેય પોડી, એને આગ ચ્યેલ નાશ કોઅય દી, કાહાકા પ્રભુ પોરમેહેર શક્તિશાળી હેય, એને ચ્યેલ ડૉડ દેઅરી.
REV 18:9 એને જોવે બોદા રાજા જ્યાહાય ચ્યે આરે વ્યબિચાર એને મોજ-મજા કોઅયી, ચ્યા રાજા ચ્યા શેહેરાલ આગડામાય બોળતા દેખી, તોવે ચ્યા રોડરી એને શોક કોઅરી,
REV 18:10 ચ્યાહાન દાક હેય કા ચ્યે બી ચ્યા ડૉડમાય ફસાય જાહું, યાહાટી ચ્યે દુઉ ઉબા રોયન આખરી, “ઓ મોઠા શેએરા બાબેલ! ઓ મજબુત શેહેર, હાય! હાય! પોરમેહેરાય તુલ નાશ કોઅય દેનલા હેય.”
REV 18:11 દોરત્યેવોયને વેપારી ચ્યા લીદે રોડી એને શોક કોઅરી, કાહાકા આમી જ્યા તો સામાન વેચી રીઅલા આતા ચ્યાલ વેચાતાં લેનારા કાદો નાંય બોચ્યા.
REV 18:12 ચ્યાહા માલ બોજ પ્રકારનો આતો, ચ્યામાય હોના, ચાંદી, ઇરા, મોતી આતેં, ચ્યામાય બોજ હારેં ફાડકે આતેં, જ્યેં મોઅગા દોરા, ચોમાકનારા લાલ એને જાંબળ્યા ફાડકા બોનાવલે આતેં. ચ્યામાય સુગંધિત લાકડાકોય બોનાવલ્યો વસ્તુ, આથી દાતા વસ્તુ બોનાવલ્યો આત્યો, એને બીજ્યો વસ્તુ આત્યો જ્યો મોઅગા લાકડા કા પિતળા, લોખીંડા, કા સંગેમરમર દોગડા બોનાવલ્યો આત્યો.
REV 18:13 દાલચીની, ધુપ, ગન્ધરસ, લોબાન, એને બોળ, એને દારાખા રોહો, અત્તાર તેલ, એને ગોંવ, ગેટેં, ડોબેં, ગોડેં, ગાડયો જ્યા લોક માલ વેચાતાં લેતા એને વેચતા આતા, ચ્યા આમી લોકહાન ગુલામા હારકા નાંય વેચી હોકેત.
REV 18:14 વેપારી ચ્યાલ આખરી, ઓ મોઠા શેહેર જ્યો વસ્તુ તુલ હારી લાગતી આતી આમી તુલ નાંય મીળે, એને ચ્યો બોદ્યો ગાંદાનાર્યો વસ્તુ જ્યો તુલ પોસંદ આત્યો, ચ્યો બોદ્યો વસ્તુ જ્યેહેન તું પોતાના શરીરાલ સુંદર બોનાડત્યો આત્યો, ચ્યો બોદ્યો ટાકાય ગીયહો, એને તુલ આમી કોવેબી નાંય મિળરી.
REV 18:15 યા બોદા માલા વેપાર્યા, જ્યા ચ્યે લેદે માલદાર બોની ગીઅલા આતા, ચ્યા આમહાનબી ડૉડ મિળી ચ્યા દાકે દુઉ ઉબા રોઇન રોડીન એને શોક કોઇન આખરી.
REV 18:16 “હાય, હાય, ઓ મોઠા શેહેર, જી મલમલ એને જાંબળ્યા, લાલ રોંગા ફાડકાહાકોય એને હોના, ઇરા એને મોતી કોઇન સોબા કોઅલી આતી.
REV 18:17 બાબેલ શેહેરાય ચ્યા બોદી મિલકાત અચાનક ખોવી દેની.” એને જાહાજ ચાલાડનારા એને દોરિયામાય મુસાફરી કોઓનારા બોદા, જાહાજેમાય કામ કોઓનારા, એને દોરિયામાય ધંદો કોઓનારા બોદા લોક, ચ્યા બોદા જ્યા દોરિયામાય ચ્યાહા કામાણી કોઅતા આતા, બાબેલ શેહેરાપાઅને દુઉ ઉબા રોઇન દેખી રીઅલા આતા.
REV 18:18 એને ચ્યાહાય આગડામાઅને દુકળાં નિંગતા દેખીન બોંબાલતા લાગ્યા કા, “યા મોઠા શેહેરા હારકા બિજાં શેહેર હેયેજ નાંય.”
REV 18:19 ચ્યાહાય ચ્યાહા શોક દેખાડાહાટી ટોલપીવોય બુંબુ ટાકી લેદો, એને રોડીન એને શોક કોઇન આખતા લાગ્યા, “હાય! હાય! ઈ મોઠા શેહેર જ્યા લીદે જાહાજાહા બોદા માલિક ચ્યા શેહેરા મિલકાતે લીદે માલદાર બોની ગીયા, એને આમી યામાઅને બોદા તારાત બોદા નાશ ઓઅઇ ગીયા.”
REV 18:20 “ઓ હોરગામાય રોનારાહાય, એને ઓ પોરમેહેરા લોકહાય, પ્રેષિતાહાય એને ભવિષ્યવક્તાહાય, યા બારામાય આનંદ કોઆ, કાહાકા પોરમેહેરાય બાબેલ શેહેરાલ ચ્યે વાતહે લીદે દોષી ઠોરાવલા હેય, જ્યો ચ્યાય તુમહેઆરે કોઅલ્યો હેય.”
REV 18:21 પાછે યોક ગોતીવાળા હોરગા દૂતાય મોઠયે ગોઅટયે પુડા હારકો યોક મોઠા દોગડાલ ઉચકીન, એને એહેકેન આખીન દોરિયામાય ટાકી દેનો, “મોઠા શેહેર બાબેલ બોજ પીડાકોય નાશ કોઅય દેવામાય યી, એને ઈ કોયદિહી પાછા નાંય દેખાયી.
REV 18:22 ઓ બાબેલ શેહેર, તોમાય કોયદિહીજ વીણા વાજના કા ગીતે આખના આવાજ નાંય વોનાયા યી, તાં પાવી કા તુતારી આવાજ નાંય વનાયા યેઅરી. એહકોયજ કોઅહાજ પ્રકાર કુશળ કારાગીર નાંય મિળી, એને ગોંઅટી દોળના આવાજ પાછો નાંય વોનાયા યી.
REV 18:23 તાં રાતી આંદારાંજ રોય, કાદાં દિવા નાંય હોલગાડી, તાં પાછો વોવડા એને વોવડી ખુશી આવાજ નાંય વોનાયા યી, એહેકેન યાહાટી ઓઅરી, કાહાકા ચ્યા વેપાર્યાહાય, જ્યા બોદી દોરતીવોય મોઠા આતા, ચ્યાહા જાદુકોય બોદી જાતી લોકહાન દોગો દેનલો હેય.
REV 18:24 પોરમેહેર બાબેલ શેહેરાલ યાહાટી ડૉડ દેઅરી, કાહાકા તી ભવિષ્યવક્તાહાલ, એને પોરમેહેરા બોદા લોકહાન એને બોદી દુનિયા લોકહાન માઆઇ ટાકાંહાટી દોષી ઠોર્યા.”
REV 19:1 જોવે ગોતીવાળા હોરગ્યા દૂતા બોલના પારવાયા, ચ્યા પાછે આંય જીં વોનાયો તી એહેકેન આતા જેહેકેન કા હોરગામાય બોજ બોદા લોક ગીતે આખી રીયહા. “હાલ્લેલુયા! તારણ, મહિમા, એને સામર્થ્ય આમહે પોરમેહેરાજ હેય.
REV 19:2 કાહાકા ચ્યા બોદા નિર્ણય બરાબર એને હાચ્ચાં હેતા, ચ્યાય વેશ્યા ન્યાય કોઅયો કાહાકા ચ્યેય દુનિયા લોકહાન પાપ કોઅરાહાટી ઉસરાવલા હેય, પોરમેહેરાય ચ્યેલ ડૉડ દેનલો હેય, કાહાકા પોરમેહેરા સેવક વેશ્યાથી માઆઇ ટાકલા ગીઅલા આતા.”
REV 19:3 પાછી બીજેદા ચ્યાહાય આખ્યાં, હાલ્લેલુયા! બાબેલ શેહેરાલ નાશ કોઅનારી આગડામાઅને નિંગનારા દુકળાં કોયદિહી ભોબુકના બંદ નાંય ઓઅરી.
REV 19:4 એને ચૌવીસ વડીલ એને ચાર પ્રાણી ઉંબડા પોડીન, રાજગાદ્યેવોય બોઠલા પોરમેહેરાલ પાગે પોડ્યા, એને ચ્યાહાય આખ્યાં, “આમેન હાલ્લેલુયા!”
REV 19:5 એને પાછે માયે કાદાલતેરુ બોલતા વોનાયો, એને એહેકેન લાગ્યા જેહેકેન ઓ આવાજ પોરમેહેરા રાજગાદ્યેવોયને યેનો, ચ્યાય આખ્યાં, “ઓ પોરમેહેરા સેવકાહાય, એને તુમા જ્યેં હાને મોઠે બોદે પોરમેહેરા દાક રાખનારે, પોરમેહેરા સ્તુતિ કોઆ.”
REV 19:6 પાછો આંય જીં વોનાયો તી બોજ મોઠી ગીરદી બોંબાલના હારકો આવાજ વોનાયો, એને મોઠો દોરિયો ગોંગરેહે એને બોજ ગાજે એને કોકડાય, ઓહડો આવાજ આંય વોનાયો, “હાલ્લેલુયા! પોરમેહેરા સ્તુતિ કોઆ, કાહાકા પ્રભુ આમહે પોરમેહેર, સર્વશક્તિમાન પોરમેહેર રાજ્ય કોઅહોય.”
REV 19:7 યા, “આપા આનંદિત એને મગન ઓઅજે, એને ચ્યા સ્તુતિ કોઅજે, કાહાકા જીં ગેટા એટલે ઈસુ ખ્રિસ્ત હેય ચ્યા વોરાડ ઓઅનારા હેય, એને ચ્યા વોવડી ટોળો, તી વોવડી ફાડકે પોવીન તિયાર ઓઅય ગીઅલી હેય.
REV 19:8 આમી ચ્યેલ બોજ ઉજળા, ચમકદાર મહીન મલમલા ફાડકા ફાડકે પોવાહાટી દેનલે ગીઅલે હેય, કાહાકા ચ્યા મહીન મલમલા મતલબ પવિત્ર લોકહા ન્યાયપણા કામ હેય.”
REV 19:9 તોવે હોરગા દૂતાય માન આખ્યાં, ઈ લોખજે, “ધન્ય હેય ચ્યે, જ્યાહાન ગેટા વોરાડા જેવણામાય આમંત્રણ દેનલા હેય,” ચ્યે પાછી માન આખ્યાં, “યે વચને પોરમેહેરાપાઅને હેય, યે બોદે નોક્કીજ હાચ્ચાં હેય.”
REV 19:10 જોવે આંય વોનાયો તે આંય ચ્યા હામ્મે ઉંબડો પોડી ગીયો જો મા આરે વાત કોઅય રિઅલો આતો, કાહાકા આંય ચ્યાલ પાગે પોડા જાય રિઅલો આતો, ચ્યેય માન આખ્યાં, “નાંય, મા પાગે મા પોડહે, કાહાકા આંય કેવળ પોરમેહેરા સેવાક હેતાંવ, જેહેકેન તું હેય એને તો બાહા બોઅહી જ્યેં ઈસુકોય પ્રગટ કોઅલી હાચ્ચાં શિક્ષણાવોય બોરહો કોઅતેહે એને માનતેહેં, કેવળ પોરમેહેરુજ હેય જ્યા તુલ ભક્તિ કોઅરા જોજે, કાહાકા ઈ પવિત્ર આત્મા હેય જીં પોરમેહેરા લોકહાન ઈસુકોય આખલા ગીઅલા હાચ્ચાં પ્રચાર કોઅરાહાટી લાયકે બોનાડેહે.”
REV 19:11 પાછે માયે હોરગા ઉગડી ગીઅલા દેખ્યા, એને યોક ઉજળો ગોડો આતો, ચ્યાવોય યોક માઅહું બોઠલા હેય, તો પોરમેહેરા વિશ્વાસયોગ્ય સેવાક એને હાચ્ચો સેવાકબી આખાયેહે, તો ન્યાયપણા તરીકાહા કોય ચ્યા દુશ્માનાહા ન્યાય કોઅહે, એને ચ્યાહા વિરુદ લોડાઈ લોડહે.
REV 19:12 ચ્યા ડોળા આગડા જાળ હારકા ચોમાકતા આતા, તો બોજ બોદા મુગુટ પોવલો આતો, એને ચ્યાવોય યોક નાંવ લોખલાં આતા, બાકી ચ્યા નાંવા મતલબ કેવળ તોજ જાંઅતો આતો.
REV 19:13 એને લોય છાંટલા ડોગલાં પોવલા આતો, એને ચ્યા નાંવ હેય, “પોરમેહેરા વચન!”
REV 19:14 હોરગા સૈનિક ઉજળા ડોગલેં પોવીન એને ઉજળા ગોડહાવોય બોહીન ચ્ચા પાછલા-પાછલા યેતા આતા, જ્યાહામાય બિલકુલ બી ડાગ નાંય આતા.
REV 19:15 ચ્યા મુયામાઅને યોક ચીંદળી તારવાય નિંગી, તી લેયને તો બોદી જાતી લોકહાન આરવી દી, જો કાદો ચ્યા ઓદિકારાલ નાંય માને ચ્યાલ તો પુરીરીતે ડૉડ દેઅરી, તો સર્વશક્તિમાન પોરમેહેરા ભયંકર પ્રકોપાલ એહેકેજ છોડી દેઅરી, એહેકેન છોડી જેહેકેન રોહા કુંડામાઅને દારાખા રોહો વોવહે.
REV 19:16 એને ચ્યા ડોગલાવોય એને જમણી જાગાવોય ચ્યા નાંવ લોખલાં હેય, “રાજહા રાજા, એને પ્રભુહૂ પ્રભુ.”
REV 19:17 પાછે માયે યોક હોરગા દૂતાલ દિહાવોય ઉબો રિઅલો દેખ્યો, ચ્યાય મોઠેરે બોંબલીન આકાશામાય ઉડનારા બોદા ચીડહાન આખ્યાં, “યા, પોરમેહેરે તુમહેહાટી જેવાણ તિયાર કોઅયાહાં ચ્ચાલ ખાંહાટી બેગે ઓઅઇ જાયા.
REV 19:18 યા રાજહા, સૈનિકાહા, મુખ્યાહા, ગોતીવાળા સૈનિકાહા, ગોડા એને ચ્યાહાવોય બોઠલાહા મોઅલા શરીરા માહાં ખાં. એટલે જ્યા ગુલામ હેય, એને જ્યા ગુલામ નાંય હેય, હાના એને મોઠહા બેનહયા.”
REV 19:19 પાછી માયે ચ્યા જંગલી જોનાવરાલ દેખ્યો જો દોરિયામાઅને બાઆ યેનલો આતો, એને દોરત્યેવોઅને રાજહાલ એને ચ્યાહા સૈનિકાહાલ દેખ્યા, ચ્યા ગોડાવોય બોહનારા એને ચ્યા સૈનિકાહા આરે લોડાય લોડાહાટી યોકહાતે યેને.
REV 19:20 તો પેલ્લો જોનાવર એને જુઠો ભવિષ્યવક્તો દોઆય ગીયો ઓ જુઠો ભવિષ્યવક્તો તોજ હેય જ્યાંય પેલ્લા જોનાવરા એહેરે ચિન્હ દેખાડયા, એને ચ્યા બોદા લોકહાન ભરમાવ્યા, જ્યાહાય પેલ્લા જોનાવરા છાપ પોતાના ટોલપાવોય લાવલી આતી, એને જ્યા ચ્યે મુર્તિપુજા કોઅતે આતેં, યા બેની જીવતા ને જીવતાજ બોળતા આગડામાય ટાકી દેના, જી ગન્ધકથી બોળહે.
REV 19:21 તોવે ઉજળા ગોડાવોય સવારી કોઅનારે ચ્યા મુંયા માઅને નિંગલી તારવાયેકોય ચ્યા જંગલી જોનાવરા બોદા સૈનિકાહાલ માઆઇ ટાક્યા. એને આકાશામાય ઉડનારે માહાં ખાનારે બોદે ચિડેં ચ્યાહા માહાં ખાય ખાયન દારાય ગીયે.
REV 20:1 એને માયે યોક હોરગા દૂતાલ હોરગામાઅને નિચે ઉતતો દેખ્યો, ચ્યા આથામાય બોજ ઉંડા ખાડા ચાવી, એને યોક મોઠી હાકાળ આતી.
REV 20:2 ચ્યે ચ્યા અજગરાલ દોઅય લેદો, ઓ તોજ આતો, જો બોજ સમયા પેલ્લા યોક હાપા રુપામાય પ્રગટ ઓઅલો આતો, જ્યાલ સૈતાન બી આખાયેહે, ચ્યાલ ચ્યે યોક ઓજાર વોરહે લોગુ હાકાળેકોય બાંદી દેનો.
REV 20:3 એને ચ્યાલ બોજ ઉંડા ખાડામાય ટાકી દેનો, એને ચ્યાલ બંદ કોઅય દેના એને ચ્યાવોય ઈ લોખીન સિક્કો મારી દેનો જેથી યોક ઓજાર વોરહે પુરેં ઓઅઇ જાય તાંઉલોગુ ચ્યાલ ખોલે નાંય. યાહાટી, ચ્યા સમયામાય સૈતાન યોક ઓજાર વોરહા લોગુ બોદી જાતી લોકહાન દોગો નાંય દેય હોકે, ચ્યા પાછે ચ્યાલ કોલહાક દિહીહુદુ સુટો કોઅલો જાય.
REV 20:4 એને પાછી માયે કોલહ્યોક રાજગાદ્યેહેન દેખ્યો, ચ્યેહેવોય બોહનારાહા ટોલપે વાડી ટાકલે આતેં, કાહાકા ચ્યાહાય ઈસુ સંદેશ એને પોરમેહેરા વચના પ્રચાર કોઅલો આતો, ચ્યા લોકહાય ચ્યા જંગલી જોનાવરા એને ચ્યા મુર્તિહી પૂજા નાંય કોઅલી આતી, એને ચ્યાહા નિંડાળાવોય કા આથાવોય જંગલી જોનાવરા છાપ નાંય લાવલી આતી. ચ્યે પાછી જીવતે ઓઅય ગીઅલે આતેં એને રાજગાદ્યેહેવોય બોહી ગીયે. પોરમેહેરાય ચ્યાહાન રાજ્ય કોઅના ઓદિકાર દેનો એને ચ્યાહાય ખ્રિસ્તાઆરે યોક ઓજાર વોરહા લોગુ રાજ્ય કોઅયા.
REV 20:5 યા લોક જીવતા કોઅલા ગીઅલાહા માઅને બોદહા પેલ્લા હેય, એને યા ખાસ કોઇન ધન્ય એને પવિત્ર હેય, બિજા મોરણા ચ્યાહાવોય ઓદિકાર નાંય હેય. ચ્યે પોરમેહેરા એને ખ્રિસ્તા યાજક ઓઅરી એને ચ્યાહાઆરે યોક ઓજાર વોરહે પુરેં ઓઅઇ જાય તાં લોગુ રાજ્ય કોઅરી. યા યોક ઓજાર વોરહા પેલ્લા કાદાબી મોઅલા માઅને પાછા જીવતા નાંય કોઅલા ગીયા.
REV 20:7 જોવે યોક ઓજાર વોરહે પુરેં ઓઅઇ જાય તોવે સૈતાનાલ કૈદમાઅને છોડી દેવામાય યી.
REV 20:8 એને તો ચ્યે બોદી જાતહિલ ભરમાવાહાટી બાઆ યી જ્યેં પુરા દુનિયામાય ફૈલાલે હેય, યા દેશહાલ ગોગ એને મોગોગ આખલા જાહે, સૈતાન ચ્યા બોદહાલ યોકા જાગાવોય યોખઠા કોઅરી જાં ચ્યે લોડાઈ કોઅરી, એને ચ્યે દોરિયા રેઅટા હારકે ગોણી નાંય પોડે ઓલા બોદા લોક રોય.
REV 20:9 એને સૈતાના સેના દોરત્યેવોય બોદી જગ્યે ફેલાય ગીયી, ચ્યાહાય ચ્યા શેહેરાલ ગેરી લેદા, જ્યાવોય પોરમેહેર પ્રેમ કોઅહે, એને જાં ચ્યા લોક રોતહા. બાકી હોરગામાઅને આગ બાઆ યેની, એને ચ્યા બોદહાન નાશ કોઅય દેના.
REV 20:10 પાછે સૈતાનાલ જ્યાંય બોદા લોકહાન ભરમાવલા આતા, ચ્યા જાગાવોય ફેકી દેના, જાં ધગધગતી આગ બોળહે, તી ચ્યા જાગાવોય ઓઅરી જાં ચ્યાહાય પેલ્લા બી જંગલી જોનાવરા એને ભવિષ્યવક્તાલ ફેકી દેનલો આતો, ચ્યે દિહીન રાત સાદા આગડામાય પીડા બોગાવતે રોય.
REV 20:11 પાછે માયે યોક મોઠી ઉજળી રાજગાદી દેખી, એને રાજગાદ્યેવોય પોરમેહેર બોઠલો આતો, બાકી જાં પોરમેહેર બોઠલો આતો, તાંઅરે દોરતી એને આકાશ બોદા ગાયપ ઓઅય ગીયા, એને કાદાય બી ચ્યાહાન પાછા નાંય દેખ્યા.
REV 20:12 એને માયે જ્યેં મોઅઇ ગીઅલે આતેં ચ્યા લોકહાન રાજગાદી આગલા ઉબલે દેખ્યે, એટલે હાના કા મોઠા. જોલા લોક દોરિયામાય બુડીન મોઅઇ ગીઅલે આતેં, એને કોબારેહે માઅને બોદા મોઅલા લોક, એને ચ્યે બોદે જ્યેં અધોલોકમાય આતેં, ચ્યે બોદે રાજગાદી હામ્મે ઉબે આતેં. એને ચોપડયો ખોલલ્યો ગીયો, જ્યેહેમાય જીવના ચોપડી બી સામીલ આતી, એને ચોપડયેમાય લોખલ્યો વાતહે નુસાર ચ્યાહા ન્યાય કોઅયો, જ્યેં કામે ચ્યાહાય કોઅલે આતેં, ચ્યા બોદહા ચ્યાહા કામહાનુસાર ન્યાય કોઅલો ગીયો.
REV 20:14 એને ચ્યા બોદા લોક જ્યાહા નાંવ જીવના ચોપડયેમાય નાંય લોખલાં હેય, ચ્યાહાન નરકા કોળીમાય ટાકી દેના, યા પાછે મોરણ એને અધોલોક, બેન્યાહાલ બોળતા આગડામાય ટાકી દેનલા ગીયા. ઈ આગડા કુંડ બિજાં મોરણ હેય.
REV 21:1 એને માયે નોવો આકાશ એને નોવી દોરતી દેખી, કાહાકા જુનો આકાશ એને દોરતી દોરિયા હાતે ગાયપ ઓઅય ગીયે.
REV 21:2 માયે પવિત્ર શેહેરાલ બી દેખ્યા, જીં નોવા યેરૂસાલેમ હેય, તી હોરગામાઅને પોરમેહેરાપાઅને નિચે યેય રીઅલા આતા, ચ્યા શેહેરાલ યોક વોવડી હારકા તિયાર કોઅલા આતા, જ્યેલ ડોગલેં પોવાડલે ગીયે, એને સોબા કોઅલી ગીયી, એને જીં વોવડાઆરે વોરાડ કોઅરાહાટી તિયાર હેય.
REV 21:3 પાછે માયે પોરમેહેરા રાજગાદી પાયને કાદાલતેરુ જોરખે ઈ આખતા વોનાયો, “એએ, પોરમેહેર પોતાના લોકહા વોચ્ચે વોહતી કોઅરી, એને પોરમેહેર પોતે ચ્યાહાઆરે રોયન ચ્યાહા પોરમેહેર ઓઅરી.
REV 21:4 પોરમેહેર ચ્યાહા ડોળામાઅને બોદે આહાવે નુસી ટાકી, એને મોત પાછે નાંય ઉસબી, નાંય દુઃખ, નાંય રોડના, નાંય કાયબી પીડા રોઅરી, કાહાકા જુના દુનિયા બોદ્યો વસ્તુ પારવાય ગીયહો.”
REV 21:5 એને જો રાજગાદ્યેવોય બોઠલો આતો, ચ્યે આખ્યાં, “આંય બોદા નોવા કોઇ દેતહાવ,” પાછી ચ્યે આખ્યાં, “એએ, કાહાકા જીં આંય આખતાહાવ તું ચ્યાવોય બોરહો કોઅય હોકતોહો, એને ચ્યો નોક્કીજ પુર્યો ઓઅનાર્યો હેય.”
REV 21:6 પાછે ચ્યે માન આખ્યાં, યો બોદ્યો વાતો પુર્યો ઓઅય ગીયહો, “આંય અલ્ફા એને ઓમેગા, પેલ્લો એને છેલ્લો હેતાંવ, આંય તોજ હેતાંવ જો સાદામાટે જીવતો હેતાંવ. જીં કાદાં પીહ્યા હેય, ચ્યાલ આંય જીવન દેનારા પાઅયા ઝરા માઅને મોફાત પાઆય પાજહી.
REV 21:7 જ્યા લોક વિજય મેળવી, ચ્યે મા પાઅને ઈ બોદી બોરકાત મેળવી, એને આંય ચ્યા પોરમેહેર રોહીં, એને તો મા પોહો રોય.
REV 21:8 બાકી જ્યેં સતાવણી ને લીદે, માન મોનાઈ કોઅય દેતહેં, એને માયેવોય બોરહો કોઅના છોડી દેતહેં, ચ્યાહાન ગંધકા આગડામાય ટાકી દેનલા જાય, તેહેકેનુજ ચ્યાહાનબી જ્યેં ખારાબ કામ કોઅતેહે, વ્યબિચાર કોઅતેહે, જાદુ ટોના કોઅતેહે, મુરત્યેહે પૂજા કોઅતેહે, એને બોદે જુઠા બોલનારે, ચ્યાહાનબી ગંધકા આગડામાય ટાકી દેનલા જાય, ઈંજ બિજાં મોરણ હેય.”
REV 21:9 એને પાછી ચ્યા હાત હોરગા દૂતહાપાય જ્યો હાત આબદાહાકોય બોઆલે હાત વાટકે બોઅલે આતેં, ચ્યાહામાઅને યોક હોરગા દૂતાય માપાય યેયન મા આરે વાત કોઅયી, ચ્યે આખ્યાં, “ઈહીં યે આંય તુલ વોવડી દેખાડુહું જ્યેં માહારુજ ગેટા આરે વોરાડ ઓઅય જાય.”
REV 21:10 પવિત્ર આત્માય માન કોબજામાય લેય લેદા, એને હોરગ્યો દૂત માન યોક મોઠા ઉચા ડોગાવોય લેય ગીયો, એને પવિત્ર શેહેર યેરૂસાલેમ તી હોરગામાઅને પોરમેહેરાપાઅને નિચે યેય રીઅલા માન દેખાડયા.
REV 21:11 નોવા યેરૂસાલેમ શેહેર પોરમેહેરાપાઅને ઉજવાડા કોય ચોમકી રીઅલા આતા, યશબ નાંવા બોજ કિમતી દોગડા હારકા ચોમકી રીઅલા આતા, એને કાચાહારકા ચોખ્ખાં આતા.
REV 21:12 શેહેરા ચોમખી યોક બોજ ઉચો કોટ આતો, એને કોટા બાર બાઅણે આતેં એને બોદા બાઅણાહાવોય હોરગા દૂતહા પાહારો આતો, એને બાર બાઅણાહાવોય ઈસરાયેલા બાર કુળહા નાંવે લોખલે આતેં.
REV 21:13 પૂર્વ દિશા એછે તીન બાઅણે, દક્ષીણ દિશા એછે તીન બાઅણે, ઉત્તર દિશા એછે તીન બાઅણે, એને પચ્છીમ દિશા એછે તીન બાઅણે આતેં.
REV 21:14 એને શેહેરા કોટ બાર મોઠા-મોઠા દોગાડાવોય બોનાવલો આતો, એને યોકાયોક દોગાડાવોય ગેટા બાર પ્રેષિતાહા માઅને યોકા-યોકા નાંવે લોખલે આતેં.
REV 21:15 જો હોરગ્યો દૂત મા આરે બોલી રિઅલો આતો, ચ્યાપાય શેહેર એને ચ્યા બાઅણે એને ચ્યા કોટ માપ લાંહાટી હોના માપ-પટ્ટી આતી.
REV 21:16 ચ્યા શેહેરા ચાર ખૂણા આતા એને ચારી ખૂણા હારકાજ આતા, હોરગ્યા દૂતાય માપના પટ્ટીકોય શેહેર માપ્યા, ચ્યા લાંબાઈ બેન ઓજાર ચારસૌ કિલોમીટર શેહેર તી ચોરસ આતી, ચ્યા પોઅળાય, એને ઉચાઇ બી તોલીજ આતી.
REV 21:17 ચ્યા પાછે હોરગા દૂતાય કોટા ઉચાઇ માપી, ચ્યાય યાલ તેહેકેનુજ માપ્યા જેહેકેન લોક વસ્તુ માપતાહા, કોટ 216 ફુટ ઉચો આતો.
REV 21:18 શેહેર ચોખ્ખાં હોનાકોય બોનાવલા ગીઅલા આતા, જીં કાચાહારકા ચોમાકતા આતા, ચ્યા કોટ યશબ દોગડા બોનાવલા.
REV 21:19 શેહેરા કોટા પાયા દોગાડ, બોદી જાતી કિમતી દોગડાહા કોઇન મોડલાં આતા, પેલ્લો પાયો યશબ, બિજો નીલમણી, તીજો લાલડી, ચોથો મરકતા,
REV 21:20 પાચમો ગોમેદ, છઠો માનિક્યા, હાતમો હોના, આઠમો પેરોજ, નવમો પુખરાજ, દોસમો લહસનીયા, અગ્યારમો ધુમ્રકાન્ત, બારમો યાકુત આતો.
REV 21:21 બાર બાઅણે બાર મોતી થી બોનાવલે આતેં, યોક-યોક બાઅણા યોક-યોક મોતી બોનાવલો આતો, એને શેહેરા વાટ ચોખ્ખાં હોના બોનાવલો આતો, જીં કાચા હારકો ચોમકી રિઅલો આતો.
REV 21:22 માયે કોઅહાજ દેવાળા નાંય દેખ્યા, કાહાકા સર્વશક્તિમાન પ્રભુ પોરમેહેર એને ગેટા ચ્યા શેહેરામાય હેય, યાહાટી તાં કોઅહાજ દેવાળા ગોરાજ નાંય હેય.
REV 21:23 તાં નાંય તે દિહા એને નાંય ચાંદા ઉજવાડા ગોરાજ હેય, કાહાકા ચ્યા શેહેરામાય પોરમેહેરા ગેટા ચોમાકે લીદે ઉજવાડો હેય, એને પોતે ગેટા ચ્યા દિવો હેય.
REV 21:24 દુનિયા બોદી જાત્યે લોક ચ્ચા ઉજવાડામાય રોઅરી, એને દોરત્યેવોયને બોદા રાજા પોત-પોતાની મિલકાત ચ્યા શેહેરામાય લેય યી.
REV 21:25 ચ્યા શેહેરા બાઅણે દિહીબોય ઉગાડેંજ રોઅરી, કાહાકા તાં રાત નાંય ઓએ.
REV 21:26 એને દુનિયા લોક બોદી જાત્યેહેમાઅને બોદ્યો હાર્યો વસ્તુ એને દુનિયા લોકહા મિલકાત ચ્યા શેહેરામાય લેય યેઅરી.
REV 21:27 બાકી કાયબી ખારાબ તાં પ્રવેશ નાંય કોઅરી, કાદાબી ઓહડા માઅહું જીં લાજારવાણહા કામ કોઅહે કા જુઠા બોલહે તાં પ્રવેશ નાંય કોઅરી. બાકી કેવળ જ્યા લોકહા નાંવ ગેટા જીવના ચોપડયેમાય લોખલે હેય ચ્યેજ જાય હોકી.
REV 22:1 તોવે હોરગ્યા દૂતાય માન જીવન દેનારા પાઅયા યોક નોય દેખાડી, જી પાઆય ચોખ્ખાં કાચાહારકા ચમાકતા આતાં એને ચ્યા પાઅયા ઝરો પોરમેહેરા રાજગાદી ઇહિને એને ગેટા બી રાજગાદી વોયને વોવી રીઅલા આતા.
REV 22:2 નોય ચ્યા શેહેરા સડકે વોચમાઅને વોવહે, એને નોયે ચારે પાહી જીવન દેનારે જાડેં આતેં, ચ્યાહાન બારા જાત્યે ફળ લાગતેહે, એને ચ્યે દર મોયને આલાગ-આલાગ પ્રકારા ફળે દેતહેં, એને ચ્યા જાડા પાને દવા હેય જીં બોદી જાતી લોકહા બિમારી હારાં કોઅરાહાટી વાપારતેહે.
REV 22:3 કાદાબી જીં પોરમેહેરા હારાપા આધીન હેય, ચ્યે બોદે શેહેરામાય નાંય રોય, પોરમેહેર એને ગેટા રાજગાદી શેહેરામાય રોય, એને પોરમેહેરા સેવક ચ્યા ભક્તિ કોઅરી.
REV 22:4 ચ્યે પોરમેહેરાલ હામ્મે-હામ્મે એઅરી, એને પોરમેહેરા નાંવ ચ્યાહા નિંડાળાવોય લોખલાં રોય.
REV 22:5 ચ્યા શેહેરામાય રાત નાંય રોય એને ચ્યાહાન ઉજવાડાહાટી દિહા એને દિવા ગોરાજ નાંય પોડી, કાહાકા પ્રભુ પોરમેહેર ચ્યાહાન ઉજવાડો દી, એને ચ્યા કાયામ ને કાયામ રાજ્ય કોઅરી.
REV 22:6 તોવે હોરગા દૂતાય માન આખ્યાં, “યો બોદ્યો વાતો તુલ આખલ્યો ગીઅલ્યો હેય, હાચ્યો હેય એને પુરીરીતે બોરહો કોઅના લાયકે હેય. કાહાકા પ્રભુ પોરમેહેરાય ભવિષ્યવક્તાહાલ ચ્યા આત્મા દેનલા આતા, તોજ હેય જ્યાંય માન જો ચ્યા હોરગ્યો દૂત હેતાંવ, તુલ આખાહાટી દોવાડયોહો જીં માહારુજ ઓઅરી.”
REV 22:7 “એએ, આંય નોક્કી યેનારો હેય! ધન્ય હેય તીં, જીં કાદાં યે ચોપડયેમાયને ભવિષ્યવાણી વાતો પાલન કોઅહે.”
REV 22:8 મા નાંવ યોહાન હેય, આંય તોજ હેય જો યો વાતો વોનાતો એને એઅતો આતો, એને જોવે આંય વોનાયો એને એઅયા, જો હોરગા દૂત માન યો વાતો દેખાડતો આતો, તોવે આંય ચ્યા હામ્મે પાગે પોડાહાટી ઉંબડો પોડયો.
REV 22:9 બાકી ચ્યાય માન આખ્યાં, “નાંય, મા પાગે મા પોડહે, કાહાકા આંય કેવળ પોરમેહેરા સેવાક હેતાંવ, જેહેકેન તું હેય એને તો બાહા બોઅહી ભવિષ્યવક્તા જ્યેં ઈસુકોય પ્રગટ કોઅલી હાચ્ચી શિક્ષાવોય બોરહો કોઅતેહે એને માનતેહેં, કેવળ પોરમેહેરુજ હેય જ્યા તુલ આરાધના કોઅરા જોજે.”
REV 22:10 પાછે ચ્યાય માન આખ્યાં, “યે ચોપડયેમાયને ભવિષ્યવાણી વાતો તું ગુપ્ત મા રાખહે, કાહાકા યો વાતો પુર્યો ઓઅના સમય પાહી યેય ગીઅલો હેય.
REV 22:11 જો કાદોબી ખારાબ એને ગંદે કામે કોઅહે, ચ્યાલ ખારાબ એને ગંદે કામે કોઅયાજ કોઅરા દા. તેહેકેનુજ જો કાદોબી હારેં એને પવિત્ર કામે કોઅહે, ચ્યાલ ચ્યાહા હારેં એને પવિત્ર કામે કોઅયાજ કોઅરા દા.”
REV 22:12 તોવે પ્રભુ ઈસુવે આખ્યાં, “એએ, આંય માહારુજ યેનારો હેય, એને લોકહાય જીં કાય કોઅયાહાં ચ્યાનુસાર પ્રતિફળ દાંહાટી એને ડૉડ દાંહાટી યેય રિઅલો હેતાંવ.”
REV 22:13 “આંય અલ્ફા એને ઓમેગા, પેલ્લો એને છેલ્લો હેતાંવ, આંય તોજ હેતાંવ જો સાદામાટે જીવતો હેતાંવ.”
REV 22:14 ધન્ય હેય ચ્યા, જ્યે પોતાને ફાડકે ગેટા લોયાથી દોવી લેતહેં, કાહાકા ચ્યાહાન શેહેરા બાઆવા માઅને જાઅના એને જીવના જાડાવોયને ફળ ખાઅના ઓદિકાર રોય.
REV 22:15 બાકી ખારાબ કામ કોઅનારે એને જાદુગાર, એને વ્યબિચાર કોઅનારા, એને ખૂન કોઅનારા એને, મુર્તિ પાગે પોડનારા, એને હર યોકા જુઠા માનનારા એને કોઅનારા ચ્યા બાઆ રોય.
REV 22:16 “આંય, ઈસુ, મા હોરગા દૂતાલ યાહાટી દોવાડયેલ કા તુમહે આગલા મંડળીહે બારામાય યે વાતહે પ્રચાર કોએ, આંય દાઉદ રાજા કુળા હેતાંવ, જો ચ્યા તારા હારકો હેતાંવ જો દિહી નિંગા પેલ્લા ચોમકેહે.”
REV 22:17 પવિત્ર આત્મા એને ગેટા વોવડી યે બેની ઈસુલ આખતેહે, “યે!” એને વોનાનારાબી આખે “યે!” જો પિહો હેય તો યેય, એને જીં ચ્યાલ જોજહે તીં જીવના પાઆઈ મોફાત લેય.
REV 22:18 આંય યોહાન હેતાંવ એને આંય તુમા બોદહાન ઈ ચેતાવણી દી રિઅલો હેતાંવ, કા જો યે ચોપડયેમાયને ભવિષ્યવાણ્યે વાતો વોનાયેહે, જો કાદાં માઅહું યે માય કાયબી વોદાડી જ્યો ઈહીં લોખલ્યો હેય, તે પોરમેહેર ચ્યા આબદાયેહે ડૉડ વોદાડી, જ્યો ઈહીં લોખલ્યો હેય.
REV 22:19 એને જીં કાદાં યે ચોપડયેમાય ભવિષ્યવાણી કોઅલ્યો વાતેમાયને કાય કાડી ટાકી, તે પોરમેહેર ચ્યા જીવના જાડા ફળ ખાઅના ઓદિકાર ઓટાડી દી જીં જીવન દેહે, એને ચ્યા પવિત્ર શેહેરામાય રોઅના ઓદિકાર બી ઓટાડી દી, જ્યા બારામાય યે ચોપડયેમાય લોખલાં હેય.
REV 22:20 ઈસુ યા બોદા વચનાહા સાક્ષી દેહે, એને તો આખહે, “હાં, આંય માહારુજ યેનારો હેય.” માયે યોહાનાય જાવાબ દેનો, આમેન! ઓ પ્રભુ ઈસુ યે!
REV 22:21 આંય પ્રાર્થના કોઅતાહાંવ કા પ્રભુ ઈસુ સદા મોયા પોરમેહેરા લોકહાવોય કોએ. આમેન.
